
PROCEM  IU  M 


I.  Si  jactanti  se  arrogantiseve  nota  non  semper  inuri  eum 
aequum  est,  qui  de  se  aliquid  utcumque  profert;  liceat  mihi 
ingenue  profiteri ,  me  eam  divinse  scientiae  partem  ,  quse  in 
Gratia  Christi  constabilienda  illustrandaque  versatur,  prae¬ 
cipuo  quodam  cordis  sensu  in  deliciis  continenter  habuisse. 
Visus  enim  mihi  semper  sum  ea  in  re  contemplanda  divinum 
in  hominum  animis  opus  contemplari ,  perpetuamque  illam 
caritatem,  qua  Deus  dilexit  nos,  plenius  suspicere;  tum  im¬ 
mensos  thesauros  coelestis  vitse  in  regeneratione  ex  novo  Adam 
Christo  Jesu  in  nos  redundantes  non  sine  jucundissima  sua¬ 
vitate  stupere. 

II.  Equidem  fateor  tantarum  rerum  sublimitate  pulchritu¬ 
dineque  non  usque  adeo  abreptum  fuisse  unquam,  ut  quibus 
utrinque  premerer  difficultatibus  non  adverterem.  Heu  !  ni¬ 
mium  novi,  docendus  alioquin  priorum  casibus,  inter  scopu¬ 
los  esse  incessum.  Cum  his  plus  sequo  naturae  indulgeas,  cum 
illis  gratise;  misere  periisti:  atqui  plerumque  id  periculi  est. 
Quod  si  patens  quandoque  sequor  sit,  incerta  tamen  et  diffi- 

cilis  via  est.  ut  ipsi  duces,  praecipui  quique,  inquam,  Catho¬ 
lici  doctores,  de  cursu  dirigendo  inter  se  discrepent. 

III.  Utique  cum  omnis  de  Christi  Gratia  doctrina  partim 
eadem  sit,  partim  nectatur  intime  cum  ea  quae  elevationem 
ad  statum  supernaturalem  naturaeque  humanae  casum  spectat 
quamque  pro  virili  in  Tract.  JDe  Deo  Creante  exegimus;  inde 

levamenti  aliquid  in  novo  itinere  non  semel  accessit.  Aut 
enim  ipsa  res  ad  exitum,  quantum  nobis  licuerat,  adducta, 
nec  proinde  rursum  discutienda,  sed  memoranda  tantum;  aut 
fundamenta  saltem  jacta  videbantur.  Levamento  tamen,  uti 
diximus,  hoc  fuit,  non  otio:  salebrosa  prorsus  atque  ardua 
res  est  iisdem  principiis  ad  extremas  usque  illationes  con¬ 
stanter  recteque  insistere. 

IV.  Itaque,  uti  par  erat,  tutissimam  illam  methodum  ini¬ 
vimus  quam  et  auditoribus  nostris  utilissimam,  et  aliis  pro¬ 
batam  sensimus.  Exhibere  proinde,  et  diligenter  expendere 
Ecclesiae  documenta,  iis  omnibus  conquisitis  luminibus,  quae 
usui  forent;  tum  quid  dogma  haberet,  quid  in  re  libera  quae¬ 
libet  arbitraretur  schola  perquam  fideliter  innuere,  nostram- 
que  et  clarissime  aperire  mentem,  et  solidis  argumentis,  sive 
sententias  oppositas  adorti,  sive  in  nostra  directe  constabi¬ 
lienda  adlaborantes,  pro  rei  gravitate  firmare  conati  sumus. 

V.  Quaestionibus,  quae  inter  Catholicas  Scholas  agitantur, 
serio  et  ex  professo  discutiendis  aegre  me  animum  applicuisse 
fateor:  a  diligentiori  tamen  earum  investigatione,  juxta  in¬ 
stitutam  tractationis  methodum,  vix  abstinere  posse  censui. 
Nisi  enim  eas  accuratius  perpenderis,  neque  totius  catholicae 
doctrinae  nexum,  eiusque  inter  se  partium  cohaerentiam  per¬ 
spicies;  neque  denegatae  a  Novatoribus,  sub  influxu  gratiae, 
libertati  quidquam  positive  substitues,  quod  dum  fidem  in¬ 
tegre  tuetur,  rationis  simul  jura  sarta  tectaque  servet,  iisque 
plene  satisfaciat.  Ad  haec,  adversae  partis  opiniones  quaqua¬ 
versus  nunc  circumferuntur;  atque  aequum  judicavi,  ut  al¬ 
terius  etiam  partis  momenta  ob  omnium  oculos  ponerentur. 

Si  vero  in  Thomistarum  doctrina  tnm  proponenda,  tum,  absque 
censurarum  invidia,  refutanda,  Billuartium  frequentius  in 
scenam  adduxi,  id  factum  consulto  est;  est  enim  liomo  et  pro¬ 
batae  apud  suos  auctoritatis,  et  prae  aliis  suae  scholae  theolo¬ 
gis  notus;  quique  proinde  et  jure  pro  communi  causa  in  cer¬ 
tamen  vocetur,  et  quo  stante  aut  corruente,  apud  alios  etiam 
ipsa  pro  qua  dimicat  causa,  stabit  aut  corruet. 

VI.  In  Societatis  autem  sententia  propugnanda  operae  pre¬ 
tium  duximus  ad  trutinam  revocare,  quod  a  non  paucis  fiden- 
ter  asseritur,  utrum  Suaresius  a  Molina  in  natura  gratiae 
tum  excitantis  adiuvantisque,  tum  efficacis  definienda  desci¬ 
verit.  Id  vero,  si  sapimus,  minime  gentium  ita  est;  atque 
collatis  locis,  rem  aliter  habere  evidenter  a  nobis  ostensum 
esse  juverit  polliceri.  Jucundissimum  plane  tantos  doetores 
paribus  gressibus  vestigia  figentes  agnoscere.  Est  enim  nobis 
Molina  ille  vir,  cujus  lucubrationibus  novus  sane  splendor, 
et  quidem  fulgidissimus,  doctrinae  de  Christi  gratia  accessit: 
uti  autem  S.  Augustinum  Patrem ,  ita  Suaresium  Gratiae 
Theologum  jure  dixeris. 

VII.  Ad  exitum  in  toto  operis  decursu  non  auctoritatem 
invocatam  solum,  sed  verba  ipsa  doctorum  in  longam  seriem 
exscripta  reperies.  Idque  ex  industria  factum  est:  prout  enim 
in  Tractatu  De  Deo  Creante  praefati  sumus,  consulendum  iis 
putavi,  quibus  illi  auctores  praesto  esse  non  possunt;  tum 
etiam  quia  quae  a  tot  tantisque  viris  audiuntur,  majori  ex¬ 
cipiuntur  reverentia;  tum  denique  atque  praesertim  ut  juve¬ 
num  mentes  eorum  rationi  quaestiones  pertractandi,  usur- 
patoque  sermoni  paula tim  assuescant,  atque  ita  cum  Magistri 
auxilio  primas,  quae  in  iis  pervolvendis  occurrunt,  superave¬ 
rint  difficultates,  facilius  deinceps,  theologiae  curriculo  emen¬ 
so  ad  eos  fontes  allidantur. 

VIII.  Quo  ex  labore  in  illustrandis  iis,  quae  de  Christi 
Gratia  ab  Ecclesiae  Catholicae  magisterio,  et  insigniorum 
Theologorum  investigationibus  eruuntur,  si  fuero  consequutus 

ut  in  auditoribus  meis  divini  hujus  muneris  aestimationem 
ingeminaverim,  eosque  aptiores  fecerim  ut  ejus  pretium  inef¬ 
fabile,  qua  in  publicis  concionibus,  qua  in  privatis  alloquiis 
Christi  fidelibus  edisserant;  exantlatam  sollicitudinem  aequam, 
levissimamque  judicabo. 


DE  GRATIA  CHRISTI 


DISPUTATIO  I. 

DE  ACTIBUS  SUPERNATURALIBUS,  EORUMQUE  PRINCIPIIS 

1.  Cum  gratia  actualis,  prout  habet  rationem  auxilii,  ad  actus 
supernaturales  eliciendos  conferatur;  praestat,  ut,  notionibus  qui¬ 
busdam  praeviis  traditis,  intimam  eorum  naturam  ac  genuinam 
indolem  statim  expendamus.  Ea  vero  constituta,  progredimur  ad 
scrutandum  principium,  ex  quo  supernaturales  actus  procedunt; 
illudque  partim  consistit  in  facultatibus  nostris ,  siquidem  sunt 
actus  hominis;  partim  in  auxilio  gratiae,  siquidem  sunt  actus  su¬ 
pernaturales:  utrumque  igitur  consideremus  necesse  est. 

2.  Verum  etsi  aliae  hominis  facultates,  ac  praesertim  intelle¬ 
ctus,  ad  supernaturalem  actum  concurrant;  tota  tamen  difficul¬ 
tas  hac  in  re  est  in  libero  voluntatis  influxu;  libertatis  ergo. ger¬ 
manam  indolem,  ejusque,  etiam  post  peccatum,  existentiam  vin¬ 
dicabimus.  Inter  principia  autem,  a  quibus  actus  habet  ut  sit 
supernaturalis,  alia  sunt  permanentia,  nempe  habitus,  quibus 
veluti  connaturaliter  efficitur  supernaturalis  actus;  alia  trans¬ 
euntia:  de  his  solum  in  hac  disputatione  agendum  est. 

3.  Neque  naturam  tantum  liberae  voluntatis  et  gratiae,  sed  ea¬ 
rum  etiam  in  actus  supernaturales  influxum  investigabimus.  Ita 
quidem  ab  initio  statuemus  naturam  illius  auxilii,  cujus  necessi¬ 
tas,  et  distributio  in  sequentibus  disputationibus  ostendetur;  si- 

t 

mulque  fundamentum  praestruemus  ad  difficillimam  quaestionem 
de  efficacia  gratiae  solvendam.  Haec  methodus  id  incommodi  ha¬ 
bere  videri  posset,  quod  plura  praesupponat  deinceps  pertractan- 

(ia:  at  id,  ni  fallimur,  in  scienti  ficis,  ac  praesertim  theologicis 
disquisitionibus,  vix  aut  ne  vix  quidem  vitari  potest;  imo  in  re 
ipsa,  de  qua  agitur,  si  a  necessitate  gratiae  exordiremur,  ea  quae 
ad  illam  atque  ad  actus,  quibus  efficiendis  confertur,  spectant, 
essent  praesupponenda. 

ARTICULUS  PRIMUS 
Notiones  Quaedam  Praeviae  Traduntur. 

§  L 

Exponitur  Generalis  Gratiae  Conceptus. 

4.  Gratia,  graece  si  vim  nominis  spectes,  significat  donum 

gratuitum,  donum  gratis  collatum.  Quae  vocis  significatio  usu 
etiam  profano,  ecclesiastico  et  biblico  confirmatur.  Ita  Aristoteles 
(lib.  2.  Rhet.  cap.  7.)  dicit  gratiam  esse  «  per  quam  is  qui  pos¬ 
sidet,  dicitur  gratificari  ei  qui  indiget,  non  pro  ulla  re,  neque  ut 
aliquid  sit  ei,  qui  tribuit,  sed  ut  illi  aliquid.  » —  S.  Augustinns 
(Tract.  3.  in  Joan.  n.  9.):  «  Quid  est  gratia?  gratis  data.  Quid 
est  gratis  data?  donata,  non  reddita.  »  Et  (ibid.  n.  8.):  «  Unde  vo¬ 
catur  gratia?  Quia  gratis  datur.  »  Et  similia  habet  in  Psalm.  XLIX. 
in  fine,  et  alibi  saepe. —S.  Isidorus  (in  lib.  I.  Reg.  cap.  10.)  gra¬ 
tiam  lacti  matris  comparat,  «  quia  lac  »,  inquit,  «  est  in  carne 
gratuitum,  ubi  mater  non  queritur  accipere,  sed  satagit  dare:  hoc 
mater  gratis  dat,  et  contristatur,  si  desit,  qui  accipiat.  »  —  Rom. 
(XI.  6.):  «  Si  autem  gratia,  jam  non  ex  operibus:  alioquin  gratia 
jam  non  est  gratia.  »• — Et  (Ephes.  II.  3.  seqq.):  «  Eramus  natu¬ 
ra  filii  irae,  sicut  et  ceteri:  Deus  autem,  qui  dives  est  in  miseri¬ 
cordia,  propter  nimiam  caritatem  suam  qua  dilexit  nos,  et  cum 
essemus  mortui  peccatis,  convivificavit  nos  in  Christo,  (cujus  gra¬ 
tia  estis  salvati)  et  conresuscitavit,  et  consedere  fecit  in  coelesti¬ 
bus  in  Christo  Jesu:  ut  ostenderet  in  saeculis  supervenientibus 
abundantes  divitias  gratiae  suae  in  bonitate  super  nos  in  Christo 
Jesu.  Gratia  enim  estis  salvati  per  fidem,  et  hoc  non  ex  vobis, 
Dei  enim  donum  est;  non  ex  operibus  ut  ne  quis  glorietur.  Ipsius 
enim  sumus  factura,  creati  in  Christo  Jesu  in  operibus  bonis.  » 

5.  Donum  autem,  quod  vere  gratis  confertur,  non  modo  exclu¬ 
dit  omne  debitum  ex  parte  dantis,  et  consequenter  omne  jus  ex 
parte  accipientis;  sed  insuper  est  donum  ex  pura  benevolentia 
profectum.  Ex  benevolentia  quidem:  si  quid  enim  datur  ex  amore 
concupiscentiae  et  spe  commodi  reportandi,  non  dicitur  gratia  —  ex 
benevolentia,  et  non  solum  cum  benevolentia;  quia  ut  donum  ali¬ 
quod  sit  vere  gratuitum,  non  sufficit  ut  benevolens  animus  concomi- 
tanter  se  habeat,  sed  requiritur  ut  sit  ratio  doni  conferendi— ex  'gu¬ 
ra  benevolentia,  quatenus  de  ratione  doni  absolute  gratuiti  est,  ut 
amor  benevolentiae  sit  tota  et  adaequata  ratio  et  non  una  ex  rationi¬ 
bus  cur  bonum  alteri  confertur.  Quare  etsi  id  etiam,  quod  meritis 
rependitur,  dicatur  gratia  (Rom.  VI.  23.),  «  Gratia  autem  Dei, 
vita  aeterna  »;  gratia  tamen  dicitur,  quatenus  in  eo  ratio  gratuiti 
locum  habet,  ut  suo  loco  dicetur. 

6.  Ex  his  patet  cur  nomen  gratiae  diversas  habeat  acceptiones. 
Cum  enim  gratia  benevolentiam  semper  importet,  sumitur  —  1) 
active  ad  significandum  ipsum  amorem  benevolentiae;  nam  est  pri¬ 
mum  donum,  quod  ab  aliquo  alteri  conferri  potest,  soletque  non 
solum  gratis  exhiberi,  sed  etiam  esse  radix  aliorum  donorum,  ac 
beneficiorum,  quae  gratis  donantur.  Unde  D.  Thomas  (1.  p.  q.  38. 
a.  2.):  «  Ratio  gratuitae  donationis  est  amor:  ideo  enim  damus 
gratis  alicui  aliquid,  quia  volumus  ei  bonum.  »  Atque  hoc  sensu 
usurpatur  nomen  gratias  in  Scripturis,  ubi  dicitur  homo  «  inve¬ 
nisse  gratiam  apud  Deum  »;  ut  de  Noe  dicitur  (Gen.  VI.  8.);  et 
de  Moyse  (Exod.  XXXIII.  12.);  et  de  Virgine  (Luc.  I.  30.}.  Hinc 
etiam  phrases  illae  communes  apud  Latinos,  inire  gratiam  cum 
aliquo,  vel  recipi,  aut  restitui  in  gratiam  illius,  id  est,  in  bene¬ 
volentiam,  vel  amicitiam  ejus. 

Sumitur  —  2)  passive  ad  significandum  donum  gratuitum  ex 
amore  benevolentiae  profectum.  Quae  significatio  est  frequentissi- 
ma  in  Scriptura.  (Ephes.  IV.  7.):  «  Unicuique  autem  nostrum 
data  est  gratia  secundum  mensuram  donationis  Christi.» — Rom. 
(V.  15.):  «  Non  sicut  delictum,  ita  et  donum;  si  enim  unius  de¬ 
licto  multi  mortui  sunt,  multo  magis  gratia  Dei,  et  donum  in 
gratia  unius  hominis  Jesu  Christi  in  plures  abundavit.  » 

Sumitur— 3)  effective  pro  grato  animi  sensu:  cum  enim  benefi¬ 
cium  gratis  collatum  gratituainem  postulet,  ipsa  gratitudo,  seu 

gratiarum  actio  vocatur  gratia.  Unde  (II.  Reg.  II.  6.)  David  di¬ 
xit:  «  Retribuet  vobis  quidem  Dominus  misericordiam,  et  verita¬ 
tem,  sed  et  ego  reddam  gratiam.  »  —  Et  (I.  Cor.  X.  30.):  «  Si 
ego  cum  gratia  participo,  quid  blasphemor  pro  eo  quod  gratias 
ago?  »  —  Inde  etiam  inter  Latinos  ortae  sunt  illae  phrases  haberey 
vel  referre ,  aut  agere  gratiam. 

Sumitur  —  4)  causaliter  pro  proprietate  vel  conditione  personae 
quae  illam  reddit  amabilem,  seu  illi  amorem,  ac  benevolentiam 
conciliat:  sic  pulchritudo,  seu  elegantia,  et  corporis  ornatus  gra¬ 
tia  dici  solet,  juxta  illud  (Prov.  XXXI.  30):«  Fallax  gratia,  et 
vana  est  pulchritudo  »,  etc.  Et  similiter  orationis  venustas  gratia 
vocari  solet,  juxta  illud  (Eccles.  VI.  5.):  «  Verbum  dulce  multipli¬ 
cat  amicos,  et  mitigat  inimicos:  et  lingua  eucharis  [id  est,  gra¬ 
tiosa]  in  bono  homine  abundat  »;  et  (Ps.  XLIV.  3.):  «  Diffusa  est 
gratia  in  labiis  tuis.  »  Notandum  hic  tamen  est  cum  I).  Thoma 
(1.  2.  q.  110.  a.  1.)  discrimen  inter  amorem  divinum  et  amorem 
humanum:  amor  humanus  supponit  in  objecto  bonitatem,  quam 
amat,  et  ideo  illa  bonitas,  seu  pulchritudo,  quae  in  una  persona 
supponitur,  ut  alterius  amorem  sibi  conciliet,  non  potest  dici  pro¬ 
prie  gratia  respectu  illius,  quia  nullo  modo  est  donum  gratis  ab 
illa  collatum;  sed  solum  ita  vocatur  per  quandam  analogiam,  quia 
est  incentivum  quoddam  amoris,  et  complacentiae,  quae  est  quae¬ 
dam  gratia  proprie  dicta  in  prima  significatione  superius  posita: 
at  vero  amor  divinus  non  supponit  objectum  bonum,  sed  facit; 
ideoque  donum  illud,  quod  hominem  reddit  amabilem  Deo,  pro¬ 
priissime  dicitur  gratia  secundo  modo  supra  posito  scilicet,  quia 
est  donum  gratis  a  Deo  collatum. 

7.  In  hoc  tractatu  agitur  de  gratia  secundo  sensu  sumpta,  nem¬ 
pe  de  dono  a  Deo  ex  pura  benevolentia  collato.  Gratia  autem  sic 
sumpta  dividi  solet  in  natiiralem  et  supernaturalem.  Illa  com¬ 
prehendit  creationem  ,  caeteraque  bona  naturae  debita  ,  uti  sunt 
conservatio,  ingenium,  libertas,  bona  valetudo,  ordo  providentiae 
proportionatus,  etc.  Altera  vero  comprehendit  dona  omnia  naturae 
indebita. 

8.  Sedulo  autem  adnotari  debet,  aliud  esse  loqui  de  gratia  se¬ 
cundum  Scripturae  et  Patrum  morem,  aliud  vero  secundum  latam 
quamdam  vocis  significationem.  Posteriori  modo  nomen  gratiae 

universalius  est,  et  complectitur  etiam  bona  naturae,  quatenus  ex 
divina  benevolentia  procedunt,  ac  proinde  gratia  dicuntur.  Qua 
loquendi  ratione  ipsi  Patres  usi  sunt.  Ita  in  Epistola  (inter  op. 
S.  Augustini ,  ep.  177.)  quam  quinque  Africani  Praesules  Aure¬ 
lius,  Alypius,  Augustinus,  Evodius,  Possidius,  in  causa  Pelagiana 
ad  Innocentium  dederunt  (n.  7.),  haec  habentur:  «Etsi  quadam 
non  improbanda  ratione  dicitur  gratia  Dei,  qua  creati  sumus,  ut 
non  nihil  essemus,  nec  ita  essemus  aliquid  ut  cadaver  quod  non 
vivit,  aut  arbor,  quae  non  sentit  ,  aut  pecus  quod  non  intelligit, 
sed  homines  qui  et  essemus,  et  viveremus,  et  sentiremus  et  in- 
telligeremus ,  et  de  hoc  tanto  beneficio  Creatori  nostro  gratias 
agere  valeamus:  unde  merito  et  ista  gratia  dici  potest,  quia  non 
praecedentium  aliquorum  bonorum  operum  meritis,  sed  gratuita 
Dei  bonitate  donata  est»,  etc. — S.  Hieronymus  (Dial.  cont.  Pelag. 
1.  2.  n.  7.)  immortalitatem  ,  qua  fruuntur  spiritus  ,  gratiam  ap¬ 
pellat  :  «Legimus»,  inquit,  «immortales  Angelos,  immortales 
Thronos....  Sed  solus  Deus  immortalis,  quia  non  est  per  gratiam, 
ut  caetera,  sed  per  naturam.  »  Eadem  habent  Sophronius  Hieros. 
(in  Litteris  Synodicis  lectis  in  Cone.  VI.);  Damascenus  (de  Fide 
Orthodoxa,  1.2.  c.3.):  Cvrillus  Alexan.  (in  Joan.  lib.l.cap.10.),  etc. 

9.  Priori  tamen  modo  nomine  gratiae  simpliciter  sumpto  ve¬ 
niunt  dona  naturae  indebita,  seu  supernaturalia.  Unde  Africani 
Praesules  (ibid.  n.  8.)  ajunt:  «  Hanc  Apostolica  doctrina  gratiam 
non  immerito  isto  nomine  appellat,  qua  salvamur  et  justificamur 

ex  fide  Christi _  Illam  vero  gratiam,  qua  creati  sumus  homines, 

etiamsi  ita  appellandam  non  immerito  intelligimus ,  mirum  est 
tamen,  si  ita  appellatam  in  ullis  legitimis,  propheticis,  evange- 
licis,  apostolicisque  litteris  legimus.»  Et  in  eadem  epistola  (n. 2.) 
referentes  gesta  in  Diospolitana  Synodo  inquiunt:  «Si  Episcopi 
eum  [Pelagium]  catholicum  pronuntiarunt,  non  ob  aliud  factum 
esse  credendum  est,  nisi  quia  se  dixit  gratiam  Dei  confiteri,  et 
ait  posse  hominem  suo  labore  ac  voluntate  juste  vivere  ,  ut  ad 
hoc  adjuvari  Dei  gratia  non  negaret.  His  enim  auditis  verbis,  catho¬ 
lici  antistites  nullam  Dei  gratiam  intelligere  potuerunt,  nisi  quam 
in  libris  Dei  legere,  et  populis  Dei  praedicare  consueverunt,  eam 
utique,  de  qua  dicit  Apostolus:  ‘Non  irritam  facio  gratiam  Dei.’  » 

10.  In  hoc  tractatu  agitur  de  gratia  super  natur  ali ,  quae  de- 

scribi  potest:  «Donum  supernaturale  iclest  indebitum,  a  Deo  con¬ 
cessum  creaturae  rationali,  aliquo  modo  pertinens  ad  vitam  aeter¬ 
nam.  »  Dicitur  —  1)  donum;  quae  vox  hic  potissime  sumitur  pro 
effectu  divinae  erga  hominem  dilectionis  :  tenet  autem  veluti  lo¬ 
cum  generis,  convenit  enim  bonis  tum  naturalis,  tum  supernatu- 
ralis  ordinis. 

,  Dicitur — 2)  supernaturale  idest  indebitum:  supernaturale  qui¬ 
dem,  quia  solum  hujusmodi  donum,  uti  diximus,  proprie  dicitur 
gratia ;  additur  autem  idest  indebitum  ,  ut  determinetur  sensus 
ipsius  vocis  supernaturalis,  quae  multiplicem  acceptionem  habere 
potest  (cf.  De  Deo  Creante,  n.  663.).  Notetur  hic,  quod — a)  gra¬ 
tia,  de  qua  agimus,  excludit  omne  debitum,  tum  morale  operum, 
tum  physicum  naturae  (De  Deo  Creante,  n.  686.  seqq.).— b)  Non 
tamen  excludit  debitum  naturae  ut  elevatae,  et  personae  ex  et  cum 
gratia  agentis:  cujusmodi  debitum  homo  ex  operibus  in  gratia  fa¬ 
ctis  habet  ad  gratiam  aliam  et  visionem  beatificam,  quae  secun¬ 
dum  S.  Augustinum  gratia  ex  gratia  vel  pro  gratia  vocantur. 
Dicuntur  tamen  et  haec  dona  absolute  indebita  ,  quia  in  his  de¬ 
veniendum  est  ad  aliquam  gratiam  primam,  quae  sit  prorsus  in¬ 
debita.' — c)  Vere  indebitum  est  non  modo  quod  est  proprie  donum 
supernaturale,  sed  etiam  praeter  natur  ale;  hoc  etiam  igitur  no¬ 
mine  gratiae  comprehenditur. — Vide  De  Deo  Creante ,  (n.  668.). 
«Addendum  vero  est»,  inquit  Suarez  (Proleg.  3.  de  Grat.  cap.  2. 
n.  7.),  «  duobus  modis  posse  divinum  donum,  seu  beneficium  or¬ 
dinem  naturae  superare;  primo  in  se,  et  absolute  spectatum,  quod 
solet  dici  in  sua  substantia  ,  vel  entitate  (qualiscunque  illa  sit) 
supernaturale,  et  hoc  dicitur  absolute  supra  naturam ;  quia  per 
nullam  vim  connaturalem  creaturae  fieri  potest,  cujusmodi  est, 
Incarnatio,  Eucharistia,  virtus  per  se  infusa  et  similia.  Secundo 
potest  dici  beneficium  supra  naturam,  quod  secundum  institutio¬ 
nem  naturae  et  communem  cursum  ,  ac  virtutem  creatarum  cau¬ 
sarum  fieri  non  potest;  confertur  autem  ex  superiori  Dei  provi¬ 
dentia,  ut  est  sanitas  miraculosa,  virtus  per  accidens  infusa  et 
similia.  Et  utrumque  donum  comprehenditur  proprie  nomine  gra¬ 
tiae,  etiam  secundum  Scripturarum  usum.  » 

Dicitur — 3)  creaturae  rationali;  Angelis  scilicet  et  hominibus, 
qui  sunt  subjectum  gratiae  capax. 

Dicitur — 4)  a  Deo;  ut  intelligatur  nos  agere  de  gratia  divina, 
cujus  causa  efficiens  principalis  non  est  nisi  Deus  ,  juxta  illud 
(Ps.  LXXXIII.  12.):  «Gratiam  et  gloriam  dabit  Dominus. »  Quam¬ 
vis  ergo  detur  et  gratia  humana,  quatenus  donum  aliquod  ex  ho¬ 
minum  benevolentia  confertur  (Ruth  II.  2.:  «Colligam  spicas  quae 
fugerint  manus  metentium,  ubicumque  clementis  in  me  patrisfa- 
milias  reperero  gratiam»);  de  ea  tamen  non  agimus.  —  Quoniam 
vero  Christus  in  praesenti  ordine  causa  est  gratiae  meritoria ,  jure 
divina  gratia  dicitur  gratia  Christi,  et  tractatus  inscribitur:  De 
Gratia  Christi. 

Dicitur — 5)  pertinens  ad  vitam  aeternam.  Etenim  licet  possit 
Deus  de  potentia  absoluta,  seu  praescindendo  a  praesenti  rerum 
ordine,  beneficia  indebita  hominibus  impertiri,  quae  neque  ex  se, 
neque  ex  ipsius  voluntate  ad  aeternam  gloriam  conducant;  Scri¬ 
ptura  tamen  ,  Patres  et  Ecclesiasticus  mos  nomine  gratiae  non 
aliud  Dei  beneficium  significat,  quam  aeternam  gloriam,  et  quod 
dicit  ordinem  ad  illam  ,  juxta  doctrinam  Patrum  Africanorum 
(vide  supra  n.  9.),  et  S.  Augustini  (Epist.  105.)  dicentium,  ve¬ 
ram  gratiam  eam  solum  esse  «  qua  praedestinati  vocamur,  justi¬ 
ficamur»,  etc.  «Omnis  ergo  gratia»,  inquit  Suarez  (Prol.  3.  de 
Grat.  c.  4.  n.  3.),  «esse  debet  ex  providentia  supernaturali ,  ac 
subinde  propter  spiritualem  finem,  vel  recipientis,  vel  aliorum. 
Unde  addo  (omissa  potentia  absoluta)  secundum  ordinariam  pro¬ 
videntiam  non  dari  hominibus  naturale  donum  supernaturali  mo¬ 
do,  quod  non  propter  spiritualem  utilitatem,  vel  suam,  vel  alio¬ 
rum,  detur.  Ratio  est,  quia  quoties  Deus  sic  operatur,  non  agit 
ut  causa  ordinis  naturalis,  sed  supernaturalis;  ergo  propter  finem 
supernaturalem;  nam  quae  a  Deo  sunt,  ordinata  sunt,  et  finis  esse 
debet  proportionatus  principio;  omne  ergo  supernaturale  benefi¬ 
cium  est  propter  spiritualem  utilitatem.  » 

Dicitur — 6)  pertinens  aliquo  modo  ad  vitam  aeternam.  Nam,  ut 
ait  Becanus  (de  Aux.  Grat.  d.  1.  q.  1.  a.  2.  n.  4.),  cum  aliqua 
per  se  et  ex  natura  sua  dicant  ordinem  ad  aeternam  gloriam,  ut 
gratia  formaliter  sanctificans,  habitus  et  actus  supernaturales,  et 
motiones  internae  ad  hos  actus;  alia  vero  non  per  se  et  ex  natura 
sua,  sed  ex  divina  ordinatione,  ut  motiones  internae  ad  observa¬ 
tionem  legis  naturalis  ,  et  ad  exercitium  bonorum  operum  natu- 

ralis  ordinis;  sequitur  aliqua  esse  gratias  per  se  et  ab  intrinse¬ 
co ,  alia  vero  extrinsece  tantum,  et  ex  divina  ordinatione,  quia 
eo  modo  gratiae  sunt,  sumendo  gratiam  more  Scripturae,  Conci¬ 
liorum  et  Patrum,  quo  ad  aeternam  gloriam  conferunt;  proinde- 
que  si  ad  eam  conferunt  intrinsece  et  ex  se,  sunt  intrinsece  gra¬ 
tiae,  si  vero  per  accidens  et  extrinsece,  sunt  gratia  per  accidens 
tantum  et  extrinsece. 


§ 


II. 


Proponuntur  Praecipuae  Super  natur  alis  Gratiae  Partitiones. 

11.  Gratia  supernaturalis  dividi  solet  I.  in  gratiam  Dei ,  et 
gratiam  Christi.  Gratia  Christi,  seu  per  Christum  addit  ad  gra¬ 
tiam  Dei  habitudinem  ad  Christum  tamquam  ad  causam  merito¬ 
riam  ejus;  nec  aliud  est  quam  gratia  data  caeteris  hominibus  aut 
etiam  Angelis  per  merita  Christi,  et  in  praemium  eorum.  Unde 
per  hanc  divisionem  nec  indicatur  gratia  entitative  diversa,  nec 
alius  auctor  principalis  gratiae  ;  cujuscumque  enim  gratiae  causa 
principalis,  uti  supra  advertimus,  est  Deus.  Diximus  autem  cce- 

t  eris  hominibus ,  quia  licet  ea  quoque  gratia,  quam  Christus  sibi 
ipsi  promeruit,  ut  exaltatio  nominis,  et  gloria  corporis,  gratia 
per  Christum  dici  possit;  cum  tamen  Patres  et  Theologi  de  gra¬ 
tia  per  Christum  loquuntur,  eam  duntaxat  intelligunt ,  quae  vel 
caeteris  hominibus,  vel  Angelis  intuitu  meritorum  ejus  conceditur. 

12.  Jamvero  quaeritur  hic  «Utrum  admittenda  sit  gratia  Dei 
quae  non  sit  gratia  Christi.  »  Cui  quaestioni  ut  breviter  satisfa¬ 
ciamus,  dicimus:  1)  Non  est  dubium  quin  possibilis  sit  gratia  Dei 
quae  non  sit  gratia  Christi  seu  per  Christum;  siquidem  Deus  ab¬ 
solute,  et  abstrahendo  a  lege  quam  in  tribuenda  gratia  servare 
decrevit,  potest  independenter  a  meritis  Christi  gratiam  homini¬ 
bus  et  Angelis  erogare. 

2)  Si  autem  de  facto  agatur,  nempe  an  reipsa  omnis  gratia,  quae 
concessa  est  ac  deinceps  concedetur,  sit  gratia  per  Christum;  so¬ 
lutio  quaestionis  pendet  ex  alia,  nempe  an  Adamo  non  peccante 
Dei  Filius  venturus  fuisset;  qui  enim  affirmant,  consequenter  ajunt 
etiam  gratias  decretas  ante  praevisum  Adami  peccatum ,  ut  quae 

Angelis  et  primis  nostris  parentibus  ante  lapsum  concessae  fue¬ 
runt,  ob  Christi  merita  decretas  et  concessas  fuisse,  adeoque  Chri¬ 
sti  gratias  esse:  qui  vero  inficiantur,  consequenter  negant  gratias 
ante  praevisum  Adami  delictum  praeparatas  ,  per  Christi  merita 
decretas  fuisse,  adeoque  gratias  Christi  esse. 

3)  Attamen  etiam  in  sententia  docentium  quod  Verbum  incar¬ 
natum  fuisset,  etiamsi  Adam  non  peccasset,  gratia  concessa  ho¬ 
mini  in  statu  naturae  innocentis  non  fuit  ob  merita  Christi  Re¬ 
demptoris;  cum  e  contra  gratia,  quae  conceditur  in  praesenti  statu 
sit  ob  merita  Christi  Redemptoris.  Quare  manet  semper  discri¬ 
men  inter  utriusque  status  gratiam:  in  statu  enim  naturae  inno¬ 
centis,  gratia  conferebatur  non  digno — tantum  ex  benevolentia — 
solum  ut  elevaret  naturam  (si  sermo  sit  de  actuali  auxilio  inter¬ 
no);  in  statu  autem  naturae  lapsae  et  reparatae,  gratia  conceditur 
positive  indigno  per  peccatum — non  solum  ex  benevolentia,  sed 
etiam  ex  misericordia — non  solum  ut  elevet,  sed  etiam  ut  sanet 
naturam. 

4)  Si  denique  consideretur  solum  praesens  humanae  naturae  sta¬ 
tus  ,  dicendum  est  nullam  dari  gratiam  Dei ,  quae  non  sit  simul 
gratia  Christi.  Etenim  —  a)  praesens  ordo  est  ordo  reparationis, 
et  omnis  gratia  confertur  ut  restituamur  ad  illum  statum,  a  quo 
excidimus  per  peccatum:  tota  autem  Scripturae  et  Patrum  phra- 
seologia  exhibet  Christum  ,  uti  instauratorem  et  redemptorem. 
Hin  c,  ex.  gr.,  Apostolus  (Eph.  I.  7-10.)  scribit:  «In  quo  habe¬ 
mus  redemptionem...  secundum  divitias  gratiae  ejus.  Quae  super- 
abundavit  in  nobis...  Ut  notum  faceret  nobis  sacramentum  volun¬ 
tatis  suae _  quod  proposuit  in  eo.  In  dispensatione  plenitudinis 

temporum  instaurare  omnia  in  Christo,  quae  in  coelis  et  quae  in 
terra  sunt,  in  ipso.  » — b)  Huc  faciunt  quae  habet  Suarez  (Proleg.3. 
de  Grat.  cap.  2.  n.  10.):  «  Totum  hoc  donum  [gratia  praesentis 
status]  non  solum  optime  cadit  per  modum  praemii  sub  infinitum 
Christi  meritum,  et  sic  excellentiori  modo  confertur,  verum  etiam 
comprehendi  videtur  sub  perfecta  exaltatione  sui  nominis,  quam 
Christus  per  mortem  sibi  promeruit.  Quoniam  ad  illam  pertinet, 
ut  nulla  gratia  hominibus  ab  ipso  redemptis  communicetur,  nisi 
per  ipsum:  nam  hoc  amorem  hominum  erga  ipsum  magis  conci¬ 
liat,  nomenque  ipsius  gloriosius  reddit.  Et  ita  Ecclesia  quidquid 

a  Deo  petit,  sive  spirituale  sive  temporale  esse  videatur,  per 
Christum  petit;  supponit  ergo  omne  simile  beneficium  Dei  esse 
etiam  per  Christum.  Denique  certum  est  omne  donum  supernatu- 
rale ,  vel  supernaturali  modo  datum  ordinari  ad  aliquam  spiri¬ 
tualem  utilitatem  vel  recipientis,  vel  aliorum....  ergo  omne  tale 
donum  non  solum  est  gratia  Dei ,  sed  etiam  est  per  Christum  , 
juxta  illud  Ephes.  (I.  3.):  ‘Benedixit  nos  in  omni  benedictione 
spirituali  in  coelestibus  in  Christo.’  » 

13.  Dividitur  II.  gratia  supernaturalis  in  creatam  et  increa- 
tam.  Quoad  primam  nulla  est  difficultas  ;  de  altera  autem  quae¬ 
ritur  «Utrum  admitti  debeat.»  Et  responsio  est  affirmativa.  Sa¬ 
ne — 1)  omnes  theologi  ponunt  gratiam  unionis  increatam  in  Chri¬ 
sto;  nam  ipsamet  personalitas  divina,  gratis  communicata  humanae 
naturae,  gratia  fuit  infinita  et  increata  ,  licet  communicata  non 
fuerit  sine  aliquo  dono  creato  unionis  hypostaticae.  Hoc  enim  non 
excludit,  quin  Verbum  ipsum  increatum  humanitati  unitum  gra¬ 
tia  vere  et  proprie  dicatur. 

2)  Omne  donum  gratuitum,  indebitum,  supernaturale  proprie 
vocatur  gratia.  Atqui  datur  hujusmodi  donum  increatum.  Ergo 
datur  gratia  increata.  Minor  autem  patet,  quia  justis  datur  ipsa 
persona  Spiritus  Sancti,  imo  tota  Trinitas.  Id— a)  Scriptura  aperte 
docet:  nam  legitur  (Joan.  XIV.  23.):  «  Ad  eum  veniemus,  et  man¬ 
sionem  apud  eum  faciemus»;  et  illud  (Rom.  V.  5.):  «  Caritas  Dei 
diffusa  est  in  cordibus  nostris  per  Spiritum  Sanctum,  qui  datus 
est  nobis.  »  Id— b)  tradunt  Patres  ;  nam  scribit  S.  Augustinus 
(Serm.  61.  de  Verb.  Domini,  c.  1.):  «Gratia  quippe  Dei,  donum 
Dei  est,  donum  autem  maximum  iste  Spiritus  est,  et  ideo  gratia 
dicitur.  » — Et  S.  Isidorus  (lib.  7.  Etymol.  cap.  3.)  cum  dixisset, 

V 

«  Spiritus  Sanctus  ideo  donum  dicitur  ,  eo  quod  datur  »,  subdit 
inferius:  «  Ipse  est  et  gratia,  quae,  quia  non  meritis  nostris,  sed 
voluntate  divina  gratis  datur,  inde  gratia  nuncupatur.  »  Notetur 
tamen  quod  Spiritus  Sanctus  non  est  gratia  respectu  justorum  eo¬ 
dem  modo  ac  Verbum  est  gratia  respectu  humanitatis  assumptae; 
nam  Verbum  est  gratia  per  unionem  substantialem,  Spiritus  per 
accidentalem.  Unde  etiam  Verbum  personaliter  ,  et  omnino  pro¬ 
prie  habet  quod  sit  talis  gratia;  Spiritus  autem  Sanctus  solum 
appropriate,  nam  commune  est  toti  Trinitati  justis  donari,  et 

in  eis  habitare.  Sed  haec  uberius  evolventur  in  quinta  disputa¬ 
tione. 

3)  «Quandoque»,  inquit  D.  Tliomas  (1.  2.  q.  110.  a.  1.),  «gra¬ 
tia  Dei  dicitur  ipsa  aeterna  Dei  dilectio:  secundum  quod  dicitur 
etiam  gratia  praedestinationis  ,  inquantum  Deus  gratuito  et  non 
ex  meritis  aliquos  praedestinavit  sive  elegit.  Dicitur  enim  ad 

Eph  es.  (I.  5.):  ‘Praedestinavit  nos  in  adoptionem  filiorum .  in 

laudem  gloriae  gratiae  suae.’  » — Vide  Suarez  (Proleg.  3.  de  Grat. 
c.  3.).  Ceterum  licet  nomen  et  notio  gratiae  proprie  conveniat  enti 
creato  et  increato  ,  simpliciter  tamen  nomine  gratiae  significari 
solet  donum  creatum,  ut  constat  tum  ex  Scripturis,  ex  S.  Augu¬ 
stino  et  aliis  Patribus  contra  Pelagianos,  tum  ex  usu  theologorum. 
Unde  fere  in  toto  tractatu,  ut  patebit,  de  gratia  creata  agitur. 

14.  Dividitur  III.  gratia  supernaturalis  in  internam  et  exter¬ 
nam.  Gratia  interna  ea  est,  quae  cum  spiritualis  sit,  sub  exter¬ 
num  sensum  non  cadit — et  ipsam  animae  substantiam,  aut  inter¬ 
nas  ejus  potentias  afficit.  Duplici  modo  autem  potest  hominem 
intrinsecus  afficere:  aut  informando,  aut  inhabitando  vel  specia¬ 
liter  assistendo.  Altero  modo  sub  utroque  membro  internae  gra¬ 
tiae,  et  externae  potest  tam  increata  gratia,  quam  creata  reperiri. 
Ita,  ex.  gr.,  Spiritus  Sanctus,  quatenus  est  donum  homini  infu¬ 
sum,  et  incipiens  esse  in  illo  ut  specialis  habitator,  rector,  ad¬ 
jutor  et  motor,  dici  merito  potest  gratia  interna,  non  inhaerens, 
sed  inhabitans,  et  intime  assistens,  quia  non  solum  est  in  se  spi¬ 
ritualis  gratia,  sed  etiam  intime  penetrat  spiritum  hominis,  eique 
specialiter  unitur,  juxta  illud:  «Qui  adhaeret  Domino,  unus  spi¬ 
ritus  est.  » 

15.  Primo  autem  modo  omnis  gratia  interna  est  creata;  quia 
non  potest  homini  inhaerere  ,  nisi  quod  creatum  est ;  atque  hoc 
sensu  intellexerunt  gratiam  internam  Patres  et  theologi  gratiae 
necessitatem  propugnantes.  Unde — 1)  sub  gratia  externa  compre¬ 
henduntur  praedicatio  divinae  legis  ,  sacramenta  a  Christo  insti¬ 
tuta,  Ecclesiae  magisterium,  miracula,  occasiones  bene  operandi 
supernaturaliter  praeparatae,  occasiones  etiam  peccandi  superna- 
turaliter  ablatae  ,  etc.  Hinc  S.  Augustinus  (Serm.  99.)  Deum  ita 
loquentem  inducit :  «  Regebam  te  mihi  ,  servabam  te  mihi  :  ut 
adulterium  non  committeres  suasor  defuit;  ut  suasor  deesset,  ego 

feci.  Locus  et  tempus  defuit ,  et  ut  haec  deessent ,  ego  feci . 

Agnosce  ergo  gratiam  ejus  cui  debes  et  quod  non  admisisti.  Mihi 
debet  iste  quod  factum  est ,  et  dimissum  vidisti  ;  mihi  debes  et 
tu  quod  non  fecisti.  Nullum  est  enim  peccatum  quod  facit  homo, 
quod  non  possit  facere  alter  homo,  si  desit  rector  a  quo  factus 
est  homo.  » 

.  2)  Sub  gratia  vero  interna  comprehenduntur  gratia  sanctifi- 
ficans,  habitus  virtutum  theologicarum,  illustratio  intellectus,  pia 
voluntatis  motio,  etc.  De  hac  scribit  S.  Augustinus  (de  Praedest. 
Sanctor,  c.  8.):  «Valde  remota  est  a  sensibus  carnis  haec  schola, 
in  qua  Deus  auditur  et  docet.  Quando  ergo  Pater  intus  auditur 
et  docet  ut  veniatur  ad  Filium,  aufert  cor  lapideum  et  dat  cor 
carneum.»  Item  (in  epist.  107.):  «Si  ergo  ita  praepararet,  atque 
ita  operaretur  Deus  hominis  voluntatem,  ut  tantummodo  legem 
suam,  atque  doctrinam  libero  ejus  adhiberet  arbitrio,  neque  voca¬ 
tione  illa  alta,  atque  secreta,  sic  ejus  ageret  sensum ,  ut  eidem 
legi,  atque  doctrinae  accommodaret  assensum;  proculdubio  eam 
legere,  vel  intelligere  legendo,  vel  etiam  exponere,  ac  praedicare 
sufficeret;  neque  opus  esset  orare,  ut  Deus  ad  fidem  suam  infide¬ 
lium  corda  converteret.  »— Et  S.  Prosper  (de  Ingratis,  pars  2.): 

u  Non  lioc  consilio  tantum,  hortatuque  benigno 

Suadens  atque  docens ;  quasi  formam  legis  haberet 

Gratia;  sed  mutans  intus  mentem,  atque  reformans, 

Vasque  novum  ex  fracto  fingens,  virtute  creandi.  » 

16.  Dividitur  IV.  gratia  supernaturalis  creata  in  gratum  fa¬ 
cientem  et  gratis  datam .  «  Per  gratiam  gratum  facientem  »,  in¬ 
quit  Becanus  (de  Aux.  Grat.  q.  2.  a.  5.),  «  intelligitur  ea,  quae 
per  se  primo  dirigitur  et  ordinatur  ad  hominem,  in  quo  est,  san¬ 
ctificandum  et  amabilem  [gratum]  Deo  reddendum  ;  per  gratiam 
vero  gratis  datam  intelligitur  ea  quae  per  se  primo  ad  hoc  non 
ordinatur;  ita  omnes.  Vide  D.  Thomam  (1.  2.  q.  111.  a.  1.).  Ita¬ 
que  omnis  gratia  est  gratis  data,  alioquin  non  esset  gratia,  sed 
cum  aliquae  hoc  solo  titulo  sint  gratiae  saltem  per  se  primo  quod 
sint  dona  gratuita,  aliae  praeterea  quod  Dei  amorem  et  benevo¬ 
lentiam  homini  concilient,  priores  specialiter  dicuntur  gratis  da¬ 
tae,  posteriores  vero  gratum  facientes,  ut  significetur  eas  praeter 
rationem  doni  gratuiti  ,  habere  quoque  ut  hominem  Deo  amabi- 

lem  reddant.  Nomen  generis  appropriatum  est  ignobiliori  speciei, 
quod  et  in  aliis  rebus  saepe  contingit.  » 

17.  Sub  nomine  autem  gratiae  gratum  facientis  comprehendi¬ 
tur  non  solum  gratia  quae  formaliter  hominem  amabilem  reddit; 
sed  ea  etiam,  quae  vel  dispositive,  vel  removendo  obstacula,  vel 
effective  ad  gratiam  formaliter  justificantem  pertinet.  «  Dico  », 
inquit  Suarez  (Proleg.  3.  de  Grat.  c.  4.  n.  15.),  «  gratiam  gra¬ 
tum  facientem,  ut  est  membrum  adaequatum  illius  divisionis,  non 
coarctari  ad  solam  formam  perfecte  justificantem  animam,  et  ex¬ 
cludentem  statum  peccati  mortalis;  sed  includere  omnia  dona  gra¬ 
tiae  ,  quae  homini  in  ordine  ad  propriam  sanctificationem  confe- 

i 

runtur:  hanc  enim  Concilia  Milevitanum,  Arausicanum  et  Triden- 
tinum,  nec  non  etiam  Augustinus,  et  alii  Patres  gratiam  sancti¬ 
ficantem,  seu  sanctificationis,  vel  justificationis  appellant;  eadem 
autem  est  gratia  gratum  faciens,  quae  sanctificans,  seu  justificans: 
ergo  gratia  gratum  faciens  omnia  illa  complectitur.  » 

18.  In  toto  tractatu  agendum  est  de  gratia  gratum  faciente, 
«illa  scilicet,  qua  salvatur  natura,  qua  praedestinati  vocamur,  et 
justificamur,  et  qua  possumus  dicere,  si  Deus  pro  nobis  quis  con¬ 
tra  nos  »,  ut  Patres  Africani  cum  S.  Augustino  loquuntur.  Pauca 
ergo,  quae  de  gratia  gratis  data  dicere  sufficit,  statim  subjicimus. 

19.  Gratias  gratis  datas  enumerat  Apost.  (I.  Cor.  XII.  8.  seqq.), 
dicens:  «  Alii  quidem  per  Spiritum  datur  sermo  sapientiae:  alii 
autem  sermo  scientiae  secundum  eumdem  Spiritum:  alteri  fides 
in  eodem  Spiritu:  alii  gratia  sanitatum  in  uno  Spiritu:  alii. ope¬ 
ratio  virtutum:  alii  prophetia,  alii  discretio  spirituum,  alii  ge¬ 
nera  linguarum,  alii  interpretatio  sermonum.  »  Quaestio  est  inter 
theologos,  utrum  sub  hac  enumeratione  omnes  gratiae  gratis  datae 
comprehendantur.  Alii  enim  negant;  atque  ita  Bellarminus  (de 
Grat.  et  Lib.  Arb.  1.  1.  c.  10.)  censet  multo  plura  ejusmodi  dona 
dari  posse:  et  Paulum  de  iis  solum  locutum  esse,  quae  de  facto 
data  fuere  primis  fidelibus.  Item  Ripalda  (de  Ente  Supern.  disp. 
101.  n.  10.)  putat  non  fuisse  mentem  Apostoli  omnes  gratias  gra¬ 
tis  datas  novem  enumeratis  concludere;  sed  illas  tantum  exempli 
gratia  referre.  Alii  e  contra  tenent  enumerationem  Apostoli  esse 
adaequatam.  Praestat  hujus  rei  explicationem  a  D.  Thoma  ac¬ 
cipere. 

20.  «  Gratia  gratis  data,  »  ait  S.  Doctor  (1.  2.  q.  111.  art.  4.), 
«  ordinatur  ad  hoc  quod  homo  alteri  cooperetur,  ut  reducatur  ad 
Deum.  Homo  autem  ad  hoc  operari  non  potest  interius  movendo 
(hoc  enim  solius  Dei  est),  sed  solum  exterius  docendo  vel  persua¬ 
dendo.  Et  ideo  gratia  gratis  data  illa  sub  se  continet ,  quibus 
homo  indiget  ad  hoc  quod  alterum  instruat  in  rebus  divinis,  quae 
sunt  supra  rationem.  Ad  hoc  autem  tria  requiruntur:  primo  qui¬ 
dem  quod  homo  sit  sortitus  plenitudinem  cognitionis  divinorum, 
ut  ex  hoc  instruere  alios  possit;  secundo  ut  possit  confirmare 
vel  probare  ea  quae  dicit,  alias  non  est  efficax  ejus  doctrina;  ter¬ 
tio  ut  ea  quae  concipit,  possit  convenienter  auditoribus  proferre. 
Quantum  igitur  ad  primum  tria  sunt  necessaria,  sicut  etiam  ap¬ 
paret  in  magisterio  humano.  Oportet  enim  quod  qui  debet  alium 
instruere  in  aliqua  scientia,  primo  quidem  ut  principia  illius  scien¬ 
tiae  sint  ei  certissima;  et  quantum  ad  hoc  ponitur  fides  quae  est 
certitudo  de  rebus  invisibilibus,  quae  supponuntur  ut  principia  in 
catholica  doctrina.  Secundo  oportet  quod  doctor  recte  se  habeat 
circa  principales  conclusiones  scientiae;  et  sic  ponitur  sermo  sa¬ 
pientiae  ,  quae  est  cognitio  divinorum.  Tertio  oportet  ut  etiam 
abundet  exemplis  et  cognitione  effectuum,  per  quos  interdum  opor¬ 
tet  manifestare  causas,  et  quantum  ad  hoc  ponitur  sermo  scien¬ 
tiae  ,  quae  est  cognitio  rerum  humanarum  ,  quia  ‘invisibilia  Dei 
per  ea  quae  facta  sunt ,  intellecta  conspiciuntur’  (Rom.  I.  20.). 
Confirmatio  autem  in  his  quae  subduntur  rationi  est  per  argu¬ 
menta:  in  his  autem  quae  sunt  supra  rationem  divinitus  revelata, 
confirmatio  est  per  ea  quae  sunt  divinae  virtuti  propria  ,  et  hoc 
dupliciter:  uno  quidem  modo,  ut  doctor  sacrae  doctrinae  faciat 
quae  solus  Deus  facere  potest  in  operibus  miraculosis  ,  sive  sint 
ad  salutem  corporum,  et  quantum  ad  hoc  ponitur  gratia  sanita¬ 
tum,  sive  ordinentur  ad  solam  divinae  potestatis  manifestationem, 
sicut  quod  sol  stet  aut  tenebrescat,  vel  quod  mare  dividatur;  et 
quantum  ad  hoc  ponitur  operatio  virtutum.  Secundo  ,  ut  possit 
manifestare  ea  quae  solius  Dei  est  scire,  et  haec  sunt  contingentia 
futura,  et  quantum  ad  hoc  ponitur  prophetia  ;  et  etiam  occulta 
cordium,  et  quantum  ad  hoc  ponitur  discretio  spirituum.  Facul¬ 
tas  autem  pronuntiandi  potest  attendi  vel  quantum  ad  idioma,  in 
quo  aliquis  possit  intclligi  ,  et  secundum  hoc  ponuntur  genera 

linguarum ;  vel  quantum  ad  sensum  eorum  qum  sunt  proferenda, 
et  quantum  ad  hoc  ponitur  interpretatio  sermonum.'» 

21.  Porro  si  ad  invicem  conferamus  gratiam  gratis  datam  et 
gratum  facientem,  in  multis  eas  convenire  deprehendimus.  Utra¬ 
que  enim  est  donum  supernaturale;  utraque  datur  ad  spiritualem 
utilitatem;  utraque  nunc  est  gratia  Christi  Redemptoris,  cum  de¬ 
tur  in  statu  naturae  lapsae  et  reparatae  per  Christum  ad  aeternam 
salutem  consequendam.  At  vero  in  pluribus  etiam  differunt;  nam  — 

1)  Gratia  gratum  faciens  per  se  primo  refertur  ad  propriam 
sanctificationem,  gratis  data  ad  alienam.  Sicut  quaedam  hominis 
potentiae  ordinantur  ad  conservationem  individui,  ut  facultas  al¬ 
trix.;  aliae  ad  conservationem  speciei,  ut  potentia  generativa:  ita 
nonnullis  hominibus  praeter  gratias  quibus  suae  saluti  consulunt, 
dantur  aliae  quibus  caeterorum  saluti  provident;  aliae  ad  propriam, 
aliae  ad  communem  totius  Ecclesiae  sanctificationem,  ut  praeclare 
scripsit  Auct.  Const.  (1.  8.  c.  1.). 

2)  Gratia  gratum  faciens  omnibus  hominibus  conceditur,  cum 
omnibus  a  Deo  provideatur  ne  suae  saluti  desint;  secus  vero  gra¬ 
tiae  gratis  datae,  quae  non  omnibus,  sed  quibusdam,  aliis  quidem 
hae,  aliis  illae  a  Deo  tribuuntur.  Unde  notavit  S.  Gregorius  (Ho- 
'mil.  15.  in  Ezechiel.  prope  finem):  «  Miracula  in  manu  nostri  ar¬ 
bitrii  non  tenemus:  nam  talia  facere  non  valemus.  Clypeus  vero 
in  manu  est  et  defendit,  quia  virtus  patientiae,  virtus  misericor¬ 
diae,  praecedente  nos  gratia,  et  in  potestate  est  arbitrii  et  a  pe¬ 
riculo  protegit  adversitatis.  » — S.  Augustinus  (Serm.  142.  c.  7.): 
«Sic  ergo  non  dedit  quibusdam  mortuos  suscitare,  aliis  non  dedit 
disputare:  omnibus  tamen  quid  dedit?  Discite  a  me  quia  mitis 
sum  et  humilis  corde.  » 

3)  Si  tamen  conferantur  justi  cum  peccatoribus,  gratia  gratis 
data  communis  est  illis;  gratia  vero  gratum  faciens  justorum  pro¬ 
pria  est,  non  quidem  quoad  singulas  sui  partes,  sed  collective  et 
quoad  prsecipuam  sui  partem,  quae  est  gratia  formaliter  sanctifi¬ 
cans,  et  mortale  peccatum  ab  homine  in  quo  est  excludens;  cum 
tamen  gratia  gratis  data  et  collective  ,  et  quoad  quamlibet  sui 
partem  etiam  perfectissimam,  in  homine  injusto,  et  mortalis  pec¬ 
cati  labe  inquinato  reperiri  possit ,  ut  docet  D.  Thomas  (2.  2. 
q.  172.  a.  4.;  et  q.  178.  a.  2.). 

4)  Gratia  gratum  faciens  altioris  est  ordinis  et  perfectionis  , 
quam  gratia  gratis  data.  Unde  Paulus  (I.  Corin.  XII.  31.)  locu¬ 
tus  de  gratiis  gratis  datis  subdit ,  «  adhuc  excellentiorem  viam 
vobis  demonstro»,  scilicet  viam  charitatis,  de  qua  cap.  XIII. 
sermonem  instituit;  et  Christus  (Lue.  X.)  prohibet  discipulos  gau¬ 
dere  de  miraculis  per  ipsos  editis,  in  hoc  nolite  gaudere,  etc. 
«ne  putarent  in  talibus  factis»,  inquit  Augustin.,  «  majora  bona 
esse,  quam  in  operibus  justitiae  quibus  aeterna  vita  comparatur.» 
Quod  D.  Thomas  (1.  2.  q.  111.  a.  5.)  hac  ratione  confirmat:  «  Una¬ 
quaeque  virtus  »,  inquit,  «  tanto  excellentior  est,  quanto  ad  altius 
bonum  ordinatur.  Semper  autem  finis  potior  est  his  quae  sunt  ad 
finem.  Gratia  autem  gratum  faciens  ordinat  hominem  immediate 
ad  conjunctionem  ultimi  finis  ;  gratiae  autem  gratis  datae  ordi¬ 
nant  hominem  ad  quaedam  praeparatoria  finis  ultimi  ,  sicut  per 
prophetiam,  et  miracula,  et  alia  hujusmodi  homines  inducuntur 
ad  hoc  quod  ultimo  fini  conjungantur.  Et  ideo  gratia  gratum  fa¬ 
ciens  est  multo  excellentior  quam  gratia  gratis  data.  »  Qui  plura 
cupit  de  gratia  gratis  data,  cf.  Suarez  (Prol.  3.  de  Grat.  c.  5.). 

22.  Dividitur  Y.  gratia  supernaturalis  in  habitualem  et  actua¬ 
lem .  Habitualis  est  ea,  quse  datur  per  modum  doni  permanentis, 
existitque  licet  actu  non  operemur;  actualis  vero  quae  datur  per 
modum  actus,  seu  auxilii  transeuntis. 

23.  Posset  quidem  sub  hac  divisione  per  se  comprehendi  gra¬ 
tia  creata  et  increata,  vise  et  patrise,  gratum  faciens  et  gratis 
data,  interna  et  externa;  quia  sub  quolibet  horum  membrorum 
continentur  gratiae  habituales  et  actuales.  Ex  usu  tamen  Patrum, 
Conciliorum  et  Theologorum  divisum  videtur  esse  sola  gratia 
creata,  interna,  vise,  gratum  faciens,  hoc  est,  primo,  et  per  se 
ordinata  ad  hominem  sanctificandum.  Unde  gratia  habitualis, 
prout  hic  sumitur,  comprehendit  habitum  gratiae,  quo  formaliter 
justi  efficimur  —  virtutes  Theologicas  et  virtutes  morales  per  se 
infusas — dona  Spiritus  Sancti. 

24.  In  primis  quatuor  disputationibus  agemus  de  gratia  actuali; 
in  quinta  vero  de  habituali ,  ibidemque  utriusque  existentia  de¬ 
monstrabitur.  Interim  adnotare  liceat  immerito  quosdam  docuisse 
contentionem  inter  Patres  et  Pelagianos  de  sola  actuali  gratia 
fuisse.  Uti  enim  bene  ostendit  Suarez  (Proleg.  3.  de  Grat.  cap.  6. 

n.  3.  seqq.),  quaestio  erat  de  gratia  remissionis  peccatorum  , 
qua  justificamur  et  salvamur  :  haec  autem  maxime  est  gratia 
habitualis.  Nec  obstat  quod  Pelagius  visus  sit  admittere  gratiam 
remissionis  peccatorum;  nam  recte  animadvertit  ipse  Suarez  (loc. 
cit.  n.  5.):  «  Longe  aliter  posuit  Augustinus  gratiam  remissionis 
peccatorum,  quam  Pelagius;  tum  quia  Pelagius  per  gratiam  re¬ 
missionis  non  intelligebat  donum  aliquod  infusum,  sed  extrinse- 
cam  condonationem  peccatorum,  sicut  Augustinus  indicat  (de  Grat. 
et  Lib.  Arbitr.  c.  14.),  cujus  contrarium  ipse  docet;  tum  etiam 
quia  licet  illam  vocaret  gratiam ,  ponebat  aliquod  ejus  meritum 
in  solis  liberi  arbitrii  viribus  fundatum  ,  et  ita  non  poterat  in 
remissione  peccatorum  salvare  veram  rationem  gratiae:  Augusti¬ 
nus  autem  licet  ponat  aliquod  meritum  hujus  gratiae,  docet  illud 
esse  fundatum  in  priori  gratia,  et  ideo  non  esse  gratiae  contra¬ 
rium.  Et  ita  Patres  disputantes  cum  Pelagio  de  gratia,  et  con¬ 
tendentes  non  dari  ex  merito,  etiam  de  hac  gratia  disputarunt.» 

§  III. 

Praecipuae  Actualis  Gratiae  Partitiones  Indicantur. 

25.  Plures  ex  gratiae  partitionibus,  quas  hic  tradituri  sumus, 
possent  etiam  habituali  gratiae  accommodari:  nos  tamen  eas  prose¬ 
quimur  solum  prout  ad  actualem  gratiam  spectant;  ita  enim  ac¬ 
ceptae  usui  esse  debent  in  toto  tractatu,  simulque  Sacrae  Scriptu¬ 
rae,  Patrum  et  Ecclesiae  usu  roborantur. 

26.  Dividitur  ergo  actualis  gratia  I.  in  actus  super  natur  ales, 
et  in  auxilia  super  natur  alia  ad  illos  efficiendos.  «  Supponimus 
enim  »,  inquit  Suarez  (Proleg.  3.  de  Grat.  cap.  6.  n.  9.),  «  dari 
in  nobis  aliquos  hujusmodi  actus  supernaturales.  Ex  qua  hypo- 
thesi  duo  manifeste  inferuntur:  unum  est,  illos  esse  dona  Dei  non 
debita  naturae.  Unde  dixit  S.  Augustinus  (in  Enchirid.  7.)  Deum 
praemium  his  actibus  dando,  ‘remunerare  dona  sua.’  Sunt  ergo 
gratiae,  et  sub  gratum  faciente  continentur,  ut  dixi,  quia  per  il¬ 
las  justitia  vel  acquiritur,  vel  augetur,  et  consequenter  sunt  gra¬ 
tiae  actuales  ,  quia  non  permanent ,  nisi  dum  fiunt.  Aliud  quod 
infertur  est ,  hujusmodi  actus  non  posse  fieri  sine  speciali ,  seu 

aliquo  modo  supernaturali  auxilio  Dei,  quia  si  opus  supernaturale 
Mazzella.  De  Gratia  Christi.  2 

est  homini,  profecto  vires  ejus  naturales  superat;  ergo  oportet, 
ut  per  auxilium  Dei  defectus  ille  suppleatur ;  ergo  etiam  illud 
auxilium  est  gratia,  aliquid  ad  propriam  sanctificationem  confe¬ 
rens,  ac  subinde  sub  generali  gratia  gratum  faciente  contenta.  » 
— Hic  tamen  agimus  de  partitionibus  gratiae  actualis,  prout  est 
auxilium  ad  actus  efficiendos. 

26.  Dividitur  II.  gratia  actualis  in  gratiam  supernaturalem 
quoad,  substantiam,  et  quoad  modum.  Gratia  quoad  substantiam 
supernaturalis  ea  est,  quae  in  se,  intrinsece  ac  entitative,  ordinis 
»up  er  naturalis  est;  quoad  modum  autem  supernaturalis  ea  dieir 
tur  quae  in  se,  intrinsece  ac  entitative  naturalis  ordinis  est,  et 
solum  ratione  modi  quo  confertur,  naturalem  ordinem  praetergre¬ 
ditur.  Ad  cujus  gratiae  rationem  duo  exigit  Suarez  (Proleg.  3. 
cap.  6.  n.  16.).  «  Imprimis  »,  docet,  «  necessarium  esse,  ut  non 
sit  debita  naturae  ex  vi  naturalis  dignitatis,  seu  conditionis  suae 
et  consequenter  neque  ex  vi  naturalis  providentiae  Dei,  secundum 
legem  ordinariam  ipsi  naturae  consentaneam,  quia,  ut  dixi,  quid¬ 
quid  hujusmodi  est,  non  pertinet  ad  ordinem  gratiae  sed  natu¬ 
rae...  Deinde  et  consequenter  neeessarium  est,  ut,  vel  in  re,  vel 
in  modo  aliquid  in  illo  praestando  Deus  exhibeat  praeter  id,  quod 
pertinet  ad  communem  cursum  naturae,  id  est,  ultra  virtutem  et 
efficaciam  causarum  secundarum,  prout  cursus,  et  actus  suos  fa¬ 
cere  sinuntur  cum  generali  concursu  Dei.  Nam  quidquid  hoc 
praecise  modo  fit,  in  substantia  et  in  modo  est  mere  naturale,  et 
fit  ex  virtute,  et  concursu  debitis  naturalibus  causis,  in  quo  ni¬ 
hil  gratiae  invenitur.  Ergo  ut  motio  aliqua  ordinis  naturalis  gra¬ 
tia  sit,  oportet  ut  aliquid  speciale  Deus  in  ea  conferat,  vel  mu¬ 
tando  communem  causarum  ordinem,  vel  illas  aliter  applicando 
quam  per  se  possent,  vel  alio  simili  modo  non  debito  concurren¬ 
do  in  ordine  ad  supernaturalem  finem.  Tunc  autem  ratio  gratiae 
sufficienter  in  tali  motione  salvari  potest.  » 

27.  Dividitur  III.  gratia  actualis  in  gratiam  elevantem  et  me¬ 
dicinalem.  Gratia  elevationis  est  illa,  quae  confertur  ad  efficien¬ 
dum  actum  vere  supernaturalem,  qui  intrinsecam  relationem  ha¬ 
bet  ad  vitam  aeternam,  et  quem,  in  sua  substantia  inspectum,  na¬ 
tura  efficere  nequit,  nisi  elevetur.  Gratia  medicinalis  est  illa, 
quae  subvenit  infirmitati  naturae  vulneratae  per  peccatum.  Per 

peccatura  enim  spoliatus  homo  donis  justitiae  originalis,  magnam 
experitur  difficultatem  in  exercitio  virtutis,  etiam  intra  limites 
naturalis  honestatis;  imo,  si  agatur  de  universa  naturali  lege  ser¬ 
vanda,  gravi  tentatione  vincenda,  etc.,  morali,  ut  suo  loco  dice¬ 
tur,  laborat  impotentia.  Gratia  qua  vincere  possumus  aut  vinci¬ 
mus  illam  difficultatem  atque  impotentiam,  dicitur  gratia  medici - 
nalis.  Unde  patet  dari  posse  gratiam,  quse  sit  solum  elevationis, 
quando  nempe  agitur  de  actu  quidem  supernaturali ,  qui  tamen 
non  subjacet  difficultatibus  ex  ignorantia  ,  concupiscentia  ,  etc.; 
ex.  gr.,  quando  ex  supernaturali  motivo  invocatur  nomen  .Jesu, 
nulla  urgente  tentatione  contraria,  etc. — posse  dari  gratiam  so¬ 
lum  medicinalem,  ut  quando  agitur,  ex.  gr.,  de  gravi  tentatione 
vincenda  ob  motivum  naturalis  honestatis  —  posse  dari  gratiam, 
quae  simul  sit  elevationis  et  medicinalis ,  ut  si  gravis  illa  tenta- 
tio  ob  supernaturale  motivum  vincatur.  Loquimur  hic  de  possi¬ 
bili;  utrum  enim  detur,  in  praesenti  providentiae  ordine,  gratia 
quae  sit  solum  medicinalis  et  non  elevans  (idem  dicendum  de  gra¬ 
tia  supernaturali  quoad  modum),  suo  loco  disputabitur. 

28.  Dividitur  IV.  gratia  actualis  in  excitantem  et  adjuvan¬ 
tem.  Utriusque — 1)  meminit  Scriptura  :  excitantis  quidem  in  iis 
locis  ,  quibus  homines  quasi  dormientes  excitat.  Ita  ad  Ephes. 
(Y.  14.):  «Surgequi  dormis,  et  exsurge  a  mortuis,  et  illuminabit 
te  Christus.» — Apoc.  (III.  20.):  «  Ecce  sto  ad  ostium,  et  pulso»: 
stare  autem  ad  ostium,  et  pulsare,  nil  aliud  est,  quam  interna 
inspiratione  animam,  quoad  coelestia  dormientem,  excitare.  Adju¬ 
vantis  etiam  meminit  in  Psal.  (LXXVIII.  9.):  «  Adjuva  nos,  Deus 
salutaris  noster.»  Item  (CXVIII.  117.):  «Adjuva  me,  et  salvus 
ero.» — Rom.  (VIII.  26.):  «Spiritus  adjuvat  infirmitatem  nostram: 
nam  quid  oremus,  sicut  oportet,  nescimus.  » 

2)  Utramque  agnoscunt  Patres.  S.  Bernardus  (lib.  de  Grat.  et  Li¬ 
bero  Arb.),  ait:  «Conatus  nostri  ad  bonum  et  cassi  sunt,  si  a 
gratia  non  adjuventur,  et  nulli,  si  non  excitentur  »;  et  ante  illum 
S.  Augustinus  (lib.  2.  de  Peccat.  Merit.  c.  18.),  ait:  «Quod  ad 
Deum  nos  convertimus,  nisi  ipso  excitante,  atque  adjuvante  non 
possumus.  » 

3)  Utramque  in  suis  precibus  a  Deo  postulat  Ecclesia:  excitan¬ 
tem  Dominica  secunda  Adventus:  «Excita,  Domine,  corda  nostra 

ad  praeparandas  Unigeniti  tui  vias  »;  Dominica  vigesimaquarta 
post  Pentec.:  «Excita,  quaesumus,  Domine,  tuorum  Fidelium  vo¬ 
luntates.  »  Postulat  etiam  adjuvantem,  dum  in  officio,  ad  Primam, 
Christum  sic  alloquitur  :  «  Exurge  ,  Christe,  adjuva  nos. »  Et  in 
die  Paschae:  «  Yota  »,  inquit,  «nostra,  quae  praeveniendo  aspiras, 
etiam  adjuvando  prosequere.  »  Hinc  etiam  Concil.  Tridentin. 
(sess.  6.  can.  4.),  ait:  «Si  quis  dixerit  liberum  hominis  arbitrium 
a  Deo  motum,  et  excitatum,  nihil  cooperari  assentiendo  Deo  ex¬ 
citanti,  atque  vocanti,  quo  ad  obtinendam  justificationis  gratiam 
se  disponat  ac  praeparet;  neque  posse  dissentire,  si  velit,  sed  ve- 
luti  inanime  quoddam  nihil  omnino  agere,  mereque  passive  se 
habere;  anathema  sit.  » 

29.  Gratia  excitans  definiri  potest:  motus  internus  intellectus 
et  voluntatis  quem  Deus  operatur  in  nobis  sine  nobis,  et  quo  nos 
torpentes  et  non  cogitantes  supernaturaliter  sollicitat  ad  pie  agen¬ 
dum,  seu  ad  bonum  libere  agendum,  aut  malum  libere  fugiendum. 

Dicitur — 1)  motus ,  seu  motio,  quia  non  datur  per  modum  ha¬ 
bitus,  ac  permanenter,  sed  per  modum  actus,  et  transeunter;  non 
autem  praecise  quia  est  actus  :  nam  hic  non  inquirimus  utrum, 
praeter  operationem  potentiae  cognoscentis  et  appetentis,  importet 
etiam  qualitatem  aliquam  transeuntem  quae  sit  principium  ejus; 
de  quo  inferius  dicetur. 

Dicitur — 2)  internus,  quia  incitamenta  externa,  quibus  ad  bo¬ 
num  impellimur,  ut  exhortationes,  piae  imagines,  exempla,  etc., 
revocantur  quidem  ad  gratiam  excitantem,  sed  non  sunt  proprie 
gratia  excitans;  quia  per  se  proxime  non  movent,  sed  mediis  co¬ 
gitationibus,  quas  ut  instrumenta  et  adminicula  divinae  providen¬ 
tiae  nobis  immittunt.  Ceterum  hic  describimus  gratiam  actualem, 
de  qua  agendum  est  in  prima  parte  tractatus;  eaque,  ut  videbi¬ 
mus,  est  interna. 

Dicitur — 3)  intellectus  et  voluntatis;  motiones  enim,  quae  has 
afficiunt  potentias,  ut  notavimus,  proprie  internae  dicuntur.  Unde 
vocantur  a  S.  Augustino  tum  admonitiones,  illustrationes ,  san¬ 
ctae  cogitationes;  tum  inspirationes ,  tactus  cordis,  seu  pice  af¬ 
fectiones,  ut  infra  ostendemus. 

Dicitur — 4)  quem  Deus  operatur  in  nobis  sine  nobis;  idest  sine 
nobis  libere  agentibus  ,  non  autem  sine  nobis  vitaliter  concur - 

rentibus,  uti  immerito  docuisse  yidetur  Vega  (in  Trid.  1.  6.  c.  8.). 
Revera  cum  motiones  illae  sint  actus  vitales  intellectus  et  vo¬ 
luntatis,  ex  natura  sua  postulant  ab  intellectu  et  voluntate  pro¬ 
ficisci,  tamquam  a  principio  activo  et  passivo,  nec  aliter  citra 
miraculum,  cujus  adstruendi  nulla  causa  subest,  effici  queunt.  Imo 
negari  potest  quod  citra  concursum  effectivum  intellectus  et  vo¬ 
luntatis,  etiam  absoluta  Dei  potentia  producibiles  sint ,  et  quod 
per  eas  ita  productas  intellectus  et  voluntas  formaliter  intelli- 
gens,  et  volens  constitui  possint  (1). 

Dicitur — 5)  ad  bonum  libere  agendum,  etc.,  ut  indicetur  gra¬ 
tiam  excitantem  praecedere  liberum  voluntatis  consensum,  ac  pro¬ 
inde  non  consistere  in  actu  deliberato  ,  sed  indeliberato.  Hinc 
(Cone.  Trid.  cit.  can.  4.),  dicit  hominem:  «  Deo  excitanti  atque 
vocanti  posse  dissentire  si  velit »:  quod  simpliciter  dictum  fal¬ 
sum  esset ,  si  gratia  excitans  consisteret  in  actibus  deliberatis  , 
qui  certe  consensum  liberum  important :  nequit  enim  homo  dis¬ 
sentire  dum  consentit.  Unde  clarius  patet  quod  illud  sine  nobis 
significat  sine  nobis  libere  cooper antibus,  sed  cum  nobis  vitaliter 
agentibus . 

30.  Explicata  definitione  gratiae  excitantis ,  facile  intelligitur 
quid  sit  gratia  adjuvans,  quae  contra  excitantem  dividitur.  Gra¬ 
tia  adjuvans  pressius  sumpta  est  illa,  per  quam  homo  juvatur 
ad  illud  volendum  et  faciendum,  ad  quod  per  excitantem  gratiam 
sollicitatus  fuit:  seu  est  illa,  qua  Deus  homini  ad  actum  liberum 
eliciendum  et  in  ipsomet  eliciendo  opitulatur.  Diximus  pressius 

(1)  Quare  scite  notat  Molina  (Concordia,  q.  14.  art.  13.  disp.  45.)  «  Christum,  dum 
peccatores  vocat,  non  pulsare  ostium  quod  vita  careat.  minimeque  pulsationem  per¬ 
cipiat:  sed  pulsare  ostium  cordis,  lioc  est,  intellectum  et  voluntatem,  quae  duo  voca¬ 
tionem  motumve,  quo  peccator  a  Deo  vocatur,  in  seipsis  experiuntur,  neque  aliter 
quam  eliciendo  simul  operationes  vitales,  quibus  peccator  a  Deo  vocatur,  et  ad  fidem 
vel  ad  poenitentiam,  vel  ad  aliquod  aliud  bonum  allicitur,  quas  proinde  in  seipso 
experimento  deprehendit  homo,  et  ut  ceteras  virium  tam  cognoscentium  quam  appe¬ 
tentium  operationes.  Imo  sicut,  qui  pulsat  ostium,  ea  ratione  pulsat  ut  qui  intus  est 
percipiat  sonum,  indeque  moveatur  ad  aperiendum  ostium :  ita  Deus  ea  ratione 
pulsat  ac  movet  cor,  ut  motus  percipiatur,  indeque  ulterius  per  liberum  arbitrium 
moveatur  homo  ad  consentiendum  motioni,  efiiciendumque  id  ad  quod  per  illam  invi¬ 
tatur,  ut  ea  ratione  aditus  Christo  in  animam  concedatur :  motio  autem  illa  minime 
deprehenderetur,  nisi  ad  eam  vitaliter  influerent  potentiae,  in  quibus  recipitur.» 

sumpta  ;  quia  nomen  gratiae  adjuvantis  ,  sicut  et  nomen  adju¬ 
torii  ,  auxilii ,  per  se  cuivis  gratiae  competere  potest.  At  vero 
«  discrimen  advertito»,  inquit  Schrader  (de  Grat.  Act.  Comment. 
pag.  24.  not.  I.),  «  inter  auxilium  et  adjutorium.  Sicuti  enim  pro¬ 
prie  auxilium  yires  facultatesque  significat,  quae  alicui  ad  agen¬ 
dum  conferuntur:  ita  adjutorium  presse  innuit  officium  illud,  quod 
in  adjuvando  praestat  adjutor.  Ergo  cum  hinc  gratiae  excitantis, 
qua  formaliter  est  talis,  proprium  sit  evehere  animi  potentias, 
illasque  opportunis  viribus  ad  supernaturaliter  agendum  adstrue- 
re:  illinc  vero  munus  adjuvantis  gratiae,  totum  quantum  est,  con¬ 
sistat  in  cooperando  cum  libero  arbitrio  jam  ad  supernaturaliter 
agendum  praeparato:  liquet  auxilium  ad  gratiam  excitantem,  ad¬ 
jutorium  autem  ad  adjuvantem  esse  referendum,  si  tamen  pres¬ 
sius  distinctiusque  vocabula  accipiantur.  » 

31.  Dividitur  V.  gratia  actualis  in  operantem  et  cooperantem. 
Utriusque  — 1)  meminit  Scriptura;  nam  Apostolus  (Philipp.  II.  13.) 
ait:  Deus  operatur  in  nobis  velle  etc.;  et  (I.  Corin.  III.  9.)  vo¬ 
cat  nos  adjutores  seu  cooperatores  gratiae  Dei. — 2)  Utramque 
tradunt  Patres.  Ita  S.  Augustinus  (de  Grat.  et  Lib.  Arb.  c.  17.) 
inquit:  «  Cooperando  perficit  [Deus]  quod  operando  incipit,  quo¬ 
niam  ipse  ut  velimus  operatur  incipiens,  qui  volentibus  coope- 

• 

ratur  perficiens.  »  Et  paulo  post:  «  Ut  ergo  velimus,  sine  nobis 
operatur:  cum  autem  volumus,  et  sic  volumus  ut  faciamus,  no- 
biscum  cooperatur.  Tamen  sine  illo  vel  operante,  ut  velimus,  vel 
cooperante,  cum  volumus,  ad  bona  pietatis  opera  nihil  valemus.  » 
— “S.  Gregorius  (Moral.  1.  10.  c.  11.):  «  Superna  pietas  prius  agit 
in  nobis  aliquid  sine  nobis,  ut  subsequente  quoque  nostro  libero 
arbitrio,  bonum  quod  jam  appetimus  agat  nobiseum.  » 

32.  Verum  quid  proprie  venit  nomine  gratiae  operantis  et  coo- 
perantis?  1)  Nonnnlli  hanc  divisionem  accommodant  etiam  gratiae 
habituali.  Unde  D.  Thomas  (1.  2.  q.  111.  a.  2.)  scribit:  «  Si  vero 
accipiatur  gratia  pro  habituali  dono,  sic  est  duplex  gratiae  effectus, 
sicut  et  cujuslibet  alterius  formae  ;  quorum  primus  est  esse,  se¬ 
cundus  est  operatio;  sicut  caloris  operatio  est  facere  calidum,  et 
exterior  calefactio.  Sic  igitur  habitualis  gratia,  in  quantum  ani¬ 
mam  sanat  vel  justificat,  sive  gratam  Deo  facit ,  dicitur  gratia 
operans ;  in  quantum  vero  est  principium  operis  meritorii,  quod 

ex  libero  arbitrio  procedit,  dicitur  cooperans.  »  Sed  etsi  aliqua 
ratione  gratia  etiam  habitualis  vocari  possit  operans  et  coope- 
rans;  si  tamen  haec  gratiae  partitio  ad  mentem  S.  Augustini  alio- 
rumque  Patrum  exigatur,  uti  liquet  ex  mox  datis  testi  monadi  8,  pro¬ 
prie  pertinet  ad  gratiam  actualem. 

2)  Alii  applicantes  hanc  gratiae  divisionem  gratiae  actuali,  cen¬ 
sent  gratiam  operantem  eam  esse  ,  qua  Deus  operatur  in  nobis 
liberam  intentionem  finis;  cooperantem  vero,  qua  efficit  electio¬ 
nem — vel,  uti  docet  D.  Thomas  (loc.  cit.)  «gratia  actualis  dicitur 
operans ,  quatenus  in  nobis  operatur  internum  voluntatis  actum, 
cooperans,  quatenus  concurrit  ad  actum  externum  »;  ubi  per  in¬ 
ternum  actum  voluntatis  intelligit  actum  elicitum;  per  externum 
vero  imperatum,  id  est  actum  facultatis  distinctae,  voluntatis  im¬ 
perio  subditae,  sub  quo  tamen  etiam  comprehendit  actum  elicitum 
anteriore  actu  elicito  imperatum.  Sed,  uti  scite  advertit  Ripalda 
(de  Ente  Supernat.  disp.  112.  n.  11.),  «  quamvis  hae  opiniones 
veram  doctrinam  contineant,  non  tamen  omnino  consonam  menti 
Augustini  et  Patrum.  Nam  comparatione  cujusvis  consensus  su- 
pernaturalis,  etiam  primi,  et  intentionis,  assignanda  est  utraque 
gratia  tam  operans  quam  cooperans,  ut  colligere  est  ex  testimo¬ 
nio  Augustini,  quod  omnem  voluntatem  intendentem  et  eligentem, 
antecedentem  et  consequentem  universaliter,  et  indifferenter  com¬ 
plectitur.  Maxime  Cone.  Araus.  II.  (can.  9.),  quod  ex  Augustino 
totam  de  gratia  doctrinam  decerpsit,  sic  habet:  ‘Quoties  bonum 
operamur,  Deus  in  nobis  atque  nobiscum,  ut  operemur,  operatur/ 
Ubi  utraque  gratia  exprimitur,  et  ad  omnis  consensus  boni  exi- 
stentiam  desideratur.» 

33.  Quare  communior  operantis  cooperantisque  gratiae  conce¬ 
ptus,  qui  Patrum  auctoritate,  et  usu  Ecclesiae  comprobatur ,  est 
hujusmodi ;  gratia  operans  est  ea  ,  quae  sine  nobis  operatur  ut 
velimus  seu  consentiamus  ,  inclinando  et  quadantenus  trahendo 
voluntatem  nostram  ad  consentiendum,  sive  reipsa  consensum  ob¬ 
tineat,  sive  non;  quia  enim  suadet  alteri  aliquid,  dicitur  operari 
et  laborare  ,  ut  alter  id  velit  et  praestet  ,  sive  alter  persuadea¬ 
tur,  sive  non:  cooperans  est  ea,  quae  nobiscum  operatur  quando 
volumus  et  consentimus,  seu  quae  adlaborat  et  cooperatur  volun¬ 
tati  consentienti,  concomitariter  influendo  in  ejus  consensum.  Unde 

patet  quod  gratia  operans  re  idem  est  ac  gratia  excitans ,  quem¬ 
admodum  gratia  cooperans  idem  est  ac  gratia  adjuvans . 

34.  Revera  juxta  S.  Augustinum  (1.  c.)  gratia  operans  incipit 
opus  salutis;  et  ipse  S.  Doctor  docet  opus  salutis  incipere  a  gra¬ 
tia  excitante. — Quando  Deus  agit  nobiscum,  gratia  ejus  est  certe 
cooperans;  at  illud  Deus  agit  nobiscum  opponitur  a  S.  Gregorio 
(1.  c.)  Deo  agenti  aliquid  in  nobis  sine  nobis  ,  ante  usum  liberi 
arbitrii  (subsequente  quoque  nostro  libero  arbitrio ):  gratia  au¬ 
tem,  quae  antecedit  usum  liberi  arbitrii,  et  qua  Deus  agit  in  no¬ 
bis  sine  nobis,  est  gratia  excitans ;  ergo  gratia  cooperans  oppo¬ 
nitur  gratiae  excitanti:  haec  igitur  idem  est  cum  gratia  operante, 
et  consequenter  gratia  cooperans  idem  est  cum  adjuvante. — Unde 
ipse  D.  Thomas  (1.  c.)  ait  :  a  Operatio  alicujus  effectus  non  at¬ 
tribuitur  mobili,  sed  moventi.  In  illo  ergo  effectu,  in  quo  mens 
nostra  est  mota  et  non  movens,  operatio  Deo  attribuitur:  et  se¬ 
cundum  hoc  dicitur  gratia  operans.  In  illo  autem  effectu,  in  quo 
mens  nostra  et  movet  et  movetur,  operatio  non  solum  attribui¬ 
tur  Deo,  sed  etiam  animae;  et  secundum  hoc  dicitur  gratia  coo¬ 
perans.  » 

35.  Dividitur  VI.  gratia  actualis  in  praevenientem,  concomitan¬ 
tem  et  subsequentem.  Cujus  partitionis  meminit  praesertim  Cone. 
Trid.  (sess.  6.  c.  16.)  dicens:  «  Quae  virtus  bona  eorum  opera  sem- 
per  antecedit,  et  comitatur,  et  subsequitur»;  ubi  de  virtute  lo¬ 
quitur,  quam  Christus  tamquam  caput  in  membra,  et  tamquam 
vitis  in  palmites  ,  in  justificatos  influit  ,  quae  virtus  est  interna 
gratia  actualis. 

36.  Sed  non  una  est  hujus  gratiae  divisionis  explicatio.  Nam — 
1)  potest  una  gratia  alteri  comparari;  et  sic  gratia  praeveniens 
est  ea  omnis,  quae  prius  operatur  seu  effectum  sortitur  quam  alia; 
subsequens  ea  quae  posterius;  quae  enim  prius  operatur  recte  di¬ 
citur  eam  praevenire  ,  quae  posterius  suum  effectum  obtinet ;  et 
contra,  quae  posterius  operatur  recte  dicitur  eam  subsequi  quae 
prius  operata  est.  Ita  S.  Thomas  (1.  2.  q.  111.  a.  3.):  «Dicen¬ 
dum  »,  inquit,  «  quod  sicut  gratia  dividitur  in  operantem  et  coo- 
perantem,  secundum  diversos  effectus;  ita  etiam  in  praevenientem 
et  subsequentem,  qualitercumque  gratia  accipiatur.  Sunt  autem 
quinque  effectus  gratiae  in  nobis  ;  quorum  primus  est  ,  ut  anima 

sanetur;  secundus,  ut  bonum  velit:  tertius  est,  ut  bonum  quod 
vult,  efficaciter  operetur;  quartus  est,  ut  in  bono  perseveret; 
quintus  est,  ut  ad  gloriam  perveniat.  Et  ideo  gratia,  secundum 
quod  causat  in  nobis  primum  effectum  ,  vocatur  praeveniens  re¬ 
spectu  secundi  effectus ;  et  prout  causat  in  nobis  secundum  ,  vo¬ 
catur  subsequens  respectu  primi  effectus. » 

2)  Potest  gratia  comparari  tum  cum  libero  voluntatis  consen¬ 
su,  tum  cum  alia  gratia;  et  sic  prseveniens  est  ea,  quae  praevenit 
consensum  voluntatis:  concomitans  et  subsequens  est  gratia  adju¬ 
vans,  quae  dicitur  concomitans  comparate  ad  liberum  consensum 
voluntatis  ad  quem  praestandum  cooperatur,  subsequens  vero  com¬ 
parate  ad  gratiam  praevenientem  quam  consequitur.  Ex  quo  se¬ 
quitur  idem  esse  gratiam  excitantem  ,  operantem  et  praevenien¬ 
tem  ,  sicut  idem  est  gratia  adjuvans  ,  cooperans  concomitans  et 
subsequens. 

3)  Potest  comparari  gratia  solum  cum  libero  voluntatis  con¬ 
sensu;  et  sic  gratia  praeveniens  ea  est,  quae  in  singulis  bonis  ope¬ 
ribus  consensum  nostrum  liberum  praevenit,  pulsando  cor  nostrum, 
et  inclinando  ad  consentiendum;  comitans  seu  concomitans  ea  est, 
quae  liberum  consensum  in  bonum  concomitatur,  eumque  cum  vo¬ 
luntate  coefficit  ;  subsequens  ea  est  quae  liberum  consensum  in 
bonum  subsequitur,  hortando  ad  implendum  opus  propositum,  cum 
ejus  praestandi  opportunitas  exhibetur,  et  ad  illius  executionem, 
si  voluntas  ejus  vocationi  obtemperat,  concurrendo. 

37.  Postremae  acceptioni  favere  videtur  S.  Augustinus  ,'  dum 
scribit  (Enchiridion  cap.  32.) :  «  Utrumque  legitur  in  sacris  elo¬ 
quiis  ,  et  misericordia  ejus  praeveniet  me,  et  misericordia  ejus 
subsequetur  me,  nolentem  praeveniet  ut  velit,  volentem  subseque- 
tur  ne  frustra  velit.»  Atque  S.  Fulgentius  (1.  2.  ad  Monim.  c.9.): 
«  Deus  donat  indigno  gratiam,  ut  praeveniente  misericordia  bonum 
velle  incipiat,  et  subsequente  misericordia  bonum,  quod  vult,  fa¬ 
cere  valeat.»  Et  (ibid.  cap.  10.):  «Praevenit  donans  homini  bo¬ 
nam  voluntatem,  subsequitur  bene  volentem  operando  in  illo  ope¬ 
ris  facultatem.  » — Gf.  Ripalda  (disp.  cit.  nn.  16-23.). 

38.  Dividitur  VII.  gratia  actualis  in  sufficientem  et  efficacem. 
Gratia  sufficiens  est  ea  quae  dat  quidem  posse,  sed  non  dat  ope¬ 
rari,  seu  non  conjungitur  cum  consensu;  non  ex  defectu  alicujus 

auxilii  ulterius  requisiti  ad  operandum  ,  et  quod  habere  non  sit 
in  potestate  voluntatis;  sed  ex  defectu  ipsius  voluntatis,  quae  non 
vult  consentire  gratiae  ponendo  actum,  ad  quem  sollicitatur  a  gra¬ 
tia. — Gratia  vero  effica?c  est  illa  quae  certo  et  infallibiliter  con¬ 
nexa  est  cum  voluntatis  consensu,  seu  quae  sernper  obtinet  effe¬ 
ctum.  Haec  nunc  sufficiant  de  hac  gratiae  divisione;  multa  enim 
de  eadem  inferius  disputanda  sunt. 

§  iv. 

De  Auctoritate  S.  Augustini  in  re  Gratiae. 

39.  Cum  in  hoc  tractatu  de  gratia,  continuo  utendum  sit  au¬ 
ctoritate  S.  Augustini,  et  in  pluribus  quaestionibus  uno  ejus  te¬ 
stimonio  rem  conficere  videamur  :  juverit  hic  paucis  saltem  at¬ 
tingere  ea  ,  quae  S.  Doctoris  auctoritatem  in  re  gratiae  determi¬ 
nant  et  in  tuto  collocant. 

40.  I.  Norunt  omnes  consensum  Patrum  in  re  theologica  invi¬ 
ctum  suppeditare  argumentum;  singulorum  autem  Patrum  aucto¬ 
ritatem  per  se  spectatam  non  esse  infallibilem  et  peremptoriam. 
Fieri  tamen  potest  ut  unius  vel  paucorum  Patrum  testimonium 
plenam  fidem  faciat;  quando  nempe  ex  indole  causae,  testium,  et 
adjunctorum  nonnisi  communem  Ecclesiae  fidem  referre  intelligi- 
tur. — Vide  Franzelin  (de  Traditione,  thes.  14.  et  15.). 

41.  Sane  S.  Augustinus  pro  gratia  Christi  adversus  Pelagianos 
et  Semipelagianos  pugnans,  quoad  rem  ipsam,  quam  nomine  to¬ 
tius  Ecclesiae  defendebat,  est  expressio  communis  fidei  ac  profes¬ 
sionis  totius  Ecclesiae.  Quod  licet  innumeris  prope  documentis 
ostendi  posset;  nobis  tamen  ea  referre  sufficit,  quae  Bossuetius 
(Defense  de  la  Tradition  des  SS.  Peres,  part.  2.  chap.  10.)  con¬ 
tra  Richardum  Simonium  digessit,  eademque  in  compendium  re¬ 
dacta  ex  P.  Cercia  (tract.  de  Grat.  Christi,  sect.  2.  lect.  3.)  ex¬ 
scribere. 

42.  Itaque— 1)  S.  Augustinus  anima  veluti  extitit  omnium  con¬ 
ciliorum  quae  in  Africa  contra  Pelagium  sunt  habita.  Sane  S.  Au¬ 
gustinus  synodicam  ad  Innocentium  I.,  tum  in  Carthaginensi  I. 
habito  ab  Aurelio  Carthaginensi  Episcopo,  tum  in  Concilio  Mile- 
vitano,  ipsa  sua  manu  exaravit.  Idem  jussus  est  ab  Aurelio  po- 

pulo  explicare  sententiam  totius  Ecclesiae  Africanae  contra  Peia- 
gianos  ,  priusquam  lii  anathemate  percellerentur  ;  quod  quidem 
Augustinus  praestitit  (serm.  19.  de  Yerb.  Apost.)  ut  ipsemet  re¬ 
fert  (lib.  de  Gest.  Pelag.  c.  11.).  Quamobrem  S.  Prosper  dixit 
(Carm.  de  Ingrat.  v.  102.):  «Dux  Aurelius  ingeniumque  Augustinus 
erat.  » 

2)  Tanti  fiebant  S.  Augustini  scripta,  ut  duo  Concilia  Africana 
ipsum  jusserint  in  scribendo  pergere. 

3)  S.  Hieronymus  (Ep.  195.  inter  op.  S.  Aug.)  testatur  ipsum 
haberi  in  toto  Oriente  tamquam  antiquae  rursus  fidei  condito¬ 
rem.  Immo  Augustini  scriptis  perlectis,  ei  S.  Hieronymus  recon¬ 
ciliatus  est,  et  ipse  a  scribendo  contra  Pelagianos  destitit. — Cf. 
S.  Prosperum  (Epist.  3.). 

4)  Ex  duabus  Augustini  epistolis  ad  Xystum  Rom.  Presbyte¬ 
rum,  et  ejusdem  ad  Mercatorem,  liquet  hunc  inter  Catholicos  mo- 

* 

rem  ea  tempestate  obtinuisse,  ut  contra  Pelagianos  nemo  scribe¬ 
ret,  quin  prius  Augustinus  probasset. 

5)  Ex  epistolis  vero  illustriorum  per  id  tempus  virorum  patet, 
Augustino  scribendi  provinciam  consuevisse  demandari  ,  si  quid 
difficilius  contra  Pelagianos  disserendum  foret. 

6)  Ipse  Bonifacius  I.  cum  esset  doctissimus,  ut  inquit  S.  Pro¬ 
sper  (Epist.  177.,  al.  95.),  duabus  epistolis  Pelagianorum  maluit 
per  Augustinum  satisfieri. 

7)  Augustini  scripta  peculiares  Ecclesiae  ,  tamquam  suae  fidei 
monimentum  et  publicam  vocem,  ad  Rom.  Pontifices  mittere  con¬ 
sueverunt.  Ita  Aurelius  et  quinque  cum  eo  congregati  Episcopi 
librum  de  natura  et  gratia  ad  Innocentium  I.  perduci  curarunt. 

8)  Augustinus  vero,  quod  certe  novatorum  non  est,  judicium  ex 
animo  S.  Sedi  resignabat. — Cf.  Epist.  ad  Bonifacium  (sive  lib.  1. 
ad  eumdem  c.  1.  n.  3.). 

9)  Orientem  Augustino  subscripsisse  ,  nuper  ex  Hieronymo  re¬ 
tulimus.  Sed  insuper  in  Concilio  Diospolitano  objecta  est  Pelagio 
tamquam  authentica  auctoritas  S.  Augustini  ,  et  eam  episcopi 
omnes,  uno  excepto  Joanne  Hierosolymitano,  occulto  suffragatore 
Pelagii,  professi  sunt  se  venerari.  Cum  vero  Pelagius  visus  fuisset 
eamdem  contemnere  ;  hoc  solo  nomine  ,  nisi  obstitisset  Joannes, 
voluissent  Patres  velut  hiereticum  proscribere. 


28  DISP.  I. —  DE  ACTIBUS  SUPERNATURAL .  EORUMQ.  PRINCIPIIS. 

10)  Theodosius  Imp.  ad  Concilium  Ephesinum  singularibus  lit¬ 
teris  Augustinum  invitavit.  Sanctus  Prosper  autem  asseruit  (cont. 
Collat.  cap.  1.  n.  2.):  « Yiginti  et  eo  amplius  anni  sunt,  quod 
contra  inimicos  gratiae  Dei  catholica  acies  hujus  viri  [Augustini] 
ductu  et  pugnat  et  vincit.  »  Merito  igitur  S.  Hieronym.  (in  Epist. 
195.  inter  op.  S.  Aug.)  ita  S.  August.  affatus  est:  «Macte  vir¬ 
tute,  in  orbe  celebraris;  Catholici  Te  conditorem  antiquae  rursum 
fidei  venerantur,  atque  suspiciunt  et  quod  signum  majoris  gloriae 
est,  omnes  haeretici  detestantur.»  Et  Petrus  Damianus  (Serm. 
de  S.  Steph.  qui  est  2.)  appellavit  Augustinum  Linguam  Ec¬ 
clesiae. 

43.  II.  At  vero,  quamvis  plurimi  fiat  testimonium  S.  Augusti¬ 
ni,  vitandus  tamen  omnino  est  excessus  eorum,  qui  vel  auctorita¬ 
tem,  quam  S.  Doctor  habet  in  re  gratiae,  ad  cetera  omnia  do¬ 
ctrinae  capita  extendunt;  vel  eam  ipsi  Ecclesiae  auctoritati  prae¬ 
ferunt.  .Tansenius,  exempli  gratia  (de  Statu  Naturae  Purae,  lib.  3. 
cap.  22.),  ad  interrogationem  illam,  «  Quid  ad  propositionem  , 
quam  proscripsit  Sedes  Apostolica  ?  »  respondet  audacter:  «  Sed 
quid  ad  doctrinam  Augustini  clarissimam,  constantissimamque, 
quam  toties  probavit,  et  sequitur ,  sequendamque  monet  Sedes 
Apostolica?  Nam  si  fundamentales  illae  contra  Pelagianam  haere- 
sim  doctrinae  proscribendae  sunt,  non  inter  Magistros  optimos  sem- 
per  haberi  [Augustinus]  a  Summis  Pontificibus,  sed  inter  ignavis¬ 
simos  haberi  debuit.  »  Hinc  propositio  illa  XXX.  ab  Alexan¬ 
dro  VIII.  damnata  (7  Decemb.  1690.):  «  Ubi  quis  invenerit  do¬ 
ctrinam  in  Augustino  clare  fundatam,  illam  absolute  potest  te¬ 
nere,  et  docere,  non  respiciendo  ad  ullam  Pontificis  Bullam.  »  (1) 

(1)  Wickliffus  (apud  Waldensem,  t.  1.  1.  1.  a.  2.  cap.  84.)  jam  dixerat:  *  A  mo¬ 
dernis  dissentio ;  sed  cum  multis  Sanctis  antiquis,  et  specialiter  Augustino  conve¬ 
nio.»» — Lutherus  (de  Servo  Arb.)  jam  scripserat:  «Fateor,  mi  Erasme,  non  immerito 

te  istis  omnibus  moveri . Videbam  omnium  illorum  authoritatem,  quos  recensuisti, 

super  caput  meum  velut  diluvium  inundaturum.  Verum  Augustinus,  quem  praete¬ 
ris,  totus  meus  est.»»  —  Calvinus  (initio  lib.  de  iEteraa  Dei  Praedestinat.)  scribit: 
«  S.  Augustinus  adeo  totus  noster  est,  ut  si  mihi  confessio  scribenda  sit ,  ex  ejus 

scriptis  contextam  proferre  abunde  milii  sufficiat . Constabit,  quam  solide  omni 

ex  parte  mihi  suffragetur.»»  Scilicet,  uti  animadvertit  Vincentius  Lirinensis  (Com- 
mon.  c.  7.),  haeretici  «  cum  sub  alieno  nomine  liaeresim  concinnare  machinentur, 
captant  plerumque  veteris  cuj uspiam  viri  scripta  paulo  involutius  edita,  quae  pro 

44.  Huiusmodi  excessus  iis  omnibus  rejicitur,  quibus  suprema 
et  infallibilis  Ecclesiae  auctoritas  comprobatur.  Sed  juverit  ali¬ 
quid  magis  proprium  liujus  loci  delibare.  Sane — 1)  quod  Novato¬ 
res  et  Jansenistae  asserunt  repugnat  ipsius  S.  Augustini  auctori¬ 
tati.  Nam  S.  Doctor  (Epist.  148.  al.  111.  ad  Fortunatianum) 
scribit:  «  Neque  enim  quorumlibet  disputationes,  quamvis  Catho¬ 
licorum  et  laudatorum  hominum,  velut  Scripturas  canonicas  ha¬ 
bere  debemus,  ut  nobis  non  liceat  salva  honorificentia,  quae  illis 
debetur  hominibus,  aliquid  in  eorum  scriptis  improbare  atque 
respuere,  si  forte  invenerimus  quod  aliter  senserint  quam  veritas 
habet  divino  adjutorio  vel  ab  aliis  intellecta,  vel  a  nobis.  Talis 
ego  sum  in  scriptis  aliorum;  tales  volo  esse  intellectores  meo¬ 
rum.  »  Et  (lib.  de  Vera  Religione,  c.  10.):  «  Quae  vera  esse  per¬ 
spexeris,  tene,  et  Ecclesiae  Catholicae  tribue;  quae  falsa,  respue, 
et  mihi  qui  homo  sum,  ignosce:  quae  dubia,  crede,  donec  aut  re¬ 
spuenda  esse,  aut  vera  esse,  aut  semper  credenda  esse  vel  ratio 
doceat  vel  praecipiat  auctoritas.  »  Exploratum  est,  causam  ipsum 
existimasse  absolutam,  cum  suam  de  ea  Sedes  Apostolica  sen¬ 
tentiam  ferebat.  Pelagianis  ab  Innocentio  damnatis  dixit  (Serm. 
131.  c.  10.):  «  Jam  enim  de  hac  causa  duo  Concilia  missa  sunt 
ad  Sedem  Apostolicam:  inde  etiam  rescripta  venerunt.  Causa  fi¬ 
nita  est.  »  Ad  Julianum  vero  identidem  obstrepentem  ait  (lib.  2. 
Oper.  Imperfec.  n.  103.):  «  Quid  adhuc  quaeris  examen,  quod  jam 
factum  est  apud  Apostolicam  Sedem?» 

2)  Neque  obstat  quod  Janseniani  dicunt,  doctrinam  nempe  S.  Au¬ 
gustini  a  pluribus  Conciliis  et  Romanis  Pontificibus  approbatam 
fuisse.  Etenim — a)  non  solius  Augustini,  sed  aliorum  etiam  Pa¬ 
trum  et  Doctorum  scripta  probata  sunt.  Ita  dicitur  (Concil.  Const. 
II.  Collat.  3.):  «  Super  haec  sequimur  per  omnia  et  Sanctos  Pa¬ 
tres  et  Doctores  Ecclesiae,  Athanasium,  Hilarium,  Basilium,  Gre- 
gorium  Theologum,  Gregorium  Nyssenum,  Ambrosium,  Augusti- 


ipsa  sui  obscuritate  dogmati  suo  quasi  congruant:  ut  illud  nescio  quid,  quodcum- 
que  proferunt,  neque  primi,  neque  soli  sentire  videantur.  Quorum  ego  nequitiam 
duplici  odio  dignam  judico:  vel  eo,  quod  lioereseos  venenum  propinare  aliis  non 
pertimescunt:  vel  eo  etiam,  quod  Sancti  cuj usque  viri  memoriam,  tamquam  sopitos 
jam  cineres,  profana  manu  ventilant,  et  qurn  silentio  sepeliri  oportebat,  rediviva 
opinione  diffamant.  » 

num,  Theophilum,  .Io  annem  Constantinopolitanum,  Cyrillum,  Leo¬ 
nem,  Proclum.  Et  suscipimus  omnia,  quae  de  recta  fide,  et  con¬ 
demnatione  haereticorum  exposuerunt.  » — b)  Si  Ecclesia  failitur, 
juxta  Jansenianos,  dum  definit  in  libro  Jansenii  impias  haereses 
contineri,  cur  Ecclesiam  falli  non  dicunt  Augustini  libros  appro¬ 
bando  ?  Si  falluntur  Innocentius  X.,  Alexander  VII.  et  Clemens  XI.; 
cur  falli  non  potuere  Joann.  II.,  Hormisdas  et  Coelestinus? 

45.  III.  Quare  ut  determinemus  S.  August.  auctoritatem  in  ma¬ 
teria  de  gratia  (non  enim  de  aliis  agitur),  exscribimus  conclusio¬ 
nes  Suaresii  (Proleg.  6.  cap.  6.  n.  14.  seqq.).  Ac — 1)  ex  iis  quse 
S.  Augustinus  de  gratia  scripsit  alia  expresse  definita  sunt  ab 
Ecclesia,  alia  vero  non.  Ita  Coelestinus  (in  Ep.  8.  al.  21.)  post 
capitula  doctrinam  fidei  continentia,  addit:  «  Profundiores  vero 
diffieilioresque  partes  incurrentium  quaestionum,  quas  latius  per¬ 
tractarunt  qui  haereticis  restiterunt,  sicut  non  audemus  conte¬ 
mnere,  ita  non  necesse  habemus  adstruere.  »  Et  redditur  optima 
ratio:  «  Quia  ad  confitendum  gratiam  Dei,  cujus  operi,  ac  digna¬ 
tioni  nihil  penitus  subtrahendum  est,  satis  sufficere  credimus,  quid¬ 
quid  secundum  praedictam  regulam  Apostolica  nos  scripta  docue¬ 
runt.  »  Et  simili  modo  Leo  Papa  dum  certas  regulas,  seu  capi¬ 
tula  misit  ad  Episcopos:  Arausieani  Cone.,  quae  ex  libris  Augu¬ 
stini  decerpsit,  eo  ipso  ostendit  nolle  se  totam  doctrinam  de  gra¬ 
tia  indiscriminatim  definire,  seu  tamquam  de  fide  probare,  sed 
ea  tantum,  quae  praescriptis  verbis,  ac  certis  canonibus  digesta 
misit. 

2)  Quae  ab  Ecclesia  expresse  probata  ac  definita  sunt,  uti  pa¬ 
tet,  irrefragabilem  habent  auctoritatem.  Ita,  ex  gr.,  quae  conti¬ 
nentur  in  Epist.  Coelestini  I.  ad  Episcopos  Gfalliae  (apud  S.  Pro¬ 
sper.,  in  fine  ejus  operum)  —  ita  capitula,  quae  Leo  Papa  misit 
ad  Episcopos  Concilii  Arausieani,  et  quae  ex  libris  S.  Augustini 
decerpsit. 

3)  Si  quaedam  non  definita  S.  Augustinus  uti  certa  affirmat  et 
ut  ad dogma  pertinentia  (in  materia  de  gratia),  uti  recte  docet  Sua- 
rez  (et  omnes  conveniunt),  a  quolibet  pru dente  et  erudito  theo¬ 
logo  sunt  retinenda  et  defendenda.  Etenim  cum  Ecclesia  tantum 
in  hac  materia  detulerit  Augustino,  ut  ejus  doctrinam  in  damnan¬ 
dis  erroribus  gratiae  Dei  contrariis  sequuta  fuerit,  magna  esset 

temeritas  privati  doctoris,  qui  Augustino  aliquid  de  gratia  Dei 
tamquam  orthodoxum  docenti,  contradicere  auderet.  Praesertim 
cum  tot  annis,  tanta  sapientia,  tanto  ingenio,  tanta  diligentia, 
et  instantia,  et  quod  caput  est,  tot  Dei  donis,  et  auxiliis  praedi¬ 
tus  pro  divina  gratia  tuenda,  et  explicanda  laboraverit.  Nihil 
tam  admirandum,  et  suscipiendum  Ecclesiae  reddidit  Augustinum, 
quam  de  gratia  doctrina;  at  si  in  ea  tradenda,  et  explicanda  ali¬ 
quando  fuisset  in  errorem  lapsus,  multum  labefactaretur  eius 
auctoritas,  immeritoque  Ecclesia  tam  fidenter  judicium  ejus  in 
hac  doctrina  tradenda  fuisset  sequuta,  quod  impium  est  cogitare. 

4)  Alia  sunt  quae  neque  ab  Ecclesia  fuerunt  explicite  probata, 
neque  ab  ipso  S.  Doctore  ut  ad  fidem  certo  pertinentia  proposi¬ 
ta;  quae  tamen  sunt  cum  iis  necessario  connexa:  haec  etiam 
sunt  omnino  tenenda.  «  Quia  »,  inquit  Suarez,  «  licet  non  expres¬ 
se,  virtute  ab  Ecclesia  probata  sunt.  Unde  si  connexio  sit  evidens 
et  necessaria,  etiam  doctrina  erit  certa.  » 

5)  Denique  alia  sunt  quas  ut  vera  et  probabiliora  constanter 
amplectitur  S.  Augustinus:  in  his  ejus  sententia  est  semper  prae¬ 
ferenda,  nisi  communis  Patrum,  aut  Ecclesiae  auctoritas  obstare 
videatur,  quod  raro  vel  numquam  continget.  —  Cf.  etiam  Viva 
(in  cit.  prop.  XXX.  damnatam  ab  Alex.  VIII.), 

ARTICULUS  SECUNDUS 

An,  etnnde  actus  Salutares  sint  Supernaturales  quoad  Substantiam. 

§  l 

Exponitur  Status  Quaestionis. 

s 

46.  Duas  in  hoc  articulo,  uti  titulus  patefacit,  quaestiones  attin¬ 
gimus:  l,na  est  «  Utrum  actus  salutares  sint  quoad  substantiam 
supernaturales.  » —  2(la  «  Quaenam  sit  ejus  supernaturalitatis  cau¬ 
sa.  »  Utraque  exponi  indiget,  priusquam  solvatur. 

47.  I,  Quoad  primam  quaestionem,  adnotemus  imprimis  nos  con¬ 
cipere  triplicis  ordinis  actus;  naturales,  prceternaturales,  super¬ 
naturales. —  Naturales  dicimus,  qui  sive  quoad  suam  propriam 

entitatem,  sive  quoad  modum  quo  eliciuntur,  non  praetergrediun¬ 
tur  id  quod  est  naturae  debitum.  —  Prceternaturales  dicimus  illos 
actus,  qui  licet  in  sua  entitate  naturales  sint,  non  eliciuntur  ta¬ 
men  absque  auxilio  indebito:  tales  sunt  (si  vera  est  plurium  sen¬ 
tentia  de  quo  suo  loco  dicetur)  plures  actus  eorum,  qui  nondum 
ad  fidem  vocati  sunt,  ex.  gr.,  victoria  alicujus  gravis  tentatio- 
nis:  iis  enim  conceditur  gratia,  sine  qua  tentationem  illam  vin¬ 
cere  non  possunt;  neque  tamen  gratia  illa,  ex  plurium  theologo¬ 
rum  sententia,  est  supernaturalis  quoad  substantiam,  sed  quoad 
modum;  non  est  gratia  elevationis ,  sed  medicinalis .  —  Sunt  de¬ 
nique  alii  actus,  qui  habent  intrinsecum  ordinem  ad  gratiam  san¬ 
ctificantem,  et  consequenter  ad  vitam  seternam,  vel  quatenus  de 
condigno  merentur  augmentum  gratise  et  gloriae,  vel  quatenus  de 
congruo  merentur  justificationem,  vel  quatenus  positive  (et  non 
negative  removendo  prohibens)  quocumque  modo  ad  gratiam  et 
vitam  aeternam  ducunt.  Hujusmodi  actus  dicuntur  salutares,  qua¬ 
tenus  positive  conferunt  ad  salutem  aeternam,  imo  intrinsece  et 
ex  natura  sua,  ut  videbimus:  dicuntur  autem  super  natur  ales, 
sensu  nempe  non  modo  relativo,  sed  etiam  absoluto  quatenus 
pertinent  ad  unionem  immediatam  cum  Deo  quidditative  inspe¬ 
cto. —  Cf.  ( De  Deo  Creante ,  n.  670.). 

48.  Jam  v.ero  quaestio  hic  instituitur  de  solis  actibus  salutari¬ 
bus  ac  de  iis  quaeritur,  utrum  revera  habeant  intrinsecum  ordi¬ 
nem  ad  gratiam  sanctificantem  et  gloriam,  seu,  quod  idem  est, 
utrum  sint  quoad  substantiam  supernaturales.  At  quid  importat 
esse  supernaturales  quoad  substantiam ?  Nequit  hoc  clarius  ex¬ 
plicari,  quam  verbis  Suaresii  (vol.  1.  de  Grat.  1.  2.,  de  Necess. 
Grat.  cap.  4.  nn.  2.  seqq.),  qui  ait:  «  Potest  per  substantiam  actus 
vel  generalis  aliqua  ratio  in  tali  actu  inventa,  vel  tota  species, 
ac  entitas  actus  significari.  Priori  modo  dicere  possumus,  sub¬ 
stantiam  caritatis  esse,  quod  sit  amor;  posteriori  autem  modo  di¬ 
cemus  substantiam  caritatis  non  in  amore  tantum,  sed  in  tali 
specifico  ac  perfecto  amore  positam  esse.  Atque  eadem  propor¬ 
tione  modus  actus  dici  potest,  vel  modus  essentialis,  quia  per 
differentiam  specificam  genus  contrahitur,  et  quasi  modificatur; 
vel  modus  accidentalis,  qui  additur  entitati  actus  in  sua  specie 
jam  plene  constituti.  Si  ergo  substantia  actus  pro  genere  suma- 

tur,  clarum  est,  actus  supernaturales  non  esse  in  substantia  su- 
pernaturales,  sed  eos  potius  cum  actibus  naturalibus  convenire, 
nimirum  in  genere  cognitionis,  vel  assensus,  vel  amoris,  vel  spei, 
vel  in  alio  simili.  Etenim  si  hanc  convenientiam  non  haberent, 
non  possent  esse  actus  eliciti  a  nostris  potentiis,  quia  potentiae 
non  possunt  elevari  extra  sua  objecta  saltem  universalissima,  et 
consequenter  neque  ad  actus,  qui  sub  his  generibus  non  contine¬ 
antur...  Sic  autem  sumpta  substantia  actus,  dicentur  hi  actus  su¬ 
pernaturales  quoad  modum,  quatenus  differentia  specifica  dicitur 
modificare  genus.  » 

49.  Hic  igitur  illos  actus  quoad  substantiam  supernaturales  vo¬ 
camus,  in  quibus  genus  cognitionis,  vel  amoris  contrahitur  essen¬ 
tialiter  per  differentiam  superioris  ordinis,  id  est,  quse  ad  quem¬ 
dam  rerum  gradum,  ordinem  naturalem  superantem,  pertinet, 
ideoque  ad  illum  elevat  ipsos  actus.  Unde  fit,  ut  nec  a  nostris 
potentiis,  nec  ab  angelicis,  nec  ab  ullo  intellectu  creato  aut  crea¬ 
bili,  per  vires  naturales  elici  possint.  Tunc  autem  talis  actus  to¬ 
tus  est  supernaturalis  quoad  substantiam;  quia,  ut  dixi,  differen¬ 
tia,  specifica  elevat  genus  cognitionis,  vel  amoris  ad  supernatu- 
ralem  ordinem,  et  ita  tota  entitas  est  supernaturalis;  quia  in  re 
non  est  distinctio  actualis  inter  genus  et  differentiam,  et  indivi¬ 
sibilis  entitas  non  potest  esse  in  diversis  ordinibus,  naturali  et 
supernaturali.  Quo  fit,  ut  genus  cognitionis,  vel  amoris  de  se  nec 
naturale  sit,  nec  supernaturale,  sed  abstrahens,  quia  contrahi  pot¬ 
est  per  differentias  utriusque  ordinis ,  sicut  substantia  abstrahit 
a  spirituali  et  materiali. 

50.  Quare  actus  supernaturalis  quoad  substantiam  dicitur  ille, 
cujus  differentia  ultima  est  supernaturalis  —  cujus  proinde  speci¬ 
fica  natura,  tota  essentia,  est  supernaturalis:  vocari  proinde  pot¬ 
est  actus  entitative  supernaturalis. 

51.  Nemo  umquam  inter  catholicos  negavit  actus  'patrios  (ex. 
gr.,  visio  intuitiva)  esse  supernaturales  quoad  substantiam.  Non 
defuerunt  tamen  quidam  veteres  Theologi  ,  qui  actus  salutares 
viae,  de  quibus  unice  liic  est  quaestio,  supernaturales  solum  quoad 
modum  assererent,  quamvis  in  assignando  hoc  modo  valde  inter 
se  discreparent,  uti  ex  mox  dicendis  patebit.  At  sententia  affir¬ 
mans  supernaturalitatem  quoad  substantiam  omnino  in  scholis 

Mazzella.  De  Gratia  Christi .  3 

praevaluit.  «  Cui  sententia»,  ait  Ripalda  (de Ente  Supernat.  disp.44. 
n.  4.),  «adeo  recentes  tractatores  adhaerent,  ut  oppositam  opinio- 

9 

nem  gravibus  censuris  carpant.  Canus  ait,  non  solum  esse  falsam 
et  periculosam,  sed  erroneam,  ‘  ne  quid',  addit,  4  acerbius  dicam.’ 
Sotus  non  esse  tutam,  et  a  D.  Thoma  judicatam  Pelagianam.  Zu- 
mel  esse  improbabilem, .  ac  sanae  doctrinae  dissonam.  Medina  ve¬ 
ro,  oppositum  esse  de  fide  Catholica.  Mitius  nostri  doctores  lo¬ 
cuti  sunt.»  Ita  doctrinam  affirmantem  supernaturalitatem  actuum 
quoad  substantiam  vocat  De  Lugo  (de  Fide,  disp.9.  sect.  2.  n.29.), 
« veram  et  communem  jam  omnibus  Scholasticis  »;  eamdemque 
«  divinae  theologiae  magis  consentaneam  »  dicit  Suarez  (loc.  cit. 
c.  5.  n.  2.). 

52.  II.  Statuta  supernaturalitate  quoad  substantiam  actus  sa¬ 
lutaris,  inquiramus  oportet  principia,  a  quibus  illam  desumit,  ut 
ipsius  actus  naturam  penitius  intelligamus.  Hac  in  re  notandum 
est  imprimis  actum  dicere  intrinsecam  habitudinem  non  modo  ad 
principium,  a  quo  elicitur,  sed  etiam  ad  objectum,  ad  quod  ter¬ 
minatur  (Vide  D.  Thom.  1.  2.  q.  1.  art.  3.).  Necesse  est  ergo  ut 
actus  salutaris,  qui  supponitur  esse  entitative  supernaturalis,  su¬ 
pernaturalitatem  desumat  vel  a  principio,  vel  ab  objecto,  vel  ab 
utroque  (1). 

(1)  Loquimur  hic  de  specificativo  extrinseco,  uti  patet,  et  quidem  proprio  (quod 
est  veri  nominis  speciflcativum) :  quaerimus  enim  quid  ponat  in  actu  differentiam 
mpernaturalitatis.  Hae  notiones  recoli  possunt  verbis  P.  Mauri  (1.  1.  q.  3.)*  «Spe- 
cificativum  intrinsecum «,  inquit,  «est  id,  per  quod  res  formaliter  et  intrinsece 
constituitur  in  sua  specie....  Quia  tamen  res  magis  proprie  constituitur  in  sua  spe¬ 
cie  per  id  per  quod  ultimo  determinatur  ad  talem  speciem  ,  huc  est  per  ultimam 
differentiam,  ideo  proprie  speciflcativum  intrinsecum  est  ultima  differentia,  ex.gr., 

speciflcativum  intrinsecum  hominis  est  rationalitas .  Verum  quia  quodlibet  ens 

creatum  accipit  speciem  et  essentiam  ac  omnia  praedicata  intrinseca  ab  aliqua  causa 
extrinseca;  hinc  est,  ut  quodlibet  ens  creatum  habeat  etiam  extrinsecum  speciflca¬ 
tivum,  et  extrinsece  specificetur  a  causa  ,  a  qua  accipit  speciem  et  essentiam  :  et 
quia  speciflcativum  prius  est  etiam  principalius,  causa  autem  extrinseca  utpote  dans 
praedicata  intrinseca,  est  speciflcativum  prius ;  ideo  speciflcativum  extrinsecum  est 
speciflcativum  principalius,  quod  solum  vocatur  specificathum  simpliciter,  ac  pro¬ 
inde  cum  absolute  quaeritur  speciflcativum,  quaeritur  speciflcativum  extrinsecum. 
Rursus  quia,  ut  dictum  est,  res  magis  proprie  constituitur  in  specie  per  ultimam 
differentiam,  quam  per  praedicata  communia  et  generica,  illud  extrinsecum,  quod  tri¬ 
buit  rei  ultimam  differentiam,  in  ea  sibi  effectum  assimilans,  magis  proprie  speciflcat 

53.  Sane  concedunt  omnes  ,  et  patet  ex  principiis  fidei  de  ne¬ 
cessitate  gratiae,  actum  salutarem  habere  supernaturalitatem  a 
principio  efficiente  superriaturali.  Nam  principium  supernaturale 
exigitur  ut  principium  necessarium  ad  actum  salutarem;  ergo  de»- 
bet  in  illum  aliquid  influere;  sed  quidquid  concipitur  in  actu  sa¬ 
lutari  praeter  supernaturalitatem  (quod  sit  vitalis,  liber  etc.)  pot¬ 
est  in  eo  poni  a  viribus  naturae;  ergo  principium  efficiens  super¬ 
naturale  actus  salutaris  ponit  in  eo  supernaturalitatem. 

54.  Superest  ergo  quaestio  :  «  Utrum  actus  salutaris  necessario 
desumat  suam  supernaturalitatem  etiam  ab  objecto :»  quae  quae¬ 
stio,  supposita  supernaturalitate  quoad  substantiam ,  solet  sic  pro¬ 
poni :  «Utrum  actus  naturalis  et  supernaturalis  possint  habere 
idem  objectum.  »  —  Et  quidem  si  agatur  de  objecto  materiali ,  re¬ 
sponsio  affirmativa  nullum  patitur  dubium  :  possumus  certe  cogno¬ 
scere  Dei  existentiam  actu  naturalis  scientiae,  possumus  et  illam 
credere  actu  fidei  divinae  ;  possumus  Deum  diligere  amore  natu¬ 
rali,  et  supernaturali  caritatis.  Unde  D.  Thomas  (l.  2.  q.  54.  a. 
2.  ad  1.),  statuto  principio  quod  idem,  in  re  praesenti,  dicendum 
est  de  potentiis,  de  habitibus  et  de  actibus,  addit:  «  In  distin¬ 
ctione  potentiarum,  vel  etiam  habituum,  non  est  considerandum 

i 

ipsum  objectum  materialiter,  sed  ratio  objecti  differens  specie.  » 

55.  Tota  igitur  quaestio  versatur  circa  objectum  formale.  Ad 
eam  intelligendam,  notetur  :  1)  «  Objectum  formale  et  materiale  », 

« 

rem,  quam  quod  tribuit  praedicata  generica,  assimilans  sibi  effectum  in  genericis 
praedicatis . « 

«Verum'»,  ut  advertit  Cajetanus  (1.  p.  q.77.  art.  3.),  «specificatio  haec,  qua  effectus 
accipit  praedicata  essentialia  et  ultimam  differentiam  a  causa,  communis  est  omnibus 
entibus  causatis;  at  potentiae,  habitus  et  actus  intentionales  magis  proprie  speci- 
ficantur  ab  objectis,  quam  ceteri  effectus  a  suis  causis,  ex.  gr.,  cognitio  albedinis 
.magis  proprie  specificatur  ab  albedine,  quam  homo  genitus  specificatur  a  suo  patre; 
quare  explicanda  est  illa  propriissima  specificatio,  qua  actus,  habitus  et  potentiae 
intentionales  specificantur  ab  objectis.  Dicendum  ea  proprie  specificari,  quae  secun¬ 
dum  suam  essentiam  ita  commensurantur  et  adaptantur  alieni  extrinseco,  ut  non 
possint  definiri,  nisi  per  illud,  tanquam  per  regulam  et  mensuram  priorem. ...Sicut 
serra,  quia  est  instrumentum  secandi,  specificatur  ab  actu  secandi,  sic  potentia  et 
habitus,  quia  sunt  instrumenta  suorum  actuum,  ex.  gr. ,  intellectus  est  instrumen¬ 
tum  intelligendi,  potentia  visiva  instrumentum  videndi,  specificantur  a  suis  actibus; 
et  quia  actus  specificantur  ab  objectis,  potentia,  habitus  et  actus  intentionales  ul¬ 
timo  specificantur  ab  objectis,  ita  ut  non  possint  definiri  nisi  rer  objecta.  « 

inquit  Card.  De  Lugo  (de  Fide,  disp.  1.  sect.  1.),  «  sunt  illa,  in 
quorum  unum  tendimus  propter  aliud.  Si  sermo  sit,  ex  gr.,  de 
voluntate,  ejus  materiale  objectum  est  illud  quod  amamus :  for¬ 
male  vero  est  illud,  propter  quod  aliud  amamus.  Amas  medicinam 
propter  sanitatem:  medicina  est  objectum  materiale;  sanitas  obje¬ 
ctum  formale,  quae  quasi  informat  et  vestit  medicinam,  quae  se¬ 
cundum  se  non  moveret  voluntatem,  vestita  tamen  a  bonitate  sa¬ 
nitatis  allicit  ad  sui  amorem.  »  Unde  objectum  materiale  solet 
etiam  dici  objectum  quod ;  et  formale  objectum  propter  quod: 
hoc  appellatur  etiam  motivum,  movet  enim  potentiam  ad  agendum. 

2)  Aliqui  distinguunt  in  objecto  formali,  seu  motivo,  rationem 
quae  movet  potentiam  ad  agendum,  et  rationem  sub  qua  movet; 
atque  hanc  rationem  sub  qua  subdistinguunt  in  intrinsecam  et 
extrinsecam  objecto.  «  Ratio  formalis  objectiva  sub  qua»,  inquit 
Ripalda  (de  Ente  Supernat.  vol.  1.  1.  3.  disp.  45.  sect.  8.  n.  37.), 
«est  intrinseca  cognoscibilitas,  aut  amabilitas  objecti,  seu  capa¬ 
citas  formalis  intrinseca  objecti  ad  terminandum  cognitionem,  vel 
amorem.  Ratio  vero  formalis  objectiva  quce  motiva  ex  parte  ob¬ 
jecti  est  bonitas  ,  seu  veritas  intrinseca  objecti ,  quae  fundat  in 
objecto  cognoscibilitatem,  seu  amabilitatem  ipsius...  At  ratio  for¬ 
malis  sub  qua  extrinseca,  tenens  se  ex  parte  potentiae,  est  deno¬ 
minatio  extrinseca,  proveniens  objecto  ex  aliqua  conditione  intrin¬ 
seca  potentiae  ad  agendum  actum  necessaria  :  ut  objectum  esse 
conforme  regulae  supernaturali  provenit  a  cognitione  supernaturali 
necessaria  potentiae  ad  agendum  actum  supernaturalem.  » 

56.  Jamvero  non  una  est  Doctorum  sententia  in  hac  re.  Plures 
enim  Theologi,  quos  citat  et  sequitur  Suarez  (lib.  2.  de  Grat. 
cap.  11.  n.  8.),  tenent  actus  supernaturales  et  naturales  necessa¬ 
rio  differre  quoad  formale  objectum,  adeoque  non  posse  circa  idem 
formale  objectum  versari.  Imo  Suarez  (loc.  cit.)  hanc  sententiam 
judicat  omnino  veram;  et  quamvis  ibi  loquatur  solum  de  actu  fi¬ 
dei,  antea  tamen  dixerat  idem  judicandum  esse  de  ceteris  actibus 
supernaturalibus,  et  deinde  aliqua  affert  argumenta,  quae  rem  pro¬ 
bant  pro  quocumque  actu  supernaturali.  Alii  e  contra  negant  actus 
naturales  et  supernaturales  omnes  necessario  differre  ex  parte 
formalis  objecti.  «  Addit  haec  sententia»,  uti  notat  Card.  De  Lugo 
(de  Fide,  disp.  9.  n.  2.),  «  differre  illos  actus  non  per  objecta  for- 

malia  quce,  sed  per  rationes  formales  sub  quibus.  Nam  licet  uter¬ 
que  actus  tendat  ad  idem  motivum;  sub  diversa  tamen  ratione 
formali;  nempe  unus  terminatur  ad  illud  motivum,  quatenus  at- 
tingibile  per  actum  naturalem;  alter  vero  ad  idem,  quatenus  at- 
tingibile  supernaturaliter ;  quae  non  tam  sunt  duae  rationes  obje- 
ctivae  ,  quam  duse  attingibilitates  provenientes  ex  diversitate 
actuum,  quibus  potest  attingi.» 

57.  Nos  subscribimus  primse  sententise;  sed  antequam  illam  ad- 
struamus,  liceat  paucis  declarare.  Ac  imprimis  Theologi,  qui  do¬ 
cent  actus  supernaturales  distingui  a  naturalibus  non  modo  ex 
parte  principii  efficientis,  sed  etiam  ex  objecto  formali,  sub  hoc 
comprehendunt  rationem  sub  qua  ,  si  vere  se  habeat  ex  parte 
objecti.  Certe — 1)  D.  Thomas,  qui  constanter  docet  actus,  poten¬ 
tias,  habitus  specie  distingui  ex  formali  objecto  (1.  p.  q.  77.  art.3.; 
1.  2.  q.  1.  art.  3.;  1.  2.  q.  54.  art.  2.),  non  considerat  in  illo 
solum  rationem  quce  movet,  sed  etiam  rationem  sub  qua  movet. 
Ita,  ex.  gr.  (1.  2.  q.  63.  a.  4.)  docet  virtutes  morales  infusas 
specie  distingui  ex  objecto  a  virtutibus  moralibus  acquisitis  : 
«Virtus  infusa»,  inquit  (ad  1.),  «et  acquisita  non  solum  differunt 
secundum  ordinem  ad  ultimum  finem,  sed  etiam  secundum  ordi¬ 
nem  ad  propria  objecta.  »  At  horum  objectorum  distinctionem 
ponit  in  eo,  quod  virtus  moralis  acquisita  attingit  objectum  suum 
«secundum  regulam  rationis  humanae  »;  virtus  vero  infusa  «se¬ 
cundum  regulam  divinam  »;  quod  nihil  aliud  est  quam  considerare 
in  objecto  rationem  sub  qua. 

2)  Certe  etiam  Suarez  ,  qui  tuetur  actum  supernaturalem  non 
posse  habere  idem  formale  objectum  ac  naturalem,  loquens  de 
fide  divina  dicit  ejus  formale  objectum  esse  auctoritatem  Dei  re¬ 
velantis  (ratio  quce)  —  concedit  etiam  viribus  naturae  posse  nos 
aliquid  credere  ob  auctoritatem  Dei  revelantis ;  ergo  ratio  quos 
singillatim  spectata  potest  in  utraque  fide  esse  eadem.  At  actus 
fidei  divinae  supernaturalis  attingit  auctoritatem  Dei  revelantis 
prout  ipsa  fide  creditur  (ratio  sub  qua),  ut  explicuimus  in  tract. 
de  fide  ;  fides  vero  naturalis  attingit  eamdem  auctoritatem  Dei 
revelantis,  prout  ex  principiis  rationis  cognoscitur.  Distinguitur 
ergo  formale  objectum  in  utraque  fide,  juxta  Suarez  ,  quoad  ra¬ 
tionem  sub  qua. 

58.  Addimus  autem  D.  Thomam,  Suaresium  et  alios  merito  sub 
objecto  formali  comprehendere  non  modo  rationem  quae  ,  sed 
etiam  rationem  sub  qua.  Etenim  si  res  materialiter,  ut  ita  di¬ 
cam,  et  in  concreto  spectetur,  evidens  est  pertinere  ad  rationem 
quae  (veritatem  et  bonitatem)  tum  rationem  sub  qua  intrinse¬ 
cam  (cognoscibilitatem,  amabilitatem,  ut  utamur  iisdem  exem¬ 
plis),  tum  rationem  sub  qua  quam  dicunt  extrinsecam,  ex.  gr.t 
cognoscibilitatem  per  revelationem  ,  vel  per  naturalem  demon¬ 
strationem ;  amabilitatem  in  ordine  ad  regulam  supernatura- 
lem,  vel  naturalem. — Si  autem  res  form aliter  spectetur,  id  omne 
ad  objectum  formale  ( motivum )  pertinet,  quod  movet  potentiam 
ad  agendum  ,  seu  propter  quod  potentia  tendit  in  objectum  ma¬ 
teriale.  Atqui  id  quod  movet  potentiam  ad  agendum  est  tum  ra¬ 
tio  quoe,  tum  ratio  sub  qua  (veritas — at ti ngibilis — vel  per  reve¬ 
lationem,  vel  per  aliud  medium;  bonitas — amabilis — propter  finem 
supernaturalem,  vel  naturalem  etc.).  Ergo — 

59.  Hinc  ipse  Card.  De  Lugo,  qui  uti  probabilius  docet  aliquos 
actus  supernaturales  habere  idem  formale  objectum  ac  naturales, 
illud  tamen  negat  de  virtutibus  moralibus;  «quia»,  inquit  (de 
Fide,  disp.  9.  sect.  1.  n.  18.),  «eadem  honestas  temperantiae  r 
v.  g.,  potest  proponi  voluntati  dupliciter.  Primo,  ut  lumine  na¬ 
turae  manifesta.  Secundo  ,  ut  testificata  a  Deo  consulente  ,  vel 
praecipiente  temperantiam.  Primo  modo  proponitur  per  cognitio¬ 
nem  naturalem  ,  ad  quam  sequitur  amor  etiam  naturalis  illius 
honestatis.  Secundo  modo  proponitur  per  fidem  divinam,  ad  quam 
consequitur  actus  supernaturalis  ejusdem  ordinis.  Comparanda 
ergo  hos  duos  amores  honestatis  temperantiae  inter  se,  licet  uter¬ 
que  tendat  ad  eamdem  honestatem ;  alter  tamen  tendit  ad  eam 
honestatem  in  se  apparentem,  alter  ad  illam  honestatem  non  in 
se  apparentem,  sed  in  revelatione,  et  manifestatione  divina;  quare 
jam  ex  parte  motivi  apparet  aliquid  diversum  in  uno  actu  et  in 
alio.  » 

60.  Sibi  vero  objicit  :  «  Tota  illa  differentia  non  videtur  esse 
ex  parte  motivi,  sed  ex  parte  cognitionis,  qua  repraesentatur  mo¬ 
tivum;  cognitio  autem  non  est  motivum,  sed  applicatio  motivi.» 
— Et  respondet  (n.  19.):  «Negando  antecedens;  nam  licet  actus 
fidei  repraesentans  honestatem  temperantiae  non  sit  motivum;  ob- 

jectum  tamen  ipsius  actus  fidei  est  vere  motivum.  Objectum  au¬ 
tem  non  est  sola  honestas  temperantiae,  sed  honestas  temperan¬ 
tiae  connexa  cum  revelatione  Dei,  quod  totum  tenet  se  ex  parte 
objecti  illius  actus,  et  quod  totum  movet  ad  amorem  temperan¬ 
tiae;  nam  totum  illud  movet  voluntatem  ad  amorem  ,  quod  sua¬ 
det  ;  non  autem  suadet  solum  honestas  temperantiae  ,  sed  etiam 
connexio,  quae  apparet  ex  parte  objecti  inter  revelationem  Dei, 
et  honestatem  temperantiae;  ideo  enim  moveor,  quia  video  Deum, 
qui  mentiri  non  potest,  testificari  temperantiam  esse  honestam. » 

61.  Juverit  hic  insuper  animadvertere,  nonnullos,  etsi  negent 
actus  naturales  et  supernaturales  necessario  differre  ex  formali 
objecto,  diversitatem  tamen  eorum  non  ex  solo  principio  efficiente 
repetere,  sed  etiam  ex  modo,  quo  principium  illud  in  objectum 
tendit.  Quam  loquendi  rationem  praesertim  adbibent  ad  distin¬ 
guendum  inter  actus  ejusdem  potentiae.  Constat  enim  posse  ab 
eadem  potentia  elici  actus  diversos,  sicut  actus  spei  et  amoris  a 
voluntate ;  assensus  propter  intrinsecam  evidentiam  et  propter 
auctoritatem  ab  intellectu.  Hujusmodi  actus,  ajunt,  habent  idem 
formale  objectum;  sed  distinguuntur  ex  diverso  modo  tendendi  in 
illud. 

62.  Sed  enim  ipse  modus  diversus,  quo  eadem  facultas  tendit 
ad  objectum,  refundendus  videtur  in  ipsum  objectum.  Nam  sicut 
potentia,  de  se  indifferens,  ad  agendum  movetur  ab  objecto ,  ita 
ab  objecto  moveri  debet  ad  agendum  hoc  modo  vel  alio.  Ergo  si 
diversitas  actuum  repetatur  a  diverso  modo  tendendi  ,  hoc  ipso 
repetenda  est  ab  ipso  objecto.  Revera  desiderium  et  gaudium, 
ex.  gr.,  sunt  actus  voluntatis,  et  eorum  objectum  formale  est 
bonum;  dicuntur  tamen  actus  specie  diversi  ex  diversitate  modi, 
quo  voluntas  tendit  ad  bonum  dum  illud  desiderat,  et  quo  tendit 
ad  bonum  dum  eo  gaudet.  Sed  cur  diverso  modo  tendit  voluntas  ? 
Quia  ipsum  bonum  movet  ut  absens,  vel  ut  possessum.  —  Item 
actus  spei  et  amoris  seque  pertinent  ad  voluntatem  ,  seque  enim 
versantur  circa  bonum,  objectum  formale  distinguens  voluntatem 
a  quacumque  alia  potentia;  sed  bonum  ipsum  considerare  possum 
vel  prout  bonum  in  se  est,  vel  prout  bonum  est  mihi,  et  ita  ha¬ 
beo  actum  amoris  vel  spei. 

63.  Quare  possumus  qusestionem  sic  simpliciter  proponere:  «  U- 

trum  supernaturalitas  actus  salutaris  desumenda  sit  solum  ex 
parte  principii  efficientis,  vel  etiam  ex  parte  objecti  formalis.  » 
— Quibus  expositis — 

§  II. 

Solvitur  Proposita  Quaestio. 

* 

Prop.  I. — 1.  Actus  salutares  non  quoad  modum  tantum ,  sed 
vere  quoad  substantiam  supernaturales  dicendi  sunt; — 2.  suam- 
que  super naturalitatem  necessario  desumunt  non  modo  a  prin - 
cipio  ,  quo  eliciuntur  ,  verum  etiam  a  formali  objecto  ,  circa 
quod  versantur:  idem  ergo  formale  objectum  nequit  actum  na¬ 
turalem  et  super  naturalem  terminare. 

64.  Prob.  lma  pars.  I.  Ad  actum  salutarem  efficiendum  requi¬ 
ritur  principium  supernaturale,  quod  ad  productionem  illius  con¬ 
currit  uti  principium  necessarium  ,  prout  definitum  est  contra 
Pelagianos ,  et  in  sequenti  disputatione  probabitur.  Ergo  vel  re¬ 
quiritur  ad  producendam  ipsam  substantiam  actus,  vel  ad  produ¬ 
cendum  aliquem  modum  superadditum  essentiae  ejus.  Atqui  hoc 
alterum  dici  nequit;  ergo  primum  retinendum  est.  Sed  si  princi¬ 
pium  supernaturale  requiritur  ad  producendam  ipsam  substantiam 
actus,  hoc  ipso  actus  est  supernaturalis  quoad  substantiam  :  si¬ 
quidem  ipsa  substantia  actus  nequit  effici  viribus  naturae ;  sed 
quod  nullo  modo  viribus  naturae  effici  potest  supernaturale  dicen¬ 
dum  est;  ergo  ipsa  substantia  actus  est  supernaturalis. 

Deci,  et  Confirm.  Unica  propositio,  quae  demonstratione  indi¬ 
get  in  hoc  argumento  ,  est  illa  «  atqui  principium  supernaturale 
non  requiritur  ad  producendum  modum  superadditum  essentiae 
actus.  »  Probatur  autem — 

1)  Supponimus  ex  tractatu  De  Virtutibus  Infusis  dari  habitus 
seu  virtutes  per  se  infusas,  ideoque  entitative  supernaturales,  et 
specie  diversas  ab  omnibus  virtutibus  acquisitis;  id  enim  in  prae¬ 
senti  probare  non  est  necesse,  quia  theologi,  contra  quos  agimus 
hoc  negare  non  sunt  ausi.  Quando  autem  deest  habitus  ,  veluti 
vice  illius,  datur  aliquod  auxilium  transiens,  ut  principium  effe¬ 
ctivum  actus  salutaris.  Utrum  et  cur  hoc  auxilium  transiens  re- 

quiratur  etiam  in  eo  ,  qui  habet  principium  permanens  ,  nempe 
habitum,  dicetur  in  sequenti  disputatione. — Unde:  habitus  non 
datur  nisi  propter  actus;  ergo  si  habitus  est  in  substantia  super- 
naturalis,  actus  ejusdem  substantiae  sit  necesse  est.  Consequentia 
patet;  tum  quia  principium  servat  proportionem  cum  effectu,  et 
e  converso;  tum  etiam  quia  alias  habitus  acquisitus  sufficere  pos¬ 
set  ad  ejusdem  ordinis  actum;  et  sic  habitus  qui  supponitur  per 
se  infusus,  esset  infusus  solum  per  accidens. 

2)  Si  principium  supernaturale  requireretur  ad  producendum 
modum  superadditum  essentiae  actus  salutaris,  et  non  ad  ipsam 
substantiam  actus;  actus  salutaris ,  ut  supernaturalis ,  non  esset 
liber,  adeoque  libere  et  active  a  nobis  non  procederet.  At  con¬ 
sequens  videtur  absurdum  :  nam  talis  actus  non  est  meritorius, 
nec  dispositio  ad  gratiam,  nec  medium  proportionatum  ad  vitam 
aeternam  nisi  ut  supernaturalis;  ergo  si  ut  talis  non  est  a  nobis, 
nec  pendet  ex  libertate  nostra,  etiam  ut  meritorius,  vel  ut  dis¬ 
positio,  non  erit  a  nobis. — Cf.  Suarez  (de  Grat.  1.  2.  c.  7.  n.  9.); 
De  Lugo  (de  Fide,  disp.  9.  n.  35.). 

65.  II.  Exclusa  supernaturalitate  quoad  substantiam  actus  sa¬ 
lutaris,  dicendus  ipse  esset  supernaturalis  quoad  modum.  Atqui 
nullus  est  modus,  in  quo  supernaturalitas  illa  constitui  possit. 
Ergo — Ad  proh.  min.  sufficiet  recensere  modos  assignatos  ab  ipsis 
veteribus  theologis,  quos  hic  impugnamus. 

Dicebant  ergo  primo  ,  actum  salutarem  esse  supernaturalem 
quoad  modum  quo  producitur:  quatenus  licet  in  se,  seu  in  facto 
esse  ,  sit  naturalis  ,  modus  tamen  quo  producitur  ,  seu  actus  in 
fieri,  sit  supernaturalis;  sicut  visus  cceco  per  miraculum  restitu¬ 
tus.  Verum  id  admitti  nullatenus  potest.  Nam— 

1)  Si  actus  supernaturalis  non  esset  excellentior  in  se,  sed  so¬ 
lum  ratione  modi  quo  efficitur,  posset  actus  seque  perfectus  effici 
viribus  naturse  et  gratiae ;  atqui  hoc  absonum  est.  Etenim  vide¬ 
tur  repugnare  definitionibus  Ecclesise  contra  Pelagianos,  asseren¬ 
tibus  absolutam  impotentiam  hominis  (idem  dicendum  est  de  qua¬ 
cumque  creatura,  creata  et  creabili;  respectu  omnium  enim  gra¬ 
tia  sanctificans  et  visio  intuitiva  est  supernaturalis ,  ac  conse¬ 
quenter  supernaturales  sunt  actus  ad  illam  positive  ducentes)  sibi 
relicti  ad  efficiendum  actum  salutarem.  Imo  modo  magis  per  se 

conveniente  efficeretur  viribus  naturae,  quam  viribus  gratiae;  his 
enim  haberetur  productio  accidentaria,  illis  connaturalis. 

2)  Habitus  virtutum  theologicarum  non  essent  infusi  per  se,  sed 
per  accidens ;  siquidem  infunderentur  ad  actum ,  qui  posset  pro¬ 
cedere  ex  solis  potentiis  naturalibus. 

3)  Auxilia  divina  non  providentur  naturae  rationali  propter  mo¬ 
dum  agendi,  sed  propter  actus:  credibile  namque  non  est  totam 
providentiam  supernaturalem  Dei  intentam  solum  esse,  ut  actus 
qui  possunt  fieri  actione  naturae  ,  fiant  speciali  actione  gratiae  ; 
et  non  potius  ut  fiant  actione  gratiae  ,  quia  ipsi  actus  superant 
vires  naturae.  Alias  ratio  communis,  propter  quam  Concilia  ac 
Patres  exposcunt  gratiam  ad  actus  caritatis  et  fidei,  et  plerosque 
alios  actus,  redderetur  omnino  frivola  ;  nam  gratiam  docent  ne¬ 
cessariam,  ut  fiant  actus  conducentes  in  vitam  aeternam.  At  sunt 
conducentes,  in  hypothesi,  solum  extrinsece,  quia  fiunt,  ex  gratia. 
Ergo  ideo  gratia  diceretur  necessaria  ad  eos  actus,  quia  fiunt  ex 
gratia,  quod  est  frivola  petitio  principii.  —  Cf.  Suarez  (loc.  cit. 
cap.  6.). 

Dicebant  secundo  supernaturalitatem  actus  salutaris  consistere 
in  aliquo  modo  intrinseco ,  puta  gradum  majorem  intensionis. 
Sed  id  dici  nequit:  nam  — 

1)  Apostolus  (I.  Corinth.  VII.  25.)  ait:  «  Misericordiam  con¬ 
secutus  a  Domino,  ut  sim  fidelis  »;  ubi,  ut  bene  ponderat  Augu¬ 
stinus,  non  dixit  «  ut  essem  fidelior  »,  sed  «  ut  essem  fidelis  »: 
non  ergo  exigitur  auxilium  gratiae  Dei  solum  ad  intensionem,  sed 
ad  substantiam  credendi. 

2)  Sicut  ad  justificationem  non  exigitur  contritio  cum  determi¬ 
nata  intensione,  sed  sufficit  remissa,  ut  supponimus  ex  tractatu 
De  Poenitentia:  sic  neque  ad  salubriter  credendum,  requiritur 
aliqua  determinata  intensio,  sed  sufficit  assensus  remissus. 

3)  Si  per  vires  naturales  possumus  habere  substantiam  illius 
assensus;  non  est  cur  per  easdem  vires,  addito  praesertim  habi¬ 
tu  acquisito  ex  multorum  actuum  exercitio,  et  perfectiore  cogni¬ 
tione  motivorum,  non  possimus  aliquando  elicere  assensum  inten¬ 
siorem. —  Vide  De  Lugo  (loc.  cit.  n.  33.);  Suarez  (loc.  cit.  c.  8. 
n.  1.). 

Dicebant  tertio  supernaturalitatem,  de  qua  agitur,  consistere 

in  aliquo  modo  extrinseco,  puta  difficultatem  vincendam.  At  id 
ferri  omnino  nequit.  Nam  — 

1)  Pelagius  etiam  admittebat  gratiam  ad  facilius  operandum, 
et  nihilominus  ab  Augustino,  et  Conciliis  damnatus  est.  Quia 
Christus  non  dixit:  «  Sine  me  difficilius  potestis  facere,  sed  ni¬ 
hil  potestis  facere  ».  Et  Paulus:  «  Non  sumus  sufficientes  »;  ergo 
gratia  non  solum  dat  facilitatem  operandi,  sed  etiam  potestatem. 
Et  hanc  differentiam  agnoscunt  communiter  Theologi  inter  habi¬ 
tus  acquisitos,  et  infusos,  quod  priores  dant  tantum  facilitatem, 
posteriores  vero  dant  praecipue  potestatem. 

2)  Ablata  illa  difficultate,  posset  homo  sine  gratia  actum  salu¬ 
tarem  elicere— saltem  ad  illum  eliciendum  sufficeret  sola  gratia 
externa,  nempe  remotio  difficultatis;  quod  damnatum  est  in  Pe¬ 
lagio  ,  ut  videbimus.  —  Vide  Suarez  (1.  c.  cap.  8.  n.3.);  De  Lugo 
(1.  c.  sect.  2.  n.  34.). 

Dicebant  quarto  supernaturalitatem  actus  salutaris  sitam  esse 
in  ratione  meriti.  Sed  haec  etiam  opinio  facile  rejicitur.  Nam — 

Supernaturalitas  in  actibus  nostris  certe  procedit  a  principio 
supernaturali,  a  gratia.  Jamvero  quod  gratia  conferat  superna¬ 
turalitatem  actibus  nostris  ,  illis  superaddendo  rationem  meriti , 
potest  tripliciter  intelligi:  vel  — 1)  quatenus  confert  actui  entita- 
tem  intrinsece  nobiliorem;  vel — 2)  quatenus  confert  personae  ope¬ 
ranti  dignitatem  prsestantiorem  ,  uti  facit  gratia  sanctificans ; 
vel — 3)  quatenus  actus,  ex.  gr.,  fidei  naturalis  et  supernaturalis 
solum  differunt  ,  quia  Deus  non  acceptat  priorem  ,  posteriorem 
autem  acceptat;  et  sic  tota  ratio  discriminis  esset  extrinseca  Dei 
acceptatio. 

Atqui  lu,n  dici  nequit  in  sententia,  quam  impugnamus;  nam  si 
gratia  conferret  actui  rationem  meriti,  quatenus  ipsi  conferret 
entitatem  intrinsece  nobiliorem  ;  jam  haec  entitas  constitueret 
supernaturalitatem  actus,  et  fundamentum  esset  meriti. — Neque 
2dn,n  dici  potest;  datur  enim  in  peccatore  merito  de  congruo,  et 
consequenter  dantur  in  illo  actus  supernaturales  cum  actuali  gra¬ 
tia  eliciti;  nullam  tamen  accipit  dignitatem  persona,  quae  manet 
invisa  Deo.— Neque  tandem  3Uam  teneri  potest;  nam — a)  si  ratio 
meriti  in  actu  supernaturali  tota  derivaretur  ab  extrinseca  Dei  ac¬ 
ceptatione,  sequeretur  imprimis  gratiam  non  esse  necessariam  ut 

actus  supernaturalis  eliciatur,  sed  ut  acceptetur;  gratia  enim 
requiritur  ad  supernaturalitatem;  supernaturalitas  consisteret  so¬ 
lum  in  ratione  meriti;  meritum  consisteret  in  acceptatione;  ergo 
ad  acceptationem  actus ,  non  ad  ejus  productionem  requireretur 
gratia. — b)  Deinde  acceptione  divina  alicujus  actus  ad  praemium 
vitae  aeternae,  si  sermo  sit  de  merito  de  condigno,  supponit  aequa¬ 
litatem  aliquam  inter  actum  ipsum  et  praemium  (Suarez,  de  Me¬ 
rito,  1.  12.  c.  17.  n.  6.);  sed  haec  aequalitas  esset  impossibilis, 
nisi  actus  esset  supernaturalis  ;  ergo  acceptatio  divina  alicujus 
actus  supponit  ejus  supernaturalitatem:  ac  proinde  illam  non  fa¬ 
cit. — Vide  Suarez  (loc.  cit.  c.  7.  nn.  1-7.). 

66.  III.  Actus  salutares  ,  qui  a  nobis  eliciuntur  in  via  ,  sunt 
dispositiones  ad  ultimam,  et  consummatam  perfectionem  animae, 
et  quasi  motus  quidam  ad  ultimum  terminum  ,  qui  in  visione 
beata  consistit.  At  visio  beata  in  substantia,  et  entitate  sua  est 
ordinis  divini,  et  supernaturalis,  uti  ostendimus  in  tractatu  De 
Deo  Creante  (n.  861.);  ergo  etiam  actus  supernaturales  viae,  per 
se  ordinati  ad  illum  terminum,  esse  debent  ejusdem  ordinis  cum 
illo ,  ac  proinde  quoad  substantiam  supernaturales.  Probatur 
consequentia,  quia  media  debent  esse  proportionata  fini,  et  dis¬ 
positiones  formae.  Qua  ratione  solent  theologi  probare  ,  habitus 
infusos  esse  in  se  supernaturales. —Ita  Suarez  (loc.  cit.  c.  9.  n.  4.). 

67.  Di  ees:  Auxilia  gratiae  non  sunt  necessaria  ad  actus  virtu¬ 
tum  quoad  substantiam,  sed  quoad  modum.  Ergo  virtutum  actus 
non  sunt  supernaturales  quoad  substantiam,  sed  quoad  modum. 
Probatur  antecedens:  Tridentinum,  Arausicanum,  et  Augustinus, 
cum  stabiliunt  necessitatem  gratiae  ad  agendum  virtutum  actus, 
notanter  adjungunt,  prout  oportet  ad  salutem .  At  haec  adjectio 
toties  observata  a  Conciliis  et  Patribus  denotat  gratiam  esse  so¬ 
lum  necessariam  quoad  eum  modum  agendi  actus  prout  oportet 
ad  salutem,  non  quoad  substantiam  actuum ,  ab  eo  modo  supera¬ 
bilem. 

Resp.  Modus  agendi  actus,  prout  oportet  ad  salutem,  est  mo¬ 
dus  substantialis  et  intrinsecus  actui;  atque  adeo  auxilia  gratiae 
sunt  necessaria  ad  actum  virtutis  quoad  modum  substantialem, 
et  intrinsecum  actui.  Concilia  autem  et  Patres  Ecclesiae  adjun¬ 
gunt  notanter  eum  modum,  non  quia  possit  esse  substantia  actus 

in  quem  influit  gratia,  sine  illo  modo :  sed  quia  sunt  alii  actus 
virtutum  naturalium  similes  illis,  qui  eliciuntur  ex  virtutibus  in¬ 
fusis,  secundum  genericam  quamdam  rationem  (n.  48.)  eliciti  sine 
gratia,  qui  eo  modo  ( sicut  oportet)  sibi  substantiali  carent. —  Cf. 
pro  hac  prima  parte  theseos  Suarez  (de  Grat.  lib.  2.  de  Necess. 
Grat.  cc.  4-9.);  De  Lugo  (de  Fide,  disp.  9.  sect.  2.);  Ripalda  (de 
Ente  Supern.  vol.  1.  disp.  44.). 

68.  Proh.  2 dapars.  I.  Apostolus  (I.  Thess.  II.  13.)  ait:  «Gratias 
agimus  Deo  sine  intermissione:  quoniam  cum  accepissetis  a  nobis 
verbum  auditus  Dei,  accepistis  illud,  non  ut  verbum  hominum, 
sed  (sicut  est  vere)  verbum  Dei,  qui  operatur  in  vobis  qui  credi¬ 
distis.»  Ut  vis  argumenti  ex  his  verbis  deducendi  melius  intelli- 
gatur,  notamus:  1)  Licet  argumentum,  quod  ex  verbis  Apostoli  de¬ 
duci  potest,  respiciat  solum  actum  fidei,  magnam  tamen  vim  ha¬ 
bet  in  re  praesenti;  tum  quia  adversarii  praesertim  in  actu  fidei 
naturalis  et  supernaturalis  agnoscere  volunt  idem  formale  objec¬ 
tum,  tum  quia  si  semel  constet  fidem  supernaturalem  habere  di¬ 
versum  formale  objectum  a  naturali,  facile  idem  constabit  de  acti¬ 
bus  ceterarum  virtutum;  fides  enim  debet  in  illos  influere. 

2)  Recte  advertit  Suarez  (de  Grat.  lib.  2.  c.  11.  n.  9.),  duobus 
modis  intelligi  posse  quod  aliquid  credatur  ut  dictum,  vel  quia 
dictum  a  Deo.  Primo,  ut  testimonium  et  auctoritas  Dei  sit  tota 
ratio  credendi  et  res  dictas,  et  quidquid  ad  illas  credendas  simul 
credere  seu  cognoscere  necesse  est’;  nimirum  Deum  eas  dixisse, 
et  in  his,  quae  dicit,  nec  falli,  nec  fallere  posse,  ita  ut  totum  hoc 

eadem  fide  teneatur.  Secundo,  potest  aliquis  credere  revelata,  quia 

\ 

Deus  illa  revelavit,  credendo,  quod  illa  revelaverit,  non  ex  ipsa 
revelatione,  sed  ex  suo  arbitrio,  suis  conjecturis,  vel  humanis  te¬ 
stimoniis.  Prior  modus  est  fidei  infusae,  et  in  illo  sola  divina  au¬ 
ctoritas  est  tota  ratio  credendi,  et  ad  illam  formaliter  fit  ultima 
resolutio  fidei.  Posterior  vero  credendi  modus  est  humanus  ,  et 
revera  in  eo  non  servatur  eadem  ratio  formalis  objecti.  Unde  Di¬ 
vus  Thomas  (2.  2.  q.  5.  a.  2.)  docet  fidem  daemonum  non  esse  veram 
fidem  theologicam  «  quia  intellectus  convincitur  ad  hoc  quod  ju¬ 
dicet  esse  credendum  his  quae  dicuntur. . .  Vident  enim  [daemones] 
multa  manifesta  indicia,  ex  quibus  percipiunt  doctrinam  Eccle- 


45  D1SP.  I.  —  de  actibus  supernatural.  eorumq.  principiis. 

sise.»  Et  idem  docet  de  fide  haereticorum,  quoad  articulos,  quos 
retinent;  nam  ait (1.  c.  a.  3.):  «Haereticus...  non  tenet  eodem  modo 
sicut  tenet  eos  [articulos  fidei]  fidelis,  scilicet  4  simpliciter  inhae¬ 
rendo  primae  veritati  ’  ...  sed  tenet  ea  quae  sunt  fidei,  propria  vo¬ 
luntate  et  judicio.»— Sed  haec  uberius  explicuimus  in  tractatu  de 
Fide. 

His  positis,  en  argumentum  :  Apostolus  judicat  fidem  Thessalo- 
nic.  esse  elicitam  cum  gratia  Dei,  pro  qua  gratias  agit,  ac  pro¬ 
inde  esse  fidem  supernaturalem,  ex  eo  quod  (quoniam)  acceperunt 
verbum  Dei,  ut  verbum  Dei,  seu  in  solo  Dei  testimonio  sistendo. 
Sed  hoc  est  formale  objectum  fidei  divinae  et  supernaturalis.  Ergo 
Apostolus  judicat  fidem  Thessalonic.  fuisse  divinam  et  superna¬ 
turalem  ex  ejus  formali  objecto.  Atqui  si  fides  etiam  naturalis 
posset  idem  formale  objectum  habere,  non  bene  Apostolus  argu¬ 
mentatus  esset,  uti  patet.  Ergo  — 

69.  Dices  primo  cum  Ripalda  (disp.  45.  sect.  7.  n.  32.):  verba 
illa  Apostoli  «  intelligenda  sunt  de  actu  credendi  propter  verbum 
Dei,  qui  in  salutem  conducens  est,  ut  sectione  praeterita  refere¬ 
bamus;  non  de  actu  credendi  propter  verbum  Dei  ,  qui  in  salu¬ 
tem  inutilis  est.  At  nos  totis  animis  fatemur  ,  assensum  saluta¬ 
rem  praestitum  propter  testimonium  Dei,  non  esse  naturalem  sed 
supernaturalem  et  indigentem  intrinsece  auxilio  gratiae;  secus 
vero  assensum  non  salutarem.  » 

Resp.  Assensus  salutaris,  juxta  Ripalda ,  est  ille  qui  elicitur 
cum  gratia;  atqui  Apostolus,  ut  vidimus,  judicat  fidem  Thessa¬ 
lonic.  esse  elicitam  cum  gratia;  ac  proinde  esse  supernaturalem 
ex  motivo;  Apostolus  ergo  judicat  fidem  illam  fuisse  salutarem 
ex  motivo.  Paucis  verbis:  utique  loquitur  Apostolus  de  fide  salu¬ 
tari;  sed  unde  judicat  fidem  esse  salutarem  ?  ex  objecto  formali. 

70.  Dices  secundo  cum  eodem  (loc.  cit,):  «  Ideo  Apostolus  prse- 
dicat  gratuitam  et  supernaturalem  fidem  Thessalonicensium,  quia 
prsebuerunt  assensum  verbo  Dei,  4  prout  est  vere  verbum  Dei’, 
nempe  etiam,  et  infallibiliter  connexum  cum  existentia  verbi  Dei. 
Nam  licet  assensus  naturalis  prsebeatur  rebus  fidei  propter  ver¬ 
bum  Dei;  tamen  non  exhibetur  propter  illud  prout  est  vere  ver¬ 
bum  Dei,  hoc  est,  omnino  certus  ,  et  connexus  necessario  cum 
existentia  verbi  Dei.  Itaque  illa  duplicatio  4  prout  est  vere  ver- 

bum  Dei,1  non  solum  denotat  objectum  formale  ,  sed  etiam  mo¬ 
dum  peculiarem,  quo  assensus  supernaturalis  fertur  in  illud,  nempe 
omnimodo  certus,  et  connexus  cum  existentia  objecti.  » 

Resp.  1)  Apostolus  non  distinguit  fidem  supernaturalem  a  na¬ 
turali  ex  majori  certitudine  illius,  sed  ex  objecto  formali,  ut  le¬ 
genti  patet. — 2)  Sed  si  loqueretur  Apostolus  de  majori  certitu¬ 
dine  fidei  supernaturalis,  stando  citatis  verbis  ,  illam  non  desu¬ 
meret  nisi  ex  motivo:  proinde  argumentum  ex  Apostolo  non  in¬ 
firmatur. 

71.  II.  Si  idem  formale  objectum  posset  actum  naturalem  ac 
supernaturalem  terminare;  illud  posset  persolas  vires  naturales  at¬ 
tingi;  adeoque  nec  ipsum  esset  de  se  supernaturale,  nec  superna¬ 
turalis  esset  de  se  ratio  operandi  circa  ipsum.  Atqui  falsum  est 
consequens.  Ergo — 

Deci,  maj.:  Illud  maxime  dicitur  supernaturale,  quod  superat 
naturae  vires:  sic  dicitur  supernaturalis  habitus  infusus,  quia  per 
actus  naturales  acquiri  nequit ;  supernaturalis  actus,  quia  solis 
naturalibus  viribus  effici  nequit.  Ergo  objectum  formale,  quod 
naturali  actu  attingi  potest,  de  se  non  est  supernaturale. 

Prob.  min.  Consequens  illud,  uti  loquitur  Suarez  (1.  c.  n.  13.) 
non  videtur  posse  «  secure  concedi  ,  quia  destruit  fundamentum 
necessitatis  gratiae  ordinis  supernaturalis.  Nam  si  formale  illud 
motivum  naturale  est,  profecto  ad  eliciendum  actum  illi  objecto 
et  motivo  proportionatum,  quantum  ipsum  postulat,  non  erit  ne¬ 
cessarius  habitus  supernaturalis  ,  nec  gratia  ;  falsumque  est  hos 
actus  supernaturales  versari  circa  objecta  supernaturalia,  vel 
excedentia  vires  naturales  hominis:  quod  tamen  est  expresse  con¬ 
tra  communem  sensum,  praecipue  D.  Thomae  (1.  2.  q.  109.  a.  3. 
ad  1.  et  3.;  et  q.  62.  a.  1.;  et  q.  63.  a.  3.  et  alibi  saepe);  et  com¬ 
muniter  theologi  ita  loquuntur.  » 

72.  Confirmari  potest  argumentum  hoc  modo:  Juxta  doctri¬ 
nam  Patrum  et  Conciliorum,  gratia  est  absolute  necessaria  ad 
opus  salutare,  non  praecise  quia  Deus  ita  decrevit,  sed  ob  impo¬ 
tentiam  humanae  naturae,  quatenus  opus  ipsum  in  se  est  excellen¬ 
tioris  ordinis  quam  natura.  .Tamvero  quomodo  judicari  potest  ali¬ 
quod  opus  esse  excellentioris  ordinis  quam  natura?  Vel  id — 1)  di¬ 
judicatur  ex  formali  objecto:  et  jam  habemus  assumptum;  eo  ipso 

enim,  quod  formale  aliquod  objectum  est  excellentioris  ordinis 
quam  natura,  nequit  actum  naturalem  (solis  naturse  viribus  ef¬ 
fectum)  terminare.  Vel — 2)  ex  principio  quo  efficitur;  verum,  uti 
bene  observat  Suarez  (1.  c.  n.  22.),  principium  efficiens  (auxilium 
gratise)  «  supponit  diversitatem  essentialem  in  ipsis  actibus  se¬ 
cundum  se  spectatis;  ideo  enim  unus  illorum  postulat  principium 
effectivum  distinctum,  et  altioris  rationis,  quia  secundum  natu¬ 
ram,  et  speciem  suam  est  altioris  ordinis.  »  Vel  —  3)  ex  ordine, 
quem  dicit  ad  vitam  seternam:  sed  hic  agimus  contra  theologos, 
qui  nobiscum  agnoscunt  actus  salutares  esse  in  sua  entitate,  seu 

j 

quoad  substantiam  supernaturales:  non  ideo  ergo  supernaturales 
sunt,  quia  ordinem  dicunt  ad  vitam  seternam;  sed  ideo  ordinem 
dicunt  ad  vitam  seternam,  quia  sunt  supernaturales:  seu  relatio 
alicujus  operis  ad  vitam  seternam  supponit  illud  esse  excellentio¬ 
ris  ordinis  quam  natura. 

73.  Dices  cum  Card.  De  Lugo  (de  Fide,  disp.  9.  nn.  4.  5.):  ideo 
actus  salutaris  est  excellentioris  ordinis  quam  natura,  quia  po¬ 
stulat  fieri  a  principio  supernaturali;  sicut  «  cognitio,  qua  Ange¬ 
lus  cognoscit  leonem,  petit  per  suam  entitatem  fieri  ab  intelle¬ 
ctu  angelico,  licet  objectum  de  se  posset  bene  cognosci  ab  intel¬ 
lectu  humano.  » 

Resp.  Ipsa  exigentia  ,  quam  habet  actus  ,  ut  fiat  a  principio 
supernaturali,  supponit  naturam  esse  impotentem  ad  illum  effi¬ 
ciendum;  ac  proinde  actum  esse  excellentioris  ordinis  quam  na¬ 
tura.  Certe  «  cognitio  leonis  angelica  »  non  petit  ut  fiat  ab  An¬ 
gelo  qua  cognitio  est,  nec  qua  cognitio  est  leonis;  nam  etiam 
homo  et  cognoscere  potest,  et  potest  leonem  cognoscere:  peteret 
ergo  fieri  ab  Angelo,  qua  angelica  est  illa  cognitio.  Sed  enim, 
cum  dicitur  angelica,  exprimiturne  cognitio  specifice  diversa  a 
cognitione  leonis,  quam  habet  homo?  Si  affirmas;  ergo  cognitio 
illa  ex  sua  entitate,  et  non  ex  solo  ordine  ad  principium  eliciti- 
vum,  petit  fieri  ab  Angelo:  et  revera  ejusdem  materialis  objecti 
cognitio  in  Angelo  et  in  homine  non  habet  idem  formale  obje¬ 
ctum,  ut  explicuimus  in  tractatu  De  Deo  Creante  (nn.  372-75.). 
Sin  vero  negas;  et  nos  negamus  cognitionem  illam  exigere,  ut 
fiat  ab  Angelo:  cum  enim,  ex  hypothesi,  eadem  sit  in  Angelo  et 
in  homine,  exigit  fieri  vel  ab  angelo  vel  ab  homine. 

74.  Merito  igitur,  postquam  hsec  omnia  expenderit ,  concludit 
Suarez  (1.  c.  n.  24.):  «  Argumenta  prioris  sententise,...  licet  ma¬ 
jorem  difficultatem  haberent ,  in  re  theologica  et  quse  multum 
propendet  ad  dogmata  fidei ,  minoris  momenti  censenda  essent , 
quam  ut  possent  prudentem  theologum  a  plana  et  regia  yia  de¬ 
flectere.  » 

75.  III.  Actus  specificantur  ab  objecto ,  ut  fert  commune  effa¬ 
tum;  quod  utique  intelligendum  est  de  objecto  formali,  non  ma¬ 
teriali.  Atqui  actus  supernaturales  ,  uti  liquet  ex  prima  parte 
thesis,  specie  distinguuntur  a  naturalibus.  Ergo  diversa  habeant 
objecta  necesse  est.  Hinc  ipse  De  Lugo  initio  sui  tractatus  de 
Fide  inquit:  «  Non  est  alia  via  ad  cognoscendas  quidditates  ali- 
cujus  actus  vel  habitus,  nisi  scias  objectum  circa  quod  versatur.  » 
Suarez  vero  (loc.  cit.  n.  23.),  tantam  vim  huic  argumento  tribuit, 
ut  asserat,  negato  principio,  quo  nititur,  totam  Philosophiam 
evertendam  esse. 

76.  Dices  tamen:  Principium,  quo  nititur  totum  argumentum, 
debet  ita  distingui:  actus  specificantur  ab  objecto,  tanquam  spe- 
cificativo  ultimo,  seu  proprio,  conc.;  tamquam  specificativo 
adaequato,  neg.  Unde  omnes  actus  habentes  idem  objectum  non 
eo  ipso  pertinent  ad  eamdem  speciem;  distinctio  enim  ex  alio  ca¬ 
pite  oriri  potest.  Ita,  ex.  gr.,  tum  Angelus,  tum  anima  separata 
habet  visionem  alterius  animse  separatae;  atque  utriusque  visionis 
idem  est  objectum,  nempe  physica  existentia  exercita:  nemo  tamen 
dicet  visionem  angeli  et  animse  separatae  pertinere  ad  speciem 
eamdem. 

Resp.  1)  Ut  ab  initio  monuimus,  hic  quaeritur  specificativum 
proprium  (quod  solum  est  veri  nominis  specificativum) ,  per  quod 
actus  supernaturales  distinguuntur  a  naturalibus;  supponimus  enim 
eos  convenire  in  ratione  actus  —  vitalis  —  cognitionis  —  vel  amo¬ 
ris,  etc.  (n.  48.).  Si  ergo,  uti  ostendunt  allata  argumenta,  diffe¬ 
rentia  super  natur  alitatis  determinatur  ab  objecto  (specificativo 
proprio);  id  sufficit  ad  rem  nostram. 

2)  Etsi  adhiberetur  praefata  distinctio  inter  specificativum  pro¬ 
prium  et  adaequatam  ad  actus  eiusdem  potentiae  distinguendos  in¬ 
ter  se,  quod  tamen  negavimus  (n.  62.);  ea  tamen  locum  non  habet 

quoad  distinctionem  ipsarum  potentiarum  (eadem  est  ratio  de  ha- 
Mazzella.  De  Gratia  Christi.  4 

bitibus),  et  omnium  actuum  prout  hi  sunt  actus  talis  potentiae 
et  non  alterius.  Ita,  ex.  gr.,  verum,  objectum  intellectus,  est  spe- 
cificativum  omnino  necessarium  ejus  ,  sicut  bonum  voluntatis  : 
hinc  sicut  intellectus  nullum  actum  elicere  potest  ,  qui  non  sit 
circa  verum  ;  ita  nullus  actus  circa  verum  potest  ad  aliam  po¬ 
tentiam,  nisi  ad  intellectum  pertinere.  Jamvero  principium  elici- 
tjvum  (potentia)  actus  supernaturalis  est  essentialiter  diversum 
a  potentia  naturali;  ergo  objectum  utriusque  debet  esse  necessa¬ 
rio  diversum:  adeoque  quemadmodum  potentia  supernaturalis  ne¬ 
quit  agere,  nisi  circa  objectum  supernaturale;  ita  nullus  actus 
circa  idem  objectum  potest  ad  naturalem  potentiam  pertinere. 

3)  Hinc,  si  consideres  actus  supernaturales,  ex.  gr.,  visiones 
Dei,  in  Angelo  et  in  homine*  sunt  ejusdem  speciei;  «  cum  enim  », 
inquit  Sylvius,  (in  1.  p.  q.  12.  a.  6.),  «  sint  respectu  ejusdem  obje¬ 
cti  immediate,  et  per  eamdem  speciem,  seu  potius  per  eamdem 
divinam  essentiam  quae  supplet  vicem  speciei:  consequens  est  quod 
sint  ejusdem  speciei.  Neque  refert  quod  intellectus  specie  diffe¬ 
rant:  quia  a  principiis  specie  differentibus  possunt  actiones  ejus¬ 
dem  speciei  procedere,  si  illa  non  operentur  quatenus  diversa 
sunt,  sed  quatenus  in  aliqua  ratione  conveniunt.  »  Si  autem  spe¬ 
ctes  actus  naturales  in  Angelo  et  in  homine,  ex.  gr.,  visiones 
animae  separatae,  verum  est  eos  specie  distingui;  at  non  distin¬ 
guuntur  ex  solo  principio  elicitivo:  nam  sicut  utraque  est  visio, 
et  non  alia  quaecumque  cognitio,  quia  utriusque  objectum  est  phy¬ 
sica  existentia  exercita;  ita  visio,  quam  habet  Angelus,  non  est 
eadem  specie  ac  illa,  quam  habet  anima  separata;  quia,  uti  in 
praecedenti  argumento  innuimus  et  in  cit.  ibi  loc.  De  Deo  Creante 
declaravimus,  utriusque  objectum  non  est  idem. 

4)  Denique,  ut  redeamus  ad  ea  quae  ab  initio  constituimus, 
quaerimus:  quodnam  esset  specificativum  actus  supernaturalis,  prae¬ 
ter  objectum?  Dicunt — a)  esse  modum  tendendi  in  illud.  Sed  in 
quo  consistit  ille  modus?  num  in  eo  quod  actus  supernaturalis 
habet  proportionem  cum  vita  aeterna?  Sed  liaec  evasio  in  secundo 
argumento  rejecta  est  (cf.  etiam  n.  62.).  Dicunt  —  b)  esse  ratio¬ 
nem  sub  qua.  Sed  quaenam  est  illa  ratio?  Si  vere  se  habeat  ex 
parte  objecti,  et  sit  causa  movens  potentiam  ad  attingendum  obje¬ 
ctum  materiale,  jam  illa  ratio  sub  qua  est  ipsum  objectum  for- 

male,  a  quo  proinde  specificatur  actus  supernaturalis  (n.  58.). 
Si  vero  non  se  habeat  ex  parte  objecti  motivi,  nequit  se  habere  nisi 
ex  parte  principii  elicitivi(n.  52.),  quod  revera  asserunt  adversarii, 
quando  sine  ambagibus  loquuntur.  Atqui,  ut  cetera  praetereamus, 
principium  ipsum,  seu  'potentia  necessario  specificatur  ab  objecto, 
uti  paulo  ante  ostendimus.  Ergo —  «  Confirmatur,  »  inquit  Suarez 
(1.  c.  n.  22.  seq.),  «  quia  non  possunt  habere  aliquod  aliud  formale 
principium  distinctionis  substantialis  et  essentialis.  Dico  autem 
principium  formale  quia  quod  quidam  asserunt ,  distingui,  quod 
unus  est  ab  auxilio  supernaturali,  et  non  alius,  non  declarat  forma¬ 
le  principium  distinguendi,  sed  solum  principium  efficiens;  quod  sup¬ 
ponit  diversitatem  essentialem  in  ipsis  actibus  secundum  se  spe¬ 
ctatis:  ideo  enim  unus  illorum  postulat  principium  effectivum  di¬ 
stinctum,  et  altioris  rationis,  quia  secundum  naturam  et  speciem 
suam  est  altioris  ordinis;  ergo  oportet  assignare  formale  princi¬ 
pium,  a  quo  talem  speciem  habeat;  hoc  autem  nullum  est,  nisi 
formale  objectum...  Quamvis  [autem]  verum  sit,  actus  intrinsece 
distingui  formaliter  se  ipsis,  seu  suis  differentiis  constitutivis;  ta¬ 
men  quia  hse  differentiae  includunt  habitudinem  ad  objecta,  et  illis 
accommodantur,  ideo  ex  objectis  etiam  recipiunt  distinctionem». — 
Cf.  Suarez  (de  Grat.  1.  2.  c.  11.  per  totum). 


ARTICULUS  TERTIUS 
An  post  Peccatum 

Manserit  in  Homine  Liberum  Voluntatis  Arbitrium. 

§  L 

Exponitur  Status  Quaestionis,  atque  Germana  Libertatis  Notio. 

77.  «Si  non  est  Dei  gratia»,  inquit  S.  Augustinus,  «quomodo 
Christus  salvat  mundum;  et  si  non  est  liberum  arbitrium,  quo¬ 
modo  judicat  mundum?  »  —  Et  Auctor  Hypogn.  (lib.  3.  cap.  11.): 
«  Neque  gratia  sine  libero  arbitrio  facit  hominem  habere  beatam 

vitam,  nec  liberum  arbitrium  sine  gratia.  »  —  Et  S.  Bernard.  (de 
Grat.  et  Lib.  Arb.  c.  1.):  «  Tolle  liberum  arbitrium,  non  erit 
quod  salvetur:  tolle  gratiam,  non  erit  unde  salvetur.  »  Cum  itaque 
gratia  et  liberum  arbitrium  sint  actuum  supernaturalium  princi¬ 
pia,  de  iis,  ut  proposuimus,  agendum  nobis  est.  Incipiemus  a  li¬ 
bertate:  a  pluribus  tamen  liic  abstinemus,  quae  vel  ex  Metaphy- 

sica  merito  praesupponuntur,  vel  cum  quaestionibus  de  efficacia 

* 

gratiae  intimius  connexa  infra  aptius  pertractantur. 

78.  I.  Status  questionis  nequit  melius  intelligi,  quam  expo¬ 
nendo  errores  hic  refutandos,  quos  Ecclesia  proscripsit.  Norunt 
omnes,  plures  ex  antiquis  haereticis,  uti  Simon  Magus,  Marcio- 
nitae,  Manichaei,  Priscillianistae,  Praedestinatiani,  etc.,  variis  ex 
causis  libertatem  negasse.  Notum  est  etiam  Pantheistas  eidem 
errori  subscribere.  Ita  Spinoza  (Ethic.  p.  1.  prop.  48.)  scribit: 
«  In  mente  nulla  est  absoluta  seu  libera  voluntas,  sed  mens  ad 
hoc,  vel  illud  determinatur,  quae  etiam  ab  alia  determinata  est, 
et  haec  iterum  ab  alia,  et  sic  in  infinitum.  »  Et  (ibid.  p.  2.  prop. 
26.)  dicit  homines  ideo  solum  se  liberos  putare,  quia  causas  ne¬ 
sciunt,  a  quibus  determinantur,  quapropter  concludit:  «  Qui  igitur 
credunt,  se  ex  libero  mentis  decreto  loqui,  vel  tacere,  vel  quid¬ 
quam  agere,  oculis  apertis  somniant. » 

79.  Sed,  his  omissis,  eorum  potius  errores  recolamus,  quos  hic 
magis  directe  impetimus.  Itaque — 1)  immediate  ante  Novatores 
saeculi  XVI.  humanam  libertatem  inficiatus  est  Wickleffus,  cujus 
propositio  «  omnia  de  necessitate  absoluta  eveniunt  »  damnata  fuit 
in  Cone.  Constantiensi.  Novatores  vero,  uno  veluti  ore,  humanam 
libertatem  negarunt  :  ita  Melancthon  (Loc.  Com.  cap.  de  Hom. 
Viribus);  Calvinus  (Inst.  lib.  2.  cap.  2.);  Lutherus  variis  in  lo¬ 
cis  ,  sed  praesertim  (Assert.  art.  36.)  ubi  scribit  :  « Liberum  ar¬ 
bitrium  est  figmentum  in  rebus,  et  titulus  sine  re,  quia  nulli  est 
in  manu  quidpiam  cogitare  boni  vel  mali;  sed  omnia,  ut  Wickleffi 
articulus  Constantiae  damnatus  recte  docet,  de  necessitate  abso¬ 
luta  eveniunt....  Non  est  dubium  ,  Satana  magistro  ,  in  Ecclesia 
venisse  hoc  nomen,  liberum  arbitrium. »  Putabant  enim  hominem 
per  originale  peccatum  ita  corruptum  esse ,  ut  omnem  bonum 
quodeumque  agendi  libertatem  amiserit. — Hunc  errorem  profliga¬ 
vit  Cone.  Trident.  (sess.  6.  can.  5.):  « Si  quis  liberum  hominis 

arbitrium  post  Adae  peccatum  amissum  et  extinctum  esse  dixe¬ 
rit,  aut  rem  esse  de  solo  titulo,  imo  titulum  sine  re,  figmentum 
denique  a  Satana  invectum  in  Ecclesiam;  anathema  sit.  » 

2)  Postea  vero  errorem  suum  quodammodo  temperarunt ,  aut 
explicuerunt,  dicentes  hominem  post  peccatum  retinuisse  quidem 
libertatem,  sed  solum  a  coactione.  Unde  Calvinus  (lib.  2.  cont. 
Pighium),  scribit:  «  Si  coactioni  opponitur  libertas,  liberum  esse 
arbitrium  et  fateor,  et  constanter  assevero,  ac  pro  haeretico  ha¬ 
beo,  quisquis  secus  sentiat.  Si  hoc,  inquam,  sensu  liberum  voce¬ 
tur,  quia  non  cogatur  ,  et  violenter  trahatur  externo  motu ,  sed 
sponte  agatur  sua ,  nihil  moror.  »  Eumdem  errorem  renovavit 
Bajus,  cujus  damnatae  propositiones  XXXIX.  et  LXVI.  sic  sonant: 
«  Quod  voluntarie  fit,  etiamsi  necessario  fiat,  libere  tamen  fit »; 
et  «  sola  violentia  repugnat  libertati  homini  naturalis  ».  Bajum 
secutus  est  Jansenius,  qui  (de  Grat.  Christi,  1.  6.  c.  5.)  scribit: 
«  Voluntas  seu  volitio,  et  libera  voluntas  idem  sunt,  sicut  velle, 
et  libere  velle;  et  impossibile  est,  ut  velle  non  sit  liberum.  »  Et 
(cap.  6.):  «Ex  quibus  aperte  consentaneum  est,  omnem  omnino 
voluntatem,  quantumcumque  ad  unum  determinatam,  nulla  tali 
necessitate,  qua  dicitur  necesse  esse  ut  velit,  desinere  esse  li¬ 
beram.  » 

3)  Admiserunt  deinde  Novatores  aliquam  veram  libertatem  in 
homine  post  peccatum  ,  sed  solum  quoad  civilem  aliquam  justi¬ 
tiam;  quoad  moralem  vero  honestatem  aut  vitam  aeternam,  ho¬ 
minem  mere  passive  se  habere  asserebant.  Ita  in  Confess.  Augu¬ 
stana  (in  art.  Fidei,  c.  18.)  legitur:  «  De  libero  arbitrio  docent, 
quod  humana  voluntas  habeat  aliquam  libertatem  ad  efiiciendam 
civilem  justitiam,  et  diligendas  res  rationi  subjectas.  Sed  non  ha¬ 
bet  vim  sine  Spiritu  Sancto  efficiendae  justitiae  Dei  seu  justitiae 
Spiritualis,  quia  animalis  homo  non  percipit  ea  quae  sunt  Spiri¬ 
tus  Dei.»  Et  Lutherus  (Oper.  in  Ps.),  ait:  «Error  est  quod  li¬ 
berum  arbitrium  habeat  aliquam  activitatem  in  bono  opere , 
quando  de  interno  opere  loquimur.  »  Huic  errori  subscripserunt 
Bajus  et  Jansenius  ,  qui  admittunt  quidem  indifferentiam  ad  bo¬ 
num  et  malum;  sed  per  illam  intelligunt  indifferentiam  passivam, 
quae  juxta  illos  est  capacitas  quam  habet  voluntas  ,  ut  a  gratia 
intensiore  ad  bonum  ,  vel  a  motu  concupiscentiae  intensiore  ad 

malum  insuperabiliter  determinetur  ;  at  constanter  denegant  vo¬ 
luntati  veram  indifferentiam  activam  et  potentiam  eligendi  libere 
et  absque  necessitate  bonum  aut  malum.  —  Proscriptus  fuit  hic 
error  a  Concil.  Trident.  (sess.  6.  can.  4.):  «Si  quis  dixerit,  li¬ 
berum  hominis  arbitrium  a  Deo  motum  et  excitatum  nihil  coo¬ 
perari  assentiendo  Deo  excitanti  atque  vocanti,  quo  ad  obtinen¬ 
dam  justificationis  gratiam  se  disponat  ac  praeparet,  neque  posse 
dissentire,  si  velit,  sed  veluti  inanime  quoddam  nihil  omnino  age¬ 
re,  mereque  passive  se  habere;  anathema  sit.  » 

4)  Denique  Baius  et  Jansenius  agnoscunt  etiam  in  praesenti  statu 
meritum  requiri  ad  vitam  aeternam,  atque  libertatem  ad  meritum; 
contendunt  tamen  ad  meritum  sufficere  libertatem  a  coactione.  — 
Damnata  fuit  in  Baio  haec  propositio  ordine  LXVII. :  «  Homo  pec¬ 
cat  etiam  damnabiliter  in  eo,  quod  necessario  facit,  »  Innocentius  X. 
haereticam  declaravit  propositionem  Jansenii  ordine  III.  :  «  Ad 
merendum  et  demerendum  in  statu  naturae  lapsae  non  requiritur 
in  homine  libertas  a  necessitate,  sed  sufficit  libertas  a  coactione  ». 

80.  Quare,  juxta  doctrinam  catholicam  tenendum  est  veram  li¬ 
bertatem  esse  libertatem  a  necessitate  —  eam  in  homine  manere 
etiam  post  peccatum — et  quidem  non  modo  quoad  justitiam  civi¬ 
lem,  sed  etiam  quoad  moralem  honestatem,  et,  sub  influxu  gra¬ 
tiae,  quoad  vitam  aeternam  —  proinde  in  operibus  bonis,  et  etiam 
salutaribus  hominem  non  mere  passive  se  habere — eamdem  liber¬ 
tatem  in  praesenti  statu  esse  ad  meritum  necessariam. 

81.  Verum,  ne  frustra  hanc  disputationem  protrahamus,  juverit 
animadvertere — 1)  quod  si  semel  probetur  existentia  libertatis  a 
necessitate  iis  testimoniis  ex  Scriptura  et  Patribus,  iisque  ratio¬ 
nibus,  quae  praesentem  humanae  naturae  statum  respiciunt;  eo  ipso 
ostenditur  per  peccatum  libertatem  non  fuisse  amissam.  — 2)  Item, 
si  eadem  veritas  comprobetur  testimoniis,  quae  non  civilem  justi¬ 
tiam,  sed  opera  moraliter  bona,  opera  etiam  salutaria  respiciunt, 
eo  ipso  ostenditur,  quantum  satis  est  ad  praesentem  scopum,  hu¬ 
mana  libertas  quoad  haec  opera:  quamvis  de  hac  re  magis  dire¬ 
cte  deinde  agendum  sit.  —  3)  Pariter  si  ostendatur  existentia  li¬ 
bertatis  a  necessitate ,  eo  ipso  asseritur  libertas  activa,  tum  quia 
talis  natura  sua  est  ea  libertas,  uti  statim  declarabitur;  tum  quia 
eatenus  adversarii  hominem  mere  passive  se  habere  asserebant, 

quatenus  veram  illi  libertatem  a  necessitate  adimebant. — 4)  Li¬ 
bertatis  denique  a  necessitate  existentia  comprobata,  pauca,  ad 
complementum  doctrinae,  adjiciemus  ad  ostendendam  ejus  neces¬ 
sitatem  ad  meritum. 

82.  II.  Haec  quidem  de  statu  quaestionis.  Nunc  vero,  ut  plenius 
assequamur  doctrinam  catholicam,  et  clarius  deinde  probemus, 
praestat  germanam  libertatis  notionem  exponere.  Itaque  tripli¬ 
cem  libertatem  frequentius  commemorant  Patres  et  theologi:  li¬ 
bertatem  glorias,  qua  quis  immunis  est  a  miseriis  hujus  vitae, 
juxta  illud  (Rom.  VIII.  21.)  «  quia  et  ipsa  creatura  liberabitur 
a  servitute  corruptionis,  in  libertatem  gloriae  filiorum  Dei»-— 
libertatem  gratias,  qua  quis  immunis,  seu  liber  est  a  peccato, 
juxta  illud  (Rom.  VI.  18.);  «  Liberati  a  peccato,  servi  facti  estis 
justitiae»  —  libertatem  naturas,  qua  quis  liber  est  a  quacumque 
vi  et  necessitate,  juxta  illud  (I.  Cor.  VII.  37.):  «  Qui  statuit  in 
corde  suo  firmus,  non  habens  necessitatem,  potestatem  autem  ha¬ 
bens  suae  voluntatis  ».  «  Cum  igitur,  »  ait  S.  Bernard.  (de  Grat. 
et  Lib.  Arb.  c.  3.),  «  . . . .  triplex  sit  nobis  proposita  libertas,  a 
peccato,  a  miseria,  a  necessitate;  hanc  ultimo  loco  positam  con¬ 
tulit  nobis  in  conditione  natura;  in  primam  restauramur  a  gratia; 
media  nobis  reservatur  in  Patria.  Dicatur  igitur  prima  libertas 
naturae,  secunda  gratiae,  tertia  vitae,  vel  gloriae.  Primo  nempe 
in  liberam  voluntatem  ac  voluntariam  libertatem  conditi  sumus, 
nobilis  Dei  creatura;  secundo  reformamur  in  innocentiam,  nova  in 
Christo  creatura;  tertio  sublimamur  in  gloriam,  perfecta  in  spi¬ 
ritu  creatura.  Prima  ergo  libertas  habet  multum  honoris,  secun¬ 
da  plurimum  etiam  virtutis,  novissima  cumulum  jucunditatis.  Ex 
prima  quippe  praestamus  ceteris  animantibus;  in  secunda  carnem, 
per  tertiam  mortem  subjicimus.  »  Hic  tantummodo  agitur  de  li¬ 
bertate  naturas. 

83.  Haec  autem  naturae  libertas  dividitur  physicam  ei  moralem. 
Moralis  consistit  in  immunitate  a  morali  vinculo,  scu  a  lege  li¬ 
gante  voluntatem  ad  unum:  hoc  sensu  liber  aliquis  dicitur  ad  ali¬ 
quid  faciendum,  vel  omittendum,  quatenus  illud  nulla  lege  prohi¬ 
betur,  aut  praecipitur.  De  hac  libertate  hic  non  agitur.  Libertas 
vero  physica  bifariam  dispescitur:  alia  est  enim  libertas  a  coa¬ 
ctione,  seu  spontanei tatis;  alia  libertas  a  necessitate.  Cum  coactio 

proprie  sumpta,  sit  «  vis  illata  ab  extrinseca  causa,  passo  non 
conferente  vim  »,  idest  contra  inclinationem  voluntatis;  libertas 
a  coactione  nihil  aliud  est,  quam  immunitas  ab  omni  violentia, 
contra  propensionem  voluntatis  illata,  qua  quis  non  invitus,  sed 
sponte  agit,  licet  agat  necessario.  Hoc  modo  libere  Deum  amant 
Beati  in  coelo,  licet  necessario  ament  Summum  Bonum  clare  co¬ 
gnitum.  Hoc  sensu  libera  dicitur  processio  Spiritus  Sancti  a  Pa¬ 
tre  et  Filio,  ac  ipsius  etiam  Filii  Divini  generatio;  quia  neutra 
coacta  est,  sed  ex  naturali  inclinatione,  ac  necessaria  propensio¬ 
ne  divinae  voluntatis  et  intellectus  oritur.  Cum  iterum  necessitas 
importet  « intrinsecam  determinationem  ad  unum,  vi  cujus  volun¬ 
tas  non  potest  non  velle  »;  libertas  a  necessitate  nihil  aliud  est, 
quam  immunitas  ab  intrinseco  principio  (sive  illud  sit  ipsa  natu¬ 
ra,  sicut  in  amore  beatitudinis  in  communi;  sive  aliqua  forma 
adventitia,  sicut  in  amore  Dei  intuitive  visi)  determinante  volun¬ 
tatem  ad  unum,  qua  fit  ut  voluntas  possit  unum  recipere  alio 
recusato;  quod  est  eligere,  uti  loquitur  D.  Thom.  (1.  p.  q.  83.  a.  3.). 

84.  Quoad  hanc  duplicem  physicam  libertatem  haec  notanda 
sunt;  1)  Potest  quidem  humana  voluntas  violentiam  et  coactio¬ 
nem  pati  quoad  actus,  quos  potentiis  inferioribus  sibi  subditis 
imperat;  ut  contingit  in  eo,  qui  volens  moveri,  per  vim  cohibetur, 
aut  quiescere  volens,  per  vim  ad  motum  impellitur:  at  libertas  a 
coactione  absoluta  convenit  necessario  voluntati  humanae  quoad 
actus,  quos  ipsa  immediate  elicit.  Quod  enim  cogit,  est  ab  extrin- 
seco  contra  inclinationem  patientis:  omne  autem  voluntarium  est 
ab  intrinseco  et  vitali  principio,  atque  ex  inclinatione  voluntatis 
profluit.  Sicut  ergo  impossibile  est,  ut  voluntas  volendo  non  velit: 
ita  impossibile  prorsus  est  eam  ad  volendum  cogi  coactione  abso¬ 
luta.  Hinc  ipse  Jansenius  (de  Grat.  Chr.  1.  6.  c.  5.)  scripsit:  «Im¬ 
plicat  contradictionem,  ut  voluntas  non  sit  libera,  sicut  implicat, 
ut  volendo  non  velimus,  aut  non  faciamus  quod  volumus:  hoc  est, 
ut  voluntas  non  sit  voluntas.  »  —  Vide  Suarez  (Proleg.  1.  de 
Gratia,  c.  1.). 

2)  Notandum  insuper  est  quod  duplex  distinguitur  necessitas , 
antecedens  et  consequens.  Necessitas  antecedens  est,  quae  non 
consequitur  ad  rem,  sed  est  causa  cur  res  sit.  Consequens  dici¬ 
tur,  quae  ad  rem  ipsam  consequitur.  Utramque  sic  explicat  S.  An- 

selmus  (lib.  2.  Cur  Deus  Homo,  c.  18.):  «Est  namque  necessitas 
praecedens  ,  quae  causa  est  ut  sit  res  ,  et  est  necessitas  sequens , 
quam  res  facit.  Praecedens  et  efficiens  necessitas  est,  cum  dicitur 
coelum  volvi;  quia  necesse  est,*  ut  volvatur.  Sequens  vero,  et  quae 
nihil  efficit,  sed  fit,  est  cum  dico  te  ex  necessitate  loqui,  quia 
loqueris.  Cum  enim  hoc  dico,  significo  nihil  facere  posse,  ut,  dum 
loqueris  non  loquaris,  non  quod  alius  te  cogat  ad  loquendum.» 
Necessitas  quae  antecedit  liberum  flexum  voluntatis  opponitur  li¬ 
bertati  a  necessitate;  non  vero  necessitas,  quae  illam  consequitur. 
Ita,  ex.  gr.,  actus  liber  creaturae,  quem  Deus  praevidit  ponendum, 
necessario  (proprie  infallibiliter)  ponendus  est;  si  tamen  Dei  prae- 
visio  consequatur  ipsum  flexum  liberum  voluntatis  (si  ideo  Deus 
illum  praevidit,  quia  futurus  est)  necessitas  qua  ponendus  dicitur 
actus  ille,  non  destruet  libertatem  a  necessitate.  —  Yide  Suarez 
(Proleg.  1.  de  Gratia,  c.  6.). 

85.  Libertas  a  necessitate ,  veri  nominis  libertas,  quam,  ut  vi¬ 
dimus,  Ecclesia  contra  Novatores  asseruit,  distingui  solet  in  ra- 
dicalem  et  formalem .  Radicalis,  uti  nomen  ipsum  indicat,  nihil 
aliud  est,  quam  radix  libertatis  formalis.  Duplex  est:  alia  re¬ 
mota;  et  est  ipsa  substantia  intellectualis  aut  rationalis,  cui  tam¬ 
quam  radici  debetur  ipsa  libertas  formalis  :  substantia  enim  ra¬ 
tionalis  sua  ipsa  immaterialitate  et  elevatione  supra  conditiones 
materise ,  capacitatem  habet  ut  absque  sui  immutatione  possit 
quodammodo  (puta  intentionaliter)  omnium  formas  in  se  recipe¬ 
re. — Libertas  vero  radicalis  proxima  est  ipse  intellectus,  qui  sua 
universalitate  potest  omnia  cognoscere ;  judicare  quae  fugienda 
quse  prosequenda  sunt;  etc. — Libertas  denique  formalis  prout  su¬ 
mitur  in  actu  primo,  vel  secundo,  est  ipsa  potentia  vel  ejus  ope¬ 
ratio  a  necessitate  immunis  (1). 


(1)  Haec  sa*.pe  tradit  D.  Thomas  (1.  p.  q.  82.  art.  2.;  de  Malo,  q.  6.  art.  un.);  sed 
praeclare  explicat  (de  Ver.  q.  28.  a.  1.),' dicens:  «Cognitio  et  voluntas  radicantur  in 
substantia  spirituali  super  diversas  habitudines  ejus  ad  res.  Est  enim  una  habitudo 
spiritualis  substantiae  ad  res,  secundum  quod  res  quodammodo  sunt  apud  ipsam  spi¬ 
ritualem  substantiam,  non  quidem  secundum  esse  proprium,  ut  antiqui  ponebant, 
dicentes,  quod  terram  terra  cognoscimus,  aqua  vero  aquam,  et  sic  de  aliis;  sed 
secundum  propriam  rationem  ;  non  enim  lapis  est  in  anima  ,  sed  species  lapidis  , 
sive  ratio  ejus,  secundum  Philosophum  in  3.  de  Anima  (com.  38.)»  Et  quia  ratio  rei 

86.  Sed  qusenam  est  potentia,  in  qua  formalis  libertas  consi¬ 
stit?  Ea  nec  est  intellectus ,  nec  facultas  quoedam  ab  intelle- 

absoluta  sine  concretione  non  potest  inveniri  nisi  in  substantia  immateriali,  ideo 
cognitio  non  rebus  omnibus  attribuitur ,  sed  solum  immaterialibus ;  et  secundum 
gradum  immaterialitatis  est  gradus  cognitionis :  ut  quae  sunt  maxime  immaterialia, 
sint  maxime  cognoscibilia  ;  in  quibus,  quia  ipsa  eorum  essentia  immaterialis  est, 
se  habet  ad  ea  ut  medium  cognoscendi ;  sicut  Deus  per  suam  essentiam  se  ipsum 
et  omnia  alia  cognoscit ;  voluntas  autem  .....  fundatur  super  habitudinem  qua 
substantia  spiritualis  refertur  ad  res,  ut  habens  ordinem  aliquem  ad  eas  in  se  ipsa 
existentes.  Et  quia  cujuslibet  rei  tam  materialis  quam  immaterialis  est  ad  rem  aliam 
ordinem  habere ;  inde  est  quod  cuilibet  rei  competit  habere  appetitum  vel  natura¬ 
lem,  vel  animalem,  vel  rationalem  seu  intellectualem  ;  sed  in  diversis  diversimode 
invenitur.  Cum  enim  res  habeat  ad  rem  aliam  ordinari  per  aliquid  quod  in  se  ha¬ 
bet  ;  secundum  quod  diversimode  in  se  aliquid  habet,  secundum  hoc  diversimode 
ad  aliud  ordinatur.  Res  ergo  materiales  in  quibus  est  quidquid  eis  inest,  quasi  ma¬ 
teria  obligatum  et  concretum,  non  habent  liberam  ordinationem  ad  res  alias,  sed 
consequentem  ex  necessitate  naturalis  dispositionis ;  unde  hujus  ordinationis  ipsae 
res  materiales  non  sunt  sibi  ipsis  causae ,  quasi  ipsee  se  ordinent  in  hoc  ad  quod 
ordinantur ;  sed  aliunde  ordinantur  ;  unde  scilicet  naturalem  dispositionem  acci¬ 
piunt;  et  ideo  competit  eis  habere  tantummodo  appetitum  naturalem.  Substantiis 
vero  immaterialibus  et  cognoscibilibus  est  aliquid  absolute  non  concretum  et  liga¬ 
tum  ad  materiam  ;  et  hoc  secundum  gradum  suae  immaterialitatis  ;  et  ideo  ex  hoc 
ipso  ordinantur  ad  res  ordinatione  libera  ,  cujus  ipsse  sunt  causse  ,  quasi  se  ordi¬ 
nantes  in  hoc  ad  quod  ordinantur;  et  ideo  competit. eis  voluntarie  et  sponte  aliquid 
agere  aut  appetere.  Si  enim  arca ,  quae  est  in  mente  artificis  ,  esset  forma  mate¬ 
rialis  habens  determinatum  esse,  non  inclinaret  nisi  secundum  modum  suum  de¬ 
terminatum  quem  haberet;  unde  non  remaneret  artifici  liberum  facere  domum  vel 
non  facere ;  vel  facere  sic,  aut  aliter.  Sed  quia  forma  domus  in  mente  artificis  est 
ratio  domus  absoluta,  non  se  habens,  quantum  est  de  se,  magis  ad  esse  quam  ad 
non  esse,  nec  ad  sic  quam  ad  aliter  esse,  respectu  accidentium  dispositionum  do¬ 
mus  ;  remanet  artifici  libera  inclinatio  respectu  domus  faciendae  vel  non  faciendae. 
Quia  vero  in  substantia  spirituali  sensitiva  licet  recipiantur  formae  rerum  sine  ma¬ 
teria,  non  tamen  omnino  immaterialiter  et  absque  materiae  conditionibus ,  ex  hoc 
quod  recipiuntur  in  organo  corporali ;  ideo  inclinatio  in  eis  non  est  omnino  libera, 
quamvis  in  eis  aliqua  libertatis  imitatio  vel  similitudo  sit.  Inclinantur  enim  per 
appetitum  in  aliquid  ex  se  ipsis,  inquantum  ex  apprehensione  aliquid  appetunt;  sed 
inclinari  in  id  quod  appetunt,  vel  non  inclinari,  non  subjacet  dispositioni  eorum. 
Sed  in  natura  intellectuali,  ubi  perfecte  aliquid  recipitur  immaterialiter,  invenitur 
perfecta  ratio  liberae  inclinationis;  quae  quidem  libera  inclinatio  rationem  volunta¬ 
tis  constituit ;  et  ideo  rebus  materialibus  non  attribuitur  voluntas,  sed  appetitus 
naturalis  ;  animae  vero  sensitivae  attribuitur  non  voluntas,  sed  appetitus  animalis; 
soli  vero  substantiae  intellectivae  attribuitur  voluntas  ;  et  quanto  est  immaterialior, 
tanto  ei  magis  competit  ratio  voluntatis.  » 

ctu  et  voluntate  distincta,  sed  est  voluntas,  in  quantum  se  ipsam 
determinat .  Id  patet — 1)  quia  unum  idemque  est  formale  obje¬ 
ctum  voluntatis  et  libertatis.  Uti  enim  arguit  D.  Thomas  (1.  p. 
q.  83.  a.  3.),  «  proprium  liberi  arbitrii  est  electio.  Ex  hoc  enim 
liberi  arbitrii  esse  dicimur,  quod  possumus  unum  recipere,  alio 
recusato  ,  quod  est  eligere  ;  et  ideo  naturam  liberi  arbitrii  ex 
electione  considerare  oportet....  Proprium  objectum  electionis  est 
illud  quod  est  ad  finem.  Hoc  autem,  in  quantum  hujusmodi,  ha¬ 
bet  rationem  boni....  Unde  cum  bonum,  in  quantum  hujusmodi, 
sit  objectum  appetitus ,  sequitur  quod  electio  sit  principaliter 
actus  appetitivse  virtutis.  Et  sic  liberum  arbitrium  est  appetitiva 
potentia.  » 

2)  Hinc  ipse  S.  Doctor  docet  (de  Yer.  q.  22.  a.  5.)  unam  vo¬ 
luntatem  posse  dupliciter  considerari ,  secundum  duplicem  ten- 
dentiam,  necessariam  et  liberam.  «In  voluntate»,  inquit,  «opor¬ 
tet  inveniri  non  solum  id  quod  voluntatis  est ,  sed  etiam  quod 
naturae  est.  Hoc  autem  est  cujuslibet  naturae  creatae  ,  ut  a  Deo 
sit  ordinata  in  bonum,  naturaliter  appetens  illud.  Unde  et  volun¬ 
tati  ipsi  inest  naturalis  quidam  appetitus  sibi  convenientis  boni: 
et  praeter  hoc  habet  appetere  aliquid  secundum  propriam  deter¬ 
minationem,  non  ex  necessitate;  quod  ei  competit  inquantum  vo¬ 
luntas  est.  Sicut  autem  est  ordo  naturae  ad  voluntatem  ,  ita  se 
habet  ordo  eorum  quae  naturaliter  vult  voluntas  ad  ea,  respectu 
quorum  a  se  ipsa  determinatur  ,  non  ex  natura.  Et  ideo  ,  sicut 
natura  est  voluntatis  fundamentum  ,  ita  appetibile  quod  natura¬ 
liter  appetitur ,  est  aliorum  appetibilium  principium  et  funda¬ 
mentum.  In  appetibilibus  autem  finis  est  fundamentum  et  princi¬ 
pium  eorum  quae  sunt  ad  finem  ;  cum  quae  sunt  propter  finem, 
non  appetantur  nisi  ratione  finis.  Et  ideo,  quod  voluntas  de  ne¬ 
cessitate  vult  quasi  naturali  inclinatione  in  ipsum  determinata, 
est  finis  ultimus,  ut  beatitudo,  et  ea  quae  in  ipso  includuntur,  ut 
est  cognitio  veritatis,  et  alia  hujusmodi;  ad  alia  vero  non  de  ne¬ 
cessitate  determinatur  naturali  inclinatione,  sed  propria  disposi¬ 
tione,  absque  necessitate.» 

3)  Eamdem  doctrinam  tradunt  Patres,  qui  ad  nomen  liberi  ar¬ 
bitrii  addunt  voluntatis  nomen,  uti  notavit  Bellarminus  (de  Grat. 
et  Lib.  Arb.  1.  3.  c.  2.).  Ita  S.  Ambrosius  (lib.  2.  de  Fide,  c.  6.): 

«Operatur»,  inquit,  «prout  vult ,  id  est,  pro  liberae  voluntatis 
arbitrio.  » — S.  Augustinus  (Lib.  de  Grat.  et  Lib.  Arb.  cap.  2.): 
«  Revelavit  nobis  Deus  per  Scripturas  Sanctas  ,  esse  in  homine 
liberum  voluntatis  arbitrium.  »  Et  (lib.  5.  de  Civ.  Dei,  cap.  9.): 
«  Ex  his  duobus  »,  inquit,  «  elegit  liberum  voluntatis  arbitrium.» 
— Concil.  Arausicanum  (can.  13.):  «  Arbitrium  voluntatis  in  primo 

t 

homine»,  etc. 

j 

87.  Libertas  a  necessitate  vocari  etiam  solet  libertas  indiffe¬ 
rentiae.  Indifferentia  enim  est  «  proprietas  ,  qua  res  perinde  se 
habet  ad  plura  »;  ergo  e  diametro  opponitur  antecedenti  deter¬ 
minationi  ad  unum:  sed  libertas  a  necessitate  dicit  immunitatem 
ab  antecedente  determinatione  ad  unum  :  ergo  recte  vocatur  li¬ 
bertas  indifferentiae.  At  vero  triplex  indifferentia  distingui  de¬ 
bet:  objectiva,  passiva,  activa,  quse  dici  solet  etiam  formalis. 
Prima,  quae  dici  solet  etiam  indifferentia  judicii ,  consistit  in 
actu  intellectus,  quo  exhibetur  objectum  vel  medium  uti  indiffe¬ 
rens  respectu  voluntatis  vel  finis.  Ut  enim  voluntas  sua  libera 
facultate  utatur  ,  necesse  est  ut  ab  intellectu  judicante  ,  et  pro¬ 
ponente  objectum  moveatur.  Quando  ergo  intellectus  tale  obje¬ 
ctum  voluntati  proponit,  ut  sufficiens  non  sit  necessitatem  inferre 
voluntati ,  sed  ita  eam  ,  quantum  in  se  est  indifferentem  relin¬ 
quat,  ut  velit  aut  nolit,  tum  habetur  indifferentia  objectiva  (cf. 
Thomam,  1.  2.  q.  13.  a.  6.). — Altera  est  potentia  receptiva  non 
determinata  ad  unum  potius  actum,  quam  alium  recipiendum. — 
Tertia  est  potentia  non  determinata  ad  unum,  et  vim  habens  se 
determinandi  ad  agendum  vel  non  agendum  ,  agendum  hoc  modo 
vel  alio. 

88.  Qusenam  igitur  indifferentia  proprie  constituit  libertatem? 
respondetur  :  1)  Indifferentia  objectiva  certe  requiritur  ad  liber¬ 
tatem  ;  siquidem ,  ut  vidimus ,  est  radix  libertatis  formalis ;  at 
sola  non  sufficit  ad  constituendam  libertatem.  Sane  Cone.  Tri- 
dent.,  asserens  libertatem  contra  Novatores,  probavit  indifferen¬ 
tiam  formalem  in  voluntate,  et  non  indifferentiam  objectivam  in 
intellectu.  Nam  (sess.  6.  cap.  5.)  ait:  «  Ita  ut,  tangente  Deo  cor 
hominis  per  Spiritus  Sancti  illuminationem,  neque  homo  ipse  ni¬ 
hil  omnino  agat,  inspirationem  illam  recipiens,  quippe  qui  illam 
et  abjicere  potest»,  etc.  Itaque  reddit  rationem  libertatis  ex  in- 

differentia  voluntatis:  «Quippe  qui  illam  abjicere  potest».  Et 
(can.  4.):  «  Si  quis  dixerit  liberum  hominis  arbitrium  a  Deo  mo¬ 
tum,  et  excitatum  nihil  cooperari  assentiendo  Deo  excitanti  at¬ 
que  vocanti,  quo  ad  obtinendam  justificationis  gratiam  se  dispo¬ 
nat  ac  praeparet;  neque  posse  dissentire,  si  velit,  sed  veluti  ina¬ 
nime  quoddam  nihil  omnino  agere,  mereque  passive  se  habere; 
anathema  sit »:  salvat  libertatem  per  indifferentiam  formalem  ex 
parte  voluntatis:  «Dissentire  posse,  si  velit». 

2)  Hinc  si  ex  hypothesi  ( nullo  modo  absurda)  haberetur  in¬ 
differentia  judicii,  et  deesset  voluntati  potestas  se  determinandi 
ad  agendum,  vel  non;  eo  ipso  deesset  vera  libertas .  Etenim,  uti 
recte  ratiocinatur  Suarez,  demus  quod,  persistente  indifferentia 
judicii,  «  offerat  Deus  solum  concursum  in  unam  partem  contra¬ 
dictionis  vel  contrarietatis,  et  non  in  aliam;  aut  quod  per  prae¬ 
viam  qualitatem  extraordinariam  voluntatem  omnino  praedeter- 
minet,  in  quo  nulla  apparet  manifesta  contradictio:  certe  neces- 
sitabitur  voluntas,  non  quidem  defectu  indifferentiae  objectivae  ex 
parte  judicii:  ergo  defectu  indifferentiae  formalis  ex  parte  volun¬ 
tatis;  ac  proinde  indifferentia  objectiva  non  sufficit  ad  libertatem. 
Habet  itaque  se  voluntas  cum  sola  indifferentia  objectiva  ex  parte 
judicii,  praedeterminata  tamen  formaliter  ex  parte  voluntatis,  per 
modum  hominis,  qui  apertis  oculis  perfecte  videt  utramque  iti¬ 
neris  viam;  sed  licet  utramque  videat,  trahitur  tamen  in  hanc 
partem  vinculis  et  catenis  alligatus.  Diciturne  hic  homo  libere 
relinquere  illam  viam,  quam  non  potest  capessere,  et  liber  arri¬ 
pere  hanc  partem,  qua  non  potest  non  incedere  ?  »  —  Cf.  Suarez 
(Prol.  1.  de  Grat.  cap.  4.;  et  de  Auxil.  opusc.  1.  c.  2.). 

3)  Passiva  indifferentia  competit  quidem  voluntati  liberae,  quae 
cum  sit  potentia  vitalis  debet  in  se  recipere  diversos  suos  actus; 
sed  libertas  formalis  a  necessitate  proprie  consistit  in  indiffe¬ 
rentia  activa.  Id — a)  aperte  docuit  Ecclesia,  cum  definiens  libe¬ 
rum  arbitrium,  dixit  hominem  per  illud  cooperari  Deo  moventi 
— posse  abjicere  gratiam — posse  dissentire  si  velit;  atque  item 
damnavit  asserentes  hominem  sub  gratiae  influxu  mere  passive 
se  habere — nihil  agere  recipiendo  inspirationem  ,  etc. — b)  Id- 
ipsum  ratio  confirmat ;  nam  indifferentia  passiva  pertinet  ad 
quamcumque  facultatem;  cum  libertas,  ex  dictis,  sit  propria  vo- 

luntatis.  Insuper,  ut  vidimus,  libertas  formalis  est  vis  electiva, 
seu  facultas  eligendi,  quatenus  proposito  objecto  per  intellectum 
voluntati  ,  ea  libera  sit  eligere  ,  utrum  agat  vel  non,  hoc  modo 
vel  alio.  Ex  hac  facultate  electionis  proprie  fit  ut  nos  dicamur 
et  simus  domini  nostrorum  actuum.  «  Dominium  »,  inquit  D.  Tho- 
mas  (cont.  Gentes,  lib.  1.  cap.  68.),  «quod  habet  voluntas  supra 
suos  actus  ,  per  quod  in  ejus  potestate  est  velle  vel  non  velle, 
excludit  determinationem  virtutis  ad  unum,  et  violentiam  causae 
exterius  agentis.  »  Hoc  autem  intelligi  nequit  absque  indifferentia 
agendi,  vel  non  agendi;  agendi  hoc  vel  illud;  seu  absque  indiffe¬ 
rentia  activa.  Unde  Clemens  Alexandr.  (lib.  4.  Stromat.  cap.  24.): 
«Id  est»,  inquit,  «in  potestate  nostra,  cujus  ex  aequo  sumus  do¬ 
mini,  et  ejus  quod  ei  adversatur,  ut  philosophari  vel  non,  cre¬ 
dere  vel  non.»  —  S.  Augustinus  (de  Spirit.  et  Litter.  cap.  31.): 
«  Hoc  quisque  habere  in  potestate  dicitur,  quod  si  vult  facit,  si 
non  vult  non  facit.  » 

89.  Jamvero  indifferentia  activa,  seu  electio  nec  concipi  potest, 
nisi  concipiantur  duo  aut  plures  termini  ,  in  quos  cadat.  Hinc 
prout  termini  sunt  contradictorii,  contrarii,  aut  disparati,  habe¬ 
tur  libertas  contradictionis ,  cont  varietatis  ,  specificationis.  Li¬ 
bertas  contradictionis ,  quae  et  libertas  exercitii  dicitur  ,  est  ad 
actum  et  ejus  omissionem  ,  qua  nempe  quis  potest  agere  et  non 
agere. — Libertas  contrarietatis  est  ad  objecta  contraria,  qua  quis 
potest ,  ex.  gr.,  amare  et  odisse.  Libertas  specificationis  est  ad 
objecta  solum  disparata,  uti  est,  ex.  gr.,  orare  et  studere. 

90.  Notari  hic  sedulo  debet  libertatem  contrarietatis ,  prout 
importat  facultatem  eligendi  inter  bonum  et  malum,  nec  esse  de 
essentia  libertatis  ,  nec  ad  ejus  perfectionem  pertinere  ;  imo  est 
imperfectio  illius.  «Cum  autem  voluntas»,  inquit  D.  Thomas  (de 
Yer.  q.  22.  a.  7.),  «dicatur  libera,  inquantum  necessitatem  non 
habet;  libertas  voluntatis  in  tribus  considerabitur,  scilicet  quan¬ 
tum  ad  actum,  inquantum  potest  velle,  vel  non  velle;  et  quantum 
ad  objectum,  inquantum  potest  velle  hoc  vel  illud,  et  ejus  oppo¬ 
situm;  et  quantum  ad  ordinem  finis,  inquantum  potest  velle  bo¬ 
num  et  malum.  Sed  quantum  ad  primum  horum  inest  libertas 
voluntati  in  quolibet  statu  naturie  respectu  cujuslibet  objecti. 
Secundum  vero  horum  est  respectu  quorumdam  objectorum,  sci- 

licet  respectu  eorum  ,  quae  sunt  ad  finem  et  non  ipsius  finis  ,  et 
etiam  secundum  quemlibet  statum  naturae.  Tertium  vero  non  est 
respectu  omnium  objectorum  ,  sed  quorumdam  ,  eorum  scilicet  , 
quae  sunt  ad  finem  ;  nec  respectu  cujuslibet  status  naturae  ,  sed 
illius  tantum  in  quo  natura  deficere  potest.  Nam  ubi  non  est  de¬ 
fectus  in  apprehendendo,  et  conferendo,  non  potest  esse  voluntas 
mali  in  his  ,  quae  sunt  ad  finem  ,  sicut  patet  in  beatis.  Et  pro 
tanto  dicitur,  quod  velle  malum,  nec  est  libertas,  nec  pars  li¬ 
bertatis,  quamvis  sit  quoddam  libertatis  signum.»  Et  (2.  Sent. 
dist.  25.  q.  1.  a.  1.  ad  2.):  «Ad  rationem  liberi  arbitrii  non  per¬ 
tinet,  ut  indeterminate  se  habeat  ad  bonum,  vel  ad  malum;  quia 
liberum  arbitrium  per  se  in  bonum  ordinatum  est,  cum  bonum 
sit  objectum  voluntatis,  nec  in  malum  tendat,  nisi  propter  ali¬ 
quem  defectum ,  quia  apprehenditur  ut  bonum  :  cum  non  sit  vo¬ 
luntas  ,  aut  electio  ,  nisi  boni,  aut  apparentis  boni.  Et  ideo  ubi 
perfectissimum  est  liberum  arbitrium,  ibi  in  malum  tendere  non 
potest,  quia  imperfectum  esse  non  potest.  Sed  hoc  ad  libertatem 
arbitrii  pertinet,  ut  actionem  aliquam  facere,  vel  non  facere  pos¬ 
sit:  et  hoc  Deo  convenit;  bona  enim  quae  facit,  potest  non  face¬ 
re,  nec  tamen  malum  facere  potest.»  —  Et  S.  Augustinus  (Oper. 
Imperf.  1.  1.  c.  103.)  jam  scripserat  contra  Julianum:  «  Dicturus 
es,  ut  video,  Deum  necessitate  premi,  ut  peccare  non  possit,  qui 
utique  nec  potest  velle,  nec  vult  posse  peccare.  Immo  vero  ,  si 
necessitas  dicenda  est,  qua  necesse  est  aliquid  vel  esse,  vel  fieri; 
beatissima  est  ista  omnino  necessitas  ,  qua  necesse  est  feliciter 
vivere,  et  in  eadem  vita  necesse  est  non  mori,  necesse  est  in  de¬ 
terius  non  mutari.  Hac  necessitate  ,  si  necessitas  etiam  ipsa  di¬ 
cenda  est,  non  premuntur  Sancti  Angeli,  sed  fruuntur:  nobis  au¬ 
tem  est  futura,  non  praesens.» 

91.  His  explanatis,  ut  hanc  summariam  libertatis  ideam  absol¬ 
vamus,  juverit  ab  omnibus  receptam  libertatis  definitionem  tra¬ 
dere.  Libertas  itaque  est  «  facultas  quae,  positis  omnibus  ad  agen¬ 
dum  requisitis,  potest  agere  vel  non  agere,  aut  ita  agere  unum 
ut  aliud  etiam  agere  possit.  » 

Dicitur— =1)  facultas ;  non  quidem  a  voluntate  distincta,  sed,  ut 
diximus  (n.  86.)  ipsa  voluntas,  formaliter  ut  voluntas,  seu 
prout  habet  vim  sese  determinandi  ad  electionem  mediorum.  No- 


64  DISP.  I. —  DE  ACTIBUS  SUPERNATURAL.  EORUMQ.  PRINCIPIIS. 

tari  tamen  debet  cum  Suarez  (Proleg.  1.  de  Grat.  c.  2.  n.  13.), 
quod  facultas  electiva  potest  considerari  ut  remota  et  ut  proxi¬ 
ma.  Ille  dicitur  habere  facultatem  electivam  remotam,  qui  pot¬ 
est  se  determinare  ad  agendum  vel  non,  si  habeat  omnia  requi¬ 
sita  ad  agendum  ;  sicut  dicitur  potens  ad  videndum  qui  habet 
visum,  etiamsi  lumine  careat.  Ille  vero  dicitur  habere  facultatem 
electivam  proximam,  qui  habens  jam  omnia  ad  agendum  requi¬ 
sita,  et  sic  in  actu  primo  proximo  constitutus,  potest  agere  vel 
non,  vel  agere  oppositum.  Unde — 

Dicitur — 2)  'positis  omnibus  ad  agendum  requisitis;  ut  nempe 
intelligatur  nos  asserere  voluntati  facultatem  proximam  eligen¬ 
di.  Duo  tamen  notari  hic  debent:  Primo  Thomistae  hic  distinctio¬ 
nem  adhibent,  dicentes  posse  voluntatem  agere  vel  non,  positis 
prcerequisitis  tempore  ;  sed  non  positis  prccrequisitis  natura  et 
causalitate:  idque  docent  ad  salvandam  suam  physicam  prosde- 
terminationem ,  quae,  ajunt,  natura  non  tempore  praecedit  actum. 
Cum  ab  initio  constituerimus  semel  tantum  agere  de  physica  prae- 
determinatione,  hanc  quaestionis  partem  expendemus  ubi  de  gra¬ 
tia  efficaci  sermo  erit.  Ad  claritatem  tamen  et  complementum 
doctrinae  hic  breviter  asseremus  voluntatem  debere  esse  liberam 
positis  omnibus  ad  agendum  requisitis. 

Secundo,  constitutiva  actus  primi  proximi  sunt — a)  voluntas 
ipsa  ,  quatenus  nativa  sua  indole  potens  est  se  determinare  ad 
utramve  partem,  prout  ipsi  libuerit. — b)  Omnipotentia  divina  pa¬ 
rata  ad  concurrendum  simul  cum  voluntate  creata  ad  quoscum¬ 
que  actus  ipsi  liberos.  Decretum  ,  quo  omnipotentia  paratur  ad 
concurrendum  cum  voluntate  creata,  tale  est,  ut  per  illud  Deus, 
quantum  est  in  se,  velit  actus  bonos  et  meritorios;  sed  libertati 
creatae  consulendi  causa,  nolit  impedire  concursum  physicum  suae 
omnipotentiae  etiam  ad  actus  malos,  quos  tamen,  quantum  est 
de  se,  non  vult,  sed  odit,  et  severe  prohibet:  unde  ad  actus  hu¬ 
jusmodi  se  habet  pure  permissive.  De  hoc  divino  concursu  redi¬ 
bit  sermo. — c)  Exparte  intellectus  requiritur  cognitio  indifferens, 
repraesentans  non  solum  objectum,  sed  etiam  motiva  allicientia 
et  absterrentia. — d)  Si  sermo  sit  de  actibus  supernaturalibus,  re¬ 
quiritur  gratia  excitans  ad  agendum, elevans  potentiam, et  auxilium 
adjuvans  paratum. — Vide  Suarez  (de  Auxiliis,  opusc.  1.  c.  3.  n.  5.). 

Dicitur — 3)  potest  agere  vel  non  agere ,  idest  eligere.  Electio 
autem,  ut  audivimus  a  D.  Thoma,  non  cadit  in  finem,  nempe  bo¬ 
num  et  beatitudinem  in  communi,  aut  bonum  infinitum  clare  vi¬ 
sum;  sed  in  media,  seu  bona  particularia,  quae  cum  possint  sub 
diverso  respectu  induere  rationem  boni  vel  mali,  voluntas  potest 
ea  velle  aut  non. 

92.  His  ergo  positis — 


§  II- 

Solvitur  Proposita  Quaestio. 

Prop.  II. — 1.  Formalis  libertas ,  quae  nonnisi  ad  voluntatem 
pertinet  i  proprie  sita  est  in  indifferentia  activa,  qua — 2.  posi¬ 
tis  omnibus  ad  agendum  requisitis  ,  potest  voluntas  agere  vel 
non  agere,  aut  ita  agere  unum  ut  aliud  etiam  agere  possit ; 
—  3.  Haec  autem  libertas  manet  in  homine ,  etiam  in  statu 
naturae  lapsae.  —  4.  eademque  in  hoc  statu  necessaria  est  ad 
merendum ,  vel  demerendum. 

93.  Non  opus  est  ut  singillatim  hic  probemus  primam  partem 
thesis,  in  qua  asserimus  «  libertatem  formalem  pertinere  ad  vo¬ 
luntatem  ,  atque  in  activa  indifferentia  consistere.  »  Praeter  ea 
enim,  quae  dicta  sunt  in  ipsa  quaestionis  expositione  (nn.  86.  88.), 
omnia  quae  afferentur  ad  probandam  tertiam  partem,  uti  legenti 
patebit,  primam  etiam  demonstrant.  Unde — 

94.  Prob.  2da  pars.  I.  Etenim  voluntas  non  est  vere  libera, 
nisi  operetur  cum  potestate  ad  utrumlibet.  Atqui,  si  non  esset  li¬ 
bera,  nisi  antecedenter  ad  requisita  ad  agendum,  non  operaretur 
cum  potestate  ad  utrumlibet.  Ergo  si  vere  libera  est,  habet  fa¬ 
cultatem  eligendi,  positis  jam  omnibus  requisitis  ad  agendum. 

Prob.  min.  et  declaratur:  «  Consideremus  voluntatem  »,  inquit 
Suarez  ,  « proxime  dispositam  [cum  omnibus  requisitis  ad  agen¬ 
dum],  ac  praeparatam  ad  primum  usum  libertatis  suae,  prius  na¬ 
tura  quam  libertate  utatur.  Aut  ergo  etiam  tunc  retinet  indiffe- 

rentiam  ad  utramque  partem,  et  hoc  est,  quod  contendimus;  aut 
alteram  tantum  potestatem  exercere  potest,  verbi  gratia,  volen¬ 
di,  et  tunc  profecto  sequitur,  ut  sit  hic  et  nunc  simpliciter,  et 
proxime  impotens  ad  nolendum  ;  quia  ut  posset  nolle  ,  deberet 
aliter  praeparari,  seu  disponi,  quod  jam  non  est  in  potestate  il¬ 
lius  ,  nec  antea  fuit ,  quia  nondum  usa  fuerat  libertate  sua  ,  ut 
supponitur:  ergo  illa  libertas  remota  nunquam  ad  usum  liberum 
applicatur.  » 

95.  II.  Libertas  formalis  est  propria  voluntatis.  Atqui,  positis 
omnibus  ad  agendum  requisitis  ,  posse  non  agere  sublato  ali¬ 
quo  ex  proerequisitis  pertinet  ad  quamlibet  naturalem  potentiam. 
Ergo  voluntas  libera  est  ,  stantibus  omnibus  requisitis  ad  a- 
gendum. 

Prob.  min.  et  declaratur.  «  Sol  etiam  »,  inquit  idem  Suarez, 
«ita  illuminat,  cum  omnia  requisita  concurrunt,  ut  possit  non 
illuminare,  si  fenestrse  claudantur;  et  oculus  videt  objectum  im¬ 
primens  speciem,  et  aptus  est  ad  carendum  visione,  si  auferatur 
species:  et  intellectus  ipse  dum  credit  a  voluntate  motus,  potens 
est  ad  non  credendum,  si  voluntas  aut  non  moveat,  aut  in  con¬ 
trarium  actum  inclinet:  non  enim  suam  potentiam  in  actu  primo, 
quam  innatam  habet  ad  utrumque  actum,  amittit,  quando  ad  cre¬ 
dendum  per  voluntatem  applicatur  :  ergo  positis  omnibus  requi¬ 
sitis  est  potentia  non  credendi,  vel  dissentiendi  in  sensu  diviso  : 
ergo  id  non  satis  est  ad  potentiam  formaliter  liberam ;  vel  di¬ 
cendum  est,  intellectum  esse  potentiam  formaliter  liberam,  quod 
nec  verum  est,  neque  a  dictis  auctoribus  admittitur. » —  Cf.  Sua¬ 
rez  (Proleg.  1.  de  Grat.  cc.  2.  2.). 

96.  Dices  cum  Ochamo:  nulla  potentia  fieri  potest  ut  voluntas, 
in  quo  instanti  vult,  non  velit;  vellet  enim  simul  et  non  vellet, 
quod  implicat  contradictionem.  Ergo  — 

Respondetur ,  voluntatem  non  posse  non  velle  aliquid  quod  jam 
vult;  sed  in  instanti  priori  ad  volitionem  posse  non  velle  aut  velle. 
Distinguamus  igitur  tria  instantia:  in  primo  habetur  potentia  re¬ 
mota,  sed  desunt  requisita  ad  actum  primum  proximum  ;  in  hoc 
instanti  voluntas  nequit  agere:  in  tertio  habetur  jam  actus  secun¬ 
dus;  in  hoc  non  potest  voluntas  non  agere  id  quod  jam  agit:  in 
secundo  medio  instanti  habetur  voluntas  constituta  in  actu  primo 

proximo  ad  agendum ;  in  hoc  potest  agere  vel  non  agere  ,  agere 
hoc  vel  illud.  Cf.  si  lubet  Molina  (Concord.  q.  14.  a.  13.  disp.  24.). 

97.  Proh.  3tia  pars.  I.  Ex  Scriptura,  quae — 1)  homini,  etiam 
in  praesenti  statu,  diserte  asserit  facultatem  eligendi,  in  qua  pro¬ 
prie  consistit  libertas  a  necessitate  (n.  88.).  Ita  (Eccli.  XV.  14-18.) 
dicitur:  «Deus  ab  initio  constituit  hominem,  et  reliquit  illum  in 
manu  consilii  sui.  Adjecit  mandata  et  praecepta  sua.  Si  volueris 
mandata  servare,  conservabunt  te,  et  in  perpetuum  fidem  placi¬ 
tam  facere.  Apposuit  tibi  aquam  et  ignem:  ad  quod  volueris,  por¬ 
rige  manum  tuam.  Ante  hominem  vita  et  mors,  bonum  et  ma¬ 
lum:  quod  placuerit  ei,  dabitur  illi.»  —  Deut.  (XXX.  19.):  «Te¬ 
stes  invoco  hodie  coelum  et  terram,  quod  proposuerim  vobis  vi¬ 
tam  et  mortem,  benedictionem  et  maledictionem.  Elige  ergo  vi¬ 
tam,  ut  et  tu  vivas  et  semen  tuum.  »  —  I.  Cor.  (VII.  37.):  «  Qui 
statuit  in  corde  suo  firmus  non  habens  necessitatem,  potestatem 
autem  habens  suce  voluntatis ,  et  hoc  judicavit  in  corde  suo,  ser¬ 
vare  virginem  suam,  bene  facit,  »  etc. 

Haec  testimonia  ita  perspicua  sunt,  ut  nulla  indigeant  declara¬ 
tione.  Solummodo  quoad  cit.  test.  Ecclesiastici  praestat  notare 
illis  verbis  significari  non  modo  Adamum  cum  libero  arbitrio 
conditum  fuisse,  sed  etiam  idem  liberum  arbitrium  in  posteris 
remansisse.  Ecclesiasticus  enim  (loc.  cit.)  monet  homines,  ne 
causam  sui  peccati  in  Deum  rejiciant :  «  Non  dixeris :  per  Deum 
abest:  quae  enim  odit  ne  feceris.  Non  dicas:  ille  me  implanavit.» 
Et  continuo  rationem  adiungit :  «Deus  ab  initio  constituit  homi¬ 
nem,  et  reliquit  illum  in  manu  consilii  sui,»  etc.  Si  autem  so¬ 
lus  Adamus  ante  lapsum  habuisset  liberum  arbitrium ,  inepta  fo¬ 
ret  hortatio  Ecclesiastici;  hunc  enim  sensum  haberet:  Adamus 
ante  lapsum,  quia  liberum  habebat  arbitrium,  non  potuit  rejicere 
causam  sui  peccati  in  Deum.  Ergo  etiam  homines  in  statu  na¬ 
turae  lapsae  causam  peccati  sui  in  Deum  rejicere  nequeunt,  quam¬ 
vis  libero  arbitrio  sint  spoliati.  Quid  autem  ineptius  hac  argu¬ 
mentatione? 

Unde  S.  Augustinus,  hanc  testimoniorum  classem  expendens, 
scribit  (de  Actis  cum  Felice  Manichaeo,  lib.  2.  cap.  4.):  «Audi 
ergo  de  libero  arbitrio  ipsum  Dominum,  ubi  duas  arbores  com- 

memorat,  quarum  mentionem  ipse  fecisti:  audi  dicentem:  Aut 
facite  arborem  bonam  et  fructum  ejus  bonum,  aut  facite  arborem 

malam,  et  fructum  eius  malum.  Cum  ergo  dicit,  Aut  hoc  facite, 
aut  illud  facite,  potestatem  indicat,  non  naturam.  Nemo  enim 
nisi  Deus  facere  arborem  potest;  sed  habet  unusquisque  in  volun¬ 
tate,  aut  eligere  quae  bona  sunt  et  esse  arbor  bona  ,  aut  eligere 
quse  mala  sunt ,  et  esse  arbor  mala.  » 

2)  Saepe  Scriptura  continet  praecepta,  consilia,  exhortationes , 
promissiones  conditione  si  voluerimus.  Ita,  ex.  gr.  (Ex.  XX.  3.) 
legitur:  «Non  habebis  Deos  alienos;»  (ib.  5.):  «Non  assumes 
nomen  Dei  tui  in  vanum,»  etc. :  quae  deinde  fuerunt  a  Christo 
Domino  in  nova  Lege  confirmata.  —  Amos  (Y.  14.):  «Quaerite 
bonum  et  non  malum,  ut  vivatis.»  —  Matt.  (XIX.  17.):  «Si  au¬ 
tem  vis  ad  vitam  ingredi,  serva  mandata.»  Et  (ibid.  21.):  «Si 
vis  perfectus  esse,»  etc.  S.  Augustinus  (de  Grat.  et  Lib.  Arb.  c.  2.) 
collegit  triginta  duo  Scripturarum  testimonia  continentia  prae¬ 
ceptum. 

Atqui,  uti  bene  arguit  S.  Irenaeus  (1.  4.  Advers.  Haeres,  c.  37.): 
«Si  igitur  non  in  nobis  esset  facere  haec,  aut  non  facere,  quam 
causam  habebat  Apostolus,  et  multo  prius  ipse  Dominus,  consi¬ 
lium  dare,  quaedam  quidem  facere,  a  quibusdam  vero  abstinere? 
Sed  quoniam  liberae  sententiae  ab  initio  est  homo,  et  liberae  sen¬ 
tentiae  est  Deus  cujus  ad  similitudinem  factus  est,  semper  con¬ 
silium  datur  ei,  continere  bonum,  quod  perficitur  ex  ea,  quae  est 
ad  Deum  obedientia.» —  Et  S.  Augustinus  (de  Civ.  Dei,  1.  5.  c.  9.) 
citans  ex  Cicerone  ait :  «  Sublata  libertate  ,  omnis  humana  vita 
subvertitur,  frustra  leges  dantur ,  frustra  objurgationes,  laudes , 
vituperationes,  exhortationes  adhibentur,  nec  ulla  justitia  bonis 
praemia  et  malis  supplicia  constituta  sunt.  » 

3)  In  Scripturis  saepe  homines  reprehenduntur  eo  quod  non  fe¬ 
cerint  quae  Deus  praeceperat,  aut  ejus  gratia  non  bene  usi  sint. 
Ita,  ex.  gr.  (Jer.  VII.  28.):  «Haec  est  gens,  quae  non  audivit 
vocem  Domini  Dei  sui,  nec  recepit  disciplinam.»  —  Isa.  (Y.  4.): 
«  Quid  est,  quod  debui  ultra  facere  vineae  meae  et  non  feci  ei?  »  — 
Matt.  (XXIIII.  37.):  «Quoties  volui  congregare  filios  tuos. ...  et 
noluisti?»  etc. 

Ex  his  ita  arguit  S.  Augustinus  (de  Duabus  Anim.  cont.  Manich. 

c.  12.  n.  17.-):  «  Quamobrem  illae  animae,  quidquid  faciunt,  si  na¬ 
tura  ,  non  voluntate  faciunt;  id  est;  si  libero  et  ad  faciendum 
et  ad  non  faciendum  motu  animi  carent.  .  .  .  peccatum  earum 
tenere  non  possumus....  Dicere  peccare  sine  voluntate  [libertate], 
magnum  deliramentum  est;  et  peccati  reum  tenere  quemquam, 
quia  non  fecit,  quod  facere  non  potuit,  summae  iniquitatis  est  et 
insaniae.  »  Et  (1.  22.  con.  Faustum  Manic.  c.  22.):  «  Si  resistere 
non  valuerunt ,  innocentes  damnantur ;  si  autem  valuerunt ,  nec 
voluerunt,  quid  adhuc  tam  fabulose  inducitis  naturam  mali,  cum 
a  propria  voluntate  sit  origo  peccati?  Hoc  enim  certe  sua  culpa 
non  vi  aliena  fecerunt,  quod  cum  possent  malo  resistere ,  nolue¬ 
runt...  Si  ergo  noluerunt,  voluntatis  crimen  est,  non  necessita¬ 
tis.» —  Cf.  Bellarminum,  qui  (de  Grrat.  et  Lib.  Arb.  1.  5.  c.  18-23.) 
omnia  Scripturarum  argumenta  exponit,  ac  contra  Calvini  cavil¬ 
lationes  vindicat. 

98.  II.  Ex  Patribus;  et  quidem —  1)  ex  Graecis.  S.  Ignatius  M. 
(Epistola  ad  Magnesianos)  ait:  «Quandoquidem  igitur  res  finem 
habent,  et  obedientiae  proponitur  vita,  mors  autem  inobedientiae, 
et  singuli,  quia  aut  hoc,  aut  illud  elegerunt,  in  ejus  quod  elege¬ 
runt  locum  abituri  sunt,  fugiamus  mortem,  et  eligamus  vitam.  » 
Et  infra:  «Si  quis  pietati  studeat,  Dei  homo  est;  si  vero  impie 
agat  quis,  diaboli  est,  non  id  factus  a  natura,  sed  a  sua  ipsius 
voluntate.» —  S.  Dionys.  (de  Div.  Nom.  c.  4.  p.  4.):  «Dixerit 
vero  quispiam  infirmitatem  supplicium  non  mereri,  sed  veniam. 
Si  igitur  non  licuisset  obsistere ,  recte  forsan  esset  objectum. 
Sin  autem  ex  ipso  bono  vires  suppeditantur ,  quod ,  ut  sacra 
eloquia  docent ,  omnibus  simpliciter  convenientia  tribuit  ,  non 
est  ignoscendum  ,  si  quis  per  ignaviam  ab  ipso  bonorum  pro¬ 
priorum  habitu  divinitus  procedenti  aberraverit.  »  —  S.  Justinus 
M.  (Apolog.  1.  n.  43.):  «Si  omnia  juxta  leges  necessitatis  fierent, 
nulla  adesset  libera  voluntas....  Sed  hominem  libere  bonum  vel 
malum  eligere,  demonstrare  volo _ Homo  neque  praemium,  ne¬ 

que  laudem  mereretur ,  si  bonum  non  ex  libero  arbitrio  elige¬ 
ret;  —  nec  juste  puniretur,  si  non  per  seipsum  malus  factus  es¬ 
set.» —  S.  Irenaeus  (1.  4.  Adv.  Haeres,  c.  37.):  «Non  tantum  in 
operibus,  sed  etiam  in  fide  liberum ,  et  suae  potestatis  arbitrium 
homini  servavit  Dominus  dicens:  ‘Secundum  fidem  tuam  fiat  tibi, 

propriam  fidem  hominis  ostendens,  quoniam  propriam  suam  habet 
sententiam.»  —  Athenagoras  (Apolog.  ad  Antoninum  Imperator.): 
«Quemadmodum  in  hominibus,  qui  liberam  eligendae  virtutis,  aut 
vitii  optionem,  sic  etiam  in  Angelis  se  res  habet. » — Clement  Alex. 
(Stromat.  lib.  1.):  «  Quae  cum  ita  sint,  et  liberari  ab  ignoratione, 
et  a  mala  et  delectabili  electione ,  et  ante  omnia  non  assentiri 
fallacibus  illis  phantasiis  et  visis ,  situm  est  in  nostra  pote¬ 
state.  » —  S.  Athanasius  (Orat.  cont.  Gent.  n.  4.):  «Anima  libera 
est,  et  sui  arbitrii.  Potest  enim  ut  ad  bona  se  inclinare,  ita  bona 
quoque  aversari.»  Et  infra:  « Quse  cum  liberum  sui  jus,  arbi¬ 
triumque  intuetur,  sentit  se  in  utramque  partem  corporeis  mem¬ 
bris  uti  posse,  tum  ad  ea  quse  sunt,  tum  ad  ea  quse  non  sunt. 
Ea  vero  quse  sunt ,  bona  appello ,  ea  quse  non  sunt ,  mala.  »  — 
S.  Gregorius  Naz.  (Carm.  de  Christo  Patiente,  n.  338.):  «  Neque 
enim  Deus  necessitatem  adducet,  ut  sis  bonus;  sed  in  electione  , 
et  sententia  tua  id  situm  est.» 

2)  Ex  Latinis.  S.  Cyprianus  (Epist.  55.  ad  Cornelium),  de 
Christo  a  quibusdam  suorum  discipulorum  deserto ,  ait:  «  Et  ta¬ 
men  ille  non  increpuit  recedentes,  aut  graviter  comminatus  est; 
sed  magis  conversus  ad  Apostolos  suos  dixit:  ‘  Numquid  et  vos 
vultis  ire?’  servans  scilicet  legem,  qua  homo  libertati  suae  reli¬ 
ctus,  et  in  arbitrio  proprio  constitutus,  sibimet  ipse  vel  mortem 
appetit,  vel  salutem.»  —  S.  Hilarius  (in  Psal.  2.  n.  66.):  «Uni¬ 
cuique  nostrum  libertatem  vitee  sensusque  permisit,  non  necessi¬ 
tatem  in  alterutrum  affigens,  ut  unumquemque  ex  natura  bonum 
malumve  esse  lex  cogeret,  sed  quia  nos  per  benevolentiam  utendae 
beatitudinis  suae  creasset ,  profectum  nobis  ad  id  per  meritum 
vitee  innocentis  honesteeque  constituit.  »  —  S.  Ambrosius  (1.  6.  in 
Luc.  c.  9.  v.  13.  n.  77.):  «Non  potest  dicere,  quia  noluit  te  bo¬ 
num  facere ,  ante  quem  posuit  bonum  et  malum ,  ut  non  ex  ne¬ 
cessitate  bonum  tuum  esset,  sed  voluntarium.»  —  S.  Bernardus 
(in  Cantic.  serm.  81.):  «  Arbitrii  libertas  est  plane  divinum  quid¬ 
dam  praefulgens  in  anima,  tamquam  gemma  in  auro.  Ex  hac  nempe 
inest  illi  inter  bonum,  quidem  et  malum,  nec  non  inter  vitam  et 
mortem,  sed  et  nihilominus  inter  lucem  et  tenebras,  et  cognitio 
judicii,  et  optio  eligendi.»  Et  infra:  «Unde  et  liberum  nominatur 
arbitrium  ,  quod  liceat  aversari  in  his  pro  arbitrio  voluntatis. 

Inde  homo  ad  promerendum  potis.  Omne  etenim  quod  feceris  bo¬ 
num,  malumve  quod  quidem  non  facere  liberum  fuit ,  merito  ad 
meritum  deputatur.  Et  ut  merito  laudatur  non  is  tantum,  qui 
potuit  facere  mala,  et  non  fecit:  sed  et  qui  potuit  non  facere 
bona  et  fecit;  ita  malo  non  caret  merito,  tam  is  qui  potuit  non 
facere  mala  et  fecit,  quam  qui  potuit  facere  bona  et  non  fecit. 
Ubi  autem  non  est  libertas,  nec  meritum.  Propterea  quae  sunt 
carentia  ratione  animalia  nihil  merentur,  quia  sicut  deliberatione, 
ita  et  libertate  carent.  » 

3)  Plura  jam  dedimus  testimonia  S.  Augustini ,  cujus  praeser¬ 
tim  auctoritate  abutuntur  Novatores  et  Jansenius.  Ceterum  qui 
plura  cupit  tum  ex  S.  Augustino ,  tum  ex  aliis  Patribus ,  cf. 
Bellarminum,  qui  (1.  c.  cap.  24-28.)  plene  exponit  traditionem 
catholicam  de  re  praesenti. 

99.  III.  Ex  Ratione.  1)  Sublata  libertate,  destruitur  omnis  mo- 
ralitas.  Etenim  «incipit  genus  morum,»  inquit  D.  Tliomas  (in 
2.  sent.  dist.  24.  q.  3.  art.  2.),  «  ubi  primo  dominium  voluntatis 
invenitur.»  Revera  eatenus  actiones  nostrae  moralitatem  induunt, 
quatenus  ita  regulis  morum  subjiciuntur  ,  ut  ab  iis  dirigantur  ; 
atqui  si  actiones  nostrae  essent  ad  unum  necessario  determinatae 
ex  parte  principii  illas  elicientis  (uti  fieret  dempta  libertate  a 
necessitate),  jam  regulae  morum,  leges,  finis  non  posset  illas  di¬ 
rigere.  Ergo  — 

2)  Dempta  libertate  a  necessitate,  quaerimus,  maneretne  distin¬ 
ctio  inter  bonum  et  malum?  Si  negatur;  ergo  aeque  existimandus 
esset  medicus  qui  aegrotum  sanat,  et  sicarius  qui  innocentem  oc¬ 
cidit;  qui  sua  egeno  largitur,  et  qui  diripit  aliena,  etc.  :  quid 
fieret  de  ipsa  societate?  —  Sin  vero  affirmatur;  ergo  Deus  esset 
auctor  peccati;  non  enim  posset  imputari  homini,  qui  ineluctabili 
necessitate  compulsus  illud  committeret,  sed  potius  illi,  qui  ita 
naturam  condidit  ut  peccatum  vitari  non  possit. 

3)  Experientia  ipsa  nos  docet  nos  vera  libertate  gaudere.  «  Neque 
minus  stultum  esset,»  inquit  Molina,  «fidem  habere  ei,  qui  con¬ 
tra  experimentum  ipsum  libertatem  arbitrii  impugnare  conten¬ 
deret,  quam  si  quis,  alio  persuadente  papyrum  ante  oculos  posi¬ 
tam  non  esse  candidam,  id  in  animum  induceret:  cum  non  minus 
illud,  quam  hoc,  evidens  nobis  sit,  experientiaque  ipsa  comper- 

tum  ac  exploratum.  Quare  adversus  negantes  libertatem  arbitrii, 
non  rationibus ,  sed  cruciatibus  esset  agendum ,  ut  recte  Scotus 
(in  1.  disp.  39.)  ait:  ‘Essent  namque  ejusmodi  homines  verberibus 
afficiendi,  aut  igne  torquendi  quousque  confiterentur,  non  minus 
in  nostra  potestate  esse  a  cruciatu  cessare,  quam  cruciatum  in¬ 
ferre.  Conquerentibusque  illis  de  nobis  respondendum  esset:  Quid  de 
nobis  conquerimini?  cum  vos  ipsi  profiteamini,  non  esse  aliud  in 
potestate  nostra,  quam  quod  facimus.  ’  » 

Sed  ab  his  rationibus  evolvendis  aliisque  proponendis  abstine¬ 
mus  ;  jam  enim  eas  ex  philosophia  supponimus.  Qui  plura  cupit 
de  hac  re,  consulat  Molina  (Concord.  q.  14.  a.  13.  disp.  23.). 

100.  Proh.  4ta  pars.  I.  Ex  Scriptura.  Nam  legitur  (Eccli.  XXXI. 
8-11.):  «Beatus  dives,  qui  inventus  est  sine  macula:  et  qui  post 
aurum  non  abiit,  nec  speravit  in  pecunia  et  thesauris.  Quis  est 
hic,  et  laudabimus  eum?  fecit  enim  mirabilia  in  vita  sua.  Qui 
probatus  est  in  illo,  et  perfectus  est,  erit  illi  gloria  aeterna:  qui 
potuit  transgredi ,  et  non  est  transgressus ,  facere  mala  et  non 
fecit:  ideo  stabilita  sunt  bona  illius  in  Domino,  et  eleemosynas 
illius  enarrabit  omnis  Ecclesia  Sanctorum.  »  —  Unde:  Scriptura 
rationem  laudabilitatis  et  meriti  (ideo  stabilita  sunt  bona  illius 
in  Domino)  ex  eo  repetit,  quod  homo  non  transgreditur  mandata 
nec  facit  mala,  cum  posset,  seu  quia  habet  potestatem  et  electio¬ 
nem  sui  actus.  Ergo  eam  repetit  ex  vera  libertate  a  necessitate 
antecedente,  qua  homo,  positis  omnibus  ad  agendum  requisitis, 
potest  agere  vel  non,  hoc  vel  illud.  Huc  etiam  faciunt,  uti  con¬ 
sideranti  liquet,  quae  ex  Scripturis  dedimus  pro  praecedente  parte 
thesis;  ideoque  a  pluribus  afferendis  abstinemus. 

101.  II.  Ex  Patribus.  Praeter  testimonia  mox  exhibita,  se¬ 
quentia  seligimus.  Tertullianus  (lib.  2.  cont.  Marcion.  cap.  6.): 

«Certum  nec  boni,  nec  mali  merces  jure  pensaretur  ei,  qui  aut 
bonus,  aut  malus  necessitate  fuisset  inventus,  non  voluntate. »  — 
S.  Justinus  (Apol.  2.  pro  Christian.):  «Illa  quippe  ortae  cujusque 
rei  natura  est ,  ut  virtutis  et  vitii  sit  capax  ,  neque  quidquam 
eorum  quae  creata  sunt,  laude  dignum  esset,  nisi  vim  ac  potesta¬ 
tem  alterversum  se  convertendi  obtineret.  »  —  Origenes  (in  c.  1. 
ep.  ad  Rom.  1.  1.  n.  18.):  «Non  enim  vi  res  agitur,  neque  ne- 

cessitate  in  alteram  partem  anima  inclinatur:  alioquin  nec  culpa 
ei,  nec  virtus  posset  ascribi;  nec  boni  electio  prsemium,  nec  ele¬ 
ctio  mali  supplicium  mereretur.  »  —  Eusebius  (1.  6.  Praep.  Evang. 
c.  6.):  «Sublato  libero  arbitrio,  jacebit  omnis  Philosophia,  jace¬ 
bit  pietas  ,  nulla  erit  laus  virtutis  ,  nullus  fructus  laboris  ,  .  .  . 
nec  puniendi  erunt  improbi  ,  nec  admirandi  studiosi.  . . .  Nullum 
meritum,  nulla  laus,  nec  virtus  erit ,  sed  vitium,  si  non  libera 
voluntate,  sed  necessitate  factorum  opera  nostra  fiunt.  »  —  S.  Hi¬ 
larius  (in  Psal.  2.):  «Quid  honoris  haec  praemii  bonitatis  neces¬ 
sitas  mereretur,  cum  malos  nos  esse  vis  quaedam  nobis  conserta 
non  sineret?  Voluntati  ergo  promissa  bonitas  est,  ut  praemium 
sibi  voluntas  bonitatis  acquireret.»  —  S.  Hieronymus  (1.  2.  cont. 
Jov.):  «Liberi  arbitrii  nos  condidit  Deus,  nec  ad  virtutes,  nec 
ad  vitia  necessitate  trahimur ;  alioquin  ubi  necessitas ,  nec  co¬ 
rona. » —  Sanctus  Cyrillus  Alexandr.  (lib.  2.  in  Joan.):  «Liberum 
arbitrium  hominis  his  verbis  ostendit,  qui  ad  alterutrum  secun¬ 
dum  animi  sui  judicium  potest  proficisci.  Sic  enim  juste  laudem, 
si  bene  agimus,  et  contraria,  si  mala  committimus,  invenimus.»  — 
S.  Augustinus  vero  (lib.  cont.  Fortunat.  Manicli.  disp.  2.  n.  20.): 
« Liberum  arbitrium  si  non  dedisset  Deus  ,  judicium  puniendi 
nullum  esse  justum  posset ,  nec  meritum  recte  faciendi. »  Et 
(lib.  de  Duab.  Animabus,  c.  11.):  «Neminem  vituperatione,  sup- 
pliciove  ,  dignum  ,  qui  aut  id  velit  quod  justitia  velle  non  pro¬ 
hibet;  aut  id  non  faciat  quod  facere  non  potest.  Nonne  ista  can¬ 
tant  et  in  montibus  pastores,  et  in  theatris  poetae,  et  indocti  in 
circulis,  et  docti  in  bibliothecis,  et  magister  in  scholis,  et  anti¬ 
stites  in  sacratis  locis,  et  in  orbe  terrarum  genus  humanum?» 

102.  III.  Ex  Ratione.  Ratio  meriti  in  eo  proprie  consistit , 
quod  aliquid  de  nostris  tribuendo  jus  acquiramus  ad  quidqiam 
de  alienis  accipiendum.  Jamvero  actiones,  quas  elicimus,  et  qui¬ 
bus  meremur,  non  sunt  nostrae ,  nisi  simus  earum  domini,  eas- 
demque  habeamus  in  nostra  potestate.  Atqui  non  sunt  in  nostra 
potestate,  nisi  electio  exerceatur,  seu  nisi  eliciantur  cum  liber¬ 
tate  a  necessitate.  Etenim  — • 

1)  Tantum  abest  ut  voluntas  dominium  habeat  actus,  ad  quem 
est  antecedenter  determinata,  ut  potius  hujusmodi  actus  sibi  subji¬ 
ciat  voluntatem,  uti  accidit  ,  ex.  gr.,  in  amore  Beatorum.  Hinc 

D.  Thomas  (1.  p.  q.  82.  a.  1.  ad  3.)  ait:  «Electio  autem  non 
est  de  fine,  sed  de  his  quae  sunt  ad  finem,  ut  dicitur  (in  3.  Ethic. 
cap.  2.).  Unde  appetitus  ultimi  finis  non  est  de  his  quorum  do¬ 
mini  sumus.  » 

2)  Id  ipse  Jansenius ,  veluti  sui  immemor  ,  fassus  est.  Nam 
(de  Grat.  Christi,  1.  6.  c.  3.)  fuse  ostendit:  «esse  vere  liberum, 
est  e'sse  dominum ,  esse  suum ,  seu  sui,  non  alterius  gratia,  esse 
seu  habere  in  sua  potestate.  »  Idipsum  probat  ex  Graecis  Patri¬ 
bus  atque  Latinis,  ac  praesertim  ex  S.  Augustino;  ex  quo,  inter 
alia,  ea  refert,  quae  scripsit  (lib.  1.  Quaest.  ad  Simplic.  q.  1.), 
ubi  exponens  verba  Pauli  (Rom.  VII.  18.):  «Velle  enim  adjacet 
mihi;  perficere  autem  bonum  non  invenio;  »  ait:  «  His  verbis  vi¬ 
detur  non  recte  intelligentibus  velut  auferre  liberum  arbitrium. 
Sed  quomodo  aufert  cum  dicat:  4  Velle  adjacet  mihi  V  Certe  enim 
ipsum  velle  in  potestate  est,  quoniam  adjacet  nobis.  » 

3)  Quoniam  ausus  est  Jansenius  D.  Thomae  etiam  auctoritatem 
invocare,  pluribus  jam  datis  liceat  unum  perspicuum  Angelici 
Hoctoris  testimonium  addere.  Docet  (de  Malo,  q.  6.):  «Dicendum 
quod  quidam  posuerunt  ,  quod  voluntas  hominis  ex  necessitate 
movetur  ad  aliquid  eligendum;  nec  tamen  ponebant,  quod  volun¬ 
tas  cogeretur  [quae  est  ipsissima  Jansenii  sententia]. .  . .  Haec  au¬ 
tem  opinio  est  haeretica:  tollit  enim  rationem  meriti  et  demeriti 
in  humanis  actibus.  Non  enim  videtur  esse  meritorium  vel  deme- 
ritorium  ,  quod  aliquis  sic  ex  necessitate  agit ,  quod  vitare  non 
possit.  Est  etiam  annumeranda  inter  extraneas  philosophiae  opi¬ 
niones  ,  quia  non  solum  adversatur  fidei  ,  sed  subvertit  omnia 
principia  philosophiae  moralis.  Si  enim  non  sit  liberum  aliquid 
in  nobis ,  sed  ex  necessitate  movemur  ad  volendum ,  tollitur  de¬ 
liberatio,  exhortatio,  praeceptum  et  punitio,  laus  atque  vitupe- 
rium,  circa  quae  moralis  philosophia  consistit.» 

§  HI. 

Difficultates  Quaedam  Enodantur. 

103.  Silentio  hic  praeterimus  difficultates,  quae  —  1)  ex  ratione 
petuntur  contra  existentiam  libertatis,  praescindendo  a  quocumque 


ART.  III. —  DE  HUMANA  LIBERTATE. 


75 


naturae  statu :  eas  enim  in  metaphysica  solutas  merito  supponi¬ 
mus —  2.  quae  in  aliis  tractatibus  satis  discutiuntur:  ita,  ex.  gr., 
difficultatem  fieri  solitam  ex  divina  praescientia  plene  solvimus 
in  tractatu  De  Religione ,  ubi  agebamus  de  possibilitate  pro¬ 
phetiae  —  3)  quae  directe  impetunt  infidelium  opera,  aut  libertatem 
sub  influxu  gratiae :  de  his  enim  infra  agendum  est.  Eas  igitur 
difficultates  hic  enodare  intendimus,  quae  ex  fontibus  theologicis 
contra  diversas  thesis  partes  urgeri  solent. 

104.  Dices  ergo  I.  contra  lam  et  2dam  partem  thesis.  Libertas, 
quam  plures  Patres,  et  praesertim  S.  Augustinus,  asseruere,  est 
libertas  a  coactione,  non  a  necessitate.  Etenim —  1)  S.  Augusti¬ 
nus  et  alii  definiunt  libertatem  per  exclusionem  coactionis.  Ita, 
ex.  gr.  (de  Duab.  Animab.  cap.  1.)  liberum  arbitrium  dicit: 
«Animi  motum  cogente  nullo;»  quod  confirmat  D.  Thomas,  qui 
(in  2.  sent.  dist.  25.  q.  1.  a.  4.)  ait:  «Liberum  arbitrium  dicitur 
ex  eo,  quod  cogi  non  potest.  » 

2)  Declarant  libere  fieri  quidquid  sponte  fit ;  et  libertini  esse 
quidquid  a  voluntate  procedit ,  seu  quidquid  est  voluntarium. 
Ita,  ex.  gr.  (de  Civ.  Dei,  1.  5.  c.  10.):  «Necesse  est,  ut,  quod 
volumus,  libero  velimus  arbitrio.  »  Atque  ita  etiam  videntur  lo¬ 
qui  SS.  Fulgentius,  Bernardus,  Anselmus,  quandoque  etiam  D. Tho¬ 
mas,  etc. 

3)  Statuunt  ad  libertatem  non  pertinere  electionem  inter  duo. 
Ita,  ex.  gr.,  Julianus  dixit:  «Liberum  non  est,  nisi  quod  duo 
potest  velle;»  et  S.  Augustin.  (Oper.  Imp.  1.  1.  c.  99.)  eum  impu¬ 
gnat  dicens:  «Si  liberum  non  est,  nisi  quod  duo  potest  velle,  id 
est,  et  bonum  et  malum;  liber  Deus  non  est,  qui  malum  non  pot¬ 
est  velle,  de  quo  ipse  etiam  dixisti,...  Deus  esse  nisi  justus  non 
potest:  Siccine  Deum  laudas,  ut  ei  auferas  libertatem?»  Eadem 
habet  (de  Nat.  et  Grat.  c.  46.). 

4)  Liberum  dicitur  quod  est  in  nostra  potestate;  et  juxta  S.  Au¬ 
gustinum  «  illud  est  in  nostra  potestate  ,  quod  facimus  cum  vo¬ 
lumus  »;  quod  de  voluntario  verificatur. 

Respondetur.  Ex  testimoniis  jam  datis  ,  et  aliis  statim  exhi¬ 
bendis  clare  patet  S.  Augustinum  et  alios  docuisse  veram  liber¬ 
tatem  esse  libertatem  a  necessitate ,  et  non  a  simplici  coactione . 

Quin  ergo  dicamus  eos  sibimetipsis  contradixisse ,  inquiramus 
potius  verum  sensum  testimoniorum,  quae  objiciuntur.  Jamvero  — 

Ad  lum  respondetur  1)  Coactionis  nomen  tum  apud  Philosophos 
tum  apud  Patres  non  unam  habebat  significationem.  Aliquando 
enim  sumebatur  stricto  sensu  secundum  quem  id  dicitur  coactum 
quod  est  a  principio  extrinseco,  passo  non  conferente  vim  —  ali¬ 
quando  sumebatur  lato  sensu  ,  sicut  coactum  dicitur  ,  ex.  gr., 
quod  ex  timore  oritur  —  aliquando  denique  sumebatur  pro  sim¬ 
plici  necessitate.  —  Hanc  multiplicem  coactionis  significationem 
fassus  est  ipse  Jansenius,  qui  (1.  2.  de  Haeres.  Pelag.  c.  1.)  scri¬ 
bit:  «Necessitatem  subinde  coactionem  vocant.  Non  enim  tam 
intelligunt  coactionem  proprie  dictam,  quae  fit  resistente  voluntate, 
quam  illam  ad  unam  partem  addictionem.  »  Certe  quod  scholae 
verbis  necessitare  et  necessitari,  si  latine  loquamur,  cogere  et  cogi 
dicitur.  Hinc  ipsi  theologi ,  ante  exortos  errores  Novatorum  et 
Jansenii,  securius  loquuti,  indiscriminatim  usi  sunt  verbo  cogere. 
At  eo  ipso  quod  non  una  est  hujus  verbi  significatio,  prcecise  ex 
vi  vocis  nihil  potest  inferri  contra  thesim. 

2)  At  dicine  potest  verbum  illud  cogere  in  usu  S.  Augustini 
et  D.  Thomae  significare  solum  coactionem  stricte  sumptam  ? 
Contrarium  omnino  constat.  Nam  S.  Augustinus,  uti  liquet  ex 
claris  testimoniis  supra  recitatis,  constanter  ad  libertatem  re¬ 
quirit  immunitatem  a  necessitate  :  ergo  cum  libertatem  definit 
«  animi  motum  cogente  nullo  »,  vox  illa  cogente  nequit  signifi¬ 
care  coactionem  stricte  sumptam.  Revera  S.  Doctor  recolens  il¬ 
lam  definitionem  libertatis  (Retract.  1.  1.  c.  15.  n.  3.),  ait:  «  Pro- 
pterea  hoc  dictum  est,  ut  hac  definitione  volens  a  nolente  discer¬ 
neretur,  ut  sic  ad  illos  referretur  intentio,  qui  primi  in  Para¬ 
diso  fuerunt  humano  generi  origo  mali,  nullo  cogente  peccando, 
id  est,  libera  voluntate  peccando,  quia  et  scientes  contra  praece¬ 
ptum  fecerunt,  et  ille  tentator  suasit  ut  hoc  fieret,  non  coegit.  » 
Atqui  ipse  Jansenius  fatetur  libertatem  primi  hominis  ante  pec¬ 
catum  fuisse  immunem  ab  intrinseca  necessitate. 

Atque  idem  dicendum  est  de  D.  Thoma  ,  uti  aperte  probant 
plura  jam  data  testimonia.  Unde  in  ipso  loco  objecto  (art.  2.), 
distincta  duplici  coactione ,  eaque  explicata,  subdit:  «Voluntas 
autem  neque  subjecto  cogi  potest,  cum  non  sit  organo  affixa;  ne- 


ART.  III. —  DE  HUMANA  LIBERTATE. 


77 


que  objecto:  quantumcumque  enim  aliquid  ostendatur  esse  bonum, 
in  potestate  ejus  remanet  eligere  illud  ,  vel  non  eligere.  »  Ecce 
in  quo  sensu  D.  Thomas  postea  (a.  4.)  dicit:  «  Liberum  arbitrium 
dicitur  ex  eo,  quod  cogi  non  potest»,  nimirum  nec  vera  coa¬ 
ctione,  nec  necessitate  ;  ideoque  ad  illud  requirit  exemptionem  , 
et  a  coactione,  et  a  necessitate. 

Ad  2dum  respondetur:  S.  Augustinus  cum  aliis  Patribus  ,  quos 
imitati  sunt  etiam  Scholastici  Doctores  ante  exortas  hsereses  No¬ 
vatorum,  saepe  usurparunt  verba  sponte,  voluntarium  pro  libere, 
liberum.  Distinguebant  nempe  inter  ea  quae  fiunt  a  natura  (de¬ 
terminata  antecedenter  ad  unum)  et  ea  quae  fiunt  a  voluntate 
(prout  libera  est)  :  illa  necessario  ,  haec  sponte  ,  seu  libere  fieri 
dicebant.  Quare  cum  etiam  voluntas,  quae  libertate  gaudet,  ali¬ 
quid  velit  necessario;  distinguebant  voluntatem  ut  naturam,  et 
voluntatem  formaliter  sumptam  ,  prout  nempe  agit  secundum 
libertatem,  quae  est  proprietas  ejus:  quae  voluntas  facit  ut  na¬ 
tura  est,  necessario  facere  docebant;  quae  ut  formaliter  voluntas 
est,  sponte,  voluntario,  seu  absque  necessitate.  —  Cf.  quae  dixi¬ 
mus  (n.  86.). 

Sane  S.  Augustin.  (de  Duab.  Anim.  c.  12.)  scribit:  « Quamob- 
brem  illae  animae  quidquid  faciunt  si  natura,  non  voluntate  fa¬ 
ciunt,  id  est,  si  libero  et  ad  faciendum  et  ad  non  faciendum  animi 
motu  carent.  »  Et  (disp.  cum  Felice  Manich.  1.  c.  c.  7.),  ait:  «Non 
necessitatem  natura  fecit;  sed  voluntas  culpam.»  —  Unde  D.  Tho¬ 
mas  (q.  2.  de  Poten.  art.  3.  c.)  docet:  «Voluntas  in  quantum 
voluntas ,  cum  sit  libera ,  ad  utrumlibet  se  habet.  Potest  enim 
agere  vel  non  agere,  sic  vel  sic  facere,  velle  et  non  velle.  —  En 
voluntatem  proprie  talem  seu  formaliter  sumptam.  —  «  Si  respe¬ 
ctu  alicujus»,  pergit  ipse,  «hoc  voluntati  non  conveniat,  hoc 
accidet  voluntati ,  non  in  quantum  voluntas  est  ,  sed  ex  inclina¬ 
tione  naturali,  quam  habet  ad  aliquid,  sicut  ad  ultimum  finem  , 
quem  non  potest  non  velle. » 

Ad  3tium  respondetur,  dist .:  Negat  S.  Augustinus  ad  libertatem 
pertinere  electionem  inter  duo  contradictoria  aut  disparata,  neg.; 
inter  duo  contraria  ,  nempe  bonum  et  malum,  subd.;  si  agatur 
de  libertate  Dei  et  Beatorum,  conc.;  si  de  libertate  hominis  via¬ 
toris,  iterum  dist.:  negat  id  pertinere  ad  perfectionem  libertatis, 

conc.;  negat  id  esse  defectum  vere  existentem  in  nostra  liber¬ 
tate,  neg. 

Itaque  S.  Augustinus  (de  Nat.  et  Grat.  c.  46.;  et  1.  1.  Oper. 
Imperf.  n.  100.)  impugnat  Pelagianos,  qui  essentiam  libertatis 
constituebant  in  indifferentia  quoad  bonum  et  malum  ;  ut  inde 
inferrent  (suo  modo),  quod  sicut  libertas  est  naturalis  hominis 
proprietas,  ita  naturaliter  (sine  gratia)  potest  homo  efficere  quod¬ 
libet  bonum,  ac  vitare  quodcumque  malum.  Julianus,  qui,  ut  re- 
fert  idem  S.  Doctor  (lib.  3.  cont.  Julian.  cap.  7.)  «  dialecticorum 
quasi  jaculis  oneratus  in  certamen  procedere  »  amabat,  dixerat: 
« Liberum  non  est,  nisi  quod  duo  potest  velle,  id  est,  bonum  et 
malum.  »  S.  Augustinus  illum  tamquam  ineptum  dialecticum  ex¬ 
plodit  dicens:  «Si  liberum  non  est,  nisi  quod  duo  potest  velle,  id 
est,  et  bonum  et  malum;  liber  Deus  non  est,  qui  malum  non  pot¬ 
est  velle,  de  quo  ipse  dixisti  ,  Deus  esse  nisi  justus  non  potest : 
Siccine  Deum  laudas,  ut  ei  auferas  libertatem?»  Verumtamem 
quamvis  Augustinus  Deum  et  Beatos  liberos  esse  asseruerit ,  li¬ 
cet  peccare  non  possint;  nequaquam  tamen  ex  eo  intulit,  homi¬ 
nes  quoque  viatores  liberos  fore  ,  meriti  aut  demeriti  capaces  , 
licet  unum  tantum  ex  duobus  possent.  In  eodem  enim  libro  ,  in 
quo  Juliani  definitionem  rejecit  ( 1.  1.  Oper.  Imper.  n.  98.  )  sae- 
pius  docet:  «  Hominem,  ex  quo  incipit  uti  voluntatis  arbitrio,  et 
peccare  et  non  peccare  posse.  » 

Ad  4tum  respondetur.  Ea  dicuntur  esse  in  nostra  potestate  quae 
non  modo  facimus  cum  volumus,  aut  possumus  cum  velimus  : 
verum  etiam  ita  volumus  ut  possimus  non  velle.  —  Hoc  sensu 
intellexerunt  formulas  illas  ipse  S.  Augustinus  et  D.  Thomas. 
Primus,  ex.  gr.  (lib.  de  Spirit.  et  Litt.  cap.  31.),  ait:  «  Hoe 
quisque  in  potestate  habere  dicitur,  quod  si  vult,  facit;  si  non 
vult ,  non  facit.  »  Et  (  de  Nat.  et  Grat.  c.  47. )  :  «  Aut  ego  non 
intelligo  quid  dicat  (Pelagius),  aut  ipse.  Quomodo  enim  in  pote¬ 
state  nostra  non  est  videndi  possibilitas ,  si  in  potestate  nostra 
est  non  videndi  necessitas,  quia  in  potestate  nostra  est  caecitas, 
qua  id  ipsum  videre  posse  nobis,  si  volumus,  adimamus?»  — 
D.  Thomas  autem  (in  3.  Ethic.  1.  11.)  scribit:  «Si  operari  est 
in  nostra  potestate,  oportet  etiam  quod  non  operari  sit  in  nostra 
potestate:  si  enim  non  operari  non  esset  in  nostra  potestate,  im- 

possibile  esset  nos  non  operari;  ergo  necesse  esset  nos  operari:  et  sic 
operari  non  esset  ex  nobis,  sed  ex  necessitate.  »  Et  similiter  di¬ 
cit  quod  « in  quibus  rebus  non  operari  est  in  potestate  nostra , 
per  consequens  etiam  operari  sit  in  potestate  nostra.  Si  enim 
operari  non  esset  in  potestate  nostra,  impossibile  esset  nos  ope¬ 
rari,  ergo  necesse  esset  nos  non  operari;  et  sic  non  operari  non 
esset  ex  nobis,  sed  ex  necessitate.  » 

105.  Dices  II.  contra  tertiam  'partem  thesis  :  Juxta  S.  Augu¬ 
stinum  libertas  a  necessitate  periit  per  peccatum  Adae.  Etenim  — 

1)  hoc  saepe  diserte  docet,  et  praesertim  (  Enchir.  cap.  30.  ),  ubi 
ait:  «Libero  arbitrio  male  utens  homo  et  se  perdidit  et  ipsum.... 
cum  libero  peccaretur  arbitrio,  victore  peccato,  amissum  est  li¬ 
berum  arbitrium.  » 

2)  Agnovit  quamdam  esse  in  homine  lapso  peccandi  necessita¬ 
tem.  Ita  (Oper.  Imperf.  contra  Julian.  1.  1.  c.  105.)  scribit:  «Mul¬ 
tum  erras,  qui  vel  necessitatem  nullam  putas  esse  peccandi,  vel 
eam  non  intelligis  illius  peccati  esse  poenam,  quod  nulla  necessitate 
commissum  est.  »Et  (lib.  de  Nat.  et  Grat.  adv.  Pelagium,  cap.  66.): 
«  Quod  autem  ex  vitiis  naturae,  non  ex  conditione  naturae,  sit  quae¬ 
dam  peccandi  necessitas ,  audiat  homo ,  atque  ut  eadem  necessi¬ 
tas  non  sit,  discat  Deo  dicere,  de  necessitatibus  meis  educ  me.» 

3)  Unde  (Retract.  lib.  1.  cap.  15.)  recolens  datam  a  se  defini¬ 
tionem  liberi  arbitrii  «animi  motus  cogente  nullo;»  declarat  eam 
pertinere  ad  Adamum  ante  peccatum;  post  peccatum  enim  primi 
parentis,  nos  peccare  possumus  absque  libertate  a  necessitate:  et 
hoc  teste  Sancto  Augustino,  in  poenam  primi  peccati. 

4)  Denique  (Serm.  156.  n.  11.)  aperte  asserit  in  praesenti  statu 
«  nos  non  agere,  sed  agi  ». 

Respondetur  neg.  assumptum.  Ad  lum  autem  ,  dist.  :  Docet 
S.  Augustinus  per  peccatum  Adae  amissum  fuisse  liberum  arbi¬ 
trium  secundum  perfectiones  proprias  status  justitiae  originalis , 
conc.;  secundum  perfectiones  naturales  ipsius  liberi  arbitrii , 
neg.  Hanc  responsionem,  de  qua  diximus  in  tractatu  De  Deo 
Creante  (n.  1059.  seqq.) ,  desumimus  ex  ipso  S.  Augustino,  qui 
(lib.  1.  ad  Bonifac.  cont.  duas  epist.  Pelag.  c.  2.)  ait:  «Quis  au¬ 
tem  nostrum  dicat,  quod  primi  hominis  peccato  perierit  liberum 
arbitrium  de  humano  genere?  Libertas  quidem  periit  per  pecca- 

tum,  sed  illa  quce  in  Paradiso  fuit,  habendi  plenam  cum  im¬ 
mortalitate  justitiam;  propter  quod  natura  humana  divina  indiget 
gratia.»  —  Yide  omnino  Molina  (Concord.  q.  14.  art.  13.  disp.  92.), 
ubi  mirifice  totam  difficultatem  evertit. 

Ad  2dum  respondetur  dist .:  agnovit  in  homine  lapso  quamdam 
peccandi  necessitatem  peccato  improprie  dicto ,  sicut  accidit  in 
mortibus  concupiscentiae  praeter  vel  contra  imperium  voluntatis  , 
conc.;  peccato  formali,  subd.:  agnovit  necessitatem  physicam  et 
absolutam,  neg.;  moralem,  seu  difficultatem  abstinendi  a  quo¬ 
cumque  peccato,  etiam  vago  et  indeterminato,  iterum  dist.:  absque 
gratia,  conc.;  cum  gratia,  quae  semper  adest,  et  cui  homo  potest 
libere  consentire,  si  vult,  neg.  Veritas  hujus  solutionis  partim  pa¬ 
tebit  ex  solutione  immediate  sequenti,  partim  ex  dicendis  de  ne¬ 
cessitate  gratiae  ad  servandam  totam  legem  naturalem. 

Ad  3tium  respondetur,  neg.  Etenim  1)  verum  est  quod  S.  Augu¬ 
stinus  praesertim  prae  oculis  habuit  eo  in  loco  peccatum  primi 
parentis;  agebat  enim  contra  Manichaeos,  qui  errabant  circa  ori¬ 
ginem  mali,  quam  S.  Augustinus  eos  impugnans  a  voluntate  pec¬ 
cante  repetebat.  Prima  autem  mali  origo  est  peccatum  protopa- 
rentis ;  propter  hanc  ergo  rationem ,  praesertim  illud  intuebatur 
S.  Poetor. 

2)  Negat  proinde  S.  Augustinus  definitionem  illam  proprie  per¬ 
tinere  ad  peccatum  originale  originatum,  ut  Julianus  contende¬ 
bat;  cum  proprie  respiceret  peccatum  actuale;  at  simul  docet 
peccata  actualia,  quae  nunc  committuntur  cum  vera  libertate 
committi:  «Cum  igitur,»  inquit  (Oper.  Imperf.  lib.  1.  cap.  105.), 
«et  illa  fateamur  in  hominibus  esse  peccata,  quae  committuntur, 
non  necessitate,  sed  voluntate,  quae  tantummodo  peccata  sunt: 
unde  ab  eis  liberum  est  abstinere;  et  peccatis  de  ignorantiae  vel 
affectionum  necessitate  venientibus,  quae  jam  non  solum  peccata, 
verum  etiam  poena  sunt  peccatorum,  plenum  sit  genus  humanum: 
quomodo  dicis  definitionibus  nostris  peccatum  nec  in  moribus 
inveniri  ?  » 

3)  Quod  si  aliquando  asserit  posse  esse  peccatum  in  nobis  abs¬ 
que  libertate  in  poenam  peccati  primi  parentis;  id  asserit  de  pec¬ 
cato  improprie  dicto  ( puta  motus  concupiscentiae  praevenientes 
imperium  rationis),  sed  non  de  peccato  actuali  formali.  Hoc 

etiam  nunc  cum  vera  libertate  committi  asserit;  quamvis  merito 
tribuat  Adamo  innocenti  majorem  libertatem  (facilitatem)  illud 
vitandi,  ratione  donorum,  quibus  cumulatus  erat.  Unde  (loc.  mox 
cit.  c.  47.),  ait:  «Si  tria  ista  discernas,  et  scias  aliud  esse  pec¬ 
catum,  aliud  poenam  peccati,  aliud  utrumque,  id  est  ita  pecca¬ 
tum  ut  sit  etiam  poena  peccati,  intelliges  quid  horum  trium  per¬ 
tineat  ad  illam  definitionem,  ubi  voluntas  est  agendi  quod  justi¬ 
tia  vetat,  et  unde  liberum  est  abstinere.  Peccatum  namque  isto 
modo  definitum  est  non  peccati  poena,  non  utrumque.  Habent  autem 
ista  tria  genera  etiam  species  suas,  de  quibus  nunc  longum  est 
disputare.  Horum  sane  trium  generum  si  requirantur  exempla  , 
primi  generis  in  Adamo ,  sine  ullo  modo  quaestionis,  occurrit. 
Multa  quippe  sunt  quoe  agunt  honines  mala,  a  quibus  eis 
liberum  est  abstinere:  sed  nulli  tam  liberum  est  quam  illi  fuit, 
qui  Deo  suo  a  quo  erat  conditus  rectus  ,  nullo  prorsus  vitio  de¬ 
pravatus  adstabat.  Secundi  autem  generis,  ubi  tantummodo  est 
poena  peccati,  exemplum  in  eo  malo  est,  quod  quisque  ex  nulla 
parte  agit,  sed  tantummodo  patitur,  velut  cum  pro  suo  scelere, 
qui  peccavit,  occiditur ,  sive  alia  corporis  poena  quacumque  cru¬ 
ciatur.  Tertium  vero  genus,  ubi  peccatum  ipsum  est  et  poena  pec¬ 
cati,  potest  intelligi  ineo  qui  dicit:  quod  nolo  malum,  hoc  ago.» 

Ad  4tum  respondet  ipse  S.  Augustinus  (Serm.  156.  n.  11.),  ubi 
ait:  «Dicit  mihi  aliquis  ergo  agimur,  non  agimus.  Respondeo, 
immo  et  agis  ,  et  ageris  ;  et  tunc  bene  agis  ,  si  a  bono  agaris. 
Spiritus  enim  Dei,  qui  te  agit,  agenti  adjutor  est  tibi.  Ipsum 
nomen  adjutoris  praescribit ,  quia  et  tu  ipse  aliquid  agis.  Agno¬ 
sce  quid  poscas,  agnosce  quod  confitearis,  quando  dicis,  Adjutor 
meus  esto,  ne' derelinquas  me.  Adjutorem  utique  invocas  Deum. 
Nemo  adjuvatur,  si  ab  illo  nihil  agatur..  .  Si  non  esses  opera¬ 
tor  ,  ille  non  esset  cooperator. » 

106.  DicesAll.  contra  quartam  partem.  Libertas  a  necessitate, 
ex  doctrina  S.  Augustini,  non  est  necessaria  ad  merendum  vel 
demerendum.  Etenim  —  1)  Laus,  juxta  nos,  non  debetur  nisi  actio¬ 
nibus  bonis  liberis  :  cum  Sanctus  Augustinus  eam  tribuat  Deo 
(in  Joan.  tract.  53.)  eo  quod  «negare  seipsum  non  potest  »;  et 
Angelis  (  de  Civ.  Dei,  1.  12.  c.  1.),  qui  «adhaerent  Deo  »;  haec 

vero  in  Deo  et  in  Angelis  sunt  necessaria. 

Mazzella.  De  Gratia  Christi.  6 

2)  Censet  S.  Augustinus  hominem  demereri  posse  cum  necessitate 
peccandi;  scribit  enim  (Oper.  Imperf.  cont.  Julian.  lib.  l.cap.106.): 
«Necesse  est  ut  peccet,  a  quo  ignoratur  justitia:  numquid  ideo 
cum  justitiam  cognoverit,  non  sunt  ei  remittenda  peccata,  quae 
ignorantiae  necessitate  commisit?»  Saepe  autem  docet  actus  cum 
ignorantia  positos  peccata  esse ,  licet  nobis  liberi  non  sunt. 

3)  Id  autem,  aiunt  Janseniani,  facile  explicatur;  illi  enim  actus 
liberi  sunt  in  causa,  idest  in  voluntate  Adami,  qui  sibi  nocuit 
et  nobis. 

4)  Denique  S.  Augustinus  generatim  statuit  necessitatem  «  se¬ 
cundum  quam  dicimus  necesse  esse,  ut  ita  aliquid  vel  ita  fiat» 
non  impedire  libertatem  —  quam  necessitatem  (de  Civ.  Dei,  1.  5. 
c.  10.)  comparat  cum  vita  et  praescientia  Dei,  quam  «neque», 
inquit,  «sub  necessitate  ponimus,  si  dicamus  necesse  esse  Deum 
semper  vivere  et  cuncta  praescire  ». 

Respondetur  neg.  assumptum;  atque  ad  lum  dist .:  tribuit  S.  Au¬ 
gustinus  actibus  necessariis  laudem  stricte  sumptam,  quae,  juxta 
D.  Tliomam,  est  «sermo  dilucidans  magnitudinem  virtutis,»  neg .; 
laudem  late  sumptam,  seu  honorem,  qui  «  non  actui,  sicut  laus, 
sed  magis  agenti  tribuitur,  »  conc.  « Laus  »,  inquit  D.  Thomas 
(2.  2.  q.  103.  a.  1.  ad.  3.),  «distinguitur  ab  honore  dupliciter: 
uno  modo,  quia  laus  consistit  in  solis  signis  verborum,  honor 
autem  in  quibuscumque  exterioribus  signis,  et  secundum  hoc  laus 
in  honore  includitur  ;  alio  modo  ,  quia  per  exhibitionem  honoris 
testimonium  reddimus  de  excellentia  bonitatis  alicujus  absolute; 
sed  per  laudem  testificamur  de  bonitate  alicujus  in  ordine  ad  fi¬ 
nem,  sicut  laudamus  bene  operantem  propter  finem.  Honor  autem 
est  etiam  optimorum,  qummon  ordinantur  ad  finem,  sed  jam  sunt 
in  fine.  » 

Ad  2du,n  respondetur  dist.:  censet  S.  Augustinus,  hominem  de¬ 
mereri  posse  cum  necessitate  peccandi  consequente  et  impedibili, 
conc.;  cum  necessitate  antecedente  et  absoluta,  neg.  Peccata  ex 
ignorantia  vincibili  sunt  libera  in  causa;  si  vero  cum  ignorantia 
invincibili  committantur,  nonnisi  materialiter  peccata  sunt,  et 
nullum  demeritum  habere  possunt. 

Ad  3tium  respondetur  absurdam  esse  interpretationem  Janseni- 
starum:  unde  Alexander  VIII.  merito  damnavit  hanc  propositio- 

nem  ordine  I.:  «In  statu  naturae  lapsae  ad  peccatum  formale  et 
demeritum  sufficit  illa  libertas,  qua  voluntarium  et  liberum  fuit 
in  causa  sua,  peccato  originali,  et  libertate  Adami  peccantis.» 
Revera  —  a)  peccata  personalia  debent  procedere  a  libertate  pro¬ 
priae  voluntatis,  quae  sit  physice  nostra;  ac  per  hoc  praecipue  per¬ 
sonale  differt  a  peccato  originali.  —  b)  Certe  Deus  non  potest  prae¬ 
cipere  impossibilia,  etiam  cum  haec  impossibilitas  oritur  ex  aliqua 
nostra  culpa  personali,  cum  non  sit  in  nostra  potestate,  ut  pro 
arbitrio  impedimentum  tollamus  vel  non  tollamus.  Sic  si  quis 
sibi  eruat  oculos,  ne  breviarium  recitet:  aut  si  mancipium  pedes 
sibi  amputet,  ne  currere  cogatur  ab  hero;  Deus  atque  herus  po¬ 
terunt  quidem  illi  imputare  quod  oculos  sibi  eruerit,  aut  pedes 
amputarit,  et  eruendo  oculos,  atque  amputando  pedes  recitatio¬ 
nem  breviarii,  aut  cursum  sibi  impossibilem  effecerit;  at  non  po¬ 
terunt  exigere  ab  eo  eique  praecipere,  ut  erutis  oculis  Horas  Ca¬ 
nonicas  legat ,  aut  amputatis  jam  pedibus  currat.  —  c)  Item  in 
Adae  posteris  non  requireretur  usus  rationis  ad  peccandum  ;  sed 
satis  esset  quod  fuerit  in  Adamo,  quando  commisit  peccatum  ori¬ 
ginale,  et  in  ipso  peccarunt  posteri;  unde  etiam  mentis  inopes, 
et  phrenesi  abrepti  blasphemando  vel  furando  peccarent.  —  d )  De¬ 
mum  deleto  peccato  originali  per  baptismum  ,  posteri  evaderent 
impeccabiles;  eorum  siquidem  actiones  materialiter  malae  non 
haberent  unde  traherent  formalem  malitiam  ,  cum  post  deletum 
per  baptisma  originale  peccatum  nihil  damnationis  in  eis  supersit, 
atque  adeo  in  iis  nulla  supersit  formalis  malitia  contracta  in 
Adamo.  Haec  breviter  dicta  exscripsimus  ex  Sardagna  (n.  389. 
seq.);  siquidem  de  his  ex  professo  agitur  in  tractatu  De  Peccatis. 

Ad  4tum  respondetur  dist .:  necessitas  consequens  non  impedit 
peccatum,  conc. ;  antecedens ,  neg.  Unde  ipse  S.  Augustinus 
(loco  objecto)  ait:  «Sic  etiam  cum  dicimus  necesse  est,  ut,  cum 
volumus,  libero  velimus  arbitrio,  et  verum  procul  dubio  dicimus, 
et  non  ideo  ipsum  liberum  arbitrium  necessitati  subjicimus,  quae 
adimit  libertatem.»  —  Quod  si  necessitatem  illam  comparat  cum 
necessitate  vitae  et  praescientiae  Dei;  loquitur  de  vita  seu  opera¬ 
tione  Dei  ad  extra ,  quae  nonnisi  consequentem  habet  necessita¬ 
tem. —  Qui  plura  cupit  de  hac  re,  consulat  Ripalda  (tom.  3. 
dd.  14-17.);  Deschamps  (de  Haeres.  Jansen.  1.  2.  disp.  2.). 

ARTICULUS  QUARTUS 

An  Gratia  Actualis  consistat  in  Illustrationibus  Intellectus 

et  Voluntatis  Inspirationibus. 

t 

\  .  • 

§  L 

Exponitur  Status  Quaestionis. 

107.  Explicata  natura  humanae  libertatis,  ejusque  existentia, 
etiam  post  peccatum ,  atque  necessitate  ad  merendum  vel  deme¬ 
rendum  asserta3,  gradum  facimus  ad  aliam  partialem  salutaris 
actus  causam  investigandam,  quae  est  gratia.  Hujus  autem  ger¬ 
manam  indolem  imprimis  inquirimus. 

108.  Ex  pluribus  Ecclesiae  documentis,  quae  ad  rem  faciunt,  se¬ 
quentia  seligimus.  1)  Concilium  Milevitanum  II.  ab  Innocentio  I., 
a  Cone,  plenario  Carthagin.  (an.  418.),  a  Zosimo  S.  P.  proba¬ 
tum,  (can.  4).  haec  habet:  «Item  quisquis  dixerit,  eamdem  gra¬ 
tiam  Dei  per  Jesum  Christum  Dominum  nostrum  propter  hoc 
tantum  nos  adjuvare  ad  non  peccandum ,  quia  per  ipsam  nobis 
revelatur  et  aperitur  intelligentia  mandatorum,  ut  sciamus,  quid 
appetere,  et  quid  vitare  debeamus,  non  autem  per  illam  nobis 
praestari,  ut  quod  faciendum  cognoverimus,  etiam  facere  diliga¬ 
mus  atque  valeamus  ;  anathema  sit.  Cum  enim  dicit  Apostolus  , 
scientia  inflat ,  caritas  vero  aedificat:  valde  impium  est  ,  ut  cre¬ 
damus  ad  eam,  quae  inflat,  nos  habere  gratiam  Christi:  ad  eam, 
quae  aedificat,  non  habere,  cum  sit  utrumque  donum  Dei,  et  scire 
quid  facere  debeamus,  et  diligere  ut  faciamus;  ut  aedificante  ca¬ 
ritate  scientia  non  possit  inflare.  Sicut  autem  de  Deo  scriptum 
est:  ‘Qui  docet  hominem  scientiam’;  ita  etiam  scriptum  est: 
‘Caritas  ex  Deo  est’.  » 

2)  Coelestinus  I.,  in  Epistola  ad  Episcopos  Galliae,  anno  432. 
(cap.  9.) Ait:  «Quod  ita  Deus  in  cordibus  hominum  atque  in  ipso 
libero  operetur  arbitrio  ,  ut  sancta  cogitatio  ,  pium  consilium 

omnisque  motus  bonae  voluntatis  ex  Deo  sit,  quia  per  illum  ali¬ 
quid  boni  possumus,  sine  quo  nihil  possumus.  Ad  hanc  enim  nos 
professionem  idem  doctor  instituit,  qui  cum  ad  totius  orbis  epi¬ 
scopos  de  divinae  gratiae  opitulatione  loqueretur:  ‘Quod  ergo’,  ait, 
4  tempus  intervenit,  quo  ejus  non  egeamus  auxilio?’  In  omnibus 
igitur  actibus,  causis,  cogitationibus,  motibus,  adjutor  et  prote¬ 
ctor  orandus  est.  » 

3)  Concilium  Arausicanum  II.  confirmatum  a  Bonifacio  II. 
(can.  7.),  docet:  «Si  quis  per  naturae  vigorem  bonum  aliquod, 
quod  ad  salutem  pertinet  vitae  aeternae,  cogitare  ut  expedit ,  aut 
eligere,  sive  salutari,  id  est  evangelicae  praedicationi  consentire 
posse  confirmat  ,  absque  illuminatione  et  inspiratione  Spiritus 
Sancti,  qui  dat  omnibus  suavitatem  in  consentiendo  et  credendo 
veritati ,  haeretico  fallitur  spiritu ,  non  intelligens  vocem  Dei  in 
evangelio  dicentis:  ‘Sine  me  nihil  potestis  facere’;  et  illud  Apo¬ 
stoli:  ‘Non  quod  idonei  simus  cogitare  aliquid  a  nobis,  quasi  ex 
nobis  ,  sed  sufficientia  nostra  ex  Deo  est’.  »  —  Concil.  Trident. 
(sess.  6.  cap.  5.)  declarat  hominem  ad  Deum  converti,  cum  «tan¬ 
gente  Deo  cor  hominis  per  Spiritus  Sancti  illuminationem  neque 
homo  ipse  nihil  omnino  agat  inspirationem  illam  recipiens,  quippe 
qui  illam  et  abjieere  potest,  »  etc. 

109.  Haec  paucis  exponenda  sunt,  ut  doctrinam,  quam  continent, 
assequamur.  Ac  imprimis  ex  datis  decretis  duo  sunt  manifesta. 
Primum  est,  ibi  agi  de  gratia  actuali:  sermo  est  enim  de  gra¬ 
tia,  quae  datur  ad  non  peccandum;  qua  scimus  quid  facere  de¬ 
beamus  et  diligimus  ut  faciamus;  qua  Deus  operatur  in  nobis 
sanctam  cogitationem,  omnemque  motum  bonoe  voluntatis ;  per 
quam  aliquid  boni  possumus;  sine  qua  nihil  possumus;  qua  co¬ 
gitare  ,  eligere ,  consentire  possumus  sicut  exgedit  ad  salu¬ 
tem,  etc.  Atqui  haec  omnia  exhibent  auxilium  supernaturale  trans¬ 
iens  ad  salubriter  agendum  ,  seu  gratiam  actualem  designant. 
Alterum  est,  in  iisdem  decretis  gratiam  actualem  vocari  illumi¬ 
nationem  seu  illustrationem,  qua  Spiritus  Sanctus  aperit  nobis 
quid  facere  debeamus;  atque  inspirationem  ,  seu  tactum  cordis, 
quo  diligimus  ut  faciamus.  Jamvero  illuminatio  et  illustratio  , 
sicut  vox  ipsa  indicat,  proprie  pertinet  ad  intellectum;  inspiratio 
vero,  prout  ab  illuminatione  distinguitur  eique  superadditur,  pro- 

prie  pertinet  ad  voluntatem:  unde  dicitur  Deus  onerari  in  libero 
arbitrio ,  operari  motus  bonce  voluntatis ,  etc. 

110.  Sed  ut  penitius  intelligamus  naturam  hujus  illustrationis 
et  inspirationis,  notandum  est  eas  dupliciter  sumi  posse:  active, 
ut  aiunt,  et  'passive.  Active  quidem,  si  considerentur  in  ordine 
ad  Deum,  a  quo  procedunt,  important  specialem  operationem  na¬ 
turae  indebitam ,  qua  Deus  mentem  illustrat  voluntatemque  mo¬ 
vet;  passive,  si  considerentur  in  ordine  ad  subjectum,  in  quo  re¬ 
cipiuntur,  important  proprie  effectum  illius  divinae  operationis. 
Quae  duo  distingui  quidem  possunt ,  sed  non  separari ;  siquidem 
impossibile  est  ut  Deus  sit  illuminans  et  inspirans,  quin  sit  ali¬ 
quis  illustratus  et  inspiratus. 

111.  Jam,  illustrationes  et  inspirationes  de  quibus  agitur,  active 
sumptae  ,  distingui  debent  in  mediatas  et  immediatas.  Dicitur 
Deus  mediate  illustrare  intellectum  cum  gratias  externas  conce¬ 
dit  (revelationem,  praedicationem,  visa  plurima,  etc.),  quibus  na¬ 
turaliter  in  mente  oriuntur  sanctae  cogitationes  ,  nihil  Deo  ipso 
directe  et  immediate  operante  in  intellectu.  Dicitur  vero  Deus 
immediate  intellectum  illuminare,  cum  vel,  nullo  adhibito  externo 
medio,  sanctas  cogitationes  in  nobis  excitat;  vel  si  externum  me¬ 
dium  adhibeatur  ,  sanctae  cogitationes  in  mente  excitantur  non 
modo  prout  ex  eo  naturali  consecutionis  nexu  oriuntur,  sed  etiam 
ex  Deo  immediate  in  intellectum  agente. 

112.  Pariter  ex  naturali  nexu  inter  intellectum  et  voluntatem 
fit,  ut  illustrato  intellectu  sponte  oriantur  quidam  motus,  quaedam 
affectiones  in  voluntate:  si  ergo  Deus  intellectum  illuminat,  eo 
ipso  mediante  sancta  cogitatione  movet  voluntatem,  et  sic  habe¬ 
tur  mediata  inspiratio.  Sed  illustrato  jam  intellectu,  potest  Deus 
per  novum  donum  directe  et  immediate  movere -ipsam  voluntatem: 
si  id  faciat,  habetur  immediata  inspiratio. 

113.  Illustrationes  igitur  et  inspirationes ,  in  quibus  actualis 
gratia  consistit,  sunt  ne  mediatae  an  immediatae?  Respondetur: 
1)  Non  negamus  illustrationes  mediatas,  quemadmodum  et  gratias 
actuales  externas  admittimus;  sed  asserimus,  praeter  illas,  admit¬ 
tendas  esse  illustrationes  immediatas :  imo  de  his  proprie  age¬ 
batur  cum  Patres  necessitatem  gratiae  defenderent.  Unde  in  cit. 
can.  7.  Concil.  Arausic.  supposita  praedicatione  evangelica  (gra- 

tia  externa,  illustratione  mediata ),  asseritur  necessitas  illumina¬ 
tionis  (gratiae  internae),  ut  praedicationi  consentire  possimus. 

2)  Ex  datis  Ecclesiae  definitionibus  aperte  patet  praeter  illustra¬ 
tiones  mentis  admittendas  esse  voluntatis  inspirationes  saltem 
mediatas ,  quce  ex  immediatis  illustrationibus  oriuntur .  — 
Quoad  immediatas  autem  inspirationes,  licet  non  defuerint  pauci 
aliqui,  qui  eas  inficiarentur  ( cf.  Petav.  lib.  de  Dogmat.  Pelag. 
et  Semip.  c.  10.;  Yasquez,  in  lib.  2.  disp.  185.  cap.  6.);  ex  com¬ 
muni  tamen  theologorum  et  Patrum  mente  eas  admittendas  esse 
constat. 

114.  At  vero,  quid  sunt  illustratio  et  inspiratio  ,  si  passive 
considerentur  ?  Respondetur  eas  consistere  in  duplici  actione  vi¬ 
tali  intellectus  et  voluntatis  ,  utique  supernaturali.  Etenim  — 
1)  quae  passim  a  Patribus  et  a  Conciliis  dicitur  illustratio  et 
inspiratio,  eadem  appellatur  bona  cogitatio,  pius  animi  affectus, 
sanctum  desiderium.  «  Ista  bona  opera,  »  ait  S.  Augustinus 
(de  Grat.  et  Lib.  Arb.  c.  7.),  «  si  ea  non  praecessissent  cogitatio¬ 
nes  bonae,  nulla  essent.»  Et  (cont.  Maxim.  1.  2.  c.  19.):  «Non 
ipse  [Spiritus]  gemit,  sed  inspirans  nobis  desiderium  sanctum, 
nos  facit  gemere.  »  At  cogitatio  et  desiderium  sunt  actus  vitales 
intellectus  et  voluntatis.  Ergo  —  2)  Gratia  actualis  excitans  saepe 
dicitur  divina  vocatio.  Ita,  ex.  gr.,  Concil  Trident.  (sess.  6.  cap.  5.) 
ait :  «  Declarat  [Sancta  Synodus].  .  .  .  justificationis  exordium  in 
adultis  a  Dei  per  Christum  Jesum  praeveniente  gratia  sumendum 
esse,  hoc  est,  ab  ejus  vocatione;»  quam  vocationem  statim  expli¬ 
cat  per  gratiam  excitantem.  Sed,  recte  inquit  Suarez ,  «divina 
vocatio  interior  a  locutione  Dei  in  nobis  initium  sumit.  Locutio 
autem  Dei  in  nobis  non  est  nisi  aliqua  cogitatio  ,  vel  conceptus 
mentis  nobis  a  Deo  immissus  ,  quia  licet  locutio  sit  a  Deo  lo- 
quente;  ut  percipiatur  a  creatura  ,  in  illa  recipi  debet,  ut  recte 
docuit  Gregorius  (lib.  2.  Moral.  cap.  4.  al.  5.),  ubi  ait:  4  Loqui 
Deum  ad  Angelos  eo  ipso  ,  quod  eorum  cordibus  occulta  sua  in¬ 
visibilia  ostendit’;  et  infra:  ‘Quasi  audientibus  dicitur  ,  quod  vi¬ 
dentibus  inspiratur’....  Et  confirmatur,  quia  nisi  homo  percipe¬ 
ret  locutionem  Dei  in  se,  non  posset  ab  illo  excitari,  ut  atten¬ 
deret:  locutio  autem  Dei  fit,  ut  homo  excitetur,  et  attendat;  ergo 
necesse  est  ut  fiat  per  aliquem  actum  vitae  ,  quo  homo  aliquid 

percipiat,  et  ex  vi  illius  aliquid  etiam  appetat  ,  vel  fugiat,  aut 
timeat.  »  —  Cf.  Suarez  (de  Grrat.  1.  3.  c.  3.  n.  3.  seqq.)  (1). 

115.  Porro  de  gratia  adjuvante  in  sequentibus  articulis  uberius 
disseretur.  Nunc  considerantes  gratiam  actualem  pure  excitan¬ 
tem ,  quaerimus  quales  sint  illi  vitales  actus  intellectus  et  volun¬ 
tatis  ,  in  quibus  gratia  pure  excitans  consistit.  Diximus  pure 
excitans;  loquimur  enim  de  primo  auxilio,  atque  ad  omnes  actus 
salutares  necessario:  secus  enim  unus  actus  salutaris  deliberatus 
(qui  certe  supponit  gratiam  tum  excitantem  tum  adjuvantem) 
potest  quandoque  habere  rationem  auxilii  excitantis  respectu  al- 

(1)  Quceri  liic  ulterius  potest,  ad  quos  actus  intellectus  et  voluntatis  gratia  illu¬ 
minationis  et  inspirationis  pertineat.  Ac  quoad  intellectum — 1)  simplex  apprehensio , 
praesertim  si  sit  suasiva,  idest  proponens  convenientiam  objecti  quin  de  eo  judicetur, 
esse  potest  de  ratione  gratiae  actualis.  Nam  apprehensiones  rerum  coelestium,  uti 
ipsa  experientia  constat ,  plurimum  conferre  possunt  ad  salutem ;  nec  quidquam 
obstat  quominus  sint  naturae  indebitae,  idest  supernaturales :  ergo  nihil  ipsis  deest, 
ut  sint  gratiae  actuales,  seu  auxilia  ad  salutariter  agendum. —  2)  Id  vero  maxime 
asserendum  est  de  judicio ,  quod  etiam  in  naturalibus  maxime  dirigit  voluntatem. 
Unde  S.  Bernardus  (de  Interiori  Domo  c.  26.)  ait:  «  Quando  te  movet  Deus?  cum 
admonet.  Admonet  autem,  sic  ;  vane  occuparis,  0  cor  sapiens  !  non  te  decet  his  sub- 
esse,  sed  praeesse ;  tu  his  neque  ad  beatitudinem  indiges,  »  etc.  Ad  quam  gratiam 
etiam  pertinet  illud,  quod  David  a  Domino  postulabat  (Ps.  XXXIV.  3.):  «  Dic  animse 
mese ,  salus  tua  ego  sum.  »  Ubi  S.  Augustinus:  «  Cum  dixeris  animae  mere,  salus 
tua  ego  sum,  tunc  juste  vivet.  »  Et  Cone.  Milev.  gratiae  tribuit  «  scire  quod  agere 
debeamus  ». 

Quoad  voluntatem,  1)  indeliherata  affectio  ad  gratiam  actualem  certe  pertinet. 
Ea  enim  potest  esse  supernaturalis,  ac  voluntatem  incitare  ac  movere  ad  affectum, 
seu  actum  deliberatum :  ergo  habere  potest  rationem  auxiliantis  gratiae. —  2)  Mul¬ 
tiplex  autem  esse  jjotest  illa  affectio,  uti  enim  docet  S.  Augustinus  (cap.  1.  Ep.  Pe- 
lag.  lib.  1.  n.  38.)  «  variis  et  miris  modis  homo  trahitur».  Unde  Cyrillus  Alex.  (lib.  3. 
in  Is.  ad  cap.  28.)  scribit :  «  Optimus  et  maximus  omnes  homines  vult  salvos  fieri, 
et  ad  agnitionem  veritatis  venire.  Hinc  eos,  qui  infirmi  erant,  commonefaciens,  et 
qui  animam  suam  nihil  fecerunt ,  in  rectam  et  planam  semitam  revocans ,  omnes 
vias,  omnemque  rationem  admovet.  Nunc  enim  suppliciorum  minis,  ac  irce  terro¬ 
ribus  concutiens,  ad  melius  reducit ;  nunc  autem  bonorum  pollicitationibus  inescat, 
attrahitque  ad  utile.  » — Et  S.  Joan.  Chrysost.  (Serrn.  2.  in  Pentec.) :  «Alios  ut  fi¬ 
lios,  alios  ut  fratres,  alios  ut  amicos  compellit,  instigat,  ad  se  attrahit,  ineffabili 
et  mentali  caritate  cor  exhilarat,  edulcat ,  calefacit ,  a  terrenis  transfert ,  et  ad 
coelestia  vocat :  redire  facit  animam,  et  ad  Deum  transire,  et  volare,  urget  mentem, 
divino  accendit  desiderio,  docens  ut  bona,  quee  illic  sunt,  cogitemus.» — Cf.  Ripalda 
(disp.  102.  n.  14.  seqq.;  et  disp.  103.  n.  7.  seqq.). 

terius  actus.  Revera  actus  ille  esset  gratia  actualis  ,  ut  diximus 
(n.  26.),  et  posset  movere  (excitare)  ad  alium  actum,  ut  etiam 
innuimus  (n.  36.),  sicut,  ex.  gr.,  actus  caritatis  movet  ad  alios 
actus;  atque  ita  nihil  ei  deesset,  ut  vocaretur  auxilium  excitans. 
Hinc  Suarez  (de  Auxil.  opusc.  1.  1.  3.  c.  4.  n.  3.),  ait:  «Contin¬ 
git  unum  actum  supernaturalem,  perfectum  et  deliberatum,  exci¬ 
tare  animam  ad  alium,  ut  voluntarius  actus  fidei  excitat  ad  spem 
et  actus  spei  ad  amorem ;  et  sub  ea  ratione  potest  dici  gratia 
excitans,  sed  non  est  pure  excitans,  cum  alioqui  talis  actus  sit 
effectus  alterius  gratiae  excitantis  et  adjuvantis.  » 

116.  Dicimus  ergo:  actus  intellectus  et  voluntatis,  in  quibus 
gratia  pure  excitans,  passive  inspecta  consistit,  sunt  actus  in- 
deliber ati ;  ad  quos  proinde  efficiendos  facultates  nostrae  vitaliter 
quidem,  non  vero  libere  concurrunt.  Porro — 1)  Concil.  Trid.  (n.78). 
meminit  illuminationis  et  inspirationis,  quam  homo  abjicere  potest; 
dicit  hominem  dissentire  posse  Beo  excitanti.  Atqui  haec  intel- 
ligi  nequeunt  de  illuminatione,  inspiratione,  excitatione,  ad  quam 
jam  accessit  liber  consensus  aut  dissensus  voluntatis.  — 2)  Sancta 
cogitatio,  pia  affectio,  in  quibus  actualis  gratia  consistit,  dicuntur 
a  Cone.  Trid.  (sess.  6.  cc.  5.  6.)  gratia  praeveniens  et  antecedens, 
nostram  scilicet  liberam  operationem :  dicuntur  ab  Arausic.  II. 
(can.  20.)  «fieri  in  homine»,  sed  «non  ab  homine»;  nempe  hu¬ 
mano  modo  ac  libere:  dicuntur  a  S.  Augustino  (lib.  de  Corr.  et 
Gratia)  «fieri  sine  nobis»,  similiter  libere  operantibus.  — 3)  Gra¬ 
tia  excitans  tum  a  Cone.  Trid.  t.um  a  S.  Augustino  dicitur  vo¬ 
catio;  sed  vocatio  non  est  homini  libera,  quia  non  est  in  pote¬ 
state  ejus,  et  ideo  non  potest  ipsi  attribui;  ergo  etiam  gratia 
excitans  non  est  libera.  Minor  est  Sancti  Augustini  (lib.  83.  Quaest. 
q.  68.  n.  5.)  dicentis:  «Si  quis  sibi  tribuat  quod  veniat  vocatus, 
non  tamen  potest  sibi  tribuere  quod  vocatus  sit,  »  quia  nimirum 
venire  est  liberum  homini,  non  autem  vocari. 

117.  Quare  merito  scribit  Bellarminus  (de  Grat.  et  Lib.  Arb. 
1.  6.  c.  15.  prop.  6.):  «  Gratia  excitans  non  datur  homini  sine 
actione  ipsius,  quamvis  sine  cooperatione  liberi  arbitrii  detur. 
Haec  etiam  probata  est  supra  in  capite  nono ,  et  non  minus  est 
certa,  quam  superior.  Nam  gratia  excitans  duo  quaedam  comple¬ 
ctitur,  initium  bonae  cogitationis,  et  initium  boni  desiderii.  Co- 

gitare  autem  et  desiderare  sunt  actus  mentis,  et  voluntatis. 
Quare  fieri  non  potest,  ut  quis  sine  suo  actu  ad  cogitandum,  et 
desiderandum  excitetur.  Quia  tamen  sunt  repentini  quidam  mo¬ 
tus,  et  omnem  deliberationem  rationis  praeveniunt,  ideo  non  sunt 
actus  liberi  arbitrii;  qualia  sunt  etiam  saepe  immunda  desideria 
et  sordidae  cogitationes,  quas  diabolus  interdum  nobis  etiam  in¬ 
vitis  immittit.  Et  sicut  de  malis  motibus,  quos  inviti  patimur, 
quoniam  liberi  non  sunt,  vere  dixit  Apostolus:  ‘Jam  non  ego  ope¬ 
ror  illud,  sed  quod  habitat  in  me  peccatum’  (ad  Rom.  VII.  17.); 
ita  de  istis  motibus  bonis  eadem  ratione,  quia  liberi  non  sunt, 
dicere  possumus:  Jam  non  ego  operor  illos,  sed  quae  praevenit  me 
gratia  Dei.  De  iis  Augustinus  (in  lib.  de  Spirit.  et  Litt.  c.  34.) 
scribit:  ‘Visorum  suasionibus  agit  Deus,  ut  velimus,  et  ut  cre¬ 
damus,  sive  extrinsecus  per  Evangelicas  exhortationes...  sive  in¬ 
trinsecus  ,  ubi  nemo  habet  in  potestate  ,  quid  ei  veniat  in  men¬ 
tem’.  »  —  Cf.  etiam  Suarez  (de  Grat.  1.  3.  c.  5.). 

118.  Quare  de  ratione  gratiae  actualis  sunt  tum  intellectus  il¬ 
lustrationes,  tum  inspirationes  voluntatis  —  quae  active  inspectae 
debent  esse  immediatae  —  passive  vero  nihil  aliud  sunt  nisi  vita¬ 
les  actus  intellectus  et  voluntatis  —  et  quidem  indeliberati,  prout 
excitantem  gratiam  constituunt.  Sufficiet  autem  nobis  demonstrare 
illustrationem  et  inspirationem  immediatam  pertinere  ad  gratiam 
actualem;  cetera  enim  ex  his,  quae  hactenus  disseruimus,  facile 
inferuntur.  Unum  tamen  est  quod  adhuc  notari  debet,  nempe  nos 
haud  asserere  sensu  exclusivo  gratiam  actualem  consistere  in  di¬ 
ctis  illustrationibus  et  inspirationibus;  ne  enim  plura  cum  perspi¬ 
cuitatis  dispendio  simul  congeramus  ,  articulo  sequenti  expende¬ 
mus  quaestionem ,  utrum  praeter  illustrationes  mentis  et  inspira¬ 
tiones  voluntatis  aliquid  aliud  pertineat  ad  rationem  gratiae  actu¬ 
alis  ,  prout  haec  est  auxilium  ad  actus  salutares. 

119.  Sistendo  igitur  in  hac  sola  ratione  illustrationis  et  inspi¬ 
rationis,  potest  jam  facile  intelligi  operatio  gratiae  praevenientis 
in  nobis.  «Etenim  »,  uti  bene  observat  Molina,  «cum  Deus  per 
gratiam,  quam  nobis  largitur,  non  tollat,  sed  ponat  ac  perficiat 
naturam,  eamque  adiuvet  in  suis  motibus,  ut  unusquisque  ex  su- 
pernaturali  auxilio  et  gratia  talis  sit,  qualis  ad  salutem  oportet: 
sane  ad  dignoscendos  et  explicandos  motus  gratiae,  necesse  est 

attendamus  ad  progressum  ac  ordinem,  quem  natura  ipsa  poten- 
tiaeve  cognoscentes  et  appetentes  servarent,  si  illos  eosdem  actus, 
quibus  justificamur,  suis  solis  viribus  quoad  substantiam  actus 
producerent;  ut  ea  ratione  intelligatur  quo  pacto  Deus  per  auxi¬ 
lia  ac  dona  gratiae  se  inserat  et  cooperetur  cum  natura,  eamque 
adjuvet  ut  supra  suas  vires  eos  producat,  quales  ad  salutem  sunt 
necessarii.  » 

120.  « Accipe  ergo  ordinem  motuum  gratiae  praevenientis  ,  si- 
mulque  cognosces  quinam  sint  isti  motus  et  quomodo  fiant.  Dum 
homo,  nondum  ad  fidem  supernaturaliter  interius  vocatus,  cogitat 
et  expendit  res  credendas,  per  notitias  concionatoris  ministerio 
aut  aliunde  comparatas,  influit  Deus  in  easdem  notitias  influxu 
quodam  particulari  ac  supernaturali,  quo  cognitionem  illam  adiu- 
vat,  tum  ut  res  melius  et  dilucidius  expendatur,  et  penetretur, 
tum  etiam  ut  notitia  illa  jam  limites  notitiae  supernaturalis  et 
ad  finem  supernaturalem  ,  in  suo  ordine  et  gradu  accommodatae 
attingat.  Influxus  vero  ille  dicitur  motus  gratiae  praevenientis  ad 
fidem  supernaturalem  et  illuminatio:  notitiaque  illa  et  cognitio, 
effecta  jam  a  Deo  supernaturalis  per  talem  influxum,  appellatur 
gratia  praeveniens  ex  parte  intellectus.  »  Potest  etiam  fieri  ex 
providentia  extraordinaria  ut  sine  externa  praedicatione,  Deus 
interius  doceat:  vel  ut  non  modo  adjuvet  et  elevet  cogitationes 
naturaliter  ortas  ex  auditione  externae  praedicationis,  sed  etiam 
Deus  primus  per  actionem  supra  exigentiam  naturae  immediate  ita 
agat  in  intellectum,  ut  sanctas  cogitationes  excitet.  Quod  et  no¬ 
tatum  volumus  de  actibus  voluntatis. 

121.  «  Ex  cognitione  vero  et  penetratione  earum  rerum  quae  ad 
fidem  spectant  ,  nempe  cum  expenditur  quam  dignae  sint  quibus 
assensus  adhibeatur,  quantumque  id  expediat,  oritur  naturaliter 
in  voluntate  motus  affectionis  ad  res  ita  cognitas,  quo  allicitur, 
et  quasi  invitatur  ad  imperandum  intellectui  assensum  ,  quo  eis 
assentiatur.  Cum  hoc  ergo  motu  quasi  se  inserit  etiam  Deus;  in¬ 
fluens  in  illum  per  auxilium  particulare,  illumque  eo  auxilio 
quasi  acuit,  ut  magis  urgeat  et  alliciat,  efficitque  illum  superna¬ 
turalem  ut  in  suo  ordine  et  gradu  sit  etiam  ad  salutem  accom¬ 
modatus.  Auxilium  itaque  particulare,  quo  Deus  in  illum  motum 
influit,  appellatur  auxilium  gratiae  praevenientis:  motus  vero  ille, 

atque  affectus  voluntatis  circa  ea  quae  ad  fidem  spectant,  quate¬ 
nus  a  Deo  supernaturalis  efficitur  per  auxilium  illud,  dicitur  gra¬ 
tia  praeveniens  ad  assensum  fidei  ex  parte  voluntatis.  » 

122.  «  Porro  licet  in  contemplatione  ejusmodi  rerum  integrum 
sit  voluntati,  eas  velle  aut  nolle,  vel  continere  volitionem  ac  no- 
litionem  :  attamen  quod  ad  illas  non  afficiatur,  non  alia  ratione 
impedire  potest  ,  quam  arcendo  cogitationem  ,  et  divertendo  ad 
alia,  vel  proponendo  voluntati  res  alias  quae  ad  contraria  omni¬ 
no  eam  allicere  solent.  Unde  S.  Augustinus  (3.  de  Libero  Arbi¬ 
trio,  cap.  25.):  ‘Voluntatem’,  inquit,  ‘non  allicit  ad  faciendum 
quodlibet,  nisi  aliquod  visum:  quid  autem  quisque  vel  sumat,  vel 
respuat,  est  in  potestate;  sed  quo  viso  tangatur,  nulla  est  pote¬ 
stas.’ » — Sed  lege  omnino  Concord.  (q.  14.  a.  3.  disp.  75.). 

123.  His  ergo  praehabitis — 


§  II. 

Solvitur  Proposita  Quaestio. 

Prop.  III. — 1.  Ad  rationem  gratice  actualis  pertinent  tum  il¬ 
lustrationes ,  seu  sanctae  mentis  cogitationes;  tum  inspirationes , 
seu  pii  voluntatis  affectus: — 2.  et  quidem,  nisi  catholicus  gra¬ 
tiae  conceptus  pervertatur ,  illustrationes  internae  immediate  a 
Deo  immissae — 3.  nisi  a  communissima  Doctorum  sententia  re¬ 
cedatur ,  immediatae  ipsae  inspirationes  admitti  debent. 

124.  Proh.  lma  pars.  Proprium  actualis  gratiae  munus  est  mo¬ 
vere,  praeparare,  adjuvare  hominem  sive  ad  fidem  concipiendam, 
sive  ad  alia  opera  salutaria  peragenda.  Atqui  id  praestant  tum 
mentis  illustrationes,  tum  voluntatis  inspirationes  divinitus  im¬ 
missae.  Id  autem  probatur — 

125.  I.  Ex  Scriptura.  Ac — 1)  quoad  illustrationes.  Nam  (Epii. 
I.  16.  seq.)  legitur:  «Non  cesso  gratias  agens  pro  vobis,  memo¬ 
riam  vestri  faciens  in  orationibus  meis:  ut  Deus,  Domini  nostri 
Jesu  Christi  Pater  gloriae,  det  vobis  spiritum  sapientiae  et  reve¬ 
lationis  ,  in  agnitione  ejus:  illuminatos  oculos  cordis  vestri,  ut 
sciatis  quae  sit  spes  vocationis  ejus.  » — II.  Cor.  (IV.  6.):  «  Deus 

qui  dixit  de  tenebris  lucem  splendescere,  ipse  illuxit  in  cordibus 
nostris,  ad  illuminationem  scientiae  claritatis  Dei,  in  facie  Chri¬ 
sti  Jesu.  » — Ps.  (XII.  4.):  «  Illumina  oculos  meos  ,  ne  umquam 
obdormiam  in  morte.»  Ibid.  (XVII.  29.):  «Quoniam  tu  illumi¬ 
nas  lucernam  meam  Domine;  Deus  meus  illumina  tenebras  meas.» 
— Jo.  (VI.  45.):  «  Omnis  qui  audivit  a  Patre,  et  didicit,  venit  ad 
me  »,  etc. 

2)  Quoad  inspirationes.  Nam  (Ps.  XX.  4.):  «Praevenisti  eum 
in  benedictionibus  dulcedinis  tuae  »;  in  quae  verba  scribit  S.  Au¬ 
gustinus:  «  Haec  est  illa  suavitas,  de  qua  alibi  dicitur:  ‘Dominus 
dabit  suavitatem,  et  terra  nostra  dabit  fructum  suum,  ut  bonum 
opus  fiat  non  timore,  sed  amore.» — Ps.  (CXXXVIII.  32.):  «Viam 
mandatorum  tuorum  cucurri ,  cum  dilatasti  cor  meum »,  id  est, 
ut  explicat  S.  Augustinus  «cum  delectasti  cor  meum».  — Vide 
etiam  ad  Ephes.  (V.  14.);  Joan.  (VI.  44.). 

126.  II.  Ex  S.  Augustino.  Ac — 1)  quoad  illustrationes.  «  Ista 
opera  bona  »,  inquit  (de  Grat.  et  Lib.  Arbitr.  cap.  7.),  «  si  non 
ea  praecessissent  cogitationes  bonae  ,  nulla  essent.  »  Rursum  de 
gratia  actuali  fidem  praeveniente...  (in  lib.  de  Dono  Persev.  c.  8.) 
scribit:  «  Qui  dat  cordi  humano  cogitationes  pias  ,  per  quas  ha¬ 
beant  fidem.  »  Iterum  (de  Morib.  Man.  1.  2.  c.  17.)  scribit:  «  Ho¬ 
minem  per  gratiam  interioribus  cogitationibus  divinitus  illustra¬ 
ri.  »  Tum  de  gratia  Dei  (de  Elia  et  vid.  Sarept.,  serm.  11.  n.  2.) 
agens,  inquit:  «  Mandat  Deus  miris  modis,  qui  in  cogitationibus 
loquitur.  »  Praeterea '  sub  vocationis  nomine  (in  Ps.  102.  n.  16.) 
ita  depingit  actualem  gratiam:  «  Vocat  undique  ad  correctionem, 
vocat  undique  ad  poenitentiam .  vocat  per  intimam  cogitatio¬ 

nem.  »  Et  tandem  (ad  Simplic.  1.  1.  q.  1.  n.  2.)  his  gratiam  lu¬ 
culenter  describit:  «  Aut  vero  »,  inquit,  «  Cornelius  non  credebat, 
cum  eleemosynis  et  orationibus  dignum  se  praeberet,  cui  Angelus 
mitteretur  ;  sed  nullo  modo  ista  operaretur  ,  nisi  ante  credidis¬ 
set;  nullo  modo  autem  credidisset  nisi  vel  secretis  per  visa  men¬ 
tis  aut  spiritus,  vel  manifestioribus  per  sensus  corporis  admoni¬ 
tionibus  vocaretur.  »  (1) 

(1)  Hisce  gemina  cum  saepe  alibi  tum  vero  occurrunt  Epist.  201.  ad  Vitalem, 
n.  5.,  tum  de  Cone.  Evang.  (1.  3.  c.  6.). 


04  DISP.  I.  —  DE  ACTIBUS  SUPERNATUR AL.  EORUMQ.  PRINCIPIIS. 

2)  Quoad  inspirationes.  S.  Augustinus  (de  Yerbis  Isaiae  ,  ser¬ 
mo  42.  cap.  3.)  actualem  gratiam  in  haec  verba  oculis  subjicit: 
«Quomodo  te  a  te  liberat?  dimittendo  peccata,  donando  merita, 
dando  tibi  vires  pugnandi  adversus  concupiscentias  tuas,  inspiran¬ 
do  virtutem,  dando  menti  tuae  coelestem  delectationem,  qua  omnis 
terrena  delectatio  superetur.  »  Et  etiam  (in  Joan.  tract.  26.  n.  4.) 
expressius:  «  Quomodo  voluntate  credo,  si  trahor  ?  ego  dico  pa¬ 
rum  est  voluntate,  etiam  voluptate  traheris.  Quid  est  voluptate 
trahi  ?  ‘delectare  in  Domino,  et  dabit  tibi  petitiones  cordis  tui.’ 
Est  quaedam  voluptas  cordis  ,  cui  panis  dulcis  est  ille  coelestis. 
Porro  si  poetae  dicere  licuit:  trahit  sua  quemque  voluptas  ;  non 
necessitas  sed  voluptas,  non  obligatio  sed  delectatio;  quanto  for¬ 
tius  nos  dicere  debemus,  trahi  hominem  ad  Christum  ,  qui  dele¬ 
ctatur  veritate,  delectatur  beatitudine,  delectatur  sempiterna  vi¬ 
ta,  quod  totum  Christus  est  ?  An  vero  habet  corporis  sensus  vo¬ 
luptates  suas  ,  et  animus  deseritur  a  voluptatibus  suis  ? »  Tum 
(cit.  loc.  n.  7.)  subdit:  «Omnis  qui  audivit  a  Patre,  et  didicit, 
venit  ad  me.  Yidete  quomodo  trahit  Pater,  docendo  delectat,  non 
necessitatem  imponendo. » 

127.  III.  Ex  sensu  Ecclesice  practico.  «Legem  credendi»,  ut 
docet  Coelestinus  (cit.  Epist.  ad  Gallos,  c.  11. ),  «  lex  statuit  sup¬ 
plicandi »;  et  S.  Augustinus  (Epist.  107.)  ait:  «Nemo  est  tam 
imperitus,  tam  carnalis,  tam  tardus  ingenio,  qui  non  videat  Deum 
facere  ,  quod  rogari  se  praecipit ,  ut  faciat.  »  Atqui  ex  publicis 
Ecclesiae  precibus  constat  nos  constanter  a  Deo  petere  ut  mentes 
nostras  illuminet,  nostrasque  voluntates  moveat.  Ergo — 

Proh.  min.  imprimis  ex  orationibus  in  Missis,  quae  sunt  omni¬ 
bus  notae.  Sufficit  hic  aliqua  speciminis  gratia  afferre,  ex  iis  quae 
habentur  in  Sacramentario  S.  Leoni  M.  tributo,  cujus  magna  est 
auctoritas.  Pro  mense  Aprilis  (Coli.  15.):  «Tuere  Domine  sup¬ 
plices  tuos....  et  inter  tenebras  mortales  ambulantes  tua  semper 
luce  vivifica.  »  Pro  mense  Maii  (Coli.  4.):  « Teque  suppliciter 
exorare,  ut  mentibus  nostris  tua  inspiratione  concedas....  attol¬ 
li.»  Pro  eodem  mense  (Coli.  5.):  «Ut  sensibus  nostris  dignanter 
infundas,  ne —  oculos  ad  coelestia  non  levemus.»  Et  (post  Coli.  4. 
orat.  prid.  Pentec.  10.)  rursus:  «Clemens,  omnipotens,  et  mise¬ 
ricors  Deus,  duritiam  nostri  cordis  averte.»  Nec  non  «Domine 

Deus  noster,  cujus  est  prima  causa  miserendi....  cordibus  nostris 
miseratus  infunde ,  ut  quae  tibi  non  placent  refutantes  sincera 
tibi  voluntate  subdamur.»  Pro  mense  Junii  (Coli.  2.):  «Omnipo¬ 
tens  sempiterne  Deus,  da  cordibus  nostris  illam  tuarum  rectitu¬ 
dinem  semitarum.»  Pro  mense  Julii  (18.  Coli.  2.):  «Da  nobis 
Domine  quaesumus,  ambire  quae  recta  sunt,  et  vitare  quae  noxia.  » 
Tum  (Coli.  4.):  «  Absolve,  Domine,  quaesumus  iniquitates  nostras 
et....  fac  nos  amare  justitiam.  »  Et  (Coli.  14.)  denuo :  «Omnipo¬ 
tens  sempiterne  Deus ,  mentes  nostras,  quaesumus,  ad  opera  tibi 
placitura  converte.  » 

128.  IV.  Ex  ratione  theologica  confirmari  potest  haec  pars 
thesis.  Nam  —  1)  «Gratia  »,  uti  fert  theologicum  axioma,  «se 
accommodat  naturae.  »  At  ea  est  humanae  naturae  indoles ,  ut  ad 
bonum  peragendum  excitetur  et  adjuvetur  sive  per  ostensionem 
boni,  sive  per  voluntatis  motionem  quamcumque.  Ergo  —  2)  Gra¬ 
tia  confertur,  ut  medeatur  vulneribus  humanae  naturae  inflictis 
per  peccatum:  inter  vulnera  vero  nostra  est  ignorantia  in  intel¬ 
lectu  eorum  quae  sunt  spiritus  Dei,  et  imbecillitas  in  voluntate 
(Vide  De  Deo  Creante,  n.  1059.).  Munus  ergo  gratiae  est  intelle¬ 
ctum  illuminare,  ad  originariam  coecitatem  depellendam,  et  torpen¬ 
tem  voluntatem  excitare.  Atqui  id  praestant  illustrationes  intelle¬ 
ctus,  et  voluntatis  inspirationes.  Ergo.  —  Cf.  Ripalda  (disp.  102. 
sect.  1.;  et  disp.  103.  sect.  1.). 

129.  Proh.  2da  pars.  I.  Ex  Scriptura.  Etenim  —  1)  dicitur 
(1.  Cor.  III.  7.):  «  Neque  qui  plantat  est  aliquid  ,  neque  qui  ri¬ 
gat,  sed  qui  incrementum  dat,  Deus.»  Unde:  evidens  est  sub  me¬ 
taphora  plantationis  et  irrigationis  significari  gratiam  externam, 
quae  confertur  per  extrinsecum  ministerium ,  et  quae  certe  est  a 
Deo.  Atqui  praeter  hanc,  alia  asseritur  gratia,  quae  speciali  modo, 
exclusive  Deo  auctori  tribuitur.  Ergo  haec  est  gratia  interna. 
Unde  S.  Augustinus  (de  Gratia  Christi,  c.  19.),  ait:  «Ipse  in  bo¬ 
nis  arboribus  cooperatur  fructum,  qui  et  forinsecus  rigat,  atque 
excolit  per  quemlibet  ministrum,  et  per  se  dat  intrinsecus  incre¬ 
mentum.  »  Et  (in  Joan.  tract.  80.),  ad  illa  verba:  «Omnem  qui 
fert  fructum,  purgabit  eum,  ut  fructum  plus  afferat»;  ait:  «Etiam 
palmites  suos  operarios  fecit.  Nam  etsi  non  dant  incrementum , 

impendunt  tamen  aliquod  adiumentum.  .  .  .  Ego  plantavi,  Apollo 
rigavit.»  Et  subdit:  «Jam  vero  quod  sequitur,  sed  Deus  incre¬ 
mentum  dedit,  excedit  hoc  humanam  humilitatem,  excedit  ange¬ 
licam  sublimitatem,  neque  omnino  pertinet,  nisi  ad  Agricolam 
Trinitatem.  » 

2)  Legitur  (I.  Joan.  II.  20.):  «  Yos  unctionem  habetis  a  Sancto, 
et  nostis  omnia.»  Et  (ib.  27.):  «Unctio  ejus  docet  vos  de  omni¬ 
bus.  »  Unde:  collatis  etiam  testimoniis  Act.  (IV.  27.;  X.  38.); 
Hebr.  (I.  9.);  II.  Cor.  (I.  21.),  unctio  est  sanctificatio  sive  sub¬ 
stantialis,  ut  in  Christo,  sive  accidentalis,  ut  in  nobis;  atque  haec 
sive  'perfecta,  ut  in  justis  per  dona  permanentia,  sive  inchoata, 
ut  per  dona  Spiritus  Sancti  transeuntia.  Atqui  unctio  haec  est 
interior;  tum  quia  nequit  concipi  unctio  spiritalis  exterior,  tum 
quia  opponitur  ministerio  extrinseco  «non  necesse  habetis,  ut 
aliquis  vos  doceat  »  —  unctio  docet  vos.  Ergo  —  Unde  S.  Augusti¬ 
nus  (tract.  3.  in  I.  Joan.)  inquit:  «Nolite  putare  quemquam  ali¬ 
quid  discere  ab  homine.  Admonere  possumus  per  strepitum  vocis 
nostrae;  si  non  sit  qui  doceat,  inanis  est  strepitus  noster...  Ubi  illius 
inspiratio  et  unctio  non  est,  forinsecus  inaniter  perstrepunt  yerba.» 
Et  S.  Gregorius  (Hom.  30.  in  Evang.):  «Nisi  Spiritus  Sanctus 
cordi  adsit  audientis,  otiosus  est  sermo  doctoris.  Nemo  ergo  do¬ 
centi  homini  tribuat,  quod  ex  ore  docentis  intelligit ,  quia  nisi 
intus  sit,  qui  doceat,  doctoris  lingua  exterius  in  vacuum  laborat.... 
Sed  et  ipse  conditor  non  ad  eruditionem  hominis  loquitur,  si  ei¬ 
dem  homini  per  unctionem  Spiritus  non  loquatur.  Certe  Cain 
priusquam  fratricidium  opere  perpetraret,  audivit,  peccasti,  quie¬ 
sce.  Sed  quia,  culpis  suis  exigentibus,  voce  est  admonitus,  non 
unctione  Spiritus,  audire  verba  Dei  potuit,  sed  servare  contem¬ 
psit.  » 

130.  II.  Ex  Patribus.  Nam  —  1)  historice  constat  Pelagium 
tandem  admisisse  praeter  liberum  arbitrium,  gratiam  externam, 
revelationem,  doctrinam,  praedicationem:  unde  S.  Augustinus  (de 
Grat.  Christi,  cap.  7.)  ejus  haec  verba  refert:  «  Adjuvat  nos  Deus 
per  doctrinam  et  revelationem  suam  dum  cordis  nostri  oculos 
aperit,  dum  nobis,  ne  praesentibus  occupemur,  futura  demonstrat, 
dum  diaboli  pandit  insidias,  »  etc.  Attamen  S.  Augustinus  gra¬ 
tiam  illam  externam  minime  sufficere  semper  propugnavit.  Ita  , 

ex.  gr.  (op.  cit.  cap.  13.)  ait:  «Haec  gratia  si  doctrina  dicenda 
est,  certe  sic  dicatur,  ut  altius  et  interius  eam  Deus  cum  ineffa- 

•  t  , 

bili  suavitate  credatur  infundere,  non  solum  per  eos  qui  plantant 
et  rigant  extrinsecus ,  sed  etiam  per  se  ipsum  qui  incrementum 
suum  ministrat  occultus,  ita  ut  non  ostendat  tantummodo  veri- 

B  *  1  •  V  •  '  >1  ')s  .  .  ,  * 

tatem,  verum  etiam  impertiat  caritatem.»  Et  (de  Pecc.  Merit.  et 
Remiss.  lib.  1.  cap.  25.):  «  Adhibetur  sermo  veritatis  extrinsecus 
vocis  ministerio  corporalis  ,  verumtamen  neque  qui  plantat  est 
aliquid,  etc.  Audit  quippe  homo  dicentem  vel  hominem  vel  An¬ 
gelum;  sed  ut  sentiat,  et  cognoscat  esse  verum  quod  dicitur,  illo 
lumine  intus  mens  ejus  aspergitur,  quod  aeternum  est,  quod  etiam 
in  tenebris  lucet.  » 

2)  Idem  docent  alii  Patres.  Cyrillus  Alex,  (in  Joan.  lib.  4. 
cap.  1.):  « Cognitionem  sui  filii  non  sono  aut  voce  Pater  nobis 
immittit,  sed  illustratione  mentis,  qua  recte  divinas  Scripturas 
percipimus:  quae  illustratio  animi  a  Filio  quoque  fieri  dicitur.»  — 
S.  Fulgentius  (de  Incarnat.  et  Grat.  J.  C.):  «Frustra  sermo  di¬ 
vinus  exterioribus  auribus  sonat :  nisi  Deus  spiritali  munere  au¬ 
ditum  hominis  interioris  aperiat.»  —  S.  Gregorius  Mag.  (Homil.  8. 
in  Ezechiel.):  «Fortasse  doctores  sunt;  sed  cum  coeperint  tacita 
mente  cogitare,  quae  sit  inefiabilis  Dei  sapientia,  quae  mentes  ho¬ 
minum  sine  strepitu  verborum  doceat:  et  quomodo  haec  eadem 
sapientia,  si  auditorum  mentes  non  docet,  vox  docentium  vacue 
laborat;  sua  eis  doctrina  protinus  vilescit;  quia  neque  qui  plan¬ 
tat  est  aliquid,  »  etc.  —  S.  Bernardus  (de  Convers.  ad  Clericos  , 
cap.  1.):  «Etsi  loquimur  justitiam,  et  gloriam  Dei  quaerimus; 
effectum  tamen  ab  eo  solo  sperare,  ab  eo  postulare  necesse  est, 


ut  voci  suae  vocem  virtutis  accommodet.  Ad  hanc  ergo  interio¬ 
rem  vocem  aures  cordis  erigi  admonemus  ,  ut  loquentem  Deum 
intus  audire,  quam  foris  hominem  studeatis.»  —  Cf.  Ripalda 
(disp.  101.  sect  3.  et  4.). 

1  »>i  ,  * 

Hinc  D.  Thomas  (lect.  6.  in  Joan.)  ad  illa  verba  :  « Ille  vos 
docebit  omnia»,  ait:  «Quia  quaecumque  homo  doceat  extra,  nisi 
Spiritus  Sanctus  interius  det  intelligentiam,  frustra  laborat,  quia 

>  •  .  I  f  *  J  ’  •  1  >'  1  I  i  •  J  #  f  I  f  l  «  J  I  ■  (  fy  -  _ 

nisi  Spiritus  adsit  cordi  audientis ,  otiosus  erit  sermo  doctoris. 

■  *  *  ■■■>,-.  h  i :  >  t  ’  i  •  i  i  ,  /  .  j 

Et  (Job  XXXII.  8.)  dicitur:  ‘Inspiratio  omnipotentis  dat  intelli¬ 
gentiam,’  in  tantum  quod  etiam  ipse  filius  organo  humanitatis 

loquens  non  valet,  nisi  ipsemet  interius  operetur  per  Spiritum 
Sanctum.  » 

131.  Proh.  3tia  pars.  Juverit  meminisse  ex  probationibus  secun¬ 
dae  partis  thesis  constare  ad  gratiam  actualem  pertinere  inspira¬ 
tiones -voluntatis  praesertim  internas.  Etenim  si  intellectus  illu¬ 
strationes  internae  sunt,  et  ex  his,  ex  rei  natura,  consequitur 
aliquis  motus  in  voluntate:  hi  motus ,  seu  inspirationes,  hac  ra¬ 
tione ,  internae  dicendae  sunt.  Hic  solummodo  probandum  est 
Deum  per  novum  favorem  distinctum  ab  eo ,  quo  intellectum  il¬ 
luminat,  tangere  cor,  agere  immediate  in  ipsam  voluntatem, 
ipsam  ad  bonum  inclinando;  ac  propterea  dari  inspirationes  non 
modo  internas,  sed  etiam  immediatas.  Id  autem  probatur  — 

132.  I.  Locutiones  Patrum  catholicam  doctrinam  contra  haere¬ 
ticos  propugnantium,  et  praesertim  Conciliorum  res  fidei  definien¬ 
tium  ,  sumendae  sunt  sensu  omnino  proprio,  nisi  evidens  aliqua 
ratio  aliud  suadeat.  Atqui  locutiones  Conciliorum  et  Patrum  in 
re  praesenti  sensu  proprio  sumptae  adstruunt  internam  gratiam 
in  voluntate  a  gratia  in  intellectu  distinctam ,  seu  immediatam 
inspirationem;  et  nulla  ratio  est,  uti  per  se  patet,  sensum  illum 
non  retinendi.  Ergo  — 

Prob.  min.  1)  Certum  est  Concilia  et  Patres,  praesertim  S.  Au¬ 
gustinum,  cum  gratiam  actualem  adaequate  describunt,  duplicem 
gratiam  commemorare,  unam  in  intellectu,  aliam  in  voluntate. 
Quod  si  aliquando  solam  illustrationem  mentis  commemorant , 
quandoque  etiam  de  sola  voluntatis  inspiratione  loquuntur;  ac 
quemadmodum  hanc  commemorando  illam  non  excludunt,  ita  vi- 
ceversa  :  unius  tantum  quandoque  meminisse  merito  censentur 
sive  quia  necesse  non  est  omnia  semper  repetere ,  sive  quia  ex 
Dei  institutione  inspiratio  illustrationem  consequitur,  et  hanc  vi- 
cissim  illa  praesupponit.  Quod  autem  utramque  asserant  Patres 
et  Concilia  patet  ex  jam  datis  testimoniis.  Atqui  haec  sensu  pro¬ 
prio  accepta  significant  duplex  donum,  unum  in  intellectu,  aliud 
in  voluntate ;  et  non  duplicem  effectum  unius  ejusdem  doni. 
Ergo  — 

2)  Certum  est  quod  Concilia  et  Patres  loquuntur  de  divina 
operatione  in  voluntate  eodem  modo  ac  de  divina  operatione  in 

intellectu:  ac  quemadmodum  dicitur  Deus  aperire  quod  latebat;  ita 
etiam  dicitur  praeparare  voluntatem ,  vel  operari  in  libero  arbi¬ 
trio.  Haec  autem  sensu  proprio  accepta  significant  operationem 
Dei  immediatam  in  voluntate ,  sicut  similes  locutiones  pro  in¬ 
tellectu  certe  important  divinam  operationem  immediatam  in  eo. 
Sane  Coelestinus  (c.  8.)  probat  verba  Episcoporum  Africae  ad 
Zosimum:  «Praeparatur  voluntas  a  Domino,  et  ut  boni  aliquid 
agant,  paternis  inspirationibus  suorum  ipse  tangit  corda  fidelium.» 
Et  (cap.  9.)  ait:  «Quod  Deus  in  cordibus  hominum,  atque  in  ipso 
operatur  arbitrio.»  —  S.  Augustinus  (Epist.  107.):  «Confiteamur, 
gratia  Dei  praeveniri  hominum  voluntates,  et  per  hanc  eas  potius 
praeparari ,  quam  propter  earum  meritum  dari.  »  In  Enchiridio 
autem  (cap.  32.):  «Deus»,  inquit,  «hominis  voluntatem  bonam 
et  praeparat  adjuvandam,  et  adiuvat  praeparatam. »  Atque  eodem 
sensu  (Retract.  1.  1.  c.  26.)  ait:  «Est  misericordia  etiam  ipsam 
praeveniens  voluntatem,  quae  si  non  esset,  non  praepararetur  volun¬ 
tas  a  Domino.  » 

3)  Certum  est  quod  Patres  et  Concilia  comparantes  gratiam  in 
voluntate  cum  gratia  in  intellectu,  prae  hac  illam  extollunt.  Hoc 
patet  ex  citato  can.  4.  Concil.  Milevitan.  II.;  et  ex  S.  Augustino, 
qui  (de  Gratia  Christi,  cap.  26.),  scribit:  «Istam  Dei  gratiam  in 
divinis  eloquiis  manifestam  etiam  Pelagius  manifeste  fateatur.... 
Cognitionem  et  dilectionem,  sicut  sunt  discernenda,  discernat. 
Quia  scientia  inflat,  caritas  aedificat.  Et  tunc  scientia  non  inflat 
quando  caritas  aedificat.  Et  cum  sit  utrumque  donum  Dei ,  sed 
unum  minus,  alterum  magis,  non  sic  justitiam  nostram  super 
laudem  justificatoris  nostri  extollat,  ut  horum  duorum  quod  mi¬ 
nus  est  divino  tribuat  adjutorio,  quod  autem  majus  est  humano 
usurpet  arbitrio. »  Haec  vero  proprio  sensu  sumpta  important  gra¬ 
tiam  in  voluntate  esse  aliam  a  gratia  in  intellectu,  ac  proinde 
dari  immediatam  inspirationem  voluntatis. 

133.  II.  S.  Augustinus  (in  cit.  test.  de  Gratia  Christi,  cap.  13.) 
contendit  ad  faciendum  opus  salutare  necesse  esse  ut  Deus  «non 
ostendat  tantummodo  veritatem ,  verum  etiam  impertiat  carita¬ 
tem».  Et  (de  Pecc.  Merit.  et  Remiss.  lib.  2.  cap.  19.):  «Cum 
ab  illo  illius  adjutorium  deprecamur  ad  faciendam  perficiendam- 
que  justitiam,  quid  aliud  deprecamur,  quam  ut  aperiat  quod  la- 

tebat,  et  suave  faciat  quod  non  delectabat?»  Et  (in  Psalm.  118. 
serm.  17.  n.  3.):  «Docet  Deus  suavitatem,  inspirando  delectatio¬ 
nem....  Docet  scientiam,  insinuando  cognitionem.»  Et  (de,,Pecc. 
Merit.  et  Remiss.  lib.  2.  cap.  17.):  «Nolunt  homines  facere  quod 
justum  est,  sive  quia  latet  an  justum  sit,  sive  quia  non  delectat... 

Ut  autem  innotescat  quod  latebat ,  et  suave  fiat  quod  non  dele- 
» 

ctabat,  gratiae  Dei  est.»  Et  (ib.  cap.  18.)  docet:  «Deum  Sanctis 
suis  alicujus  operis  justi  aliquando  non  tribuere  vel  certam  scien¬ 
tiam,  vel  victricem  delectationem .»  Et  (1.  de  Spir.  et  Lit.  c.  3.): 
«Neque  liberum  arbitrium  quidquam  nisi  ad  peccandum  valet, 
si  lateat  veritatis  via ,  et  cum  id  quod  agendum  est  et  quo  ni¬ 
tendum  est  coeperit  non  latere,  nisi  etiam  delectet  et  ametur, 
non  agitur,  non  suscipitur,  non  bene  vivitur.  » 

Unde:  inspiratio  voluntatis  mediata  ex  rei  natura  conjungitur 
cum  interna  et  immediata  illustratione  intellectus ;  ergo  hac 
admissa,  et  illa  admittitur:  ac  proinde  non  necesse  est  nimis  ur¬ 
gere  necessitatem  inspirationis  mediatw  cum  jam  statuitur  illu¬ 
stratio  intellectus.  —  Rursus  inspiratio  mediata  ex  rei  n.atura 
conjungitur  cum  illustratione  intellectus;  ergo  ubi  haec  est  et  illa 
erit;  ac  proinde  non  bene  diceretur  quod  stante  illustratione  in¬ 
tellectus  opus  salutare  perfici  nequit,  eo  quod  solum  deest  delq-. 
ctatio,  motio,  inspiratio  voluntatis.  Atqui  S.  Augustinus  constan¬ 
ter  inculcat  necessitatem  inspirationis  in  voluntate,  jam  statuta 
illustratione  in  intellectu  —  atque  frequenter  asserit  opus  salutare 
non  fieri,  quia  licet  adsit  illustratio  intellectus,  deest  tamen  iqr 
spiratio  voluntatis.  Ergo  inspiratio,  quam  S.  Doctor  praedicat,, 
est  inspiratio  immediata. 

134.  III.  Ex  rationis  analogia.  Nam ,  uti  arguit  Suarez  — 
1)  utraque  potentia,  intellectus  et  voluntas,  est  de  se  valde  im- 
proportionata  ad  supernaturales  actus,  et  ideo  ad  suavem  provi-r 
dentiam  pertinet  paulatim  illam  sublevare,  procedendo  Ab  imper¬ 
fecto  ad  perfectum  ;  ergo  sicut  intellectus  hoc  modo  ducitur  a 
Deo  praevia  gratia  excitante ,  ita  etiam  voluntas.  Unde  in  ipsa 
hominis  justificatione  hoc  ipsum  ordinarie  Deus  observat,  ut  de¬ 
scripsit  Concil.  Trid.  (sess.  6.  cap.  6.),  ubi  varios  ponit  qctus 
ad  utramque  potentiam ,  ex  quibus  aliqui  saepe  possunt  ad  gra¬ 
tiam  excitantem  pertinere,  ut  divino  timore  concuti,  desiderium 

aliquod  salutis  concipere. — 2)  Per  originale  peccatum  non  solam 
ignorantiam  contraximus,  sed  multo  magis  infirmitatem  et  imbe¬ 
cillitatem  bene  operandi,  uti  ostendimus  in  tractatu  De  Deo 
Creante  (nn.  1059.  seqq.).  Ergo  sicut  intellectus  indiget  excita¬ 
tione  propter  ignorantiam ,  ita  debet  excitari  voluntas  propter 
difficultatem  bene  operandi.  —  Cf.  Suarez  (de  Gratia,  1.  3.  cc.  6.  7.). 

135.  Scholion.  Recentiores  Thomistae,  uti  Gotti  et  Billuart,  ne- 
gligere  videntur  questionem  «Utrum  illustratio  et  inspiratio  sint 
de  ratione  gratiae  excitantis»;  at  Sylvius,  qui  fideliter  refert  vete¬ 
rum  Thomistarum,  quibus  adhaeret,  sententiam,  quaestionem  illam 
directe  attingit.  Dicit  enim  (in  1.  2.  q.  111.  a.  3.  quaer.  2.  conci.  2.): 
«Quando  suasiones  et  illustrationes  praedictae  conjunctum  habent 
aliquem  bonum  motum  voluntatis  :  tam  illae  inspirationes  quam 
iste  voluntatis  motus,  pertinent  ad  gratiam  excitantem. »  Deinde 
vero  declarat  illustrationes  et  inspirationes  pertinere  ad  gratiam 
excitantem,  quatenus  sunt  effectus  ejus;  scribit  enim  (1.  c. 
conclus.  4.):  «  Effectus  gratiae  excitantis  sunt,  intellectus  illumi¬ 
natio  et  excitatio  ad  objecti  propositi  considerationem,  voluntatis 
inclinatio  in  bonum,  pia  affectio,  sanctum  desiderium,,  et  quae¬ 
dam  utriusque  potentiae  roboratio,  secundum  quam  redduntur  in 
actu  primo  potentes  ad  bene  agendum.  »  Unde  totam  essentiam 
gratiae  excitantis  constituere  videtur  (1.  c.  conci.  3.)  in  dono  no¬ 
bis  inhaerente,  quod  est  terminus  immediatus  actionis  Dei  illu¬ 
minantis  et  inspirantis,  et  quo  nos  illuminamur  et  movemur.  Omnes 
autem  negant  actus  indeliberatos  ;  qui  ,  juxta  nos  ,  sunt  termini 
immediati  illuminationis  et  inspirationis,  pertinere  ad  rationem 
gratiae  excitantis.  Hinc,  nulla  facta  distinctione  inter  actus  delibe¬ 
ratos  et  indeliberatos,  docet  Billuart  (Diss.  4.  a.  2.),  «gratiam 
actualem  ,  qua  Deus  movet  ad  agendum.  .  .  .  esse  aliquid  distin¬ 
ctum  ab  operatione  hominis  ;  quia  datur  ad  hoc  ut  homo  eliciat 
suas  operationes,  estque  earum  principium  effectivum.  » 

136.  Yerum  —  1)  illustrationes  intellectus  et  inspirationes  vo¬ 
luntatis  esfee  de  ratione  gratiae  actualis ,  et  non  solum  ejus  effe¬ 
ctus',  tam  clare  eruitur  ex  auctoritate  Cone,  et  Patrum,  quos 
citavimus,  tum  in  expositione  quaestionis,  tum  in  demonstratione 
thesis,  ut  non  videam  quomodo  negari  id  possit.  —  2)  Utrum  au- 

tem,  praeter  illustrationes  et  inspirationes,  aliud  etiam  donum, 
nobis  inhaerens,  sit  de  ratione  gratiae  excitantis,  ut  diximus,  di¬ 
scutietur  infra.  —  3)  Denique  illustrationes  et  inspirationes,  pas¬ 
sive  acceptas,  et  prout  ad  excitantem  gratiam  referuntur,  con¬ 
sistere  in  actibus  indeliberatis  intellectus  et  voluntatis  ,  satis 
demonstratum  est  (n.  116.  seqq.).  Possumus  hic  addere  auctori¬ 
tatem  D.  Thomae,  qui  (1.  2.  q.  110.  art.  2.)  scribit:  «In  eo  qui 
dicitur  gratiam  Dei  habere,  significatur  esse  quidam  effectus  gra¬ 
tuitae  Dei  voluntatis.  Dictum  est  autem  supra  (q.  109.  a.  1.)  quod 
dupliciter  ex  gratuita  Dei  voluntate  homo  adjuvatur:  uno  modo 
in  quantum  anima  hominis  movetur  a  Deo  ad  aliquid  cognoscen¬ 
dum,  vel  volendum,  vel  agendum;  et  hoc  modo  ipse  gratuitus  effe¬ 
ctus  in  homine  non  est  qualitas,  sed  motus  quidam  animae;  actus 
enim  moventis  in  moto  est  motus.  .  .  .  Alio  modo  adjuvatur  homo 
ex  gratuita  Dei  voluntate  secundum  quod  aliquod  habituale  donum 
a  Deo  animae  infunditur.»  Juxta  D.  Thomam  ergo  gratia  actualis 
passive  sumpta  est  motus;  sed  non  intelligitur  quid  sit  motus  in¬ 
tellectus  et  voluntatis,  nisi  actus  earum  facultatum. 

137.  Nec  movere  nos  possunt  Thomistarum  difficultates,  quae 
ex  hactenus  dictis  facile  diluuntur.  Nam  dicunt — 1):  actus  no¬ 
stri  indeliberati  supernaturales  sunt  effectus  gratiae  excitantis  : 
ergo  nequeunt  illam  constituere.  —  Resp.  dist.  antec.:  sunt  effe¬ 
ctus  gratiae  excitantis  active  sumptae  conc .;  passive  sumptae,  neg.; 
tum  enim  sunt  ipsa  gratia  excitans. — Cf.  dicta  (n.  110.). 

Instant  —  2):  gratia  actualis,  ac  proinde  gratia  excitans  pas¬ 
sive  sumpta  datur  ad  bene  agendum,  seu  est  principium  boni 
actus;  ergo  nequit  in  ipso  actu  consistere.  —  Resp.  dist.:  est 
principium  boni  actus,  nempe  actus  salutaris,  qui  est  actus  de¬ 
liberatus,  conc.;  est  principium  actus  indeliberati,  neg.  Actus 
indeliberatus  nec  moralis  est;  quomodo  ergo  dici  poterit  proprie 
salutaris?  Unde  D.  Thomas  (1.  2.  q.  111.  a.  2.)  docet  gratiam 
actualem  esse  «divinum  auxilium,  quo  Deus  nos  movet  ad  bene 
volendum  et  agendum  » ;  in  decursu  vero  articuli  ita  rem  expli¬ 
cat:  «si  gratia  accipiatur  pro  gratuita  Dei  motione,  qua  movet 
nos  ad  bonum  meritorium,  convenienter  dividitur  gratia  per  ope¬ 
rantem  et  cooperantem.  » 

Dicunt  —  3):  Juxta  Concil.  Arausican.  II.  et  S.  Augustinum, 

gratiae  excitantes  fiunt  in  homine,  sed  non  ab  homine;  vel  fiunt 
in  nobis,  sed  sine  nobis.  Sed,  si  eae  consisterent  in  actibus  inde- 
liberatis  intellectus  et  voluntatis,  fierent  a  nobis,  et  non  sine 
nobis.  Ergo  —  Resp.  dist.  maj.:  fiunt  in  nobis  sine  nobis  meren¬ 
tibus,  seu  sine  nostro  merito,  et  sine  nobis  libere  agentibus,  seu 
sine  libertate,  conc sine  nobis  physice  et  vitaliter  concurrenti¬ 
bus,  neg.  —  Cf.  dicta  (n.  117.).  Actiones,  quae  a  nobis  procedunt 
absque  libertate,  proprie  non  dicuntur  humance ,  nec  nobis  im¬ 
putari  possunt:  recte  ergo  dicuntur  non  fieri  a  nobis.  Sane  Apo¬ 
stolus  (Rom.  VII.  20.)  ait:  «Si  autem  quod  nolo,  illud  facio; 
jam  non  ego  operor  illud,  sed,  quod  habitat  in  me,  peccatum:  » 
ubi  illud  «  non  operor  »  evidenter  non  significat  non  operor  phy¬ 
sice  et  vitaliter ,  sed  non  operor  libere.  Item  S.  Bernardus  (de 
Grat.  et  Lib.  Arb.  c.  14.)  inquit:  «Deus  tria  haec,  hoc  est  bo¬ 
num  cogitare,  velle  et  perficere  operatur  in  nobis.  Primum  pro¬ 
fecto  sine  nobis;  secundum  nobiscum,  »  etc.:  ubi  evidenter  S.  Ber¬ 
nardus  non  docet  Deum  operari  in  nobis  cogitare  sine  nobis 
physice  et  vitaliter  concurrentibus  ad  cogitationem.  Hinc  etiam 
S.  Augustinus  (83.  Quaest.  q.  68.)  scribit:  «Si  quis  sibi  tribuat 
quod  veniat  vocatus,  non  potest  sibi  tribuere  quod  vocatus  est:» 
ubi  sicut  qui  venit  vocatus,  id  sibi  tribuit  ideo,  quia  libere  venit; 
ita  qui  vocatur,  sibi  id  non  tribuit  ideo,  quia  vocatio  non  pendebat 
a  sua  libertate.  Et  Divus  Thomas  (n.  104.  ad  4tum )  dicit  operari 
non  esse  ex  nobis  quando  est  ex  necessitate,  seu  absque  libertate. 
Cf.  Suarez  (de  Gratia,  1.  3.  c.  3.  n.  6.).  Jamvero  a  Conciliis  et 
Patribus  excludi  tantum  operationem  hominis  meritoriam  ac 
liberam,  non  vero  physicam  in  gratiis  excitantibus,  patet  ex 
scopo,  qui  erat,  declarare  hominem  per  suas  naturales  operatio¬ 
nes,  non  mereri  vitam  aeternam  aut  primam  gratiam;  neque  ini¬ 
tium  salutis  in  hominem  ,  sed  in  solum  Deum  esse  reducendum  : 
quod  utrumque,  etiam  admissa  operatione  hominis  physica  tan¬ 
tum,  salvum  et  verum  manet.  —  Cf.  Wirceburgenses  (n.  258.). 

138.  Ex  statutis  in  thesi  facile  etiam  refutantur  quaedam  aliae 
gratiae  actualis  definitiones.  Ita  primo,  juxta  Quesnellum  (propp. 
XI.  XIX.):  «Gratia  non  est  aliud,  quam  voluntas  omnipotentis 
Dei  jubentis  et  facientis  quod  jubet.»  —  «Dei  gratia  nihil  aliud 

est,  quam  ejus  omnipotens  voluntas:  haec  est  idea,  quam  Deus 
nobis  tradidit  in  omnibus  suis  Scripturis.  » 

139.  Yerum  —  1)  hic  agitur  de  gratia,  prout  est  donum  quod¬ 
dam  supernaturale  nobis  collatum,  nobisque  inhaerens:  hujusmodi 
autem  non  est  omnipotentia  aut  voluntas  Dei. — 2)  Etiamsi  ex  parte 
principii  consideretur  gratia  actualis,  haud  ea  definiretur  volun¬ 
tas  Dei  omnipotens;  sub  conceptu  enim  omnipotentiae ,  juxta 
Quesnellum,  proponitur  gratia,  cui  liberum  arbitrium  non  resi- 

•  !  I  ,  / 

stit,  nec  resistere  potest:  hinc  nulla  esset  gratia  sufficiens,  nec 
sub  gratia  efficaci  maneret  libertas.  Merito  igitur  damnatae  fuere 
propp.  Quesnellianae. 

f 

140.  Secundo  affirmat  Berti  (t.  3.  1.  5.  c.  1.)  gratiam  nihil 
esse  nisi  caritatem.  Yerum  —  1)  si  ita  esset,  nulla  daretur  gra- 

tia  in  intellectu  ,  contra  id  quod  Concilia  et  Patres  statuunt.  — 

2)  Nec  gratia  voluntatis  integra  persisteret.  Nam  si  caritas  in 
data  definitione  formaliter  sumitur,  multa  excluduntur,  quae  certe 
sunt  gratia:  ex  Scripturis  enim  liquet,  Deum  non  sola  caritatis 
inspiratione ,  sed  poenarum  etiam  timore ,  aeternae  retributionis , 
aliisque  piis  affectibus  a  caritate  diversis,  animam  ad  poeniten¬ 
tiam  ac  virtutis  exercitationem  promovere.  Idcirco  canebat  Da- 
vid  (Ps.  CXVIII.  112.):  «Inclinavi  cor  meum  ad  faciendas  justi- 

ficationes  tuas  in  aeternum  propter  retributionem.  »  Et  alibi 
(Eccli.  I.  27.)  dicitur:  «Timor  Domini  expellit  peccatum.»  — 

3)  Si  vero  caritas  sumatur  pro  amore  quocumque,  suavitate,  de¬ 
lectatione,  etc.;  falsa  adhuc  apparet  illa  definitio.  Nam  etsi  San¬ 
ctus  Augustinus  saepe  doceat  Deum  trahere  hominem  inspirando 

*  i  %  *  f  |  i  9 

suavitatem  vel  delectationem;  docet  tamen  saepe  (cont.  1.  Epist. 

,  i 

Pelag.  lib.  1.  n.  38.)  quod  «miris  modis  homo  trahitur  ut  velit». 

•  a 

Ejus  vero  discipulus  S.  Prosper  (in  lib.  cont.  Collat.  c.  7.)  ad 


illa  verba  Joan.  (YI.  44.):  «Nemo  venit  ad  me,  nisi  Pater  qui 
misit  me,  traxerit  eum, »  ait:  «  Si  ergo  nemo  venit  nisi  attractus, 

omnes  qui  quocumque  modo  veniunt,  attrahuntur....  trahit  timor: 
‘principium  [enim]  sapientiae  est  timor  Domini.’  Trahit  laetitia: 
quoniam  ‘laetatus  sum  in  his  quae  dicta  sunt  mihi,  in  domum  Do¬ 
mini  ibimus.’  Trahit  desiderium:  ‘  quoniam  concupiscit  et  deficit 
anima  mea  in  atria  Domini.’  Trahunt  delectationes:  ‘quam  dul¬ 
cia  enim  faucibus  meis  eloquia  tua,  super  mei  et  favum  ori  meo.’ 

Et  quis  perspicere  aut  enarrare  possit,  per  quos  affectus  visi¬ 
tatio  Dei  animum  ducat  humanum,  ut  quse  fugiebat  sequatur, 
quae  oderat  diligat,  quae  fastidiebat  esuriat,  ac  subito  commuta¬ 
tione  mirabili  quae  clausa  ei  fuerant  liant  aperta,  quae  onerosa 
sint  levia,  quae  amara  sint  dulcia,  quae  obscura  sint  lucida?  haec 
autem  omnia  operatur  unus  atque  idem  Spiritus,  dividens  singu¬ 
lis  prout  vult.  »  —  Sed  de  his  redibit  sermo. 


ARTICULUS  QUINTUS 

An,  Praeter  Illustrationes  Mentis  ac  Voluntatis  Inspirationes, 
aliquid  aliud  sit  de  Ratione  Gratiae  Actualis. 

§  r- 

Exponitur  Status  Quaestionis. 

141.  Ad  recte  intelligendum  statum  quaestionis,  oportet  recolere 
verba,  quae  supra  (n.  108.),  dedimus,  Concil.  Milevitan.  II.,  quod 
ait:  «quisquis  dixerit,  eamdem  gratiam  Dei  per  Jesum  Christum 
Dominum  nostrum  propter  hoc  tantum  nos  adjuvare  ad  non  pec¬ 
candum,  quia  per  ipsam  nobis  revelatur  et  aperitur  intelligentia 
mandatorum,  ut  sciamus,  quid  appetere,  et  quid  vitare  debeamus 
non  autem  per  illam  nobis  praestari,  ut  quod  faciendum  cognove¬ 
rimus  ,  etiam  facere  diligamus  atque  valeamus ;  anathema  sit.  » 
Ex  his  verbis  aperte  liquet  integram  actualis  gratiae  rationem  tria 
comprehendere:  1)  illustrationem, ,  seu  lumen  coelitus  immissum, 
«  ut  sciamus  quid  appetere,  et  quid  vitare  debeamus»  —  2)  inspi¬ 
rationem,  seu  piam  voluntatis  affectionem,  ut  «quod  faciendum 
cognoverimus,  etiam  facere  diligamus »  —  3)  vires  auxilii  super- 
naturalis  facultatibus  nostris  adjectas,  ut  «quod  faciendum  co¬ 
gnoverimus  ,  etiam  facere.  .  .  .  valeamus.  Jamvero  illustratio  et 
inspiratio,  quas  jam  ostendimus  esse  de  ratione  gratiae  actualis, 
primum  et  alterum  munus  implent:  at  implentne  solee  tertium 
etiam  munus,  subministrationem  nempe  virium  ad  supernaturali- 
ter  agendum  ? 

142.  Distinguendum  autem  est  inter  actus  supernaturales,  qui  eli¬ 
ciuntur  ab  homine  jam  instructo  habitibus  supernaturalibus,  qualis 
est,  ex.gr.,  homo  in  statu  justitiae;  et  actus  supernaturales,  qui  eli¬ 
ciuntur  ab  homine  habitibus  supernaturalibus  carente, qualis  est  ex. 
gr.  peccator,  qui  se  disponit  ad  justificationem,  aut  respectu  actus 
fidei,  adultus,  qui  primum  convertitur  ad  fidem.  In  primo  casu, 
.communiter  admittitur  habitus  elevare  intrinsece  naturam,  eique 
vires  conferre,  ut  illustrata  et  inspirata  possit  supernaturaliter 
agere;  at  in  secundo  casu,  quid  est  quod  elevat  potentias  natura¬ 
les,  eisque  vires  praebet  ad  supernaturaliter  operandum? — Yide 
Suarez  (de  Auxil.  opusc.  1.  1.  3.  c.  4.  n.  6.). 

143.  Atque,  ut  dubitandi  ratio  clarius  innotescat,  recolatur  — 
1)  gratiam  pure  praevenientem ,  passive  inspectam ,  consistere , 
ex  dictis,  in  pia  cogitatione  et  sancta  quadam  affectione  indeli- 
berata,  ad  quas  efficiendas  intellectus  et  voluntas  vitaliter  con¬ 
currunt.  At  illa  cogitatio  et  affectio  sunt  supernaturales;  faculta¬ 
tes  nostrae  per  se  nihil  possunt  in  ordine  supernaturali :  ergo 
videtur  aliud  donum  in  iis  ponendum,  illustratione  et  inspiratione, 
saltem  natura  prius,  quo  vires  habeant  vitaliter  concurrendi, 
cum  Deo  illustrante  atque  inspirante,  ad  illos  indeliberatos  actus 
supernaturales.  Ergo  ad  ipsam  gratiam  excitantem  integre  con¬ 
stituendam  videtur  aliud  requiri,  praeter  illustrationem  et  inspi¬ 
rationem. 

2)  Excitatus  homo  per  gratiam  praevenientem ,  ut  actum  deli¬ 
beratum  salutarem  eliciat,  debet  voluntate  libere  in  illum  influere: 
voluntas  autem  per  se  est  physice  impotens  ad  illum  eliciendum; 
ergo  requiritur  aliud  principium  partiale,  quod  suppleat  illam 
physicam  impotentiam;  quodque  proinde  efficienter  et  physice 
influat  simul  cum  voluntate  libere  consentiente.  Quodnam  est  il¬ 
lud  principium,  siquidem  illustratio  et  inspiratio  videntur  solum 
mor aliter  in  actum  salutarem  influere?  —  Haec  est  vera  ratio  du¬ 
bitandi,  et  quaestio  est  sane  difficilis;  unde,  ad  illam  solvendam, 
non  unam  iniere  viam  theologi :  satis  erit  tres  praecipuas  sen¬ 
tentias  hic  breviter  exponere. 

144.  Prima  sententia  est  Thomistarum  cum  paucis  aliis.  Hi 
actualem  gratiam  sitam  esse  dicunt  in  aliquo  dono  nobis  intrin¬ 
secus  inhaerente,  quod  sit  formale  principium  actus  cujuscumquc 

supernaturalis ,  etiam  indeliberati.  Donum  illud  dictum  fuit  a 
veteribus  quibusdam  Thomistis  qualitas  non  vitalis  et  fluens;  at 
cum  aperte  D.  Thomas  neget  (1.  2.  q.  110.  art.  2.)  per  actualem 
gratiam  infundi  nobis  ullam  qualitatem;  id  conati  sunt  explicare 
recentiores.  Unde  Billuart  (diss.  4.  art.  2.)  ait:  «Observandum 
tamen ,  quod  ille  actus ,  si  consideretur  in  facto  esse  tanquam 
terminus  productus  a  potentia  vitali,  Deo  operante,  possit  dici 
qualitas  incompleta,  habens  se  per  modum  passionis  transeuntis. 
Dixit  autem  Auctor  absolute  non  esse  qualitatem,  quia  hunc  actum 
Dei  moventis  consideravit  in  fieri,  et  quia  non  est  quid  fixum  et 
permanens ,  prout  intelligitur  qualitas ,  quando  loquimur  de  illa 
secundum  quod  distinguitur  a  passione. »  Magis  positive  rem 
exponit  Grotti  (q.  2.  dub.  2.  n.  11.  seqq.),  dicens:  «In  praefata 
divisione  [gratiae  in  operantem  et  cooperantem]  dividitur  etiam 
gratia  actualis  creata;  non  quidem  quae  sit  nostra  actio,  sed  quae 
sit  actionis  nostrae  principium;  aliqua  nimirum  vis,  per  modum 
transeuntis,  menti  nostrae  impressa;  qua  Deus  operatur  et  coope¬ 
ratur  in  nobis  ea ,  quae  ad  salutem  pertinentia  volumus  et  faci¬ 
mus.  . . .  Quemadmodum  enim  ex  gratuita  increata  Dei  voluntate 
hominem  justificandi  descendit  in  hominem  donum  habituale  crea¬ 
tum,  quo  formaliter  justificatur;  ita  ex  gratuita  increata  Dei  vo¬ 
luntate  hominem  movendi  ad  bonum  et  perficiendi  bonum  ,  quod 
voluit,  descendit  in  hominem  motio  quaedam  creata,  qua  forma¬ 
liter  movet  ad  bonum  volendum ,  et  perficiendum  bonum ,  quod 
voluit:  et  illa  est  gratia  operans,  ista  cooperans.  »  —  Cf.  etiam 
Sylvium  (in  cit.  loco.  D.  Thomae.). 

145.  At  sive  donum  illud  vocetur  qualitas ,  sive  non,  commu¬ 
niter  ita  illud  describunt ,  ut  sit  « entitas  quaedam  physica,  non 
vitalis,  nec  intentionalis,  fluens  non  permanens,  principium  actus 
salutaris  cujuscumque. »  Dicunt  entitatem  illam  non  vitalem:  quia 
non  fit  concursu  potentiae  vitalis,  sed  a  solo  Deo  adaequate,  sicut 
habitus  supernaturalis  efficitur:  dicunt  nec  intentionalem ;  quia 
non  modo  intentionali  per  tendentiam  in  objectum ,  illustrando 
scilicet,  et  afficiendo  potentiam  movet,  sed  modo  tantum  physico 
per  impulsum,  et  inclinationem  potentiae  in  actum:  dicunt  fluen¬ 
tem;  quia  exigit  parum,  scilicet  unum  aut  duo  tantum  instantia 

desinentibus  illico  evanescere. 

146.  Duplicem  autem  hujusmodi  entitatem  non  vitalem  distin¬ 
guunt  Thomistae:  'prima  constituit  potentiam  in  actu  primo  com¬ 
pletam,  est  principium  actuum  indeliberatorum,  et  ad  gratiam  etiam 
mere  sufficientem  pertinet;  altera  supponit,  aiunt,  potentiam  in 

actu  primo  constitutam,  determinat  consensum  voluntatis,  et  per¬ 
tinet  ad  gratiam  efficacem:  haec  est,  quam  vocant ,  physica prcede- 
terminatio.  «Itaque»,  advertit  Ripalda  (disp.l04.n.  2.),  «  auxilia 
hujus  posterioris  generis  tribus  differunt  a  prioribus. Primo:  ex  par¬ 
te  ejus,  quod  supponunt  in  potentia;  nam  haec  supponunt  virtutem 
sufficientem  completam;  illa  vero  imbecillitatem  potentiae  suppo¬ 
nunt  et  virtutem  complent.  Secundo:  ex  parte  effectus,  in  quem 

influunt ;  illa  namque  primario  in  actus  supernaturales  indelibe- 
ratos,  haec  vero  in  deliberatos  agendos  destinantur.  Tertio:  prae¬ 
cipue  ex  parte  modi,  quo  potentiam  afficiunt  et  actum  delibera¬ 
tum  respiciunt;  scilicet  posteriora  voluntatem  determinant  et 
cum  actu  deliberato  connectuntur :  priora  vero  illam  relinquunt 
indifferentem,  et  cum  dissensu  opposito  actui  compossibilia  sunt.  » 

147.  Ex  his  ergo  colligitur,  in  sententia  Thomistarum ,  ratio- 
nem  gratiae  actualis  adaequate  consistere  in  ea  duplici  qualitate, 
seu  entitate  (negant  enim,  ut  vidimus,  actus  indeliberatos  intel¬ 
lectus  et  voluntatis  esse  de  ratione  gratiae  actualis)  —  quarum 

una  proprie  pertinet  ad  gratiam  excitantem,  alia  ad  adjuvantem — 
haec  insuper  talis  est,  ut  determinet  voluntatem  de  se  indifferen¬ 
tem.  Nos  hic  non  quaerimus  «Utrum  duplex  detur  qualitas»;  haec 
enim  quaestio  solvetur  in  art.  seq.,  agendo  de  distinctione  inter 
gratiam  excitantem  et  adjuvantem:  nec  quaerimus  «Utrum  secun¬ 
da  illa  qualitas  determinet  voluntatem  »;  de  hoc  enim  sermo  erit 
quando  expendemus  naturam  gratiae  efficacis.  Nunc  tantummodo 
quaerimus  «  Utrum  actualis  gratia  constitui  debeat  in  aliqua  qua¬ 
litate  aut  entitate  nobis  inhaerente,  distincta  a  sancta  cogitatione 
et  pia  affectione»:  cumque  probaverimus  (art.  praec.)  hos  indeli¬ 
beratos  actus  esse  de  ratione  actualis  gratiae,  quaerimus  «  Utrum 
praeter  illos  ad  eam  pertineat  illa  qualitas.  » 

148.  Altera  sententia,  quam  praeter  Molina,  Bellarfninum,  Vas- 
quez  et  Lessium,  plures  theologi  tenent,  uti  videre  est  apud  Ri- 

palda  (disp.  110.  n.  2.;  et  disp.  104.  n.  5.),  docet  praeter  lllu- 

strationem  et  inspirationem,  nullum  aliud  internum  donum  requiri 
ad  adaequatam  rationem  actualis  gratiae  constituendam.  Ad  quod 
intelligendum  ,  praestat  adnotare  —  1)  cum  Suarez  (1.  de  Auxil. 
1.  3.  cap.  4.  n.  4.),  gratiam  actualem  passive  sumptam  posse  con¬ 
siderari  vel  secundum  id,  quod  ipsa  est,  vel  secundum  id,  ad 
quod  ordinatur;  et  quidem  ipsa  secundum  se  est  quid  supernatu- 
rale  in  anima  factum  et  receptum.  At  vero  haec  gratia  non  da¬ 
tur  ut  in  ea  sistatur,  sed  ordinatur  ad  id,  quo  salus  animae  ob- 

tinetur,  qui  est  liber  et  supernaturalis  consensus  animae;  nam  ut 
ait  Bernardus  (lib.  de  Grat.  et  Lib.  Arb.,  in  prin.)  «consentire 

salvari  est »:  et  respectu  illius  est  haec  gratia  per  modum  prin- 

cipii;  nam  haec  gratia  est,  a  qua  nostrae  salutis  initium  sumitur, 
et  quae  est  aliquo  modo  radix  et  causa  ceterorum  effectuum  gra- 
tiae:  et  ideo  de  hac  gratia  dicit  saepe  Augustinus  per  eam  operari 
Deum  in  nobis  ut  velimus:  et  alia  similia. 

2)  Hinc  eadem  gratia  est  proximum  principium  non  solum  mo- 

rale  (sive  objective  alliciendo  et  attrahendo  ,  sive  per  aliquem 
affectum  impellendo  vel  terrendo),  sed  etiam  physicum ,  influens 
simul  cum  potentia  seu  libero  arbitrio  in  actum.  Nam  illemet 

f 

motus  animi,  quatenus  hominem  excitat  et  inclinat  ad  humanum 

actum  supernaturalem,  gratia  excitans  dicitur:  quatenus  vero  et 
moraliter  et  praesertim  physice  cooperatur  ut  principium  super- 
naturale,  cum  libero  arbitrio  influendo  in  supernaturalem  actum, 
dicitur  gratia  adjuvans.  —  Cf.  Bellarminum  (de  Grat.  et  Lib.  Arb. 
1.  1.  c.  13.)^  '  :  ‘ 

3)  Neque  dicas:  quomodo  sancta  cogitatio  et  pia  affectio  pos¬ 
sunt  supplere  defectum  potentiae  ,  et  physice  influere  in  actum 
salutarem  ;  videntur  enim  se  habere  ex  parte  objecti ,  et  solum 
moraliter  influere?  Respondet  enim  Ripalda  (disp.  110.  n.  1.) 
quamdam  physicam  et  efficientem  causalitatem  motibus  vitalibus 
gratiae  convenire.  «Physicam  quidem,  quatenus  per  unionem  rea- 


lem  cum  potentia,  et  physicam  existentiam  movent  arbitrium  ad 
consensum,  et  cum  physica  ipsius  arbitrii  causalitate  junguntur. 
Efficientem  vero _  nam  differt  a  causalitate  materiali  per  exclu¬ 

sionem  mutationis  intrinsecae;  a  formali  per  exclusionem  compo¬ 
sitionis  et  communicationis  sui;  a  finali  vero  per  realem  et  phy- 

sicam  existentiam,  quam  vindicat  ad  suum  concursum:  unde  su- 
perest  sola  efficiens  causalitas,  ad  quam  revocari  possit.  »  (1) 

149.  Tertia  sententia  denique  est ,  ad  efficiendos  actus  saluta¬ 
res,  in  homine  carente  habitibus  supernaturalibns  ,  praeter  san¬ 
ctam  cogitationem  et  piam  affectionem  « adesse  Spiritum  San¬ 
ctum  specialiter  assistentem  ,  ac  defectum  alterius  principii  in- 
trinseci  in  genere  causae  physicae  efficientis  immediate  supplen¬ 
tem.  »  Id  docet  Suarez  (de  Orat.  lib.  3.  cap.  19.);  imo  ad  ipsos 
actus  indeliberatos  excitantis  gratiae  efficiendos,  specialem  et  im¬ 
mediatam  assistentiam  Spiritus  Sancti  requirit  (1.  c.  cap.  4.). 
Hinc  advertit  Deum  duplici  ratione  ad  hos  actus  concurrere ; 
nempe  uti  causam  primam,  et  uti  causam  proximam;  non  tamen 
integram  et  totalem,  quia  non  excludit  activitatem  voluntatis. 

150.  Ad  hanc  sententiam  magis  declarandam  duo  notat  ipse 
eximius  Doctor:  1)  «Illud»,  inquit  (1.  de  Auxil.  lib.  3.  cap.  4. 
n.  18.),  « in  hac  opinione  difficile  videri  potest,  quod  juxta  illam 

gratia  adjuvans  non  est  aliquid  creatum  sed  increatum .  Sed 

hoc  non  est  magni  momenti  :  tum  quia  jam  supra  diximus  non 
esse  inconveniens,  aliquam  gratiam  adjuvantem  esse  increatam ; 
tum  etiam  quia,  licet  hsec  gratia  in  actu  primo  considerata  sit 
quid  increatum,  quia  nihil  est  aliud,  quam  Deus  ipse  ut  assistens 
animae,  quam  ad  suam  conversionem  excitavit,  paratus  eam  spe¬ 
cialissime  juvare ,  et  sublevare  ad  perfectum  supernaturalem 

(1)  Addit  idem  Ripalda  (1.  c.  n.  39.) :  «  Cogitatio  potest  supplere  defectum  vir¬ 
tutis  objecti,  quia  est  effectus  ab  objecto  partus.  At  etiam  est  partus  a  potentia. 
Ergo  poterit  similiter  defectum  potentise  supplere.  Deinde  cogitatio  comparatione 
affectus  voluntatis,  qui  efficienter  ab  objecto  non  fluit,  non  exercet  actionem  objecti, 
quamquam  comparatione  judicii  actionem  objecti  exerceat.  Ergo  licet  comparatione 
judicii  non  se  teneat  ex  parte  potentise  ,  poterit  comparatione  affectus  voluntatis 
se  tenere  ex  parte  potentise.  Prseterea  esto  pia  cogitatio  non  influat  efficienter  sup¬ 
plendo  defectum  habitus ,  et  complendo  imbecillitatem  potentise  ,  quia  est  proles 
objecti  substituens  ejus  actionem;  cur  saltem  affectio  sancta,  quse  objecti  proles 
non  est,  non  poterit  similiter  actionem  potentise  juvare  ?  »  Et  (n.  44.):  «Potest  ea¬ 
dem  qualitas  supplere  concursum  objecti,  et  complere  infirmitatem  potentise,  com¬ 
paratione  actuum  pertinentium  ad  potentias  diversas;  videlicet  concursum  objecti 
in  assensum  intellectus,  et  concursum  potentise  in  voluntatis  consensum.  Item  com¬ 
paratione  actuum  ejusdem  potentise,  prsesertim  si  qualitas  sit  effectus  seque  ab  obje¬ 
cto  et  potentia  productus,  ut  est  qualitas  vitalis,  de  qua  contendimus.  » 

actum  efficiendum,  si  ipsa  cooperari  voluerit:  tamen  in  actu  se¬ 
cundo  ipsa  actio  ,  ut  procedens  a  Deo  sub  hac  speciali  ratione 
considerata  ,  est  quid  creatum ,  et  potest  etiam  gratia  adjuvans 
appellari.  » 

2)  Attamen,  uti  advertit  (de  Grat.  1.  3.  cap.  1.  n.  3.),  «licet 
Spiritus  Sanctus  ipse  ,  prout  immediate  nos  adjuvat  ad  aliquos 
actus,  potest  etiam  denominari  auxilium  gratuitum  et  increatum, 
sicut  Sacra  Scriptura  vocavit  mulierem  adjutorium  hominis,  si¬ 
mile  viro  (Gen.  II.);  melius  vero  et  proprius  vocatur  Spiritus 
Sanctus  adjutor  noster,  quam  ipsum  adjutorium.» 

151.  Ex  his  facile  colligitur  quomodo,  in  homine  habitibus  su- 
pernaturalibus  carente  ,  potentia  (puta  voluntatem)  elevetur  ad 

L  supernaturaliter  agendum  —  et  quid  compleat  voluntatis  poten- 
tiam  ,  physice  concurrens  cum  illa,  uti  causa  efficiens  proxima 
actus  supernaturalis.  «  Elevatio  enim  »,  uti  scribit  Ripalda,  «  est 
auxilium  superioris  agentis,  rei  indebitum,  quo  munus  exequitur, 
quod  concursu  sibi  debito  ,  propriaque  virtute  exequi  non  pot¬ 
est.  » — Vide  Ripalda  (tom.  1.  disput.  24.  section.  1.).  Auxilium 
illud  vel  est  donum  creatum  intrinsece  inhaerens  potentiae  ,  uti 
habitus  supernaturalis ;  et  elevatio  est  intrinseca ;  vel  est  ipse 
Spiritus  Sanctus  assistens  ,  suam  virtutem  cum  naturali  virtute 
voluntatis  conjungens  ,  et  cum  eadem  influens  in  actum  saluta¬ 
rem;  et  elevatio  dicitur  extrinseca.  In  elevatione  intrinseca  Deus 
cooperatur  nobiscum  ad  actum  salutarem,  mediante  dono  sujper- 
naturali  nobis  infuso  ;  in  elevatione  extrinseca  Deus  per  suam 
ipsam  virtutem  immediate  nobiscum  operatur.  Hsec  extrinseca 
elevatio  illustrari  potest,  ni  fallor,  exemplo  matris,  quae  filioli 
sui  scribendi  nescii  manum  tenet,  dirigit,  litteras  efformans,  ad 
quas  efformandas  simul  operatur  manus  pueri  vim  suam  exer¬ 
cendo,  matrisque  impulsum  et  directionem  sequendo  :  adaequata 
causa  scripturae  est  utraque  manus;  mater  extrinsecus  manui  filii 
conjungitur  ,  atque  ad  scribendum  adjuvat ;  nullam  intrinsecam 
virtutem  ei  communicat. 

152.  Unde:  1)  in  prima  sententia  elevatio  est  intrinseca,  et  fit 
per  qualitatem  non  vitalem  infusam;  in  secunda  sententia,  quoad 
actum  salutarem  (deliberatum),  elevatio  est  etiam  intrinseca,  et 
fit  per  ipsam  cogitationem  et  affectionem,  quse  facultates,  a  qui- 

bus  vitaliter  procedunt,  informant;  in  tertia  sententia,  secundum 
id  quod  est  ei  peculiare,  elevatio  est  extrinseca. — 2)  Yires  autem 
physicae ,  quae  naturae  desunt  ad  actum  salutarem  efficiendum , 
juxta  primam  sententiam,  supplentur  per  qualitatem  illam  infu¬ 
sam;  juxta  secundam,  quoad  actus  deliberatos,  supplentur  per  in- 
deliberatam  cogitationem  et  affectionem;  juxta  tertiam  ,  per  as- 
sfstentiam  ipsius  Spiritus.  Sancti,  sua  virtute  immediate  cum  fa- 
cultatibus  nostris  agentis.  (1) 

153.  En  judicium  quod  Suarez  fert  de  liis  tribus  sententiis.  De 

’  * V  '  '  1  \  •  *  r  ♦  ,  i 

(1)  Refert  Suarez  (de  Grat.  1.  3.  c.  18.  n.  12.)  opinionem  aliquam,  juxta  quam  , 
prseter  actus  indeliberatos  gratiae  excitantis,  adderetur  potentiae  modus  ab  illa  non 
realiter,  sed  moraliter,  ut  ajunt,  seu  formaliter  distinctus.  Unde  alii  id  illustrantes, 
physicam  actualis  gratiae  efficientiam  ita  explicant :  adest  in  homine  potentia  obe- 
dientialis  in  actus  supernaturales,  quae  natura  sua  non  exigit  esse  expedita  ad  actum; 
fit  supernaturaliter  expedita  per  modum  illum ,  a  potentia  non  distinctum ,  quem 
illustratio  et  inspiratio  essentialiter  complectuntur. — Nobis  videtur  haec  sententia 
unice  conditionis  aut  dispositionis  munus  gratiae  tribuere,  et  totam  virtutem  phy¬ 
sicam  supernaturalis  actus  effectricem  ad  naturam  revocare.  Quare  subscribimus 
judicio  tum  Suaresii,  tum  Ripaldae.  Primus  (loc.  cit.)  ait:  «Haec  opinio  probabilis 
non  est;  quia  haec  gratia,  ut  sit  principium  physicum  et  principale  ,  in  ratione 
proximae  virtutis  supernaturalium  actuum,  oportet,  ut  sit  entitas  perfecta,  et  in  re 
ipsa  distincta  a  potentia,  sicut  ipsi  sunt  actus  ....  imo  si  peritus  philosophus  recte 
consideret,  fortasse  non  inveniet  accidens,  quod  sit  modus  tantum,  et  non  propria 
entitas,  quod  sit  propria  virtus  et  principium  per  se  agendi,  sed  ad  summum  co  n- 
ditio  requisita.»  Alter  (disp.  30.  n.  161.)  scribit:  «Haec  sententia  jam  ab  scholis 
omnino  relegata  est.  Quod  probari  potest  primo  ;  quia  in  opere  supernaturali  po- 
tiores  partes  deferendae  sunt  gratiae  divinae.  At  si  tota  activitas  operis  superna¬ 
turalis  conveniret  naturae  rationali,  et  gratiae  dispositio  duntaxat,  pctiores  partes 
essent  deferendae  naturae,  quippe  cui  potior  concursus  defertur.  Ergo.  Secundo,  quia 
Deus  non  solum  concursu  generali  omnibus  creaturis  debito  ,  sed  etiam  speciali 
naturae  rationali  indebito  ,  quem  confert  per  gratiam  ,  dicitur  juvare  naturam  ad 
opera  supernaturalia.  Juvare  autem  per  gratiam  non  potest,  quin  aliquid  agat  per 
illam.  Tertio:  quia  Deus  propria  vindicat  sibi  opera  pietatis,  non  solum  jure  com¬ 
muni,  qua  reliqua  opera  creaturarum  Dei  propria  esse  dicuntur,  sed  jure  speciali, 
quod  acquirit  per  auxilium  gratise.  At  hoc  jus  speciale  proprietatis  acquisitum  per 
auxilium  gratise  convenire  Deo  non  potest  absque  gratiae  activitate.  Ergo.  Quarto: 
Gratia  est  causa  partialis  simul  cum  natura.  Ergo  confert  partialem  influxum  simul 
cum  illa.  Quinto :  actus  pietatis  sicut  est  intrinsece  vitalis  ita  est  intrinsece  su¬ 
pernaturalis.  Ergo  sicut  ratione  vitalitatis  exigitur  actio  immediata  principii  vita¬ 
lis  ,  ita  ratione  supernaturalitatis  exigitur  actio  immediata  gratiae,  seu  alterius 
principii  supernaturalis. 

prima  dicit  (1.  de  Auxil.  lib.  3.  cap.  4.  n.  14.):  «  Haec  quidem 
sententia,  si  non  ponat  hanc  qualitatem  determinantem  potentiam 
ad  exercitium  actus,  et  praeterea  asserat,  hujusmodi  qualitatem 
semper  infundi  omnibus,  quibus  datur  actuale  auxilium  sufficiens 
ut  convertantur  si  velint,  etiamsi  convertendi  non  sint;  cum  hac 
(inquam)  duplici  additione  seu  limitatione ,  non  est  omnino  im¬ 
probabilis,  aut  saltem  nihil  ex  ea  inferri  potest  contra  principia 
fidei.  »  De  secunda  vero  ait  (1.  c.  nn.  11.  12.):  «  Haec  sententia 
est  probabilis,  et  quantum  ad  moralem  concursum  est  etiam  cer¬ 
ta....  quoad  physicum  vero  influxum  nonnullas  patitur  difficulta¬ 
tes,  quae  aliquo  modo  solvi  possunt.  »  Quamvis  autem  de  tertia 
sententia  (ibid.  n.  18.)  dicat:  «Nolumus  tamen  nunc  definitum  in¬ 
ter  has  sententias  judicium  ferre»;  in  cit.  tamen  locis  (de  Grat. 
1.  3.)  eam  ipse  tuetur. 

154.  Antequam  nostram  doctrinam  statuamus,  liceat,  claritatis 
gratia,  adhuc  duo  adnotare.  Primum  est,  Thomistas  non  tam  ex 
auctoritate  ,  quam  ex  ratione  probare  sententiam  suam  ;  atque 

#  i 

praecipuum  eorum  fundamentum  est,  quod  impossibile  sit,  de  po¬ 
tentia  etiam  absoluta  Dei,  ut  creatura  elevetur  ad  supernatura- 
liter  agendum,  absque  creato  dono  ei  intrinsece  inhaerente;  quem¬ 
admodum  ipsis  impossibile  videtur,  ut  intellectus  elevetur  ad  Dei 
visionem  intuitivam,  absque  lumine  gloriae.  Rejecta  autem  omni 
possibilitate  extrinsecce  elevationis,  facile  inferunt  necessitatem 
illius  qualitatis  non  vitalis  et  transeuntis. 

155.  Sed  enim  elevationem  extrinsecam  tum  ad  visionem  intui¬ 
tivam,  tum  consequenter  ad  actus  supernaturales  viae,  possibilem 
censent  Molina,  Suarez,  Valentia,  Vasquez,  etc.;  «  Scotistae  et  alii 
extra  scholam  D.  Thomae »,  uti  fatetur  Grotti  (de  Vision.  Dei , 
q.  4.  d.2.  n.  1.);  imo  nonnulli  etiam  Thomistae ,  uti  videre  est 
apud  Sylvium  (in  1.  p.  q.  12.  a.  5.).  Quare  hac  possibilitate  asser¬ 
ta  ex  ratione,  facile  deinde  ex  auctoritate  rejiciemus  qualitatem 
non  vitalem  et  transeuntem. 

156.  Alterum  est,  non  necesse  esse  eligere  inter  secundam  et 
tertiam  sententiam;  eo  vel  magis,  quod  si  omnia  doctrinae  capita 
rite  conferantur,  nulla,  uti  nobis  videtur  ,  aut  certe  minima  est 
discrepantia  inter  praecipuos  utriusque  sententiae  assertores.  Re¬ 
vera — 1)  tertia  sententia,  praeter  illustrationem  et  inspirationem, 

Mazzella.  De  Gratia  Christi .  8 

exigit  specialem  assistentiam  et  influxum  Spiritus  Sancti.  At 
certe  Auctores  secundae  sententiae  id  non  negant  pro  gratia  pure 
excitante,  eo  ipso,  quod  admittunt,  juxta  Concilia,  hominem  ex¬ 
citari  per  Spiritus  Sancti  illustrationem  et  inspirationem.  Imo 
nec  abnuunt  agnoscere  specialem  Spiritus  Sancti  assistentiam  et 
influxum  in  gratia  adjuvante:  Molina  enim  id  expresse  dicit;  et 
Lqssius  in  homine,  jam  per  gratiam  excitato,  requirit  concursum 
Dei  proportionatum ,  qui  tandem  nihil  aliud  est,  quam  concursus 
supernaturalis.  Primus  (Concord.  q.  14.  art.  13.  d.  39.)  ait:  «Esto 
admittendum  esset  concursum  ad  illos  actus  esse  alterius  ratio¬ 
nis  a  concursu  generali  ad  affectus  naturales  ;  non  tamen  esset 
illis  concedendum  ,  esse  concursum  immediatum  in  liberum  ar¬ 
bitrium  ut  in  causam,  quasi  prius  eo  concursu  motum,  ac  a  Deo 
ad  agendum  applicatum,  tales  actus  eliceret:  sed  esse  influxum 
Dei  immediatum  in  actus  ipsos  cum  libero  arbitrio  ,  et  gratia 
praeveniente  ,  idque  propter  rationes  quibus  disp.  25.  et  seqq. 
idem  dictum  est  de  concursu  generali  ad  effectus  naturales.»  (1) 
Alter  (de  Grat.  Eflic.  c.  2.  n.  11.)  docet  :  «  Auxilium  praeveniens 
consistere  in  variis  inspirationibus  et  illuminationibus  intelle¬ 
ctus....  et  in  variis  affectionibus  voluntati  coelitus  immissis . 

Quando  autem  tale  auxilium  sufflciens  adest,  simul  praesto  est  in 
actu  primo  et  quasi  in  habitu  auxilium  concomitans,  proportio¬ 
natum  auxilio  praevenienti,  ita  ut  in  potestate  hominis  sit,  illud 
habere  in  actu  secundo  si  velit.  Hoc  autem  auxilium  concomi¬ 
tans  situm  est  partim  in  concursu  Dei ,  qui  suis  donis  et  ipsis 
animi  potentiis  cooperatur;  partim  in  concursu  auxilii  praevenien¬ 
tis,  quod  etiam  tamquam  partiale  principium  operativum  cum 
natura  voluntatis  in  opus  influit.  » 

2)  Unde,  cum  Molina  et  alii  docent  ad  rationem  gratiae  actua- 

(1)  Non  alio  sensu  admittit  Strarez  specialem  influxum  Spiritus  Sancti;  nam  (lib.  3. 
de  Gratia,  cap.  14.  u.  4.)  dicit:  «  Colligitur  ex  dictis  hoc  gratiae  adjutorium  proxime 
consistere  iu  aliquo  Dei  influxu  in  ipsos  actus  liberos  et  supernaturales  volunta¬ 
tis,  quod  quidem  commune  est  tam  concursui  gratise,  quam  propriae  gratiae  adju¬ 
vanti.  Nam  concursus  actu  non  datur  a  Deo,  nisi  quando  causa  secunda  actu  ope¬ 
ratur;  quando  vero  ipsa  non  agit,  conservatur  quidem  a  Deo,  non  tamen  potest 
tum  Deus  cum  illa  agere,  et  consequenter  neque  concurrere ;  ergo  concursus  nou 
est,  nisi  dum  causa  secunda  agit.  » 

lis  constituendam,  praeter  illustrationem  et  inspirationem  ,  nihil 
aliud  requiri;  id  dicunt  ad  exclusionem  alterius  doni  intrinsece 
inhaerentis,  sed  non  ad  exclusionem  extrinsecae  assistentiae  et  spe¬ 
cialis  influxus  Spiritus  Sancti.  Idipsum  autem  Suarez  constanter 
docet. 

157.  His  ergo  praestitutis — 


§  IL 

Solvitur  Proposita  Quaestio. 

Prop.  IV. — 1.  Potest  creatura ,  absque  ullo  creato  dono  in¬ 
trinsece  inhaerente  ,  cum  sola  extrinseca  elevatione  ,  superna- 
turaliter  agere;  scilicet  specialiter  assistente  Spiritu  Sancto, 
atque  vice  alterius  principii  intrinseci  in  supernaturale  opus 
immediate  influente. — 2.  Imo  ad  factum  quod  spectat ,  iis,  qui 
supernaturalibus  habitibus  destituti  actus  super  natur  ales  eli¬ 
ciunt,  nulla  videtur  infundi  qualitas  non  vitalis  et  transiens 
ad  eos  actus  efficiendos . 

158.  Prob.  l,na  pars.  I.  «Erroneum  est  dicere»,  inquit  D.  Tho- 
mas  (1.  p.  q.  105.  a.  2.),  «Deum  non  posse  facere  per  seipsum 
omnes  determinatos  effectus,  qui  fiunt  per  quamcumque  causam 
creatam.  »  Unde  communiter  docent  theologi,  Deum  posse  facere 
per  seipsum  quidquid  facit  per  causas  secundas  efficientes,  nisi 
effectus  debeat  esse  a  principio  vitali,  quod  suppleri  non  potest. 
Atqui  per  habitus  infusos  (juxta  Thomistas  etiam  per  qualitatem 
non  vitalem  et  transeuntem)  elevatur  creatura,  et  supernatura- 
liter  agere  potest.  Ergo  potest  Deus  per  seipsum  illam  elevare, 
et  cum  illa,  absque  habitu  infuso,  actum  supernaturalem  efficere. 

Hoc  argumento  utitur  etiam  Sylvius  (loco  citat.);  Gotti  tamen 
(loco  citat,  n.  13.)  objicit:  «  Deus  potest  facere  se  solo  id,  quod 

facit  cum  causa  creata . dist.:  cum  causa  creata,  efficiente, 

conc.;  cum  causa  creata,  quse  sit  causa  formalis,  neg.  Deus  certe 
potest  se  solo  facere  quidquid  agit  causa  creata  efficiendo  ,  sed 
non  potest  facere  ,  ut  effectus  aliquis  producatur  ab  aliqua  cau¬ 
sa,  nisi  habeat,  vel  det  illi  virtutem  ad  illum  producendum.» — 
Sed  contra:  habitus  supernaturalis  duo  facit;  informat  potentiam, 

et  cum  illa  efficienter  concurrit  ad  actum  supernaturalem.  Cum 
hic  actus  absque  habitu  efficitur,  Deus,  vice  ejus  non  informat 
potentiam  nostram;  sed  efficienter  influit  in  actum;  adeoque  se 
solo  facit  id  quod  facere  potest  cum  causa  secunda  efficiente. 
Quando  vero  potentia  elevata  per  habitum  infusum,  exempli  gra¬ 
tia,  intellectus  perfusus  lumine  gloriae  efficit  visionem  Dei ;  ad 
illam  concurrit  tum  lumen  gloriae  ,  tum  ipse  intellectus  virtute 
sua :  si  ergo  Deus  per  se  faceret  id  ,  quod  lumen  gloriae  efficere 
potest  ,  intellectus  virtute  sua  adhuc  concurreret  ad  visionem. 
Quemadmodum  ergo  intellectus  vere  dicitur  videre,  quando  videt 
Deum  per  lumen  gloriae  ;  ita  etiam  quando  visionem  elicit  per 
extrinsecum  adjutorium,  seu  specialem  Dei  influxum. 

159.  II.  Duabus  tantum  de  causis  negari  potest  creaturae  ad 
efficiendos  actus  salutares  sufficere  auxilium  extrinsecum  ;  scili¬ 
cet,  quod,  solo  hoc  auxilio  posito,  actus  vel — 1)  non  sit  vitalis; 
vel — 2)  non  sit  supernaturalis.  Atqui  neutrum  dici  potest.  Ergo — 

Prob.  min.  quoad  la,n  partem.  Ut  actus  sit  vitalis,  non  requi¬ 
ritur,  ut  omnia  ejus  principia  efficientia  sint  vitalia,  sed  sufficit 
ut  unum  vitale  sit  et  vitaliter  agat.  Atqui,  posito  auxilio  solum 
extrinseco  ,  adest  aliud  principium,  quod  vitale  est,  nempe  vo¬ 
luntas,  a  qua  etiam  salutaris  actus  efficitur.  Ergo— -«  Actus  »,  in¬ 
quit  Ripalda  (disp.  34.  n.  15.),  «procedens  immediate  a  natura 
rationali  per  auxilium  extrinsecum  habet  idem  principium  vita¬ 
le,  ac  immanenter  agens,  quod  actus  procedens  per  auxilium  in¬ 
trinsecum,  nempe  naturam  rationalem  immediate  agentem  ;  nam 
ipsum  auxilium  supernaturale  intrinsecum  vitale,  ac  immanenter 
agens  non  est.  » 

Confirmatur.  «  Quando  voluntas  »,  ait  Suarez  (de  Grat.  lib.  3. 
c.  19.  n.  3.),  «  amat  Deum  ex  habitu  caritatis  ,  non  influit  in 
actum  per  solam  caritatem  ,  sed  etiam  per  se  ipsam  ;  et  licet 
idem  indivisibilis  influxus  sit  ab  habitu  ,  et  a  potentia  ,  tamen 
formaliter  ,  et  per  se  non  habet ,  quod  sit  vitalis  ex  habitudine 
ad  habitum,  sed  ad  potentiam,  quia  illa  sola  est  proximum  in¬ 
trinsecum  principium  vitae.  At  vero  quando  dicimus  Deum  cum 
potentia  sola  eumdem  amorem  operari,  Deus  non  supplet,  neque 
tollit,  aut  impedit  influxum  potentiae,  sine  quo  actus  non  potest 
esse  vitalis;  sed  tantum  supplet  efficientiam  habitus,  quae  per  se 

vitalis  non  est;  ergo  facillime,  et  sine  ulla  repugnantia  potest 
Deus  id  facere.  »  Quare  recte  notat  idem  eximius  Doctor  (n.  4.): 
«  Non  potuerunt  auctores  contrariae  sententiae  vim  hujus  rationis 
effugere,  nisi  vel  dicendo  habitum  infusum,  vel  aliam  qualitatem 
supernaturalem  loco  ejus  inditam,  esse  totum  principium  proxi¬ 
mum,  quo  potentia  facit  actum  ,  ipsa  tantum  quasi  materialiter 
se  habente  substentando  illud  principium ,  vel  saltem  asserendo 
illud  supernaturale  principium  actus,  esse  principium  proximum, 
unde  actus  habet  quod  sit  vitalis. »  Utrumque  autem  horum  fal¬ 
sum  inferius  demonstrabimus. 

Proh.  min.  quoad  2dam  partem.  Ut  actus  sit  supernaturalis,  et 
univefsam  naturam  excedat  ,  sufficit  ut  unum  principium  neces¬ 
sarium  ad  illum  efficiendum  sit  supra  omnes  vires  et  exigentiam 
naturae.  Atqui  tale  est  auxilium  extrinsecum,  quando  actus  salu¬ 
taris  absque  creato  dono  intrinsece  inhaerente  efficitur.  Ergo  — 
Conf.:  Omnipotentia  divina,  eminenter  continens  omnem  excel¬ 
lentiam  et  vim  auxilii  intrinseci  supernaturalis ,  est  ei  aequiva- 
lens;  atqui  actus  elicitus  a  potentia  vitali,  intrinseco  auxilio  au¬ 
cta,  est  supernaturalis.  Ergo — 

160.  III.  Jam  diximus  (n.  155.)  maximam  partem  theologorum 
adhaerere  sententiae,  quam  hic  tuemur;  atque  eorum  nomina,  prope 
innumera,  recitat  Ripalda  (disp.  24.  n.  13.).  Quoniam  tamen  cum 
Thomistis  praesertim  res  agitur  ,  praestat  proferre  auctoritatem 
D.  Thomae.  Itaque — 

1)  Angelicus  Doctor  (4.  sent.  dist.  49.  q.  2.  a.  7.),  docet:  «Con¬ 
tingit  aliquando  divina  virtute,  quod  aliqua  res  miraculose  per¬ 
ducatur  in  aliquod,  in  quod  nullo  modo  potest  per  aliquas  dis¬ 
positiones  sibi  inhaerentes;  sicut  quod  virgo  pariat,  quod  ignis  in 
aqua  comburat.  Et  similiter  miraculose  fieri  potest  divina  vir¬ 
tute,  quod  aliquis  intellectus  creatus,  non  habens  nisi  dispositio¬ 
nes  viae,  elevetur  ad  videndum  Deum  per  essentiam.  »  Unde:  in¬ 
ter  dispositiones  viae  non  comprehenditur  aliqua  intrinseca  qua¬ 
litas  efficiens  visionem  Dei;  uti  per  se  patet,  et  ostendit  D.  Tho- 
mas  ibi,  designans  dispositiones  viae.  Atqui,  juxta  S.  Doctorem, 
homo,  cum  solis  dispositionibus  viae,  potest  divinitus  elevari  ad 
visionem  intuitivam,  quae  certe  est  supernaturalis.  Ergo — 

2)  Docet  D.  Thomas  (q.  10.  de  Yerit.  art.  11.),  quod  «  aliqua 

actio  potest  alicui  convenire  dupliciter;  uno  modo  sic,  quod  il- 

% 

lius  actionis  principium  sit  in  agente,  vel  in  operante,  sicut  vi¬ 
demus  in  omnibus  naturaliter  operantibus.  Alio  modo  sic  ,  quod 
principium  illius  operationis  vel  motus  sit  a  principio  extrinse- 
co.  .  .  .  Menti  autem  nostrae  in  statu  viae  non  potest  convenire, 
visio  Dei,  per  essentiam  secundum  primum  modum....  Sicut  au¬ 
tem  divinae  omnipotentiae  subjecta  sunt  corpora  ,  ita  et  mentes. 
Unde  sicut  potest  perducere  aliqua  corpora  ad  effectus,  quorum 
dispositio  in  praedictis  corporibus  non  invenitur  ,  sicut  Petrum 
super  aquas  ambulare,  sine  hoc  quod  dotem  agilitatis  ei  tribue¬ 
ret  ;  ita  potest  mentem  ad  lioc  perducere  ,  ut  divinae  essentiae 
uniatur  in  statu  viae  illo  modo  ,  quo  sibi  unitur  in  patria  sine 
hoc,  quod  a  lumine  gloriae  perfundatur.  »  Ex  quo  testimonio  aper¬ 
te  patet  S.  Doctorem  asserere  possibilitatem  visionis  intuitivae, 
non  solum  absque  intrinseco  auxilio  'permanente ,  sed  etiam  , 
absque  ullo  auxilio. 

161.  Dices  I.  cum  Gotti  (de  Visione  Dei  ,  q.  4.  d.  2.  n.  19.): 
Quod  D.  Thomas  docet  in  primo  cit.  test.  «non  excludit  omne 
intrinsecum,  etiam  per  modum  transeuntis  auxilii,  Moysi  colla¬ 
tum;  sed  solum  dispositionem  permanentem,  et  extrahentem  Moy- 
sen  a  statu  viae....  Idem  sentit  S.  Doctor  (in  loco  citato  ex  q.  10. 
de  Veritate).  Quod  indicat  exemplum  D.  Petri  ambulantis  super 
aquas:  quia  sicut  Deus  fecit  illum  ambulare  super  aquas  absque 
eo,  quod  illi  conferret  dotem  agilitatis,  quae  est  dos  permanens 
corporis  gloriosi;  ita  potest  aliquem  in  statu  viae,  et  dote  lumi¬ 
nis  gloriae  (ut  habet  Beatus)  per  modum  habitus  nondum  dona¬ 
tum,  elevare  ad  actum  visionis  sui,  non  excludens  tamen  quod- 
cumque  donum  etiam  transeunter,  et  per  modum  auxilii  ad  actum 
visionis  eliciendum  illi  collatum.  » 

Resp.  Haec  interpretatio  aperte  contradicit  verbis  D.  Thomae. 
Nam — 1)  in  primo  test.  S.  Doctor  dicit,  hominem  existentem  cum 
solis  dispositionibus  viae  posse  videre  Deum  intuitive;  dispositio¬ 
nes  autem  viae  dicit  esse,  quae  referunt  objecta  mediantibus  phan¬ 
tasmatibus. — 2)  In  secundo  testimonio  distinguit  duplicem  modum 
agendi  visionem,  alterum  ab  intrinseco,  alterum  ab  extrinseco ; 
rejecto  autem  priori  ab  intrinseco,  concessit  intellectui  posterio¬ 
rem  agendi  ab  extrinseco.  At  modus  agendi  visionem  per  quali- 

tatem  inhaerentem  ,  quamvis  transeuntem  ,  est  agendi  modus  ab 
intrinseco. — 3)  Exempla  quae  proponuntur,  id  suadent.  Nam  vir¬ 
tute  divina,  absque  qualitate  supernaturali  inhaerente  etiam  trans- 
eunte,  potest  virgo  parere,  homo  calcare  mare,  quibus  exemplis, 
ut  vidimus,  utitur  ipse  D.  Thomas.  Ergo  omne  genus  qualitatis 
intrinsecae  exclusum  est  a  D.  Thoma  uti  absolute  necessarium  ad 
visionem  Dei. 

162.  Dices  II.  D.  Thomas  retractavit  suam  sententiam  ;  nam 

(2.  2.  q.  175.  a.  3.  ad  2.),  ait:  «Divina  essentia  videri  ab  intelle¬ 
ctu  creato  non  potest  nisi  per  lumen  gloriae _  Quod  tamen  du¬ 

pliciter  participari  potest.  Uno  modo  per  modum  formae  imma¬ 
nentis:  et  sic  beatos  facit  sanctos  in  patria.  Alio  modo  per  mo¬ 
dum  cujusdam  passionis  transeuntis  ,  sicut  dictum  est  (q.  171. 
art.  2.),  de  lumine  prophetiae  ;  et  hoc  modo  lumen  illud  fuit  in 
Paulo  quando  raptus  fuit.  » 

Respondetur  neg.  Etenim — 1)  D.  Thomas  (q.  13.  de  Verit.  art.  2.) 
scripserat  idem,  quod  objicitur  ex  2.  2.  q.  175.  At  credibile  non 
est  S.  Doctorem  retractasse  (q.  13.)  quae  scripserat  (q.  10.),  nul¬ 
lam  mentionem  faciendo  de  hac  retractatione — eo  vel  magis,  quod 
facile  ei  fuerit  ante  editum  opus,  quae  minus  ei  probabantur,  de¬ 
lere. — 2)  In  objecto  loco  S.  Doctor  loquitur  de  facto  ;  in  locis 
vero  a  nobis  citatis  loquitur  de  possibilitate:  nulla  est  ergo  in¬ 
ter  ea  oppositio.  Unde  de  potentia  absoluta  agit  Deus  elevando 
Paulum  viatorem  (si  hoc  tenendum  est)  ad  visionem  intuitivam; 
noluit  tamen  eum  elevare  ad  illam  absque  dono  intrinseco,  licet 
potuerit.  —  Qui  plura  cupit  ,  pro  hac  parte  thesis  cf.  Ripalda 
(disp.  34.). 

163.  Proh.  2c,a  pars.  I.  Ex  modo  dictis  constat  possibile  esse 
actus  supernaturales  elicere  cum  sola  extrinseca  elevatione,  seu 
absque  ulla  qualitate  non  vitali  transeunte,  intrinsecus  inhaeren¬ 
te.  Ergo,  cum  hic  agatur  de  re  supernaturali  ,  existentia  illius 
qualitatis  admitti  nequit ,  nisi  ex  revelationis  fontibus  ostenda¬ 
tur.  Atqui  nullum  in  revelatione  vestigium  illius  qualitatis  vi¬ 
detur  esse;  ergo. — Revera  non  aliter  ex  auctoritate  probant  ad¬ 
versarii  illam  qualitatem  non  vitalem,  nisi  quia  dicitur  Deus  per 
gratiam  actualem  in  nobis  sine  nobis  operari;  vel  pulsare  cor. 

Atqui  sensum  verum  horum  verborum  jam  exposuimus  (nn. 29. 137.). 

164.  Dices  :  Potentiae  connaturalius  agunt  per  principium  in¬ 
trinsecum;  hac  enim  ratione  instruimur  habitibus  supernaturali- 
bus  a  Deo.  Ergo  si  quis  supernaturaliter  ageret  absque  intrinseco 
principio  supernaturali,  id  fieret  ex  absoluta  Dei  potentia:  debet 

autem  supponi  Deum  agere  de  potentia  ordinaria ,  quamdiu  con- 

* 

trarium  non  probetur. 

Resp.  cum  Wirceburgensibus  (n.  256.):  «  Potentiae  connatura¬ 
lius  agunt  per  principium  intrinsecum  ,  si  agant  permanenter  et 
per  modum  status  habitualis  supernaturalis,  conc.;  si  agant  trans¬ 
eunter,  et  sub  ratione  purae  elevationis  indebitae,  neg.  Dispari- 
tas  est,  quia  in  1°  casu  potentiae  imitantur  modum  operandi  na- 
turoe ,  quae  ad  sibi  connaturalia  permanenter  se  habet ,  et  ideo 
etiam  desiderat  requisita  ad  operandum  intrinseca,  atque  huc  per¬ 
tinent  exempla  in  objectione  allata.  In  2°  autem  ,  cum  potentiae 
non  operentur  per  modum  naturae ,  sed  elevationis  duntaxat  in¬ 
debitae;  non  magis  connaturale  est,  operationem  fieri  per  princi¬ 
pia  intrinseca,  quam  extrinseca.  Sicut  enim  nihil  exigit  potentiam 
elevari,  sic  nec  exigit  determinata  elevationis  principia.  »  Exinde 
merito  conficit  Suarez  (de  Grat.  lib.  3.  cap.  19.  n.  7.)  aliud  argu¬ 
mentum,  quod  est  hujusmodi: 

165.  II.  Ad  Deum  spectat  supplere  impotentiam  causarum  se¬ 
cundarum  in  unoquoque  genere,  quando  illis  deest  intrinseca  vir¬ 
tus  ad  connaturaliter  operandum,  et  nondum  sunt  illius  capaces, 
sed  potius  ad  illam  obtinendam  tendunt,  alio  modo  minus  perfe¬ 
cto  operando.  Ita  enim  in  praesenti  contingit,  nam  quando  homo 
operatur  hos  actus  ante  habitum,  procedit  ab  imperfecto  ad  per¬ 
fectum,  nimirum  a  statu  injustitiae,  vel  carentiae  justitiae,  ad  sta¬ 
tum  justitiae  paulatim  transeundo  ,  et  ideo  pro  eo  tempore  non 
potest  connaturali  modo  et  per  virtutem  intrinsece  inhaerentem 
operari  :  pertinet  ergo  ad  Deum  ,  ut  primum  auctorem  gratiae  , 
tunc  per  seipsum  supplere  defectum  hominis,  et  illum  ad  se  con¬ 
vertere,  per  se  ipsum  peculiariter  movendo  et  adjuvando. 

166.  III.  Si  in  Ecclesia  Dei  de  aliquo  supernaturali  objecto 
quaesitum  est  diligenter;  tum  a  Patribus  seorsim,  et  in  his  ab  iis 
etiam  qui  eminent  inter  Patres;  tum  a  Patribus  in  synodis  col¬ 
lectis,  et  hoc  contentione  simul  et  polemice  contra  adversarios 

pervicaces  et  acutissimos:  si  quaesitum  est  ita  ut  multae  sint  for¬ 
mulae  propositae  objectum  explicantes;  plane  tenendum  est,  obje¬ 
ctum  ita  investigatum  esse,  ut  saltem  quod  primum  et  praecipuum 
in  ipso  est  non  manserit  penitus  latens.  Atqui,  in  causa  Pelagia- 
norum  et  Semipelagianorum,  a  Patribus  et  a  Conciliis  perquam 
diligenter  actum  est  de  gratia  actuali;  multae  ea  de  re  editae,  sunt 
definitiones,  atque  additae  illustrationes;  nec  ulla,  neque  indirecta 
mentio  umquam  occurrit  de  illa  qualitate:  haec  tamen,  juxta  Tho- 
mistas,  non  modo  est  praecipuum  elementum  gratiae  actualis,  sed 
sola  habet  actualis  auxilii  rationem  ;  siquidem  illustrationes  et 
inspirationes  essent  solum  effectus  ejus.  Ergo — 

Confirmatur:  «  Concilia  et  Patres  »,  uti  recte  arguunt  Wirce- 
burgenses  (n.  254.),  «videntur  potius  qualitatem  ejusmodi  a  no¬ 
tione  gratiae  rejicere.  Tridentinum  (sessione  6.  cap.  5.)  postquam 
dixisset ,  ‘exordium  justificationis’  in  adultis  ‘a  Dei  gratia  prae¬ 
veniente,  hoc  est,  ab  ejus  vocatione’  sumendum  esse;  hanc  voca¬ 
tionem  deinde  explicat  per  illuminationem  et  inspirationem , 
quarum  illam  esse  cognitionem,  hanc  vero  actum  vitalem  volun¬ 
tatis  exinde  constat  ,  quod  dicatur  ,  ‘per  Spiritus  Sancti  illumi¬ 
nationem  cor  hominis  a  Deo  tangi’. — S.  Augustinus  autem  (1.  2. 
de  Pecc.  Merit.  et  Remiss.  c.  19.  n.  33.)  sic  loquitur:  ‘Cum  au¬ 
tem  ab  illo  [Deo]  illius  adjutorium  deprecamur  ad  faciendam  per- 
ficiendamque  justitiam,  quid  aliud  deprecamur,  quam  ut  aperiat 
quod  latebat,  et  suave  faciat  quod  non  delectabat;’  ubi  similiter 
per  primum  indicatur  cognitio  intellectus  ,  et  per  secundum  vi¬ 
talis  affectio  voluntatis.  Jamvero  exordium  justificationis  non 
fieret  a  vocatione,  et  aliud  quid,  deberemus  deprecari,  si  gratia 
primo  prieveniens  aut  etiam  efficax  staret  in  qualitate  prsevia  et 
causa  actuum  indeliberatorum  et  deliberatorum.  » 

167.  IY.  In  hac  sententia  videtur  esse  Divus  Thomas.  Nam — 1) 
illustrans  (1.  p.  q.  23.  a.  5.)  illud  Apostoli  (II.  Cor.  III.  5.):  «Non 
sumus  sufficientes  cogitare  aliquid  a  nobis  quasi  ex  nobis  »,  addit: 
«Nullum  autem  anterius  principium  inveniri  potest,  quam  cogi¬ 
tatio  coelitus  descendens.  » 

2)  Ut  vidimus  (n.  136.),  D.  Thomas  opponens  gratiam  habitua¬ 
lem  actuali,  dicit  illam  esse  qualitatem,  hanc  in  motu  consiste¬ 
re.  Sed  motus  animse  est  actus  vitalis  elicitus  ab  aliqua  animm 

potentia,  et  non  qualitas,  sive  proprie  sive  improprie  dicta.  Id 
confirmari  potest,  tum  quia  D.  Thomas  ita  semper  appellat  actus 
a  voluntate  elicitos,  dividens  illos  in  motus  deliberatos  et  inde- 
liberatos:  tum  quia  motus  animce  ibi  intelligitur  motus  animse  in 
objectum,  seu  terminum  intentionalem,  et  non  in  terminum  phy¬ 
sicum  :  nam  alias  auxilium  gratiae  actualis  esset  actio  physica, 
quae  sola  est  motus  physicus  in  terminum  productum.  At  motus 
intentionalis  animae  in  objectum  est  formaliter  actus  vitalis,  et 
affectus  voluntatis  in  illud.  (1) 

168.  Dices  I.:  Si  natura  efficeret  actum  supernaturalem  elevata 
a  Deo  solum  extrinsece;  Deus  quidem  esset  causa  principalis,  at¬ 
que  adeo  Deus  intelligeret  et  vellet  per  eum  actum  ,  non  vero 
homo.  Ergo— 

Respondetur  dist.:  Deus  intelligeret  et  vellet,  si  esset  causa 
principalis  adaequata  et  simul  in  se  reciperet  actum  ,  conc.;  si 
esset  causa  principalis  partialis  ,  et  natura  seu  potentia  vitalis 
in  se  reciperet  actum,  neg.  —  Deus  auxilio  sive  intrinseco  sive 
extrinseco  non  destruit,  sed  elevat  et  adjuvat  facultatem  naturae, 
ita  ut  ipsa  etiam  cum  illo  auxilio  agat.  Ut  autem  aliquis  deno¬ 
minetur  intelligens  aut  volens,  debet  et  elicere  actum ,  et  illum 
in  se  recipere:  quod  convenit  facultati  naturae,  et  per  illum  ho- 


(1)  Cum  adstraitur  donum  creatum,  inhaerens  potentiae  spirituali,  et  principium 
actionis;  illud  ad  nullum  rerum  genus,  nisi  ad  qualitatem,  referri  potest:  cum  ergo 
D.  Thomas  negat  gratiam  actualem  esse  qualitatem,  et  affirmat  esse  in  nobis  mo¬ 
tum  ;  hoc  ipso  excludit  quamlibet  entitatem  nobis  inhaerentem,  distinctam  ab  acti¬ 
bus.  u  Supponimus  »,  inquit  Suarez  (de  Grat.  1.  3.  c.  18.  n.  11.),  «  secluso  liabitu  non 
posse  talem  gratiam  cogitari,  nisi  altero  ex  duobus  modis  supra  relatis ,  scilicet, 
vel  ut  sit  qualitas,  vel  spiritualis  motio ;  quia  cogitari  non  potest  accidens  spiri¬ 
tuale  inhaerens  intellectui ,  aut  voluntati ,  et  realiter  distinctum  ab  illis,  quodque 
non  sit  actus  vitalis,  sed  potius  principium  proxime  activum  vitalium  actuum,  quod 
in  alio  praedicamento  sit  praeter  qualitatis,  actionis  vel  passionis.  Nam  mera  relatio 
praedicamentalis  non  est  principium  agendi,  et  supponere  debet  fundamentum  ab¬ 
solutum,  quod  non  potest  esse  nisi  qualitas,  aut  actio,  aut  passio;  et  ideo  si  quae 
est  talis  relatio  resultans,  in  considerationem  non  venit.  Cetera  vero  praedicamenta 
in  accidente  spirituali  locum  non  habent,  ut  per  se  patet,  et  in  superioribus  iterum 
tactum  est.  Haec  autem  gratia,  si  datur,  accidens  spirituale  est,  cum  potentiis  spi¬ 
ritualibus  inhaereat;  et  realiter  ab  ipsis  distincta,  cum  illis  per  se  infundi  debeat  ». 

mini.  Deus  autem  non  recipit  in  se  actum,  ad  quem  efficiendum 
excitat  et  adjuvat  hominem. 

169.  Dices  II.:  Natura  non  habet  potestatem  seu  vim  ad  eli¬ 
ciendos  actus  supernaturales;  ergo,  ut  possit  illos  elicere,  debet 
aliqua  vis  illi  infundi. 

Resp.  dist.  aniec.:  non  habet  potestatem  sufficientem  et  com¬ 
pletam,  conc .;  non  habet  potestatem  inchoatam,  et  partialem  si 
sufficienter  juvetur,  neg.  Inde  vero  sequitur  necessarium  esse  ad 
integram  potestatem  habendam  aut  donum  superadditum,  naturse 
intrinsece  inhaerens;  aut  principium  indebitum  coefficiens,  supplens 
defectum  habitus:  hoc  alterum  admittimus. 

170.  Instabis:  atqui  necessarium  est  principium  superadditum 
intrinsece  inhaerens.  Nam  ut  potentia  possit  prodire  in  actum  se¬ 
cundum,  debet  prius  constitui  in  actu  primo  proxime  potens;  atqui 
absque  dono  intrinsece  inhaerente  natura  non  est  in  actu  primo 
proximo,  quoad  actus  supernaturales.  Ergo — 

Resp.  dist.  maj.:  potentia  adaequata  debet  prius  constitui  in 
actu  primo,  conc.;  potentia  partialis,  subd.:  debet  constitui  in 
actu  primo,  quatenus  aliud  principium  coefficiens  actus  est  para¬ 
tum,  conc.;  quatenus  necessario  debet  illi  intrinsece  inhaerere, 
neg.  Causa  proxima  adaequata  actus  salutaris  non  est  natura  so¬ 
la,  nec  auxilium  solum,  sed  utrumque:  si  autem  causa  adaequata 
sit  prius  constituta  in  actu  ad  operandum,  sufficit  ut  actus  fieri 
possit.  Si  autem  sermo  sit  de  natura ,  per  hoc  quod  habet  auxi¬ 
lium  extrinsecum  paratum ,  constituitur  in  actu  primo  proximo 
ad  operandum;  sicut  in  operationibus  naturalibus  requiritur  con¬ 
cursus  ,  sed  in  actu  primo  est  paratus;  atque  id  sufficit.  Secus 
homo,  qui  non  posset  solus  grave  aliquod  pondus  attollere  ,  nec 
posset  cum  alterius  adjutorio  ;  hoc  enim  nullam  illi  intrinsecam 
vim  infundit. — Cf.  Suarez  (de  Grat.  1.  3.  cc.  18.  19.;  et  1.  de  Auxil. 
1.  3.  c.  4.). 

ARTICULUS  SEXTUS 

Quomodo  Gratia  Excitans  ab  Adjuvante  Distinguatur. 

f 

§  I. 

Exponitur  Status  Quaestionis. 

171.  Ut  absolvatur  quaestio  de  natura  gratiae  actualis,  superest 
investiganda  distinctio  inter  excitantem  adjuvantemque  gratiam, 
quae  est  praecipua  ejus  divisio.  Etsi  autem  ex  hactenus  disputatis 
distinctio  illa  facile  desumi  possit;  pro  rei  tamen  gravitate,  prae¬ 
stat  specialem  de  ea  quaestionem  instituere. 

172.  Animadvertatur  in  primis,  rem  disputari  inter  theologos 
catholicos;  qui  tamen  in  eo  conveniunt,  quod  aliquo  modo  gratia 
excitans  et  adjuvans  inter  se  distinguantur.  Ita  unanimiter  con¬ 
cedunt — 1)  quod  gratia  adjuvans  nunquam  est  sine  praevio  munere 
gratiae  excitantis;  excitans  autem  possit  esse  non  completo  mu¬ 
nere  adjuvantis  :  nam  gratia  adjuvante  perficimus  id ,  ad  quod 
vocante  et  excitante  gratia  invitamur. — 2)  Quod  gratia  excitans 
explet  munus  suum,  etiamsi  opus  morale  non  fiat:  adjuvans  vero 
sine  concursu  et  influxu  voluntatis  suum  munus  non  explet.  Nam 
saepe  excitatur  voluntas,  quin  gratiae  excitanti  consentiat :  num- 
quam  tamen  adjuvatur  ad  opus  sine  concursu  ipsius  voluntatis. — 
3)  Quod  gratiae  excitanti,  praecise  ut  excitans  est  ,  de  se  resisti 
potest,  et  ideo  saepe  tantum  est  sufficiens,  quia  ei  resistitur;  ad¬ 
juvanti  autem  numquam  resistitur,  sed  semper  est  efficax,  id  est, 
habet  effectum  ;  quia  gratia  formaliter  adjuvans  non  datur  nisi 
homini  actu  operanti  ,  et  consentienti  :  qui  autem  consentit  non 
resistit. 

173.  Verum  ,  his  suppositis ,  quod  hic  proprie  quaeritur  est 
«Utrum  gratia  excitans  ab  adjuvante  distinguatur  solum  pro  di¬ 
verso  munere,  et  habitu  ad  actum  salutarem;  an  secundum  ipsam 
entitatem,  ita  ut  pro  diverso  munere  et  habitu,  gratia  entitative 
diversa  requiratur.  »  Hinc  quaestio  est  magni  momenti ,  uti  cla- 

rius  patebit,  cum  de  natura  gratise  sufficientis  sermo  erit:  vera 
enim  ratio,  propter  quam  instituitur,  est,  ut  innotescat,  utrum, 
posita  gratia  excitante,  aliquid  aliud  requiratur  ex  parte  prin¬ 
cipii  supernaturalis,  ut  actus  salutaris  sequatur;  an,  e  contra,  ea 
posita,  virtus  ad  salutariter  agendum  sit  omnino  completa. 

174.  Duae  sunt  theologorum  sententiae.  Prima  est  communis 
Thomistarum,  qui  contendunt  gratiam  excitantem  et  adjuvantem 
esse  duas  gratias  realiter  et  entitative  distinctas.  «Loquendo», 
inquit  Sylvius  (in  1.  2.  q.  111.  a.  2.  q.  3.  conci.  2.),  de  gratia 
actuali....  gratia  operans  et  cooperans  realiter  differunt....  Alia 
est  enim  motio,  qua  Deus  voluntatem  praevenit  ac  movet,  ut  ve¬ 
lit  ;  alia  vero  ,  qua  deinde  facit ,  ut  homo  exequatur  quod  ante 
voluit.  »  Unde,  ut  vidimus  (n.  146.)  duas  motiones  seu  qualitates 
agnoscunt  Thomistae  ;  quarum  una  excitantem  ,  alia  adjuvantem 
gratiam  constituat. 

175.  Altera  sententia  vero,  communis  inter  theologos  Soc.  Je- 
su,  negat  realem  entitativam  distinctionem  inter  gratiam  exci¬ 
tantem  et  adjuvantem.  Ex  Molina  plura  afferemus  in  probatione 
thesis  statuendae  ;  Lessium  *  audivimus  supra  (n.  156.) ;  Yasquez 
(in  1.  2.  disp.  185.  cap.  9.  n.  41.)  scribit:  «Observandum  igitur 
est  eamdem  vocationem  et  cogitationem  sanctam,  et  primum  mo¬ 
tum  voluntatis  subitum  dici  gratiam  operantem,  et  praevenien¬ 
tem,  et  cooperantem,  et  comitantem,  licet  diverso  modo  conside¬ 
ratam.  Nam  quatenus  consensum  nostrum  antecedit,  est  operans 
et  praeveniens  ;  quatenus  vero  permanens  in  nobis  ,  efficit  nobis- 
cum  consensum ,  est  cooperans  et  comitans.  Nam  ita  consensus 
noster  est  a  Deo  et  a  nobis,  ut  Deus  non  solum  immediate  phy¬ 
sice  ad  illum  concurrat,  sed  etiam  media  cogitatione  illum  in 
nobis  efficere  dicatur  eo  modo,  quo  intellectus  voluntatem  movet 
et  allicit.  Quare  quemadmodum  dicitur  fides  cooperari  bonis  ope¬ 
ribus,  ac  proinde  dici  debet  ipsa  fides  gratia  cooperans;  ita  san¬ 
cta  cogitatio,  quatenus  nobiscum  cooperatur,  dici  debet  gratia 
cooperans.  Ob  id  tamen  non  affirmamus  gratiam  cooperantem  esse 
eamdem  omnino  gratiam  cum  operante,  sed  dicimus  esse  novam 
et  diversam  a  gratia  operante  »  quatenus  «  habet  novum  aliquid 
in  genere  rei,  nempe  effectum  ».  Idipsum  docet  Becanus  (de  Au- 
xil.  Grat.  disp.  5.  q.  1.  art.  2.  n.  5.),  dicens,  gratiam  adjuvantem 

«  ab  excitante  non  distingui  re  sed  officio  ».  Etenim  subdit:  «  Ea¬ 
dem  gratiae  entitas  ,  quatenus  vocat  et  inclinat  voluntatem  ad 
consentiendum,  dicitur  excitans;  quatenus  autem  voluntati  actu 
consentienti  adlaborat,  efficiendo  cum  ea  consensum  ,  dicitur  ad¬ 
juvans  ;  licet  non  aliter  consensum  efficiat  et  voluntatem  adju¬ 
vet  ,  quam  excitando  et  inclinando  voluntatem  ad  eum  prae¬ 
standum.  » 

176.  Videtur  tamen  nonnullis  Suarez,  hac  in  re,  a  Molina  ce- 
terisque  nostris  theologis  dissentire.  Docet  enim  (de  Grat.  1.  3. 
cap.  16.  n.  2.):  «  Negari  non  posse  quin  adjuvans  gratia  distin¬ 
guatur  ab  excitante,  addens  ultra  illam  novum  auxilium  et  be¬ 
neficium  gratiae.  »  Et  (1.  c.  n.  13.)  concludit ,  dicens  «  gratiam 
adjuvantem  majorem  esse  excitante  in  perfectione  absoluta  en¬ 
tis  ».  Juverit  quaestionem  diligentius  exponere;  tum  ut  palam  fiat 
Suaresium  non  tam  re,  quam  verbis  a  Molina  dissentire;  tum  prae¬ 
sertim  ut  res  ipsa,  de  qua  agitur,  penitius  intelligatur. 

177.  Itaque  animadvertamus,  gratiam  actualem  posse  conside¬ 
rari  ex  parte  principii,  et  ex  parte  termini ;  seu  principi  at  ire, 
ut  aiunt,  et  terminative .  Terminative  spectata,  gratia  adiuvans 
aliquid  addit  gratiae  excitanti,  nempe  actum  supernaturalem  de¬ 
liberatum,  qui  a  gratia  pure  excitante  separari  potest.  Sed  hanc 
distinctionem  nunquam  negavit,  imo  asseruit  Molina  ;  neque  in 
hoc  stat  quaestio,  uti  diximus  (n.  174.),  quando  agitur  de  distin¬ 
ctione  inter  gratiam  excitantem  et  adjuvantem. 

178.  .Si  vero  gratia  actualis  sumatur  pr incipi ativ e ,  considerari 
ea  potest  in  duplici  veluti  statu,  in  actu  primo,  et  in  actu  se¬ 
cundo;  prout  nempe  habet  virtutem  influendi  in  actum  salutarem 
(deliberatum),  vel  actu  exerit  suam  virtutem  influendo  in  illum. 
Quae  distinctio,  satis  per  se  obvia,  fit  etiam  a  Suaresio,  qui  (de 
Grat.  1.  3.  c.  14.  n.  6.)  ait:  «  Potest  autem  tale  principium  in  du¬ 
plici  statu  considerari,  scilicet  in  actu  primo,  vel  secundo.  Quan¬ 
do  vero  est  in  hoc  posteriori  statu  ,  proprie  dicitur  adjuvans, 
sumit  autem  hanc  denominationem  ab  ipso  actuali  adjutorio,  ut 
dicebam:  nam  sicut  agens  hanc  denominationem  sumit  a  sua  actio¬ 
ne,  et  ideo  non  est  proprie  agens  ,  nisi  quando  est  in  actu  ;  ita 
illud  principium  est  proprie  adjuvans,  quando  est  in  actu  secun¬ 
do,  ac  proinde  per  denominationem  ab  ipso  actuali  adjutorio  vo- 


ART.  VI.  DE  DISTINC.  GRATIAE  EXCITANTIS  AB  ADJUVANTE.  127 

catur  adjuvans.  Nihilominus  tamen,  quia  illud  principium  de  se 
est  gratia  data  ad  juvandam  potentiam  etiam  in  primo  statu, 
quando  est  in  actu  primo,  potest  dici  gratia  adjuvans,  cum  illa 
declaratione  seu  limitatione  per  modum  principii.  » 

179.  Jamvero,  si  gratia  actualis  consideretur  in  actu  secundo, 
dicendum  est  gratiam  adjuvantem  aliquid  addere  gratiae  exci¬ 
tanti,  nempe  ipsum  actualem  influxum  in  opus  salutare.  Atque 
id  asserit  Suarez,  quando  docet  gratiam  adjuvantem  addere  no¬ 
vum  beneficium  gratiae  excitanti  :  nam  (loc.  cit.  cap.  16.  n.  2.) 
scribit:  «  Gratia  adjuvans  addit  realem  influxum  in  consensum 
deliberatum  voluntatis,  vel  assensum  supernaturalem  intellectus: 
hic  autem  influxus  realiter  distinguitur  ab  actu  gratiae  excitan¬ 
tis;  ergo  actualis  gratia  adiuvans  addit  rem  distinctam  ab  exci¬ 
tante.  Major  satis  declarata  est  in  capite  praecedenti.  Minor  au¬ 
tem  per  se  clara  est,  quia  motus  gratiae  excitantis,  et  actus  de¬ 
liberatus  voluntatis,  vel  intellectus,  realiter  inter  se  distinguun¬ 
tur,  ut  per  se  notum  est;  sed  hic  influxus  gratiae  adjuvantis  est 
idem  realiter  cum  actu  deliberato,  quia  nihil  est  aliud  quam  actio 
ejus,  prout  ab  aliquo  supernaturali  principio  procedit;  ergo  dis¬ 
tinguitur  realiter  a  motu  gratiae  excitantis.»  At  etiam  Molina 
idipsum  expresse  docuit:  nam  (Concord.  q.  14.  a.  13  d.  40.)  inquit: 
«  Intelliges  facile,  unam  et  eamdem  numero  gratiam,  quatenus  exci¬ 
tat, allicit,  et  invitat  arbitrium  nostrum  ad  actus  credendi,  speran¬ 
di,  diligendi  aut  poenitendi,  appellari  praevenientem  ac  excitantem 
gratiam,  eaque  consideratione  praevenire  arbitrium  nostrum  ad 
ejusmodi  actus;  quatenus  vero  consentiente  jam  nostro  arbitrio, 
et  cooperante,  actus  ad  quos  illa  invitat  et  allicit,  ipsa  quoque 
novo  influxu  et  actione  cooperatur  eosdem  actus,  appellari  adju¬ 
vantem  ac  cooperantem  gratiam.» 

180.  Neque  quidquam  obest  natura  illius  influxus,  de  qua  dis¬ 
putari  potest.  Scilicet  influxus  actualis  gratise  proprie  est  actio, 
qua  principium  producit  effectum,  seu  est  via  ad  terminum:  adeo- 
que  concipitur  uti  medius  inter  ipsum  principium  et  terminum.  At 
realiter  quid  est  idem  influxus?  Solutio  hujus  quaestionis  pendet 
a  metaphysica  theoria  de  actione  (Vide  De  Deo  Creante,  n.  20.): 
qui  enim  tenent  actionem  identificari  cum  termino,  consequenter 
docent  influxum  actualem,  de  quo  agimus,  identificari  cum  ipso 

libero  consensu,  deliberato  actu  supernatur ali :  qui  autem  tenent 
actionem  esse  modum  ex  natura  rei  distinctum  a  termino,  con¬ 
sequenter  docent  influxum  actualem  gratiae  distingui  ab  ipso  de¬ 
liberato  consensu.  Hinc,  quoad  rem  nostram,  qui  admittunt  illum 
modum  ex  natura  rei  a  termino  distinctum,  asserunt  gratiam  adju¬ 
vantem  addere  gratiae  excitanti  praeter  terminum  (deliberatum  con¬ 
sensum)  modum  eumdem  ;  qui  negant  illum  modum  quando  de 
aetione  in  genere  agitur,  consequenter  negant  gratiam  adiuvantem 
prae  excitante  illum  includere  praeter  terminum:  sed  cum  concedant 
terminum  proprium  gratiae  adjuvantis  addi  gratiae  excitanti;  con¬ 
cedunt  etiam  influxum,  qui  cum  eo  identificatur,  eidem  superaddi. 

181.  Tota  quaestio  igitur  in  eo  sita  est  «  Utrum  gratia  adju¬ 
vans,  considerata  uti  principium  actus  salutaris  in  actu  primo, 
realiter  distinguatur  a  gratia  excitante.  »  Td  certe  negat  Molina; 
at  Suarez  etiam  id  negat.  Nam — 1)  repetita  distinctione  antea  facta 
gratiae  adiuvantis  in  actu  primo  inspectae  et  in  actu  secundo, 
subdit  (de  Grat.  1. 3.  c.  16.  n.  2. ):  «  Hoc  modo  verum  est  denominatio¬ 
nem  hanc  adjutricis  gratiae  nihil  addere  gratiae  excitanti,  sed  esse 
eamdem  sub  alio  respectu  conceptam.  Nam  sicut  in  physicis  ea¬ 
dem  forma,  verbi  gratia,  calor,  est  dispositio  quatenus  formaliter 
afficit  subiectum,  et  est  quasi  potentia  activa,  quatenus  est  prin¬ 
cipium  proximum  calefaciendi;  ita,  servata  proportione,  motus 
gratiae  est  excitans,  prout  est  actus  quidam  formaliter  afficiens 
mentem;  quatenus  vero  de  se  potest  juvare  ad  consensum,  habet 
rationem  principii  efficientis,  saltem  moraliter,  et  ut  sic  voca¬ 
tur  adjutrix  gratia.  » 

2)  Ratio,  propter  quam  videtur  Suarez  a  Molina  dissentire,  est, 
quia  ad  rationem  gratiae  adjuvantis  constituendam  constanter  exi¬ 
git  Spiritum  Sanctum  specialiter  assistentem  ac  influentem  (n. 149.), 
eique  tribuit  influxum  physicum  in  actum  salutarem;  cum  Molina 
videtur  exigere  solam  illustrationem  et  inspirationem,  quibus  com¬ 
petere  videtur  solus  influxus  moralis.  At  haec  ratio  nullius  est  mo¬ 
menti.  Nam — a)  Suarez  ponit  specialem  Spiritus  Sancti  assistentium 
non  modo  pro  gratia  adjuvante;  sed  etiam  pro  excitante:  «Ego  vero 
censeo  »,  inquit  (de  Grat.  lib.  3.  c.  4.  n.  2.),  nullam  talem  enti- 
tatem  infundi,  quae  sit  prior  tempore,  vel  natura  ipso  actu  gra¬ 
tiae  excitantis,  vel  principium  proximum  ejus,  sed  solum  Spiritum 

Sanctum  immediate  ac  per  seipsum  infundere  hos  actus  elevando 
potentiam  ad  conficiendum  illos. » — b)  Molina  non  negat  specialem 
assistentium  et  influxum  Spiritus  Sancti,  uti  vidimus  supra  (n.156.). 
— c)  Si  Suarez  et  Molina  non  tribuunt  illustrationi  et  inspirationi 
eumdem  influxum  in  actum  salutarem;  ambo  tamen  agnoscunt  eas 
pertinere  ad  gratiam  excitantem,  et  influere  in  actum  salutarem  , 
seu  adjuvare  ad  illum  eliciendum. 

3)  Hinc,  quod  caput  est,  in  utriusque  sententia,  homo  per  gra¬ 
tiam  excitantem  habet  potentiam  completam  in  actu  primo,  ita 
ut  nihil  aliud  requiratur,  ut,  si  velit,  possit  salutariter  agere. 
Etsi  enim  praeter  illustrationem  et  inspirationem,  admittatur,  uti 
necessarium  elementum ,  Spiritus  Sanctus  specialiter  assistens  et 
influens;  Spiritus  Sanctus  iliustrans  et  inspirans  per  gratiam  ex¬ 
citantem  jam  conjungitur  nostris  facultatibus  (sicut  manus  matris 
jam  conjungitur  manui  pueri,  et  est  veluti  extrinsecus  assistens), 
atque  influxus  specialis  est  paratus  et  in  potestate  nostra:  quod 
sane  intelligitur  ex  concursu  generali  Dei  ad  actus  etiam  naturales 
requisito. 

182.  Igitur  consideramus  hic  gratiam  actualem  prout  est  prin¬ 
cipium  actus  salutaris  (deliberati);  hoc  principium  consideramus 
in  se  ipso,  praescindendo  ab  eo  quod  jam  exerat  vel  nondum  exe- 
rat  virtutem  suam :  proinde  vere  consideramus  ipsam  entitatem 
gratiae;  atque  hoc  sensu  quaeritur,  utrum  gratia  excitans  et  adju¬ 
vans  sint  entitative  idem. — His  rite  intellectis — 

Solvitur  Proposita  Quaestio. 

§  II. 

Prop.  V.  —  Etsi ,  pro  diverso  munere,  diversaque  habitu¬ 
dine  ad  actum  salutarem,  gratia  excitans  ab  adiuvante  distin¬ 
guatur;  entitative  tamen  inspectae  sunt  una  eademque  gratia: 
quoe  ,  prout  arbitrium  nostrum  praevenit,  aut  ei  consentienti , 
novo  influxu  et  actione,  cooperatur ,  excitantis  aut  adjuvantis 
nomine  donatur. 

183.  Prob.  I.  Ex  Scriptura.  Nam  Apostolus  (I.  Cor  XV.  10.) 

haec  habet:  «Gratia  autem  Dei  sum  id,  quod  sum  et  gratia  ejus 
Mazzella.  De  Gratia  Christi.  9 

in  me  vacua  non  fuit,  sed  abundantius  illis  omnibus  laboravi:  non 
ego  autem,  sed  gratia  Dei  mecum.  »  Et  II.  Cor.  (VI.  1.):  Exhor¬ 
tamur  ne  in  vacuum  gratiam  Dei  recipiatis.»  Unde:  Loquitur  Apo¬ 
stolus  de  gratia,  quae  vacua  non  fuit ;  atque  in  Domino  gloriatur 
quod  in  se  vacua  non  fuerit,  aliosque  exhortatur  ne  in  vacuum 
gratiam  Dei  recipiant:  ergo  loquitur  de  gratia,  quae  licet  vacua 
non  sit,  possit  tamen  esse  vacua;  secus  enim  gloriatio  et  exhor¬ 
tatio  fundamento  carerent.  Sed  gratia,  quae  vacua  esse  possit,  non 
est  gratia  adjuvans  (haec  simul  est  cum  libero  consensu;  et  con¬ 
sensus,  qui  est,  nequit  non  esse) ,  sed  excitans:  ergo  in  praefatis 
verbis  loquitur  Apostolus  de  gratia  eoccitante .  Atqui  eamdem  gra¬ 
tiam  dicit  esse  adjuvantem ;  nam  gratia,  quce  vacua  non  fuit,  juxta 
Apostolum,  est  illa  eadem,  qua  abundantius  omnibus  laboravit, 
et  quae  secum  operata  est  (gratia  Dei  mecum )  :  quae  certe  est 
gratia  adiuvans.  Juxta  Apostolum  ergo  eadem  est  gratia  excitans 
et  adiuvans.  Idipsum  autem  videtur  inferre  ex  testimonio  Apo¬ 
stoli,  et  docere  S.  Gregorius,  qui  (Moral.  lib.  16.  cap.  25.)  scribit: 
«  Superna  pietas  prius  agit  in  nobis  aliquid  sine  nobis,  ut  subse- 
quente  quoque  nostro  libero  arbitrio,  bonum,  quod  jam  appetimus, 
agat  nobiscum.  Quod  tamen  per  impensam  gratiam  in  extremo  ju¬ 
dicio  ita  remunerat  in  nobis  ,  ac  si  solis  processisset  ex  nobis. 
Quia  enim  divina  nos  bonitas,  ut  innocentes  faciat  praevenit,  Pau¬ 
lus  ait:  ‘Gratia  autem  Dei  sum  id,  quod  sum’;  et  quia  eamdem 
gratiam  nostrum  liberum  arbitrium  sequitur,  adiungit:  ‘Et  gratia 
eius  in  me  vacua  non  fuit ,  sed  abundantius  illis  omnibus  labo¬ 
ravi'.  Qui  dum  se,  de  se,  nihil  esse  conspiceret,  ait ;  ‘Non  autem 
ego\  Et  tamen  quia  se  esse  aliquid  cum  gratia  invenit,  adjunxit, 
‘Sed  gratia  Dei  mecum’.  » 

184.  II.  Ex  Ecclesice  documentis  eadem  conclusio  infertur  : 
infertur  inquam:  non  enim  agitur  de  re  definita .  Ac  —  1)  juxta 
Concilium  Milevitanum  II.  (n.  108.),  gratia,  quae  nos  adjuvat  ad 
non  peccandum  est  illa  eadem,  qua  aperitur  nobis  quid  appetere 
et  quid  vitare  debemus,  et  qua  valemus  facere  quod  faciendum 
cognovimus.  Atqui  gratia  quae  nos  adiuvat  ad  non  peccandum  est 
gratia  adjuvans ;  gratia  vero  qua  manifestatur  nobis  quid  sit 
laciendum  aut  vitandum,  et  qua  valemus  (habemus  vires,  poten¬ 
tiam  )  facere  quod  faciendum  est,  est  gratia  excitans.  Ergo  — 


ART.  VI,—  DE  DISTINC.  GRATI /E  EXCITANTIS  AB  ADJUVANTE.  131 

2)  Concilium  Tridentinum  (sess.  6.  cap.  5.)  elocet:  «.Justificatio¬ 
nis  exordium  in  adultis  a  Dei  per  Christum  Jesum  praeveniente 
gratia  sumendum  esse,  hoc  est,  ab  ejus  vocatione,  qua,  nullis 
eorum  existentibus  meritis,  vocantur;  ut,  qui  per  peccata  a  Deo 
aversi  erant,  per  ejus  excitantem  atque  adjuvantem  gratiam  ad 
convertendum  se  ad  suam  ipsorum  justificationem,  eidem  gratiae 
libere  assentiendo  et  cooperando  disponantur:  ita,  ut  tangente  Deo 
cor  hominis  per  Spiritus  Sancti  illuminationem,  neque  homo  ipse 
nihil  omnino  agat,  inspirationem  illam  recipiens;  quippe  qui  illam 
et  abjicere  potest ,  neque  tamen  sine  gratia  Dei  movere  se  ad 
justitiam  coram  illo  libera  sua  voluntate  possit.»  —  «Ergo», 
merito  argumentatur  Molina  (Concord.  q.  14.  a.  13.  disp.  39.), 
«Concilium  Tridentinum  eamdem  appellat  praevenientem,  excitan¬ 
tem  et  adjuvantem  gratiam,  eidemque  gratiae  assentiendo  et  coope¬ 
rando  ait  liberum  arbitrium  ad  justificationem  disponi.  Disposi¬ 
tio  ergo  illa  fit  cooperante  et  consentiente  libero  arbitrio  cum 
gratia  praeveniente  ac  excitante,  ac  proinde  cooperante  simul  cum 
eodem  gratia  illa,  quae  actum  liberum  praevenit,  et  ad  ejusmodi 
actum  excitavit.  Non  ergo  sunt  distinctae  gratiae,  praeveniens  et 
cooperans  atque  adjuvans,  sed  una  et  eadem,  quae  spectata  ante¬ 
quam  liberum  arbitrium  cum  ea  cooperetur  eliciatque  actum  li¬ 
berum,  per  quem  ad  justificationem  disponatur,  dicitur  prae¬ 
veniens:  spectata  vero  prout,  cooperante  jam  cum  illa  libero  arbi¬ 
trio,  ipsa  etiam  cooperatur  et  influit  in  eumdem  actum,  dicitur 
cooperans  et  adjuvaris.  » 

3)  Adhuc  clarius  idem  eruitur  ex  eodem  Concilio  Tridentino 
(sess.  6.  can.  4.):  «  Si  quis  dixerit,  liberum  hominis  arbitrium  a 
Deo  motum  et  excitatum,  nihil  cooperari  assentiendo  Deo  excitanti 
atque  vocanti,  quo  ad  obtinendam  justificationis  gratiam  se  dis¬ 
ponat  ac  praeparet;  neque  posse  dissentire,  si  velit,  sed  veluti 
inanime  quoddam  nihil  omnino  agere,  mereque  passive  se  habere; 
anathema  sit.»  «Ecce»,  iterum  arguit  Molina  (disp.  40.),  «defi¬ 
nitur  liberum  arbitrium  a  Deo  motum  et  excitatum  (utique  per 
gratiam  praevenientem  et  excitantem)  cooperari  cum  Deo  exci¬ 
tante,  atque  vocante,  atque  adeo  Deum  ipsum  per  eamdem  gra¬ 
tiam  cum  libero  arbitrio  consentiente  cooperari  dispositionem , 

qua  ad  justificationis  gratiam  se  disponit  ac  praeparat:  posseque 
idem  arbitrium  dissentire,  et  non  cooperari  cum  Deo,  si  velit.» 

185.  III.  Ex  S.  Augustino.  Nam  —  1)  S.  Augustinus  (de  Gratia 
Christi,  c.  47.),  post  multa  contra  Pelagium  disputata,  ad  vitan¬ 
das  ejus  tergiversationes,  ita  concludit:  «Si  consenserit,  etiam 
ipsam  voluntatem  et  actionem  divinitus  adjuvari,  et  sic  adjuvari, 
ut' sine  illo  adjutorio,  nihil  bene  velimus,  et  agamus,  eamque 
esse  gratiam  Dei  per  Jesum  Christum  Dominum  nostrum,...  nihil 
de  adjutorio  gratiae  Dei,  quantum  arbitror,  inter  nos  controver¬ 
siae  relinquetur.  »  Unde:  his  verbis  S.  Doctor  unius  gratiae  adju¬ 
vantis  confessionem  a  Pelagio  postulat;  atqui  Pelagius  non  mi¬ 
nus  erravit  negando  gratiam  excitantem  quam  adjuvantem,  teste 
eodem  S.  Doctore  (1.  c.  cap.  10.);  ergo  juxta  S.  Doctorem  gratia 
adjuvans  idem  est  ac  gratia  excitans. 

2)  Item  (1.  2.  de  Pecc.  Merit.  et  Remiss.  c.  17.)  dixerat  S.  Au¬ 
gustinus  posse  hominem  in  hac  vita  esse  sine  peccato  ,  gratia 
adjuvante  divina:  hanc  autem  gratiam  postea  explicat  his  ver¬ 
bis:  «Ut  autem  innotescat  quod  latebat,  et  suave  fiat  quod  non 
delectabat,  gratise  Dei  est,  quae  hominum  adjuvat  voluntates.» 
Atqui  gratia,  qua  innotescit  quod  latebat,  et  suave  fit  quod  non 
delectabat,  est  illustratio  et  inspiratio,  seu  gratia  excitans t 
ut  ipse  in  discursu  explicat.  Ergo  juxta  S.  Augustinum  gratia 
adjuvans  et  excitans  re  non  distinguuntur. 

3)  S.  Augustinus  (de  Praedest.  SS.  c.  19.)  ait:  «  Illa  vocatione, 
quae  sine  poenitentia  est,  id  prorsus  agitur  et  peragitur,  ut  cre¬ 
damus.»  Et  (de  Verbis  Apostol.  sermo  3.):  «Spiritus  Dei,  qui  te 
agit,  agentibus  adjutor  est.»  Vide  alia  testimonia  apud  Suarez 
(de  Gratia,  1.  3.  c.  13.  n.  3.).  « Jamvero  »,  subsumit  Schrader 
(de  Gratia  Actuali  Com.  n.  61.),  «in  priori  testimonio  verbum 
agitur  spectat  manifestissime  ad  gratiam  excitantem  ,  peragitur 
autem  ad  adjuvantem.  Atqui  ex  Augustino  utrumque  munus  agendi 
et  peragendi  ad  eamdem  vocationem,  nempe  gratiam  attinet.  Ergo 
gratia  excitans  et  adjuvans  quoad  rei  substantiam  non  differunt. 
Rursus  in  altero  testimonio  illud  «qui  te  agit»  ad  excitantem 
gratiam  refertur,  illud  ‘agentibus’  ad  adjuvantem.  Sed  idem  Spi¬ 
ritus  Dei  qui  agit,  adjutor  quoque  est  agentibus.  Ergo  eadem 
est  utraque  gratia.  » 

186.  IY.  Ex  Ratione.  Per  gratiam  excitantem  conferuntur  vi¬ 
res  tum  physicae  tum  morales,  ita  ut  constituatur  potentia  in  actu 
primo  ad  salutariter  agendum;  sed  virtus  quae  exeritur  in  actu 
secundo,  seu  qua  efficimus  actum,  eadem  est  ac  illa  qua  possumus 
illum  efficere;  ergo  per  virtutem  gratiae  excitantis  (quando  agi¬ 
mus)  salutariter  agimus.  Atqui  virtus  supernaturalis,  qua  saluta¬ 
rem  actum  efficimus  est  gratia  adjuvans.  Ergo  gratia  excitans  et 
adjuvans  re  non  distinguuntur. 

Major  hujus  argumenti  tum  patet  ex  ipsa  rei  natura,  tum  con¬ 
ceditur  ab  ipsis  Thomistis  (n.  146.);  sed  confirmari  insuper  pot¬ 
est  animadversione,  quam  facit  Molina  (1.  c.  disp.  40.):  «  Gum 
Cone.  Trid.  »,  inquit,  «illis  definitionibus  [mox  datis]  damnari  in¬ 
tenderit  pestiferum  ineptumque  Lutheri  ejusdemque  sequacium 
errorem,  quo  asserebant  arbitrium  nostrum  rem  esse  de  solo  ti¬ 
tulo,  aut  potius  titulum  sine  re,  explanareque  intenderit  fideli¬ 
bus  libertatem,  ex  Scripturis  satis  perspicuam,  ut  (disputat.  23.) 
ostensum  est,  quam  ad  nostram  justificationem  habemus;  curtae 
admodum,  insufficientesque  omnino  ad  id  essent  illae  definitiones, 
si  ut  adversae  sententiae  auctores  volunt,  in  eis  solum  esset  ser¬ 
mo  de  auxilio  praeveniente,  atque  insufficiente  ad  justificationem, 
praeter  illudque  necessarium  esset  aliud,  sine  quo  esse  non  pos¬ 
set  conversio,  et  quo,  ex  solo  Dei  beneplacito,  praesente,  in  pote¬ 
state  nostri  arbitrii  non  esset  non  converti:  tunc  enim  libertas  ad  no¬ 
stram  justificationem  maneret-  adhuc  res  de  solo  titulo,  aut  po¬ 
tius  titulus  sine  re;  cum  ab  arbitrio  nostro  non  penderet  quod 
converteremur,  aut  non  converteremur,  sed  a  solo  auxilio  Dei  ef¬ 
ficaci.  » 

Proh.  min. — 1)  In  ordine  naturali,  virtus,  qua  efficitur  actus, 
est  illa  eadem,  qua  effici  potest:  intellectio,  ex.  gr.,  efficitur  vi 
intellectuali;  sed  haec  vis,  quae  nunc  in  actum  prodit,  eadem  est 
ac  illa,  quae  instanti  priori  erat  constituta  in  actu  primo. — 2)  In 
ordine  supernaturali ,  quando  actus  salutaris  elicitur  ab  homi¬ 
ne  instructo  habitibus  supernaturalibus  ,  juxta  omnes  ,  habitus 
ipse  est  principium  physice  influens  in  illum:  sed  habitus  nunc 
exerens  virtutem  suam  et  actu  influens,  idem  est  ac  ille,  qui  in 
instanti  priori  habebat  virtutem  influendi,  licet  illam  nondum 
exereret.  Quare,  uti  recte  notat  Molina  (disp.  40.),  sicut  habitus 

supernaturales  virtutum,  quia  inclinant  potentias  ad  actus,  habi- 
lesque  proinde  illas  ad  hos  reddunt,  concurrunt  cum  eis  efficien¬ 
ter  ad  actus  suo  partiali  ac  proprio  influxu  in  eos  influendo;  ita 
cum  gratia  excitans  alliciat,  invitet  et  inclinet  potentias  ad  su¬ 
pernaturales  actus  eliciendos,  utique  quando  potentiae  consentiunt 
gratiae  excitanti  in  actusque  prodeunt  ad  quos  gratia  allicit  et 
invitat,  ipsamet  etiam  gratia  influet  et  cooperabitur  cum  poten¬ 
tiis  in  eosdem  actus  excurrentibus.  Quare  una  eademque  gratia, 
pro  diverso  quod  exsequitur  munere,  nunc  excitantis  et  nunc  ad¬ 
juvantis  nomen  sortitur  (1). 

187.  Y.  Merito  hic  invocamus  auctoritatem  Divi  Thomae.  Nam 
(1.  2.  q.  111.  art.  2.)  quaerit  «  Utrum  gratia  convenienter  divi¬ 
datur  per  operantem  et  cooperantem  »;  et  respondet  affirmative. 
Sibi  autem  objicit  quarto  loco:  «  Divisio  debet  dari  per  opposita. 
Sed  operari,  et  cooperari  non  sunt  opposita  ;  idem  enim  potest 
operari  et  cooperari.  Ergo  inconvenienter  dividitur  gratia  per 
operantem  et  cooperantem.  »  Sed  respondet:  «  Ad  quartum  dicen¬ 
dum  quod  gratia  operans  et  cooperans  est  eadem  gratia;  sed  di¬ 
stinguitur  secundum  diversos  effectus,  ut  ex  supra  dictis  patet  » 
(in  corp.  art.). 

Haec  D.  Thomae  verba  clarissima  sunt.  Thomistae  (cf.  Sylvium 
in  h.  1.)  tamen  affirmant  ea  respicere  divisionem  gratiae  habitua¬ 
lis  in  operantem  et  cooperantem;  non  vero  gratiae  actualis.  Ve¬ 
rum  animadvertimus: 

1.  Objectio,  quam  sibi  proponit  S.  Doctor,  afficit  ipsam  divisionem 
gratiae  in  operantem,  et  cooperantem  nulla  facta  distinctione  in¬ 
ter  gratiam  habitualem  et  actualem  :  in  corpore  autem  asserit 
divisionem  illam  pertinere  ad  gratiam  tum  habitualem,  tum  actua¬ 
lem.  Quando  ergo,  nulla  facta  distinctione  inter  utramque  hanc 

(1)  Hinc,  uti  apte  notat  Schrader  (de  Grat.  Actuali  Comment.  n.  56.),  vix  ne- 
cesse  est  solvere  argumentum  proponi  solitum  contra  hanc  tliesim,  quod  est  hujus¬ 
modi :  Gratia  excitans  entitative  non  distinguitur  ab  adjuvante;  ergo  necessario  in 
ipsa  gratia  excitante  virtus  plena  et  adaequata  invenitur  gratiae  actualis.  Sed  haec 
virtus  adaequata  iutelligi  nequit  sine  effectu;  ergo  omnis  gratia  excitans  esset  effi¬ 
cax,  quod  est  coutra  Tridentinum. —  Unusquisque  facile  respondet:  Utique  esset 
efficax  efficacia  virtutis,  non  connexionis;  hypothetice,  non  absolute:  in  actu  primo 
non  in  actu  secundo.  Sed  de  liac  re  plura  infra. 

gratiam,  dicit  «  gratia  operans  et  cooperans  est  eadem  gratia,» 
haec  intelligenda  sunt  tum  de  gratia  habituali  tum  de  actuali. 
Secus  nec  adaequate  difficultati  satisfecisset  D.  Thomas. 

2)  Respondens  D.  Thomas,  gratiam  operantem  et  cooperantem 
esse  eamdem  gratiam,  et  distingui  solum  secundum  diversos  ef¬ 
fectus,  remittit  ad  ea,  quae  dixerat  in  corp.  art.  Atqui  in  corp. 
art.  docet  divisionem  illam  pertinere  ad  gratiam  habitualem  et 
actualem;  et  assignat  duplicem  effectum  non  modo  habitualis,  sed 
etiam  actualis  gratiae.  Ergo  verba  D.  Thomas  «  gratia  operans  et 
cooperans  est  eadem  gratia  »  referenda  sunt  ad  utramque  gratiam. 

En  verba  ipsius  S.  Doctoris:  «  Gratia  dupliciter  potest  intel- 
ligi:  uno  modo  divinum  auxilium,  quod  nos  movet  ad  bene  vo¬ 
lendum  et  agendum;  alio  modo  habituale  donum  nobis  divinitus 
inditum.  Utroque  autem  modo  gratia  dicta  convenienter  dividi¬ 
tur  per  operantem  et  cooperantem.  Operatio  enim  alicujus  effe¬ 
ctus  non  attribuitur  mobili,  sed  moventi.  In  illo  ergo  effectu  in 
quo  mens  nostra  est  mota,  et  non  movens,  solus  autem  Deus  mo¬ 
vens,  operatio  Deo  attribuitur  :  et  secundum  hoc  dicitur  gratia 
operans .  In  illo  autem  effectu  iu  quo  mens  nostra  et  movet  et 
movetur,  operatio  non  solum  attribuitur  Deo,  sed  etiam  ani¬ 
mae;  et  secundum  hcc  dicitur  gratia  cooperans ....  Sic  igitur  si 
gratia  accipiatur  pro  gratuita  Dei  motione  ,  qua  movet  nos  ad 
bonum  meritorium,  convenienter  dividitur  gratia  per  operantem 
et  cooperantem.  » 


ARTICULUS  SEPTIMUS 
Quomodo  Natura  et  Gratia  influant  in  Opera  Salutaria. 

§  I. 

Exponitur  Status  Quaestionis. 

188.  Explicata  natura  humanae  libertatis,  et  actualis  gratiae, 
quae  sunt  principia,  seu  causae  efficientes  actum  salutarem;  inqui¬ 
ramus  oportet,  quomodo  utrumque  principium  ad  illum  efficien¬ 
dum  concurrit.  Atque  duae  quaestiones  hic  proprie  proponuntur: 

lma  «  Utrum  gratiae  influxus  sit  tantummodo  moralis ,  an  etiam 
physicus  » — 2da  «  Utrum  natura  ,  seu  naturalis  facultas  influat 
solum  remote,  an  etiam  proxime.  »  De  utraque  pauca  sunt  prae¬ 
notanda,  ut  status  quaestionis  recte  intelligatur. 

189.  I.  Ac  quoad  primam  certum  est  gratiam  aliquo  modo  in 
actum  salutarem  influere:  hoc  satis  constat  ex  dictis  de  super- 
nafuralitate  actus  salutaris,  et  uberius  demonstrabitur  ubi  de  ne¬ 
cessitate  gratiae  sermo  erit.  At  vero  duobus  modis  potest  homo 
juvari  in  operibus  gratiae,  moraliter  scilicet,  et  physice.  Causali- 
tas  moralis  proprie  est  causali tas  finis,  qui  alliciendo  et  invitan¬ 
do  movet:  ad  eam  autem  revocantur  causae,  quae  licet  efficienti¬ 
bus  adnumerentur  ,  in  modo  tamen  influendi  ,  finem  imitantur. 
Unde  qui  ostendendo  pulchritudinem  aut  bonitatem  objecti,  con¬ 
sulendo,  hortando,  imperando,  delectando,  etc.,  influit  in  aliquod 
opus,  moralem  causalitatem  exercere  dicitur.  Causa  vero  physi¬ 
ce  infiuens  est  illa,  quae  realiter  aliquid  efficit,  per  propriam  et 
realem  actionem  influendo  in  terminum  productum. 

190.  Jamvero  moralem  saltem  influxum  in  actum  salutarem 
gratiae  tribuendum  esse,  satis  est  evidens,  vel  ex  iis,  quae  de  na¬ 
tura  gratiae  actualis  disputavimus.  Hinc  S.  Augustinus  saepissime 
illum  inculcans,  modo  eumdem  explicat  per  suavem  inclinationem 
et  attractionem  (de  Verbis  Apost.  serm.2.  c.  2.),  modo  per  dele¬ 
ctationem  (de  Pecc.  Merit.  1.  2.  cap.  19.);  modo  per  causalitatem 
finis  et  objecti,  dicens  (in  Joan.  tract.  26.):  «  Ramum  viridem 
ostendis  ovi,  et  trahis  illam  »;  ut  ostendat  simili  modo  volunta¬ 
tem  trahi  per  gratiam.  —  Cf.  Suarez  (de  Gratia  ,  lib.  3.  c.  15. 
n.  1-4.). 

191.  Tota  quaestio  ergo  est,  «  Utrum,  praeter  moralem,  physica 
etiam  causalitas  sit  gratiae  tribuenda.  »  «  Licet  »,  inquit  Suarez 
(1.  c.  n.  5.),  «  de  hac  gratia  [physice  influente]  non  tam  clare 

Augustinus  et  alii  Patres  loquantur;  nihilominus _ tam  certa  est, 

quam  est  certum,  Deum  dare  nobis  virtutes  per  se  infusas,  qui¬ 
bus  hos  actus  etiam  per  se  et  physice  efficere  valeamus....  ubi 
illae  defuerint,  necessarium  erit,  ut  earum  activitas  supernatura- 
lis  aliunde  suppleatur.  »  Unde  communis  Theologorum  sententia 
asserit  physicum  influxum  gratiae  actuali  (saltem  deficientibus 
habitibus  infusis);  et  quamvis  aliqui  tribuant  Molinae  et  Lessio 

opinionem  contrariam;  ego,  utut  quaesiverim,  non  potui  invenire 
locum,  ubi  id  doceant.  Certe  id  inferri  nequit  ex  eo,  quod  duo 
illi  Theologi  videantur  constituere  totam  rationem  gratiae  actua¬ 
lis  in  illustratione  et  inspiratione:  uti  enim  vidimus,  nec  negant 
specialem  assistentiam,  et  immediatum  influxum  Spiritus  Sancti 
(n.  156.);  nec  illustrationibus  et  inspirationibus  causalitas  omnis 
physica  deneganda  est  (n.  148.). 

192.  Quaerenti  vero,  cuinam  veluti  gratiae  elemento  tribuendus 
sit  hic  physicus  influxus  in  actum  salutarem;  facile  ex  supra  sta¬ 
tutis  responderi  potest.  Nam — 1)  cum  actus  ille  elicitur  ab  ho- 

t 

mine  instructo  habitibus  supernaturalibus,  habitus  certe  physice 
influunt:  utrum  autem,  in  hac  hypothesi ,  etiam  gratia  actualis 
physice  influat,  infra  disputabitur.  Sin  autem  actus  salutaris  eli¬ 
ciatur  ab  homine  carente  habitibus  supernaturalibus,  juxta  diver¬ 
sas  sententias  de  natura  gratiae  actualis,  diversum  est  principium, 
cui  physicus  influxus  tribuitur.  Unde — 2)  qui  non  agnoscunt  nisi 
qualitatem  non  vitalem  et  fluentem  nobis  intrinsecam,  huic  phy¬ 
sicam  causalitatem  adscribunt  (n.  144.  seqq.). — 3)  Qui  rejiciunt 
qualitatem  illam,  sed  agnoscunt,  praeter  illustrationem  et  inspira¬ 
tionem,  Spiritum  Sanctum  assistentem  et  specialiter  sua  virtute 
immediate  influentem  simul  cum  potentia;  virtuti  Spiritus  San¬ 
cti  tribuunt,  quoad  actualem  gratiam  spectat,  physicam  causali¬ 
tatem  (n.  149.).  —  4)  Qui  denique  gratiam  actualem  illustratio¬ 
nibus  et  inspirationibus  absolvi  autumant,  easdem  tum  moraliter 
tum  physice  in  actus  -salutares  influere  statuunt  (n.  148.). 

193.  II.  Quoad  alteram  quaestionem,  constat — 1)  naturam  ali¬ 
quo  pacto  in  actum  salutarem  active  influere  :  demonstravimus 
enim  (art.  3.)  libertatem  humanam  consistere  in  indifferentia 
activa,  eamdemque  concurrere  ad  actus  morales  ,  seu  salutares 
cum  gratia.  Unde,  ut  vidimus,  Cone.  Trident.  damnavit  errorem 
Novatorum,  dicentium  hominem  sub  influxu  gratiae  mere  passive 
se  habere,  et  veluti  inanime  quoddam  nihil  omnino  agere .  — 
2)  Cum  autem,  uti  paulo  ante  dicebamus,  etiam  gratia,  tum  mo¬ 
raliter  tum  physice,  in  actum  salutarem  influat:  natura,  seu  na¬ 
turalis  facultas,  nequit  esse  adaequata  causa  actus  salutaris.  In 
his  duobus  catholici  omnes  conveniunt. 

194.  Sed  enim,  quae  est  indoles  influxus  et  activitatis  ,  quam 

natura  exercet  in  actus  supernaturales  ?  Thomistse  dicunt  natu¬ 
ram  non  habere,  nisi  vim  radicalem  et  remotam  respectu  actus 
salutaris;  theologi  autem  Societatis  nostrae  ad  unum  illi  adscri- 
bunt  'proximam  activitatem:  atque  in  hoc  conveniunt  non  solum 
cum  Scoto  et  ejus  schola;  sed  etiam  cum  veteribus  quibusdam 
Thomistis. — Cf.  Ripalda  (disp.  30.  sect.  20.  21.). 

195.  At,  ne  ulla  sit  verborum  ambiguitas,  notandum  est  duplici 
sensu  activitatem  remotam  vel  proximam  tribui  posse  naturae. 
Nam  —  1)  concedunt  omnes  vim  naturae  in  actum  salutarem  esse 
remotam  eo  sensu,  quod  per  se  sola  non  sufficit  etiam  in  gene¬ 
re  potentiae  proximae  partialis;  et  ita  est  quasi  remota  ab  actu , 
donec  per  aliquid  compleatur:  exigit  nempe  natura  supervenien¬ 
tem  virtutem  gratiae,  qua  compleatur  et  elevetur,  ut  possit  cum 
illa  actum  salutarem  efficere. — 2)  Sed  quaestio  est,  utrum  naturae 
activitas  sit  remota,  quatenus  semel  elevata  per  gratiam,  per 
hanc  tanquam  per  virtutem  totalem  et  adaequatam  efficiat  actum 
salutarem;  an,  e  contra,  dicenda  sit,  proxima,  quatenus  comple¬ 
ta  et  elevata  per  gratiam  influit  in  actum  salutarem,  non  solum 
per  virtutem  gratiae,  sed  etiam  per  aliam  distinctam  virtutem 
sibi  propriam,  ita  ut  sicut  gratia,  ita  virtus  propria  naturae  sit 
causa  partialis  actus;  et  ex.  utraque  exurgat  principium  ejus  pro¬ 
ximum  adaequatum. — Cf.  Ripalda  (disp.  30.  sect.  1.  2.).  (1) 


(1)  u  Primo  »,  inquit  Ripalda  (loc.  cit.  n.  2.) ,  «  activitas  remota  dicitur,  quae 
omnem  activitatem  immediatam,  sibi  identificatam,  excludit,  quia  inter  ipsam,  et 
effectum  mediat  activitas  immediata  superveniens,  adaequate  influens  in  effectum, 
ideoque  nullum  concursum  activitatis  remotae  exigens  ad  effectum  praeter  illum, 
qui  ad  existentiam  activitatis  intermediae  necessarius  est.  Secundo,  dicitur  activitas 
remota,  quae  non  respuit  omnem  activitatem  immediatam,  sibi  identificatam,  quia 
inter  ipsam,  et  effectum  non  interjicitur  activitas  alterius  causae  adaequate  influens 
in  effectum :  sed  inadaequate  solum  simul  cum  actione  causae  remotae,  quam  sup¬ 
ponit.  Similiter  activitas  proxima,  et  immediata  primo  dicitur,  quae  nullam  post 
se  mediam  activitatem  desiderat,  ut  calor  ignis,  comparatione  calefactionis  ligni, 
et  species  impressa  comparatione  cognitionis.  Secundo,  quae  post  se  intermediam 
activitatem  effectus  immediatam  patitur,  at  non  adaequatam,  sed  inadaequatam  dun- 
taxat,  exigentem  concursum  simultaneum  causae,  quam  supponit:  quemadmodum 
intellectus  est  causa  immediate  efficiens  cognitionem  naturalem ,  licet  post  se  re¬ 
quirat  supervenientem  speciem,  quia  hanc  non  requirit  tamquam  causam  omnino 
sufficientem,  sed  insufficientem.  » 

196.  Primum  tenent  Thomistae.  «  Quaerimus,  »  inquit  Gotti  (de 
Visione  Dei,  q.  4.  dub.  3.  n.  1.),  «  an  quando  intellectus  elicit 
visionem,  operetur  aliquid  erga  illam  immediate  propria  virtute, 
an  vero  unica  virtus,  qua  in  visionem  proxime  agit,  et  unica  ra¬ 
tio  totalis  proxima  videndi  Deum  ,  sit  lumen  gloriae.  »  Et  (1.  c. 
n.  4.)  hanc  statuit  conclusionem:  «  esto  intellectus  sit,  qui  pro¬ 
xime,  et  immediate  videt  Deum,  tota  tamen  ratio,  et  virtus  pro¬ 
xima  videndi  est  lumen  gloriae;  ita,  ut  intellectus  propria  et  na¬ 
tiva  virtute  proxime  non  concurrat,  adhuc  partialiter.  »  Alterum 
tenent  ceteri  theologi,  in  quorum  sententia,  potentia  (intellectus 
vel  voluntas)  non  efficit  actum  salutarem  solum  per  gratiam, 
quo  completur  et  elevatur,  sed  etiam  per  suam  entitatem  et  in¬ 
natam  virtutem;  ita  ut  ex  potentia  et  gratia  consurgat  unum  prin¬ 
cipium  proximum  adaequatum,  respectu  cujus  tam  potentia  quam 
gratia  potest  dici  partiale  principium  ,  partialitate  causae  non 
partialitate  effectus. 

197.  Antequam  haec  sententia  adstruatur,  paucis  declarari  in¬ 
diget.  Diximus  'partialitate  causae:  quod  ita  exponit  Molina 
(Concord.  q.  14.  art.  13.  disp.  27.):  «  Inter  causas  concurrentes 
ad  eumdem  effectum,  quasdam  esse,  quae  eodem  omnino  influxu 
influunt  in  effectum:  ut  sunt....  homo,  anima  et  intellectus,  com¬ 
paratione  intellectionis:  ignis,  ferrum  candens,  et  calor  in  ferro 
candente,  comparatione  calefactionis,  quae  a  ferro  candente  ema¬ 
nat....  Alias  vero  esse  causas  concurrentes  ad  eumdem  numero 
effectum,  quae  non  eodem  influxu  influunt,  sed  unaquaeque  earum 
suum  proprium  et  peculiarem  ad  eum  effectum  necessarium  adhi¬ 
bet:  ut  sunt  Deus  concursu  generali,  et  causa  secunda  ad  quem¬ 
cumque  effectum  causae  secundae  proprium:  intellectus  et  species 
intelligibilis  ad  intellectionem:  intellectus  et  lumen  gloriae  ad  vi¬ 
sionem  beatificam  :  liberum  arbitrium  et  gratia  praeveniens  ad 
actus  fidei,  spei,  contritionis  et  alios  caritatis,  et  sunt  aliae  si¬ 
miles  causae.  In  his  autem  licet  concedendum  sit,  unamquamque 
in  suo  ordine  et  gradu  esse  causam  totalem  ,  negari  tamen  non 
potest  esse  partialem,  partialiter,  et  non  toto  influxu  ad  effectum 
necessario  influentem,  si  de  integra  omnino  causa  sit  sermo.  » 

198.  Diximus  non  partialitate  effectus.  Quamvis  enim  effectus 
(actus  salutaris)  sit  vitalis  et  supernaturalis,  vitalitas  tamen 

non  est  in  eo  entitas  realiter  distincta  a  super  natur  alitate ,  ita 
ut  illa  efficiatur*  solum  a  potentia  vitali,  hcec  a  gratia:  sed  una 
eademque  simplex  entitas  simul  est  vitalis  et  supernaturalis,  ac 
proinde  tota  ab  utroque  principio  et  ab  unoquoque  eorum  produ¬ 
citur.  «  Quod  a  sola  gratia  coeptum  est  »,  inquit  S.  Bernardus 
(apud  Ripalda,  1.  c.  sect.  26.),  «pariter  ab  utroque,  perficitur, 

f 

ut  singillatim,  simul,  non  vicissim  per  singulos  profectus  operen¬ 
tur.  Non  partim  gratia,  partim  liberum  arbitrium  ,  sed  totum 
singula  opere  individuo  peragunt.  Totum  quidem  hoc,  et  totum 

illa.  » 

199.  Licet  autem  utraque  formalitas  (vitalitas  et  supernatura- 
litas)  sit  terminus  immediatus  materialis  utriusque  activitatis, 
quia  per  unamquamque  utraque  immediate  producitur:  tamen 
utraque  non  est  terminus  immediatus  formalis,  quia  non  est  utra¬ 
que  ratio  formalis  activitatis  utriusque;  quoniam  ratio,  propter 
quam  totum  effectum  attingit  natura,  est  sola  vitalitas,  non  su- 
pernaturalitas;  ratio  vero  propter  quam  totum  attingit  gratia 
est  sola  supernaturalitas  ,  non  vitalitas.  Sicut  cognitio  attingit 
immediate  bonitatem  et  veritatem,  ratio  vero  propter  quam  at¬ 
tingit,  non  est  bonitas,  sed  veritas. 

200.  Quae  omnia  optime  explicat  Molina  (1.  c.  d.  38.),  docens: 
«  In  actibus  supernaturalibus  non  dari  aliquid  re  aut  formaliter 
distinctum,  quod  tamquam  pars  actus,  etiam  metaphysica,  dicatur 
ac  sit  influxus  Dei:  neque  item  ibi  dari  aliquid,  quod  sit  naturale,  et 
aliquid  quod  sit  supernaturale;  sed  totum  actum  esse  supernatu- 
ralem ,  quoad  genus  et  differentiam,  tametsi  genus  per  accidens 
sit  supernaturale,  quia  conjunctum  in  ea  specie  cum  differentia 
speciei  supernaturalis....  Itaque  actus  totus  est  supernaturalis, 
et  totus  totalitate  effectus  quoad  omnes  suos  gradus  est  a  cau¬ 
sis  naturalibus  ad  eum  concurrentibus  ,  et  totus  totalitate  effe¬ 
ctus  est  a  Deo  supernaturaliter  concurrente  ad  illius  productio¬ 
nem,  vel  per  seipsum  immediate,  vel  per  influxum  suorum  dono¬ 
rum  supernaturalium  tanquam  per  causas  secundas  :  est  tamen 
partialiter  particularitate  causae,  tum  a  causis  naturalibus,  tan¬ 
quam  ab  una  parte  totalis  causae  illius,  tum  etiam  a  Deo  super¬ 
naturaliter  influente  ,  tamquam  ab  altera  parte  ejusdem  causae 
totalis.  Quare  actio  tota,  ut  praecise  est  a  causis  naturalibus,  et 

ut  sic  a  nobis  consideratur,  est  influxus  causarum  naturalium: 
ut  vero  a  Deo  supernaturaliter  influente,  est  influxus  Dei,  sola¬ 
que  proinde  consideratione  nostra,  cum  fundamento  in  re,  distin¬ 
guitur  in  ea  actione  influxus  Dei  ab  influxu  causarum  secunda¬ 
rum.  Actio  tamen  illa,  sicut  ab  influxu  voluntatis  nostrae  habet, 
quod  sit  libera,  et  non  ab  influxu  habitus  supernaturalis,  qui  ad 
illam  concurrit:  ita  ab  influxu  habitus  supernaturalis  habet,  quod 
sit  supernaturalis,  atque  alterius  speciei,  ac  esset,  si  nulla  causa 
supernaturalis  ad  eam  concurreret,  et  non  ab  influxu  nostro.  Ni¬ 
hil  enim  pugnat  conditionem  unam  convenire  actui  alicui,  quia 
est  ab  una  parte  causae,  et  aliam,  quia  est  ab  alia;  cum  tamen 
totus  actus  totalitate  effectus  sit  ab  unaquaque  earum.  » 

201.  III.  Ad  complementum  hujus  expositionis  juverit  pauca 
adjicere  de  habitu  gratiae  et  naturae  ad  actum  salutarem:  cum 
enim  utraque  ad  illum  concurrat,  quaeri  potest,  quaenam  illarum 
prior  attingat  effectus  productionem.  Et  quidem  nulli  dubium  est, 
Deum  esse  priorem  causam  perfectione,  illimitatione  et  necessi¬ 
tate;  est  enim  causa  nobilior  ac  perfectior  ;  item  universalior  , 
cum  non  limitetur  ad  unum  vel  alterum  effectum;  denique  summe 
necessaria,  cum  sine  ea  nullus  effectus  produci  possit.  Quaeritur 
solum  «  Utrum  prior,  prioritate  temporis  ac  naturae,  Deus  an 
humana  voluntas  influat  in  actum  salutarem  ».  Difficultas  autem 
duplici  ex  capite  oriri  potest;  nam  tum  ad  quamlibet  causae  se¬ 
cundae  actionem  requiri  videtur  generalis  concursus  Dei,  causae 
primae;  tum  ad  actus  salutares  requiritur  ex  dictis  specialis  as¬ 
sistentia,  et  immediatus  influxus  Spiritus  Sancti.  Dicemus  de  ge¬ 
nerali  concursu;  siquidem  eadem  principia,  paucis  notatis,  alteri 
etiam  quaestioni  solvendae  inserviunt. 

202.  Itaque,  quoad  generalem  concursum,  triplex  est  sententia, 
quam  breviter  et  perspicue  enarrat  Becanus  (de  Deo,  cap.  18. 
n.  14.),  dicens:  «  Concursus  Dei  cum  causis  secundis,  in  genere 
causae  efficientis,  tribus  modis  intelligi  et  explicari  potest.  Primo, 
ut  Deus  ideo  dicatur  concurrere  cum  causis  secundis,  quia  dat 
illis  naturalem  vim  agendi,  et  eam  conservat.  Secundo,  quia  mo¬ 
vet  et  applicat  illas  ad  agendum,  sicut  faber  movet  et  applicat 
securim  ad  scindendum  [sed  causas  liberas  ad  libere  agendum, 
uti  patet].  Tertio,  quia  influit  in  actionem  et  effectum  illarum. 

Est  autem  magnum  discrimen  inter  hos  tres  modos.  Nam  primus 
nihil  aliud  tribuit  Deo,  nisi  conservationem  causarum  secunda¬ 
rum  [cum  virtute  agendi].  Secundus,  praeter  conservationem,  tri¬ 
buit  etiam  actionem  quandam,  qua  movet  et  applicat  causas  se¬ 
cundas  ad  agendum;  ita  ut  actio  illa  sit  distincta  ab  actione 
causae  secundae;  sicut  actio,  qua  faber  movet  et  applicat  securim 

V 

ad  agendum,  distincta  est  ab  actione  securis,  qua  scindit  lignum. 
Tertius  modus,  praeter  conservationem,  tribuit  illi  etiam  actio¬ 
nem  quamdam,  non  tamen  distinctam  ab  actione  causae  secundae, 
sed  plane  eamdem;  ita  ut  Deus  dicatur  concurrere  cum  causa  se¬ 
cunda,  non  quia  movet  illam  ad  agendum  ,  sed  quia  simul  cum 
causa  secunda  ad  eumdem  effectum  concurrit.  » 

203.  Primum  concursum,  qui  mediatus  dicitur,  respectu  actio¬ 
nis  omnium  causarum  secundarum,  solus  Durandus,  quoad  sciam, 
docuit:  ei  tamen  nunc  suffragatur  Murrav  (tract.  de  Gratia,  disp.  8. 
n.  23.),  quoad  liberas  actiones  voluntatis  creatae.  Alterum,  qui 
concursus  praevius  vocatur,  tenent  Thomistae;  qui  propterea  ad¬ 
mittunt  praedeterminationem  physicam.  Tertium  denique,  qui  est 
concursus  concomitans,  seu  simultaneus,  theologi  nostri  commu¬ 
niter  docent  cum  pluribus  aliis.  Ita,  ex.  gr.,  S.  Bonaventura  (in  2. 
dist.  37.  q.  1.  ad  ult.)  ait:  «  Ad  illud,  quod  objicitur,  quod  Deus 
est  principale  movens  in  tali  actione,  dicendum,  quod  verum  est: 
attamen  non  sequitur  ex  hoc,  quod  excitet  liberum  arbitrium  ad 
faciendam  illam  operationem.  Excitatio  enim  dicit  aliquem  effe¬ 
ctum  gratiae  praevenientem  ipsam  voluntatem.  Haec  autem  requi¬ 
ritur  in  bonis  meritoriis:  in  aliis  autem  operibus  indifferentibus, 
vel  etiam  malis,  non  est  nisi  sola  cooperatio  divinae  virtutis, 
quae  existens  in  creatura  potentialiter  ,  essentialiter  et  praesen- 
tialiter,  sicut  conservat  eam  in  essendo,  sic  adjuvat  in  operando. 
Propter  quod  conceditur  ibi  esse  cooperatio,  non  praeventio.  »  — 
Cf.  Bellarminum  (de  Grat.  et  Lib.  Arb.  1.  4.  c.  14.). 

204.  Yerum  sententiam  Durandi,  vel  si  coarctetur  ad  solos  actus 
liberos,  probare  non  possumus:  praescindendo  enim  ab  argumentis, 
sive  philosophicis  sive  theologicis,  ei  obstat  unanimis  consensus 
Doctorum,  qui,  non  sine  mala  aliqua  nota  illam  respuunt;  et  qui¬ 
dem  agentes  etiam  nominatim  de  actibus  liberis  creatae  volun¬ 
tatis.  Subscribimus  autem  tertiae  sententiae,  asserendi  concursum 

simultaneum;  eamque,  pro  rei  praesentis  intelligentia,  paucis  hic 
illustrabimus:  quae  enim  a  Tliomistis  contra  proferuntur,  aptius 
solventur,  ubi  de  natura  gratiae  efficacis  sermo  erit. 

205.  In  hac  igitur  sententia  duo  praesertim  statuuntur.  Primum 
est,  Deum  generali  concursu  non  influere  in  voluntatem,  sed  im¬ 
mediate  in  actum  voluntatis  ;  simul  tempore  et  natura ,  cum 
voluntate  in  illum  influendo.  «Dicendum  ergo  est,  »  inquit 
Molina  (q.  14.  a.  13.  d.  30.),  «  non  prius  Deum  concurrere  con¬ 
cursu  universali  ad  effectus  causarum  secundarum,  quam  causas 
secundas,  aut  e  contrario,  neque  prius  existere  unum  influxum, 
quam  alium;  sed  utrumque  esse  immediatum  in  actionem  et  ef¬ 
fectum  producendum,  atque  a  se  invicem  dependere  ut  existant.... 
Cum  Deus  per  concursum  universalem  et  causa  secunda  imme¬ 
diate  influant  in  effectum  causae  secundae  ,  tamquam  duae  partes 
unius  integrae  causae,  quarum  neutra  illis  praecise  influxibus  sin¬ 
gularibus  influit  in  alteram,  sed  utraque  immediate  in  effectum; 
fit,  ut  neutra,  illis  praecise  influxibus  singularibus,  prius  altera 
concurrat.  » 

200.  Simultaneum  autem  esse  hujusmodi  concursum  ita  bre¬ 
viter  probat  Beeanus  (de  Aux.  Gr.  d.  5.  q.  1.  a.  2.  n.  9.): 

1)  «  Quando  multae  causae  partiales  ad  eumdem  effectum  concur¬ 
runt,  omnes  invisibiliter  et  aeque  primo  in  eum  influunt,  neque 
datur  ullum  instans  naturae,  vel  signum  rationis  in  quo  una  ope¬ 
retur  aliis  non  cooperantibus;  alioqui  haec  pro  illo  instanti  vel 
signo  non  esset  causa  partialis  sed  totalis,  nec  operaretur  depen- 
denter  ab  aliis,  sed  per  se  praecise  ac  seorsim  ab  illis. 

2)  «  Si  daretur  instans  naturae,  in  quo  voluntatis  actus  elici¬ 
tus  procederet  a  gratia,  non  etiam  a  voluntate,  pro  eo  instanti 
daretur  volitio  sine  influxu  voluntatis,  actus  vitalis  sine  influxu 
potentiae  vitalis,  actus  liber  sine  influxu  liberi  arbitrii,  quod  evi¬ 
dens  est  implicare. 

3)  «  Si  daretur  instans  naturae,  in  quo  voluntatis  actus  elicitus 
intrinsece  supernaturalis,  ut  actus  spei  vel  caritatis  theologicae, 
procederet  a  voluntate,  non  etiam  a  gratia;  pro  eo  instanti  da¬ 
retur  actus  supernaturalis  sine  influxu  principii  supernaturalis, 
seu  a  sola  natura  profectus  sine  ullo  influxu  principii  superna¬ 
turalis,  quod  etiam  repugnat. 

4)  «  Vera  naturae  prioritas  est  inter  causam  et  effectum;  atqui 
nec  influxus  gratiae  causat  influxum  liberi  arbitrii,  nec  concur¬ 
sus  liujus  concursum  gratiae,  cum  sint  una  et  eadem  actio,  quae 
prout  est  a  gratia  dicitur  operatio,  causalitas  et  concursus  gra¬ 
tiae;  prout  a  voluntate  dicitur  operatio,  causalitas,  et  concursus 
voluntatis.  » 

207.  Alterum,  quod  in  eadem  sententia  asseritur,  est  concur- 

« 

sum  generalem  Dei  ad  actiones  liberas  esse  indifferentem,  tum 
quoad  exercitium  tum  quoad  specificationem.— X)  quoad  exer¬ 
citium;  «  quia  nimirum,  »  ait  Suarez  (Metaph.  disp.  22.  sect.  4. 
nn.  14.  16.),  «  Deus  ex  vi  illius  voluntatis,  qua  statuit  praebere 
concursum  causae  liberae,  non  omnino  absolute  statuit  ut  causa 
libera  illum  actum  exerceat,  neque  simpliciter  vult  illum  actum 
esse;  sed  quasi  subintellecta  conditione  vult  illum  actum  esse, 
quantum  est  6x  se,  et  ex  parte  sui  concursus,  quem  praebere 
statuit,  et  ad  illum  ex  vi  talis  voluntatis  applicat  potentiam 
suam,  si  tamen  causa  secunda  seu  voluntas  creata,  ad  illum  et¬ 
iam  se  determinet,  et  in  illum  influat:  semper  enim  potest  non 
influere  pro  sua  libertate.  » _ Nam  si  Deus  offerret  hunc  con¬ 

cursum  absoluta  et  efficaci  voluntate  physice  determinativa,  et 
effectiva  talis  actus,  necessario  secum  traheret  causam  secundam: 
quse  necessitas  esset  absoluta  respectu  talis  causse,  quia  licet  es¬ 
set  ex  aliqua  suppositione,  illa  tamen  esset  omnino  antecedens, 
et  ita  efficax,  ut  inferior  causa  nullo  modo  posset  ei  resistere.» 

Diximus — 2)  quoad  specificationem;  «  quia  »,  inquit  idem  exi¬ 
mius  Doctor  (1.  c.  n.  21.),  «  Deus  prsebet  unicuique  causse  secun¬ 
dae  concursum  modo  accommodato  naturae  ejus:  sed  haec  est  natura 
causae  liberae,  ut  positis  caeteris  omnibus  conditionibus  prserequi- 
sitis  sit  indifferens  ad  plures  actus:  ergo  debet  etiam  recipere 
in  actu  primo  concursum  modo  indifferenfe:  ergo  debet  quantum 
est  ex  parte  Dei  illi  offerri  concursus  non  tantum  ad  unum  actum, 
sed  ad  plures.  Secundo,  quia  alias  voluntas  creata  nunquam  es¬ 
set  proxime  potens  ad  plures  actus  efficiendos:  ergo  nunquam  es¬ 
set  libera  quoad  specificationem  actus  »  (1). 

(1)  Exinde  etiam  infert  Molina,  Deo  non  posse  peccata  nostra  imputari.  «  Ad 
quod  »,  inquit  (q.  14.  a.  13.  d.  22.)  «accommodatum  est  exemplum  de  fabro  gladios 
conficiente.  Ut  enim  non  imputantur  fabro  facinora,  quse  ab  iis  fiunt  qui  gladiis 

208.  Id  autem  conforme  videtur  doctrinae  D.  Thomse,  qui  (1.  2. 
q.  9.  a.  6.  ad  3.)  ait:  «  Deus  movet  voluntatem  hominis  ,  sicut 
universalis  motor,  ad  universale  objectum  voluntatis  ,  quod  est 
bonum;  et  sine  hac  universali  motione  homo  non  potest  aliquid 
velle:  sed  homo  determinat  se  per  rationem  ad  volendum  hoc, 
vel  illud,  quod  est  vere  bonum,  vel  apparens  bonum  ».  «  Ubi  », 
notat  Bellarminus  (de  Gr.  et  lib.  arb.  1.  4.  c.  14.)  «  illa  parti¬ 
cula  adversativa,  sed,  ostendit,  determinationem  particularem  re¬ 
ferendam  esse  in  ipsam  voluntatem,  non  in  Deum  prius  determi¬ 
nantem,  determinationem  autem  universalem  in  bonum  in  com¬ 
muni,  referendam  esse  in  Deum,  qui  est  causa  universalis.  »'Et 
(q.  10.  a.  4.):  «  Quia  voluntas  est  activum  principium  non  deter¬ 
minatum  ad  unum,  sed  indifferenter  se  habens  ad  multa,  sic  Deus 

t 

ipsam  movet,  quod  non  ex  necessitate  ad  unum  determinat,  sed 
manet  motus  ejus  contingens,  nisi  in  his,  ad  quse  naturaliter  mo¬ 
vetur.  » 

209.  Neque  dicas:  si  Dei  concursus  esset  de  se  indifferens,  quoad 
exercitium  et  specificationem,  ideo  operaretur  Deus,  et  ideo  ope¬ 
raretur  hunc  actum  potius  quam  alium,  quia  creatura  operatur, 
et  operatur  hunc  actum;  Deus  ergo  penderet  a  nostra  voluntate. 
Optime  enim  respondet  Bellarminus  (1.  c.  cap.  15.):  «  Deus  non 
pendet,  nec  determinatur  a  voluntate  humana ,  licet  operetur, 
quia  illa  operatur;  nam  libere  Deus  condidit  liberam  voluntatem, 
et  potuisset  non  condere:  et  rursus  libere  voluit,  et  ab  aeterno  de¬ 
crevit,  concurrere  ad  opus  liberae  voluntatis  ,  quando  ipsa  ope¬ 
rari  voluerit:  et  denique  potest  etiam  quando  vult,  non  concur¬ 
rere,  si  velit  praeter  ordinem  a  se  constitutum  aliquid  fieri.  Ita¬ 
que  Deum  operari,  quia  voluntas  operatur,  non  est  Deum  pende¬ 
re  a  creatura,  sed  ab  aeterna  sua  institutione  et  voluntate.  »  Qui 

non  recte  utuntur,  eo  quod  gladii  indifferentes  sint  ad  bonum  et  malum  usum,  sed 
imputantur  libero  arbitrio  eorum,  qui  gladiis  male  utuntur;  ita  cum  concursus  Dei 
generalis  indifferens  sit  ad  bonas  et  ad  malas  actiones,  malae  actiones  non  Deo, 
sed  abutentibus  concursu  Dei  generali  ad  malum,  sunt  tribuendae.»  Quae  videntur 
esse  ad  mentem  D.  Thomae,  dicentis  (1.  2.  q.  80.  art.  1.  ad  3.)  :  «  Dicendum,  quod 
Deus  est  universale  principium  omnis  interioris  motus  humani;  sed  quod  determi¬ 
netur  ad  malum  consilium  voluntas  humana,  hoc  directe  quidem  est  ex  voluntate 
humana,  et  diabolo  per  modum  persuadentis,  vel  appetibilia  proponentis.  » 
Mazzella.  De  Gratia  Christi. 

plura  cupit  de  hac  re,  cf.  Suarez  (1.  c.):  Lessium  (de  Grat.  Et- 
ficaci,  cap.  4.);  ac  praesertim  Molina  (disp.  30.  seqq.). 

210.  Ut  haec  principia  rite  applicentur  speciali  Dei  influxui  in 
actum  salutarem,  haec  praecipue  notanda  sunt:  1)  Deus,  per  suam 
gratiam  influit  in  actus  supernaturales,  uti  causa  'proxima  par¬ 
tialis;  hinc  hujusmodi  influxus  nequit  esse  indifferens  eodem  modo 
ac  generalis  concursus.  Ita  tamen  movet  Deus  nostram  volunta¬ 
tem,  ut  eam  non  necessitet;  adeoque  si  voluntas  ad  bonum  exci¬ 
tata  per  gratiam,  ei  consentit;  Deus  simul  cum  illa  specialiter 
influit  in  consensum;  sin  vero  voluntas  gratiae  resistat,  non  de¬ 
negatur  illi  concursus  generalis. 

Quoad  gratiam  excitantem ,  duo  discriminis  capita  notat  Molina 
(q.  14.  a.  13.  d.  41.).  «  Primum  »,  inquit,  «  erat  quod  concursus  Dei 
generalis  ad  actus  naturales  non  est  concursus  Dei  in  liberum 
arbitrium  ut  causa  est  illorum  actuum,  quasi  prius  suscipiat  in 
se  eum  motum,  eoque  applicetur  et  potens  reddatur  ad  influen¬ 
dum  in  actum;  sed  est  influxus  immediatus  una  cum  libero  ar¬ 
bitrio  in  actum  [supra  n.  205.]:  at  vero  auxilium  gratiae  praeve¬ 
nientis,  ea  ex  parte  qua  gratia  praeveniens  est,  est  influxus  Dei 
in  liberum  arbitrium,  quo  illud  movet  et  excitat,  potensque  red¬ 
dit  ut  eo  pacto  motum,  tanquam  habens  jam  in  seipso  principium 
efficiens  actuum  supernaturalium  ,  simul  influendo  ulterius  eos 
producat.  Secundum  discrimen,  quod  ex  hoc  primo  oritur,  erat, 
quod  influxus  Dei  cum  libero  arbitrio  per  concursum  generalem 
ad  actus  naturales  nec  tempore  nec  natura  antecedit  influxum 
liberi  arbitrii  in  eosdem  actus;  sed  a  se  mutuo  pendent,  simulque 
omnino  sunt  in  rerum  natura,  et  in  eamdem  numero  actionem  et 
effectum  uniuntur:  gratia  vero  praeveniens,  qua  praeveniens  gra¬ 
tia  est,  tempore  vel  natura  antecedere  solet  influxum  liberi  ar¬ 
bitrii  ad  actum  supernaturalem,  potestque  frustrari,  si  arbitrium 
ipsum  pro  sua  innata  libertate  non  velit  cum  ea  elicere  actum, 
per  quem  ad  justificationem  disponatur.  » 

3)  Quoad  gratiam  adjuvantem,  advertit  (ibid):  «  Dixi  toties 
gratiam  praevenientem,  qua  gratia  prceveniens  est,  tempore  vel 
natura  antecedere  influxum  liberi  arbitrii:  quoniam  ,  si  sumatur 
ut  posterius  tempore  vel  natura,  sortitur  rationem  gratiae  coope- 
rantis,  videlicet  dum,  consentiente  jam  libero  arbitrio  influente- 

que  in  suum  actum,  ipsa  quoque  in  eumdem  actum  influit,  coo- 
peraturque  simul  cum  libero  arbitrio;  tunc  influxus  ille,  per  quem 
sortitur  rationem  gratias  cooperantis  ,  neque  tempore  neque  na¬ 
tura  antecedit  influxum  liberi  arbitrii:  quin  potius  perinde  lii 
duo  influxus,  una  cum  concursu  universali,  quo  Deus  influit  et¬ 
iam  in  eumdem  actum,  sunt  simul.  » 

211.  His  ergo  praestitutis — 


§  II. 

Solvitur  Proposita  Quaestio. 

Prop.  VI.  —  1.  Gratiae  actuali,  saltem  quoad  actus  salutares 
absque  supernaturalibus  habitibus  effectos,  causalitas  non  modo 
moralis,  sed  etiam  'physica  tribuenda  est. — 2.  Libera  autem 
voluntas,  praeparata  ac  roborata  per  gratiam,  virtute  etiam 
propria  ad  actum  salutarem  efficiendum,  uti  partialis  causa, 
concurrit:  ex  gratia  ergo  et  libero  arbitrio  unum  constituitur 
adaequatum  et  proximum  actus  salutaris  efficiens  principium. 

212.  Proh.  lma  pars.  I.  Ex  auctoritate .  Nam — 1)  in  Scripturis 
saepe  asseritur  ex  una  parte  absoluta  impotentia  naturae  ad  actus 
salutares  efficiendos:  «  Sine  me  nihil  potestis  facere.  » — «  Non 
quod  sufficientes  sumus  cogitare  aliquid  a  nobis  quasi  ex  nobis  » 
etc.;  et  ex  alia  parte  dicitur  Deus  ipse  incipere,  augere  et  per¬ 
ficere  in  nobis  bonum  opus:  «  Qui  coepit  in  vobis  bonum  opus, 
perficiet.  »  —  «  Deus  est  qui  operatur  in  vobis  velle  et  perficere 
etc.  Atqui  quod  nos  sumus  absolute  impotentes  sine  gratia,  et 
quod  gratia  inchoat  et  perficit  in  nobis  opus  salutare,  importat 
quod  gratia  etiam  physice  ad  illud  concurrit.  Nam,  uti  bene  ob¬ 
servat  Suarez  (1.  c.  c.  15.  n.  6.),  «  haec  et  similia  verba  pro¬ 
prie  sumpta  significant  propriam  efficaciam  Dei  inchoantis,  fa¬ 
cientis,  et  augentis  bona  opera  nostra.  Item  significant  impoten¬ 
tiam  nostram  ad  faciendum  haec  opera  sine  Deo;  ergo  sicut  ex 
parte  nostra  efficientia  propria  est,  et  physica,  ita  etiam  multo 
magis  ac  principalis  ex  parte  Dei.  Et  hoc  etiam  in  proprietate 
significat  verbum  cooperandi  et  cooperatoris,  quod  et  nobis  tri- 

buitur  respectu  Dei,  et  Deo  respectu  nostri...;  ergo  ex  utraquu 
parte  est  vera  cooperatio,  et  effectio  per  se,  ac  physica.  » 

2)  Idem  fere  argumentum  desumi  potest  ex  Concil.  Trident. 
(sess.  6.  can.  4.)  docente  hominem,  cooperando  Deo  excitanti 
atque  vocanti,  veram  exercere  activitatem,  et  quidam  liberam. 
Sicut  enim  homo  cooperatur  cum  Deo,  ita  Deus  cooperatur  cum 
libero  arbitrio:  utrique  ergo  idem  causalitatis  genus  videtur  ad- 
'scribi.  Sed  liberum  arbitrium  physice  influit  in  actum  salutarem; 
ergo  etiam  Deus  physicam  causalitatem  in  illum  exercet  per  gra¬ 
tiam  suam. — Cf.  Suarez  (1.  c.  c.  15.  n.  6.). 

3)  Juxta  Patres  et  Concilia,  gratia  talis  est,  ut  non  modo  il¬ 
luminet  intellectum  et  alliciat  voluntatem  ,  sed  insuper  tribuat 
nobis  vires  ad  agendum  salutariter.  Ita,  ex.  gr.,  Cone.  Milev.  II. 
(cit.  can.  4.)  docet  gratiam  praestare  ut  sciamus  quod  faciendum 
est  «  et  ut  quod  faciendum  cognoverimus,  etiam  facere  diliga¬ 
mus,  atque  valeamus. » — S.  Augustinus  (de  Verbis  Isaiae,  serm.42. 
cap.  3.),  dicit  gratiam  actualem  adjuvare  «  dando  tibi  vires  pu¬ 
gnandi  adversus  concupiscentias  tuas,  inspirando  virtutem,  dan¬ 
do  menti  tuae  coelestem  declarationem.  »  Et  (de  Grat.  et  Lib.  Arb. 
c.  16.):  «  Certum  est  »,  ait,  «  nos  facere  cum  facimus  ,  sed  ille 
facit  ut  faciamus,  praebendo  vires  efficacissimas  voluntati.  »  At¬ 
qui  moralis  causalitas  impletur  illuminatione  et  inspiratione 
(n.  143.).  Ergo  cum  insuper  gratia  vires  addat ,  videtur  etiam 
physice  in  actum  salutarem  influere.  Unde  S.  Bernardus  (apud 
Ripalda,  disp.  110.  sect.  4.):  «  Non  quicumque  ostendit  viam,  prae¬ 
bet  etiam  viaticum  itineranti;  aliud  illi  exhibet,  qui  facit  ne  de¬ 
viet,  et  aliud,  qui  praestat,  ne  deficiat  in  via.  Porro  duo  mihi 
sunt  necessaria,  doceri,  ac  juvari....  Ipsa  gratia  liberum  excitat 
arbitrium,  cum  seminat  cogitatum,  sanat  cum  immutat  affectum, 
roborat  ut  perducat  ad  actum.  Si  autem  ista  tria  operatur  cum 
arbitrio,  ut  illud  in  primo  praeveniat  in  ceteris  comitetur,  ad  hoc 
utique,  ut  jam  sibi  deinceps  cooperetur.  » 

4)  Imo  tales  sunt  vires,  quas  gratia  nobis  tribuit,  ut  nos  per 
illas  agi  et  vix  agere  dicamur:  imo  ut  ipsa  potius  dicatur  agere 
nobiscum.  «  Non  ego  »,  inquit  Apostolus,  «  sed  gratia  Dei  mecum.  » 
— Et  S.  Augustinus  (lib.  de  Gestis  Pelag.  c.  3.):  «  Qui  autem  gra¬ 
tia  agitur,  agere  ipse  vix  intelligitur.  »  Atqui — a)  si  gratia  non 

concurreret  physice,  sed  dumtaxat  moraliter,  non  fierent  a  nobis 
actus  salutares  per  vires  gratiae;  quemadmodum  Petrus  non  ele¬ 
vat  pondus  grave  per  vires  Pauli,  si  Paulus  totus  quidem  sit  in 
suadendo  et  dirigendo  Petro,  verum  nullam  ipsi  opem  physicam 
afferat. — b)  Si  gratia  solum  moraliter,  non  autem  physice  adju¬ 
varet  ad  actus  salutares,  verum  non  esset  quod  homo  vix  age¬ 
ret:  eo  pacto  quo  cum  alter  solum  me  suadet  et  dirigit  ad  ele¬ 
vandum  pondus,  sed  physice  non  adjuvat,  verum  non  est,  quod 
ego  elevando  pondus  vix  agam. 

213.  II.  Ex  ratione  theologica ,  quam  sic  proponit  Suarez:  Actus 
salutaris  est  effectus  realis,  et  in  suo  esse  est  qualitas  quaedam 
physica  habens  suam  propriam  entitatem  et  naturam;  ergo  per 
actionem  physicam  necessario  fieri  debet:  actio  autem  physica 
requirit  principium  habens  totam  virtutem  necessariam  ad  agen¬ 
dum,  ut  per  se  notum  est.  Atqui  in  nostris  potentiis  naturalibus 
intellectus  et  voluntatis  non  est  virtus  naturalis  integra  et  suf¬ 
ficiens  ad  efficiendos  actus  salutares,  qui  sunt  in  sua  entitate  su- 
pernaturales.  Ergo  ad  hos  est  necessaria  gratia  physice  influens. 

Idem  autem  argumentum  exponens  eximius  Doctor,  addit  (de 
Orat.  lib.  3.  cap.  14.  n.  2.):  «  Sicut  homo  debilis  ,  et  infirmus 
non  potest  recte  ambulare,  nisi  ab  aliquo  juvetur;  ita  neque  li¬ 
berum  arbitrium,  nisi  adjuvetur  a  Deo.  Et  sicut  non  satis  juva¬ 
tur  infirmus  exhortando,  et  monendo  illum  ut  surgat,  sed  oportet 
manum  admovere,  et  si-mul  cum  illo  operari,  et  illum  sustinere, 
vel  sublevare;  ita  non  satis  est  liberum  arbitrium  ad  haec  opera 
gratiae  excitare;  sed  illud  actu  juvare,  cum  illo  operando,  aut 
virtutem  operandi  addendo,  necesse  est.  Et  hoc  pertinet  ad  solum 
Deum,  qui  hoc  nobis  praestat,  per  adjuvantem  gratiam.  » 

214.  Dices  contra  hoc  argumentum:  videtur  in  hoc  argumento 
admitti  circulus  vitiosus;  probatur  enim,  gratiam  pl^sice  influere 
in  actum  salutarem  ,  quia  hic  est  intrinsece  supernaturalis  ;  et 
vicissim  probatum  fuit  (n.  04.)  actum  salutarem  esse  intrinsece 
supernatulalem,  quia  elici  non  potest  absque  supernaturali  prin¬ 
cipio  in  ipsum  influente. 

Resp.  Haec  objectio  vim  aliquam  haberet,  si  supernaturalitas 
actus  probaretur  solum  ex  necessitate  principii  supernaturalis  , 
et  necessitas  principii  supernaturalis  probaretur  solum  ex  super- 

naturalitate  intrinseca  actus.  Sed  utraque  veritas  potest  ex  aliis 
principiis  desumi;  ac  proinde  ab  una,  prout  ab  his  desumitur, 
potest  alia  inferri;  tum  enim  non  amplius  probatur  idem  per  idem. 
Sic,  ex.  gr.,  intrinseca  supernaturalitas  actus  salutaris  asseri  potest 
ex  proportione  ,  quam  debet  habere  cum  visione  intuitiva  ,  quae 
ex  revelatione  ostenditur  supernaturalis  (n.  66.):  si  ergo  ex  illa, 
ita  demonstrata,  infero  necessitatem  principii  supernaturalis  phy¬ 
sice  influentis,  jam  non  probo  idem  per  idem.  Ac  similiter  neces¬ 
sitas  gratiae  physice  influentis  in  actum  salutarem  immediate  in¬ 
fertur  ex  fontibus  revelationis,  uti  patet  ex  primo  argumento  hujus 
primae  partis  theseos:  si  ergo  ex  illa  necessitate,  ita  asserta,  in¬ 
fero  actum  salutarem  esse  quoad  substantiam  supernaturalem  , 
certe  non  probo  idem  per  idem.  —  Qui  plura  cupit  pro  hac  parte 
thesis,  cf.  Ripalda  (disp.  110.  sect.  2-4.). 

215.  Proh.  2da  pars.  I.  Ex  Scriptura  et  Patribus ,  Etenim  — 
1)  parabola  (Luc.  X.)  de  homine  descendente  a  Jerusalem  in  Jerico, 
a  latronibus  vulnerato  et  semivivo  relicto,  communiter  intelligi- 
tur  a  Patribus  de  humano  genere  per  peccatum  gratia  destituto. 
Jamvero,  uti  recte  arguit  Ripalda,  homo  gratia  destitutus  semi¬ 
vivus  dicitur,  quia  licet  habeat  aliquas  vires,  quae  ex  se  in  motum 
vitalem  juvent,  non  tamen  integras  et  sufficientes,  quibus  solis, 
absque  juvamine  coelestis  medici  in  salutem  possit  redire,  sanos- 
que,  ac  vitales  motus  exercere.  Principium  semivivum,  vulnera- 
tumque  et  non  extinctum ,  idem  significat,  quod  partialem,  et 
debilem  vigorem,  juvamine  alterius  comprincipii  potentem  integre, 
ac  sane  moveri.  Unde  intelligitur  quomodo  homo  per  peccatum 
et  mortuus  et  semivivus  dicitur:  mortuus,  quia  viribus  suis,  sine 
gratia,  nihil  potest;  semivivus,  quia  retinens  vires  naturales,  si 
a  gratia  adjuvetur,  cum  illis  et  cum  gratia  simul  aliquid  in  ordine 
ad  salutem  facere  potest. 

Atque  haec  videtur  esse  interpretatio  1).  Thomae  (Caten.  Luc.  16.) 
et  Auctoris  lib.  Hypognost.  qui  (c.  8.)  ait:  «Quid  est  relicto  eo 
semivivo  abierunt?  Recte  dictus  est  semivivus:  habebat  enim  vi¬ 
talem  motum  ,  scilicet  liberum  arbitrium  vulneratum  ,  quod  ei 
solum  ad  aeternam  vitam,  quam  perdiderat,  redire  non  sufficiebat; 
ideo  et  semivivus  dicitur.  Jacebat  ergo  humanum  genus  vulnera¬ 
tum  in  mundo:  sed  cur  jacebat,  dicite,  si  per  se  surgere  poterat, 

vel  sanari,  nullius  indigens  adjutorio?  Sed  jacebat  vulneratus  , 
quia  vires  ei  propriae  ad  surgendum,  quoad  sanandum  se,  medi¬ 
cum,  id  est,  Deum  requirerent,  non  sufficiebant.» 

2)  Homo,  seu  liberum  arbitrium,  uti  'principium  condistinctum 
a  gratia  dicitur  tum  in  Scripturis  tum  apud  Patres  ,  laborare  , 
active  concurrere  ad  opus  salutare.  Ita  (I.  Cor.  XV.  10.):  «  Abun¬ 
dantius  illis  omnibus  laboravi.  Non  ego  autem  ,  sed  gratia  Dei 
rnecurn.  »  —  Sapient.  (IX.  10.):  «  Mitte  illam  de  coelis  sanctis 
tuis  ,  ut  mecum  sit ,  et  mecum  laboret.  »  —  S.  Augustinus  (de 
Grat.  et  Lib.  Arb.  cap.  5.):  «Ne  ipsa  voluntas  sine  gratia  Dei 
putetur  boni  aliquid  posse,  continuo  cum  dixisset:  gratia  ejus  in 
me  vacua  non  fuit  ,  sed  plus  illis  omnibus  laboravi  ,  subjungit : 
‘Non  ego  autem,  sed  gratia  Dei  mecum.’  Id  est,  non  solus,  sed 
gratia  Dei  mecum:  ac  per  hoc  nec  gratia  Dei  sola,  nec  ipse  so¬ 
lus,  sed  gratia  Dei  cum  illo.  »  Atqui  liberum  arbitrium,  nisi  ha¬ 
beret  aliquam  virtutem  ,  non  posset  laborare,  active  concurrere; 
et  nisi  haberet  aliquam  virtutem  suam  ,  qua  concurreret ,  non 
posset  active  concurrere  uti  principium  a  gratia  contradistin- 
ctum.  Ergo.  —  Revera  simultanea  duorum  conjunctio  manifeste 
supponit  alterum  ,  ut  distinctum  ab  altero  ,  aliquid  virtutis  et 
actionis  immediate  in  effectum  conferre;  alias  si  alterum  medio 
altero  adaequate  operatur,  recte  dicitur  principium  immediate  to¬ 
tale,  solum,  et  seorsim  a  principio  remoto,  atque  mediato  in  opus 
exire. 

3)  Deus  saepe  dicitur  nos  adjuvare,  adi  utor  noster  esse;  ac  vicis- 
sim  nos  dicimur  Beo  cooperari  ,  Dei  cooperatores  esse  (n.  28.). 
Atqui  id  certe  importat,  nos  aliquid  vere  agere  cum  gratia,  vo¬ 
luntatemque  nostram,  per  propriam  virtutem  a  gratia  distinctam, 
aliquid  in  opus  salutare  conferre.  Nam —  a)  causa,  quae  in  genere 
causae  efficientis  juvatur  ab  alia  non  est  in  eo  genere  adaequata 
et  totalis;  nam  causa  adaequata  et  totalis  est  quae  sola  sufficit  ad 
effectum,  et  juvamine  alterius  causae  non  indiget.  Ergo  si  volun¬ 
tas  humana  et  gratia  divina  mutuo  juvantur,  nulla  illarum  con¬ 
tinebit  totalem,  et  adaequatam  virtutem  agendi,  sed  inadaequatam 
et  partialem.  —  b)  Unde  S.  Augustinus  (tr.  4.  in  ep.  Jo. )  ait: 
«Adjutor  meus  esto,  ne  derelinquas  me:  si  dicis,  adjutor  meus 
esto,  aliquid  agis.  Nam  si  nihil  agis,  quomodo  ille  adjuvat?» 

Quod  saepissime  alibi  repetit.  Et  S.  Bernardus  (de  Gratia  et  Lib. 
Arb.,  cap.  13.),  ait:  «  ‘Non  autem  ego’,  ait  Apostolus,  ‘sed  gra¬ 
tia  Dei  mecum.’  Potuit  dicere  per  me,  sed  quia  minus  erat,  ma¬ 
luit  dicere  mecum ,  praesumens  se  non  solum  operis  esse  mini¬ 
strum  per  effectum,  sed  operantis  quodammodo  socium  per  con¬ 
sensum.  » 

4)  Homo,  supposita  gratia,  dicitur  aliquid  de  proprio  conferre  in 

< 

opus  salutare;  ac  consequenter  quamdam  ejus  habere  proprietatem. 
Ita  Synodus  Palaestina  approbavit  illud  «  hominem  proprio  la- 
lore  et  Dei  gratia  posse  in  salutem  moveri.»  —  S.  Paulinus  Nol. 
(Ep.  24.  ad  Sever.),  illud  Luc.  (XYI.  12.):  «Et  si  in  alieno  fide¬ 
les  non  fuistis,  quod  vestrum  est,  quis  dabit  vobis?»  sic  expen¬ 
dit:  «Quae  nobis  est  gratia,  si  in  alieno  tantum  fideles  fuerimus: 
nisi  de  proprio  serviamus,  id  est  de  libero  voluntatis  arbitrio.  »  — 
Origenes  (Cantic.,  lib.  4.):  «Et  non  sine  causa  puto,  quod  non  dixe¬ 
rit,  odorem  dederunt,  sed  odorem  suum,  ut  ostenderet,  i  nesse  uni¬ 
cuique  animae  vim  possibilitatis,  qua  possit  agere  omne,  quod  bo¬ 
num  est.  »  Atqui  si  homo  non  concurreret  ad  opus  salutare  etiam 
per  virtutem  suam,  sed  solum  per  virtutem  gratiae,  nihil  de  pro¬ 
prio  conferret.  Proprietas  in  opus  bonum  non  competit  homini 
ratione  passionis,  sed  ratione  actionis,  quippe  titulo  libertatis, 
qua  illud  agit:  unde  et  per  illam  mereri  dicitur. 

Confirmatur:  nam  hanc  proprietatem,  uti  patet  ex  cit.  testi¬ 
moniis,  non  habet  homo  omnino  integram,  sed  divisam  cum  gra¬ 
tia;  atqui  proprietas  in  opus  bonum,  quam  homo  habet  titulo  suae 
actionis,  divisam  tamen  cum  gratia,  argumentum  est  alicujus  acti¬ 
vitatis  propriae  et  actionis  immediatae.  Nam  proprietas  gratiae, 
seu  Dei  ut  auxiliatoris  supernaturalis  in  actum  salutarem  divisa 
cum  homine  testatur  actionem  et  virtutem  immediatam  auxilio¬ 
rum  Dei,  distinctam  a  virtute  arbitrii.  Ergo  similiter  proprietas 
hominis,  divisa  cum  Deo,  testabitur  actionem  immediatam,  et 
virtutem  arbitrii  propriam  ,  distinctam  a  virtute  gratiae.  —  Cf. 
Ripalda  (disp.  30.  sect.  3.  4.  7.  8.  9.  10.). 

216.  II.  Ex  Concil.  Tridentino,  quod  (n.  184.)  declarat  homi¬ 
nem  gratiae  libere  assentiri,  eidemque  cooperari;  inspirationem 
recipiendo,  aliquid  agere,  ac  non  mere  passive  se  habere,  dum 
gratiae  assentitur  et  cooperatur:  quae  omnia  sonant  veram  acti- 

vitatem  voluntatis,  prout  hsec  est  principium  a  gratia  contradi- 
stinctum.  Verum,  ut  magis  argumentum  urgeamus,  possumus  illud 
ita  proponere:  Ut  melius  assequamur  activitatem ,  quae  naturae  , 
seu  voluntati  competit  in  actus  salutares,  expedit  investigare  acti¬ 
vitatem,  quam  Novatores  negabant:  decreta  enim  Cone.  Trid. 
contra  eos  lata  fuere.  Atqui  Novatores  —  1)  negabant  libero  ar¬ 
bitrio  virtutem  immediate  activam,  etiam  partialem,  quae  adjuta 
a  gratia  ex  se  aliquid  conferat  in  opus  supernaturale  —  2)  admit¬ 
tebant  vero  radicalem  et  remotam  liberi  arbitrii  activitatem. 
Ergo  (1). 

Proh,  min .  quoad  lam  partem.  1)  Calvinus  (1.  2.  Inst.  cap.  3.) 
ex  illo  Joan.  (XV.  5.):  «  Sine  me  nihil  potestis  facere  »,  ita  con¬ 
tra  Catholicos  disputat:  «Papistae  hanc  sententiam  non  extenuant 
modo,  sed  enervant,  imo  potius  eludunt.  Etsi  enim  verbo  tenus 
fatentur,  nos  sine  Christo  nihil  posse,  aliquid  tamen  facultatis 
suppetere  nobis  somniant,  quod  per  se  quidem  non  sufficiat,  sed 
Dei  gratia  adjutum  cooperetur:  nec  enim  hominem  ita  exinaniri 
sustinent,  quin  aliquid  ex  se  conferat:  verumtamen  clara  Christi 
verba  eludere,  non  ita  promptum  est.  Tale  est  Papistarum  com- 

(1)  Juverit  hic  animadvertere  Billuart  (de  Deo,  diss.  8.  art.  4.  §  4.)  acriter  in¬ 
vehere  in  hoc  argumentum  quasi  asseramus  suam  doctrinam  fuisse  a  Cone.  Trid. 
damnatam ,  et  nostram  tamquam  de  fide  definitam  :  a  qua  assertione  longe  absu¬ 
mus,  licet  auctor  ille  in  eodem  loco  non  vereatur  dicere  sententiam  nostram  «S. Au¬ 
gustinum  accerrime  impugnavisse  in  Pelagianis  et  Semipelagianis,  »  eamque  «  a 
tempore  Semipelagianornm  ad  Molinam  usque  fuisse  inauditam  in  Ecclesia.»  Ita¬ 
que  omnibus  compertum  est ,  theologos  definitionibus  Ecclesiae  ,  sicut  et  ceteris 
theologicis  fontibus  uti,  non  modo  ad  tuendam  doctrinam  definitam  ;  sed  etiam  ad 
adstruendas  et  impugnandas  sententias,  quae  adhuc  inter  catholicos  Doctores  libere 
disputantur :  adeo  frequens  est  haec  agendi  ratio ,  ut  supervacaneum  sit  exempla 
proferre.  In  his  vero,  dum  ex  textibus  Cone.,  Script.  etc.  argumenta  conficiuntur, 
tanta  est  eorum  vis  quanta  est  vis  illationis  :  ac  propterea  illi,  quibus  videtur  haec 
vel  illa  sententia  bene  cohaerere  cum  Ecclesiae  definitionibus,  tueri  illam  possunt;  ii 
autem  ,  quibus  non  apparet  haec  cohaerentia ,  merito  illam  respuunt ,  quin  tamen 
contendant  eam  esse  damnatam.  Ita  etiam  innotescit  non  modo  quid  tenendum  sit, 
ut  necessarium  obedientiae  obsequium  exhibeamus;  sed  etiam  quid  magis  aut  minus 
conforme  Ecclesiae  menti  videatur.  Certe  ipse  Billuart  (de  Deo,  diss.  6.  a.  6.  §  6.) 
dicit :  Systema  scientiae  mediae  non  videtur  satis  recedere  ab  errore  Semipelagia- 
norumr;  addit  tamen:  «Hoc  dico  non  asserendo,  sed  arguendo.  «Quam  male  ar¬ 
guat,  suo  loco  evidens  fiet. 

mentum,  nos  sine  Christo  nihil  posse,  ab  eo  tamen  adjutos  ha¬ 
bere  aliquid  ex  nobis  praeter  gratiam.  Christus  vero  contra  pro¬ 
nuntiat,  nos  nihil  posse  ex  nobis;  palmes  inquit,  nullum  fructum 
habet  a  semetipso.  Ergo  non  tantum  cooperantis  suae  gratiae  au¬ 
xilium  hic  commendat,  sed  nos  penitus  privat  omni  virtute,  nisi 
quam  suppeditat  ipse  nobis.  Ergo  haec  particula  sine  me,  sic  re- 

i 

solvi  debet  non  nisi  ex  me.  » 

2)  Chemnitius  ( in  cit.  decret.  Cone.  Trid.  ),  illud  inter  alia 
improbat:  «In  motibus  et  actionibus  spiritualibus  ex  gratia,  et 
ex  naturalibus  liberi  arbitrii  viribus  fieri  unam  causam  efficien¬ 
tem,  ita  ut  ad  inchoandos  et  efficiendos  motus  spirituales  haec  duo 
simul  concurrant,  gratia  scilicet,  et  naturales  vires  liberi  arbi¬ 
trii.»  Et  antea  haec:  «Naturaliter  insitas  esse  vires  aliquas,  et 
facultates  qualescumque  ad  res  divinas ,  seu  spirituales  actio¬ 
nes.» — Plura  hujusmodi  testimonia  invenies  apud  Ripalda  (disp  30. 
sect.  5.). 

Proh.  min.  quoad,  2da,n  partem.  Virtus  remota  agendi  in  na¬ 
tura,  revera  non  est  aliud  quam  virtus,  quae  immediate  suscipit 
gratiam,  et  denominatur  agens  per  gratiam  sibi  inhaerentem,  et 
immediate  agentem.  Sed  haeretici  re  ipsa  admittebant,  gratiam 
immediate  inesse  naturae  ,  naturamque  denominari  agentem  per 
gratiam.  Nam  —  1)  Apud  Camerarium  (de  Lib.  Arb.  1.  10.  c.  5.  §  2.), 
sic  Calvinus  controversiam  cum  Catholicis  proponit :  «  Non  hoc 
quaeritur:  agatne  voluntas,  quod  indubium  est;  sed  agatne  a  sei- 
psa  ,  an  pro  modo  divinae  actionis.  Quis  enim  nescit  per  volun¬ 
tatem  fieri,  ut  velit  homo?»  —  2)  Ubicumque  rejiciunt  Novatores 
virtutem  agentem  naturae,  solum  rejiciunt  partialem,  integrantem 
unam  totalem  cum  gratia,  ut  arguere  est  ex  testimoniis  superio¬ 
ribus  3)  Revera  gratia  admittebatur  accidentalis,  et  non  sub¬ 
stantialis  ,  ac  proinde  inhaerens  arbitrio  :  insuper  adstruebatur 
gratia  immediate  et  adaequate  agens.  Ergo  arbitrium  admitteba¬ 
tur  agens  mediate,  atque  remote  per  gratiam.  Nam  remote,  atque 
mediate  agere  non  est  aliud,  quam  agere  per  aliud  sibi  inhaerens, 
quod  immediate,  et  adaequate  agit,  qua  ratione  aer  remote  eluci¬ 
dat,  et  ignis  calefacit  remote. 

217.  Pices:  «Est  latissimum  discrimen  inter  aerem  ad  illumi¬ 
nationem  ,  et  intellectum  creatum  ad  visionem.  Nam  aer  suapte 

natura  nec  radicaliter,  nec  proxime  est  illuminativus,  unde  illu¬ 
minatio  est  prorsus  extra  sphaeram  essentialem  aeris,  omniumque 
potentiarum  aeris,  qui  est  quidem  capax  suscipiendi  lucem,  non 
vero  producendi  illuminationem.  At  intellectus  creatus,  esto  ca- 
reat  ex  se  virtute  proxima  videndi  Deum,  habet  tamen  virtutem 
radicalem ,  cum  ex  sua  natura  sit  cognosciti  vus ,  et  Deus  ut  vi¬ 
sibilis  contineatur  inter  sphaeram  essentialem  illius  objecti  speci- 
ficativi:  ideoque  cum  non  egeat  nisi  virtute  elevante  ad  visionem, 
si  haec  accedat  per  lumen,  statim  fit  potens  visionem  per  illud, 
et  cum. illo  producere.»  —  Ita  OVotti  (1.  c.  §.  3.  n.  14.). 

Respondetur :  quid  significat  quod  intellectus  habet  virtutem 

i 

radicalem,  et  quod  Deus  intuitive  visibilis  continetur  intra  sphae¬ 
ram  illius  objecti  specificativi  vel  adaequati?  Significatne  quod 
intellectus  potest  recipere  lumen  gloriae  (vel  si  sermo  sit  de  aliis 
actibus  supernaturalibus,  quod  potentia  possit  recipere  gratiam: 
eadem  enim  est  ratio),  et  quod  per  lumen  gloriae  tamquam  per 
adaequatam  virtutem  potest  elicere  actum  visionis?  Sed  etiam  aer 
potest  recipere  lucem,  et  per  eam  solam  illuminare.  —  Signifi¬ 
catne  quod  intellectus ,  recepto  lumine  per  aliquam  virtutem 
suam  concurrit  cum  illo  ad  visionem?  Hoc  quidem  non  compe¬ 
tit  aeri  respectu  illuminationis:  sed  hoc  negant  etiam  adversarii 
de  intellectu  respectu  visionis:  et  si  concederent,  dicerent  quod 
nos  dicimus.  —  Quid  ergo  significat?  Nihil  aliud  assignant,  nec 
assignare  possunt:  discrimen  ergo  inter  aerem  illuminantem  et 
intellectum  videntem,  quoad  rem  praesentem,  videtur  esse  potius 
in  verbis,  quam  in  re. 

218.  III.  Ex  Ratione.  Actus  salutaris  non  solum  est  superna- 
turalis  ,  sed  est  etiam  vitalis.  Ergo  principium  proximum  debet 
esse  non  modo  supernaturale,  sed  vitale;  a  principio  enim  adae¬ 
quato  proximo  derivatur  in  actum  tota  ipsius  perfectio.  Atqui 
gratia  (puta  habitum),  ut  distincta  a  potentia  naturali  ,  non  est 
vitalis.  Ergo  principium  proximum  actus  salutaris  est  etiam  po¬ 
tentia  vitalis.  —  Proh.  min.  seu  penultima  propositio:  Principium 
vitale  debet  convenire  naturae  viventi  ab  intrinseco  per  aliquam 
efficientiam  aut  exigentiam  ipsius;  sed  gratia  non  convenit  natu¬ 
rae  rationali  ab  intrinseco,  sed  ab  extrinseco;  natura  enim  ratio¬ 
nalis  neque  efficit,  neque  exigit  gratiam.  Ergo  — 

219.  Dices:  Quamvis  gratia  non  sit  principium  vitale  ,  potest 
tamen  actus  esse  vitalis  a  virtute  vitali  remota  naturae  rationa¬ 
lis  agentis  media  gratia. 

Respondetur:  vel  principium,  quod  dicitur  remotum  sua  vir¬ 
tute  simul  cum  gratia  influit  in  actum  salutarem;  et  jam  adae¬ 
quata  causa  actus  salutaris  non  est  gratia  sola  —  jam  natura  per 
virtutem  sibi  propriam  concurrit  ad  actum  salutarem :  vel  non 
influit  sua  vitalitate ,  et  tunc  actus  procedens  solum  a  gratia, 
quae  non  est  vitalis,  nec  erit  vitalis. 

220.  Dices  cum  Alvarez,  Cabrera,  etc.:  utique  habitus  super- 
naturalis  est  principium  vitale.  Ergo  — 

Respondetur:  1)  Etsi  habitus  supernaturalis  esset  principium 
vitale  quomodo  tamen  vitalis  esset  actus  supernaturalis  elicitus 
ab  homine  habitibus  destituto ,  cum  illa  qualitate  non  vitali  et 
transeunte?  —  2)  Negatur  habitum  supernatnralem  esse  principium 
vitale;  nam  principium  proxime  vitale  esse  debet  ab  intrinseco  na¬ 
turae  viventis,  ut  ea  ratione  actio  vitalis  ipsius  ab  intrinseco  sit, 
prout  requiritur  ad  omnem  actionem  vitalem,  quae  est  motus  ab  in¬ 
trinseco.  Habitus  autem  supernaturalis  non  est  ab  intrinseco;  nam 
aliud  est  esse  intrinsecum  naturae  viventi,  aliud  esse  ab  intrinseco. 
Esse  intrinsecum  non  est  aliud  quam  esse  inhaerentem  ipsi;  esse 
vero  ab  intrinseco  praeterea  desiderat,  ut  ea  inhaerentia,  aut  ab 
intrinseca  efficientia  seu  emanatione,  aut  ab  exigentia  intrinseca 
naturae  procedat.  —  3)  Quidquid  sit  de  vitalitate  habitus  superna¬ 
turalis,  non  potest  actus  supernaturalis  non  esse  vitalis  immediate 
a  natura  vivente:  agitur  enim  de  vita  in  actu  secundo  ,  quae  sit 
intellectio  ,  et  volitio :  intellectio  autem  est  ab  intellectu  ,  sicut 
volitio  a  voluntate.  —  Vide  Ripalda  (1.  c.  sect.  13.).  Cf.  etiam  , 
si  lubet,  pro  tota  hac  quaestione  Suarez  (de  Gratia,  1.  6.  cc.  5-7.). 


§  III. 

Praecipuis  Difficultatibus  Satisfit. 

221.  Dices  1.:  Legitur  (Rom.  IX.  16.):  «Igitur  non  volentis, 
neque  currentis,  sed  miserentis  est  Dei.»  —  Unde:  si  non  exclu¬ 
deret  Apostolus  voluntatem  nostram  tamquam  causam  etiam 

partialem  actus  salutaris,  non  posset  absolute  dicere,  «non  est 
volentis»;  et  posset,  e  contra,  pari  ratione  dici,  «non  miseren¬ 
tis  est  Dei,  sed  volentis  est  hominis.»  Atqui  Apostolus  absolute 
pronuntiat  «non  est  volentis»;  et  teste  S.  Augustino  (Enchir.  c.  32.): 
«Nullus  Christianus  dicere  audebit  non  miserentis  est  Dei;  sed 
volentis  est  hominis  ,  ne  Apostolo  apertissime  contradicat.  » 
Ergo  — 

Respondetur  —  1)  indirecte  :  Si  absolute  negaret  Apostolus 
quamcumque  causalitatem  voluntatis  humanae,  negaret  etiam  cau- 
salitatem,  quam  dicunt  radicalem  et  remotam.  Et  revera  eodem 
testimonio  ad  hoc  probandum  usus  est,  vel  potius  abusus  Calvinus 
(Inst.  1.  3.  c.  29.). 

2)  S.  Augustinus  explicat  illud  «non  volentis»  de  gratia  exci¬ 
tante  ,  quae  fit  in  nobis  sine  nobis  libere  agentibus  ,  quamvis  et 
nos  deinde  libere  cooperemur  ad  opus  salutare  perficiendum.  Unde 
(lib.  1.  ad  Simplic.  n.  12.),  «Quia  non  praecedit  voluntas  bona 
vocationem,  sed  vocatio  bona  voluntatem,  propterea  vocanti  Deo 
recte  tribuitur,  quod  bene  volumus,  nobis  autem  tribui  non  pot¬ 
est  quod  vocamur.  Non  ideo  igitur  dictum  esse  putandum  est, 
non  volentis ,  neque  currentis ,  sed  miserentis  est  Dei ,  quia  nisi 
ejus  adjutorio  non  possumus  adipisci,  quod  volumus;  sed  ideo  po¬ 
tius,  quia  nisi  ejus  vocatione  non  volumus.  » 

3)  Idem  S.  Doctor  explicat  illud  «  non  volentis.  .  .  .  sed  mise¬ 
rentis  Dei »  de  gratia  efficaci,  cum  qua  non  solum  possumus  bo¬ 
num  operari,  sed  operamur;  et  asserit  Dei  solius  miserentis  esse 
nobis  conferre  gratiam  praevisam  connexam  cum  consensu ,  licet 
cum  hac  gratia  semel  collata,  et  voluntas  concurrat  ut  causa 
partialis  ad  consensum  ipsum.  «  Item  »,  scribit  (loc.  cit.  n.  13.), 
«  verum  est,  non  est  volentis,  neque  currentis,  sed  miserentis  est 
Dei,  quia  eorum  miseretur,  quos  ita  vocat,  quomodo  eis  vocari 
aptum  est,  ut  sequantur.  » 

4.  Haud  absimilis  est  expositio  S.  Hieronymi,  Optati  Milev., 
Chrysostomi ,  Origenis ,  etc.  (apud  Ripalda,  loc.  cit.  sect.  22.). 
Dicunt  enim,  quod,  juxta  Apostolum,  supposito  divino  auxilio, 
hominis  sit  cum  illo  velle  et  currere;  at  vero  metam  attingere, 
beatitudinem  obtinere,  sit  solius  Dei  miserentis,  propter  speciale 
perseverantiae  donum,  de  quo  suo  loco  dicetur. 

222.  Dices  II.:  Si  voluntas  per  suam  virtutem  esset  partialis 
causa  actus  salutaris,  aliquam  in  eo  partem  sibi  vindicaret,  nec 
totum  divinae  gratiae  adscriberetur.  Atqui  contrarium  docent  Pa¬ 
tres.  S.  Augustinus  (lib.  de  Praedest.  Sanet,  cap.  16.),  ait:  Apo¬ 
stolus  ait,  ‘non  ex  operibus,  sed  ex  vocante  dictum  est  ei:  Quia 
major  serviet  minori.’  Numquid  dixit:  non  ex  operibus,  sed  ex 
credente?  Prorsus  etiam  hoc  abstulit  homini,  ut  totum  daret  Deo.» 

i 

Et  (lib.  de  Dono  Perseverantiae,  c.  6.):  «Tutiores  igitur  vivimus, 
si  totum  Deo  damus  ;  non  autem  nos  illi  ex  parte  ,  et  nobis  ex 
parte  committimus.»  —  Coelestinus  (Epist.  1.  ad  Gallos,  c.  11.): 
«Ex  omni  errorum  genere  plurimos’  Deus  dignatur  attrahere, 
quos  erutos  de  potestate  tenebrarum  transferat  in  regnum  Filii 
caritatis  suae,  et  ex  vasis  irae  faciat  vasa  misericordiae.  Quod 
adeo  totum  divini  operis  esse  sentitur,  ut  haec  efficienti  Deo  gra¬ 
tiarum  semper  actio  laudisque  confessio  pro  illuminatione  ta¬ 
lium  referatur.  »  —  Eadem  habent  S.  .Toannes  Chrysostomus  , 
S.  Hieronymus,  S.  Basilius,  etc. 

j Respondetur :  Ex  datis  probationibus  constat  Patres  docere 
activitatem  partialem  voluntatis  in  actum  salutarem ,  atque  vo¬ 
luntatem  habere  ejusdem  proprietatem  divisam  cum  gratia:  vi¬ 
dendum  est  ergo  quomodo  cum  his  cohaereat  quod  iidem  Patres 
docent,  neque  totum  actum  salutarem  tribuendum  esse  soli  Deo. 
Jamvero  — 

1)  Patres  docent  totum  actum  salutarem  pertinere  ad  Deum  , 
et  non  ex  parte  ad  voluntatem,  eo  sensu  quod  actus  ille  non  so¬ 
lum  quoad  augmentum  et  perfectionem,  sed  etiam  quoad  initium 
(ad  excludendum  errorem  Semipelagianorum ,  de  quibus  postea) 
a  Deo  est,  et  non  a  voluntate  sola  absque  prceveniente  gratia. 
Ita,  ex  gr.,  S.  Aug.  (lib.  de  Praed.  Sane.  c.  2.):  «Ad  hoc  dicunt 
valere  ,  ut  noverimus  ex  nobis  quidem  nos  habere  ipsam  fidem  , 
sed  incrementum  ejus  ex  Deo:  tamquam  fides,  non  ab  ipso  done¬ 
tur  nobis,  sed  ab  ipso  tantum  augeatur  in  nobis  eo  merito,  quo 
coepit  a  nobis.»  Et  ideo  ad  finem:  «Numquid  metuendum  est  ne 
totum  facere  non  possit?  et  ideo  homo  sibi  primas  ejus  vindicet 
partes,  ut  novissimas  ab  illo  accipere  mereatur?» 

2)  Deputant  quandoque  Patres  actum  salutarem  soli  virtuti 
gratiae,  quatenus  in  eo  agendo  gratia  primatum  tenet.  Ita,  ex.  gr., 

S.  Joannes  Clirysostomus  (ad  Hebr.  7.  homil.  12.),  proposita 
quaestione:  «  Si  non  volentis,  neque  currentis,  sed  miserentis  est 
Dei,  quid  adhuc  quaeritur?»  Respondet:  «Quod  cujus  est  amplius, 
ejus  totum  esse  dixit.  »  Quod  exemplo  declarat  Theophylactus 
(ad  Rom.  9.  n.  16.):  «Quemadmodum  de  domo  dicimus  totum 
esse  artificis,  cum  interim  opus  habeat  materie  et  cooperatoribus 
ipsum  adjuvantibus  :  attamen  quia  rei  consummatio  ab  illo  pen- 
bet,  dicimus,  totum  hoc  illius,  nimirum  fabri  est.  Ita  etiam  de 
Deo  dicimus,  quod  totum  hoc  Dei  sit,  quamvis  et  nostra  volun¬ 
tate  indigeat  Deus.  Sed  quoniam  ille  consummat  et  perficit,  et 
ille  coronat,  et  ille  condemnat,  dicimus,  quod  totum  Dei  sit.  » 

3)  Opus  salutare  totum  Dei  esse  dicitur,  quatenus  voluntas  ne¬ 
quit  per  virtutem  suafri  libere  cooperari,  nisi  prius  habuerit  prae¬ 
venientem  gratiam.  Ita  Chrysostomus  in  illa  verba  (II.  Thess.  2.): 
«  In  quam  et  vocavit  vos  per  Evangelium  nostrum,  »  etc.  (hom.  4.) 
ait:  «Vides  quomodo  ostendit  nihil  esse  eorum,  sed  totum  Dei?  — 
Et  Ambrosius  (1.  2.  de  Abr.  c.  10.):  «  Ne  te  ipsum  justificares  , 
sed  omnia  tribueres  Deo,  qui  te  vocavit.  » 

4)  Hinc  patet  quo  sensu  excludant  voluntatem  nostram  quid¬ 
quam  agentem.  Nam  excludunt  voluntatem  —  a)  tamquam  causam 
primariam,  et  praevenientem  —  b)  tamquam  causam  quidquam  agen¬ 
tem  ex  puris  viribus  naturae,  seu  naturae  nondum  elevatae  ac  prae¬ 
paratae  per  gratiam  —  c)  tamquam  libere  agentem  in  actu  gratiae 
'praevenientis ,  juxta  illud  «ut  velimus  sine  nobis  operatur»  — 
d)  interdum  excludunt  causalitatem  meritoriam  gratiae  a  volun¬ 
tate  sola.  Ceterum  si  agatur  de  voluntate  praeparata  per  gratiam, 
ei  sicut  gratiae  partem  adscribunt  in  opere  salutari.  Ita  S.  Gre- 
gorius  (Moral.  lib.  33.  cap.  21.  al.  26.)  ait:  «  Bonum,  quod  agi¬ 
mus,  et  Dei  est,  et  nostrum.  Dei  per  praevenientem  gratiam.  No¬ 
strum  per  obsequentem  liberam  voluntatem.  Si  enim  Dei  non  est, 
unde  ei  gratias  in  aeternum  agimus?  Rursus  si  nostrum  non  est, 
unde  nobis  retribui  praemia  speramus?  Quia  ergo  non  immerito 
gratias  agimus,  scimus,  quod  ejus  munere  praevenimur.  Et  rursum 
quia  non  immerito  retributionem  quaerimus,  scimus,  quod  subse- 
quente  libero  arbitrio,  bona  elegimus  quae  ageremus.» —  Et  Theo- 
doretus  (Ezech.  11.):  «His  non  liberi  arbitrii  eversionem  decla- 

ravit,  sed  futurum  ab  ipso  auxilium,  societatemque  ad  efficienda 
bona  opera.  » 

223.  Dices  111. :  Pelagianorum  error  est,  posse  naturam  quid- 
piam  efficere  salutare.  At  si  naturse  inesset  activitas  immediata 
sibi  identificata,  fieret  actus  salutaris  per  virtutem  naturalem: 
nam  activitas  identificata  naturae,  naturalis  est. 

.  Respondetur :  Virtus  naturalis  dupliciter  sumitur.  Et  prout 
virtus  naturalis  distinguitur  a  supernaturali,  quae  entitate  intrin¬ 
seca  superat  omnem  naturam.  Et  prout  virtus  naturalis  distin¬ 
guitur  ab  obedientiali,  quae  entitate  intrinseca  supernaturalis  non 
est,  sed  naturalis,  indigens  tamen  ad  operandum  comprincipiis 
sibi  indebitis  et  supernaturalibus.  Hoc  secundo  sensu  dicitur  vo¬ 
luntas  elevata  per  gratiam  concurrere  per  virtutem  etiam  natu - 
ralem  ad  actum  salutarem.  Vide  De  Deo  Creante  (n.  837.  839.). 
Nullum  idcirco  est  in  nostra  sententia  Pelagianismi  periculum. 
Pelagius  enim  docebat  actus  salutares  fieri  virtute  naturali , 
prout  haec  distinguitur  tum  a  supernaturali  tum  ab  obedientiali, 
ideoque  absque  comprincipio  supernaturali,  gratia.  Nos  vero  do¬ 
centes  fieri  virtute  naturali  seu  obedientiali ,  hoc  ipso  exigimus 
comprincipium  super  natur  ale. 

Hinc  patet  etiam  quomodo  intelligenda  sit  impotentia  naturae 
ad  actus  salutares.  Natura  certe  non  est  absolute  et  intrinsece 
potens  et  connexa  cum  possibilitate  actuum  supernaturalium;  at¬ 
tamen  est  potens  condi  t  ion  at  e ,  sub  conditione  nempe  auxilii  in¬ 
debiti  Dei.  Absque  hoc  auxilio  ,  natura  nihil  potest  in  ordine 
supernaturali;  sicut  unus  homo  nec  totaliter  trahere,  nec  vel 
paululum  movere  potest  solus  ingens  pondus,  ad  quod  elevandum 
requiruntur  centum  homines:  sed,  supposita  gratia,  natura  etiam 
partialiter  influit  in  opus  salutare;  sicut,  supposita  applicatione 
virtutis  nonagintanovem  hominum,  centesimus  etiam  virtute  sua 
partialiter  concurrit  ad  attollendum  pondus.  Atque  hoc  sensu 
S.  Bernardus  (de  Grat.  et  Lib.  Arb.  cc.  14.  47.)  docuit  «  ut  totum 

in  illo  [libero  arbitrio],  sic  totum  ex  illa  [gratia].  » 

.  % 

224.  Dices  IV.:  Si  quo  titulo  efficere  natura  immediate  actum 
supernaturalem,  esset  quidem  titulo  vitalitatis.  At  eo  titulo  non 
potest.  Ergo.  Prob.  min.  —  In  actu  supernaturali  etiam  vitalitas 
est  formaliter  supernaturalis.  Ergo  — 

Respondetur  —  1)  indirecte:  Hoc  argumento  etiam  colligitur, 
non  posse  habitum  infusum  efficere  immediate  actum  supernatu- 
ralem.  Nam  si  quo  titulo  eum  efficeret  immediate,  esset  sane  ti¬ 
tulo  supernaturalitatis;  titulo  autem  supernaturalitatis  non  potest. 
Quoniam  in  actu  vitali  etiam  supernaturalitas  est  vitalis,  sicut  vita¬ 
litas  est  supernaturalis  —  2)  dist.:  non  potest  natura  immediate 
efficere  actum  salutarem  titulo  vitalitatis  tamquam  principium 
adaequatum  conc.  tamquam  principium  partiale ,  integrans  unum 
principium  adaequatum  cum  gratia,  neg. 

225.  Dices  V .:  Non  solum  damnatur  a  Patribus  et  ab  Ecclesia 
sententia  Pelagianorum,  quae  totum  opus  salutis,  ac  fidei  tribue¬ 
bat,  tamquam  causae  totali,  viribus  naturae;  verum  etiam  sententia 
Semipelagianorum  ,  quae  inter  arbitrium  ,  et  gratiam  dividebat  , 
partem  arbitrio  ,  et  partem  gratiae  distribuens  ,  ut  constat  ex 
S.  Augustino  (de  Praedest.  Sanet,  c.  2.).  Ergo  neque  activitas 
partialis  naturae  dividens  actionem  cum  gratia  admittenda  est. 

Respondetur:  Activitas  naturae  duplici  ratione  potest  constitui 
partialis  causa  operis  salutaris  simul  cum  gratia.  Primo  partia- 
litate  ,  ut  aiunt ,  effectus  ,  ita  ut  pars  effectus  adaequate  a  sola 
natura  sine  gratia  ,  pars  a  natura  cum  gratia  procedat:  v.  g., 
velle  credere  solis  naturae  viribus  existat,  credere  vero  per  fidem 
divinam  viribus  gratiae.  Secundo ,  partialitate  solius  causae  ,  ut 
totum  a  gratia  conjuncta  naturae  perficiatur.  Priori  modo  adstrue- 
bant  Semipelagiani  naturam  causam  partialem ,  et  inchoantem 
operis  salutaris ,  et  Patres  Ecclesiae  detestabantur.  Posteriori 
modo  nos  adstruimus,  et  Ecclesiae  Patres  confirmant. 

226.  Dices  VI.:  Natura  rationalis  non  operatur  actum  supernatu- 
ralem,  nisi  ut  elevata.  Ergo  gratia  elevans  est  tota  ratio  operandi. 

Resp.  dist.  antec.:  Natura  non  agit  supernaturaliter  ,  nisi  ut 
elevata,  quatenus  nisi  habeat  gratiam,  nec  multum  nec  parum, 
sed  nihil  potest,  uti  paulo  ante  dicebamus,  conc.;  quatenus  ele¬ 
vata  per  gratiam,  nihil  sua  virtute  faciat,  neg.  «  Illa  reduplica¬ 
tio  »,  inquit  Ripalda  ,  «  solum  denotat  habitum  esse  principium 
essentialiter  necessarium,  ut  natura  agat  actum  supernaturalem; 
atque  ideo  ex  se  indifferens  est  ut  sensum  contineat  virtutis  adae¬ 
quatae,  aut  solius  inadaequatae ;  quandoquidem  etiam  virtus  inadae- 

quata  potest  esse  essentialiter  necessaria,  et  eo  ipso  quod  habitus 
Mazzella.  De  Gratia  Christi. .  11 

elevans  essentialiter  necessarius  sit,  quamvis  solum  sit  pars  essen¬ 
tialis  virtutis  necessariae,  erit  verum,  non  posse  naturam  efficere 
actum  supernaturalem  ,  nisi  ut  elevatam.  Nunc  igitur  talis  pro¬ 
positio  reduplicans  sensu  virtutis  inadaequatae  vera  est,  sensu 
vero  virtutis  adaequatae  falsa.  —  Cf.  Ripalda  (1.  c.  sect.  22-24.), 
a  quo  plura  hic  exscripsimus. 

227.  Dices  VII.:  Molina  (Concord.  q.  14.  art.  13.  disp.  26.),  ad 
explicandum  concursum  activum  voluntatis  partialitate  causae , 
non  'partialitate  effectus  utitur  exemplo  trahentium  navim.  At¬ 
qui  D.  Thomas  (coiit.  Gentes,  1.  4.  cap.  7.)  eodem  exemplo  uti¬ 
tur,  ut  neget  Deum  esse  cum  libero  arbitrio  causam  partialem. 
Ergo  saltem  sententia,  quam  hic  defendimus,  est  contra  D.  Thomam. 

Resp.  dist.:  Negat  I).  Thomas  Deum  esse  causam  partialem  ob 
defectum  virtutis,  quam  a  compartiali  causa  accipiat,  conc.;  esse 
causam  partialem,  ut  aliis  dignitatem  agendi  communicet,  vel 
propter  peculiarem  exigentiam  et  repugnantiam  effectus,  neg. 
Quam  distinctionem  sumimus  ab  ipso  S.  Doctore,  qui  (1.  p.  q.  23. 
a.  8.  ad  2.),  scribit:  «  Aliquis  dicitur  adjuvari  per  alium  dupli¬ 
citer:  uno  modo  in  quantum  ab  eo  accipit  virtutem,  et  sic  adju¬ 
vari  infirmi  est;  unde  Deo  non  competit...  Alio  modo  dicitur  quis 
adjuvari  per  aliquem,  per  quem  exequitur  suam  operationem, 
sicut  dominus  per  ministrum;  et  hoc  modo  Deus  adjuvatur  per 
nos...  Neque  hoc  est  propter  defectum  divinae  virtutis,  sed  quia 
utitur  causis  mediis,  ut  ordinis  pulchritudo  servetur  in  rebus,  et 
ut  etiam  creaturis  dignitatem  causalitatis  communicet.»  —  Cete¬ 
rum  adeo  evidens  est  D.  Thomam,  uti  probat  Ripalda  (disp.  30. 
sect.  19.)  tradidisse  doctrinam,  quam  nos  tuemur,  ut  antiquiores 
Thomistae,  quos  refert  idem  Ripalda  (sect.  20.)  in  eadem  sententia 
fuerint.  (1) 


(1)  Sane  D.  Tliomas,  ut  aliquid  de  ejus  doctrina  hic  attingamus,  scribit  (1.  p. 
q.  12.  art.  5.)  :  «Cum  virtus  naturalis  intellectus  creati  non  sufficiat  ad  Dei  essen¬ 
tiam  videndam,  oportet  quod  ex  divina  gratia  super  accrescat  ei  virtus  iutelligendi; 
et  hoc  augmentum  virtutis  intellectivae  est  lumen,»  etc.  In  quae  animadvertit  Iti- 
palda  (loc.  cit.  n.  70.):  «Non  dixit  D.  Thomas,  virtutem  naturalem  intellectus  creati 
nullam  activitatem  conferre  in  visionem  essentiae  divinae;  sed  supponens,  aliquam 
conferre,  solum  dixit,  eam  sufficientem  non  esse,  ac  proinde  egere  gratia  divina. 
Quam  rursus  non  docuit  esse  totam  virtutem  iutelligendi  intuitive  Deum,  sed  cre- 

228.  Quare  concludamus  generali  S.  Anselmi  animadversione 
(de  Concord.  Praedestinat,  cum  Lib.  Arbitr.  c.  5.).  Notat  initio: 
Sacram  Scripturam  ita  loqui  aliquando,  ut  nihil  videatur  libe¬ 
rum  arbitrium  prodesse  ad  salutem,  sed  sola  gratia  ;  aliquando 
vero  ita  velut  tota  nostra  salus  in  libera  nostra  consistat  volun¬ 
tate. — Deinde  subdit:  «Ita  quippe  intelligenda  sunt  dicta  divina, 
ut...  neque  sola  gratia,  neque  solum  liberum  arbitrium  salutem 
hominis  operetur. »— Rem  declarat  opportuna  similitudine:  «Sicut 
ergo  quamvis  naturalis  usus  non  procreet  prolem  sine  patre,  ne¬ 
que  nisi  per  matrem,  non  tamen  removet  ullus  intellectus,  aut 
patrem,  aut  matrem  agere  actione  prolis;  ita  gratia,  et  liberum 
arbitrium  non  discordant,  sed  conveniunt  ad  justificandum,  ad 
salvandum  hominem.  » 


mentum,  et  augmentum  virtutis.  Crementum  autem ,  et  augmentum  virtutis  fieri 
non  potest,  nisi  additione  partis  virtutis  in  partem  virtutis  praecedentem,  ut  aug¬ 
mentum  caloris,  et  quantitatis  ad  aliam  caloris,  et  quantitatis  partem,  qua  praece¬ 
dens  major  existat.  Quare  solutione  ad  primum  ait  S.  Thomas  :  ‘Lumen  esse  ne¬ 
cessarium  ad  hoc  quod  intellectus  fiat  potens  ad  intelligendum.’  Ne  autem  suspi¬ 
caremur,  totam  potentiam,  et  activitatem  immediatam  esse  lumen,  limitat,  addens; 
‘Per  modum  quo  potentia  fit  potentior  per  habitum.’  Ergo  lumen  non  reddit  intel¬ 
lectum  potentem  simpliciter  ,  tanquam  tota  virtus  ,  sed  tanquam  pars  supponens 
partem  potentiae, »  etc. 

DISPUTATIO  II. 


DE  ACTUALIS  GRATLE  NECESSITATE 


229.  Actualis  gratiae,  quae,  ut  vidimus,  est  unum  ex  principiis 
actuum  salutarium,  naturam  atque  causalitatem ,  tum  moralem 
tum  physicam,  satis  declaravimus  ac  statuimus:  nunc  ejus  ad  su- 
pernaturaliter  agendum  necessitas,  quam  constanter  supposuimus, 

*  diserte  asserenda  est  ac  vindicanda.  Quaestiones  vero  omnes,  quae 
ad  gratiae  necessitatem  pertinent,  unica  complectimur  disputatio¬ 
ne,  ut  varia  liac  de  re  doctrinae  capita  simul  ob  oculos  ponendo, 
totius  catholicae  veritatis  nexus  melius  introspiciatur.  In  tres 
itaque  veluti  partes  disputatio  tota  dividitur:  in  prima  agimus 
de  gratiae  necessitate  ad  opera  ordinis  vere  supernaturalis — in 
altera  de  necessitate  gratiae  ad  actus  naturalis  honestatis  —  in 
tertia  denique  de  limitibus,  quibus  eadem  gratiae  necessitas  cir¬ 
cumscribitur.  Ita  quidem  refellentes  errores  hinc  eorum,  qui  li¬ 
beri  arbitrii  vires  nimis  extollunt,  inde  eorum  qui  nimis  extenuant, 
doctrinam  catholicam  media  incedentem  via,  in  sua  luce  collocare 
conabimur. 

/ 

ARTICULUS  PRIMUS 

Utrum  ad  Salubriter  Agendum  Necessaria  sit  Gratia  Christi. 

§  I. 

Exponitur  Status  Quaestionis. 

230.  Ex  Ecclesiae  documentis,  quae  ad  rem  faciunt,  praeter  ea 
quae  dedimus  (n.  108.),  sequentia  subjicimus.  1)  S.  Innocentius  I. 
(in  epist.  ad  Patres  Cone.  Milev.  n.  4.),  scribit:  «  Cum  in  omni- 

bus  divinis  paginis  voluntati  liberae  non  nisi  adjutorium  Dei  le¬ 
gamus  esse  nectendum ,  eamque  nihil  posse  coelestibus  praesidiis 
destitutam,  quonam  modo  huic  soli  possibilitatem  hanc  pertina¬ 
citer...  defendentes,  sibimet,  immo...  plurimis  Pelagius  Coelestius- 
que  persuadent?» — S.  Zosimus  (in  Epist.  ad  omnes  orbis  Episc. 
Labbe,  v.  2.  p.  1575.):  « In  omnibus  actibus,  causis,  cogitationi- 
'  bus ,  motibus,  adjutor  et  protector  orandus  est.  Superbum  est 
enim,  ut  quidquam  sibi  humana  natura  praesumat.  » 

2)  Diospolitana  Synodus  (anno  415.)  septimum  hunc  Pelagii  ar¬ 
ticulum  proscripsit:  «Gratia  Dei  atque  adjutorium  non  ad  singu¬ 
los  actus  datur,  sed  de  libero  est  arbitrio,  vel  in  lege  atque  do¬ 
ctrina.  » — Concil.  vulgo  dictum  Afric.  in  causa  Pelag.,  an.  418. 
(can.  80.),  ait:  «  Placuit  ut  quicumque  dixerit,  ideo  nobis  gra¬ 
tiam  justificationis  dari,  ut  quod  facere  per  liberum  jubemur 
arbitrium ,  facilius  possimus  implere  per  gratiam ,  tamquam  et¬ 
iamsi  gratia  non  daretur,  non  quidem  facile,  sed  tamen  possimus 
etiam  sine  illa  implere  divina  mandata;  anathema  sit.  » 

3)  Concil.  Tridentinum  (sess.  6.  cann.  1-3.):  «  Si  quis  dixerit, 
hominem  suis  operibus,  quae  vel  per  humanae  naturae,  vel  per  le¬ 
gis  doctrinam  fiant,  absque  divina  per  Jesum  Christum  gratia 
posse  justificari  coram  Deo;  anathema  sit.  »  —  «  Si  quis  dixerit, 
ad  hoc  solum  divinam  gratiam  per  Christum  Jesum  dari,  ut  fa¬ 
cilius  homo  juste  vivere,  ac  vitam  aeternam  promereri  possit; 
quasi  per  liberum  arbitrium  sine  gratia  utrumque,  sed  aegre  ta¬ 
men  et  ditficulter  possit;  anathema  sit.» — «Si  quis  dixerit,  sine 
praeveniente  Spiritus  Sancti  inspiratione,  atque  ejus  adjutorio, 
hominem  credere,  sperare,  diligere,  aut  poenitere  posse,  sicut 
oportet,  ut  ei  justificationis  gratia  conferatur;  anathema  sit.  » 

231.  Ut  vis  et  sensus  harum  Ecclesiae  definitionum  plene  inno¬ 
tescat,  paucis  exponamus  oportet  errores  quos  damnant.  Jamve- 
ro — 1)  communiter,  uti  par  erat,  inter  gentiles  errarunt  in  divinae 
gratiae  aestimatione:  hinc  S.  Augustinus  (Epist.  106.)  scripsit: 
«  Omnes  philosophi  hujus  mundi  hoc  vehementer  egerunt,  ut  pu¬ 
tarentur,  vel  putarent,  sibi  beatam  vitam  virtute  propriae  volun¬ 
tatis  efficere. » 

2)  Nonnulli  etiam  inter  Judaeos  circa  gratiae  necessitatem  er¬ 
raverunt  :  hinc  S.  Augustinus  (1.  3.  cont.  duas  Epist.  Pelagian. 

cap.  4.  n.  9.)  de  iis  scribere  potuit :  «  Ad  Testamentum  autem 
Vetus,  quod  est  a  Monte  Sina,  in  servitutem  generans,  quod  est 
Agar,  illi  pertinent,  qui,  cum  acceperint  legem  sanctam,  et  ju¬ 
stam,  et  bonam,  putant  sibi  ad  vitam  litteram  posse  sufficere,  et 
ideo  qua  fiant  factores  legis,  divinam  misericordiam  non  requi¬ 
runt,  sed  ignorantes  Dei  justitiam,  et  suam  justitiam  volentes  con¬ 
stituere,  justitiae  Dei  non  sunt  subjecti.  Ex.  hoc  genere  fuit  illa  mul¬ 
titudo,  quae  adversus  Deum  in  eremo  murmuravit  et  idolum  fecit,  et 
illa,  quae  in  ipsa  terra  promissionis  fornicata  est  post  deos  alienos.  » 

3)  Inter  ipsos  Christianos,  jam  a  saeculo  II.  Gnostici  in  do¬ 
ctrina  de  gratia  errasse  dicuntur:  eosque  saeculo  III.  Origenes , 
saeculo  IV.  Theodorus  Mopsuestiae  Episcopus  imitati  sunt. — Cele¬ 
bris  tamen  in  re  gratiae  haeresis,  quam  praesertim  datae  Ecclesiae 
definitiones  feriunt,  ea  est  quae  saeculo  V.  a  Pelagio,  ejus  praeci¬ 
puo  auctore,  Pelagiana  dicta  est.  Sociniani  vero,  Arminiani,  re- 
centioresque  Rationalistae,  supernaturalem  hominis  finem  ac  feli¬ 
citatem  negantes,  non  poterant  supernaturalia  media  ad  illum  as¬ 
sequendum  agnoscere;  ac  consequenter  denegant  quamcumque  gra¬ 
tiam  ad  bene  agendum  :  imo  ,  Pelagianorum  principia  usque  ad 
ultimas  consequentias  evolventes,  non  necessitatem  modo,  sed 
ipsam  gratiae  possibilitatem  inficiati  sunt. 

232.  Itaque  Pelagianae  haeresis  indoles,  pro  nostro  instituto,  bre¬ 
viter  declaretur  oportet.  Pelagius  ex  majori  Britannia  oriundus, 
professione  monachus  dicitur;  vel  quod  ex  eorum  numero  erat, 
qui,  suis  in  aedibus,  religiosam  vitam  agebant,  saeculi  contemptum 
profitentes;  vel  quod  regulari  professioni  vere  erat  addictus;  do¬ 
mesticus  tamen,  non  Sacerdos.  Hinc  laicus  ab  Orosio  (Apol.  c.3.), 
et  a  Zosimo  Pp.  (Ep.  2.  ad  Afric.)  vocatus,  quod  eo  tunc  nomine 
designarentur,  qui  nullos  sacros  ordines  suscepissent.  Vir  fuit  in¬ 
genio  fortissimo,  celerrimo  et  acutissimo,  uti  S.  Augustinus  te¬ 
statur  (de  Natura  et  Gratia);  severiorem  vitae  morumque  disci¬ 
plinam  exterius  profitebatur,  ita  ut  apud  plures,  eximios  etiam 
prudentesque  viros,  sanctitatis  laudem  fuerit  assecutus.  At  san¬ 
ctitatem  illam  fucatam  fuisse  docet  Orosius  a  quo  (Apol.  cap.  26.) 
Pelagius  dicitur:  «Mensarum  minister,  balneis  epulisque  nutritus, 
latos  humeros  gestans  robustamque  cervicem,  praeferens  etiam  in 
fronte  pinguedinem.  » 

233.  Pelagio ,  versipelli  homini ,  miroque  fallendi  artifici  hae 
erant  artes  haeresim  disseminandi.  «  Nihil  de  suis  mysteriis  aperte 
vulgo  credere,  sed  fidis  tantum  auribus.  Si  quid  dogmatum  ema- 
nasset  in  publicum,  negare  palam  quod  in  cubiculis  doceret.  Si 
aperte  proponendus  error,  alienam  inducere  personam.  Si  suo  no¬ 
mine  loqui  cogeretur,  dubitantis  more,  timideque  afferre,  de  quo 
simularet  se  velle  doceri.  Si  ex  libris  argueretur  cujusdam  as¬ 
sertionis,  libros  causari  vel  non  esse  suos,  vel  prius  subreptos 
quam  emendarentur.  Si  ex  confessis  urgeri  contingeret,  senten¬ 
tias  interpretari  verbis  perplexis  et  in  speciem  catholicis.  Si  ne¬ 
cessitas  foret,  Ecclesiae  nonnulla  damnanti  consentire,  damnare 
libenter  omnia,  sed,  ut  aiebat,  Ecclesiae  sensu,  id  est,  eo  quem 
postea  fingeret  ad  arbitrium.  Si  aliquando  fidem  exponere  debe¬ 
ret,  copiose  prosequi  plurima,  de  quibus  non  interrogaretur;  de 
re,  vel  nihil  vel  ambiguum  quiddam  eloqui;  imitari  serpentes, 
qui,  ut  ait  Orosius  (Apoleg.  cap.  1.):  ‘Cum  tuendi  solius  capitis 
causa  reliquum  concisioni  atque  injuriae  corpus  opponunt,  nihil 
damni  arbitrantur,  ea  tantum  sui  parte  a  periculo  libera,  quae 
multimodas,  venenatasque  in  se  obtinet  linguas,  etiamsi  membris 
omnibus  amputentur’.  Praeterea  virorum  nobilium  et  Sanctorum, 
piarum  et  illustrium  Matronarum,  Virginum,  et  Viduarum  bene¬ 
volentiam  literis  suis,  laudibus,  assentationibus  aucupabatur  Pe¬ 
lagius.  Testes  sunt  Paulinus,  Pammachius  et  Oceanus,  Proba,  Ju¬ 
liana,  Demetrias,  Albina,  Pinianus  et  Melania,  quorum  in  amici¬ 
tiam  irrepere  tentavit  Haeresiarcha  versipellis  ,  ut  iis  errorem 
afflaret,  eorumque  ope  secta  propagaretur  ac  foveretur. 

234.  Jam  anno  405.  Romae  degens  Pelagius,  haeresim  suam  ma¬ 
nifestare  coepit;  cum  enim  ab  Episcopo  Catholico  ea  verba  refer¬ 
rentur  ex  S.  Augustino:  «  Da  quod  jubes,  et  jube  quod  vis,  »  omni¬ 
bus  velut  patientiae  fraenis  abruptis,  in  apertum  jurgium  proru¬ 
pit.  Scripsit  tres  libros  de  Trinitate;  Commentarios  in  epistolas 
S.  Pauli,  qui  ad  calcem  operum  S.  Hieronymi  reperiuntur;  duas 
epistolas  ad  Paulinum  et  Constantium  episcopos:  in  his  diversa 
suae  haeresis  capita  docuit.  Ad  liaeresim  disseminandam  praecipuos 
adjutores  habuit  Coelestium,  dialecticum  subtilem  atque  contor¬ 
tum,  qui  audacia  magistro  suo  praestabat ;  Annianum  Celdensis 
Ecclesiae  Diaconum,  ob  latinae  graecaeque  linguae  peritiam,  magno 

in  honore  a  Pelagianis  habitum;  Julianum  Eclanensem  in  Cam¬ 
pania  Episcopum,  qui  anno  410.  Pelagianse  hseresis,  fere  jam  pro¬ 
fligatae,  patrocinium  suscipere  aggressus  est. 

235.  Pelagius  et  Coelestius,  occasione  collationis  habendae  cum 
Donatistis,  in  Africam  profecti  sunt.  Substitit  Coelestius  Cartha¬ 
gine;  Pelagius  Hierosolymarii  petiit:  ille  a  Synodo  Carthaginensi 
damnatus  ad  Rom.  Pontificem  appellavit;  hic  a  Joanne  Hieroso¬ 
lymitano  Antistite,  S.  Hieronymo  infesto  ,  benigne  exceptus  ,  in 
Diospolitana  Synodo,  ficta  verae  fidei  professione  Patribus  dece¬ 
ptis,  absolutus  est.  De  qua  absolutione  Pelagio  triumphum  canenti 
respondet  S.  Augustinus  (1.  de  Pecc.  Orig.  c.  15.):  «  Non  ergo  tu 
absolutus  es,  qui  damnanda  tenuisti;  sed  illud  absolutum  est  quod 
tenere  debuisti.  Ut  autem  tu  absolutus  putareris,  creditus  es  sentire 
laudanda,  cum  te  Judices  non  intelligerent  occultare  damnanda.  » 

236.  Plures  eximios  viros  suscitavit  Deus  ad  hanc  haeresim  im¬ 
pugnandam;  eminent  vero  inter  illos  S.  Hieronymus,  ac  praesertim 
S.  Augustinus,  qui  facile  omnibus  palmam  praeripuit  (1).  Conde¬ 
mnarunt  autem  Pelagianam  haeresim  Romani  Pontifices  Innocen¬ 
tius  I.,  et  Zosimus,  qui  equidem  Coelestium  catholicam  fidem  si¬ 
mulantem  benigne  excepit,  sed  ejus  fraudibus  detectis  ,  eumdem 
sicut  et  Pelagium  damnavit.  Inter  24.  Concilia  ,  quae  in  causa 
Pelagianorum  habita  sunt,  praecipue  commemorari  merentur:  Car- 

(1)  Contra  lianc  haeresim  scripsit  S.  Hieronym.,  an.  411.  ad  Marcellin.  ep.  32. 
al.  67.;  anno  411.  ad  Ctesiphontem;  anno  515.  dialogos  inter  Atticum  et  Critobu¬ 
lum;  anno  419.  Epistolas  ad  Alipium  et  S.  Augustinum.  Impugnat  etiam  hanc 
hseresim  S.  Doctor  in  praefationibus  ad  libros  quatuor  in  Jeremiam. —  S.  Augustinus 
vero  anno  412.  scripsit  contra  Pelagianos  tres  libros  de  Peccatorum  Meritis  et  Re¬ 
missione.  Eodem  anno  libris  de  Spiritu  et  Littera;  anno  415.  librum  de  Natura  et 
Gratia.  Anno  417.  Sermonem  secundum  de  verbis  Apostoli  post  jam  damnatum 
Pelagi anismum  ab  Innocentio,  ut  constat  ex  his  ejus  verbis:  «Tam  de  hac  causa  duo 
Concilia, »  etc. ,  ut  supra  (n.  44.).  Eodem  anno  librum  de  Gestis  Pelagii.  Anno  418. 
Duas  Epistolas  ad  Sixtum  Presbyterum ,  qui  postea  fuit  Sum.  Pontifex  ,  quarum 
praecipua  est  105.  Eodem  anno  librum  de  Gratia  Christi.  Circa  id  tempus  libros  de 
Nuptiis  et  Concupiscentia ;  anno  420.  quatuor  libros  ad  Bonifacium ;  anno  421 . 
Enchiridion  ad  Laurentium,  et  sex  libros  adversus  Julianum;  anno  424.  libros  de 
Gratia  et  Libero  Arbitrio ;  anno  425.  librum  de  Correptione  et  Gratia  ;  anno  428. 
Opus  Imperfectum  contra  Julianum,  quo  tempore  libris  Retractationum  incumbebat; 
et  eodem  anno  librum  de  Haeresibus:  anno  429.  libros  de  Praedestinatione  Sancto¬ 
rum  et  Dono  Perseverantiae  adversus  Semipelagianos. 

thaginense  (anno  416.)  ,  Milevitanum  (anno  416.)  cui  interfuit 
S.  Augustinus;  Romanum  (anno  417.) ,  et  iterum  Cartliaginense 
(anno  418.),  ac  demum  Ephesinum  (Ecumenicum  (anno  431.),  quod 
damnationem  Pelagianorum  confirmavit,  non  revocata  ad  examen 
causa,  ut  Pelagiani  postulaverant. 

237.  Quod  rem  praesentem  attinet,  Pelagius  tria  inter  se  distin¬ 
guebat,  quibus  mandata  divina  impleantur,  possibilitatem  nempe, 
voluntatem,  actionem:  possibilitatem,  qua  potest  homo  esse  iustus; 
voluntatem,  qua  vult  esse  justus;  actionem  qua  justus  est.  Pos¬ 
sibilitatem  in  libero  arbitrio  consistentem  aiebat  nobis  datam 
esse  a  Conditore  naturae,  nec  esse  in  nostra  potestate:  duo  reli¬ 
qua  vero,  voluntatem  et  actionem,  soli  libero  arbitrio  tribuebat. 
Hinc  S.  Augustinus  (de  Grat.  Christi,  c.  4.)  Pelagium  ita  loquen- 
tem  inducit:  «  Nos  sic  tria  ista  distinguimus....  primo  loco  posse 
statuimus,  secundo  velle,  tertio  esse:  Posse  in  natura,  velle  in 
arbitrio,  esse  in  effectu  locamus;  primum  illud,  id  est  posse,  ad 
Deum  proprie  pertinet,  qui  illud  creaturae  suae  contulit:  Duo  vero 
reliqua,  hoc  est  velle  et  esse,  ad  hominem  referenda  sunt,  quia 
de  arbitrii  fonte  descendunt:  ergo  in  voluntate  et  opere  bono  laus 
hominis  est,  imo  et  hominis  et  Dei,  qui  ipsius  voluntatis  et  ope¬ 
ris  possibilitatem  dedit,  quique  ipsam  possibilitatem  gratiae  suae 
adjuvat  semper  auxilio.  Quod  vero  homo  potest  velle  bonum  at¬ 
que  perficere  solius  Dei  est.  »  Et  (c.  5.  ejusdem  libri)  idem  S.  Do- 
ctor  de  eodem  Pelagio  loquens,  sic  ait:  «  Possibilitatem  ,  volun¬ 
tatem,  actionem,  tanta  curavit  subtilitate  distinguere,  ut  quan- 
documque  legimus  vel  audimus  divinae  gratiae  adjutorium  confi¬ 
teri,  ut  a  malo  declinemus,  bonumque  faciamus:  sive  in  lege  et 
doctrina,  sive  ubilibet  constituat,  sciamus  quid  loquitur,  nec  er¬ 
remus  aliter  eum  intelligendo  quam  sentit.  Scire  quippe  debemus 
quod  nec  voluntatem  nostram,  nec  actionem  divino  adjuvari  cre¬ 
dit  auxilio,  sed  solam  possibilitatem  voluntatis  atque  operis,  quam 
solam  in  his  tribus  nos  habere  affirmat  ex  Deo  ;  tamquam  hoc 
sit  infirmum  quod  Deus  ipse  posuit  in  natura:  cetera  vero  duo 
quse  nostra  esse  voluit,  ita  sint  firma  et  fortia  et  sibi  sufficien¬ 
tia,  ut  nullo  indigeant  ejus  auxilio:  et  ideo  non  adjuvet  ut  veli¬ 
mus,  non  adjuvet  ut  agamus,  sed  tantummodo  adjuvet  ut  velle 
et  agere  valeamus.  » 

238.  Notandum  tamen  est  Pelagium  cum  suis  sectatoribus  in 
eadem  doctrina  proponenda  constantem  haud  fuisse,  sed  a  Catho¬ 
licis  pressus  aliquid  admittere  versipellis  homo  videbatur.  Hinc 
communiter  distingui  solent  diversi  hferesis  Pelagianse  status. 

239.  Primus  est  ille  in  quo  Pelagiani,  nulla  facta  mentione 
gratiae,  dixerunt  vires  naturales  liberi  arbitrii  sufficere  ad  im¬ 
plenda  omnia  praecepta,  superandas  quasvis  tentationes,  exercen¬ 
da  sicut  oportet  virtutum  omnium  officia  ,  et  consequendam  sa¬ 
lutem  aeternam.  Quod  colligitur  ex  S.  Aug.  (Serm.  26.  al.  11.  de 
Verb.  Apost.),  ubi  Pelagianos  sic  loquentes  inducit:  «  Ipsi  feci¬ 
mus  nos,  idest,  ut  justi  essemus,  justos  nos  libera  voluntate  fe¬ 
cimus.  Quando  conditi  sumus,  liberum  arbitrium  accepimus.  Ut 
ergo  justi  simus,  libero  id  arbitrio  agimus.  Quid  adhuc  Deum  in¬ 
vocamus,  ut  justos  nos  faciat  ,  quod  habemus  in  potestate,  ut 
nos  ipsi  justos  faciamus?» 

240.  Secundus  est  ille,  in  quo  Pelagiani  liberum  arbitrium  coe¬ 
perunt  appellare  gratiam,  eo  quod  nullo  nostro  merito  datum. 
Quod  idem  colligitur  ex  S.  Augustino  (1.  c.  c.  7.):  «  Disputantes 
ergo  contra  gratiam  pro  libero  arbitrio,  fecerunt  auribus  piis  et 
catholicis  offensionem.  Coeperunt  horreri,  coeperunt  ut  certa  per¬ 
nicies  devitari,  coepit  de  illis  dici,  quod  contra  gratiam  dispu¬ 
tarent.  Et  invenerunt  ad  relevandum  istam  invidiam  tale  com¬ 
mentum.  Non,  inquit,  contra  gratiam  Dei  disputo.  Unde  probas? 
Eo  ipso,  inquit,  non  contra  gratiam  Dei  disputo  ,  quod  liberum 
arbitrium  defendo.  Vide  acumen,  sed  vitreum!  » 

241.  Tertius  est,  in  quo  praeter  liberum  arbitrium,  novum  gra¬ 
tiae  genus  agnoverunt,  nempe  legem  et  doctrinam;  quibus  deinde 
addiderunt  virtutes  et  exempla  Christi,  uti  constat  ex  S.  Augu¬ 
stino  (de  Grat.  Christi,  c.  41.):  «  Sed  hoc  adjutorium  legis  atque 
doctrinae  [dicit  Pelagius]  etiam  propheticis  fuisse  temporibus, 
adjutorium  autem  gratiae,  quae  proprie  gratia  nuncupatur,  in  Chri¬ 
sti  esse  arbitratur  exemplo,  quod  nihilominus  ad  doctrinam  per¬ 
tinere  perspicitis,  quae  nobis  Evangelica  praedicatur;  ut  videlicet 
tamquam  via  demonstrata,  qua  ambulare  debeamus,  jam  viribus 
liberi  arbitrii,  adjutorio  nullo  alterius  indigentes,  sufficiamus  no¬ 
bis  ne  deficiamus  in  via;  quamvis  et  ipsam  viam  contendat  et¬ 
iam  sola  invenire  posse  natura,  sed  facilius,  si  adjuvat  gratia.  » 

242.  Quartus  status  est,  in  quo  admiserunt  etiam  gratiam  ali¬ 
quam  internam  illustrationis.  Unde  S.  Augustinus  (de  Gratia 
Christi,  n.  7.)  scribit:  «Adjuvat  nos,  ait  Pelagius,  Deus  per  do¬ 
ctrinam  et  revelationem  suam,  dum  cordis  nostri  oculos  aperit; 
dum  nobis,  ne  praesentibus  occupemur,  futura  demonstrat;  dum 
nos  multiformi  et  ineffabili  dono  coelestis  gratiae  illuminat.  »  Et 
(in*  eodem  libro,  cap.  41.),  S.  Doctor  affirmat,  Pelagium  existi¬ 
masse  necessarias  orationes,  «  ut  nobis  doctrina  etiam  divina  re¬ 
velatione  aperiatur  ».  At  vero — 

1)  Teste  eodem  S.  Doctore,  contendebant  (1.  de  Haer.  88.),  «  ad 
hoc  eam  dari  hominibus,  ut  quae  facere  per  liberum  jubentur  ar¬ 
bitrium,  facilius  possent  implere  per  gratiam  ».  Et  (Serm.  156. 
al.  13.  de  Verbis  Apost.  cap.  12.):  «  Coarctati  sunt  aliquando  gra¬ 
tiam  confiteri,  et  benedicimus  Deum,  quia  vel  hoc  aliquando  di¬ 
xerunt:  Accedendo  enim  proficere  potuerunt  et  ad  id  quod  vere 
rectum  est  pervenire.  Jamvero  dicunt  adjutricem  esse  gratiam 
Dei  ad  facilius  faciendum.  Ista  enim  sunt  verba  eorum.  ‘Ad  hoc 
dedit’,  inquiunt,  ‘Deus  gratiam  suam  hominibus  ,  ut  quod  facere 
jubentur  per  liberum  arbitrium,  facilius  implere  possint  per  gra¬ 
tiam’;  velo  facilius,  remo  difficilius,  et  tamen  remo  itur;  jumento 
facilius,  pedibus  difficilius,  sed  tamen  et  pedibus  pervenitur.  » 

2)  Dicebant  eamdem  gratiam  per  naturae  merita  obtineri.  «Cum 
fuerint  »,  inquit  S.  Augustinus  (de  Grat.  et  Lib.  Arb.  c.  14.), 
«  convicti,  non  defensores,  sed  inflatores  et  praecipitatores  liberi 
arbitrii,  quia  neque  scientia  divinae  legis,  neque  natura,  neque 
sola  remissio  peccatorum  est  illa  gratia,  quae  per  Jesum  Chri¬ 
stum  Dominum  nostrum  datur,  sed  ipsa  facit  ut  lex  impleatur, 
ut  natura  liberetur,  ne  peccatum  dominetur....  ad  hoc  se  conver¬ 
tunt,  ut  quocumque  modo  conentur  ostendere  gratiam  Dei  secun¬ 
dum  merita  nostra  dari.  » 

3)  Numquam  agnoverunt  Pelagiani,  quidquid  aliqui  dixerint, 
gratiam,  quae  vires  tribueret  voluntati  ad  faciendum  id  ,  quod 
per  illustrationem  faciendum  esse  cognoverint,  uti  praesertim  con¬ 
stat  ex  saepe  jam  cit.  can.  4.  Concilii  Milevitan.  II.  (n.  108.). 
Unde  etiam  S.  Augustinus  (de  Grat.  et  Lib.  Arb.  14.)  ait:  «  Di¬ 
cunt  enim  [Pelagiani]  etsi  non  datur  secundum  merita  bonorum 
operum,  quia  per  ipsam  bene  operamur;  tamen  secundum  merita 

bonae  voluntatis  datur  ,  quia  bona  voluntas  ,  inquiunt,  praecedit 
orantis  ,  quam  praecessit  voluntas  credentis  ,  ut  secundum  haec 
merita  gratia  sequatur  exaudientis  Dei.  »  Et  (de  Gratia  Christi, 
c.  35.)  de  Pelagio  dicit:  «  An  credat  aliquod  adjutorium  bene 
agendi,  adjunctum  naturae  atque  doctrinae  per  inspirationem  fla- 
grantissimae  et  luminosissimae  caritatis,  non  apparet  omnino.  » — 
Cf.  Natal.  Alex.  (Historia  Haeresis  Pelagianae)  ;  Petavium  (de 
Pelag.  et  Semipelag.  Dogmat.  Historia)  ;  extant  etiam  in  The¬ 
sauro  Theologico  Zachariae  (tom.  5.). 

243.  Si  quis  vero  cupiat  Pelagianae  haeresis  genesim,  atque  ne¬ 
xum  inter  diversos  errores,  quibus  scatebat,  introspicere,  animad¬ 
vertat  doctrinam  de  gratia  Christi  in  praesenti  statu  cum  doctri¬ 
na  de  primigenia  hominis  conditione  intimo  nexu  colligari  ab  ea- 
demque  pendere.  Etenim  gratia  Christi  nunc  nihil  est  aliud,  nisi 
hominis  lapsi  medicina,  ejusdemque  ex  justitiae  statu  deturbati  re¬ 
stitutio.  Restitutionis  autem  seu  redintegrationis  ratio  nequit 
aliunde  constare,  nisi  ex  notione  status  et  gradus,  quem  quis  an¬ 
tea  obtinebat;  quemadmodum  medicinae  ratio  pendet  a  morbo, 
quem  quis  contraxit.  Notio  igitur  gratiae  Christi  pendet  a  notione 
status,  quo  homo  ante  lapsum  fruebatur,  et  ex  quo  per  lapsum 
excidit. 

244.  Quare,  cum  Pelagius  statuisset  hominem  primitus  a  Deo 
creatum  esse  qualis  nunc  nascitur,  idest  absque  ullo  dono  super¬ 
addito  sanctitatis  et  justitiae,  absque  ulla  elevatione  ad  ordinem 
supernaturalem;  sed  in  puris,  ut  aiunt,  naturalibus,  atque  obno¬ 
xium  concupiscentiae  et  ignorantiae;  cum  id,  inquam  statuisset, 
consequenter  negavit  peccati  originalis  propagationem  :  si  enim 
quidquid  habuit  Adam  rectitudinis  et  justitiae  fuit  ejus  naturae 
congenitum  et  proportionatum,  non  potuit  efficere,  ut  ejus  posteri 
veram  humanam  naturam  participaturi,  eam  rectitudinem  et  ju¬ 
stitiam  non  haberent. 

245.  Pronum  erat  ex  his  duo  praesertim,  quoad  rem  praesen¬ 
tem,  inferre.  Primo:  nulla  interna  gratia  est  necessaria  ad  bene 
ac  salutariter  agendum.  Etenim,  uti  disserebat  Pelagius,  primus 
homo,  juxta  nativam  suam  constitutionem,  poterat  per  ea,  quae 
sibi  inerant,  praestitutum  sibi  finem  assequi.  Atqui  nativa  illa 
constitutio  erat  prorsus  naturalis.  Ergo  per  vires  naturales  pot- 


174  MSP.  II.  — DE  ACTUALIS  GRATIVE  NECESSITATE. 

erat  homo  suum  finem  attingere.  Sed  homo  talis  nunc  nascitur, 
qualis  primitus  a  Deo  conditus  fuit.  Ergo  nunc  etiam,  seu  in  prae¬ 
senti  statu,  potest  homo  solis  naturae  viribus,  absque  ulla  super- 
naturali  gratia ,  ad  ultimum  suum  finem ,  felicitatemque  per¬ 
venire. 

246.  Secundo:  potest  homo  gratiam  (hoc  est,  ut  aiebat  Pela¬ 
gius,  fidem,  praedicationem  evangelii,  alias  externas  gratias,  etc.) 
facile  mereri.  Quod  enim  homo  facit  solis  naturae  viribus  propor¬ 
tionem  habet  physicam  cum  ultimo  line,  seu  cum  consequutione 
vitae  aeternae.  Ergo  habet  etiam  physicam  proportionem  cum  me¬ 
diis,  ad  illam  assequendam  requisitis.  Si  ergo  media  ad  vitam 
aeternam  consequendam  sunt  fides,  evangelium,  etc.;  haec  omnia 
suis  viribus  comparare  sibi  potest  homo. 

247.  Porro  Pelagianae  haeresis  principia,  quae  respiciunt  statum 
primi  hominis  ante  peccatum,  et  totius  humanae  naturae  lapsum, 
satis  refutavimus  in  tractatu  De  Deo  Creante  (disp.  4.  5.).  Ad 
rem  autem  praesentem  quod  attinet,  ex  ea,  quam  paucis  adumbra¬ 
vimus,  historia  haeresis  Pelagianae,  plana  fit  vis  definitionum  Ec¬ 
clesiae.  Scilicet  gratia,  quae  necessaria  asseritur  ad  opera  salu¬ 
taria,  est  vera  gratia,  donum  nempe  supernaturale ,  et  non  libe¬ 
rum  arbitrium  aut  aliud  naturale  donum;  est  gratia  vere  inter¬ 
na,  quae  nempe  internas  nostras  facultates,  intellectum  et  volun¬ 
tatem  afficit;  haec  gratia  est  simpliciter  necessaria,  ut  fiat  opus 
salutare,  et  non  datur  solum,  ut  facilius  fiat:  proinde  in  nobis 
est  absoluta  impotentia,  absque  gratia,  ad  salubriter  agendum. 
Verum  supra  jam  statuimus  —  1)  gratiam,  quam  Ecclesia  asse¬ 
ruit  contra  Pelagianos,  esse  donum  naturae  indebitum,  seu  super- 
naturale  (n.  9.;  et  De  Deo  Creante,  n.  682.  seqq.). — 2)  Eam  esse 
gratiam  internam  (n.  15.). — 3)  Ac  proprie  consistere  in  illustra¬ 
tionibus  intellectus,  et  inspirationibus  voluntatis  (n.  134.  seqq.). — 
4)  Subaudito  etiam  immediato  Spir.  Sancti  influxu,  in  his  saltem, 
qui  carentes  habitibus  supernaturalibus  salutariter  agunt  (n.  156.). 
Haec  igitur  omnia  prae  oculis  habere  oportet,  atque  cum  iis  con¬ 
ferenda  sunt  argumenta,  quae  daturi  sumus,  ut  haec  plenam  vim 
obtineant,  quin  semel  dicta  semper  repetantur. 

248.  His  itaque  praestitutis — 

§  II- 

Solvitur  Proposita  Quaestio. 

Prop.  VII. — Ad  omnes  et  singidos  actus  salutares  necessaria 
est  absoluta  necessitate  interior  Spiritus  Sancti  gratia  illustra¬ 
tionis  et  inspirationis;  qua  homo,  physice  et  absolute  per  se  sim¬ 
pliciter  potens  fit  ad  actus  efficiendos,  qui  intrinsecam  propor¬ 
tionem  habeant  cum  vita  aeterna. 

249.  Prob.  ex  Scriptura.  Etenim  I.  in  Scripturis  saepe  asseri¬ 
tur  hominis  per  se  inspecti  omnimoda  impotentia,  seu  nullitas 
in  ordine  salutis.  Dicitur,  ex.  gr.,  Eplies.  (II.  3.):  «  Eramus  na¬ 
tura  filii  irae.  »— Rom.  (VI.  17.):  «  Gratias  autem  Deo,  quod  fui¬ 
stis  servi  peccati,  obedistis  autem  ex  corde  in  eam  formam  do¬ 
ctrinae,  in  quam  traditi  estis.  » — Galat.  (III.  22.):  «  Conclusit  scri¬ 
ptura  omnia  sub  peccato,  ut  promissio  ex  fide  Jesu  Christi  da¬ 
retur  credentibus.  » — II.  Cor.  (V,  14.):  «Si  unus  pro  omnibus  mor¬ 
tuus  est,  ergo  omnes  mortui  sunt,  et  pro  omnibus  mortuus  est 
Christus.  » — Rom.  (V.  15.):  «  Si  enim  unius  delicto  multi  mortui 
sunt.  » — Joan.  (III.  5.):  «  Nisi  quis  renatus  fuerit  ex  aqua  et  Spi¬ 
ritu  Sancto,  non  potest  introire  in  regnum  Dei.  »  —  Eph.  (II.  5. 
seq.):  «  Et  cum  essemus  mortui  peccatis  ,  convivificavit  nos  in 
Christo,  cujus  gratia  estis  salvati.  Et  conresuscitavit...  Ipsius 
enim  sumus  factura  [gr.  7roivp<x]  creati  [gr.  xtjo-Ssvts?]  in  Christo 
Jesu  in  operibus  bonis  quae  praeparavit  Deus  ut  in  illis  ambule¬ 
mus.  »  Unde: 

1)  Homo  in  praesenti  statu,  juxta  Apostolum,  est  natura,  seu 
jure  progenerationis  ex  Adamo,  filius  irae,  et  servus  peccati;  at¬ 
qui  filius  irae  nullam  habet  proportionem  cum  assecutione  finis 
supernaturalis,  et  servus  peccati  nullos  ex  se  edere  potest  actus, 
qui  ducant  ad  haereditatem,  quae  est  propria  filiorum  Dei.  Ergo— 

2)  Juxta  Apostolum,  post  Adae  peccatum  nos  sumus  mortui. 
Jamvero  haec  mors  certe  non  significat  corruptionem  essentiae 
seu  naturae  humanae,  nec  amissionem  liberi  arbitrii,  ut  alibi  osten¬ 
dimus,  et  ipsa  Sacra  Scriptura  docet.  Sensus  est  ergo  hominem 

per  peccatum  ita  a  supernaturali  statu  excidisse  ut  in  ordine 
ad  illum  sit  mortuus ,  et  non  vivificetur,  nisi  per  gratiam.  Atqui, 
qui  in  ordine  supernaturali  habetur  veluti  mortuus  ,  nihil  certe 
potest  in  eo  ordine  operari.  Ergo — 

3)  Juxta  dicta  Domini  nostri  Jesu  Christi  apud  Joannem,  et 
juxta  Apostolum,  nos  in  ordine  ad  regnum  coelorum  indigemus 
'renasci ,  et  veluti  creari;  quae  nova  nativitas  et  creatio  non  fit, 
nisi  in  Christo  Jesu  per  gratiam.  Ergo,  absque  gratia,  in  ordine 
ad  aeternam  beatitudinem  nos  sumus  tamquam  ii,  qui  nondum  nati 
sunt,  qui  non  sunt  creati;  nempe  sicut  ii,  qui  nondum  sunt,  qui 
nihil  sunt.  Atqui  qui  nondum  est,  qui  nihil  est,  nihil  operari  potest. 
Ergo  homo  sine  gratia  nihil  operari  potest  in  ordine  ad  salutem, 
seu  absoluta  laborat  impotentia  ad  salubriter  agendum. 

‘350.  II.  Scriptura  ex  adverso  sufficientiam  omnem  operum  sa¬ 
lutarium  saepe  rejicit  in  Deum,  quoad  cogitationem,  volitionem, 
executionem.  Ita  (Joan.  XY.  1-5.):  «  Ego  sum  vitis  vera:  et  Pa¬ 
ter  meus  agricola  est.  Omnem  palmitem  in  me  non  ferentem  fru¬ 
ctum,  tollet  eum:  et  omnem  qui  fert  fructum,  purgabit  eum,  ut 
fructum  plus  afferat.  Jam  vos  mundi  estis  propter  sermonem, 
quem  locutus  sum  vobis.  Manete  in  me,  et  ego  in  vobis.  Sicut 
palmes  non  potest  ferre  fructum,  a  semetipso  ,  nisi  manserit  in 
vite:  sic  nec  vos,  nisi  in  me  manseritis.  Ego  sum  vitis,  vos  pal¬ 
mites:  qui  manet  in  me,  et  ego  in  eo,  hic  fert  fructum  multum: 
quia  sine  me  nihil  potestis  facere.  »  —  II.  Cor.  (III.  5.):  «  Non 
quod  sufficientes  simus  cogitare  aliquid  a  nobis,  quasi  ex  nobis: 
sed  sufficientia  nostra  ex  Deo  est,  qui  et  idoneos  nos  fecit  mini¬ 
stros  novi  testamenti.  »  — Philipp.  (II.  13.):  «  Deus  est  enim,  qui 
operatur  in  vobis  et  velle,  et  perficere,  pro  bona  voluntate.»  — 
I.  Cor.  (XII.  3.):  «Nemo  in  Spiritu  Dei  loquens,  dicit  anathema 
Jesu.  Et  nemo  potest  dicere:  Dominus  Jesus;  nisi  in  Spiritu  San¬ 
cto.  »  Jamvero  — 

1)  Quoad  allatum  testimonium  (Joan.  XY.)  notetur — a)  ibi  non 
agi  de  concursu  generali,  qui  ad  omnia,  etiam  naturalis  ordinis, 
opera  requiritur;  sed  de  auxilio  gratiae  supernaturali.  Etenim 
agitur  de  influxu,  quem  Christus  in  homines  exercet,  tamquam 
redemptor  et  mediator  inter  Deum  et  homines :  siquidem  dum 
Pater  dicitur  agricola,  Christus  vitis,  et  nos  dicimur  palmites, 

exprimitur  relatio  redemptoris  et  mediatoris,  quam  propter  as¬ 
sumptam  humanitatem  Christus  ad  nos  habet.  Sed  influxus,  quem 
Christus  in  nos  exercet  ut  redemptor  et  mediator,  certe  est  su- 
pernaturalis. — b)  Ita  ergo  se  habet  homo  sine  influxu  gratiae  in 
ordine  ad  vitam  aeternam,  sicut  se  habet  palmes  sine  influxu  vi¬ 
tis  in  ordine  ad  fructus  producendos.  Atqui  palmes  nullum  a  vite 
influxum  recipiens,  nullum  afferre  potest  fructum:  ergo  homo  sine 
gratia  nihil  potest  salutariter  agere.  «  Sine  me  »,  dicitur,  «  nihil 
potestis  facere  »:  influxus  ergo  gratiae  Christi  necessarius  est,  non 
ut  homo  facilius  possit,  sed  ut  simpliciter  possit  salutariter  ope¬ 
rari. — c)  Ad  difficultates  praecavendas  contra  hoc  testimonium, 
notetur  posse  hominem  adhaerere  Christo  ,  in  eoque  manere  aut 
inchoative  per  fidem,  aut  perfecte  per  caritatem;  in  textu  autem 
praescinditur  a  mansione  inchoata,  vel  perfecta,  tametsi  hanc  Chri¬ 
stus  Dominus  praecipue  spectet.  Sed  etiamsi  textus  intelligeretur 
de  mansione  in  Christo  perfecta ;  aeque  demonstraret  necessitatem 
gratiae  ad  actus  salutares  eorum,  qui  caritate  privantur:  si  enim 
virtus  Christi  bona  justorum  opera  «  semper  antecedit,  et  comi¬ 
tatur,  et  subsequitur»,  uti  docet  Cone.  Tridentinum  (n.  35.);  a 
fortiori  influxus  gratiae  Christi  actualis  necessarius  est,  ut  pec¬ 
cator  possit  salutariter  agere. 

Hinc  S.  Augustinus  (tract.  81.  in  Joan.)  hunc  locum  explanans, 
ait:  «  Magna  gratiae  commendatio,  fratres  mei:  corda  instruit  hu¬ 
milium,  ora  obstruit  superborum.  Ecce  cui,  si  audeant,  respon¬ 
deant,  qui  ignorantes  Dei  justitiam  et  suam  volentes  constituere, 
justitiae  Dei  non  sunt  subjecti....  Vox  vestra  [superborum]  est, 
quod  homo  ex  semetipso  facit  justitiam.  Hoc  est  altum  elationis 
vestrae.  Sed  veritas  contradicit:  et  dicit,  ‘Palmes  non  potest  ferre 
fructum  a  semetipso,  nisi  manserit  in  vite’ _  Ne  quisquam  pu¬ 

taret,  saltem  parvum  aliquem  fructum  posse  a  semetipso  palmi¬ 
tem  ferre,  cum  dixisset,  ‘hic  fert  fructum  multum’,  non  ait,  ‘quia 
sine  me  parum  potestis  facere’:  sed,  ‘nihil  potestis  facere’.  Sive 
ergo  parum,  sive  multum,  sine  illo  fleri  non  potest,  sine  quo  ni¬ 
hil  fieri  potest.  » 

2)  Ex  datis  testimoniis  homo  ex  se  nec  agere  nec  velle  aliquod 
bonum  potest,  imo  nec  de  illo  cogitare.  Evidenter  autem  agitur 

de  bono  salutari:  cum  enim  Apostolus  (1.  c.  II.  Cor.)  laudasset 
Mazzella.  De  Gratia  Christi.  12 

ministerium  sui  Apostolatus,  et  fructus,  quos  Corinthii  inde  per¬ 
ceperant,  ne  ambitiosior  videretur,  declarat  se  non  ideo  comme¬ 
morasse  illa  bona,  quod  eadem  sibi  tribueret;  sed  se  omnem  fidu¬ 
ciam  habere  per  Christum,  sine  quo  nec  ulla  pia  et  salutaris  co¬ 
gitatio  concipi  potest..  «  Manifestati  »,  inquit,  hoc  est,  de  quibus 
manifestum  est;  «  quod  epistola  estis  Christi,  »  hoc  est,  in  qua 
'Christus  scriptus  est;  «  ministrata  a  nobis  »,  ministerio  nostro 
exarata;  «  et  scripta  non  atramento ,  sed  spiritu  Dei  vivi  »,  id 
est,  virtute  Spiritus  Sancti:  «  non  in  tabulis  lapideis,  sed  in  ta¬ 
bulis  cordis  carnalibus  »,  nempe  in  cordibus  vestris  docilibus  et 
ad  omnia  promptis.  «  Fiduciam  autem  talem  habemus  per  Chri¬ 
stum  ad  Deum  »,  id  est,  quod  vos  sitis  epistola  per  nos  ministra¬ 
ta  a  nobis  quodammodo  scripta,  et  quod  propterea  sinceram  prae- 
dicemus  doctrinam  Christi,  Spiritu  Sancto  donis  extraordinariis 
verba  nostra  confirmante,  de  hoc  confidimus,  gloriamur  per  Chri¬ 
stum  ad  Deum;  «  Non  quod  sufficientes  simus  cogitare  [aut  plane 
agere  et  exsequi]  aliquid  »,  ad  rem  evangelicam  aut  omnino  ad 
pietatem  pertinens;  «  a  npbis,  quasi  ex  nobis;  sed  sufficientia  no¬ 
stra  ex  Deo  est;  qui  et  idoneos  nos  fecit  ministros  novi  Testa¬ 
menti.  » 

3)  Juxta  cit.  test.  (I.  Cor.  XII.),  ita  impossibile  est  ut  quis 
sine  Spiritus  Sancti  adjutorio  cum  pia  et  salutari  affectione  com¬ 
pellet  nomen  Jesu,  sicut  impossibile  est,  ut  quis  « in  Spiritu  Dei 
loquens,  dicat  anathema  Jesu  »;  atqui  hoc  est  absolute  impossibi¬ 
le;  ergo  et  illud.  At  si  nec  nomen  Jesu  salutariter  invocare  absque 
gratia  possumus;  quid  tandem  possumus  ? 

251.  III.  Ex  Traditione.  Argumenti  summa  capita  indicabimus. 
Ac — 1)  Nulli  dubium  est  doctrinam,  quam  in  thesi  proposuimus, 
fuisse  constantem  Ecclesiae  doctrinam  a  saeculo  Y.  Nam — a)  ab 
eo  tempore  explicitas  et  repetitas  Ecclesiae  definitiones  habemus, 
incipiendo  a  Syn.  Diospol.  (anno  415.),  ut  supra  vidimus — b )  Atque 
eadem  fuit,  uti  patet  ex  testimoniis  superius  relatis,  doctrina 
S.  Augustini,  qui  hac  in  re  uti  Lingua  Ecclesiae  haberi  debet. 
Cf.  dicta  (n.  41.  seqq.). 

At  non  defuerunt  inter  Rationalistas,  qui  contenderent  ad  sae¬ 
culum  usque  Y.  ignotam  fuisse  doctrinam  de  necessitate  gratiae; 
atque  S.  Augustinum  non  tam  propugnatorem,  quam  praeforma- 

torem  hujus  doctrinae  exhiberent. — Ad  hunc  errorem  accesserunt 
Protestantes  et  non  pauci  Janseniani,  qui  Orientalem  Ecclesiam 
calumniari  audent,  quasi  ea  haud  noverit  doctrinam  de  necessi¬ 
tate  gratiae  ad  opera  salutaria.  Yerum — 

2)  Etsi  ante  exortam  haeresim  Pelagianam,  non  tam  fuse  et  di¬ 
recte  tradebatur  catholica  veritas  de  necessitate  gratiae ;  trade¬ 
batur  tamen,  et  quidem  perspicue.  Ita,  ex.  gr.,  saeculo  IY.  Euse- 
bius  Caesareensis  (in  Ps.  16.)  fatetur  «  nos  divino  semper  egere 
auxilio,  ut  non  moveantur  vestigia  nostra.»  Et  (Ps.  61.):  «For¬ 
titudinem  et  patientiam  non  ex  virtute  et  potestate  nostra  consta¬ 
re,  sed  ab  ejus  gratia  prodire.» — S.  Athanasius  (Ps.  118.)  in  illa 
verba:  «Adjuva  me,  et  salvus  ero»:  «Etiamsi»,  inquit,  «adju¬ 
tor  et  susceptor  meus  es  tu,  at  indesinenti  auxilio  opus  est.  Quanto 
enim  tempore  hic  sumus,  nondum  perfectum  est  illud:  ‘salvus 
ero.'  »  Eadem  habent  S.  Hilarius  Pictav.,  S.  Basilius,  S.  Ambro¬ 
sius,  S.  Gregorius  Nazianzenus,  etc. — Saeculo  III.  Clemens  Alex, 
(lib.  4.  Strom.),  scribit:  «  Non  potest  aliter  comparari  continen¬ 
tia  nisi  gratia  Dei,  et  ideo  Christus  dixit:  ‘Petite,  et  dabitur 
vobis.’  »  Et  (1.  5.):  «Oportet  mentem  habere  sanam,  et  quae  nulla 
retardetur  poenitentia  a  pulchri  venatione,  ad  quod  maxime  opus 
habemus  gratia  rectaque  doctrina,  castaque  et  munda  animi  affe¬ 
ctione,  et  Patris  ad  ipsum  attractione.»  —  S.  Cyprianus  (lib.  3. 
Testim.  cap.  4.):  «In  nullo  gloriandum,  quando  nostrum  nihil 
est.»  —  Saeculo  II.  S.  Justinus  (Apol.  2.  n.  10.):  «Christo  non 
philosophi  solum  et  litterati  homines  crediderunt,  sed  operarii 
etiam  et  omnino  imperiti,  qui  et  gloriam  et  metum  et  mortem 
contempserunt;  quandoquidem  haec  virtus  inenarrabilis  Patris 
efficit,  non  humanae  rationis  instrumenta.  » — S.  Irenaeus  (1.  3.  Adv. 
Haeres,  cap.  17.  n.  2.):  «  Dominus  pollicitus  est  mittere  Paracle¬ 
tum,  qui  nos  aptaret  Deo.  Sicuti  enim  de  arido  tritico  massa  una 
fieri  non  potest  sine  humore,  neque  unus  panis;  ita  nec  nos  multi 
unum  fieri  in  Christo  poteramus  sine  aqua,  quae  de  coelo  est.  Et 
sicut  arida  terra,  si  non  percipiat  humorem,  non  fructificat:  sic 
et  nos  lignum  aridum  existentes  primum,  numquam  fructificare¬ 
mus  vitam  sine  superna  voluntaria  pluvia.  »  Cf.  Maffei  (Historia 
Theologica). 

3)  Hinc  merito  S.  Augustinus  (cont.  Duas  Epist.  Pelag.  lib.  4. 

c.  8.)  affirmat  «  se  rectam  et  antiquitus  fundatam  Catholicam  fi¬ 
dem  adversus  recentem  Pelagianorum  haereticorum  praesumptio¬ 
nem  perniciemque  defendere.  »  Tum  disertis  verbis  asserit,  «  eo¬ 
rum  profanas  vocum  novitates  Ecclesiam  Christi  et  Orientalem 
et  Occidentalem  horruisse.  »  Idem  S.  Doctor  (1.  2.  cont.  Julia¬ 
num,  c.  7.):  «Nunc»,  inquit,  «sententiis  Episcoporum,  qui  fue¬ 
runt  ante  nos,  urgere  te  institui  »;  atque  id  ita  praestat,  ut  totum 
hunc  fere  librum  in  auctoritatibus  et  testimoniis  consumat.  As¬ 
serit  sub  illius  finem  (cap.  10.)  aut  tot  sententiis  sanandum  fore 
Julianum,  aut  nihil  amplius  de  ipso  sperari  posse,  si  non  verea¬ 
tur,  « tot  Sanctos  Doctores  egregios  atque  memorabiles  Catholicae 
veritatis  accusare,  Irenaeum ,  Cyprianum  Rheticium ,  Olympium, 
Hilarium,  Gregorium  [Naz.],  Basilium,  Ambrosium,  Joannem 
[Chrysos.],  Innocentium,  Hieronymum,  ceterosque  socios  ac  par¬ 
ticipes  eorum,  insuper  et  universam  Ecclesiam.  » 

252.  IV.  Ex  ratione  theologica.  Actus  salutares  dicuntur  ii, 
qni  de  se  conducunt  ad  ultimum  finem,  cum  quo  perinde  propor¬ 
tionem  habere  debent,  siquidem  necesse  est  ut  existat  proportio 
inter  finem  et  media.  Atqui  ultimus  finis  noster  est  supernatu- 
ralis,  uti  ostendimus  in  tractatu  De  Deo  Creante ,  (n.  66.).  Ergo 
actus  salutares  debent  esse  supernaturales.  Atqui  actus  superna- 
turalis  nequit  elici  solis  naturae  viribus,  sed  necessario  exigit 
principium  supernaturale,  nempe  gratiam.  Ergo. — 

Quod  argumentum  perbelle  declarari  potest  ex  iis,  quae  scribit 
Apostolus  (Roman.  XI.  24.):  «Nam  si  tu  ex  naturali  excisus  es 
oleastro,  et  contra  naturam  insertus  es  in  bonam  olivam:  quanto 
magis  ii  qui  secundum  naturam  inserentur  suae  olivae?»  Arbor 
videlicet  fructifera  potest  quidem  fructus  secundum  suam  speciem 
ferre;  sed  numquam  nobiliores  feret,  nisi  ei  inserat  agricola  no¬ 
vum  ramum,  nobilissimum  surculum.  Ita  natura  potest  quidem 
aliquid  boni  in  suo  ordine  operari;  at  nisi  novo,  nobilissimo, 
supernaturali  principio  elevetur  et  roboretur  numquam  feret  fru¬ 
ctus  vitae  aeternae. 

253.  Scholion.  Ex  datis  argumentis  facile  infertur,  quin  ne¬ 
cesse  sit  demonstrationem  instaurare,  naturae  impotentiam  ad 
actus  salutares  efficiendos  ess e  'physicam,  et  non  moralem;  natura 

enim,  absque  gratia,  non  est  principium  proportionatum  actus 
supernaturalis,  neque  effectus  superare  potest  perfectionem  suae 
adaequatae  causae.  Sane  quod  homo  sit  veluti  mortuus — indigeat 
renasci,  creari — quod  sit  veluti  arbor  infructuosa — vel  cui  debeat 
agricola  inserere  novum  surculum — vel  comparetur  palmiti  non 
adhaerenti  viti,  etc,  nihil  aliud  significat,  quam  veram  'physicam 
impotentiam.  Huc  etiam  faciunt  plura  quae  adduximus  (n. 212-14.) 
ad  comprobandum  gratiae  tribuendam  esse  physicam  efficientiam 
actus  salutaris. 

254.  Nec  opus  est  distincta  propositione  asserere  ac  demon¬ 
strare  id,  quod  communissima  theologorum  sententia  fert,  nempe 
ad  opus  salutare  necessariam  esse  gratiam  entitative  seu  quoad 
substantiam  super  naturalem ;  et  non  solum  quoad  modum ,  et 
quatenus  ex  divina  ordinatione  refertur  ad  vitam  aeternam,  et 
nunc  datur  ob  merita  Christi.  Etenim  gratia  entitative  superna¬ 
turalis  est  donum  per  se  indebitum  universae  naturae  creatae  et 
creabili,  ac  propterea  ordinis  divini.  Atque  talis  est  gratia,  quae 
confertur  ad  opus  salutare  peragendum.  Confertur  enim  ad  sup¬ 
plendum  physicam  impotentiam  hominis  ad  efficiendum  opus,  quod 
de  se  proportionem  habet  cum  fine  ultimo  ,  quodque  perinde  est 
entitative  supernaturale;  sicut  finis  est  entitative  et  quoad  sub¬ 
stantiam  supernaturalis.  Huc  pariter  faciunt  plura,  quibus  in  prae¬ 
cedenti  disputatione  (art.  2.)  ostendimus  actus  salutares  esse  su- 
pernaturales  quoad  substantiam. 

255.  Objectiones,  quae  contra  hanc  thesim  urgeri  possunt,  fa¬ 
cillime,  solvi  possunt.  Hinc  pauca  adnotare  sufficiat.  Ac — 1)  con¬ 
gerunt  ea  Scripturarum  et  Patrum  testimonia,  quae  vel  continent 
praecepta,  ad  quae  servanda  gratia  est  necessaria,  vel  asserunt 
nostram  salutem  a  nostra  libertate  pendere.  Respondetur  haec 
facile  intelligi,  si  recolamus  Deum  jam  libere  statuisse  nobis  im¬ 
pertiri  gratiam  necessariam,  sive  ad  supernaturalia  praecepta  ser¬ 
vanda,  sive  ad  salutem  obtinendam,  ut  diserte  ostendemus  in 
quarta  disputatione:  observantia  ergo  mandatorum  et  salus  pos¬ 
sibilia  sunt  nobis,  supposita  gratia,  et  non  sine  gratia.  Unde 
D.  Thomas  (1.  2.  q.  109.  art.  4.  ad  2.)  ait:  «Illud  quod  possu¬ 
mus  cum  auxilio  divino,  non  est  nobis  omnino  impossibile,  secun¬ 
dum  illud  Philosophi  (in  3.  Ethicorum,  cap.  3.  circ.  med.):  ‘Quae 

per  amicos  possumus,  aliqualiter  per  nos  possumus.’  Unde  Iiie- 
ronym...  (Pelagius)  ibidem  confitetur,  ‘sic  nostrum  liberum  esse 
arbitrium,  ut  dicamus  nos  semper  indigere  Dei  auxilio.’»  —  Et 
S.  Augustinus  (de  Grat.  et  Liber.  Arbitr.  cap.  16.):  «  Pelagianis 
eadem  objicientibus  respondit:  «  Magnum  aliquid  Pelagiani  se  scire 
putant,  quando  dicunt:  Non  juberet  Deus,  quod  sciret,  non  posse 
ab  homine  fieri.  Quis  hoc  nesciat? — Sed  ideo  jubet  aliqua,  quae 
non  possumus,  ut  noverimus  quid  ab  illo  petere  debeamus.  Ipsa 
est  enim  fides,  quae  orando  impetrat,  quod  lex  imperat.  » 

2)  Dicunt  haud  recte  componi  cum  divinis  attributis,  ut  hu¬ 
mana  natura  ita  sit  a  Deo  constituta,  ut  impar  sit  ad  finem  suum 
consequendum :  et  quorsum  ,  addunt,  fuit  homo  libero  instructus 
arbitrio  ,  si  illud  non  valeat  solum  ad  opera  efficienda  ,  quibus 
finis  ultimus  attingitur?  Respondetur  hic  agi  de  fine  ultimo  su- 
pernaturali,  ac  consequenter  de  mediis  supernaturalibus  ad  illum 
obtinendum:  nil  mirum  ergo  si  ad  haec  natura  per  se  impar  sit. 
Liberum  vero  arbitrium,  ad  rem  praesentem  quod  attinet,  datum 
fuit  homini,  «  ut  libere  gratiae  excitanti  ac  adjuvanti  cooperando, 
bonum  operetur,  atque  hac  ratione  homo  aut  se  disponat  ad  ju¬ 
stificationem,  aut  hanc  adeptus  meritoria  opera  per  gratiam  effi¬ 
ciat,  ut  uberius  suo  loco  ostendemus.  Prout  enim  libertas  natu¬ 
ralis  facultas  est,  non  ordinatur  nisi  ad  opera  naturalis  ordinis, 
minime  vero  ad  opera,  quae  hunc  ordinem  excedunt  ac  superant, 
cujusmodi  sunt  opera  salutaria,  uti  exposuimus  et  ostendimus. 
Ad  haec  enim  elicienda  opus  est,  ut  Deus  gratia  sua  hominem 
interius  praeveniat,  excitet,  illuminet  atque  adjuvet.  » 

3) Rationalistarum  denique  objectiones,  quas  collegit  Wegschider, 
tales  sunt  naeniae,  ut  vel  referre  eas  pigeat:  quisque  primo  intuitu 
eas  solvet.  Cf.,  si  lubet,  Perrone  (n.  38.  seqq.). 

ARTICULUS  SECUNDUS 

Utrum  etiam  in  Homine  justo  Necessaria  sit  Gratia  Actualis 

ad  Salubriter  Agendum. 

§  I. 

Exponitur  Status  Quaestionis. 

256.  Ut  clare  innotescat  status  quaestionis  ,  necesse  est  pauca 
praenotare.  Ac  pruno  probe  distinguendus  est  complexus  actuum  qui 
requiruntur,  ut  justus  possit  diu  in  accepta  justitia  perseverare, 
a  singulis  actibus  salutaribus,  quos  in  statu  justitiae  efficit.  Nulli 
Catholicorum  dubium  esse  potest  requiri  in  justo  speciale  auxi¬ 
lium  ut  possit  in  accepta  justitia  perseverare:  illud  autem  spe¬ 
ciale  auxilium  praecipue,  ut  suo  loco  videbimus,  consistit  in  gra¬ 
tiis  actualibus  internis;  hinc  si  de  collectione  actuum,  et  de  du ra¬ 
tione  diuturna  in  justitia  sermo  sit,  requiritur  in  justis  praeter 
habitualem,  quam  habent,  etiam  actualis  gratia. 

257.  Certum  est  secundo  auxilium  actualis  gratiae  requiri  in 
homine  justo,  ex  infirmitate  naturae,  quam  contraximus  per  amis¬ 
sionem  donorum  justitiae  originalis  (puta  per  amissionem  doni 
integritatis),  et  manente  etiam  post  remissionem  peccatorum  per 
receptionem  gratiae  sanctificantis.  At  quamvis  quandoque  gratia 
uti  sanans  sit  ea  ratione  necessaria  in  homine  justo;  non  vide¬ 
tur  tamen  necessaria  ad  omnes  et  singulos  actus  salutares:  pos¬ 
sunt  enim  aliqui  salutares  actus  in  iis  effici  circumstantiis ,  in 
quibus  nulla  urgeat  ex  difficultatibus  relictis  per  peccatum;  quem¬ 
admodum,  ut  videbimus,  possunt  absque  ulla  gratia  aliqui  actus 
naturalis  honestatis  effici. 

258.  Requiritur  tertio  actualis  gratia  in  homine  justo,  ut  eli¬ 
cere  possit  actus  intensiores  habitibus  praeexistentibus;  secus  enim 
null  um  esset  supernaturale  principium  illius  majoris  intensionis 
gradus.  At  licet  id  verissimum  sit  ,  non  tamen  adstruit  necessi¬ 
tatem  gratiae  ad  omnes  et  singulos  actus  salutares ;  possunt 

enim  justi  actus  salutares  efficere  etiam  aequalis  ,  vel  minoris 
intensionis. 

259.  Quaestio  est  igitur  de  singulis  actibus  salutaribus ,  consi¬ 
deratis  praecise  prout  sunt  supernaturales  ,  ac  praescindendo  a 
difficultate,  quam  adjunctam  habere  possunt:  ac  proinde  quaeritur. 
«Num  ad  singulos  eorum,  etiam  in  homine  justo,  necessaria  sit 
gratia  actualis,  non  sanans  sed  elevans ;  ita  ut  sine  illa  nullum 
‘hujusmodi  actum  possit  justus  efficere.» — Etsi  non  defuerint  pauci 
quidam  theologi  (vide  eorum  nomina  apud  Ripalda,  disp.  106.  n.  15.), 
qui  negative  responderunt  propositae  quaestioni ;  sententia  tamen 
affirmans  communissima  est  apud  Doctores. 

260.  Juverit  ab  initio  exponere  rationem  dubitandi.  Justus  habet 
habitus  infusos,  quibus  potentiae  intrinsece  elevantur,  et  complen¬ 
tur  in  ordine  ad  actus  supernaturales;  at  quando  habetur  poten¬ 
tia  completa  ad  supernaturaliter  agendum,  non  apparet  ratio  cur 
aliud  supernaturale  principium  (gratia  actualis)  requiratur. 

261.  Ad  hanc  difficultatem  solvendam  aliqui  non  dubitarunt  as¬ 
serere  habitum  supernaturalem ,  sicut  naturalem,  non  dare  sim¬ 
pliciter  posse ,  sed  facilius  posse  supernaturaliter  agere.  At  huic 
responsioni  minime  acquiescimus.  Probavimus  enim  in  tract.  De 
Virtutibus  Infusis  habitus  supernaturales  dare  simpliciter  posse, 
uti  communiter  docent  Theologi,  teste  Suaresio  (1.  6.  de  Gr.  c.  4. 
n.  11.).  Certe  difficile  intelligitur  esse  in  aliquo  subjecto  disposi¬ 
tionem  ad  facilius  agendum  supernaturaliter ,  quando  illi  deest 
simplex  potestas  agendi  supernaturaliter;  id  tamen  sequeretur  si 
habitus  supernaturales  conferrent  facilitatem,  et  gratia  actualis 
potestatem  agendi:  cum  enim  habitus  sint  permanentes,  et  gratia 
actualis  non  detur  singulis  momentis  ;  quandoque  esset  in  justis 
facilitas  agendi  supernaturaliter,  deficiente  potestate  ita  agendi. 

262.  Solutio  ergo  propositae  rationis  dubitandi  aliunde  sumenda 
est.  Sed  notetur  imprimis  ,  theologos  ideo  communissime  docere 
necessitatem  actualis  gratiae  ad  singulos  actus  salutares  ,  etiam 
justorum,  quia  id  videtur  omnino  conforme  revelationi;  etsi  ergo 
ratio  positive  non  ostenderet  cur  et  quomodo  gratia  illa  sit  ne¬ 
cessaria,  dummodo  tueretur  necessitatem  illam  nullam  involvere 
repugnantiam  ,  id  nobis  sufficere  deberet.  Yerum  praestat  rem  , 
quoad  fieri  potest,  declarare. 

263.  Itaque  licet  potentiae  nostrae  naturales  sint  certe  completae 
in  ordine  ad  actus  sibi  proportionatos,  aliquid  tamen  exigunt,  ut 
possint  in  actum  prodire:  voluntas,  ex.  gr.,  nequit  amore  prose¬ 
qui  aliquod  objectum,  nisi  praecedat  cognitio  intellectus  illud 
repraesentans;  nec  intellectus  potest  aliquid  actu  cognoscere,  nisi 
determinetur  a  praesentia  objecti.  Simili  modo  per  habitum  su- 
pernaturalem  superadditum  naturali  facultati ,  jam  habetur  po¬ 
tentia  completa  supernaturaliter  agendi :  ut  tamen  haec  potentia 
constituatur  in  actu  primo  proximo  ,  aliquid  aliud  requiritur  , 
quod  excitet,  moveat  illam  ad  agendum.  Illud  autem  est  aliquid 
transiens,  uti  patet  —  debet  insuper  esse  aliquid  supernaturale  — 
donum  transiens  supernaturale  est  gratia  actualis.  —  En  ergo  cur 
primo  in  homine  justo  requiritur  gratia  actualis  ad  omnes  et 
singulos  actus  salutares. 

264.  At  dices:  cur  non  potest  potentia  supernaturalis  jam  com¬ 
pleta  excitari  a  solis  cogitationibus  et  affectionibus  subortis  oc¬ 
cursu  causarum  naturalium?  Respondetur  —  1)  quia  excitatio  po¬ 
tentiae  supernaturalis  ad  supernaturaliter  agendum,  cum  imme¬ 
diate  et  proxime  influat  in  opus  salutare,  debet  esse  ejusdem 
ordinis  ac  potentia  ,  quam  excitat  *  et  actus  ,  ad  quem  excitat  : 
sed  haec  sunt  supernaturalia.  Ergo.  —  2)  Dato  quod  potentia  super¬ 
naturalis  absolute  possit  excitari  ad  supernaturaliter  agendum  ex 
causis  naturalibus ,  et  consequenter  excitatio  supernaturalis  non 
sit  necessaria  ex  conceptu  essentiali  et  primario  supernaturalitatis 
actus;  erit  tamen  necessaria  ex  conceptu  connaturali  et  secunda¬ 
rio.  Plura  enim,  quae  non  exiguntur  ad  essentiam  rei,  exiguntur 
ad  ejus  connaturalem  existentiam. 

265.  Haec  quidem  demonstrant  necessitatem  gratiae  actualis 
excitantis,  non  vero  adjuvantis:  videtur  enim  potentia  superna¬ 
turalis,  existens  in  homine  justo  per  habitus  infusos,  semel  exci¬ 
tata  habere  sufficientem  vim  efficiendi  actum  salutarem.  Nihilo¬ 
minus  etsi  gratia  actualis,  prout  consistit  in  illustratione  intel¬ 
lectus  et  pia  affectione  voluntatis  ,  juxta  aliquos  ,  ut  vidimus 
(n.  148.),  possit  habere  cUusalitatem  etiam  physicam  actus  sa¬ 
lutaris:  juxta  omnes  tamen  certe  habet  causalitatem  moralem. 
Jamvero  in  eo  qui  instructus  habitu  supernaturali ,  supernatura¬ 
liter  agit ,  ad  summum  influxus  physicus  gratise  actualis  non 

apparet  amplius  necessarius,  siquidem  habetur  per  habitum;  at 
non  inde  desinit  influxus  etiam  moralis.  En  igitur  secundo  munus 
gratiae  actualis  in  homine  justo  ;  suadendo,  alliciendo,  etc.  non 
modo  excitat,  sed  etiam  adjuvat  ad  salubriter  agendum. 

266.  Sed  dices:  influxus  ille  moralis  est  quidem  valde  utilis, 
at  ejus  necessitas  non  apparet;  ergo  ex  hoc  capite  nequit  dici 
necessaria  gratia  actualis  in  homine  justo  ad  omnes  et  singulos 
actus  salutares.  Respondetur  :  necessitas  gratiae  actualis  ,  etiam 
in  homine  justo,  ad  omnes  et  singulos  actus  salutares,  uti  patet 
ex  rei  natura,  desumenda  est  ex  fontibus  revelationis,  quibus  si 
sit  saltem  magis  consentanea,  retinenda  est.  Jamvero  ex  fontibus 
revelationis  constat  influxum  moralem  gratiae  esse  necessarium 
ad  salubriter  agendum.  Nam  —  1)  gratia  necessaria  ad  salubriter 
agendum  ea  est  «qua  innotescit  quod  latebat,  et  suave  fit  quod 
non  delectabat»  (cf.  praesertim  testimonia  data  n.  108.  133.): 
haec  vere  certe  important  influxum  moralem.  —  2)  Asserta  ex  re¬ 
velatione  necessitate  gratiae  actualis  ,  etiam  ut  adjuvans  est ,  si 
physica  causalitas  ei  non  tribuitur  in  praesentia  habituum,  saltem 
tribuenda  esset  illi  causalitas  moralis:  secus  enim  frustranea  es¬ 
set.  Dato  ergo  ,  quod  necessitas  moralis  illius  influxus  non  con¬ 
staret  ex  intrinseca  ratione,  constaret  tamen  ex  revelatione. 

267.  Yerum  deneganda  ne  est  causalitas  physica  gratiae  actuali 
in  consortio  habituum  infusorum?  Fatetur  Ripalda  se  olim  hoc 
denegasse;  sed  addit  (disp.  110.  n.  59.):  «  Nihilominus  nunc  stando 
auctoritati  Conciliorum  et  Patrum,  quam  superioribus  expendi¬ 
mus,  videtur  probabilius  oppositum,  et  auxilia  gratiae  etiam  in 
consortio  habituum  infusorum  concursum  efficientem  conferre  in 
salutares  actus.  »  Rem  autem  ita' explicat  (n.  60.):  «Auxiliis  gra¬ 
tiae  in  absentia  habituum  competit  vis  effectiva,  et  actualis  effi¬ 
cientia  in  actus  salutares.  Non  est  autem  sufficiens  ratio  ob  quam 
eadem  denegetur  in  praesentia  habituum.  Nam  ad  id  non  sufficit 
vis  effectiva  habituum  ,  cum  possit  concursus  afficiens  habituum 
componi  cum  efficienti  concursu  auxiliorum  gratiae,  ut  habitus 
tamquam  principia  permanentia,  et  universalia,  auxilia  vero  tam¬ 
quam  principia  transeuntia,  et  magis  determinata  concurrant.... 
Confirmatur:  quia  causae  magis  univocae  continenti  effectum  non 
denegatur  concursus  in  praesentia  causae  aequivocae.  Illustrationes 

autem,  et  affectiones  magis  univocae  sunt,  quam  habitus  infusi, 
compositae  cum  actibus  vitalibus  supernaturalibus  meritoriis.  » 

268.  Fortasse  ita  etiam  res  explicari  potest:  quemadmodum  ad 
omnes  et  singulos  actus  naturales,  quibus  efficiendis  habet  homo 
naturalem  potentiam ,  necessarius  est  generalis  Dei  concursus 
(n.  204.);  ita  ad  actus  salutares  requiritur  Dei  influxus,  qui  pro- 
portionatus  sit  tum  statui  ,  in  quo  justus  est  ,  tum  operi  ,  quod 
acturus  est:  hujusmodi  autem  influxus  est  supernaturalis,  adeoque 
gratia.  Hinc  si  illustratio  et  inspiratio  solum  concurrerent  ad 
singulos  justorum  actus  salutares,  excitando  ac  mor aliter  adju¬ 
vando  ad  illos;  ipse  Spiritus  Sanctus  eos  coefficiendo  immediato 
suo  influxu  proportionato,  physice  ad  illos  concurreret. 

269.  His  itaque  praestitutis  — 

§  n. 

Solvitur  Proposita  Quaestio. 

Prop.  VIIL  —  Sententia  asserens  actualis  gratice ,  etiam  in 
liomine  supernaturalibus  habitibus  instructo,  necessitatem  ad 
omnes  et  singulos  actus  salutares,  utpote  Sacrce  Scripturce  au¬ 
ctoritati ,  constanti  Patrum  doctrinas,  Ecclesiceque  decretis  ma¬ 
gis  consentanea,  tenenda  omnino  videtur. 

270.  Prob.  I.  Ex  Scriptura  Nam  —  1)  allata  Scripturarum  te¬ 
stimonia  in  thesi  praecedenti  adstruunt  gratiae  necessitatem,  nulla, 
uti  perpendenti  patet,  facta  distinctione  inter  justos  et  peccatores. 
Atqui  eadem  adstruunt  necessitatem  gratiae  actualis  ad  omnes  et 
singulos  actus  salutares.  Ergo  gratia  actualis  ad  omnes  et  sin¬ 
gulos  actus  salutares  etiam  in  homine  justo  est  necessaria.  — 
Quod  autem  ibi  agatur  de  gratia  actuali  patet,  tum  ex  pluribus 
illis  testimoniis,  quae  exprimunt  jugem  influxum  Christi,  et  actua¬ 
lem  Dei  operationem,  quae  tunc  fit,  cum  homines  debent  agere; 
tum  ex  interpretatione  Patrum  ,  qui  iisdem  testimoniis  propu¬ 
gnantes  contra  Pelagianos  necessitatem  gratiae,  gratiam  constitue¬ 
bant  in  illustratione  intellectus,  et  inspiratione  voluntatis:  quibus 
certe  significatur  gratia  actualis. 

2)  Imo  non  desunt  Sacrae  Scripturae  testimonia ,  in  quibus  as¬ 
seritur  gratiae  necessitas,  et  quae  maxime  justos  respiciunt.  Atqui 
illa  eadem  testimonia,  ex  duplici  data  in  praecedente  argumento 
ratione,  adstruunt  gratiae  actualis  necessitatem  ad  omnes  et  sin¬ 
gulos  actus  salutares.  Ergo.  Prob.  maj.  —  Epii.  (II.  10.):  «Creati 
in  Christo  Jesu  in  operibus  bonis,  quae  praeparavit  Deus  ut  in  illis 

‘  ambulemus.»  Et  Verba  Christi  ad  Apostolos  (Joan.  XY.  5.):  «Sine 
me  nihil  potestis  facere.»  Unde  rursum  Paulus  (Hebr.  XIII.  20.), 
justis  haec  adprecatur ,  quae  omnino  operationem  Dei  exhibent 
actualem:  «Deus  autem  omnis  pacis....  aptet  vos  in  omni  bono 
ut  faciatis  ejus  voluntatem:  faciens  in  vobis  quod  placeat  coram 
se  per  Jesum  Christum.  »  Quibus  consonant  illa  Petri  (I.  Epist. 
Y.  10.):  «Deus  autem  omnis  gratiae...  modicum  passos  ipse  per¬ 
ficiet,  confirmabit,  solidabitque.  »  Et  (Luc.  XYII.  5.)  Apostoli 
dicebant:  «Adauge  nobis  fidem.» 

3)  Perpendatur  praesertim  similitudo  illa,  ducta  ex  vite  et  pal¬ 
mitibus.  Sicut  enim  palmitibus  non  sufficit,  ut  viti  uniantur,  sed 
indigent  jugi  ac  continuo  vitis  influxu,  ut  non  arescant,  sed  fru¬ 
ctum  ferant:  ita  etiam  justis  non  sufficit  habitualis  gratia,  qua 
Christo  uniuntur,  sed  indigent  jugi  ac  continuo  influxu  actualis 
gratiae  per  Christum.  Ideo  divinus  Redemptor  ad  fructus  bonorum 
operum  producendos  duo  requirit  dicens:  «Qui  manet  in  me  [per 
gratiam  habitualem],  et  ego  [qui  ‘usquemodo.  .  .  .  operor’  (Joan. 
Y.  17.),  gratiam  actualem  conferendo],  in  eo:  hic  fert  fructum 
multum »  (Joan.  XY.  5.). 

271.  II.  Ex  Patribus.  S.  Augustinus  (de  Nat.  et  Grat.  cap.  26.): 
«  Sicut  vulnere  claudicans  ideo  curatur,  ut  sanato  malo  praeterito, 
futurus  dirigatur  incessus;  sic  mala  nostra  non  ad  hoc  solum 
medicus  supernus  sanat,  ut  illa  jam  non  sint ,  sed  ut  de  cetero 
recte  ambulare  possimus;  quod  quidem  etiam  sani  non  nisi  illo 
adjuvante  poterimus.  .  .  .  Ipse  Deus  cum.  .  .  .  spiritualiter  sanat 
aegrotum  ,  vel  vivificat  mortuum  ,  id  est  ,  justificat  impium  ,  et 
cum  ad  perfectam  sanitatem  ,  hoc  est  ad  perfectam  vitam  justi¬ 
tiamque  perduxerit,  non  deserit  si  non  deseratur,  ut  pie  semper 
justeque  vivatur.  Sicut  enim  oculus  corporis  etiam  plenissime 
sanus,  nisi  candore  lucis  adjutus  non  potest  cernere;  sic  et  homo 
etiam  perfectissime  justificatus,  nisi  aeterna  luce  justitiae  divini- 

tus  adjuvetur,  recte  non  potest  vivere.  Sanat  ergo  Deus  non  so¬ 
lum  ut  deleat  quod  peccavimus,  sed  ut  praestet  etiam  ne  pecce¬ 
mus.»  Quamvis  ex  illis  verbis  «recte  vivere»,  et  «ut  pie  semper 
et  juste  vivatur»  possit  quis  suspicari  S.  Augustinum  docere 
solum,  in  cit.  testimonio,  necessitatem  gratiae  ad  perseverandum 
(n.  256.);  similitudo  tamen,  qua  utitur,  aperte  ostendit  ipsum  as¬ 
serere  necessitatem  gratiae  ad  omnes  et  singulos  actus  salutares: 
sicut  enim  oculus  ne  unum  quidem  visionis  actum  efficere  potest 
sine  luce  ;  ita  justus  ,  sine  gratia  ,  ne  unum  quidem  salutarem 
actum  efficiet.  Ipse  S.  Doctor  (de  Correp.  et  Gratia,  c.  1.)  ad 
illud  (Joan.  VIII.):  «Si  vos  filius  liberaverit,  vere  liberi  eritis. 
Nec  ita  [inquit]  ut  cum  quisque  fuerit  a  peccati  damnatione  li¬ 
beratus,  jam  non  indigeat  sui  liberatoris  auxilio  ,  sed  ita  potius 
ut  ab  illo  audiens  ‘sine  me  nihil  potestis  facere,’  dicat  ei  et  ipse* 
adjutor  meus  esto,  ne  derelinquas  me.  »  —  S.  Hieronym.  (Ep.  132. 
ad  Ctesiph.):  «Velle  et  currere  meum  est,  sed  ipsum  meum,  sine 
Dei  semper  auxilio  non  erit  meum.  Dicit  enim  Apostolus:  ‘Deus 
est  qui  operatur  in  nobis  et  velle  et  perficere.’  Et  Salvator  in 
Evangelio:  ‘Pater  meus  usque  modo  operatur,  et  ego  operor.’  Non 
mihi  sufficit  quod  semel  donavit,  nisi  semper  donaverit.  Peto  ut 
accipiam,  et  cum  accepero,  rursus  peto.  Avarus  sum  ad  acci¬ 
pienda  beneficia  Dei,  nec  ille  deficit  in  dando,  nec  ego  satior  in 
accipiendo.  »  —  Cyrillus  Alex,  (de  Ador,  in  Spirit.  et  Ver.  lib.  5. 
n.  165.):  «Neque  ex  iniquitate  recedere  quis  potest,  neque  ad  me¬ 
liora  pervenire,  et  in  iis  velut  divertere,  nisi  comite  et  duce 
Christo.  Itaque  sanctis  illis  Discipulis  dicebat:  ‘Sine  me  nihil 
potestis  facere.’  » 

272.  III.  Ex  Ecclesias  decretis.  Nam  —  1)  Zosimus  Rom.  Pont, 
(in  Epist.  ad  totius  orbis  Episcop.),  Pelagianam  liaeresim  pro¬ 
scribens,  ait:  «Quod  tempus  intervenit,  quo  ejus  non  egeamus 
auxilio?  in  omnibus  igitur  actibus,  causis,  cogitationibus,  moti¬ 
bus  adjutor  et  protector  orandus  est.  » — Ooelestinus  Roman.  Pontif. 
(in  Epist.  ad  Gallos,  cap.  8.):  «Quotquot  Spiritu  Dei  aguntur,  hi 
sunt  filii  Dei,  ut  nec  nostrum  deesse  sentiamus  arbitrium ,  et  in 
bonis  quibusque  voluntatis  humanae  singulis  motibus  magis  illius 
valere  non  dubitemus  auxilium.  »  —  Concilium  quoque  Diospoli- 
tanum  definivit,  ipso  consentiente  Pelagio:  «Gratiam  Dei  ad  sin- 

gulos  actus  dari.»  —  Et  Concil.  Arausican.  II.  (can.  9.):  « Quoties 
bona  agimus,  Deus  in  nobis  atque  nobiscum  ut  operemur  opera¬ 
tur.  »  Et  (can.  25.):  «Hoc  salubriter  profitemur  et  credimus,  quod 
in  omni  opere  bono  non  nos  incipimus ,  et  postea  per  Dei  mise¬ 
ricordiam  adjuvamur;  sed  ipse  nobis,  nullis  praecedentibus  bonis 
meritis,  et  fidem  et  amorem  sui  prius  inspirat,  ut  baptismi  gra¬ 
tiam  fideliter  requiramus,  et  post  baptismum  cum  ipsius  adju¬ 
torio  ea  quae  sibi  sunt  placita,  implere  possimus. »  Idem  (cap.  7.) 
ait  eos  haeretico  spiritu  falli,  qui  asserunt  «hominem  per  naturae 
vigorem  bonum  aliquod,  quod  ad  salutem  pertinet  vitae  aeternae, 
cogitare  atque  eligere  posse,  absque  illuminatione  et  inspiratione 
Spiritus  Sancti.  » 

Unde  in  his  Ecclesiae  definitionibus  asseritur  gratiae  necessitas 
ad  omnes  et  singulos  actus  salutares ,  nulla  facta  distinctione 
inter  justos  et  peccatores:  imo  Cone.  Araus.  II.  (cap.  25.)  expresse 
comprehendit  justos,  dicens,  «post  baptismum  cum  ipsius  adju¬ 
torio,  »  etc.  Atqui  in  iisdem  Ecclesiae  definitionibus  agitur  de 
gratia  actuali:  siquidem  agitur  de  gratia,  quae  datur  singulis 
motibus  —  in  omnibus  actibus  ,  cogitationibus  ,  motibus  —  ad 
singulos  actus  —  quae  consistit  in  illustrationibus  et  inspiratio¬ 
nibus.  Ergo  — 

2)  Cone.  Tridentinum  (sess.  6.  cap.  16.)  docet:  «Cum  enim  ille 
ipse  Christus  .Tesus  tamquam  caput  in  membra  et  tamquam  vitis 
in  palmites,  in  ipsos  justificatos  jugiter  virtutem  influat,  quae 
virtus  bona  eorum  opera  semper  antecedit  et  comitatur  et  subse¬ 
quitur,  et  sine  qua  nullo  pacto  Deo  grata  et  meritoria  esse  pos¬ 
sunt,»  etc. — Unde:  Concilium  asserit  gratiae  necessitatem  in 
justificatis  —  ad  bona  eorum  opera  —  Beo  grata  et  meritoria. 
Atqui  asserit  necessitatem  gratiae  actualis,  uti  patet  tum  ex  illis 
verbis  «jugiter  virtutem  influat» — tum  ex  aliis  «antecedit,  co¬ 
mitatur  et  subsequitur:  »  quae  ultima  afferuntur  communiter  a 
theologis  ad  adstruendam  divisionem  gratiae  actualis  in  praeve¬ 
nientem,  concomitantem,  subsequentem.  Ergo  — 

273.  IV.  Ex  Ratione.  Nam  —  1)  D.  Thomas  confirmare  vide¬ 
tur  ea  quae  diximus  (nn.  264.  268.).  Quaerit  S.  Doctor  (1.  2.  q.  109. 
a.  9.),  «utrum  ille  qui  jam  consecutus  est  gratiam  [sanctificantem] 
per  seipsum  possit  operari  bonum  et  vitare  peccatum  absque  au- 

xilio  gratiae.»  —  Respondet:  «Indiget  [justus]  auxilio  gratiae  ut 
scilicet  a  Deo  moveatur  ad  recte  agendum  :  et  hoc  propter  duo. 
Primo  quidem  ratione  generali ,  propter  hoc  quod  ,  sicut  supra 
dictum  est  (art.  1.  huj.  q.)  nulla  res  creata  potest  in  quemcumque 
actum  prodire,  nisi  virtute  motionis  divinae.  Secundo  ratione 
speciali  propter  conditionem  status  humanae  naturae;  quae  quidem 
licet  per  gratiam  sanetur  quantum  ad  mentem  ,  remanet  tamen 
in  ea  corruptio  et  infectio  quantum  ad  carnem,  per  quam  servit 
legi  peccati,  ut  dicitur  ad  Rom.  (VII.  25.).  Remanet  etiam  quae¬ 
dam  ignorantiae  obscuritas  in  intellectu,  secundum  quam,  ut  etiam 
dicitur  (Rom.  VIII.  26.),  ‘quid  oremus,  sicut  oportet,  nescimus.’  » 
Quod  autem  per  motionem  divinam  hic  intelligit  auxilium  super- 
naturale  patet  tum  quia  (ad  2.)  illam  explicat  per  operationem 
Spiritus  Sancti ;  tum  quia  responsionem  ad  propositam  quaestio¬ 
nem  concludit  dicens:  «Etiam  renatis  in  filios  Dei  per  gratiam 
convenit  dicere:  ‘Et  ne  nos  inducas  in  tentationem’;  et:  ‘Fiat  vo¬ 
luntas  tua,  sicut  in  coelo  et  in  terra’,  et  cetera  quae  in  Oratione 
Dominica  continentur  ad  hoc  pertinentia.’»  Cf.  hunc  art.  et  art.  2. 
ejusdem  quaest. 

2)  Omnis  actus  salutaris,  qui  efficitur  ab  homine  justo,  cum 
debeat  elici  ex  motivo  supernaturali ,  debet  dirigi  a  cognitione 
fidei  infusae :  atque  ita  dicitur  fides  « operari  per  caritatem » 
(Gal.  V.  6.),  et  «cooperari  illius  [boni]  operibus»  (Jac.  II.  22), 
ut  haec  meritoria  esse  possint.  At  omnis  cognitio  fidei  infusae  , 
dirigens  affectum  salutarem  virtutis,  pertinet  ad  gratiam  actua¬ 
lem  auxiliantem.  Ergo.  —  Hoc  argumento  utitur  etiam  Ripalda 
(disp.  106.  n.  26.). 

274.  Dices:  Synodus  Milevitana  (can.  3.)  et  Coelestinus  I.  (Epist. 
ad  Gallos,  c.  10.)  statuunt  in  haec  verba:  «  Item  placuit  ut  qui¬ 
cumque  dixerit  gratiam  Dei,  in  qua  justificamur  per  Jesum  Chri¬ 
stum  Dominum  nostrum,  ad  solam  remissionem  peccatorum  va¬ 
lere  ,  quae  jam  commissa  sunt ,  non  etiam  ad  adjutorium  ut  non 
committantur  ;  anathema  sit.  »  Quod  est  in  terminis  assumptum 
contrarium  propositioni  adstructae. 

Resp.  1)  Citata  verba  feriunt  sententiam  Pelagii,  qui  confitens 
solam  gratiam,  quae  valeret  ad  remissionem  peccatorum,  nega¬ 
bat  tum  gratiam,  qua  fit  interior  renovatio;  tum  gratiam,  qua 

adjuvatur  ac  roboratur  voluntas  ad  aversandum  malum,  bonumque 
sectandum. — 2)  Concilium  et  Coelestinus  I.  nomine  gratiae,  qua 
justificamur ,  comprehendunt  non  modo  illam  ,  qua  formaliter 
justificamur  (est  gratia  habitualis);  sed  etiam  illam  ,  qua  justifi¬ 
camur  dispositive  aut  effective  (n.  17.).  —  3)  Ideo  gratia  sancti¬ 
ficans  vocatur  adjutorium  ne  peccata  committantur,  quia  ex  sa¬ 
gientia,  bonitate  ac  promissione  divina  habet  sibi  adnexa  gratiae 
actualis  auxilia  ,  necessaria  ad  conservandum  statum  gratiae  et 
justitiae.  Unde  etiam  hujusmodi  auxilia,  indebita  homini,  ut  homo 
est,  sunt  illi  debita,  ut  justus  est  (n.  10.). 

ARTICULUS  TERTIUS 

Utrum  Necessaria  sit  Gratia  ad  ipsum  Initium  Fidei  et  Salutis. 

§  i. 

Exponitur  Status  Quaestionis. 

275.  Quaedam  ex  Ecclesiae  definitionibus  quas  supra  (n.  230.) 
retulimus  ,  recolendae  sunt  in  praesenti  quaestione.  Praeter  illas 
vero  huc  faciunt  praesertim  sequentia  Cone.  Arausicani  II.  (an¬ 
no  529.)  decreta.  Can.  3.:  «Si  quis  per  invocationem  humanam 
gratiam  Dei  dicit  posse  conferri ;  non  autem  ipsam  gratiam  fa¬ 
cere,  ut  invocetur  a  nobis,  contradicit  Isaiae  prophetae,  vel  Apo¬ 
stolo  idem  dicenti:  ‘Inventus  sum  a  non  quaerentibus  me:  palam 
apparui  his,  qui  me  non  interrogabant.»  —  Can.  4.:  «Si  quis,  ut 
a  peccato  purgemur  ,  voluntatem  nostram  Deum  expectare  con¬ 
tendit;  non  autem  ut  etiam  purgari  velimus,  per  Sancti  Spiritus 
infusionem  et  operationem  in  nobis  fieri  confitetur;  resistit  ipsi 
Spiritui  Sancto.  »  —  Can.  5.:  «Si  quis  sicut  augmentum,  ita  etiam 
initium  fidei, <  ipsumque  credulitatis  affectum,  quo  in  eum  credi¬ 
mus  qui  justificat  impium,  et  ad  regenerationem  sacri  baptisma¬ 
tis  pervenimus,  non  per  gratise  donum,  id  est,  per  inspirationem 
Spiritus  Sancti,  corrigentem  voluntatem  nostram  ab  infidelitate 
ad  fidem,  ab  impietate  ad  pietatem,  sed  naturaliter  nobis  inesse 

dicit;  Apostolicis  dogmatibus  adversarius  approbatur.»  —  Can.  6.: 
«Si  quis  sine  gratia  Dei  credentibus,  volentibus,  desiderantibus,  co- 
nantibus,  laborantibus,  vigilantibus,  studentibus,  petentibus,  quae¬ 
rentibus,  pulsantibus  nobis  misericordiam  dicit  conferri  divinitus; 
non  autem  ut  credamus,  velimus,  vel  haec  omnia,  sicut  oportet, 
agere  valeamus,  per  infusionem  et  inspirationem  Sancti  Spiritus  in 
nobis  fieri  confitetur;  et  aut  humilitati  aut  obebientiae  humanae 
subjungit  gratiae  adjutorium;  nec  ut  obedientes  et  humiles  simus, 
ipsius  gratiae  donum  esse  consentit;  resistit  Apostolo  dicenti:  ‘Quid 
habes  quod  non  accepisti?’  Et:  ‘Gratia  Dei  sum  id  quod  sum.’»  — 
Can.  7.:  «Si  quis  per  naturae  vigorem  bonum  aliquod,  quod  ad 
salutem  pertinet  vitae  aeternae,  cogitare  ut  expedit,  aut  eligere.... 
posse  confirmat,  absque  illuminatione  et  inspiratione  Spiritus 
Sancti,  qui  dat  omnibus  suavitatem  in  consentiendo  et  credendo 
veritati;  haeretico  fallitur  spiritu.  » 

276.  Hae  definitiones  latae  fuere  contra  haeresim  Semipelagianam, 
quae  proinde  est  breviter  exponenda,  ut  earum  sensus  et  vis  pa¬ 
tefiat.  Semipelagiani  ita  appellati  sunt,  quia  errores  cum  Pela- 
gianis  quodammodo  dimidiarunt.  Primus  a  quo  sata  sunt  semina 
Semipelagianae  doctrinae ,  Julianus  Ecclanensis  fuisse  perhibetur. 
Damnata  enim  definitivo  universalis  Ecclesiae  judicio  haeresi  Pe- 
lagiana,  haud  destitit  impugnare  dogma  de  propagatione  peccati 
originalis;  alteram  tamen  illius  haeresis  partem,  quae  necessita¬ 
tem  interioris  gratiae  ad  singulos  pietatis  actus  impetit,  ita  mi¬ 
tigavit,  ut  eorum  initium  soli  libero  arbitrio,  perfectionem  vero 
ac  consummationem  gratiae  tribueret.  Hinc  S.  Augustinus  (contra 
Julian.  lib.  4.  cap.  3.)  Julianum  reprehendit,  quia  dixerat  «ho¬ 
minem  per  se  incipere  sine  gratia ,  quod  perficit  gratia. »  Et 
(Ep.  105.  de  quibusdam  Pelagianis) :  « Ita  se  fatentur  ad  haben¬ 
dam  vel  faciendam  justitiam  divinitus  hominem  adjuvari,  ut  sui 
praecedat  aliquid  meriti;  quasi  priores  volentes  dare  ut  retribua¬ 
tur  eis  ab  illo  de  quo  dictum  est,  ‘quis  prior  dedit  illi  et  retri¬ 
buitur  ei.’  » 

277,  Ab  his  tamen  longo  intervallo  dissiti  sunt  posteriores 
Semipelagiani,  quorum  primus  videtur  fuisse  Vitalis  quidam, 
Ecclesiae  Carthaginensis  Diaconus,  vir  magna  doctrinae  fama  con¬ 
spicuus  :  qui  tamem  sancti  Praesulis ,  Augustini ,  admonitionibus 

obtemperans,  errorem  deposuit.  Posterioris  Semipelagianismi  origo 
ita  communiter  describitur:  Cum  S.  Augustinus,  irt  libris  contra 
Pelagium  pro  gratia  Dei  pugnando ,  non  solum  necessariam  esse 
ad  pie,  et  sancte  vivendum ,  sed  etiam  omnino  gratis  dari ,  nul¬ 
lumque  humanum  meritum  illam  antecedere  docuisset,  eo  tandem 
pervenit,  ut  ad  solam  divinam  electionem  et  praedestinationem 
.totum  humanae  salutis  negotium  revocare  videretur.  Unde  factum 
est,  ut  aliqui  occasionem  sumpserint  errandi  et  dicendi,  per 
prsedestinationem  et  reprobationem  sublatum  esse  liberum  arbi¬ 
trium,  et  ideo  solam  gratiam  sine  diligentia,  vel  labore  ex  parte 
hominis,  sufficere  ad  illius  salutem.  Hanc  ergo  liaeresim ,  quae 
Praedestinatorum  dicta  est,  simul  cum  Pelagiana  abhorrentes  multi 
Catholici  in  Gallia  ,  ut  mediam  viam  inter  utramque  tenerent  , 
necessarium  putarunt,  aliquid  tribuere  soli  libero  arbitrio  in  quo 
praedestinatio,  totusque  gratiae  effectus  initium,  et  fundamentum 
haberet:  unde  qui  sic  senserunt,  cum  in  aliis  a  Pelagio  discede¬ 
rent  ,  in  hoc  illi  adhaeserunt  quod  initium  gratiae  sit  ex  libero 
arbitrio,  ac  subinde,  quod  prima  gratia  ex  aliquo  merito  liberi 
arbitrii  proveniat.  Ita  Suarez  (Prol.  5.  de  Grat.  c.  4.  n.  1.). 

278.  Infelicis  sectae  incrementa  valde  promoverunt  Episcopi 
quidam  et  Presbyteri,  non  virtute  minus  quam  doctrina  insignes, 
in  Lugdunensi  cumprimis  et  Arelatensi  provincia,  Massiliensium 
nomen  nacti ,  quod  ejus  sectae  facile  praecipui  vel  in  hac  urbe  , 
vel  ab  ea  haud  procul  commorarentur.  Caput  se  factioni  huic 
praebuit  Joannes  Cassianus  ,  qui  in  suis  Collationibus  ,  praeser¬ 
tim  XIII.,  Semipelagianismum  magis  spirat,  quam  ut  excusari 
possit.  Yir  tamen  fuit  tanta  sanctitate  ornatus,  ut  S.  Grego- 
rius  Mag.  (1.  6.  ep.  12.  ad  Respect.  Abb.  Mass.)  laudet  mona¬ 
sterium  in  honorem  S.  Cassiani  extructum ,  ejusque  festus  dies 
quotannis  Massiliae  celebretur  die  23.  Julii.  Nec  mirum;  siquidem 
mortuus  videtur  anno  432.,  antequam  nempe  per  Cone.  Arausican. 
decreta,  error  Massiliensium  in  apertam  haeresim  abiret. 

279.  Plures  egregii  viri  Semipelagianis  strenue  restiterunt ; 
imprimis  vero  S.  Augustinus  et  S.  Prosper.  S.  Augustinus  eos 
praesertim  impugnavit  in  libris  de  Dono  Perseverantiae  ac  de  Prae¬ 
destinatione  Sanctorum,  ubi  (cap.  3.)  fatetur  se  priusquam  Epi¬ 
scopus  crearetur,  in  eodem  ac  Semipelagiani  errore  versatum 

fuisse.  Scripsit  etiam  ad  Vitalem  epistolam  (quae  est  217.  al.  107.), 
eumque  ab  eadem  falsa  circa  gratiam  opinione  absterruit.  S.  Au¬ 
gustino  e  vivis  sublato,  bellum  adversus  Semipelagianos  exercere 
perrexit  S.  Prosper.  Is  cum  versus  annum  433.  quindecim  capi¬ 
tulorum  indiculis  publice  doctrinam  S.  Augustini  Semipelagiani 
redarguissent,  eos  reprimere  aggressus  est  libello  inscripto:  Ad 
capitula  objectionum  Gallorum  caliumniantium  responsiones. 
Item  scripsit  contra  Collatorem,  idest  Cassianum,  ita  nuncupatum 
a  suis  Patrum  collationibus,  in  quarum  13.  sub  persona  Abbatis 
Chaeremonis  Semipelagianum  errorem  sat  aperte  propugnat.  Scri¬ 
pserat  jam  anno  429.  idem  S.  Prosper  eruditam  contra  Semipe¬ 
lagianos  ep.  ad  Ruflnum,  quem  nonnulli  perperam  confundunt  cum 
Aquileiensi,  qui  jam  ante  annGS  viginti  in  Sicilia  obierat.  Eodem 
ferme  tempore  Camillus  et  Theodorus  presbyteri  Genuenses  cum 
in  libro  de  Praedestinatione  Sanctorum  nonnulla  legissent  diffici¬ 
lia  et  obscura,  eadem  inde  excerpta  ad  S.  Prosperum  mittenda 
curarunt  ,  quibus  respondit  S.  Doctor  libello  cui  titulum  fecit  : 
Ad  excerpta  Genuensium.  Denique  cum  ipsemet  Prosper  calu¬ 
mniis  impetiretur  a  quodam  Vincentio,  accusationem  propulsavit 
S.  Doctor  libello  cui  nomen :  Ad  capitula  objectionum  Vincen- 
tianarum  responsiones. 

280.  His  tamen  non  obstantibus,  a  reprehendenda  S.  Augustini 
doctrina  haud  cessarunt  Semipelagiani  Galli,  eorumque  numerus 
ita  excrevit ,  ut  eorum  etiam  dignitate  ,  eruditione  ,  pietate  ac 
multitudine  commoti  Prosper  et  Hilarius  Romam  venire  decre¬ 
verint  a  Coelestino  Summo  Pontifice  opem  impetraturi.  Coelestinus 
auditis  querimoniis,  scripsit  celebrem  epistolam  ad  quosdam  Gal- 
liarum  Episcopos,  in  qua  laudat  S.  Augustini  doctrinam  et  ejus 
obtrectatoribus  silentium  indicit.  «Augustinum»,  inquit,  «san¬ 
ctae  recordationis  virum  pro  vita  sua  atque  meritis  in  nostra 
communione  semper  habuimus,  nec  unquam  hunc  sinistrae  suspi¬ 
cionis  saltem  rumor  adspersit :  quem  tantae  scientiae  olim  fuisse 
meminimus,  ut  inter  magistros  optimos  etiam  ante  a  meis  deces¬ 
soribus  haberetur.  Bene  ergo  de  eo  omnes  in  commune  senserunt; 
utpote  qui  utique  cunctis  et  amori  fuerit,  et  honori.  Unde  resi¬ 
statur  talibus,  quos  male  crescere  videmus. » 

281.  Acceptam  a  Coelestino  epistolam,  Prosper  et  Hilarius  ab 

Urbe  in  Gallias  attulerunt  anno  432.,  Coelestino  jam  ad  superos 
translato.  Haec  cum  per  Gallicanas  Ecclesias  evulgata  percrebuis- 
set,  Semipelagiani  Presbyteri,  ut  ejus  vim  non  modo  debilitarent, 
sed  etiam  frangerent,  de  communi  consilio  ac  sententia  constitue¬ 
runt  spargere  in  vulgus  erroneas  quasdam  interpretationes.  Atque 
hae  malignae  quidem  fuerunt  ac  falsae,  nondum  tamen  haereticae: 
neque  enim  post  Coelestini  epistolam  Semipelagiana  causa  finita 
erat,  cum  nihil  in  ea  declaratum  fuerit  contra  Semipelagianum 
errorem,  sed  indictum  duntaxat  silentium  reprehensoribus  Augu- 
stinianae  doctrinae,  eaque  generatim  laudata.  Unde  S.  Prosper 
(lib.  cont.  Collatorem,  c.  22.),  ait:  «Quorum  [Presbyterorum 
Semipelagianorum]  tamen  dum  adhuc  non  sunt  a  fraterna  socie¬ 
tate  divisi,  toleranda  magis  est  intentio,  quam  desperanda  cor¬ 
rectio  ;  ut  donec  Dominus  per  Ecclesiae  Principes  ,  et  legitimos 
judiciorum  suorum  ministros,  haec  quae  per  paucorum  superbiam, 
et  quorumdam  imperitiam  sunt  turbata,  componat.» 

282.  Tandem  saeculo  VI.,  coacta  Arausicana  Synodo,  Semipela- 
gianismus  damnatus  fuit.  Synodus  illa  a  Bonifacio  II.,  Felicis  IV. 
successore,  confirmata  fuit;  adeoque  plenam  obtinet  apud  catho¬ 
licos  omnes  auctoritatem.  Bonifiacii  epistola  in  Gallias  perlata, 
Episcopi  et  Presbyteri  Semipelagiani  Arausicanos  canones  rece¬ 
perunt  ;  quin  vel  unus  quidem  eorum  ausus  sit  deinceps  eisdem 
pertinaciter  repugnare.  —  Cf.  MafFei  (Histor.  Theol.  1.  8.);  Natal. 
Alex,  (in  Histor.  Eccles.  stec.  V.). 

283.  Ilsec  quidem  de  Semipelagianismi  ortu,  progressu  et  inte¬ 
ritu:  jam  de  ejus  erroribus  dicendum  est.  Admittebant  itaque 
cum  Catholicis  necessitatem  gratiae  ad  fidem  et  opera  salutaria; 
statuebant  tamen  quaedam  initia ,  quae  essent  a  naturae  viribus 
absque  gratiae  auxilio.  Tria  enim,  juxta  Semipelagianos  distin¬ 
guenda  sunt:  1)  ipsa  intentio  bonum  faciendi;  sicut  aeger,  propo¬ 
sito  sibi  infirmitatis  malo,  et  bono  valetudinis,  intendit  sanari: 
hoc  exemplo  utebatur  Cassianus.  —  2)  Cum  aliquod  bonum  jam 
intendit,  media  sibi  comparat  homo  ad  illud  assequendum:  sicut 
aeger  medicum  sibi,  et  medicinam,  quam  ille  jusserit,  procurat. — 
3)  Denique  intentum  opus  exequitur  ,  vim  mediorum  experitur  , 
effectum  obtinet  ;  quemadmodum  si  aeger  ex  applicata  medicina 
convalescat.  Ex  his  velle  credere ,  velle  bonum  operari ,  naturae 

adscribitur  a  Semipelagianis;  item  naturae  esse  censent  quaerere 
media  ad  salubriter  operandum;  verum  habere  fidem  formalem, 
concipere  veram  poenitentiam,  caritatem  habere,  etc.,  gratiae  mu¬ 
nus  esse  decernunt. 

284.  Sed  praestat  haec  eadem  paulo  diligentius  investigare.  Ac 
imprimis,  quid  est  proprie  illud  fidei  initium,  quod  soli  naturae 
tribuunt?  Distinguenda  est  fides  formalis,  qua  credimus  quae  di¬ 
vinitus  revelata  sunt  ob  auctoritatem  Dei  revelantis,  ab  iis  quae 
immediate  praecedunt  et  praeparant  illam,  et  quae  fidem  inchoa¬ 
tam  constituunt.  Fides  haec  inchoata  comprehendit  actum  intel¬ 
lectus,  quo  ,  perpensis  motivis  ,  judicamus  credendum  esse  ;  et 
actum  voluntatis  imperantis  fidem  formalem.  Semipelagiani  fidem 
formalem  gratiae  tribuebant ;  quoad  fidem  inchoatam  ex  parte 
intellectus,  nulla  erat  magna  difficultas,  videntur  enim  cum  Pe- 
lagianis  in  quarto  statu  (n.  242.)  admisisse  gratiam  illustratio¬ 
nis;  sed  voluntatem  credendi,  pium  credulitatis  affectum,  naturae 
solius  esse  dicebant. 

285.  In  quo  consistit  illud  initium  justitiae  et  salutis  ,  quod 
Semipelagiani  soli  naturae  tribuunt?  Consistit  in  eo,  quod  homo 
ad  gratiam  obtinendam,  absque  gratia  desiderat,  quaerit,  pulsat, 
orat,  conatur  illam  obtinere.  Hinc  Hilarius  (Epist.  226.  inter 
Augustinianas )  scribit  de  Semipelagianis  :  « Nec  [putat]  negari 
gratiam,  si  praecedere  dicatur  talis  voluntas,  quae  tantum  medi¬ 
cum  quaerat;  non  autem  quidquam  ipsa  jam  valeat.  Nam  illa  te¬ 
stimonia  ,  ut  est  istud  ,  4  sicut  unicuique  partitus  est  mensuram 
fidei,’  et  similia  ,  ad  id  volunt  valere ,  ut  adjuvetur  qui  coeperit 
velle  ,  non  ut  etiam  donetur  ut  velit.  »  —  S.  Prosper  scribit  ad 
Augustinum :  «  Ad  hanc  gratiam  qua  in  Christo  renascimur,  vo¬ 
lunt  [unumquemque]  pervenire  per  naturalem  facultatem  petendo, 
quaerendo,  pulsando;  ut  ideo  accipiat,  ideo  inveniat,  ideo  introeat, 
quia  homo  naturae  bono  bene  usus  ad  istam  salvantem  gratiam 
initialis  gratiae  ope  meruerit  pervenire.  »  Per  illam  vero  initia¬ 
lem  gratiam  intelligit  S.  Prosper  facultatem  liberi  arbitrii  quam 
Pelagiani  et  Semipelagiani  gratiam  nuncupabant.  Et  sane,  inquit 
ibi  S.  Prosper  ,  «  per  naturalem  facultatem.  ...  et  naturae  bono 
bene  usus  ».  Tum  (1.  cont.  Collatorem,  cap.  3.):  «  Ecce,  »  ait, 
«hic  etiamsi  bonis  coeptis  necessarium  Dei  fateris  auxilium,  ipsos 

tamen  laudabiles  motus  appetitusque  virtutum,  remota  gratia  Deir 
nudae  libertati  adscribis  arbitrii,  ut  boni  salubresque  conatus  ne¬ 
queant  quidem  proficere,  nisi  Deus  adjuvet;  possint  tamen,  etiamsi 
non  a  Deo  inspirentur,  incipere.  » 

286.  Quod  si  catholici  doctores  Semipelagianis  objicerent  : 

1)  nonne  definitum  est  contra  Pelagianos  gratiam  requiri  ad  omnia 
opera  salutis?  Utique,  respondebant;  sed  haec  voluntas  credendi, 
et  operandi  bonum  non  est  proprie  opus  salutare  ,  sed  initium 
ejus;  «Neque  enim»,  ait  Hilarius  de  Semipelagianis,  «alicui  operi 
curationis  eorum  annumerandum  putant,  exterrita  et  supplici  vo¬ 
luntate  unumquemque  aegrotum  velle  sanari.» — Si  objicerent  — 

2) :  nonne  scriptum  est  «inventus  sum  a  non  quaerentibus  me»? 
Utique  reponebant ;  in  quibusdam  enim  gratia  praevenit  bonam 
voluntatem,  uti  in  Paulo  atque  Matthaeo;  at  in  aliis  praeoccupatur 
gratia  a  bona  voluntate  ,  ut  in  Zacchaeo  ,  bono  latrone  ,  Centu¬ 
rione,  etc.  Unde  illorum  Deum  esse  dicebant  Protectorem  et  Sal¬ 
vatorem;  horum  vero  Susceptorem  tantum.  Ita  Cassianus  (Collat. 
5.  et  12.).  Non  negabant  igitur  quandoque  initium  esse  a  gratia; 
sed  hoc  non  semper  fieri  ,  nec  necessarium  esse  autumabant. 

287.  Ex  falso  principio  de  initio  salutis  a  nobis  ,  alium  dedu¬ 
cebant  errorem  Semipelagiani ,  nempe  gratiam  ex  merito  dari, 
quatenus  bona  illa  voluntas,  quae  gratiam  praecedit,  eamdem  me¬ 
retur.  «Attendant  ergo,»  ait  S.  Augustinus  (de  Dono  Persev.  c.23.), 
«quomodo  falluntur,  qui  putant  esse  a  nobis  non  dari  nobis,  ut 
petamus,  quaeramus,  pulsemus  :  et  hoc  esse  dicunt ,  quod  gratia 
praeceditur  merito  nostro:  ut  sequatur  illa,  cum  accipimus  peten¬ 
tes,  et  invenimus  quaerentes,  aperiturque  pulsantibus;  nec  volunt 
intelligere  etiam  hoc  divini  muneris  esse  ,  ut  oremus  ,  hoc  est  , 
petamus,  qnaeramus,  atque  pulsemus.  »  Et  apud  Prosperum  (Epi¬ 
stola  ad  S.  Augustinum)  Massilienses  dicunt:  «  Hominem  accipere 
salvantem  gratiam,  quia  naturali  bono  bene  usus  initialis  gratiae 
opem  meruerit  [ad  eam]  pervenire....  per  evangelicam  praedica¬ 
tionem  homines  vocari,  ut  qui  voluerint  fiant  filii  Dei,  qui  nolue¬ 
rint,  fiant  inexcusabiles.  » 

288.  Imo  videtur ,  ex  opinione  Massiliensium  ,  inter  humanum 
meritum  et  gratiae  retributionem,  necessaria  connexio  intercedere. 
Dicit  enim  S.  Prosper  (cit.  ep.  ad  Aug.):  «  Quantam  quis  habet 

facultatem  ad  malum,  tantam  habere  dicunt  ad  bonum,  parique 
momento  animum  se  movere  ad  vitia  et  virtutem  quem  bona  ap¬ 
petentem  gratia  Dei  foveat  ,  mala  sectantem  damnatio  justa  su- 
scipiat;  »  ergo  sentiebant  tantam  esse  connexionem  inter  bonum 
usum  liberae  voluntatis  et  gratiam  ,  quantam  inter  malum  usum 
et  poenam.  Hilarius  etiam:  «  Quod  dicitur  crede,  et  salvus  eris, 
unum  horum  exigi  asserunt,  aliud  offerri  ut  propter  id  quod  exi¬ 
gitur,  si  redditum  fuerit,  id  quod  offertur  retribuatur.  » 

289.  Quod  si  iterum  objiceretur  Semipelagianis:  nonne  jam  de¬ 
finitum  est  contra  Pelagianos,  gratiam  ex  nullo  merito  dari?  duo 
reponebant:  1)  meritum  illud  tam  exile  esse  et  imperfectum,  ut 
a  divinis  donis  ,  quae  sunt  ejus  praemium  ,  rationem  gratiae  non 
excludat.  Quia,  dicebant,  apud  Hilarium  «non  negari  gratiam, 
si  praecedat  hominis  voluntas  quae  tantum  medicum  quaerat,  non 
tamen  ipsa  quidpiam  in  ea  [sanitate]  valeat.»  —  2)  Ad  rationem 
gratiae  sufficere,  ut  non  detur  ex  operibus;  eam  autem  quae  con¬ 
ceditur  propter  bonum  usum  liberi  arbitrii,  seu  bonam  volunta¬ 
tem  credendi,  sperandi,  diligendi,  poenitentiam  agendi,  etc.,  non 
dari  ex  operibus,  sed  propter  affectum  bene  operandi  qui  ad  bo¬ 
norum  operum  censum  non  pertinet  :  uti  enim  audivimus  ex  Iii- 
lario  :  «Neque  alicui  operi  curationis  eorum  annumerandum  pu¬ 
tant,  exterrita  ac  supplici  voluntate  unumquemque  eorum  velle 
sanari.  » 

290.  His  semel  statutis  ,  pronum  erat  Semipelagianis  negare 
tum  donum  perseverantiae  ,  tum  gratuitam  praedestinationem  ad 
gratiam.  Primum  quidem ,  quia  si  in  naturali  hominis  facultate 
est  credendi  voluntas  ,  et  haec  est  meritum  ad  fidem  formalem 
nanciscendam  ;  tamdiu  quisque  potest  fidem  formalem  suapte  vi 
retinere,  quamdiu  potest  retinere  viribus  naturae  credendi  volun¬ 
tatem.  Potest  autem,  ex  hypothesi,  semper  hanc  voluntatem  re¬ 
tinere  ,  cum  sit  opus  mere  naturale.  Igitur  semper  ex  se  potest 
in  suscepta  fide  perseverare.  Item  si  voluntas  boni  operis  est 
naturalis,  et  haec  semper  per  naturam  foveri  et  conservari  pot¬ 
est  ,  etiam  in  bonis  operibus  ipsaque  justitia  poterit  homo  suo 
marte  perseverare.  —  Alterum  vero  ,  quia  Massilienses ,  ut  vidi¬ 
mus,  tum  fidem  formalem,  tum  universam  gratiarum  seriem  bono 
usui  liberi  arbitrii  gratia  destituti  saltem  remote  subjiciebant : 

ergo  praedestinatio  etiam  ad  gratiam  ,  ipsi  tribuenda  est  :  atque 
in  hoc  maxime  Augustino  succensebant ,  quod  praedestinationem 
illam  gratuitam  adstrueret. 

291.  Verum  hinc  etiam  ,  inter  cetera  ,  objiciebant  Catholici 
Doctores,  infantibus  baptismum  conferri  sine  ullo  praevio  ipsorum 
merito.  Ut  ab  hac  difficultate  se  expedirent,  confugerunt  Semi- 
•pelagiani  ad  praevisum  meritum  vel  demeritum  singulorum  ;  ita 
ut  illis  conferretur  baptismus  quos  praevidisset  Deus  eo  bene 
usuros;  quos  vero  male  usuros  praescivit  Deus,  iis  fuisse  denega¬ 
tum.  Unde  S.  Prosper  (cit.  epist.  ad  August.),  ait:  «Cumque 
inter  haec  innumerabilium  illis  multitudo  objicitur  parvulorum  , 
qui  utique  excepto  originali  peccato,  sub  quo  omnes  homines  si¬ 
militer  in  primi  hominis  damnatione  nascuntur,  nullas  adhuc  ha¬ 
bentes  voluntates,  nullas  proprias  actiones,  non  sine  Dei  judicio 
secernuntur;  ut  ante  discretionem  boni  ac  mali  de  usu  vitae  istius 
auferendi,  alii  per  regenerationem  inter  coelestis  regni  assumantur 
haeredes,  alii  sine  baptismo  inter  mortis  perpetuae  transeant  de¬ 
bitores;  tales  aiunt  perdi,  talesque  salvari,  quales  futuros  illos 
in  annis  majoribus,  si  ad  activam  servarentur  aetatem,  scientia 
divina  praeviderit.  »  —  Cf.  Suarez  (Prol.  5.  de  Grat.  cc.  5.  6.); 
Becanum  (de  Aux.  Grat.  d.  3.  q.  3.). 

292.  Quare,  ut  consistamus  in  eo  Semipelagianorum  errore,  qui 
attingit  necessitatem  gratiae  ad  fidei  et  salutis  initium ,  de  quo 
solum  nunc  agitur  ,  clare  patet  Cone.  Arausicanum  contra  eos 
asseruisse  gratiam  interiorem  —  afficientem  etiam  voluntatem  — 
non  modo  quandoque  dari,  sed  necessariam  esse,  ut  velimus  cre¬ 
dere,  aut  opus  quodeumque  salutare  agere.  Quamvis  vero,  si  haec 
probentur,  hoc  ipso  constet  nullum  meritum  gratiam  praecedere, 
id  tamen  magis  directe  et  ex  professo  ostendemus  in  quarta  dis¬ 
putatione. 

293.  Interim  intelligitur  quam  turpiter  erraverit  Jansenius,  qui 
in  propositione  damnata  ab  Innocentio  X.  asseruit:  «  Semipela- 
giani  admittebant  praevenientis  gratiae  interioris  necessitatem  ad 
singulos  actus,  etiam  ad  initium  fidei,  et  in  hoc  erant  haeretici, 
quod  vellent  eam  gratiam  talem  esse,  cui  possit  humana  volun¬ 
tas  resistere,  vel  obtemperare.  »  Damnata  fuit  haec  propositio  ut 
falsa  et  haeretica;  falsa  nimirum  ex  parte  historica  ,  haeretica 

ex  parte  theoretica  (1).  Certe,  prseter  decreta  Cone.  Araus.,  habe¬ 
mus  testimonium  ipsius  S.  Augustini  ,  qui  (lib.  2.  de  Nupt.  et 
Concup.  cap.  3.),  ita  Julianum  alloquitur:  «Non  itaque,  sicut  te 
atque  alios  fallens  loqueris  ,  si  quis  liberum  in  hominibus  arbi¬ 
trium  aut  Deum  esse  nascentium  conditorem  dixerit,  Coelestianus 
et  Pelagianus  vocatur  ;  ista  quippe  catholica  fides  dicit :  sed  si 
quis  ad  colendum  recte  Deum,  sine  ipsius  adjutorio  dicit  esse  in 
hominibus  liberum  arbitrium ,  ipse  Coelestianus  et  Pelagianus 
vocatur.  »  Et  (lib.  de  Prsed.  Sanet,  cap.  5.),  adversus  Semipela- 
gianos  scribit:  «  Quisquis  audet  dicere,  habeo  ex  me  ipso  fidem, 

non  ergo  accepi:  profecto  contradicit  huic  apertissimse  veritati: 

* 

non  quia  credere  vel  non  credere  non  est  in  arbitrio  voluntatis 

humanae,  sed  in  electis  praeparatur  voluntas  a  Domino.  » 

0 

294.  His  igitur  praestitutis  — 

(1)  «Post  ejusmodi  censuram»,  recte  notat  Perrone  (n.  69.  not.),  «  miium  est, 
nonnullos  theologos  catholicos  adhuc  cum  Jansenistis  ausos  esse  adstruere  Semi- 
pelagianos  agnovisse  necessitatem  grati®  ad  fidei  initium.  Hoc  enim  perinde  est 
ac  velle  contradictoriam  positionem  illi ,  qu®  damnata  est  a  Rom.  Pontifice  tam¬ 
quam  falsa,  defendere  ut  veram.  Hic  admonendum  est,  Jansenium  ideo  statuisse 
Pelagianos  ac  Semipelagianos  admisisse  gratise  necessitatem  ad  fidei  initium,  ut 
deinde  inferret,  totam  controversiam  ,  quse  inter  Augustinum  et  illos  viguit,  agi¬ 
tatam  tantum  esse  circa  vim  et  efficaciam  gratise ;  ita  ut  Pelagiani  ac  Semipela- 
giani  contenderent  integram  seu  indifferentem  permanere  libertatem  sub  gratia, 
S.  Augustinus  autem  adstrueret  adversus  eos  juxta  catholicam  doctrinam  gratiam 
inferre  necessitatem  ineluctabilem  voluntati.  Dolendum  propterea  est,  eosdem  ca¬ 
tholicos  theologos  adstipulatos  fuisse  etiam  ex  hac  parte  Jansenio  circa  statum 
controversi®  inter  Semipelagianos  et  S.  Augustinum,  saltem  circa  efficaciam  grati®; 
secus  ac  veritas  liistori®  patiatur,  et  auctoritas  Romanorum  Pontificum  declara¬ 
verit.  Hoc  enim  est  catholicam  causam  prodere,  ad  privata  placita  inconsulto  sta¬ 
tuenda.  Cf.  inter  ceteros  Nat.  Alex.  (1.  c.  art.  2.  de  Pelagianorum  erroribus,  §  8. 
et  seqq.).  Interim  si  secernatur  gratia  illustrationis  seu  intellectus,  quam  tam  Pe¬ 
lagiani,  ut  diximus,  quam  Semipelagiani  admiserunt  ad  fidei  initium,  a  gratia 
inspirationis  seu  voluntatis ,  cujus  necessitatem  utrique  pertinaciter  inficiati  sunt: 
si  pr®terea  secernatur  fidei  initium  a  fide  formali,  quam  Semipelagiani  inter  opera 
ipsa  recensebant,  et  quibus  eliciendis  grati®  necessitatem  agnoscebant,  tollitur 
omnis  amphibologia.  » 

§  II. 

Solvitur  Proposita  Quaestio. 

Prop.  IX.  —  Ad  ipsum  fidei  initium ,  ac  cujuslibet  salutaris 
operis  desiderium,  secus  ac  Semipelagiani  docuere,  necessa¬ 
rium  est  praeveniens  ac  interius  adjutorium  Spiritus  Sancti 
illuminantis  ,  inspirantis  ac  roborantis;  adeoque  verissime  do¬ 
cuit  S.  Augustinus  (de  Gratia  et  Lib.  Arbitr.):  «  Sine  illo  vel 
operante  ut  velimus,  vel  cooperante  cum  volumus  ,  ad  bona 
pietatis  opera  nihil  possumus.  » 

295.  Prob.  I.  Ex  Scriptura.  Etenim  —  1)  ex  dictis  (n.  249.), 
homo  absque  gratia  se  habet  in  ordine  supernaturali  ,  tamquam 
filium  irae;  tamquam  mortuum;  qui  renasci  ac  veluti  creari  in¬ 
diget;  quique  proinde  sine  gratia  nihil  est.  Atqui  qui  ita  se  ha¬ 
bet,  nullius  motus  est  capax;  adeoque  sicut  nullum  salutare  opus 
perficere,  ita  nullum  inchoare  valet.  Ergo  — 

2)  Praesertim  ,  dixit  Christus  Dominus  ,  ut  vidimus  (  n.  250.  ) 
«sine  me  nihil  potestis  facere»;  et  Apostolus  (II.  Cor.  III.  5.)  ait: 
«Non  quod  sufficientes  simus  cogitare  aliquid  a  nobis,  quasi  ex 
nobis  :  sed  sufficientia  nostra  ex  Deo  est.  »  Atqui  in  hjpothesi 
Semipelagiana,  homo  absque  gratia  aliquid  posset  —  imo  non  pa¬ 
rum,  siquidem  initium  fidei  et  operis  salutaris,  quod  homini  soli 
tribuitur,  meretur  gratiam  —  et  sic  plus  posset,  quam  simplici¬ 
ter  de  salute  cogitare.  Ergo.  —  Unde  Sanctus  Augustinus  (de 
Praedest.  Sanet,  cap.  2.)  contra  Semipelagianos  scribit:  «Ista 
verba  perpendant  qui  putant  ex  nobis  esse  fidei  coeptum  et  ex 
Deo  fidei  esse  supplementum.  Quis  enim  non  videat  prius  esse 
cogitare,  quam  credere?  Nullus  quippe  credit  aliquid,  nisi  prius 
cogitaverit  esse  credendum....  Quod  ergo  pertinet  ad  religionem 
atque  pietatem  [de  qua  loquebatur  Apostolus]  si  non  sumus  ido¬ 
nei  cogitare  aliquid  quasi  ex  nobismetipsis  ,  sed  sufficientia  no¬ 
stra  ex  Deo  est;  profecto  non  sumus  idonei  credere  aliquid  quasi 
ex  nobismetipsis,  quod  sine  cogitatione  non  possumus,  sed  suffi¬ 
cientia  nostra  qua  credere  incipiamus  ex  Deo  est.  » 

3)  Legitur  (Joan.  VI.  44.  seq.):  «Nemo  potest  venire  ad  me, 
nisi  Pater  qui  misit  me  traxerit  eum.  »  —  Venire  enim  ad  Chri¬ 
stum  hoc  loco  esse  credere,  liquet  ex  vers.  65.:  «Sunt  quidam  ex 
vobis  qui  non  credunt.»  Ac  subdit  (vers.  66.):  «  Propterea  dixi: 
nemo  potest  venire  ad  me  ,  nisi  fuerit  ei  datum  a  Patre  meo.  » 
Unde  ut  quis  credat  in  Christum ,  necesse  est  ut  a  Patre  traha¬ 
tur,  nempe  allidatur  per  praeviam  illustrationem  intellectus  et 
inspirationem  voluntatis,  ut  pluries  exponit  S.  Augustinus  illud 
trahere.  Sed  in  systemate  Semipelagiano  saepius  contingit,  ut  quis 
ad  fidem  seipsum,  quin  trahatur,  urgeat,  Patrem  ad  fidem  dan¬ 
dam,  objecto  merito,  determinando.  Ergo  — 

4)  D:citur  (Rom.  XI.  35.):  «  Quis  prior  dedit  illi  et  retribue¬ 
tur  ei?»  quibus  verbis  significatur  Dei  gratiam  a  nullo  liumano 

U 

opere  praeveniri;  atqui  si  posset  homo  fidem  et  opus  salutare  suis 
viribus  inchoare,  praeveniret  gratiam  Dei.  Ergo.  — Pariter  (I.  Cor.. 
IV.  7.)  dicitur:  «  Quis  te  discernit?  Quid  habes  quod  non  accepi¬ 
sti?  Si  autem  accepisti,  quid  gloriaris,  quasi  non  acceperis?» 
Atqui  si  homo  suis  viribus  inchoaret  fidem  et  opus  salutis,  atque 
per  illud  initium  mereretur  gratiam,  aliquid  haberet  quod  non 
accepit,  et  ipse  se  discerneret. 

Unde  S.  Augustinus  (de  Praedest.  Sanet,  c.  3.),  inquit:  «  Quo 
praecipue  testimonio  [I.  Cor.  mox.  cit.]  etiam  ipse  convictus  sum 
cum  similiter  errarem,  putans  fidem  qua  in  Deum  credimus  non 
esse  donum  Dei;  sed  a  nobis  esse  in  nobis.» — Nec  satis  est  repo¬ 
nere  excludi  gloriationem  si  tantum  agnoscamus  a  Deo  esse  vo¬ 
luntatem,  quam  subinde  nos  eidem  offerimus.  Ut  enim  ratiocina¬ 
tur  S.  Augustinus  (lib.  2.  de  Pecc.  Merit.  et  Remiss.  c.  18. )t 
«  Si  libera  quaedam  voluntas  ex  Deo  est  quae  adhuc  potest  esse- 
vel  bona  vel  mala,  bona  vero  voluntas  ex  nobis  est;  melius  est 
id  quod  a  nobis,  quam  quod  ab  illo  est.  » 

296.  II.  Ex  Patribus.  Ac — 1)  ipse  S.  Augustinus  (lib.  de  Dono 
Persev.  c.  19.)  colligit  testimonia  veterum  Patrum,  quibus  re¬ 
latis  addit:  «  Isti  tales  tantique  doctores  dicentes  non  esse  aliquid 
i  de  quo  tamquam  de  nostro  quod  Deus  nobis  dederit  gloriemur, 
nec  ipsum  cor  nostrum  et  cogitationes  nostras  in  potestate  no¬ 
stra  esse,  et  totum  dantes  Deo,  atque  ab  ipso  nos  accipere  con— 
fitentes,  ut  permansuri  convertamur  ad  eum;  ut  id  quod  bonuirv 

est,  nobis  quoque  videatur  bonum  et  velimus  illud....  haec  utique 
gratiae  Dei  tribuunt,  Dei  munera  agnoscunt ,  ab  ipso  nobis,  non 
a  nobis  esse  testantur.  » 

2)  Pauca  tamen  subjicimus  eorum  praecipue  inter  Patres  testi¬ 
monia,  quos  Semipelagianismo  infectos  nonnulli  asseruerunt.  S.  Am¬ 
brosius  (lib.  de  Fuga  Saeculi,  c.  1.  n.  1.),  ait:  «  Non  in  potestate 
nostra  est  cor  nostrum,  et  nostrae  cogitationes  ».  Et  (in  Expos. 
prooemii  Evangel.  S.  Lucae)  ad  haec  verba  «  visum  est  mihi  »,  in¬ 
quit:  «Non  voluntate  tantum  humana  visum  est,  sed  sicut  pla¬ 
cuit  ei,  qui  in  me  loquitur  Christus:  qui,  ut  id,  quod  bonum  est, 
nobis  quoque  bonum  videri  possit,  operatur _  a  Deo  enim  prae¬ 

paratur  voluntas  hominum  ». — S.  .Joan.  Chrysost.  (Hom.  4.  in  Ep. 
ad  Eph.  n.  2.):  «  Nec  fides  quidem  »,  inquit,  «  est  ex  nobis.  Nam 
si  non  venisset,  si  non  vocasset,  quomodo  potuissemus  credere?... 
Quare  nec  fidei  donum  est  nostrum,  sed  Dei  ,  non  ex  operibus; 
non  enim  suffecisset,  inquit,  fides  ad  salutem....  Hoc  ipsum  est 
Dei  donum,  ne  quis  glorietur  ut  nos  gratos  efficiat  circa  gra¬ 
tiam.  »  Et  (Homil.  28.  in  Gen.),  ait:  «  Deum  preces  nostras  prae¬ 
venire  »;  et  (Homil.  13.  in  Joan.),  docet:  «  Gratiam  Dei  semper 
in  beneficiis  priores  sibi  partes  vindicare  »;  et  (Hom.  71.  in  Joan.), 
asserit:  «  Deum  in  nobis  bonum  opus  incipere  ». — S.  Hilarius  (in 
Ps.  118.  Iit.  5.  n.  4.)  proponit  ac  laudat  Prophetae  exemplum, 
qui  «  omnia  vult  a  bonitate  Dei  inchoari  »;  et  (lit.  6.  n.  2.),  scri¬ 
bit:  «  Misericordiam  itaque  primum  deprecatus  est,  dehinc  salu¬ 
tare.  Salus  enim  nostra  ex  misericordia  Dei  est,  et  bonitatis  suae 
hoc  munus  in  nobis  est,  et  inde  coepit  oratio  ,  unde  et  salus  in¬ 
choat  deprecantis.  »  —  S.  Hieronymus  (Epist.  130.):  «  Ipsumque 
quod  nostrum  est,  sine  Dei  miseratione  nostrum  non  est.  » — S.  Cy¬ 
prianus  (lib.  3.  ad  Quirin.  c.  4.):  «  In  nullo  gloriandum,  quando 
nostrum  nihil  est  ». 

297.  III.  Ex  ratione  theologica.  Praeter  ea,  quae  desumi  pos¬ 
sunt  ex  disputatis  contra  Pelagianos,  dicimus — 1)  Ecclesia  sem¬ 
per  donum  fidei  a  Deo  pro  infidelibus  postulare,  ac  pro  illo  con¬ 
cesso  gratias  agere  consuevit.  Pro  certo  igitur  habuit,  fidem  sa¬ 
lutarem  ita  esse  donum  Dei,  ut  per  gratiam  divinam  et  incipia¬ 
tur  et  firmetur.  Neque  enim,  ut  optime  arguit  S.  Augustinus  (lib. 
de  Dono  Persever.  c.  23.),  ab  alio  poscimus,  quod  in  nostra  est 

potestate:  «  Quando  enim  »;  inquit,  «  non  oratum  est  in  Ecclesia 
pro  infidelibus,  atque  inimicis  ejus,  ut  crederent?...  Nam  si  haec 
ab  ipso  [Deo]  quidem  poscit  Ecclesia,  sed  a  se  ipsa  sibi  dari  pu¬ 
tat,  non  veras,  sed  perfunctorias  orationes  habet;  quod  absit  a 
nobis.  Quis  enim  veraciter  gemat,  desiderans  accipere,  quod  orat, 
a  Domino,  si  hoc  a  seipso  se  sumere  existimat,  non  ab  illo?» 

2)  Initium  fidei  et  operis  salutaris  in  eo  praesertim,  juxta  Se- 
mipelagianos,  consistit,  ut  pulsemus,  oremus,  etc.,  viribus  nostris. 
Atqui  hoc  ipsum  pulsare,  orare,  etc.,  a  Deo  est.  Unde  S.  Augu¬ 
stinus  (de  Dono  Persev.  cap.  23.)  docet  ipsam  orationem  esse  mu¬ 
nus  gratiae  «  praesertim  ,  quoniam  ‘quid  oremus,  sicut  oportet, 
nescimus,  sed  ipse  Spiritus’,  ait  Apostolus,  ‘interpellat  pro  no¬ 
bis  gemitibus  inenarrabilibus’....  Quid  est:  ‘ipse  Spiritus  inter¬ 
pellat’,  nisi  interpellare  facit  ‘gemitibus  inenarrabilibus’,  sed  ve¬ 
racibus,  quoniam  veritas  est  Spiritus?  Ipse  est  enim  de  quo  alio 
loco  dicit:  ‘Misit  Deus  Spiritum  Filii  sui  in  corda  nostra  claman¬ 
tem:  Abba,  Pater' !  (Gal.  IV.  6.).  Et  hic  quid  est:  ‘Clamantem’, 
nisi  clamare  facientem:  tropo  illo,  quo  dicimus  laetum  diem,  qui 
laetos  facit? — Quod  alibi  manifestat,  ubi  dicit  * _  accepistis  Spi¬ 

ritum  adoptionis  filiorum,  in  quo  clamamus:  Abba,  Pater!’  (Rom. 
VIII.  15.).  Ibi  dixit:  ‘Clamantem’;  hic  vero:  ‘In  quo  clamamus’; 
aperiens  videlicet  ,  quomodo  dixerit;  ‘clamantem’,  id  est,  sicut 
jam  exposui:  clamare  facientem.  Ubi  intelligimus ,  et  hoc  ipsum 
esse  donum  Dei  ,  ut  veraci  corde  et  spiritualiter  clamemus  ad 
Deum.  Attendant  ergo,  quomodo  falluntur,  qui  putant  esse. a  no¬ 
bis,  non  dari  nobis  ut  petamus,  quaeramus,  pulsemus,  etc.  » 

298.  Dices:  1)  Scriptura  passim  primas  partes  in  salutis  ne¬ 
gotio  homini  tribuit.  Sic  (Prov.  XVI.  1.):  «  Hominis  est  praepa¬ 
rare  animam,  et  Domini  gubernare  linguam  »;  et  (vers.  9.):  «  Cor 
hominis  disponit  viam  suam  ,  sed  Domini  est  difigere  gressus 
ejus.  »  —  Zacli.  (I.  3.):  «  Convertimini  ad  me,  et  convertar  ad 
vos.  » — Jacob.  (IV.  8.):  «  Appropinquate  Deo,  et  appropinquabit 
vobis.  » — 2)  Scriptura  suppeditat  exempla  Zacchaei,  boni  latro¬ 
nis,  Centurionis,  qui  vel  suis  desideriis,  vel  propria  confessione, 
vel  aliis  operibus  sibi  fidei  et  conversionis  gratiam  acquisive- 
runt. — 3)  Unde  (Matth.  XXV.  15.)  statuitur  veluti  generalis  re- 

gula,  juxta  quam  Deus  talenta  (gratiam)  distribuit  «  unicuique 

# 

secundum  propriam  virtutem  ». 

Resp.  ad  lam:  Quando  aliquis  effectus  pertinet  ad  plures  cau¬ 
sas,  ex  Scripturarum  more  ,  modo  uni  tribuitur  ,  modo  alteri , 
quin  ceterae  excludantur:  imo  non  semper  commemorantur  omnes, 
quia  supponuntur  jam  cognitae.  Fides,  conversio,  opus  salutare 
pertinent  tum  ad  Dei  gratiam,  tum  ad  liberum  arbitrium  (vide 
animadversiones  S.  Anselmi,  n.  228.);  bine  medo  huic,  modo  illi 
tribuitur,  ita  tamen,  ut  ex  analogia  Scripturarum  utrumque  re¬ 
quiratur.  Quando  ergo  dicitur  «  hominis  esse  praeparare  animam,» 
«  appropinquare  Deo,  »  etc.,  distinguendum  est:  cum  gratia ,  quae 
illum  praevenit  et  adjuvat,  conc.;  sine  gratia,  neg. 

Revera  ipsa  praeparatio,  quae  uno  loco  adseribitur  libero  ar¬ 
bitrio,  aliis  in  locis  gratiae  adjudicatur.  Sic  (Ps.  LXXX.  11.)  di¬ 
citur:  «  Dilata  os  tuum,  et  implebo  illud;  »  et  (Ps.  L.  17.)  habe¬ 
tur:  «  Domine,  labia  mea  aperies;  et  os  meum  annuntiabit  laudem 
tuam.  » — Ezech.  (XVIII.  31.)  Deus  praeceperat:  «  Facite  vobis  cor 
novum,  et  spiritum  novum»;  postea  autem  id  non  obtineri  nisi  ipso 
donante  declarat  (XXXVI.  26.)  dicens:  «  Dabo  vobis  cor  novum, 
ct  spiritum  novum  ponam  in  medio  vestri.  » — Zaehar.  (I.  3.)  di- 
''Cit  Dominus:  «  Convertimini,  »  etc.;  et  ab  opposito  (Ps.  LXXIX.) 
nos  dicimus  Deo: «Deus  virtutum,  converte  nos»;  et  Jer.(XXXI.lS.): 
«  Converte  me  et  convertar....  postquam  enim  convertisti  me, 
egi  poenitentiam;  »  et  Thren.  (V.  21.):  «  Converte  nos,  Domine, 
ad  te,  et  convertemur.  » — Rom.  (VII.  18.):  «Velle  adjacet  mihi, 
perficere  autem  bonum  non  invenio;  »  et  Philipp.  (II.  13.):  «  Deus 
est  enim  qui  operatur  in  nobis  velle  et  pertlcere.  »  —  Praeclare 
idcirco  Conc.  Trid.  (sess.  6.  cap.  5.),  observat:  «  In  Sacris  Lit¬ 
teris,  cum  dicitur:  Convertimini  ad  me,  et  convertar  ad  vos,  li¬ 
bertatis  nostrae  admonemur.  Cum  respondemus:  Converte  nos, 
Domine,  ad  te,  et  convertemur,  Dei  nos  gratia  praeveniri  confi¬ 
temur.  » 

Resp.  ad  2du,n  illa  ipsa  desideria,  et  alia  opera  non  fuisse  sine 
gratia.  Unde  Conc.  Arausican.  II.  (cap.  25.)  postquam  declara¬ 
verit,  quod  «  in  omni  opere  bono  non  nos  incipimus,  »  addit: 
«  Unde  manifestissime  credendum  est  ,  quod  et  illius  latronis  , 
quem  Dominus  ad  paradisi  patriam  revocavit,  et  Cornelii  >  Cen- 

turionis,  ad  quem  Angelus  Domini  missus  est,  et  Zacchaei,  qui 
ipsum  Dominum  suscipere  meruit,  illa  tam  admirabilis  fides  non 
fuit  de  natura,  sed  divinae  gratiae  largitate  donata.  » 

Resp.  ad  3tium:  Non  desunt  interpretes  (cf.  Cornelium  a  Lapi¬ 
de,  in  h.  1.)  qui  putant  illud  «  secundum  propriam  virtutem,  » 
aut  ad  emblema  parabolae  pertinere  ;  adeoque  nullam  intentam 
peculiarem  significationem  praeseferre  ;  aut  spectare  ad  gratias 
gratis  datas  et  status,  ut  magistratum,  episcopatum,  apostola- 
tum,  sacerdotium,  etc.,  quos  status  Deus  naturae  viribus  attem¬ 
perare  solet.  Alii  tamen  concedunt  ibi  agi  de  gratia  sanctificante, 
sed  illud  «  secundum  propriam  virtutem  »  intelligunt  secundum 
mensuram  praeviae  disposistionis,  quae  est  a  praeveniente  gratia. 
«  Illa  virtus,  »  inquit  D.  Thomas  (2.  2.  q.  24.  art.  3.  ad  1.),  «  se- 
eundum  quam  Deus  sua  dona  dat  unicuique,  est  dispositio,  vel 
praeparatio  praecedens,  sive  conatus  gratiam  accipientis.  Sed  hanc 
etiam  dispositionem,  vel  conatum  praevenit  Spiritus  Sanctus  mo¬ 
vens  mentem  hominis  plus,  vel  minus  secundum  suam  volunta¬ 
tem.  Unde  Apostolus  dicit  (Coi.  I.  12.):  ‘Qui  dignos  nos  fecit  in 
partem  sortis  Sanctorum  in  lumine’;  et  (Eph.  IY.  7.):  ‘Unicuique 
nostrum  data  est  gratia  secundum  mensuram  donationis  Christi’.» 

299.  Scholion.  Jam  Semipelagiani  errorem  suum  veterum  Pa¬ 
trum  auctoritate  tueri  contendebant;  de  illis  enim  scribit  S.  Pro¬ 
sper  (Epist.  ad  S.  August.  n.  3.):  «  Obstinationem  suam  vetustate 
defendunt,  et  ea,  quae  de  epistola  Apostoli  Pauli,  Romanis  scri¬ 
bentis,  ad  manifestationem  divinae  gratiae  praevenientis  electorum 
merita  proferuntur,  a  nullo  unquam  ecclesiasticorum  ita  esse  in¬ 
tellecta,  ut  nunc  sentiuntur,  affirmant.  »  Calvinus  vero  (Inst.  1.  2. 
c.  2.),  et  Jansenius  plures,  e  Graecis  praesertim,  Patres  Semipe- 
lagianismum  docuisse  autumant.  Immo  non  deest  aliquis  Catho¬ 
licus  scriptor,  qui  uni  vel  alteri  e  Patribus  eumdem  errorem  tri¬ 
buit. 

300.  Verum,  quin  longam  testimoniorum  seriem  proferamus, 
praestat  generales  quasdam  animadversiones  subjicere,  quae  non 
solum  ad  objectionem  solvendam,  sed  ad  Patres  etiam  vindican¬ 
dos  satis  erunt.  Ac  I.  mirum  non  est,  si  nondum  suborta  haeresi 
Semipelagiana,  Patres  non  adeo  perspicuas  verborum  formulas 

adhibuere,  cum  loquerentur  de  necessitate  gratiae  ad  ipsum  ini¬ 
tium  fidei  et  salutis:  quod  jam  adnotaverat  S.  Augustinus  quoad 
haeresim  Pelagianam.  Pelagianis  enim  de  auctoritate  Patrum  glo- 
riantibus  respondet  S.  Doctor  (cont.  Julian.  lib.  1.):  «  Vobis  non¬ 
dum  existentibus  securius  loquebantur,  et  in  Ecclesia  Dei  loquen- 
tes  non  aliter  intelligebantur,  quia  Ecclesia  et  fideles  credide¬ 
rant;  »  et  (lib.  de  Praed.  Sanet,  cap.  14.),  ait:  «Quid  opus  est  ut 
eorum  scrutemur  opuscula,  qui  priusquam  ista  haeresis  oriretur, 
non  habuerunt  necessitatem  in  hac  difficili  ad  solvendum  quaestio¬ 
ne  versari?  quod  procul  dubio  facerent,  si  respondere  talibus  co¬ 
gerentur.  Unde  factum  est,  ut  de  gratia  Dei  quid  sentirent,  bre¬ 
viter  quibusdam  scriptorum  suorum  locis,  et  transeunter  attin¬ 
gerent.  »  Profecto  molesta  atque  intolerabilis  res  foret,  si  omni 
propositioni,  quae  sinistre  explicari  posset,  clausulam  aliquam  in 
familiari  sermone,  aut  etiam  libris  conscribendis  ,  semper  adhi¬ 
bere  deberemus:  nec  ulla  est  ratio  ita  agendi,  quando  nulla  est 
sinistrae,  interpretationis  suspicio.  Sane  proverbium  olim  erat 
«  velle  nostrum  est  »;  sicut  nunc  Anglice  dicitur:  «  Help  your- 
self,  and  Heaven  will  help  you;  »  Gallice:  «  Aide-toi  et  le  eiel 
tfaidera;  »  et  Italice:  «  Dio  dice,  aiutati,  che  io  ti  aiuto.  »  Sed 
his  aut  similibus  verbis  certe  non  excludimus  praeveniens  Dei 
auxilium. 

301.  II.  Non  ergo  ex  quibusdam  phrasibus  hinc  inde  excerptis 
desumenda  est  doctrina  Patrum;  sed  harmonice  Patres  interpre¬ 
tandi  sunt,  ne  secum  ipsis,  aut  cum  aliis  Patribus  committan¬ 
tur,  quamdiu  evidens  ratio  aliud  non  exigit.  Jamvero  Patribus 
illis,  qui  locutiones  quasdam  ambiguas  habent,  quae  difficultatem 
creant,  non  solum  plurimos  alios  Patres  opponimus,  sed  propria 
quoque  ipsorum  testimonia  diserta,  quibus  necessitatem  gratiae 
praevenientis  ad  omnia  opera  supernaturalia,  atque  etiam  ad  sa¬ 
lutis  initium,  profitentur.  Juxta  haec  igitur  clara  effata,  obscu¬ 
riora  exponenda  et  accipienda  sunt. 

302.  III.  Sed,  ut  ad  magis  proprias  animadversiones  veniamus, 
prioribus  Ecclesiae  temporibus,  Mareionitae  aliique  haeretici  as¬ 
serebant,  ex  quadam  fati  specie  pendere  omnia,  niliilque  prorsus 
conferre  industriam  nostram  ad  salutem;  quos  ut  refellerent,  San¬ 
cti  Patres  ad  declarandam  et  probandam  potestatem  liberi  arbi- 

trii  obligabantur.  Hac  de  causa  contendunt,  in  nobis,  seu  in  no¬ 
stra  potestate  esse,  credere  et  bene  operari,  quod  dum  dicunt, 
gratiam  non  excludunt ,  sed  supponunt.  Graeci  libere  et  absque 
scrupulo  dicebant,  initium  actionis  bonae  a  nobis  duci;  sed  intel- 
ligebant  primam  ad  bonum  determinationem,  quam  facit  volun¬ 
tas.  Intelligebant  principium,  at  non  primum:  intelligebant  pri¬ 
mum  in  homine,  sed  factum  et  ab  homine  et  a  Deo  ,  non  quod 
ante  a  solo  Deo  factum  est  in  homine.  Docuerunt  Deum  non  prae¬ 
cedere  nostram  voluntatem;  sed  intelligebant  non  praecedere  vim 
inferendo,  quae  ita  ad  se  trahat  voluntatem,  ut  volitio  non  am¬ 
plius  homini  sit  libera.  Docuerunt,  debere  nos  primum  decernere, 
velle,  eligere;  sed  illam  supponebant  gratiam  ,  quae  hanc  nobis 
clanculum  suppeditat  facultatem.  Ita  intelligenda  sunt  plura  loca 
S.  Irenaei,  ac  praesertim  S.  Joan.  Chrysostomi,  qui  saepe  illos  oppu¬ 
gnat,  qui  liberum  arbitrium  negant,  aut  de  gratiae  defectu  que¬ 
runtur,  aut  talem  gratiam  poscunt,  quae  ipsis  vim  inferat. 

303.  IV.  Notat  Petavius  (de  Deo,  lib.  9.  cap.  4.  n.  8.):  «  Non 
raro  veteres,  dum  de  gratia  loquuntur,  plenam  et  perfectam  in- 
telligere,  non  inchoatam  ac  rudem,  quae  prima  nominatur,  cujus 

plerumque  rationem  non  habent _ ut  Theodoretus,  Photius,  (Ecu- 

menius,  Tlieophylactus,  atque  ipse  quoque  Chrysostomus....  Non 
enim  primum  voluntatis  motum  et  rationis  in  gratia  numerant; 
veluti  fidem  et  desiderium,  quo  ad  pleniorem  quaerendam  Dei  no¬ 
titiam  et  amorem  excitamur;  quae  sunt  excellentiora  gratiae  mu¬ 
nera,  proindeque  gratiae  nomen  ac  titulum  praecipue  merentur. » 
Sed  ut  dona  illa  posteriora  accipiantur ,  praecedere  debet  Dei 
gratia  qua  voluntas  praeparetur,  uti  ipsi  Patres  alibi  docent. 

304.  V.  Cum  Patres  docent  Deum  respicere  ad  naturae  dona, 
ut  conferat  gratiam,  non  tribuunt  naturae  ullam  rationem  meriti, 
aut  positivae  dispositionis,  nec  quandoque  nomine  gratiae  aliud 
intelligunt,  nisi  insigne  aliquod  munus,  puta  Apostolatum ,  quod 
Deus,  ex  libera  ac  suavi  suae  Providentiae  dispositione,  naturae 
accommodat.  Hinc  nihil  repugnat  asserere  quod,  v.  g.,  Deus  in 
vocando  Paulo  rationem  habuerit  ejus  quod  ille  facere  posset, 
si  coelesti  gratia  afflaretur,  ut  ait  Paschasius  Radbertus  (lib.  5. 
in  Matth.  cap.  9.):  «  Novit  enim  artifex  singula  licet  incomposita, 

ad  quos  valeant  usus  suo  opere  proficere.  Idcirco  praeteriens  vi- 
Mazzella.  De  Gratia  Christi.  14 

dit  materiam  operis  sui;  elegit  unde  formaret  vas  in  honorem, 
quod  prius  in  contumelia  jacebat.  » — Et  S.  Augustinus  (tract.  8. 
in  I.  Joan.  epist .) :  «  Robur  est  ligni  positum  ante  oculos;  faber 
optimus  vidit  lignum  non  dolatum,  de  sylva  praecisum;  adamavit; 
nescio  quid  inde  vult  facere.  Non  enim  ad  hoc  amavit  ut  semper 
sic  maneat.  In  arte  vidit  quod  futurum  est,  non  in  amore  quod 
'  est;  et  amavit  quod  inde  facturus  est,  non  illud  quod  est.  » 

305.  VI.  Denique  initium  aliquod  naturae  tribuunt  Patres,  non 
quatenus  ipsa  sola  vim  habeat  merendi,  aut  ullo  modo  se  posi¬ 
tive  disponendi  ad  gratiam;  sed  quatenus  obstacula  quaedam  re¬ 
movet,  ac  negative  praeparatur  ad  gratiam  recipiendam.  Ita,  ex. 
gr.,  infidelis  sanae  philosophiae  studens  ,  veluti  se  praeparat  ad 
fidem  suscipiendam  ;  non  quia  philosophia  per  se  justificat,  aut 
meretur  gratiam  fidei,  aut  est  positiva  dispositio  ad  illam;  sed 
quia  juvat  ad  intelligendas  veritates  ,  quae  divinae  fidei  praesup- 
ponuntur,  ad  penetrandam  vim  motivorum  credibilitatis,  ad  dif¬ 
ficultates  solvendas,  etc.:  atque  ita  negative,  removendo  nempe 
obstacula,  viam  aperit  fidei.  Sic,  ex.  gr.,  intelligi  potest  illud 
Clem.  Alex.  (Strom.  1.  1.  c.  20.):  «  Per  se  quippe  aliquando  Grae¬ 
cos  justificabat  Philosophia,  »  et  alia  similia.  Ipse  enim  Clemens 
existimavit  philosophiam  apud  gentes  id  praestitisse  ,  quod  prae¬ 
stitit  lex  apud  Hebraeos,  dum  functae  sunt  veluti  munere  paeda¬ 
gogi  ad  Christum  ducentis.  Unde  (1.  cit.  c.  5.)  illud  (Prov.  II.  6.): 
«  Deus  enim  dat  sapientiam  ex  ore  suo  et  sensum  simul  et  pru¬ 
dentiam,  et  justis  instar  thesauri  recondit  auxilium  »,  explicat: 
«  Iis  enim,  qui  a  philosophia  fuere  justificati,  auxilium  recondi¬ 
tur  ea  quoque  consensio,  quae  ducit  ad  pietatem  in  Deum.  Atque 
erat  quidem  ante  Domini  adventum  philosophia  Graecis  necessa¬ 
ria  ad  justitiam:  nunc  autem  est  utilis  ad  pietatem,  cui  necessario 
praemittenda  est,  ab  iis  qui  fidem  ex  demonstratione  percipiunt.... 
Omnium  enim  bonorum  Deus  est  causa:  sed  aliorum  principali¬ 
ter,  ut  Testamenti  Veteris  et  Novi  ;  aliorum  autem  per  conse¬ 
quentiam,  sicut  philosophiae. ...  nam  ipsa  quoque  Graecos  paedagogi 
more  ducebat,  sicut  lex  Hebraeos  ad  Christum.  » — Sed  haec  cla¬ 
riora  fient,  cum  in  quarta  disputatione  ,  agentes  de  divina  oeco¬ 
nomia  in  distributione  gratiae,  explicabimus  commune  illud  effa- 

tum:  «  Facienti  quod  in  se  est  Deus  non  denegat  gratiam  ».  Interim 
cf.  Isaacum  Habert  (Theologiae  Graec.  Patrum  vindicatae  circa 
universam  materiam  gratiae);  et  Petavium  (de  Deo,  1.9.  cc.  4.  5.). 

ARTICULUS  QUARTUS 

Utrum  absque  speciali  Dei  auxilio  possit  Homo  in  accepta 

Justitia  Perseverare. 

§  I. 

Exponitur  Status  Quaestionis. 

306.  Ex  praecedenti  articulo  constat  initium  justitiae  ac  salutis 
Deo  esse  tribuendum;  nunc  quaestionem  aggredimur  de  acceptae 
justitiae  conservatione,  seu  de  perseverantia  in  illa;  ut  investi¬ 
gemus  an  perseverantia  ab  auxilio  gratiae  pendeat,  et  quo  sensu 
dici  debeat  magnum  Dei  donum. 

307.  Doctrina  Ecclesiae  hac  in  re  praecipue  continetur  sequen¬ 
tibus  definitionibus.  Cone.  Arausic.  (can.  10.)  ait:  «  Adjutorium 
Dei  etiam  renatis  ac  sanctis  semper  est  implorandum,  ut  ad  finem 
bonum  pervenire,  vel  in  bono  possint  opere  perdurare.»  Et  (can.  19): 
«  Natura  humana,  etiamsi  in  illa  integritate,  in  qua  est  condita, 
permaneret,  nullo  modo  se  ipsam,  Creatore  suo  non  adjuvante, 
servaret.  Unde  cum  sine  gratia  Dei  salutem  non  possit  custodire 
quam  accepit,  quomodo  sine  Dei  gratia  poterit  reparare  quod 
perdidit?  » — Cone.  Trident.  (sess.  6.  cap.  13.):  «  Similiter  de  per¬ 
severantiae  munere,  de  quo  scriptum  est:  Qui  perseveraverit  usque 
in  finem,  hic  salvus  erit:  quod  quidem  aliunde  haberi  non  potest, 
nisi  ab  eo  qui  potens  est  eum  qui  stat  statuere,  ut  perseveran¬ 
ter  stet,  et  eum  qui  cadit  restituere  :  nemo,  »  etc.  Et  (can.  16)  ; 
«  Si  quis  magnum  illud  usque  in  finem  perseverantiae  donum  se 
certo  habiturum,  absoluta  et  infallibili  certitudine  dixerit,  nisi 
hoc  ex  speciali  revelatione  didicerit;  anathema  sit.  »  Et  (can.  22.): 
«  Si  quis  dixerit,  justificatum,  vel  sine  speciali  auxilio  Dei,  in 
accepta  justitia  perseverare  posse,  vel  cum  eo  non  posse;  ana¬ 
thema  sit.  » 

308.  Ad  vim  harum  definitionum  assequendam,  pauca  de  more 
praenotare  oportet.  Ac  imprimis,  perseverantia  tripliciter  accipi 
potest:  1)  sumitur  pro  habitu  mentis,  quo  homo  firmiter  stat,  ne 
per  irruentes  tristitias  removeatur  ab  eo  quod  est  secundum  vir¬ 
tutem — 2)  pro  habitu  quo  quis  firmum  habet  propositum  perse¬ 
verandi  usque  in  finem — 3)  pro  continuatione  in  bono,  seu  in  ac¬ 
cepta  justitia.  «Perseverantia»,  inquit  D.  Thomas  (1.  2.  q.  109. 
a.  10.),  «  tripliciter  dicitur.  Quandoque  enim  significat  habitum 
mentis,  per  quem  homo  firmiter  stat,  ne  removeatur  ab  eo  quod 
est  secundum  virtutem,  per  tristitias  irruentes;  ut  sic  se  habeat 
perseverantia  ad  tristitias,  sicut  continentia  ad  concupiscentias 
et  delectationes....  Alio  modo  potest  dici  perseverantia  habitus 
quidam,  secundum  quem  homo  habet  propositum  perseverandi  in 
bono  usque  in  finem.  Et  utroque  istorum  modorum  perseveran¬ 
tia  simul  cum  gratia  infunditur,  sicut  et  continentia,  et  ceterae 
virtutes.  Alio  modo  dicitur  perseverantia  continuatio  quaedam 
boni  usque  ad  finem  vitae.  Et  ad  talem  perseverantiam  habendam 
homo  in  gratia  constitutus,  non  quidem  indiget  aliqua  alia  habi¬ 
tuali  gratia,  sed  divino  auxilio.  »  Agitur  hic  de  perseverantia 
tertio  sensu  sumpta,  prout  nempe  dicit  «  durationem,  seu  conti¬ 
nuationem  in  acceptae  fidei  et  gratiae  sanctificantis  statu  ». 

309.  Perseverantia  sic  sumpta  distinguitur  in  perfectam  et  im¬ 
perfectam.  Imperfecta ,  quae  etiam  temporalis  dici  potest,  ea  est 
quae  usque  ad  finem  vitae  non  pervenit ;  est  autem  de  illius  ra¬ 
tione,  ut  diuturno  tempore,  et  moraliter  considerabili  perseveret. 
Nemo  enim  dicetur  simpliciter  perseverasse,  vel  ad  tempus,  si 
tantum  brevissimo  tempore  gratiam  habuit,  et  statim  illam  ami¬ 
sit;  quia  illa  gratia  non  est  stabilis,  sed  quasi  transitoria,  nec 
duratio  illa  est  moralis  sed  physice  quasi  necessaria.  At  vero 
quando  aliquis  diu  gratiam  conservat  in  adulta  aetate,  dicitur 
aliquo  modo  moraliter  perseverasse,  non  tamen  simpliciter,  sed 
secundum  quid,  si  postea  gratiam  amittat.  —  Perfecta  vero  illa 
est,  per  quam  usque  ad  vitae  finem  in  gratiae  sanctificantis  statu 
persistitur,  a  quantocumque  demum  tempore  hic  status  incepe¬ 
rit.  Perseverantia  videlicet  perfecta  non  semper  habet  initium  a 
prima  hominis  justificatione  in  baptismo  accepta;  hanc  enim  mul¬ 
ti  amittunt:  sed  ab  illa  justificatione,  de  qua  quis  deinceps  non 

excidit.  Haec  igitur  perseverantia  usque  in  vitae  finem  completa 
et  consummata  nondum  est,  quamdiu  quis,  etiamsi  perseveraturus, 
adhuc  currit  et  certat;  sed  tum  perfecte  et  actu  habetur,  quando 
justus  in  fine  cursus  dicere  potest:  «  bonum  certamen  certavi, 
cursum  consummavi  ».  Propterea  etiam  perseverantia  finalis  ap¬ 
pellatur. 

310.  Hanc  divisionem  perseverantiae  in  perfectam  et  imperfe¬ 
ctam  indicavit  S.  Augustinus,  qui  (in  prine,  lib.  de  Dono  Perse¬ 
verantiae)  cum  dixisset,  donum  perseverantiae  esse,  quo  usque  in 
finem  vitae  perseveratur,  statim  objicit:  «  Sed  ne  quisquam  relu¬ 
ctetur,  et  dicat:  Si  ex  quo  fidelis  quisque  factus  est,  vixit,  v.  g., 
decem  annos,  et  eorum  medio  tempore  a  fide  lapsus  est,  nonne 
quinque  annos  perseveravit  ?»  Et  respondet:  «  Non  contendo  de 
verbis,  si  et  illa  perseverantia  putatur  esse  dicenda  ,  tamquam 
temporis  sui:  hanc  certe,  de  qua  nunc  agimus  perseverantiam, 
qua  in  Christo  perseveratur  usque  in  finem,  nullo  modo  habuisse 
dicendum  est,  qui  non  perseveraverit  usque  in  finem:  potiusque 
hanc  habuit  unius  anni  fidelis,  et  quantum  infra  cogitari  potest, 
si  donec  moreretur  fideliter  vixit;  quam  multorum  annorum,  si 
exiguum  temporis  ante  mortem  a  fidei  stabilitate  defecit.  » 

311.  Perseverantia  perfecta  seu  finalis  duplici  veluti  elemento 
constat,  secundum  quod  partiri  solet  in  passivam  et  activam.  Pas¬ 
siva  consistit  in  opportunitate  mortis  ,  seu  conjunctione  mortis 
cum  statu  gratiae;  et  passiva  dicitur,  quia  ad  illam  liomo  pas¬ 
sive  se  habet  mortem  obeundo — activa  vero  sita  est  in  perenni 
usque  in  finem  exercitio  eorum  quae  ad  statum  gratiae  retinen¬ 
dum  augendunque  pertinent,  et  activa  dicitur,  quia  pendet  a  li¬ 
bera  justi  cooperatione.  Talis  fuit,  ex.  gr.,  perseverantia  Marty¬ 
rum,  qui,  inquit  S.  Augustinus  (1.  de  Correp.  et  Grat.  c.  12.), 
«  mundo  saeviente  steterunt  in  fide  per  spiritum  virtutis  et  cari¬ 
tatis  quo  cuncta  minantia  et  cruciantia  superarunt  ». 

312.  Hinc  patet,  perfectam  perseverantiam  dupliciter  contin¬ 
gere  posse:  uno  modo,  ut  in  hac  vita  praecedat  diuturna  perse¬ 
verantia,  et  perveniat  usque  ad  mortem,  et  fiat  aeterna;  et  haec 
est  perfectissima,  et  (ut  ita  dicam)  perseverantia  antonomastice. 
Alio  vero  modo  contingit,  ut  duratio  in  gratia  pro  tempore  hu¬ 
jus  vitae  brevissima  sit,  tamen  in  eo  brevi  tempore  perveniat 

usque  ad  mortem,  et  finalis  fiat  ,  ut  contingit  in  puero,  vel  in 
peccatore  qui  in  articulo  mortis  baptizatur,  vel  absolvitur,  et 
statiin  moritur.  Et  haec  quidem  respectu  temporis  hujus  vitae 
valde  imperfecta,  et  vix  mereri  perseverantiae  nomen  videtur; 
tamen  respectu  aeternitatis  perfectissima  est. 

313.  Denique  apprime  distingui  debet  'potestas  ab  actu  perse- 

< 

verandi:  primam  habent  omnes  justi  qui  instructi  necessariis  au* 
xiliis,  si  velint  iis  fideliter  cooperari,  possunt  usque  in  finem  per¬ 
severare,  et  aeterna  beatitudine  potiri  ;  actum  vero  habent  qui 
realiter  inveniuntur  in  statu  gratiae  dum  morte  corripiuntur,  et 
sic  beatum  finem  consequuntur.  Quare  duplex  exurgit  quaestio: 
1)  «  Quid  requiritur  ut  justus  possit  diu  aut  finaliter  in  accepta 
justitia  perseverare» — 2)  «  Quid  requiritur,  ut  justus  actu  fina¬ 
liter  perseveret.  » 

314.  De  prima  quaestione  statuit  Concil.  Trid.  (cit.  can.  22. 
n.  307.)  necessarium  esse  speciale  Dei  auxilium;  anathema  enim 
dicit  illi,  qui  assereret  «  justificatum  sine  speciali  auxilio  Dei 
in  accepta  justitia  perseverare  posse  ».  At  vero  in  quo  consistit 
speciale  illud  auxilium?  Ut  ejus  natura  declaretur,  notandum 
est : 

1)  Auxilium,  quod  ad  potestatem  perseverandi  requiritur,  dici 
potest  speciale  triplici  potissimum  sensu:  a)  quatenus  distingui¬ 
tur  a  naturali  auxilio  generalis  concursus;  et  sic  quodlibet  auxi¬ 
lium  gratiae,  indebitum  naturae  dicitur  speciale  —  b)  quatenus 
distinguitur  ab  ipsa  gratia  habituali,  qua  justus  ornatus  suppo¬ 
nitur;  et  sic  quodlibet  actuale  auxilium  indebitum  naturae,  sive 
internum  sive  externum,  dicitur  auxilium  speciale — c)  quatenus 
distinguitur  ab  omnibus  gratiis  actualibus  ordinariis,  quae  utpote 
debitae  statui  justitiae,  justis  omnibus  conceduntur  ;  et  sic  auxi¬ 
lium  quoddam  extraordinarium,  veluti  sui  generis,  distinctum  a 
summa  illarum  gratiarum  communium  omnibus  justis,  diceretur 
auxilium  speciale. 

2)  Pelagiani  ,  cum  soli  naturae  tribuerent  potestatem  agendi 
opera  salutaria,  vincendi  omnes  tentationes,  adeoque  vitandi  pec¬ 
cata;  consequenter  docebant  posse  hominem  perseverare  in  bono 
absque  ullo  gratiae  auxilio.  Quaestio  tamen  de  perseverantia  ma¬ 
xime  agitata  fuit  contra  Semipelagianos.  Hi  quidem  non  absolute 

asserebant  hominem  posse  sine  gratia  in  bonis  operibus  perse¬ 
verare:  etenim  uti  fidem  formalem  et  opera  bona  gratiae  adjudi¬ 
cabant  (n.  283.),  ita  et  horum  continuationem  perseverantem. 
Sed,  uti  vidimus  (n.  287.),  gratiam  ad  fidem  formalem  et  bona 
opera  necessariam  ex  meritis  bonae  voluntatis  et  pii  credulitatis 
affectus  repetebant.  Adjutorium  autem  gratiae  propter  naturale 
meritum  collatum  non  tantum  intelligebant  de  uno  primo  auxi¬ 
lio,  per  quod  reliqua  obtineri  dicebant  ;  sed  de  aliis  etiam,  quae 
per  vitae  decursum  possunt  homines,  usu  suae  libertatis,  suoque 
humano  labore  et  conatu,  pulsando,  quaerendo,  etc.,  ad  crescen¬ 
dum  in  justitia,  et  perseverandum  promereri  (cf.  Suarez,  Prol.  5. 
c.  6.  nn.  14.  21.).  Unde  et  perseverantia  juxta  ipsos  non  erat  gra¬ 
tuitum  Dei  beneficium,  sed  posita  in  hominis  potestate  naturali, 
quum  in  ejus  facultate  esset  illud,  quo  medium  obtinetur  ad  per¬ 
severandum,  videlicet  bona  voluntas.  «  Sic  [Massilienses],  »  inquit 
S.  Augustinus  (de  Dono  Persev.  cap.  17.),  «  qui  solum  initium 
fidei,  et  usque  in  finem  perseverantiam  sic  in  nostra  constituuut 
potestate,  ut  Dei  dona  esse  non  putent,  neque  ad  ea  habenda  vel 
retinenda  Deum  operari  nostras  cogitationes  et  voluntates,  ce¬ 
tera  vero  ipsum  dare  concedunt,  cum  ab  illo  impetrantur  creden¬ 
tis  fide,  »  etc. 

315.  His  positis,  dicendum  est:  1)  ad  potestatem  perseverandi 
certe  requiritur  auxilium  primo  sensu  speciale;  adeoque  necessa¬ 
rium  est  auxilium  gratiae  naturae  indebitum:  id  contra  Pelagia- 
nos  et  Semipelagianos  definitum  est. — 2)  Definita  pariter  est  con¬ 
tra  eosdem  haereticos  necessitas  auxilii  specialis  secundo  sensu, 
eo  ipso  quod  justus  dicitur  indigere  speciali  auxilio,  ut  possit 
perseverare.  Hujusmodi  speciale  auxilium  resultat  ex  jugi  sup¬ 
peditatione  auxiliorum  saltem  sufficientium,  sive  internorum  sive 
externorum,  quibus  homo  justus  possit  et  tentationes  vincere,  et 
in  bono  immutabiliter  consistere,  ac  sic  gratiae  statum  ad  mor¬ 
tem  usque,  vel  diu  conservare.  Summa  talium  auxiliorum  con¬ 
stituit  illud  speciale  auxilium. — 3)  At  requiritur  ne  insuper  au¬ 
xilium  speciale  tertio  sensu?  Suarez  (de  Gratia,  1.  10.  c.  2.  n.  6. 
seqq.)  videtur  illud  exigere;  licet  (n.  8.)  advertat:  «  Loquendo  de 
perseverantia,  includendo  in  ea  terminum  vitae,  non  videtur  du¬ 
bium,  quin  assertio  posita  sit  expresse  definita.  At  vero  si  as- 

sertio  intelligatur  de  diuturna  conservatione  gratise  ,  non  inclu¬ 
dendo  perseverantiam  usque  ad  finem,  licet  sit  de  fide  non  fieri 
sine  auxiliis  gratiae,  attamen  quod  illa  auxilia  debeant  esse  spe¬ 
cialiora  et  majora,  quam  gratiae  habituali  debeantur,  seu  quasi 
connaturalia  sint,  non  esse  tam  clare  definitum  ,  licet  sit  satis 
certum,  et  praedictis  definitionibus  satis  consentaneum.  »  Commu¬ 
nis  tamen  sententia  negat  auxilium  necessarium  ad  potestatem 
perseverandi  debere  esse  speciale  hoc  tertio  sensu,  sive  agatur 
de  diuturna  conservatione  justitiae  ,  sive  de  ejus  conservatione 
usque  in  finem.  Huic  nos  sententiae  subscribimus. 

316.  Quoad  alteram  quaestionem  de  actu  perseverandi,  certum 
est  Cone.  Tridentifium  de  eo  agere  (cit.  cap.  13.  et  can.  16.  n.  307.), 
atque  de  eo  intelligenda  esse  ejus  verba  «  magnum  illud  usque  in 
finem  perseveratiae  donum  ».  Saepissime  etiam  S.  Augustinus  de 
actuali  perseverantia  finali  locutus  est.  Ita  (de  Dono  Persev. 
cap.  1.)  scribit:  «  hanc  certe,  de  qua  agimus,  perseverantiam  qua 
in  Christo  perseveratur  usque  in  finem,  nullo  modo  habuisse 
dicendus  est,  qui  non  perseveraverit  usque  in  finem  ».  Et  (cap.  6.): 
«  De  illa  perseverantia  loquimur,  qua  perseveratur  usque  in  finem: 
quae  si  data  est,  perseveratum  est  usque  in  finem;  si  autem  non 
est  perseveratum  usque  in  finem,  non  est  data.  Non  itaque  dicant 
homines  perseverantiam  cuiquam  datam  usque  in  finem,  nisi  cum 
ipse  venerit  finis;  et  perseverasse  [cui  data  est]  repertus  fuerit 
usque  in  finem.  »  Et  mox:  «Perseverantiam  usque  in  finem,  quoniam 
non  habet  quisquam,  nisi  qui  perseveraverit  usque  in  'finem,  multi 
eam  possunt  habere,  nullus  amittere.  Neque  enim  metuendum  est 
ne  forte  cum  perseveraverit  homo  usque  in  finem  ,  aliqua  in  eo 
mala  voluntas  oriatur,  ne  perseveret  usque  in  finem.  Hoc  ergo 
donum  suppliciter  emereri  potest,  amitti  contumaciter  non  potest.» 

317.  Verum,  qua  ratione  actus  perseverandi  usque  in  finem  vo¬ 
catur  Magnum  Donum?  Ut  rite  id  explicetur,  videndum  impri¬ 
mis  est  quid  donum  illud  comprehendat.  Dicimus  ergo  illud  du¬ 
plicis  generis  auxilia  comprehendere:  interna  nempe,  et  exter¬ 
na.  Quare — 

1)  Comprehendit  intrinseca  auxilia  ,  quse  intellectui  ,  aut  vo¬ 
luntati  ,  aliisve  potentiis  internis  hominis  divinitus  infundun- 

tur,  ut  actus  bonos  eliciat,  et  per  illos  vel  affirmativa  praece¬ 
pta  impleat  ,  vel  peccata  contra  negativa  praecepta  volunta¬ 
rie,  et  per  actus  positivos  evitet ,  seu  tentationes  vincat.  Quod 
si  nec  una  tentatio  gravis,  nec  alicujus  supernaturalis  actus  obli¬ 
gatio  occurrat  inter  ultimam  justificationem  et  mortem ;  tunc 
ipsummet  auxilium  ad  talem  justificationem  datum  peculiarem 
rationem  gratiae  habet,  quia  scilicet  datum  est  eo  tempore,  quo 
futurum  est  non  solum  efficax,  sed  etiam,  ut  ita  dicam,  finaliter 
efficax:  quae  circumstantia  non  provenit  sine  Dei  praeordinatione, 
et  providentia  speciali. 

2)  Comprehendit  extrinseca  auxilia,  quae  dantur  justo  ut  caveat 
peccatum  mortale,  non  per  voluntarium  actum,  sed  per  solam 
carentiam  actus  peccaminosi.  Hujusmodi  sunt,  ex.  gr.,  illae  di¬ 
vinae  Providentiae  dispositiones,  per  quas  non  occurrant  occasiones 
ad  malum,  ut  non  occurrat  objectum  excitans  ad  malum  etc. 
Unde  dicebat  S.  Augustinus  (Homil.  23.  c.  6.):  «  0  tu  qui  dicis 
te  non  multa  [crimina]  commisisse.  Quare?  Quo  regente?  »  Et  in¬ 
fra:  «Hoc  tibi  dicit  Deus  tuus:  Regebam  te  mihi,  servabam  te  mihi; 
ut  adulterium  non  committeres,  suasor  defuit;  ut  suasor  deesset, 
ego  feci;  locus  et  tempus  defuit;  ut  haec  deessent,  ego  feci.  » 

3)  Inter  extrinseca  autem  auxilia  principem  locum  obtinet  illa 
specialis  providentia  Dei,  qua  ex  certa  scientia  et  electione  per¬ 
mittit  vel  procurat  homini  mortem  eo  tempore,  quo  in  gratia 
existens  omnem  futuram  vel  possibilem  occasionem  amittendi 
gratiam  ,  per  mortem  evitat.  Unde  (Sap.  IY.  11.  14.)  dicitur: 
«  Raptus  est,  ne  malitia  mutaret  intellectum  ejus,  aut  ne  fictio 
deciperet  animam  illius....  Placita  enim  erat  Deo  anima  illius, 
propter  hoc  properavit  educere  illum  de  medio  iniquitatum.  » — Et 
Matt.  (X.  22.):  «  Nisi  breviati  fuissent  dies  illi,  non  fieret  salva 
omnis  caro,  sed  propter  electos  breviabuntur  dies  illi  » — Et  S.  Au¬ 
gustinus  (de  Dono  Persever.  cap.  17.),  inquit:  «  Videte  a  veritate 
quam  sit  alienum  negare  donum  Dei  esse  perseverantiam  usque 
in  finem,  cum  vitae  huic  quando  voluerit,  ipse  det  finem,  quem 
si  dat  ante  imminentem  lapsum,  facit  hominem  perseverare  usque 
in  finem.  Sed  mirabilior  et  fidelibus  evidentior  largitas  bonitatis 
Dei  est,  quod  etiam  parvulis ,  quibus  obedientia  non  est  illius 
aetatis  ut  detur,  datur  haec  gratia.  » 

318.  Quaeri  fortasse  potest  quomodo  tempus  mortis  possit  esse 
effectus  specialis  providentiae,  et  gratia.  Sive  enim  mors  consi¬ 
deretur  uti  sequela  corruptibilitatis  naturae,  sive  uti  effectus  pec¬ 
cati  originalis,  sicut  revera  accidit  in  praesenti  providentia;  tem¬ 
pus  ejus  videtur  esse  determinatum  in  instanti  priori  ad  electio¬ 
nem  ad  gratiam;  siquidem  electio  ad  gratiam  nunc  est  per  Chri¬ 
stum  Redemptorem,  et  consequenter  supponit  peccatum  et  mortem. 

Respondetur:  Opportunitas  mortis,  de  qua  hic  agitur,  proprie 
consistit  in  conjunctione  mortis  cum  statu  gratiae.  Potest  autem 
dupliciter  contingere  quod  mors  cum  statu  gratiae  conjungatur: 
1)  quatenus  Deus  jam  noscens  quo  tempore  aliquis  secundum  na¬ 
turalem  rerum  cursum  moreretur,  gratias  illi  efficaces  destinat, 
quae  ad  illud  usque  tempus  perveniant,  tempore  ipso  non  immu¬ 
tato — 2)  quatenus  tempus  mortis  juxta  naturalem  rerum  ordinem 
eventurae,  Deus  ex  speciali  providentia  supernaturali  immutet, 
ut  tunc  accidat  quando  quis  est  in  statu  gratiae.  Quod  etiam  hoc 
altero  modo  habeatur  opportunitas  mortis ,  saltem  in  aliquibus 
ex  electis,  videtur  omnino  conforme  mox  citatis  Scripturae  et 
S.  Augustini  testimoniis,  ut  consideranti  facile  patet.  Neque  hoc 
mirum  videri  debet,  cum  jam  admittatur  similis  specialis  provi¬ 
dentia,  ut  desint  occasiones  peccandi,  objecta  ad  peccatum  exci¬ 
tantia,  etc. 

319.  Ex  his  duo  immediate  inferuntur.  Infertur — 1)  donum  per¬ 
severantiae  non  comprehendere  eadem  auxilia  in  omnibus,  qui  sal¬ 
vantur.  Hoc  evidens  est,  quia  hoc  donum  non  in  omnibus  habet 
eosdem  effectus;  auxilia  dantur  propter  effectus,  et  illis  propor- 
tionata  conferuntur;  ergo  collectio  auxiliorum  non  est  aequalis  in 
omni  perseverantiae  dono.  Ita,  exem.  grat.,  in  parvulis,  in  per¬ 
petuo  amentibus,  in  illis  omnibus  qui  perseverarunt  in  gratia,  in 
qua  moriuntur,  per  solam  carentiam  peccati  mortalis,  donum  il¬ 
lud  consistit  solum  in  auxiliis  extrinsecis. 

Infertur — 2)  quid  perseverantia  actualis  addat  potentiae  perse¬ 
verandi.  Perseverantia  qua  passive  consideratur,  addit  specialem 
illam  providentiam,  qua  ita  res  disponuntur,  ut  mors  de  facto 
contingat  in  statu  gratiae. — Qua  active  consideratur,  addit  supra 
potestatem  perseverandi  congruentiam,  et  efficaciam  auxiliorum. 
Nam  licet  ei,  qui  perseverare  potest,  non  tamen  est  perseveratu- 

rus,  multa  auxilia  efficacia  dentur,  quibus  saepe  sancte  opera¬ 
tur,  et  peccata  evitat;  non  tamen  dantur  ei  omnia  auxilia  effica¬ 
cia,  cum  quibus  non  solum  'poterit  perseverare  sed  perseverabit 
usque  in  finem.  Alteri  vero,  cui  Deus  vult  perseverantiam  dona¬ 
re,  illa  praeparat  efficacia  auxilia,  quibus  praescit  eum  usque  in 
finem  perseveraturum.  Yide  Suarez  (de  Gratia,  lib.  10.  c.  4.  nn.  8. 
9.  10.  13.  19.;  et  cap.  5.). 

320.  His  praemissis,  haud  difficile  est  intelligere  qua  ratione 
actualis  usque  in  finem  perseverantia  dicitur  «magnum  donum». 
Nam — 1)  est  bonum  simpliciter  gratuitum  respectu  liberi  arbi¬ 
trii  nude,  seu  sine  gratia,  spectati:  id  commune  habet  cum  pote¬ 
state  perseverandi,  et  definitum  est  contra  Semipelagianos.  — 
2)  Est  magnum  donum,  quatenus  necessario  conjunctum  cum  vita 
aeterna. — 3)  Est  magnum  donum,  quatenus,  secundum  id  quod 
addit  potestati  perseverandi,  non  cadit  sub  merito  de  condigno: 
etsi  enim  justus  possit  de  condigno  mereri  gloriam,  augmentum 
gratiae,  et  gloriae;  gloriam  tamen  non  consequetur,  nisi  sub  con¬ 
ditione  «  si  perseveraverit  usque  in  finem  »:  cujus  conditionis  im¬ 
plementum,  ut  omnes  theologi  fatentur,  nequit  homo  de  condigno 
mereri.  «Omne  quod  quis  meretur»,  inquit  D.  Thomas  (1.  2. 
q.  114.  art.  9.),  «a  Deo  consequitur,  nisi  impediatur  per  pecca¬ 
tum.  Sed  multi  habent  opera  meritoria,  qui  non  consequuntur 
perseverantiam;  nec  potest  dici  quod  hoc  fiat  propter  impedimen¬ 
tum  peccati,  quia  hoc  ipsum  quod  est  peccare,  opponitur  perse¬ 
verantiae;  ita  quod  si  aliquis  perseverantiam  mereretur,  Deus  non 
permitteret  illum  cadere  in  peccatum.  Non  igitur  perseverantia 
cadit  sub  merito.  » 

321.  His  itaque  praestitutis — 

§ 

Solvitur  Proposita  Quaestio. 

Prop.  X.  —  1.  Ut  justus  possit  in  accepta  justitia  diu  perse¬ 
verare,  indiget  speciali  ac  supernaturali  Dei  auxilio,  ab  ha¬ 
bituali  gratia  quidem  distincto — 2.  sed  non  a  summa  auxilio¬ 
rum  actualium,  sive  internorum  sive  externorum ,  quibus  ad 

salutaria  opera  peragenda  et  vitanda  peccata ,  pro  loco  et  tem¬ 
pore,  instruitur . — 3.  Actualis  vero  usque  in  finem  perseverantia 
ita  divince  misericordiae  adscribi  debet,  ut  merito  dicatur  Ma¬ 
gnum  Donum. 

322.  Prob.  1 pars.  I.  Homines  etiam  justi  exhibentur  ut  cer¬ 
tantes,  colluctantes,  pugnantes,  militantes;  quibus  perseverandum 
est  cum  metu  et  tremore,  contra  tentationes  perpetuas,  a  carne, 
mundo  et  diabolo  immissas,  etc.  Exhibentur  ut  certantes  (I.  Tim. 
YI.  12.);  «Magnum  certamen  sustinuistis  passionum»  (Heb.  X. 
32.);  colluctantes  (Ephes.  YI.  12.);  pugnantes  (I.  Cor.  IX.  26.); 
militantes  (Job.  VII.  1.):  «Militia  est  vita  hominis  super  ter¬ 
ram  »;  Ephes.  (YI.  13-17.);  quibus  perseverandum  est  cum  metu 
et  tremore  (Pliil.  II.  12.;  I.  Cor.  X.  12.);  contra  tentationes  per¬ 
petuas,  etc.  (Jacob.  I.  2.  12.  14.;  II.  Joan.  7.;  II.  Cor.  XI.  14.); 
I.  Pet.  (v.  8.):  «  Sobrii  estote  et  vigilate :  quia  adversarius  ve¬ 
ster  diabolus,  tamquam  leo  rugiens,  circuit,  quaerens  quem  devo¬ 
ret.  »  Atqui  inferius  suo  loco  demonstrabimus,  nullam  gravem 
tentationem,  absque  actuali  auxilio  Dei,  vinci  posse;  sicut  absque 
illo  impossibile  est  totam  legem  diu  observare.  Ergo — 

323.  II.  Nequit  justus  in  accepta  justitia  diu  perseverare,  quin 
alia  supernaturalia  opera  efficiat;  atqui  nullum  supernaturale  opus 
efficere  potest  absque  gratia  actuali;  ergo  ut  possit  diu  in  acce¬ 
pta  justitia  perseverare  indiget  aliquo  auxilio  distincto  ab  habi¬ 
tuali  gratia,  qua  instructus  est. — Huc  ergo  faciunt  omnes  proba¬ 
tiones,  quas  dedimus  (n.  270.  seqq.). 

324.  III.  S.  Hilarius  (in  Ps.  118.  Iit.  16.  n.  10.)  ait:  «Quia  ser¬ 
vitus  nostra  ad  id  ipsum,  ut  in  servitutis  fide  maneat,  miseri¬ 
cordia  Domini  indiget,  superaddit,  ‘secundum  misericordiam  tuam’: 
quia  miseratione  ejus  opus  est,  ut  in  hac  servitutis  nostrae  pro¬ 
fessione  maneamus.  »  —  S.  Prosper  (pro  Augustino  Responsiones, 
p.  1.  cap.  6.):  «Justificatus  itaque  homo,  id  est,  ex  impio  pius 
factus,  nullo  praecedente  bono  merito,  accipit  donum,  quo  dono 
acquirat  et  meritum:  ut  quod  in  illo  inchoatum  est  per  gratiam 
Christi,  etiam  per  industriam  liberi  augeatur  arbitrii:  numquam 
remoto  adjutorio  Dei ,  sine  quo  nec  proficere  nec  permanere  in 
bono  quisquam  potest.  » — S.  Ambrosius  (in  Luc.  lib.  2.  n.  84.), 

ait:  «Domini  virtus  studiis  cooperatur  humanis,  ut  nemo  possit 
aedificare  sine  Domino,  nemo  custodire  sine  Domino,  nemo  quid¬ 
quam  incipere  sine  Domino.  »  Et  (in  Ps.  118.  serm.  10.  n.  35.): 
«Non  volentis  neque  currentis  hominis  perseverantia  est:  non 
enim  in  hominis  potestate,  sed  miserentis  Dei  est,  ut  possis  com¬ 
plere,  quae  coeperis.» — Innocentius  I.  (in  Epist.  ad  Cone.  Cartha- 
gin.):  «Quamvis  hominem  redemerit  [Deus]  a  praeteritis  peccatis, 
tamen  sciens  illum  iterum  posse  peccare,  ad  reparationem  sibi... 
multa  servavit,  quotidiana  praestans  illa  remedia.  » 

325.  IV.  Rationem  indicat  D.  Tornas  (contra  Dentes ,  lib.  3. 
cap.  155.),  inquiens  :  «  Omne  enim  quod  de  se  est  variabile  ,  ad 
hoc  quod  figatur  in  uno  indiget  auxilio  alicujus  moventis  immo¬ 
bilis.  Homo  autem  variabilis  est  et  de  malo  in  bonum  et  de  bono 
in  malum.  Ad  hoc  igitur  quod  immobiliter  perseveret  in  bono  , 
quod  est  perseverare  indiget  auxilio  divino. . . .  Sciendum  tamen 
est  quod  ,  quum  ille  qui  gratiam  habet  petat  a  Deo  ut  perseve¬ 
ret  in  bono  ,  sicut  liberum  arbitrium  non  sufficit  ad  istum  effe¬ 
ctum  qui  est  perseverare  in  bono  sine  exteriori  Dei  auxilio,  ita 
nec  ad  hoc  sufficit  aliquis  habitus  nobis  infusus.  Habitus  enim 
qui  nobis  infunduntur  divinitus,  secundum  statum  praesentis  vitae 
non  auferunt  a  libero  arbitrio  totaliter  mobilitatem  ad  malum  , 
licet  per  eos  liberum  arbitrium  aliqualiter  stabiliatur  in  bono. 
Et  ideo,  quum  dicimus  hominem  indigere ,  ad  perseverandum  fi- 
naliter,  auxilio  gratiae,  non  intelligimus  quod,  super  gratiam  ha¬ 
bitualem  prius  infusam  ad  bene  operandum  ,  alia  desuper  infun¬ 
datur  ad  perseverandum:  sed  intelligimus  quod,  habitis  omnibus 
habitibus  gratuitis,  adhuc  indiget  homo  divinae  providentiae  auxi¬ 
lio  exterius  gubernantis.  » 

326.  Dices  I.:  Gratia  habitualis,  cum  virtutibus,  quae  eam 
comitantur  ,  confertur  nobis  ,  ut  possimus  recta  agere  ,  et  mala 
vitare:  ergo  ad  id  nullum  requiritur  auxilium  ab  ea  distinctum  ; 
secus  enim  gratia  esset  imperfecta.  Ergo  ad  potestatem  perseve¬ 
randi  necessarium  non  est  auxilium  speciale. 

Respondetur,  gratiam  habitualem  debere  esse  perfectam  in  suo 
ordine,  non  in  omni  ordine;  in  suo  ordine  autem  perfecta  est,  si 
per  auxilia  actualia,  quae  ipsa  postulat,  sufficit  ad  recte  agendum, 
et  malum  vitandum.  «Donum  habitualis  gratiae»,  inquit  D.  Tho- 


DISP.  II. —  DE  ACTUALIS  GRATUS  NECESSITATE. 


mas  (1.  2.  q.  109.  art.  9.  ad  1.),  «non  ad  hoc  datur  nobis  ut 
per  ipsum  non  indigeamus  ulterius  divino  auxilio  ;  indiget  enim 
quaelibet  creatura  ut  a  Deo  conservetur  in  bono  quod  ab  eo  ac¬ 
cepit.  Et  ideo  si  post  acceptam  gratiam  homo  adhuc  indiget  di¬ 
vino  auxilio,  non  potest  concludi  quod  gratia  sit  in  vanum  data, 
vel  quod  sit  imperfecta,  quia  etiam  in  statu  gloriae  quando  gra- 
*  tia  erit  omnino  perfecta,  homo  divino  auxilio  indigebit.  Hic  au¬ 
tem  aliqualiter  gratia  imperfecta  est ,  in  quantum  hominem  non 
totaliter  sanat,  ut  dictum  est  (in  corp.  art.).  »  Cf.  quae  diximus 
(n.  273.  seq.). 

327.  Dices  II.:  Adam  in  statu  innocentiae  non  indigebat  spe¬ 
ciali  auxilio,  ut  posset  perseverare.  Ergo  neque  in  praesenti  statu 
justus  eo  indiget;  juxta  Apostolum  enim  (Rom.  Y.)  plus  restitu¬ 
tum  est  nobis  per  Christum ,  quam  amisimus  in  Adamo. 

Respondetur:  Transeat  antec .,  quia  de  hac  re  infra  agendum 
est;  neg.  conseq.  Nam  ait  D.  Thomas  (1.  2.  q.  109.  art  10.  ad  3.), 
«sicut  Augustinus  dicit  (in  lib.  de  Nat.  et  Gratia,  c.  43.;  et  lib. 
de  Correp.  et  Grat.  c.  12.,  parum  a  prine.),  ‘homo  in  primo  statu 
accepit  donum,  per  quod  perseverare  posset,  non  autem  accepit 
ut  perseveraret,’  nunc  autem  per  gratiam  Christi  multi  accipiunt 
et  donum  gratiae,  quo  perseverare  possunt,  et  ulterius  eis  datur 
quod  perseverent;  et  sic  donum  Christi  est  majus  quam  delictum 
Adae.  Et  tamen  facilius  homo  per  gratiae  donum  perseverare  pot¬ 
erat  in  statu  innocentiae,  in  quo  nulla  erat  rebellio  carnis  ad  spi¬ 
ritum,  quam  nunc  possimus,  quando  reparatio  gratiae  Christi,  etsi 
sit  inchoata  quantum  ad  mentem,  nondum  tamen  est  consummata 
quantum  ad  carnem ;  quod  erit  in  patria,  ubi  homo  non  solum 
perseverare  poterit,  sed  etiam  peccare  non  poterit.  »  Cf.  quae  di¬ 
ximus  De  Deo  Creante  (n.  958.). 

328.  Proh.  2da  pars.  Admitti  nequit  novum  supernaturale  au¬ 
xilium,  distinctum  a  summa  auxiliorum,  quibus  justus  instruitur 
ad  bona  opera  peragenda  et  peccata  vitanda ,  nisi  de  eo  constet 
vel — 1)  directe  ex  revelatione;  vel — 2)  saltem  ex  rei  natura.  At¬ 
qui  ex  neutro  capite  desumitur  necessitas  hujusmodi  auxilii,  ut 
justus  possit  perseverare.  Ergo. 

Proh.  min.  quoad  lam  partem.  Nam  —  1)  si  recolantur  omnia 

Sacrae  Scripturae  testimonia,  quae  Suarez  colligit  (1.  10.  cap.  2. 
n.  7.)  ad  suam  sententiam  probandam,  eadem  omnino  sunt,  qui¬ 
bus  probatur  necessitas  gratiae  ad  singula  opera  salutaria,  et  ad 
graves  tentationes  vincendas.  Ergo  ex  illis  testimoniis  non  con¬ 
stat  de  auxilio  distincto  a  collectione  auxiliorum,  quae  conferun¬ 
tur  justo  ad  opera  bona  peragenda  et  mortalia  peccata  vitanda. 

2)  Si  recolantur  auctoritates  Concil.  et  Pontif.,  quas  Suarez 
colligit  (loc.  cit.  nn.  8.  9.)  ad  suam  sententiam  probandam,  ea¬ 
dem  etiam  sunt  quibus  communiter  asseritur  necessitas  gratiae 
sive  ad  salubriter  agendum,  sive  ad  graves  tentationes  vincen¬ 
das.  Ergo.— Imo  fere  omnes  illae  Cone,  et  Pontif.  definitiones  latae 
fuerunt  ad  errorem  Semipelagianorum  excludendum;  atqui  non  in 
eo  errabant  Semipelagiani ,  quod  potentiam  perseverandi  justo 
adseriberent  absque  illo  auxilio  speciali,  sensu  a  Suaresio  asser¬ 
to;  sed  in  eo  quod  homines  suis  viribus,  absque  gratia  perseve¬ 
rare  posse  dicerent.  Ergo — 

Proh.  min.  quoad  2dam  partem.  Unica  ratio,  quam  tandem  ex¬ 
hibet  Suarez  ad  suam  sententiam  probandam,  legitur  ib.  (c.  2. 
n.  17.):  «Longe  major  difficultas,  et  alterius  rationis  est  in  col¬ 
lectione  omnium  operum,  quam  in  singulis  operibus;  quia  in  per¬ 
severando,  et  vigilando  continue  ad  operandum  sine  defectu  longo 
tempore,  est  peculiaris  modus  difficultatis,  qui  in  multis  deter¬ 
minatis  operibus,  vel  occasionibus  eorum  cernitur. » — Atqui  haec 
ratio  non  videtur  rem  evincere.  Nam  si  major  est  difficultas  in 
collectione  actuum,  qui  ad  diu  perseverandum  requiruntur,  quam 
in  singulis  actibus;  majus  est  etiam  adjutorium  in  tota  collectio¬ 
ne  omnium  auxiliorum,  quam  in  singulis,  quae  ad  singulos  actus 
conferuntur.  Ergo  si  singula  sufficiunt  ad  singula  peccata  vitan¬ 
da,  et  opera  salutaria  peragenda;  tota  collectio  auxiliorum  suffi¬ 
ciet  ad  totam  collectionem  actuum. 

Sane  parum  credibile  est  quod,  collatis  justo  auxiliis  necessa¬ 
riis,  ut  possit  graves  tentationes  vincere,  praecepta  gravia  im¬ 
plere,  adhuc  maneat  in  morali  impotentia  perseverandi  in  statu 
justitiae;  et  ita  novum,  praeter  illa,  requiratur  auxilium,  ad  eam 
vincendam.  Saltem,  nisi  id  certo  constet,  admitti  non  posse  vi¬ 
detur.  Cone.  Araus.  II.  non  aliud  requirit  auxilium  ad  potesta¬ 
tem  perseverandi,  nisi  illud  quod  justis  omnibus  commune  est,  et 

consistit  in  gratia  auxiliante  et  cooperante.  Dicit  enim  (can.25.): 
«  Hoc  etiam  secandum  fidem  Catholicam  credimus,  quod  accepta 
per  baptismum  gratia,  omnes  baptizati  (Christo  auxiliante  et  coo¬ 
perante),  quae  ad  salutem  pertinent  possint  et  debeant  (si  fideliter 
laborare  voluerint),  adimplere.  » 

329.  Proh.  3tia  pars.  I.  Ex  Scriptura.  Nam — 1)  Scriptura  per¬ 
severantiam  diserte  tribuit  Deo.  Ita  (I.  Pet.  v.  10.)  dicitur:  «  Deus 
omnis  gratiae,  qui  vocavit  nos  in  aeternam  suam  gloriam  in  Chri¬ 
sto  Jesu ,  modicum  passos  ipse  perficiet,  confirmabit  solidabit- 
que.  » — Item  (Jer.  XXXII.  40.)  legitur:  «Timorem  meum  dabo  in 
cor  eorum,  ut  non  recedant  a  me.  » — «  Quod  »,  ait  ad  haec  S.  Au¬ 
gustinus,  «  quid  est  aliud,  quam  talis  ac  tantus  erit  timor  meus, 
quem  dabo  in  cor  eorum,  ut  mihi  perseveranter  adhaereant.  » — 
Demum  (Philip.  I.  3.  seqq.):  «  Cratias  ago  Deo  meo  in  omni  me¬ 
moria  vestri.  Semper  in  cunctis  orationibus  meis  pro  omnibus 
vobis,  cum  gaudio  deprecationem  faciens  super  communicatione 
vestra  in  Evangelio  Christi  a  prima  die  usque  nunc.  Confidens 
hoc  ipsum  quoniam  qui  coepit  in  vobis  opus  bonum  perficiet  usque 
in  diem  Christi  Jesu.  Sicut  est  mihi  justum  hoc  sentire  pro  omni¬ 
bus  vobis.»  —  Itaque  ex  Paulo  tam  Dei  est  perficere  quam  inci¬ 
pere.  Deinde  ut  hoc  ipsum  contingat,  profitetur  Apostolus  se  per¬ 
petuo  pro  Philippensibus  orare;  licet  alioqui  in  ipsorum  eximia 
virtute  ac  pietate  omne  fiduciae  haberet  argumentum. 

2)  In  Psalmis  perpetuo  ingeminatur  deprecatio  ad  Deum  pro 
perseverantia.  Sic  Ps.  CXVIII.  qui  totus  est  de  constanti  obser¬ 
vatione  divinae  legis,  unde  incipit:  «  Beati  immaculati  in  via  qui 
ambulant  in  lege  Domini  »;  in  rem  nostram  legimus:  «  Utinam  di¬ 
rigantur  [Hebraice  firmentur ]  viae  meae  ad  custodiendas  justifi¬ 
cationes  tuas.  —  Justificationes  tuas  custodiam,  non  me  derelin¬ 
quas  usquequaque. — Ne  repellas  me  a  mandatis  tuis. — Confirma 
me  in  verbis  tuis.  —  Yiam  iniquitatis  amove  a  me,  et  de  lege  tua 
miserere  mei  [Hebr.,  et  legem  tuam  largire  mihi\  »  etc.,  quae 
omnia  in  hebraica  versione  potiorem  emphasim  habent.  Eodem 
pertinent  illa  (Ps.  L.  13.  14.):  «  Spiritum  Sanctum  tuum  ne  aufe¬ 
ras  a  me.  —  Spiritu  principali  confirma  me.  »  Et  (Ps.  CXL.  4.): 
«  Non  declines  cor  meum  in  verba  malitiae  »;  et  (LXY.  9.):  «  Non 

dedit  in  commotionem  pedes  meos»;  et  (CXXXIX.  9.):  «Ne  tra¬ 
das  me,  Domine,  a  desiderio  meo  peccatori »;  etc.  Huc  etiam  fa¬ 
cit  oratio  Christi  Domini  (Jo.  XVII.  9.  seqq.);  ejus  exhortationes 
ad  orandum  (Luc.  XVIII.  1.;  XXI.  36.;  Matth.  XXVI.  41.,  etc.), 
ne  intremus  in  tentationem,  etc.  Jamvero,  inquit  S.  Augustinus 
(de  Dono  Persev.  c.  2.):  «Cur  perseverantia  poscitur  a  Deo,  si 
non  datur  a  Deo  ?  An  et  ista  irrisoria  petitio  est,  cum  id  ab  eo 
petitur  quod  scitur  ipsum  non  dare,  sed  ipso  non  dante  esse  in 
hominis  potestate?  » — Si  haec  vera  sunt  de  perseverandi  potentia, 
a  fortiori  vim  obtinent  quoad  ipsum  actum  perseverandi. 

330.  II.  Ex  praxi  Ecclesice.  Ecclesia  enim  in  suis  publicis  pre¬ 
cibus  constanter  a  Deo  petit  finalis  perseverantiae  donum.  Orat 
enim  ut  det  fidelibus  suis  «  perseverantem  in  sua  voluntate  famu¬ 
latum  » — ut  custodiat  «  opera  misericordiae  suae  » — ut  Ecclesiam 
faciat  «  in  sui  nominis  confessione  perseverare  » — et  ut  eam  cu¬ 
stodiat  «propitiatione  perpetua,  quatenus  ejus  semper  auxiliis  et 
abstrahatur  a  noxiis  et  ad  salutaria  dirigatur» — ut  det  «  cunctis 
qui  christiana  professione  censentur,  ea  respuere  quae  huic  ini¬ 
mica  sunt  nomini  » — ut  nominis  «  sui  timorem  pariter  et  amorem 
faciat  nos  habere  perpetuum» — ut  sua  «circa  nos  propitiatus  do¬ 
na  custodiat» — ut  «omni  die  ac  nocte  sine  peccato  nos  custodire 
dignetur  » — ut  praestet  «  ne  ad  ullum  declinemus  peccatum  ,  sed 
semper  ad  ejus  justitiam  faciendam  nostra  procedant  eloquia,  di¬ 
rigantur  cogitationes  et  opera» — ut  ab  ejus  «laude  nunquam  ces¬ 
semus» — ut  faciat  «nos  semper  suis  inhaerere  mandatis,  nec  un¬ 
quam  ab  ipso  nos  separari  permittat»,  etc.  Jamvero,  inquit  S.  Au¬ 
gustinus  (de  Dono  Persev.  c.  7.):  «Prorsus  hac  in  re  non  operosas 
disputationes  expectet  Ecclesia,  sed  attendat  quotidianas  orationes 


dem.  Orat,  ut  credentes  perseverent;  Deus  ergo  donat  perseve¬ 
rantiam  usque  in  finem.  ». 

331.  III.  Actualis  perseverantia  considerari  potest  vel — 1)  ut 
est  activa ;  vel — 2)  ut  est  passiva.  Atqui  utroque  modo  est  ma¬ 
gnum  Dei  donum.  Ergo — 

Proh.  min.  quoad  la,n  partem.  Prout  activa  est  perseverantia 
actualis  importat  auxilia  efficacia  prae  sufficientibus,  ad  persi¬ 
stendum  in  dono  usque  in  finem.  Atqui  collatio  auxilii  efficacis 
Mazzella.  De  Gratia  Christi.  15 

prae  sufficiente  est  magnum  Dei  donum.  Nam  etsi  justus  mereri 
possit  uberiora  auxilia;  nequit  tamen  mereri  de  condigno  auxilia 
efficacia:  tum  quia  deest  divina  promissio  de  liac  mercede;  tum 
quia  per  augmentum  gratiae  et  gloriae  exhauritur  justorum  meri¬ 
tum.  Cf.  quae  unanimiter  docent  theologi  de  hac  re,  ubi  agunt  de 
objecto  meriti. 

'  Hanc  veritatem  saepe  inculcat  S.  Augustinus,  qui  (Epist.  194.) 
postquam  dixisset,  quod  «  neminem  Deus  liberat,  nisi  gratuita  mi¬ 
sericordia;  et  neminem  damnat,  nisi  aequissima  veritate  »;  subdit: 
«Cur  autem  illum  potius  quam  illum  liberet,  aut  non  liberet, 
scrutetur  qui  potest  judiciorum  ejus  tam  magnum  profundum,  ve- 
rumtamen  caveat  praecipitium.  »  Rursum  (1.  2.  de  Pecc.  Merit. 
cap.  5.):  «Cur  illum  adjuvet,  illum  non  adjuvet:  illum  tantum, 
illum  autem  non  tantum;  istum  illo,  illum  isto  modo,  penes  ipsum.» 
Et  (de  Dono  Persev.  c.  9.):  «Ex  duobus  jam  aetate  grandibus  im¬ 
piis,  cur  iste  ita  vocetur  ut  vocantem  sequatur,  ille  aut  non  vo¬ 
cetur,  aut  non  ita  vocetur  ut  vocantem  sequatur;  inscrutabilia 
sunt  judicia  Dei.» 

Prob.  min.  quoad  2dam  'partem.  Actuali  perseverantia,  qua  pas¬ 
siva  est,  importat  opportunitatem  mortis,  quae  nempe  tunc  con¬ 
tingit,  quando  quis  est  in  statu  gratiae.  Atqui,  ex  rationibus  mox 
datis,  opportunitas  mortis  non  cadit  sub  merito  de  condigno.  Er¬ 
go. — Unde  S.  Augustinus  (op.  cit.  c.  17.),  inquit:  «Videte  jam  a 
veritate  quam  sit  alienum  negare  donum  Dei  esse  perseverantiam 
usque  in  finem  hujus  vitae;  cum  vitae  huic,  quando  voluerit  ipse 
det  finem.  » 

Revera  justus  meritis  suis  exigere  quidem  potest  ex  justitia 
praemium  reddendum  post  finem  probationis;  at  nequit  exigere, 
ut  probatio  desinat  uno  potius  tempore  quam  alio;  id  enim  per¬ 
tinet  ad  purum  Dei  dominium.  Dicenti  igitur:  justi  jus  habent  ad 
gloriam;  ergo  etiam  ad  perseverantiam,  sine  qua  gloria  obtineri 
nequit;  respondetur  justos  habere  jus  ad  gloriam,  quamdiu  gra¬ 
tiam  retinent;  at  possunt  in  hac  vita  gratiam  amittere,  adeoque 
amittere  possunt  ipsum  jus  ad  gloriam. 

Hanc  etiam  veritatem  saepe  prosequitur  S.  Augustinus.  Ita  (de 
Correp.  et  Grat.  lib.  1.  cap.  8.J  ait:  «Si  a  me  quaeratur:  Cur 
eis  Deus  perseverantiam  non  dederit,  quibus  eam  qua  Christiane 

viverent,  dilectionem  dedit;  me  ignorare  respondeo:  non  enim  ar¬ 
roganter,  sed  agnoscens  modulum  meum  audio  dicentem  Aposto¬ 
lum,  ‘0  homo  tu  quis  es  qui  respondeas  Deo?’»  Et  mox:  «Si 
confiteris  donum  Dei  esse,  perseverare  in  bono  usque  in  finem, 
cur  hoc  donum  ille  accipiat,  ille  non  accipiat,  puto  quod  mecum 
pariter  nescis ,  et  ambo  hic  inscrutabilia  judicia  Dei  penetrare 
non  possumus.  »  Et  iterum  de  his  qui  «  ex  bono  in  malum  defi¬ 
ciente  bona  voluntate  moriuntur:  Respondeant  [ait]  si  possunt, 
cur  eos  Deus  cum  fideliter  et  pie  viverent,  non  tunc  de  v itse  hu¬ 
jus  periculis  rapuit,  ne  malitia  mutaret  intellectum  eorum,  et  ne 
fictio  deciperet  animas  eorum:  utrum  hoc  in  potestate  non  habuit, 
an  eorum  mala  futura  nescivit  ?  nempe  nihil  eorum  nisi  perver¬ 
sissime  atque  insanissime  dicitur.  Cur  ergo  non  fecit?  Respondeant 
qui  nos  irrident,  quando  in  rebus  talibus  exclamamus,  Quam  in¬ 
scrutabilia  sunt  judicia  et  investigabiles  vise  ejus,  etc.  Sicut  co¬ 
guntur  fateri  donum  Dei  esse,  ut  finiat  homo  vitam  istam,  ante¬ 
quam  ex  bono  mutetur  in  malum?  cur  autem  aliis  donetur,  aliis 
non  donetur,  ignorant:  Ita  donum  Dei  esse,  in  bono  perseveran¬ 
tiam,  secundum  Scripturas  de  quibus  testimonia  multa  jam  posui, 
fateantur  nobiscum;  et  cur  aliis  detur,  aliis  non  detur,  sine  mur¬ 
mure  adversus  Deum,  dignentur  ignorare  nobiscum.  » 

332.  Scholion.  Cum  finalis  perseverantia  sit  magnum  Dei  do¬ 
num,  quod  de  condigno  mereri  non  possumus;  sequitur  ne  nihil 
praestare  nos  debere  aut  posse,  ut  illud  obtineamus  ?  Ad  hanc 
quaestionem,  quae  magni  momenti  est,  solvendam,  compendium 
hic  subjicimus  eorum,  quae  theologi  tradunt  de  hac  re. 

333.  Notetur  imprimis  perseverantiam  proprie  supponere  ho¬ 
minem  in  statu  justitiae,  sicut  conservatio  supponit  rei  produ¬ 
ctionem.  In  ea  autem  distinguere  possumus  inchoationem,  pro¬ 
gressum  et  consummationem.  Perseverantiae  donum  in  rigore  in- 

i  cipit  intrinsece  a  primo  auxilio  efficaci,  quod  post  justificationem 
datur  vel  immediate  in  ordine  ad  servandum  praeceptum,  vel  im¬ 
mediate  in  ordine  ad  orandum  pro  gratia  qua  praeceptum  servetur. 

|  Continuatio  autem  seu  progressus  perseverantiae  jam  inchoatae 
potest  includere  multa  auxilia  efficacia  (si  justus  diu  vivat  ante¬ 
quam  moriatur),  quae  non  simul  sed  successive  opportunis  tem- 

poribus  dantur.  Consummatio  denique  perseverantiae  includit  et 
ultimum  auxilium  efficax,  et  conjunctionem  mortis  cum  statu  gra¬ 
tiae.  His  positis  dicimus: 

334.  I.  Justus  non  potest  mereri,  nec  de  congruo,  inchoatio¬ 
nem  perseverantiae.  «  Ratio  est»,  inquit  Suarez  (de  Gratia,  1.  12. 
c.  38.  n.  11.),  «quia  etiam  meritum  de  congruo  esse  debet  ab 
auxilio;  ergo  primum  meritum  de  congruo,  quod  homo  habet  post 
justificationem,  supponit  auxilium  efficax,  per  quod  ad  perseve¬ 
randum  tendit»;  auxilium  autem  quod  merito  praesupponitur,  ne¬ 
quit  per  meritum  obtineri.  Hinc  integrum  perseverantiae  donum, 
cum  evidenter  includat  ipsam  inchoationem,  nequit  impetrari  vel 
de  congruo  mereri.  Yide  Suarez  (de  Grat.  1.  10.  c.  7.  n.  16.). 

335.  II.  Progressum  et  consummationem  perseverantiae  potest 
justus  impetrare .  Unde  S.  Augustinus  (de  Dono  Persev.  c.  6.) 
cum  retulisset  sententiam  Semipelagianorum  dicentium  non  esse 
ita  perseverantiam  praedicandam  «  ut  non  vel  suppliciter  emere¬ 
ri,  vel  amitti  contumaciter  possit»:  respondet  primum  conceden¬ 
do,  et  secundum  negando:  «Hoc  enim  donum»,  ait,  «suppliciter 
emereri  potest,  sed  cum  datum  fuerit,  amitti  contumaciter  non 
potest.  »  Sane,  si  ex  doctrina  Ecclesiae,  Scripturarum,  S.  Augu¬ 
stini,  aliorumque  Patrum,  ut  vidimus,  orandum  est  pro  perseve¬ 
rantiae  dono;  signum  est  posse  illud  impetrari. 

336.  III.  Potest  etiam  justus  progressum  et  consummationem 
perseverantiae  mereri  de  congruo.  Nam — 1),  uti  ostendit  Ripalda 
(disp.  94.  sect.  2.),  theologi  hac  in  re  solent  simul  nomen  impe¬ 
trationis  et  meriti  de  congruo  usurpare,  ut  videre  est  apud  Bel- 
larminum  (de  Justificat.  1.  5.  c.  ult.);  Suarez  (11.  citand.);  Syl- 
vium  (in  1.  2.  q.  114.  a.  9.).— 2)  Patres,  uti  observat  idem  Ri¬ 
palda,  ut  removeant  merita  naturalia  gratiae,  negant  illam  dari 
desideriis  ac  petitionibus  naturalibus,  quia  non  daretur  sine  me¬ 
rito  naturae:  censent  ergo  orationem,  quae  impetratoria  est,  esse 
etiam  hac  in  re  meritoriam.  —  3)  «  Integrum  perseverantiae  do¬ 
num»,  ait  Suarez  (de  Grat.  lib.  10.  cap.  7.  n.  18.),  «multa  effi¬ 
cacia  auxilia  includit,  quae  non  simul,  sed  successive  opportunis 
temporibus  dantur  ;  ergo  optime  intelligitur,  et  fieri  potest,  ut 
ea  lege  dentur,  quod  j  homo  bene  utatur  primo  auxilio,  ut  reci¬ 
piat  secundum,  et  secundo  ut  recipiat  tertium,  et  sic  de  ceteris. 

Probatur  consequentia,  quia  ille  prior  usus  jam  procedit  a  gra¬ 
tia  tam  auxiliante,  quam  sanctificante;  ergo  de  se  potest  esse 
dispositio,  vel  ratio  proportionata  subsequentis  auxilii,  et  alioqui 
est  hoc  consentaneum  divinas  providentiae,  et  justitiae;  ergo  nihil 
vetat  ita  fieri.  » 

337.  IV.  Imo  potest  perseverantia  actualis  usque  in  finem  in- 
fallibiliter  impetrari ,  si  debit ce  ponantur  conditiones.  Infallibi- 
litatem  impetrationis  fundant  theologi  in  illis  Christi  Domini 
promissionibus  «petite  et  accipietis»  —  «omnis  qui  petit  acci¬ 
pit.  »  —  «  Si  quid  petieritis  Patrem  in  nomine  meo,  dabit  vo¬ 
bis  »,  etc.:  quae  promissiones,  cum  generales  sint,  comprehendunt 
etiam  donum  perseverantiae.  Notat  tamen  Suarez  (de  Grat.  1.  12. 
cap.  38.  n.  17.):  «  Haec  infallibilitas  non  convenit  huic  merito  de 

'  congruo  ratione  sui  (ut  ita  dicam),  sed  ratione  impetrationis, 
quae  proprie  soli  orationi,  seu  petitioni,  ut  talis  est,  respondet. 
Ratio  est,  quia  haec  infallibilitas  solum  fundatur  in  promissione 
divina;  quae  non  invenitur  facta  operibus  justorum,  quatenus  me¬ 
ritoriis  de  congruo,  sed  tantum  orationi.  Quare  ut  fructus  hujus 
meriti  certior  sit,  adjungenda  semper  est  petitio  perseverantiae.» 

338.  At  quaeres:  quaenam  conditiones  requiruntur,  ut  infallibi- 
liter  per  orationem  impetremus  perseverantiam  ?  Omissis  aliis 
orationis  conditionibus,  quas  non  est  hujus  loci  exponere,  adno- 
tamus  cum  Suarez  (1.  c.  n.  14.),  duobus  modis  intelligi  posse,  ju¬ 
stum  per  orationem  vel  aliis  operibus  impetrare  donum  perseve¬ 
rantiae:  vel  nempe  quatenus  per  unum  aut  plures  actus  ad  certum 
tempus,  illud  impetret,  quin  aliud  postea  requiratur;  vel  quate¬ 
nus  successive  per  unum  actum  impetrat  gratiam  efficacem  ad 
subsequentem  actum,  et  ita  deinceps  usque  ad  finem  vitae.  Jam- 
vero  non  primo,  sed  altero  modo  potest  perseverantia  infallibili- 
ter  impetrari.  Nam,  ait  Suarez  (1.  c.  n.  14.):  «Illa  promissio 
facta  est  sub  certis  conditionibus,  quibus  non  concurrentibus,  ora¬ 
tio  non  infallibiliter  impetrat,  ut  diximus  (1.  1.  de  Orat,  a  c.  23.): 
una  autem  est  perseverantia,  ut  ibidem  diximus  (c.  26.  n.  16.). — 
Revera  perseverantia  in  orando  ad  hanc  impetrationem  necessa¬ 
ria  non  est  tantum  duratio  aliqua  unius  vel  alterius  petitionis 
pro  aliquo  tempore,  hoc  enim  nec  definiri  potest,  nec  cum  fun¬ 
damento  affirmari.  Neque  esset  prudens  oratio,  qua  quis  peteret 

sibi  dari  perseverantiam  pro  toto  tempore  futurae  vitae,  et  jam 
sine  nova  diligentia  procurandi  eamdem  perseverantiam.  Neque 
est,  cur  credamus,  talem  promissionem  esse  alicui  orationi  fa¬ 
ctam.  Igitur  perseverantia  orationis  in  tali  materia  requisita  est, 
ut  non  semel  tantum,  aut  iterum  fiat,  sed  ut  toto  tempore  vitae 
duret ,  et  praesertim  ut  in  occurrentibus  occasionibus  servandi 
mhndata,  aut  vincendi  tentationes  cum  debita  fiducia  repetatur. 
Sic  enim  fiet,  ut  procedendo  ab  uno  actu  ad  alium,  bene  ope¬ 
rando,  et  convenienter  orando,  infallibiliter  perseveratiam  conse¬ 
quatur.  » 

339.  Ex  his  duo  praesertim  inferri  debent.  1)  Quam  vera  sint 
illa  (Luc.  XVIII.  1.):  «Oportet  semper  orare  et  non  deficere;» 
et  (XXI.  36.):  «Vigilate  omni  tempore  orantes.»  —  2)  Quam  ma¬ 
gno  salutis  nostrae  desiderio  flagret  Sacratissimum  Cor  Domini 
nostri  Jesu,  qui  docuit  nos  continuo  petere  perseverantiae  donum; 
ut  enim  S.  Augustinus  (de  Dono  Persev.  c.  2.),  «ipsa  oratione 
quae  Dominica  nuncupatur  ,  quia  eam  Dominus  docuit ,  quando 
oratur  a  Sanctis,  nihil  pene  aliud,  quam  perseverantia  posci  in- 
telligitur.  »  —  S.  Cyprianus  (in  Expos.  Orat.  Dom.)  totus  est  in 
hac  veritate  inculcanda.  Sed  ad  illud  praecipue:  Sanctificetur  no¬ 
men  tuum:  «Haec»,  inquit,  «  sanctificatio  ut  in  nobis  permaneat 
oramus. .  . .  hanc  continuis  orationibus  precem  facimus;  hoc  die¬ 
bus  et  noctibus  postulamus,  ut  sanctificatio  et  vivificatio  quae  de 
Dei  gratia  sumitur  ,  ipsius  protectione  servetur.  »  Et  ad  illud  : 
«Ne  nos  inducas  in  tentationem  »,  ait:  «Moneri  nos  infirmitatis 
et  imbecillitatis  nostrae.  » 

340.  Praestat  itaque  hanc  materiam  absolvere  verbis  Concil. 

Trid.,  quod  (sess.  6.  c.  13.  docet:  «De  perseverantiae  munere _ 

nemo  sibi  certi  aliquid  absoluta  certitudine  polliceatur;  tametsi 
in  Dei  auxilio  firmissimam  spem  collocare  et  reponere  omnes 
debent.  Deus  enim,  nisi  ipsi  illius  gratiae  defuerint,  sicut  coepit 
opus  bonum,  ita  perficiet,  operans  velle  et  perficere.  Verumtamen 
qui  se  existimant  stare  ,  videant  ne  cadant  ;  et  cum  timore  ac 
tremore  salutem  suam  operentur  in  laboribus,  in  vigiliis,  in  elee¬ 
mosynis  ,  in  orationibus  et  oblationibus  ,  in  jejuniis  et  castitate; 
formidare  enim  debent  scientes  quod  in  spem  gloriae,  et  nondum 
in  gloriam  renati  sunt ,  de  pugna  quae  superest  cum  carne,  cum 

mundo,  cum  diabolo,  in  qua  victores  esse  non  possunt,  nisi  cum 
Dei  gratia  Apostolo  obtemperent  dicenti:  4  Debitores  sumus  non 
carni,  ut  secundum  carnem  vivamus:  si  enim  secundum  carnem 
vixeritis,  moriemini;  si  autem  spiritu  facta  carnis  mortificave- 
ritis,  vivetis.’» 


ARTICULUS  QUINTUS 

Utrum  possit  Justus  Peccata  Omnia  Venialia,  in  tota  vita, 
absque  Speciali  Privilegio  Vitare. 

§  I. 


Exponitur  Status  Quaestionis. 

341.  Statuta  necessitate  gratiae  actualis  ad  initium,  incremen¬ 
tum  et  continuationem  supernaturalis  vitae ,  superest  ut  aliquid 
attingamus  de  speciali  quadam  eiusdem  vitae  perfectione,  quae  in 
venialibus  vitandis  consistit. 

342.  Ecclesiae  doctrina  hac  in  re  praecipue  continetur  sequenti¬ 
bus  definitionibus.  Cone.  Milevitanum  II.  (can.  6.)  statuit:  «  Item 
placuit,  quod  ait  S.  Joannes  Apostolus:  ‘Si  dixerimus,  quia  pec¬ 
catum  non  habemus  ,  non  ipsos  seducimus  ,  et  veritas  in  nobis 
non  est:’  quisquis  sic  accipiendum  putaverit,  ut  dicat  propter 
humilitatem  oportere  dici ,  nos  habere  peccatum  ,  non  quia  vere 
ita  est;  anathema  sit.  Sequitur  enim  Apostolus,  et  adjungit:  ‘Si 
autem  confessi  fuerimus  peccata  nostra,  fidelis  est  et  justus,  qui 
remittat  nobis  peccata  ,  et  mundet  nos  ab  omni  iniquitate.’  Ubi 
satis  apparet,  hoc  non  tantum  humiliter  sed  etiam  veraciter  dici. 
Poterat  enim  Apostolus  dicere:  ‘Si  dixerimus,  quia  non  habemus 
peccatum  ,  nos  ipsos  extollimus  ,  et  humilitas  in  nobis  non  est:’ 
sed  cum  ait:  ‘Nos  ipsos  decipimus,  et  veritas  in  nobis  non  est;’ 
satis  ostendit  eum  qui  dixerit,  se  non  habere  peccatum,  non  ve¬ 
rum  loqui,  sed  falsum.»  —  Can.  6.:  «item  placuit,  ut  quicumque 
dixerit,  in  Oratione  Dominica  ideo  dicere  Sanctos:  ‘Dimitte  no¬ 
bis  debita  nostra,’  ut  non  pro  se  ipsis  hoc  dicant  ,  quia  non  est 
eis  jam  necessaria  ista  petitio,  sed  pro  aliis,  qui  sunt  in  suo  po- 

pulo  peccatores :  et  ideo  non  dicere  unumquemque  Sanctorum : 
‘Dimitte  mihi  debita  mea,’  sed:  ‘Dimitte  nobis  debita  nostra;’  ut 
hoc  pro  aliis  potius,  quam  pro  se  justus  petere  intelligatur;  ana¬ 
thema  sit.» — Concil.  Trid.  (sess.  6.  can.  23.):  «Si  quis  homi¬ 
nem  semel  justificatum  dixerit  —  posse  in  tota  vita  peccata  omnia, 
etiam  venialia  vitare,  nisi  ex  speciali  Dei  privilegio,  quemadmo¬ 
dum  de  Beata  Virgine  tenet  Ecclesia;  anathema  sit. »  Vide  etiam 
cap.  11.  ejusdem  sess. 

343.  Ad  horum  intelligentiam,  notetur  imprimis  unum  e  Pela- 
gianorum  erroribus  fuisse ,  posse  hominem  suis  viribus  omnimo¬ 
dam  perfectionem  consequi ,  atque  peccata  omnia  vitare.  « Sunt 
quidam  inflati  utres,  spiritu  elevationis  pleni  »,  ait  S.  Augustinus 
(Serm.  29.  de  Verbis  Apost.  cap.  2.),  «ut  dicere  audeant,  inve¬ 
niri  homines  absque  peccato.  Dicunt  ergo,  justos  prorsus  in  hac 
vita  nullum  habere  peccatum.  Ilseretici  autem  sunt  Pelagiani  , 
idemque  Coelestiani,  qui  hoc  dicunt.»  Et  (cap.  6.):  «Non  autem 
quia  dico  quod  non  possumus  hic  esse  sine  peccato ,  homicidia 
facere  debemus,  aut  adulteria,  vel  cetera  mortifera  peccata  quae 
uno  ictu  perimunt.  Talia  non  facit  bonae  fidei  et  bonae  spei  Chri¬ 
stianus;  sed  illa  sola  quae  quotidiano  orationis  penicillo  tergan- 
tur.  »  Et  (lib.  2.  cont.  lulian.  c.  8.)  refert  ac  laudat  B.  Cypria¬ 
num,  sic  dicentem:  «Si  nemo  esse  sine  peccato  potest,  et  quisquis 
se  inculpatum  esse  dixerit  ,  aut  superbus  aut  stultus  est  ;  quam 
necessaria,  quam  benigna  est  divina  clementia,  quae  cum  sciat 
non  deesse  sanatis  quaedam  postmodum  vulnera,  dedit  curandis 
denuo  sanandisque  vulneribus  remedia  salutaria !»  Contra  hunc 
errorem  lati  fuere  praefati  canones  Con.  Milevitani  II. 

344.  Sed,  ut  plenius  mens  Ecclesiae  innotescat,  opus  est  singula 
verba  cit.  can.  Cone.  Trid.  penitus  rimari.  Itaque  I.  docet  Con¬ 
cilium  Tridentinum  non  posse  hominem  semel  justificatum  vitare 
peccata  omnia  etiam  venialia.  Quae  ergo  hic  statuit  Cone,  respi¬ 
ciunt  omnem  hominem  destitutum  speciali  privilegio ;  nam  com¬ 
prehendunt  imprimis  omnem  justum,  utut  eximia  sit  ejus  sancti¬ 
tas  ,  uti  patet,  tum  ex  universalitate  subjecti  (hominem  semel 
justificatum),  tum  ex  diserta  declaratione  ipsius  Concilii,  dicen¬ 
tis  (cap.  11.):  «Licet  enim  in  hac  mortali  vita  quantumvis  sancti 
et  justi  in  levia  saltem  et  quotidiana,  »  etc.:  quod  autem  justus 

praestare  non  potest  absque  speciali  privilegio,  a  fortiori  non  po¬ 
terit  peccator. 

345.  II.  Docet  Concilium  justum  non  posse  vitare  peccata  omnia, 
etiam  venialia .  Hic  ergo  non  agitur  de  peccatis  mortalibus ,  ad 
quae  vitanda  non  requiritur  speciale  privilegium ,  sed  sufficiunt 
ordinaria  gratiae  auxilia,  justis  omnibus  communia,  ut  suo  loco 
videbimus.  At  peccata  ipsa  venialia  ad  duplex  veluti  genus  per¬ 
tinere  possunt:  alia  enim  venialia  sunt  ex  genere  suo,  seu  ex 
levitate  materiae;  alia  vero  ex  imperfectione  actus.  Hinc  venia- 
liter  quis  peccare  potest  cum  plena  mentis  advertentia,  plenoque 
voluntatis  consensu,  quando  nempe  materia  est  levis;  vel,  in  ma¬ 
teria  gravi  et  levi  ,  potest  quis  leviter  peccare  ,  quatenus  deest 
plenus  voluntatis  consensus,  aut  plena  mentis  advertentia:  venia¬ 
lia  primi  generis  dicuntur  deliberata ,  alterius  vero  generis  sub- 
reptitia.  Quando  igitur  Cone.  Trid.  negat  justum  posse  vitare 
peccata  omnia  venialia,  de  quibus  id  est  intelligendum?  Re¬ 
spondetur  : 

1)  Yi  illius  canonis  non  cogimur  fide  tenere  assertam  impoten¬ 
tiam  ,  nisi  saltem  quoad  venialia  semideliberata.  Per  haec  enim 
absolute  salvatur  propositio  Concilii;  ac  universim  constat  defi¬ 
nitiones  conciliorum  fidei  obligationem  non  inducere  nisi  juxta  mi¬ 
nus  amplam  et  omnino  necessariam  verborum  interpretationem.  — 
2)  Imo  pluribus  probabile  videtur  ,  homines  eximiae  sanctitatis  , 
quamdiu  in  ea  perseverant,  posse  absque  speciali  privilegio,  pec¬ 
cata  omnia  venialia  deliberata  vitare.  Cf.  Suarez  (de  Gratia,  1.  9. 
c.  8.  nn.  2.  12.  25.;  et  de  Yoto,  1.  2.  c.  3.  n.  4.) 

346.  IIH  Docet  Cone.,  justum,  absque  speciali  privilegio  non 
posse  vitare  omnia  peccata  venialia.  Scilicet  haec  spectari  pos¬ 
sunt  distributive,  vel  collective:  distributive  quidem,  si  singula 
sumantur,  seorsum  a  praecedentibus  et  sequentibus  in  aliqua  serie; 
collective,  si  sumatur  tota  eorum  series,  non  quatenus  simul  oc¬ 
currant  ,  sed  quatenus  singula  successive  occurrentia  colligantur 
cum  praecedentibus  et  sequentibus,  adeoque  specialem  praeseferunt 
difficultatem.  Jamvero  communiter  docent  theologi,  peccata  omnia 
venialia  collective  sumpta,  juxta  cit.  can.  Trid.,  non  posse  absque 
speciali  privilegio  vitari;  concedunt  autem  singula  distributive 
sumpta  vitari  posse.  Unde  D.  Thomas  (1.  2.  q.  109.  a.  8.)  ait: 


234  DISP.  II.  —  DE  ACTUALIS  GRATIAE  NECESSITATE. 

«Non  potest  homo  abstinere  ab  omni  peccato  veniali,  propter 
corruptionem  inferioris  appetitus  sensualitatis;  cujus  motus  singu¬ 
los  quidem  ratio  reprimere  potest,  et  ex  hoc  habent  rationem 
peccati  et  voluntarii,  non  autem  omnes»  Et  (q.  74.  a.  3.  ad  2.): 

i 

«  Talis  corruptio  fomitis  non  impedit,  quin  homo  rationabili  vo¬ 
luntate  possit  reprimere  singulos  motus  inordinatos  sensualita¬ 
tis,  si  praesentiat;  puta  divertendo  cogitationem  ad  alia.  Sed  dum 
homo  cogitationem  ad  aliud  divertit,  potest  etiam  circa  illud  ali¬ 
quis  inordinatus  motus  insurgere;  sicut  cum  aliquis  transfert  co¬ 
gitationem  suam  a  ‘delectationibus  carnis ,  volens  concupiscentiae 
motus  vitare,  ad  speculationem  scientiae;  insurgit  quandoque  ali¬ 
quis  motus  inanis  gloriae  impraemeditatus.  Et  ideo  non  potest 
homo  vitare^omnes  hujusmodi  motus,  propter  corruptionem  prae¬ 
dictam.  » 

347.  Hinc  patet  impotentiam  vitandi  omnia  venialia,  de  se  non 
afficere  aliquem  determinatum  actum.  Quod  proprie  non  impor¬ 
tat,  quod  justus  certo  non  cognoscit  determinatam  tentationem, 
cui  cedet  (etsi  hoc  verissimum  sit);  nec  excludit,  quod  Heus  id 
certo  cognoscit  (quod  esset  falsissimum);  sed  significat,  impoten¬ 
tiam  illam  directe  afficere  totam  collectionem  actuum,  indirecte 
vero  aliquem  illius  collectionis  actum  indeterminatum,  et  certo 
determinandum  ab  ipsa  libera  voluntate  certo  defectura.  Quando 
ergo  objicitur:  justus,  absque  speciali  privilegio,  vitare  potest 
singula  venialia;  ergo  et  omnia:  si  enim  id,  quod  dicitur  possi¬ 
bile,  ponatur  fieri  (idest  quoad  singula),  etiam  vitabit  omnia;  — 
Respondetur  vel  dist.  antec.:  justus  potest  vitare  singula  deter¬ 
minate  sumpta  conc indeterminate  sumpta,  neg.:  vel  concesso 
etiam  antec.,  neg.  consequentia.  «Proceditur  enim»,  inquit  Syl- 
vius  (in  1.  2.  q.  109.  a.  8.),  «  a  speciebus  distributive  seu  sigil- 
latim  enumeratis,  ad  genus  sumptum  collective.  Qua  ex  causa 
similiter  non  sequitur,  Joannes  potest  a  singulis  panibus  abstinere 
(non  enim  designare  potest  quis  panis  in  particulari  sit  ei  neces¬ 
sarius);  ergo  potest  abstinere  ab  omnibus  panibus  collective.  Ad 
probationem  respondetur  verum  quidem  esse,  si  id  quod  dicitur 
esse  possibile,  ponatur  fieri,  nimirum  quod  quispiam  vitet  sin¬ 
gula  venialia;  quod  etiam  vitabit  omnia.  At  non  est  concedendum 
illud  poni  posse  in  fieri ,  quia  illa  positio  involvit  sensum  colle- 

ctivum,  in  quo  sensu  non  admittitur  quod  possit  abstinere  a  sin- 
gulis,  sed  tantum  in  distributivo.  Hsec  igitur  argumentatio  est 
sophistica:  si  poneretur  quod  abstineret  a  singulis  venialibus, 
abstineret  ab  omnibus:  sed  potest  abstinere  a  singulis;  ergo  potest 
abstinere  ab  omnibus;  est  enim  transitus  a  singulis  collective 
sumptis  (sic  namque  sumuntur  in  majore)  ad  eadem  sumpta  di- 
stributive  seu  sigillatim ,  quomodo  in  minore  accipiuntur.  Qua 
ratione  et  ista  sophistica  est:  si  Joannes  abstineret  a  singulis 
panibus,  abstineret  ab  omnibus;  sed  potest  abstinere  a  singulis  ; 
ergo  abstinere  potest  ab  omnibus.  Cui  non  absimile  est  et  hoc 
sophisma;  si  album  esset  nigrum,  contraria  essent  simul  vera: 
sed  album  potest  esse  nigrum;  ergo  contraria  possunt  esse  simul 
vera.  Ubi  est  transitus  a  sensu  composito  (quem  importat  major) 
ad  divisum  ,  in  quo  solo  vera  est  minor.  » 

348.  IV.  Docet  Cone.  Trid.,  justum  non  posse  vitare  omnia 
venialia  in  tota  vita.  Quse  verba  —  1)  ex  communi  theologorum 
sententia,  intelligenda  sunt  de  sat  diuturno  temporis  spatio.  Ex 
una  parte  enim  numerus  annorum,  quibus  vita  hominum  constat, 
est  indeterminatus;  et  aliunde  ex  rei  natura  et  ex  indole  proba¬ 
tionum  mox  afferendarum  ,  patet  Concilium  voluisse  dicere  quod 
nemo  ad  tempus  satis  longum,  quantum  obnoxium  sit  illis  impe¬ 
dimentis,  ex  quibus  haec  impossibilitas  resultat,  immunis  esse 
possit  ab  his  naevis  venialibus. 

2)  Hinc  concedunt  omnes,  posse  justum  cum  ordinariis  gratiae 
auxiliis  vitare  venialia  ad  breve  aliquod  tempus.  S.  Hieron. 
(1.  3.  cont.  Pelag.  n.  12.)  scribit:  «Nec  quia  ad  breve  tempus 
possum,  coges  me,  ut  possim  jugiter.  Possum  jejunare,  vigilare, 
ambulare ,  legere,  psallere,  sedere,  dormire.  Numquid  in  perpe¬ 
tuum?»  Et  in  illud  (I.  Joan.  I.  18.):  «Si  dixerimus  quoniam  pec¬ 
catum  non  habemus,  ipsi  nos  seducimus,  et  veritas  in  nobis  non 
est»;  ait  D.  Thomas  (3.  p.  q.  79.  art.  4.  ad.  2.):  «Non  est  ita  in- 
telligendum,  quin  aliqua  hora  possit  homo  esse  absque  omni  reatu 
peccati  venialis:  sed  quia  vitam  istam  sancti  non  ducunt  sine 
peccatis  venialibus.  » 

3)  Quid  vero,  in  hac  re,  censeri  debeat  breve  aut  longum  tem¬ 
pus,  certo  definiri  non  potest.  «Existimo  tamen»,  addit  Suarez 
(de  Gratia,  1.  9.  c.  8.  n.  29.),  «  hoc  tempus  non  posse  omnino 

definiri,  quia  pendet  ex  variis  circumstantiis,  ut  ex  complexione 
et  dispositione  hominis,  ex  consuetudine,  ex  vitae  statu,  et  simi¬ 
libus.  Solum  dicere  possumus  majore  tempore  posse  vitari  peccata 
deliberata,  quam  quas  fiunt  ex  surreptione.  »  Nec  quidquam  obest 
ipsum  Cone.  Trid.,  quod  (sess.  6.  c.  11.)  loquitur  de  venialibus 
quotidianis;  ibi  enim  mens  Concilii  videtur  esse,  venialia,  etiam 
a  justis,  frequenter  admitti. 

349.  V.  Docet  Cone.  Trid.  non  posse  justum  vitare  omnia  pec¬ 
cata  venialia  absque  speciali  privilegio .  Quod  debet  —  1)  certe 
intelligi  de  aliquo  dono  gratice;  Pelagius  enim  tribuit  homini 
omnimodam  impeccabilitatem;  affirmans  posse  eumdem  suis  viri¬ 
bus  ducere  vitam  cuiusque  peccati  expertem;  hic  autem  error  fuit 
damnatus  in  cit.  cann.  Concil.  Milev.  Debet  —  2)  certo  intelligi 
de  aliquo  dono  distincto  a  gratia  sanctificante:  patet  enim  prae¬ 
fatas  Ecclesiae  definitiones  exigere  speciale  privilegium  in  justo, 
qui  gratia  illa  praeditus  est.  Debet — 3)  intelligi  de  dono  distin- 
cto  ab  illis,  quae  veluti  debita  sunt  gratiae  sanctificanti,  ac  pro¬ 
inde  communiter  justis  conferuntur:  exhibitae  enim  Ecclesiae  de¬ 
finitiones  tum  asserunt  factum  ,  quod  omnes  justi  labuntur  in 
aliqua  venialia,  tum  statuunt  exceptionem  in  Beatissima  Virgine 
Maria. 

350.  Ut  tamen  melius  innotescat  natura  hujus  specialis  privi¬ 

legii ,  praestat  advertere  cum  Suarez  (1.  c.  n.  11.),  «triplex  esse 
posse  speciale  auxilium,  vel  donum  gratiae:  unum  dici  potest  se¬ 
cundum  legem ,  aliud  supra  legem ,  et  tertium  contra  legem. 
Exemplum  primi  est  in  dono  perseverantiae,  nam  illud  speciale  est, 
datur  autem  secundum  legem  ordinariam.  Nam  quia  necessarium 
est,  ut  aliqui  homines  cum  efiectu  serventur,  ideo  ad  ordinariam 
legem  pertinet  ,  ut  detur  viatoribus  perseverantiae  donum,  unde 
generatim  sumptum  dici  potest  ex  decentia  prudentissima  provi¬ 
dentiae  divinae,  quamvis  dari  huic  potius,  quam  illi,  sit  ex  libera 
electione  Dei.  .  .  .  Exemplum  secundi  esse  potest  confirmatio  in 
gratia ,  quatenus  aliquid  addit  ultra  donum  perseverantiae.  Nam 
tale  donum  nec  pertinet  ad  ordinariam  providentiam  gratiae,  nec 
etiam  est  contra  aliquam  generalem  legem,  et  ideo  recte  dicitur 
esse  supra  legem _  Exemplum  tertii  esse  potest  conceptio  abs¬ 

que  peccato  originali,  nam  illa  non  solum  est  supra,  sed  etiam 

contra  legem....  Et  hoc  est  rigorosum  privilegium  ,  cujus  est  in 
aliquo  derogare  legi.  Soletque  tale  privilegium  in  ordine  gratise 
esse  vel  singulare,  vel  rarum,  et  in  hoc  sensu  dicitur  speciale.» 

351.  Jamvero,  addit  Suarez  (1.  cit.  n.  12.),  «generales  regulse 
Scripturse  sunt,  neminem  in  hac  vita  vivere  sine  peccato,  et  ideo 
tale  privilegium  est  exceptio  a  regula,  et  hoc  modo  dicitur  esse 
contra  legem.  Nec  oportet,  ut  lex  Dei  sit,  quod  homo  aliquando 
peccet;  sed  sufficit,  ut  lex  Dei  sit  in  omnibus  id  permittere,  vel 
quod  sit  lex  Dei ,  ut  homo  recipiat  gratiam  in  tali  mensura  se¬ 
cundum  statutam  providentiam,  ex  qua  sequitur,  ut  interdum  ex 
fragilitate  singuli  labantur  ,  saltem  venialiter.  Quod  potuit  a 
Deo  juste  lieri  vel  in  culpam  originalis  peccati,  vel  ad  custo¬ 
diam  humilitatis  justorum,  vel  ad  ostensionem  gratise  et  justitise 
suae , »  etc. 

352.  YI.  Docet  Cone.  Trid.  justum  non  posse  vitare  omnia  ve¬ 
nialia  ,  in  tota  vita  ,  nisi  ex  speciali  privilegio ,  quemadmodum 
de  Beata  Virgine  tenet  Ecclesia.  Quamvis,  his  verbis,  Concilium 
directe  non  definiat  Beatae  Mariae  Virginis  immunitatem  a  pec¬ 
catis  venialibus ;  testatur  tamen  hanc  esse  fidem  Ecclesiae.  Cum 
vero  fides  Ecclesiae  falsa  esse  non  possit ;  sequitur  hujusmodi 
B.  Virg.  Mariae  privilegium  esse  dogma  Catholicum.  Ex  praece¬ 
dentibus  autem, ^eu  ex  toto  tenore  canonis  constat,  immunitatem 
a  peccatis  venialibus  in  B.  V.  Maria  esse  perfectam :  tum  enim 
immunis  fuit  a  quolibet  fye niali  peccato,  sive  deliberato  sive  sub- 
reptitio;  tum  immunis  ab  iisdem  fuit  in  tota  vita  (1). 

(1)  Quaeri  liic  solet,  nuru  aliquis  Sanctus,  praeter  B.  V.  Mariam,  consequutus  sit 
tale  privilegium.  Breviter  haec  respondere  possumus: 

1.  Si  agatur  de  solis  venialibus  plene  deliberatis,  «credi  potest  Sanctos  aliquos 
interdum  pervenire  pro  aliquo  tempore  vitae  ad  tam  perfectum  gradum  perfectionis, 
ut  vel  raro,  vel  numquam  illa  committant.  Et  de  Apostolis  pium,  et  probabile  est, 
post  confirmationem,  et  adventum  Spiritus  Sancti,  illa  cum  i>lena  advertentia  non 
commississe ,  licet  per  nonnullam  inconsiderationem ,  vel  surreptionem  aliquando 
potuerint  leviter  deficere.  » 

2.  Si  agatur  de  aliquo  vitae  tempore ,  et  de  determinata  aliqua  materia ,  non 
pauci  concedunt  S.  Iosepli  in  materia  castitatis,  et  praesertim  post  matrimonium, 
numquam  peccasse  venialiter,  nec  motus  concupiscentiae  habuisse.  Quod  probabi¬ 
lissimum  est  propter  decentiam  Virginis,  et  alias  congruentias.  Cf.  Suarez  (de 
Gratia,  lib.  9.  c.  8.  n.  28.;  et  de  Myst.  Vitae  Christi,  d.  2.  sect.  2.  n.  4.).  Tn  hoc 

353.  VII.  Docet  Concilium,  justum  non  posse  in  tota  vita  pec¬ 
cata  omnia  venialia  vitare,  nisi  ex  speciali  privilegio.  De  quanam 
impotentia  hic  sermo  est?  Etsi  pauci  theologi  asseruerint  impo¬ 
tentiam  physicam ;  communissima  tamen  sententia  asserit  impo¬ 
tentiam  solum  moralem  (cf.  Suarez,  de  Grat.  1. 9.cap.8.  nn.  16. 17.). 
Est  ergo  talis,  quse  proprie  non  opponitur  libertati,  sed  fortitu¬ 
dini  et  constantiae;  licet  sit  simpliciter  impotentia,  et  non  solum 
maxima  difficultas;  quatenus  non  raro  admodum,  sed  numquam 
cum  ea  conjungitur  oppositum.  Hinc  Suarez  (1.  c.  n.  17.)  dicit 
cam  esse  «  impotentiam  simpliciter:  nam  cum  illa  nunquam  stat 

ultimo  loco  ,  inter  cetera ,  scribit  eximius  Doctor  :  «  Gravissimi  theologi  [docent] 
talem  fuisse  Virginis  pulchritudinem  [quse  maxima  fuit],  ut  eam  intuentes  nonnisi 

ad  castitatem  et  pudicitiam  excitaret.  Ita  docuit  D.  Thomas . qui  merito  adjungit 

hunc  fuisse  singularis  gratise  effectum  ;  quia  sola  naturalis  forma,  aut  virtus,  vel 

modestia  ad  illum  non  sufficeret.  Praesertim  cum  addat  Alensis . B.  Virginem  suo 

aspectu  concupiscentise  motus  extinxisse.  »  Idem  cum  fundamento  asseritur  de 
D.  Thoma,  de  quo  canit  Ecclesia:  «0  munus  Dei  gratise  vincens  quodvis  miraculum! 
Pestiferae  superbise  numquam  persensit  stimulum.»  Et  de  eodem  dicit:  «Per  quie¬ 
tem  sentire  visus  est ,  sibi  ab  Angelis  obstringi  lumbos ;  quo  ex  tempore  omni 
prorsus  libidinis  sensu  caruit.  » 

3.  Si  agatur  de  peccatis  venialibus  omnibus,  etiam  surreptitiis,  et  cujuscumque 
speciei,  atque  de  toto  vitse  tempore ,  non  defuerunt ,  qui  privilegium  illa  vitandi 
assererent  de  omnibus  sanctificatis  in  utero  ac  praesertim  de  S.  Joan.  Baptista.  De 
qua  sententia  jam  dixerat  S.  Augustinus  (de  Perfect.  cap.  21.  n.  44.)  :  «  Postremo, 

si  excepto  illo  capite  nostro .  asseruntur  vel  fuisse  vel  esse  in  hac  vita  aliqui 

homines  justi  sine  peccato . non  nimis  existimo  reluctandum.  Scio  enim  quibus¬ 

dam  esse  visum,  quorum  de  hac  re  sententiam  non  audeo  reprehendere,  quamquam 
nec  defendere  valeam.» 

Contraria  tamen  sententia,  teste  D.  Thoma  est,  communiter  recepta.  «Ratio 
vero  potissima  est»,  inquit  Suarez  (lib.  9.  cap.  8.  n.  24.),  «quia  hoc  privilegium 
est  contra  generalem  legem,  seu  est  exceptio  ab  universalibus  locutionibus  Scri¬ 
pturae;  ergo  non  potest  admitti  sine  ejusdem  Scripturae,  vel  Ecclesiae,  aut  Patrum 
auctoritate ,  quae  fere  nulla  est  circa  reliquos  omnes  extra  Virginem.  Solum  de 
Joanue  Baptista  pauci  hoc  significant,  et  ideo  ita  de  illo  affirmare  temerarium  non 
est,  quamvis  sit  minus  probabile :  de  quocumque  vero  alio  id  certe  dici  non  potest 
cum  probabilitate.»  Atque  haec  est  etiam  sententia  S.  Augustini,  qui  de  Natura  et 
Grat.  cap.  36.  n.  42.),  inquit:  «Hac  ergo  Virgine  [Maria]  excepta,  si  omnes  illos 
sanctos  et  sanctas,  cum  hic  viverent,  congregare  possemus  et  interrogare  utrum 
essent  sine  peccato,  quid  fuisse  responsuros  putamus  ?...  Nonne  una  voce  clamas- 
sent :  ‘Si  dixerimus  quia  peccatum  non  habemus,  nos  ipsos  decipimus  et  veritas 
in  nobis  non  est?’  » 

oppositum  conjungi.  Unde,  licet  recte  vocetur  moralis,  ut  non 
excludat  potentiam  physicam-,  nec  libertatem  circa  singula  pec¬ 
cata;  non  est  tamen  moralis  in  eo  sensu  quod  sit  tantum  secun¬ 
dum  quid,  quia  oppositum  raro  et  difficulter  evenit.»  —  Et  Yiva 
(disp.  5.  q.  6.  n.  4.):  «Est  impotentia  moralis  simpliciter  dicta, 
quae  scilicet  oritur  a  difficultate  ineluctabili,  sub  qua  nunquam 
erit  actus  oppositus.  » 

354.  Hanc  ipsam  impotentiam  plenius  explanans  Ripalda  (d.  117. 
n.  18.),  dicit:  «Impotentia  haec  moralis  vitandi  venialia  intra  de¬ 
cem  dies  (diuturno  tempore)  conjuncta  potentiae  physicae  non  est 
aliud,  quam  difficultas  vitandi  superabilis  viribus  voluntatis  (vel 
voluntatis  adjutae  ordinariis  gratiae  auxiliis),  nunquam  tamen  su¬ 
peranda:  seu  infallibilitas  peccandi  intra  dictum  temporis  spatium. 
Quae  infallibilitas  et  impotentia  includit  duo.  Alterum  antecedens, 
alterum  consequens.  Antecedens  est  ipsa  difficultas  immunitatis 
peccandi;  quae  coalescit  ex  pluribus,  tum  ex  remissione  rationis 
ad  bonum  honestum;  tum  ex  nimia  propensione  appetitus  in  bo¬ 
num  delectabile;  tum  ex  frequentia  occasionum  delinquendi  ve- 
nialiter;  tum  ex  inconstantia  nativa  voluntatis  indifferentis,  quae 
potens  varie  operari,  nequit  facile  eumdem  tenorem  operandi  ser¬ 
vare  in  iis ,  quae  ipsius  inclinationi  adversantur.  Consequens  est 
eventus  conditionatus,  quo  Deus  certus  sit,  numquam  voluntatem 
sic,  aut  praeventam  (ordinariis  auxiliis)  immunem  a  peccato  ser¬ 
vandam.  Itaque  sola  difficultas  antecedens  non  est  simpliciter  im¬ 
potentia  moralis,  donec  eventui  conditionato  adjungatur;  quia  ipsa 
secundum  se  non  est  cum  eventu  conjuncta,  nec  absque  experien¬ 
tia  voluntatis  infallibilitatem  constituit:  licet  secundum  quid  im¬ 
potentia  moralis  dici  queat:  quia  conjecturam  facit  secundum  se 
talis  eventus —  Quod  est  in  causa,  quare  impotentia  moralis  pos¬ 
sit  simpliciter  cum  libertate  et  potestate  physica  componi;  quia 
simpliciter  constituitur  ex  ipso  eventu  consequenti  voluntatis.  » 

355.  Quare  si  quis  objiceret:  si  justus,  absque  speciali  privile¬ 
gio,  non  posset  vitare  omnia  venialia,  ea  non  essent  ipsi  imputa- 
bilia  ;  nemo  enim  peccat  in  eo  ,  quod  vitare  nullo  modo  potest  : 
responderi  posset:  1)  dist.:  si  non  posset  impotentia  physica, 
quae  opponitur  libertati,  conc.;  si  non  posset  impotentia  morali, 
quae  opponitur  fortitudini  et  constantiae,  neg „  Yel  —  2)  subd.:  si 

moralis  impotentia  afficeret  actum  aliquem  determinatum,  conc.; 
si  afficeret  actum  indeterminatum ,  et  ab  ipsa  libera  voluntate, 
cum  aliqua  saltem  negligentia ,  determinandum,  neg.  —  Si  vero 
instas,  dicens:  sed  si  impotentia  illa  est  solum  moralis,  non  erit 
inf 'allibiliter  certum,  justum  non  vitare  omnia  venialia;  respon¬ 
deri  potest,  dist.:  non  erit  infallibiliter  certum  antecedenter  ad 
'flexum  voluntatis,  cone.;  consequenter  ad  illum  flexum  a  Deo 
praevisum,  et  nobis  revelatum,  neg. 

356.  His  itaque  expositis  — 


§  II. 

Solvitur  Proposita  Quaestio. 

Prop.  XI.  —  1.  Justi  omnes,  licet  eximium  perfectionis  gra¬ 
dum  attigerint,  laborant  morali  impotentia  peccata  omnia  ve¬ 
nialia  diu  vitandi,  absque  speciali  gratiae  privilegio:  —  2.  illud 
autem  Beatissimae  Virgini  Mariae,  prout  Dei  Matrem  decebat, 
concessum  fuisse,  ex  fontibus  revelationis  apertissime  constat. 

357.  Prob.  lma  pars.  I.  Ex  Scriptura.  Ac — 1)  quoad  V.  T., 
legitur  (II.  Paral.  VI.  36.):  «Neque  enim  est  homo  qui  non  pec¬ 
cet»;  quod  si  explicaretur  de  noxis  gravibus,  a  veritate  abhor¬ 
reret. —  Eccles.  (VII.  21.):  «Non  est  enim  homo  justus  in  terra 
qui  faciat  bonum  et  non  peccet»;  quod  iterum  nonnisi  de  culpis 
venialibus  verum  est.  Etenim  Ecclesiastes  prius  dixerat:  «Sa¬ 
pientia  confortavit  sapientem  super  decem  principes  civitatis;» 
sive  ex  Hebr.  magis  decem  principibus.  Tum  subdit:  «Non  est 
enim  homo  justus  in  terra,»  etc.  Quasi  dicat:  nam  et  sapiens 
confortatione  indiget;  utpote  non  est  in  terra  «qui  faciat  bonum 
et  non  peccet.»  —  Ps.  (CXLII.  2.):  «Ne  intres  in  judicium  cum 
servo  tuo;  quia  non  justificabitur  [h.  e.  justus  invenietur ]  in 
conspectu  tuo  omnis  vivens.  »  Jamvero  id  citra  falsitatem  de  pec¬ 
catis  lethalibus  nequit  intelligi.  —  Ps.  (XXXI.  5.  6.):  Dixi  con¬ 
fitebor  adversum  me  injustitiam  meam  Domino ;  et  tu  remisisti 
impietatem  peccati  mei.  »  Pro  hac  [sive  pro  hujus  remissione] 
orabit  ad  te  omnis  sanctus  in  tempore  opportuno. »  In  quo  testi- 

monio  pro  condonatione  suse  injustitiae  orat,  et  orare  debet  omnis 
sanctus.  Sed  id  perperam  diceretur  quoad  omnes  de  gravi  inju¬ 
stitia;  ergo  pro  levi.  —  Job.  (IY.  17.):  «Numquid  homo  Dei  com¬ 
paratione  justificabitur,  aut  factore  suo  purior  erit  vir?  Ecce  qui 
serviunt  ei  non  sunt  stabiles,  et  in  Angelis  suis  reperit  pravita¬ 
tem  ;  quanto  magis  hi  qui  habitant  domus  luteas,  qui  terrenum 
habent  fundamentum  consumentur  velut  a  tinea.  » 

2)  Quoad  N.  T.,  legitur  (Jac.  III.  1.  2.):  «Nolite  plures  fieri 
magistri,  fratres  mei:  scientes  quoniam  majus  judicium  sumitis. 
In  multis  enim  offendimus  omnes  (a7 ravTsj,  i.  e.  plerumque  saltem 
omnes  omnino,  nullo  excepto,  id.  ac  d \xa.  jravra?).  Si  quis  in  verbo 
non  offendit,  hic  perfectus  est  vir.»  Quamvis  ea  quae  dicuntur  in 
primo  vers.  directe  respiciant  eos  ,  qui  ambiunt  munus  magistri 
et  doctoris ;  sententia  tamen,  quae  vers.  secundo  continetur  «in 
multis  offendimus  omnes »  generalis  est.  Unde  sensus  est  :  No¬ 
lite  appetere  munus  docendi  ,  ne  novam  habeatis  rationem  Deo 
reddendam  ;  nam  si  omnes  offendimus  in  officiis  communibus  , 
singuli  etiam  in  officiis  sibi  propriis;  qui  nova  officia  quaerunt, 
nova  pericula  incurrunt.  —  Et  (I.  .Joan.  I.  8.  seqq.):  «Si  dixerimus 
quoniam  peccatum  non  habemus ,  ipsi  nos  seducimus ,  et  veritas 
in  nobis  non  est.  Si  confiteamur  peccata  nostra,  fidelis  est  et  ju¬ 
stus  ut  remittat  nobis  peccata  nostra,  et  emundet  nos  ab  iniqui¬ 
tate.  Si  dixerimus  quoniam  non  peccavimus,  mendacem  facimus 
eum,  et  verbum  ejus  non  est  in  nobis.»  —  Hinc  illud  «Dimitte 
nobis  debita  nostra  »  omnibus  dicendum  praescribitur. 

Unde:  si  cum  ordinariis  gratiae  auxiliis  homo  justus  posset  per 
totam  vitam,  aut  diuturnum  tempus,  omnia  peccata  venialia  vi¬ 
tare;  aliqui  iisdem  gratiae  auxiliis  adjuti  ea  vitassent:  siquidem 
non  intelligitur  esse  in  omnibus  potentiam  ,  tum  physicam  tum 
moralem  quidquam  agendi  aut  omittendi  ,  eamque  numquam  in 
actum  prodire.  Atqui  revera  non  vitarunt  ,  cum  non  sit  homo  , 
qui  non  peccet,  cum  omnis  Sanctus  oret  pro  sui  peccati  remis¬ 
sione,  cum  nullus  vivens  in  conspectu  Dei  justificetur,  cum,  si 
quis  dixerit,  quoniam  peccatum  non  habet,  ipse  se  decipiat,  et 
veritas  in  eo  non  sit:  et  tandem  cum  nemo  sit,  qui  suorum  pec¬ 
catorum  remissionem  in  Oratione  Dominica  vere  non  postulet. 
Ergo — 

Mazzella.  De  Gratia  Christi. 

358.  II.  Ex  Patribus.  S.  Augustinus  (de  Nat.  et  Gratia,  c.  35. 
n.  41.)  apposite  dixit:  «  Non  attendit,  cum  sit  acutissimus  [Pe¬ 
lagius]  non  frustra  etiam  justos  in  oratione  dicere:  ‘Dimitte  no¬ 
bis  debita  nostra’;  Dominumque  Christum,  cum  eamdem  oratio¬ 
nem  docendo  explicuisset,  veracissime  subdidisse:  si  enim  dimi¬ 
seritis  peccata  hominibus,  dimittet  vobis  Pater  vester  peccata 
vestra.  »  Ac  (lib.  2.  de  Peccat.  Merit.  et  Remiss.  c.  13.  n.  18.) 
addit:  «  Nec  quisquam  eorum  [nempe  sanctorum]  tam  arroganter 
insanit,  ut  non  sibi  pro  suis  qualibuscumque  peccatis  Dominica 
Oratione  opus  esse  arbitretur  ».  Ac  in  locum  allegatum  ex  (I. 
Joan.  I.  8)  «  Si  dixerimus,  »  etc.  (ibid.  et  lib.  de  Nat.  et  Grat. 
cap.  35.  n.  38.)  observat  sanctos  non  ex  humilitate  sed  ex  veri¬ 
tate  se  peccatores  profiteri.  «  Propterea  enim  »,  inquit,  «  addidit 
[S.  .JoannesJ:  Et  veritas  in  nobis  non  est;  ac  manifeste  ostendit 
hoc  omnino  verum  non  esse,  si  dixerimus  quia  peccatum  non  ha¬ 
bemus:  ne  humilitas  constituta  in  parte  falsitatis  ,  perdat  prae¬ 
mium  veritatis.  »  Et  (Epist.  167.  alias  23.  ad  S.  Hieronymum), 
scribit:  «  S.  Jacobus....  admonet  quomodo  etiam  quotidiana  pec¬ 
cata,  sine  quibus  hic  non  vivitur,  quotidianis  remediis  expientur.» 

S.  Hieron.  (1.  2.  cont.  Pelag.  n.  30.):  «  Quamdiu  ille  finis  adve¬ 
niat  et  corruptivum  l)oc  atque  mortale  incorruptione  ac  immor¬ 
talitate  mutetur,  necesse  est  nos  subjacere  peccato,  non  naturae 
et  conditionis,  ut  tu  calumniaris,  vitio;  sed  fragilitate  et  muta- 
tione  voluntatis  humanae,  quae  per  momenta  variatur:  quia  Deus 
solus  est  immutabilis.» — S.  Gregorius  M.  aut  quicumque  alius  com- 
mentarior.  in  I.  Reg.  auctor  (in  c.  13.):  «  Innumerabilia  sunt,  quae 
cogitando  ,  loquendo ,  videndo  ,  gustando  ,  audiendo  et  operando 
committimus.  Hujus  namque  vulgi  [peccatorum]  innumerabilis 
tela  etiam  ille  vitare  non  poterat,  qui  dicebat,  ‘In  multis  offen¬ 
dimus  omnes’.  Hinc  item  dilectus  Jesu  loquitur,  dicens:  ‘Si  dixe¬ 
rimus,  quia  peccatum  non  habemus’,  etc.  Quis  ergo  jam  quasi  vi¬ 
ctor  extolli  audeat,  si  tanti  viri  peccatorum  tela  se  omnino  eva¬ 
dere  non  posse  manifestant?  »  —  S.  Fulgentius  (de  Fide  ad  Petr. 
c.  41.):  «  Firmissime  tene  et  nullatenus  dubites  etiam  justos  at¬ 
que  sanctos  homines,  exceptis  iis  qui  baptizati  parvuli  sunt,  sine 
peccato  hic  neminem  vivere  posse.  »  —  Plura  Patrum  testimonia 
invenies  apud  Suarez  (lib.  9.  cap.  8.  nn.  20.  21.). 

359.  Ratio  theologica,  ad  hanc  primam  partem  confirmandam, 
peti  potest  ex  dictis  (nn.  346.  354.).  At  dices  I.:  dictum  est,  ju¬ 
stum  posse ,  cum  ordinariis  gratiae  auxiliis  ad  singulos  actus  ne¬ 
cessariis,  in  accepta  justitia  perseverare;  quatenus  si  complexus 
actuum  majorem  habet  difficultatem,  complexus  etiam  auxiliorum 
majus  continet  adjutorium  (n.328.).  Cur  ergo  speciale  privilegium 
requiritur  ad  peccata  omnia  v-enialia  vitanda,  cum  justus  singula 
vitare  possit? 

Respondet  Molina  (Concord.  q.  14.  a.  13.  d.  17.):  «  Occasiones 
peccatorum  venialium  frequentissimae  sunt ,  possuntque  venialia 
peccata  ex  surreptione  absque  plena  deliberatione  committi:  mens 
vero  non  potest  esse  in  tam  exacta  et  continua  vigilia  adversus 
tam  frequentes  et  multiplices  occasiones  ut  in  singulis  momentis 
magni  alicujus  temporis  totum  efficiat  quod  potest,  ut  ejusmodi 
omnia  peccata  evitet:  praesertim  cum  mortales  a  tanto  labore  su¬ 
scipiendo  torpescant,  eo  quod  intelligant,  per  ejusmodi  peccata 
Dei  gratiam  non  amitti,  neque  incurri  aeternum  interitum.  Quo 
vero  sanctior  quisque  est,  eo  plus  invigilat,  majoribusque  auxi¬ 
liis  juvatur,  pluraque  proinde  peccata  venialia  devitat.  At  cum 
occasiones  letlialium  peccatorum  neque  tot,  neque  tam  frequentes 
sint,  in  iliisque  superandis  agatur  de  amicitia  Dei  amittenda,  in- 
currendaque  extrema  miseria,  plus  homines  invigilare  solent  ma- 
joremque  laborem  assumere  ,  ne  succumbant  ,  minorique  auxilio 
(quale  est  quod  justis  omnibus  Deus  praesto  est  impendere)  pos¬ 
sunt  omnes  eas  ad  longum  etiam  tempus  superare.  » 

360.  Dices  II.:  Nonne  justus,  per  frequentatas  victorias  ,  ma¬ 
jorem  vincendi  facilitatem  acquirit  ?  Si  ergo  ad  breve  aliquod 
tempus,  quae  occurrunt  venialia,  absque  speciali  privilegio,  vitare 
potest:  a  fortiori  poterit  ea  vitare,  quae  deinceps  occurrent. 

Respondetur:  Quandoque  justus,  per  frequentatas  victorias, 
acquirit  aliquam  facilitatem,  seu  experitur  minorem  difficulta¬ 
tem;  sed  non  raro  contingit,  ut  qui  semel  et  iterum  gustavit  ama¬ 
ram  medicinam,  sustinere  malit  incommodum  valetudinis,  quam 
ut  eadem  medicina  tertio  utatur,  absterritus  scilicet  molestia  sibi 
per  experientiam  nota:  sic  autem  qui  sequo  animo  tulit  unam  vel 
alteram  injuriam,  in  tertia  perferenda  majorem  saepe  experitur 
difficultatem.  Praeterea  victoria  tentationum  subsequentium,  etiam 

in  eodem  genere  vitii,  saepe  ex  alio  capite,  et  ob  diversitatem 
circumstantiarum,  est  multo  difficilior,  quam  victoria  tentatio- 
num  praecedentium.  Ceterum  frequentatae  victoriae  non  extinguunt 
fomitem,  qui  est  praecipua  radix  impotentiae,  de  qua  agimus. 

361.  Dices  III.:  Si,  citra  speciale  privilegium,  non  posset  ju¬ 
stus  omnia  venialia  vitare — 1)  nec  posset  propositum  concipere 
de  illis  vitandis,  neque  id  petere — 2)  multo  minus  vero  votum  de 
ea  re  edere. 

Respondetur  ad  lum  cum  Suarez:  «  Licet  homo  in  hac  vita  non 
possit  vitare  omnia  haec  peccata,  nihilominus  volendum,  ac  de¬ 
siderandum,  et  conandum  cum  spiritu  Dei,  et  postulandum  est,  ut 
fiat.  Nam  illud  generale,  et  quasi  confusum  objectum  ,  scilicet 
numquam  peccare  venialiter,  honestissimum  est:  ergo  et  optare 
illud ,  et  ad  illud  conari  optimum  est,  quia  licet  omnino  et  in¬ 
tegre  id  assequi  non  possimus  ,  ad  plura  vitanda  peccata,  sem- 
perque  illa  minuenda  utilissimum  est.  Et  ad  hunc  finem  dicitur 
oratio,  qua  gratiam  ad  omnia  haec  peccata  vitanda  postulamus. 

Ad  2dum:  Communiter  docent  votum  vitandi  peccata  venialia 
deliberata  validum  esse,  eo  quod  impleri  possit  aut  semper,  aut 
saltem  a  potiori;  votum  autem  vitandi  omnia  venialia  etiam  se- 
mideliberata,  ex  gravium  theologorum  sententia  invalidum  est, 
quia  est  de  re  moraliter  impossibili. 

362.  Proh.  2da  pars.  I.  Ex  Scriptura.  Ecclesia  enim  B.  Y.  M. 
applicat  verba  illa  (Cant.  IY.  7.):  «  Tota  pulchra  es,  amica  mea, 
et  macula  non  est  in  te;  »  quae  non  essent  omnino  vera,  si  macula 
alicujus  venialis  culpae  fuisset  in  Maria. — Idem  deduci  potest  ex 
illis  (Luc.  I.  28.):  «  Gratia  plena  •».  Nam,  ait  S.  Petrus  Damianus 
(Hom.  in  Nat.  B.  V.  M.),  «  quid  sanctitatis,  quid  justitiae,  quid 
religionis,  quid  perfectionis  singulare  huic  Yirgini  deesse  potuit, 
quae  totius  divinae  gratiae  charismate  plena  fuit  ?  Sic  namque  ab 
Angelo,  dum  salutaretur,  audivit:  ‘Ave  gratia  plena,  Dominus  te- 
cum’.  Quod  ,  rogo  ,  vitium  in  ejus  mente  ,  vel  corpore  vindicare 
sibi  potuit  locum,  quae  ad  instar  caeli  plenitudinis  totius  Divini¬ 
tatis  meruit  esse  sacrarium?  »  Huc  ergo  faciunt,  quae  in  Consti- 
tut.  Ineffabilis  dicuntur  de  B.  Yirgine  Maria  ,  quae  «  coelestium 
omnium  charismatum  copia  de  thesauro  divinitatis  deprompta 

ita  mirifice  »  cumulata  fuit,  ut  «  eam  innocentiae  et  sanctitatis 
plenitudinem  prae  se  ferret,  qua  major  sub  Deo  nullatenus  intel- 
ligitur,  et  quam  praeter  Deum  nemo  assequi  cogitando  potest»; 
et  de  qua  affirmari  potest,  eam  «  fuisse  omnium  divinarum  gra¬ 
tiarum  sedem,  omnibusque  divini  Spiritus  charismatibus  exorna¬ 
tam,  immo  eorumdem  charismatum  infinitum  prope  thesaurum 
abjssumque  inexaustam.  »  Cf.  De  Deo  Creante  (n.  1110.  seqq.). 

363.  II.  Ex  Patribus .  S.  Augustinus  (de  Nat.  et  Grat.  cap.  36. 
n.  42.):  «  Excepta  Sancta  Virgine,  de  qua,  propter  honorem  Do¬ 
mini  nullam  prorsus,  cum  de  peccatis  agitur  ,  haberi  volo  quae¬ 
stionem.  Unde  enim  scimus,  quod  ei  plus  gratiae  collatum  fuerit 
ad  vincendum  omni  ex  parte  peccatum,  quae  concipere  ac  parere 
meruit,  quem  constat  nullum  habuisse  peccatum.  » — S.  Fulgen¬ 
tius  (Serm.  de  Dupl.  Christi  Nat.  n.  6.):  «  In  secundi  hominis  Ma¬ 
tre  gratia  Dei  et  mentem  integram  servavit  et  carnem.  » — S.  II- 
defonsus  (Serm.  1.  de  Assumpt.  Deip.)  Mariam  comparat  cum  Arca 
«  supra  quam  propitiatorium,  et  Cherubim  hinc  inde  obumbran¬ 
tia  figurantur:  quia  Mariae  nullum  extrinsecus  obrepsit  peccati 
contagium  :  sed  intus  omnis  custodia  legis  et  manna  fuit.  »  — 
S.  Bernardus  (in  Epist.  ad  Canon.  Lugdun.),  scribit:  «  Ego  puto, 
quod  et  copiosior  sanctificationis  benedictio  in  eam  descenderit, 
quae  ipsius  non  solum  sanctificaret  ortum,  sed  et  vitam  ab  omni 
deinceps  peccato  custodiret  immunem:  quod  nemini  alteri  in  na¬ 
tis  quidem  mulierum  creditur  esse  donatum.  Decuit  nimirum  Re¬ 
ginam  Virginum,  singularis  privilegio  sanctitatis,  absque  omni 
peccato  ducere  vitam,  quae  dum  peccati  mortisque  pareret  pe¬ 
remptorem,  munus  vitae  et  justitiae  omnibus  obtineret.  »  Plura, 
quae  dedimus  {De  Deo  Creante ,  n.  1116.),  testimonia  rem  praesen¬ 
tem  confirmant. 

364.  III.  Ex  ratione  theologica.  Nam — 1)  Praecipua  radix  mo¬ 
ralis  impotentiae  vitandi  omnia  venialia  est  fomes  peccati  (n.  346.). 
Sed  B.  Virgo  Maria  a  fomite  fuit  immunis  ( De  Deo  Creante , 
n.  1142.  seqq.).  Ergo — 

2)  Omnia  ita  complectitur  D.  Thomas  (3.  p.  q.  27.  art.  4.): 
«  Beata  Virgo  fuit  electa  divinitus,  ut  esset  Mater  Dei;  et  ideo 
non  est  dubitandum,  quin  Deus  per  suam  gratiam  eam  ad  hoc 
idoneam  reddidit,  secundum  quod  Angelus  ad  eam  dicit:  ‘Inveni- 

sti  gratiam  apud  Deum.  Ecce  concipies’,  etc:  non  autem  fuisset 
idonea  Mater  Dei,  si  peccasset  aliquando:  tum  quia  honor  paren¬ 
tum  redundat  in  prolem....  tum  etiam  quia  singularem  habuit 
affinitatem  ad  Christum,  qui  ah  ea  carnem  accepit....  tum  etiam, 
quia  singulari  modo  Dei  Filius,  qui  est  Dei  sapientia,  in  ipsa  ha¬ 
bitavit  non  solum  in  anima,  sed  etiam  in  utero.  Dicitur  autem 
(Sapient.  1.  4.):  ‘In  malevolam  animam  non  introibit  sapientia, 
nec  habitabit  in  corpore  subdito  peccatis’.  Et  ideo  simpliciter  fa¬ 
tendum  est,  quod  B.  Virgo  nullum  actuale  peccatum  commisit, 
nec  mortale  ,  nec  veniale  ,  ut  sic  in  ea  impleatur,  quod  dicitur 
(Cant.  IV.  7.):  ‘Tota  pulchra  es,  et  macula  non  est  in  te'.  » 

365.  Dices  I:  S.  Ioan.  Chrysostomus  (Homil.  20.  in  Joan.),  quem 
sequuntur  Theophylactus  et  Euthymius,  putat  Beatam  Virginem 
ex  inanis  gloriae  cupidine  petiisse  miraculum  fieri  in  nuptiis  Cana — 
ac  propterea  reprehendi  illis  verbis:  «  Quid  tibi  et  mihi  mulier?» 

Respondetur  cum  D.  Thoma  (3.  p.  q.  27.  art.  4.  ad  3.):  «  Quod 
in  verbis  illis  Chrysostomus  excessit;  possunt  tamen  exponi,  ut 
intelligatur  in  ea  Dominum  cohibuisse  non  inordinatum  inanis 
gloriae  motum  quantum  ad  ipsam  ,  sed  id  quod  ab  aliis  posset 
aestimari.  »  —  Revera  Cyrillus,  Bernardus  aliique  Patres  docent 
miraculum  illud  ex  charitate  fuisse  petitum. — Nec  verba  Christi 
ullam  reprehensionem  continent;  non  enim  verbo  Matrem  objur¬ 
gavit,  qui  eam  facto  honoravit,  cum,  licet  tempus  nondum  ades¬ 
set,  ipsa  tamen  intercedente,  primum  miraculum  patravit.  Quod 
si  Mariam  non  matrem,  sed  simpliciter  mulierem  hac  occasione 
appellavit,  id  factum  est,  ut  observat  S.  Augustinus  (tract.  8.  in 
Joan.  n.  9.),  quia  «  secundum  quod  Deus  erat,  matrem  non  habe¬ 
bat;  secundum  quod  homo  erat  ,  matrem  habebat....  Miraculum 
autem,  quod  facturus  erat,  secundum  divinitatem  facturus  erat, 
non  secundum  infirmitatem.  » 

366.  Dices  II.:  Non  defuerunt  aliqui  ex  veteribus,  qui  Mariam 
de  fidei  defectu  aecusarent,  cum  ab  Angelo  conceptionem  Christi 
annuntiante,  quaesivit:  «Quomodo  fiet  istud?» 

Respondetur:  B.  V.  Maria  annuntianti  Angelo  conceptum  pro¬ 
lis  ac  partum  credidit;  modum  tamen,  quo  lisec  res  perficienda 
erat,  inquisivit.  Quia  enim  filii  conceptio  castitatis  voto  videba¬ 
tur  contraria  ad  se  pertinere  putavit,  quis  esset  futurus  modus 

talis  conceptionis,  interrogare,  et  discere  quid  officii  in  eo  nego¬ 
tio  esset  praestitura.  Hanc  fuisse  mentem  et  fidem  Virginis  satis 
ostendunt  verba  Elisabeth:  «  Beata,  quae  credidisti,  »  et  Patrum 
encomia,  quibus,  ut  S.  Irenaeus  et  S.  Augustinus,  Mariae  fidem  col¬ 
laudant.  S.  Ambrosius,  S.  Bernardus,  S.  Thomas  ,  et  alii  in  ipsa 
interrogatione  Mariae  prudentim  admirantur. 

367.  Dices  III.:  Tertullianus,  Origenes  et  pauci  alii  putant  Bea¬ 
tam  Virginem  tempore  passionis  in  fide  titubasse;  atque  ideo  ipsi 
praedictum  fuisse:  «  Tuam  ipsius  animam  pertransibit  gladius.  » 

Respondetur  Mariam  tempore  passionis  Filii  sui  in  fide  titu¬ 
basse,  ne  minimo  quidem  verbo  in  S.  Scriptura  indicatur.  Cum 
autem  ipsi  dicitur:  «  Tuam  animam  pertransibit  gladius  »,  non 
scandalum,  quod  passa  fuerit,  aut  fidei  defectus  denotatur,  sed 

I 

tantum  doloris  magnitudo,  et  acerbitas  ex  morte  Christi  conce¬ 
pta,  ut  Ven.  Beda  observat.  In  tanto  autem  animae  cruciatu  Ma¬ 
ria  immobilis  in  fide  stetit,  et  invictam  patientiam  ostendit.  Ideo 
S.  Ambrosius  (lib.  de  Instit.  Virg.  cap.  7.)  de  Deipara  dicit: 
«  Spectabat  piis  oculis  Filii  vulnera,  per  quem  sciebat  omnibus 
futuram  redemptionem.  Stabat  non  degeneri  mater  spectaculo, 
quae  non  metuebat  peremptorem.  Pendebat  in  cruce  Filius,  ma¬ 
ter  se  persecutoribus  offerebat.  »  Idem  (Epist.  25.)  scribit:  «  Ma¬ 
ria  Mater  Domini  ante  crucem  stabat....  sed  nec  minor,  quam 
Matrem  Christi  docebat.  Fugientibus  Apostolis,  ante  crucem  sta¬ 
bat,  et  piis  spectabat  oculis  Christi  vulnera,  quia  spectabat  non 
pignoris  mortem,  sed  mundi  salutem....  Hanc  imitamini  matres 

'  t 

sanctae,  quae  in  unico  Filio  dilectissimo  tantum  maternae  virtutis 
exemplum  edidit.  » 

368.  Dices  IV.:  Videtur  Beata  Virgo  Maria  alicujus  negligen- 
tiae  arguenda,  cum,  ea  inscia,  puer  .Tesus  remansit  in  Jerusalem. 

Respondetur  ,  neg.  «  Nam  »,  ajunt  Wirceburgenses  (n.  323.), 
«  negligentiam  culpabilem  non  intervenisse  ostendit  opinio,  utique 
prudenti  nixa  fundamento,  qua  existimabant  illum  esse  in  comi¬ 
tatu,  scilicet  cognatorum  et  notorum,  inter  quos  eum  postea  re¬ 
quirebant:  sicut  enim  Christus  suos  parentes  latere  voluerat,  quod 
in  his,  quae  Patris  ejus  coelestis  erant ,  eum  tum  jam  temporis 
oporteret  esse;  sic  et  iis  etiam  nihil  debitae  sollicitudinis  omit¬ 
tentibus  potuit  et  voluit  ad  hunc  finem  se  clam  ab  illis  subdu- 

cere,  aut  petita  ab  eis  devotionis  aut  negotiorum  causa  tardan¬ 
tibus  venia  adeundi  cognatos,  his  postea  relictis  redire  ad  tem¬ 
plum.  » 

ARTICULUS  SEXTUS 

’  Utrum  ad  Observandam  Legem  Naturalem,  ac  Tentationes 
Vincendas  Necessaria  sit  Gratia  Christi. 

§  i. 

\  • 

Exponitur  Status  Quaestionis. 

369.  Hactenus  asseruimus  gratiae  necessitatem  ad  supernatura- 
lem  vitam  inchoandam,  alendam,  conservandam  ac  perficiendam; 
jam  initam  quaestionem  de  necessitate  gratiae  ad  ea  transferimus, 
quae  sunt  ordinis  mere  naturalis.  Quatuor  autem  quaestiones  in¬ 
stitui  hic  possent:  Utrum  necessaria  sit  gratia — 1)  ad  cognoscen¬ 
das  veritates  ordinis  naturalis — 2)  ad  legem  naturalem  servan¬ 
dam — 3)  ad  tentationes  vincendas — 4)  ad  amandum  Deum  amore 

4 

naturali.  Yerum  omittimus  hic  primam  quaestionem;  quia  ex  iis, 
quae  in  tract.  De  Religione  disputavimus  de  necessitate  revela¬ 
tionis,  ejus  solutio  eruitur:  quartam,  quae  etiam  inter  theologos 
disputatur,  pertractabimus  in  art.  seq.:  in  hoc  ergo  articulo  se¬ 
cundam  et  tertiam  attingimus,  easque  simul  complectimur,  quia 
ab  iisdem  principiis  utriusque  solutio  petenda  est. 

370.  Ex  pluribus  Ecclesiae  documentis,  quae  ad  rem  faciunt, 
sequentia  seligimus.  Ac — 1)  quoad  mandatorum  observantiam, 
Cone.  Carthag.  II.  an.  415.  (in  Epist.  Synod.  ad  Innocentium  I.) 
testatur  idcirco  a  se  damnatos  fuisse  Pelagianos,  «  quod  assere¬ 
rent  in  eo  gratiam  Dei  deputandam,  quod  talem  hominis  insti¬ 
tuit  creavitque  naturam,  quae  per  propriam  voluntatem  legem 
Dei  posset  implere,  sive  naturaliter  in  corde  conscriptam,  sive 
in  litteris  datam.  » — Synodus  Milevitana  II.  anno  416.  (can.  5.) 
«  Item  »,  inquit,  «  placuit  ut  quicumque  dixerit  ideo  nobis  gra¬ 
tiam  justificationis  dari,  ut  quod  facere  per  liberum  jubemur  ar¬ 
bitrium,  facilius  possimus  implere  per  gratiam;  tanquam  etsi  gra¬ 
tia  non  daretur,  non  quidem  facile,  sed  tamen  possemus  etiam 

sine  illa  divina  implere  mandata;  anathema  sit.  » — Innocentius  I. 
(Ep.  ad  Cone.  Milevitan,  quae  est  apud  Augustinum  182.):  «Ne¬ 
gantes  »,  ait,  «  auxilium  Dei,  hominem  sibi  posse  sufficere,  nec 
gratia  hunc  egere  divina  affirmant,  qua  privatus  necesse  est  dia¬ 
boli  laqueis  irretitus  occumbat,  dum  ad  omnia  vitae  perficienda 
mandata  sola  libertate  contendat.  » 

2)  Quoad  victoriam  tentationum  ,  Synodus  Palaestina  (apud 
S.  Aug.):  «  Fateatur  »,  inquit,  «  Pelagius  quando  contra  tentatio- 
nes  concupiscentiasque  illicitas  dimicamus,  quamvis  et  illic  ha¬ 
beamus  propriam  voluntatem,  non  tam  ex  illa,  sed  ex  adjutorio 
Dei  nostram  provenire  victoriam.  »-— Synodus  Milevitan.  (Epist. 
ad  Innocent.  apud  S.  August.  176.):  «  Illud  »,  inquit,  «  ne  nos  in¬ 
feras  in  tentationem  non  ita  intelligendum  [dicunt  Pelagiani]  tam¬ 
quam  divinum  adjutorium  poscere  debeamus,  ne  in  peccatum  ten- 
tati  decidamus;  sed  hoc  in  nostra  esse  positum  potestate,  et  ad 
hoc  implendum  solam  sufficere  voluntatem  hominis.» — Innocen¬ 
tius  I.  (Epist.  ad  Concil.  Carthag.  apud  S.  August.  181.):  «  Nisi 
magnis  precibus  gratia  in  nos  implorata  descendat,  nequidquam 
terrenae  labis  et  mundani  corporis  vincere  conamur  errores,  cum 
pares  nos  ad  resistendum,  non  liberum  arbitrium,  sed  Dei  solum 
facere  possit  auxilium.  » — Coelestinus  I.  (Epist.  cit.  ad  Gall.  c.  6), 
inquit:  «  Nemo  etiam  baptismatis  gratia  renovatus  ,  idoneus  est 
ad  superandas  diaboli  insidias,  et  ad  vincendas  carnis  concupi¬ 
scentias,  nisi  per  quotidianum  adjutorium  Dei  perseverantiam 
bonae  conversationis  acceperit.  » 

371.  Ad  assequendam  veram  doctrinam,  quae  ex  his  definitioni¬ 
bus  eruitur,  pauca  praenotemus  oportet.  Ac  I.  quoad  naturalis 
legis  observantiam,  notetur — 1)  nos  loqui  de  lege  pure  naturali, 
in  quantum  obligat  ad  actus  naturales  tantum.  Lex  enim  natu¬ 
ralis  obligare  potest  ad  actus  etiam  supernaturales  hypothetice, 
si  nempe  a  Deo  praecipiantur  ;  quatenus  primum  legis  naturalis 
praeceptum  est  «  creatura  debet  in  omnibus  Creatori  suo  obedi- 
re.  »  Atque  hoc  sensu  certum  est,  sine  gratia  supernaturali  to¬ 
tam  legem  naturalem  observari  non  posse  ,  prout  haec  de  facto 
etiam  obligat  ad  actus  quosdam  supernaturales,  v.  g.,  fidei,  spei 
ac  caritatis  theologicae,  quia  sine  gratia  Christi  nullus  actus  su- 
pernaturalis  elici  potest. 

2)  Precepta  autem  legis  mere  naturalia  dupliciter  impleri  pos¬ 
sunt:  vel  implentur  tantum  quoad  substantiam  operis ,  ut  commu¬ 
nis  theologorum  expressio  est,  vel  etiam  quoad  modum .  Ut  prm- 
ceptum  aliquod  impleatur  quoad  substantiam  operis  ,  sufficit  ut 
actus  suam  habeat  bonitatem  moralem  :  impleri  autem  dicitur 
praeceptum  etiam  quoad  modum,  si  actu  supernaturali  et  meri¬ 
torio  opus  ponitur.  Hoc  in  casu  videlicet  lex  impletur  eo  modo, 
qui  conducit  ad  salutem  aeternam  (Cf.  D.Thom.  1.2.  q.109.  art.  4.). 
Hanc  distinctionem  esse  admittendum,  constat:  tum  ex  eo,  quod 
virtutes  acquisitae  non  sunt  per  se  connexae  cum  caritate  tum 
ex  eo  quod  S.  Pius  V.  et  Gregorius  XIII.  hunc  Baii  articulum 
(n.  LXI.)  damnarunt:  «  Celebris  illa  Doctorum  distinctio,  divinae 
legis  mandata  bifariam  impleri:  altero  modo  quantum  ad  praece¬ 
ptorum  operum  substantiam  tantum;  altero,  quantum  ad  certum 
quemdam  modum,  videlicet,  secundum  quem  valeant  operantem 
perducere  ad  regnum  aeternum,  hoc  est,  ad  modum  meritorium  , 
commentitia  est,  et  explodenda.  »  Cf.  etiam  prop.  LXII.  Jamvero 
certum  est,  et  jam  a  nobis  probatum  ,  nullum  praeceptum  legis 
naturalis  impleri  posse  quoad  modum  sine  gratia  supernaturali, 
quae  ad  quemvis  actum  salutarem  requiritur. 

3)  Agitur  de  tota  lege  naturali  diu  servanda;  infra  enim  osten¬ 
demus,  posse  hominem  absque  gratia,  moralia  quaedam  opera  na¬ 
turalis  ordinis  efficere,  non  urgente  gravi  tentatione.  Cum  vero 
tota  lex  naturalis  servatur  quoad  substantiam,  eo  ipso  vitantur 
peccata  contra  illam.  At  peccata  contra  legem  naturalem  pos¬ 
sunt  esse  venialia  vel  lethalia:  de  peccatis  venialibus  jam  vidi¬ 
mus  non  posse  eadem  diu  vitari  absque  speciali  privilegio. 

372.  Quare  prmsens  quaestio  est  «Utrum  gratia  sit  necessaria  ad 
diu  servandam — totam  legem — mere  naturalem — quoad  substan¬ 
tiam  operis — ita  ut  vitentur  graves  transgressiones  contra  illam.» 

373.  II.  Quoad  victoriam  tentationis,  notetur — 1)  tentationem 
haberi,  cum  eo  tempore  quo  bonum  faciendum  est,  occurrit  mo- 
tivum  aliquod  humanum  ab  illo  bono  animum  avertens;  vel  eum 
malum  vitandum  est,  instat  aliquod  incentivum  ,  quod  ad  illud 
faciendum  inducit:  quia  hsec  contingenter  et  accidentaliter  occur¬ 
runt,  ideo  difficultas  orta  ex  tentatione  accidentaria  vocatur. 

2)  Tentatio  triplici  ex  causa  oriri  potest,  uti  docet  Cone.  Trid. 
(sess.  6.  cap.  13.),  dicens:  «  Formidare  [omnes]  debent....  de  pugna 
quae  superest  cum  carne,  cum  mundo,  cum  diabolo,  in  qua  victo¬ 
res  esse  non  possunt  nisi  cum  Dei  gratia  Apostolo  obtemperent 
dicenti:  debitores  sumus  non  carni  ut  secundum  carnem  viva¬ 
mus.  »  Itaque  tentatio  quaedam  est  veluti  ab  intrinseco,  et  quasi 
connaturalis,  ut  est  illa,  quae  nascitur  ex  complexione  et  appe¬ 
titu  hominis,  mediis  tantum  his  sensibilibus  objectis,  quae  vitare 
non  possumus;  de  hac  dicit  Apostolus:  «  Sentio  aliam  legem  in 
membris  meis  repugnantem  legi  mentis  meae,  »  etc.  Alia  est  ten¬ 
tatio,  quae  a  mundo  esse  dicitur,  id  est  quae  nascitur  ex  consor¬ 
tio  aliorum  hominum  per  mala  consilia,  vel  prava  exempla.  Ter¬ 
tia  denique  oritur  a  daemone,  juxta  illud  Petri  (I.  Ep.  v.  8.):  «  Ad¬ 
versarius  vester  diabolus,  tamquam  leo  rugiens,  circuit  quaerens 
quem  devoret;  »  et  juxta  illud  Apostoli  (Eph.  YI.  12.):  «  Non  est 
nobis  colluctatio  adversus  carnem  et  sanguinem;  sed  adversus 
principes  et  potestates,  adversus  mundi  rectores  tenebrarum  ha¬ 
rum,  contra  spiritualia  nequitiae,  in  coelestibus.  » 

3)  Tentatio  esse  potest  gravis  vel  levis.  «  Tentatio  levis  »,  in¬ 
quit  Suarez  (de  Grat.  1.  1.  cap.  23.  n.  2.),  «  dicitur  quae  vel  ex 
parte  intellectus  parvam,  vel  inefficacem  habet  suasionem,  vel 

ex  parte  appetitus  debilem  inclinationem,  vel  etiam  est  levis, 

1  » 

quae  ad  momentum,  seu  brevissimo  tempore  durat,  quamvis  alio- 
qui  intensa,  seu  vehemens  videatur;  gravis  autem  dicitur,  quae 
pertinaciter  suadet  multo  tempore,  constanter  ac  moleste,  pote- 
ritque  hoc  titulo  gravis  censeri,  etiamsi  pro  singulis  temporibus 
non  sit  admodum  vehemens,  dummodo  aut  suasio  sit  per  se  ma¬ 
gna,  aut  cum  passione  aliqua,  et  inclinatione  sit  conjuncta.  Hi 
autem  gradus  tentationum  non  possunt  certa  regula,  vel  gradu 
definiri,  sed  prudenti  arbitrio  pensandi  sunt  et  maxime  conside¬ 
randi  sunt  per  comparationem  ad  eum  qui  tentatur.  Nam  aliqua 
tentatio  erit  gravis  uni,  quge  alteri  esset  levis  propter  varias 
eorum  complexiones,  ingenia,  mores,  vel  doctrinam,  quse  omnia 
ponderanda  sunt.  » 

4)  Potest  quandoque  tentatio  adeo  vehemens  esse,  ut  perturbet 
usum  rationis,  et  impediat  libertatem  necessariam  ad  peccandum 
lethaliter.  Tunc  non  poterit  homo  vitare  actum  materialiter,  ad 

quem  allicitur;  sed  actus  ille  non  erit  formaliter  peccatum.  Cf. 
D.  Thomam  (1.  2.  q.  80.  a.  3.) 

5)  Tribus  modis  potest  vinci  tentatio:  d)  non  solum  non  pec¬ 
cando,  sed  etiam  proficiendo  in  ordine  ad  vitam  aeternam.  Atque 
haec  solum  vocatur  a  Patribus  victoria  tentationis,  ad  quam  certe 
requiritur  gratia  Dei,  siquidem  est  salutaris.  Hinc  S.  Augusti- 
'nus  (de  Civ.  Dei,  lib.  21.  c.  16.),  dicit:  «  Tunc  solum  vitia  no¬ 
stra  victa  deputanda  esse,  cum  Dei  amore  vincuntur,  quem  nisi 
Deus  ipse  non  donot  nec  aliter  nisi  per  mediatorem  Dei  et  homi¬ 
num  Jesum  Christum.  » — Et  D.  Thomas  (in  2.  dist.  28.  q.  1.  art.  2. 
ad  6.)  distinguit  «  aliud  esse  peccato  resistere  ,  aliud  victoriam 
de  peccato  habere _ ille  enim  proprie  vincit  peccatum,  qui  pot¬ 

est  pertingere  ad  hoc,  contra  quod  est  pugna  peccati.  » — b)  Se¬ 
cundus  modus  vitandi  unius  peccati  tentationem  est  incidendo  in 
aliud  peccatum;  ut  cum  quis  vincit  tentationem  avaritiae  ex  af¬ 
fectu  luxuriae.  «  Nonnumquam  »,  ait  S.  Augustinus  (1.  c.),  «  aper¬ 
tissima  vitia  aliis  vitiis  vincuntur  occultis  quae  putantur  esse 
virtutes,  in  quibus  regnat  superbia,  et  quaedam  sibi  placendi  alti¬ 
tudo  ruinosa.  »  Haec  non  est  proprie  victoria  qua  homo  vincit 
peccatum,  sed  qua  unum  peccatum  aliud  superat;  ideoque  gratia 
Dei  ad  illam  non  concurrit,  Deus  enim  neminem  adjuvat  ad  pec¬ 
candum. — c)  Tertius  modus  superandi  tentationem  est  nihil  omni¬ 
no  peccando,  neque  in  ordine  ad  salutem  proficiendo  ,  sive  quia 
homo  negative  se  habet  superando  actum  (ut  quidam  fieri  posse 
existimant)  sive,  quod  magis  morale  est,  eliciendo  actum  ordinis 
naturalis  propter  aliquam  honestatem  moralen  tentationi  contra¬ 
riam,  quod  D.  Thomas  supra  dicit  proprie  esse  resistere  potius 
quam  vincere. 

374.  Quare  praesens  quaestio  est,  «  Utrum  absque  gratia  possit 
homo  gravem  tentationem — quae  non  impedit  libertatem — sive  ex 
carne,  sive  ex  mundo,  sive  ex  diabolo  oriatur — vincere  victoria 
non  salutari — sed  sufficienti  ad  peccatum  vitandum.  » 

375.  III.  His  positis,  sciendum  est— 1]  Pelagium,  uti  satis  con¬ 
stat  ex  cit.  documentis  (n.  370.),  docuisse  victoriam  quarumcum¬ 
que  tentationum,  et  observantiam  omnium  mandatorum  per  quod- 
cumque  vitae  tempus,  ideoque  absolutam  impeccantiam ,  ut  loqui¬ 
tur  S.  Hieronymus  (Dial.  2.),  esse  in  potestate  solius  liberi  arbi- 

trii. — Quam  sententiam  secuti  sunt  Semipelagiani,  uti  constat  ex 
Cassiano  (coli.  13,  cap.  14.),  Yide  Suarez  (1.  l.c.23.  n.  7.;  et  c.  24. 

n.  1.). 

2)  Pauci  etiam  theologi  Catholici  observantiam  legis  naturalis 
et  victoriam  omnium  ,  etiam  gravium  tentationum,  ex  motivo 
solum  naturalis  honestatis,  libero  arbitrio  absque  gratia  olim 
adscripsere.  Nec  putabant  suam  sententiam  fuisse  damnatam  in 
praefatis  Ecclesiae  decretis.  Nam  aiebant — a)  Patres  loqui  de  tota 
lege,  quae  ad  vitam  aeternam  consequendam  necessario  servanda 
est.  Haec  autem  lex  non  solum  moralia  praecepta  legis  naturae, 
sed  etiam  fidei,  spei,  caritatis,  et  poenitentiae  includit;  et  totam 
illam  sic  intellectam  dicebat  Pelagius,  posse  absque  gratia  ser¬ 
vari,  et  omnia  peccata,  ac  tentationes  omnes  contra  illam  vita¬ 
ri,  seu  superari  posse.  Hoc  ergo  est  quod  damnant  Concilia  et 
Patres. — b)  Pelagium  asseruisse,  non  solum  posse  liberum  arbi¬ 
trium  sua  virtute  vincere  omnes  tentationes  quoad  vitandum 
longo  tempore  peccatum,  sed  etiam  quoad  consequendum  fructum 
vitae  aeternae,  et  hoc  etiam  modo  posse  totam  legem  naturae  ser¬ 
vare  non  solum  quoad  substantiam,  sed  etiam  quoad  modum,  id 
est,  meritorie,  ex  caritate  ;  et  hoc  etiam  est,  quod  Patres,  et 
Concilia  damnant. 

376.  At  vero  licet  interdum  Patres  loquantur  de  lege  tota,  ut 
includit  praeceptum  fidei  et  caritatis ;  nihilominus  ,  uti  patet  ex 
cit.  decretis  et  melius  patebit  ex  probatione  thesis,  loquuntur  et¬ 
iam  saepe  de  illa  parte  illius  legis,  quae  pertinet  ad  solam  legem 
naturalem:  requirunt  enim  gratiam  ad  servandam  legem  naturae, 
ita  ut  sufficiat  ad  non  peccandum  contra  eamdem  legem  natura¬ 
lem;  ad  hoc  autem  sufficiunt  actus  naturales,  quibus  fiat  substan¬ 
tia  praecepti,  vel  omittatur,  quod  lex  vetat.  Cf.  Suarez  (de  Gra¬ 
tia,  1.  1.  c.  26.  nn.  3.  7.  8.). 

377.  Quare  omnino  tenenda  est  doctrina  asserens  necessitatem 
gratiae  ad  diuturnam  observantiam  totius  legis  naturalis  quoad 
substantiam,  et  ad  victoriam  non  salutarem  gravis  tentationis. 
Verum  quaenam  est  ejus  doctrinae  qualificatio  ?  Si  agatur  de  vi¬ 
ctoria  unius  vel  alterius  gravis  tentationis,  et  non  de  victoria 
omnium  gravium  tentationum,  quae  per  diuturnum  tempus  occur¬ 
runt,  censet  Molina  (Concord.  q.  14.  a.  13.  disp.  19.  memb.  5. 

et  6.)  probabiliter  solum  gratiam  esse  necessariam.  Perrone,  as¬ 
serta  necessitate  gratiae  «tum  ad  universam  legem  adimplendam, 
tum  ad  graves  tentationes  superandas»,  subdit  (n.  35.):  «Ad  fi¬ 
dem  catholicam  spectat  quoad  omnes  suas  partes  haec  propositio.» 
Suarez  vero  (loc.  cit.  n.  12.)  ait:  «  Videtur  non  esse  simpliciter 
de  fide,  quia  non  invenio  expressam,  et  specificam  Ecclesiae  defi¬ 
nitionem  hujus  dogmatis  sub  his  terminis  propositi,  scilicet  de 
observatione  omnium  praeceptorum  legis  naturae  solum  quoad  vi¬ 
tanda  peccata  illis  contraria.  Definitiones  autem  generales  supra 
adductae  habent  evasiones  supra  etiam  positas,  quae  licet  suffi¬ 
cienter  refellantur,  non  tamen  ita  evidenter,  ut  certum  de  fide 
sit,  hoc  particulare  dogma  sub  illa  generali  definitione  contineri. 
Ideoque  satis  est  dicere,  doctrinam  hanc  esse  conclusionem  theo¬ 
logicam  adeo  certam,  ut  contraria  non  solum  jam  temeraria  sit, 
sed  etiam  errori  proxima.  »  Cui  judicio  eo  vel  magis  est  sub¬ 
scribendum  ,  quod  jam  habeamus  unanimem  theologorum  con¬ 
sensum. 

378.  IV.  Jamvero,  si  necessaria  est  gratia  ad  totam  legem  na¬ 
turalem  diu  servandam,  et  ad  gravem  tentationem  vincendam; 
dicendum  est  hominem,  absque  gratia,  esse  ad  id  impotentem: 
qusenam  est  natura  talis  impotentiae  ?  Duplex  impotentia  distin¬ 
gui  debet,  physica,  et  moralis.  Impotentia  physica  consistit  in 
physica  et  entitativa  improportione  ad  aliquem  actum:  intelle¬ 
ctus,  ex.  gr.,  est  physice  impotens  ad  cognoscendum  aliquod  ob¬ 
jectum,  si  nullum  sit  medium,  quo  possit  illi  repraesentari;  vo¬ 
luntas  est  physice  impotens  ad  aliquid  libere  volendum,  si  ali¬ 
quid  illam  determinet  antecedenter  ad  unum;  homo  est  physice 
impotens  ad  volandum ,  cum  alis  sit  destitutus.  Moralem  vero 
impotentiam  S.  Anselmus  (apud  Molina,  Concord.  q.  14.  art.  13. 
disp.  19.  membr.  2.)  definit  «  difficultatem  perseverandi  in  recti¬ 
tudine:  difficultatem  vero»,  ait,  «quantumvis  ea  accrescat,  non 
auferre  a  voluntate  potestatem  perseverandi  in  rectitudine ,  sed 
semper  manere  liberum,  ut,  si  velit,  non  succumbat.  »  Quse  ex¬ 
plicans  Molina,  (1.  cit.  disp.  20.),  addit:  «Aliquando  vero  tantum 
accrescit  hujusmodi  difficultas,  quse  cernitur  in  talis  rei  eventu, 
ut  merito  in  ea  impossibilitas  inesse  dicatur,  major,  vel  minor, 
prout  ex  circumstantiis  major,  vel  minor  fuerit  difficultas.  Quan- 

do  ergo  difficultas  est  tanta,  ut  arbitrio  prudentis  res  numquam 
omnino  eveniat,  appellatur  impossibilitas  simpliciter.»  Unde 
Card.  De  Lugo  (de  Incarnat.  d.  2.  n.  14.)  ait :  «  Ut  aliquid  sit 
moraliter  impossibile  duo  requiruntur,  nec  unum  sine  altero  suf¬ 
ficit;  scilicet,  quod  illud  numquam  fuerit  vel  futurum  sit,  imo 
nec  videatur  futurum  sub  conditione,  in  hac  vel  alia  simili  hy- 
pothesi;  et  prseterea  quod  hoc  ipsum  oriatur  ex  summa  difficul¬ 
tate,  quam  oporteret  vincere  ad  ponendum  illud.  »  (1) 

379.  His  positis  notionibus,  facile  ostenditur  impotentiam  ser¬ 
vandi  legem  naturalem,  etc.,  non  esse  'physicam :  eo  ipso  enim 
quod  lex  illa  naturalis  est,  proportionem  habet  cum  viribus  na¬ 
turae.  Nec  si  termini  intelligantur ,  potest  hac  de  re  ulla  esse 
controversia  inter  Catholicos,  qui  in  eo  conveniunt ,  quod  homi¬ 
nis  impotentia  praestandi  ea  quae  sunt  ordinis  naturalis,  non  est 
talis,  ut  auferat  libertatem  (cf.  Suarez,  de  Gratia,  lib.  1.  cap.  24. 
n.  21-23.).  Superest  ergo,  ut  impotentia  illa  sit  moralis.  Atque 
hanc  solum  asserit  communissima  Doctorum  sententia,  uti  videre 
est  apud  D.  Thomam  (1.  2.  q.  109.  a.  8.);  Sylvium  (in  h.  1.  et 
in  art.  4.  quaes.  1.);  etc.  Suarez  vero  id  insuper  confirmat  testi¬ 
moniis  Patrum  (1.  c.  nn.  29.  32.). 

380.  Itaque  moralis  impotentia,  de  qua  agimus,  intelligi  debet 
eodem  modo,  ac  illa  quam  habet  homo  ad  vitanda  omnia  venia¬ 
lia.  Unde: 

1)  Ea  de  se  non  afficit  aliquod  determinatum  praeceptum;  sed 
directe  totam  seriem  praeceptorum  obligantium  sub  gravi,  per  ali¬ 
quod  sat  diuturnum  tempus  occurrentium;  et  indirecte  aliquod 
ejus  seriei  praeceptum  indeterminatum ,  et  certo  determinandum 
ab  ipsa  libera  voluntate  defectura.  «  Licet  ille  qui  est  in  pecca¬ 
to  »,  inquit  D.  Thomas  (cont.  Gentes,  1.  3.  c.  160.),  «non  habeat 
hoc  in  propria  potestate,  quod  omnino  vitet  peccatum;  habet  ta¬ 
men  potestatem  nunc  vitare  hoc  vel  illud  peccatum:  unde  quod- 

(1)  Hujusmodi  impotentiam  exemplis  etiam  illustrat  Suarez  (1.  1.  c.  24.  n.  32.). 
«Sic»,  inquit,  «non  deest  in  manu  potentia  physica,  ut  describendo  circulum,  per¬ 
fectum  illum  faciat,  numquam  tamen  ita  illum  perfecit ,  nec  est  possibile  simpli¬ 
citer  loquendo,  quin  in  una,  vel  alia  parte  deficiat:  item  non  est  impossibile  physice 
loquendo,  saepius  jactatis  talis,  seu  tesseris,  eosdem  semper  numeros  reddere,  seu 
eamdem  figuram,  est  tamen  moraliter  impossibile  simpliciter.  » 

cumque  committit,  voluntario  committit,  et  ita  non  immerito  im¬ 
putatur  ad  culpam.  » 

2)  At  quomodo  potest  id  aptari  impotentiae  vincendi  vel  unam 
gravem  tentationem  ?  Haud  displicet  quod  docet  Suarez  de  hac  re. 
Dicit  nempe:  si  tentatio  tum  vehemens  est,  tum  per  brevissimum 
tempus  durat  (puta  per  unum  instans);  aufert  libertatem,  et  actus 
erit  solum  materialiter  malus  (quem  casum,  ut  diximus,  hic  non 
contemplamur):  si  vero  vehemens  sit,  et  habeat  aliquam  tempo¬ 
ris  moram;  in  duratione  gravis  tentationis  sunt  plura  instantia. 
Jamvero  moralis  impotentia  resistendi  non  afficit  de  se  ullum  in¬ 
stans  determinatum;  sed  directe  totam  durationem  tentationis: 
et  indirecte  aliquod  ejus  instans  indeterminatum ,  certo  tamen 
determinandum  ab  ipsa  libera  voluntate  defectura.  Cf.  Suarez  (de 
Gratia,  1.  1.  c.  24.  n.  28.  seqq.). 

3)  Hinc  eximius  Doctor  concludit  (1.  c.  n.  37.):  «Haec  impoten¬ 
tia  moralis  non  repugnat  libertati;  quia  non  consideratur  respe¬ 
ctu  determinati  effectus  vel  momenti ,  pro  quo  necessitetur  vo¬ 
luntas,  sed  absolute  respectu  totius  tentationis  confuse  sumptae, 
cum  tamen  libertas  non  confuse  sed  in  puncto  definito  exerceatur. 
Unde  haec  impotentia  non  est  per  determinationem  potentiae  ad 
unum,  quae  opponitur  libertati;  sed  per  inconstantiam  et  infirmi¬ 
tatem  -operantis,  quae  non  libertati  sed  constantiae  et  fortitudini 
opponitur. » 

4)  Quare  objicienti:  1)  qui  potest  vitare  singula  peccata,  pot¬ 
est  vitare  omnia;  qui  potest  resistere  singulis  instantibus,  potest 
semper  resistere;  responderi  debet  sicut  diximus  (n.  347.).  —  Obji¬ 
cienti :  2)  si  homo  non  potest  implere  praecepta,  resistere  tenta- 
tioni,  non  peccat  dum  illa  transgreditur,  et  huic  cedit';  respon¬ 
deri  debet  idem  ac  diximus  (n.  355.). 

381.  Si  quaeratur  denique  causa  moralis  hujus  impotentiae,  in 
statu  praesenti,  remota  ejus  radix  est  culpa  originalis;  proxima 
vero  privatio  donorum  justitiae  originalis.  Nam  appetitus  vehe¬ 
menter  inclinatur  ad  sensibilia,  quae  ex  se  fortius  et  facilius  mo¬ 
vent,  tamquam  magis  propinqua,  et  proportionata  sensui.  Intel¬ 
lectus  vero  suis  viribus  relictus,  vix  consequitur,  et  remisse  ac 
tarde  considerat  superiores  rationes ,  quibus  voluntas  movenda 
est  ad  tentationem  sine  peccato  superandam.  Quibus  addi  debet 

naturalis  liberi  arbitrii  mutabilitas,  quse  impedit  quominus,  pas¬ 
sione  et  tentatione  contraria  urgente,  possit  diu  attendere  quan¬ 
tum  oportet  ad  resistendum.  Cf.  De  Deo  Creante  (n .  1059. 
seqq.)-  (1) 

382.  V.  Qualis  est  igitur  gratia ,  necessaria  ad  servandam  to¬ 
tam  legem  naturalem  quoad  substantiam,  et  ad  vincendas  graves 
tentationes  victoria  non  salutari  ?  Antequam  respondeamus,  no¬ 
tetur:  1)  Hic  non  quaeritur,  utrum  auxilium,  de  quo  agitur,  ex 
ordinaria  providentia,  conferatur  solum  justis,  an  etiam  peccato¬ 
ribus  et  infidelibus  (id  pertinet  ad  quaestionem  de  distributione 
gratiae);  adeoque  non  quaeritur  quomodo  gratia  habitualis  concur¬ 
rat  ad  observantiam  legis  et  victoriam  tentationis;  sed  quaeritur 
quale  sit  illud  auxilium,  a  gratia  habituali  distinctum,  quod  et¬ 
iam  in  justis  requiritur  ad  eum  effectum. 

2)  Aliud  est  loqui  ex  natura  rei,  aliud  ex  positiva  Dei  lege. 
«Natura»,  inquit  Suarez  (de  Gratia,  1.  1.  c.  27.  n.  12.),  «spe¬ 
ctanda  est  juxta  qualitatem  et  conditionem  propriam  illius  effe¬ 
ctus,  et  internam  deordinationem  hominis  lapsi,  et  improportio- 
nem,  ac  insufficientiam,  quam  ex  se  habet  ad  perficiendum  suis 
viribus  talem  effectum;  nam  illud  adjutorium  infimi  ordinis,  quod 
fuerit  sufficiens  ad  supplendam  illam  imbecillitatem  liberi  arbi¬ 
trii,  dicetur  ex  natura  rei  sufficiens.  Deus  autem  sua  voluntate 
potuit  statuere  non  facere  illum  effectum  per  tale  auxilium,  quod 
infimum  vocare  possumus,  sed  per  aliud  perfectius.  » 

383.  His  positis — 1)  conveniunt  omnes  ex  rei  natura  non  re¬ 
quiri  auxilium  entitative  supernaturale — 2)  ex  positiva  Dei  lege 
fidelibus  et  justis  saepius  conferri  auxilia  entitative  supernatura- 

(1)  Hujusmodi  causas  sic  graphice  describit  Auctor  libri  de  Vocatione  Gentium 
(lib.  1.  cap.  6.)  :  «  Humana  natura  in  prima  hominis  prsevaricatione  vitiata  etiam 
inter  beneficia  ,  inter  praecepta  et  auxilia  Dei  semper  in  deteriorem  est  proclivior 
voluntatem,  cui  committi  non  est  aliud  quam  dimitti.  Haec  itaque  voluntas  vaga, 
incerta,  mutabilis,  imperita,  infirma  ad  efficiendum,  facilis  ad  audendum,  in  cupi¬ 
ditatibus  caeca,  in  honoribus  tumida ,  curis  anxia ,  suspicionibus  inquieta ,  gloriae 
quam  virtutum  avidior,  famae  quam  conscientiae  diligentior,  et  per  omnem  sui  ex¬ 
perientiam  miserior  f ruendo  his,  quae  concupiverit,  quam  carendo  ,  nihil  in  suis 
habet  viribus  nisi  periculi  facilitatem  ,  quoniam  voluntas  mutabilis  quae  non  ab 
incommutabili  voluntate  regitur,  tanto  citius  propinquat  iniquitati,  quanto  acrius 
intenditur  actioni.» 

Mazzella.  De  Gratia  Christi. 


ll 

lia.  «Nam»,  inquit  Suarez  (de  Gratia,  1.  1.  eap.  27.  n.  24.),  «fi¬ 
delis  justus  interdum  implet  naturale  praeceptum,  vel  vincit  con¬ 
trariam  tentationem  ex  consideratione  tantum  honestatis  natura¬ 
lis,  et  affectione  illi  proportionata,  et  tunc  verisimile  est  juvari 
solis  auxiliis  naturalis  ordinis  :  aliquando  vero  et  saepius  justus 
resistit  tentationibus,  sumendo  scutum  fidei,  seu  fortis  factus  in 
fide,  et  motus  altioribus  et  aeternis  motivis ,  et  tunc  recipit  au¬ 
xilia  divini  ordinis.  Dat  ergo  Deus  haec  auxilia,  vel  prout  vult, 
vel  prout  praevidet  magis  expedire  illi,  quem  a  peccatis  praeser¬ 
vare  vult.  »  —  3)  Quaestio  igitur  solum  est  «  Utrum  ex  positiva 
Dei  lege  auxilium  entitative  supernaturale  semper  et  omnibus, 
sive  fidelibus  sive  infidelibus,  sit  necessarium  ad  effectum  de  quo 
agitur;  ac  proinde  semper  detur:  an  e  contra  ad  id  sufficiat  au¬ 
xilium  supernaturale  quoad  modum;  ac  proinde  hoc  quandoque 
detur. » 

384.  Primum  affirmat  Ripalda  cum  Wirceburgensibus,  qui  (n. 
313.)  aiunt:  «  Ex  decreto  Dei  et  lege  divina  per  Scripturas,  Con¬ 
cilia  et  Patres  nobis  manifestata,  requiritur  gratia  entitative 
supernaturalis.  »  Alterum  vero  tenet  sententia  valde  communior, 
quam  docet  Suarez,  Bellarminus,  Gotti  (de  Gratia,  q.  1.  d.  7. 
n.  35.  et  alibi).  Hujusmodi  auxilium  supernaturale  quoad  modum 
ita  describit  Suarez  (1.  c.  c.  24.  n.  20.),  ut  sit  vel  illuminatio 
intellectus,  qua  melius  et  fortius  repraesentatur  objectum,  quam 
per  communem  cursum  causarum  possit;  vel  motus  aliquid  vo¬ 
luntatis,  quo  Deus  facit,  suavem  illam  resistentiam ,  vel  terret 
ab  illo  malo,  ut  S.  Augustinus  dixit  (in  Hom.  24.  et  50.)...  con¬ 
sistit  autem  ille  modus  [supernaturalis]  in  hoc ,  quod  talis  ac 
tanta  consideratio,  vel  affectio,  aut  inordinatio,  in  tali  occasione 
et  puncto  fieri  non  posset  per  communem  cursum  naturalium  cau¬ 
sarum,  vel  per  humanam  industriam  ejus,  qui  tentationem  pati¬ 
tur  comparari.  Et  ideo  illa  motio  habet  veram  rationem  gratiae, 
praesertim  si  detur  in  ordine  ad  finem  supernaturalem,  sicut  nunc 
datur.  »  Cf.  dicta  (n.  10.  26.). — Et  Bellarminus  (de  Grat.  et  Lib. 
Arb.  1.  5.  c.  7.)  ait:  «  Sciendum  est  nos  non  semper  requirere  ad 
vincendas  tentationes,  auxilium  speciale,  proprie  dictum,  hoc  est, 
internam  illustrationem,  vel  motionem  supernaturalem,  sed  quod- 
cumque  auxilium  Dei,  sive  consistat  in  eo  quod  Deus,  singulari 

providentia  sua,  removeat  occasiones  peccandi,  sive  in  eo,  quod 
non  permittat  diabolum  saevire,  quantum  vellet,  sive  quocumque 
alio  modo  Deus  nos  juvet.  Multae  enim  tentationes  sunt,  quae  per 
se  non  superant  vires  humanas;  et  tamen  si  Deus  hominem  pror¬ 
sus  destituat,  et  diabolum  sinat  agere  quantum  potest,  illae  fient 
gravissimae  et  intolerabiles;  tanta  est  humana  fragilitas  ad  resi¬ 
stendum  et  diabolica  potentia  ad  nocendum.  » — Posteriori  senten¬ 
tiae  subscribimus. 


§  II. 

Solvitur  Proposita  Quaestio. 

Prop.  XII. — 1.  Nequit  homo,  in  'praesenti  statu,  absque  divi¬ 
nae  gratiae  auxilio,  naturalem  legem  universam,  diuturno  ali¬ 
quo  tempore,  nec,  ut  aiunt,  quoad  substantiam  servare — 2.  ne¬ 
que  gravem  ullam  tentationem  vincere,  etsi  victoria  non  salu¬ 
tari ,  sed  solum  sufficienti  ad  peccatum  vitandum. — 3.  Nihil 
vero  prohibet ,  quominus  gratia  ad  hcec  necessaria  dicatur  sa¬ 
nans  et  roborans,  non  elevans  naturam;  ac  proinde  sit  super - 
■naturalis  quoad  modum,  non  quoad  substantiam. 

385.  Prob.  lma  pars.  I.  Ex  Scriptura.  Nam  — 1)  Apostolus,  do¬ 
cens  necessitatem  gratiae  ad  vincenda  peccata,  et  servandam  le¬ 
gem,  saepe  mentionem  facit  legis  naturalis;  et  difficultatem,  et 
impossibilitatem  servandi  illam  magna  ex  parte  constituit  in  lege 
fomitis,  et  concupiscentiae,  quae  certe  praeceptis  moralibus,  et  na¬ 
turalibus  resistit.  Hoc  videre  licet  in  epist.  ad  Rom.  praesertim 
a  capite  tertio;  unde  (VII.  23.)  ait:  «  Video  aliam  legem  in  mem¬ 
bris  meis  repugnantem  legi  mentis  meae  »  —  per  legem  mentis 
plane  intelligens  legem  naturalem.  Unde  quod  addit  «Et  capti¬ 
vantem  me  in  lege  peccati  »,  etiam  intelligitur  de  peccato  legi 
naturali  contrario;  nam  lex  peccati,  quae  est  fomes,  ad  hoc  pro¬ 
xime  inclinat.  Ac  tandem  exclamat:  «Quis  me  liberabit?»  etc. 
Et  respondet:  «  Gratia  Dei  per  Jesum  Christum  Dominum  no¬ 
strum.  » 

2)  Imo  ex  iis,  quae  docet  Apostolus  in  Epist.  ad  Romanos,  ge- 

neralius  desumi  potest  argumentum.  Etenim  (cap.  VII.)  arguit 
contra  Judaeo-Christianos ,  qui  justificationem  hominis  mosaicae 
legi  adscribebant,  exclusa  gratia  Christi;  et  contra  conversos  ex 
gentilitate,  qui  suam  justitiam  naturali  legi  adscribebant.  Ut  eos 
perstringat,  affirmat  legem  esse  quidem  per  se  sanctam  et  justam; 
sed  ‘tantum  abesse,  ut  ea  sufficiat  ad  justitiam,  ut  ipsa  saepe  sit 
potius  occasio  peccati,  nisi  infirmitas  naturae  adjuvetur  per  gra¬ 
tiam  Christi:  adeoque  docet  ad  ipsam  legis  observantiam,  Christi 
gratiam  esse  necessariam.  Id  vero  probat — a)  quia,  peccato  co¬ 
gnito  per  legem,  formaliter  aut  gravius  peccatur:  «Quid  ergo 
dicemus  ?  lex  peccatum  est?  absit.  Sed  peccatum  non  cognovi  nisi 
per  legem:  nam  concupiscentiam  nesciebam,  nisi  lex  diceret:  non 
concupisces.  » — b)  Quia,  uti  ostendit  (vers.  8.  seqq.),  lex  irritat 
concupiscentiam,  juxta  illud  effatum  « tendimus  in  vetitum  sem- 
per  cupimusque  negata  »,  et  ut  explanat  S.  Augustinus  (de  Spir. 
et  Litt.  c.  4.):  «  Sicut  aquae  impetus,  si  in  eam  partem  non  ces¬ 
set  influere,  vehementior  fit  obice  opposito,  cujus  molem  cum  evi¬ 
cerit,  majore  cumulo  praecipitatus,  violentius  per  prona  provol¬ 
vitur;  nescio  quo  enim  modo  hoc  ipsum  quod  concupiscitur  fit 
jucundius  cum  vetatur.  » — c)  Idem  probat  ex  infirmitate  et  indis- 
positione  subjecti,  cui  lex  fuerit  applicata,  nimirum  hominis  ad 
concupiscentiam  proni  quique  per  se  jam  ad  malum  rapiebatur. 
Unde  (vers.  14.  seqq.):  «Scimus  enim  quia  lex  spiritualis  est: 
ego  autem  carnalis  sum,  venumdatus  sub  peccato  »,  etc. — Quare 
concludit,  exclamans:  «Infelix  ego  homo,  quis  me  liberabit  de 
corpore  mortis  hujus  ?  »  Et  respondet :  «  Gratia  Dei  per  Jesum 
Christum.  » 

Unde:  Apostolus  ex  eo  quod  lex  potius  acuit  concupiscentiam, 
et  impar  est  ad  vitandum  peccatum,  infert  necessitatem  gratiae 
Christi.  Atqui  haec  illatio  recta  haud  esset,  si  posset  homo  suis 
viribus  legem  servare:  potuissent  enim  Apostolo  respondere:  esto 
quod  per  accidens  lex  exstimulet  concupiscentiam,  ast  habet  homo 
in  se  quo  talibus  stimulis  resistat.  Ergo. — Cf.  Suarez  (de  Gratia, 
lib.  1.  c.  26.  n.  5.);  Cercia  (sect.  1.  lect.  2.). 

3)  Observat  Bellarminus  (de  Grat.  et  Lib.  Arb.  1.  5.  c.  5.): 
«  Neque  responderi  potest,  haec  omnia  testimonia  solum  probare, 
non  posse  legem  observari  perfecte,  et  quoad  modum,  non  autem 

non  posse  observari  secundum  substantiam  operis.  Nam  observa¬ 
tio  secundum  substantiam  operis  requirit,  ut  sic  praeceptum  ob¬ 
servetur,  ut  peccatum  non  committatur,  et  non  fiat  homo  reus  ob 
praeceptum  non  impletum.  Scripturae  autem  allegatae  apertissime 
docent,  non  posse  legem  sine  Dei  gratia  ita  servari,  ut  non  pec¬ 
cetur;  ideo  enim  vocant  legem,  sine  gratia  adjuvante,  legem  pec¬ 
cati  et  mortis,  virtutem  peccati,  litteram  occidentem,  etc.  » 
Deinde  cit.  testimonia  hanc  necessitatem  deducunt,  ex  infirmitate 
liberi  arbitrii  ad  bonum,  et  rebellione  appetitus  inducta  per  pec¬ 
catum;  atqui  liaec  infirmitas,  et  rebellio  appetitus  non  solum  est 
circa  bonum  supernaturale,  sed,  et  quidem  maxime,  circa  bonum 
naturale  et  rationis;  ut  testantur  continui  concupiscentiae,  et  alia¬ 
rum  passionum  motus,  gravesque  tentationes  retrahentes  a  bono 
rationis. 

386.  II.  Ex  S.  Augustino,  qui  (toto  lib.  de  Spirit.  et  Littera) 
sua  auctoritate  confirmat  ea,  quae  adduximus  ex  Apostolo.  Prae¬ 
sertim  vero  (cap.  14.  seqq.)  optime  declarat,  praedictas  senten¬ 
tias  Pauli  intelligi  non  solum  de  lege  veteri,  sed  etiam  de  lege 
naturali,  docens,  ad  quamlibet  earum  implendam  esse  impotens 
liberum  arbitrium  post  lapsum,  auxilio  gratiae  destitutum.  Primo 
quia  saepe  reducit  Paulus  impotentiam  illam  ad  legem,  «Non 
concupisces  »,  prout  generaliter  includit  omnem  concupiscentiam 
irrationalem,  et  hoc  modo  attribuit  gratiae  Christi  victoriam  con¬ 
cupiscentiae. — Secundo,  quia  quod  Paulus  dixit  ad  Galat.  (11.21.): 
«Si  ex  lege  justitia;  ergo  gratis  Christus  mortuus  est  >,  non  mi¬ 
nus  concludit,  si  addas:  «  Si  ex  lege  naturali  justitia;  ergo  gra¬ 
tis  Christus  mortuus  est »,  quam  si  de  lege  veteri  illud  intelli- 
gas. — Tertio,  quia  Paulus  in  Epist.  ad  Romanos  non  solum  Ju¬ 
daeis,  sed  etiam  gentibus,  ostendere  voluit,  gratiam  Christi  esse 
necessariam;  et  ideo  utrosque  convincit,  quod  suam  legem  obser¬ 
vare  non  valuerint,  sed  peccatis,  et  concupiscentiis  corruptissimi 
fuerint;  ergo  necesse  est,  ut  sub  lege ,  non  solum  scriptam  ,  sed 
etiam  naturalem  comprehenderit,  quoties  dicit  legem  non  justifi¬ 
care,  vel  hominem  per  se  non  sufficere  ad  implendam  legem.  — 
Cf.  Suarez  (1.  c.  n.  6.). 

387.  III.  Ex  Ratione.  Ac — 1)  argumentum,  quod  indicavimus 
ex  D.  Thoma,  ita  breviter  exponit  Bellarminus  (1.  c.):  «Natura 

humana  per  peccatum  primi  hominis  depravata,  aversa  est  a  Deo, 
et  conversa  ad  creaturas,  ac  praesertim  ad  se:  proinde  finem  ul¬ 
timum,  vel  actu,  vel  habitu,  vel  certe  propensione  quadam,  in 
creatura,  non  in  Deo  constitutum  habet.  Quare  quando  occurrunt 
aliqua  agenda,  vel  evitanda  ex  fine  illo  praeconcepto ,  quasi  na¬ 
turaliter  inclinatur  ad  malum  et  violenter  ad  bonum,  et  ideo  ne¬ 
cessaria  est  vis  quaedam ,  et  ut  homo  perpetuo  vigilet  et  prae- 
meditetur,  et  contra  propensionem  amoris  proprii  pugnet;  quod 
impossibile  esse  moraliter,  non  solum  ratio,  sed  etiam  experientia 
docet.  » 

2)  Tentationes  graves  contra  praecepta  legis  naturae  non  pos¬ 
sunt  homini  mortali  in  hac  vita  deesse  longo  tempore,  nisi  pe¬ 
culiari  Dei  auxilio  protegatur:  sed  non  potest  homo  sine  gratia, 
vel  unam  gravem  tentationem  ita  vincere,  ut  peccatum  sola  li¬ 
bertate  evitet,  ut  statim  probabimus;  ergo  multo  minus  poterit 
totam  legem  naturalem  diu  sine  gravi  peccato  servare. 

3)  Imo  multitudo  et  varietas  occasionum,  et  tentationum  me- 
diocrum,  quae  longo  tempore  occurrunt,  magis  auget  difficultatem 
constanter  operandi  honeste  et  sine  lapsu  toto  illo  tempore,  quam 
unius,  et  ejusdem  tentationis  acerbitas  continua  per  aliquod  me¬ 
diocre  tempus  eamdem  difficultatem  ingerat;  quia  illa  diuturna 
perseverantia,  et  circumspectio  in  tanta  rerum  difficilium  varie¬ 
tate  magis  repugnat  mutabilitati  et  infirmitati  liberi  arbitrii  ef- 
frae  natae  concupiscentiae  conjuncti.  Ergo  si  victoria  unius  tenta¬ 
tionis  gravis  superat  moraliter  vires  liberi  arbitrii,  magis  illas 
superat  diuturna  illa  innocentia  inter  tot  tentationes,  etiam  me¬ 
diocres. — Cf.  Suarez  (1.  c.  n.  10.). 

4)  Quae  argumenta  ex  ipsa  experientia  urgeri  possent.  Nam,  si 
positis  omnibus  Christianae  legis  subsidiis  ac  gratia,  quam  Deus 
non  denegat,  tam  multi  sunt  qui  naturalis  legis  praecepta  trans¬ 
grediuntur;  quid  fiet  de  homine  praesidiis  illis  ac  gratia  destitu¬ 
to,  sibique  relicto? — Si,  absque  divina  gratia,  possent  homines 
universam  naturalem  legem  implere,  aliquando  eam  servassent  : 
quod  enim  est  possibile,  in  aliquibus  saltem  ad  actum  reduci  de¬ 
buit :  sed  nemo  umquam  ,  non  adjutus  gratia,  omnia  et  singula 
decalogi  praecepta  servavit;  ergo,  etc.  Minorem  docet  Paulus  (Ro- 
man.  III.  12.)  dicens:  «Omnes  declinaverunt,  simul  inutiles  facti 

sunt:  non  est,  qui  faciat  bonum,  non  est  usque  ad  unum.  »  Et 
prius  (vers.  9.)  dixerat:  «  Judaeos  et  Graecos  [sibi  relictos]  omnes 
sub  peccato  esse.  »  Et  (VII.  5.)  scribit,  hominem  carnalem,  hoc 
est,  qui  per  gratiam  non  est  factus  spiritualis,  suis  passionibus 
servire:  «Cum  enim»,  inquit,  «essemus  in  carne,  passiones  pec¬ 
catorum,  quae  per  legem  erant,  operabantur  in  membris  nostris, 
ut  fructificarent  morti.» 

388.  Dices  I.:  Apostolus  docere  videtur  vires  naturae  sufficere 
ad  legem  naturalem  implendam;  nam  (Rom.  II.  14.)  scribit:  «Gen¬ 
tes  quae  legem  [Mosaicam ,  scriptam]  non  habent ,  naturaliter 
[cpt/cra]  ea  quae  legis  sunt  [praecepta  legis  Mosaicae  moralia ,  quae 
sunt  legis  naturalis,  et  omnes  ligant]  faciunt.  » 

Respondetur:  fusiorem  enarrationem  hujus  textus  quisque  videre 
potest  apud  Suarez  (de  Gratia,  1.  1.  c.  8.),  et  Estium.  Ad  rem 
nostram  sufficiet  respondere:  1)  Nonnulli  censent  Apostolum  doce¬ 
re  quod  Gentes  sine  gratia  non  omnia,  sed  aliqua  legis  praece¬ 
pta — non  cogente  gravi  difficultate — quoad  substantiam  observant. 
«Paulus  »,  inquit  Suarez  (1.  c.  n.  30.),  «  non  dixit:  Omnia  ea  quae 
legis  sunt  faciunt;  sed  indefinite  dixit,  ‘ea  quae  legis  sunt’,  quod 
verissime  dicitur  de  his  qui  aliqua  legis  praecepta  observant,  li¬ 
cet  alia  transgrediantur.  Unde  considerandum  est  plus  significari 
per  illud  verbum  ‘factores  legis’,  quam  per  haec ,  ‘ea  quae  legis 
sunt  faciunt’:  quia  nomen  ‘legis’,  absolute  et  collective  positum, 
totam  legem  per  modum  unius  complectitur;  et  ideo  non  dicitur 
in  rigore  factor  legis,  nisi  qui  totam  implet:  at  vero  cum  quis 
dicitur  facere  ea  quae  sunt  legis,  locutio  non  est  ita  absoluta,  nec 
quasi  collective  de  tota  lege,  sed  indefinite  de  praeceptis  legis.» 
Pro  hac  interpretatione  citat  Estius  S.  Ambrosium,  S.  Fulgen¬ 
tium  et  alios:  ea  autem  admissa,  nihil  ex  citato  textu,  uti  patet, 
erui  potest  contra  thesim. 

Nec  obstat ,  quod  S.  Joan.  Chrysost.  (Homil.  5.  in  epist.  ad 
Rom.)  ad  haec  verba:  «Gentes,  quae  legem  non  habent,  naturali¬ 
ter  ea,  quae  legis  sunt,  faciunt»;  sic  inquit:  «Gentiles  admira¬ 
tione  digni  sunt,  quod  nec  lege  scripta  ipsis  opus  fuerit,  et  tamen 
omnia,  quae  legis  erant,  praestiterint.»  Non  obstat,  inquam;  tum 
quia  id  potest  intelligi  quatenus  gentiles,  alii  alia,  legis  praece- 

pta  impleverint,  non  vero  singuli  omnia;  tum  quia  id  de  externa 
quadam  justitia  coram  hominibus  ab  aliis  explicatur. 

2)  Alii  tamen  ex  contextu  inferunt,  sermonem  esse  de  Gentibus 
nondum  ad  fidem  christianam  conversis ,  quae,  ut  ait  Apostolus, 
legem  Mosaicam  non  habent,  sed  tamen  habent  legem  naturalem. 
Quae  .interpretatio  repudiari  non  potest;  siquidem  damnata  est  in 
Baio  prop.  XXII.  quae  sic  sonat:  «Cum  Pelagio  sentiunt,  qui 
textum  Apostoli  (ad  Rom.  II.):  ‘Gentes,  quae  legem  non  habent, 
naturaliter  ea,  quae  legis  sunt,  faciunt’,  intelligunt  de  gentibus 
fidei  gratiam  non  habentibus.  »  Unde  illud  naturaliter  idem  est, 
ac  sine  lege  scripta,  non  vero  idem,  ac  sine  gratia. 

3)  Docent  alii  Paulum  loqui  de  Gentibus  ad  fidem  christianam 
jam  conversis,  quia  tempore  praesenti  verba  proferuntur,  et  sco¬ 
pus  epistolae  est,  dissidia  inter  Judaeos  et  Gentiles  jam  conversos 
exorta  componere:  dicuntur  ergo  Gentes,  gratia  jam  praeventae  et 
adjutae,  naturaliter ,  non  seposita  gratia,  sed  gratia  reparante  et 
confortante  naturam,  ea,  quce  legis  sunt,  facere.  Ita  S.  Augu¬ 
stinus  (de  Spirit.  et  Litt.  cap.  27.)  hunc  Apostoli  locum  expli¬ 
cans  ait:  « Non  quod  per  naturam  negata  sit  gratia ,  sed  potius 
per  gratiam  reparata  natura.  »  Quod  et  docet  S.  Prosper  (cont. 
Collator,  cap.  10.). 

Hinc  D.  Thomas  (lect.  3.  in  h.  1.)  ait:  «  Exponendum  est  na¬ 
turaliter,  id  est,  per  naturam  gratia  reformatam;  loquitur  enim 
de  Gentilibus  ad  fidem  conversis,  qui  auxilio  gratiae  Christi  coe¬ 
perant  moralia  legis  servare.  Vel  potest  dici  naturaliter ,  id  est, 

per  legem  naturalem  ostendentem  eis,  quid  sit  agendum .  Et 

tamen  non  excluditur,  quin  necessaria  sit  gratia  ad  movendum 
affectum,  sicut  etiam  per  legem  est  cognitio  peccati  (ut  dicitur 
Rom.  III.  20.),  et  tamen  ulterius  requiritur  gratia  ad  movendum 
affectum.  » 

389.  Dices  II.:  Saepe  Scriptura  asserit  naturalem  legem  pro¬ 
portionem  habere  cum  natura,  seu  posse  viribus  naturalibus 
observari.  Ita,  ex.  gr.,  Mojses  dicit  (Deuter.  XXX.  11.):  «  Man¬ 
datum  hoc,  quod  ego  praecipio  tibi  hodie,  non  supra  te  est,  ne¬ 
que  procul  positum.» — Et  (Eccli.  XV.  16.)  dicitur:  «Si  volueris 
mandata  servare,  conservabunt  te.  » 

Resp.  dist.  illud  proportionem  habere:  quantum  ad  ordinem,  conc.; 

quantum  ad  potentiam  et  vires,  subd.:  quantum  ad  potentiam 
tum  physicam ,  tum  moralem  proportionem  habere  cum  viribus 
integris  adhuc  et  sanis,  quales  habuerat  Adamus,  conc.;  quantum 
ad  utramque  potentiam  proportionem  habere  cum  viribus  infir¬ 
mis  ac  debilitatis  per  peccatum  Adami  ,  quibus  tantum  restat 
potentia  physica,  nisi  juventur  gratia,  neg.  Quare  verum  est, 
mandata  legis  nunc  non  esse  supra  nos ,  nos  habere  vires  ad  ea 
servanda  etc.,  quia  non  deest,  ex  gratuita  Dei  providentia,  gra¬ 
tia  ad  id  necessaria;  non  vero  quia  sine  gratia  id  praestare  pos¬ 
sumus. 

390.  Proh.  2da  pars.  I.  Ex  Scriptura.  Nam  —  1)  saepe  admo¬ 
nemur  in  Scripturis  orandum  esse  ut  non  vincamur  a  tentationi- 
bus  «et  ne  nos  inducas  in  tentationem»  —  et  saepe  Deo  diserte 
adscribitur  quod  homo  tentatione  impulsus  non  vincatur,  seu  non 
peccet.  Ex.  gr.  (Ps.  XVII.  30.):  «In  te  eripiar  a  tentatione»;  et 
(XXIV.  15.):  «  Oculi  mei  semper  ad  Dominum,  quoniam  ipse  evel¬ 
let  de  laqueo  pedes  meos;»  et  (CXVII.  13.):  «Impulsus  eversus 
sum  ut  caderem  et  Dominus  suscepit  me,  »  etc.  In  quibus  omni¬ 
bus  animadvertatur  oportet  Deo  tribui  non  modo  victoriam,  qua 
proficimus  in  ordine  ad  vitam  aeternam,  sed  etiam  qua  simplici¬ 
ter  non  peccamus. 

2)  Legitur  (I.  Cor.  X.  12.):  «Qui  se  existimat  stare,  videat  ne 
cadat.  Tentatio  vos  non  apprehendat  nisi  humana.  Fidelis  autem 
Deus  est ,  qui  non  patietur  vos  tentari  supra  id  quod  potestis  , 
sed  faciet  etiam  cum  tentatione  proventum,  ut  possitis  sustinere.» 
Exoptat  videlicet  S.  Paulus  Corinthiis,  ut  non  urgeantur  nisi 
tentatione  humana,  id  est,  levi  et  ad  virtutis  exercitium  data. 
Nihilominus,  subdit,  non  est  cur  etiam  in  gravissima  tentatione 
desperetis;  Deus  enim  faciet  cum  tentatione  proventum,  id  est, 
auxilium  vobis  praestabit,  ut  possitis  resistere. 

3)  Paulo  (II.  Cor.  XII.  7.)  tertio  fiagitanti  ut  ab  eo  auferre¬ 
tur  «  stimulus  carnis  suae  angelus  Satanae »  ipsum  colaphizans  , 
non  fuit  responsum:  «Sufficit  tibi  vis  naturae»;  sed:  «Sufficit  tibi 
gratia  mea:  nam  virtus  in  infirmitate  perficitur».  Neque  vero 
dubitari  potest,  num  reapse  heic  agatur  de  incitamentis  libidinis. 
Nam  praeter  cetera  quae  expendit  Estius  (in  h.  1.)  huc  immittit 

illud  quod  prsecedit:  «Et  ne  magnitudo  revelationum  extollat  me, 
datus  est  mihi  stimulus,»  etc.  Consentiunt  plerique  interpretes; 
ac  denique  omnis  alia  interpretatio  in  aliquam  semper  tentatio- 
nem  refunditur. 

391.  II.  Ex  Patribus.  S.  Cyprianus  (tract.  de  Orat.  Dominica): 

f 

«  Quando  oramus, rne  in  tentationem  veniamus,  admonemur  infir¬ 
mitatis  et  imbecillitatis  nostrse,  dum  sic  rogamus,  ne  quis  se  in¬ 
solenter  extollat ,  ne  quis  sibi  superbe  atque  arroganter  aliquid 
assumat.» — S.  Ambrosius  (in  Ps.  43.  n.  71.):  «Quis  est  tam  for¬ 
tis,  ut  nequaquam  in  tentatione  moveatur,  nisi  Dominus  ei  adju¬ 
tor  assistat?»  —  S.  Hier.  (1.  2.  c.  Pelag.  )  in  verba  Christi: 
«Vigilate  et  orate,  ut  non  intretis  in  tentationem,»  inquit: 
«Debuisset  dicere  juxta  vos:  Quid  dormitis?  Surgite ,  resistite, 
liberum  enim  habetis  arbitrium  ,  et  semel  vobis  concessa  a  Do¬ 
mino  potestate,  nullius  alterius  indigetis  auxilio.  Si  enim  hoc 
feceritis,  non  intrabitis  in  tentationem.» — S.  Augastin.  (Serm.  156. 
al.  13.  c.  9.):  «In  hoc  agone,  cum  confligimus,  Deum  habemus 
spectatorem;  in  hoc  agone,  cum  laboramus,  Deum  poscimus  adju¬ 
torem ;  si  enim  non  ipse  nos  adjuvat,  non  dico  vincere,  sed  nec 
pugnare  poterimus.»  —  Cf.  Bellarminum  (de  Grat.  et  Lib.  Arb. 
1.  5.  c.  7.). 

392.  III.  Ex  Ratione.  Ratio  est  eadem  ac  pro  thesi  prsece- 
dente,  et  desumitur  ex  causis  jam  assignatis  impotentiae  moralis, 
de  qua  hic  agitur.  Licet  voluntas  libera  sit,  pendet  tamen  mul¬ 
tum  in  usu  libertatis  ex  consideratione  et  attentione  intellectus, 
et  ex  inferioris  appetitus  affectione,  quae  multum  movet,  et  post 
se  trahit  voluntatem  ;  et  hinc  fit  ,  ut  urgente  tentatione,  et  ho¬ 
mine  sibi  relicto,  vel  intellectum  non  satis  applicet,  ut  attendat, 
et  consideret,  sicut  moraliter  necessarium  est  ad  resistendum; 
vel  certe,  ut  licet  aliquando  attendat,  non  multum  in  suo  judi¬ 
cio  instet,  sed  tepide  se  gerat,  propter  impetum  passionis;  et  ali¬ 
quando  potest  tanta  esse  passio,  ut  jam  contra  actuale  dictamen 
rationis  voluntas  eligat.  Gravis  autem  tentatio  omnibus  his  modis 
solet  urgere,  et  ideo  si  instet,  infallibiliter  hominem  gratia  non 
adjutum  dejiciet. 

393.  Dices  I.:  Homo  siepe  propter  honorem,  vel  aliam  concu¬ 
piscentiam  humanam,  libera  voluntate,  et  sine  gratia,  eligit  dif- 

ficiliora,  quam  sit  interdum  gravis  tentatio,  et  ita  illam  difficul¬ 
tatem  vincit;  cur  ergo  non  ita  poterit  vincere  gravem  tentationem 
contra  praeceptum  naturale? 

Respondetur  neg.  par.  et  conseq.  Est  enim  valde  diversa  ratio 
inter  motiva  sensibilia,  et  humana,  quae  interdum  homo  sibi  pro¬ 
ponit  ad  toleranda  alia  mala,  vel  superandas  difficultates  propter 
alia  bona  vel  obtinenda  ,  vel  conservanda  ;  et  ea  motiva  ,  quae 
idem  homo  suo  discursu,  et  sine  juvamine  gratiae  ad  vincendam 
tentationem  inducentem  ad  peccatum ,  potest  efficaciter  conside¬ 
rare,  et  sibi  proponere.  Illa  sensibilia  sunt ,  praesentia  ,  magis 
nota,  corruptioni  naturae  blandientia,  ac  proinde  fortius  alliciunt; 
haec  vero  veluti  remota  sunt,  speculative  solum  proposita,  na¬ 
turae  corruptae  contraria,  ac  proinde  minus  alliciunt.  Hoc  discri¬ 
men  notavit  S.  Augustinus  (lib.  de  Patient,  cap.  17.):  cum  enim 
(c.  16.)  eamdem  objectionem  fecisset,  respondit:  «  Qui  haec  dicunt, 
non  intelligunt,  et  quemque  iniquorum  tanto  esse  ad  quaecumque 
mala  perferenda  duriorem  ,  quanto  in  eo  major  est  cupiditas 
mundi;  et  quemque  justorum  tanto  esse  ad  quaecumque  mala  per¬ 
ferenda  fortiorem  ,  quanto  in  eo  major  est  caritas  Dei.  Sed  cu¬ 
piditas  mundi  initium  habet  ex  arbitrio  voluntatis  ,  progressum 
ex  jucunditate  voluptatis,  firmamentum  ex  vinculo  consuetudinis: 
caritas  autem  Dei  diffusa  est  in  cordibus  nostris  per  Spiritum 
Sanctum,»  etc.  Et  hinc  infert  patientiam  mundi  esse  ex  nobis, 
patientiam  vero  justorum  esse  ex  Deo.  Et  inde  sumptus  videtur 
can.  17.  Cone.  Auraus.  II.  :  «  Fortitudinem  gentilium  mundana 
cupiditas,  fortitudinem  autem  Christianorum  caritas  Dei  facit.» 

394.  Dices  //./Haereticus  mortem  sustinet,  vel  pro  suo  errore, 
vel  etiam  pro  aliqua  veritate  Catholica,  quam  retinet.  Unde  si¬ 
cut  primum  facit  sine  gratia,  ita  et  secundum;  cur  ergo  non  po¬ 
terit  idem  facere  Catholicus  pro  eadem  Catholica  veritate?  quod 
si  id  faciat,  vincet  profecto  tentationem  gravem  sine  gratia. 

Respondetur :  1)  Etiamsi  haereticus  id  facit  ex  libertate  sua  , 
absque  auxilio  gratiae,  nullum  inde  argumentum  sumi  ad  eum,  qui 
cum  sit  Catholicus, 'martyrium  sustinet  pro  eadem  veritate.  Alioqui 
illo  argumento  probaretur,  non  solum  posse  liberum  arbitrium  sine 
gratia  vincere  tentationem  gravem  contra  praeceptum  naturale, 
sed  etiam  contra  praeceptum  supernaturale,  quod  Pelagianum  est. 

2)  Est  etiam  clarum  discrimen;  nam  haereticus  ita  moritur  pro 
veritate  fidei,  quam  credit,  sicut  pro  suo  errore,  et  ita  non  suf¬ 
fert  mortem  pro  veritate  Catholica,  ut  Catholica  est,  sed  ut  ah 
ipso  creditur  propter  aliqua  humana  motiva ,  vel  propter  perti¬ 
naciam  in  proprio  judicio,  quod  praefert  aliis  humanis  incommo¬ 
dis,  etiam  morti  propter  firmatam  consuetudinem,  etiam  pravam 
ex  parte  modi,  licet  ex  parte  materiae  contingat  non  esse  malam. 
Huc  faciunt  celebres  illi  heroes  graeci  et  romani,  qui  inordinata 
gloriae  cupidine  alia  vitia  vincebant:  unde  de  Junio  Bruto,  qui 
filios  suos  patriae  amori  immolasse  videbatur,  Yirgilius  (HCneid. 
6.  824.):  «Vincet  amor  patriae,  laudumque  immensa  cupido.»  Ca¬ 
tholicus  autem  quando  pro  una  veritate  moritur  ,  virtute  totam 
fidem  Catholicam  profitetur,  quia  non  potest  id  facere  sine  firmo 
affectu  supernaturali  ad  Catholicam  veritatem. 

3)  Si  in  haeretico  materiali  similis  victoria  aliquando  contin¬ 
geret,  dici  fortasse  posset,  eam  obtineri  auxilio  gratiae;  Deum 
vero  illuminaturum  fore,  atque  ad  veram  fidem  perducturum  eum, 
qui  praecise  ex  motivo  revelationis  divinae  ,  per  ignorantiam  in¬ 
vincibilem  falso  apprehensae,  piaque  in  Deum  affectione,  in  tali 
casu  mortem  oppetere  vellet.  —  Cf.  Suarez  (1.  1.  c.  24.),  a  quo 
q)lura  derivavimus. 

395.  Proh.  3tia  pars.  Si  ad  servandam  legem  naturalem  quoad 
substantiam,  et  vincendas  graves  tentationes  victoria  non  salutari, 
necessaria  esset  gratia  entitative  supernaturalis ,  et  non  suffice¬ 
ret  gratia  supernaturalis  quoad  modum;  constare  id  deberet  vel — 
1)  ex  ipsa  rei  natura;  vel  —  2)  ex  positiva  Dei  lege.  Atqui  ex 
neutro  capite  constat.  Ergo  — 

Proh.  min.  quoad  lam  partem.  Observatio  legis  naturalis  quoad 
substantiam,  et  victoria  tentationis  non  salutaris  sunt  actus  de 
se,  seu  in  sua  substantia  naturales;  ad  quos  proinde  natura  ha¬ 
bet  physicam  potentiam.  Ergo  ex  rei  natura  non  est  necessaria 
gratia  entitative  supernaturalis.  «  Hic  effectus  »,  inquit  Suarez 
(de  Gratia,  lib.  1.  c.  27.  n.  11.),  «non  requirit  principia  super- 
naturalia,  quae  per  se,  ac  physice  efficiant  actus  necessarios  ad 
servandam  legem  naturae;  sed  solum  requirit,  ut  moraliter  mo¬ 
veant,  et  fortiter,  et  ut  mentem  illuminent,  ac  suavem  reddant 
operationem  virtutis:  haec  autem  omnia  per  dictas  motiones  ex- 

traordinarias  sufficienter  fieri  possunt.  Et  confirmatur  hoc,  quia 
in  homine  infideli  potest  Deus  hunc  facere  effectum,  et  tamen  in  illo 
locum  non  habent  motiones  supernaturalis  ordinis,  quae  a  fide  in¬ 
cipiunt  ,  ut  supra  vidimus ;  ergo  fieri  potest  sufficienter  per  ex¬ 
traordinarias  motiones  ordinis  naturalis.»  Ceterum  haec  minoris 
pars  conceditur  etiam  ab  iis,  quos  hic  impugnamus. 

Proh.  min.  quoad  2dam  partem.  Ripalda ,  qui  fusius  omnibus 
pro  adversa  parte  disputat,  plura  collegit,  ac  prope  infinitus  vi¬ 
detur;  si  quid  tamen  video,  unum  est  argumentum,  quod  aliquam 
veritatis  speciem  praesefert,  et  ad  quod  cetera  omnia  revocantur. 
Illud  autem  est  hujusmodi:  Concilia  et  Patres  simul  propugnant 
contra  Pelagianos  necessitatem  gratiae  ad  justitiam  et  salutem , 
atque  ad  observantiam  legis  et  victoriam  tentationum:  una  autem 
ipsis  est  gratia,  qua  justificamur ,  qua  salvamur ,  quae  per  Spi¬ 
ritum  Sanctum  diffunditur  in  cordibus  nostris  ,  etc.,  et  qua 
resistimus  concupiscentiae ,  qua  indigemus  ad  non  peccandum , 
etiam  contra  legem  inscriptam  in  cordibus  nostris,  etc.  Atqui 
gratia,  qua  justificamur,  salvamur,  etc.,  est  certe  gratia  entita- 
tive  supernaturalis.  Ergo  gratia  ,  qua  indigemus  ad  non  peccan¬ 
dum,  qua  resistimus  concupiscentiae,  etc.  est  entitative  superna¬ 
turalis.  Sed  gratia  ,  quae  datur  ad  non  peccandum  contra  legem 
naturalem,  ad  resistendum  concupiscentiae,  etc.  est  praecise  illa, 
quae  requiritur  ad  observandam  legem  illam  quoad  substantiam, 
et  ad  vincendas  tentationes  victoria  non  salutari.  Ergo  ad  haec 
requiritur  gratia  entitative  supernaturalis.  Gratia  igitur  medici¬ 
nalis  et  elevans,  entitative  supernaturalis  et  supernaturalis  quoad 
modum ,  exhibet  distinctionem  unius  ejusdemque  gratiae  pro  ha¬ 
bitudine  ad  diversos  effectus.  —  Verum  hoc  argumentum  non  vi¬ 
detur  rem  evincere.  Etenim  — 

1)  Contra  sic  potest  argui:  Patres  et  Concilia,  in  iisdem  locis, 
simul  loquuntur  de  gratia,  qua  justificamur,  quae  per  Spiritum 
Sanctum  diffunditur  in  cordibus  nostris,  etc.;  et  de  gratia,  qua 
indigemus  ad  non  peccandum,  etc.  Atqui  gratia,  qua  justificamur, 
quae  per  Spiritum  Sanctum  diffunditur  in  cordibus  nostris  ,  etc. 
est  gratia  habitualis.  Ergo  gratia  ad  non  peccandum  ,  ad  resi¬ 
stendum  tentationi ,  etc.  est  gratia  habitualis.  Negabiturne  ergo 
necessitas  auxilii  actualis  ad  haec  praestanda,  an  gratia  habitua- 


270  DISP.  II. —  DE  ACTUALIS  GRATIAE  NECESSITATE. 

lis  et  actualis  dicetur  una  eademque  gratia,  distincta  solum  se¬ 
cundum  diversos  effectus? 

2)  Potest  etiam  argui  hoc  modo:  Concilia  et  Patres  simul  ad- 
struunt  necessitatem  gratiae,  qua  justificamur,  et  qua  indigemus 
ad  non  peccandum  contra  legem  inscriptam  in  cordibus  nostris. 
Ergo  ad  utrumque  effectum  naturam  sine  gratia  impotentem  esse 
asserunt.  Sed  natura  sine  gratia  est  "physice  impotens  ad  justifi¬ 
cationem  obtinendam.  Ergo  est  etiam  physice  impotens  ad  obser¬ 
vandam  legem  naturalem  quoad,  substantiam.  Attamen  ipsi  Au¬ 
ctores,  quos  impugnamus,  ad  hunc  ultimum  effectum  agnoscunt 
solam  moralem  impotentiam  naturae ! 

3)  Dices  fortasse  cum  Wirceburgensibus  (  n.  313.  inst.  2.): 
«  Disparitas  est,  quia  iidem  etiam  termini  accipiendi  sunt  diver¬ 
simode  pro  materiae  occurrentis  diversitate».  Recte  quidem;  sed 
id  est  praecise  quod  nos  contendimus;  dicimus  enim:  Etsi  Conci¬ 
lia  et  Patres,  nulla  facta  distinctione,  loquantur  de  gratia,  qua 
justificamur,  et  qua  indigemus  ad  non  peccandum;  pro  materiae 
tamen  occurrentis  diversitate,  debemus  diversimode  gratiam  il¬ 
lam  intelligere.  Atqui  ex  rei  natura  ,  seu  ex  subjecta  materia  , 
gratia,  qua  justificamur  debet  esse  entitative  supernaturalis;  ad 

"non  peccandum  vero  sufficit  gratia  supernaturalis  quoad  modum. 
Ergo  — 

4)  Certe  Concilia  et  Patres  neque  diserte  ponunt  distinctionem 
inter  observantiam  legis  quoad  substantiam ,  et  quoad  modum 
salutarem;  ea  tamen  colligitur  ex  eo,  quod  dicant  gratiam  ne¬ 
cessariam  ad  non  peccandum  (n.  376.).  Jamvero  ,  si  illud  non 
peccare  haberi  nequit  sine  gratia  entitative  supernaturali ,  uti 
adversarii  contendunt;  illud  non  peccare  est  actus  salutaris : 
juxta  ipsos  enim  ad  actum  entitative  supernaturalem  (salutarem) 
sufficit  principium  entitative  supernaturale ;  nec  necesse  est,  ut 
supernaturale  etiam  sit  formale  objectum  (n.  56.).  Unde  posset 
sic  argui  :  ex  his  sequitur  ,  apud  Concilia  et  Patres  ,  sermonem 
esse  de  observantia  legis  quoad  modum  salutarem,  et  de  victo¬ 
ria  tentationum  salutari.  Ergo  ex  Conciliis  et  Patribus  non 
ostenditur  necessitas  gratiae  ad  observandam  legem  quoad  sub¬ 
stantiam ,  et  vincendas  tentationes  victoria  non  salutari:  quod 

hic  est  in  quaestione.  Dum  ergo  supernaturalitatem  gratiae  ad  id 
requisitae  exaggerant,  ejus  necessitatem  destruere  videtur. 

5)  Sed  ut  magis  directe  respondeamus  proposito  argumento, 
notetur  —  a)  Concilia  et  Patres  loqui  contra  Pelagianos,  qui  ne¬ 
gabant  necessitatem  gratiae,  seu  doni  excludentis  debitum  naturae 
et  operum  ,  adeoque  omnino  indebiti  —  vel  si  aliquod  hujusmodi 
donum  concedebant,  illud  dari  autumabant,  ut  per  illud  facilius 
fieret,  quod  natura  per  se  simpliciter  poterat:  nullo  modo  inqui¬ 
rebant,  nec,  suppositis  eorum  principiis,  poterant  inquirere,  num 
donum  illud  esset  supernaturale  quoad  substantiam  aut  quoad 
modum .  Hinc  opus  minime  erat  ,  ut  Patres  in  hac  distinctione 
insisterent;  sed  potius  adstruebant  donum  vere  indebitum  —  tam¬ 
quam  absolute  necessarium :  hujusmodi  autem  est  tum  gratia 
entitative  supernaturalis  ,  tum  supernaturalis  quoad  modum .  — 

b)  Etiamsi  Patres  frequentius  adhibeant  eas  formulas,  quae  exhi¬ 
bent  gratiam  entitative  supernaturalem ,  id  mirum  esse  non  de¬ 
bet;  tum  quia  caput  haeresis  Pelagianae  erat  negatio  finis  super¬ 
naturalis  ,  adeoque  necessitatis  gratiae  ad  producendos  actus 
meritorios  ejusdem  finis:  ex  consequenti  vero  et  a  fortiori  asse¬ 
rebant  naturae  potestatem  etiam  moralem  servandi  totam  legem, 
et  vincendi  quamlibet  tentationem;  tum  quia  ut  diximus  (n.  383.), 
in  praesenti  providentiae  ordine,  fidelibus,  ut  plurimum  conferun¬ 
tur  auxilia  entitative  supernaturalia  ad  hos  omnes  effectus.  — 

c)  Ceterum  non  omittunt  Patres  ea  statuere  principia  ex  quibus 
jure  desumitur  distinctio  inter  gratias  supernaturales  quoad  sub¬ 
stantiam  et  quoad  modum.  Ita,  ex.  gr.,  quando  statuunt  neces¬ 
sitatem  gratiae  ad  opus  salutare  ,  agnoscunt  absolutam  impoten¬ 
tiam  naturae,  et  dicunt  gratiam  physice  in  illud  influere  (n.  212. 
seqq. );  quando  vero  adstruunt  necessitatem  gratiae  ad  observan¬ 
dam  legem  naturalem  quoad  substantiam,  eam  repetunt  ex  infir¬ 
mitate  naturae,  ex  lege  fomitis,  ex  difficultatibus;  adeoque  sup¬ 
ponunt  physicam  potentiam.  Ita  etiam  distinguunt  inter  gratiam 
fidei,  quam  primam  dicunt,  ex  qua  impetrantur  cetera;  et  gratias, 
quae  dantur  ante  vocationem  ad  fidem:  non  enim  asserunt  infide¬ 
les  omni  gratia  destitutos  esse.  At  si,  ad  observantiam  legis  na¬ 
turalis  ante  vocationem  ad  fidem,  daretur  gratia  entitative  super¬ 
naturalis  ;  cur  homo  agens  ex  illa  gratia  non  posset  impetrare 

ipsam  fidem,  siquidem,  actus  illi  jam  essent  supernaturales  ?  — 
Sed  haec  amplissimam  confirmationem  accipient  ex  dicendis  tum 
de  potestate  hominis  efficiendi  sine  gratia  opera  aliqua  morali- 
ter  bona,  tum  de  divina  providentia  circa  infideles  negativos. 

6)  Post  haec  vana  videri  potest  expostulatio  Ripaldae  (disp.  105. 
sect.  7.),  qui  petit:  si  in  decretis  Cone,  et  dictis  Patrum,  de 
quibus  hic  agitur ,  nomine  gratiae  intelligi  potest  tum  donum 
entitative  supernaturale  ,  tum  donum  supernaturale  quoad  mo- 
d,um;  undenam  probatur  dari  gratiam  entitative  supernaturalem, 
quae  tamen  certo  admitti  debet?  —  Respondetur  id  probari  ex 
actibus  entitative  supernaturalibus.  —  Sed,  instat  Ripalda,  pro¬ 
batur  dari  actus  entitative  supernaturales  ex  eo ,  quod  ad  eos 
requiritur  et  datur  gratia  entitative  supernaturalis.  —  Respon¬ 
detur  dist.:  ex  eo  probatur  solum,  aut  primario,  neg.;  etiam,  ac 
quibusdam  praesuppositis,  conc.  Itaque  dari  actus  quoad  substan¬ 
tiam  supernaturales  ostendi  potest  ex  intrinseca  supernaturalitate 
finis,  cum  quo  intrinsecam  proportionem  habent  (nn.  66.  252.)  — 
ex  physica  impotentia  cujuslibet  naturae  creatae  ad  eos  efficiendos 
(n.  253.);  ita  ut  gratia  requiratur  tamquam  principium  physice 
in  illos  influens  (n.  212.)  —  ex  objectis  formalibus  supernaturali¬ 
bus  (n.  68.  seqq.);  etsi  id  neget,  sed  immerito,  Ripalda  —  etc. 

396.  Scholion.  Ex  doctrina  hujus  thesis  collata  cum  iis  ,  quae 
statuimus  in  tract.  De  Deo  Creante  (n.  1067.  seqq.),  gravis  ori¬ 
tur  difficultas,  quam  oportet  breviter  quidem,  sed  perspicue  sol¬ 
vere.  Difficultas  est  hujusmodi:  Si,  in  praesenti  statu  naturae  la¬ 
psae  ,  non  posset  homo  ,  absque  gratia  naturalem  legem  quoad 
substantiam  servare,  nec  graves  tentationes  vincere  victoria  non 
salutari ;  eadem  impotentia  laborasset  in  statu  purce  naturce : 
siquidem  homo  lapsus  non  est  factus  debilior,  quam  futurus  fuis¬ 
set  in  puris  naturalibus.  Atqui  consequens  videtur  falsum.  Nam  — 

1)  Secus  in  statu  purae  naturae  fuisset  homini  simpliciter  impos¬ 
sibile  servare  legem  naturae:  non  enim,  ex  hypothesi,  id  potuis¬ 
set  suis  viribus;  neque  ex  auxilio  gratiae,  quod  si  datum  fuisset, 
jam  desivisset  status  purce  naturae.  At  «Deus  impossibilia  non 
jubet,»  juxta  regulam  traditam  a  SS.  Hieronymo  et  Augustino, 
nec  non  a  Conc.  Trid. 

2)  Repugnat  Auctori  naturae  ordinare  aliquid  ad  finem  natura¬ 
lem ,  et  non  dare  potestatem  ad  consequendum  illum:  si  autem 
homo  purus  non  posset  ita  servare  legem  naturalem ,  quin  ali¬ 
quando  graviter  peccaret,  non  posset  naturalem  beatitudinem  as¬ 
sequi  ;  damnandus  enim  esset  juxta  legem  justitiae  divinae  pro¬ 
pter  tale  peccatum  :  esset  ergo  miserabilior  cunctis  creaturis  ; 
nam  reliquae  omnes  possunt  ad  illos  fines  propter  quos  creantur, 
pervenire. 

397.  Ut  huic  difficultati  satisfaciant,  communiter  imprimis  fa¬ 

tentur  theologi  valde  consentaneum  fuisse  divinae  sapientiae  et 
bonitati,  ut  in  statu  purae  naturae  conferrentur  hominibus  auxilia, 
quibus  possent  totam  legem  naturalem  servare,  tentationes  contra 
illam  vincere ,  atque  ita  ad  suum  naturalem  finem  pervenire. 
«Quia»,  inquit  Suarez  (de  Glr.  1.  1.  c.  28.  n.  10.),  ad  auctorem 
naturae  pertinet,  ita  suis  creaturis  providere,  ut  finem  suum  as¬ 
sequi  possint;  et  licet  illud  adjutorium  in  rigore  esset  ultra  con¬ 
cursum  naturae  debitum,  non  esset  ultra  providentiam  consenta¬ 
neum  ,  tum  magnificentiae  et  providentiae  Dei  ,  tum  excellentiae 
humanae  naturae  pure  ac  praecise  spectatae.  Sic  enim  homo  in  pu¬ 
ris  naturalibus  majorem  dependentiam  in  omnibus  actionibus  suis 
a  Deo  recognosceret.  —  Item  posset  ab  illo  petere,  et  suo  modo 
orare  excitationem  bonarum  cogitationum,  et  affectuum,  praecipue 
necessariis  occasionibus,  et  temporibus  opportunis,  sicut  petere 
posset  pluvias,  et  alia  bona  temporalia _ Item  hoc  modo  homi¬ 

nes  haberent,  unde  magis  timerent,  et  amarent  Deum,  si  crede¬ 
rent,  non  solum  illis  providere  per  causas  secundas,  conservando 
ordinem  earum,  quem  semel  constituit,  sed  etiam  aliquando  vel 
eas  aliter  applicando  per  se,  vel  per  Angelos,  vel  immediate  in¬ 
ternas  hominum  species  frequentius  et  efficacius  excitando.  » 

398.  Yerum,  si  hic  sistamus,  nondum  habemus  plenam  difficul¬ 
tatis  solutionem.  Nisi  enim  asseratur  non  modo  valde  fuisse  con¬ 
sentaneum  divinae  providentiae  ut  auxilia  illa  conferrentur,  sed 
etiam  ea  fuisse  debita ;  sequitur  semper  'potuisse  illa  Deus  dene¬ 
gare:  si  autem  denegare  ea  poterat,  integra  manet  vis  objecti 
argumenti;  sin  vero  minus,  quomodo  in  praesenti  statu  auxilia 
illa  vocari  possunt  gratia,  siquidem  in  praesenti  statu  homo  non 

est  debilior,  quam  fuisset  in  statu  purae  naturae? 

Mazzella.  De  Gratia  Christi. 

399.  Ut  ergo  difficultatem  solverent,  plures  inivere  vias  theo¬ 
logi,  ut  eas  videre  est  apud  de  Rubeis  (de  Pecc.  Orig.  c.  52.  n.  3.): 
sufficit  nobis  duas  indicare.  Alii  enim  videntur  concedere  auxi¬ 
lia,  de  quibus  agitur,  etsi  convenientia,  non  fuisse  tamen  debita 
homini  in  statu  purae  naturae  (cf.  Suarez,  cap.  28.  n.  12.).  Nam 
non  tenetur  Deus  auferre  defectus  qui  naturaliter  consequuntur 
aliquam  naturam.  Atqui  moralis  illa  impotentia  esset,  uti  vidi¬ 
mus,  defectus  naturaliter  consequens  naturam  humanam.  Unde 
Suarez  (1.  c.  cap.  28.  n.  13.),  ait:  «  De  multitudine  praeceptorum 
dicendum  est,  illud  onus  non  esse  ab  extrinseco  superadditum 
naturae  humanae ;  sed  esse  veluti  proprietatem  consequentem  na¬ 
turam  ,  quam  Deus  impedire  non  debuit.  Oritur  autem  a  natura 
hominis  secundum  eam  partem,  qua  spiritualis  est,  respectu  cujus 
secundam  se  consideratae  facile  esset  omnia  illa  praecepta  servare; 
tamen  quia  illa  spiritualis  pars  corruptibili  corpori  conjungitur, 
inde  nascitur  difficultas  in  ea  lege  servanda. 

400.  Sed,  instabis:  potuisset  ergo  homo  teneri  ad  impossibile; 
peccare  in  eo,  quod  vitare  non  poterat?  —  Respoyidetur:  potuis¬ 
set  peccare  in  eo  quod  vitare  non  poterat  impotentia  physica, 
neg.,  impotentia  morali,  conc.  Haec  autem  impotentia,  ut  saepius 
diximus,  non  tollit  libertatem. 

401.  Instabis  iterum:  in  statu  purae  naturae  non  potuisset  ergo 
homo  consequi  finem  suum?  —  Respondetur:  non  potuisset  ex  de¬ 
fectu  ,  qui  deberet  refundi  in  abusum  libertatis  ,  conc.;  qui  de¬ 
beret  refundi  in  ipsum  Auctorem  naturae,  quatenus  non  providis¬ 
set  homini  modo  ejus  naturae  conformi,  neg .  Diximus  enim 
moralem  illam  impotentiam  consequi  naturaliter  humanam  na¬ 
turam. 

402.  Haec  solutio  plene  salvat  rationem  gratiae  in  auxiliis,  quae 
nunc  conferuntur;  at  duram  nimis  divinae  providentiae  ideam  exhi¬ 
bet,  quoad  possibilem  statum  purae  naturae.  Quare  communissime 
alia  adhiberi  solet  responsio.  Dicunt  nempe  debita  fuisse  in  statu 
purae  naturae  auxilia  ad  servandam  totam  legem  naturalem  quoad 
substantiam;  sed  ea  auxilia  neque  fuisse  supernaturalia  nec 
praeternaturalia ,  neque  supernaturalia  entitative  nec  quoad  mo¬ 
dum,  neque  intrinsece  nec  extrinsece  supernaturalia;  sed  abso¬ 
lute  naturalia  debita  nempe  et  proportionata  exigentiae  naturae 

(cf.  Suarez,  Proleg.  4.  cap.  2.  n.  15.;  et  in  1.  2.  disp.  15.  sect.  2. 
n.  11.).  (1) 

403.  Dices :  hsec  responsio  apprime  cohseret  cum  suavi  provi¬ 
dentia  Dei  in  statu  possibili  purae  naturae;  sed  non  videtur  satis 
explicare  ,  quomodo  auxilia  ,  quae  nunc  conferuntur  ad  eumdem 
effectum,  sint  gratia:  si  enim  debita  erant  in  statu  purae  naturae; 
debita  videntur  esse  in  praesenti  statu  ,  in  quo  neque  intrinsece 
neque  extrinsece  debilior  est  homo. 

(1)  Libet,  juxta  hanc  sententiam,  verbis  Card.  Franzelin  (de  Trad.  et  Script. 
p.  555.  seqq  )  describere  statum  purae  naturae.  «Esset  ergo  imprimis  natura  desti¬ 
nata  ad  finem  naturalem  cognitionis  et  amoris  Dei  secundum  naturae  exigentiam. 
Esset  sub  providentia  Dei  Creatoris  et  ultimi  finis  naturalis,  quia  ad  hunc  finem 
suum  dirigeretur.  Deus  creans  ad  hunc  finem,  infinite  sapiens  et  infinite  bonus, 
qui  nihil  odit  eorum  quae  fecit  (Sap.  XI.  25.),  voluntate  antecedente  vellet  omnes 
homines  pervenire  ad  suum  finem;  eoque  ipso  praeparasset  media  sufficientia,  qui¬ 
bus  assecutio  finis  redderetur  moraliter  possibilis.  Quia  finis  longe  alius  esset 
quam  in  praesenti  ordine  supernaturali,  etiam  media  ad  finem  aliter  se  haberent, 
ac  proinde  alius  esset  ordo  providentiae  .  Media  responderent  omnia  indoli  ipsius 
finis  formalis  (cognitionis  et  amoris  naturalis)  et  intrinsecae  indoli  naturae  humanae 
compositae  (animalis  rationalis).  Adjutoria  extrinseca  multiplicia  ad  aptam  obje¬ 
ctorum  propositionem,  ad  insuperabilium  difficultatum  remotionem  ;  adjutoria  in¬ 
terna  per  honestas  cogitationes  et  affectiones  excitatas  ab  ipsis  objectis  propositis 
sufficientem  Dei  ac  legis  naturalis  cognitionem  et  legis  adimpletionem  ,  redderent 
moraliter  possibilem ,  ut  homines  finem  suum  naturalem  assequi  possent.  Neque 
esset  supernaturale  donum,  si  Deus  in  hominibus  pro  specialibus  adjunctis  opera¬ 
tione  immediata  excitaret  bonas  cogitationes  et  affectiones  naturales  et  ejusdem 
rationis,  cujus  sunt  affectiones  excitatae  per  repraesentationem  objectorum  :  immo 
nec  supernaturale  donum  esset  ,  si  Deus  sub  conditione  contritionis  naturalis  in 
illo  statu  vellet  remittere  peccata  commissa.  Quamvis  enim  haec  essent  singulis 
personis  beneficia  gratuita,  non  tamen  excederent  pro  tota  natura  naturalem  pro¬ 
videntiam  Dei  dirigentis  homines  ad  suum  naturalem  finem.  Unde  in  illo  statu 
sine  dubio  locum  haberet  etiam  impetratio  beneficiorum  a  divina  misericordi  pro¬ 
videntia  tum  per  orationem  tum  per  bona  opera  ordinis  naturalis....  Unde  si  moralis 
necessitas  horum  subsidiorum  ad  finem  naturalem  obtinendum  consideretur  in  re¬ 
latione  ad  providentiam  Dei  infinite  boni  dirigentis  ad  hunc  finem,  hujusmodi  adju¬ 
toria  quae  utique  in  se  et  ontologice  non  essent  supernaturalia,  essent  in  illo  statu 
secundum  exigentiam  naturae  et  simpliciter  naturalia  ;  atque  adeo  neque  quoad 
modum  supernaturalia  censeri  possent  ita,  ut  per  illa  status  desineret  esse  purce 
natura.  Quamvis  enim  singulis  concederentur  gratuito  ,  esset  tamen  in  natura 
humana  pro  sua  ad  finem  naturalem  destinatione  moralis  quaedam  eorum  exigen¬ 
tia,  quod  satis  est  juxta  superius  dicta,  ut  quae  sunt  (ex  hypothesi)  ontologice  na¬ 
turalia,  neque  quoad  modum  stricto  sensu  supernaturalia  censeri  possent.  • 

Respondetur :  Auxilia,  quae  nunc  dantur  ad  servandam  legem 
naturalem  quoad  substantiam ,  etc.  vere  sunt  gratia ;  —  1)  quia, 
in  praesenti  providentiae  ordine,  loco  auxiliorum  naturalium,  justis 
et  fidelibus  conceduntur  ,  ut  plurimum  ,  auxilia  sup  ematur  ali  a 
(n.  383.);  omnibus  autem  auxilia  saltem  praeter  natur  ali  a.  — 

i 

2)  Auxilia  vel  praeternaturalia ,  in  praesenti  statu,  extrinsecus 
ordinatur  ad  finem  supernaturalem,  ad  quem  homo  nunc  destinatus 
est;  quatenus  impediendo  transgressionem  legis,  removent  obsta¬ 
culum  ad  consequendum  eum  finem  (n.  10.)  —  3)  Dona  quae  nunc 
conferuntur  hominibus  ,  specialem  habent  rationem  indebiti ;  si¬ 
quidem  per  peccatum  positive  iis  indignus  factus  est  homo. 

ARTICULUS  SEPTIMUS 

Utrum  absque  Gratiae  Auxilio  possit  Homo  Deum  diligere 

Amore  naturali. 

§  i- 

Exponitur  Status  Quaestionis. 

404.  Diximus  in  praec.  art.  de  necessitate  gratiae  ad  diu  ser¬ 
vandam  totam  legem  naturalem,  atque  ad  singulos  actus ,  quibus 
ex  accidenti  gravis  aliqua  difficultas  adjungitur:  nunc  dicendum 
sequitur  de  aliquo  actu  ,  qui  ob  ipsam  sui  objecti  excellentiam  , 
difficultatem  humanis  viribus  non  vincibilem  praeseferre  videri  pos¬ 
set:  talis  est  actus  amoris  Dei,  de  quo  D.  Thomas  (1.2.  q.  109.  a.  3.), 
et  post  eum  caeteri  Theologi  specialiter  quaestionem  movent.  Ut 
brevis  sit  haec  quaestio,  curabimus  imprimis  verum  controversiae 
punctum  determinare;  abstinebimus  deinde  ab  illis  examinandis 
rationibus  pro  sententia  negante,  quas  praecipui  ejusdem  asserto¬ 
res  nihil  probare  fatentur. 

405.  Distinguunt  theologi  communiter  duplicem  dilectionem  Dei; 
unam  Dei  ut  naturaliter  cogniti,  alteram  Dei  ut  per  fidem  revelati; 
unam  Dei  ut  auctoris  naturae,  et  ultimi  finis  naturae  proportiona+i; 
alteram  Dei  ut  auctoris  gratiae  ,  et  ultimi  finis  excedentis  natu- 

ram  :  priorem  naturalem  dicunt ,  posteriorem  super naturalem 
(cf.  Suarez,  de  Grat.  1.  1.  c.  31.  n.  5.).  Hanc  distinctionem  admit¬ 
tendam  esse  patet  tum  ex  rei  natura  ,  tum  ex  propp.  XXXIY. 
XXXVI.  damnatis  in  Baio:  «  Distinctio  illa  duplicis  amoris,  na¬ 
turalis  videlicet  quo  Deus  amatur  ut  auctor  naturae,  et  gratuiti 
quo  Deus  amatur  ut  beatificator,  vana  est  et  commentitia  et  ad 
illudendum  Sacris  Litteris  et  plurimis  veterum  testimoniis  exco¬ 
gitata.  »  —  «  Amor  naturalis,  qui  ex  viribus  naturae  exoritur,  ex 
solii  philosophia  per  elationem  praesumptionis  humanae  cum  inju¬ 
ria  Crucis  Christi  defenditur  a  nonnullis  Doctoribus. » — Quaestio 
hic  procedit  de  amore  Dei  naturali;  ad  supernaturalem  enim  ne¬ 
cessariam  esse  gratiam  patet  ex  disputatis  contra  Pelagianos. 

406.  Quando  Deus  diligitur  amore  etiam  naturali,  amor  hic  esse 
potest  benevolentiae  vel  concupiscentiae:  diligitur  Deus  amore  be¬ 
nevolentiae  quando  diligitur  propter  semetipsum,  quia  in  se  bonus 
est ;  diligitur  vero  amore  concupiscentiae ,  quando  diligitur  quia 
bonus  est  nobis,  quatenus  finem  nostrum  supremum  constituit. — 
Quaestio  procedit  de  utroque  amore  naturali. 

407.  Amor  Dei,  sive  benevolentiae  sive  concupiscentiae,  potest 
esse  affectivus  simul  et  effectivus ,  vel  tantum  affectivus.  Primus 
est  qui  conjunctam  habet  externam  et  realem  executionem  man¬ 
datorum  Dei;  alter  qui  in  animo  residet,  nec  cum  actuali  execu- 
tione  mandatorum  conjungitur.  «Affectivus  »,  inquiunt  Wircebur- 
genses  (n.  314.),  «potest  consistere  in  unico  actu  etiam  non  per¬ 
severante,  quo  Deus  summe  amatur  cum  proposito  ei  placendi  in 
omnibus,  et  vitandi  quae  illi  graviter  displicere  possunt;  et  hic 
etiam  actualis  vocatur:  Effectivus  est,  qui  diu  perseverat,  impor- 
tatque  actualem  Dei  praeceptorum  observationem;  hic  habitualis 
vocatur  a  nonnullis,  non  quod  in  solo  habitu  stet,  sed  quod  vel 
per  sui  iterationem  ,  vel  per  effectus  ejus  virtute  elicitos  perse¬ 
veret.  »  —  Ex  dictis  patet  non  posse  hominem  absque  gratia  Deum 
diligere  amore,  etiam  naturali,  affectivo  simul  et  effectivo,  saltem 
ad  longum  tempus,  vel  cum  urget  gravis  tentatio;  siquidem  osten¬ 
dimus  non  posse  hominem  suis  viribus  totam  naturalem  legem  diu 
servare,  aut  gravem  tentationem  vincere.  Praesens  ergo  quaestio 
procedit  de  amore  Dei  solum  affectivo. 

408.  Amor  Dei  tantum  affectivus  dispescitur  in  perfectum  et 

imperfectum.  Omissis  diversis  perfectionibus  amoris  ,  quse  ad 
rem  non  faciunt,  duas  hic  consideramus  conditiones  ad  perfectum 
amorem. 

409.  Prima  conditio  amoris  Dei  perfecti  est,  ut  Deus  diligatur 
super  omnia:  quse  particula  hic  denotat  excessum  amoris  non  in- 
tensivum,  sed  appretiativum,  ut  vocant;  id  est,  ut  Deus  ametur 
tamquam  bonum,  quod  in  majori  pretio  et  sestimatione  habetur, 
quam  cetera  omnia  quse  amantur  :  vi  hujus  amoris  voluntas  ita 
fertur  in  Deum ,  ut  nulla  sit  res ,  propter  quam  velit  ab  eo  di¬ 
moveri  (1). 

410.  Notandum  tamen  est  particulam  illam  super  omnia  non 
esse  per  se  cum  aequalitate  accipiendam  in  amore  infuso,  et  natu¬ 
rali,  sed  cum  proportione:  nam  in  utroque  includit  omnia,  quae  repu¬ 
gnant  tali  dilectioni;  tamen  respectu  dilectionis  naturalis  omnia  illa 
quae  continentur  in  naturali  ordine;  supernaturalis  autem  dilectio 
includit  absolute  omnia  cujuscumque  ordinis  sint.  Quod  declara¬ 
tur  in  hunc  modum,  quia  dilectio  naturalis  Dei  super  omnia  in¬ 
cludit  voluntatem  servandi  omnia  praecepta,  non  simpliciter,  sed 
naturalis  ordinis  et  consequenter  de  se  tantum  vult  vitare  omnia 
mala  contraria  his  praeceptis  ,  quia  illa  naturaliter  apprehendi 
p&ssunt,  ut  amori  Dei  contraria;  at  vero  dilectio  supernaturalis 
includit  voluntatem  servandi  omnia  praecepta  etiam  supernatura- 
lia  ,  et  ita  universalius  est  super  omnia  Deo  ejusque  voluntati 
contraria. 

(1)  Hanc  conditionem  amoris  perfecti,  respectu  amoris  benevolentiae,  qui  per¬ 
fectissimus  est,  ita  exponit  Suarez  (de  Gratia,  1.  1.  cap.  31.  n.  13.) :  «Amor  super 
omnia  Dei  esse  debet  amor  obedientialis,  quo  voluntas  velit  Deo  non  solum  boni¬ 
tatem,  quam  in  se  habet,  sed  etiam  propter  illam  velit  Deo  placere  in  omnibus,  et 
fugere  omnia  contraria,  solum  ut  ei  complaceat.  Nam  hic  amor  in  primis  nititur 
in  summa  Dei  bonitate  propter  se  ipsam,  et  ita  ex  hac  parte  est  summus.  Deinde 
complectitur  omne  bonum  divinum,  non  solum  intrinsecum,  sed  etiam  extrinsecum, 
et  ex  hac  parte  est  etiam  super  omnia,  videlicet,  quse  possint  Deo  displicere,  aut 
ab  illo  quacumque  ratione  avertere.  Denique  de  se  est  amor  amicitiae,  quia  perfecte 
unit  voluntatem  amantis  voluntati  Dei,  et  de  se  excludit  omnem  Dei  offensam  sal¬ 
tem  gravem,  quod  ad  amicitiam  necessarium  est,  et  sufficit.  Et  hac  ratione  talis 
amor  habet  repugnantiam  cum  actuali  effectu  peccati,  et  includit  formalem,  vel 
virtualem  voluntatem  servandi  mandata,  juxta  verbum  Christi  (Joan.  XIV.):  1  Qui 
diligit  me,  mandata  mea  servabit.’  » 

411.  Altera  conditio  amoris  perfecti  hic  consideranda  est, 
quod  voluntas  seu  propositum  vitandi  omnia,  quae  a  Deo  separare 
possent,  sit  absolutuyh  non  conditionatum.  At  vero  conditio  se 
habere  potest  vel  ex  parte  subjecti  et  actus ,  vel  ex  parte  au¬ 
xilii  et  Dei.  Quando  conditio  se  tenet  ex  parte  actus  ,  habetur 
non  tam  voluntas ,  quam  velleitas  placendi  Deo,  seu  nihil  faciendi 
quod  ei  graviter  displiceat,  et  exprimeretur  per  verbum  vellem 
Deo  placere  in  omnibus  :  sola  autem  velleitas  vix  meretur  no¬ 
men  amoris  ,  praesertim  ubi  actus  perfectus  est  in  potestate  vo¬ 
luntatis. 

412.  Sed  bene  notat  Molina  (Concord.  q.  14.  a.  13.  disp.  14. 
memb.  4.)  ad  amorem  perfectum  etiam  supernaturalem  sufficere 
tale  propositum  non  peccandi  deinceps  lethaliter  ,  quod  licet  ex 
parte  proponentis  absolutum  sit  egrediaturque  proinde  limites 
solius  velleitatis,  nihilominus  innitatur  particulari  quotidiano  au¬ 
xilio  a  Deo  in  posterum  conferendo  ad  id  quod  proponitur  opere 
exequendum,  atque  adeo  quod  conditionale  sit  per  comparationem 
ad  ejusmodi  auxilium.  Tale  propositum  his  verbis  exprimi  con¬ 
suevit:  Deo  adjuvante  statuo  me  in  posterum  non  peccaturum  le¬ 
thaliter,  hoc  est,  si  Deus  ad  id  opere  implendum  me  adjuverit  : 
aut  certus  de  ipsius  adjutorio  nec  meis  solis  viribus  innixus,  id 
statuo.  Cum  enim  fidei  dogma  sit,  sine  particulari  quotidiano 
Dei  auxilio  id  nos  implere  non  posse ,  certe  ad  humilitatem  et 
prudentiam,  imo  et  ad  debitum  honorem  Deo  exhibendum  spectat, 
ut  qui  de  peccatis  dolet,  et  statuit  deinceps  non  peccare,  id  au¬ 
xilio  et  protectione  divina  fretus  constituat;  non  vero  suis  viribus 
industriaeque  confidens.  » 

413.  Ex  his  facile  intelligitur ,  ait  Molina  (1.  c.  membro  3.), 
«  praeter  velleitatem,  qua  quis  ex  dilectionis  et  amoris  affectu 
vellet  servare  mandata  omnia,  simpliciter  tamen  et  absolute  id 
non  vult;  et  praeter  voluntatem  absolutam  et  efficacem  ,  qua  ex 
eodem  affectu  idem  vult  atque  opere  complet ;  concedendam  esse 
voluntatem  absolutam  et  inefficacem  ,  qua  ex  eodem  affectu  ab¬ 
solute  idem  vult,  sed  opere  postea  non  complet:  neque  solum  con¬ 
cedendam  eam  esse  mere  naturalem,  et  quoad  solam  actus  sub¬ 
stantiam,  sed  etiam  supernaturalem,  quae  ad  justificationem  adulti 
sit  sufficiens,  imo  etiam  quae  in  jam  justificato  meritoria  sit  in- 

crementi  gratiae  ac  vitae  aeternae.  Etenim  ostensum  est,  unum  et 
eumdem  actum  dilectionis  Dei  super  omnia,  propositumve  ex  amo¬ 
ris  affectu  servandi  in  posterum  mandata  omnia,  esse  posse  in¬ 
differenter  dilectionem  Dei  efficacem,  aut  inefficacem,  prout  po¬ 
stea  pro  libertate  ejus,  qui  id  proposuit,  adjuvanteque  quotidia¬ 
no  Dei  auxilio  fuerit  subsecuta,  aut  subsecuta  non  fuerit  execu- 
tio  legis,  a  qua  pendet,  tamquam  a  conditione  sine  qua  non,  quod 
propositum  illud  sit  efficax  aut  inefficax  Dei  dilectio,  ac  proinde 
comparatione  cujus  sumitur  distinctio  illa  absolutae  dilectionis 
Dei  super  omnia  in  inefficacem  et  efficacem,  et  non  ex  modo  et 
qualitate  actus,  quod  a  principio  elicitur.  » 

414.  Duobus  autem  modis  potest  aliquis  actus  esse  impossibi¬ 
lis  libero  arbitrio  sine  gratia;  scilicet  physice,  propter  defectum 
virtutis  propriae  per  se  ac  physice  efficientis;  vel  moraliter ,  pro¬ 
pter  magnam  difficultatem  ortam  ex  tentationibus  et  impedimen¬ 
tis  occurrentibus. — .Jamvero  conveniunt  Doctores  Catholici  non 
deesse  homini  in  statu  naturae  lapsae  potentiam  physicam  dili¬ 
gendi  Deum  amore  naturali  perfecto.  Etenim — 1)  ille  actus  dile¬ 
ctionis  in  se  spectatus  naturalis  est,  et  ideo  ad  illum  efficiendum 
non  deest  virtus  physica  in  humana  voluntate,  unde  illam  habuit 
in  statu  innocentiae;  ergo  eamdem  retinet  in  statu  naturae  lapsae, 
quia  voluntas  in  sua  integritate  integra  mansit  et  ideo  quoad 
intrinsecas,  et  physicas  vires  non  fuit  imminuta. — 2)  Idem  dici 
debet  de  sufficienti  excitativo;  tum  quia  hujusmodi  est  naturalis 
cognitio  Dei  ,  quae  ex  creaturis  desumi  potest ,  ut  ex  Script. 
(Act.  XIV.  et  Rom.  I.)  plane  colligitur;  tum  etiam  quia  dictamen 
hoc,  «  Deus  est  diligendus  super  omnia  »,  naturale  est,  et  natu¬ 
ralem  obligationem  inducit:  ergo  de  se  etiam  sufficienter  movet; 

» 

tum  denique  quia  in  statu  innocentiae  hoc  fuit  sufficiens  ad  ex¬ 
citandum;  ergo  etiam  nunc  de  se  sufficit,  si  extrinseca  impedi¬ 
menta  non  obsint. — 3)  Non  est  minus  potens  homo  in  statu  na¬ 
turae  lapsae,  quam  fuisset  in  statu  naturae  purae;  sed  in  statu  na¬ 
turae  purae  potuisset  homo  potentia  physica,  sola  voluntate  Deum 
diligere  super  omnia.  Etenim  negari  non  posse  videtur,  quod  in 
eo  statu  potuisset  saltem  aliquo  actu,  saltem  ad  breve  tempus 
recte  ordinare  homo  vitam  suam;  quod  sane  fieri  non  poterat 
quin  Deum  super  omnia  diligeret.  Vide  Suarez  (de  Gratia,  1.1.  c.  31.) 

415.  Quare,  omissis  quibusdam  jam  obsoletis  opinionibus,  quae¬ 
stio  nunc  est  «  Utrum  homo  in  praesenti  statu,  absque  gratia,  mo- 
raliter  possit  diligere  Deum  amore  naturali — sive  concupiscen¬ 
tiae  sive  benevolentiae — affectivo — et  perfecto,  seu  super  omnia, 
et  absque  conditione  se  habente  ex  parte  actus.  » 

416.  Duplex  est  sententia.  Prima  negat;  eamque  cum  Bellar- 
rnino  et  aliis  sequitur  Suarez:  altera  affirmat;  eamque  tenet  Mo¬ 
lina,  quem  sequuti  sunt  Sotus,  Gard.  d’Aguirre  (tom.  3.  traet.  7. 
d.  130.  sect.  3.),  et  complures  alii  scholastici.  Suarez  imprimis 
sententiam  suam  vocat  securam  et  sanam  (lib.  cit.  cap.  33.  n.  1.); 
deinde  fatetur  (c.  34.  n.  12.)  contrariam  sententiam  non  posse 
dici  improbabilem;  et  denique  (n.  17.)  opinionem  suam  vocat  pro¬ 
babiliorem.  Nihilominus  nobis  subscribendum  videtur  secundae  sen¬ 
tentiae. 

417.  His  ergo  adnotatis — 

§  II. 

Solvitur  Proposita  Quaestio. 

Prop.  XIII.  —  Potest  homo,  in  praesenti  statu,  potentia  etiam 
morali,  Deum  diligere  amore  naturali,  non  quidem  effectivo, 
ut  aiunt,  sed  affectivo ;  perfecto  tamen  ,  seu  super  omnia,  et 
omnem,  ex  parte  actus  et  subjecti,  conditionem  excludente. 

418.  Prob.  I.  Certe  habet  homo  physicam  potentiam  diligendi 
Deum  amore  naturali  perfecto,  absque  gratia  (n.  414.).  Ergo  si 
id  impossibile  ipsi  diceretur,  deesset  illi  potentia  moralis;  qua¬ 
tenus  tanta  esset  difficultas  in  eo  amoris  actu,  ut  absque  gratia 
vinci  non  posset.  Atqui  non  videtur  per  se  inesse  huic  actui  tanta 
difficultas.  Quisquis  enim  sibi  ob  oculos  mentis  ponit  Deum  esse 
super  omnia  diligendum  (quod  naturaliter  fieri  posse  adversarii 
concedunt),  excludendum  se  esse  ab  aeterna  beatitudine,  innume- 
risque  malis  undique  circumventum,  cruciatibus  esse  dignum,  nisi 
statuat  non  peccare  deinceps  lethaliter;  in  facultate  sui  arbitrii 
cum  solo  concursu  Dei  generali  habet,  elicere  in  genere  absolu¬ 
tum  propositum  non  peccandi  ulterius  lethaliter,  ut  tantum  ma¬ 
lum  elfugiat.  Est  namque  cuique  naturale,  propositis  duabus  mo- 


282  DISP.  II. — DE  ACTUALIS  GRATI/E  NECESSITATE. 

lestiis  subeundis,  saltem  in  utriusque  absentia,  eligere  potius  mi¬ 
norem,  eamque  statuere  potius  subire,  ut  majorem  evitet. 

419.  II.  Gravis  difficultas,  quae  redderet  hominem  moraliter  im¬ 
potentem  ad  amandum  Deum  amore  naturali  perfecto  solum  affe¬ 
ctivo  absque  gratia,  esset  vel — 1)  extrinseca  et  accidentalis;  vel — 
2)  intTinseca  ipsi  actui  illius  amoris.  Atqui  neutra  semper  im¬ 
pedit  quominus  homo  possit  actum  amoris  Dei  elicere.  Ergo — 
Prob.  min.  quoad  lam  partem.  Gravis  difficultas  extrinseca  et 
accidentaria  esset  gravis  tentatio,  qua  quis  urgeretur  dum  vel¬ 
let  actum  amoris  Dei  elicere;  atqui  ut  per  se  patet  et  adversa¬ 
rii  fatentur,  non  semper  urgetur  homo  gravibus  tentationibus. 
tentatio  vel  difficultas  gravis  »,  inquit  ipse  Suarez  (de  Gratia, 
cap.  34.  n.  1.),  «  quse  possit  talem  actum  impedire  non  semper 
actu  occurrit  in  praesenti,  ut  est  per  se  manifestum;  quia  saepe 
potest  aliquis,  quando  nulla  tentatione  pulsatur,  de  Deo  cogitare, 
et  se  ad  Deum  diligendum  excitare.  » 

Prob.  min.  quoad  2dam  partem.  Gravis  difficultas  intrinseca, 
teste  Suaresio  (lib.  cit.  cap.  34.  n.  17.)  reducitur  ad  hoc,  quod  «  eo 
ipso  quod  diuturna  observatio  totius  legis  naturalis,  prout  in  exe- 
cutione  successive  fit,  est  impossibilis  per  vires  naturae,  etiam  si¬ 
mul  apprehensa  per  modum  unius  objecti  amandi  seu  proponendi, 
est  objectum  simpliciter  impossibile  viribus  naturae.  Quia  voluntas 
non  potest  per  vires  suas  naturales  efficaciter  velle,  quod  praesta¬ 
re  per  easdem  vires  est  sibi  impossibile;  efficaciter,  inquam,  etiam 
ex  parte  affectus,  et  per  propositum  absolutum.  » Atqui  neque  haec 
difficultas  impedit,  quominus  homo  quandoque  possit  absque  gratia 
Deum  naturaliter  diligere.  Etenim — 

1)  Ratio  et  experientia  docet  non  eamdem  esse  difficultatem  in 
proposito  aliquid  exequendi,  et  in  ipsa  executione;  ergo  ex  eo  quod 
homo  nequit  suis  viribus  Deum  diligere  amore  naturali  perfecto 
effectivo  ad  longum  tempus  non  sequitur  non  posse  neque  ad  bre¬ 
ve  tempus  affectivo.  «  Diversa  sunt  »,  ait  Suarez  (1.  c.  n.  15.), 
«  operari  bonum,  et  perseverare  in  bene  operando,  et  ideo,  licet 
ad  perseverandum  requiratur  gratia,  non  ideo  dici  potest  etiam 
ad  operandum  requiri,  quia  perseverare  difficilius  est,  quam  ope¬ 
rari:  ita  ergo  aliud  est  diligere,  aliud  in  dilectione  perseverare: 
nec  quia  ad  perseverandum  in  dilectione  sit  necessaria  gratia, 

bene  infertur  esse  necessariam  ad  diligendum  ,  sed  aliunde  hoc 
probari  necesse  est.  » 

2)  Necessarium  haud  est,  ut  qui  actu  proponit  deinceps  vitare 
quidquid  Deum  graviter  offendere  potest  ,  descendat  ad  particu¬ 
lares  appretiationes,  proponendo  sibi  omnia  et  singula  praecepta 
servanda,  graves  tentationes  vincendas,  graves  difficultates  sub¬ 
eundas  potius  quam  Deum  offendendum.  Quod  etiam  docet  Sua- 
rez  (lib.  cit.  c.  31.  n.  10.):  «  Quia  »,  inquit,  «  nullum  nobis  datum 
est  praeceptum  faciendi  hujusmodi  comparationem,  neque  ex  na¬ 
tura  rei  est  necessaria,  quia  unusquisque  actus,  vel  habitus  pot¬ 
est  perfecte  tendere  in  objectum  suum  absolute  ,  et  simpliciter 
propositum.  Imo  saepe  talis  consideratio  et  collatio  potest  aver¬ 
tere  voluntatem,  et  ideo  interdum  est  cavenda  propter  pericu¬ 
lum.  »  Unde  S.  Bonaventura  (in  4.  dist.  16.  q.  2.  p.  1.  a.  2.)  ait, 
periculosum  esse,  et  stultitiam  (verbum  est  sancti  illius  docto- 
ris)  vel  sibi,  vel  alteri  proponere  ejusmodi  appretiationes,  quo¬ 
niam  est  gravem  tentationem  sibi  aut  alteri  objicere. 

3)  Neque  actualis  cogitatio  in  particulari  de  gravibus  difficul¬ 
tatibus  vincendis  necessario  reddit  moraliter  impossibile  propo¬ 
situm  easdem  superandi;  ex  una  parte  enim  difficultates  appre¬ 
hensae  non  tam  efficaciter  movent,  quam  praesentes  ;  et  ex  alia 
posset  simul  homo  cogitare  de  gravissimis  malis  incurrendis  si 
Deum  offendat. — Quod  si  in  aliquo  casu  tam  vivida  esset  appre¬ 
hensio  eorum  quae  facienda  vel  omittenda  sunt  ne  Deus  graviter 
offendatur,  ut  constitueret  gravem  difficultatem;  sequeretur  qui¬ 
dem  pro  eo  casu  actum  amoris  Dei  sine  gratia  esse  moraliter 
impossibilem,  non  vero  pro  omni  casu. 

420.  Dices  I.:  Homo  lapsus  est  aversus  a  Deo,  et  conversus 
ad  bonum  commutabile:  ergo  non  potest  suis  viribus  elicere  actum 
dilectionis  super  omnia;  alias  vero  maneret  simul  aversus  et  con¬ 
versus;  vel  per  illum  actum  tolleretur  aversio,  et  culpa. 

Respondetur:  1)  Haec  ratio  non  est  universalis  quia  saltem  se¬ 
quitur,  hominem  lapsum  jam  justificatum  posse  postea  diligere 
Deum  super  omnia  solis  viribus  liberi  arbitrii,  sine  auxilio  gra- 
tiae.— 2)  Illa  ratio  nimium  probaret,  si  valida  esset.  Sequeretur 
enim  peccatorem,  etiam  per  auxilium  gratiae  actualis,  non  posse 
elicere  actum  hunc  dilectionis  naturalis  super  omnia;  nam  idem 


284  MSP.  II. —  DE  ACTUALIS  GRATIAE  NECESSITATE. 

inconveniens  sequitur,  scilicet,  vel  manere  simul  aversum,  vel 
per  talem  actum  statim  remitti  peccatum,  quod  dici  non  potest.  — 
3)  Unde  si  homo  eliciens  actum  perfectum  amoris  Dei  naturalem 
supponatur  esse  in  statu  peccati,  non  obstante  eo  actu,  maneret 
a  Deo  aversus;  siquidem,  in  praesenti  statu,  actus  illi  non  suf¬ 
ficit  ad  remissionem  peccati.  «  Dicendum  est  »,  inquit  Suarez  (ib. 
c.  33.  n.  6.),  qui  nihili  facit  objectam  rationem,  «  quomodocumque 
contingat  peccatorem  habere  talem  actum,  per  illum  quidem  non 
justificari,  nec  tolli  maculam  culpae  ullo  modo,  et  ita  non  obstante 
illa  actuali  et  physica  conversione,  manere  habitualem,  et  mo¬ 
ralem  aversionem;  quia  illa  conversio  est  imperfecta,  et  dimi¬ 
nuta,  et  neque  est  per  se  sufficiens  ad  tollendam  moralem  seu 
habitualem  aversionem  peccati,  neque  illam  meretur  ullo  modo, 
nec  Deus  illam  promisit  sic  diligenti.  Et  patet  a  simili,  nam  qui 
peccavit  accipiendo  alienum,  conversus  manet  ad  bonum  commu¬ 
tabile:  et  nihilominus  potest  postea  actu  naturali  averti  ab  illo 
bono  creato,  nihilominus  moraliter  manet  semper  conversus,  do¬ 
nec  remittatur  peccatum. 

421.  Dices  II.:  D.  Thomas  (1.  2.  q.  109.  art.  3.),  ait:  «  Homo 
in  statu  naturae  integrae  non  indigebat  dono  gratiae  superadditae 
naturalibus  bonis  ad  diligendum  Deum  naturaliter  super  omnia, 
licet  indigeret  auxilio  Dei  ad  hoc  eum  moventis ;  sed  in  statu 
naturae  corruptae  indiget  homo  etiam  ad  hoc  auxilio  gratiae  na¬ 
turam  sanantis.  » 

j Respondetur:  Hic  locus  D.  Thomae  multiplicem  habet  explica¬ 
tionem  apud  ipsos  Thomistas,  uti  videre  est  apud  Suarez  (lib. 
cit.  c.  33.  nn.  7.  seqq.;  et  cap.  34.).  Eum  locum  ita  Molina  (1.  c. 
membr.  3.)  cum  aliis  explicat:  «  D.  Thomas  in  eo  articulo  solum 
constituit  discrimen  inter  hominem  naturae  integrae  et  lapsae,  quod 
homo  naturae  integrae  ea  dilectione  naturali,  quae  includit  obser¬ 
vationem  in  futurum  mandatorum  omnium  naturalium,  poterat 
absque  auxilio  Dei  speciali  diligere  Deum  super  omnia....  homo 
vero  naturae  lapsae  eodem  genere  dilectionis  non  possit  Deum  abs¬ 
que  speciali  auxilio  super  omnia  diligere,  eo  quod  ob  partis  sen¬ 
tientis  rebellionem,  corporisque  corruptibilitatem,  defatigationem, 
ac  molestiam,  multa  et  varia  impedimenta,  difficultatesque  ma¬ 
ximas  debeat  superare,  ut  opere  id  compleat,  quod  secum  ea  in 

parte  statuerit;  quae  omnia  simul  sine  quotidiano  speciali  Dei 
auxilio  non  potest  ita  superare,  quin  in  uno,  aut  alio  eventu,  ex 
tam  multiplicibus  et  frequentibus  ,  sequatur  bonum  particulare 
contra  legem  Dei.  » — Aliunde  idem  Auctor  (loc.  cit.  membr.  1.) 
plura  affert  S.  Doctoris  loca,  in  quibus  idem  docere  videtur  quod 
nos  tuemur. 

422.  Dices  III.:  Cone.  Arausicanum  II.  (can.  ult.),  ait:  «  Pror¬ 
sus  donum  Dei  est  diligere  Deum.  Ipse  ut  diligeretur  dedit,  qui 
non  dilectus  diligit.  Displicentes  amati  sumus,  ut  fieret  in  nobis 
unde  placeremus.  Diffundit  enim  caritatem  in  cordibus  nostris 
spiritus  Patris  et  Filii,  quem  cum  Patre  amamus  et  filio....  Hoc 
et  praedicare  debemus  et  credere;  quod  per  peccatum  primi  ho¬ 
minis  inclinatum  et  attenuatum  fuerit  liberum  arbitrium,  ut  nul¬ 
lus  postea  aut  diligere  Deum  sicut  oportuit,  aut  credere  in  Deum, 
aut  operari  propter  Deum  quod  bonum  est  possit,  nisi  eum  gra¬ 
tia  misericordiae  divinae  praevenerit.»  Concilium  impotentiam  aman¬ 
di  non  refert  in  supernaturalitatem  actus;  sed  in  infirmitatem 
arbitrii  contractam  per  peccatum. 

Respondetur:  Cone.  Arausican.  loquitur  de  amore  supernatura- 
li,  uti  probat  tum  illa  particula  sicut  oportet,  tum  ratio  adjecta 
diffundit  enim  caritatem,  etc.  Neque  obstat,  quod  Cone,  videatur 
refundere  impotentiam  amandi  in  infirmitatem  contractam  per 
peccatum;  simili  enim  ratiocinatione  probari  posset,  Concilium 
non  agere  de  fide  supernaturali,  quando  ait  ut  nullus  postea  pos¬ 
sit  in  Deum  credere.  Amor  Dei  supernaturalis,  non  modo  physice 
impossibilis  factus  est  per  peccatum  ,  absque  nova  Dei  gratia 
elevante,  sed  si  effectivus  sit,  etiam  moraliter  impossibilis,  ita 
ut  requiratur  gratia  etiam  sanans.  Ceterum,  qu ae  objiciuntur  ex 
Conciliis  et  Patribus  ipse  Suarez  (lib.  cit.  c.  33.  n.  2-4.)  merito 
nihili  facit;  sive  quia  loquuntur  de  amore  supernaturali  ,  sive 
quia  agunt  de  amore  effectivo. — Qui  plura  cupit  de  hac  quaestio¬ 
ne  adeat  Suarez  (lib.  1.  de  Necess.  Grat.  c.  29-36) ;  et  Molina 
(concord.  tot.  disp.  14.). 

ARTICULUS  OCTAVUS 

An,  absque  Gratia  Sanctificante,  et  absque  Fide,  possit  Homo 

aliquod  bonum  opus  efficere. 

i 

§  i. 

Exponitur  Status  Quaestionis. 

423.  Hactenus  expendimus  quaestiones  de  necessitate  gratiae 
contra  eos,  qui,  per  defectum  peccantes,  liberi  arbitrii  vires  ita 

extollunt,  ut  ipsi  totum ‘aut  nimis,  gratiae  vero  nihil  aut  minus 
tribuant.  Jam  cum  iis  controversiam  inimus,  qui  per  excessum 
peccantes,  gratiae  totum  aut  nimis,  libero  vero  arbitrio  nihil  omni¬ 
no  tribuunt.  Quaestionem  ergo  aggredimur  de  limitibus,  intra  quos 
gratiae  necessitas  continetur. 

424.  Tres  autem  quaestiones  institui  hic  possunt:  1)  «  Utrum 
homo,  absque  gratia  sanctificante  (peccator)  possit  quidquam  boni 
agere.  »— 2)  «  Utrum  absque  gratia  fidei,  possit  homo  (infidelis) 
aliquod  opus  moraliter  bonum  efficere.» — 3)  «Utrum  praestare 
id  possit  homo,  absque  ulla  omnino  gratia  (actuali),  solis  nem¬ 
pe  naturae  viribus.  »  Prima  et  altera  quaestio,  uti  patet,  non  re¬ 
spiciunt  gratiam  actualem;  ex  intimo  tamen  nexu,  quo  cum  quae¬ 
stionibus  de  hujus  gratiae  necessitate  junguntur,  apte  hic  pertra¬ 
ctantur,  easque  in  hoc  articulo  comprehendimus:  de  tertia  vero 
in  sequenti  articulo  singillatim  agemus. 

425.  Juverit  interim  Ecclesiae  documenta,  quae  generatim  gratiae 
necessitati  limites  praefiniunt,  hic  ob  oculos  ponere.  Ac  — 

1)  Cone.  Constantiense  (sess.  15.)  damnavit  hunc  Joannis  Huss 
articulum  16.  (Labb.  tom.  12.  p.  130.):  «Divisio  immediata  hu¬ 
manorum  operum  est,  quod  sint  vel  virtuosa,  vel  vitiosa;  quia 
si  homo  est  vitiosus,  et  agit  quidquam,  tunc  agit  vitiose;  si  est 
virtuosus  et  agit  quidquam,  tunc  agit  virtuose.  » 

2)  Cone.  Tridentinum  (sess.  6.  can.  7.)  habet:  «Si  quis  dixe¬ 
rit,  opera  omnia  quae  ante  justificationem  fiunt,  quacumque  ra¬ 
tione  facta  sint,  vere  esse  peccata,  vel  odium  Dei  mereri;  aut, 

quanto  vehementius  quis  nititur  se  disponere  ad  gratiam  ,  tanto 
eum  gravius  peccare;  anathema  sit.  » 

3)  Ex  propp.  damnatis  in  Baio  (a  S.  Pio  Y.  bulla  Ex  Omnibus 
Afflictionibus,  1.  Oct.  1567.;  a  Gregorio  XIII.  bulla  Provisionis 
Nostraz ,  29.  Jan.  1579.;  ab  Urbano  VIII.  bulla  In  Eminenti, 
6.  Mart.  1641.)  sequentes  seligemus  —  XXV.:  «Omnia  opera  in¬ 
fidelium  sunt  peccata,  et  philosophorum  virtutes  sunt  vitia.  »  — 
XXVII.:  «Liberum  arbitrium,  sine  gratiae  Dei  adjutorio,  nonnisi 
ad  peccandum  valet.»  —  XXVIII.:  «Pelagianus  est  error  dicere, 
quod  liberum  arbitrium  valet  ad  ullum  peccatum  vitandum.»  — 
XXIX.:  «Non  soli  fures  ii  sunt  et  latrones,  qui  Christum  viam 
et  ostium  veritatis  et  vitae  negant,  sed  etiam  quicumque  aliunde 
quam  per  ipsum  in  viam  justitiae  (hoc  est  aliquam  justitiam),  con¬ 
scendi  posse  docent.»  —  XXX.:  «Aut  tentationi  ulli  sine  gratiae 
ipsius  adjutorio  resistere  hominem  posse,  sic,  ut  in  eam  non  in¬ 
ducatur  aut  ab  ea  non  superetur.»  —  XXXV.:  «Omne  quod  agit 
peccator  vel  servus  peccati,  peccatum  est.»  —  XXXVII.:  «Cum 
Pelagio  sentit,  qui  boni  aliquid  naturalis,  hoc  est,  quod  ex  na¬ 
turae  solis  viribus  ortum  ducit  agnoscit.  » 

4)  His  addi  debent  complures  Jansenianorum  propp. ,  quas 
Alexand.  VIII.  prohibuit  (7.  Dec.  1690.).  Scilicet  docuerat  Jan- 
senius  (de  Statu  Natur.  Lapsae,  lib.  4.  c.  18.)  quod  ita  peccato 
periit  libertas  arbitrii  ad  faciendum  bonum,  ut  ante  gratiam  pro¬ 
prie  dictam  non  sit  liberum  a  peccato  abstinere;  sed  quocumque 
se  verterit  homo,  h'ic  et  nunc  in  singulis  actibus  quadam  huma¬ 
nis  viribus  insolubili  peccandi  necessitate  teneatur.  Unde  damna¬ 
tae  fuerunt  seqq.  propp.  —  VII.:  «Omnis  humana  actio  deliberata 
est  Dei  dilectio  vel  mundi;  si  Dei,  caritas  Patris  est:  si  mundi, 
concupiscentia  carnis,  hoc  est  mala  est.»  —  VIII.:  « Necesse 
est,  infidelem  in  omni  opere  peccare.»  —  XI.:  «Omne  quod  non 
est  ex  fide  Christiana  supernaturali,  quae  per  dilectionem  opera¬ 
tur,  peccatum  est.  » 

5)  Ex  propp.  damnatis  in  Quesnello  (a  Clemente  XI.  Const. 
Unigenitus ,  8.  sept.  1713.)  ad  rem  faciunt  praesertim  sequen¬ 
tes —  XXXVIII.:  «Peccator  non  est  liber  nisi  ad  malum,  sine 
gratia  Liberatoris.»  —  XXXIX.:  «Voluntas,  quam  gratia  non 
praevenit,  nihil  habet  luminis  nisi  ad  aberrandum,  ardoris  nisi  ad 

se  praecipitandum,  virium  nisi  ad  se  vulnerandum:  est  capax  omnis 
mali,  et  incapax  ad  omne  bonum.»  —  XL.:  «Sine  gratia,  nihil 
amare  possumus  nisi  ad  nostram  condemnationem.» — XL1I.:  «Sola 
gratia  Christi  reddit  hominem  aptum  ad  Sacrificium  fidei  :  sine 
hoc,  nihil  nisi  impuritas,  nihil  nisi  indignitas.  »  —  XLV.:  «Amore 
Dei  in  corde  peccatorum  non  amplius  regnante,  necesse  est  ut  in 
eo  carnalis  regnet  cupiditas,  omnesque  actiones  ejus  corrumpat.»  — 
XLIX.:  «Ut  nullum  peccatum  est  sine  amore  nostri,  ita  nullum 
est  opus  bonum  sine  amore  Dei. »  —  LIX.:  «  Oratio  impiorum  est 
novum  peccatum:  et  quod  Deus  illis  concedit,  est  novum  in  eos 
judicium.  » 

6)  Denique  ex  propp.  Synodi  Pistorien.  damnatis  a  Pio  VI. 
(Const.  Auctorem  Fidei,  28.  August.  1794.)  oportet  has  com¬ 
memorare  —  XXIII.:  «  Doctrina  Synodi  de  duplici  amore  (do¬ 
minantis  cupiditatis  et  caritatis  dominantis)  enuntians,  homi¬ 
nem  sine  gratia  esse  sub  servitute  peccati  ,  ipsumque  in  eo 
statu  per  generalem  cupiditatis  dominantis  influxum  omnes  suas 
actiones  inficere  et  corrumpere ;  Quatenus  insinuat  ,  in  homi¬ 
ne,  dum  est  sub  servitute  sive  in  statu  peccati,  destitutus  gra¬ 
tia  illa  ,  qua  liberatur  a  servitute  peccati  et  constituitur  filius 
Dei,  sic  dominari  cupiditatem,  ut  per  generalem  hujus  influxum 
omnes  illius  actiones  in  se  inficiantur  et  corrumpantur;  aut  opera 
omnia,  quae  ante  justificationem  fiunt,  quacumque  ratione  fiant, 
sint  peccata;  Quasi  in  omnibus  suis  actibus  peccator  serviat  do¬ 
minanti  cupiditati;  Falsa,  perniciosa,  inducens  in  errorem  a  Tri- 
dentino  damnatum  ut  haereticum,  iterum  in  Baio  damnatum  art.  40. 
§  12.»  —  XXIV.:  «Qua  vero  parte  inter  dominantem  cupidita¬ 
tem  et  caritatem  dominantem  nulli  ponuntur  affectus  medii  a 
natura  ipsa  insiti  suapteque  natura  laudabiles,  qui  una  cum  amore 
beatitudinis  naturalique  propensione  ad  bonum  ‘remanserunt  velut 
extrema  lineamenta  et  reliquiae  imaginis'  (Ex  S.  Aug.  de  Spirit. 
et  Litter.  ca.  28.):  perinde  ac  si  ‘inter  dilectionem  divinam,  quae 
nos  perducit  ad  regnum,  et  dilectionem  humanam  illicitam,  quae 
damnatur,’  non  daretur  ‘dilectio  humana  licita,  quae  non  reprehen¬ 
ditur’  (Ex  S.  Augustin.  Serm.  349.  de  Charitate,  edit.  Maurin.); 
falsa,  alias  damnata. » 

426.  Ad  haec  rite  intelligenda,  notetur  quod  sicut  haeresis  Pe- 

lagiana  (n.  243.),  ita  etiam  errores  Novatorum  ,  Jansenii,  etc. 
radicem  habent  in  perverso  ,  quem  informarunt  ,  conceptu  de 
statu  innocentiae,  et  consequenter  de  statu  hominis  post  lapsum. 
Censuerunt  enim  Novatores  ,  gratiam  sanctificantem  ,  ceteraque 
dona  justitiae  originalis  fuisse  quidem  ejusmodi  bona  ,  quae  cum 
ceteris  physicis  et  humanis  rebus  comparari  non  possent;  sed 
tamen  humanae  naturae  debita,  vel  quatenus  ad  ipsius  essentiam 
pertinebant,  vel  saltem  quia  veluti  necessariae  facultates  ab  ipsa 
essentia  fluebant.  Hunc  errorem  renovavit  Bajus  ,  quem  deinde 
•Jansenius  ,  et  Quesnellus  secuti  sunt.  Asserebat  videlicet  Baius 
gratiam  sanctificantem  seu  consortium  divinae  naturae,  et  praeclara 
illa  bona,  quae  hominibus  primis  in  statu  innocentiae  concessa  fue¬ 
runt,  debita  iis  fuisse.  Eadem,  quamvis  non  ad  essentiam  perti¬ 
neant  hominis,  tamen  necessitate  finis  huic  convenire  statuit,  ut 
bene  beateque  vivat.  Cf.  De  Deo  Creante  (n.  690.). 

427.  Ex  quo  falso  principio  intulerunt  hominem,  per  originale 
peccatum  certo  spoliatum  donis  omnibus  justitiae  originalis,  fuisse 
vitiatum  et  corruptum  in  ipsa  essentia  animae;  aut  saltem  ipsam 
animam  evasisse  imperfectam  ,  incompletam  in  aliquo  ,  quod  ad 
ejus  integritatem  pertinebat ;  ac  praecipue  libertatem  quamlibet 
ad  bonum  operandum  periisse.  Successit  (legitur  in  Solid.  de¬ 
dar.  1.  §  10.),  «intima,  pessima,  profundissima,  inscrutabilis  et 
ineffabilis  corruptio  totius  naturae  et  omnium  virium  ,  imprimis 
vero  superiorum  et  principalium  animae  facultatum  :  quae  infixa 
sit  penitus  intellectui  ,  cordi  et  voluntati  hominis.  » 

428.  Deducebant  ulterius  ,  hominem  ,  per  peccatum  ,  amisisse 
ipsam  facultatem  boni  cujuscumque  ,  sive  moralis  sive  spiritua¬ 
lis,  peragendi:  et  e  contra,  quantum  ex  se  est,  quamdam  con¬ 
traxisse  necessitatem  operandi  malum.  Ex  privatione  quippe  ju¬ 
stitiae  originalis,  ut  nuper  diximus,  vel  natura  vitium  in  semetipsa 
contraxit,  et  facta  est  essentialiter  mala;  vel  ejus  facultates  eva¬ 
serunt  intrinsecus  distortae  et  in*ordinatae.  Natura  autem  essen¬ 
tialiter  vitiata  nequit  per  se  ullum  producere  bonum  ;  sicut  a 
facultatibus  intrinsece  inordinatis  rectitudo  nulla,  nec  ullus  ordo 
procedere  umquam  potest.  Unde  (in  Solid.  Declar.  lib.  de  Peccat. 
Orig.  §  21.)  dicitur:  «  Repudiantur,  qui  docent,  hominem  ex  prima 
sua  origine  adhuc  aliquid  boni,  quantulumcumque  etiam,  et  quam 

Mazzella.  De  Gratia  Christi. 

exiguum  atque  tenue  illud  sit,  reliquum  habere,  capacitatem  videli¬ 
cet  et  aptitudinem,  et  vires  aliquas  in  rebus  spiritualibus.»  Et  §  22.): 
Insuper  etiam  asserunt,  quod  natura  corrupta  ex  se  viribus  suis 
coram  Deo  nihil  nisi  peccare  possit.»  —  Et  Calvinus  (Inst.1.2.  c.3.) 
ita  scribit :  « Ex  corrupta  hominis  natura  nihil  nisi  damnabile 
prodire.»  —  Et  Melanchton  (Loc.  Theolog.  p.  22.):  «Esto,  fuerit 
quaedam  in  Socrate  constantia,  in  Xenocrate  castitas,  in  Zenone 
temperantia.  .  .  .  non  debent  pro  veris  virtutibus ,  sed  pro  vitiis 
haberi.  .  ..  Negant  tamen  Pelagiani  (id  est,  Catholici)  eam  esse 
vim  peccati  originalis,  ut  omnia  hominum  opera,  omnes  homi¬ 
num  conatus  sint  peccata.  »  —  Yide  Perrone  (  de  Grrat.,  nota 
ad  n.  100.). 

429.  Principia  .Jansenistarum  paulo  diversa  sunt  ab  illis  Nova¬ 
torum;  ad  eamdem  tamen  ducunt  illationem  de  amissa,  per  pec¬ 
catum,  facultate  operandi  bonum  quodcumque.  «Hoc  igitur», 
recte  notat  Perrone  (n.  168.),  «intercedit  discrimen  inter  utrum¬ 
que  systema,  quod  juxta  theoriam  Novatorum,  actiones  peccato¬ 
rum  totidem  peccata  sint  ex  principio  intrinseco  naturae  corruptae 
et  infectae  per  concupiscentiam,  in  qua  consistit  qualitas  positiva, 
et  formalis  ratio  peccati  originalis,  quod  se  manifestat  in  singu¬ 
lis  hominis  lapsi  actionibus;  juxta  theoriam  vero  Jansenistarum, 
hoc  provenit  ex  principio  extrinseco  et  hominem  excitante  ad 
peccandum  in  singulis  actionibus  per  cupiditatem  dominantem. 
Hac  de  causa  autumarunt  Janseniani ,  doctrinam  suam  minime 
fuisse  per  Tridentinum  canonem,  in  Novatores  latum,  proscri¬ 
ptam.  Sed  frustra;  cum  enim  conclusio  eadem  sit,  parum  inter- 
est,  an  principia,  ex  quibus  dimanat,  diversa  sint,  ut  patet  ex 
nota ,  quae  inusta  fuit  propositioni  nuper  relatae  Synodi  Pisto¬ 
riensis.  » 

430.  His  principiis  semel  admissis,  pronum  erat,  quoad  rem 
praesentem,  haec  statuere:  1)  Absque  peculiari  gratiae  auxilio, 
nullum  opus  moraliter  bonum,  itec  in  ordine  naturali,  potest  homo 
efficere;  neque  ullam  tentationem,  nec  ex  motivo  naturalis  hone¬ 
statis  vincere.  Ex  dictis  enim,  homo  caret  ex  se  potestate  cujus- 
que  boni  agendi ;  ergo  si  quid  hujusmodi  perficere  debeat ,  ex 
extrinseeo  principio  vim  mutuetur  oportet. 

2)  Ante  justificationem ,  nullum  bonum  opus  effici  potest.  Si 

■enim  Novatores  audias,  natura  ita  est  vitiata,  ut  etiam  quando 
per  gratiam  justificatur,  peccare  non  desinat,  sed  solum  peccata 
non  imputentur  amplius:  a  principio  autem  malo,  nonnisi  malum 
procedere  potest.  Si  Jansenistas  audias,  quamdiu  caritas  non  do¬ 
minatur,  dominetur  necesse  est  cupiditas:  quae  autem  ex  cupidi¬ 
tate  procedunt,  nequeunt  non  esse  mala. 

3)  Ante  fidem  formalem ,  nullum  est  opus  moraliter  bonum. 
Justificatio  enim,  juxta  Novatores,  non  contingit,  nisi  per  exter¬ 
nam  imputationem  justitiae  Christi,  quse  apprehenditur  per  fidem 
(de  hoc  suo  loco  dicetur):  si  ergo  ante  justificationem  nequit  homo 
quidquam  boni  efficere,  nec  poterit  ante  fidem.  Yel,  juxta  Janse- 
nianos,  qui  fide  caret,  nondum  habet  praedominantem  caritatem; 
■ergo  cupiditati,  ac  proinde  peccato  subjicitur. 

4)  Ante  fidem  nulla  datur  gratia .  Nexus  hujus  erroris  cum 
toto  systemate  melius  infra  intelligetur.  Nunc  id  dicere  sufficiat: 
gratia  quae  daretur  ante  fidem,  non  tolleret  peccatum,  imo  nec 
imputationem  ejus,  juxta  Novatores;  neque  illud  tolleret  in  syste¬ 
mate  Jansenianorum,  cum  gratia  ante  fidem  nequeat  esse  caritas 
praedominans.  Si  ergo  ulla  daretur  gratia  ad  agendum  ante  fidem, 
daretur  ad  peccandum. 

431.  Jam  doctrinam  Catholicam,  contra  hos  errores,  ex  citatis 
Ecclesiae  decretis,  facile  est  intelligere.  Sed  ut  ejus  partium  cohae¬ 
rentia  et  nexus  penitius  introspiciatur,  notetur  eam  etiam  totam 
desumi  ex  conceptu  status  primi  hominis,  ac  subsequentis  lapsus 
totius  humanae  naturae.  Ecclesia  enim  extremos  Pelagianorum 
Novatorumque  errores  devitans  ,  medium  iter  insistit.  Docet 
nempe  in  Adamo  aliud  fuisse  naturam,  aliud  statum  justitiae  ori¬ 
ginalis,  integritatis  et  gratiae:  illa  consistit  ex  iis  omnibus  donis, 
quae  ad  philosophicam  hominis  definitionem  pertinent:  hic  vero 
ex  donis  coalescit,  quae  praeter  omnem  naturae  exigentiam,  ex 
pura  Dei  liberalitate,  naturae  collata  fuere;  ea  quidem  lege,  ut  si 
primus  homo  peccaret,  sibi  et  posteris,  quidquid  erat  naturae 
superadditum,  foret  amissurus.  Cf.  quae  diximus  in  tract.  De  Deo 
Creante  (tot.  disp.  4.). 

432.  Hinc  per  peccatum  primi  parentis,  privatus  est  homo  gra¬ 
tia  sanctificante,  et  elevatione  ad  statum  supernaturalem;  priva¬ 
tus  est  etiam  integritate  ,  aliisque  donis  in  eo  statu  cum  gratia 

sanctificante  connexis  ;  sed  manserunt  in  eo  integra  quae  ipsius 
naturam  constituunt,  aut  ei  sunt  quomodocumque  debita.  In  ordine 
ergo  supernaturali,  post  peccatum,  se  habet  homo  veluti  mortuum; 
in  ordine  vero  naturali  ,  veluti  debilem  ,  infirmum  ,  in  deterius 
mutatum,  per  amissionem  integritatis  aliorumque  donorum  prae- 
ternaturalium;  retinuit  tamen  idem  naturae  bonum,  quod  habuis¬ 
set  ,  si  absque  illis  donis  superadditis  creatus  fuisset.  Cf.  quae 
diximus  in  tract.  De  Deo  Creante  (tot.  disp.  5.). 

433.  Ex  his  vero  sequuntur  tum  doctrinae  capita,  quae,  articu¬ 
lis  praecedentibus,  contra  Pelagianos  et  Semipelagianos  adstruxi- 
mus;  tum  alia,  quae  hic,  contra  Novatores  et  Jansenianos  ,  vin¬ 
dicanda  proposuimus.  Etenim,  si  mansit  in  homine  bonum  natu¬ 
rae  ,  cum  liberum  arbitrium  ad  naturam  pertineat  ,  mansit  in 
homine  post  peccatum  —  potest  ergo  homo,  per  liberi  arbitrii  vi¬ 
res,  aliquod  naturalis  ordinis  bonum  operari  —  non  ergo  quidquid 
homo  facit,  peccatum  est  —  idque  obtinet  etiam  ante  fidem  et 
gratiam;  siquidem  ante  illas  est  in  homine  naturae  bonum  —  si 
autem,  ex  Dei  misericordia,  iterum  confertur  gratia,  poterit  homo, 
libere  ei  cooperans,  supernaturale  etiam  opus  perficere  —  quod  si 
gratia  conferatur  ante  justificationem;  poterit  homo,  ante  justi¬ 
ficationem,  bene"  et  supernaturaliter  agere. 

434.  Antequam  duo  doctrinae  capita,  quae  in  hoc  articulo  discu¬ 
tienda  suscepimus,  statuantur,  tria  claritatis  gratia  adnotari  de¬ 
bent.  1)  Quoad  lam  quaestionem  :  in  fideli  peccatore  possumus 
triplicis  ordinis  bona  opera  concipere.  Opera  salutaria,  quae  fiunt 
adjutorio  gratiae  actualis  supernaturalis  quoad  substantiam;  tales 
ex.  gr.,  sunt  actus,  quibus  disponitur  ad  justificationem. —  Opera, 
quae  dici  possunt  praeternaturalia ,  quatenus  fiunt  adjutorio  gra¬ 
tiae  supernaturalis  quoad  modum:  talis  esset  ,  ex.  gr.,  victoria 
gravis  tentationis  solum  ex  motivo  naturalis  honestatis.  —  Opera 
naturalia,  quae  bona  sunt  et  viribus  naturae  tantum  efficiuntur. — 
Ad  praesentem  quaestionem  sufficit,  ut  cujuscumque  ordinis  ad- 
struatur  actus  bonus,  qui  propterea  non  sit  peccatum. 

2)  Quoad  2dam  quaestionem:  quando  de  infideli  agitur,  loqui¬ 
mur  de  eo  operante  sive  cum  solis  viribus  liberi  arbitrii  et  con¬ 
cursu  Dei  generali,  sive  cum  adjutorio  gratiae:  sufficit,  ad  erro- 

rem  adversariorum  evertendum,  ostendere  eum  quocumque  modo 
posse  bene  moraliter  agere. 

3)  Quoad  utramque  quaestionem  :  plus  est  bene  moraliter 
operari,  quam  actum  moralem  de  se  bonum  facere;  hoc  enim 
posterius  fit  per  actum  ex  genere  suo,  ut  aiunt,  seu  ex  objecto 
bonum,  etiamsi  non  recta  intentione  fiat,  et  ideo  nemo  unquam 
dubitavit,  quin  talis  actus  possit  viribus  naturae  fieri,  nam  a  pes¬ 
simis  hominibus  fieri  potest.  At  vero  ,  ut  quis  bene  moraliter 
operetur,  necessarium  est,  ut  actum  faciat  undique  honestum  ex' 
fine,  seu  motivo,  et  omnibus  circumstantiis;  et  de  hoc  actu  pro¬ 
cedit  quaestio.  Etenim  adversarii  admittunt  quod  sine  fide  aliqua 
opera  bona  ex  objecto  et  officio  possint  perfici,  quia  vere  hinc 
inde  infideles  eleemosynas  dant,  justitiam  servant,  parentes  ho¬ 
norant,  praepositis  obediunt  ,  etc.:  prorsus  autem  ab  illis  nega¬ 
tur  quod  infideles  quoddam  opus  morale  non  solum  ratione  obje¬ 
cti  et  officii ,  sed  etiam  ratione  circumstantiarum  ,  et  praecipue 
ratione  finis,  bonum  perficere  valeant;  et  ideo  contendunt  omnia 
ipsorum  opera  vitia,  seu  peccata  esse. 

435.  His  ergo  praehabitis  — 

§  II. 

Solvitur  Proposita  Quaestio. 

Prop.  XIV.  —  1.  Potest  homo  ,  absque  gratia  sanctificante 
( peccator )  bona  aliqua  opera,  sive  naturalia ,  sive  ex  speciali 
auxilio  super  natur  alia ,  efficere;  ac  proinde  non  omnia  pec¬ 
catorum  opera  sunt  peccata.  —  2.  Potest  item  ,  absque  gratia 
fidei  ( infidelis )  moraliter  quandoque  agere  ex  motivo  natura¬ 
lis  honestatis  :  ac  propterea  non  omnia  infidelium  opera  sunt 
peccata. 

436.  Prob.  lma  pars.  I.  Ex  Scriptura.  Etenim  —  1)  Deus  hor¬ 
tatur  peccatores  ad  orandum  —  et  spem  dat  fore  ut  exaudiat  eo¬ 
rum  preces.  III.  lieg.  (VIII.  38.  39.)  legitur:  « Si  quis  cognove¬ 
rit  plagam  cordis  sui,  et  expanderit  manus  suas  in  domo  hac,  tu 
exaudies  in  coelo,  in  loco  habitationis  tuae,  et  repropitiaberis.»  — 

Eccli.  (XXI.  1.):  «Fili  peccasti?  non  adjicias  iterum,  sed  et  de 
pristinis  deprecare,  ut  tibi  dimittantur.» — II.  Machab.  (I.  5.): 
«Exaudiat  Dominus  orationes  vestras,  et  reconcilietur  vobis.» 

2)  Quod  et  factis  Scripturae  confirmant.  II.  Par.  (XXXIII.  12. 
seqq.)  dicitur  de  Manasse  pluribus  sceleribus  contaminato:  «Post- 

i 

quam  coangustatus  est,  oravit  Dominum  Deum  suum,  et  egit  poe¬ 
nitentiam  valde  coram  Deo  patrum  suorum  ,  deprecatusque  est 
eum,  et  obsecravit  intente:  et  exaudivit  orationem  ejus,»etc. — 
Luc.  (XVIII.  13.)  exhibetur  publicanus  a  longe  consistens  ,  qui 
non  audebat  in  coelum  oculos  suos  attollere  ,  sed  «  percutiebat 
pectus  suum  dicens:  Deus  propitius  esto  mihi  peccatori»;  et  mox 
additur:  «Descendit  hic  justificatus  in  domum  suam.» 

3)  Hortatur  Deus  peccatores  ad  poenitentiam,  cui  misericordiam 
promittit.  Ezechiel.  (XVIII.  30.):  «  Ait  Dominus  Deus:  Converti¬ 
mini,  et  agite  poenitentiam  ab  omnibus  iniquitatibus  vestris.  »  — 
Zachar.  (I.  3.):  «Convertimini  ad  me,  et  convertar  ad  vos,  ait 
Dominus  exercituum.»  —  Ps.  (L.  19.):  «Sacrificium  Deo  Spiritus 
contribulatus:  cor  contritum  et  humiliatum,  Deus  non  despicies.  > 
Huc  faciunt  ea  omnia,  quibus  ostenditur  necessitas  dispositionis 
in  justificatione  adultorum. 

Unde:  impossibile  est  ut  Deus  hortetur  ad  peccatum ,  aut  re¬ 
muneretur  opera  quae  non  sunt  bona  ;  atqui  Deus  hortatur  pec¬ 
catores  ad  orationem,  ad  actus  poenitentiae,  et  veniam  promittit. 
Ergo  — 

437.  II.  Ex  Patribus.  Origenes  (Hom.  5.  in  Is.  n.  2.),  ait: 

«  Etsi  peccatores  estis,  orate  Dominum.  Peccatores  exaudit  Deus. 
Quod  si  timetis  illud,  quod  in  Evangelio  (Joan.  IX.  31.)  dicitur: 
‘Scimus,  quia  peccatores  Deus  non  audit,’  nolite  pertimescere, 
nolite  credere.  Caecus  erat,  qui  hoc  dixit.  Credite  potius  ei,  qui 
dicit  et  non  mentitur  (Isaiae ,  I.  18.):  ‘Si  fuerint  peccata  vestra 
ut  coccinum,  ut  lanam  dealbabo,  et  si  volueritis,  et  audieritis 
me  bona  terrae  edetis.  »  —  S.  Ambrosius  (in  Ps.  118.  V.  116.): 
Qui  expectat,  sperat  caritatem:  ergo  spes  praecedit,  sequitur  sa¬ 
lus:  spes  igitur  praecurrit  aifectum.  — S.  Joannes  Chrysostomus 
(Homil.  5.  de  Incomprehensibili  Dei  Natura):  «  Vocatur  Deus  con¬ 
solationis  et  misericordiarum:  quoniam  hoc  est  ejus  officium  per¬ 
petuum  ,  ut  dolentes  et  afflictos  consoletur  et  hortetur,  etiamsi 

innumeris  sint  peccatis  onusti....  Ecquid  mirum,  si  humanas  aeru¬ 
mnas  oratio  solvere  possit,  quando  peccatorum  naturam  ita  facile 
extinguit  et  delet?» — S.  Augustinus  (in  Joan.  tr.  44.  n.  13.)  in 
illa  verba  caeci  nati  :  ‘Scimus  autem  ,  quia  peccatores  Deus  non 
audit,»  etc.,  ita  disserit:  «Adhuc  inunctus  loquitur.  Nam  et  pec¬ 
catores  exaudit  Deus.  Si  enim  peccatores  Deus  non  exaudiret , 
frustra  fille  publicanus  oculos  in  terram  demittens  ,  et  pectus 
suum  percutiens  diceret:  ‘Domine  propitius  esto  mihi  peccatori/ 
Et  ista  confessio  meruit  justificationem  ,  quomodo  iste  caecus  il¬ 
luminationem.  » 

438.  III.  Ex  Ratione.  Nam  —  1)  opera  virtutum,  justitiae,  re¬ 
ligionis,  misericordiae,  temperantiae,  etc.,  jure  naturali,  et  divino 
praecipiuntur  non  solis  justis,  sed  etiam  injustis,  et  peccati  mor¬ 
talis  labe  inquinatis:  atqui  non  praeciperentur,  si  isti  ea  non  pos¬ 
sent  implere  ,  nisi  peccando  ;  alioquin  eis  praeciperetur  ,  ut  pec¬ 
carent  ,  sive  implendo  ,  sive  non  implendo  actum  praeceptum. 
Ergo  — 

2)  Ex  sententia  adversariorum  sequeretur  quod  non  essent  hor¬ 
tandi  peccatores  ad  facienda  opera  bona  ,  ut  jejunia  ,  orationes, 
mortificationes:  si  enim  nullum  opus  bonum  facere  possent,  sed 
in  quovis  opere  peccarent;  idem  esset  eos  hortari  ad  opera  bona, 
ac  eos  hortari  ad  peccandum  :  quo  quid  absurdius? 

3)  Ideo,  juxta  Novatores  ,  nequit  homo  ullum  bonum  opus  fa¬ 
cere,  quia  ejus  natura  facultatesque  sunt  intrinsece  corruptae  per 
peccatum,  et  necessario  ad  malum  inclinatae:  unde  dicunt  justo¬ 
rum  etiam  opera  esse  peccata,  quamvis  eis  non  imputentur. 
Atqui  haec  principia  absurda  esse  probavimus  in  tract.  De  Deo 
Creante.  Ergo  — 

4)  Ideo,  juxta  Bajum,  omnia  peccatorum  opera  sunt  mala,  quia, 
deficiente  in  eis  caritate,  necesse  est  ut  ex  cupiditate,  seu  malo 
affectu  operetur.  Atqui  hoc  falsum  est:  nam  sicut  homo  habitua- 
liter  conversus  ad  Deum  per  gratiam  ,  non  semper  operatur  ex 
affectu,  et  ordine  ad  Deum;  sed  interdum  in  quaedam  prolabitur, 
quae  licet  levia,  et  venialia,  peccata  sunt:  ita  quoque  ex  adverso 
homo  habitualiter  aversus  a  Deo,  et  conversus  ad  creaturam  per 
peccatum,  non  semper  operatur  ex  affectu  ad  creaturam;  sed  ali¬ 
quod  opus  morale  bonum  ex  alio  motivo  potest  facere.  Unde 

S.  Chrysostomus  (Homil.  67.  ad  Populum):  «Non  potest»,  inquit, 
«  malus  omnino  malus  esse,  sed  evenit ,  ut  aliquid  habeat  boni ; 
neque  bonus  esse  omnino  bonus  ,  sed  nonnulla  solet  habere  pec¬ 
cata.  » 

439.  Prob,.  2da  pars.  I.  Ex  Scriptura  V.  T.  Nam  —  1)  cum 
obstetrices  aegyptiacae  (Exod.  I.  15.  seqq.)  mandatum  accepissent 
a  Pharaone  praefocandi  omnes  Hebraeorum  masculos,  illae  «timue¬ 
runt  Deum»,  nec  fecerunt  juxta  praeceptum  Regis,  sed  mares 
servaverunt;  quam  quidem  misericordiam  laudat  Scriptura,  nec 
eam  sine  mercede  reliquit  Deus;  etenim  versu  20  legitur:  «Bene¬ 
fecit  Deus  obstetricibus; »  et:  «Quia  timuerunt  obstetrices  Deum, 
aedificavit  eis  domos  »,  id  est  dedit  eis  copiosas  proles,  et  fami¬ 
lias  optime  constitutas.  Quamvis  vero  postea  mentitae  sint,  hoc 
tamen  subsequens  peccatum  non  coinquinavit  opus  bonum  antea 
peractum;  unde  S.  Augustinus  (lib.  cont.  Mendae,  c.  15.  n.  32.) 
ait:  «Non  est  in  eis  remunerata  fallacia,  sed  benevolentia;  beni¬ 
gnitas  mentis,  non  iniquitas  mentientis.  » 

2)  Regem  Nabuchodonosor  Daniel  excitavit  ad  eleemosynas 
(Dan.  IV.  24.)  dicens:  «Peccata  tua  eleemosynis  redime,  et  iniqui¬ 
tates  tuas  misericordiis  pauperum»;  non  minus  absurdum  autem, 
quam  impium  esset  dicere,  Danielem  regem  ad  peccandum  exci¬ 
tasse,  aut  Deum  per  peccata  placari:  certe  ergo  rex  eleemosynas 
distribuens  opera  moraliter  bona  exercere,  et  per  haec  a  miseri¬ 
cordia  divina  liberationem  a  flagellis  temporalibus  impetrare 
potuit. 

3)  Rahab.  de  qua  (Josue,II.l.)  ex  Pauli  testimonio  (Hebr.  XI. 31.) 
non  periit ,  eo  quod  domi  suae  .Judaeos  exploratores  occultavit. 
II.  Par.  (XXXY1.)  et  Isa.  (XLIV.  28.,  XLY.  1.)  laudatur  Cyrus, 
quod  templi  restitutionem  et  populi  libertatem  constituturus  es¬ 
set.  Immo  spiritum  eius  in  bis  agendis  Deus  excitaturus  perhibe¬ 
tur  (Paral.  1.  c.). 

Unde:  nequit  Deus  hortari  infideles  ad  peccatum,  neque  eorum 
mala  opera  ,  undecumque  malitiam  desumant ,  praemio  afficere. 
Atqui  Deus  hortatur  infideles  ad  aliqua  opera  praestanda,  eadem- 
que  ab  iis  edita  praemio  afficit.  Ergo  — 

440.  II.  Ex  Scriptura  N.  T.  Christus  (Matth.  Y.  46.)  dixit : 

«Si  diligitis  eos,  qui  vos  diligunt,  quam  mercedem  habebitis? 
nonne  et  publicani  hoc  faciunt?»  Ubi  necesse  est,  sermonem  esse 
de  dilectione  bona,  nam  dilectio  male  exhibita,  eo  ipso  non  est 
digna  mercede  ;  ita  ut  argumentum  sit  efficax  ,  oportet ,  ut  illa 
dilectio  etiam  in  ethnicis  bona  sit,  seu  esse  possit;  alias  nec  ar¬ 
gumentum  cogeret ,  nec  recte  dicerentur  ethnici  idem  in  eo  ge¬ 
nere  facere,  quod  fideles  etiam  naturaliter  faciunt.  Et  hoc  ipsum 
significavit  Christus  (Luc.  XI.  13.)  dicens:  «  Si  vos  cum  sitis  mali, 
nostis  bona  data  dare  filiis  vestris  »,  utique  ex  affectu  naturae  , 
et  ductu  rationis  sine  ulla  turpitudine,  nam  si  de  largitione  tur¬ 
piter  facta  sermo  esset,  nihil  mirum  esset,  quod  fieri  possit  ab 
hominibus  ,  licet  sint  mali.  —  Haec  magna  ex  parte  exscripsimus 
ex  Bellarmino  (de  Grat.  et  Lib.  Arb.  1.  5.  c.  9.).  Cf.  etiam  Ri- 
palda  (t.  3.  d.  20.  s.  2.  3.). 

441.  III.  Ex  Patribus.  Plurima  Patrum  testimonia  collecta 
invenies,  tum  apud  Bellarminum  (1.  c.),  tum  apud  Ripalda  (1.  c. 
sect.  4.).  Quia  vero  Baius  et  Jansenius  S.  Augustini  auctoritate 
pessime  abusi  sunt ,  praestat  S.  Doctoris  testimonia  contra  eos 
proferre.  Itaque  — 

1)  S.  Augustinus  clare  asserit  dari  aliqua  bona  opera  in  infi¬ 
delibus  ,  quamvis  pauca  sint.  In  libro  enim  de  Spir.  et  Litt. 
(cap.  27.)  scribit:  «Si  autem  hi  qui  naturaliter  quae  legis  sunt 
faciunt,  nondum  habendi  sunt  in  numero  eorum  quos  Christi  ju¬ 
stificat  gratia  ;  sed  in  eorum  potius  ,  quorum  etiam  impiorum  , 
nec  Deum  veraciter  justeque  colentium,  quaedam  tamen  facta  vel 
legimus,  vel  novimus,  vel  audimus,  quae  secundum  justitiae  regu¬ 
lam  non  solum  vituperare  non  possumus  ,  verum  etiam  merito 
recteque  laudamus:  quamquam  si  discutiantur  quo  fine  fiant,  vix 
inveniuntur ,  quae  justitiae  debitam  laudem  defensionemve  me¬ 
reantur.  » 

2)  Deinde  (c.  28.)  rationem  suae  assertionis  subjungit;  inquit 
enim:  «  Yerumtamen  quia  non  usque  adeo  in  anima  humana  imago 
Dei  terrenorum  affectuum  labe  detrita  est,  ut  nulla  in  ea  velut  li¬ 
neamenta  extrema  remanserint,  unde  merito  dici  possit,  etiam  in 
ipsa  impietate  vitae  suae  facere  aliqua  legis  ,  vel  sapere  ;  si  hoc 
est  quod  dictum  est,  ‘Quia  Gentes,  quae  legem  non  habent’,  hoc 
est  legem  Dei ,  ‘naturaliter  quae  legis  sunt  faciunt’,  et  quia  hu- 

jusmodi  homines  ‘ipsi  sibi  sunt  lex  et  scriptum  opus  legis  habent 
in  cordibus  suis’  ,  id  est ,  non  omni  modo  deletum  est,  quod  ibi 
per  imaginem  Dei  cum  crearentur  impressum  est.  » 

3)  Rem  insuper  similitudine  illustrat,  addens:  «Sicut  non  impe¬ 
diunt  a  vita  aeterna  justum  quaedam  peccata  venialia,  sine  quibus 
haec  vita  nori  ducitur:  sic  ad  salutem  aeternam  nihil  prosunt  impio 
aliqua  bona  opera,  sine  quibus  difficillime  vita  cujuslibet  pessimi 
hominis  invenitur.  » 

4)  Rem  ipsam  denique  exemplis  confirmat.  Unde  (Epist.  138. 
alias  5.  ad  Marcel.  n.  17.)  ait:  «Rempublicam  primi  Romani  con¬ 
stituerunt  auxeruntque  virtutibus ,  etsi  non  habentes  veram  pie¬ 
tatem  erga  Deum  verum,  quae  illos  etiam  in  aeternam  civitatem 
posset  salubri  religione  perducere;  custodientes  tamen  quamdam 
sui  generis  probitatem,  quae  posset  terrenae  civitati  constituendae, 
augendae ,  conservandaeque  sufficere.  Deus  enim  sic  ostendit  in 
opulentissimo,  et  praeclaro  imperio  Romanorum  quantum  valerent 
civiles  etiam  sine  vera  religione  virtutes ,  ut  intelligeretur  hac 
addita  fieri  homines  cives  alterius  civitatis,  cujus  Rex  veritas, 
cujus  lex  caritas,  cujus  modus  aeternitas.  » 

442.  IV.  Ex  Ratione.  Urgeri  hic  possent  rationes ,  quas  pro¬ 
tulimus  pro  prima  parte;  sed  unam  hic  proponemus,  quae  dum 
rem  confirmat,  simul  solvit  adversariorum  argumenta.  Dicimus 
ergo:  homo,  perfecto  rationis  usu  praeditus,  etiamsi  infidelis  sit, 
potest,  ut  ipsi  adversarii  concedunt,  aliquod  opus  efficere,  quod 
ex  genere  suo,  seu  ex  objecto  sit  bonum:  ergo  si  hujusmodi  opus 
efficiens,  haud  bene  moraliter  ageret;  id  esset  vel  —  1)  quia  sem- 
per  necessario  apponeret  aliquam  circumstantiam  malam;  vel  — 
2)  quia  semper  careret  aliqua  circumstantia  necessaria  ab  boni¬ 
tatem  actionis.  Atqui  neutrum  dici  potest.  Ergo  — 

Prob.  min.  quoacl  lam  'partem.  Nam  —  1)  cum  infidelis  sit  li¬ 
ber,  nihil  est,  quod  illum  cogat  ad  circumstantiam  pravam  actui 
de  se  bono  adjungendam;  praesertim  si  a  Deo  aliquo  modo  juve¬ 
tur,  ut  id  non  faciat;  nunc  enim  abstracte  loquimur  de  infideli 
operante,  sive  cum  solo  concursu  generali,  sive  cum  aliquo  spe¬ 
ciali:  ergo  absolute  loquende,  potest  talis  homo  operari  honeste, 
non  addendo  pravam  circumstantiam. 

2)  Circumstantiae  malae  quae,  in  doctrina  adversariorum,  omnia 

infidelium  opera  vitiarent,  essent  vel  circumstantia  personae  ope¬ 
rantis,  quae  infidelis  est;  siquidem  infidelitas  est  magna  deformi¬ 
tas  —  vel  finis  infidelitatis,  ad  quem  deberet  infidelis  omnia  opera 
sua  referre.  Atqui  neutra  necessario  vitiat  quodcumque  infide¬ 
lium  opus. 

Non  prima:  nam  conditio  personae  operantis  non  est  necessa¬ 
ria  circumstantia  operationis  ejus,  sed  tantum  concomitanter  se 
habet;  quia  licet  sit  infidelis,  non  operatur  ut  infidelis,  neque  ex 
aliquo  errore,  sed  ut  naturali  ratione  utens.  Sicut  de  peccatore 
fideli  dicendum  etiam  est,  licet  malitiam  habitualis  peccati  ha¬ 
beat,  illam  non  esse  circumstantiam  boni  actus,  quia  nullo  modo 
in  illum  influit.  Hinc  D.  Thomas  (2.  2.  q.  10.  art.  4.)  ait:  «  Pec¬ 
catum  mortale  tollit  gratiam  gratum  facientem;  non  autem  tota¬ 
liter  corrumpit  bonum  naturae.  Unde  cum  infidelitas  sit  quoddam 
peccatum  mortale,  infideles  quidem  gratia  carent;  remanet  tamen 
in  eis  aliquod  bonum  naturae.  Unde  manifestum  est,  quod  infide¬ 
les  non  possunt  operari  bona  opera,  quae  sunt  ex  gratia,  scilicet 
opera  meritoria;  tamen  bona  opera,  ad  quae  sufficit  bonum  naturae, 
aliqualiter  operari  possunt.  Unde  non  oportet,  quod  in  omni  suo 
opere  peccent;  sed  quandocumque  aliquod  opus  operantur  ex  in¬ 
fidelitate,  tunc  peccant.  » 

Non  altera:  «Sicut  enim»,  inquit  D.  Thomas.  (1.  cit.) ,  «ha¬ 
bens  fidem  potest  aliquod  peccatum  committere  in  actu  ,  quem 
non  refert  ad  fidei  finem  ,  vel  venialiter ,  vel  etiam  morta¬ 
liter  peccando  :  ita  etiam  infidelis  potest  aliquem  actum  bo¬ 
num  facere,  in  eo  quod  non  refert  ad  finen  infidelitatis.»  Quam 
rationem  sic  ulterius  declarat  Suarez  (lib.  1.  c.  6.  n.  14.):  «Li¬ 
cet  infidelis  sit  idololatra,  fieri  potest,  ut  nullum  habuerit  actum 
universalem,  quo  retulerit  omnia  in  idolum,  nam  hic  actus  liber 
est,  et  nihil  est,  quod  necessitet  gentilem  ad  habendum  illum. 
Quin  etiam  fieri  potest,  ut  non  diligat  idolum  super  omnia,  sed 
modo  imperfecto  et  humano,  vel  tantum  ex  aliquo  timore  illum 
colat,  vel  etiam  fieri  potest,  ut  sit  in  alio  peccato  mortali,  quo 
aliquam  creaturam  diligat  plus,  quam  verum  Deum,  et  plus  quam 
idolum  :  ergo  tunc  non  referet  omnia  sua  opera  in  idolum  ,  nec 
etiam  refert  in  objectum  talis  peccati,  quia  non  formaliter  illud 
diligit  super  omnia,  sed  tantum  imputative,  neque  habuit  umquam 

formalem  actum  ,  quo  omnia  sua  opera  in  illud  retulerit _  Ve- 

rumtamen  etiamsi  praecesserit,  non  satis  est,  quia  praecedens  re¬ 
latio  universalis  iri  aliquem  finem  non  dat  circumstantiam  se¬ 
quenti  operi,  nisi  influat  in  illud  per  moralem  aliquam  connexionem 
cum  illo,  ita  ut  actio  praesens  pendeat  aliquo  modo  ex  fine  prae¬ 
cedentis  relationis;  nam  si  non  pendet  ab  illo  fine,  ergo  ille  finis 
non  est  causa  ejus;  ergo  non  est  finis;  ergo  non  est  circumstantia; 
ergo  non  dat  malitiam  praesenti  actui ,  quantumvis  finis  ipse  in 
se  malus  sit ,  quia  in  actum  non  influit.  » 

Proh.  min.  quoad  2da,n  partem.  Unica  circumstantia  bona,  qua 
infidelis,  ut  talis,  videretur  semper  carere  in  suis  operationibus, 
esset  relatio  suae  operationis  ad  finem  ultimum;  quod  praesertim 
accideret  infideli  verum  Deum  ignoranti,  atque  idolum  colenti. 
Finis  enim  bonus,  aiunt,  requisitus  ad  bonitatem  actus  moralis, 
non  solum  debet  esse  proximus,  sed  etiam  ultimus,  imo  hic  po¬ 
tissime,  quia  est  causa  prima  in  illo  genere,  et  ideo  maxime  in¬ 
fluit  juxta  doctrinam  D.  Thomae  (1.  2.  q.  1.  aa.  4.  5.).  Sed  infidelis 
ignorans  Deum,  non  potest  habere  ipsum  pro  ultimo  fine;  ergo 
nec  potest  habere  in  suis  operibus  bonum  ultimum  finem.  Atqui 
haec  ratio  nullius  est  momenti.  Etenim  non  viget  pro  infidelibus, 
qui  cognoscunt  verum-Deum  —  nec  ad  longum  tempus  vel  pro  iis, 
qui  idolum  colunt;  ut  enim  alibi  ostenditur,  nequit  dari  ignora¬ 
tio  veri  Dei  ad  longum  tempus  —  nec  deinde  (et  hoc  est  praecipuum) 
pro  eo  tempore,  quo  infideles  idolum  colunt:  tunc  enim  adhuc 
proponere  sibi  possunt  finem  honestum  naturalem  suae  operatio¬ 
nis,  qui  natura  sua  refertur  ad  Deum  bonorum  omnium  auctorem. 

Juvat  hanc  ultimam  argumenti  partem  paulum  declarare.  Tri¬ 
plex  hic  distingui  potest  relatio  operis  ad  finem  ultimum,  forma¬ 
lis,  virtualis,  naturalis.  Formalis  habetur,  cum  quis  actu  refert 
opus,  quod  facit,  ad  Deum  ultimum  finem.  —  Virtualis ,  cum  ex 
intentione  antea  habita,  nunc  in  aliquo  permanente  et  adhuc 
influente  in  actum,  actus  ipse  ad  finem  ultimum  refertur.  —  Na¬ 
turalis ,  cum  actus  ponitur  ex  objecto  et  omnibus  circumstantiis 
honestus,  qui  pondere  veluti  suo,  absque  ulla  intentione  agentis 
neque  actuali  seu  formali,  neque  virtuali,  ad  ultimum  finem  re¬ 
fertur.  Quando  enim  actio  moralis  tum  ex  officio  ,  tum  ex  fine 
proximo  recta  est,  qui  primo  et  immediate  ab  agente  intenditur, 

neque  alio  quocumque  particulari  fine  perverso  ex  parte  operan¬ 
tis  vitiatur,  tunc  actio  illa  proprio  et  innato  quasi  motu  ac  pon¬ 
dere  in  finem  ultimum  ,  Deum  scilicet ,  relabitur  ac  refertur  , 
eamque  agens,  in  ipsum  implicite,  et  confuso  modo  referre  dici¬ 
tur,  tametsi  de  illa  in  Deum  referenda  actu  non  cogitet.  Ratio 
est,  quia  omne  bonum  tum  ex  sese,  tum  ex  generali  agentis  in¬ 
tentione  ad  eum  refertur,  a  quo  tamquam  a  fonte  et  auctore  pro¬ 
fluit.  Sed  omne  quod  bonum,  rectum  et  honestum  est,  a  Deo  est 
tamquam  a  fonte  et  principio  totius  boni. 

Jamvero  infidelis  potest,  ex  dictis,  aliquod  opus  ponere,  quod 
naturali  relatione  ad  Deum  refertur:  haec  autem  naturalis  rela¬ 
tio  sufficit,  ut  non  peccet  in  omni  opere;  nullibi  enim  praeceptum 
est ,  ut  quodlibet  opus  intentione  formali  aut  virtuali  ad  Deum 
referamus  (1). 


§  in. 

Praecipuis  Difficultatibus  Satisfit. 

443.  Dices  Legitur  (Matth.  VII.  18.):  «Non  potest  arbor 
mala  bonos  fructus  facere»;  atque  eadem  repetuntur.  (Matth.  XII.; 
Luc.  VI.).  Sed  arbor  mala  est  homo  impius,  ut  explicat  S.  Au¬ 
gustinus  (cont.  Jul.  1.  4.  c.  4.).  Ergo  — 

(1)  Neque  obstat  illud  Apostoli  (I.  Cor.  X.  31.):  «Sive  ergo  manducatis,  sive 
bibitis,  sive  aliud  quid  facitis :  omnia  in  gloriam  Dei  facite. »  Etenim — 1)  non  de¬ 
sunt  theologi,  uti  S.  Bonaventura ,  qui  existimant  in  cit.  verbis  Apost.  contineri 
consilium,  non  praeceptum. — 2)  Quod  si  praeceptum  contineant,  uti  docet  D.Thomas, 
illud  potest  vel  esse  negativum,  quatenus  nullum  opus  faciendum  sit  contra  finem 
ultimum:  et  jam  impletur  eo  ipso  quod  opus  est  undequaque  moraliter  bonum;  vel 
affirmativum ,  quatenus  omnia  referenda  sint  positive  ad  Deum:  et  tunc  dicimus, 
omnia  referenda  esse  ad  Deum  relatione  saltem  naturali ,  at  non  necessario  for¬ 
mali  aut  virtuali. — 3)  Quod  si  eadem  verba  Apost.  intelligantur  de  ordinatione  ope¬ 
rum  ad  Deum  finem  supernaturalem  per  caritatem,  ut  bona  sint  (cf.  Perrone , 
n.  155.);  de  ea  nequit  esse  quaestio  cum  de  infidelibus  agitur,  in  quibus  sufficit  ut 
opera  referantur  ad  Deum  totius  boni  Auctorem. — Nec  bona  actio  infidelium,  quae 
ad  Deum  finem  supernaturalem  non  refertur,  ideo  dicenda  est  prorsus  inutilis;  in¬ 
fidelis  enim  per  actum  naturaliter  honestum  satisfacit  praecepto  legis  naturalis,, 
peccatum  poenamque  illi  debitam  vitat,  minus  indignum  divina  misericordia  se  prae¬ 
bet,  praemium  temporale  mereri,  removere  obstaculum  ad  gratiam  fidei  potest. 

Respondetur:  Quoniam  hanc  difficultatem  magni  faciunt  Calvi¬ 
nus  ,  Chemnitius  et  alii;  praestat  ei  adaequate  satisfacere:  quod 
verbis  Card.  Bellarmini  (de  Grat.  et  Lib.  Arb.  lib.  5.  c.  10.) 
praestabimus.  «Observandum  est  »,  inquit,  «hoc  loco,  non  esse 
omnino  idem  testimonium  Matth.  VII.  et  Luc.  VI.,  sed  diversa, 
et  alia  occatsione  prolata.  Nam  apud  Lucam  ponitur  doctrina  ge¬ 
neralis  ,  ad  dignoscendos  omnes  hypocritas  ;  apud  Matthaeum 
(cap.  VII.)  ponitur  signum  cognoscendorum  falsorum  Propheta¬ 
rum  tantum.  Rursus  ,  apud  Lucam  spinae  opponuntur  ficubus  et 
rubi  uvis;  apud  Matthaeum  contra  spinae  uvis,  et  tribulae  ficubus. 
Denique  ea,  quae  'scribit  Lucas  (cap.  VI.)  scribit  Matthaeus  (cap. XII.); 
necesse  igitur  est,  ut  quae  scribuntur  Matthaei  (VII.)  diversa  sint 
ab  iis,  quae  scribuntur  Luc.  (VI.),  nisi  quis  velit  Matthaeum  bis  ea¬ 
dem  sine  causa  repetivisse. 

«  Hoc  posito,  dico  (Matthaei  VII.)  per  arbores  bonas  et  malas, 
non  intelligi  voluntates  hominum  bonas  vel  malas;  sed  doctrinas 
veras  vel  falsas ,  vel  ipsos  homines ,  quatenus  docent  sanam  do¬ 
ctrinam  ,  aut  corruptam  et  perniciosam.  Dominus  enim  vult  eo 
loco  nos  instruere,  ut  caveamus  a  falsis  Prophetis,  qui  veniunt 
ad  nos  in  vestimentis  ovium  ,  intrinsecus  autem  sunt  lupi  rapa¬ 
ces.  Docet  autem  ,  e-x  fructibus  posse  dignosci  utrum  lupi  sint  , 
an  pastores,  id  est,  haeretici  ministri,  an  Catholici  Episcopi.  Cer¬ 
tum  vero  est,  ex  operibus  ipsorum  hominum,  qui  nos  docent;  non 
posse  cognosci  doctrinam  ,  cum  opera  interna  non  videantur , 
externa  autem  sint  communia  utrisque  ,  et  propterea  comparen¬ 
tur  vestimentis  ovium,  quibus  lupi  quoque  se  tegunt.  Itaque  idem 
Dominus,  quoniam  sciebat,  non  posse  discerni  doctrinam  ex  opere, 
cum  saepe  mali  bona  doceant,  monuit  nos  (Matth.  XXVIII.):  ‘Quae 
dicunt  facite,  secundum  autem  opera  illorum  nolite  facere." 

«Vult  igitur  Dominus  (Matth.  VII.)  ut  ex  fructibus  doctrinae, 
de  ipsa  doctrina  et  doctoribus  judicemus.  Nam  doctrina  vere  di¬ 
vina  et  Catholica  est  doctrina  sana,  et  ex  se  parit  obedientiam, 
pacem,  concordiam  animorum  et  similia.  Doctrina  haeretica  parit 
quodammodo  naturaliter  dissensiones,  sectas,  contumaciam,  licen¬ 
tiam,  contemptum  majorum  et  alia  id  genus.  Commune  siquidem 
est  omnibus  haereticis  ,  ut  despiciant  veteres  Doctores  ,  ut  do¬ 
ceant,  non  esse  acquiescendum  Ecclesiae  judicio,  ut  in  sectas  va- 

rias  brevi  tempore  scindantur.  Itaque  hoc  testimonium  ex  Mat¬ 
thaeo  prolatum,  non  pertinet  ad  causam,  quam  nunc  tractamus  ; 
sed  solum  obiter  nos  instruit,  ut  nisi  coeci  simus,  perspiciamus, 
doctrinam  Lutheri  et  Calvini,  et  ipsos  quoque,  ut  talis  doctrinae 
auctores,  fuisse  arbores  valde  malas,  et  ideo  securi  divini  judicii 
excissos,  in  ignemque  projectos. 

« Porro  apud  Matthaeum  (cap.  XII.)  et  Lucam  (cap.  VI.)  per 
arbores  bonas,  vel  malas ,  intelliguntur  voluntates  hominum  bo¬ 
nae  vel  malae,  sive  ipsi  homines  boni  vel  mali.  Sic  enim  Domi¬ 
nus  ipse  videtur  exposuisse,  cum  ait:  ‘Bonus  homo  de  bono  the¬ 
sauro  cordis  sui  profert  bona,  et  malus,  de  malo  thesauro  pro¬ 
fert  mala.’ 

« Ad  argumentum  autem  ,  quod  secundum  hanc  expositionem 
vires  habere  videtur  ,  triplex  solutio  dari  potest.  Prima  est  , 
Dominum  non  voluisse  significare,  arborem  bonam  non  posse  facere 
ullum  fructum  malum,  sed  non  posse  facere  omnes,  aut  pluri¬ 
mos  fructus  malos:  et  contra,  arborem  malam,  non  posse  facere 
omnes,  aut  plurimos  fructus  bonos,  sed  ordinarie  quidem,  et  ut 
plurimum  facere  fructus  malos,  interdum  tamen  facere  posse 
aliquos  fructus  bonos.  Atque  hoc  est  valde  consentaneum  expe¬ 
rientiae,  tum  in  veris  arboribus,  tum  in  hominibus,  per  eas  si¬ 
gnificatis.  Nam  arbores  bonae  semper  aliquos  bonos  fructus  ferunt, 
quamvis  interdum  aliquos  aut  non  perducant  ad  maturitatem  , 
aut  a  vermibus  corruptos  ,  ac  per  hoc  malos  gerant.  Arbores 
item  malae,  id  est,  putridae,  seu  nimis  antiquae  et  cariosae  (id 
enim  significat  vox  Graeca  vju&ov)  non  tantum  producunt  multos 
fructus  malos  et  corruptos,  sed  etiam  aliquos  integros  et  bonos. 

« Altera  solutio  est,  per  arbores  intelligi  actualem  volunta¬ 
tem  bonam  quae  dicitur  caritas ,  et  malam  ,  quae  dicitur  cupidi¬ 
tas,  ut  exponit  Sanctus  Augustinus  (in  1.  2.  de  Actis  cum  Felice 
Manichaeo,  cap.  4.);  vel  certe  ipsos  homines,  ut  operantur  ex  ca¬ 
ritate,  vel  ex  cupiditate.  Ex  hac  autem  expositione  argumentum 
plane  solutum  remanet.  Fatemur  enim  arborem  malam  ,  id  est , 
cupiditatem,  sive  hominem,  ut  operatur  ex  cupiditate  non  posse 
facere  ,  nisi  malos  fructus.  Sed  non  sequitur  propterea  ;  opera 
omnia  hominis  peccatoris,  esse  peccata,  quoniam  interdum  pec¬ 
cator  non  operatur  ex  cupiditate  ,  sed  ex  bono  naturae  et  tunc 

facit  opus  bonum  morale.  Sicut  etiam  interdum  homo  justus  fa¬ 
cit  opera  mala,  id  est,  peccata  venialia,  quia  non  operatur  ex 
caritate,  sed  ex  corruptione  naturae. 

«  Tertia  solutio  erit,  si  dicamus,  per  fructus  bonos,  quos  non 
potest  facere  arbor  mala,  intelligi  opera  meritoria  vitae  aeternae: 
per  fructus' autem  malos,  quos  non  potest  facere  arbor  bona,  in¬ 
telligi  opera  meritoria  mortis  aeternae;  per  arborem  bonam  ,  ho¬ 
minem  justum  ,  per  malam  ,  peccatorem  ,  ut  hanc  similitudinem 
exponit  Augustinus  (lib.  4.  in  Jul.  a.  3.;  et  lib.  de  Gratia  Christi, 
cc.  18.  19.).  Hinc  enim  sequetur,  ut  sicut  justus  non  potest  facere 
peccata  lethalia,  nisi  desinat  esse  justus,  et  tamen  potest,  etiam 
manens  justus,  facere  peccata  venialia:  sic  impius  non  possit  fa¬ 
cere  opera  digna  regno  coelorum,  nisi  desinat  esse  impius,  et  ta¬ 
men  possit ,  etiam  manens  impius,  facere  opera  bona  moraliter. 
Et  certe  secundum  usum  Scripturae  ,  fructus  boni  non  dicuntur  , 
nisi  opera  salutifera,  de  quibus  dicitur  (Joan.  XV..):  ‘Qui  manet 
in  me,  et  ego  in  eo,  hic  fert  fructum  multum.’  Et  (ad  Rom.  VI.): 
‘Habetis  fructum  vestrum  in  sanctificationem.’ — Et  (ad  Galat.  V.); 
‘Fructus  spiritus  sunt  caritas,  continentia,’  etc. —  Et  (ad  Eph.  V.): 
‘Fructus  lucis  est  in  omni  bonitate,’  etc.  » 

444.  Dices  II.:  Dicitur  (Jer.  XIII.  23.):  «Si  mutare  potest 
iEthiops  pellem  suam ,  aut  pardus  varietates  suas ,  et  vos  pote¬ 
ritis  benefacere,  cum  didiceritis  malum.»  Ergo  tam  est  impossi¬ 
bile  peccatorem  velle  bonum,  quam  sunt  impossibilia  quae  pro¬ 
pheta  commemorat. 

Respondetur,  neg.  conseq.  Nihil  enim  aliud  Jeremias  intendit, 
nisi  Judaeos  ob  inveteratam  mali  consuetudinem,  quamdam  induisse 
moralem  necessitatem  prave  agendi;  quae  quidem  neque  absoluta 
foret,  neque  antecedens,  neque  ad  omnes  actus  extenderetur.  Sane 
et  hic  (vers.  ult.)  et  passim  propheta  invitat  eosdem  Judaeos  ad 
conversionem  ,  quod  non  esset  si  forent  incapaces  omnis  boni. 

445.  Dices  III:  Legitur  (Prov.  XV.  8.):  «Victimae  impiorum 
abominabiles  Domino.»  —  Et  (Isaiae,  I.  14.):  «Calendas  vestras 
et  solemnitates  vestras  odivit  anima  mea.  »  Tantum  ergo  abest , 
ut  peccator  possit  bene  moraliter  agere ,  ut  etiam  si  praestet 
opus  divinitus  institutum ,  quale  est  sacrificium ,  illud  sit  Deo 
abominabile. 

Respondetur:  Victimae  impiorum  abominabiles  Deo,  etc.,  si 
offeruntur  ex  perverso  fine  et  cum  affectu  peccati,  conc.,  secus, 
neg.  Cum  Scriptura  et  haec  proferat,  et  ex  alia  parte  peccato¬ 
res  urgeat  ad  bene  agendum  et  placendum  Deo;  concludendum  est 
non  improbare  victimas  impiorum  simpliciter,  sed  quatenus  offe¬ 
runtur  cum  affectu  peccati.  Sane  culpabiliter  errantes  Judaei  , 
putabant  sibi  peccata  remitti  per  sacrificia,  etiamsi  non  depone¬ 
rent  affectum  ad  peccatum  ;  atque  ita  omnia  sibi  in  tuto  esse  , 
dummodo  ritus  et  caeremonias  legales  observarent.  Unde  prose¬ 
quitur  textus  Isaiae  (vers.  15.  seqq. ):  «Cum  extenderitis  manus 
vestras,  avertam  oculos  meos  a  vobis:  et  cum  multiplicaveritis 
orationem,  non  exaudiam:  manus  enim  vestrae  sanguine  [i.  e.  pec¬ 
cato]  plence  sunt.  Lavamini,  mundi  estote....  Discite  benefacere, 
quaerite  judicium,  subvenite  oppresso,  judicate,  defendite  viduam: 
et  venite,  et  arguite  me,  dicit  Dominus:  si  fuerint  peccata  vestra 
coccinum,  quasi  nix  dealbabuntur,»  etc. 

446.  Dices  IV.:  Si  quidquam  boni  facere  posset  peccator,  bona 
esset  ejus  oratio.  Sed  Deus  ,  qui  peccatores  odit ,  eos  non  audit 
(Joan.  IX.  13.);  eorumque  oratio  «erit  execrabilis ,  »  ut  dicitur 
(Prov.  XXVIII.).  Ergo. 

Respondetur :  1)  Patres  ( n.  437. )  animadvertunt  in  textum 
Joannis,  ea  esse  verba  coeci ,  non  Domini  nostri. — 2)  «  In]  pec¬ 
catore,  »  inquit  D.  Thomas  (2.  2.  q.  83.  art.  16.),  «  duo  sunt  con¬ 
sideranda,  scilicet,  natura,  quam  diligit  Deus,  et  culpa,  quam 
odit.  Si  ergo  peccator  orando  aliquid  petit,  inquantum  peccator, 
id  est,  secundum  desiderium  peccati;  in  hoc  a  Deo  non  auditur 
ex  misericordia,  sed  quandoque  auditur  ad  vindictam,  dum  Deus 
permittit  peccatorem  adhuc  amplius  ruere  in  peccata.  Deus  enim, 
‘quaedam  negat  propitius,  quae  concedit  iratus,’  ut  S.  Augustinus 
dicit  (tract.  73.  in  Joan.).  Orationem  vero  peccatoris  ex  bono 
naturae  desiderio  procedentem  Deus  audit,  non  quasi  ex  justitia, 
quia  peccator  hoc  non  meretur;  sed  ex  pura  misericordia,  obser¬ 
vatis  tamen  quatuor  praemissis  conditionibus  ,  ut  scilicet  pro  se 
petat,  necessaria  ad  salutem,  pie  et  perseveranter.  »  Vide  etiam 
(q.  178.  art.  2.  ad  1.). 

447.  Dices  V.:  Legitur  (Tit.  I.  15.):  «Omnia  munda  mundis  : 

coinquinatis  autem  et  infidelibus  nihil  est  mundum;  sed  inquinatae 

Mazzella.  jD e  Gratia  Christi.  20 


306  DISP.  II.—  DE  ACTUALIS  GRATIAE  NECESSITATE. 

sunt  eorum  mens  et  conscientia.»  Si  nihil  est  mundum  coinqui¬ 
natis  et  infidelibus ,  quomodo  possunt  peccatores ,  ac  praesertim 
infideles  quidquam  boni  facere? 

Respondetur:  1)  «Si  quis  omnino  contendat,»  inquit  Bellarmi- 
nus  (1.  c.),  «illud,  ‘Infidelibus  nihil  est  mundum,’  significare, 
omnia  opera  infidelium  esse  peccata:  interrogandus  erit,  quid  si¬ 
gnificet  illud:  ‘Omnia  munda  mundis.’  Nam  non  potest  haec  sen¬ 
tentia  significare,  omnia  opera  justorum  esse  justa,  cum  justi 
sint,  qui  jubentur  dicere:  ‘Dimitte  nobis  debita  nostra.’  Et:  ‘Se¬ 
pties  in  die  cadet  justus.’  Restringenda  igitur  erit  sententia  ad 
illa  opera,  quae  fiunt  ex  justitia,  id  est,  ex  caritate,  et  pietate: 
quo  modo  facile  concedemus,  omnia  opera  impiorum  et  infidelium, 
esse  peccata,  dum  illud  ( 'omnia )  restringatur  ad  illa  opera,  quae 
ex  impietate  et  infidelitate  procedunt.» —  2)  Sed  vere  verba  Apo¬ 
stoli  diriguntur  contra  Christianos  Judaizantes  ,  qui  abstinebant 
a  cibis,  vel  quod  putarent  eos  esse  in  se  immundos,  vel  propter 
legis  interdictum.  Unde  Apostolus  ait,  Christianis,  qui  hujusmodi 
superstitiones  abjecerunt,  omnes  cibi  sunt  mundi  (omnia  munda 
mundis);  Judaizantibus  vero  nullus  cibus  est  mundus  (nihil  est 
mundum);  nam  uti  observat  Bernardinus  a  Piconio  (in  hoc  loco), 
putant,  «juxta  legis  Mosaicae  praescriptum,  sibi  a  carne  suilla, 
v.  g.,  abstinendum:  vel  ergo  abstinent  ab  illa,  et  sic  contra  fidei 
veritatem  peccant  superstitione;  vel  non  abstinent,  et  sic  peccant 
contra  conscientiam  dictantem  sibi  abstinendum  esse.  Hoc  signi¬ 
ficant  Apostoli  verba :  ‘  Inquinatae  sunt  eorum  mens  et  conscien¬ 
tia;’  mens,  per  errorem  suum;  conscientia,  per  peccatum,  quod 
erroris  sui  fructus  et  effectus  est.  » 

448.  Dices  VI.:  Legitur  (Mattii.  YI.  22.  seqq.):  «Lucerna  cor¬ 
poris  tui  est  oculus  tuus.  Si  oculus  tuus  fuerit  simplex  ,  totum 
corpus  tuum  lucidum  erit.  Si  autem  oculus  tuus  fuerit  nequam, 
totum  corpus  tuum  tenebrosum  erit.  »  Unde :  juxta  communem 
interpretationem,  hic  Christus  exigit  rectam  intentionem,  ut  je¬ 
junium  ,  eleemosyna ,  opus  quodcumque  sit  bonum.  At  ,  juxta 
S.  Augustinum  (in  Ps.  31.  n.  4.),  fides  est  unica  directrix  rectae 
intentionis.  Ergo  infideles  nequeunt  quidquam  boni  facere. 

Respondetur,  dist.  min.:  Fides  dirigit  intentionem  ad  finem 
et  opus  supernaturale,  conc.;  naturale  seu  moraliter  bonum,  neg. 

D.  Thomas  (2.  2.  q.  10.  art.  4.  ad  2.)  S.  Augustinus  sic  explicat: 
«  Fides  dirigit  intentionem  respectu  finis  ultimi  supernaturalis  , 
sed  lumen  etiam  naturalis  rationis  potest  dirigere  intentionem 
respectu  alicujus  boni  connaturalis.  »  Hinc  dum  S.  Augustinus 
opera  ante  fidem  vocat  «  magnas  vires  et  cursum  celerrimum  , 
sed  extra  viam; »  apparet  illa  agnoscere  ut  bona,  sed  ad  meritum 
vitae  aeternae  omnino  sterilia. 

449.  Dices  VII.:  Legitur  (Rom.  XIV.  23.):  «Omne  autem  quod 
non  est  ex  fide  peccatum  est.  »  Sed  infideles  nequeunt  agere  ex 
fide.  Ergo  quidquid  agant,  peccant. 

Respondetis:  Apostolus  per  fidem  hic  non  intelligit  fidem  theo¬ 
logicam  ,  sed  dictamen  conscientiae.  Id  patet  ex  immediate  prae¬ 
cedentibus:  «  Qui  autem  discernit  [cibum  illicitum  a  licito  —  licet 
falso  ita  discernit,  cum  jam  nullus  sit  cibus  illicitus],  si  mandu¬ 
caverit  [cibum  quem  judicat  esse  illicitum],  damnatus  est:  quia 
non  ex  fide  [quia  non  manducat  ex  persuasione,  h  tuo-tsu quod 
liceat  manducare].  Omne  autem,  »  etc.  Unde  Patres  omnes  graeci 
et  latini  ante  Sanctum  Augustinum,  et  multi  post  ipsum  Apostoli 
verba  intelligunt  non  de  fide  theologica,  sed  de  firma  persuasione, 
seu  de  dictamine  conscientiae,  ita  ut  sensus  sit,  omne,  quod  non  fit 
ex  conscientia ,  dictante  id  esse  licitum ,  peccatum  est.  Imo 
ipsum  Concilium  generale  Lateranense  IY.  (c.  41.),  textum  Apo¬ 
stoli  de  conscientiae  dictamine  exposuit  dicens:  «Quoniam  omne, 
quod  non  est  ex  fide  ,  peccatum  est,  synodali  judicio  definimus  , 
ut  nulla  valeat  absque  bona  fide  praescriptio  tam  canonica,  quam 

civilis.»  —  Ipsemet  S.  Augustinus  (1.  4.  cont.  Julian.  cap.  3.  n.  24.) 

% 

concedit  Apostolum  hic  locutum  esse  de  cibis;  quod  si  alibi  citat, 
textum  de  fide  theologica  explicat,  responderi  debet  eodem  modo 
ac  respondetur  aliis,  quae  ex  S.  Augustino  objiciuntur,  ct  statim 
subjicimus. 

450.  Dices  VIII.:  S.  Augustinus  passim ,  sed  praesertim  (op. 
cit.  1.  4.  c.  3.;  de  Nuptiis,  cc.  3.  4.;  etc.)  docet,  infideles  nihil 
boni  facere  —  eorum  virtutes  esse  falsas  —  inanes  —  imo  vera  vi¬ 
tia.  Ergo  — 

Respondetur:  Ut  assequamur  mentem  S.  Augustini,  recolendus 
est  status  quaestionis  inter  ipsum  et  Julianum.  Julianus,  ex  prin¬ 
cipio  Pelagiano  de  aequalitate  status  praesentis  cum  statu  Adami, 

inferebat — 1)  Posse  hominem  suis  viribus  totam  legem  implere. — 
2)  Per  actus  seu  virtutes  moraliter  honestas,  (quas  tantum  vi  sui 
systematis  poterat  admittere)  mereri  hominem  gratiam  ad  faci¬ 
lius  legem  observandam. — 3)  Hoc  implemento  legis  per  actus 
seu  virtutes  moraliter  honestas ,  hominem  pertingere  ad  vitam 
aeternam.  Hinc  docebat  gentilium  virtutes  ita  esse  veras,  ut  per 
eas  constituerentur  simpliciter  justi  *  easque  ita  exaggerabat,  ut 
nec  exiguas  nec  infrequentes  diceret. 

Ne  vero  his  evacuare  videretur  Julianus  fidem  et  Redemptionem 
Christi,  invexit  distinctionem  inter  opera  bona  ex  officio,  et  bona 
ex  fine  operantis :  item  inter  opera  meritoria  vitae  aeternae  sed 
sterilia,  quatenus  de  facto  non  ducerent  ad  vitam  aeternam;  et 
opera  quae  ad  vitam  aeternam  conducerent  effective.  Opera,  di¬ 
cebat,  vere  sunt  bona,  licet  finis  operantis  sit  malus;  haec 
extrinseca  finis  circumstantia  habetur  per  fidem,  quae  opera  di¬ 
rigit  ad  vitam  aeternam  :  si  ea  adsit ,  opera  effective  ducunt  ad 
vitam  aeternam;  si  desit,  opera  erunt  quidem  undequaque  bona, 
sed  sterilia  ad  vitam  aeternam. 

Contra  haec  statuebat  S.  Augustinus  —  1)  opera  non  esse  vere 
bona,  nisi  bonus  sit  etiam  finis  operantis.  Id  patet  ex  verbis 
S.  Augustini  (cont.  Iulian.'lib.  4.  cap.  3.  n.  21.):  «Noveris,» 
inquit,  «non  officiis  sed  finibus  a  vitiis  discernendas  esse  virtu¬ 
tes.  Officium  est  autem,  quod  faciendum  est;  finis  vero,  propter 
quod  faciendum  est.  Cum  itaque  facit  homo  aliquid,  ubi  peccare 
non  videtur,  si  non  propter  hoc  facit,  propter  quod  facere  debet, 
peccare  convincitur.  Quae  tu  non  attendens,  fines  ab  officiis  se- 
parasti,  et  virtutes  veras  officia  sine  finibus  appellandas  esse  di¬ 
xisti.  »  Et  (n.  19.):  «  An  placet  tibi  ut  veras<  virtutes  avarorum 
esse  dicamus  cum  lucrorum  vias  prudenter  excogitant;  cum  pro 
acquirenda  pecunia  saeva  atque  aspera  multa  fortiter  tolerant;  cum 
varias  cupiditates  quibus  sumptuose  vivitur,  temperanter  sobrie- 
que  castigant?» 

2)  Etiamsi  ethnicus  subinde  exerceat  opus  aliquod  tum  ex  of¬ 
ficio  tum  ex  fine  bonum,  istud  tamen  non  esse  opus  verae  virtu¬ 
tis,  sive  tale,  quod  ipsum  vere  justum,  Deoque  gratum  constituat; 
eo  quod  careat  fide,  sine  qua  impossibile  est  placere  Deo.  «Quo¬ 
modo,»  inquit  (loco  object.  n.  17.),  «est  in  eis  vera  justitia,  in 

quibus  non  est  vera  sapientia?  Quam  si  eis  tribuerimus,  nihil 
erit  causas  cur  non  eos  ad  illud  regnum  pervenire  dicamus,  de 
quo  scriptum  est  concupiscentia  sapientiae  deducit  ad  regnum.  » 
Et  declarat  (loc.  cit.  n.  33.):  «Quoniam  saltem  concedis  opera 
infidelium  ,  quae  tibi  eorum  videntur  bona  ,  non  tamen  eos  ad 
salutem  sempiternam,  regnumque  perducere;  scito,  nos  illud  bo¬ 
num  hominum  dicere,  illam  voluntatem  bonam,  illud  opus  bonum 
sine  Dei  gratia,  quae  datur  per  unum  mediatorem  Dei  et  hominum, 
nemini  posse  conferri,  per  quod  solum  homo  potest  ad  aeternum 
Dei  donum  regnumque  perduci.  » 

3)  Quod  sint  quidem  in  ethnicis  opera  quaedam  bona:  sed  in  na¬ 
turali  ordine;  talia  etiam  ex  fine  proximo  operantis;  non  tam 
frequentia,  sed  rara;  uti  patet  ex  testimoniis  adductis  (n.  441.), 

4)  Negat  dari  opus  bonum,  sed  sterile  quoad  vitam  aeternam; 
sed  in  hypothesi  Juliani ,  qui  dicebat  opera  effecta  absque  fide 
esse  undequaque  bona;  esse  meritoria  vitae  aeternae;  quam  super- 
naturalem  esse  negabat.  At  loquens  in  sua  sententia ,  S.  Augu¬ 
stinus  sicut  agnovit  opera  quaedam  bona,  etsi  rara,  in  infidelibus; 
ita  etiam  docuit  dari  quaedam  opera,  bona  (naturalia),  sterilia 
tamen  ad  vitam  aeternam  ( supernaturalem ).  Unde  (de  Spirit.  et 
Litter.  cap.  28.)  scribit:  «Sicut  enim  non  impediunt  a  vita  aeterna 
justum  quaedam  peccata  venialia,  sine  quibus  haec  vita  non  du¬ 
citur,  sic  ad  salutem  aeternam  nihil  prosunt  impio  aliqua  bona 
opera,  sine  quibus  difficillime  vita  cujuslibet  pessimi  hominis 
invenitur.  » 

Quare  propositae  ex  S.  Augustino  objectioni  sic  breviter  respon¬ 
detur:  Docet  S.  Augustinus  ipsas  virtutes  infidelium  esse  falsas, 
idest  non  conducentes  ad  vitam  aeternam,  utpote  naturales,  cone.; 
idest  nec  veras  virtutes  in  ordine  naturali,  subd.:  ut  plurimum, 
utpote  ex  pravo  operantis  fine  vitiatas,  conc.;  semper  neg. — 
Pariter  quum  virtutes  et  actiones  naturales  nihil  prosint  ad  vi¬ 
tam  ac  salutem  aeternam,  inanes  easdem  esse  Patres  inculcant 
contra  Pelagianos  ,  qui  talibus  actionibus  naturalibus  ,  fidem  ac 
salutem  obtineri  posse  opinabantur;  et  sicuti  nostri  temporis  ra- 
tionalistae,  honestatem  naturalem  loco  pietatis  Christianae  intro¬ 
ducere  studebant.  Sic  etiam  bona  temporalia  ac  terrena  saepissime 
falsa  atque  inania  praedicamus,  quamvis  revera  sint  bona.  Sed 

multis  malis  ipsa  sunt  mixta,  nobis  non  prosunt,  nisi  pro  spatio 
exiguo  hujus  vitae  mortalis,  valorem  veluti  non  habent,  si  compa¬ 
rantur  cum  bonis  vitae  aeternae,  ac  falsa  nominantur.  Cf.  Suarez 
(de  Necessitate  Gratiae,  lib.  1.  cc.  6.  7.). 

451.  Dices.:  IX.  Sed  S.  Augustinus  (de  Spir.  et  Litt.  cap.3.),  ait: 
«  Neque  liberum  arbitrium  quidquam  nisi  ad  peccandum  valet,  si 
lateat  veritatis  via  »;  quod  coincidit  cum  prop.  XXVII.  damnata 
in  Baio.  —  Et  Cone.  Arausican.  (can.  22.)  docet:  «Nemo  habet 
de  suo  ,  nisi  mendacium  et  peccatum »:  quod  est  idem  cum 
prop.  XXXVIII.  damnata  in  Quesnello. 

Respondetur:  1)  Loquitur  S.  Augustinus  de  potentia  liberi  ar¬ 
bitrii  relate  ad  salutem  vel  merendam  vel  demerendam;  aitque 
liberum  arbitrium  sine  interioris  gratiae  auxilio  sufficere  quidem 
ad  peccandum,  at  non  ad  exercenda  justitiae  opera,  ut  expedit  ad 
aeternam  salutem.  Patet  id  ex  scopo  S.  Augustini  cum  Pelagio 
decertantis,  qui  pertinacissime  contendebat,  sicut  ad  peccatum  ita 
ad  justitiam  sufficere  sibi  liberum  arbitrium. 

2)  Cone.  Araus.,  sicut  et  S.  Augustinus  (1.  c.  et  aliis  similibus), 
unice  agunt  de  operibus,  quae  ad  ordinem  salutis  spectant.  Con¬ 
siderant  scilicet  opera  mala,  quae  salutem  impediunt,  et  opera 
bona  supernaturalia,  quae  axi  illam  conducunt:  actiones  vero  so¬ 
lum  naturaliter  bonas ,  pro  praesenti  controversia  et  substrata 
materia,  negligunt;  hae  enim  nec  positive  ad  salutem  ducunt,  nec 
eam  impediunt.  Merito  proinde  statuebant  de  suo  hominem  tan¬ 
tum  habere  peccatum  et  mendacium,  bona  vero  opera  gratiae  Dei 
referenda  esse.  Hac  ratione  rejiciebatur  opinio  Semipelagianorum 
qui  censebant ,  de  suo  habere  hominem  initium  fidei  et  operum 
supernaturalium ,  augmentum  vero  gratiae  Dei  referendum  esse; 
nihil  vero  statuebatur  de  iis,  quae  ordinem  salutarem  haud  specta¬ 
bant.  —  Hinc  patet  quod  licet  dicta  S.  Augustini  et  Concil.  Arau¬ 
sican.  idem  videantur  cum  propp.  Baii  et  Quesnelli;  sensus  tamen 
est  omnino  diversus. 

452.  Dices  X.:  Saepissime  docet  Sanctus  Augustinus,  hominem 
non  agere,  nisi  vel  ex  caritate  vel  ex  cupiditate;  atque  peccatum 
esse,  aut  non  bene  fieri  quod  ex  caritate  non  fit.  Atqui  in  pec¬ 
catore  non  est  caritas.  Ergo. 

Respondetur :  Quoniam  saepe  redit  haec  difficultas,  satis  erit  hic 

duo  breviter  respondere.  1)  Notum  est  S.  Augustinum  nomine 
caritatis  saepe  non  intelligere  caritatem  theologicam,  sed  quem¬ 
libet  affectum  honestum;  et  tunc  recte  dicit,  quidquid  non  fit  ex 
caritate,  idest  ex  aliquo  affectu  honesto,  peccatum  esse.  Unde 
(Serm.  52.  de  Tempor. )  scribit:  «Caritas  alia  est  divina,  alia 
est  humana:  alia  est  humana  licita,  alia  illicita....  Licitam  ergo 
caritatem  habet:  humana  est,  sed,  ut  dixi,  licita  est.  Non  solum 
autem  ita  licita  est,  ut  concedatur:  sed  ita  licita  est,  ut  si  de¬ 
fuerit  ,  reprehendatur.  Liceat  vobis  humana  caritate  diligere 
conjuges  ,  diligere  filios  ,  diligere  amicos  vestros  ,  diligere  cives 
vestros.  Omnia  enim  ista  nomina  habent  necessitudinis  vinculum 
et  gluten  quodammodo  caritatis.  Sed  videtis ,  istam  caritatem 
esse  posse  et  impiorum,  id  est,  paganorum,  judaeorum,  haeretico¬ 
rum.  Quis  enim  eorum  non  amat  uxorem,  filios,  fratres,  vicinos, 
affines,  amicos,  etc.?  Haec  ergo  humana  est.  » 

2)  Si  quando  nomen  caritatis  usurpans  S.  Augustinus  pro  ca¬ 
ritate  theologica,  dicit  non  bene  fieri  quod  sine  ea  fit;  distin¬ 
guendum  est:  non  bene  fit  quod  fit  sine  caritate  contrarie,  idest  cum 
aliqua  circumstantia  quae  repugnat  caritati,  conc quod  fit  sine 
caritate  negative,  idest  sine  ullo  influxu  caritatis,  subd.:  non 
bene  fit,  idest  non  fit  aliquid  meritorium  de  condigno  vitae  aeter¬ 
nae,  conc.;  non  bene  fit,  idest  non  est  naturaliter  honestum,  aut 
etiam  aliquo  modo  salutare,  si  cum  actuali  gratia  supernaturali 
fiat,  neg. 


ARTICULUS  NONUS 

Utrum,  absque  ulla  Gratia,  seu  solis  Naturae  Viribus,  possit 
quandoque  Homo  bene  moraliter  agere. 

§  I. 

Exponuntur  Variae  Opiniones. 

453.  Disputationi  hic  subjicimus  postremam  ex  tribus  propo¬ 
sitis  quaestionibus  (n.  424.):  scilicet  cum  jam  constet,  posse  homi¬ 
nem,  in  praesenti  statu  absque  gratia  sanctificante  et  absque  fide, 
aliquid  boni  facere;  quaeritur  «  Utrum  id  possit  etiam  absque  ulla 

gratia  actuali, adeoque  solis  naturae  viribus.»  Agitur  autem  de  bono 
in  ordine  naturali;  siquidem  jam  ostendimus  ad  omnia  et  sin¬ 
gula  opera  supernaturalia  requiri  gratiam — de  aliquibus  actibus 
naturalis  honestatis,  ac  consequenter  de  aliqua  levi  tentatione 
vincenda  victoria  non  salutari;  probatum  est  enim  hominem  non 
posse  absque  gratia  totam  legem  naturalem  diu  servare  quoad 
substantiam,  ullam  gravem  tentationem  vincere,  diu  carere  omni 
peccato  veniali  absque  speciali  privilegio. 

454.  Quaestio  vero,  etiam  intra  hos  limites  coarctata,  finita  me¬ 
rito  videri  posset  contra  Novatores,  eorumque  asseclas.  Etenim 
demonstravimus  contra  eos  ,  posse  hominem  aliquid  boni  agere 
ante  justificationem  et  ante  fidem  ;  atqui  ipsi  statuunt  nullam 
dari  gratiam  ante  justificationem  et  ante  fidem:  ergo  bonum,  quod 
peccatores  et  infideles  agunt,  sine  ulla  gratia  efficiunt,  adeoque 
solis  naturae  viribus.  Verum  quaestionem  hic  aggredimur  inter 
ipsos  Doctores  catholicos  agitatam:  ex  iis  vero,  quae  statuemus, 
uberius  Janseniani  ac  Novatores  refutantur. 

455.  Itaque  praeter  Gregorium  Ariminensem,  quem  pauci  vete¬ 
res  theologi  sequuti  sunt  (cf.  Suarez,  lib.  1.  c.  9.  n.  1.),  non  defue¬ 
runt  inter  Doctores  catholicos,  qui  etiam  post  damnationem  propp. 
Baii  et  Quesnelli,  docuere  posse  quidem  hominem  in  statu  naturae 
lapsae  bene  quandoque  agere  absque  gratia  sanctificante,  imo  abs¬ 
que  gratia  fidei;  at  non  posse  absque  ulla  gratia;  aut  si  possunt, 
id  numquam  fieri:  proinde  nullum  agnoscunt  opus  moraliter  bo¬ 
num  solis  naturae  viribus  editum.  Sed  cum  non  omnes  eadem  ra¬ 
tione  id  docuerint,  juverit  paucis  diversas  eorum  sententias  re¬ 
ferre. 

456.  I.  Imprimis  theologi  scholae  Augustinensis,  ut  vocant 
(Card.  Noris,  P.  Laurentius  Berti,  etc.),  tenent,  probabiliter  defen¬ 
di  posse  naturam  humanam  tam  infirmam  factam  esse  per  pec¬ 
catum,  ut  nullum  opus  ex  objecto  et  fine  ultimo  bonum  absque 
gratiae  auxilio  efficere  possit;  quamvis  concedant  idem  opus  bonum 
esse  posse  ex  objecto  et  fine  proximo.  Contendunt  autem  id  nihil 
commune  habere  cum  damnatis  Baii  et  Quesnelli  propositionibus.  Ve¬ 
rum,  opus  solis  naturae  viribus  editum  non  posse  esse  bonum  ex  fine 
ultimo,  non  alio  argumento  probant,  nisi  eo  quod  in  praecedente 
thesi  refutavimus  (n.  442.):  est  aperta  contradictio,  ut  vidimus, 

opus  aliquod  esse  moraliter  undequaque  bonum,  nempe  ex  obje¬ 
cto,  ex  circumstantiis,  ex  tine  proximo;  et  tamen  malum  esse  ex 
defectu  debitae  ordinationis  ad  finem  ultimum.  Ut  vero  ostendant 
hanc  suam  doctrinam  differre  a  propositionibus  Baii  et  Quesnel- 
li,  varias  adducunt  exceptiones,  quas  praestat  statim  exponere  et 
refellere. 

457.  Dicunt  ergo  'primo,  nonnullas  Baii  propositiones  damnatas 
fuisse  non  propter  doctrinam,  sed  propter  acrem  censuram. — At 
vero  prop.  XXVII.  Baii:  «  Liberum  arbitrium,  sine  gratiae  Dei 
adjutorio,  nonnisi  ad  peccandum  valet  »;  pariter  propp.  XXXVIII. 
et  XXXIX.  damnatae  in  Quesnello  nullam  censuram  continent:  cf. 
etiam  prop.  XXIV.  damnatam  a  Pio  VI.  (n.  425.).  Ergo  hae  pro¬ 
positiones  damnatae  sunt  propter  doctrinam.  Sed  plures  aliae  pro¬ 
positiones  damnatae  in  Baio  et  Quesnello,  quamvis  censuram  con¬ 
tineant,  tradunt  eamdem  doctrinam  enuntiatam  in  propp.  mox  re¬ 
latis;  ergo  nec  illae  damnatae  fuerunt  solum  propter  censuram. 
«  In  materia  praesenti  »,  inquit  Ripalda  (t.  3.  d.  19.  n.  6.),  «  ubi 
removetur  censura  Pelagianae  doctrinae,  statuitur  vera  propositio 
negans  necessitatem  gratiae  ad  bonum  opus  morale.  Nam  haec  ne¬ 
cessitas  neque  a  Baio  et  Baianis,  neque  ad  ullo  theologo  aliunde 
arguitur,  quam  ex  testimoniis  Conciliorum  et  Patrum,  quae  con¬ 
tra  Pelagium  lata  sunt,  ut  videre  est  apud  scripta  Baii,  Baiano- 
rumque,  ac  theologorum.  Ergo  ubi  pontifices  decernunt,  non  esse 
Pelagianum  negare  necessitatem  gratiae  ad  aliquod  bonum  opus 
morale,  decernunt,  nullum  esse  fundamentum  id  oppugnandi,  atque 
adeo  esse  verum.  » 

458.  Dicunt  secundo,  Baium  docuisse  ipsos  indeliberatos  motus 
concupiscentiae  esse  vera  peccata,  uti  patet  ex  propp.  L.  LI.LXXV.: 
se  vero  id  minime  admittere. — Sed  hoc  solum  probat  eos  theo¬ 
logos  non  incidere  in  errores,  qui  damnantur  in  iis  propositioni¬ 
bus;  at  non  probat  eorum  doctrinam  differre  etiam  a  doctrina, 
quam  Baius  et  Quesnellus  tradunt  in  aliis  propositionibus  ex.  gr., 
in  XXXVII.  (Baii):  «Cum  Pelagio  sentit,  qui  boni  aliquid  natu¬ 
ralis,  hoc  est,  quod  ex  naturae  solis  viribus  ortum  ducit,  agnoscit.» 

459.  Dicunt  tertio  Baium  et  Quesnellum  asserere  infidelem  et 
peccatorem  neque  per  adjutorium  gratiae  opus  moraliter  bonum 
perficere  posse;  se  vero  id  concedere,  et  solum  negare  id  fieri 

posse  per  vires  naturae. — Sed,  uti  patet  ex  propp.  mox  relatis, 
et  aliis  (n.  425.),  damnata  est  etiam  doctrina  asserens  non  posse 
hominem  per  liberum  arbitrium,  ex  solis  naturae  viribus,  sine 
gratia  Liberatoris,  opus  moraliter  bonum  agere. 

460.  Dicunt  quarto,  Baium  et  Quesnellum,  nullum  agnoscentes 
actuale  auxilium  Spiritus  Sancti  moventis  et  nondum  inhabitan¬ 
tis,  docuisse  nullum  esse  medium  inter  caritatem  habitualem, 
quae  dominatur  in  justis,  et  ex  qua  omnia  agunt;  et  cupiditatem 
habitualem,  quae  dominatur  in  infidelibus  et  peccatoribus,  et  ex 
qua  isti  omnia  agunt.  Unde,  si  propositiones  damnatae  in  Baio  et 
Quesnello  sumantur  in  connexione  cum  eorum  principiis,  a  quibus 
derivantur  (et  ita,  aiunt,  debent  sumi,  siquidem  damnatae  sunt, 
in  proprio  verborum  sensu  ab  assertoribus  intento )  significant 
hominem  sine  gratia,  hoc  est,  sine  caritate  perfecta,  non  posse 
quidquam  bene  moraliter  agere.  Nos  vero,  addunt  Augustinenses, 
docemus  posse  hominem  sine  caritate  perfecta  bene  moraliter 
agere;  negamus  solum  id  posse  sine  gratia  actuali,  sine  adjutorio 
Spiritus  Sancti  moventis  et  nondum  inhabitantis. — Sed  enim  re¬ 
spondetur: 

1)  Etsi  oporteat  damnatas  propositiones  cum  suis  principiis  com¬ 
parare,  ut  verus  sensus  in  quo  damnatae  sunt  innotescat;  falso  ta¬ 
men  supponitur  ab  adversariis  eatenus  tantum  interdici  aliquam 
propositionem,  quatenus  connectatur  cum  omnibus  principiis  er¬ 
roneis  quae  professus  sit  auctor.  Non  id  sane;  sed  attendendus  est 
sensus  formalis  qui  congenitus  est  proscriptae  propositioni,  ex  quo¬ 
cumque  tandem  principio  idem  sensus  dimanet  (1).  Unde  recte 

(1)  «  Pontifices,  »  ait  Ripalda  (t.  3.  d.  19.  n.  7.),  «  non  solum  proscribunt  do¬ 
ctrinam  antecedentis,  sed  etiam  seorsim  ab  illa,  doctrinam  consequentis:  alias  enim 
sufficeret  recolere  et  proscribere  solas  propositiones  de  necessitate  caritatis  ad  opus 
moraliter  bonum,  quin  etiam  seorsim  eas,  quse  gratiae  necessitatem  continent,  pro¬ 
ponerent,  atque  damnarent.  Quemadmodum  in  Calvino  non  solum  damnant,  nullam 
adesse  libertatem  nostris  operibus  bonis,  sed  etiam  principium,  ex  quo  illud  con¬ 
sequens  arguunt,  nempe  gratiam  auxiliantem  ejus  esse  efficaciae,  cui  resisti  et  dis¬ 
sentiri  non  possit....  Ergo  similiter  proscribunt  pontifices  contra  Baium  necessita¬ 
tem  gratiae  supernaturalis  ad  omne  opus  bonum  seorsum  a  necessitate  caritatis. 
Itaque  eis  contradicit  non  solum  qui  asserit  nullum  opus  esse  bonum  a  caritate 
non  elicitum,  sed  etiam  qui,  admittens  opera  bona  non  elicita  a  caritate  ,  negat 
esse  aliqua  possibilia,  quse  sint  naturalia  et  elicita  viribus  naturae  sine  auxilio 
gratiae.  » 

observat  Suarez  (Prol.  6.  de  Grat.  cap.  2.  n.  12.),  quem  refert  et 
adprobat  Perrone  (n.  108.):  «  Pontifices  aperte  et  sine  ulla  distin¬ 
ctione  declarant,  illas  sententias  in  rigore  et  'proprio  verborum 
sensu  ab  assertoribus  intento  tali  censura  dignas  esse.  Quae  ver¬ 
ba,  si  attente  spectentur  ,  duo  continent:  unum  est,  assertiones 
illas  in  proprio  verborum  sensu  esse  tali  censura  dignas;  aliud 
est,  illum  sensum  fuisse  ab  assertoribus  intentum....  Quoniam  alias 
unicuique  liberum  erit,  proprium  sensum  ,  tamquam  ab  auctore 
intentum,  illis  verbis  affingere ,  et  illi  accommodare  judicium 
pontificis,  ut  propriam  opinionem  verbis  magis  consentaneam  ab 
illa  censura  liberet;  et  ita  declaratio  illa  pontificia  inutilis  fiet, 
quia  non  ad  certam  doctrinam  confirmandam,  sed  ad  excitandas 
verborum  contentiones  deserviet.  » 

2)  Inter  propp.  damnatas  in  Baio  aliquae  sunt,  in  quibus  asse¬ 
ritur  hominem  sine  gratia  nihil  boni  operari  posse:  iis  ad  sum¬ 
mum  posset  aptari  Augustinensium  distinctio  sine  gratia,  id  est, 
sine  caritate  perfecta, neg.;  sine  gratia,  idest,  sine  adjutorio  Spi¬ 
ritus  Sancti  moventis  et  nondum  inhabitantis ,  conc.  At  aliae 
sunt  inter  easdem  damnatas  propositiones  ,  quibus  ,  nulla  facta 
gratiae  mentione,  negatur  liberum  arbitrium  valere  ad  ullum  pec¬ 
catum  vitandum  (prop.  XXVIII.);  posse  aliquod  bonum  opus  ex 
solis  naturae  viribus  ortum  ducere  (proposition.  XXXVII.),  etc. 
Ut  ergo  doctrina  contradictoria,  quae  catholica  censetur,  tenea¬ 
tur,  fatendum  est  valere  liberum  arbitrium  ad  aliquod  peccatum 
vitandum;  posse  aliquod  opus  moraliter  bonum  ex  solis  naturae 
viribus,  ac  proinde  absque  ulla  gratia,  oriri.  Quod  confirmat  cen¬ 
sura  XXIV.  in  Const.  Auctorem  Fidei  (n.  425.),  juxta  quam  ad¬ 
mitti  debent  «  inter  dominantem  cupiditatem  et  caritatem  domi¬ 
nantem....  affectus  medii  a  natura  ipsa  insiti  suapteque  natura 
laudabiles,  »  etc. — Cf.  omnino  quae  scripsimus  in  tract.  De  Deo 
Creante  (n.  671-81.). 

461.  II.  Vasquez  etiam  asseruit,  gratiam  esse  necessariam  ad 
singulos  actus  bonos  naturalis  ordinis;  ita  ut  nullus,  vel  minimus 
et  facillimus,  solis  naturae  viribus  efficiatur:  paulo  aliter  tamen 
rem  explicat.  Concedit  enim  nullam  specialem  gratiam  requiri 
in  voluntate;  voluntas  enim,  ipso  fatente,  habet  sufficientes  vires, 
uti  causa  proxima  principalis,  ad  hujusmodi  actum  efficiendum. 

Solum  ergo  postulat  aliquod  auxilium  ex  parte  intellectus;  illud- 
que  reponit  in  cogitatione  sancta,  seu  boni  honesti. 

462.  Facile  intelligitur  hanc  praevenientem  cogitationem  boni 
honesti  tum  necessariam  esse,  nihil  enim  est  volitum  quin  prae¬ 
cognitum;  tum  non  esse  voluntati  tribuendam  ,  voluntatem  enim 
antecedit.  At  quomodb  ostenditur  eam  esse  gratiam?  Silicet,  uti 
concedit  ipse  Yasquez,  cogitatio  boni  honesti  potest  esse  natu¬ 
ralis  non  solum  in  sua  entitate,  sed  etiam  quoad  modum ,  quo 
excitatur:  excitari  namque  potest  per  objecta  sensibilia,  naturale 
lumen  intellectus  moventia ,  mediis  sensibus  ;  ipsa  vero  objecta 
interdum  sensibus  externis  occurrunt,  juxta  ordinarium  causarum 
naturalium  cursum.  Similiter  excitari  potest  intellectus  media  sola 
phantasia,  et  iterum  naturaliter;  possunt  enim  excitari  phantas¬ 
mata  per  causas  naturales,  ut  omnes  norunt.  Quomodo  ergo  co¬ 
gitatio  boni  honesti  vocari  potest  gratia ? 

463.  Distinguit  Yasquez  duplicem  boni  honesti  cogitationem, 
congruam  ,  et  non  congruam  :  posita  prima  ,  semper  ,  sequi¬ 
tur  actus  voluntatis  bonus ;  at  posita  altera  ,  bonus  voluntatis 
actus  non  sequitur.  Hinc  est,  quod  ad  edendum  actum  naturali¬ 
ter  bonum  non  quaelibet  honesta  cogitatio  satis  sit;  sed  requiri¬ 
tur  congrua.  In  hac  ergo  congrua  cogitatione  boni  honesti  con¬ 
stituit  Yasquez  gratiam,  de  qua  hic  agitur.  Hujusmodi  autem  co¬ 
gitatio  debet  dici  gratia.  Nam  non  provenit,  inquit  cit.  Auctor, 
ex  industria,  seu  electione  ipsius  hominis  bene  operantis,  quia 
illa  motio  antecedit  ejus  voluntatem,  et  consequenter  industriam, 
et  electionem  ejus;  nec  etiam  provenit  casu,  saltem  respectu  Dei; 
ergo  provenit  ex  divina  providentia  ita  ordinante  causas  secun¬ 
das,  ut  homines  congrue  moveant  ad  operandum  bonum  recte,  et 
omnino  honeste.  Haec  autem  providentia  non  est  homini  debita 
ex  vi  creationis,  quia,  salvo  creationis  beneficio,  et  toto  ordine 
naturalis  providentiae  posset  homo  numquam  excitari  congrue, 
sed  ad  summum  sufficienter.  Ergo  talis  cogitatio  est  beneficium 
divinum  non  debitum,  sed  praeter  debitam  providentiam;  et  hoc 
est  beneficium  gratiae. — Cf.  Suarez  (1.  1.  c.  11.). 

464.  Ut  vero  ostendat  Vasquez  discrimen  inter  suam  sententiam, 
et  propp.  damnatas  in  Baio,  praeter  plures  exceptiones  in  praece¬ 
denti  sententia  refutatas,  quas  suas  facit  (in  1.  2.  q.  190.  c.  18.), 

reponit  primo  .ex  propp.  Baii  tantum  effici  liberum  arbitrium  va¬ 
lere  ad  aliquid  aliud,  quam  ad  peccandum;  ergo,  inquit  Yasquez, 
salva  manet  damnatio  lata  a  SS.  PP.,  si  dicamus  liberum  arbi¬ 
trium  valere  ad  aliquos  actus  in  individuo  indifferentes:  porro, 
addit  (loc.  cit.  n.  180.)  in  mea  sententia  hujusmodi  actus  admitti 
debent. — Sed  respondetur: 

1)  Baius  dixit  liberum  arbitrium  non  valere  nisi  ad  peccandum 
per  oppositionem  ad  possibilitatem  bonorum  operum;  cum  ergo 
Pontifices  damnent  propp.  in  sensu  objectivo  Baii,  hoc  ipso  bona 
opera  includunt,  et  non  solum  indifferentia. — 2)  Imo,  juxta  cen¬ 
suram  XXIV.  in  Constit.  Auctorem  Fidei,  admitti  debent  «  affe¬ 
ctus  a  natura  ipsa  insiti  suapteque  natura  laudabiles.  » — 3)  Unde 
merito  notat  Suarez  (1.  1.  c.  8.  n.  46.)  :  «  Neque  audienda  est 
evasio  quorumdam  dicentium,  ad  tuendam  sententiam  Pontificum 
satis  esse,  quod  possit  liberum  arbitrium  facere  aliquid  indiffe¬ 
rens.  Hoc  (inquam)  frivolum  valde  est;  quia  secundum  S.  Augu¬ 
stini  et  D.  Thomse  sententiam  communius  a  theologis  probatam, 
non  datur  in  voluntate  libere  operante  actus  indifferens  in  indi¬ 
viduo,  et  ideo  secundum  veram  theologiam  recte  sequitur,  si  li¬ 
berum  arbitrium  potest  sine  gratia  non  male  operari  ,  posse  et¬ 
iam  bene.  Et  quamvis  haec  illatio  non  sit  evidens  propter  contra¬ 
riam  opinionem  de  actu  indifferente  in  individuo,  quse  non  caret 
sua  probabilitate:  nihilominus  verisimile  non  est,  Pontifices  da¬ 
mnasse  illam  propositionem  Baii  fundatos  in  tali  opinione  de  in¬ 
differente  actu  possibili,  vel  propter  illius  probabilitatem.  »  Dum 
similes  evasiones  lego,  sponte  occurrit  illud  poetse  «  causa  patro¬ 
cinio  non  bona  pejor  erit.  » 

465.  Occurrit  secundo  pro  Vasquez  Ripalda,  qui,  omissis  cete¬ 
ris  in  examine  praecedentis  sententiae  exclusis,  (t.  3.  d.  19.  n.  4.) 
ait:  «  Nolunt  hi  auctores,  necessitatem  istam  esse  antecedentem 
et  pertinentem  ad  sufficientiam  voluntatis,  sed  solum  consequen¬ 
tem  et  spectantem  ad  solam  efficaciam:  solum  enim  in  eis  qui 
reipsa  virtutum  actus  operantur,  asserunt,  pertinere  ad  gratiam 
Dei  cogitationem  congruam  et  efficacem  ,  non  vero  inefficacem, 
et  incongruam  reddentem  arbitrio  posse  in  eis  qui  reipsa  non  ope¬ 
rantur.  Baiani  vero  cum  Baio  profitentur,  hanc  necessitatem  gra- 

tise  esse  omnino  antecedentem,  ut  nec  sufficientia  haberi  possit 
absque  gratia  auxiliante  Dei.  » — Sed  respondetur: 

1)  Haec  evasio  videtur  significare,  Yasquesium  admittere  po¬ 
tentiam  aliquid  boni  faciendi  absque  gratia,  et  solum  negare  fa¬ 
ctum.  At  si  admittitur  in  omnibus  haec  potentia  ,  tum  physica 
tum  moralis,  quomodo' fieri  potest,  ut  nunquam  prodeat  in  actum? 
Id  quidem  intelligi  ad  summum  potest  in  sententia  ipsius  Ripal- 
dse  (de  qua  statim  dicemus),  qui  factum  impediri  autumat  ex 
positiva  Dei  lege  dandi  auxilium  supernaturale  pro  quolibet  actu 
honesto;  at  Yasquez  nullam  mentionem  facit  ejus  legis. — 2)  Ex 
tenore  censurae  XXIY.  in  saepe  cit.  Constitutione  Auctorem  Fdei, 
videtur  asseri  rion  modo  potentia ,  sed  etiam  factum.  Nam  dici¬ 
tur:  «  Qua  vero  parte  inter  dominantem  cupiditatem  et  caritatem 
dominantem  nulli  ponuntur  affectus  medii,  a  natura  ipsa  insiti 
suapteque  natura  laudabiles,  qui  una  cum  amore  beatitudinis  na- 
turalique  propensione  ad  bonum  ‘remanserunt  velut  extrema  li¬ 
neamenta  et  reliquiae  imaginis’  (Ex  S.  Augustino,  de  Spirit.  et 
Litt.  c.  28.):  perinde  ac  si  ‘inter  dilectionem  divinam  ,  quae  nos 
perducit  ad  regnum,  dilectionem  humanam  illicitam,  quae  damna¬ 
tur’,  non  daretur  ‘dilectio  humana  licita,  quae  non  reprehendi¬ 
tur’,...  falsa,  alias  damnata.  »,  " 

466.  III.  Singularis  est  opinio,  quam  proponit  Ripalda  (de  Ente 
Supernat.d.  20.  s.  3.;  et  d.  114.  s.  13.;  et  alibi).  Ita  dicit:  «Quod 
spectat  quaestionem  de  jure ,  uti  dici  solet,  contra  Baium  statuen¬ 
dum  est,  etiam  solis  naturae  viribus  hominem  quaedam  opera  na¬ 
turaliter  bona  operari  posse.  Sed  de  facto  existimant,  Deum  sem- 
per,  etiam  gentilibus,  praesto  esse  gratia  sua  eaque  supernatu- 
rali,  qua  ipsorum  opera  bona  eleventur  ad  ordinem  supernatura- 
lem,  ita  ut  quodvis  opus  honestum,  in  praesenti  providentiae  or¬ 
dine,  sit  simul  opus  bonum  supernaturale.  » 

467.  «  Yerumtamen  »,  subdit  Ripalda  (d.  20.  s.  3.  n.  14.),  «  ad 
opus  moraliter  bonum,  non  absolute,  sed  cum  addito  ad  opus  na¬ 
turale  gratiam  auxiliantem  theologicam  ex  natura  rei  necessa¬ 
riam  non  censeo.  Quia  mea  opinione  ,  quam  pluribus  muniam 
(lib.  5.)  gratia  theologica  comprehensa  disputationibus  pr?eced. 
contra  Pelagianos,  est  intrinsece  supernaturalis.  Ad  opera  autem 
intrinsece  naturalia  auxilia  intrinsece  supernaturalia  natura  rei 

necessaria  non  sunt.  Tamen  sunt  ad  illa  necessaria  ex  lege  pro¬ 
videntiae  supernaturalis  Dei.  Nam  ex  lege  providentiae  superna- 
turalis  Dei  non  potest  natura  suum  concursum  conferre  in  amo¬ 
rem  naturalem  alicujus  honestatis,  quin  eo  concursu  in  salutem 
promoveatur,  aut  quia  sanxit  Deus  inseparabilem  fieri  cum  illo 
amorem  intrinsece  supernaturalem,  aut  quia  amorem  intrinsece 
naturalem  decrevit  fieri  extrinsece  supernaturalem,  ac  salutarem. 
Ut  autem  actus  naturalis  fiat  inseparabilis  ab  actu  intrinsece 
supernaturali,  aut  in  se  extrinsece  supernaturalis,  ac  salutaris, 
opus  est  gratia  aliqua  theologica  intrinsece  supernaturalis.  Ergo 
ex  lege  Dei  fieri  nequit  amor  naturalis  alicujus  honestatis,  quem 
non  antecedat  gratia  theologica  intrinsece  supernaturalis.  » 

468.  Itaque  in  hac  sententia — 1)  inest  homini  post  lapsum  po¬ 
tentia  aliquid  boni  agendi,  quantum  est  ex  viribus  naturae,  an- 
tecedenter  ad  legem  positivam,  qua  Deus  statuit  «  ad  quemlibet 
actum  virtutis  moralis  necessariam  esse  gratiam  supernaturalem; 
scilicet,  quia  Deus  elevans  naturam  rationalem  in  supernaturalem 
finem  et  in  opera  promoventia  ad  illum,  lege  sua  aeterna  sancivit, 
ut  nullus  naturae  conatus  in  virtutis  officium  conferretur  ,  quin 
voluntas  creata  praeveniretur  auxilio  intrinsece  supernaturali.  » — 
2)  Consequenter  autem  ad  hanc  Dei  legem  ,  impossibile  est  ut 
homo  eliciat  solum  actum  naturaliter  bonum. — 3)  Quod  duplici 
pacto  explicari  potest:  vel  quatenus  ipse  actus  virtutis  acquisi¬ 
tae,  de  se  naturalis,  fit  supernaturalis  ex  gratia,  quae  semper  da¬ 
tur;  vel  quatenus  simul  cum  virtutis  acquisitae  actu,  actus  et¬ 
iam  virtutis  infusae  semper  inseparabiliter  producitur.  Hoc  alte¬ 
rum  videtur  admittere  Ripalda;  nam  (d.  20.  n.  11.)  ait:  «  Agens 
quod  est  in  se  ad  amandum  objectum  honestum  ,  arbitrium  in¬ 
structum  auxiliis  naturalibus  et  supernaturalibus,  non  potest  non 
amorem  naturalem,  et  simul  supernaturalem  elicere.  » 

469.  Discrimen  vero  inter  suam  opinionem  et  doctrinam  damna¬ 
tam  in  Baio,  ita  explicat  idem  Ripalda  (d.  20.  sect.  21.  n.  100.): 

«  Michael  Baius  post  peccatum  Adae  adeo  vires  humanas  debili¬ 
tavit,  ut  nihil  boni  intrinsece  naturale  eis  possibile  agnoverit, 
sed  quidquid  boni  illi  convenit,  esse  intrinsece  supernaturale.... 
Secundo  Michael  Baius  adjutorium  gratiae  per  se  ex  natura  rei 
ad  bonum  agendum  requirit,  et  non  solum  ex  lege  Dei.  At  nos 

tum  amorem  honestum  intrinsece  naturalem,  ad  quem  solae  vires 
naturae  sufficiunt,  agnoscimus;  tum  auxilium  gratiae  ad  quidquam 
boni  naturalis  agendum  ex  sola  Dei  lege,  non  vero  ex  natura  rei 
desideramus.  Unde  satis  longo  discrimine  a  Michaele  Baio  di¬ 
stamus.  » 

470.  Verum  ,  inhaerendo  iis,  quae  contra  praecedentem  senten¬ 
tiam  ultimo  adnotavimus,  id  statim  excipi  posse  videtur  contra 
opinionem  Ripaldae:  vel  ita  eam  propugnat,  ut  jam  de  facto  nul¬ 
lus  actus  bonus,  nisi  sup  er natur  alis  efficiatur;  et  hoc  minus  con¬ 
sonum  videtur  censurae  XXIV.  in  Synod.  Pistor.,  juxta  quam,  ut 
diximus,  admitti  debet  non  modo  dari  posse,  sed  dari  «  affectus 
a  natura  ipsa  insitos  suapteque  natura  laudabiles  »,  sicut  non 
modo  dari  potest,  sed  datur  «  amor  beatitudinis  naturalisque  pro¬ 
pensio  ad  bonum  »;  vel  ita  eam  defendit,  ut,  simul  cum  actu  na¬ 
turali,  supernaturalis  semper  et  inseparabiliter  efficiatur;  et  jam 
Ripaldae  sententia  omni  destituitur  fundamento.  Nam,  ut  clarius 
patebit  in  demonstratione  thesis  statuendae,  ejus  sententiae  funda¬ 
mentum  est  quod  Patres  et  Concilia  indefinite  asserunt  necessi¬ 
tatem  gratiae  ad  opus  bonum,  et  ad  tentationes  vincendas,  nulla 
facta  distinctione  inter  faciliora  opera  et  difficiliora,  inter  graves 
et  leves  tentationes:  ipsi  autem  omnis  gratia  est  supernaturalis 
quoad  substantiam  (n.  384.).  Unde  concludit  :  sicut  non  datur 
victoria  gravis  tentationis,  et  observantia  totius  legis  naturalis 
absque  gratia;  ita  nec  victoria  levis  tentationis  ,  aut  facile  ali¬ 
quod  opus  honestum  sine  gratia. — At,  dicimus,  illud  sine  gratia 
pro  victoria  gravis  tentationis,  intelligitur  efficienter,  non  con- 
comitanter;  et  ideo,  juxta  Ripalda,  hujusmodi  victoria  semper 
est  salutaris;  sed  pro  victoria  levis  tentationis,  illud  sine  gra¬ 
tia  deberet  intelligi  concomitanter ,  et  non  efficienter:  secus,  ju¬ 
xta  principia  ipsius  Ripaldae,  haec  victoria  non  esset  naturalis; 
ac  proinde  non  darentur,  nisi  actus  super  natur  ales. 

471.  IV.  Quare  mirum  non  est,  si  sententia  longe  communior 
absolute  adstruit  hominem  in  praesenti  statu  posse  aliquod  natu¬ 
ralis  ordinis  bonorum  absque  gratia  efficere,  quin  ullam  positi¬ 
vam  legem  contra  agnoscat.  Ut  aliquos  commemorem,  notum  est 
pro  hac  sententia  strenue  pugnare  Suaresium.  Becanus  (de  Au- 
xil.  Grat.  q.  4.  art.  4.)  eadem  proposita  quaestione  ,  quam  hic 

expendimus,  respondet:  «  Negant  Maeratius  et  Vasquez,  affirmat 
communis  sententia.  Conclusio:  Homo  lapsus  potest  consequenter, 
et  efficaciter  praecepta  legis  naturalis  non  admodum  difficilia  sal¬ 
tem  aliquando  servare,  et  tentationes  iis  contrarias  non  admo¬ 
dum  difficiles  saltem  aliquando  superare  sine  auxilio  gratiae.» — 
Bellarminus  docet  quidem  (de  Grat.  et  Lib.  Arb.  1.  5.  c.  7.): 
«  Non  posse  solis  naturae  viribus  ullam  veram  tentationem  supe- 
rari  »;  sed  id  explicat,  non  quatenus,  si  levissima  sit,  non  possit 
superari  sine  gratia,  sed  quatenus  «  nomen  tentationis  absolute 
et  proprie  non  meretur  ».  Unde  (1.  c.  cap.  9.)  statuit  hanc  con¬ 
clusionem:  «  Posse  hominem  sine  fide  cum  auxilio  speciali,  et  et¬ 
iam  sine  illo,  bonum  aliquod  morale  perficere,  si  nulla  tentatio 
urgeat.  » — Perrone  statuit  hanc  prop.:  «  Potest  homo  lapsus  abs¬ 
que  speciali  gratiae  auxilio  nonnullas  ordinis  naturalis  veritates 
cognoscere,  tum  faciliora  ejusdem  ordinis  naturalis  opera  perfi¬ 
cere,  ac  leves  tentationes  superare  »;  et  statim  subdit  (n.  104.): 
«  Spectat  haec  propositio  ad  doctrinam  catholicam  ,  ut  patet  ex 
thesi  in  Baio  damnata  (XXVII.):  ‘Liberum  arbitrium  sine  adju¬ 
torio  Dei  nonnisi  ad  peccandum  valet’;  cujus  contradictoria  est: 
‘Liberum  arbitrium  sine  adjutorio  Dei  ad  aliquid  praeter  quam 
ad  peccandum  valet’,  id  est,  valet  ad  aliquod  efficiendum  opus, 
quod  peccatum  non  sit;  jam  vero  non  potest  liberum  arbitrium 
sine  gratiae  adjutorio,  prout  ostendimus,  difficiliora  opera  mora¬ 
lis  ordinis  efficere,  neque  graves  superare  tentationes;  ergo  sal- 
tem  ad  faciliora  molienda  ,  levioresque  repellendas  tentationes 
homo  lapsus  libero  voluntatis  arbitrio  absque  speciali  subsidio 
valeat  necesse  est.  » — Ipsi  AVirceburgenses,  licet  cum  Ripalda  non 
agnoscant  nisi  gratiam  entitative  supernaturalem;  docent  tamen 
(n.  320.):  «  Posse  hominem  moraliter  sine  gratia  vincere  tenta¬ 
tiones  leves;  »  idque  «  confirm.  ex  propp.  Baii  XXIX.  et  XXX.  » 
472.  Haec  quidem  praenotanda  erant  ,  tum  ut  plene  intellige- 
retur  status  quaestionis,  tum  ut  ab  initio  evidens  fieret  nos  ra¬ 
tionabiliter  adstipulari  communiori  sententiae.  Dum  vero  ab  aliis, 
hic  relatis,  penitus  recedimus;  mens  nobis  non  est  ullam  ipsis 

notam  inurere,  sed  suis  auctoribus  relinquimus.  —  His  ergo  po¬ 
sitis — 

Mazzella.  De  Gratia  Christi.  21 

§  H. 

Solvitur  Proposita  Quaestio. 

Prop.  XV. — 1.  Potest  homo,  in  'praesenti  statu  ,  absque  ullo 
gratiae  auxilio  seu  suis  viribus ,  aliqua  naturalis  ordinis  ope¬ 
ra  edere ,  quae  mor aliter  sint  undequaque  bona: — 2.  imo ,  ad  fa¬ 
ctum  quod  attinet ,  dantur  quaedam  ejusmodi  opera.  Quod  verum 
putamus  non  modo  inspectis  viribus,  post  peccatum  naturae  re¬ 
lictis,  sed  attento  etiam  praesentis  providentiae  ordine:  ea  enim 
quam  nonnulli  adstruunt ,  positiva  Dei  lex  conferendi  super - 
naturalem  gratiam  ad  quemvis  actum  bonum,  ita  ut  vel  omnis 
actus  bonus  sit  super  natur  alis  ,  vel  cum  actu  bono  naturali 
semper  et  inseparabiliter  conjungatur  actus  super  natur  alis, 
cum  graves  contra  se  habet  auctoritates  rationesque,  tum  nulla 
videtur  sufficienti  auctoritate  aut  ratione  fulciri. 

473.  Prob.  1 ma  pars.  I.  Ex  Eeclesice  documentis.  Ex  iis  enim, 
quae  superius  (n.  425.)  exhibuimus,  tenendum  est  quod  liberum 
arbitrium  sine  gratia  ad  aliquid  aliud  valet  quam  ad  peccan¬ 
dum  —  quod  valet  aliquod  vitare  peccatum  —  quod  potest  homo 
absque  gratia  Christi  in  aliquam  conscendere  justitiam — et  ali¬ 
cui  tentationi  resistere,  sic  ut  ab  ea  non  superetur — quod  agno¬ 
scendum  est  aliquod  naturale  bonum,  quod  ex  naturae  solis  viri¬ 
bus  ortum  ducit — quod  voluntas,  quam  gratia  non  praevenit,  est 
capax  alicujus  boni — quod  sunt  affectus  a  natura  ipsa  insiti  sua- 
pteque  natura  laudabiles,  qui  remanserunt  velut  extrema  linea¬ 
menta  et  reliquiae  imaginis  Dei;  etc.  Atqui  haec  omnia  important, 
posse  hominem,  absque  ullo  gratiae  auxilio  et  solis  naturae  viri¬ 
bus,  quidquam  moraliter  boni  agere.  Ergo. — Hoc  argumentum  in¬ 
victum  nobis  videtur,  si  animo  recolantur  ea  ,  quae  paulo  ante 
animadvertimus  in  exceptiones  fieri  solitas  ab  aliarum  opinio¬ 
num  assertoribus. 

474.  II.  Ex  Scriptura  potest  efficaciter  probari,  ut  vidimus, 
homines  quantumvis  peccatores  ,  infideles  et  impios  ,  interdum 
boni  aliquid  moralis  et  naturalis  operari.  «  Non  possumus  au- 

tem  »,  animadvertit  Suarez  (1.  1.  c.  8.  n.  12.),  «  ex  Scriptura  ef¬ 
ficaciter  probare,  infideles,  et  pravos  homines  haec  opera  facere 
solo  generali  concursu,  et  sine  aliquo  majori  adjutorio  Dei,  quia 
hoc  in  illa  non  expresse  negatur.  Sed  in  primis  satis  nobis  est, 
quod  neque  oppositum  affirmetur,  sed  absolute  talia  opera  dican¬ 
tur  fieri,  etiam  ab  ethnicis.  Unde  qui  dixerit  ,  tale  adjutorium 
semper,  et  ad  singula  opera  illis  datum  esse,  oportet,  ut  aliun¬ 
de  id  nobis  persuadeat,  alioqui  merito  verba  Scripturae,  ut  sim¬ 
pliciter  sonant,  accipimus.  »  Sane,  in  casu,  Scripturarum  sensus 
deberet  vel  ex  sensu  traditionali,  vel  ex  ipsa  natura  rei  dijudi¬ 
cari:  sensus  traditionalis,  ut  statim  dicemus,  docet  posse  homi¬ 
nem  suis  viribus  quandoque  bene  moraliter  agere;  rei  autem  na¬ 
tura  in  idem  inducit,  scimus  enim  liberum  arbitrium  per  pecca¬ 
tum  fuisse  quidem  viribus  attenuatum  ,  sed  non  extinctum  ,  uti 
habet  Concil.  Trident.  (sess.  6.  can.  5.) — Argumentum  quod  de¬ 
sumi  solet  ex  Rom.  (II.  14.),  ex  dictis  (n.  388.),  solum  probabile 
videri  poterit:  illud  tamen  testimonium  praeclare  expendit  Suarez 
(cit.  c.  8.). 

475.  III.  Ex  Patribus.  Ratio,  quam  saepe  dant  Patres,  ut  pro¬ 
bent  infideles  posse  aliquid  boni  facere,  et  non  omnia  eorum  ope¬ 
ra  esse  peccata,  est  quia  per  peccatum  etsi  mutata  fuerit  in  de¬ 
terius  natura  humana,  non  fuit  tamen  destructa:  unde  et  expres¬ 
se  aliquod  bonum  opus  naturae  viribus  adscribunt.  Atqui  ratio 
illa,  ut  per  se  patet,  non  modo  probat  posse  infideles  interdum 
bene  agere,  sed  etiam  id  posse  sine  gratia.  Ergo.  Proh .  maj. — 
Origenes  (ep.  ad  Rom.  1.  2.  n.  7.),  ait:  «  Gentilis  si  ratione  na¬ 
turali  motus  justitiam  teneat ,  vel  castitatem  ,  vel  temperan¬ 
tiam,  ete.,  custodiat:  iste  licet  a  vita  alienus  videatur  aeterna, 
quia  non  credit  in  Christum....  videtur,  quod  per  ea,  quae  dicun¬ 
tur  ab  Apostolo,  bonorum  operum  gloriam  et  honorem  et  pacem 
penitus  perdere  non  possit.  » — S.  Basilius  (Ilom.  9.  in  Hexam.): 
«  Sunt  et  apud  nos  virtutes  secundum  naturam ,  ad  quas  fami¬ 
liaritas  ipsi  animae  non  ex  doctrina  hominum  ,  sed  ex  ipsa  na - 
tura  inest.  Sicuti  enim  nulla  disciplina  nos  docet  morbum  odis¬ 
se,  sed  spontaneam  habemus  detestationem  adversus  ea,  quae  no¬ 
bis  molesta  sunt;  sic  etiam  est  animae  quaedam  declinatio  et  fuga 
vitii  citra  doctrinam.  »  —  Auctor  Operis  Imperfecti  (Homil.  26. 

in  Matth.)  dicit:  «Audi  mysterium,  quod  Petrus  apud  Clemen¬ 
tem  exposuit....  Si  infidelis  fecerit  opus  bonum,  hic  [in  terra]  ei 
prodest  opus  ipsius,  et  hic  ei  reddit  Deus  bona  pro  opere  suo; 
in  illo  autem  saeculo  nihil  ei  prodest.  Nec  enim  collocatur  inter 
ceteros  fideles  propter  opus  suum;  et  juste,  quia  naturali  bono 
motus  fecit  bonum,  non  propter  Deum.  » — S.  Prosper  (cont.  Col- 
lat.  c.  26.)  ait:  «  Naturae  humanae,  cujus  Creator  est  Deus,  et¬ 
iam  post  praevaricationem  manet  substantia,  manet  forma,  ma¬ 
net  vita,  et  sensus  et  ratio,  ceteraque  corporis  et  animi  bona, 
quae  etiam  malis  vitiosisque  non  desunt.  Sed  non  in  illis  veri 
boni  perfectio  est,  quae  mortalem  vitam  honestare  possunt,  aeter¬ 
nam  conferre  non  possunt.  » — S.  Augustinus  docet  in  infidelibus 
aliquid  boni  inveniri  posse,  quia  «  non  usque  adeo  in  anima  hu¬ 
mana  imago  Dei  terrenorum  affectuum  labe  detrita  est,  ut  nulla 
in  ea  velut  lineamenta  extrema  remanserint.  »  Sed  plura  jam  de¬ 
dimus  ex  S.  Augustino  (441.  450.  452.):  unde  etiam,  ita  eum  in¬ 
tellexit  S.  P.  Pius  YI.  in  Const.  Auctorem  Fidei  (n.  425.). 

476.  IY.  Ex  Ratione.  Utemur  verbis  Suaresii.  Actus  morali- 
ter  undequaque  bonus  non  est  per  se  impossibilis  libero  arbitrio 
gratia  destituto  nec  semper  est  in  individuo  propter  extrinseca 
impedimenta  adeo  difficilis  ut  ad  vincendam  difficultatem  sit  sem¬ 
per,  et  in  singulis  hujusmodi  actibus  adjutorium  gratiae  necessa¬ 
rium;  ergo  non  est  cur  interdum  fieri  non  possit  a  libero  arbi¬ 
trio  sine  adjutorio  gratiae. 

Antecedens  quoad  priorem  partem  evidens  est,  quia  talis  actus 
est  in  substantia  naturalis,  quia  est  de  objecto  materiali  et  for¬ 
mali  proportionato,  et  inclinationi,  ac  viribus  naturalibus  liberi 
arbitrii;  et  cognitio  talis  objecti,  judiciumque  conscientiae  suffi¬ 
ciens  ad  talem  actum  efficiendum  etiam  est  naturale,  et  propor- 
tionatum  naturali  lumini  intellectus,  ac  principiis,  quae  homo  ex 
objectis  sensibilibus,  et  per  species  ab  illis  acceptas  naturaliter 
cognoscere  potest;  ergo  ex  nullo  capite  actus  ille  est  per  se  im¬ 
possibilis  naturalibus  viribus  liberi  arbitrii. 

Altera  vero  pars  non  indiget  probatione,  quia  experimento  sa¬ 
tis  constat:  saepissime  enim  contingit,  nullam  occurrere  difficul¬ 
tatem  peculiarem  in  exercendo  aliquo  actu  virtutis,  vel  miseri¬ 
cordiae  ad  inopem;  reverentiae,  vel  obedientiae  ad  parentes,  etc. 

Imo  interdum  homo,  vel  ex  generali  conditione  naturae,  vel  ex 
peculiari,  et  individua  inclinatione,  vel  ex  consuetudine,  et  bona 
educatione  est  satis  propensus  in  hujusmodi  actus:  et  alioqui  cum 
impedimenta  sint  accidentaria,  et  contingentia,  non  semper  oc- 
eurrunt.  Ergo  nulla  ratio  reddi  potest  tantae  impotentiae  vel  dif¬ 
ficultatis  in  omnibus,  et  singulis  actibus  hujusmodi,  ut  nunquam 
possit  aliquis  sine  auxilio  speciali  gratiae  per  liberum  arbitrium 
fieri. 

Confirmatur  ratio  ex  homine  in  puris  naturalibus:  quia  incre¬ 
dibile  est,  hominem  non  posse  in  illo  statu  aliquod  opus  naturae 
suae  proportionatum  edere,  cum  omnes  res  naturales  hoc  possint 
cum  generali  concursu;  ergo  cum  eodem  concursu  idem  posset 
homo. — Cf.  Suarez  (de  Gratia,  1.  1.  c.  8.  n.  48.  seq.;  et  c.  10. 
n.  8-10.). 

477.  V.  Ex  Ratione  iterum  directe  contra  Vasquez.  Gratia, 
sine  qua,  juxta  Vasquez,  nihil  boni  efficere  potest,  aut  efficit,  homo 
in  praesenti  statu, est  cogitatio  honesti  congrua,  seu  efficax  (n.463.). 
Atqui  haec  non  est  gratia.  Ut  enim  gratia  dicatur  ,  debet  esse 
universae  naturae  indebita  vel  ratione  sui,  vel  ratione  subjecti, 
vel  ratione  modi,  uti  ex  D.  Thoma  ostendimus  in  tract.  De  Deo 
Creante  (n.  666.).  Sed  cogitatio  honesti  congrua  non  est  univer¬ 
sae  naturae  indebita  ratione  sui,  uti  ipse  Vasquez  fatetur:  neque 
ratione  subjecti;  siquidem  licet  indebita  huic  vei  illi  homini  de¬ 
terminate,  esset  tamen  debita  alicui  homini:  neque  ratione  modi ; 
siquidem  naturales  causae,  secundum  ordinarium  concursum  agen¬ 
tes,  possent  illam  quandoque  producere.  Ergo. 

Hoc  argumentum  evolvens  Suarez,  ait:  «  Ea  quae  sunt  debita 
aliquibus  individuis  naturae  humanae  secundum  rationem  specifi¬ 
cam,  non  sunt  absolute  gratia  a  beneficio  creationis  distincta,  ut 
habere  visum,  bonam  indolem  et  ingenium,  etiamsi  omnibus  in¬ 
dividuis  speciei  talia  bona  non  conveniant;  quia  recta  providen¬ 
tia  naturae  postulat,  ut  eo  ordine  disponantur  causae  naturales, 
quo  individuis  omnibus  bona  non  deficiant.  At  aliqua  cogitatio 
congrua  est  ex  bonis,  quae  aliquibus  individuis  naturae  humanae 
secundum  rationem  specificam  debita  sunt.  Nam  cum  omnibus 
aliis  speciebus  dentur  principia,  quibus  operationes  suae  naturae 
congruentes  obtineant,  inferioris  conditionis  esset  natura  intelle- 

ctualis,  si  in  aliquibus  saltem  individuis  non  esset  illi  debita  co¬ 
gitatio  honesta,  qua  reipsa  operationem  rationalem  sibi  congruen¬ 
tem  eliceret. 

»  Quod  sic  declaro.  Naturae  rationali  in  omnibus  suis  individuis 
debetur  honesta  cogitatio  valens  inducere  consensum  honestum. 
Aut  ergo  haec  cogitatio  est  efficax;  quo  habemus  intentum.  Aut 
est  tantum  sufficiens,  quo  natura  rationalis  secundum  sui  exigen¬ 
tiam  in  omnibus  individuis  infallibiliter  peccaret,  ac  si  in  statu 
damnationis  esset  constituta:  quod  dici  non  debet.  Aut  haec  co¬ 
gitatio  est  praescindens  ab  efficaci  et  sufficienti,  quo  credibile  est, 
naturam  rationalem  in  aliquibus  individuis  reddere  illam  effica¬ 
cem  et  congruam.  Moraliter  enim  impossibile  est  naturam  tot 
individuis  multiplicatam,  totque  ,  ac  tam  variis  cogitationibus 
praeventam  ad  opera  ipsi  naturae  consentanea,  indifferentemque  ad 
utrumlibet,  semper,  et  in  omnibus  eumdem  ubique  operandi  te¬ 
norem  servare.  »  Cf.  Suarez  (op.  cit.  1.  1.  cap.  13.  n.  3-8.),  ubi 
fuse  prosequitur  hanc  demonstrationem. 

478.  Proh.  2da  pars.  I.  Ex  Ecclesiae  decretis.  1)  Cone.  Trid. 
(sess.  6.  canon.  1.)  ait:  «  Si  quis  dixerit  hominem  suis  operibus, 
quae  vel  per  humanae  naturae  vires,  vel  per  legis  doctrinam  fiunt, 
absque  divina  per  Jesum  Christum  gratia,  posse  justificari  coram 
Deo;  anathema  sit.  »  —  Quo  canone  allato  ,  inquit  ipse  Ripalda 
(d.  114.  sect.  13.  n.  120.):  «  His  enim  supponit  Concilium  fieri 
aliqua  opera  per  humanae  naturae  vigorem  sine  ulla  necessitate 
gratiae.  Item  ea  opera  esse  bona  ,  cum  neque  Pelagius  ,  qui  ibi 
damnatur,  neque  alius  quispiam  unquam  docuerit,  hominem  ju¬ 
stificari  posse  per  opera  ,  mala  liberi  arbitrii.  » — Sane,  nisi  ridi¬ 
culum,  inverisimile  saltem  est  Concilium  docere  opera  facta  per 
solas  naturae  vires  absque  divina  gratia  non  sufficere  ad  justi¬ 
ficationem,  si  hujusmodi  opera  nec  existunt,  nec  existere  possunt 
ex  positiva  Dei  lege,  sed  solum  potuissent  existere  si  haec  lex 
lata  non  fuisset. 

2)  S.  Augustinus  (de  Gratia  Christi,  n.  27.),  ait:  «  Gratiam  Dei 
sic  confiteatur,  qui  vult  veraciter,  ut  omnino  nihil  boni  sine  illa, 
quod  ad  pietatem  pertinet,  veramque  justitiam,  fieri  posse,  non 
dubitet.  » — Auctor  Hypogn.  (cap.  10.):  «  Quisquis  sic  esse  dixe- 

rit  liberum  arbitrium,  quod  sine  Deo  bonum  opus,  quod  ad  ejus 
sanctum  propositum  pertinet,  nec  incipere,  nec  perficere  possit, 
catholicus  est.  »  —  Auctor  libri  de  Dogmat.  Eccles.  (cap.  44.): 
«  Si  quis  dixerit  per  naturae  vigorem  bonum  aliquod,  quod  ad  sa¬ 
lutem  pertinet  vitae  aeternae  cogitare,  aut  eligere  posse,  absque 
illuminatione  ,  et  inspiratione  Spiritus  Sancti,  haeretico  fallitur 
spiritu.  »  Haec  autem  testimonia  recitat  Ripalda  ad  illustrandum, 
ut  ipse  inquit  (1.  cit.  n.  121.),  Cone.  Trid.  (can.  3.  sess.  7.);  Cone. 
Arausic.  (can.  6.);  Moguntin.  (cap.  5.). 

Unde:  a)  Concilia  et  Patres  damnantes  eos,  qui  dicunt  homi¬ 
nem  posse  suis  viribus  sperare,  diligere,  poenitere,  etc.,  constan¬ 
ter  addunt  sicut  oportet  —  sicut  oportet  ad  salutem  —  ad  pieta¬ 
tem — ad  justitiam — ad  veram  sanctitatem.  «  Hac  autem  limi¬ 
tatione  »,  inquit  Ripalda  (loc.  cit.),  «  notanter  et  non  sine  consi¬ 
lio  adjecta,  significant  posse  similia  fieri  modo  aliquo  bono,  qui 
tamen  ad  salutem,  ad  justitiam,  et  pietatem  veram  non  perti¬ 
neat;  »  ideoque  sine  gratia,  praesertim  in  sententia  Ripaldae,  qui 
non  agnoscit  nisi  gratiam  supernaturalem  quoad  substantiam. — 
b }  Nec  putes  Concilia  et  Patres  significare  posse  feri,  sed  non 
feri.  «  Nam  »,  subdit  ipse  Ripalda  (loc.  citat,  n.  122.),  «  quemad¬ 
modum,  cum  dicitur  sola  opera  libere  facta  esse  salutaria,  affir¬ 
matur  implicite  ,  esse  opera  facta  sine  libertate  ,  quae  non  sint 
salutaria;  ita  pariter  cum  dicitur  sola  opera  bona  cum  auxilio 
gratiae  elicita  esse  salutaria,  implicite  affirmatur  esse  opera  bona 
sine  auxilio  gratiae  elicita,  quae  salutaria  non  sint.»  Quae  huic 
argumento  opponit  Yasquez  (in  1.  2.  q.  190.  art.  8.)  diluta  jam 
sunt  in  responsione  ad  objectiones  ex  Concil.  Arausic.  et  S.  Au¬ 
gustino  contra  praecedentem  tliesim  (n.  450.  seq.). 

3.  Simile  argumentum  duci  potest  ex  pluribus  propp.  damna¬ 
tis  in  Baio.  Nam — a)  ex  nonnullis  earum  superius  relatis  (n.  425.) 
tenendum  est  posse  hominem  absque  gratia  aliquid  boni  facere. 
At  in  sententia,  quam  nunc  refutamus,  tum  id  esset  impossibile 
(quamvis  haec  impossibilitas  non  ex  intrinseca  corruptione  natu¬ 
rae,  sed  ex  positiva  Dei  lege  repetatur),  tum  non  apparet  cur  Ec¬ 
clesia  tanta  instantia  asseruisset  illam  possibilitatem,  quae  tan¬ 
dem  non  est — praesertim  cum  intrinsecam  illam  corruptionem  na¬ 
turae  jam  saepius  alibi  damnaverit,  uti  recte  observat  ipse  Ri- 

palda  (n.  460.). — b)  Imo  in  aliis  propp.  damnatis  in  Baio  expres¬ 
se  asseritur  non  quod  sine  gratia  nihil  boni  potest  homo  facere, 
sed  quod  nihil  facit.  Id  patet  praesertim  ex  propp.  XXXYI. 
XXXVII.  LXI.  LXII.  LXV.,  etc.  Adde  quae  adnotavimus  in  cens. 
XXIV.  in  Constit,  Auctorem  Fidei  (n.  470.).  Ergo  tenendum  est 
hominem  non  modo  posse  interdum  sine  gratia  bene  moraliter 
agere,  sed  etiam  id  agere. 

479.  II.  Ex  Patribus.  Patres  enim  non  solum  docent  per  pec¬ 
catum  liberum  arbitrium  non  fuisse  extinctum,  et  posse  hominem 
per  solas  naturae  vires  aliquid  boni  facere;  sed  insuper  docent  per 
easdem  hominem  in  statu  naturae  lapsae  de  facto  aliquod  opus 
bonum  agere. Recolas  testimonia  S.  Augustini,  S.  Basilii,  S.  Pro¬ 
speri  ,  quae  partim  dedimus  ,  partim  indicavimus  (n.  475.)  Unde 
addam  ex  S.  Prospero,  qui  (Epigr.  80.)  scribit: 

«  Quamvis  multa  homini  post  vulnera  prima  supersint, 

Quse  vitam  hanc  faciant  laudis  habere  decus; 

Si  tamen  ingenio  claro  et  probitatis  amori 
Fons  desit  fidei, 

Cunctarum  frugum  marcescit  inutile  germen.  » 


Item  (lib.  de  Ingrat.  c.  41.),  recenset  plura,  de  quibus  natura 
gloriari  possit,  sua  virtute  partis:  inter  quse 


«  Quod  legibus  urbes 

Instituit,  moresque  feros  ratione  recidit.  » 

\ 


Et  claudit  post  alia, 


u  Quse  licet  ex  primae  naturae  habeantur  honore ; 
Non  tamen  ad  veram  possunt  perducere  vitam.  » 


Quse  testimonia  ab  ipso  Ripalda  collecta  (1.  c.  n.  118.  seqq.),  tum 
per  se  clara  sunt,  tum  clariora,  si  dici  potest,  fiunt  in  ejus  sen¬ 
tentia  ,  excludente  quamcumque  gratiam  praeter  supernaturalem 
quoad  substantiam. 

480.  III.  Cum,  ex  demonstratis  in  prima  parte  thesis,  et  ex 
confessione  ipsius  Ripaldse,  gratia  ad  quodlibet  opus  morale  natu¬ 
ralis  ordinis  non  sit  necessaria  ex  natura  rei  (manet  enim  in 

homine  etiam  post  peccatum  potentia  aliquid  boni  faciendi),  sed 
ex  lege  providentiae  supernaturalis  Dei ;  merito  assumimus  non 
esse  admittendam  gratiam  ad  quodlibet  opus  morale,  seu  admit¬ 
tendum  esse  aliquod  hujusmodi  opus  absque  gratia  fieri,  quamdiu 
contrarium  non  demonstratur.  Atqui  contrarium  non  demonstra¬ 
tur  ex  fontibus  revelationis  (reliqua  in  sequentibus  argumentis 
expendemus).  Ergo  — 

Proh,  min.  Etsi  multa  testimonia  ex  Scriptura,  Conciliis  et 
Patribus  recitet  Ripalda  (de  Ente  Supernat.  disput.  20.);  omnia 
tamen  ad  tria  capita  revocantur  : 

1)  Sub  primo  comprehenduntur  ea  omnia  ,  in  quibus  asseritur 
impotentia  naturae  ad  bene  agendum  sine  gratia.  Ita,  ex.  gr., 
urget  Ripalda  illud  (Joan.  XY.  5.):  «Sine  me  nihil  potestis  fa¬ 
cere;»  illud  (Sap.  VIII.  29.):  «Scivi  quoniam  aliter  non  possum 
esse  continens,  nisi  Deus  det;»  etc.  —  Sed  respondetur:  a)  si  quid 
probarent  liaec  testimonia  in  re  praesenti,  deberet  ex  illis  inferri 
non  modo  nullum  actum  bonum  fieri,  sed  nullum  posse  fieri  sine 
gratia :  Ripalda  tamen  concedit  jus ,  et  solum  negat  factum 
(n.  468.).  —  b)  Yera  horum  testimoniorum  intelligentia  desumitur 
ex  jam  statutis:  nempe  sine  gratia  nullum  opus  salutare  effici  pot¬ 
est,  nec  quoad  initium;  nulla  gravis  tentatio  vinci  potest,  nec 
victoria  non  salutari;  tota  lex  naturalis  servari  diu  nequit:  at 
inde  non  sequitur  nec  ullum  facile  opus  naturaliter  honestum  , 
non  urgente  gravi  tentatione,  sine  gratia  effici  posse. 

2)  Sub  altero  continentur  ea  omnia  testimonia,  quibus  affirma¬ 
tur  nullum  opus  bonum  fieri  sine  gratia,  seu  sine  gratia  nonnisi 
malum  effici.  Sed  respondetur  :  magnum  praejudicium  est  ,  quod 
praesertim  sub  hoc  capite  eadem  referantur  testimonia ,  quibus 
abusi  sunt  Baius,  Jansenius,  Quesnellus.  Sic,  ex.  gr.,  referuntur 
ea  omnia,  quibus  videtur  S.  Augustinus  asserere  contra  Julianum 
omnia  infidelium  opera  esse  peccata  —  ipsas  virtutes  eorum  esse 
vitia  —  similiter  can.  22.  Concil.  Arausic.,  etc.  Recole  ergo  quae 
ad  haec  respondimus  (n.  450.  seqq.). 

3)  Sub  tertio  referuntur  omnia  Conciliorum  et  Patrum  testi¬ 
monia,  quibus,  nulla  facta  distinctione  inter  diuturnam  observan¬ 
tiam  totius  legis  naturalis  et  alicujus  facilioris  praecepti  inter 
graves  et  leves  tentationes,  indefinite  asseritur  gratiae  necessitas 

ad  non  peccandum,  ad  vincendas  tentationes,  ad  bonum  operan¬ 
dum  (cf.  praesertim  quae  exhibuimus,  n.  373.).  —  Sed  responde¬ 
tur:  a)  mirum  est,  quod  renuant  in  objectis  testimoniis  illam 
distinctionem  admittere,  quam  nos  facimus;  et  tamen  distinguant 
in  iisdem  diversam  causam  necessitatis  gratiae  pro  diversis  effe¬ 
ctibus:  dicunt  enim  gratiam  ibi  necessariam  affirmari  ad  saluta¬ 
rem  observantiam  legis  ex  physica  naturae  impotentia,  ad  victo¬ 
riam  tentationum  gravium  non  salutarem  ex  morali  impotentia 
naturae;  ad  victoriam  alicujus  levis  tentationis,  aut  observantiam 
alicujus  praecepti  non  salutarem  ex  positiva  Dei  lege.  —  b)  Di¬ 
stinctio  inter  graves  et  leves  tentationes,  victoriam  salutarem 
et  non  salutarem,  etc.,  quae  diserte  non  exprimitur  in  objectis 
testimoniis  ,  ab  ipsis  Patribus  et  Conciliis  traditur  in  iis  omni¬ 
bus  locis,  quae  in  hoc  articulo  recitavimus.  Non  ergo  contorque¬ 
mus  sensum  verborum;  sed  ab  ipsis  Patribus  et  Conciliis  veram 
eorum  intelligentiam  accipimus.  Cf.  Suarez  (1.  1.  cc.  20.  21.)  (1). 

481.  IV.  Invocat  Ripalda  auctoritatem  Scholasticorum.  Sed 
neque  ex  hoc  capite  quidquam  evincit.  Etenim  —  1)  non  negamus, 
ante  damnatos  errores  Baii,  aliquot  (n.  455.),  et  post  eos  damna¬ 
tos,  paucos  theologos  (n.  456.),  adhuc  docuisse  nullum  bonum 
opus  fieri  sine  gratia;  sed  sunt  illi  iidem ,  qui  negaverunt  posse 

(1)  Wirceburgenses,  qui,  ut  vidimus,  eamdem  quam  nos  tuemur,  hic  doctrinam 
tenent,  scribunt  (n.  320.):  «  Nec  dicas  1°  Argumenta  nostra  partim  probare,  inde¬ 
finite  tentationum  victoriam  esse  a  Deo  :  partim  ostendere  etiam  leviores  tentatio¬ 
nes  vinci  non  posse  nisi  per  gratiam :  partim  extendi  etiam  ad  tentationes  simpli¬ 
citer  leves.  Besp.  ad  la,n  part.  Id  verum  esse ,  non  quod  levior  aliqua  tentatio 
vinci  nequeat,  sed  quia  nec  possunt  sine  gratia  vinci  tentationes  omnes,  nec  ullae 
etiam  graves. — Besp.  ad  2au:  part.  Id  intelligendum  esse  vel  de  tentationibus,  quse 
quidem  reipsa  graves  sunt,  sed  dicuntur  tantum  leviores,  si  conferantur  cum  multo 
gravioribus:  vel  de  tentationibus  quidem  intensive  levioribus,  sed  gravioribus  ex¬ 
tensive,  seu  quse  sua  diuturnitate  graves  evadunt. —  Besp.  ad  3am  part.  Si  quae 
auctoritas  gratiam  requirat  ad  omnes  omnino  tentationes  vincendas;  vel  ex  ratione 
allata,  vel  ex  contextu,  vel  ex  scopo  et  adversariorum  errore  etiam  apparet,  ser¬ 
monem  esse  de  victoria  meritoria  ac  conferente  ad  salutem.»  Optime  quidem:  sed 
nescio  cur,  ex  iisdem  principiis,  non  videant  distinctionem  inter  gratiam  superna- 
turalem  quoad  substantiam  et  quoad  modum  (n.  384.);  eo  vel  magis,  quod,  in 
ipso  statu  innocentise,  donum  integritatis,  quo  praesertim  auferebatur  moralis  im¬ 
potentia  servandi  totam  legem  naturalem  quoad  substantiam ,  fuit  pr  aeternatur  ale, 
et  non  stricte  supernaturale. 

fieri:  quorum  sententiam  nobiscum  merito  rejicit  Ripalda.  Cete¬ 
ros  vero  immerito  citari  patet  consideranti,  quod  dicant  gratiam 
requiri  ad  omne  opus  bonum  salutare  —  quod  etiam  ,  veteres 
quidam  theologi  asserentes  gratiam  requiri  ad  omne  opus  bo¬ 
num  morale,  late  sumunt  nomen  gratiae,  prout  significat  genera¬ 
lem  concursum  primae  causae.  Unde  iidem  theologi  in  aliis  locis 
directe  affirmant  aliquod  bonum  opus  naturalis  ordinis  fieri  posse 
sine  gratia  —  in  locis  vero  citatis  ab  adversariis  non  modo  di¬ 
cunt  nihil  fleri  sed  nihil  fieri  posse  sine  gratia.  —  Profecto  inve¬ 
nio  communissimam  esse  sententiam  posse  aliquid  boni  effici  so¬ 
lis  naturae  viribus  —  invenio  paucos  id  olim  negasse  ob  corruptio¬ 
nem  naturae  per  peccatum  —  nullum  autem  invenio  qui  ante 
Ripalda  dixerit  id  quidem  possibile  esse  si  spectentur  vires  na¬ 
turae ,  impossibile  supposita  quadam  lege  super  natur  alis  provi¬ 
dentiae. 

2)  Ut  rem  exemplo  principum  theologorum  illlustremus,  citant 
adversarii  D.  Thomam  ,  qui  ,  ex.  gr.  (q.  24.  de  Yerit.  art.  14.) 
dicit.:  «Si  gratiam  Dei  velimus  dicere,  non  aliquod  habituale 
donum,  sed  ipsam  misericordiam  Dei,  per  quam  interius  motum 
mentis  operatur....  sic  nec  ullum  bonum  homo  potest  facere  sine 
gratia  Dei.  » 

Sed  respondetur :  a)  Divus  Thomas  citatis  verbis  loquitur  de 
actu  ad  salutem  ordinato;  nam  post  illud  operatur;  subjungit: 
« Et  exteriora  ordinat  ad  hominis  salutem.  »  Ceterum  superius 
loquens  de  opere  pure  morali,  et  honesto  honestate  naturali,  di¬ 
xerat  :  «Illud  autem  bonum,  quod  est  naturae  humanae  propor- 
tionatum,  potest  homo  per  liberum  arbitrium  expellere _ Quam¬ 

vis  autem  hujusmodi  bona  homo  possit  facere  sine  gratia  gra¬ 
tum  faciente  ;  non  tamen  ea  potest  facere  sine  Deo  ,  cum  nulla 
res  possit  in  naturalem  operationem  exire  ,  nisi  virtute  divina  : 
quia  causa  secunda  non  agit,  nisi  per  virtutem  causae  primae,  ut 
dicitur  in  lib.  de  Causis.  Et  hoc  verum  est  tam  in  naturalibus 
agentibus,  quam  in  voluntariis. »  Concursus  causae  primae  genera¬ 
lis  est. 

b)  Nec  refert  quod  hunc  concursum  quandoque  etiam  gratiam 
appellet;  satis  enim  explicat  se  nomen  gratiae  lato  sensu  sumere, 
et  non  prout  significat  donum  superadditum  naturae.  Unde 

(in  2.  dist.  q.  1.  a.  1.  ad  1.),  ait:  «Gratia  dupliciter  dicitur. 
Uno  modo  donum  gratuitum.  Alio  modo  ipse  Deus  gratis  dans. 
Dona  autem  gratuita  proprie  dicuntur,  quse  naturalibus  superad¬ 
dita  sunt  ,  sine  quibus  bonis  homo  multa  bona  facere  potest , 
quamvis  non  meritoria.  Nihil  tamen  boni  potest  facere  sine  gra¬ 
tia  Dei,  secundum  quod  intelligitur  gratia  ipse  Deus  gratis  dans: 
eo  quod  ipse  est  principium  omnis  boni,  non  tantum  in  homini¬ 
bus,  sed  etiam  in  aliis  creaturis.  » 

c )  Similia  dici  possunt  de  aliis  D.  Thomse  locis,  quae  objiciun¬ 
tur:  in  quibus  praesertim  notetur  quod  quando  videtur  S.  Doctor 
negare  hominem  sine  gratia  posse  aliquid  boni  facere,  id  repetit 
ex  corruptione  per  'peccatum,  et  non  ex  lege  Dei  positiva.  Unde 
iisdem  locis  abusi  sunt  Janseniani. 

d )  Ceterum  D.  Thomas  ,  respondens  objectioni  desumptae  ex 
S.  Augustino ,  qui  dixerat  liberum  arbitrium  esse  distortum  ad 
instar  tibiae  curvae,  quae  sibi  relictae,  non  potest  non  claudicare 
si  ambulet;  diserte  tradit  nostram  doctrinam.  Dicit  enim  (de 
Verit.  q.  24.  a.  12.  ad  4.):  «Exemplum  Augustini  de  curvitate 
quantum  ad  aliquid  non  est  simile;  quia  scilicet  non  est  in  pote¬ 
state  tibiae  ,  ut  utatur  curvitate  ,  vel  non  utatur  :  ideo  oportet , 
omnem  motum  tibiae  curvae  claudicationem  esse  [si  nimirum  am¬ 
bulet].  Liberum  autem  arbitrium  potest  uti,  vel  non  uti  sua  cur¬ 
vitate ;  et  ideo  non  oportet,  quod  in  omni  actu  suo  peccet,  sed 
potest  quandoque  vitare  peccatum.  Est  autem  simile  quantum  ad 
hoc  quod  non  est  possibile  omnia  vitare.  »  —  Ita  quidem  intelli- 
gunt  S.  Doctorem  non  modo  Suaresius  et  innumeri  alii,  qui  eum 
sequuntur;  sed  ipsi  Thomistae:  cf.  Sylvium  (in  12.  q.  109.  art.  4. 
conclus.  3.);  Gotti  de  Gratia,  (q.  1.  d.  5.  n.  7-11.). 

3)  Sic  etiam  adversarii  citant  S.  Bonaventuram,  qui  (2.  distine. 28. 
a.  2.)  docet  quod  etsi  homini  nunc  insit  facultas  agendi  aliquod 
bonum  sine  Dei  auxilio;  homo  tamen  sibi  relictus  «  vix  aut  nun¬ 
quam  faceret  nisi  malum  propter  peccati  originalis  corruptionem.» 

Sed  respondetur:  nemo  non  videt  his  docere  S.  Bonaventuram 
quod  homo  sine  gratia  raro  bene  operatur,  quia  ssepe  ex  aliquo 
malo  fine  extrinseco  actionem  vitiat ,  quod  et  S.  Augustinus  di¬ 
xerat,  uti  jam  vidimus;  sed  non  docet  quod  numquam  bene  ope¬ 
ratur.  Hinc  ipse  S.  Doctor  ait:  «  Liberum  arbitrium  omni  gratia 

destitutum  nec  potest  omni  tentationi  resistere,  nec  necesse  ha¬ 
bet  omni  tentationi  succumbere.  »  Ceterum  Sanctus  Bonaventura 
in  verbis  objectis  non  dicit  «ob  legem  Dei  positivam,»  sed  «pro¬ 
pter  corruptionem  peccati  originalis»:  num  lisec  est  theologorum 
quos  hic  impugnamus,  sententia?  —  Cf.  Suarez  (de  Gratia,  1.  1. 
c.  8.  n.  5-9.). 

482.  V.  Saepe ,  ad  confirmandam  suam  opinionem  ,  innuit  Ri- 
palda  hoc  argumentum :  natura  humana  nunc  destinata  est  ad 
finem  supernaturalem;  ergo  et  omnes  actus  ejus;  ergo  ad  omnes 
Deus  dat  suam  gratiam  supernaturalem  quoad  substantiam  ;  ac 
proinde  nullus  est  actus  solum  naturaliter  bonus. 

Sed  respondetur  :  multa  ostendunt  hanc  rationem  nullius  mo¬ 
menti  esse:  paucis  contenti  erimus.  Atque  —  1)  quamvis  Ripalda 
referat  sententiam  asserentem  per  gratiam  ,  quae  nunc  semper 
datur,  omnem  actum  de  se  naturaliter  honestum  fieri  supernatu¬ 
ralem  ;  ipse  tamen  docet  per  illam  gratiam  semper  fieri  actum 
supernaturalem  simul  cum  actu  naturali  (n.  468.).  Ergo  etiam 
in  ejus  sententia  dantur  nunc  aliqui  actus  naturales  ;  ac  proinde 
ratio,  quam  contra  nos  urgent  adversarii,  est  etiam  contra  Ri¬ 
palda. 

2)  Ex  eo  quod  Deus  ordinat  naturam  humanam  ad  finem  su¬ 
pernaturalem,  sequeretur,  ad  summum,  quod  Deus  vult  ut  ipse 
homo  operans  ad  eumdem  finem  ordinet  actus  suos;  non  vero  ut 
actus  veluti  tendant  ad  illum  finem  ,  homine  nesciente  aut  non 
volente:  hoc  patet  ex  ipso  modo  humanae  naturae  conformi,  quo 
homo  dirigitur  ad  finem,  eumque  consequitur.  At  vero  antequam 
homo,  ex.  gr.,  quidquam  audierit  de  fine  supernaturali  (infidelis 
negativus),  quomodo  potest  ipse  actus  suos  ad  illum  dirigere? 
Fidelis  etiam,  praesertim  in  statu  peccati,  nonne  posset  ex  solo 
motivo  naturalis  honestatis  agere? 

3)  « Etiam  creare  naturam  propter  finem  supernaturalem  , » 
inquit  Suarez  (de  Gratia,  lib.  1.  cap.  15.  n.  6.),  «et  conservare 
illam  propter  eumdem  finem  ,  est  beneficium  aliquo  modo  supe¬ 
rans  naturam;  et  tamen  non  propterea  dicemus,  influxum,  quo 
Deus  conservat  naturam ,  esse  gratiam ,  sed  solam  illam  ordina¬ 
tionem  ad  supernaturalem  finem  a  quadam  extrinseca  gratia 
provenire.  Et  simili  modo  bona  complexio,  ingenium,  conveniens 

educatio  ,  imo  et  origo  ex  talibus  parentibus  in  tali  loco  ,  vel 
tempore  sunt  media  conducentia  ad  salutem,  ac  subinde  sunt  ex 
divina  praedestinatione  ,  et  electione  ordinata :  et  tamen  in  se 
non  sunt  gratiae,  sed  solum  per  denominationem  extrinsecam  ab 
electione  et  praedestinatione  gratuita;  ita  ergo  est  in  praesenti: 
pro  quo  discursu  videri  possunt  quae  dixi  libro  tertio  de  Prae- 
dest.  cap.  7.» 


ARTICULUS  DECIMUS 

Utrum  Homini  in  statu  Innocentiae  necessaria  fuerit 

Gratia  Actualis. 

483.  Docuit  Lutherus  (lib.  de  Serv.  Arb.),  et  Calvinus  (Instit. 
1.  2.  c.  5.)  gratiam  naturae  innocentis  in  eo  differre  a  gratia- 
naturae  lapsce  ,  quod  illi  sana  et  innocens  voluntas  posset  assen- 
tiri  vel  resistere  ;  haec  vero  infirmam  lapsi  hominis  voluntatem 
necessitaret.  Quem  errorem  renovavit  Jansenius  (de  Gratia  Primi 
Hom.  c.  14.;  de  Gratia  Christi,  1.  2.  cc.  1.  4.  17.;  et  alibi),  ce¬ 
leberrimum  D.  Augustini  adjutorium  sine  quo  non  ,  et  quo  ita 
interpretatus,  ut  illud  referret  ad  gratiam  mere  sufficientem,  so¬ 
lam  propriam  naturae  innocentis;  istud  ad  gratiam  efficacem,  so¬ 
lam  propriam  praesentis  status.  Quam  longe  hi  a  veritate  aber¬ 
rant,  tamquam  in  proprio  loco,  demonstrandum  est  in  seq.  dispu¬ 
tatione,  ubi  de  existentia  et  natura  gratiae,  tum  sufficientis  tum 
efficacis,  pro  praesenti  statu,  agitur.  Hic  solum  inquirimus  «Utrum 
gratia  actualis  necessaria  fuerit  homini  innocenti,  sicut  homini 
lapso  necessariam  asseruimus.  »  Haec  autem  quaestio  plures ,  uti 
patet,  complectitur  quaestiones,  quas  consulto  hactenus  omisimus; 
nunc  enim,  post  ea  omnia  quae  de  necessitate  gratiae  exposita 
ac  demonstrata  sunt,  paucis  omnes  expedire  licet. 

484.  Itaque  I.  in  statu  innocentiae  gratia  actualis  non  erat 
necessaria  ad  peccata  venialia  vitanda.  Id  extra  controversiam 
esse  debet  —  1)  ex  iis  quae  diximus  in  tractatu  De  Deo  Creante 
(n.  790.),  ubi  ostendimus  ,  protoparentes  ,  quamdiu  permanerent 
in  statu  innocentiae,  in  quo  conditi  fuerunt,  non  potuisse  veniali- 
ter  peccare  —  2)  ex  causis  (n.  346.  354.)  moralis  impotentiae,  qua 

nunc  homo  laborat,  vitandi  omnia  venialia;  ese  enim,  cum  sint 
effectus  peccati,  nunc  quidem  vigent,  sed  in  statu  innocentiae  lo¬ 
cum  habere  non  poterant. 

485.  II.  Neque  necessaria  erat,  in  statu  innocentiae,  gratia 
actualis  interna  aci  diu  servandam  totam  legem  naturalem 
quoad  substantiam ,  aut  vincendas  graves  tentationes  victoria 
non  salutari.  «Dicendum,»  inquit  D.  Thomas  (1.2.  q.  109.  a.  2.), 
«quod  natura  hominis  potest  dupliciter  considerari;  uno  modo  in 
sui  integritate,  sicut  fuit  in  primo  parente  ante  peccatum;  alio 
modo,  secundum  quod  est  corrupta  in  nobis  post  peccatum  primi 
parentis.  Secundum  autem  utrumque  statum  natura  humana  in¬ 
diget  auxilio  divino  ad  faciendum  vel  volendum  quodcumque  bo¬ 
num,  sicut  primo  movente,  ut  dictum  est  art.  prsec.  Sed  in  statu 
naturse  integrse ,  quantum  ad  sufficientiam  operativse  virtutis  , 
poterat  homo  per  sua  naturalia  velle  et  operari  bonum  suse  na¬ 
turse  proportionatum,  quale  est  bonum  virtutis  acquisitse....  Sed 
in  statu  naturse  corruptse  etiam  deficit  homo  ab  hoc  quod  secun¬ 
dum  suam  naturam  potest,  ut  non  possit  totum  hujusmodi  bonum 
implere  per  sua  naturalia. » 

486.  Revera  causse  impotentiae  moralis,  qua  nunc  laborat  homo, 
ad  observandam  diu  totam  legem  naturalem  ,  sunt  effectus  pec¬ 
cati;  ergo  in  statu  justitise  originalis  nulla  erat  hujusmodi  impo¬ 
tentia.  «Neque  ex  parte  fomitis,»  inquit  Suarez  (de  Gratia,  1.  1. 
cap.  25.  n.  8.),  «neque  ex  corruptione  corporis  esset  tunc  infir- 

l 

mitas  illa,  quse  nunc  ingerit  maximam  difficultatem  honeste  ope¬ 
randi.  Deinde  ex  parte  intellectus  non  esset  proprie  ignorantia  , 
nam  hsec  etiam  est  poena  peccati.  Et  quamvis  esse  posset  aliqua 
inconsideratio  actualis,  liberum  tamen,  et  facile  esset  homini  non 
consentire,  vel  operari  sine  plena  advertentia;  quia  non  movere¬ 
tur  cum  animi  perturbatione,  neque  haberet  motus  involuntarios 
trahentes  ab  objectum  malum  non  satis  consideratum;  ergo  nihil 
erat  intrinsecum,  quod  magnam  ingereret  difficultatem.  Extrinseca 
vero  suggestio  daemonis,  si  persisteret  in  sola  materia  naturali, 
non  posset  magnam  difficultatem  inferre,  cum  non  posset  pertur¬ 
bare  appetitum,  vel  phantasiam  absque  voluntatis  consensu,  neque 
etiam  considerationem  intellectus  impedire,  si  homo  vellet  atten¬ 
dere,  prout  facile  posset.  » 

487.  Unde  S.  Augustinus  (de  Corrept.  et  Gratia,  c.  11.),  ait: 
«Quid  ergo?  Adam  non  habuit  Dei  gratiam?  Immo  vero  habuit 
magnam  sed  disparem.  Ille  in  bonis  erat,  quae  bonitate  sui  con¬ 
ditoris  acceperat.  .  .  .  Sancti  vero  in  hac  vita ,  ad  quos  pertinet 
liberationis  haec  gratia  ,  in  malis  sunt  ,  ex  quibus  clamant  ad 
Deum:  ‘libera  nos  a  malo.’  Ille  in  illis  bonis  Christi  morte  non 
eguit:  istos  a  reatu  et  haereditario  et  proprio  illius  agni  sanguis 
absolvit.  Ille  non  opus  habebat  eo  adjutorio,  quod  implorant  isti 
cum  dicunt:  ‘Video  aliam  legem  in  membris  meis  repugnantem 
legi  mentis  meae.’  Ille  vero  nulla  tali  rixa  de  seipso  adversus 
seipsum  tentatus  atque  turbatus,  in  illo  beatitudinis  loco  sua 
secum  pace  fruebatur.  » 

488.  Dices  fortasse:  Praeceptum,  quod  Adam  transgrediendo  e 
statu  justitiae  excidit,  erat  mere  naturale.  Atqui,  juxta  Gelasium 
Papam,  S.  Augustinum  et  alios  Patres,  absque  divino  auxilio 
praeceptum  illud  servare  non  poterat.  Ergo  — 

Respondet  huic  difficultati  Suarez  (de  Gr.  1.  1.  c.  25.  n.  12.): 
«Praeceptum  impositum  Adae  licet  materialiter  (ut  sic  dicam) 
et  ex  parte  rei  praeceptae  fuerit  de  actione  quadam,  seu  omissione 
naturali,  seu  corporali;  nihilominus  formaliter  fuisse  supernatu- 
rale ,  quatenus  pendebat  ex  fide ,  et  obedientia  debita  Deo  ut 
gubernanti  naturam  supernaturali  modo,  et  ex  hac  parte  non  pote¬ 
rat  servari  sine  gratia.  Deinde  tentatio  illa  non  fuit  primo,  et  per 
se  de  solo  esu  cibi  prohibiti,  sed  de  appetitu  similitudinis  divinae 
in  scientia  boni  et  mali  [cf.  De  Deo  Creante ,  n.  906.  seqq.]. 
Patres  autem  citati  loquuntur  de  perseverantia  in  gratia,  seu  de 
gratia  ad  retinendam  justitiam,  ut  Augustinus  loquitur;  et  simi¬ 
liter  loquuntur  de  perfecta  victoria  ,  et  ad  vitam  aeternam  fru¬ 
ctuosa.  Id  patet  ex  verbis  Augustini  qui  (cap.  27.  de  Civit.  Dei, 
1.  14.)  ait:  «Adam  sic  erat  institutus,  ut  si  de  adjutorio  Dei 
fideret,  bonus  homo  malum  angelum  vinceret.»  Et  infra:  «Meri¬ 
tum  bonum  habens  in  adjuta  voluntate  recta ,  malum  vero  in 
deserente  Deum  voluntate  perversa  ,  quia  et  ipsum  confidere  de 
adjutorio  Dei,  non  posset  sine  adjutorio  Dei.  » 

489.  III.  At  vero,  in  statu  naturae  innocentis,  fuitne  necessaria 
gratia  actualis  ad  supernaturales  actus  efficiendos  ?  Antequam 
respondeamus  ,  notetur  :  1)  aliqui  theologi  docuerunt  non  fuisse 

necessariam  gratiam  ;  alii  ,  ut  Petavius  ,  Tricassinus  ,  dixerunt 
necessariam  fuisse  gratiam  illustrationis  ,  non  vero  immediatae 
inspirationis  ;  Stephano  Deschamps  visa  est  necessaria  fuisse 
Adamo  gratia  solum  ut  primo  se  ad  Deum  converteret  in  instanti 
natura  priori  ad  infusionem  gratiae  habitualis. 

2)  Prima  et  ultima  sententia  fundamentum  praecipuum  habet  in 
sententia  jam  refutata  ,  quod  justus  nempe  non  indiget  auxilio 
actuali  ad  supernaturaliter  agendum  ;  secunda  in  alia  opinione 
superius  etiam  rejecta,  quod  nempe  inspiratio  voluntatis  imme¬ 
diata  non  sit  de  ratione  gratiae  actualis. 

3)  Sufficit  ergo  paucis  ostendere  in  statu  naturae  innocentis  ne¬ 
cessariam  fuisse  gratiam  actualem  ad  salubriter  agendum:  testi¬ 
monia  enim,  quae  afferuntur  aperte  demonstrant  necessitatem  il¬ 
lam  non  afficere  solum  primam  voluntatis  conversionem  ad  Deum — 
gratiam  autem  illam  pertinere  etiam  immediate  ad  voluntatem 
patet,  tum  ex  dictis  de  natura  gratiae  actualis  (n.  131.),  tum  ex 
eo,  quod  Patres  et  Concilia  nullam  hac  in  re  distinctionem  agno¬ 
scunt  inter  gratiam  naturae  innocentis  et  lapsae  ;  imo  utramque 
iisdem  Sacrae  Scripturae  testimoniis  adstruunt. 

490.  His  positis,  dicimus:  in  statu  naturae  innocentis  necessaria 
erat  gratia  actualis  ad  omnes  et  singulos  actus  salutares.  Etenim 
Gelasius  Rom.  Pont,  adversus  Pelagian.  haeres.  (Cone,  collect. 
Labaei,  tom.  8.  p.  101.),  habet:  «Si  in  ipsis  primis  hominibus, 
dum  sua  nimirum  felicitate  confidunt  et  tamen  Dei  gratiam  in 
vacuum  recipientes  ,  non  orando  ,  quod  utique  nusquam  fecisse 
referuntur,  nec  de  perceptis  gratias  referendo,  nec  ut  eadem  in¬ 
temerata  durarent  suppliciter  implorando ,  incolumes  constare 
nequiverunt;  quanto  magis  post  praevaricationis  ruinam....  absque 
divino  munere  suis  viribus  stare  non  possunt,  sine  quo  nec  inte¬ 
gri  persistere  valuerunt .  »  —  S.  Augustinus  (de  Gen.  ad  Litt. 
1.  11.  c.  4.)  ait:  «Si  quaeritur  cur  Deus  tentari  permiserit  ho¬ 
minem,  quem  tentatori  consensurum  esse  praesciebat,  altitudinem 
quidem  consilii  ejus  penetrare  non  possum,  et  longe  super  vires 
meas  hoc  esse  confiteor....  Sed  tamen,  quantum  vel  donat  sapere, 
vel  sinit  dicere  ,  non  mihi  videtur  magnae  laudis  futurum  fuisse 
hominem,  si  propterea  posset  bene  vivere,  quia  nemo  male  vivere 

suaderet,  cum  et  in  natura  posse,  et  potestate  haberet  velle  non 
Mazzella.  De  Gratia  Christi.  22 

consentire  suadenti,  adjuvante  tamen  illo,  qui  superbis  resistit, 
humilibus  autem  dat  gratiam . »  Eadem  saepissime  docet.  Cf. 
D.  Thomam  (1.  2.  q.  109.  a.  2.). 

491.  IV.  Ex  his  sequitur,  in  statu  naturae  innocentis  neces¬ 
sariam  fuisse  gratiam  ad  potestatem  perseverandi.  Nam  S.  Au¬ 
gustinus  (Ench.  cap.  106.)  docet:  «  Etsi  peccatum  in  solo  libero 
arbitrio  erat  constitutum;  non  tamen  justitiae  retinendae  sufficie¬ 
bat  liberum  arbitrium,  nisi  participatione  immutabilis  boni  di¬ 
vinum  adjutorium  praeberetur.  »  Et  (cap.  107.)  :  «  Sic  factus  est 
homo  rectus,  ut  et  manere  in  ea  rectitudine  posset,  non  sine 
adjutorio  divino.»  Tum  (Epist.  106.  modo  186.  ad  Paulinum), 
ubi  (cap.  11.):  «Natura»,  inquit,  «humana  etiamsi  in  illa  inte¬ 
gritate,  in  qua  condita  est,  permaneret,  nullo  modo  se  ipsam, 
Creatore  suo  non  adjuvante,  servaret.» 

492.  «Revera»,  inquit  Suarez  (de  Gratia,  1.  10.  cap.  9.),  «Adam 
et  Eva  necessario  essent  in  via  permansuri  tempore  necessario  ad 
procreandos  filios  et  educandos  illos  usque  ad  aetatem  adultam  , 
et  capacem  perfectae  instructionis  in  fide  et  moribus;  idemque  de 
eorum  filiis  ac  posteris  omnibus  cum  proportione  existimandum 
est.  De  illo  ergo  tempore  indubitanter  credimus  non  semel  tan¬ 
tum  ,  sed  saepius  fuisse  obligandos  supernaturalibus  praeceptis 
affirmativis  ,  praesertim  theologalium  virtutum ,  quia  vitam  age¬ 
rent  magis  spiritualem  ,  et  divinam  ,  quam  animalem  ,  vel  mere 
humanam;  item  obligarentur  frequenter  colere  Deum  ex  fide,  et 
ad  Deum  per  fidem  cognitum  cum  fiducia  orare  ,  maxime  quia 
non  carerent  gravibus  tentationibus ,  saltem  per  suggestionem 
daemonum  ,  sicut  in  Adam  et  Eva  fuerunt ,  quas  ex  eadem  fide 
vincere  oporteret.  Ergo  ad  haec  omnia  praestanda  indigebant  effi¬ 
caci  auxilio  gratiae.  » 

3 

493.  Dices:  S.  Augustinus  (de  Dono  Persev.  cap.  7.)  docet: 
«Non  est  hoc  (non  discedere  a  Deo)  in  viribus  liberi  arbitrii 
quales  nunc  sunt ;  fuerat  autem  in  homine  antequam  caderet :  » 
alii  vero  Patres  cum  eodem  S.  Augustino  docent  protoparentes 
adhuc  integros  per  liberum  arbitrium  stare  potuisse. 

Respondetur :  1)  Quando  S.  Augustinus  et  alii  Patres  asserunt 
hominem  innocentem  stare  potuisse  per  liberum  arbitrium,  non 
excludunt,  sed  supponunt  gratiam.  Considerant  enim  primum  ho- 

minem  non  philosophice  ,  seu  secundum  principia  naturae  ;  sed 
historice,  seu  prout  de  facto  conditus  a  Deo  erat,  nempe  cum  gra¬ 
tia  sanctificante  et  ceteris  donis.  Homini  autem  in  justitia  exi- 
stenti  debita  sunt  auxilia  gratiae,  ut  possit  perseverare:  unde  de 
tali  homine  merito  dicitur ,  quod  per  liberum  arbitrium  stare 
potest,  seu  perseverare  potest;  quatenus  etsi  solum  liberum  arbi¬ 
trium  ad  id  non  sufficiat  ,  paratum  tamen  est  auxilium  gratiae  , 
cum  quo  potest,  et  quod  est  ei  debitum. 

2)  S.  Augustinus  non  negat  gratiam  elevationis  fuisse  necessa¬ 
riam  ,  ut  homo  innocens  posset  perseverare  ;  sed  negat  necessa¬ 
riam  fuisse  gratiam  medicinalem  ,  uti  patet  ex  loco  paulo  ante 
relato  (de  Corr.  et  G-rat.).  Unde  infert  gratiam  Adami  fuisse  lae¬ 
tiorem  (deerat  rixa ),  et  nostram  esse  potentiorem.  «Proinde,» 
inquit ,  «  etsi  non  interim  laetiore  ,  nunc  verumtamen  potentiore 
gratia  indigent  isti;  et  quae  potentior  quam  Dei  Unigenitus  Fi¬ 
lius?»  Idipsum  docet  Divus  Thomas,  qui  (1.  2.  q.  109.  art.  10.  ad  3.) 
scribit:  «Facilius....  perseverare  poterat  [homo]  in  statu  inno¬ 
centiae,  in  quo  nulla  erat  rebellio  carnis  ad  spiritum,  quam  nunc 
possimus:  quando  reparatio  gratiae  Christi,  etsi  sit  inchoata  quan¬ 
tum  ad  mentem  ,  nondum  tamen  est  consummata  quantum  ad 
carnem,  quod  erit  in  Patria;  ubi  homo  non  solum  perseverare 
poterit,  sed  etiam  peccare  non  poterit.  » 

494.  V.  Necessarium  etiam  erat ,  in  statu  naturce  innocen¬ 
tis,  speciale  adjutorium ,  ut  homo  actu  perseveraret.  Id  facile 
patet,  si  animo  recolamus  quae  dicta  sunt  (n.  319.)  de  natura 
hujus  magni  doni  actualis  perseverantiae  usque  in  finem.  Etenim — 
1)  si  gratia  erat  necessaria,  ut  posset  homo  innocens  perseverare, 
gratia  efficax  necessaria  dicenda  est  ut  perseveraret.  Hinc  Cone. 
Arausican.  II.  (can.  19.)  dicit:  «  Natura  humana,  etiamsi  in  illa 

,  integritate  in  qua  condita  est  permansisset,  nullo  modo  seipsam 
Creatori  suo,  ipso  non  adjuvante  servaret.»  —  2)  Evidens  pariter 
est,  quod  si  homo  innocens,  gratiae  fideliter  cooperando,  raptus 
demum  esset  ad  aeternam  beatitudinem  antequam  e  justitia  exci¬ 
deret  ;  id  speciale  Dei  donum  fuisset. 

495.  Imo  ex  hoc  praesertim  capite  extollit  S.  Augustinus  gra¬ 
tiam  praesentis  status,  prae  illa,  quae  concessa  fuit  Adamo  inno¬ 
centi:  hic  enim  habuit  auxilium',  quo  posset  perseverare ;  nunc 

vero  pluribus  conceditur  ipsum  donum  actualis  perseverantiae 
usque  in  finem.  Unde  (de  Correp.  et  Grat.  c.  11.)  scribit:  «Tale 
enim  erat  adjutorium,  quod  desereret  cum  vellet,  et  in  quo  per¬ 
maneret  si  vellet ,  non  quo  fieret  ut  vellet.  Haec  est  prima  gra¬ 
tia  quae  data  est  primo  Adam;  sed  haec  potentior  est  in  secundo 
Adam.  Prima  est  enim  qua  fit  ut  homo  habeat  justitiam,  si  ve¬ 
lit;  secunda  ergo  plus  est,  qua  etiam  fit  ut  velit.»  Et  (cap.  12.): 
«  Itemque  ipsa  adjutoria  distinguenda  sunt.  Aliud  est  adjutorium 
sine  quo  aliquid  non  fit;  et  aliud  est  adjutorium,  quo  aliquid  fit. 
Nam  sine  alimentis  non  possumus  vivere;  nec  tamen  cum  adfue¬ 
rint  alimenta,  eis  fit  ut  vivat  qui  mori  voluerit.  Ergo  adjutorium 
alimentorum  est  sine  quo -non  fit,  non  quo  fit  ut  vivamus.  At 
vero  beatitudo,  quam  non  habet  homo,  cum  data  fuerit,  continuo 
fit  beatus.  .  .  .  Primo  itaque  homini  ,  qui  in  eo  bono  quo  factus 
fuerat  rectus,  acceperat  po^se  non  peccare,  posse  non  mori,  posse 
ipsum  bonum  non  deserere,  datum  est  adjutorium  perseverantiae, 
non  quo  fieret  ut  perseveraret,  sed  sine  quo  per  liberum  arbi¬ 
trium  perseverare  non  posset.  Nunc  vero  sanctis  in  regnum  Dei 

per  gratiam  Dei  praedestinatis ,  non  tale  adjutorium  perseveran- 

\ 

tiae  datur,  sed  tale  ut  eis  perseverantia  ipsa  donetur;  non  scium 
ut  sine  isto  dono  perseverantes  esse  non  possint,  verum  etiam  ut 
per  hoc  donum  nonnisi  perseverantes  sint.»  —  Sed  de  hoc  duplici 
adjutorio  ad  mentem  S.  Augustini,  ut  jam  adnotavimus,  infra 
redibit  sermo. 


DISPUTATIO  XXI. 


DE  GRATIA  SUFFICIENTE  ET  EFFICACI 


496.  Ex  duobus  principiis,  gratia  et  libera  voluntate,  quae,  ut 
generatim  statuimus  in  prima  disputatione,  ad  actum  salutarem 
efficiendum,  uti  causae  partiales  concurrunt,  unius,  nempe  gra¬ 
tiae,  necessitatem  in  praecedente  disputatione  satis  asseruimus; 
jam  ut  alterius ,  nempe  liberae  voluntatis ,  necessitatem  adstrua- 
mus,  celebrem  gratiae  divisionem  in  sufficientem  et  efficacem,  ac¬ 
curate  expolire  aggredimur.  Hanc  autem  duplicem  gratiam  simul 
consideremus  oportet;  cum  enim  gratia  sufficiens  contra  efficacem 
dividatur,  prioris  vera  indoles  vix  intelligi  potest,  nisi  posterio¬ 
ris  natura  simul  ob  oculos  habeatur. 

497.  Incipientes  igitur  a  gratia  sufficiente,  ejus  imprimis  Catho¬ 
licam  ideam,  et  existentiam  contra  haereticos  vindicabimus;  dein 
vero,  ad  ejusdem  naturam  intimius  scrutandam,  quaestionem  ali¬ 
quam  inter  Catholicos  agitatam,  quantum  fas  erit,  attingemus. 

498.  Inde  vero  sternitur  via  ad  difficiles  de  gratia  efficaci  quae¬ 
stiones.  Dogmate  Catholico  de  existentia  hujus  gratiae,  deque  hu¬ 
mana  libertate  sub  ejus  influxu  permanente  ,  in  tuto  collocato  , 
praecipuas  Catholicorum  sententias  de  natura  ejusdem  gratiae,  et 
de  ejus  cum  humana  libertate  concordia  in  perspicuis  ponere 
conabimur.  Tum  vero  sententiam  nostram  ita  tuebimur,  ut  de¬ 
bitum  persolvamus  obedientiae  obsequium  Ecclesiae  decretis,  quae 
permittunt  quidem  unicuique  scholae  propriam  sententiam  propu¬ 
gnare,  at  prohibent  ne  quis  partem  suae  oppositam  quapiam  cen¬ 
sura  notet. 

ARTICULUS  PRIMUS 

An  detur,  in  praesenti  statu,  Gratia  vere  et  pure  Sufficiens. 

§  I- 

Exponitur  Status  Quaestionis. 

499.  Ex  Ecclesiae  decretis,  quae  ad  rem  faciunt,  sequentia  se¬ 
ligimus:  1)  Cone.  Araus.  II.  (can.  25.)  ait:  «Hoc  etiam  secun¬ 
dum  fidem  Catholicam  credimus,  quod  accepta  per  baptismum 
gratia  ,  omnes  baptizati ,  Christo  auxiliante  et  cooperante  ,  quae 
ad  salutem  pertinent,  possint  et  debeant,  si  fideliter  laborare  vo¬ 
luerint  adimplere.»  —  2)  Cone.  Yalentin.  III.  (can.  2.):  «Nec 
ipsi  mali  ideo  pereunt  ,  quia  boni  esse  non  potuerunt ;  sed  quia 
boni  esse  noluerunt,  suoque  vitio  in  massa  damnationis,  vel  me¬ 
rito  originali,  vel  etiam  actuali  permanserunt.»  —  3)  Concilium 
Tridentinum  (sess.  6.  cap.  11.):  «Nemo  temeraria  illa,  et  a  Pa¬ 
tribus  sub  anathemate  prohibita  voce  uti,  [debet]  Dei  praecepta 
homini  justificato  ad  observandum  esse  impossibilia.  Nam  Deus 
impossibilia  non  jubet,  sed  jubendo  monet  et  facere  quod  possis, 
et  petere  quod  non  possis,  et  adiuvat  ut  possis.  Et:  «Deus  sua 
gratia  semel  justificatos  non  deserit ,  nisi  ab  eis  deseratur.  »  — 
4)  Innocentius  X.  uti  licereticam  damnavit  primam  propositionem 
Jansenii  ,  quae  sic  se  habet :  «  Aliqua  Dei  praecepta  hominibus 
justis,  volentibus  et  conantibus,  secundum  praesentes  quas  habent 
vires,  sunt  impossibilia;  deest  quoque  illis  gratia,  qua  possibilia 
fiant.»  Pariter  altera  damnata  fuit:  «Interiori  gratiae  in  statu 
naturae  lapsae  nunquam  resistitur.  »  —  5)  Huc  etiam  faciunt  pro¬ 
positiones  Quesnelli  proscriptae  a  IX.  ad  XXY.  Demum  recolenda 
est  prop.  YI.  inter  damnatas  ab  Alexandro  YIII.  (an.  1690.),  quae 
sic  se  habet:  «Gratia  sufficiens  statui  nostro  non  tam  utilis  quam 
perniciosa  est,  sic  ut  possimus  petere:  a  gratia  sufficiente  libera 
nos  Domine.  » 

500.  Ut  vis  et  sensus  harum  definitionum  innotescat,  tria  opor¬ 
tet  investigare:  1)  quinam  sit  sufficientis  gratiae  conceptus  — 

2)  quid  negaverint  illi ,  contra  quos  cit.  decreta  lata  fuere  — 

3)  inde  facile  eruetur  quaenam  sit  doctrina  catholica  hic  propu¬ 
gnanda. 

501.  Ac  imprimis  gratia  sufficiens  tripliciter  considerari  pot¬ 
est:  prcecisive ,  ut  aiunt,  positive  et  negative.  Prcecisive ,  si  spe¬ 
ctatur  eam  potentiam  conferre,  sed  praescinditur  an  reipsa  etiam 
conjungatur  cum  operatione,  aut  ab  ea  separetur:  et  sic  opponi¬ 
tur  gratiae  insufficienti.  —  Positive,  si  spectatur  prout  et  con¬ 
fert  veram  potentiam  ,  et  simul  conjungitur  cum  operatione  seu 
actu:  sic  eadem  est  cum  gratia  efficaci.  —  Negative,  si  specta¬ 
tur  prout  potentiam  quidem  confert ,  sed  tamen  effectu  caret : 
sic  opponitur  gratiae  efficaci,  et  vocatur  gratia  pure  sufficiens. 
Cf.  Wirceburgenses  (n.  325.). 

502.  Conceptus  gratiae  pure  sufficientis  clarius  intelligetur,  si 
animadvertamus  ipsam  gratiam  efficacem,  contra  quam  dividitur, 
duplicem  significationem  habere.  «Prima  est»,  inquit  Ripalda 
(d.  112.  n.  25.),  «solius  virtutis,  seu  efficacitatis,  et  energiae  ad 
inducendum  consensum  nostrae  voluntatis,  sive  haec  virtus  conne- 

* 

ctatur,  sive  non  cum  actuali  consensu.  Secunda:  ulterius  est  conne¬ 
xionis  infallibilis  cum  consensu,  ut  praeter  vim  sufficientem  indu¬ 
cendi  consensum,  afferat  connexionem  cum  illo,  sive  haec  connexio 
sit  intrinseca,  sive  extrinseca;  sive  antecedens,  sive  consequens.» 
Jamvero  notat  Suarez  (de  Gratia,  1.  4.  cap.  1.  n.  3.):  «Priori  modo 
dici  poterit  auxilium  gratiae  efficax,  licet  actu  non  faciat  inten¬ 
tum  effectum,  quia  de  se  efficaciam  habet...  Non  potest  autem  in 
hoc  sensu  sumi  in  hac  divisione  ,  quia  hoc  modo  auxilium  suffi¬ 
ciens  est  efficax  de  se,  quia  quantum  est  ex  se,  potestatem  habet 
et  efficaciam  in  actu  primo  ,  respectu  effectus  per  illud  intenti. 
Sumitur  ergo  in  praesenti  illa  vox  efficax  posteriori  modo  :  sic 
enim  dicitur  vocatio  efficax,  quae  consequitur  effectum:  sicut  di¬ 
citur  oratio  efficax  ,  quae  impetrat  postulatum.  Constat  autem 
causam  sic  efficacem  esse  etiam  sufficientem,  quia  non  conseque¬ 
retur  effectum  nisi  ad  illud  esset  sufficiens...  Ut  ergo  gratia  suffi¬ 
ciens  ab  efficaci  distinguatur,  necesse  est,  ut  illud  sufficiens  cum 
praecisione  sumatur,  significetque  gratiam  illam ,  quae  licet  suffi¬ 
ciens  sit ,  ac  proinde  efficax  in  actu  primo  ,  nihilominus  tamen 
sufficiens  permanet,  et  effectum  non  consequitur. 

503.  Hinc  liquet  auxilium  pure  sufficiens  duo  dicere,  unum 
positivum,  nempe  veram  et  expeditam  potentiam  agendi;  alterum 
negativum,  nempe  carentiam  actus:  non  quod  nullos  pios  in  animo 
motus  excitet  (fieri  enim  nequit  ut  Deus  illustret  intellectum  et 
tangat  voluntatem  ,  quin  aliqua  sit  in  nobis  sancta  cogitatio  et 
pia  affectio),  sed  quod  salutarem,  ad  quem  a  Deo  conceditur, 
effectum  non  sortitur. 

504.  Duplex  autem  sufficiens  auxilium  distingui  debet,  videli¬ 
cet  proxime,  et  remote  sufficiens.  «  Proxime  appello  »,  inquit  Sua- 
rez  (1.  4.  cap.  2.  n.  3.),  «  quando  homo  per  auxilium  in  se  re¬ 
ceptum  potest  immediate  aliquam  operationem  efficere  sine  inter¬ 
ventu  alterius  prioris  operationis,  qua  impetret  majus  auxilium. 
Remote  appello,  quando  homo  nondum  recepit  in  se  totum  auxi¬ 
lium  necessarium  ad  certum  opus,  habet  tamen  illud  a  Deo  pa¬ 
ratum,  si  ad  illud  se  disponat,  vel  illud  impetret:  quam  distin¬ 
ctionem  sumo  ex  Cone.  Trident.  (sess.  6.  c.  11.)  dicente:  ‘Deus 
impossibilia  non  jubet,  sed  jubendo  monet  et  facere  quod  possis 
et  petere  quod  non  possis,  et  adjuvat  ut  possis':  nam  illud  ver¬ 
bum,  ‘facere  quod  possis’,  indicat  eum,  cui  hoc  jubetur,  habere 
auxilium  proxime  sufficiens,  tum  quia  ab  illo  immediate  postu¬ 
latur  ut  faciat,  tum  quia  in  hoc  solum  distinguitur  illa  potestas 
ab  ea  quam  Concilium  indicat  in  subjunctis  verbis  ,  ‘et  petere 
quod  non  possis’,  nam  in  his  insinuat  auxilium  remote  sufficiens: 
nam  qui  nondum  potest,  nondum  habet  auxilium  proxime  sufficiens, 
v.  g.,  ad  contritionem  habendam:  si  tamen  oret,  recipiet  illud 
et  juvabitur  ut  possit  conteri,  et  ideo  dicitur  habere  auxilium 
remote  sufficiens  ad  contritionem  priusquam  oret,  quia  habet  il¬ 
lud  paratum,  si  oret.  Unde  ad  habendum  remote  auxilium  suf¬ 
ficiens  ad  unum  actum,  v.  g.,  contritionis,  necesse  est  ut  habeat 
auxilium  proxime  sufficiens  ad  alium  actum,  v.  g.,  orationis,  vel 
alterius  dispositionis  ad  majus  auxilium.  Atque  ita  auxilium  re¬ 
motum  respectu  unius  actus  ,  revocatur  ad  proximum  respectu 
alterius.  » 

505.  His  declaratis,  sciendum  est,  Novatores  asserentes  libe¬ 
rum  arbitrium  extinctum  esse  per  peccatum  (n.  79.),  consequen¬ 
ter  negasse  gratiam  pure  sufficientem.  Destructa  enim  libertate, 
si  datur  gratia,  lizec  debet  esse  necessitans  :  si  est  necessitans, 

nequit  effectu  carere:  si  effectum  habet  ,  est  efficax  ;  nulla  ergo 
datur  gratia,  nisi  efficax.  Hinc  Calvinus  (Institut.  cap.  14.  n.  10.), 
ait:  «  Deus  voluntatem  movet  non  qualiter  multis  sseculis  tradi¬ 
tum  est  et  creditum,  ut  nostrse  postea  sit  electionis,  motioni  aut 
obtemperare  aut  refragari  sed  illam  efficiendb.  Illud  ergo  toties 
a  Chrysostomo  repetitum  repudiari  necesse  est  :  ‘Quem  trahit 
[gratia]  volentem  trahit’.  » — Et  Synodus  Dordracena  inquit:  «  Di¬ 
stinctio  illa  gratise  in  sufficientem,  et  efficacem  minime  nobis  pro¬ 
batur.  Retineant  eam  sibi  Bellarminus  et  Arminius:  quoscumque 
enim  Spiritus  Sanctus  trahit,  illis  non  tantum  dat  posse  currere, 
sed  etiam  ut  reipsa  currant.  » 

506.  Jansenius  errores  Novatorum  etiam  quoad  hanc  partem 
instauravit.  Unde  (1.  3.  de  Gratia  Christi,  c.  1.),  ita  loquitur: 
«  Nullum  igitur  jam  dari  hominibus  lapsis  adjutorium  sufficiens, 
quin  sit  simul  efficax,  in  Augustini  principiis  exploratum  est.  » 
Et  (lib.  4.  c.  10.):  «  Hinc  claret  »,  inquit, «  cur  Augustinus  omnem 
omnino  gratiam  pure  sufficientem,  sive  ante  fidem,  sive  etiam  post 
fidem  auferat.  Ratio  enim  perspicua  est,  quia  cum  ei  nulla  sit 
gratia  operandi  praeter  istam  suavitatem  Dei,  nisi  ista  tanta  fue¬ 
rit,  ut  ei  delectationes  rerum  creatarum  cesserint,  vel  pecca¬ 
bitur,  vel  alternante  delectationum  fluctu,  in  medio  remanebitur. 
Sin  autem  ista  superaverit,  jam  sine  dubio  bene  voluntas  opera¬ 
bitur;  quod  enim  amplius  nos  delectat  ,  secundum  id  operemur, 
necesse  est.  Sed  utrumlibet  fiat,  non  erit  sufficiens  gratia,  sed 
vel  efficax,  vel  ita  inefficax  ,  ex  qua  operatio  ne  quidem  sequi 
possit  nisi  ejus  inefficacia  per  aliam  suppleatur.  »  Hunc  Magistri 
sensum  sequuntur  plerique  Discipuli,  maxime  Quesnellus. 

507.  At  vero,  Jansenius  et  praesertim  asseclae  ejus,  cum  Catho¬ 
lici  videri  vellent,  admiserunt  tandem  aliquam  gratiam  parvam, 
quam  et  sufficientem  vocabant ,  delectationem  nempe  coelestem 
non  majorem  opposita  terrena,  sub  qua  proinde,  in  eorum  syste¬ 
mate,  impossibile  est  ut  de  facto  agatur,  quum  impossibile  sit, 
ut  minor  delectatio  majorem  exsuperet.  Ad  fucum  vero  facien¬ 
dum  imperitis,  celebrem  excogitarunt  distinctionem  inter  poten¬ 
tiam  absolutam  et  relativam,  quae  conferatur  per  gratiam.  Abso¬ 
luta  potentia  illa  est,  quam  confert  gratia,  spectata  tantum  ipsius 
natura  et  voluntate  Dei  antecedente,  qua  ad  bonum  tendit  et  or- 

dinatur,  praecisione  facta  a  circumstantiis.  Relativa  vero  est  po¬ 
tentia  illa,  quam  confert  gratia  ,  facta  etiam  comparatione  ad 
majorem  vel  minorem  delectationem  actualis  oppositae  cupidita¬ 
tis.  Gratia  parva  seu  sufficiens  confert  absolutam  potestatem  ad 
opus  bonum  praestandum.  Incitat  enim  ad  aliquid  opus  bonum, 
ad  quod  voluntatem  etiam  pertraheret,  nisi  ex  impedimento  de¬ 
tineretur  delectationis  terrenae,  sicut  quodcumque  pondus  libram 
inclinare  potest  absolute,  nisi  majus  pondus  alteram  lancem  oc¬ 
cupet.  Sed  non  confert  gratia  sufficiens  potentiam  relativam,  ha¬ 
bita  scilicet  ratione  ad  contrariam  existentem  delectationem.  Unde 
effectus  absolute  obtineri  potest,  non  vero  relative,  et  ipsa  gra¬ 
tia  est  absolute,  sed  non  relative  sufficiens.  Haec  Jansenistae  et¬ 
iam  sic  exprimere  consueverunt,  ut  dicerent :  conferri  per  gra¬ 
tiam  sufficientem  possibilitatem  et  sufficientiam  in  sensu  diviso, 
scilicet  seorsim  ab  impedimentis,  non  autem  in  sensu  composito , 
nempe  praesentibus  illis  obstaculis. 

508.  En  quae  ad  rem  scribit  Arnaldus  (dissert.  de  Gratia  Effi- 
cac.  part.  3.  art.  12.):  «  In  nobis  initia  bonae  voluntatis  produ¬ 
cit  [gratia  sufficiens],  atque  adeo  quamdam  bene  agendi  poten¬ 
tiam  et  virtutem  largitur  ,  quae  nisi  validior  ei  concupiscentia 
resisteret,  non  modo  boni  operis  desiderium  fructu  vacuum,  sed 
ipsum  bonum  opus  reipsa  producet.  »  «  Quemadmodum  »,  inquit 
(ibidem,  art.  5.),  «  omnis  ignis  urendi  virtutem  ac  potestatem 
habet,  non  tamen  quidvis  urendi,  verb.  grat.,  auri  liquefaciendi, 
vel  lapidis  in  calcem  redigendi:  ita  ut  si  de  igne  generatim  quae¬ 
ratur  an  possit  urere,  absolute  respondendum  sit  posse;  sed  si 
quaeratur  utrum  exiguus  ignis  possit  lapidem  in  calcem  redige¬ 
re,  vulgo  non  posse  respondebunt.  Sic  omnis  caritas  vel  exigua, 
potestas  est  bonorum  operum;  et  si  quaeratur  utrum  qui  bonam 
voluntatem  habet,  possit  bene  agere;  posse  procul  dubio  respon¬ 
dendum  est.  Non  tamen  omnis  bona  voluntas  ad  quidvis  efficien¬ 
dum  ita  sufficit,  ut  non  aliquando  pleniorem  voluntatem  requi¬ 
rat.  » 

509.  Ad  negandam  autem  gratiam  vere  sufficientem  in  praesenti 
statu,  Jansenius  cum  suis  non  modo  abusus  est  auctoritate  San¬ 
cti  Augustini,  sed  etiam  hoc,  prae  ceteris,  urgebat  argumentum: 
est  de  ratione  gratiae,  ut  sit  verum  beneficium  (n.  4.);  sed  gra- 

tia  vere  et  pure  sufficiens  non  habet  rationem  beneficii:  cum 
enim  numquam  obtineat  effectum,  inutilis  est;  imo  cum,  ex  hy- 
pothesi,  veram  potentiam  conferat  quae  tamen  numquam  prodit 
in  actum,  est  potius  nociva;  nam  absque  illa  liomo,  praeceptum 
non  implens,  non  peccaret;  cum  illa  peccat.  «  Illud  »,  inquit  Jan- 
senius  (de  Gratia  Christi,  1.  3.  c.  3.),  «  a  recentioribus  prolatum 
gratiae  sufficientis  genus,  quo  adjuvante  nullum  umquam  opus  fa¬ 
ctum  est  aut  fiet  umquam _ videtur  monstrum  quoddam  singu¬ 

lare  gratiae,  solummodo  peccatis  faciendis,  majorique  damnatio¬ 
ni  accersendae  serviens;  ideoque  lapsis  hominibus  citra  Dei  invi¬ 
diam  damnandis  excogitatum.  »  Idem  de  gratia  sufficiente  Jansenii 
discipulorum  sensus  est.  Gerberonius  certe  scribere  ausus  fuit: 
«  Si  diabolus  posset  gratiam  dare,  non  aliam  daret,  quam  sufficien¬ 
tem;  quia  favet  ipsius  intentioni  homines  damnandi.  Unde  potest 
appellari  gratia  damnantis.  »  Hinc  prop.  illa,  quam  retulimus,  ab 
Alex.  VIII.  damnata. 

510.  Ex  his  pronum  est  intelligere,  quaenam  sit  doctrina  Ca¬ 
tholica  de  gratia  sufficiente.  Etenim  —  1)  Ecclesia  docet  dari, 
in  praesenti  statu,  gratiam  pure  sufficientem;  nam  eam  asserit 
contra  Novatores  et  Jansenistas,  qui  nonnisi  efficacem  gratiam 
agnoscebant:  asserit  ergo  Ecclesia  gratiam  sufficientem ,  quae  ef¬ 
ficaci  opponitur.  Sed  illa  est  gratia  pure  sufficiens. 

2)  Ecclesia  docet  dari,  in  praesenti  statu,  gratiam  vere  suffi¬ 
cientem;  damnavit  enim  prop.  primam  Jansenii,  qua  asserebatur 
aliqua  Dei  praecepta  esse  impossibilia  hominibus  justis  secundum 
praesentes  quas  habent  vires.  Propterea  Catholicus  gratiae  suffi¬ 
cientis  conceptus  importat  potentiam  veram  et  expeditam  etiam 
relative  ad  praesentes  subjecti  circumstantias. 

3)  Si  autem  Ecclesia  docet  dari  gratiam  vere  et  pure  sufficien¬ 
tem,  consequens  est,  ut  talem  adstruat  gratiam,  quae  si  effectum, 
nempe  actum  salutarem,  non  obtineat ,  non  sit  ex  defectu  sui; 
sed  ex  defectu  humanae  votuntatis  libere  gratiae  resistentis.  Hinc 
Concil.  Araus.  cit.  docet  posse  homines  baptizatos  per  auxilium 
gratiae  adimplere  quae  ad  salutem  pertinent,  si  fideliter  laborare 
voluerint:  si  ergo  non  adimplent,  ideo  est  quia  nolunt  fideliter 
laborare.  Quod  et  expressis  verbis  docuit  cit.  Cone.  Valentin.  di- 

cens :  «  Nec  ipsi  mali  ideo  pereunt,  quia  boni  esse  non  potuerunt; 
sed  quia  boni  esse  noluerunt.  » 

4)  Ex  quibus  profecto  sequitur,  gratiam  sufficientem  ad  men¬ 
tem  Ecclesise,  veram  habere  rationem  beneficii,  uti  etiam  expres¬ 
se  dicitur  in  propositione  damn.  ab  Alex.  VIII.  Notari  tamen  de¬ 
bet  beneficium  sumi  posse  materialiter  et  formaliter :  gratia  suf¬ 
ficiens  est  Dei  beneficium  materialiter,  si  est  donum  de  se  acci¬ 
pienti  utile;  est  insuper  Dei  beneficium  formaliter,  si  ex  bene¬ 
vola  Dei  voluntate  erga  hominem  confertur,  seu  si  a  Deo  homini 
confertur  qua  utilis.  Primum  saltem  necessario  admitti  debet; 
utrumque  tamen  nos  propugnamus. 

511.  Priora  Catholicae  doctrinae  capita  unica  propositione  vin¬ 
dicabimus;  iisdem  enim  argumentis  omnia  adstruuntur:  postre¬ 
mum  vero,  post  disjectas  praecipuas  objectiones  contra  existen- 
tiam  gratiae  sufficientis  ,  distincta  propositione  asseremus :  quo 
etiam  difficultates  reliquae  simul  enodantur.  His  ergo  praeno¬ 
tatis — 


§  II. 

Solvitur  Proposita  Quaestio. 

Prop.  XVI. — Datur,  in  praesenti  statu  naturce  lapsce  et  re¬ 
paratae  per  Christum,  gratia  vere  et  pure  sufficiens:  quce  com¬ 
pletam  et  expeditam,  etiam  relative  ad  praesentes  subjecti  cir¬ 
cumstantias,  ad  actus  bonos  efficiendos  facultatem  tribuit :  ef¬ 
fectu  tamen  caret,  unice  ex  humanae  voluntatis  resistentia. 

512.  Prob.  I.  Ex  Scriptura  V.  T.  Nam — 1)  legitur  (Is.  V.  1-4.): 
«  Vinea  facta  est  dilecto  meo  in  cornu  filio  olei  [i.  e.  in  colle, 
loco  pingui  et  fertili].  Et  sepivit  [Dominus  vineae]  eam,  et  lapi¬ 
des  elegit  [i.  e.  collegit  et  abstulit]  ex  illa,  et  plantavit  eam  ele¬ 
ctam  [i.  e.  vitibus  electis  et  optimis],  et  aedificavit  turrim  in 
medio  ejus,  et  torcular  extruxit  in  ea:  et  expectavit  ut  faceret 
uvas,  et  fecit  labruscas  [i.  e.  uvas  agrestes  et  amaras  ;  Sept. 
spinas].  Nunc  ergo  [loquitur  Dominus  vineae],  habitatores  .Jeru- 
salem  et  viri  Juda,  judicate  inter  me  et  vineam  meam.  Quid  es^ 

quod  debui  ultra  facere  vineae  meae  ,  et  non  feci  ei  [i.  e.  quid 
ei  faciendum  erat  ut  efferret  uvas,  et  non  est  factum] ?  An  quod 
expectavi  ut  faceret  uvas  ,  et  fecit  labruscas  [i.  e.  ex  Hebr., 
cur,  cum,  juste  expectarem  ut  faceret  uvas,  fecit  labruscas:  vel, 
num  in  hoc  peccavi,  quod  ex  vinea  tam  exculta  expectabam,  etc.]?  » 
— Unde:  evidens  est  in  hoc  testimonio  agi  de  gratia  pure  suffi¬ 
ciente;  siquidem  sermo  est  de  gratia,  cui  Judaei  non  sunt  coope¬ 
rati,  sed  restiterunt.  Sed  non  minus  evidens  est  agi  ibi  de  gra¬ 
tia  vere  sufficiente;  nam — a)  dicitur  Deus  expectasse  a  Judaeis 
fructum  bonorum  operum:  potuissetne  Deus  eos  expectare,  si  Ju¬ 
daeis  defuisset  vera  potentia,  spectatis  etiam  praesentibus  eorum 
circumstantiis,  eos  fructus  producendi? — b)  Deus  provocat  Judaeos 
ad  judicium  (judicate  inter  me  et  vineam  meam),  et  pronuntiat: 
«Quid  est  quod  debui  ultra  facere,  »  etc:  sed,  si  Judaeis,  specta¬ 
tis  praesentibus  eorum  circumstantiis  ,  defuisset  vera  potentia  , 
nonne  potuissent  Deo  respondere;  non  satis  fecisti ,  nec  juste  a 
nobis  postulasti,  quod  physice  non  poteramus  praestare? — c)  Imo 
sub  similitudine  vineae  omnibus  modis  declarat  Deus,  nihil  de¬ 
fuisse  ex  se,  quominus  bene  operarentur  Judaei:  locus  enim  opti¬ 
mus  et  fertilitati  efficiendae  aptissimus  deligitur,  in  quo  vinea 
constitueretur  («  in  cornu  filio  olei »);  eam  diligenter  curavit  et 
tutatus  est  Dominus  ejus  («  sepivit  eam  »);  quaecumque  uberta¬ 
ti  ejus  obessent  abstulit  («  lapides  elegit  »);  vites  optimas  in  ea 
posuit  («  plantavit  electam  »),  etc.  Quod  autem  de  Judaeis  hic 
dicitur ,  ceteris  in  similibus  circumstantiis  aptari  debet ;  nam 
S.  Hieronymus  (Comment.  in  Isa.  cap.  5.),  ad  illa  verba:  «  Et 
sepsit  eam  [vineam],  et  lapides  elegit  ex  illa,  et  plantavit  vineam 
Sorec;  »  observat  haec  ad  animam  pertinere  ,  quam  Deus  gratia 
sua  excolit  primum,  tum  fructus,  quos  sperabat  non  ferentem, 
deserit:  «  Cuncta  »,  inquit,  «  quae  dicuntur  de  vinea,  possunt  et 
ad  animae  humanae  referri  statum,  quae  a  Deo  plantata  in  bonum 
non  uvas  attulerit,  sed  labruscas.  » 

2)  Apost.  (Rom.  XI.  21.)  ex  Isa.  (LXY.)  ait:  «  Tota  die  expan¬ 
di  manus  meas  ad  populum  non  credentem,  et  contradicentem.  » 
—Unde  his  verbis  Judaei  de  sua  infidelitate  arguuntur,  et  maxime 
culpabiles  declarantur,  quia  Deus  tota  die  ad  ipsos  manus  ex¬ 
pandit,  id  est,  eis  gratias  exteriores  et  interiores  concessit,  qui- 

bus  fidem  concipere,  et  poenitentiam  agere  potuissent,  nisi  con¬ 
tradixissent,  seu  perversa  voluntate  restitissent.  Hinc  S.  Joan. 
Chrjsostomus  (Hom.  18.  in  Epist.  ad  Rom.  n.  2.),  disserens  de 
Judaeorum  obstinatione  et  Gentium  conversione,  ait:  «  Ostendens 
id  quod  factum  fuerat  non  ex  sola  Dei  gratia  esse,  sed  etiam  ex 
accedentium  voluntate,  audi  quid  adjiciat:  ad  Israelem  vero  di¬ 
cit:  ‘Tota  die  expandi  manus  meas  ad  populum  non  credentem,  et 
contradicentem’:  diem  hic  totum  praeteritum  tempus  dicens;  ex¬ 
pandere  manus,  vocare,  attrahere  et  exhortari  significat.  Deinde 
ostendens  totum  crimen  eorum  esse,  ait,  ad  populum  non  cre¬ 
dentem  et  contradicentem.  Vide  quanta  sit  accusatio  !  Hi  nequi- 
dem  vocanti  obsecuti  sunt,  sed  et  contradixerunt  non  semel  non 
bis,  non  ter,  sed  omni  tempore,  dum  haec  facientem  viderent.  » 
— Cf.  loca  similia:  Isa.  (XXVIII.  12.;  LXV.  12.);  Jer.  (VII.  13.); 
Prov.  (I.  24.  seqq.). 

513.  II.  Ex  Scriptura  N.  T.  Nam — 1)  Christus  (Matth.  XXIII. 
37.  seqq.)  exclamat:  «  Jerusalem,  Jerusalem....  quoties  volui  con¬ 
gregare  filios  tuos,  quemadmodum  gallina  congregat  pullos  suos 
sub  alas,  et  noluisti:  Ecce  relinquetur  vobis  domus  vestra  deser¬ 
ta.  » — Unde:  Judaei  in  statu  quo  erant,  habuerunt  gratiam  inter¬ 
nam  vere  sufficientem  ad  credendum  Christo,  cui  tamen  ex  pro¬ 
pria  malitia,  maxima  poena  digna,  credere  noluerunt:  alioquin 
haec  Christi  exclamatio  esset  vana  et  illusoria  ,  falsaque  essent 
haec  verba:  «  Quoties  volui,  et  noluisti  »,  quibus  benigna  Dei  vo¬ 
luntas  perversae  Judaeorum  voluntati  directe  opponitur.  HincS.Ire- 
naeus  (lib.  4.  Advers.  Haereses.  cap.  37.  n.  1.),  scribit:  «Aliud 
est  quod  ait:  ‘Quoties  volui  congregare  filios  tuos,  et  noluisti?’ 
veterem  legem  libertatis  hominis  manifestavit,  quia  liberum  eum 
Deus  fecit  ab  initio,  habentem  suam  potestatem  ,  sicut  et  suam 
animam  ad  utendum  vocatione  Dei  voluntarie,  et  non  coactum  a 
Deo.  Vis  enim  a  Deo  non  fit,  sed  bona  vocatio  adest  illi  semper. 
Et  propter  hoc  consilium  quidem  bonum  dat  omnibus,  posuit  au¬ 
tem  in  homine  potestatem  electionis.  » 

2)  Legitur  (Jo.  XV.  22.):  «  Si  non  venissem,  et  loquutus  eis  fuis¬ 
sem,  peccatum  non  haberent:  nunc  autem  excusationem  non  ha¬ 
bent  de  peccato  suo;  »  et  infra:  «  Si  opera  non  fecissem  in  eis, 
quse  nemo  alius  fecit,  peccatum  non  haberent,  »  usque  ad  illud, 

«  ut  impleatur  sermo  qui  in  lege  eorum  scriptus  est,  quia  odio 
me  habuerunt,  gratis.  »  In  quo  testimonio  imprimis  ponderanda 
est  illa  particula,  «  gratis,  »  quae  aperte  significat  ex  suo  arbi¬ 
trio  ,  voluntate  prava  restitisse  divino  auxilio  de  se  sufficientis- 
simo.  Quod  etiam  satis  convincunt  illa  verba  ,  «  nunc  autem 
excusationem  non  habent:  »  nam  si  ex  parte  Dei  aliquid  neces¬ 
sarium  defuisset ,  quod  in  hominum  illorum  potestate  non  esset, 
haberent  plane  excusationem  de  peccato  suo.  Quapropter  licet 
Christus  Dominus  exteriora  tantum  auxilia  commemoret  ,  sub 
illis  comprehendit  interna,  quae  medio  verbo  Dei  tamquam  or¬ 
gano  divinae  virtutis  tribuuntur.  Ita  ergo  Christus  ad  aures  cor¬ 
poris  loquebatur,  ut  etiam  cor  excitaret,  quia  vivus  est  sermo 
Dei  et  efficax,  ut  dixit  Paulus,  et  ita  Christus  faciebat  signa  et 
virtutes  coram  Judaeis,  ut  etiam  illorum  mentem  illuminaret  ad 
vim  illarum  intelligendam,  si  per  eos  non  staret;  alioqui  excu¬ 
sationem  haberent  de  peccato  suo,  quia  externa  objecta  osten¬ 
dunt  tantum  veritatem,  non  tamen  dant  homini  potestatem  in- 
telligendi  et  credendi  sicut  oportet,  nisi  adsit  internum  Dei  au¬ 
xilium.  Si  ergo  hoc  internum  omnino  defuisset  illis  hominibus, 
excusationem  profecto  haberent:  cum  ergo  Christus  dicat  eos  non 
habuisse  excusationem,  profecto  declarat  illa  opera  et  verba  ex¬ 
terna  habuisse  conjunctum  auxilium  internum ,  quia  non  ficte 
ab  ipso  dicebantur,  vel  fiebant,  sed  ita  ut  possent  cor  illuminare 
et  immutare. 

» 

514.  III.  Ex  Patribus.  Nam — 1)  S.  Irenaeus  (lib.  4.  Adv.  Haer. 
c.  39.  al.  71.):  «Dei  manus  tuam  substantiam  formavit;  ipsa  te 
intus,  et  foris  mundissimo  auro  et  argento  vestiet,  ac  ita  orna¬ 
bit,  ut  ipse  Rex  concupiscat  decorem  tuum....  Quodsi  te  ipsi  per 
fidem,  et  obedientiam  committas,  ipsius  artem  consecutus ,  per¬ 
fectum  Dei  opus  fies.  Si  autem  in  ipsum  non  credis ,  et  te  ejus 
i  manui  subtrahis;  causa  imperfectionis  in  te  erit,  qui  non  obedi- 
visti,  et  non  in  illo,  qui  vocavit  te.  Misit  enim  servos  suos,  ut 
vocarent  ad  nuptias,  et  illi,  qui  nolebant  venire  ,  seipsos  regio 
convivio  privarunt.  Haud  ergo  divina  ars  manca  est,  quoniam 
potens  est  Deus  de  lapidibus  suscitare  filios  Abrahae:  sed  qui  illius 
non  fit  particeps,  sibi  ipsi  suae  imperfectionis  causa  existit.  »  — 
S.  Ambrosius  (Serm.  19.  in  Ps.  118.  n.  40.):  «  Nunquid  si  quis  ostia 

domus  suge  claudit,  solis  est  culpa,  quod  non  illuminet  domum  eius? 
Ergo  si  quis  peccatorum  suorum  repagulis  obserandam  mentem 
propriam  judicaverit,  et  Verbi  a  se  splendorem  stultus  avertat, 
ac  sibi  inferat  insipientiae  caecitatem,  causari  poterit ,  quod  sol 
justitiae  noluerit  intrare,  aut  infirmitatem  luminis  coelestis  ar¬ 
guere?»  —  S.  Hieronymus  (in  Ps.  140.):  «  0  infelicissimum  hu¬ 
manum  genus!  qui  peccata  excusamus  dicentes;  victus  sum  a  na¬ 
tura:  cum  in  potestate  nostra  sit  et  peccare,  et  Domino  adjuvante 
non  peccare.  »  Eadem  habent  S.  Cynllus  Hier.,  S.  Prosper,  S. 
Fulgentius,  S.  Leo  M.,  S.  Gregorius  M.,  S.  Bernardus. 

2)  Cum  vero  adversarii,  de  more,  S.  Augustini  auctoritate  glo- 
rientur,  praestat  aliqua  hujus  S.  Doctoris  testimonia  afferre.  Sic 
(1.  83.  Quaest.  q.  68.),  dicit:  «Ad  illam  coenam,  quam  Dominus  di¬ 
cit  in  Evangelio  praeparatam,  nec  omnes  qui  vocati  sunt,  venire  vo¬ 
luerunt:  nec  illi, qui  venerunt,  venire  possent,  nisi  vocarentur.... Ita¬ 
que  nec  illi  debent  sibi  tribuere  qui  venerunt,  quia  vocati  venerunt; 
nec  illi  qui  noluerunt  venire,  debent  alteri  tribuere,  sed  tantum  sibi; 
quoniam  ut  venirent,  vocati  erant  in  libera  voluntate....  Propterea 
etsi  quisquam  sibi  tribuit,  quod  vocatus  venit ,  non  potest  sibi 
tribuere,  quod  vocatus  est.  Qui  autem  vocatus  non  venit,  sicut 
non  habuit  meritum  praemii,  ut  vocaretur,  sic  inchoat  meritum 
supplicii,  cum  vocatus  venire  neglexerit.  »  Et  (lib.  1.  ad  Simplic. 
q.  2.):  «  Nemo  credit  non  vocatus  ,  sed  non  omnis  credit  voca¬ 
tus:  »  quam  sententiam  expendens  ita  de  Esau  loquitur:  «  Noluit 
ergo  Esau,  et  non  cucurrit;  sed  si  voluisset  et  cucurrisset,  Dei 
adjutorio  pervenisset;  qui  etiam  velle  ei  et  currere  vocando  prae¬ 
staret,  nisi  vocatione  contempta  reprobus  fieret.  »  Et  (de  Spir. 
et  Litt.  c.  33.):  «  Vult  autem  Deus  omnes  homines  salvos  fieri, 
et  in  agnitionem  veritatis  venire  ;  non  sic  tamen  ut  eis  adimat 
liberum  arbitrium,  quo  vel  bene  vel  male  utentes,  justissime  ju¬ 
dicentur.  Quod  cum  fit,  infideles  quidem  contra  Dei  voluntatem 
faciunt;  cum  ejus  Evangelio  non  credunt  ;  nec  ideo  tamen  eam 
vincunt:  verum  seipsos  fraudant  magno  et  summo  bono,  malisque 
poenalibus  implicant,  experturi  in  suppliciis  potestatem  ejus,  cu¬ 
jus  in  donis  misericordiam  contempserunt.  » 

515.  IV.  Ex  ratione  theologica.  Nam  — 1)  cum  gratia  sit  ho¬ 
minibus  necessaria  ad  salutem  consequendam,  ad  opera  salutis 

praestanda,  necesse  est  ita  illis  tribui,  ut  possint  salvari,  et  ope¬ 
ra  salutis  operari,  alias  illis  non  posset  imputari  ,  etiamsi  ea 
non  facerent,  ut  docet  Sanctus  Augustinus  (de  Corrept.  et  Gra¬ 
tia,  cc.  11. 12.;  et  alibi  saepe).  At  vero  haec  gratia  in  omnibus  non 
habet  effectum,  ut  experientia  notum  est;  ergo  datur  aliqua  gra¬ 
tia  pure  sufficiens:  sufficiens  quidem,  quia  dat  absolutam  pote¬ 
statem,  pure  autem,  quia  non  consequitur  effectum,  et  hanc  si¬ 
gnificamus  nomine  auxilii  sufficientis  simpliciter  dicti. 

2)  Si  non  daretur  gratia  sufficiens,  Deus  non  peccatoribus  modo, 
sed  justis  etiam,  amicis  suis  (iis  nempe  qui  de  facto  transgre¬ 
diuntur  aliquod  praeceptum,  quod  sine  gratia  servari  non  potest), 
antequam  ab  illis  deseratur,  praeciperet  impossibilia,  quae  nullo 
modo  praestari  ab  ipsis  possent.  Est  enim  impossibile  impossibi¬ 
litate  non  morali  tantum,  sed  etiam  physica,  ut  homo  gratia  suf¬ 
ficiente  destitutus,  salutariter  detestatur  peccata  sua  ,  et  Condi¬ 
torem  suum  supernaturali  amore  prosequatur:  sicut  impossibile 
est,  ut  homo  amputatis  pedibus  currat.  Atqui  hoc  infinitae  Dei 
bonitati  repugnat;  crudelem  enim  sapit  tyrannidem. 

516.  Y.  Ex  ratione  theologica  iterum  ;  cum  enim  res  magni 
momenti  sit  etiam  pro  sequentibus  quaestionibus  ,  haud  abs  re 
erit  instaurare  probationem,  quod  gratia  mere  sufficiens  effectum 
non  obtinet  ex  defectu  humanae  voluntatis .  Quod  sic  ostendi  pot¬ 
est  ex  Suaresio:  Patet  ex  dictis  dari  aliquam  gratiam,  quae  effe¬ 
ctum,  seu  actum  salutarem  non  producit:  actus  autem  salutaris 
efficitur  a  Deo  per  suam  gratiam  excitante  et  adjuvante  volun¬ 
tatem,  et  a  voluntate  ipsa  cooperante  gratiae  Dei;  defectus  ergo 
actus  salutaris,  si  est,  debet  refundi  vel  in  humanam  volunta¬ 
tem,  vel  in  ipsum  Deum.  Atqui  nequit  in  Deum  refundi.  Ergo 
unice  refundi  debet  in  humanam  voluntatem. 

Proh,  min.:  1)  Reddere  vacuam  effectu  Dei  vocationem,  in  his 
quae  sunt  ad  salutem  necessaria,  seu  quando  nos  vocat  ad  im¬ 
plenda  praecepta,  non  fit  sine  peccato,  aut  sine  aversione  homi¬ 
nis  a  Deo;  sed  aversio  hominis  non  potest  Deo  tamquam  auctori 
tribui;  ergo  neque  inefficacia  sufficientis  gratiae  potest  illi  tribui. 
Revera  auxilium  sufficiens  non  fit  inefficax,  nisi  non  cooperando 
illi:  sed  qui  non  operatur,  seu  resistit,  vel  non  respondet  voca¬ 
tioni  in  materia  necessaria  et  praecepta,  eo  ipso  non  implet  prae- 
Mazzella.  De  Gratia  Christi.  23 

ceptum;  ergo  illa  resistentia  non  fit  sine  gravi  culpa:  sicut  ergo 
gravis  culpa  non  potest  Deo  imputari,  ita  nec  inefficacia  auxilii. 
Unde  merito  dixit  S.  Augustinus  (lib.  2. de  Peccat. et  Merit.  cap.5.): 
«  Si  a  Deo  avertimur  ,  nostrum  est  ,  et  tunc  secundum  carnem 
sapimus,  etc.  Conversos  ergo  Deus  adjuvat,  aversos  deserit.  »  Et 
(cap.  18.):  «Quod  a  Deo  nos  avertimus,  nostrum  est ,  »  etc.  — 
Et  S.  Prosper  (ad  cap.  Gallor,  in  7.)  cum  dixisset,  «  multos  prius 
a  Deo  apostatare,  et  in  sua  aversione  desinere  »,  subjungit,  «  sed 
horum  lapsum  Deo  tribuere  immodicae  pravitatis  est.» 

2)  Imo,  addo,  non  solum  in  materia  praecepti  ,  sed  etiam  in 
materia  consilii  resistere  divinae  inspirationi  ,  et  auxilio  divino 
sufficienti,  illudque  inefficax  reddere,  numquam  esse  ex  Deo,  sed 
ex  homine.  Ratio  est,  quia  licet  illa  resistentia  liberi  arbitrii, 
per  quam  tale  auxilium  redditur  inefficax,  interdum  non  sit  pec¬ 
catum,  semper  est  defectus  quidam,  et  imperfectio  virtutis,  ideo- 
que  non  potest  in  Deum  refundi. 

3)  Item,  quoties  Deus  praebet  auxilium  proxime  sufficiens  ad 
aliquod  bonum  propositum,  vel  actum  ipsius  hominis,  id  proce¬ 
dit  ex  voluntate  Dei  saltem  antecedente,  qua  vere  et  non  ficte 
cupit  ut  homo  habeat  talem  actum:  ergo  non  potest  ipse  Deus 
esse  radix  et  causa  resistentiae  hominis,  quia  hoc  repugnat  cum 
illa  Dei  voluntate,  si  vera  sit,  et  non  ficta.  Nam  velle  quantum 
ex  se  est  ut  actus  fiat,  et  alioquin  impedire  cooperationem  ho¬ 
minis,  vel  ex  propria  voluntate  esse  causam  ejus,  repugnantia 
sunt. 

Confirmatur  consequentia ,  etsi  jam  evidens  esse  debet.  1)  Nul¬ 
la  causa  creata,  ut  daemon,  ut  coelum,  appetitus  inferior,  homi¬ 
nis  suasio,  vel  alia  similis,  potest  hominem  cogere,  seu  necessi- 
tare  ad  non  respondendum  vocationi  ,  quando  illa  sufficiens  est, 
ut  suppono;  ergo  ex  sola  extrinseca  libertate  hominis  recipientis 
oritur  ille  defectus:  Deus  autem  non  vult  illi  inferre  necessita¬ 
tem,  nec  est  conveniens;  quia  destrueretur  meritum,  et  humanus 
operandi  modus,  et  alioqui  voluntas  ipsa  creata  deficiens  est;  illi 
ergo  debet  tribui  defectus  cooperandi  gratiae. 

2)  Id  evidentius  probatur,  quoties  in  hac  resistentia  seu  dis¬ 
sensu  a  vocatione  peccatum,  intervenit,  quia  propria  causa  cul¬ 
pae,  est  hominis  arbitrium  :  ergo  quoties  inefficacia  auxilii  ex 

culpa  hominis  nascitur,  illi  tribuenda  est,  non  alteri.  Hoc  item 
generaliter  probat  ratio  de  sufficientia  auxilii;  nam  si  homini  da¬ 
tur  auxilium  sufficiens  ex  parte  Dei  ,  quale  a  nobis  explicatum 
est,  per  nullam  causam  extrinsecam  potest  efficaciter  impediri; 
quia  licet  forte  instet  tentatio  ,  si  auxilium  Dei  in  eo  tempore 
et  in  ea  opportunitate,  in  qua  datur,  est  simpliciter  sufficiens, 
consequenter  de  se  potens  est  ad  vincendam  omnem  tentationem: 
ergo  quod  homo  succumbat ,  et  inefficax  reddat  tale  auxilium, 
illi  soli  tribuendum  est. — Cf.  Suarez  (de  Gratia,  1. 4.  c.  1.  n.  4-6.; 
et  c.  6.). 


§  III. 

Praecipuae  Difficultates  Enodantur. 

517.  Dices  Gratia  sufficiens,  quae  hic  asseritur,  conferret  ve¬ 
ram  et  expeditam  agendi  potestatem  ,  quae  numquam  in  actum 

N 

prodiret;  atqui  repugnat  hujusmodi  gratia.  Posita  enim  gratia 
pure  sufficiente,  homo  non  potest  agere;  secus  gratia  pure  suffi¬ 
ciens  fieret  efficax. 

Respondetur ,  neg.min.;  et  ad  prob.  dist.:  posita  gratia  pure 
sufficiente,  homo  non  potest  agere  potentia  antecedente  resisten¬ 
tiam  voluntatis,  neg.;  potentia  consequente  conc.  Gratia  pure  suf¬ 
ficiens,  in  actu  primo  considerata,  est  gratia,  quam  Deus  praevi¬ 
dit  non  fore  conjungendam  cum  consensu  :  ideo  autem  id  Deus 
praevidit,  quia  ista  est,  seu  quia  de  facto  voluntas  restitura  erat 
illi  gratiae.  Quod  ergo  hujusmodi  gratia  non  possit  conjungi  cum 
consensu,  consequitur  resistentiam  praevisam  voluntatis;  sed  an- 
tecedenter  ad  illam,  potest  conjungi  cum  consensu,  cum  praebeat 
expeditam  consentiendi  facultatem.  Unde,  juxta  nos,  illa  eadem 
entitative  gratia,  in  alio  homine,  vel  etiam  in  eodem  sub  diver¬ 
sis  circumstantiis,  efficax  esse  poterit. — Sed  veritas  hujus  solu¬ 
tionis  clarior  erit  ex  dicendis  de  gratia  efficaci. 

518.  Dices  II.:  Dicitur  (Ps.  CXIII-.  3.):  «Deus  autem  noster 
in  coelo  omnia  quaecumque  voluit  fecit.  »  Et  S.  Augustinus  (de 
Corr.  et  Grat.  cap.  14.  n.  45.)  ait:  «  Non  est  dubitandum,  volun¬ 
tati  Dei....  humanas  voluntates  non  posse  resistere.  »  Unde:  juxta 

haec  testimonia,  voluntati  Dei  resisti  nequit;  atqui  si  daretur  gra¬ 
tia  vere  et  mere  sufficiens,  homo  resisteret  voluntati  Dei.  Ergo— 

Resp.  dist.  maj.:  voluntati  Dei  absolutae  resisti  nequit,  conc.; 
voluntati  Dei  conditionatoe,  subd.;  voluntati  Dei  conditionatae  an¬ 
tecedenti,  qua  Deus  largiendo  gratiam  vult,  ut  bonum  opus  fiat, 
si  homo  velit,  neg.;  consequenti ,  qua  Deus  vult,  ut  homo  poe¬ 
nam  subeat,  si  resistit  gratiae,  conc. 

Distinguenda  est  igitur  duplex  Dei  voluntas  ,  absoluta  et  con- 
ditionata:  hanc  distinctionem  admittit  ipse  Jansenius  (1.  10.  de 
Grat.  Christi,  c.  1.),  et  coguntur  adversarii  admittere  ;  negare 
enim  non  possunt,  ex  una  parte  Deum  mandatorum  suorum  ob¬ 
servantiam  velle,  et  ex  altera  parte  plurimas  istorum  transgres¬ 
siones  dari,  seu  peccata  committi;  ex  quo  necessario  inferre  de¬ 
bent,  Deum  non  absolute,  sed  conditionate  mandatorum  suorum 
observantiam  velle,  nisi  ipsa  quoque  peccata  in  absolutam  Dei 
voluntatem  refundere  velint. 

Jamvero  divinae  omnipotentiae  et  voluntati  quidpiam  absolute 
decernenti  nemo  profecto  est  qui  resistat  ,  aut  resistere  possit. 
Tot  enim  ac  tanta  ei  suppetunt  adjumenta  ad  finem  obtinendum, 
quem  absolute  intendit,  ut  impossibile  sit  talem  finem  Deum  non 
assequi.  De  ista  autem  absoluta  Dei  voluntate  intelligenda  sunt 
S.  Scripturae,  et  Sancti  Augustini  loca,  in  objectione  citata.  Sed 
voluntati  Dei,  qua  vult  bonum  opus  conditionate,  nempe  si  homo 
velit,  potest  certe  resisti,  uti  per  se  patet.  Unde  in  ipsa  Scri¬ 
ptura  legimus:  «  Yocavi  et  renuisti;  »  et  «  Pro  eo,  quod  vocavi, 
et  non  respondistis;  locutus  sum,  et  non  audistis....  et  quae  nolui 
elegistis;  »  et:  «  Multi  sunt  vocati,  pauci  vero  electi.  » 

Attamen  qui  tali  modo  voluntati  Dei  resistunt ,  non  eam  vin¬ 
cunt,  sed  seipsos  magno  bono  defraudant;  voluntas  enim  Dei  ali¬ 
quo  modo  semper  impletur.  «  De  his  enim  »,  ait  S.  Augustinus 
(de  Corr.  et  Grat.  c.  14.),  «  qui  faciunt  quae  non  vult  [Deus],  fa¬ 
cit  ipse  quae  vult.  »  Idem  docet  in  cit.  test.  (n.  514.)  ex  lib.  de 
Spirit.  et  Litt.  c.  33. 

Quae  omnia  declarat  et  confirmat  D.  Thomas  (1.  p.  q.  19.  art.  6.) 
dicens:  «  Cum  Dei  voluntas  sit  universalis  causa  rerum  omnium, 
impossibile  est,  quod  divina  voluntas  suum  effectum  non  conse¬ 
quatur.  Unde  quod  recedere  videtur  a  divina  voluntate  secundum 

unum  ordinem,  relabitur  in  ipsam  secundum  alium:  sicut  pecca¬ 
tor  ,  qui,  quantum  est  in  se,  recedit  a  divina  voluntate  pec¬ 
cando,  incidit  in  ordinem  divinae  voluntatis,  dum  per  ejus  justi¬ 
tiam  punitur.  » — Hinc  intelligitur  cur  damnata  fuerit  ■  Quesnelli 
prop.  XIX.,  quae  sic  se  habet:  «  Dei  gratia  nihil  aliud  est  quam 
ejus  omnipotens  voluntas;  haec  est  idea  ,  quam  Deus  ipse  nobis 
tradit  in  omnibus  suis  Scripturis.  (1)  » 

519.  Dices  III.:  S.  Augustinus  apertissime  docet,  in  statu  in¬ 
nocentiae  talem  gratiam  datam  fuisse,  cui  humana  voluntas  vel 
obtemperare,  vel  resistere  posset;  in  statu  autem  naturae  lapsae 
talem  gratiam  concedi,  quae  ipsum  consensum  producit,  et  cui  pro¬ 
inde  voluntas  resistere  nequit.  Ergo. — Revera  (de  Corr.  et  Grat. 
c.  12.),  ait:  «Ipsa  adjutoria  distinguenda  sunt.  Aliud  est  adjuto¬ 
rium  sine  quo  aliquid  non  Iit,  et  aliud  est  adjutorium,  quo  ali¬ 
quid  fit....  Primo  itaque  homini,  qui  in  eo  bono,  quo  factus  fue¬ 
rat  rectus,  acceperat  posse  non  peccare,  posse  non  mori,  posse 
ipsum  bonum  non  deserere,  datum  est  adjutorium  perseverantiae, 
non  quo  fieret  ut  perseveraret,  sed  sine  quo  per  liberum  arbi¬ 
trium  perseverare  non  posset.  Nunc  vero  sanctis  in  regnum  Dei 
per  gratiam  Dei  praedestinatis  non  tale  adjutorium  perseveran¬ 
tiae  datur,  sed  tale,  ut  eis  perseverantia  ipsa  donetur  ;  non  so- 


(1)  Objici  solent  alia  S.  Scripturae  testimonia;  sed  haec  adnotare  sufficit:  1)  Quae¬ 
dam  proprie  ad  rem  non  faciunt.  Ita  in  illo  Isaiae  (LV.  11.):  «  Verbum .  quod 

egredietur  de  ore  meo  non  revertetur  ad  me  vacuum ,  sed  faciet  quaecumque  vo¬ 
lui »,  sermo  est  non  de  gratia,  sed  de  Christo,  qui,  missus  a  Patre  in  mundum, 
in  coelum  reversus  non  est,  nisi  postquam  perfecit  quaecumque  Pater  voluit.  In 
illud  Pauli  (Rom.  IX.  19.):  «  Voluntati  ejus  quis  resistit  ?  »  adverti  potest,  haec 
verba  non  esse  Pauli,  sed  Judaei  refractarii;  sic  enim  legitur:  «  Dicis  itaque  mihi: 
Quid  adhuc  quaeritur  ?  voluntati  enim  ejus  quis  resistit?  »  In  ilio  (Rom.  IX.  15.): 
“Miserebor  cujus  misereor,  et  misericordiam  praestabo  cujus  miserebor»,  forte 
sermo  est  de  praedestinatione  ad  gloriam;  vel,  si  sermo  est  de  vocatione  ad  ti- 
dem,  sensus  est  hominem,  suis  viribus  naturalibus  agentem  ,  vocationem  illam 
uiereri  non  posse. — 2)  Quod  si  haec  aut  similia  testimonia  intelligantur  de  gratia, 
redit  distinctio  jam  data  inter  voluntatem  Dei  absolutam  et  conditionatam.  — 
3)  Sunt  quidem  alia  testimonia,  in  quibus  non  est  sermo,  nisi  de  gratia,  quae  ob¬ 
tinet  suum  effectum,  seu  efficaci ;  sed  inde  non  sequitur  negandam  esse  gratiam 
pure  sufficientem ,  quam  ex  aliis  testimoniis  S.  Scripturae  probavimus:  secus,  con¬ 
tra  id  quod  Jansenistae  obtrudunt,  neganda  etiam  esset  eorum  gratia  parva. 

Ium  ut  sirie  isto  dono  perseverantes  esse  non  possint,  verum  et¬ 
iam  ut  per  hoc  donum  nonnisi  perseverantes  sint.  » 

Respondetur:  S.  Augustinus  hic  non  agit  de  gratia  Christi  in 
genere,  sed  de  dono  perseverantiae  ;  atque  gratiam  ad  perseve¬ 
randum  concessam  Adamo  innocenti  opponit  non  dono  perseve¬ 
rantiae,  quod  omnibus  justis  nunc  datur,  sed  dono  perseverantiae 
finalis  actualis,  quod  conceditur  «  sanctis  in  regnum  Dei  praede¬ 
stinatis.  »  Colligitur  manifeste  ex  toto  contextu:  nam  (cap.  10.) 
dixerat:  «  Hinc  oritur  alia  quaestio  non  sane  contemnenda....  quae¬ 
ritur  enim- a  nobis,  quantum  attinet  ad  hoc  donum  Dei,  quod  est 
in  bono  perseverare  usque  in  finem,  quid  de  ipso  primo  homine 
sentiamus  »:  in  ipso  capite  citato  de  perseverantia  passim  loqui¬ 
tur,  et  clare  ostendit,  quod  per  adjutorium  quo  illud  intelligat, 
«  quo  aeterna  beatitudo  obtinetur  »;  cum  enim  quid  sit  adjuto¬ 
rium  sine  quo  non ,  declarasset,  immediate  subjungit:  «  At  vero 
beatitudo,  quam  non  habet  homo,  cum  data  fuerit,  continuo  fit 
beatus.  Adjutorium  est  enim  non  solum,  sine  quo  non  fit,  verum 
etiam  quo  fit,  propter  quod  datur.  »  Denique  initio  (cap.  13.)  pro¬ 
fitetur:  «  Haec  de  his  loquor  ,  qui  praedestinati  sunt  in  regnum 
Dei.  » 

.Jamvero  donum  perseverantiae  finalis  actualis  comprehendit, 
ut  vidimus,  alia  dona  praeter  gratias  actuales  internas,  ex.  gr., 
opportunitatem  mortis;  ex  hac  parte  difficultas  adversariorum 
non  est  ad  rem.  Quatenus  vero  comprehendit  in  adultis  gratias 
etiam  efficaces,  verum  est  quod  per  illas  «  nonnisi  perseverantes 
sunt  »  qui  eas  recipiunt;  sed  non  omnes  habent  illas  gratias  ef¬ 
ficaces,  sicut  non  omnes  habent  donum  perseverantiae  finalis  actua¬ 
lis;  ac  proinde  dantur  gratiae  sufficientes,  ex.  gr.,  in  aliis  justis, 
qui  actu  non  perseverant,  quibus  tamen  conceditur  potestas  per¬ 
severandi. — Vide  praeclaram  hujus  loci  S.  Augustini  expositio¬ 
nem  in  Thesauro  Theol.  Zacchariae  (vol.  5.  opusc.  7.  c.  1.)  (1)* 

520.  Dices  IV.:  S.  Augustinus  in  pluribus  locis  docet,  gratiam 

(1)  Jansenius  obliviscitur  omnium  testimoniorum,  quse  in  probatione  thesis  at¬ 
tulimus,  aliorumque  plurium,  quse  afferri  possent,  in  quibus  S.  Augustinus  evi¬ 
denter  adstruit  gratiam  pure  sufficientem;  atque  in  unico  testimonio  objecto  tan¬ 
tam  vim  facit,  ut  (de  Grat.  Piimi  Hom.  et  Angelor.  c.  17.)  scribat,  distinctionem 
auxilii  quo,  et  sine  quo  non ,  esse  «  elavem,  qua  aditus  in  scripta  ejus  [S.  An 

interiorem  numquam  carere  effectu  ;  ergo  censuit  ,  nullam  esse 
gratiam  vere  et  pure  sufficientem.  Proh,  antec.:  1)  scribit  (de 
Prsedest.  Sanet,  c.  8.  n.  13.):  «  Haec  itaque  gratia  »,  inquit,  «  quae 
occulte  humanis  cordibus  divina  largitate  tribuitur,  a  nullo  duro 
corde  respuitur:  ideoque  quippe  tribuitur,  ut  cordis  duritia  pri¬ 
mitus  auferatur.  »  —2)  Idem  (1.  de  Nat.  et  Grat.  c.  42.  n.  49.): 
«  Cum,  sanata  et  adjuta  hominis  voluntate,  possibilitas  ipsa  si- 
mul  cum  effectu  in  Sanctis  proveniat.  » — 3)  Et  (1.  1.  ad  Simplic. 

gustini]  aperitur;  et  sine  qua  qui  ea  molitur  ingredi,  velut  caecus  palpabit  in  me¬ 
ridie;  esse  filum,  sine  quo  e  labyrintho  scriptorum  ejus  exitus  non  invenitur  ».  At 
perperam  id  asserit.  Nam,  uti  recte  notat  Sardagna  (n.  134.),  «  S.  Augustinus  li- 
.  brum  illum  de  Correptione  et  Gratia  scripsit  anno  fere  417.,  nimirum  quindecim 
annis  postquam  bellum  Pelagianis  intulerat,  quibuscum  dimicare  coepit  anno  412., 
editis  libris  tribus  de  Peccatorum  Meritis  et  Remissione;  octo  vero  annis  postquam 
Pelagianum  bellum  confectum  est,  quod  contigit  anno  418.,  quando  toto  Christiano 
orbe,  Zosimo  Pontifice  maximo,  Pelagiani  damnati  sunt.  Itaque  qusero  a  Jansenio, 
qusenam  causa  fueiit,  cur  S.  Augustinus  quindecim  annos  occlusam  in  arcula  sa¬ 
cra  doctrin®  su®  occultaverit  singularem  elavem  illam,  maxime  necessariam  ad 
aperiendum  aditum  ad  clausum  serarium  divinae  grati®:  totidemque  annos,  id  est 
quindecim,  admirabile  filum  illud  convolutum  in  glomum  non  explicaverit,  sine 
quo,  ut  verbis  Jansenii  utar,  e  labyrintho  scriptorum  Augustini  nemo  exitum  pot¬ 
erat  invenire  ?  Atqui  clavis  illa,  illud  filum,  fervente  cum  Pelagianis  de  divina 
gratia  certamine,  quam  maxime  opportuna  erant,  quinimmo  necessaria,  ut  ex  Au- 
gustiniana  arca  depromerentur;  minus  vero  utilia,  vel  potius  intempestiva,  fusis 
jam  dudum  fugatisque  divin®  grati®  hostibus  Pelagianis.  Dicendum  igitur  erit, 
Jansenio  auctore,  quando  maxime  necesse  erat,  ut  clavis  illa  et  illud  filum  depro¬ 
merentur,  tum  ea  vel  ignorasse  Augustinum ,  vel  occultasse.  Cum  autem  minus 
facto  opus  erat,  tum  primum  ea  deprompsisse  Augustinum.  Sed  multo  etiam  mi¬ 
rabilius  est,  quonam  modo  tot  Romani  Pontifices,  Innocentius,  Zosimus  ,  Bonifa- 
cius,  Coelestinus,  tot  frequentissima  Episcoporum  Concilia  habita  in  causa  Pela- 
giana,  sine  illa  clave  filoque  illo  potuerint  Pelagianam  h®resim,  qu®  ad  divinam 
gratiam  potissimum  pertinebat,  cognoscere,  refellere,  confutare,  damnare.  Certum 
exploratumque  est  Romanos  Pontifices,  et  Episcopos  Africanos  in  ferendo  judicio 
de  h®resi  Pelagiana  S.  Augustini  contra  Pelagianos  scripta  consuluisse.  At  opu¬ 
sculum  de  Correptione  et  Gratia,  in  quo  illa  clavis  filumque  illud  primum  appa¬ 
ruit,  nondum,  non  dico  Augustinus  ediderat,  sed  ne  cogitaverat  quidem.  Itaque 
sine  illa  clave  filoque  illo,  si  Jansenio  fides  habenda  sit,  necesse  erat,  ut  Romani 
Bontiflces,  Africanique  Pr®sules  in  Pelagiano  judicio  velut  cceci palparent  in  me- 
ridie:  et  e  labyrintho  scriptorum  Augustini  numquam  elaberentur.  Qui  igitur 
fieri  potuit,  ut  in  meridie  c®ci  palpantes,  et  in  labyrintho  gressu  erratico  tituban¬ 
te»,  liaereBim  Pelagianam  oppresserint  ?  » 

q.  2.  nn.  12.  13.):  «  Nescio,  quomodo  dicatur,  frustra  Deum  mise¬ 
reri,  nisi  nos  velimus.  Si  enim  Deus  miseretur,  etiam  volumus.... 
Non  potest  elfectus  misericordiae  Dei  esse  in  hominis  potestate, 
ut  frustra  ille  misereatur,  si  homo  nolit.  » 

Respondetur:  Notetur  imprimis,  S.  Aug.,  disputantem  contra 
Pelagianos,  minus  insistere  in  distinctione  inter  gratiam  sufficien¬ 
tem  et  efficacem  ,  atque  diserte  urgere  necessitatem  gratiae  ad 
salutariter  agendum:  Pelagiani  enim  cujuslibet  gratiae  supernatu- 
ralis  et  internae,  conferentis  potestatem  agendi,  necessitatem  in- 
liciabantur.  Ut  autem  S.  Doctor  hujus  gratiae  necessitatem  adstrue- 
ret,  scepius  agit  de  gratia  efficaci;  tum  quia  est  species  perfe¬ 
ctissima  (cum  generatim  describitur,  ex.  gr.,  Orator  vel  poeta, 
exhibetur  is,  qui  in  illo  genere  sit  perfectissimus);  tum  quia  ita 
facilius  et  magis  directe  refutabat  Pelagianos.  Nam  hi  dicebant, 
hominem  solis  naturae  viribus  salutariter  agere  ;  S.  Augustinus 
reponebat,  actus  salutares,  qui  ab  liomine  efficiuntur ,  necessa¬ 
rio  ex  gratia  procedere.  Facta  ergo  suppositione  existentiae  actus 
fidei,  spei,  etc.,  quam  Pelagiani  admittebant,  S.  Augustinus  con¬ 
tra  illos  propugnabat,  eos  effectos  esse  ex  gratia  :  gratia  vero, 
cum  qua  homo  de  facto  agit,  est  efficax.  At  ex  his  perperam  in¬ 
ferunt  adversarii,  S.  Augustinum  negasse  gratiam  sufficientem; 
argumentum  enim  eorum  ita  procedit:  quoties  bene  et  salutari¬ 
ter  agimus  adjuvamur  per  gratiam  efficacem ;  ergo  quoties  non 
bene  agimus  destituimur  omni  gratia!  Quis  non  videt  vitium  hu¬ 
jus  argumenti?  Unde — 

Resp.  ad  argum.  dist.  antec.:  Docuit  S.  Augustinus  gratiam 
numquam  carere  effectu,  nempe  gratiam  efficacem,  conc .;  nempe 
omnem  gratiam, vel  neg.;ve\  subd. .-numquam  carere  effectu,  nempe 
actu  deliberato  salutari,  neg.;  nempe  omni  effectu,  uti  est, ex.  gr., 
manifestatio  sincerae  Dei  voluntatis  salvandi  omnes  ,  justissimae 
ejus  providentiae,  etc.,  conc.  Revera  in  primo  objecto  testimonio 
agi  de  gratia  efficaci,  ostendunt  adjecta  verba:  «  Quando  ergo  Pa¬ 
ter  intus  auditur  et  docet,  ut  veniatur  ad  Filium,  aufert  cor  la¬ 
pideum,  et  dat  cor  carneum _ Sic  quippe  facit  filios  promissio¬ 

nis  et  vasa  misericordiae  quae  praeparavit  in  gloriam.  » — De  gratia 
efficaci  pariter  sermo  est  in  secundo  testimonio,  subjungit  enim 
S.  Doctor:  «  Dum  caritas  Dei,  quantum  plenissime  natura  nostra 

sana  atque  purgata  capere  potest,  diffunditur  in  cordibus  nostris.» 
— In  tertio  denique  testimonio  sermonem  esse  de  gratia  efficaci, 
ex  eo  liquet  quod  ibi  agitur  de  miseratione  secundum  proposi¬ 
tum. ;  unde  ipse  Sanctus  Augustinus  (n.  13.)  ait:  «  Non  potest  ef¬ 
fectus  misericordiae  Dei  esse  in  hominis  potestate  »,  nempe  con¬ 
sequenter,  «ut  misereatur  frustra....  quia  si  vellet  etiam  ipsorum 
misereri,  posset  ita  vocare,  quomodo  illis  aptum  esset,  ut  seque¬ 
rentur.  » 

521.  Dices  V.:  Atqui  S.  Augustinus  docet  omnem  gratiam  non 
carere  effectu,  seu  actu  deliberato.  Nam  secus,  ex  defectu  actus 
deliberati  salutaris  non  posset  argui  defectus  gratiae;  atqui  S.  Do- 
ctor  ita  arguit.  Nam — 1)  de  Gratia  Christi  (cc.  13.  14.);  de  Prae- 
dest.  Sanctor,  (c.  8.  a.  n.  13.),  ex  illo  Joan.  (YI.  45.):  «  Omnis 
qui  audivit  et  didicit  e  Patre  meo,  venit  ad  me  »,  sic  argumen¬ 
tatur:  «  Si  omnis  qui  audivit  a  Patre,  et  didicit,  venit;  profecto 
omnis  qui  non  venit ,  non  audivit  a  Patre  ,  nec  didicit;  nam  si 
audisset  et  didicisset,  veniret.  » — 2)  Ibid.  (n.  15.)  addit:  «  Qui 
autem  non  credunt,  foris  audiunt,  intus  non  audiunt  neque  di¬ 
scunt.  »  Item  (de  Grat.  Christi,  c.  13.):  «  Qui  novit  quod  fieri 
debeat,  et  non  facit,  nondum  a  Deo  didicit  secundum  gratiam, 
sed  secundum  legem;  non  secundum  spiritum,  sed  secundum  lit¬ 
teram.  » 

Respondetur,  neg.  subsumpt.;  et  ad  prob.  dist.  min.:  S.  Au¬ 
gustinus  ex  defectu  actus  deliberati  arguit  defectum  gratiae  effi¬ 
cacis  conc.;  omnis  gratiae,  neg.  —  Unde  quoad  primum  objectum 
testimonium,  ex  illo  antecedente  «  qui  audivit  a  Patre,  et  didi¬ 
cit,  venit  ad  me  »,  inferri  non  potest,  quod  qui  ad  Christum  non 
venit,  neutrum  habuerit,  id  est,  quod  neque  audiverit,  neque  didi¬ 
cerit  a  Patre;  sed  tantum  quod  non  habuerit  utrumque  simul.  .Tam- 
vero  qui  gratiam  habet  mere  sufficientem,  audivit  quidem  a  Pa¬ 
tre,  quia  gratiam  accepit  intellectus  et  voluntatis ;  at  non  didi¬ 
cit,  quia  ex  propria  malitia,  gratiae  non  cooperatur,  et  inspira¬ 
tioni  divinae  resistit.  Quam  explicationem  confirmat  ipse  S.  Au¬ 
gustinus,  qui  saepe  declarat,  ut  vidimus,  etiam  illos  audire,  qui 
non  discunt,  et  vocari  etiam  eos,  qui  non  veniunt.  Merito  pro¬ 
inde  damnata  fuit  in  Quesnello  prop.  ordine  XVII.,  quae  dicit: 
«  Gratia  vox  est  illa  Patris,  quae  homines  interius  docet,  ac  eos 

venire  facit  ad  Christum;  quicumqne  ad  eum  non  venit,  nullate¬ 
nus  est  doctus  a  Patre.  » — Ad  secundum  testimonium,  dist.:  id 
dicit  S.  Augustinus  quantum  ad,  effectum ,  quia  non  magis  cre¬ 
dunt,  quam  si  foris  tantum  audirent,  conc.;  quantum  ad  suffi¬ 
cientiam  gratiae,  quasi  nullam  penitus  inspirationem  et  suasio¬ 
nem  internam  habeant,  neg. — Pariter  ad  tertium,  dist.:  qui  no¬ 
vit  quod  fieri  debeat  et  non  facit,  nondum  a  Deo  didicit  secun¬ 
dum  gratiam  efficacem,  conc.;  secundum  nullam  omnino  gra¬ 
tiam,  seu  nec  audivit,  neg.  Hinc  dicit  (ibid.)  S.  Doctor:  «Sic 
enim  docet  Deus,  eos,  qui  secundum  propositum  vocati  sunt; 
simul  donans  et  quid  agant  scire,  et  quod  sciunt  agere.  » 

Ut  veritas  harum  interpretationum  clarius  innotescat,  recola¬ 
tur  Pelagianos  solum  admisisse  primum  gratias  externas  legis  ac 
doctrinae,  postmodum  vero  concessisse  gratiam  quidem  internam 
illustrationis,  negasse  autem  sera  per  gratiam  voluntatis  et  actio¬ 
nis.  Hanc  etiam  admittendam  esse  docebat  S.  Augustinus.  Quia 
vero  haec  gratia  proprie  interna  voluntatis  et  actionis  in  Augu¬ 
stini  doctrina  altera  erat  efficax  ,  altera  inefficax  ;  poterat  qui¬ 
dem  in  hypothesi  Pelagianorum  dicere,  gratiam  effectu  carentem 
esse  auditionem  externam  et  non  secundum  spiritum  ;  et  in  sua 
etiam  hypothesi  idem  dicere  poterat,  si  praecise  effectus  consi¬ 
deraretur. 

522.  Dices  VI.:  S.  Augustinus  docet  sine  gratia  efficaci  deesse 
potentiam  ipsam  agendi;  atqui  si  daretur  vere  et  mere  sufficiens, 
sine  gratia  efficaci  haberetur  potentia  agendi.  Ergo. — Revera  (ad 
Simpl.  1.  1.  q.  2.  n.  3.):  «  Ad  alios  »,  inquit,  «  vocatio  quidem 
pervenit;  sed  quia  talis  fuit  qua  moveri  non  possent,  nec  eam  ca¬ 
pere  apti  essent,  vocati  quidem  dici  potuerunt,  sed  non  electi.» 

Respondetur,  dist.  maj.:  sine  gratia  efficaci  deest,  juxta  S.  Au- 
gustin.,  potentia  consequens,  conc.;  antecedens ,  neg.  Illis  itaque 
verbis  «  qua  moveri  non  possunt  »  non  indicat  S.  Doctor  impo¬ 
tentiam  absolutam  et  antecedentem  ex  defectu  gratiae  sufficien¬ 
tis  ortam,  sed  consequentem  dumtaxat,  quae  proveniret  ex  re¬ 
fractaria  hominum  voluntate,  ob  quam  illa  gratia  praevisa  fuit 
incongrua,  et  qua  stante  utique  homines  moveri  non  poterant. 
Id  quidem  satis  in  ipso  textu  insinuatur;  sed  clarissime  confir¬ 
mat  S.  Doctor  (in  Jo.  tr.  53.  n.  6.),  ubi  occasione  verborum, 

«  propterea  non  poterant  credere  »,  quaerit  S.  Augustinus  ,  quo¬ 
modo  igitur  non  credendo  peccaverint ;  et  sic  resolvit:  «  Quare 
autem  non  poterant,  si  a  me  quaeratur;  cito  respondeo:  quia  no¬ 
lebant;  malam  quippe  eorum  voluntatem  praevidit  Deus.  » 

523.  Dices  VII.:  S.  Augustinus  constanter  rejecit — 1)  gratiam 
possibilitatis;  et — 2)  gratiam  communem  (de  Grat.  et  Lib.  Arb. 
cap.  13.;  de  Praedest.  Sanet,  c.  5.);  atqui  gratia  sufficiens  est  gra¬ 
tia  possibilitatis,  seu  conferens  potentiam — et  communis,  seu  quae 
omnibus  datur.  Ergo — 

Respondetur,  ad  lum,  dist.:  rejecit  gratiam  possibilitatis  in  sen¬ 
su  Pelagii,  conc.;  sensu  Catholico,  neg.  Pelagius  per  gratiam  pos¬ 
sibilitatis,  quamvis  eam  fraudulenter  donum  Dei  vocaret,  non 
intelligebat  gratiam  interiorem  supernaturalem  illustrationis  et 
inspirationis,  quam  Catholici  omnes  dicunt  simpliciter  necessa¬ 
riam  esse  ad  salutariter  agendum,  sed  liberum  solummodo  intel- 
ligebat  arbitrium  (n.  237.);  etsi  subinde  fassus  est  liberum  arbi¬ 
trium  adjuvari  per  gratiam  externam  ,  nimirum  legem,  doctri¬ 
nam  ac  praedicationem  Evangelicam,  et  Christi  exempla;  et  tan¬ 
dem,  rejecta  semper  gratia  inspirationis,  admisit  etiam  illustra¬ 
tionem  internam  intellectus,  quam  tamen  contendebat  non  esse 
necessariam  ad  simpliciter  posse,  sed  tantum  ad  facilius  posse. 
— Pariter  ad  2dum,  dist.:  Augustinus  rejecit  gratiam  communem 
in  sensu  Pelagianorum,  qui  per  eam  int.elligebant  naturam  et  li¬ 
berum  arbitrium,  conc.  min.  In  sensu  Catholico,  neg.min. 

524.  Dices  VIII.:  Saltem  S.  Augustino  gratia  sufficieris  eadem 
est  ac  gratia  parva  Jansenii,  conferens  nempe  potentiam  abso¬ 
lutam,  non  relativam.  Etenim  S.  Doctor  (de  Grat.  et  Liber.  Ar- 
bit.  cap.  17.),  ait:  «  Qui  vult  facere  Dei  mandatum,  et  non  pot¬ 
est,  jam  quidem  habet  voluntatem  bonam,  sed  adhuc  parvam  et 
invalidam:  poterit  autem,  cum  magnam  habuerit  et  robustam.  » 
quod  confirmat  exemplo  S.  Petri  de  quo  addit:  «  Tamen  quamvis 
parva  et  imperfecta  [caritas]  non  deerat,  quando  dicebat  Domi¬ 
no:  ‘Animam  meam  pro  te  ponam’;  putabat  enim  se  posse,  quod 
se  velle  sentiebat.  » 

Respondetur:  S.  Augustinus  nomine  gratiae  parvae  intelligit  gra¬ 
tiam  remote  sufficientem.  Hinc  (ibid.  cap.  16.  n.  32.)  docet:  «Deum 
ideo  jubere  aliqua  quae  non  possumus,  ut  noverimus  quid  ab  illo 

petere  debeamus.  Ipsa  enim,  inquit,  fides  est,  quae  orando  impe¬ 
trat  quod  lex  imperat.  »  Et  (cap.  15.)  haec  praemiserat:  «  Ad  hoc 
valet,  quod  scriptum  est:  ‘Si  volueris,  servabis  mandata’;  ut  homo 
qui  voluerit  et  non  potuerit,  nondum  se  plene  velle  cognoscat, 
et  oret  ut  habeat  tantam  voluntatem,  quanta  sufficit  ad  implen¬ 
da  mandata.  »  Mirum  autem  non  est ,  si  S.  Petrus  dicatur  hic 
non  habuisse  gratiam  sufficientem  ad  mortem  obeundam;  con¬ 
stat  enim  tunc  etiam  D.  Petro  non  fuisse  praeceptum  pro  Chri¬ 
sto  mori. — Sed  de  casu  S.  Petri  uberior  explanatio  occurret  in 
quarta  disputatione. 

Ceterum  recte  docet  D.  Thomas  (3.  p.  q.  70.  art.  4.):  «  Mini¬ 
ma  gratia  potest  resistere  cuilibet  concupiscentiae  et  vitare  omne 
peccatum  quod  committitur  in  transgressione  mandatorum  legis: 
minima  enim  caritas  plus  diligit  Deum  ,  quam  cupiditas  millia 
auri  et  argenti.  »  Haec  quamvis  S.  Doctor  enuntiet  de  gratia  ha¬ 
bituali,  tamen,  cum  juxta  eumdem,  habitualis  nunquam  opere¬ 
tur,  nisi  per  actualem ,  actualis  ista  minimae  etiam  habituali 
juncta,  in  ejus  sensu  ,  confert  potentiam  parem  ac  sufficientem 
contra  concupiscentiam  quamlibet  et  peccatum  mortale.  —  Ct. 
Wirceburgenses  (nn.  327.  330.). 

§  IV. 

Vindicatur  Gratiae  Sufficienti  Vera  Ratio  Beneficii. 

Prop.  XVII. —  Gratia  sufficiens  veram  habet  rationem  benefi¬ 
cii,  tum  1.  materialiter ,  quatenus  de  se  est  accipienti  utilis — 
tum  2.  formaliter  ,  quatenus  a  divina  benevolentia  procedit, 
qua  utilis.  Hinc  merito  Alexander  VIII.  damnavit  (an.  1690.) 
hanc  propositionem  ordine  sextam :  «  Gratia  sufficiens  statui 
nostro  non  tam  utilis,  quam  perniciosa  est,  sic  ut  possimus 
petere:  a  gratia  sufficiente  libera  nos  Domine.  » 

525.  Proh.  lma  pars.  I.  Donum  naturae  indebitum,  quod  homi¬ 
ni  confertur  per  merita  Christi,  ac  proinde  proprie  est  gratia, 
certe  de  se  habet  rationem  beneficii.  Atqui  hujusmodi  est  gratia 
sufficiens.  Ergo.  —  Prob.  min..  breviter  cum  Wireeburgensibus 
(n.  343.):  «  1)  In  illo  (II.  Cor.  VI.  1.):  ‘Exhortamur,  ne  in  vacuum 

gratiam  Dei  recipiatis’,  manifeste  supponitur  ,  gratiam  Dei  per 
hominis  desidiam  posse  esse  otiosam  et  cum  effectu  non  con¬ 
junctam,  quin  propterea  esse  gratia  desinat.  2)  Per  illud  (Act. 
VII.  51.):  ‘Vos  semper  Spiritui  Sancto  resistitis’,  docemur  auxilia, 
quibus  resistimus,  esse  Spiritus  Sancti  dona,  quae  proinde  gra¬ 
tiae  et  beneficii  rationem  induunt. — 3)  Ex  illo  (Ps.  LVIII.  11.) 
‘Misericordia  ejus  praeveniet  me’,  evincitur,  auxilium,  quo  prae¬ 
venitur  homo  ad  operandum  salutariter,  et  cui  ipse  non  respon¬ 
det,  esse  opus  divinae  misericordiae,  ac  gratiam  consequenter  et 
beneficium.  »  Ceterum  min.  haec  probari  posset  omnibus  testimo¬ 
niis,  quibus  praecedentem  thesim  demonstravimus. 

526.  II.  Gratia  sufficiens  duo  in  suo  conceptu  includit:  veram 
agendi  potentiam— et  carentiam  actus  ex  humanae  voluntatis  re¬ 
sistentia.  Jamvero  primum  evidenter  continet  rationem  beneficii; 
siquidem  posse  bene  agere,  placere  Deo,  vitam  aeternam  conse¬ 
qui  optimum  est:  unde  Joannes  (I.  12.)  commendat  Dei  bonita¬ 
tem,  «  qui  dedit  eis  potestatem  filios  Dei  fieri.  »  Atqui  alterum 
non  obstat  huic  rationi  beneficii,  nec  eam  tollit.  Nam  beneficium 
materialiter  sumptum,  seu  materia  idonea  beneficii  pensanda  est 
secundum  se,  et  non  secundum  id  quod  ei  adjungitur  ex  abusu 
recipientis,  ex.  gr.,  summa  pecuniae  gratis  data  alteri,  qui  pot¬ 
est  bene  ea  uti,  non  amittit  rationem  beneficii,  materialiter  ta¬ 
lis,  ex  eo  quod  is  illa  non  utitur  vel  abutitur.  Sed  carentia  actus 
adjungitur  potentiae  agendi,  quam  confert  gratia  sufficiens,  ex  abu¬ 
su  recipientis.  Ergo. — «  Ad  eum  ergo  modum  »,  inquit  Viva  (in  cit. 
prop.  damn.),  «  quo  habere  oculos,  seu  sufficientiam  ad  videndum, 
est  magnum  beneficium  in  ordine  naturali;  et  si  quis  claudendo 
palpebras  non  videat,  is  non  debet  carentiam  visionis  adscribe- 
re  oculis,  aut  Auctori  naturae  sed  sibi  qui  non  vult  uti  oculis  ad 
videndum:  sic  ingens  beneficium  est  in  ordine  supernaturali  gra¬ 
tia  sufficiens,  quae  si  non  conjungatur  cum  bono  usu  voluntatis, 
id  non  habet  de  se,  aut  ex  intentione  Dei  illam  benignissime  con¬ 
ferentis,  sed  ex  culpa  liberi  arbitrii  in  vacuum  illam  recipien¬ 
tis.  » 

527.  III.  Haec  omnia  manifestius  apparent,  si  in  nostra  senten¬ 
tia,  quam  infra  probabimus,  dicatur  gratia  pure  sufficiens  ab  ef¬ 
ficaci  non  discriminari  entitative  et  intrinsece,  eademque  collata 

duobus,  Petro  consentienti,  ac  Paulo  dissentienti,  appellari  effi¬ 
cax,  prout  datur  Petro  illam  conjungenti  cum  consensu,  appel¬ 
lari  vero  pure  sufficiens,  prout  confertur  Paulo  libere  illam  con¬ 
jungenti  cum  dissensu.  Quo  fit,  ut  possit  esse  major  gratia,  quae 
confertur  dissentienti,  quam  consentienti.  «Quamvis  autem  »,  ad¬ 
dit  Yiva  (1.  c.  n.  11.),  «  utilior  et  appetibilior  sit  ea  minor  gra¬ 
tia  consentientis,  quam  major  dissentientis;  hoc  tamen  non  in¬ 
fert,  utramque  non  esse  beneficium  indebitum,  ob  quod  gratiae 
Deo  debeantur.  Quis  enim  neget  ingens  beneficium  conferri  omni¬ 
bus  ex  redemptione,  quamvis  Redemptor  positus  sit  in  multorum 
ruinam,  quatenus  renuunt  multi  ejus  sanguine  ablui  ?  Quis  neget, 
Eucharistiam  esse  beneficium,  in  quo  Redemptor,  ut  habet  Tri- 
dentinum,  divitias  sui  erga  homines  amoris  velut  effudit;  quam¬ 
vis  ea  mors  sit  malis,  vita  bonis;  et  judicium  sibi  manducet, 
qui  manducat  illam  indigne?  » 

528.  Dices  1.:  Dici  nequit  beneficium  materialiter  quod  acci¬ 
pienti  non  est — nec  potest  esse  utile;  atqui  gratia  pure  sufficiens 
non  est — nec  potest  esse  utilis.  Ergo — 

Despondetur,  dist.  min.;  gratia  sufficiens  non  est  utilis,  idest 
ad  nihil  omnino  valet,  neg.;  siquidem  confert  veram  potentiam 
agendi ;  non  est  utilis  ,  idest  ad  actum  salutarem  efficiendum, 
subd.:  ex  defectu  sui,  neg.;  ex  defectu  accipientis,  conc. — Pari¬ 
ter:  gratia  sufficiens  non  potest  esse  utilis  potentia  consequente, 
conc.;  antecedente,  neg.  Bene  notavit  ad  rem  Hugo  de  S.  Yicto- 
re  (in  epist.  ad  Rom.  c.  9.):  qui  existit  in  fovea  gratias  debet 
manum  offerenti,  ut  extrahatur,  quamvis  nolit  illam  apprehen¬ 
dere,  et  extrahi  ob  desidiam. 

529.  Dices  11.:  Dici  nequit  beneficium,  materialiter  tale,  quod 
melius  est  non  habere,  quam  habere.  Atqui  melius  est  non  ha¬ 
bere  gratiam  pure  sufficientem,  quam  habere:  nam,  sine  illa,  de- 
est  voluntati  potestas  vitandi  peccatum,  et  sic  non  peccat;  cum 
illa  certissime  peccat.  Ergo— -Unde  Christus  Dominus,  loquens  de 
Juda,  dixit  (Matth.  XXYI.  24.):  «  Bonum  erat  ei  [hoc  est  melius ] 
si  natus  non  fuisset  homo  ille.  » 

Respondetur  dist.  min.:  melius  est  non  habere  quam  habere 
gratiam  sufficientem  prout  hsec  dicit  veram  agendi  facultatem, 
quam  ea  confert  secundum  suam  entitatem,  neg.;  prout  dicit  ca- 

rentiam  actus,  quae  non  ipsi  gratiae,  sed  voluntatis  defectui  tri¬ 
buenda  est,  conc. — Ad  confirm.  dico:  existentia  secundum  se  sum- 

>» 

pta  melior  est,  quam  ejus  negatio,  esse  enim  melius  est  quam 
non  esse;  proinde  creatio  Judae,  sicut  cetera  dona  ,  sive  natura¬ 
lia  sive  supernaturalia  ei  collata,  sunt  Dei  beneficium.  Attamen 
existentia  conjuncta  cum  peccato,  quod  Judas  addidit,  non  tanti 
est,  ut  non  sit  melius  non  existere,  quam  sic  existere ;  debemus 
enim  praeeligere  carentiam  vitae,  et  cujuscumque  boni,  potius 
quam  culpam. 

Dices  III.:  Si  gratia  sufficiens  haberet  veram  rationem  bene¬ 
ficii,  possemus  pro  ea  orare;  atqui  non  possumus.  Ergo — Resp. 
dist.  min.:  non  possumus  orare  pro  gratia  sufficiente  specifica- 
tive  sumpta,  seu  secundum  id  quod  positive  dicit,  neg.;  pro  gra¬ 
tia  sufficiente  reduplicative  sumpta,  seu  secundum  respectum  ne¬ 
gativum,  conc. 

531.  Inst.  IV.  Nemo  petiit  gratiam  sufficientem,  nec  secundum 
id  quod  positive  dicit.  Nemo  enim  petit  a  Deo  nudum  posse.  — 
Resp.  dist.:  nemo  petit  a  Deo  nudum  posse  signate ,  conc.:  nu¬ 
dum  posse  exercite,  subd .:  et  hoc  quia  nudum  posse  non  est  de 
se  bonum,  neg.;  et  hoc  quia  quisque  rationabiliter  optat  majus  be¬ 
neficium,  potius  quam  minus,  conc.  Frequenter  orationes  fidelium 
tendunt  ad  impetrandam  gratiam,  qua  v.  g.  possit  superari  ali¬ 
qua  tentatio,  praescindendo  ab  ejus  efficacia  aut  inefficacia,  ubi 
nec  petitur  determinate  gratia  efficax,  nec  pure  sufficiens,  sed 
pro  beneficio  agnoscitur  quaelibet  gratia,  quae  vires  vere  sufficien¬ 
tes  praestet  ad  tentationem  vincendam.  Praecipue  vero  petimus 
gratias  efficaces;  non  quia  non  dantur  gratiae  sufficientes,  aut  haec 
non  sunt  beneficium;  sed  quia  non  salvabimur,  nisi  bonum  rei- 
psa  volendo  et  agendo;  et  bonum  re  ipsa  numquam  volemus  et  age¬ 
mus  sine  gratiis  efficacibus,  quamvis  cum  sufficientibus  possemus 
bonum  agere  et  salvari,  et  re  ipsa  bonum  ageremus  et  salvare¬ 
mur,  si  vellemus  istis  gratiis  consentire. 

532.  Proh.  2da  pars.  Voluntas  in  Deo  conferendi  gratiam  suffi¬ 
cientem  considerari  potest  vel — 1)  in  signo  priori  ad  scientiam, 
qua  praevidet  eam  carituram  esse  effectu  ;  vel — 2)  in  signo  po¬ 
steriori  ad  hanc  scientiam.  Atqui-  in  utroque  casu  voluntas  illa 

est  benevola;  ac  proinde  gratia  sufficiens  est  beneficium  forma- 
liter  tale.  Ergo — 

Prob.  min.  quoad  lam  'pariem.  1)  Voluntas  conferendi  gratiam 
primo  procedit  in  Deo  ex  antecedente,  generali,  sincera  ,  seria, 
etsi  conditionata  voluntate,  qua  Deus  vult  omnium  salutem, 
in  signo  priori  ad  praevisionem  humanae  cooperationis  aut  resi¬ 
stentiae.  Atqui  gratia,  quae  procedit  ex  ea  voluntate  salutis,  ex 
benevola  voluntate  procedit;  adeoque  est  beneficium  formaliter 
tale.  Ergo — Quare  sicu£  Rex  est  vere  beneficus  conferendo  gla¬ 
dium  militi  eo  animo,  quod  eo  defendatur,  si  tunc  non  praevideat 
eo  esse  interimendum;  ita  beneficus  est  Deus  conferendo  gratiam 
inefficacem,  per  hoc  quod  pro  eo  signo,  quo  illam  confert,  non 
intelligitur  praevidere  ejus  inefficaciam,  et  damnum  ex  vitio  vo¬ 
luntatis  secuturum. 

2)  Confirmatur  ex  sensu  communi  Sanctorum  Patrum ,  qui  ad 
interrogationem,  quare  Deus  creavit  daemones,  et  reprobos,  quos 
praeviderat  esse  damnandos;  respondent;  non  debere  Deum  absti¬ 
nere  a  suorum  munerum  largitione,  ex  eo  quod  praevideat  homi¬ 
nes  iis  esse  abusuros.  Immo  ut  advertit  S.  Augustinus  (in  Enchir. 
c.  27.):  «  Melius  judicavit  [Deus]  de  malis  benefacere,  quam  mala 
nulla  esse  permittere.  »  Secus  neque  beneficus  censendus  esset 
Deus,  cum  condit  humanam  naturam  ,  quae  libertatem  postulat; 
siquidem  ea  potest  homo  in  sui  perniciem  abuti. 

Prob.  min.  quoad.  2da,n  partem.  1)  Scientia  non  mutat  natu¬ 
ram  sui  objecti;  ergo  cum  gratiam  Deus  conferat  ex  voluntate 
sincera  salutis,  et  sic  collatio  gratiae  habeat  rationem  formalis 
beneficii;  talis  ea  remanet  etiam  supposita  scientia  de  carentia 
effectus. — 2)  Deus  praevisa  carentia  effectus  ,  non  dat  gratiam , 
quia  effectu  caritura  est;  sed  quamvis  ea  effectum  non  sit  ha¬ 
bitura,  non  mutat  suam  praecedentem  benevolam  voluntatem.  Ex 
hoc  autem  magis  elucet  divina  bonitas,  quod  praevidens  homines 
fore  ingratos,  et  abusuros  gratia  sufficiente,  et  aliis  suis  mune¬ 
ribus,  adhuc  tamen  ea  conferat,  «  vincente  praescientiam  Boni¬ 
tate  »,  ut  loquitur  S.  Chrysostomus. — 3)  Quod  denique  post  prae- 
visionem  de  carentia  effectus  Deus  non  eligat  etiam  gratiam,  quam 
praevidet  efficacem,  probat  solum  Deum  non  conferre  majus  be- 

neficium;  at  non  quod  collatio  gratiae  sufficientis  non  procedat  ex 
Dei  benevola  voluntate,  et  hinc  non  sit  formale  beneficium. 

Quapropter  merito  concludit  Yiva  (loc.  cit.  n.  18.),  «  Deum 
speciali  affectu  discernere  electos  conferendo  gratiam  efficacem, 
cum  qua  ipsi  cooperantur;  et  quia  etiam  nostra  operatio  tribui¬ 
tur  Deo  illam  intendenti,  ac  conferenti  gratiam  praevisam  effica¬ 
cem  intendendo  hujusmodi  efficaciam;  ideo  uni  Deo  tribuitur  no¬ 
stra  electio,  et  praedestinatio:  cum  nemo  possit  de  sua  coopera¬ 
tione  gloriari,  quasi  non  acceperit,  ut  loquitur  Apost.  (I.  Cor.  IV.). 
At  reprobos  non  dicitur  consimili  affectu  discernere,  cum  non 
det  illis  gratiam  inefficacem  ex  affectu  inefficaciae,  et  intendendo 
culpam;  quin  potius  dat  gratiam  suadendo,  praecipiendo  et  inten¬ 
dendo  bonam  operationem  ;  unde  quamvis  ex  collatione  gratiae 
pure  sufficientis  et  inefficacis  consurgat  vas  in  contumeliam,  id 
non  tribuitur  Deo  illud  intendenti,  nec  gratiae  a  Deo  collatae,  sed 
ipsi  male  operanti,  juxta  illud  Oseae  (XIII:  9.):  «  ‘Perditio  tua, 
Israel  ,  tantummodo  in  me  auxilium  tuum’.  Quocirca  immerito 
petimus  a  gratia  sufficienti  liberari,  cum  solum  petere  debeamus 
a  defectu  nostrae  cooperationis  misericorditer  liberari.  Quod  a 
Deo  praestatur,  si  non  solum  conferat  nobis  posse  bene  operari, 
seu  gratiam  sufficientem,  sed  etiam  ipsum  bene  operari,  videli¬ 
cet  gratiam  praevisam  efficacem.  » 

533.  Dices  1.:  Qui  bonum  de  se  utile  confert  alteri,  in  cujus 
damnum  cessurum  praevidet,  non  habet  animum  vere  beneficum 
erga  illum:  ita,  ex.  gr.,  pater  non  est  formaliter  beneficus,  si  filio 
det  pecunias,  praevidens  eum  illis  abusurum  in  animae  et  corpo¬ 
ris  perniciem.  Ergo — 

Respondetur,  dist.:  si  damnum  illud  sit  directe  aut  indirecte 
voluntarium  conferenti  beneficium,  conc.;  secus,  neg.  Disparitas 
est,  quia  quamvis  illa  collatio  pecuniae  sit  tantum  causa  per  ac¬ 
cidens,  tamen  quia  vel  ex  humanitate  vel  ex  alio  quocumque  ti¬ 
tulo  justo,  patri  obligatio  incumbit  vitandi  hanc  etiam  causam 
per  accidens  ne  nempe  sequatur  illud  nocumentum,  mirum  non  est 
in  illo  exemplo  locum  non  habere  beneficientiam  formalem ;  eo 
quod  damnum  illud  praevisum  causam  per  accidens  ponenti  vo¬ 
luntarium  sit.  E  contra,  permisso  etiam  quod  gratia  sufficiens  sit 

causa  per  accidens  peccati,  Deus  tamen  non  tenetur  non  dare 

Mazzella.  De  Gratia  Christi. 

auxilium  pure  sufficiens  ex  fine,  ne  sequatur  peccatum;  cum  ex 
dictis  alibi  Deus  peccatum  impedire  non  teneatur;  unde  sequitur 
ingratitudinem  ceteraque  hominis  damna  illam  subsecuta  Deo  mi¬ 
nime  esse  voluntaria. 

534.  Dices  II.:  Deus  interdum  confert  gratiam  pure  sufficien¬ 
tem  in  poenam  peccati  praecedentis;  ergo  collatio  illius  gratiae 
non  habet  rationem  beneficii  formaliter  talis. — Respondetur:  Poe¬ 
na,  in  casu,  non  consistit  in  eo  quod  Deus  dat  gratiam  sufficien¬ 
tem;  sed  in  eo  quod  denegat  gratiam  efficacem,  seu  uberius  be¬ 
neficium.  Per  gratiam  sufficientem,  juxta  phrasim  S.  Augustini, 
non  erogaretur  a  Deo  aliquid,  quo  homo  fit  deterior ,  sed  tan¬ 
tum,  negando  gratiam  efficacem,  non  erogatur  quo  fiat  melior. 

535.  Ceterum  difficultates  omnes,  quae  fiunt  contra  utramque 
partem  thesis,  facile  retorqueri  possunt  contra  adversarios.  Jan- 
senistae  enim  negant  quidem  gratiam  pure  sufficientem  pro  prae- 
senti  statu;  sed  admittunt  eam  datam  fuisse  Adamo  innocenti  et 
Angelis.  Sed  siquam  vim  haberent  eorum  objectiones,  uti  atten¬ 
denti  liquet,  seque  ostenderent  repugnantiam  gratiae  pure  suffi¬ 
cientis  in  Angelis,  et  in  Adamo  innocente. 

ARTICULUS  SECUNDUS 

Utrum,  data  Gratia  Sufficiente,  nova  requiratur  Gratia,  ut  actus 

salutaris  sequatur. 

§  i. 

Exponitur  Status  Quaestionis. 

536.  Quae  hactenus  diximus  de  natura  et  existentia  gratiae  suf¬ 
ficientis  ad  dogma  Catholicum  pertinent:  Doctores  ergo  omnes  fa¬ 
tentur  dari,  in  praesenti  statu,  gratiam  vere  et  pure  sufficien¬ 
tem — quae  sit  Dei  beneficium— -conferens  expeditam  agendi  poten¬ 
tiam — relative  etiam  ad  praesentes  subjecti  circumstantias — ita 
ut  carentia  actus  vitio  verti  debeat  unice  humanae  voluntati. 

Ex  his  autem  videretur  sequi,  quod  posita  gratia  sufficiente,  nulla 
%  ■ 

nova  gratia  requiratur,  ad  efficiendum  actum  salutarem. 

537.  Nihilominus  id  inficiantur  Thomistae,  quorum  sententiam 
verbis  Billuart  breviter  exponam.  Thomistae  ,  inquit  (dissert.  5. 
a.  2.  §  2.  n.  1.)  docent,  «  necessariam  esse  tam  in  statu  innocen¬ 
tiae  quam  in  statu  naturae  lapsae  duplicem  gratiam  in  ordine  ad 
salutem;  alteram  minus  perfectam  et  minus  validam,  quae  dat 
tantum  posse,  elevat  et  reddit  hominem  aptum  actui  supernatu- 
rali,  vocatur  sufficiens;  alteram  perfectiorem  et  validiorem,  quae 
potentiam  determinat  et  confert  actionem,  vocatur  efficax.  »  Hinc 
(art.  4.)  statuit:  «  Admittenda  est  gratia  sufficiens  sensu  Thomi- 
stico,  non  alio.  Prob.  Gratia  sufficiens  ex  sensu  Thomistico  est 
quae  confert  homini  facultatem  bene  agendi,  ultra  quam  ut  bene 
agat,  aut  bene  utatur  hac  facultate,  requiritur  altera  validior, 
scilicet  efficax.  » 

538.  Notat  autem  (1.  c.  ad  1.  obj.)  gratiam  sufficientem  sic  de¬ 
finitam  «  proprio  et  naturali  sensu  atque  juxta  communem  loquen¬ 
di  modum  esse  et  vocari  sufficientem,  quamvis  ad  actu  agendum 
requiratur  altera  efficax.  Equidem  non  est  sufficiens  in  omni  ge¬ 
nere  et  ordine,  cum  requiratur  alia  alterius  generis  et  ordinis:  sed 
est  sufficiens  in  suo  genere  et  ordine:  et  dicimus  quod  sic  loqui,  sit 
loqui  in  sensu  proprio  et  prout  communiter  loquimur.  Enim  vero 
quotidie  dicimus  ignem  esse  sufficientem  ad  comburendum,  licet 
ultra  debeat  applicari  subjecto  combustibili;  panem  esse  sufficien¬ 
tem  ad  nutriendum,  quamvis  praeterea  debet  masticari,  deglutiri 
et  concoqui ;  intellectum  esse  sufficientem  ad  intelligendum,  licet 
numquam  intelligat  nisi  ulterius  adhibeantur  species,  et  admovea¬ 
tur  objecto  per  ulteriorem  motionem.  » 

539.  Quomodo  vero  in  hoc  gratiae  sufficientis  conceptu  verifi- 
cetur  effectum,  seu  actum  salutarem  non  sequi  ex  culpa  homi¬ 
nis  (quod  Catholicum  est)  explicat  citat.  Auctor  (1.  c.  ad  inst.), 
dicens:  «  Equidem  non  diffitemur,  imo  pro  certo  tenemus,  quod 
ut  homo  gratiae  sufficienti  non  desit,  eique  consentiat  ,  requira¬ 
tur  gratia  efficax;  sed  (quod  bene  adverte)  ut  illi  desit,  ut  illi 
resistat,  ut  peccet,  non  requiritur  gratia  efficax,  sed  sufficit  de¬ 
fectiva  ejus  voluntas;  et  quia  illa  resistentia,  istud  peccatum 
praecedit  natura  et  ordine  privationem  gratiae  efficacis,  ideo  ve¬ 
rum  est  dicere  hominem  privari  gratia  efficaci,  quia  peccando 

sufficienti  resistit;  non  vero  peccare  ,  quia  privatur  gratia  ef¬ 
ficaci.  »  (1) 

540.  Contraria  sententia,  quam  omnes  Societatis  Doctores  se¬ 
quuntur,  potest  paucis  exponi,  post  ea  quae  diximus  (n.  175.seqq.), 
et  hic  sunt  omnino  recolenda. — 1)  Gratia  efficax,  secundum  id, 
quod  positive  dicit,  distinguitur  a  sufficiente  tamquam  includens 
ab  incluso;  gratia  enim  efficax  dat  vires  efficaces  ad  agendum; 
vires  autem  efficaces  sunt  etiam  sufficientes;  ergo  includit  efficax 
totum  id  quod  est  positivum  in  sufficiente. — 2)  Gratia  sufficiens, 
secundum  id,  quod  dicit  negative ,  privative  opponitur  gratiae  ef¬ 
ficaci;  includit  enim  privationem  actus  secundi,  propter  quam  pot¬ 
est  dici  inefficax:  hinc  divisio  gratiae  in  efficacem  et  sufficientem 
est  logice  accurata,  cum  fiat  per  membra  immediate  opposita 
(cf.  Suarez,  1.  4.  c.  2.  n.  16.).— 3)  Quamvis  gratia  efficax,  ut  suo 
loco  explicabitur,  addat  sufficienti  infallibilem  connexionem  cum 
consensu;  haec  tamen  infallibilitas  non  afficit  ipsam  entitatem 
gratiae. 

541.  Ex  his  inferunt— 1)  quod  collata  gratia  sufficiente  volun¬ 
tati,  haec  jam  habet  in  actu  primo  quidquid  requiritur,  ut  se- 


(1)  Quaestionem  de  gratia  sufficiente  ita  absolvit  Gotti  (q.  2.  dub.  4.  n.  ult.) : 
“  Concludo,  »  inquit,  «  quod  si  quseratur:  Cur  voluntas  adjuta  auxilio  sufficiente  non 
exequitur  bonum  opus,  ad  quod  per  illud  auxilium  movetur,  et  per  quod  accepit  po¬ 
tentiam  illud  exequendi?  Respondendum  est,  id  oriri  ab  ipsamet  voluntate;  quse  licet 
bonum  opus  exequi  possit,  ipsum  tamen  plena,  ac  integra  voluntate  non  vult  execu- 
tioni  mandare.  • —  Si  autem  rursus  quseratur  :  Quare  non  velit  ?  Non  est  responden¬ 
dum,  id  contingere,  quia  gratia  efficaci  careat.  Sicut  si  quseratur:  cur  infirmus  non 
ambulet  ?  Non  est  dicendum,  quia  a  medico  curatus  non  sit.  Sed  plane  responden¬ 
dum  est,  voluntatem  adjutam  sola  gratia  sufficiente,  ideo  nolle  bonum  opus  exequi, 
quia  iniqua  est:  ideo  autem  est  iniqua,  quia  res  temporales  magis,  quam  spirituales 
amat,  et  amare  vult.  »  Ex  qua  conclusione,  plane  Catholica,  duo  inferimus:  1)  im¬ 
merito  Jansenistas  propriam  hseresim  Thomistarum  patrocinio  tegere:  ita  «  gratia 
sufficiens  Thomistarum,  >■  scribebant  Duacenses  quidam  Professores  ad  Arnaldum, 
“  est  nebula  ad  occultanda  mysteria  gratise.  Si  illa  non  sufficit  ad  agendum,  sufficit 
ad  nos  defendendos  a  laqueis  adversariorum.  »  —  Et  D.  de  Lygny  (epist.  die  V.  Au¬ 
gusti  scripta,  anno  1690.) :  «  Necesse  est  uti  voce  gratise  sufficientis  in  sensu  Tho- 
mistico,  ad  evitandam  persecutionem  Societatis  vindicativce.  »  —  2)  Nos  ideo  solum 
sententiam  Thomistarum  impugnare,  quia  non  assequimur  quomodo  cum  conclusione 
illa  Catholica  apte  componi  possit  notio,  quam  ipsi  tradunt  gratise  sufficientis. 

quatur  actus  secundus,  actus  salutaris— 2)  quod  proinde,  dum 
actus  salutaris  ponitur,  non  conceditur  nova  gratia;  sed  solum 
virtus  gratias  jam  concessae,  et  sufficientis  ad  actum,  actu  exeri- 
tur  eo  lerme  pacto,  quo  homo  habens  gratiam  excitantem,  jam 
habet  virtutem  completam  et  expeditam  agendi  salutariter;  ut 
vero  agat,  non  requiritur  nova  gratia  ,  sed  requiritur  ut  homo 
velit ;  quo  illa  gratia  excitans  ,  actu  exercens  virtutem  suam 
(non  enim  solis  suis  viribus  in  casu  vult),  fit  adjuvans.—  3)  Hinc 
dicendi  ille  modus  «  in  potestate  hominis  esse,  ut  gratiam  faciat 
esse  efficacem,  quse  alioquin  ex  se  non  esset  nisi  sufficiens  »  falsum 
quidem  enuntiat,  si  intelligatur  ab  homine  et  non  a  sola  Dei  mi¬ 
sericordia  pendere  collationem  gratiae  praevisae  efficacis,  prae 
aha  praevisa  non  conjungenda  cum  effectu ;  ac  veritatem  pro- 
feit,  si  intelligatur,  collata  gratia,  ab  homine  pendere  eam  fa¬ 
cere  efficacem  vel  sufficientem,  prout  libere  ei  consentit  aut  re¬ 
sistit  (1). 

542.  Unde  sequitur,  ut  notat  Suarez  (de  Gratia,  lib.  4.  c.  2. 
n.  11.),  quando  dicitur:  «  Auxilium  sufficiens  dat  posse,  efficax 
autem  dat  velle,  seu  operari,  differentiam  sano  modo  intellectam, 
esse  veram.  Dico  autem  sano  modo  intellectam,  quia  servata 
proportione  etiam  auxilium  efficax  dat  posse  conjunctum  cum 

(1)  Hanc  distinctionem,  de  qua  saepius  infra  sermo  erit,  perpetuo  negligunfc  Tho- 
mistse.  Ita,  in  re  praesenti,  Gotti  (1.  c.  n.  3.)  citat  contra  nos  Bellarminum,  a  quo 
dicit  rejici  illum  dicendi  modum.  Verum  in  omnibus  argumentis,  quae  ibi  (de  Grat. 
et  Lib.  Arb.  1.  1.  c.  12.)  aftert  Bellarminus,  clare  aperit  mentem  suam  :  omnia  enim  eo 
tendunt,  ut  probent  «  referendum  esse  in  arcanum  divinae  voluntatis,  cur  uni  detur 
gratia  efficax,  alteri  non  detur.  »  Sed  si  quaeratur,  cur,  collata  gratia,  ea  manet  suf¬ 
ficiens  aut  fit  efficax  ;  respondet  Bellarminus  «  id  referendum  esse  in  liberum  arbi- 
tiium.  »  Unde  (1.  c.  c.  13.),  sibi  objicit:  «  Si  ponamus  id,  quod  ponit  S.  Augustinus 
(1.  12.  de  Civ.  Dei,  c.  6.)  duos  videlicet  in  omnibus  pares,  tentatos  eadem  tentatione, 
eodem  modo,  loco,  tempore,  et  aeque  affectos,  et  tamen  unus  resistat,  alter  cadat, 
nonne  causa  diversitatis  referenda  erit  in  liberum  arbitrium  ?  ut  eo  loco  refert  Au¬ 
gustinus  ;  nam  sine  dubio  etiam  gratia  fuit  aequalis ,  si  vocatio  data  est  utrique 
eodem  modo,  loco  et  tempore,  et  cum  essent  aeque  affecti,  alioqui  non  fuissent  in 
omnibus  pares. »  Et  respondet :  a  Causam  diversitatis  referendam  esse  in  liberum- 
arbitrium,  ut  Augustinus  eo  loco  recte  probat,  sed  non  primam  causam :  nam  prima 
causa  fuit,  quia  Deus  uni  dedit  inspirationem,  quam  praevidit  ab  illo  per  liberum 
arbitrium  amplectendam,  alteri  dedit  eamdem,  sed  quam  praevidit  ab  eo  per  libe¬ 
rum  arbitrium  rejiciendum.  » 

actu,  et  auxilium  sufficiens  suo  modo  dat  velle  operari,  tum  quia 
licet  in  effectu  non  conferat  velle  operari,  constituit  illud  in  po¬ 
testate  et  voluntate  operantis  ,  si  velit  ut  ex  Augustino  expli¬ 
cuimus.  Tum  etiam,  quia  tale  auxilium  ex  se  et  intentione  Dei, 
datur  homini,  non  tantum  ut  possit,  sed  etiam  ut  faciat,  nulla 
enim  potestas  datur  propter  se,  sed  propter  actum,  et  si  pote¬ 
stas  sit  sufficiens,  data  potestate,  datur  actus ,  quantum  est  ex 
parte  dantis  potestatem,  et  similiter  si  potestas  sit  libera,  actus 
etiam  constituitur  in  voluntate  recipientis  potestatem  ,  ideoque 
omnia  requisita  ad  actum  in  ejusdem  constituuntur  potestate  et 
voluntate;  differentia  ergo,  et  verus  sensus  est  ,  quod  auxilium 
sufficiens  ita  dat  potestatem  cum  omnibus  requisitis  ex  parte  Dei 
ad  operandum,  ut  non  secum  afferat  operationem,  aut  volunta¬ 
tem  actualem,  et  ideo  dicitur  dare  posse  ,  non  quia  de  se  non 
det  etiam  agere,  sed  quia  profecto  illud  non  praestat.  Auxilium 
autem  efficax  dat  potestatem  actu  influentem  et  operantem,  et 
ideo  ratione  ultimi  actus  dicitur  dare  velle  et  operari.  » 

543.  Quare  cum  Thomistae  aiunt :  1)  plus  requiritur  ad  actu 
agere,  quam  ad  posse  agere;  vel — 2)  actu  agere  plus  dicit,  quam 
ipsum  etiam  proxime  posse  agere;  respondetur  ad  lum  dist.:  Plu¬ 
ra  requiruntur  ad  actu  agere,  quam  ad  posse  agere  remote,  conc., 
quam  ad  proxime  posse  agere  subd.:  plura  requiruntur  formali- 
ter  et  ex  parte  actionis  ,  per  quam  causa  denominatur  agens, 
conc.;  plura  causaliter,  seu  ex  parte  causae  aut  alterius  requisiti 
necessarii  ad  actionem,  neg. — Ad  2dum:  ipsum  agere  plus  dicit, 
quam  posse  agere,  formaliter,  quia  dicit  ipsam  actionem  seu  in¬ 
fluxum;  non  tamen  causaliter ,  cum  potentia  non  detur  nisi  ad 
actum,  adeoque  si  deesset  aliquod  requisitum  necessarium  ad 

actum,  etiam  ad  potentiam  proxime  expeditam  deesset. 

544.  His  itaque  expositis — 

§  II* 

Solvitur  Proposita  Quaestio. 


Prop.  XVIII. —  Gratia  vere  et  pure  sufficiens  ita  completam 
et  expeditam  facultatem  confert,  ut  homini,  ea  aucto,  sufficiat 
non  modo  ut  possit  ponere,  sed  ut  ponat  actum  salutarem:  imo 
si  praeter  eam,  novum  ad  agendum  requireretur  auxilium, 
praesertim  pr aedeter minans ,  videretur  carentia,  effectus  non  pos¬ 
se  unice  homini  imputari;  adeoque  gratia,  quae  dicitur  suffi¬ 
ciens,  non  esse  vere  talis. 

545.  Argumenta  omnia  ,  quae  in  confirmationem  hujus  thesis 
afferri  solent,  eo  tendunt,  ut  demonstrent  gratiam  sufficientem 
Thomisticam  vere  non  esse  sufficientem.  Id  autem  pluribus  osten¬ 
di  potest:  unum  vel  alterum  ita  proponemus,  ut  Thomistarum  eva¬ 
sionibus  locum  demus,  atque  ita  eas  statim  refellamus.  Unde — 

546.  Proh.  I.  Gratia  vere  sufficiens,  uti  nomen  ipsum  dicit  et 
patet  ex  dictis  in  thesi  praecedente,  dare  debet  veram  bene  agen¬ 
di  potestatem;  atqui  si,  ea  gratia  posita,  altera  requireretur  ad 
agendum,  gratia  sufficiens  non  conferret  veram  agendi  potesta¬ 
tem;  haec  enim  tum  potius  haberetur,  cum  altera  illa  gratia  po¬ 
neretur.  Ergo — 

547.  Dices  cum  Billuart,  dist.  maj.:  gratia  sufficiens  debet  dare 
potestatem  veram  in  suo  genere  et  ordine,  conc .;  in  omni  gene¬ 
re,  neg. — Similiter,  dist.  min .:  si  altera  requireretur  gratia  in 
eodem  ordine,  conc.;  si  in  alio  genere  et  ordine,  neg. 

Subsumimus  tamen:  Atqui  si,  posita  gratia  sufficiente,  altera 
requireretur  gratia  ad  agendum,  gratia  sufficiens  non  daret  veram 
potestatem  in  suo  ordine.  Etenim  tunc  potestas  dicitur  in  suo 
ordine  vera  et  completa,  cum  completa  est  relate  ad  terminum, 
propter  quem  datur;  atqui,  si  posita  gratia  sufficiente,  altera  re¬ 
quireretur  gratia,  illa  non  esset  completa  relate  ad  terminum,  pro¬ 
pter  quem  datur;  ergo  non  esset  completa  et  vera  in  suo  ordine. 


376  DISP.  III.  —  DE  GRATIA  SUFFICIENTE  ET  EFFICACI. 

Prob.  min.  Terminus  ad  quem  gratia  sufficiens  de  se  ordina¬ 
tur  est  actus  salutaris;  quemadmodum  omnis  potentia  est  pro¬ 
pter  actum;  unde,  si  collata  gratia  sufficiente  ,  homo  non  agat, 
ei  imputatur  carentia  actus ,  et  non  carentia  potestatis.  Atqui, 
si  posita  gratia  sufficiente,  altera  requireretur  ,  gratia  ad  agen¬ 
dum,  gratia  sufficiens,  uti  patet,  non  esset  potentia  completa  in 
ordine  ad  actum;  ergo  non  esset  completa  in  ordine  ad  termi¬ 
num,  propter  quem  datur;  ac  proinde  non  esset  completa  in  suo 
ordine. 

548.  II.  Gratia  sufficiens  ita  debet  sufficere  ad  actum  efficien¬ 
dum,  ut  hujus  carentia  possit  ac  debeat  unice  voluntati  imputari: 
ergo,  posita  gratia  sufficiente,  ita  debet  esse  constituta  voluntas, 
ut  ad  actum  efficiendum  nihil  prseter  ejus  liberum  flexum  requi¬ 
ratur.  Atqui,  si,  posita  gratia  sufficiente  ,  alia  gratia  validior 
et  perfectior  ad  actum  requireretur,  aliquid  aliud  praeter  libe¬ 
rum  voluntatis  flexum  requireretur.  Ergo,  si,  posita  gratia  suffi¬ 
ciente,  nova  gratia  requireretur  ad  agendum,  carentia  actus  non 
posset  nec  deberet  unice  imputari  voluntati. 

Confirmatur  argumentum  exemplis  adhibitis  ab  ipsis  Thomistis 
(n.  538.).  Ignis  de  se  habet  virtutem  comburendi  remotam ;  sed 
nisi  applicetur  combustibili ,  non  habet  virtutem  proxime  com¬ 
pletam;  ita  ut  tunc  verum  simpliciter  sit,  ignem  non  posse  com¬ 
burere.  Panis  est  sufficiens  ad  nutriendum  ;  sed  haec  sufficientia 
est  ad  summum  remota ,  nisi  possit  masticari ,  deglutiri  et  con¬ 
coqui  :  supponas  ergo  me  habere  panem  ,  sed  infirmitatem  ,  qua 
detineor,  me  impedire  quominus  deglutiam  ;  dices  ne  me  habere 
vim  sufficientem  ut  nutriar?  Intellectus  habet  virtutem  sufficien¬ 
tem  ad  intelligendum:  sed  si  adhibeatur  species,  si  objectum  fiat 
praesens:  supponas  ergo  me  carere  specie  requisita,  dices  ne  me 
posse  intelligere?  Ergo  cum  supponamus  voluntatem  instructam 
gratia  sufficiente  indigere  nova  gratia  (prsedeterminatione  phy¬ 
sica),  ut  consentiat;  si  careat  prsemotione,  caret  sufficientia  ad 
consensum. 

Observat  Gotti  (loco.  cit.  n.  12.):  «Frustulum  panis  non  est 
sufficiens  ad  exsaturandum;  quia,  nisi  adjungatur  materia  non  est 
vere  potens.  Unde  exemplum  debet  poni  hoc  modo:  sicut  magnus 
panis,  etsi,  ut  actu  exsaturet,  indigeat,  ut  a  comedente  sumatur; 

adhuc  tamen  seipso  sufficiens  est  ad  exsaturandum;  ita  gratia  fi¬ 
dei,  etsi  ad  actu  credendum  indigeat  gratia  efficaci  ,  erit  tamen 
sufficiens  ad  credendum.»  —  Sed  respondetur:  1)  Gratia  sufficiens 
Thomistarum  recte  comparari  videtur  frustulo  panis;  sicut  enim 
huic  debet  adjungi  materia  ,  sine  qua  non  est  vere  potens  ad 
exsaturandum  ;  ita  illi  debet  adjungi  praedeterminatio  physica  , 
cum  qua  necessario  poneretur  actus,  et  sine  qua  impossibile  est, 
ut  actus  sequatur.  —  2)  Si  habeatur  panis,  et  a  comedente  pen- 
deat  illum  sumere  vel  non,  plane  intelligo  hunc  posse  exsaturari; 
at  vero  si  detur  quidem  panis  ,  sed  illum  sumere  non  possim  ; 
intelligo  ad  summum  panem  habere  vim  me  exsaturandi,  si  illum 
sumerem;  sed  cum  illum  sumere  ego  non  valeam,  ego  careo  eo 
quod  necesse  est  ,  ut  possim  exsaturari.  Jam  possum  ne  ego  uti 
gratia  sufficiente,  nisi  habeam  efficacem,  nempe,  juxta  Thomistas, 
praedeterminationem  physicam?  «Nulla  causa  secunda,»  respon¬ 
det  Bannez  (in  1.  p.  q.  14.  a.  13.),  « potest  operari,  nisi  sit  ef¬ 
ficaciter  a  prima  determinata.»  —  «Auxilium  praeveniens,»  inquit 
Franc.  Avila,  0.  P.  (apud  Suarez,  de  Yera  Intellig.  Aux,  Effic.  c.  17.), 
«sufficiens  est  ad  salutem;  non  tamen  per  se  solum  potest  salu¬ 
tem  assequi,  nisi  ei  efficacis  auxilii  lumen  effulgeat.»  —  «Ista 
[gratia  sufficiens],  »  ait  Serry  (praelect.  1.  Scho.  Thom.  Yindic. 
p.  597.  edit.  Yenet.  1742.),  «  cum  dissensu  indivulse  conjuncta 

est,  non  quod  illum  ullo  pacto  operetur _ sed  quod  virtute  tanta 

et  energia  non  polleat,  ut  voluntatis  assensum  eliciat.  »  Cete¬ 
rum  id  eruitur  ex  ipsa,  quam  tradunt,  praedeterminationis  notione. 

Quare  merito  concludit  Suarez  (1.  4.  c.  2.  n.  9.):  «Quis  enim 
homini  imputet  quod  non  videat,  licet  oculos  habeat,  si  non  esset  in 
potestate  ejus  habere  lucem.  Aut  quomodo  potest  alicui  habenti 
vires  et  pedes  ad  ambulandum  ,  culpae  attribui  quod  non  ambu¬ 
let  ,  si  habet  pedes  ita  ligatos  ut  compedes  auferre  non  possit ; 
sicut  ergo  justa  accusatio  ( ut  ita  dicam )  supponit  libertatem  , 
quae  non  est  circa  supernaturalia  opera  sine  auxilio  sufficienti 
pleno,  ita  non  deest  legitima  excusatio  quamdiu  auxilium  suffi¬ 
ciens  non  habetur. » 

549.  III.  Gratia  tunc  solum  dicitur  sufficiens  non  modo  gram¬ 
maticaliter  ,  ut  aiunt,  sed  etiam  theologice  ,  quando  sufficit  ad 
operandum  ,  ex.  gr.,  ad  mandatum  servandum ;  Deus  enim  non 

praecipit  ut  possimus  observare  mandata,  sed  ut  observemus ,  et 
objurgat  Judaeos,  ut  vidimus,  non  quia  non  potuerunt,  sed  quia 
noluerunt  converti.  Atqui,  si  posita  gratia  sufficiente,  qua  con¬ 
fertur  potentia  ad  agendum,  altera  requireretur  gratia  ad  agen¬ 
dum,  gratia  illa  non  sufficeret  ad  mandatum  servandum.  Ergo  — 

Proh.  min.  Illa  gratia  est  insufficiens  ad  praeceptum  servandum, 
cui  ad  actualem  operationem  deest  aliquid  quod  non  est  in  nostra 
potestate;  atqui  juxta  Tliomistas,  posita  gratia  sufficiente,  deest 
aliquid  ad  actualem  observationem  praecepti,  nempe  gratia  efficax 
(praemotio  physica),  quae  non  est  in  nostra  potestate;  ergo. 

Quod  argumentum  ita  declarari  potest.  Legitur  (Matt.  XI.  21.): 
«Vae  tibi  Corozain:  vae  tibi  Bethsaida,  quia:  si  in  Tyro  et  Sidone 
factae  essent  virtutes,  quae  factae  sunt  in  vobis,  olim  in  cilicio  et 
cinere  poenitentiam  egissent.  Verumtamen  dico  vobis :  Tyro  et 
Sidoni  remissius  erit  in  die  judicii,  quam  vobis.»  Sed  in  doctrina 
praedeterminationis  physicae,  Judaei  injuste  a  Christo  objurgantur 
prae  Tyriis,  quod  poenitentiam  non  egissent;  nam  Judaei  caruerunt 
auxilio  praedeterminante ,  absolute  necessario  ad  poenitentiam 
agendam,  nec  fuit  in  illorum  potestate  ut  illud  haberent;  e  con¬ 
tra  Tyrii  illud  habuissent,  et  eo  posito  repugnabat  eos  non  agere 
poenitentiam.  Qui  autem  destitutus  fuit  auxilio  absolute  necessa¬ 
rio  ad  agendum  aliquod  bonum,  nec  fuit  in  ejus  potestate  ut  il¬ 
lud  haberet,  injuste  objurgatur,  quod  bonum  illud  omiserit,  prae 
alio,  qui  illud  egit  adjutus  auxilio  necessario  ad  illud  agendum, 
et  quo  posito  repugnabat  illud  non  fieri. . 

550.  Dices  cum  Billuart:  dist.  min.:  «Gratia  efficax  non  est 
in  nostra  potestate  ut  effectus  qui  illi  subsit,  conc.;  ut  causa,  quae 
illi  praesto  adsit,  neg.  » 

Sed  subsumimus :  Atqui  gratia  efficax  nec  esset  in  hominis 
potestate,  uti  causa  quae  illi  praesto  adest.  Nam  eatenus  —  1)  di¬ 
ceretur  gratia  efficax  nobis  praesto  adesse  uti  causa  ,  quatenus 
Deus  ,  nihil  faciente  aut  omittente  voluntate  ,  decrevit  illam 
dare  simul  cum  gratia  sufficiente.  At  —  a)  certe  non  decrevit  il¬ 
lam  semper  dare:  ita  enim,  ex  ipsis  principiis  Thomistarum, 
numquam  gratia  maneret  pure  sufficiens.  Nec  —  h)  dici  potest , 
quod  quandoque  Deus  data  gratia  sufficiente,  vult  pro  suo  lubitu 
dare  etiam  efficacem,  iterum  nihil  faciente  aut  omittente  creatura; 

ita  enim  a  solo  Deo  penderet  collatio  gratiae  efficacis  (praemotio- 
nis),  ac  proinde  nullo  pacto  esset  in  nostra  potestate. 

Ideo  —  2)  diceretur  esse  in  nostra  potestate  habere  gratiam 
efficacem  quia  libere  'possemus  aliqxud  facere  ,  quo  posito  eam 
acciperemus.  Sed  contra:  a)  illud  ipsum,  quod  agendo,  praedeter- 
minationem  ad  aliud  acciperemus,  non  possumus  agere  nisi  cum 
praedeterminatione  aliqua,  siquidem  secundum  praedeterminantes 
repugnat  ullum  actum  sine  illa  fieri.  Atqui  illa  ulterior  praede- 
terminatio  non  est  in  nostra  potestate ,  quia  aliquid  aliud  agere 
non  possumus,  quo  posito  eam  acciperemus:  alioqui  in  praedeter- 
minationibus  erit  processus  in  infinitum;  aut  tandem  deveniendum 
est  ad  aliquam  praedeterminationem  primam,  quam  obtinere  non 
sit  in  nostra  potestate,  sed  quae  nobis  a  Deo  antecedenter  ad 
omnem  usum  libertatis  nostrae  et  independenter  a  nobis  detur. — 
b)  «Potest  hoc,»  inquit  Suarez  (de  Auxil.  1.  5.  cap.  10.  n.  29.), 
« ad  hominem  efficaciter  probari  contra  dictos  auctores ,  quia 
alias  Deus  exspectaret  voluntatem  hominis,  ut  daret  illi  initium 
efficax  conversionis  seu  consensus,  quod  juxta  illorum  sententiam 
in  motione  praedeterminante  consistit.  Consequens  autem  illud 
ipsimet  in  nobis  damnant;  et  licet  dicamus,  Deum  exspectare 
voluntatem  non  ut  per  se  operantem,  sed  ut  gratice  suce  coope- 
rantem ,  nihilominus  id  putant  ad  Semipelagianorum  sententiam 
pertinere. » 

Vel  —  3)  diceretur  esse  in  nostra  potestate  habere  gratiam  effica¬ 
cem,  quia  libere  possumus  aliquid  omittere ,  quo  non  omisso,  illam 
acciperemus.  Sed  contra:  in  hypothesi  praedeterminationis  physicae, 
nulla  est  omissio  libera.  Nam  ita  recte  ratiocinatur  Antoine:  Po¬ 
sita  necessitate  praedeterminationis  physicae,  voluntas  quotiescum¬ 
que  omittit,  omittit  necessario.  Ergo  nulla  est  omissio  libera. 
Prob.  ant.  —  Voluntas  necessario  omittit,  quotiescumque  omittit 
ex  impotentia  agendi.  Sed  posita  necessitate  praedeterminationis 
physicae  ad  agendum,  voluntas  quotiescumque  omittit,  omittit  ex 
impotentia  agendi.  Ergo  in  hac  hypothesi  voluntas  quotiescumque 
omittit ,  omittit  necessario.  Prob.  min.  —  In  illa  hypothesi  vo¬ 
luntas  quotiescumque  omittit,  omittit  quia  caret  complemento 
virtutis  agendi ,  sic  ad  agendum  praevie  necessario ,  ut  eo  non 
posito  repugnet  esse  actionem :  nam  caret  praedeterminatione  phy- 

sica,  quae  secundum  ejus  patronos  est  saltem  tale  complementum. 
Ergo  voluntas  nihil  omittit  nisi  ex  impotentia  agendi.  Ergo,  po¬ 
sita  gratia  sufficiente  ,  nullo  modo  gratia  efficax  esset  in  nostra 
potestate. 

551.  Dices  cum  eodem  Billuart;  gratia  efficax  dicitur  esse  in 
nostra  potestate  ,  quatenus  ,  ut  homo  resistat  gratiae  sufficienti , 
nulla  gratia  efficax  requiritur:  «ideo  ergo  privatur  homo  gratia 
efficaci,  quia  peccando  sufficienti  resistit.» 

Sed  subsumimus :  1)  Ut  vere  sit  in  mea  potestate  resistere 
gratiae  sufficienti,  necesse  est  ut  simul  possim  non  resistere;  se¬ 
cus  sum  impotens  ad  non  resistendum,  et  necessitatus  ad  resisten¬ 
dum.  «Si  operari,  »  docet  D.  Tliomas  (in  3.  Eth.  lect.  11.), 
«  est  in  nostra  potestate,  oportet  etiam  quod  non  operari  sit  in 
potestate  nostra:  si  enim  non  operari  non  est  in  nostra  potestate, 
impossibile  esset  nos  non  operari:  ergo  necesse  esset  nos  operari: 
et  sic  operari  non  esset  ex  nobis,  sed  ex  necessitate.  » 

2)  Fingas  hominem  subjacere  gravi  tentationi,  et  habere  pote¬ 
statem  superandi  illam  per  gratiam  sufficientem.  Jam  quid  faciet 

homo  ille?  resistet  gratiae  sufficienti?  in  casu  jam  cederet  ten- 

\ 

tationi:  cedere  ergo  tentationi  est  causa  cur  non  obtineatur  gratia 
efficax  ad  non  cedendum  tentationi !  Non  resistet  homo  ille  gra- 
tise  sufficienti?  Sed  in  casu  non  resistere  gratiae  sufficienti  est 
resistere  tentationi ,  eamque  superare :  actualis  autem  victoria 
tentationis  supponit  gratiam  efficacem ,  quae  in  casu  conferretur 
praecise  ad  vincendam  tentationem.  Certe  fatetur  Alvarez  (de 
Aux.  d.  28.  sec.  conc.)  :  «  Causalitatem  nostri  arbitrii  esse  po¬ 
steriorem  ordine  rationis  causalitate  Dei,  et  effectum  illius.  Ita¬ 
que  prius  ratione,  quam  liberum  nostrum  arbitrium  causet,  ope¬ 
retur  aut  velit,  Deus  sua  gratia  efficit,  ut  ipsum  arbitrium  causet, 
operetur  et  velit.»  Unde  jure  advertit  Antoine  (cap.  3.  art.  3.  §2.): 
«Absurdum  autem  est  dicere  aliquid  prius  natura  quam  aliud  non 
dari,  quia  illud  posterius  natura  non  ponitur,  praesertim  si  repu¬ 
gnet,  illud  posterius  natura  poni  sine  alio,  quod  est  prius  natura.» 

552.  Itaque  merito  concludit  Suarez  (de  Auxil.,  opusc.  1.  1.  3. 
cap.  13.  n.  10.):  «Interrogo  quid  sit  hoc  non  resistere  in  eo, 
verbi  gratia,  qui  sufficienter  vocatur  ad  fidem:  aut  enim  est,  po¬ 
sitive  sequi  vocationem  ipsam;  et  hoc  nihil  aliud  est,  quam  velle 


ART.  III.—  DE  GRATIA  EFFICACI  CONTRA  HAERETICOS.  381 

credere:  unde  hoc  non  potest  esse  ratio  motionis,  sed  potius  est 
effectus  ejus.  Yel  est,  non  delinquere  contra  fidem;  aut  non 
esse  rebellem ,  etc.  Et  hoc,  quamvis  negatione  explicetur,  revera 
non  est  aliud,  quam  consentire  vocationi  per  voluntatem  credendi, 
quia  per  illam  vocationem  ad  hoc  inclinatur  et  inducitur  homo 
ut  velit  credere;  ergo  non  aliter  potest  non  resistere,  quam  con¬ 
sentiendo  et  volendo  credere:  nam,  sive  habeat  oppositam  contra¬ 
riam  voluntatem  vel  judicium  ,  sive  solam  voluntatem  credendi 
suspendat,  et  libere  illa  careat,  vocationi  resistit.  Yel  non  resi¬ 
stere  est,  non  committere  tunc  aliud  peccatum:  et  hoc,  ut  dixi, 
est  impertinens;  tum  quia,  etiam  si  aliud  peccatum  non  commit¬ 
tat,  non  ideo  statim  determinabitur  efficaciter,  ut  velit  credere; 
tum  etiam,  quia,  licet  tunc  sit  in  alio  peccato  et  affectum  ejus 
habeat,  nihilominus  potest  velle  credere;  sic  enim  multi  conver¬ 
tuntur  ad  fidem,  qui  non  statim  justificantur,  et  statum  peccati 
relinquunt;  tum  denique,  quia  hoc  ipsum  non  peccare,  si  actua- 
liter  et  libere  fit,  quamvis  speculative  concipi  possit  fieri  per  ne¬ 
gationem  actus,  tamen  moraliter,  prout  et  de  facto  exercetur,  non 
fit  sine  positiva  voluntate  non  peccandi ,  quae  procedere  deberet 
ex  alia  divina  praedeterminatione. »  —  Yide  de  tota  hac  quaestione 
Suarez  (de  Auxil.  opusc.  1.  3.  c.  8.;  de  Gratia,  1.  5.  cc.  10-13.). 


ARTICULUS  TERTIUS 

Utrum  cum  Gratia  Efficaci  Humana  Voluntas  Libere  agat. 

§  L 

Exponitur  Status  Quaestionis. 

odj>.  Statuta  existentia  et  natura  gratiae  sufficientis,  ad  gratiam 
efficacem  disputationem  convertimus.  Quaestiones  vero  omnes  hanc 
spectantes  haud  immerito  ad  tres  revocantur:  1)  «Utrum  detur, 
in  praesenti  statu,  gratia  efficax»  —  2)  «Utrum  sub  ejus  influxu 
integra  maneat  humana  libertas»  —  3)  «  Quomodo  cum  infallibi- 
1  itate  eflectus,  propria  gratiae  efficacis,  humana  libertas  consistat.  » 

554.  Jamvero  dari  gratiam  efficacem  nemo  negat,  nisi  qui  gra¬ 
tiae  cujuscumque  existentiam  aut  necessitatem  inficiantur.  Quare, 
cum  efficacis  gratiae  nomine  ,  quoad  rem  praesentem  ,  ea  veniat , 
cui  liumana  voluntas  consentit,  et  quae  ideo  effectum  salutarem, 
propter  quem  conceditur,  obtinet;  sufficit  liic  dicere:  ex  dogmate 
jam  probato  (disp.  1.),  constat  sine  gratia  supernaturali  nullum 
opus  salutare  perfici,  imo  nec  initium  fidei  haberi,  nec  perseve¬ 
rantiam  finalem  obtineri  posse;  ast ,  teste  Sacra  Scriptura  et 
Ecclesia,  dantur  homines,  qui  fidem  supernaturalem  tenent,  et  opera 
salutaria  perficiunt  et  in  bono  perseverant  :  ergo  datur  gratia 
efficax ,  quae  salutares  istos  effectus  producit.  —  Yide  Suarez 
(1.  4.  c.  1.  n.  7.  seqq.). 

555.  Ex  duabus  vero  reliquis  quaestionibus  ,  tertia  necessario 
secundam  supponit;  frustra  enim  quaeritur  modus  conciliandi  li¬ 
bertatem  cum  efficacia  gratiae,  nisi  prius  constet  humanam  liber¬ 
tatem  ab  efficaci  gratia  minime  destrui.  In  hoc  ergo  articulo  de 
secunda  quaestione  agitur  ,  quae  est  contra  haereticos  ;  tertiam  , 
quae  inter  Catholicos  agitatur  ,  deinde  pertractabimus. 

556.  Doctrina  Catholica  ,  in  re  praesenti ,  definita  fuit  a  Cone. 
Trid.,  quod  —  1)  declarat  (sess.  6.  c.  5.)  quod  adulti  «per  Dei 
excitantem  ,  atque  adiuvantem  gratiam  ad  convertendum  se  ad 
suam  ipsorum  justificationem,  eidem  gratiae  libere  assentiendo  et 
cooperando  disponantur:  ita  ut,  tangente  Deo  cor  hominis  per  Spi¬ 
ritum  Sancti  illuminationem,  neque  homo  ipse  nihil  omnino  agat , 
inspirationem  illam  recipiens  ;  quippe  qui  illam  et  abjicere  pot¬ 
est  ;  neque  tamen  sine  gratia  Dei  movere  se  ad  justitiam  coram 
illo  libera  sua  voluntate  possit.»  —  2)  Id  repetit  Sancta  Synodus 
(cap.  6.),  dicens:  «Disponuntur  autem  ad  ipsam  justitiam,  dum 
excitati  divina  gratia,  et  adjuti,  fidem  ex  auditu  concipientes, 
libere  moventur  in  Deum.»  —  3)  Idipsum  confirmat  (can.  4.)  ubi 
ait :  « Si  quis  dixerit  ,  liberum  hominis  arbitrium  a  Deo  motum 
et  excitatum  ,  nihil  cooperari  assentiendo  Deo  excitanti  atque 
vocanti  ,  quo  ad  obtinendam  justificationis  gratiam  se  disponat 
ac  praeparet;  neque  posse  dissentire,  si  velit,  sed  veluti  inanime 
quoddam  nihil  omnino  agere,  mereque  passive  se  habere;  ana¬ 
thema  sit.  » 

557.  Historice  constat,  et  omnes  norunt,  haec  Concilii  Trid. 

decreta  lata  fuisse  contra  Novatores  saeculi  XYI.  Horum  autem 
errores,  quoad  humanam  libertatem,  exposuimus  ac  refutavimus 
(disput.  1.  artic.  3.);  eorum  etiam  radicem  ac  fundamentum 
(n.  426.  seqq.)  aperuimus.  Ex  dictis  ergo  haec  pauca  recolere 
sufficiat  : 

1)  Cone.  Trident.  tribuit  humanae  voluntati  veram  activitatem. 
Hoc  patet  ex  eo  quod  negat  liberum  arbitrium  nihil  cooperari 
assentiendo —  neque  posse  dissentire  si  velit  —  aut  veluti  ina¬ 
nime  quoddam  nihil  omnino  agere,  sed  mere  passive  se  habere. 

2)  Cone.  Trid.  tribuit  humanae  voluntati  non  solum  ,  activita¬ 
tem  vitalem ,  aut  spontaneam ;  sed  veram  libertatem  ;  seu  im¬ 
munitatem  a  necessitate  antecedente.  Etenim  docet  hominem 
disponi  ad  justificationem  gratiae  libere  assentiendo  et  coope¬ 
rando —  posse  gratiam  abjicere — posse  dissentire,  si  velit:  quae 
omnia  exprimunt  facultatem  electionis,  potestatem  in  utrumlibet, 
veram  libertatem  (1). 

3)  Quod  maxime  proprium  hujus  loci  est,  Cone.  Trid.  asserit 
ac  definit  existentiam  et  exercitium  verae  libertatis  sub  influxu 
gratiae,  seu  in  sensu  composito,  ut  aiunt,  cum  gratia,  et  quidem 
efficaci.  In  sensu  composito  cum  gratia;  nam  loquitur  de  libertate 

(1)  Eam  certe  humanae  voluntatis  activitatem  docet  Cone.  Trident.,  quam  ne¬ 
gabant  Novatores,  contra  quos  decreta  illa  edita  fuere.  Atqui  Novatores  admitte¬ 
bant  activitatem  vitalem ,  et  spontaneitatem ,  seu  immunitatem  a  coactione  ;  ne¬ 
gabant  vero  libertatem ,  seu  immunitatem  a  necessitate.  Ergo.  —  Sane  Lutherus 

(1.  de  Serv.  Arb.)  ait :  «  Sequitur  nos  necessario  operari . Necessario  vero  dico, 

non  coacte  ;  hoc  est ,  homo  cum  vacat  Spiritu  Dei ,  non  quidem  violentia ,  velut 
captus  obtorto  collo  nolens  facit  malum ,  sed  sponte  et  lubenti  voluntate  facit. 
Hoc  vocamus  modo  necessitatem  immutabilitatis  ;  quod  voluntas  sese  mutare  et 
vertere  alio  non  possit.  Rursus  ex  altera  parte,  si  Deus  in  nobis  operatur,  mutata 
et  blande  assibilata  per  Spiritum  Dei  voluntas  iterum  mera  lubentia  et  pronitate 
ac  sponte  sua  vult  et  facit  non  coacte,  pro  natura  voluntatis,  quse  si  cogeretur, 
voluntas  non  esset,  nam  coactio  potius  est,  ut  sic  dicam,  noluntas.  »  Calvinus 
vero  (in  Antidoto  Cone.  Trid.  ad  sess.  G.  c.  6.)  ait :  «  In  eo  halluncinantur  [Tri- 
dentini  Patres]  quod  motum  nobis  offerri  somniant,  qui  mediam  electionem  nobis 
relinquat.  Denique  in  eo  falluntur ,  quod  nullum  observant  inter  regenerationis 
gratiam  quse  nunc  miserise  nostrse  subvenit ,  et  primam  quse  Adse  data  fuerat , 
discrimen.  »  —  <•-  Quia  per  liberum  arbitrium  intelligunt  Patres  Tridentini]  eligendi 
lacultatem,  quse  sit  in  utramque  partem  libera  et  soluta;  titulum  sinere  esse  qui 
affirmant,  Christum  habent  auctorem.  * 

hominis,  a  Deo  moti  et  excitati;  docet  hominem  posse  abjicere 
gratiam;  disponi  hominem  ad  justificationem  libere  assentiendo 
ac  cooperando  gratiae.  Imo  in  sensu  composito  cum  gratia  effi¬ 
caci;  nam  —  a)  gratia,  cui  homo  libere  assentitur  et  cooperatur, 
et  qua  homo  non  modo  potest  disponi,  sed  disponitur  ad  justifi¬ 
cationem,  est  gratia  obtinens  effectum  suum,  nempe  actum  salu¬ 
tarem;  adeoque  est  gratia  efficax.  —  b)  Sub  ejus  gratiae  influxu 
asseruit  Concilium  existentiam  et  exercitium  libertatis,  sub  cujus 
influxu  eam  negabant  Novatores;  atqui  hi  negabant  usum  liberta¬ 
tis  sub  influxu  gratiae  efficacis  ;  imo  nullam  ,  nisi  efficacem  gra¬ 
tiam  agnoscebant  (n.  505.);  ergo.  —  c)  Ceterum  id  etiam  constat 
ex  aliis  Ecclesiae  definitionibus  ;  nam  datur  libertas  ,  ubi  datur 
meritum  vitae  aeternae  (n.  79.);  datur  vero  meritum  supernatura- 
lis  mercedis ,  ubi  datur  opus  elicitum  cum  gratia  :  gratia  vero , 
cum  qua  non  modo  potest  effici  ,  sed  actu  efficitur  opus  merito¬ 
rium,  est  certe  gratia  efficax.  —  Vide  Suarez  (1.  5.  c.  4.  n.  15.). 

558.  Ad  hoc  punctum  illustrandum ,  et  totam  Concilii  mentem 
assequendam  liceat  exscribere  accuratam  et  perspicuam  analysim 
a  P.  Livino  de  Meyer  (Dissert.  de  Mente  Concil.  Trident.  c.  9.) 
institutam.  Relatis  imprimis  verbis  capitis  5.,  subdit:  «His  ver¬ 
bis  declarat  Sancta  Synodus  quid  peccatoris  merita  et  liberos 
ejus  actus  praecedat  ex  parte  Dei;  aitque  praecedere  «  praevenien¬ 
tem  Dei  gratiam,»  quam  statim  appellat  Dei  vocationem.  Deinde 
ipsam  vocationem  significat  consistere  in  excitante  et  adjuvante 
gratia ,  quam  gratiam  iterum  appellat  Spiritus  Sancti  illumina¬ 
tionem  seu  inspirationem.  Itaque  haec  diversa  nomina  sunt,  rem 
eamdem  ex  mente  Concilii  significantia. 

«  Praevenit  ergo  merita  omnia  et  liberum  consensum  peccatoris 
Dei  vocatio ,  seu  gratia  excitans  et  adjuvans  [n.  184.  seqq.],  il¬ 
luminatio,  inspiratio.  Confirmat  id  Sancta  Synodus  cap.  6....  ubi 
significat  excitantem  et  adjuvantem  gratiam  praecedere,  antequam 

libere  moveantur  in  Deum.  Idem  innuit  canone  4 _ Prius  ergo 

Deus  movet,  excitat,  vocat,  quam  liberum  hominis  arbitrium  coo¬ 
perando  assentiat. 

«Notandum  est  gratiam  adjuvantem  cum  excitante  et  vocante 
confundi,  quando  praevenit  voluntatem,  antequam  ipsa  libere  as¬ 
sentiat  :  quando  vero  una  cum  voluntate  assentiente  influit  in 

actum  liberum,  jam  non  est  proveniens  amplius,  sed  concomitans  et 
cooperans.  De  qua  distinctione  plura  diximus  supra  capite  7.  ubi 
notavimus,  gratiam  quo  proveniendo  adjuvat,  influere  vires  su- 
pernaturales  in  ipsam  voluntatem,  eamque  ad  libere  assentiendum 
disponere  et  inclinare:  quo  vero  adjuvat  concomitando  et  coope¬ 
rando,  eatenus  non  in  ipsam  voluntatem  influere,  sed  simul  cum 
voluntate  in  actum  ejus  liberum. 

«  His  explicatis  quo  hominis  merita  et  liberum  assensum 
proveniunt  ex  parte  Dei ,  declarat  Sancta  Synodus  hominem  li¬ 
bere  assentire  et  cooperari  eidem  gratio  excitanti  et  adjuvanti. 
Hunc  vero  liberum  assensum  et  cooperationem  probat  ex  eo,  quod 
inspirationem  recipiens,  homo  ipse  aliquid  agat.  Et  iterum  quod 
inspirationem  recipiens  aliquid  agat,  probat  ex  eo,  quod  illam  et 
abjicere  possit,  eique  possit  dissentire,  ut  dicit  can.  4. 

«Quando  autem  Concilium  (cap.  5.)  declarat,  quod  homo  ipse, 
inspirationem  recipiens,  aliquid  agat,  eodem  sensu  loquitur,  quo 
(can.  4.)  dicit,  liberum  arbitrium  a  Deo  motum  et  excitatum  ali¬ 
quid  agere.  Excitari  enim  et  moveri,  antecedit  liberam  arbitrii 
actionem,  ita  et  inspirationem  a  Deo  recipere.  Si  autem  inspira¬ 
tio  quae  recipitur,  et  qua  movetur  et  excitatur  liberum  arbitrium, 
sit  efficax  in  actu  primo  ,  sequetur  infallibiliter  consensus  liber 
hominis  ,  et  eo  ipso  erit  libera  receptio.  Itaque  gratiae  receptio 
non  est  libera  eo  ipso  quod  a  Deo  infunditur  resistentibus  et  non 
cooperantibus,  fit  vero  libera  eo  ipso  quod  liberum  hominis  arbi¬ 
trium  assentit  et  cooperatur.... 

« Ecce  autem  quam  apte  omnia  Sanctae  Synodi  verba  Calvini 
doctrinam  condemnantia,  inter  se  cohaereant.  Ut  probet  hominem 
divinae  gratiae  libere  assentire  et  cooperari,  definit  contra  Calvi¬ 
num  hominem  ipsum  assentiendo  et  cooperando  aliquid  agere. 
Deinde  ut  probet  contra  Calvinum,  ipsum  aliquid  agere,  et  simul 
ostendat  quomodo  et  qua  ratione  aliquid  agat  ,  definit  posse  ho¬ 
minem  divinam  inspirationem  praeviam  abjicere,  eique  non  assen¬ 
tire ,  sed  dissentire  si  velit.  Hoc  vero  non  intelligit  de  potentia 
aliqua  dissentiendi  et  gratiam  abjiciendi  fictitia  et  chimaerica, 
cujus  actus  sit  impossibilis,  qui  foret  indignus  Concilii  majestate 
cavillus  ,  sed  de  vera  et  reali  potentia  dissentiendi ,  gratiamque 

abjiciendi,  quam  non  implicet  reduci  ad  actum.  Atqui  manifestum 
Mazzella.  De  Gratia  Christi.  25 

est  hominem  postquam  a  Deo  est  excitatus  et  motus  ,  posse  re 
ipsa  tam  dissentire  gratiae  moventi  et  excitanti  quam  consentire, 
posse  tam  gratiam  abjicere  re  ipsa  quam  libere  cooperando  re¬ 
cipere,  si  ut  assentiat  et  cooperetur  ,  debeat  aliquid  virtutis  et 
efficacitatis  ex  semetipso  producere  ,  quod  sui  juris  et  dominii 
sit,  quodque  retinere  ne  in  actum  effluat,  si  lubeat,  possit.  Contra 
vero  si  homo  ipse  nihil  omnino  ex  seipso  agat ,  quod  cohibere 
possit,  ut  Calvinus  arbitratur,  non  minus  est  manifestum,  homi¬ 
nem,  postquam  a  Deo  est  excitatus  et  motus,  non  posse  re  ipsa 
gratiam  abjicere,  eique  dissentire.  » 

559.  Novatorum  errorem  de  gratia  necessitante  voluntatem  re¬ 
novavit  Jansenius,  etsi  paulo  aliter  rem  explicuerit  (n.  429.). 
Praestat  hic  subjicere  totius  Janseniani  systematis  expositionem, 
quam  concinnam  et  methodicam  ex  Theolog.  Wirceburgensium 
(n.  216.)  desumam:  qui  uberiorem  desiderat  rei  notitiam  cf.  Tour- 
nely,  a  quo  Wirceburgenses  ipsi  suam  acceperunt. 

560.  Principia  systematis  Janseniani  sunt:  I.  Voluntas  humana 
per  peccatum  primi  hominis  liberum  amisit  arbitrium,  h.  e.,  vim 
sese  flectendi  pro  suo  nutu  ad  opposita.  Hoc  saepius,  sed  maxime 
(1.  2.  de  Grat.  Christi,  cc.  3.  et  12.)  inculcat  Jansenius. — II.  Loco 
liberi  arbitrii  duplex  successit  delectatio;  terrena  scilicet,  quae 
ad  malum;  et  coelestis,  quae  ad  bonum  impellit.  Patet  id  ex  Jan- 
senii  1.2.  de  Gratia  Christi,  (c.3.);  item  1.  5.  et  7.  (c.3.) — III.  De¬ 
lectationes  hae  agunt  per  gradus  in  invicem;  ita  ut  superior  sem- 
per  vincat  inferiorem.  Ita  Jansenius,  L8.de  Gratia  Christi  (c.  2. 
et  6.). — IV.  Voluntas  non  solum  semper,  sed  et  necessario  sequi¬ 
tur  majoris  delectationis  impulsum.  Liquet  ex  loco  proxime  cit. 
et  illo  S.  Augustini  a  Jansenio  toties  decantato :  «  Secundum  id 
operemur  necessum  est,  quod  amplius  nos  delectat.» — V.  Neces¬ 
sitas  haec  non  est  absoluta,  sed  relativa,  h.  e.,  in  praesentibus 
circumstantiis,  seu  dominante  ad  unum  delectatione,  voluntas  non 
potest  hic  et  nunc  aliter  agere:  licet  posset  in  aliis  circumstan¬ 
tiis,  si  nempe  aut  ista  delectatio  imminueretur,  aut  opposita  au¬ 
geretur:  lum  membrum  explicationis  legitur  lib.  2.  de  Gratia  Chri¬ 
sti  (c.  4.  etc.);  2dum  vero  lib.  2.  de  Gratia  Christi  (c.  17.);  et  lib.  3. 
(c.  13.  etc.). 

561.  Fundamentum  denique  totius  systematis  Janseniani  in 

delectatione  superiore  seu  relative  victrici  consistit.  Liquet  id 
tum  ex  ipso  Jansenio,  qui  (lib.  7.  de  Gratia  Christi,  c.6.)  de  su¬ 
periore  delectatione  loquens:  «Hoc  est»,  inquit,  «vera  et  genuina 
basis  doctrinae  coelestis  Doctoris,  [nempe  S.  Augustini]. . . .  huic 
veluti  cardini  innititur,  eoque  subtracto  eam  tueri  impossibile 
est»;  quibus  similia  repetit  lib.  de  Gratia  Primi  Hominis  et  An¬ 
gelorum  (c.  17.  etc.):  tum  ex  demonstratione,  quam  Tournely 
methodo  geometrica  ad  deducendas  ex  hoc  fonte  ac  radice  pro¬ 
positiones  Jansenianas  adornat.  Ponit  enim  haec  ex  Jansenio  su¬ 
pra  cit. 

562.  Axiomata  —  lum  Omnis  voluntatis  virtus  sese  flectendi  et 
determinandi  sive  ad  bonum  sive  ad  malum  oritur  in  praesenti 
statu  a  delectationibus. — 2dum  Vis  agendi  delectationum  relativa 
est,  seu  repetitur  a  superioritate  in  gradibus,  adeo  ut  delectatio 
gradibus  superior  etiam  dicenda  sit  superior  viribus:  ac  proinde 
delectatio  superior  inferiorem  necessario  vincit ;  inferior  autem 
non  habet  satis  virium,  nec  vim  agendi  relative  proportionatam 
superiori  debellandae. 

563.  Theoremata — lum  Gratia  victrix  Jansenii,  seu  superior  de¬ 
lectatio  coelestis  necessitat  ad  bonum.  Proh. — Ex  axiomate  primo 
voluntas  nunc  omnes  vires  suas  sive  ad  bonum  sive  ad  malum 
habet  a  delectationibus:  ex  secundo  autem  delectatio  inferior  non 
habet  vires  sufficientes  vincendae  delectationi  superiori ,  imo  ab 
illa  necessario  vincitur.  Ergo. — 2dum  Concupiscentia  victrix,  seu 
delectatio  terrena  superior  necessitat  ad  malum.  Proh,  simili  ra¬ 
tione,  qua  theorema  prius. — 3lium  Nulla  datur  gratia  vere  et  pure 
sufficiens:  seu  omnis  gratia  vere  sufficiens  reipsa  est  relative  vi¬ 
ctrix  et  efficax.  Prob.  —  Gratiae  delectatio  vel  est  superior  dele¬ 
ctatione  concupiscentiae,  vel  inferior:  si  primum;  necessario  rapit 
plenum  ac  perfectum  voluntatis  consensum  juxta  theorema  pri¬ 
mum;  sicque  pure  sufficiens  non  est,  sed  efficax:  si  secundum;  non 
habet  satis  virium  ad  debellandam  superiorem  concupiscentiam 
juxta  axioma  secundum,  sicque  non  erit  vere  sufficiens.  Ex  his 
tamquam — 

564.  Corollaria,  deducuntur  Jansenii  propositiones:  I.  «  Aliqua 
Hei  praecepta  hominibus  justis  volentibus»,  etc.  (n.  499.).  Prob. — 
Mandata  iis  sunt  impossibilia,  secundum  praesentes  quas  habent 

vires,  quibus  deest  gratia  vere  sufficiens.  Atqui  justis  nonnun- 
quam,  tametsi  velint  et  conentur,  deest  gratia  vere  sufficiens ; 
quia  justi  illi  quandoque  peccant,  adeoque  carent  gratia  efficaci: 
distincta  autem  gratia  sufficiens  ab  efficaci  non  datur  ex  theore¬ 
mate  tertio.  Ergo. 

565.  II.  « Interiori  gratiae  in  statu  naturae  lapsae  numquam  re¬ 
sistitur.»  Proh. — Resistere  gratiae  est  eam  frustrari  effectu,  quem 
possit  habere  iis  in  circumstantiis,  in  quibus  datur,  ut  alibi  pro¬ 
batum  est  et  probabitur.  Atqui  hujusmodi  effectu  gratia  privari 
nequit.  Yel  enim  est  superior:  et  tunc  necessario  habet  effectum 
ex  theoremate  primo;  vel  est  inferior;  et  necessario  carebit  effe¬ 
ctu,  videlicet  reluctante  concupiscentia  superiore,  quae  volunta¬ 
tem  ad  malum  necessitat  ex  theoremate  secundo:  vel  est  aequalis; 
tunc  «alternante»,  ut  ait  Jansenius,  «delectationum  fluctu,  in 
medio  remanebit »,  nec  voluntas  ex  defectu  superioris  delectatio¬ 
nis  ad  unam  partem  se  inclinare  potest.  Ergo. 

566.  III.  «  Ad  merendum  vel  demerendum  non  requiritur  liber¬ 
tas  a  necessitate»,  etc.  (79.),  Proh. — Homo  in  statu  naturae  lapsae 
per  superiorem  gratiae  delectationem  necessitatur  ad  bonum,  per 
superiorem  concupiscentiae  delectationem  ad  malum ,  ex  theore¬ 
mate  primo  et  secundo.  Atqui  homo  operando  bonum  meretur, 
operando  malum  demeretur  ;  ergo  necessitatur  ad  merendum,  et 
sic  ad  id  non  requiritur  libertas  a  necessitate;  et  sic  de  demerito 
loquendum. 

567.  IV.  «  Semipelagiani...  in  hoc  erant  haeretici,  quod  vellent 
eam  gratiam  esse»,  etc.  (293.).  Proh. — Semipelagiani  in  hoc  erant 
haeretici,  quod  negarent  veram  gratiam  Christi.  Porro  nulla  est 
vera  gratia  Christi,  nisi  sit  vere  sufficiens;  nulla  est  vere  suffi¬ 
ciens,  nisi  sit  efficax,  ex  theoremate  tertio;  nulla  efficax,  nisi  ne- 
cessitans,  ex  theoremate  primo.  Sequitur  ergo  Semipelagianos  in 
eo  fuisse  haereticos  quod  assererent  gratiam  esse  talem,  cui  vo¬ 
luntas  possit  resistere  vel  obtemperare. 

568.  Y.  «  Semipelagianum  est  dicere  Christum  pro  omnibus 
omnino  hominibus  mortuum  esse,  aut  sanguinem  fudisse.  »  Proh. 
ex  corollario  praecedente.  Semipelagianum  est  asserere  veram 
Christi  gratiam  esse  talem,  cui  voluntas  possit  resistere  vel  ob¬ 
temperare.  Sed  qui  asserunt  Christum  mortuum  pro  omnibus,  ii 

necessario  admittunt  tales  Christi  gratias;  cum,  qui  damnantur, 
gratiae  Christi  resistant.  Ergo. 

569.  Relictis  iis  quae  non  sunt  hujus  loci,  errores  Jansenii  quoad 
rem  praesentem  ad  tres  reducuntur:  1)  Gratiam  consistere  in  de¬ 
lectatione — 2)  gratiam  efficacem  consistere  in  delectatione  relative 
majori,  seu  majori  opposita  cupiditate  terrena— 3)  delectationem 
relative  majorem  necessitare  voluntatem.  Yerum,  de  duobus  pri¬ 
mis  inferius  agemus:  hic  tertium  consideramus,  in  quo  cum  No- 
vatoribus  evidenter  convenit  Jansenius. 

570.  His  itaque  expositis — 


Solvitur  Proposita  Quaestio. 

Prop.  XIX.  —  In  praesenti  statu  naturae  lapsae  et  reparatae 
per  Christum,  gratia  efficax  nullam  infert  homini  necessita¬ 
tem;  adeoque  voluntas,  ab  ea  mota  et  excitata,  vera  libertate, 
seu  potestate  electionis  gaudens  ,  ita  ei  cooperatur  et  assen- 
tit,  ut  possit  illam  abjicere ,  eidemque  resistere  ac  dissentire, 
si  velit. 

571.  Prob.  I.  Ex  Scriptura.  Voluntati  creatae,  praesente  gra¬ 
tia  efficaci  ad  pia  opera  exercenda,  Scriptura  tribuit — 1)  ut  pos¬ 
sit  seipsam  movere,  flectere  et  determinare — 2)  ut  ipsa  reipsa 
agat  et  operetur — 3)  ut  ita  agat,  ut  potuerit  non  agere — 4)  deni¬ 
que  ut  veram  potestatem  electionis  exerceat.  Atqui  voluntas,  cui 
haec  competunt,  vera  gaudet  libertate.  Ergo  voluntas  creata, 
praesente  gratia  efficaci  ad  pia  opera  exercenda,  vere  est  libera. 

Prob.  maj.  per  partes.  Ac — 1)  Voluntas  sub  gratia  efficaci 
seipsam  movet,  flectit  ac  determinat.  Nam  legitur  (Jer.  III.  1.): 
« Tu  fornicata  es  cum  amatoribus  multis :  tamen  revertere  ad 
me.  »  —  Zachar.  (I.  3.):  «  Convertimini  ad  me,  et  convertar  ad 
vos.  »— Ps.  (CXVIII.  112.):  «  Inclinavi  cor  meum  ad  faciendas  ju¬ 
stificationes  tuas.» — Ezech.  (XVIII.  31.):  «Facite  vobis  cor  no¬ 
vum  ,  et  spiritum  novum.  »  —  Ad  Timoth.  (IV.  7.):  «  Exerce  te 
ipsum  ad  pietatem  »,  etc.  —  «  Quis  autem  »,  recte  animadvertit 


390  DISP.  III. —  DE  GRATIA  SUFFICIENTE  ET  EFFICACI. 

Suarez  (1.  5.  c.  4.  n.  3.),  «alium  exhortetur  ad  recipiendum  quod  a 
mera  voluntate  alterius  dantis  seu  facientis  pendet,  nisi  aliquid 
ipsum  agere  oporteat.  » 

2)  Ipsa  voluntas  sub  gratia  efficaci  agit  ac  operatur.  Nam 
dicitur  (Joan.  YI.  27.):  «Operamini  non  cibum,  qui  perit,  sed 
qui  permanet  in  vitam  aeternam.» — Ad  Philipp.  (II.  12.):  «Cum 
metu  et  tremore  vestram  salutem  operamini.  » — I.  ad  Cor.  (III. 
8.):  «Unusquisque  propriam  mercedem  accipiet  secundum  suum 
laborem:  Dei  enim  sumus  adjutores  a-uvspyoi  »,  h.  e.,  cooperato¬ 
res.  —  Ibid.  (XY.  10.):  «Gratia  ejus  in  me  vacua  non  fuit,  sed 
abundantius  illis  omnibus  laboravi:  non  ego  autem,  sed  gratia 
Dei  mecum. »— Unde  merito  notat  idem  Suarez  (1.  c.  n.  13.):  «Ho¬ 
mines  quando  per  gratiam  operantur,  laudantur  de  bono  opere, 
et  digni  censentur  mercede  et  tamquam  fideles  operarii  et  coope¬ 
ratores  Dei,  et  coadjutores:  haec  autem  dici  non  possunt,  nisi  de 
libere  ac  moraliter  operante:  nam  opera  ex  necessitate  nec  laude, 
nec  mercede  sunt  digna;  ergo  non  solum  qui  resistunt,  sed  etiam 
qui  operantur  ex  gratia  libere  operantur:  at  in  illis  gratia  est 
efficax;  ergo  efficax  gratia  non  inducit  necessitatem  contrariam 
libertati.  » 

3)  Voluntas  sub  gratia  efficaci  ita  agit ,  ut  potuerit  non  age¬ 
re.  Legitur  enim  (Eccli.  XXXI.  10.):  «  Potuit  transgredi,  et  non 
est  transgressus;  facere  mala,  et  non  fecit;  ideo  stabilita  sunt  bona 
illius  in  Domino. »  —  I.  ad  Cor.  (VII.  37.):  «  Qui  statuit  in  corde 
suo  firmus,  non  habens  necessitatem;  potestatem  autem  habens 
suae  voluntatis,  et  hoc  judicavit  in  corde  suo,  servare  virginem 
suam,  bene  facit.» — Ad  Philem.  (14.  vers.):  «  Sine  consilio  autem 
tuo  nihil  volui  facere,  ut  ne  velut  ex  necessitate  bonum  tuum 
esset,  sed  voluntarium.» 

4)  Voluntas  sub  gratia  efficaci  veram  exercet  potestatem  ele¬ 
ctionis.  Nam  dicitur  (Deut.  XXYI.  17.):  «  Dominum  elegisti  ho¬ 
die,  ut  sit  tibi  Deus,  et  ambules  in  viis  ejus,  et  custodias  caere¬ 
monias  illius  et  mandata  atque  judicia,  et  obedias  ejus  imperio.» 
Dubitari  sane  non  potest,  eos,  qui  pium  hoc  propositum  conce¬ 
perunt,  gratia  efficaci  praeventos  et  adjutos  fuisse;  et  tamen  hoc 
idem  propositum  bonae  eorum  voluntati  et  liberae  electioni  ad- 
scribitur.  —  Pariter  Psalmista  non  sine  efficaci  gratiae  auxilio 

unionem  cum  Deo  cuilibet  allicienti  hominum  consortio  praetulit, 
et  tamen  de  seipso  dicit  (Ps.  LXXXIII.  11.):  «  Elegi  abjectus  esse 
in  domo  Dei  mei,  magis  quam  habitare  in  tabernaculis  peccato¬ 
rum.» — Isa.  (LYI.  4.  seq.):  «Dicit  Dominus  Eunuchis:  Qui  ele¬ 
gerint,  quae  ego  volui,  et  timuerint  foedus  meum. . . .  nomen  sem¬ 
piternum  dabo  eis.»  Inepte  autem,  imo  falso  ipsi  homines  bonum 
eligere  dicerentur,  si  per  gratiam  efficacem  ad  actus  salutares 
necessitarentur,  et  liberum  arbitrium  tolleretur. 

572.  II.  Ex  Patribus.  Frustra  hic  proferremus  plura  Patrum 
testimonia;  nam  fatetur  ipse  Calvinus  (n.  505.),  traditionem  sibi 
esse  contrariam:  ait  enim:  «Voluntatem  Deus  movet  non  qualiter 
multis  saeculis  traditum  est  et  creditum,  ut  nostrae  postea  sit 
electionis  motioni  aut  obtemperare,  aut  refragari.»  Quoniam  vero 
adversarii,  praesertim  Janseniani,  S.  Augustini  auctoritate  abu¬ 
tuntur,  pauca  damus  S.  Doctoris  testimonia,  plura  inferius  exhi¬ 
bituri. 

Itaque — 1)  recte  ait  Bellarminus,  primum  testimonium  esse  to¬ 
tum  librum  de  Gratia  et  libero  arbitrio ,  quem  ideo  S.  Doctor 
scribendum  suscepit,  ut  Novatorum  et  Jansenistarum ,  quos  im¬ 
pugnamus  ,  errorem  tanto  ante  refelleret.  Quamobrem  incipit 
(cap.  1.):  «  Quoniam  sunt  quidam  qui  sic  gratiam  Dei  defendunt, 
ut  negent  hominis  liberum  arbitrium;  aut  quando  gratia  defendi¬ 
tur,  negari  existimant  liberum  arbitrium:  hinc  aliquid  scribere... 
compellente  mutua  caritate  curavi. »  Ac  similiter  (Epist.  215. 
n.  4.):  «Quantum  potuimus»,  inquit,  «egimus  cum  istis  vestris 
et  nostris  fratribus  ,  ut  in  fide  sana  Catholica  perseverarent , 
quae  neque  liberum  arbitrium  negat,  sive  in  vitam  malam,  sive 
in  bonam:  neque  tantum  ei  tribuit,  ut  sine  gratia  valeat  aliquid.» 

2)  Item  (Epist.  157.  n.  5.):  «Valet  liberum  arbitrium  ad  bona 
opera  ,  si  divinitus  adjuvetur.  »  Et  infra  (n.  10.):  «  Neque  enim 
voluntatis  arbitrium  ideo  tollitur,  quia  juvatur;  sed  ideo  juvatur 
quia  non  tollitur.  »  Quod  millies  in  suis  scriptis  repetit  contra 
Pelagianos. 

3)  Imo  hanc  generalem  statuit  regulam  (Epist.  214.,  ac  Retract. 
lib.  1.  cc.  9.  10).,  ut  quoties  bona  opera  vel  exiguntur  ab  ho¬ 
mine,  vel  ei  tribuuntur  tacita  Dei  gratia,  non  tamen  illa  propter 
hoc  intelligatur  exclusa;  et  vicissim  quoties  bona  nostra  opera 

gratiae  adscribuntur ;  non  intelligatur  exclusum  liberum  arbi¬ 
trium,  sed  potius  utrumque  alteri  in  omni  bono  opere  intelliga¬ 
tur  adjunctum. 

4)  Cum  vero  insimularetur  ab  adversariis  negati  liberi  arbitrii, 
eo  quod  tantopere  commendaret  efficaciam  gratiae  ;  inquit  (1.  2. 
de  Nupt.  et  Concup.  cap.  3.):  «Non  est  ita,  ut  loqueris:  multum 
falleris,  vel  fallere  meditaris;  non  liberum  negamus  arbitrium.» 
Et  (lib.  4.  contra  Julian.  c.  8.):  « Multo  minus,  »  inquit,  «  dice¬ 
rem  quod  me  dixisse  mentiris,  negari  liberum  arbitrium,  si  gra¬ 
tia  commendetur  ,  et  negari  gratiam ,  si  liberum  commendetur 
arbitrium.  » 

573.  III.  Ex  Ratione.  Argumenta  ex  ratione  facile  repeti  pos¬ 
sunt  ex  dictis  (disp.  1.  art.  3.);  ideoque  contenti  erimus  pauca 
hic  exscribere,  quae  habet  Suarez  (lib.  5.  cap.  4.  n.  17.):  «Prima,  » 
inquit ,  « et  quasi  a  priori ,  quia  gratia  quantumvis  efficax  non 
destruit  naturam,  sed  perficit;  ergo  non  tollit  usum  naturalis  li¬ 
bertatis,  sed  perficit.  .  .  .  Deinde  constat  ex  Scripturis  actus  no¬ 
stros  ita  fieri  a  nobis,  ut  possint  prudenter  praecipi  et  prohiberi, 
quantum  est  ex  parte  modi  operandi  nostri  :  nam  de  facto  prae¬ 
cipiuntur  a  Deo  ;  si  autem  Deus  necessitaret  homines  ad  hos 
actus,  inepta  esset  talis  prohibitio,  vel  praeceptio;  ergo  cum  hac 
proprietate  etiam  repugnat  illa  necessitas.  =  Similiter  est  de 
ratione  meriti  et  demeriti,  praemii  et  supplicii;  quid  enim  magis 
injustum  ,  quam  necessitare  hominem  ad  aliquid  faciendum  ,  et 
postea  eum  punire ,  quia  id  facit :  et  similiter  cessaret  ratio 
praemii  si  homo  nihil  de  sua  libertate  in  illo  promerendo  adhi¬ 
beret;  ideoque  non  posset  Deus  per  judicium  verum,  seu  tamquam 
judex  causas  hominum  ,  ut  sic  dicam,  terminare,  sed  solum  per 
potentiam,  et  absolutum  ^ominium.  Docet  autem  Scriptura  Deum 
longe  aliter  providere  hominibus  :  cum  divina  ergo  providentia 
repugnat  illa  necessitas.  Quae  argumenta  et  similia  ex  Sacris 
Litteris  copiose  locupletat  Sanctus  Augustinus  lib.  de  Gratia  et 
Libero  Arbitrio.  » 

574.  Scholion.  Plures  difficultates,  quae  urgeri  possent  contra 
hanc  thesim  disjecimus  (n.  104-106.;  et  n.  221.  seqq.);  aliae  etiam 

aptius  solventur,  post  exposita  diversa  systemata  de  natura  gra¬ 
tiae  efficacis.  Sufficit  ergo  pauca  hic  adnotare. 

575.  I.  Ex  Scriptura  afferri  solent — 1)  ea  testimonia,  quibus 
dicitur  Deus  certo  et  infallibiliter  obtinere  a  nobis  quidquid 
vult:  quod,  aiunt,  falsum  esset,  nisi  gratia  necessitatem  infer¬ 
ret.  Sed  respondetur :  Dicitur  Deus  posse  ab  homine  obtinere 
quidquid  vult ,  necessitatem  inferendo ,  neg .;  «  Sic  eum  vocando 
quomodo  scit  ei  congruere  ,  ut  vocantem  non  respuat ,  »  ut  ait 
S.  Augustinus  (ad  Simplic.  lib.  1.  q.  2.  n.  13.),  conc.  «Licet,» 
inquit  Suarez  (1.  5.  c.  4.  n.  17.),  «  absolute  loquendo,  non  impli- 
cet  contradictionem  ,  Deum  per  aliquam  motionem  praeviam  ne- 
cessitare  voluntatem  humanam;  nihilominus  id  repugnare,  si  ser¬ 
vandae  sunt  proprietates  moralium  actuum,  quas  de  facto,  et  se¬ 
cundum  fidem  Deus  observat.  » 

2)  Colligunt  testimonia,  in  quibus  Scriptura  iis  utitur  simili¬ 
tudinibus,  quibus  significare  videtur,  per  gratiam  tolli  arbitrii 
indifferentiam :  ita,  ex.  gr.,  dicitur  (Ezech.  XXXYI.  26.):  «Au¬ 
feram  cor  lapideum,  de  carne  vestra,  et  dabo  vobis  cor  carneum.» — 
Sed  respondetur :  haec  testimonia  ostendunt  quidem  Deum  posse 
sua  gratia  durum  etiam  cor  emollire  ;  sed  non  necessitatem  im¬ 
ponendo.  Hinc  metaphora  cordis  lapidei  adhibetur  ad  significan¬ 
dum  cor  pertinax  et  indocile,  quod  opponitur  cordi  carneo;  sed 
non  ad  significandum  gratiam  necessitatem  inferre,  uti  patet  etiam 
ex  verbis  immediate  sequentibus  «  et  faciam  ut  in  praeceptis  meis 
ambuletis.  »  —  Yide  Bellarm.  (de  Grat.  et  Liber.  Arbitr.  lib.  6. 
c.  13.).  Similiter,  cum  dicitur  fjoan.  YI.  44.)  hominem  trahi  a 
Patre  ad  Christum  ,  S.  Augustin.  docet  Deum  trahere  docendo  , 
suadendo,  delectando,  timorem  incutiendo,  etc.;  sed  concludit 
(in  Joan.  tract.  26.):  «Yidete,  quomodo  trahit  Pater:  docendo 
delectat,  non  necessitatem  imponendo.» 

3)  Appellant  ad  testimonia,  quibus  dicitur  Deus  operari  in  no¬ 
bis  ipsum  velle;  ita,  ex.  gr.,  legitur  (Philipp.  II.  13.):  «Deus 
est  enim  qui  operatur  in  vobis  velle.  »  —  Sed  respondetur:  quomodo 
Deus  operatur  in  nobis  velle,  suo  loco  inferius  explicabimus;  hic 
sufficit  dicere  id  non  fieri  necessitatem  imponendo.  «  Non  enim, » 
inquit  S.  Augustinus  (de  Grat.  et  Lib.  Arb.  c.  9.),  «quia  dixit 
[Apostolus]:  ‘  Deus  est  enim  qui  operatur  in  nobis  et  velle  et 

operari  pro  bona  voluntate,’  ideo  liberum  arbitrium  abstulisse 
putandus  est.  Quod  si  ita  esset,  superius  non  dixisset:  ‘Cum  ti¬ 
more  et  tremore  vestram  ipsorum  salutem  operamini.’  »  Recole 
pro  hujus  classis  testimoniis  animadversionem  factam  (n.  298.). 

4)  Aliud  difficultatum  caput  complectitur  ea  testimonia,  quibus 
homo  in  negotio  salutis  dicitur  creari  ac  resuscitari:  qui  autem, 
aiunt ,  creatur  aut  resuscitatur  nihil  agit.  —  Sed  respondetur  : 
a)  Ergo  saltem  justi,  qui  jam  gaudent  vita  supernaturali,  opera 
salutaria  edendo,  ipsi  aliquid  agunt.  —  b)  dist.:  In  creatione  et 
resuscitatione  substantiali  et  physica  nihil  operatur,  qui  creatur 
aut  suscitatur ,  conc.;  in  accidentali  et  spirituali  ,  neg.  vel 
subd.:  nihil  operatur,  quantum  attinet  ad  ipsam  creationem  et 
resuscitationem  ,  conc.  ;  quantum  attinet  ad  dispositionem  vel 
meritum  hujus  beneficii ,  neg.  Recte  advertunt  Wirceburgenses 
(n.  362.):  «In  resuscitatione  spirituali,  quae  per  justificationem 
evenit ,  non  ita  ut  cadaveri  physico  ,  sic  etiam  peccatori  deest 
omne  genus  vitae  aut  virtutis  vitalis;  cum  is  gratia  praeveniente 
excitatus  et  adjutus,  motus  salutares  edere  possit,  et  sic  Deo  se 
ad  vitam  revocanti  cooperari.  Ceterum  hae  et  aliae  Incarnationis 
aut  miraculosorum  operum  comparationes  quidem  usurpantur  a 
Patribus  ad  declarandum  auxilii  divini  gratuitatem,  minime  vero 
transferri  debent  ad  exponendum  ejus  operandi  modum;  ob  quem 
plures  Quesnellii  propositiones  XXI.  ad  XXV.  merito  sunt  damna¬ 
tae.  »  Unde  S.  Augustiuus  (Serm.  15.  cap.  11.;  alias  169.  n.  13.), 
ait:  «Totum  ex  Deo;  non  tamen  quasi  dormientes  non  quasi  ut 
non  conemur,  non  quasi  ut  non  velimus....  Qui  ergo  fecit  te  sine 
te  non  te  justificat  sine  te.  Ergo  fecit  nescientem,  justificat  vo¬ 
lentem.  Tamen  ipse  justificat,  ne  sit  justitia  tua.  » 

576.  II.  Ex  S.  Augustino  praecipue  objiciunt  illad  ,  quod 
S.  Doctor  scripsit  (de  Corrept.  et  Grat.  c.  12.),  ubi  ait:  «Subven¬ 
tum  est  infirmitati  voluntatis  humanae,  ut  divina  gratia  indeclina- 
biliter  et  insuper  abitit  er  ageretur.»  —  Sed  respondetur:  a)  Haud 
immerito  judicatur  locum  hunc  S.  Augustini  immutatum  fuisse 
a  Baii  discipulis,  qui  Lovaniensem  Augustini  editionem  curarunt. 
Ut  enim  observat  Scipio  Maffeius  (Hist.  Theol.  1.  12.)  prima  li¬ 
bri  hujus  editio  Basileae  facta,  quae  proinde  tota  e  manuscriptis 
certissime  desumpta  est,  legit  inseparabiliter ,  non  insuperabi- 

Uter :  ita  et  secunda  habet  Basileensis,  et  Erasmiana,  quae  alia 
iterum,  Veneta,  Parisina,  aliarumque  civitatum  manuscripta  con¬ 
suluit.  Ita  legit  semper  Calvinus  ,  in  cujus  rem  maxime  fecisset 
illud  insuper abiliter:  et  nullibi  haec  vox  hac  in  materia  legitur 
usurpata  a  S.  Augustino.  —  b)  Objectus  locus  S.  Augustini  pro¬ 
prie  agit  de  dono  perseverantiae,  quod  comprehendit  opportunita¬ 
tem  mortis;  et  sensus  est  quod  electus,  cui  confertur  hoc  donum, 
indeclinabiliter  et  insuperabiliter  agitur  ,  seu  ad  salutem  perdu¬ 
citur:  nec  enim  in  ejus  potestate  est,  ut  non  rapiatur  tunc,  quando 
est  in  statu  gratiae;  nec  semel  raptus  in  statu  gratiae  potest  am¬ 
plius  ab  eo  excidere.  —  c)  Etiamsi  legatur  insuperabiliter,  et  de 
gratia  intelligatur  textus,  dicendum  est  illud  insuperabiliter  non 
afficere  ipsam  gratiam  ,  et  modum  ejus  operandi ,  quatenus  talis 
sit  ut  voluntas  antecedenter  nequeat  ei  resistere;  sed  afficit  ipsam 

* 

voluntatem,  quae  adjuta  gratia  sufficiente  tam  potens  est,  ut  non 
possit,  nisi  velit,  a  tentatione  superari;  et  adjuta  gratia  efficaci, 
certe  et  infallibiliter  non  vult  superari  :  sicut  scripsit  S.  Joan. 

Chrjsostomus  (Hom.  4.  in  Gten.):  «Adamante  enim  solidiores  Dei 
gratia  nos  efficit,  et  si  volumus,  omnino  invictos.»  Unde  Sanctus 

■  i 

Augustinus,  postquam  dixisset:  «Subventum  est  igitur  infirmitati 
voluntatis  humanae,  ut  divina  gratia  indeclinabiliter  et  insupera¬ 
biliter  ageretur;»  subjungit:  «Et  ideo,  quamvis  infirma,  non  ta¬ 
men  deficeret,  neque  adversitate  aliqua  vinceretur;»  et  infra: 

«Infirmis  servavit,  ut,  ipso  donante,  invictissime  quod  bonum 
est  vellent,  et  hoc  deserere  invictissime  nollent.  » 

577.  III.  Ex  Ratione  objici  possent  ea  omnia,  quae  afferuntur 
contra  libertatem  humanam  generatim;  sed  propria  hujus  loci  est 
haec  difficultas:  posita  gratia  efficaci  in  actu  primo,  impossibile 
est  ut  non  sequatur  actus  salutaris  ;  ergo  voluntas  ,  sub  gratia 
efficaci  constituta,  non  est  libera.  —  Sed  respondetur,  dist.  antec.: 
impossibile  est ,  ut  non  sequatur  actus  impotentia  antecedente 
neg.;  consequente,  conc.  Gratia  efficax  in  actu  primo  ea  est,  quae 
certo  et  infallibiliter  obtentura  est  effectum  ;  ideo  autem  juxta 
nos,  infallibiliter  obtentura  est  effectum,  quia  id  Deus  praevi¬ 
dit;  et  ideo  Deus  id  praevidit,  quia  ita  est;  et  ita  est,  non 
quia  gratia  ex  sua  entitate  infallibiliter  sit  obtentura  effectum 
(posset  eadem  entitative  gratia  alteri  collata  ,  vel  in  aliis  cir- 

uumstantiis  ,  effectu  carere),  sed  quia  de  facto  voluntas  consen¬ 
tiet,  licet  posset  dissentire.  Ergo,  si,  posita  gratia  efficaci,  im¬ 
possibile  est  ut  effectus  non  sequatur  ,  haec  impossibilitas  conse¬ 
quitur  liberum  flexum  voluntatis.  Plura  de  hac  re,  ubi  de  nostro 
systemate  quoad  naturam  gratiae  efficacis  :  interim  recole  dicta 
(n.  83.;  et  517.). 


ARTICULUS  QUARTUS 
In  quo  a  Sufficiente  Differat  Gratia  Efficax. 

§  L 

Exponitur  Status  Quaestionis. 

578.  Expeditis  quaestionibus  contra  haereticos  ,  disceptationem 
inimus  de  modo  conciliandi  efficaciam  gratiae  cum  humana  liber¬ 
tate,  quae  agitari  nequit  nisi  inter  Catholicos,  qui  fatentur  tum, 
contra  Pelagianos  et  alios,  necessitatem  gratiae;  tum,  contra  No¬ 
vatores  et  Jansenium,  existentiam  humanae  libertatis  sub  influxu 
gratiae. 

579.  Hanc  quaestionem  non  semel  difficilem  judicavit  S.  Augu¬ 
stinus,  qui  inter  cetera  (de  Peccat.  Merit.  et  Remiss.  1.  2.  c.  18.), 
scribit:  «Ipsa  etiam  ratio,  quae  de  his  rebus  a  talibus  quales 
sumus  ,  iniri  potest ,  quemlibet  nostrum  quaerentem  vehementer 
angustat,  ne  sic  defendamus  gratiam,  ut  liberum  arbitrium  au¬ 
ferre  videamur;  rursus,  ne  liberum  sic  asseramus  arbitrium,  ut 
superba  impietate  ingrati  Dei  gratiae  judicemur.  » 

580.  Tota  autem  ratio  conciliandi  humanam  libertatem  cum 
efficacia  gratiae  ,  pendet  ex  natura  ipsius  efficacis  gratiae.  Cum 
vero,  ex  dictis,  gratia  efficax  contra  sufficientem  dividatur  (utram¬ 
que  esse  admittendam  inter  nos  convenit);  controversiae  cardo  in 
hoc  est  :  «  Quid  addit  auxilium  efficax  supra  auxilium  suffi¬ 
ciens.  »  Cui  quaestioni  si  rite  satisfiat,  facile  inde  desumetur  re¬ 
sponsio  alteri  quaestioni;  «Cur  gratia  in  uno  habet  effectum,  non 
vero  in  alio.  »  —  Cf.  Suarez  (de  Aux.  opusc.  3.  num.  2.). 

581.  Ut  cum  ordine  procedamus,  distinguenda  est  triplex  effi- 

cacia:  efficacia,  ut  aiunt,  virtutis  —  efficacia  actualis  —  efficacia 
connexionis.  Triplicem  hanc  efficaciam  verbis  Suaresii  (cie  Auxil. 
opusc.  1.  lib.  3.  cap.  14.  n.  1-4.)  exponam  : 

«  Primo  auxilium  dicitur  efficax  ut  tantum  dicat  virtutem  seu 
facultatem  agendi,  etsi  non  agat,  quomodo  dicitur  medicina  efficax; 
et  specialiter  solet  haec  dominatio  tribui  illi  virtuti  quae  in  suo 
genere  habet  aliquam  specialem  energiam;  et  in  hac  significatione 
auxilium  gratiae  sufficiens  est  vere  efficax,  quia  ex  se  effectivum 
est  supernaturalis  conversionis;  et  singularem  vim  habet  ad  vo¬ 
luntatem  pertrahendam:  et  hoc  sensu  est  valde  usitata  haec  vox 
apud  Patres,  et  in  ea  dixit  Paulus  (ad  Heb.  IV.  12.):  ‘Vivus  est 
sermo  Dei  et  efficax  et  penetrabilior  omni  gladio  ancipiti.’  Quod 
indicavit  Petrus  (Jo.  VI.  69.)  cum  dixit:  ‘Ad  quem  ibimus?  Verba 
vitae  aeternae  habes.’  Quibus  verbis  efficaciam  gratiae  declaravit. 
Hic  ergo  non  sumimus  gratiam  efficacem  in  hoc  sensu  ,  ut  con¬ 
stat  ;  quia  sic  generalis  est  appellatio  ,  et  sufficientem  gratiam 
comprehendit. 

« Secundo  haec  vox  efficax  significare  potest  vim  agendi  ut 
actu  conjunctam  suae  actioni,  ita  ut  nil  aliud  sit  virtus  efficax, 
quam  virtus  actu  efficiens:  et  hoc  modo  satis  clarum  est  quid  sit 
auxilium  efficax  et  quid  requiratur  ut  efficax  sit;  dicitur  enim 
auxilium  quod  actu  efficit  conversionem  hominis,  seu  actum  su- 
pernaturalem  et  humanum.  Quo  fit,  ut  in  hac  significatione  gra¬ 
tia  non  possit  esse  efficax  sine  consensu  et  determinatione  libera 
nostrae  voluntatis,  quia  gratia  non  est  ita  efficax  supernaturalis 
actus  humani,  ut  de  se  sola,  et  sine  concursu  liberi  arbitrii  pos¬ 
sit  illum  efficere :  quia  talis  actus,  ut  vitalis  et  liber  est,  habet 
essentialem  dependentiam  a  libero  arbitrio. 

«  Tertio  modo  potest  gratia  appellari  efficax  non  solum  quia 
effectiva  est,  neque  solum  quia  actu  efficit,  sed  quia  ita  est  effe¬ 
ctiva  ,  ut  semper  habeat  infallibiliter  conjunctam  actualem  effe¬ 
ctionem.»  Potest  nempe  gratia,  quae  est  efficax  in  actu  secundo, 
considerari  in  actu  primo;  et  de  hac  gratia  in  actu  primo  effi¬ 
caci  procedit  praesens  quaestio.  Quemadmodum  autem  dicitur  gra¬ 
tia  efficax  in  actu  secundo,  quia  actu  conjungitur  cum  consensu; 
ita  dicitur  efficax  in  actu  primo  ,  quia  certo  et  infallibiliter  ob¬ 
tentura  est  consensum.  Hinc  quando  quaeritur:  «Quid  habet  gra- 

tia  efficax  ,  in  actu  primo  considerata  ,  prae  gratia  sufficiente ;  > 
respondendum  est,  eam  habere  «infallibilem  connexionem  cum 
effectu,  seu  cum  consensu  voluntatis.»  —  Cf.  etiam  ipsum  Suarez 
(  de  Gratia  ,  1.  5.  cap.  5.  ). 

582.  At  vero,  «  in  quo  proprie  consistit  haec  infallibilitas  con¬ 
nexionis?»  Triplici  veluti  elemento  constat,  juxta  quod,  ut  mos 
invaluit,  triplex  distinguitur  infallibilitas  :  affectiva  —  cognosci- 
tiva  —  objectiva.  Infallibilitas  affectiva,  quae  est  infallibilitas  ut 
volita,  proprie  in  eo  consistit,  quod  Deus  suae  voluntatis  decreto 
constituit  dare  aliquam  gratiam  ut  et  quia  certo  obtenturam  vo¬ 
luntatis  consensum  prae  alia,  quae  posset  illum  obtinere  ,  sed  de 
facto  non  obtineret  —  cognoscitiva  ,  quae  est  infallibilitas  ut  co¬ 
gnita  ,  proprie  consistit  in  eo  ,  quod  Deus  certo  et  infallibiliter 
cognoscit  aliquam  gratiam  obtenturam  esse  consensum,  cum  aliae 
sint  quas  videt  posse  quidem  effectum  obtinere ,  non  esse  tamen 
de  facto  obtenturas  —  objectiva  ,  quae  est  infallibilitas  objecti, 
proprie  consistit  in  eo,  quod  objectum  ita  necessario  (necessitate 
antecedente  an  consequente  suo  loco  dicetur)  sit,  prout  a  Deo 
cognoscitur:  in  casu,  gratia,  quam  Deus  videt  conjunctam  cum 
consensu,  revera  a  parte  rei  cum  eo  necessario  conjungitur. 

583.  Hactenus  theologi  omnes  cujuscumque  Scholae  conveniunt; 
nec  possum  non  mirari ,  aliquos  tribuisse  Molinae ,  quod  negave¬ 
rit  infallibilitatem  connexionis,  praesertim  affectivam.  Nam,  re¬ 
spondens  Molina  simili  objectioni  (Appendix  ad  Concord.,  resp. 
ad  obj.  2.  pag.  445.  Antwerpiae,  1595.)  scribit:  «Ego  dum  com¬ 
mune  Sanctorum  Patrum  pronuntiatum  affirmavi,  nequaquam  ne¬ 
gavi,  quin  potius  apertissime  asserui,  praedefinitionem  seu  prae- 
determinationem  liberam  voluntatis  divinae  ad  singulas  actiones 
causarum  secundarum,  non  modo  supernaturales ,  sed  etiam  na¬ 
turales,  necessariam  esse,  vereque  esse  causam  juxta  modum  sta- 
tim  explicandum,  ut  constat  tum  ex  toto  nostro  libro,  tum  ex 
iis  ,  quae  dixi  disp.  50.  paulo  ante  citata ,  quae  legenda  est  prae¬ 
sertim  sect.  His  ita  explicatis  ,  et  sect.  sequenti  :  ubi  propositis 
tribus  effectuum  seu  actionum  creatarum  generibus  ,  manifeste 
assero,  ad  omnes  prorsus,  ut  sint,  requiri  liberam  divinae  volun¬ 
tatis  praedefinitionem  seu  praedeterminationem.  »  Et  paulo  infra 
(p.  448.)  subdit:  «Si  sermo  sit  de  supernaturali  ac  simul  meri- 

torio  locutionis  actu,  ut  de  confessione  illa  fidei,  quam  ponamus 
factam  ab  infideli,  qui  simul  tunc  justificetur;  sane  ultra  praefi¬ 
nitionem  eorum  omnium,  quae  ad  actum  bonum  moralem  necessa¬ 
ria  esse  diximus,  necessaria  quoque  fuit  praedefinitio,  decretumve 
aeternum  divinae  voluntatis,  quo  eum  tunc  vocare  voluit  et  adju¬ 
vare,  non  solum  egregiis  praevenientis  gratiae  auxiliis,  sed  etiam 
cooperantis:  ita  tamen,  ut  ista  Dei  praedefinitio  in  eo  ipso  instanti, 
in  quo  infidelis  hic  convertitur  ac  justificatur  ,  liberum  illum 
reliquerit,  ut,  si  vellet,  posset  non  modo  converti,  sed  tentationi 
etiam  succumbere,  fidemque  negare.  Illud  praeterea  dicendum  est, 
voluisse  Deum  ex  aeternitate  voluntate  beneplaciti  eam  ipsam  li¬ 
beri  arbitrii  cooperationem,  quam  praedictus  infidelis  ad  sui  con¬ 
versionem  justificationemque  adhibuit,  quamque  Deus  ipse  (ex 
hypothesi  quod  eum  ita  vellet  et  creare,  et  adjuvare)  praevidebat 
pro  illius  libertate  futuram :  quinimo  eandem  cooperationem,  in- 
tegrumque  effectum  sua  providentia  intendisse;  quandoquidem,  ut 
isthaec  essent,  praedicta  omnia  media  ordinavit.  » 

584.  Supposita  igitur  infallibilitate  connexionis,  etiam  affectiva, 
quae  ab  omnibus  admittitur  ;  quaestio  inter  theologos  haec  est  : 
«  Undenam  repeti  debet  haec  infallibilitas  connexionis ;  seu  ,  quod 
idem  est,  undenam  repeti  debet  efficacia  gratiae.»  Et  quidem  — 
1)  Quoad  affectivam  infallibilitatem  connexionis  quaestio  esse 
potest:  quale  sit  decretum  Dei  dandi  gratiam  efficacem  ut  effica¬ 
cem  —  a  qua  scientia  dirigatur  —  in  quo  signo  sit  collocandum. 
Sed  si  quis  quaerat:  cur  Deus  decernit  dare  aliquibus  gratiam  effi¬ 
cacem  prae  sufficiente;  respondent  omnes  hanc  Dei  praede  finitionem 
seu  voluntatem  esse  omnino  gratuitam,  juxta  illud  S.  Augustini 
(de  Spir.  et  Litt.  cap.34.):  «  Si  ad  illam  profunditatem  scrutandam 
quisquam  nos  coarctet ,  cur  illi  ita  suadeatur  ut  persuadeatur  , 
illi  autem  non  ita;  duo  sola  occurrunt  quae  respondere  mihi  placet: 
0  altitudo  divitiarum !  Et,  numquid  est  iniquitas  apud  Deum  ?  »  Et 
(de  Dono  Persev.  c.  9.):  «Ex  duobus  aetate  jam  grandibus  impiis, 
cur  iste  ita  vocetur,  ut  vocantem  sequatur,  ille  autem,  aut  non 
vocetur,  aut  non  ita  vocetur,  inscrutabilia  sunt  judicia  Dei. »  Ne¬ 
que  hanc  gratuitatem  praede  finitionis  gratiae  negavit  umquam  Mo¬ 
lina;  imo  contra  negantes  (id  notatu  dignum  est  contra  quorumdam 
calumnias)  eam  diserte  asseruit.  Ita,  ex.  gr.,  scribit  (Cone.  q.  23. 

art.4.et  5.d.l.  membr.  5.  pag.  325.):  «Paulus  ad  Eph.  I.  ait:  Elegit 
nos  in  ipso  ante  mundi  constitutionem,  ut  essemus  sancti  et  im¬ 
maculati  in  conspectu  ejus  in  caritate:  ubi  non  dixit,  quia  futuri 
eramus  sancti  et  immaculati  :  non  ergo  Deus  ex  aeternitate  con¬ 
ferri  nobis  statuit  primam  gratiam,  eifectumve  praedestinationis 
propter  praevisum  bonum  usum  illius  subsequentem,  sed  ut  illum 
haberemus.  Et  (cap.  II.)  ait :  Gratia  estis  salvati  per  fidem  ,  et 
hoc  non  ex  vobis:  Dei  enim  donum  est,  non  ex  operibus,  ut  ne 
quis  glorietur:  non  ergo  praevisa  bona  opera  subsequentia  fuerunt 
ratio  ,  ob  quam  Deus  fidem ,  et  gratiam  nobis  conferre  voluerit. 
Ad  Titum  item  tertio:  Non  ex  operibus,  inquit,  justitiae,  quae  fe¬ 
cimus  nos  ,  sed  secundum  suam  misericordiam  salvos  nos  fecit : 
ubi  soli  suae  misericordiae,  non  operibus  nostris  praevisis,  nostram 
tribuit  justificationem....  In  Latrone,  qui  simul  cum  Christo  cruci 
fuit  affixus,  et  in  multis  aliis,  qui  jam  animam  agentes,  vel  ad 
fidem  convertuntur,  suscipiuntque  baptismum,  vel  alia  ratione  a 
peccatis  resurgunt  ac  justificantur ,  parum  admodum  ,  aut  ni¬ 
hil  usus  gratiae  futuri  praevidet  Deus  :  non  ergo  propter  bonum 
usum  subsequentem  praevisum  gratia  donantur,  et  praedestinantur 
adulti.  » 

2)  Quoad  infallibilitatem  cognoscitivam  constat  quidem  apud 
omnes  eam  ad  divinam  scientiam  pertinere  ;  sed  pertinetne  ad 
scientiam  visionis,  simplicis  intelligentiae ,  aut  mediam  —  in  quo 
medio  id  videt  Deus  —  in  quo  signo  id  videt  Deus:  haec  omnia  in 
quaestionem  veniunt  apud  theologos. 

3)  Maxime  vero  quaestio  vertitur  circa  infallibilitatem  conne¬ 
xionis  objectivam  ,  a  qua  cetera  omnia  pendent ;  si  enim  semel 
statuatur  cur  fit  ut  homo  sub  tali  gratia  constitutus  certo  con¬ 
sentiet,  cum  possit  dissentire;  haud  difficile  inde  intelligitur  qua 
scientia  id  cognoscat  Deus  —  qua  scientia  dirigatur  ejus  gratuita 
praedefinitio  illius  gratiae;  etc. 

585.  Quare  ad  hanc  quaestionem  solvendam,  varia  in  Catholicis 
Scholis  viguere  systemata  de  natura  gratiae  efficacis,  ejusque  cum 
libero  arbitrio  concordia.  Facile  autem  omnia  ad  duas  classes 
revocantur.  Ad  'primam  pertinent  ea  systemata,  quibus  adstrui- 
tur  gratiam  efficacem  ex  natura  sua  intrinseca  habere  infalli¬ 
bilem  connexionem  cum  effectu ;  licet  quidam  eam  explicent  per 

sympathiam,  quidam  per  motiones  morales,  quidam  per  delecta¬ 
tionem,  quidam  per  actus  indeliberatos,  quidam  per  solum  divi¬ 
num  decretum,  quidam  per  multiplicationem  auxiliorum,  quidam 
tandem  per  pro?, motionem  'physicam ,  et  ita  Schola  Thomistica. — 
Ad  alteram  vero  ea  systemata  pertinent  ,  quibus  statuitur  gra¬ 
tiam  vocari  efficacem  potius  ah  exlrinseco ,  quatenus  infallibilis 
ejus  cum  effectu  connexio  non  ex  gratiae  natura  repetitur,  sed  ex 
aliqua  causa  gratiae  extrinseca,  exem.  grat.,  ex  praevisione  con¬ 
sensus  humanae  voluntatis. 

586.  Hinc  est,  quod  duae  etiam  distingui  possunt  sententiae  de 
discrimine  inter  efficacem  gratiam  et  sufficientem.  Qui  enim  effi¬ 
caciam  gratiae  ah  intrinseca  gratice  natura  repetunt,  consequen¬ 
ter  docent  gratiam  sufficientem  intrinsece,  ex  natura  sua,  enti - 
tative  differre  ab  efficaci  :  qui  e  contra  efficaciam  gratiae  repe¬ 
tunt  ah  extrinseco ,  consequenter  tenent  gratiam  efficacem  et 
sufficientem  entitative  idem  esse,  et  solum  extrinsece ,  seu  ra¬ 
tione  beneficii  differre. 

587.  Ad  hanc  alteram  sententiam,  quam  nostram  facimus,  rite 
im  elligendam  ,  duo  notari  debent.  —  1)  Non  negatur  quaelibet 
distinctio  inter  gratiam  efficacem  et  sufficientem ,  sed  admittitur 
distinctio  ratione  beneficii.  Cum  enim  gratia  efficax  praeter  posse , 
det  ipsum  agere ;  idque  ex  benevola  ac  gratuita  voluntate  Dei 
praedefinientis  gratiam  conjungendam  cum  effectu,  prae  alia  quae 
solum  posset  cum  eo  conjungi:  evidenter  habet  rationem  majoris 
beneficii,  tum  materialiter  tum  formaliter  (n.  510.).  Neque  id, 
uti  patet ,  aliis  argumentis  probari  indiget ,  quam  illis  ,  quibus 
ostenditur  infallibilem  connexionem  cum  effectu  esse  propriam 
gratiae  efficacis;  neque  consequenter  ab  ullius  Scholae  Theologis 
negatur  (n.  583.).  «Hujusmodi  vocatio  [efficax],»  inquit  Suarez 
(de  Aux.  opusc.  1.  1.  3.  c.  20.  n.  10.),  «ex  parte  Dei  semper 
procedit  ex  peculiari  electione,  et  intentione,  qua  efficaciter  de¬ 
crevit  dare  tali  homini  fidem,  vel  poenitentiam:  sed  haec  est  sin¬ 
gularis  benevolentia  Dei,  magnumque  beneficium,  quod  non  con¬ 
fert  alteri,  cui  non  dat  congruam  vocationem.  Similiter,  ratio 
beneficii  moraliter  maxime  pensatur  ex  occasione  et  tempore, 
ac  modo  quo  fit:  magisque  ex  his  circumstantiis  aestimatur,  quam 

ex  absoluta  quantitate,  praesertim,  quando  illae  circumstantiae  prae- 

visae  sunt  a  benefactore,  et  peculiari  intentione  observatae,  ob  com¬ 
modum  ejus,  cui  beneficium  confert:  ita  vero  est  in  praesenti,  ut 
in  superioribus  declaratum  est.  Quocirca,  quia  gratia  simpliciter 
dicta,  non  solum  dicit  absolutam  rem  ,  quae  gratis  datur  ,  sed 
etiam  rationem  beneficii  et  moralis  benevolentiae  maxime  inclu¬ 
dit,  ideo  simpliciter  dici  potest,  omnem  illum,  qui  convertitur, 
majorem  gratiam  praevenientem  recipere ,  quam  eum  qui  non 
convertitur.  »  Cf.  etiam  quae  habet  (de  Gratia,  1.  5.  c.  48.  nn.  3.  4.). 

2)  Negatur  solum  distinctio  intrinseca,  seu  secundum  entita- 
tem  ipsam  gratiae.  Unde  Suarez  (de  Gratia,  1.  c.  n.  7.)  quaestionem 
ita  proponit:  «Difficultas  superest,  an  semper  necessarium  sit  ma¬ 
jus  praevenientis  gratiae  auxilium  dari  illi,  qui  consentit,  quam  ei 
qui  non  consentit,  non  solum  in  ratione  beneficii,  sed  in  ratione  mo¬ 
tionis  physicae,  vel  saltem  moralis  auxilii;  vel  possit  esse  uniformi¬ 
tas  in  toto  actu  primo,  et  nihilominus  esse  diversitas  in  actu  se¬ 
cundo.  » —  Solvit  autem  (n.  12.)  dicens:  «Dicimus  vocationem 
efficacem  non  semper  excedere  vocationem  sufficientem,  in  aliquo 
dono  praevenientis  auxilii.»  —  Et  (1.  c.  de  Aux.  n.  4.):  «Loquendo 
de  auxiliis  omnibus  quae  dantur  ut  principia  actus,  et  ex  se  prae¬ 
scindunt  ab  actuali  concursu,  simpliciter  verum  censeo  posse  fieri, 
ut,  ex  duobus  habentibus  aequalia  auxilia,  unus  consentiat,  cre¬ 
dat,  aut  poenitentiam  agat,  non  alter.  »  —  Quae  omnia  conformia 
sunt  doctrinae  Molinae  (Concord.  q.  23.  art.  4.  et  5.  disp.  4.), 
dicentis:  «Fieri  posse,  ut  ex  duobus  in  lethali  peccato  constitu¬ 
tis,  pulsante  Deo  unum  majoribus  auxiliis  gratiae  praevenientis, 
quam  alium,  pro  libertate  arbitrii  utriusque,  is  resurgat  qui  mi¬ 
noribus,  is  vero  perseveret  durus  qui  majoribus  auxiliis  excita¬ 
tur  et  invitatur.»  Idem  docet  Bellarminus,  qui  (de  Grat.  et  Lib. 
Arb.  lib.  6.  cap.  15.)  hanc  statuit  propositionem  ordine  nonam: 
«Fieri  potest,  ut  eadem  motione  interna  duobus  adhibita,  unus 
convertatur,  alius  non  convertatur  ,  et  unus  magis  ,  alius  minus 
proficiat.  » 

588.  Porro  in  hoc  articulo  statuemus  solummodo  generale  dis¬ 
crimen  inter  gratiam  sufficientem  et  efficacem;  in  sequentibus  vero 
exponemus  ,  atque  ad  trutinam  revocabimus  Systema  Thomista- 
rum  — Augustinensium —  et  Molinae,  a  cujus  sententia  parum 
aut  nihil  Congruistarum  systema  differre  ostendemus.  Haec  enim 

sunt  praecipua  de  re  praesenti  systemata,  iisque  bene  perpensis, 
de  ceteris  omnibus  judicium  facile  quisque  feret. 

*  589.  Interim  prae  oculis  habendum  est,  licere  quidem  hac  in  re 
propriam  sententiam  modeste  tueri;  at  vetitum  esse  contrarias 
opiniones  ulla  censura  notare.  Id  constat  ex  decreto  Clementis  VIII. 
ab  Inquisitionibus  Toletana,  Yalentina,  Hispalensi  Provincialibus 
Praedicatorum  et  Jesuitarum  intimato  an.  1598.  —  ex  decreto 
Piuli  V.,  an.  1606.  —  quod  confirmatum  fuit  sub  Urbano  VIII. 
die  22.  Maii,  1625. 

590.  Quid  autem  sentiendum  sit  de  Actis,  quae* sub  nomine 
Congregationum  de  Auxiliis  circumferebantur,  patet  ex  decreto 
ab  Innocentio  X.  dato  die  23.  Aprilis,  1654.,  ubi  dicitur:  «Cete¬ 
rum  cum  tam  Romae,  quam  alibi  circumferantur  quaedam  asserta 
acta  manuscripta,  et  forsan  typis  excusa  Congregationum  habita¬ 
rum  coram  felicis  recordationis  Clemente  VIII.  et  Paulo  V.  su¬ 
per  quaestione  de  Auxiliis  gratiae,  tam  sub  nomine  Francisci  Pe- 
gnae,  olim  Rotae  Romanae  Decani,  quam  Fratris  Thomae  de  Lemos, 
Ordinis  Praedicatorum,  aliorumque  Praelatorum  et  Theologorum, 
qui  ,  ut  asseritur  ,  praedictis  interfuerunt  Congregationibus  ;  nec 
non  quoddam  autographum  seu  exemplar  assertae  constitutionis 
ejusdem  Pauli  V.  super  definitione  praedictae  quaestionis  de  Au¬ 
xiliis,  ac  damnationis  sententiae,  seu  sententiarum  Ludovici  Mo¬ 
linae  Societatis  Jesu:  eadem  Sanctitas  sua  praesenti  hoc  suo  de¬ 
creto  declarat  ac  decernit  ,  praedictis  assertis  Actis  ,  tam  pro 
sententia  FF.  Ordinis  Sancti  Dominici  quam  Ludovici  Molinae 
aliorumque  Societatis  Jesu  Religiosorum  ,  et  Autographo  sive 
exemplari  praedictae  assertae  Constitutionis  Pauli  V.  nullam  omnino 
esse  fidem  adhibendam,  neque  ab  alterutra  parte,  seu  a  quocum¬ 
que  alio  allegari  posse  vel  debere;  sed  super  quaestione  praedicta 
observanda  esse  decreta  Pauli  V.  et  Urbani  VIII.  suorum  praede¬ 
cessorum.  » 

591.  Cum  vero  nonnulli  contra  doctrinam  Societatis  nostrae 
abuterentur  laudibus,  quibus  Benedictus  XIII.  scholam  Thomisti- 
cam  celebrarat;  Clemens  XII.  (in  Brevi  dato  die  2.  Oct.  1733.: 
extat  in  Bullar.  Rom.  tom.  13.  pag.  362.),  ait:  «Mentem  tamen 
eorumdem  Praedecessorum  nostrorum  [scilicet  Clementis  XI.  et 
Benedicti  XIII.]  compertam  habentes,  nolumus  aut  per  nostras, 

aut  per  ipsorum  laudes  Thomistiese  Scholas  delatas,  quas  iterato 
nostro  judicio  comprobamus,  et  confirmamus,  quidquam  esse  de¬ 
tractum  ceteris  Catholicis  Scholis  diversa  ab  eadem  in  explicanda 
divinae  gratiae  efficacia  sentientibus,  quarum  etiam  erga  hanc  se¬ 
dem  praeclara  sunt  merita,  quo  minus  sententias  ea  de  re  tueri 
pergant ,  quas  hactenus  palam  et  libere  ubique  ,  etiam  in  hujus 
Almse  Urbis  luce  docuerunt  et  propugnarunt  (1).  » 

502.  His  itaque  expositis  — 

§  II- 

Solvitur  Proposita  Quaestio. 

Prop.  XX.  —  1.  Distinctione  facta  inter  efficaciam  virtutis, 
quam  vocant ,  et  connexionis  ,  illam  communem  gratiae  tum 
sufficienti  tum  efficaci  ,  hanc  propriam  gratiae  efficacis  asseri¬ 
mus.  —  2.  Gratia  ergo  efficax,  vel  in  actu  primo  considerata , 
in  eo  differt  a  gratia  sufficiente  ,  quod  prce  illa  infallibilem 
habeat  connexionem  cum  consensu:  — 3.  adeoque  etsi  entitative 


(1)  Alludens  Billuart  (de  Deo,  diss.  8.  art.  4.  §  4.)  ad  hoc  Breve  dicit,  quod 
Clemens  XII.  «  ad  qualecumque  querulorum  solatinm  declarat  ‘per  laudes  scnolse 
Thomisticae  delatas  nihil  esse  detractum  ceteris  Catholicis  schelis,  sed  servandum 
mandatura  Pauli  V.,  donec  de  iisdem  controversiis  haec  Saucta  Sedes  aliquid 
definiendum  ac  pronuntiandum  consuerit.’  »  Quisque  videt  illorum  verborum  «  ad 
qualecumque  querulorum  solatinm  »  invidiam ;  ad  quam  tamen  confirmandam  ne- 
cesse  censuit  Billuart  silentio  praeterire  quae  in  aliarum  scholarum  commendationem 
protulerat  S.  Pontifex,  et  statim  adnectere  verba  «  sed  servandum  mandatum,»  etc., 
quasi  haec,  nullis  interjectis,  immediate  praecedentibus  jungerentur.  Nec  datum  de¬ 
cretum  Innocent.  X.  (_3.  Apr.  1654.)  satis  fuit  eidem  scriptori,  ut  desineret  com¬ 
memorare  praedicta  Acta.  Congreg.  de  Auxiliis;  ubi  enim  Innocentius  declarat  iis 
Actis  «nullam  omnino  fidem  esse  adhibendam,»  Billuart  legit  nullam  fidem  juri¬ 
dicam,  sed  non  historicam;  quasi  juridicam  fidem  antea  habuerint.  Ceterum  Alva- 
rez,  Gonzales,  Nazarius,  aliique  Jesuitamm  aemuli,  qui  post  finitas  proxime  con¬ 
gregationes  scripserunt,  quique  minutissima  recensent,  quae  in  suae  doctrinae  com¬ 
mendationem  utcumque  conducere  existimabant,  de  iis  quae  referuntur  in  praedictis 
Actis  prorsus  silent;  nec  nisi  elapsis  quadraginta  et  amplius  annis  de  illis  mentio 
habita  est,  cum  scilicet  Paulus  V.,  acoitique  in  Congregationem  de  Auxiliis  Cardi¬ 
nales  et  Consultores  omnes  e  vivis  excessissent. 

eadem  cum  illa  esse  possit ;  in  ratione  tamen  beneficii  eidem 
semper  prcestat. 

593.  Proh.  lma  pars.  I.  Haec  pars  non  tam  demonstratione , 
quam  brevi  declaratione  hic  indiget.  Etenim  —  1)  distinctionem 
inter  efficaciam  virtutis  et  connexionis  jam  dedimus  (n.  581.). — 
2)  Efficaciam  virtutis  tribuendam  esse  tum  gratise  efficaci  ,  tum 
sufficienti,  patet  ex.  dictis  (n.  503.  581.).  Insuper  eam  tribuendam 
esse  gratiae  sufficienti,  liquet  ex  omnibus  argumentis,  quibus 
ostendimus  hanc  conferre  veram  et  expeditam  agendi  potentiam 
(n.  512.  seqq.),  tribuendam  yero  esse  gratiae  efficaci,  evidens 
est;  siquidem  haec  producit  effectum;  ergo  ad  eum  producen¬ 
dum  virtutem  habeat  necesse  est.  —  3)  Efficaciam  denique  con¬ 
nexionis  propriam  esse  gratiae  efficacis  tum  ab  omnibus  conce¬ 
ditur  ,  tum  iis  argumentis  confirmabitur ,  quibus  altera  pars 
hujus  thesis  statim  probabitur. 

594.  II.  Sed  notatu  dignum  est,  ex  simplici  et  certa  distin¬ 
ctione  inter  efficaciam  virtutis  et  connexionis  jam  penitus  con¬ 
velli  plures  difficultates ,  quae  contra  efficaciam  ab  extrinseco 
urgeri  solent.  Quando  dicunt,  ex.  gr.:  si  gratia  diceretur  efficax 
ab  extrinseco,  efficaciam  acciperet  ab  humana  voluntate,  cum, 
juxta  S.  Augustinum  ,  ipsa  potius  tribuat  voluntati  vires  effica- 
cissimas.  Ohjectio  insolubilis  esset ,  si  ageretur  de  efficacia  vir¬ 
tutis ;  sed  tota  quaestio  est  de  efficacia  connexionis. 

Quare  huc  etiam  faciunt  quae  praeclare  scribit  Suarez  (de  Au- 
xil.  opusc.  1.  1.  3.  c.  14.  n.  2.):  «  Neque  propterea  dicendum  est, 
gratiam  accipere  a  libero  arbitrio  efficaciam,  id  est,  actualem  ef¬ 
fectionem,  quia  liberum  arbitrium  nihil  confert  gratiae,  sed  gra¬ 
tia  potius  confertur  libero  arbitrio,  et  per  illam  ac  ratione  il¬ 
lius  praeparatur  et  juvatur:  sed  solum  sequitur,  gratiam  non  pos¬ 
se  suam  effectionem  exercere  sine  libero  arbitrio  ,  quod  est  ve¬ 
rissimum,  quia  haec  est  natura  talis  principii,  et  talis  actionis. 
Ende  nec  proprie  dicetur,  gratiam  pendere  a  libero  arbitrio  in 
sua  efficacitate,  quia  dependentia  dicit  causalitatem,  vel  subordi- 
nationem  inferioris  ad  superius;  sed  proprie  dicetur  gratia  requi¬ 
rere  concomitantiam  liberi  arbitrii  ut  efficax  fiat,  id  est,  ut  ef¬ 
ficiat.  Sicut  causa  prima  ut  agens  cum  secundis  non  pendet  pro- 

prie  ab  illis,  sed  potius  e  converso  hae  pendent  ab  illa;  requirit 
tamen  causa  prima,  ut  sic  operans,  causam  secundam  coefficien- 
tem,  nec  per  illum  concursum  praecise  sumptum  posset  se  sola 
agere,  quamvis  alio  modo  possit,  si  velit.  Proprie  vero  dicetur 
actio  gratiae  pendere  a  libero  arbitrio,  quia  eadem  est  utriusque 
actio,  sicut  diximus  eamdem  esse  actionem  a  causa  prima  et  se¬ 
cunda,  vel  sicut  est  eadem  actio  habitus  et  potentiae  ,  vel  agen¬ 
tis  principalis  et  instrumenti:  his  enim  modis,  vel  aliquo  illorum, 
comparantur  inter  se  gratia  et  liberum  arbitrium.  Unde,  si  ef¬ 
ficacia  gratiae  in  ea  significatione,  quam  nunc  prosequimur,  nihil 
aliud  est,  quam  actio  seu  efficientia  gratiae  aut  denominatio  inde 
desumpta,  etiam  concedi  potest,  efficaciam  gratiae  pendere  a  li¬ 
bero  arbitrio,  quia  ab  illo  pendet  actio  a  qua  gratia  denomina¬ 
tur  efficax,  id  est,  efficiens;  multoque  magis  e  contrario  pendebit 
a  gratia,  quod  liberum  arbitrium  sit  operans  seu  cooperans,  quia 
ipsius  operatio  et  cooperatio  principaliter  a  gratia  pendet.  Sicut 
etiam  actuale  exercitium  gratiae  in  agendo,  vel  determinatio  ejus 
ad  agendum  in  tali  tempore  ,  vel  interdum  etiam  in  tali  specie 
actus  pendet  a  libero  arbitrio  ,  quatenus  illa  determinatio  est 
actio  ejus:  et,  licet  etiam  hoc  titulo  a  gratia  dependeat ,  tamen 
sub  hac  voce  seu  denominatione  determinationis,  peculiari  titulo 
potest  attribui  libero  arbitrio,  propter  proprium  et  intrinsecum 
dominium,  quod  habet  in  actionem  suam,  ut  cap.  17.  magis  de¬ 
clarabimus.  » 

595.  Proh.  2da  'pars.  Hanc  etiam  partem  thesis  nonnisi  paucis 
confirmare  opus  est ,  tum  quia  ea  admittitur  ab  omnibus  cum 
quibus  res  hic  agitur;  tum  quia  diserte  ostendi  solet  in  tractatu 
De  Deo  Uno,  ubi  gratuita  praedestinatio  ad  gratiam  asseritur. 
Unde  breviter  dicimus:  Infallibilitas  connexionis  triplex  est:  af¬ 
fectiva,  cognoscitiva,  objectiva  (n.  582.).  Atqui  haec  triplex  in¬ 
fallibilis  connexio  propria  est  gratiae  efficacis.  Ergo — 

Proh.  min.  quoad  lam  partem.  1)  Ex  Scriptura :  nam  Aposto¬ 
lus  quinquies  praedicat  de  Deo  propositum  :  Rom.  (VIII.  28.): 
«  Diligentibus  Deum  omnia  cooperantur  in  bonum,  iis  qui  secun¬ 
dum  propositum  vocati  sunt  sancti;  »  et  (IX.  11.):  «  Ut  secundum 
electionem  propositum  Dei  maneret.  » — Ephes.  (I.  11.):  «  Praede- 

stinati  secundum  propositum  ejus,  qui  operatur  omnia  secundum 
consilium  voluntatis  suae.  » — Pariter  Eph.  (I.  5.);  II.  Tim.  (I.  9.). 
Jamvero  notetur  cum  Franzelin  (de  Deo  uno,  pag.  703.):  a)  «  Pro¬ 
positum  (TrpoSso-j?)  de  Deo  in  N.  T.  praedicatur  quinquies,  [refert 
hic  quinque  loca,  quae  jam  dedimus]  quibus  in  locis  omnibus  si¬ 
gnificatur  Dei  propositum  et  voluntas,  prout  ab  aeterno  refertur 
ab  beneficium  supernaturale  effectu  ipso  conferendum  in  tempo¬ 
re;  proindeque  adsignificatur  effectus  reapse  futurus,  et  exclu¬ 
ditur  meritum  naturale  aut  jus  humanum  ad  ipsum  beneficium. 
Unde  propositum  non  est  voluntas  antecedens  conditionata ;  sed 
semper  est  voluntas  absoluta.  —  b)  Porro  vocati  (y.x-nroi)  possunt 
quidem  in  oppositione  ad  electos  dici  etiam  illi,  qui  vocationem 
non  sunt  secuti,  ut  Matt.  XX.  16.;  XXII.  14.;  in  aliis  tamen  lo¬ 
cis  y.Xvrot  sunt  fideles  vocationem  re  ipsa  secuti,  quo  sensu  Pau¬ 
lus  in  commate  sequente  adhibet  verbum  vocare :  ‘Quos  vocavit , 
hos  et  justificavit’.  Ubi  vero  additur,  ‘propositum’,  nullo  modo 
possunt  dici  secundum  propositum  vocati,  nisi  qui  etiam  sunt 
secuti,  ut  patet  ex  declarata  significatione  nominis  Trpo^scrtg.  »  — 
Quibus  positis,  en  argumentum: 

Yocatio,  seu  gratia  efficax  in  eo  certe  distinguitur  a  pure  suf¬ 
ficiente,  quod  conjungatur  cum  effectu,  quo  ista  caret.  Atqui  ta¬ 
lis  efficax  vocatio,  juxta  Apostolum,  procedit  ex  Dei  proposito, 
idest  ex  Dei  voluntate  efficaci  et  absoluta  obtinendi  illum  effe¬ 
ctum.  Ergo  hoc  propositum  proprium  est  gratiae  efficacis.  Sed 
idem  propositum  nihil  est  aliud,  quam  infallibili tas  connexionis 
affectiva,  de  qua  agimus.  Ergo  haec  propria  est  gratiae  efficacis. 

2)  Ex  S.  Augustino.  Plura  habet  S.  Doctor  de  hac  re;  sed 
satis  erit  hic  commemorare,  quod  saepissime  loquens  de  Dei  vo¬ 
catione,  vocat  gratiam  efficacem  vocationem  secundum  propo¬ 
situm ,  idest  quae  procedit  ex  voluntate  Dei  absoluta  obtinendi 
effectum.  Sic,  ex.  gr.,  (de  Praedest.  Sanet,  c.  16.  n.  32.)  loqui¬ 
tur  de  vocatione  «  omnium  illorum,  qui  credunt  et  qui  justifican¬ 
tur  in  Christo  » — illos  autem  «  omnes  credentes  »,  ait,  «  vocatos 
secundum  propositum  » — vocatos  pariter  secundum  psopositum 
distinguit  ab  illis,  qui  vocati  credere  noluerunt:  «  Vocat  »,  inquit, 
«  Deus  praedestinatos  multos  filios  suos  ,  ut  eos  faciat  membra 
praedestinati  unici  Filii  sui;  non  ea  vocatione  qua  vocati  sunt  et 

qui  noluerunt  venire  ad  nuptias,  illa  quippe  vocatione  et  Judaei 
vocati  sunt....  Ipsis  vocatis,  ait  Apostolus  [esse  Christum  Dei  vir¬ 
tutem],  ut  illos  [alios  quibus  Christus  est  scandalum  et  stultitia] 
ostenderet  non  vocatos,  sciens  esse  ‘quandam  certam  vocationem 
eorum,  qui  secundum  propositum  vocati  sunt'....  Dixit  ergo:  sed 
ex  vocante,  ‘non  quacumque  vocatione,  sed  qua  vocatione  fit  cre¬ 
dens’....  Deus  igitur  operatur  in  cordibus  hominum  ‘vocatione  illa 
secundum  propositum  suum’,  de  qua  multum  locuti  sumus,  ‘ut 
non  inaniter  audiant  evangelium,  sed  eo  audito  convertantur  et 
credant’.  » — Yide  Suarez  (de  Aux.  opusc.  1.  1.  3.  c.  14.  n.  5. 
seqq.);  et  Franzelin  (de  Deo  Uno,  thes.  56.  et  66.). 

Proh.  min.  quoad  2dam  'partem .  Nequit  Deus  ex  speciali  bene¬ 
volentia  decernere  dari  alicui  gratiam  efficacem  prae  sufficiente, 
nisi  antecedenter  cognoscat  gratiam  quae  de  facto  obtentura  est 
effectum.  Atqui  datur  in  Deo  specialis  illa  benevolentia  (propo¬ 
situm)  dandi  aliquibus  gratiam  efficacem  ut  efficacem.  Ergo.— 
Imo,  uti  merito  notat  Suarez  (de  Aux.  opusc.  1.  1.  3.  c.  14.  n.  10.) 
haec  connexio  cognoscitiva  proprie  dicitur  infallibilitas,  infalli- 
bilitas  enim  proprie  ad  praescientiam  spectat. 

Proh.  min.  quoad  3tia,n  pariem.  Deus  enim  est  in  sua  scientia 
infallibilis;  sed  falli  posset,  si  posset  judicare  aliquam  gratiam 
obtenturam  esse  effectum,  si  ea  posset  illum  non  obtinere.  Ergo. 
—Similiter,  impossibile  est  ut  voluntas  Dei  absoluta  non  implea¬ 
tur;  sed  voluntas  Dei  absoluta  dandi  gratiam  efficacem  posset 
non  impleri,  si  illa  gratia  posset  a  parte  rei  a  consensu  separa¬ 
ri.  Ergo. 

596.  Proh.  3tia  pars.  I.  Ex  Scriptura.  Legitur  (Matth.  XI.  21.): 
«  Yae  tibi  Corozain:  vae  tibi  Bethsaida:  quia,  si  in  Tyro  et  Si¬ 
done  factae  essent  virtutes,  quae  factae  sunt  in  vobis,  in  cinere  et 
cilicio  olim  poenitentiam  egissent.  » — Unde:  Reprehendit  Christus 
Dominus  Judaeos,  quod  conversi  non  fuerint  per  ea  media,  seu 
per  illas  gratias,  per  quas  conversi  fuissent  Tyrii  et  Sidonii,  si 
istis  concessae  fuissent.  Ergo  una  eademque  gratia  potest  in  uno 
carere  effectu,  et  esse  pure  sufficiens;  in  alio  effectum  obtinere, 
et  esse  efficax.  Supponas  gratiam  efficacem  intrinsece  diversam 
a  sufficiente,  quatenus,  ex.  gr.,  illi  adjungitur  praedeterminatio 

physica,  quae  huic  deest;  tunc  vel  gratia,  de  qua  Christus  agit, 
habuisset  eam  praedeterminationem  ,  et  efficax  fuisset  etiam  in 
Judaeis;  vel  non  habuisset,  et  mansisset  pure  sufficiens  etiam  in 
Tyriis  et  Sidoniis:  quod  si  gratiae,  quae  concessa  fuisset  Tyriis 
et  Sinodiis,  adjuncta  fuisset  physica  praedeterminatio,  non  vero 
gratiae  concessae  Judaeis,  nonne  potuissent  hi  respondere  Christo: 
per  alia  signa,  per  alias  virtutes  ,  per  aliam  gratiam  conversi 
fuissent  Tyrii  et  Sidonii;  nam  si  eamdem,  quam  nobis,  illis  de¬ 
disses,  nec  ipsi  conversi  fuissent.  «  Si  Tyrii  »,  recte  inquit  Sua- 
rez  (de  Auxil.  opusc.  1.  1.  3.  cap.  20.  n.  6.),  «  credituri  erant, 
si  apud  eos  Christus  praedicasset  et  virtutes  fecisset,  quia  ipse 
interius  majus  lumen,  fortioresque  inspirationes,  aut  fortasse  phy¬ 
sicam  praedeterminationem  eis  daturus  esset;  quo  titulo  potuis¬ 
set  eo  nomine  reprehendere  Judaeos,  quod  cum  illis  signis  et  prae¬ 
dicatione  non  crederent,  cum  quibus  alii  erant  credituri?  Re¬ 
spondere  enim  merito  possent  se  non  recepisse  illud  lumen,  et 
illas  inspirationes,  cum  quibus  alii  credituri  erant....  et  ideo  re¬ 
prehendi  non  posse  quod  non  crederent.  » 

597.  II.  Ex  Patribus.  Origenes  (1.  3,  Periar,  n.  10.)  ubi  de¬ 
fendendo  tam  in  bonis  quam  in  malis,  arbitrii  libertatem,  sumit 
exemplum  ex  Paulo  ad  Hebr.  VI.  de  terra,  «  quae  saepe  venien¬ 
tem  super  bibens  imbrem,  germinat  vel  herbam  opportunam,  vel 
spinas,  aut  tribulos.  »  Et  addit:  «  Ex  his  quos  assumpsimus  Pauli 
sermonibus  evidenter  ostenditur,  quod  uno  eodemque  opere  Dei, 
quo  imbrem  terrae  largitur,  alia  quidem  diligenter  exculta  fru¬ 
ctus  ferat  bonos,  alia  vero,  quae  neglige^nter  exculta  est,  spinas, 
et  tribulos  proferat.  » — Cvrillus  (1.  11.  in  Joan.  c.  17.  v.  12.), 
de  Juda  dicit:  «  Quod  si  proditor  mqualiter  aliis  Salvatoris  au¬ 
xilium  non  habuisset,  frustra  haec  a  nobis  dicerentur  [scilicet,  ipsi 
Judae  lapsum  esse  tribuendum],  sin  autem  non  minus  quam  ce¬ 
teri  divina  gratia  regebatur,  sed  suo  ipsius  judicio  in  profun¬ 
dum  perditionis  delapsus  est,  quomodo  etiam  non  servavit  eum 
Christus?  »  utique  quantum  in  ipso  erat,  et  quantum  satis  erat, 
ut  cum  aliis  innocens  permaneret,  unde  concludit:  «Gratia  igi¬ 
tur  in  aliis  effulsit,  servavitque  omnes  qui  cooperantem  ei  vo¬ 
luntatem  tradiderunt,  sic  enim  salutis  nostrae  modus  dispositus 
est.  » — S.  August.  (ad  Simpl.  1.  1.  q.  2.  n.  13.),  ait;  «  Quamvis 

multi  uno  modo  vocati  sint,  quia  tamen  non  omnes  uno  modo 
affecti  sunt,  illi  soli  sequuntur  vocationem  qui  ei  capiendae  re- 
periuntur  idonei.  »  Et  infra  (n.  14.):  «  Cum  ergo  alius  sic,  alius 
autem  sic  moveatur  ad  fidem,  eademque  res  saepe  alio  modo  di¬ 
cta  moveat,  alio  modo  dicta  non  moveat,  aliumque  moveat  alium 
non  moveat.»  Per  quae  verba,  et  alia  multa,  quae  ibi  habet  si¬ 
milia,  aperte  sentit  cum  eadem  vocatione  unum  consentire,  al¬ 
terum  repugnare.  Et  (de  Civ.  Dei,  1.  12.  c.  6.)  ubi,  explicat  ad 
illam  diversitatem  constituendam  vim  libertatis  sufficere  dum¬ 
modo  habeat  auxilium  utrumque  sufficiens,  inquit:  «  Si  enim  ali¬ 
qui  duo  aequaliter  affecti  animo  et  corpore,  videant  unius  corpo¬ 
ris  pulchritudinem,  qua  visa,  unus  eorum  ad  illicite  perfruendum 
moveatur,  alter  in  voluntate  pudica  stabilis  perseveret,  quid  pu¬ 
tamus  esse  causae  »,  utique,  nisi  usum  libertatis;  discurrens  enim 

l 

deinde  ,  alias  causas  excludendo ,  addit:  «  Si  eadem  tentatione 
ambo  tententur,  et  unus  ei  cedat  ,  alter  perseveret ;  quid  aliud 
apparet ,  nisi  unum  voluisse  ,  alterum  noluisse  a  castitate  de¬ 
ficere?  » 

598.  III.  Ex  Ratione.  1)  Coilato  eodem  entitative  auxilio  duo¬ 
bus  hominibus,  utrique  confertur  potentia  agendi,  atque  in  utro¬ 
que  manet  libertas;  at,  manente  potestate  agendi  cum  libertate, 
fieri  potest,  potentia  antecedente,  ut  unus  consentiat,  alter  resi¬ 
stat;  ergo  unum  idemque  entitative  auxilium  potest  in  uno  esse 
efficax,  in  alio  pure  sufficiens. — 2)  Si  gratia  efficax  entitative 
differret  a  sufficiente,  aliquid,  juxta  adversarios,  illi  adjungere¬ 
tur  necessarium  ad  actum,  quod  deesset  huic,  conferenti  solum 
potestatem.  Atqui  collata  vera  potestate,  nihil  aliud  requiritur 
ex  parte  principii,  ut  sequatur  actus,  nisi  quod  principium  exe- 
rat  virtutem  suam.  Ergo — Huc  faciunt  omnia  argumenta,  quibus 
impugnavimus  gratiam  sufficientem  Thomistarum  (n.  546.  seqq.). 
— 3)  Aliqui  ex  Angelis,  qui  ceciderunt,  perfectioris  naturae  erant, 
quam  alii,  qui  steterunt;  ergo  illi  habuerunt  majorem  gratiam: 
siquidem,  in  sententia  theologorum  post  D.  Thomam,  gratia  col¬ 
lata  fuit  Angelis  juxta  mensuram  donorum  naturalium  (De  Deo 
Creante,  n.  424.).  Ergo  fieri  potest  ut  major  gratia  maneat  pure 
sufficiens;  minor  vero  sit  efficax.  Cf.  Suarez  (de  Auxil.  1.  c.  n.  8.; 
et  de  Gratia,  1.  c.  n.  20.). 

599.  Dices:  Si  gratia  efficax  non  differret  intrinsece  et  enti- 
iat-ive  a  pure  sufficiente ,  sed  solum  ab  extrinseco  ,  puta  a  li¬ 
bero  consensu  voluntatis  ;  gratia  ,  vel  efficax  ,  esset  versatilis. 
Atqui  id  absurdum  videretur. 

Respondetur ,  dist.  maj.:  esset  versatilis ,  seu  talis,  ut  possit 
ad  bonum  ac  malum  indifferenter  movere,  neg.;  talis,  ut  non  in¬ 
ferat  certo  voluntatis  consensum,  subd.:  inspecta  sola  intrinseca 
ejus  natura,  conc .;  inspecto  Dei  proposito,  quod  praesupponit  prae¬ 
scientiam  de  consensu  conditionate  futuro,  neg.  Altera  pars  di¬ 
stinctionis  satis  intelligitur  ex  dictis;  ad  primam  autem  decla¬ 
randam  recte  notant  Wirceburgenses  (n.  381.):  «  Versatile  dun- 
taxat  proprie  dicitur  illud,  quod  ex  se  non  magis  propendet  ad 
unam  partem,  quam  ad  alteram,  potest  tamen  ab  alio  agente  vel 
movente  in  partes  contrarias  flecti  aut  inclinari ;  qua  ratione  in 
physicis  tritones,  seu  ventorum  indices  turribus  impositi,  in  mo¬ 
ralibus  voluntas  solent  vocari  versatiles  ;  ejusmodi  autem  non 
esse  gratiam  plane  est  evidens;  tum  quia  haec  natura  sua  volun¬ 
tatem  determinate  ad  bonum  allicit  et  movet;  tum  quia  volun¬ 
tas  sua  libertate  facere  nequit,  ut  gratiam  secum  ad  actum  ma¬ 
lum,  vel  omissionem  concurrat;  quamvis  facere  possit,  ut  cum 
omissione  actus  boni,  ad  quem  inclinat,  et  etiam  cum  actu  malo, 
a  quo  retrahit,  gratia  componatur  ,  eo  quod  necessitatem  non 
inferat:  unde  multo  minus  adhuc  gratia  actualis  potest  dici  ver¬ 
satilis,  quam  supernaturalis  habitus.  Deinde  etiam  distinguen¬ 
dum  est  inter  gratiam  ipsam  et  usum  gratice:  ipsa  gratia  sive 
quoad  entitatem  sive  quoad  existentiam  non  est  subjecta  libero 
arbitrio,  sed  soli  Deo,  qui  illam  creat,  facit  hujus  vel  illius  spe¬ 
ciei  aut  intensionis,  dat  homini,  vel  negat :  usus  tamen  gratiae 
potest  dici  relictus  in  potestate  humana  ,  quatenus  de  fide  est, 
hominem  accepta  gratia  posse  consentire  vel  dissentire;  quam¬ 
vis  cum  ipse  bonus  gratiae  usus  et  consensus  non  sit  a  volunta¬ 
te,  nec  in  potestate  ejus,  nisi  per  gratiam  elevatae  et  adjutae, 
nequeat  dici  libero  arbitrio  [soli]  proprie  subjectus.  » — Reliquae 
objectiones  aptius  solventur,  exposito  jam  Molinae  systemate. 

ARTICULUS  QUINTUS 

Utrum  Efficacia  Gratiae  constituenda  sit  in  Physica 

Praedeterminatione. 

§  I. 

Exponitur  Systema  Thomysticum. 

600.  Exhibuimus  in  praecedente  artic.  generalem  conspectum  to¬ 
tius  quaestionis  de  natura  gratiae  efficacis;  et  vidimus  in  eo  theo¬ 
logos  omnes  convenire,  quod  efficaci  gratiae,  prae  sufficiente,  tri¬ 
buatur  infallibilitas  connexionis  cum  effectu,  seu  cum  consen¬ 
su.  Agitur  nunc  de  hac  infallibilitate  connexionis  explicanda, 
juxta  triplex  quod  proposuimus  systema  (n.  588.);  ut  inde  inno¬ 
tescat  modus,  quo  cum  illa  salva  consistat  humana  libertas.  In¬ 
cipimus  a  systemate  Thomistico,  quod  ita  vocatur,  quia  ejus  as¬ 
sertores  putant  ac  profitentur  se  puram  ,  hac  in  re,  D.  Thomae 
doctrinam  tradere  et  propugnare. 

601.  Statuto  principio,  quod  rerum  omnium  futuritio  pendet  a 
divina  voluntate,  ex  eo  immediate  inferunt  Thomistae  ,  dari  de¬ 
creta,  quibus  Deus  ab  aeterno  praedefinivit  omnes  actiones  libe¬ 
ras  in  tempore  futuras,  quaeque  sunt  earum  actionum  causa.  Cum 
vero  actio  libera  supernaturalis  non  efficiatur  ,  nisi  cum  gratia 
efficaci;  Deus  ab  aeterno  decrevit  se  hanc  gratiam  daturum,  et 
actionem  quae  ex  ea  futura  est:  ideo  ergo  Petrus  consensurus  est 
alicui  gratiae,  eidemque  consentiet ,  quando  illi  confertur,  quia 
sic  Deus  ab  aeterno  decrevit.  «  Infallibilis  autem  »,  inquit  Bil- 
luart  (de  Deo,  diss.  8.  a.  3.  §  1.),  «  efficacia  divinorum  decreto¬ 
rum  circa  actus  nostros  liberos,  maxime  bonos,  est  ab  omnipo- 
tentissima  Dei  voluntate  et  supremo  ejus  dominio  quod  habet  in 
voluntates  hominum,  et  non  a  concursu  praeviso;  seu,  ut  alii  di¬ 
cunt,  divina  decreta  circa  actus  nostros  liberos  sunt  ex  se  et  ab 
intrinseco  efficacia.  » 

602.  Si  autem  tota  rerum  futuritio  a  Dei  decretis  sumenda  est; 
antecedenter  ad  illa,  et  independenter  ab  illis  nequit  Deus  futura 

libera  cognoscere;  intellectus  enim  prsesupponit  suum  objectum.  Si 
ergo  a  Thomistis  quaeramur:  quomodo  videt  Deus  futura  libera? 
Respondent:  «  Deus  cognoscit  futura  absoluta  contingentia  et  li¬ 
bera  in  suo  decreto  eorum  futuritionem  determinante,  sive  in 
essentia  sua  hujusmodi  decreto  determinata.  »  Cujus  «  ratio  fun¬ 
damentalis  est:  Deus  cognoscit  alia  a  se  in  se  ut  in  causa;  atqui 
est  causa  futurorum  contingentium  per  decretum  suae  voluntatis; 
ergo.  » — Billuart  (de  Deo,  d.  6.  a.  4.  §  2.). 

603.  Quod  si  quis  dicat:  praeter  futura  libera  absoluta  ,  dantur 
futura  libera  conditionata  sub  conditione  non  ponenda:  ex.  gr. 
(Matth.  XI.  21.)  Christus  Dominus  ait:  «  Si  in  Tyro  et  Sidone 
factae  essent  virtutes,  quae  factae  sunt  in  vobis,  olim  in  cilicio  et 
cinere  poenitentiam  egissent »;  videtne  ergo  Deus  haec  futura? 
Nunc  omnes  respondent  affirmative,  nec  negari  potest;  secus  enim 
plures  quaestiones  poni  possent,  quibus  Deus  respondere  haud  pos¬ 
set,  et  sic  infinitae  ejus  scientiae  perfectioni  derogaretur.  At  vero, 
si  verum  est  quod  tota  rerum  futuritio  pendet  a  divinis  decre¬ 
tis,  et  in  illis  Deus  futura  intuetur  ;  danturne  decreta  ,  quibus 
Deus  vult  futura  sub  conditione  non  ponenda,  futura  proinde  quae 
numquam  erunt,  sicut  numquam  fuit  conversio  Tyriorum  et  Si¬ 
doniorum?  Affirmative  iterum  respondent  Thomistae.«  Sicut  enim  », 
inquit  Billuart  (de  Deo,  d.  6.  a.  6.  §  1.),  «  nullum  est  futurum 
absolutum  nisi  ex  decreto  Dei  simpliciter  absoluto  ,  ita  nec  ul¬ 
lum  futurum  conditionatum  nisi  ex  decreto  Dei  objective  condi- 
tionato;  et  sicut  futura  absoluta  in  suo  decreto  absoluto  Deus  co¬ 
gnoscit,  ita  et  futura  conditionata  in  suo  decreto  conditionato.» 

604.  Quale  autem  sit  istud  decretum  explicat  Billuart  (1.  c. 
§  10.),  dicens:  «  Decretum  in  Deo,  quod  dicitur  etiam  praedefini- 
tio  et  praedestinatio  (sumendo  praedestinationem  lato  sensu),  ni¬ 
hil  est  aliud  quam  libera  divinae  voluntatis  volitio  seu  determi¬ 
natio  efficax  et  infallibilis,  suavis  tamen,  circa  eventus  futuros. 
Duplex  est,  absolutum  et  conditionatum...  et  hoc  iterum  est  du¬ 
plex,  conditionatum  ex  parte  subjecti,  et  ex  parte  objecti.  Con¬ 
ditionatum  ex  parte  subjecti  est,  quando  persona  decernens  non 
habet  quidem  actualem  voluntatem  tale  quid  faciendi,  haberet 
tamen,  si  certa  conditio  poneretur,  ut  cum  dico  :  ‘Vellem  venari 
si  non  essem  clericus;  vellem  ire  Romam,  si  non  essem  podagei’. 

Unde  tale  decretum  est  tantum  velleitas,  qua  quidem  nihil  actu 
decernitur,  sed  remittitur  decernendum  in  futurum  si  ponatur 
conditio.  Conditionatum  ex  'parte  objecti  tantum  est,  quando  per¬ 
sona  decernens  habet  actualem  volitionem  aliquid  faciendi,  su¬ 
spenditur  tamen  executio  donec  ponatur  certa  conditio;  ut  cum 
quis  dicit:  ‘Volo  dare  mille  florenos  Titio,  si  ducat  filiam  meam 
in  uxorem;  dabo  equum  meum  Caio  si  me  cras  convenerit’.  » 

605.  In  his  ergo  decretis  subjective  absolutis,  objective  condi- 
tionatis,  juxta  Thomistas,  Deus  videt  futura  libera  conditionata. 
Unde:  ut  redeamus  ad  propositum  exemplum  ,  Deus  dixit:  Volo 
Tyriorum  conversionem  si  fiant  apud  eos  virtutes  quae  factae  sunt 
in  Bethsaida:  en  decretum,  quod  Thomistae  vocant  subjective  ab¬ 
solutum  objective  conditionatum,  et  in  quo  Deus  illam  videt  con- 
ditionate  futuram;  sed  non  fient  illae  virtutes  apud  Tyrios:  en 
decretum  absolutum,  in  quo  Deus  videt  absolute  non  futuram  con¬ 
versionem  Tyriorum. 

606.  Si  quaeratur  insuper:  ad  quamnam  scientiam  referenda  est 
cognitio  horum  futurorum?  Aliqui  dicunt,  ad  scientiam  visionis; 
alii  ad  scientiam  simplicis  intelligentice;  Billuart  admittit  alte¬ 
rutrum  explicandi  modum,  dummodo  retineatur,  quod  Tbomistis 
commune  est,  ea  futura  a  Deo  cognosci  in  suis  decretis  antece- 
denter  ad  praevisum  hominis  consensum,  qui  sine  aliquo  Dei  decreto 
nequit  esse  nec  conditionate  futurus. 

607.  At  vero — 1)  si  quidquid  futurum  est  ,  ideo  futurum  est 
quia  ita  Deus  decrevit,  et  in  eo  decreto  videt  Deus  illud  futu¬ 
rum:  necesse  est  ut  Deus  habeat  medium  infallibiliter  efficiendi 
id  quod  decrevit  ab  aeternitate;  secus  enim  Deus  videre  posset 
ut  futurum  quod  futurum  non  est  ,  et  sic  falli  in  sua  scientia. 
— 2)  Similiter,  cum  ex  dictis  decretum,  in  quo  Deus  videt  omnia 
futura,  sit  antecedens  ad  omnem  praevisionem  consensus  creaturae; 
necesse  est  ut  medium  illud  sit  natura  sua  aptum  ad  consensum 
voluntatis  certo  obtinendum,  antecedenter  ad  consensum  ipsum, 
et  independenter  ab  ipso. — Quodnam  ergo  est  hujusmodi  medium  ? 

608.  Respondent  imprimis:  est  omnipotentissima  Dei  voluntas. 
— Sed  Dei  voluntas  non  immediate,  sed  mediante  aliquo,  obtinet 
nostrum  consensum:  quodnam  est  illud?  Est  prcemotio  physica, 
quam,  inquit  Goudin  (Philos.  4.  p.  de  Deo  Praemot.  q.  4.  a.  1.), 

«  vocant  Motionem  quidem,  quia  omnes  creaturae  illa  ad  agen¬ 
dum  moventur;  Praeviam  vero  quia  omnes  actiones  naturaliter 
praecedit;  Physicam  demum,  quia  non  consistit  in  illis  excitatio¬ 
nibus  et  persuasionibus  ,  quibus  etiam  homo  hominem  movere 
potest,  et  boni  Angeli  suos  clientes  ad  virtutem  interius  excitant, 
sed  in  subministratione  interioris  virtutis,  et  activa  applicatio¬ 
ne,  sicut  magis  infra  constabit.  Solet  etiam  vocari,  Prcedeter - 
minatio  physica,  quod  per  illam  virtus  activa  creaturae  ex  in¬ 
differenti  et  otiosa  reducatur  ad  actum  determinatum.  »  Et  paulo 
post  (art.  2.)  cit.  Auctor,  ad  quem  Billuart  remittit,  addit:  «  Prae- 
motio  physica  est  influxus  causae  primae  receptus  ,  non  quidem 
immediate  in  effectibus,  sed  in  causis  secundis,  quo  Deus  ipsis 
actualem  efficacitatem  inspirat,  quo  eas  movet  et  applicat  non 
solum  objective  ac  moraliter,  alliciendo  et  suadendo;  sed  etiam 
physice  et  active,  interius  inclinando,  applicando,  determinando, 
ac  ultimam  illam  activitatem,  ad  quam  statim  sequitur  actio, 
influendo;  et  ideo  dicitur,  Motio  physica .  Sed  quia  motio  et  ap¬ 
plicatio  virtutis  activae  ad  agendum  est  prius  natura  quam  ipsa 
actio,  sicut  omnis  via  est  prior  suo  termino,  et  omnis  causa  suo 
effectu,  ideo  motio  illa  dicitur,  praevia  motio  seu  prcemotio.  » 
Hanc  proinde  ita  definit:  «  Praemotio  physica  est  influxus,  quo 
Deus  praevie,  active  et  intrinsece  applicat  causam  secundam  ad 
agendum.  » 

609.  Necessitatem  autem  physicae  praedeterminationis  respectu 
voluntatis  praecipue  repetunt  Thomistae  ex  duplici  causa;  nempe 
ex  ratione  primae  Causae  in  Deo  ,  et  ex  indifferentia  voluntatis: 
unde  ea  est  absolute  necessaria  ad  omnem  actum  sive  natura¬ 
lem  sive  supernaturalem.  «  Numquam  contingit  »,  ait  Billuart  (de 
gratia,  diss.  5.  a.  2.  §  2.),  «  quod  haec  potentia  quam  confert 
gratia  sufficiens,  agat  aut  obtineat  suum  principalem  et  ultimum 
effectum,  nisi  ope  gratiae  efficacis  [physicae  praedeterminationis]; 
alioquin  Deus  desineret  esse  causa  prima  et  immediata  actionis, 
et  creatura,  quae  non  obstante  potentia  et  elevatione  collata  per 
gratiam  sufficientem,  est  semper  indifferens,  sibi  ipsi  daret  de¬ 
terminationem  quam  non  habet,  fieretque  prima  causa  suae  sa¬ 
lutis.  » 

610.  Quae  ut  melius  declarent,  quatuor  ex  ordine  distinguunt: 

1)  Homo  accipit  a  Deo  suum  esse;  et  sic  ab  co  dependet  ut 
sit.— 2)  Accipit  a  Deo  vires  agendi;  et  sic  ab  eo  dependet  ut  pos¬ 
sit  agere.  —  3)  Accipit  a  Deo  applicationem  virtutis  ad  agendum 
(per  physicam  praemotionem);  et  sic  pendet  a  Deo  ut  agat. — 
4)  Datur  concursus  simultaneus  attingens,  et  quidem  non  ut  cau¬ 
sa  partialis,  totum  actum;  et  sic  ipse  actus  a  Deo  totus  est.  Vide 
Goudin  (op.  cit.  1.  c.  a.  2.). 

611.  Igitur  apud  Thomistas  infallibilis  connexio  affectiva,  quae 
competit  gratiae  efficaci  prae  sufficiente,  repetenda  est  ex  illo  de¬ 
creto,  quo  Deus  independenter  a  meritis  nostris,  et  antecedenter 
ad  praevisionem  nostri  consensus  conditionati,  decernit  dare  prae- 
motionem  physicam — cognoscitiva  vero  infallibilis  connexio  re¬ 
petitur  ex  scientia,  qua  Deus  videt  in  illo  decreto  (et  consequen¬ 
ter  ante  praevisionem  nostri  consensus  conditionati)  se  daturum 
esse  physicam  praemotionem — objectiva  denique  repetenda  est  ex 
ipsa  physica  praemotione,  quae,  uti  inquit  Gonetus  (Clyp.  Tho- 
mist.  d.  9.  a.  5.  §  1.),  definitur:  <<  actio  Dei,  quae  voluntatem  hu¬ 
manam  priusquam  ipsa  se  determinet,  ita  ad  actum  movet  insu¬ 
perabili  virtute,  ut  voluntas  nequeat  omissionem  sui  actus  cum 
illa  praemotione  conjungere.  » — Hinc  apparet  quid  sufficienti  gra¬ 
tiae  intrinsece  addit  gratia  efficax  :  addit  praedeterminationem 
physicam.  «  Ita  ut  »,  inquit  Billuart  (de  Gratia,  diss.  5.  art.  6.), 
«  inter  gratiam  et  effectum  sit  connexio  infallibilis  ,  non  solum 
infallibilitate  praescientiae,  ut  volunt  Congruistae,  sed  causalita- 
tis;  neque  infallibilitas  operationis  fundetur  in  praescientia  nostri 
consensus,  sed  e  contra  praescientia  nostri  consensus  fundetur  in 
infallibilitate  divinae  causalitatis.  » 

612.  Jamvero,  his  admissis,  facile  intelligitur  quomodo  gratia 
efficax  habeat  infallibilem  cum  consensu  connexionem,  quam  omnes 
in  ea  agnoscunt;  sed  quomodo  manet  simul  ejusdem  consensus 
libertas,  quam  etiam  Ecclesia  docet?  Agitur  enim  de  efficacia 
gratiae  concilianda  cum  humana  libertate. — Respondet  Billuart 
(de  Gratia,  diss.  5.  art.  2.  §  2.):  «  Cum  Dei  omnipotentia  non  sit 
minus  universalis  quam  efficax,  et  se  extendat  ad  omnia  entia  et 
omnes  differentias  ac  modos  entium;  motio  quae  ex  illa  profluit 
non  solum  confert  actionis  substantiam,  sed  etiam  modum  quo 
fieri  debet  conformiter  ad  naturam  causae  secundae ;  ita  ut  si  sit 

causa  necessaria,  moveat  ut  necessario  agat;  si  sit  causa  libera, 
movet  ut  libere  agat,  et  sublata  dumtaxat  indifferentia  passiva 
relinquit  integram  indifferentiam  activam,  hoc  est,  veram  et  com¬ 
pletam  potentiam  iisdem  stantibus  circumstantiis  non  agendi, 
illi  resistendi,  oppositum  faciendi,  non  secus  ac  si  ipsa  voluntas 
sola  se  determinaret.  » 

613.  Sed  haec  responsio  salvat  quidem  fidem  Thomistarum;  nam 
affirmat  Deum  ita  movere  creaturas  liberas,  ut  salva  maneat  ea¬ 
rum  libertas:  at  cum  nullo  modo  explicet  quomodo  cum  'physi¬ 
ca  praede  terminatione  maneat  libertas,  nullo  modo  ostendit  quo¬ 
modo  cum  eorum  fide  cohaereat  eorum  doctrina.  Hinc  est,  quod 
ipsi  recurrunt  ad  varias  distinctiones,  praesertim  sensus  compo¬ 
siti  et  sensus  divisi  quam,  uti  a  Thomistis  intelligitur  ,  paulo 
inferius  exponemus  et  refutabimus.  Interim  juverit  advertere  Ca- 
jetanum  (in  1.  p.  q.  22.  a.  4.),  jam  dixisse:  «  Quae  communiter 
dicuntur  de  sensu  composito  et  diviso,  de  necessitate  consequen¬ 
te  et  consequentis....  intellectum  non  quietant  ». — Franc.  Aravius 
Episcopus  Segoviensis  Ordinis  Praedicat,  (t.  2.  in  1.  2.  p.  468.), 
ait:  «  Quod  quidam  dicunt,  Deum  voluntatem  quoad  exercitium 
ad  primum  actum  determinare  ita,  quod  in  sensu  composito  ne¬ 
queat  in  actum  illum  non  prodire,  licet  in  sensu  diviso  libere 
eum  eliciat,  mihi  est  parum  probabile;  quia  cum  illa  determina¬ 
tio  sit  ab  Auctore  naturae  et  sit  proveniens  ex  intrinseca  ipsius 
voluntatis  natura,  si  illam  admittimus,  simpliciter  et  in  omni  sen¬ 
su  necessitare  debet  voluntatem  ad  illum  actum.  »— Georgius  Al- 
bertini  Ordinis  Praedicat,  verbis  acrioribus,  quae  referre  non  libet, 
disputat  adversus  illos  theologos,  excusat  vero  eos ,  quod  «  cum 
ventum  fu  et*  it  ad  objectiones  pie  et  sapienter  a  suo  systemate 
recedunt.  »  (Orat.  2.  ad  theologos  Bannez  et  Lemos.  n.  40.  41.; 
Dissertat,  ad  Dominicum  Pelegrini  n.  79.). 

614.  Imo  ipse  Billuart  (de  Deo,  dissert.  8.  a.  4.  §2.),  sibi  obji¬ 
cit:  «  Esto  ex  his,  et  praesertim  ex  illo  celebri  S.  Thomae  prin¬ 
cipio,  scilicet,  Dei  praedefinitionem  et  praemotionem  non  esse  so¬ 
lum  ad  substantiam  actus,  sed  etiam  ad  modum,  evincatur  stare 
libertatem  cum  ista  praedefinitione  et  praemotione  per  se  efficaci; 
non  tamen  satis  explicatur  modus  quo  haec  concordia  a  nobis  in¬ 
digi  possit.  »  Et  addit:  «  Respondeo  mysterium  esse.  » — Qua  in 

re  imitatus  est  eum,  qui  prsesefertur  physicae  prsedeterminatio- 
nis  inventor,  Bannez,  qui  (in  2.2.  q.  10'.  a.  1.  conci.  3.  docum.3. 
Opp.  tom.  3.  pp.  249.  250.),  inducit  theologos  nobiscum  faten- 
tes  se  non  posse  intelligere  libertatem  arbitrii  sub  gratia  et  cum 
gratia,  si  haec  ex  sua  intrinseca  natura  ita  est  efficax,  ut  non 
simul  possent  stare  hmc  duo:  iste  homo  recipit  tale  auxilium,  et 
iste  homo  non  convertitur.  »  Eos  autem  ita  redarguit  Bannez: 
<  ad  hanc  ego  objectionem  responsurus  nequeo  satis  mirari  hu¬ 
jusmodi  theologorum  ignorantiam  ne  dicam  temeritatem.  Nam 
primum  omnium  debuissent  credere,  quod  aiunt  se  non  posse  in¬ 
telligere;  credimus  enim  Catholici  mysterium  Trinitatis,  etiamsi 
non  intelligamus.  » 

615.  Sed,  pace  tanti  viri,  etsi  ratio  non  possit  demonstrare  my¬ 
sterium  Trinitatis;  nihil  tamen  objicit,  quod  demonstret  ejus  re¬ 
pugnantiam:  potest  ne  idem  dici  de  prsedeterminatione  physica 
ad  humanam  libertatem  comparata  ?  Mysterium  Trinitatis  est 
certe  revelatum,  et  uti  tale  ab  Ecclesia  proponitur:  num  reve¬ 
lata  pariter  est  prsedeterminatio  physica?  Si  fides  tandem  exi¬ 
gitur,  nonne  satius  esset  credere  coexistentiam  libertatis  cum 
gratia  efficaci,  quae  certe  est  revelata  et  definita  ,  et  relinquere 
omnino  physicam  praedetenninationem  ?  «  Mirum  plane  est  »,  in¬ 
quit  Illmus  Aravius,  O.  P.  (1.  c.  n.  41.),  «  quod  quidam  novitii 
theologi  [tempore  Aravii],  quorum  multi  absque  ullo  examine 
suorum  magistrorum  sectantur  placita,  tantam  sibi  fidem  velint 
haberi,  ut  indubitanter  posteri  theologi  credere  teneantur  hunc 
Dei  physicum  humanse  voluntatis  prfedeterminativum  concursum, 
cujus  nec  Concilia  nec  SS.  Patres  aliquando  meminerunt,  sed  ab 
eis  fuit  quodam  fallaci  discursu  confictus.  »  Vide  Franzelin  (de 
Deo  thes.  43.  Nota). 

616.  Ex  his,  ni  fallor,  satis  in  perspicuo  posita  est  Thomista- 
rum  mens.  Nunc  ne  in  longum  abeamus,  juvat  quaestionis  nostrse 
limites  priefinire.  Quae  contra  Thomistarum  systema  afferri  so¬ 
lent  ad  tria  capita  communiter  revocantur,  secundum  triplicem 
infallibilem  connexionem,  quam  gratia  efficax  sufficienti  addit. 
Verum — 

1)  De  infallibili  connexione  cognoscitiva  sensu  Thomistico  agi¬ 
tur  in  Tractatu  de  Deo,  ubi  de  Dei  scientia.  Unde,  ad  rei  intel- 

ligentiam,  sufficit  hic  paucis  impugnare  decreta  illa  subjective 
absoluta,  objective  conditionata,  quae  Thomistae  adstruunt. 

2)  Infallibilis  connexio  affectiva  sensu  Thomistico  ut  per  se 
patet  et  expresse  fatetur  Billuart  (de  Deo  diss.  8.  a.  4.;  et  de 
gr.  diss.  5.  a.  6.)  iisdem  impugnatur  argumentis,  ac  gratia  prae- 
determinans,  seu  Thomistica  infallibilis  connexio  objectiva .  Suf¬ 
ficit  ergo  de  hac  diserte  agere  ;  eo  vel  magis  quod  ea  proprie 
pertinet  ad  praesentem  quaestionem,  cum  de  Dei  decretis  agatur 
potius  in  Tract.  De  Deo  Uno. 

3)  Ad  evertendam  vero  gratiam  praedeterminantem,  seu  conne¬ 
xionem  infallibilem  objectivam  sensu  Thomistico  ,  multa  afferri 
solent  argumenta.  Quae  ex  auctoritate  ,  praesertim  Patrum  ,  pe¬ 
tuntur,  dabimus,  quantum  satis  est,  in  expositione  systematis 
nostri.  Quae  vero  petuntur  ex  ratione,  ad  tria  praesertim  capi¬ 
ta  reducuntur:  praedeterminatio  physica  tollit  libertatem — destruit 
gratiam  vere  sufficientem — videtur  Deum  facere  auctorem  pecca¬ 
ti.  Tertium  hic  silentio  praeterimus*:  apud  Auctores  nostros  pas- 
sim  videri  potest;  secundum,  post  ea  quae  diximus  de  gratia  suf¬ 
ficiente,  satis  erit  innuere;  urgebimus  ergo  argumentum  ex  hu¬ 
mana  libertate  petitum,  illudque  variis  modis  proponemus,  ut  si¬ 
mul  praecludatur  aditus  Thomistarum  effugiis. 

617.  His  itaque  declaratis — 

§  I- 

Solvitur  Proposita  Quaestio. 

Prop.  XXI.  —  Cum  voluntas  viribus  suis  nihil  addat  gratia 
sed  potius  gratia  det  vires  e  ff  carissimas  voluntati,  efficacia 
virtutis  intrinseca  gratice  dicenda  est.  At  vero  infallibilis  ef¬ 
ficacia  connexionis  ejusdem  gratice  cum  voluntatis  consensu 
non  videtur  ,  ut  Thomistis  placet ,  in  physica  proedeter mina¬ 
tione  constituenda . 

618.  Prob. — 1. — Ut  explicetur  efficacia  connexionis  gratiae  cum 
consensu  per  physicam  praedeterminationem ,  necesse  est,  faten- 
t ibus  Thomistis  (n.  603.)  admittere  Dei  decreta,  quae  ipsi  vocant 

subjective  absoluta,  objective  conditionata.  Atqui  hujusmodi  de¬ 
creta  repugnantiam  involvere  videntur.  Ergo  — 

Prob.  min.  1)  Deus  non  potest  velle  decreto  subjective  abso¬ 
luto  quod  est  impossibile;  atqui,  si  admitterentur  decreta  illa, 
Deus  decreto  subjective  absoluto  vellet  impossibile.  Sic,  ex.  gr., 
in  casu  Tyriorum  et  Sidoniorum  Deus  habuit  decretum  simpli¬ 
citer  absolutum  non  dandi  illis  gratias,  quas  concesserat  Coro- 
zaitis  et  Bethsaitis;  in  hoc  enim  decreto,  juxta  Thomistas,  Deus 
cognovit  conversionem  Tyriorum  et  Sidoniorum  absolute  non  fu¬ 
turam:  at  posito  tali  decreto,  jam  horum  conversio  est  simplici¬ 
ter  impossibilis;  ergo  si  Deus  vellet  decreto  subjective  absoluto 
eorum  conversionem,  vellet  impossibile. 

2)  Fatentur  ipsi  Thomistae,  decreta,  de  quibus  agitur,  vere  re¬ 
pugnare,  si  essent  subjective  conditionata,  ct  non  objective,  ut 
ipsi  aiunt:  tunc  enim  Deus  absolute,  quantum  est  ex  parte  sua, 
aliquid  vellet,  et  simul  absolute,  quantum  est  exparte  sua  nol¬ 
let.  Atqui  in  casu  decreta  ,  quae  dicunt  objective  conditionata  , 
vere  essent  conditionata  subjective.  Nam  conditio  se  habet  ex 
parte  subjecti,  quando  ab  eo  solo  pendet  eam  ponere  vel  non; 
sed  in  casu  a  solo  Deo  penderet  ponere  conditionem  :  tum  enim 
a  Deo  pendet  conferre  gratiam  efficacem,  prae  alia  ;  tum,  juxta 
Thomistas,  gratia  est  efficax  ab  intrinseco,  imo prcedeterminans. 
Ita,  ex.  gr.,  Deus  diceret:  volo  absolute,  quantum  ex  me  est,  con¬ 
versionem  Tyriorum,  si  illis  dentur  gratiae  collatae  Bethsaitis 
(en  decretum  conditionatum);  sed  absolute  nolo  dare  Tyriis  illas 
gratias  (en  decretum  absolutum):  quis  non  videt  totam  conditio¬ 
nem  se  habere  ex  parte  Dei  ipsius  ,  nempe  ex  parte  subjecti  'i 
Consequentia  ergo  esset:  absolute  ,  quantum  in  me  est,  volo  et 
nolo  conversionem  Tyriorum.  Hinc  habetur  responsio  exemplis 
allatis  a  Billuart  (n.  604.) 

3)  Repugnat  Deum  quidquam  libere,  sincere,  decreto  subjecti¬ 
ve  absoluto  decernere,  quod  nullum  umquam  etfectum  habiturum 
sit  ad  extra;  secus  vana  et  futilia  Deus  emitteret  decreta.  Sed 
innumera  ponerentur  in  Deo  hujusmodi  decreta,  si  admitteren¬ 
tur  decreta  subjective  absoluta  et  objective  conditionata  Tliomi- 
starum:  innumerae  enim  sunt  res  quae  possunt  esse  sub  conditio¬ 
ne;  sed  quae  numquam  erunt  ,  quia  conditio  numquam  ponitur. 

— Respondet  Gotti  (tract.  de  Deo  Sciente,  q.  6.  d.  2.  §  4.  n.  15.): 
«  Etsi  careat  eventu  sub  conditione  volito  ,  habet  tamen  alios 
fines,  praesertim  ut  Deus  certo  cognoscat  veritates  conditionatas, 
et  ut  interrogatus  de  tali  futuro  ,  possit  certo  et  veraciter  re¬ 
spondere  illud  eventurum  sub  tali  conditione,  vel  non  eventurum, 
qnod  non  posset  Deus  sine  tali  decreto.  »  Sed  dicimus:  ceteris 
omissis,  haec  responsio  jam  supponit,  praeter  decreta  de  quibus 
agitur,  nullum  aliud  medium  Deo  suppetere  ad  cognoscenda  fu¬ 
tura  libera  sub  conditione:  attamen  ipsi  Thomistae  dum  probant 
haec  futura  a  Deo  cognosci  in  illis  decretis,  videntur  horum  exi- 
stentiam  supponere. — Sed  cf. ,  si  lubet,  Wirceburgenses  (de  Deo, 
n.  135.  seqq.). 

619.  II.  Ratio  et  fides  docent  non  modo  esse  in  homine  facul¬ 
tatem  electionis,  seu  indifferentiam  activam  (veram  libertatem); 
sed  etiam  ejus  facultatis  exercitium  (nn.  79.  88.  seq.);  atque 
utrumque  manere  sub  gratia  efficaci  (n.  557.).  Atqui  si  gratia  ef¬ 
ficax  constitueretur  in  physica  praedeterminatione,  videretur  tolli 
tum  —  1)  exercitium  libertatis;  tum  —  2)  ipsa  potentia  libera. 
Ergo — 

Proh.  min.  quoad  lam  partem.  Posita  physica  praedetermina¬ 
tione,  quaerimus;  estne  in  hominis  potestate  agere  vel  non  age¬ 
re?  Si  est  in  hominis  potestate;  ea,  quae  dicitur  determinatio 
voluntatis,  cum  non  determinet  illam,  non  est  determinatio:  et 
revera  Thomistae  dicunt  praedetermi nationem  talem  esse,  «  ut  vo¬ 
luntas  nequeat  omissionem  sui  actus  cum  illa  praemotione  coniun- 
gere  »  (n.  611.).  Si  vero,  posita  praedeterminatione  ,  non  est  in 
hominis  potestate  non  agere;  praedeterminatio  impedit  exercitium 
electionis  inter  duo,  ac  proinde  tollit  exercitium  libertatis. 

2)  Pariter  quaerimus:  posita  physica  praedeterminatione  raanet- 
ne  voluntas  adhuc  active  indifferens  ad  consensum  et  dissensum? 
Si  manet  indifferens,  jam  illa  quae  dicitur  pr cedeter minatio ,  de¬ 
sinet  esse  talis;  ideo  enim,  juxta  Thomistas,  datur  praedetermi¬ 
natio,  quia  secus  potentia  «  indifferens  sibi  ipsi  daret  determi¬ 
nationem,  quam  non  habet  »  (n.  609.),  quod  Thomistis  repugnat. 
Si  vero,  posita  praedeterminatione,  voluntas  non  manet  indiffe¬ 
rens;  ergo  praedeterminatio  tollit  indifferentiam,  ac  consequenter 
impedit  exercitium  libertatis,  quae  in  illa  indifferentia  consistit. 

3)  Revera,  uti  recte  notat  Suarez,  «  voluntas  sic  praemota  et  prae- 
determinata  non  poterit  non  operari, nisi  possit  etiam  facere  ut  ipsa 
motio,  seu  entitas  illa  praedeterminans,  non  operetur;  quia  non  pot¬ 
est  virtus  praedeterminans  efficere  actum  sine  voluntate;  ergo  si 
ipsa  voluntas,  stante  praedeterminatione,  potest  non  efficere,  pot¬ 
est  etiam  facere,  ut  determinatio  non  efficiat  ex  defectu  concausae 
(ut  ita  dicam)  necessariae:  ergo  e  contrario,  si  voluntas  humana 
non  potest  efficaciam  necessariam  illius  determinationis  impedi¬ 
re,  neque  etiam  poterit  non  operari,  illa  determinatione  posita: 
et  consequenter  talis  praedeterminatio  tollit  libertatem.  Prima 
vero  consequentia  evidens  etiam  videtur  ex  antecedente;  quia  illa 
determinatio  ex  se  non  habet  liberam  connexionem  cum  actu, 
sed  necessariam,  et  non  subest  sua  actione  usui  libero  volunta¬ 
tis,  ut  asseritur;  ergo  naturali  necessitate  procedit  actus  a  tali 
determinatione;  ergo  voluntas  non  potest  eam  actionem  impedire, 
sed  potius  ipsa  ex  necessitate  comitatur  in  agendo  talem  deter¬ 
minationem.  » 

Proh.  min.  quoad  2dam  partem.  Facultas  vere  libera  ex  in¬ 
trinseca  sua  natura  exigit  operari  cum  potestate  et  indifferentia 
antecedente  ad  utrumlibet.  Atqui,  juxta  Thomistarum  principia, 
voluntas  non  exigeret  operari  cum  potestate  et  indifferentia  ad 
utrumlibet.  Nam,  juxta  Thomistas  ,  voluntas  ex  intrinseca  sua 
natura  indiget  ad  operandum  praedeterminatione  physica  (n.  609.): 
sed  praedeterminatio  physica,  ex  dictis,  impedit  potestatem  ele¬ 
ctionis,  seu  indifferentiam  ab  utrumlibet.  Ergo  voluntas  non  exi¬ 
geret,  juxta  Thomistas,  operari  cum  ea  potestate  ac  indifferen¬ 
tia;  ac  proinde  desineret  esse  libera  facultas.  —  Cf.  Suarez  (de 
Aux.  opusc.  1.  1.  1.  c.  10.  n.  8-13.). 

620.  III.  Quidquid  inducit  intrinsecam,  antecedentem  ,  inirnpe- 
dibilem  determinationem  ad  unum ,  tollit  exercitium  libertatis; 
siquidem  libertas  non  est  aliud,  quam  immunitas  a  necessitate, 
et  necessitas  nihil  est  aliud  quam  intrinseca,  antecedens,  inimpe- 
dibilis  determinatio  ad  unum  (n.  83.  seq.).  Atqui  praedetermina- 
tio  physica  induceret  intrinsecam,  antecedentem,  inimpedibilem 
determinationem  ad  unum.  Ergo — 

Prob.  min.  Nam — 1)  Praedeterminatio  physica  est  determina¬ 
tio  ad  unum,  cum  sit  ex  natura  sua  inseparabiliter  connexa  cum 

actu  ad  quem  datur,  ita  ut  repugnet  eam  adesse  et  non  poni 
actum. — 2)  Est  determinatio  antecedens  usum  libertatis;  nam  na¬ 
tura  prior  est  omni  actu  libero  voluntatis,  habetque  prioritatem 
causalitatis,  cum  sit  realiter  distincta  ab  actu  voluntatis,  et  ab¬ 
solute  necessaria  ad  quemlibet  actum  ponendum,  sic  ut  repugnet 
poni  sine  illa  prius  prioritate  naturae  determinatione  ad  illum. — 
3)  Est  intrinseca:  nam  recipitur  in  voluntate,  et  illam  intrinsece 
complet  ad  agendum.  —  4)  Est  inimpedibilis:  nam  voluntas  non 
potest  illam  impedire,  et  ea  posita  repugnat  non  poni  actum  ad 
quem  datur.  Vide  Antoine  (de  gr.  c.  3.  a.  3.  §  2.). 

621.  IV.  Ut  actus  sit  vere  liber,  debet  esse  in  nostra  potesta¬ 
te  ut  possimus  illum  ponere  aut  collibere  (n.  91.).  Atqui,  si  gra¬ 
tia  efficax  consisteret  in  physica  praedeterminatione  ,  non  esset 
in  nostra  potestate  ut  possimus  ponere  aut  collibere  actum  salu¬ 
tarem.  Ergo,  si  efficacia  gratiae  constitueretur  in  physica  praede- 
terminatione,  actus  salutaris  non  esset  vere  liber. 

Proh.  min.  Ante  acceptam  physicam  praedeterminationem  non 
esset  in  nostra  potestate  ponere  actum  salutarem;  tum  quia,  ju¬ 
xta  TJiomistas,  repugnat  actum  poni  sine  praedeterminatione;  tum 
quia  non  pendet  a  voluntate,  ut  habeat  physicam  praedetermina- 
tionem,  cum  haec  sit  natura  et  causalitate  prior  omni  exercitio 
libertatis.  Post  acceptam  physicam  praedeterminationem,  non  est 
in  nostra  potestate,  ut  possimus  cohibere  actum;  nam  praedeter- 
minatio  illa  «  voluntatem  humanam,  priusquam  ipsa  se  determi¬ 
net,  ita  ad  actum  movet  insuperabili  virtute,  ut  voluntas  nequeat 
omissionem  sui  actus  cum  illa  praemotione  conjungere  »  (n.  611.). 
Ergo,  si  gratia  efficax  constitueretur  in  physica  praedetermina¬ 
tione,  numquam  esset  in  nostra  potestate,  ut  possimus  ponere 
aut  cohibere  actum  salutarem. 

622.  V.  Dogma  Catholicum  est  dari  gratiam  vere  et  pure  suf¬ 
ficientem;  atqui,  admissa  necessitate  physicae  praemotionis,  tol¬ 
leretur  gratia  vere  sufficiens.  Ergo. — Proh.  min.  Qui  caret  actu 
primo  proximo  ad  non  peccandum,  seu  ad  ponendum  consensum 
praeceptum,  caret  sufficientia  ad  non  peccandum  ,  atque  adeo  si 
dissentit,  non  peccat;  atqui  si  praemotio  physica  sit  necessaria 
ad  consensum,  qui  peccat,  seu  dissentit,  caret  actu  primo  pro- 

ximo  ad  consensum,  seu  ad  non  peccandum,  cum  careat  praemo- 
tione  ad  consensum:  ergo  caret  sufficientia  ad  non  peccandum. 

Ad  declarandam  hanc  min.,  haec  notat  Viva  (p.  3.  d.  3.  a.  2. 
n.  11.): — 1)  «  prsemotio  physica,  juxta  sententiam  adversariorum, 
est  complementum  actus  primi  proximi  ,  ita  ut,  ea  circumscri¬ 
pta,  desit  actus  primus  proximus. — 2)  Dato,  quod  praemotio  non 
esset  causa  actus,  sed  solum  praerequisitum  ,  sicut  est  approxi- 
matio  agentis  praerequisita  ad  actionem  circa  passum,  adhuc  se¬ 
quitur,  quod  peccans  careret  actu  primo  proximo  ad  non  pec¬ 
candum;  quia  scilicet  careret  praerequisito,  quod  se  tenet  ex  par¬ 
te  actus  primi:  cum  enim  sit  in  priori  ad  actum  secundum,  nempe 
ad  consensum,  et  ad  actionem,  eo  ipso  constituit  actum  primum 
proximum. — 3)  Etiamsi  transmittatur  recentioribus  Thomistis, 
quod  praedeterminatio  se  teneat  ex  parte  actus  secundi  [de  hac 
re  statim  dicemus]  ne  fiat  lis  de  voce,  adhuc  recurrit  ratiocina¬ 
tio  adducta;  nam  qui  non  habet  in  manu  sua  carere,  vel  habere 
actum  secundum  peccaminosum,  caret  sufficientia  ad  non  peccan¬ 
dum;  sicut  qui  non  habet  in  manu  sua  sessionem,  quae  est  actus 
secundus  sedendi,  non  habet  sufficientiam  ad  non  sedendum.  Sed 
voluntas  dum  peccat,  non  habet  in  manu  sua  praedeterminatio- 
nem  ad  consensum,  cum  non  possit  illa  ad  arbitrium  carere,  ut- 
pote  quse  datur  a  Deo  antecedenter  ad  operationem  creaturae; 
ergo  voluntas,  dum  peccat  ,  careret  sufficientia  ad  non  peccan¬ 
dum.  Cf.  dicta  (n.  549.). 


§  III. 

Refelluntur  Thomistaram  responsa  adductis 
contra  eos  Argumentis. 

623.  Argumenta  ,  quibus  Thomistae  suum  systema  confirmare 
conantur,  opportunius  solvemus  post  nostrae  doctrinae  expositio¬ 
nem.  Hic  expendimus  responsiones,  quibus  evadere  satagunt  vim 
argumenti  ducti  ex  humana  libertate  :  quae  enim  contra  alterum 
argumentum  de  gratia  sufficiente  adducere  solent  ,  jam  superius 
refutavimus.  Itaque  : 

624.  Dices  I.  cum  Billuart  (de  Deo,  diss.  8.  a.  4.  §  2.):  « Iam 
saepe  diximus  ex  D.  Thoma,  et  pluries  dicemus,  est  enim  incon¬ 
cussa,  et  fundamentalis  ratio,  sic  Deus  vult  nos  agere,  ut  etiam 
velit  nos  libere  agere  ,  et  sic  movet  ad  agendum  ut  etiam  mo¬ 
veat  ab  libere  agendum;  seu,  ut  communiter  dicitur,  movet 
non  solum  ad  substantiam  actus  ,  sed  etiam  ad  ejus  modum  qui 
est  libertas. » 

Respondetur.  .Jam  diximus  (n.  613.)  haec  verba  continere  effu¬ 
gium  ,  sed  non  veram  responsionem  :  quis  enim  negat  Deum  ita 
movere  voluntatem,  ut  eam  relinquat  liberam,  sicut  ejus  natura 
postulat?  Sed  quaestio  est,  utrum  voluntas  mota  non  utcumque, 
sed  per  proedeter minationem  physicam,  remaneat  libera.  Contra¬ 
rium  patet  ex  datis  argumentis.  Idque  confirmat  D.  Thomas,  qui 
(in  2.  dist.  39.  q.  1.  art.  1.)  ait:  «Aliquis  actus  est  ab  aliquo 
dupliciter.  Uno  modo  tam  secundum  substantiam  actus,  quam  se¬ 
cundum  determinationem  agentis  ad  actum  ;  et  hoc  proprie  in 
potestate  agentis  esse  dicitur  ,  ut  est  in  voluntate  ;  ipsa  enim 
potentia  voluntatis  quantum  in  se  est,  indifferens  est  ad  plura; 
sed  quod  determinate  exeat  in  hunc  actum  vel  in  illum,  non  est 
ab  alio  determinante,  sed  ah  ipsa  voluntate.» 

625.  Dices  II.  cum  paucis  recentioribus  Thomistis,  prsedeter- 
minationem  non  laedere  libertatem  ,  quia  non  se  tenet  ex  parte 
actus  primi,  sed  secundi:  sicut  non  laedit  libertatem,  seu  potentiam 
ad  dissensum,  concursus  Dei  ad  consensum,  quamvis  sit  necessarius 
ut  actus  ponatur,  quia  se  tenet  ex  parte  actus  secundi. 

Respondetur,  id  non  posse,  nisi  incohaerenter  dici  a  Thomistis. 
Nam — 1)  eorum  sententia,  inquit  Suarez  (de  Aux.  opusc.  1.  1.  3. 
c.  12.  n.  6.),  «ponit  hanc  praedeterminationem  fieri  in  voluntate 
per  aliquid  in  re  distinctum  ab  actu  secundo,  et  prius  illo  quod 
est  causa  ejus ;  et  constituit  voluntatem  in  completo  statu  ad 
agendum.  Denique  hoc  auxilium  non  ponitur  per  modum  concur¬ 
sus,  sed  per  modum  principii ,  et  non  fit  ab  homine,  sed  recipi¬ 
tur  in  homine:  est  ergo  actus  primus ,  et  non  secundus.  » 

2)  «Auxilium  efficax»,  ait  ipse  Suarez  (de  Gratia,  1.5.  c.  10.  n.  17.), 
«  proxime  et  immediate  non  dat  agere,  sed  posse  agere,  licet  det 
tale  posse  ad  quod  statim  sequatur  agere;...  quia  voluntas  habet 
immediate  et  proxime,  seu  formaliter  agere  ab  ipsa  actione:  hoc 

autem  auxilium  distinguitur  ab  ipsa  actione,  ut  jam  positum  est 
in  illa  sententia;  ergo  tale  auxilium  per  se,  et  formaliter  non  dat 
agere ,  sed  aliquid  praevium  ad  agere  ,  quod  non  est  nisi  posse ; 
quid  enim  aliud  cogitari  potest?» 

3)  Confirmari  id  potest  exemplis,  quibus  utuntur  Thomistae. 
Juxta  ipsos  enim  ita  voluntas  sine  praedeterminatione  se  habet 
ad  actum,  sicut  intellectus  sine  specie,  et  ignis  sine  approxima- 
tione  combustibilis  (n.  538.).  Atqui  intellectus,  cui  deest  species, 
ignis,  cui  non  approximatur  eombustibile ,  non  habet  potentiam 
'proximam  agendi.  Ergo.  —  Unde  merito  scribit  Suarez  (loc.  mox 
cit.  n.20.):  «  Yisus  per  se  spectatus  est  integra  potentia  visiva, 
non  tamen  est  integrum  principium  videndi,  ideoque  species  vi¬ 
sibilis  recte  dici  potest  complementum  principii  videndi  tamquam 
constituens  illud:  non  potest  autem  hoc  modo  dici  complementum 
potentiae  visivae  tamquam  constitutivum  illius,  quia  supponit  il¬ 
lam,  licet  possit  dici  complementum  tamquam  actus  addens  illi 
aliquam  perfectionem.  Hinc  vero  manifeste  fit  ut,  licet  potentia 
visiva,  ut  talis  est,  supponatur  ante  speciem,  et  inveniatur  sine 
illa,  nihilominus  sufficiens  principium  videndi  non  possit  sine 
specie  inveniri,  quia  sola  potentia  sine  specie  non  sufficit  ad  vi¬ 
dendum  ». 

4)  Denique  certum  saltem  est,  juxta  Thomistas,  praedetermina- 
tionem  natura  praecedere  actum  secundum;  ideoque  illam  vocant 
prcedeterminationem,  promotionem.  Atqui  hoc  sufficit,  ut  tollat 
libertatem.  Nam  voluntas  non  esset  libera  in  instanti  natura 
priori  ad  receptionem  praedeterminationis;  sine  hac  enim  non  pos¬ 
set  agere— non  esset  libera  in  ipso  naturae  instanti,  priori  ad  ac¬ 
tum,  et  in  quo  recipit  praemotionem;  quia  haec  «  ad  actum  movet 
insuperabili  virtute  »  —  non  esset  libera  in  ipso  naturae  instanti, 
in  quo  agit;  quia  impossibile  est  simul  agere  et  non  agere  (cf. 
dicta  n.  95.  seq.).  Ergo  numquam  esset  libera  voluntas. 

626.  Dices  111.  cum  Billuart  (de  Deo ,  dissert.  8.  a.  4.  §  2.)‘ 
«  Quia  solutio  communis  in  schola  Thomistica  datur  per  distin¬ 
ctionem  sensus  compositi  et  divisi,  et  hanc  distinctionem  totis 
viribus  impetunt  adversarii,  ne  videamur  eorum  tela  formidare, 
et  haerentes  modo  loquendi  recepto  in  scholis  nostris »;  resp.: 
«Gratiae  per  se  efficaci,  etc.,  voluntas  non  potest  dissentire  po- 

tentia  consequente,  potentia  futuritionis,  in  sensu  composito  (haec 
enim  sunt  synonyma),  hoc  est,  voluntas  non  potest  simul  jungere 
non  actum  cum  motione  ad  actum,  conc.  min. .  . .  Voluntas  non 
potest  dissentire  potentia  antecedente,  potentia  possibilitatis,  in 
sensu  diviso,  hoc  est,  sub  illa  motione  non  servat  potentiam  dis¬ 
sentiendi,  neg.  » 

Declarat  hanc  distinctionem,  dicens:  «  Sic  ergo  intelligenda  est 
haec  famosa  distinctio  sensus  compositi  et  divisi,  ut  sensus  com¬ 
positus  componat  cum  actu  aut  cum  praerequisitis  natura  tantum 
ad  actum,  non  actum  aut  actum  oppositum;  ut  si  dicas,  ‘sedens 
potest  stare’,  significat  in  sensu  composito  quod  possit  sedere  si¬ 
mul  et  stare,  seu  componere  sessionem  cum  statione.  Sensus  di¬ 
visus  dividit  actum  non  a  potentia  ad  non  actum  seu  actum  op¬ 
positum,  sed  a  non  actu  tantum,  seu  ab  actu  opposito;  ut  si  di¬ 
cas,  ‘sedens  potest  stare’,  significat  in  sensu  diviso  quod  sedens 
sub  sessione  retineat  potentiam  standi ,  non  tamen  componendi 
fimul  stationem  cum  sessione.  Uno  verbo  sensus  compositus  im¬ 
portat  potentiam  simultatis,  sensus  divisus  simultatem  potentiae. » 

Addit  vero:  «Hanc  distinctionem  ipsimet  adversarii  et  omnes 
tum  theologi  tum  philosophi  adhibent  et  adhibere  tenentur.  Cum 
enim  dico,  ‘Album  potest  esse  nigrum’,  ‘Sedens  potest  stare’,  hae 
propositiones  apud  omnes  verae  sunt  in  sensu  diviso,  falsae  in  sensu 
composito.  » 

Respondetur:  Sensus  compositus,  in  re  praesenti,  habetur  quan¬ 
do  subjecto  habenti  aliquam  formam,  aut  constituto  sub  aliqua 
hypothesi  (subjecto  componenti  cum  illa  forma  aut  hypothesi) 
dicitur  aliquod  praedicatum  convenire,  aut  non  convenire:  vicis- 
sim  sensus  divisus  habetur  quando  aliquod  praedicatum  dicitur 
convenire  aut  non  convenire  subjecto  non  habenti  illam  formam, 
seu  non  constituto  sub  illa  hypothesi  (subjecto  diviso  ab  illa  for¬ 
ma  aut  hypothesi).  Ita,  ex.  gr.,  si  dicam:  «aeger  potest  esse  sa¬ 
nus  »;  haec  propositio  in  sensu  composito  est  falsa ;  quia  signifi- 
caret,  homini  constituto  sub  hypothesi  aegritudinis  (dum  aeger  est) 
convenire  sanitatem:  quod  certe  est  falsum;  at  in  sensu  diviso 
illa  propositio  est  vera;  quia  significat,  homini  non  constituto 
sub  hypothesi  aegritudinis  (cessante  aegritudine)  convenire  sani¬ 
tatem. 

Forma  autem  aut  hypothesis,  sub  qua  subjectum  constituitur, 
potest  vel  talis  esse  ut  ab  ipsa  subjecti  electione  pendeat  illam 
habere  vel  non  habere ;  vel  e  contra  talis  ut ,  independenter  a 
subjecti  electione,  ipsum  sub  illa  constituatur,  vel  non.  Ita,  ex. 
gr.,  si  dicam:  «  sedens  non  potest  stare,  aut  loquens  non  potest 
tacere»;  hypothesis  sessionis  aut  loquutionis  (in  sensu  composito 
cum  qua  impossibile  est  ut  quis  stet  aut  taceat)  pendet  ab  ipsa 
electione  sedentis  aut  loquentis:  si  dicam  e  contra:  «homo  vin¬ 
culis,  quae  solvere  nequit,  constrictus  non  potest  ambulare»  hy¬ 
pothesis  vinculorum  (in  sensu  composito  cum  qua  impossibilis 
est  ambulatio)  non  pendet  a  subjecti  electione.  Quisque  videt  in 

9 

priori  casu  manere  libertatem  standi  aut  tacendi;  quia  hypothesis 
sessionis  aut  loquutionis,  sub  qua  stare  aut  tacere  est  impossibi¬ 
le,  subest  voluntatis  arbitrio:  in  posteriori  autem  casu  tollitur 
libertas;  quia  hypothesis  vinculorum,  sub  qua  currere  est  impos¬ 
sibile,  non  pendet  a  libera  hominis  electione. 

Jamvero  altero  modo  sumunt  Thomistae  distinctionem  sensus 
compositi  et  divisi ,  adeoque  non  assequimur  quomodo  per  illam 
salvent  libertatem.  Etenim — 1)  praesente  physica  praedetermina- 
tione  (gratia  efficaci)  impossibile  est  non  agere  (in  sensu  compo¬ 
sito  cum  praedeterminatione  necessario  ponitur  actus) ;  nam  ea 
«  ita  [ex  intrinseca  sua  natura]  ad  actum  movet  insuperabili  vir¬ 
tute,  ut  voluntas  nequeat  omissionem  sui  actus  cum  illa  praemo- 
tione  conjungere»  (n.  611.).— 2)  Nec  ab  hominis  arbitrio  pendet 
habere  vel  non  habere  praemotionem  ( dividere  ab  hypothesi  prae- 
motionis);  tum  quia  ipsa  praecederet  quamlibet  electionem  volun¬ 
tatis;  tum  quia  secus  ab  homine  penderet  habere  gratiam  effica¬ 
cem  prae  sufficiente:  quod  est  falsissimum  (nn.  541.  584.).— 3)  Nec 
posset  dici,  ut  quidam  dixere,  ideo  manere  libertatem  cum  prae¬ 
determinatione,  quia  manet  indifferentia  judicii;  demonstravimus 
enim  indifferentiam  judicii  requiri  ad  libertatem,  sed  non  sufficere 
(n.  88.);  atque  formalem i  libertatem  pertinere  ad  voluntatem,  non 
ad  intellectum  (n.86.). — 4)  Nec  denique  dici  posset  manere  ipsam 
facultatem  liberam,  quam  praedeterminatio  non  tolleret:  nam— 
a)  etiamsi  maneret  facultas,  seu  ipsa  potentia,  haec,  posita  phy¬ 
sica  praedeterminatione  (gratia  efficaci),  non  posset  exerceri  circa 
actum,  ad  quem  praemotio  datur:  ergo  actus  positus  cum  gratia 

efficaci  non  esset  liber;  ergo  nec  esset  meritorius;  etc.:  quae 
omnia  toto  animo  rejicere  necesse  est  (n.  557.).— b)  Imo  si  ad 
exercitium  libertatis  necessaria  esset  promotio  physica,  ut  supra 
demonstravimus  (n.  619.),  ipsa  facultas  libera  destrueretur. 

At  vero  in  nostra  sententia,  distinctio  sensus  compositi  et  di - 
vtsi  sumitur  Primo  modo;  adeoque  non  aufert,  sed  necessario  sup¬ 
ponit  libertatem.  Nam  gratia  efficax,  secundum  suam  entitatem, 
eadem  est  cum  gratia  sufficiente  (n.  596.);  et  sic  considerata 
potest  modo  cum  effectu  conjungi  (esse  efficax),  modo  ab  effectu 
separari  (manere  pure  sufficiens):  ergo  voluntas  in  sensu  compo¬ 
sito  cum  gratia  efficaci,  secundum  suam  entitatem  considerata, 
potest  agere  vel  non  agere  (manet  libera).  Quod  si,  in  nostra  sen¬ 
tentia,  verum  est  etiam  dicere:  «cum  gratia  efficaci,  in  actu 
primo  considerata,  nequit  conjungi  dissensus »:  id  ideo  est,  quia 
gratia  efficax  in  actu  primo  includit  divinam  consensus  provisio¬ 
nem,  quo  est  infallibilis;  sed  divina  proscientia  includit  et  sup¬ 
ponit  ipsum  liberum  consensum;  ergo  illud  «  cum  gratia  efficaci 
nequit  conjungi  dissensus»  in  nostra  sententia  significat  « impos- 
"  i  bile  voluntas  dissentiat  dum  consentit»,  seu  «dissensus 

in  sensu  composito  cum  consensu  est  impossibilis».  Hinc  hypo- 
thesis,  sub  qua  dissensus  est  impossibilis,  in  nostra  sententia 
pendet  a  libera  electione  voluntatis;  cum  e  contra  hypothesis  gra- 
tio  prodeterminantis  a  nostro  arbitrio  sit  omnino  independens. 

Atqui  ita  etiam  fit  evidens,  necessitatem  consentiendi  gratio 
efficaci,  in  nostra  sententia,  esse  vere  consequentem  liberum  fle¬ 
xum  voluntatis;  cum  in  Thomistarum  sententia,  necessitas  illa  sit 
antecedens;  non  enim  pendet  a  libero  voluntatis  flexu,  sed  ab 
ipsa  intrinseca  gratio  prodeterminantis  natura,  quo  procedit  et 
msuperabiliter  infert  voluntatis  consensum.  Necessitas  vero  an¬ 
tecedens ,  et  non  consequens ,  ut  audivimus  a  S.  Anselmo  (n.  84.), 
est  mimica  libertatis.— Communis  est  igitur  distinctio  sensus  di¬ 
visi  et  compositi ;  at  communiter  accipitur  significatione  longe 
diversa  ab  illa,  quam  usurpat  Billuart  ad  suam  physicam  pro¬ 
motionem  tuendam.  (1)— Cf.  Pranzelin  (de  Deo  Uno,  thes.  43.  not.; 
et  thes.  44.). 

(1)  Billuart  (1.  c.)  haec  addit  de  suo  sensu  diviso  et  composito  :  «Sensus  com¬ 
positus  cadit  et  in  ipsam  Dei  motionem  et  in  ipsam  hominis  actionem ,  quia  sunt 


430  DISP.  III. —  DE  GRATIA  SUFFICIENTE  ET  EFFICACI. 

627.  Dices  IV.  cum  eodem  Billuart  (1.  cit.):  «  S.  Thomas  (q.6. 
de  Yer.  a.  4.),  ait:  ‘Dicitur  communiter  quod  haec:  Deus  potest  non 
praedestinatum  praedestinare,  vel  praedestinatum  non  praedestina¬ 
re,  in  sensu  composito  est  falsa,  in  diviso  vera;  et  ideo  omnes 
locutiones  illae  quae  sensum  compositum  implicant,  sunt  falsae 
simpliciter’.  Audis,  dicitur  communiter:  ergo  erat  jam  communis 
haec  distinctio  temporibus  D.  Thomae.  » 

Respondetur  :  Jam  dictum  est  distinctionem,  de  qua  agitur, 
communem  esse,  sed  duplicem  esse  ejus  acceptionem;  communem 
unam,  aliam  Thomisticam:  utram  ergo  tradidit  D.  Thomas  ?  Cer¬ 
te —  1)  distinctionem  sensus  compositi  et  divisi  non  usurpat  D. Tho¬ 
mas  eo  sensu,  quem  sequitur  Billuart;  dicit  enim  Angelicus  Do- 
ctor  (q.  cit.  a.  3.):  «  Praedestinatus  in  peccato  mortali  potest 
mori;  si  accipiatur  subjectum  prout  stat  sub  forma  praedestina- 

#  *  i  yi 

tionis,  sic  est  composita  et  falsa:  si  autem  accipiatur  prout  con¬ 
sideratur  sine  tali  forma,  tunc  est  divisa  et  vera  ».  Ergo  deberet, 
juxta  Billuart,  posse  dici:  «Physice  ad  unum  praedeterminatus 
potest  dissentire;  si  accipiatur  subjectum  prout  stat  sub  forma 
physicae  praedeterminationis,  sic  erit  composita  et  falsa:  si  autem 
accipiatur  prout  consideratur  sine  tali  forma,  tunc  erit  divisa  et 
vera».  Atqui  Billuart  renuit  fateri  hunc  sensum,  quem  Calvini 
sticum  dicit. 

2)  Imo  D.  Thomas  adhibet  distinctionem  illam  significatione 

simul  tempore ,  non  quidem  componendo  cum  motione  Dei  et  actione  hominis  po¬ 
tentiam  dissentiendi  (iste  enim  sensus  Calvinisticus  est);  Bed  componendo  cum 
motione  Dei  et  actione  hominis  ipsum  dissensum  actualem.  Juxta  autem  hanc 
compositionem,  posse  dissentire  in  sensu  diviso  et  non  posse  in  sensu  composito, 
non  est  posse  dissentire  sublata  motione,  et  non  posse  ea  stante;  sed  est  posse 
dissentire  sub  ipsa  motione ,  non  tamen  posse  componere  seu  actu  jungere  dis¬ 
sensum  cum  illa.  «  Murray  (de  Grat.  disp.  8.  n.  51.),  his  relatis,  subdit:  «  Ign° 
scat  mihi  doctus  et  pius  auctor....  si  dicam  me  lieee  verba,  et  veiba  supra  [n.  626.J 
allata  saepius  diligenter  perlecta  et  perpensa  plane  intelligere  non  posse ,  nisi  in 
sensu  perabsurdo  ,  scilicet ,  possum ,  sub  prsemotione  physica  ,  ei  dissentire ,  sed 
non  possum  ponere  actum  dissensus.  Quid  vero  aliud  est  posse  dissentire  nisi 
posse  ponere  actum  dissensus  ?  »  Fortasse  vult  dicere  Billuart ,  facultatem  libe¬ 
ram  manere  sub  prsemotione,  sed  impediri  ejus  exercitium,  quamdiu  sub  illa  est, 
exerceri  solum  posse  in  hypothesi  quod  prsemotio  removeretur:  sed  hic  sensus  ex 
animadversionibus  j  am  factis  non  minus  absurdus  videri  poterit. 

communi  a  nobis  tradita.  Non  certitudinem  praedestinationis  (nul¬ 
lam  facit  mentionem  praedeterminationis)  desumit  ex  infallibili 
Dei  scientia,  exclusa  quacumque  forma  intrinseca  subjecto  (qua¬ 
lis  est  physica  praedeterminatio).  Sed  haec  Dei  praescientia,  ex¬ 
clusa  forma  praedeterminante  de  se  interente  consensum ,  nequit 
esse  absolute  infallibilis ,  nisi  consequenter  ad  consensum ,  quem 
Deus  praevidet.  Ergo.— Revera  D.  Thomas  (1.  c.  obj.8.),  ait:  «In 
formis  illis,  quae  non  possunt  removeri  a  subjecto,  non  differt 
utrum  aliquid  attribuatur  subjecto  sub  forma  considerato ,  vel 
sine  forma;  utroque  enim  modo  haec  est  falsa,  corvus  niger  pot¬ 
est  esse  albus;  sed  praedestinatio  est  talis  forma,  quae  non  potest 
a  subjecto  vel  praedestinato  removeri :  ergo  praedicta  distinctio 
in  proposito  locum  non  habet.  »  —  Respondet  vero  :  «  Dicendum 
quod  nigredo  et  albedo  sunt  quaedam  formae  existentes  in  subje¬ 
cto,  quod  dicitur  album  et  nigrum:  et  ideo  non  potest  aliquid 
attribui  subjecto  nec  secundum  potentiam,  nec  secundum  actum, 
quod  repugnet  formae  praedictae,  quamdiu  in  subjecto  manet:  sed 
praedestinatio  non  est  forma  existens  in  praedestinato,  sed  in  prae¬ 
destinante,  sicut  et  scitum  denominatur  a  scientia,  quae  est  in 
sciente.  Et  ideo  quantumcumque  immobiliter  sit  sub  ordine  scien¬ 
tiae,  tamen  potest  aliquid  attribui  ei  considerando  suam  naturam, 
etiamsi  repugnet  ordini  praedestinationis.» 

628.  Dices  V.  cum  Billuart  (de  Deo,  diss.  9.  a.  7.):  sed  I).  Tho¬ 
mas  (q.  6.  de  Yer.  a.  3.)  inquit:  «  Non  potest  dici  quod  praedesti¬ 
natio  supra  certitudinem  providentiae  nihil  aliud  addit,  nisi  cer¬ 
titudinem  praescientiae . Sic  enim  nec  praedestinatio  esset  per 

electionem  praedestinantis,  quod  est  contra  auctoritatem  Scriptu¬ 
rae.  »  Ergo  non  ex;  sola  infallibili  Dei  praescientia  repetenda  est 
certitudo  divinae  praedestinationis. 

Respondetur:  Quid  ergo  exigit  D.  Thomas  ad  certitudinem 
praedestinationis,  praeter  praescientiam  ?  Exigit,  uti  ex  verbis  pa¬ 
tet,  divinam  electionem  ( propositum ):  at  divinam  electionem,  etsi 
consequenter  ad  scientiam  mediam  de  consensu  conditionate  fu¬ 
turo,  agnoscit  Molina,  ut  vidimus  (n.  583.),  et  non  negat,  uti 
falso  asserit  Billuart  (1.  c.).  Objectum  ergo  D.  Thomae  testimo¬ 
nium  non  aliter  favere  posset  Billuart,  nisi  iste  ostenderet  aut 
divinam  electionem  idem  esse  cum  physica  praedeterminatione , 

aut  saltem  sine  hac  illam  haberi  non  posse. — Sed  de  mente  D.  Tho- 
mae  in  tota  hac  quaestione  fusius  agemus  in  ult.  hujus  disputat, 
articulo:  interim  cf.,  si  lubet,  P.  Livin.  de  Meyer.  (Hist.Vind.de 
Aux.  1.  2.  c.  13.;  et  de  Mente  Cone.  Trid.  diss.  c.  7-9.). 

ARTICULUS  SEXTUS 

Utrum  Efficacia  Gratiae  Constituenda  sit  in  Delectatione  Viotrioi. 

§  i. 

Exponitur  Systema  Augustinensium . 

629.  Quemadmodum  Thomistoe  ita  vocantur,  quia  contendunt 
se  in  praesenti  quaestione  sequi  Angelici  Doctoris  sententiam;  ita 
qui  systema,  quod  hic  sumus  exposituri,  defendunt,  Augustinen - 
ses  audiunt,  quia  dicunt  se  S.  Augustini  sententiae  adhaerere. 

630.  Colligentes  multa  hujus  S.  Doctoris  testimonia,  imprimis 
statuunt  gratiam  actualem  nihil  aliud  esse,  quam  inspirationem 
sanctae  delectationis,  seu  gratiae  essentiam  in  delectatione  consti¬ 
tuunt.  Ita,  aiunt,  « S.  Augustinus  docet ,  omnem  gratiam  esse 
inspirationem  sanctae  dilectionis  et  delectationis.  Dilectionis  (1.  de 
Spir.  et  Litt .  c.  3.);  charitatis  (1.  1.  ad  Simpl.q.  1.);  amoris  (1. 
Disp.  cont.  Fortunat.);  bonce  concupiscentice  (1.  de  Spir.  et  Litt. 
c.  4.);  cupiditatis  boni  (1.  2.  ad  Bonif.  c.  9.);  bonce  voluntatis  (1.  de 
Gratia  Christi,  c.  24.  ete:);  delectationis  et  suavitatis  (maxime 
1.  2.  de  Peccat.  Merit.  cc.  18.  19.;  et  Enarr.  in  Ps.  84.);  dulce¬ 
dinis  (lib.  2.  ad  Bonifacium,  cap.  9.);  condelectationis  (lib.  1.  de 
Nupt.  et  Concup.  c.  30.);  jucunditatis  (in  Enarr.  Ps.  85.);  volu¬ 
ptatis  (tract.  26.  in  Joan.);  etc.  » 

631.  At  ne  in  ambiguo  versemur,  de  quanam  delectatione  agi¬ 
tur  ?  Ut  respondeamus  huic  quaestioni,  notandum  est:  1)  duplicem 
distingui  hic  delectationem:  unam  stricte  et  proprie  sumptam, 
quae  consistit  in  amore  prosequente  rationem  jucundi  ;  alteram 
late  et  improprie  sumptam,  quae  comprehendit  amorem  qualem- 
cumque.  —  Agitur  de  delectatione  primo  sensu,  an  secundo  sensu 
accepta  ? 

2)  Voluntas  est  facultas  tum  boni  prosecutiva,  tum  mali  aver- 
sativa.  Radix  autem  aversionis  est  ipse  amor  boni.  Quando  ergo 
voluntas  malum  aversatur  radicaliter  et  dispositive  movetur  et¬ 
iam  amore  boni  contrarii;  sed  formaliter  timor,  ex.  gr.,  non  est 
amor:  ac  propterea  voluntas,  prout  mali  aversativa  est,  non  mo¬ 
vetur  formaliter  aliqua  delectatione.  Haec  optime  declarat  D.  Tho- 
mas  (1.  2.  q.  43.  art.  1.),  ubi  ait:  «  S.  Augustinus  dicit:  ‘Nulli 
dubium  est,  non  aliam  esse  metuendi  causam  ,  nisi  ne  id  quod 
amamus,  aut  adeptum  amittamus,  aut  non  adipiscamur  speratum’. 
Omnis  ergo  timor  causatur  ex  hoc  quod  aliquid  amamus.  Amor 
igitur  est  causa  timoris....  Dicendum  quod  objecta  passionum  ani¬ 
mae  se  habent  ad  eas  tamquam  formae  ad  res  naturales  vel  arti¬ 
ficiales;  quia  passiones  animae  speciem  recipiunt  ab  objectis,  sicut 
res  praedictae  a  suis  formis.  Sicut  igitur  quidquid  est  causa  for¬ 
mae,  est  causa  rei  constitutae  per  ipsam,  ita  etiam  quidquid,  et 
quocumque  modo  est  causa  objecti  ,  est  causa  passionis.  Con¬ 
tingit  autem  aliquid  esse  causam  objecti  vel  per  modum  causae 

efficientis,  vel  per  modum  dispositionis  materialis _  Sic  igitur 

in  proposito  objectum  timoris  est  aestimatum  malum  futurum 
propinquum,  cui  resisti  de  facili  non  potest;  et  ideo  illud  quod 
potest  inferre  tale  malum,  est  causa  effectiva  objecti  timoris,  et 
per  consequens  ipsius  timoris;  illud  autem  per  quod  aliquis  ita 
disponitur,  ut  aliquid  sit  ei  tale  ,  est  causa  timoris  et  objecti 
ejus,  per  modum  dispositionis  materialis;  et  hoc  modo  amor  est 
causa  timoris.  Ex  hoc  enim  quod  aliquis  amat  aliquod  bonum, 
sequitur  quod  privativum  talis  boni  sit  ei  malum;  et  per  conse¬ 
quens  quod  timeat  ipsum  tamquam  malum.  » — Moveturne  igitur 
voluntas  semper  et  formaliter  delectatione,  sive  proprie  sive  mi¬ 
nus  proprie  sumpta;  an  e  contra  dum  malum  aversatur,  nonnisi 
radicaliter  et  dispositive  delectatione  movetur? 

3)  Cum  homo  semper  implicite  ad  agendum  moveatur  a  fine 
ultimo,  saltem  prout  hic  dicit  bonum  ac  beatitudinem  in  genere; 
cumque  finis  ultimus  sua  bonitate  moveat;  consequens  est  ut  com¬ 
placentia  quaedam  seu  delectatio  semper  sit  principium  remotum 
humanarum  actionum.  At  praeter  finem  ultimum  dantur  fines  pro¬ 
ximi  et  intermedii:  cum  autem,  ex  dictis,  dentur  actus,  quibus 

voluntas  formaliter  aversatur  malum;  finis  proximus  horum  actuum 

Mazzella.  De  Gratia  Christi ,  gg 

non  videtur  proprie  delectatione  movere. —Agitur  ne  ergo  de  de¬ 
lectatione  quae  solum  sit  principium  remotum ,  an  semper  etiam 
'proximum  actus  salutaris  ? 

632.  His  positis  dicimus:  non  Augustinensibus  solum,  sed  omni¬ 
bus  theologis  commune  est  voluntatem,  prout  est  boni  prosecu- 
tiva,  semper  moveri  delectatione  saltem  improprie  dicta — et  prout 
est  mali  aversativa,  dispositive  et  remote  item  delectatione  mo¬ 
veri.  Sed  cum  Augustiniani  actualem  gratiam  in  delectatione  con¬ 
stituunt,  videntur  loqui  de  delectatione  proprie  dicta,  quae  sem¬ 
per  formaliter  et  proxime  sit  principium  actus  salutaris.  Id  enim 
sequi  videtur  ex  nominibus  quibus  gratiam  constanter  appellant 
(voluptas,  jucunditas,  suavitas,  delectatio,  caritas,  etc.) — ex  ar¬ 
gumentis,  quibus  rem  confirmant — ex  oppositione,  quam  statuunt 
inter  gratiam  et  delectationem  mundanam  ad  malum  trahentem— 
ex  distinctione  suae  scholae  a  ceteris  Catholicis  scholis:  etsi  quan¬ 
doque,  dum  difficultatibus  satisfacere  nituntur,  delectationis  no¬ 
men  non  tam  presse  accipiunt. 

633.  Haec  quidem  penes  Augustinenses  de  natura  gratiae  actua¬ 
lis  in  genere.  Sed  in  quo  consistit  gratia  efficax  ?  Quemadmodum 
gratia  est  delectatio  sancta,  ita  gratia  efficax  est  delectatio  san¬ 
cta  victrix:  victrix  autem  ea  dicenda  est  delectatio,  quae  vincit 
contrariam  cupiditatem.  «  Constat  »,  inquit  Berti  (1.  14.  c.  8.  n.  5.), 


«omnem  Dei  gratiam,  quantumvis  minimam,  esse  in  se  ad  ope¬ 
ra  salutaria  sufficientem,  ut  alibi  diximus  ,  id  est  ,  non  efficere 
actus  salutares  propter  obicem  carnalis  et  robustioris  delectatio¬ 
nis,  cum  tamen  tribuat  voluntati  posse  eam  superare  ,  si  velit. 
Ut  autem  velit  requiritur  in  hoc  statu  sancta  delectatio  victrix, 
quae  a  nullo  duro  corde  respuitur:  et  hanc  nos  dicimus  gratiam 
esse  efficacem.  Igitur  gratia  efficax  est  illa,  quae  semper  cum  ef¬ 
fectu  conjuncta  est,  sive  caritas,  quae  dat  posse  et  velle,  et  tan¬ 
tum  [tam  efficaciter]  velle,  ut  voluntatem  carnis  contraria  con¬ 
cupiscentem  facile  vincat;  nec  solum  dat  posse  agere,  sed  efficit 
ipsam  actionem.  » 


634.  Quae  ut  intelligantur  ,  animadvertatur  :  1)  Augustinenses 
statuere  tamquam  principium  non  modo  nos  semper  moveri  a  de¬ 
lectatione,  ut  vidimus,  sed,  duplici  distincta  delectatione,  coele¬ 
sti  et  terrestri,  addunt  nos  semper  sequi  majorem  delectationem. 

Quod  et  S.  Augustini  testimoniis  probare  contendunt.  Ita,  ex.  gr. 
(lib.  2.  de  Peccat.  Mcrit.  et  Remiss.  c.  17.  n.  26.),  ait  S.  Doctor: 
«Nolunt  homines  facere  quod  justum  est,  sive  quia  latet  an  ju¬ 
stum  sit,  sive  quia  non  delectat.  Tanto  enim  quidque  vehemen¬ 
tius  volumus,  quanto  certius  quam  bonum  sit  novimus  ,  eoque 
delectamur  ardentius.  »  Et  (in  Exposit.  ad  c.  5.  epist.  ad  Gralat. 
n.  49.):  «  Quod  amplius  nos  delectat,  secundum  id  operemur  ne- 
cesse  est.  »  Et  (1.  de  Spir.  et  Litt.  c.  35.),  ait:  «  Quis  nesciat, 
non  esse  in  hominis  potestate  quid  sciat, J  nec  esse  consequens  ut 
quod  appetendum  cognitum  fuerit  appetatur  ,  nisi  tantum  dele¬ 
ctet,  quantum  diligendum  est.  » 

2)  Statuunt  majorem  eam  esse  delectationem,  quae  plures  habet 
intensionis  gradus.  Dicunt  enim  varios  esse  gradus  concupiscen- 
tiae  ex  una,  et  gratiae  ex  altera  parte. «  Quantum  vero  attinet  », 
ait  Berti  (1.  cit.),  «  ad  gratiam  efficacem  ,  dicimus  hanc  utique 
aliquando  esse  absolutam,  ita  ut  omnem  penitus  duritiem  fran¬ 
gat  cujusvis  cordis;  qualis  fuit  gratia  collata  Paulo.  At  saepenu- 
mero  est  efficax  tantum  comparative  ,  id  est,  in  uno  non  in  al¬ 
tero;  quoniam  in  illo  minorem,  in  isto  majorem  invenit  obdura¬ 
tionem.  Gratia  enim  efficax  medicinalis  est,  et  necessaria  ob  in¬ 
firmitatem  et  pugnam  inter  carnem  et  spiritum.  Medicamenta  au¬ 
tem  ordinaria  lege  exhibentur  juxta  aegroti  malam  valetudinem 
et  languorem.  Sat  erat  unicus  intuitus  Petro  ,  ut  fleret  amare  ; 
Paulus  contra  stimulum  calcitrans  erat  majori  voce  et  ampliore 
luce  juvandus.  » 

635.  Delectatio  ergo  victrix  in  sententia  Augustinensium,  seu 
gratia  efficax  consistit  in  delectatione  coelesti ,  quae  plures  ha¬ 
beat  intensionis  gradus  opposita  delectatione  terrestri.  Hanc  vero 
efficaciam  constanter  docent  esse  intrinsecam  gratiae ;  licet  si¬ 
mul  doceant  (quomodo  sibi  cohaereant  hic  non  dicimus)  unam 
eamdemque  gratiam  esse  posse  efficacem  in  uno,  cum  in  alio  sit 
pure  sufficiens.  «  Cum  in  hoc  infirmitatis  statu  »,  inquit  Berti 
(1.  c.),  «  necessarium  sit  auxilinm  ab  intrinseco  efficax,  datur  qui¬ 
dem  et  nunc  gratia  sufficiens,  sed  alio  plane  sensu  quam  theolo¬ 
gi  isti  [Molinistae]  depingant.  »  Et:  «  Dissentimus  tamen  ab  illis 

[Thomistis] _  in  eo  quod  nolint  in  eadem  gratia  gradualitatem 

admittere,  et  gratiam,  quae  in  uno  sufficiens  et  inefficax  est,  non 

posse  efficacem  esse  in  altero  constantissime  teneant  ,  propterea 
quod  auxilium  sufficiens  et  efficax  inter  se  specie  differant  et  na¬ 
tura.  At  nos  eamdem  numero  delectationem,  quae  in  aliquibus 
minus  excoecatis  atque  obduratis,  ex.  gr.,  in  Tyriis  Sidoniisque, 
foret  efficax,  et  ad  poenitentiam  traheret,  in  aliis  majori  coecita- 
te  et  obduratione  affectis  inefficacem  esse  contendimus.  » 

636.  Quoad  gratiam  sufficientem  ergo  consequenter  docent,  eam 
consistere  in  coelesti  delectatione  quae  gradibus  sit  inferior  op¬ 
posita  delectatione  terrestri.  Ei  semper  tribuunt  aliquem  effe¬ 
ctum,  ex.  gr.,  aliquod  pium  desiderium;  sed  ut  fiat  opus  saluta¬ 
re,  semper  debet  ei  addi  gratia  efficax,  nempe  intensior  delecta¬ 
tio.  «  Defendimus»,  ait  Berti  (1.  c.),  «  dari  gratiam  inefficacem, 
cui  voluntas  resistit;  ac  tandem  per  gratiam  sufficientem  dari 
nobis  potestatem  implendi  divina  mandata,  eamque  veram  et  pro¬ 
priam,  sed  non  taliter  validam  et  expeditam,  ut  ad  ponendum 
actum  non  sit  necessaria  gratia  efficax  »:  in  hoc  cum  Thomistis 
conveniunt. 

637.  His  itaque  statutis  de  natura  gratiae  generatim,  et  de  natura 

%  • 

gratiae  efficacis,  huius  infallibilem  connexionem  cum  effectu  ita  ex¬ 
plicare  videntur.— 1)  Deus  per  scientiam  simplicis  intelli genti  ce 
(constanter  enim  cum  Thomistis  negant  scientiam  mediam)  compre¬ 
hendit  essentiam  delectationis  ac  indolem  voluntatis  humanae;  hinc 
videt  hanc  veritatem  conditionatam:  «si  daretur  hujusmodi  gratiae 
auxilium,  daretur  consensus:  »  en  infallibil itas  connexionis  cogno- 
scitiva . — 2)  Hac  scientia  supposita,  Deus  absoluta  voluntate  decer¬ 
nit  se  daturum  illam  gratiam,  cum  qua  praevidit  consensum  fore 
conjungendum  ,  si  daretur  :  en  infallibilis  connexio  affectiva.  — 
3)  Sed  enim  si  Deus  comprehendendo  naturam  gratiae  victricis,  vi¬ 
det  infallibilem  ejus  connexionem  cum  consensu;cum  Deus  falli  ne¬ 
queat  in  sua  scientia,  gratia  illa  debet  natura  sua  talis  esse,  ut 
infallibi  1  iter  inferat  consensum ,  adeoque  erit  efficax  ab  intrin¬ 
seco.  Id  quidem  constanter  asserunt;  addunt  solum  gratiam  vi¬ 
ctricem  (efficacem)  natura  sua  inferre  consensum  non  necessitate 
physica  sed  morali.  Quod  et  exemplo  illustrant:  homo  habet 
potentiam  physicam  recreationis  causa,  vel  exercendae  libertatis 
ergo,  eruendi  sibi  oculos,  aut  praecipitem  se  agendi  ex  fenestra: 
et  tamen  i nfallibil iter  certum  est,  quod  homo  sanae  mentis,  so- 

lius  recreationis  aut  exercendae  libertatis  causa  ,  numquam  sibi 
sit  oculos  eruturus,  aut  praecipitem  se  acturus  ex  fenestra.  Ergo 
a  pari,  quamvis  homo  stante  illo  auxilio  habeat  potentiam  phy¬ 
sicam  dissentiendi;  Deus  tamen  infallibiliter  praevidere  et  obti¬ 
nere  potest  consensum.  Natura  ergo  gratiae,  habens  nexum  mora- 
liter  necessarium  cum  consensu,  praebet  infallibilem  connexionem 
objectivam. 

638.  Si  vero  quaeratur  ab  Augustinensibus  :  quomodo  cum  hac 
gratia,  natura  sua  inferente  consensum  ( ab  intrinseco  efficaci), 
integra  manet  humana  libertas?  Respondent — 1)  Quamvis  volun¬ 
tas  ad  bonum  et  ad  beatitudinem  in  communi  moveatur  natura¬ 
liter  et  necessario;  nihilominus  ut  ait  Berti  (Quaest.  de  Gratia 
Repar.  Dilucid.  p.  2.  c.  5.),  «  circa  bona  quaelibet  particularia  vo¬ 
luntas  habet  illam  plenissimam  libertatem,  quam  appellamus  in¬ 
differentiae,  quaeque  nullo  constringitur  vinculo  necessitatis,  qua 
ita  eligat  unum  ut  possit  illud  deserere,  vel  seligere  pro  suo  li¬ 
bitu  ac  potestate.  Rationem  profert  S.  Thomas  propterea  quod 
sicut  intellectus  erga  id,  quod  non  est  summe  verum,  vel  si  tale 
est,  non  cognoscitur  perfectissimo  modo,  potest  decipi  judicium¬ 
que  falsum  elicere;  ita  voluntas  illud,  quod  non  est  summe  bo¬ 
num,  aut  si  est  summe  bonum,  plena  sui  ipsius  delectatione  non 
trahit,  neque  omnem  aliam  voluptatem  comprimit  et  extinguit, 
fastidire  potest,  suamque  appetitionem  ad  alia  delectabilia  con¬ 
vertere,  inquieta  semper  atque  flexibilis  donec  in  illo,  qui  fecit 
omnia  delectabilia  ,  quiescat  ».  Et  (de  Tlieol.  Disc.  1.  14.  c.  8 
prop.  4.):  «  Jansenius  ut  consentiunt  omnes  anti-Janseniani,  sta¬ 
tuit  efficaciam  gratiae  in  delectatione  victrici,  quae  a  delibera¬ 
tione  et  indifferentia  liberi  arbitrii  penitus  sejuncta  est.  Nos  vero 
dicimus,  indeliberatam  quidem  esse  hanc  delectationem  quatenus 
inspiratur  a  Deo;  et  proinde  per  primum  actum  indeliberatum  nos 
nihil  mereri,  nisi  accedat  liberi  arbitrii  deliberatus  assensus,  fir¬ 
missime  tenemus;  cum  meritum  haberi  nequeat  sine  indifferentia 
libertatis.  At  liaec  delectatio  victrix  conjuncta  est  cum  delibera¬ 
tione  comparate  ad  opera  quae  efficiuntur,  libero  arbitrio  hac  de¬ 
lectatione  excitato.  Quamvis  enim  sit  haec  efficax  gratia  antece¬ 
dens,  et  Deus  sine  nobis  faciat  ut  velimus;  nihilo  tamen  minus 
per  illam  non  proponitur  nobis  bonum  sub  omni  ratione  boni 

quemadmodum  proponitur  Beatis  per  lumen  gloriae  ,  ideoque  re¬ 
manet  indifferentia  judicii,  et  vera  libertas,  quam  habere  nequeunt 
Beati  in  patria,  ut  explicavi  (1.  4.  c.  13.).  Quamobrem  sequitur 
quidem  ex  hac  victrici  delectatione  infallibiliter  effectus,  eo  quod 
animus  amplectatur  bonum,  quod  magis  delectat ;  sed  sequitur 
libere  quia  non  adeo  in  hac  vita  delectat  bonum  aliquod,  ut  ne¬ 
queat  in  eo  apprehendi  ratio  aliqua  mali.  » 

639.  Sed  haec  vel  asserunt  factum  libertatis  sub  influxu  gratiae 
permanentis,  quin  explicent  modum — vel  ad  summum  explicant 
quomodo  maneat  indifferentia  objectiva  seu  judicii;  non  vero  acti¬ 
va,  seu  voluntatis:  in  hac  autem  activa  indifferentia  ostendimus 
(n.  88.)  consistere  essentiam  libertatis.  Unde  communius  recur¬ 
runt  ad  illam,  quam  dicunt,  necessitatem  moralem;  non  haec  enim, 
aiunt,  sed  physica  necessitas  inimica  est  libertatis.  Nam  vir  ille 
(n.  637.)  sanae  mentis  et  probae  indolis  certo  et  infallibiliter  non 
vult  oculos  sibi  effodere  praecise  ad  ostendendam  libertatem  suam, 
aut  jocandi  causa;  vel  mortem  sibi  inferre  sine  violento  passio¬ 
nis  motu.  Quis  autem  negabit,  eidem  viro  libertatem  indifferen¬ 
tiae,  et  physicam  potentiam  circa  eosdem  actus  inesse,  qui  certo 
et  infallibiliter  non  contingunt  ?  Eodem  igitur  modo  etiam  gratia 
efficax,  seu  delectatio  victrix  certo  et  infallibiliter  actum  salu¬ 
tarem  producit;  et  tamen  libertatem  indifferentiae  non  laedit,  et 
potentiam  dissentiendi  e  medio  non  tollit.  Id  autem  nonnulli  ita 
confirmant:  quamvis  homo  lapsus  sine  gratia  nequeat  moraliter 
vincere  tentationes  graves,  tamen  is  cedendo  tentationi  pecca¬ 
ret,  quia  saltem  habet  potentiam  physicam  illi  resistendi:  ergo 
simpliciter  homo  cum  illa  gratia  meritorie  adhuc  ageret,  et  sic 
retineret  suam  libertatem. 

640.  Nemo  non  videt  quamdam  hujus  systematis  affinitatem  cum 
errore  .Jansenii  apparere  (n.  559.  seqq.);  neque  ad  eam  dissipan¬ 
dam  videtur  sufficere  quod  Augustinenses  dicunt,  se  nempe  sta¬ 
tuere  delectationem  victricem  cum  indifferentia  judicii — solum¬ 
modo  asserere  effectum  infallibiliter  sequi  ex  victrici  delecta¬ 
tione — ac  necessitatem  dumtaxat  improprie  dictam  admittere: 
haec  enim  ipsi  Jansenistae  admittere  videbantur.  Ita  Petrus  Ni- 
cole  sub  schemate  Pauli  Irenaei  (disp.  6.  art.  4.)  scribit:  «  Spe¬ 
ciali  hujus  status  et  viae  conditione  fit,  ut  nihil  homini  propona- 

tur  ad  merendum  et  demerendum,  nisi  per  judicium  indifferens.  » 
Abbas  de  Bourzeis  (Collat.  4.  c.  29.)  ait:  «  Quando  dicimus,  non 
posse  dissentiri  gratiae  efficaci,  tantum  volumus  intelligi  per  eam 
impotentiam,  quod  nunquam  contingat  liuic  dissentiri.  » — De  la 
Lane  (in  Conform.  Thomistarum  cum  Jansenio,  part.  2.)  inquit: 
Haec  necessitas  impropria  tantum  est,  quae  significat  tantum  cer¬ 
titudinem  effectus,  quaeque  nullo  modo  excludit  potentiam  ad  op¬ 
positum.  »  Hinc  non  defuerunt  non  modo  theologorum  denuntia¬ 
tiones,  verum  etiam  Episcoporum  gravissima  judicia  contra  il¬ 
lud.  Ex  eorum  pluribus  sufficiat  laudare  Episcopum  Yapicensem, 
qui,  anno  1711.,  summam  L’  Herminerii  etiam  secundo  editam; 
Card.  de  Bissy  Episc.  Meldensem  ,  qui  anno  1711.  Institutiones 
Juenini,  et  anno  1712.  animadversiones  pro  eodem  auctore  scri¬ 
ptas;  Fenelonium  Archiep.  Cameracensem,  qui  anno  1711.  theo¬ 
logiam  Lud.  Haberti  frustra  defensam;  Saleonium  Archiepis.  Vien- 
nen.,  qui  anno  1744.  disciplinas  Berti  censuris  theologicis  affece¬ 
runt  et  prohibuerunt. 

641.  Nihilominus  theologi  Scholse  Augustinensis  constanter  et 
sincere  agnoscunt  dogma  de  humana  libertate,  et  de  gratia  vere 
sufficiente,  sicut  sincere  detestantur  quinque  propositiones  damna¬ 
tas  in  Jansenio;  adeoque  Catholica  est  eorum  mens  et  professio. 
Berti  autem  suae  scholae  suique  ipsius  defensionem  suscipiens,  ci¬ 
tat  Breve  ab  Innocentio  XII.  anno  1694.  ad  Episc.  Belgii  datum, 
in  quo  dicitur:  «  Ad  extinguenda  theologorum  jampridem  inter 
se  excitata  dissidia,  fraternitatibus  vestris  injungimus  ,  ne  ulla 
ratione  quempiam  vaga  ista  accusatione  et  invidioso  nomine  Jan- 
senismi  traduci,  aut  nuncupari  sinatis,  nisi  prius  suspectum  esse 
legitime  constiterit,  aliquam  ex  his  (quinque  damnatis  Jansenii) 
propositionibus  docuisse  aut  tenuisse.  » 

642.  Nos,  ut  ab  initio  declaravimus,  a  quacumque  censura  ab¬ 
stinemus;  sed  solum  theologico  more  ad  trutinam  revocamus  Au- 
gustinensium  sententiam;  quam  ideo  respuimus,  quia  non  assequi¬ 
mur  quomodo  cum  Catholica  Doctrina  apte  possit  componi  :  qui 
id  vident,  eam  teneant,  si  lubet.  Itaque — 


440  DISP.  III. — DE  GRATIA  SUFFICIENTE  ET  EFFICACI. 


§  II. 

Solvitur  Proposita  Quaestio. 

Prop.  XXII. — Efficacia  gratiae  non  videtur  repetenda,  uti  Au- 
gustinenses  docent,  ex  delectatione  indeliberata  victrici ;  neque 
enim — 1)  gratia  semper  movet  ad  salutariter  agendum,  forma- 
liter  et  proxime  per  delectationem  proprie  dictam:  neque — 2)  nos 
semper  majorem  indeliberatam  delectationem  sequimur  ;  nec — 
3)  denique  delectatio  illa  victrix  infallibilitatem  effectus  in  gra¬ 
tia  efficaci,  simulque  libertatem  in  humana  voluntate  sufficien¬ 
ter  tuetur. 

643.  Prob.  lma  pars.  Delectatio  ,  ut  omnes  norunt  ,  revocatur 
ad  facultatem  concupiscibilem,  sicut  timor  ad  irascibilem.  Quan¬ 
do  ergo  homo  ex  timore  movetur ,  dici  nequit  eum  proxime  et 
formaliter  moveri  ex  delectatione  proprie  dicta.  Id  fatetur  ipse 
Jansenius  ,  qui  (de  Grat.  Christi,  1.  5.  c.  23.)  scribit:  «  Gratiam 

Christi  effectum  prorsus  oppositum  [timori]  in  voluntate  facere, 

» 

cum  sit  inspiratio  coelestis  delectationis  ,  qua  Deus  incipit  dul¬ 
cescere  quem  timebat.  »  Atqui  Scriptura,  ipse  S.  Augustinus,  cer¬ 
ta  regula  ecclesiastica  depraedicant  timorem  tamquam  medium 
bonum  et  utile  ad  praecavenda  peccata.  Ergo  non  sola  delecta¬ 
tione  agimur  ad  bonum  faciendum  malumque  vitandum. 

644.  I.  Ex  Scriptura.  Legimus  (Eccli.  I.  27.  28.):  «  Timor  Do¬ 
mini  expellit  peccatum.  Nam  qui  sine  timore  est,  non  poterit  ju¬ 
stificari.  »  Ac  superius  (vers.  25.):  «  Radix  sapientiae  est  timere 
Deum»;  et  (vers.  16.):  «Initium  sapientiae  timor  Domini». —  Ps. 
(CXYIII.  120.):  «  Confige  timore  tuo  carnes  meas;  a  judiciis  enim 
tuis  timui.  » — Prov.  (XIY.  27.):  «  Timor  Domini  fons  vitae  ».— 
Jerem.  (XXXII.  40.):  «  Timorem  meum  dabo  in  corde  eorum,  ut 
non  recedant  a  me  ».  Denique  Christus  ipse  (Matth.  X.  28.),  ait: 
«  Nolite  timere  eos  qui  occidunt  corpus,  animam  autem  non  pos¬ 
sunt  occidere;  sed  potius  timete  eum  qui  potest  et  animam  et 
corpus  perdere  in  gehennam  »,  etc. 

645.  II.  Ex  S.  Augustino,  qui  —  1)  docet  non  sola  delecta¬ 
tione  revocari  homines  a  peccato,  scribens  (de  Corrept.  et  Grat. 
cap.  5.):  «  Non  vis  tua  tibi  vitia  demonstrari  ut  fiat  tibi  utilis 
dolor,  quo  medicum  quaeras....  quasi  aut  nihil  agat  timor  corre¬ 
pti  hominis,  vel  pudor,  vel  dolor  ».  Et  (Serm.  248.  al.214.de  Temp.), 
ait:  «  Cum  timetur  poena  quam  Deus  minatur,  discitur  amari  prae¬ 
mium,  quod  pollicetur:  ac  sic  per  timorem  poenae  bona  vita  re¬ 
tinetur,  per  bonam  vitam  bona  conscientia  comparatur,  ut  per 
bonam  conscientiam  nulla  poena  timeatur  ». 

2)  Nec  sola  delectatione  homines  ad  peccatum  induci ;  in¬ 
quit  enim  (de  Pecc.  Merit.  et  Remiss.  1.  2.  c.  15.):  «  Etiam  illa 
peccata  juste  imputari,  quae  non  delectationis  illecebra  commit¬ 
tuntur,  sed  causa  devitandae  alicujus  molestiae,  aut  doloris,  aut 
mortis  ».  Et  (1.  de  Catechi.  Rudib.  cap.  ult.):  «  Non  solum  per 
cupiditates  diabolus  tentat,  sed  etiam  per  terrores  insultationum 
et  dolorum,  et  ipsius  mortis  ». 

3)  Nominatim  docet,  homines  timore  adduci  sive  ad,  bonum 
sive  ad  malum;  nam  (Enarr.  in  Ps.  79.  c.  13.),  timorem  contra 
voluptatem  seu  delectationem  distinguens,  affirmat  multos  ex  ti¬ 
more,  adeoque  non  ex  delectatione,  abstinere  a  malo  et  operari 
bonum:  «  Omnia  »,  inquit,  «  peccata  duae  res  faciunt  in  homine, 
cupiditas  et  timor.  Cogitate,  discutite,  interrogate  corda  vestra, 
perscrutamini  conscientias,  videte  utrum  possint  esse  peccata,  nisi 
aut  cupiendo  aut  timendo.  Proponitur  praemium  ut  pecces,  idest 
quod  te  delectat;  facis  propter  quod  cupis.  Sed  forte  non  indu¬ 
ceris  donis:  terreris  minis;  facis  propter  quod  times.  Corrumpere 
te  vult  aliquis,  ut  dicas,  v.  g.,  fal&um  testimonium....  Si  cupidi¬ 
tas  non  valuit,  forte  timor  valebit  ut  pecces....  Itaque  ad  omne 
recte  factum  amor  et  timor  ducit:  ad  omne  peccatum  amor  et 
timor  ducit.  Ut  facias  bene,  amas  Deum  et  times  Deum;  ut  au¬ 
tem  facias  male,  amas  mundum  et  times  mundum  ». 

4)  Omnia  vero  pulcherrime  complectitur  S.  Prosper,  S.  Augu¬ 
stini  discipulus,  cujus  testimonium  jam  datum  (n.  140.)  liceat  hic 
repetere.  Scribit  (cont.  Collat.  c.  7.):  «  Trahit  timor;  principium 
enim  sapientiae  timor  Domini.  Trahit  laetitia  :  quoniam  Laetatus 
sum  in  his,  quae  dicta  sunt  mihi.  Trahit  desiderium  :  quoniam 
Concupiscit  et  deficit  anima  mea  in  atria  Domini.  Trahunt  dele- 

ctationes;  Quam  dulcia  enim  faucibus  meis  eloquia  tua,  super  mei 
et  favum  ori  meo.  Et  quis  perspicere  aut  enarrare  possit,  per 
quos  affectus  visitatio  Dei  animum  clueat  humanum,  ut  quae  fu¬ 
giebat,  sequatur;  quae  oderat,  diligat;  quae  fastidiebat,  esuriat;  ac 
subito  commutatione  mirabili,  quae  clausa  ei  fuerant,  fiant  aper¬ 
ta  ?  Haec  autem  omnia  operatur  unus  atque  idem  Spiritus  dividens 
singulis  prout  vult.  » 

646.  III.  Ex  Cone .  Trid .,  quod  (sess.  6.  c.  6.),  ait  :  «  Dispo¬ 
nuntur  autem  ad  ipsam  justitiam,  dum  excitati  divina  gratia,  et 
adjuti,  fidem  ex  auditu  concipientes,  libere  moventur  in  Deum... 
dum  peccatores  se  esse  intelligentes ,  a  divinae  justitiae  timore, 
quo  utiliter  concutiuntur,  ad  considerandam  Dei  misericordiam  se 
convertendo,  in  spem  eriguntur,  fidentes  Deum  sibi  propter  Chri¬ 
stum  propitium  fore;  illumque,  tamquam  omnis  justitiae  fontem, 
diligere  incipiunt ;  ac  propterea  moventur  adversus  peccata  per 
odium  aliquod  et  detestationem,  hoc  est,  per  eam  poenitentiam 
quam  ante  baptismum  agi  oportet:  denique  dum  proponunt  susci¬ 
pere  baptismum,  inchoare  novam  vitam,  et  servare  divina  man¬ 
data.  De  hac  dispositione  scriptum  est:  Accedentem  ad  Deum  opor¬ 
tet  credere  quia  est,  et  quod  inquirentibus  se  remunerator  sit. 
Et,  Confide,  fili,  remittuntur  tibi  peccata  tua.  Et,  Timor  Domini 
expellit  peccatum. » 

647.  Dices  tamen:  quomodo  ergo  fit,  ut  S.  Augustinus  tam  saepe 
vocet  gratiam  delectationem ,  amorem,  caritatem,  etc.  (n.630.)? 
Respondetur  :  Certe  ipse  S.  Doctor,  uti  liquet  ex  nuper  datis 
ejus  testimoniis,  docet  gratiam  aliter ,  quam  per  delectationem 
movere:  nisi  ergo  velimus  dicere,  eum  sibimetipsi  contradicere, 
objecta  testimonia  nequeunt  sensu  absoluto  et  exclusivo  intelligi. 
Ad  ea  igitur  rite,  et  ad  mentem  S.  Augustini  explicanda,  duo 
notentur: 

1)  Constat  S.  Augustinum  nomen  delectationis,  caritatis,  etc. 
saepe  latissima  significatione  sumere;  adeoque  dum  delectationem 
aut  amorem  nominat,  non  semper  et  exclusive  intelligit  delecta¬ 
tionem  proprie  dictam;  neque  docet  hanc  semper  esse  proximum 
et  formale  agendi  motivum  (n.  631.). 

2)  S.  Augustinus  in  objectis  locis  non  eo  spectat,  ut  explicet 
modum,  quo  gratia  voluntatem  flectit;  sed  ut  gratiae  necessita- 

tem  et  efficacitatem  suadeat.  Ut  vero  id  praestet ,  sumit  magis 
obvium,  et  ordinarium  modum,  quo  gratia  agit;  adeoque  de  de¬ 
lectatione  loquitur.  At  delectationem  non  tradi  ab  eo,  tamquam 
absolutum  et  exclusivum  modum  operandi  gratiae,  praeter  data  te¬ 
stimonia,  constat  ex  iis,  quae  habet  (de  Corrept.  et  Grat.  c.  5.), 
ubi  recensitis  diversis  modis  quibus  potest  homo  a  Deo  ad  sa¬ 
niorem  frugem  revocari,  concludit:  «  Sed  quare  isti  sic,  illi  ali¬ 
ter,  atque  alii  aliter,  diversis  et  innumerabilibus  modis  vocentur 
ut  reformentur,  absit  ut  dicamus  judicium  luti  esse  debere,  sed 
figuli.  » 

648.  Proh.  2da  pars.  I.  Directe  ex  auctoritate  S.  Augustini.  Et¬ 
enim — 1)  legitur  (Confess.  1.  8.  c.  8.):  «Non  faciebam  quod  in¬ 
comparabili  affectu  amplius  mihi  placebat. »  Haec  procul  dubio 
pertinent  ad  delectationem  indeliberatam ,  secus  non  potuisset 

S.  Augustinus  ab  eo  quod  magis  placebat  abstinere:  atqui  tamen 

* 

dicit  «non  faciebam»;  ergo  ex  S.  Doctore  falsum  est  hominem 
semper  sequi  majorem  delectationem  indeliberatam. 

2)  S.  Augustinus  (Serm.  159.  alias  17.  de  Yerbis  Apostoli), 
scribit:  «  Justitia  sic  delectet,  ut  vincat  etiam  licitas  delectatio¬ 
nes,  et  ei  delectationi  qua  licite  delectaris,  praepone  justitiam. — 
Prae  omnibus  voluptatibus,  hoc  est,  delectationibus  etiam  licitis, 
amanda  est  justitia. — Praeponite  delectationi  carnis  delectationem 
mentis. — Mentem  vestram  delectet  justitia. — Exhibuistis  membra 
vestra  deliciis  illicitis,  peccatorum  suavitate  ducti  estis,  ut  illa 
faceretis;  ducat  vos  ad  recta  facta  suavitas,  et  dulcedo  justitiae. 
Amate  justitiam,  quomodo  amastis  iniquitatem.  Digna  est  justi¬ 
tia,  quae  a  vobis  impetret,  ut  exhibeatis  illi ,  quod  exhibuistis 
iniquitati.  » — Unde:  in  his  locis  hortatur  S.  Doctor  ut  sequamur 
delectationem  licitam  prae  illicita,  gratiam  prae  concupiscentia; 
atqui  hujusmodi  exhortatio  irrisoria  esset,  si  nos  semper  seque¬ 
remur  majorem  delectationem  indeliberatam:  non  enim  in  nostra 
potestate  est  habere  majorem  delectationem  indeliberatam — prae¬ 
sertim  coelestem,  in  qua  juxta  Augustinenses  consistit  gratia  ef¬ 
ficax;  et  aliunde  si  haec  major  non  esset,  eam  sequi  non  posse¬ 
mus.  Ergo. 

649.  II.  Indirecte  ex  eodem  S.  Doctore.  Referunt  adversarii 

loca  quaedam  S.  Doctoris,  in  quibus  videtur  asserere  nos  sequi 
seinper  majorem  delectationem  (n.  634.):  inter  ea  autem  praeci¬ 
puum  est  illud  «  quod  amplius  nos  delectat,  secundum  id  opere¬ 
mur  necesse  est  ».  Atqui  haec  rem  non  evincunt;  imo  ad  mentem 
S.  Augustini  intellecta,  contrarium  potius  ostendunt.  Ergo. 

Ad  urgendam  vim  hujus  argumenti,  quod  simul  satisfacit  ad¬ 
versariorum  objectionibus  notetur — 1)  Jansenium  dixisse  (1.  4.  de 
Grrat.  Christi,  c.  6.),  quod  textus  ille  S.  Augustini  «  aureis  mere¬ 
tur  scribi  characteribus  »;  putavit  enim  eumdem  favere  suae  gra¬ 
tiae  necessitanti. — 2)  Unde  distinguamus:  Quod  amplius  nos  de¬ 
lectat  delectatione  deliberata  et  electiva  seu  consequenti,  secun¬ 
dum  id  operemur  necesse  est,  conc.;  delectatione  indeliberata  et 
voluntatis  assensum  praeveniente  ,  secundum  id  agamus  necesse 
est,  neg.  Sensus  itaque  istius  effati  est  :  secundum  id  operemur 
necesse  est,  quod  magis  diligimus,  seu  secundum  id  quod  magis 
arridet  (/  do  wJiat  1  like;  what  pleases  me):  ita  ut  necessitas  sit 
consequens  liberam  determinationem  meae  voluntatis. 

Declarationem  hujus  S.  Augustini  doctrinae  fere  ad  verbum  su¬ 
mimus  ex  Perrone  (p.  1.  c.  3.  a.  1.).  Debemus  distinguere  du¬ 
plicem  delectationem;  alteram  objectivam  seu  inhaerentem  obje¬ 
cto  ipsi,  quod  vel  pulchritudine  sua  vel  suavitate  aliisve  illece¬ 
bris  necessario  et  antecedenter  mentem  aut  sensus  allicit;  et  haec 
delectatio  nec  subest  rationis  imperio,  nec  ipsam  invitam  deter¬ 
minat  ad  agendum;  alteram  vero  subjectivam  ,  quae  ex  arbitrii 
seu  voluntatis  determinatione  pendet,  ac  libera  propterea  omnino 
est,  et  electiva  dicitur  et  consequens.  Delectatio  objectiva  tam 
competit  gratiae  quam  concupiscentiae,  quibus  anima  anteceden¬ 
ter,  indeliberate,  immo  necessario  urgetur;  nec  enim  anima  pot¬ 
est  non  sentire  quod  sentit,  neque  potest  non  allici  aut  titillari 
ex  inhaerente  ipsis  dulcedine  ac  suavitate.  Delectatio  autem  sub¬ 
jectiva  cum  subsit  mentis  imperio,  ex  ea  pendet,  ita  ut  ex  dua¬ 
bus  objectivis,  quae  sibi  offeruntur,  delectationibus  ,  et  a  quibus 
ad  opposita  urgetur,  perpensis  motivis  aliisque  praestitis  quibus 
opus  est,  ad  unam  potius  quam  alteram  se  flectat,  unam  prae  al¬ 
tera  amplectatur  et  eligat,  in  una  potius  quam  in  altera  dele¬ 
ctetur. 

Audiamus  hanc  distinctionem  ab  ipso  S.  Aug.  recolendo  quae 

adduximus  (ex  Serm.  159.  n.  2.  al.  17.  de  Yerb.  Apost.):  «  In¬ 
ter  omnia  »,  inquit,  «  quae  delectant,  plus  te  delectet  ipsa  justi¬ 
tia  »;  en  duplicem  delectationem,  objectivam  et  subjectivam;  «non 
ut  alia  non  delectent  [objective]  sed  plus  ipsa  [justitia]  delectet  » 
delectatione  subjectiva,  quse  ab  electione  pendet.  «  Delectant  enim 
qusedam  naturaliter  »,  id  est,  non  libere,  sed  necessario  «  infirmi¬ 
tatem  nostram,  ut  cibus  et  potus  delectant  esurientes  atque  si¬ 
tientes;  ut  nos  delectat  hsec  lux,  quse  de  coelo  funditur _ dele¬ 

ctat  canora  vox  et  suavissima  cantilena,  delectat  odor  bonus,  de¬ 
lectant  etiam  tactum  nostrum  qusecumque  pertinent  ad  carnis  ali¬ 
quam  voluptatem.  Et  hsec  omnia,  quse  nos  delectant  in  sensibus 
corporis,  aliqua  licita  sunt.  Delectant  enim,  ut  dixi,  oculos  spe¬ 
ctacula  ista  magna  naturse;  sed  delectant  oculos  etiam  spectacu¬ 
la  theatrorum.  Hsec  licita,  illa  illicita.  Psalmus  sacer  suaviter 
cantatus  delectat  auditum;  sed  delectant  auditum  etiam  cantica 
histrionum.  Hoc  licite,  illud  illicite.  Delectant  olfactum  flores  et 
aromata,  et  hsec  Dei  creatura;  delectant  olfactum  etiam  thura 
in  aris  dsemoniorum.  Hoc  licite,  illud  illicite....  Videtis  ergo,  ca¬ 
rissimi,  esse  in  istis  corporis  sensibus  licitas  et  illicitas  delecta¬ 
tiones.  Justitia  sic  delectet,  ut  vincat  etiam  licitas  delectationes; 
et  ei  delectationi,  qua  licite  delectaris,  prsepone  justitiam  ». 

Quseri  ergo  potest:  illud  S.  Augustini  «  quod  amplius  nos  dele¬ 
ctat  »,  etc.,  estne  intelligendum  de  delectatione  objectiva  et  in - 
deliberata,  an  de  subjectiva  et  deliberat  a?  Hoc  alterum  non  modo 
suadet  nuper  citatum  S.  Doctoris  testimonium;  sed  etiam  contextus 
ipsius  objecti  testimonii:  addit  enim  statim:  «  Ut  verbi  gratia, 
occurrit  forma  speciosae  foeminae,  et  movet  ad  delectationem  for¬ 
nicationis;  sed  si  plus  delectat  pulchritudo  illa  intima  et  sincera 
species  castitatis,  per  gratiam,  quae  est  in  fide  Christi,  secundum 
hanc  vivimus,  et  secundum  hanc  operamur  ».  Agit  igitur  de  actio¬ 
ne  externa,  docetque  nos  operari  exterius  secundum  id,  quod  per 
electionem  et  deliberatum  voluntatis  actum  magis  amamus.  Unde 
etiam  (n.  54.)  subdit:  «  Manifestum  est  certe  secundum  id  nos  vi¬ 
vere,  quod  sectati  fuerimus;  sectabimur  autem  quod  dilexerimus. 
Itaque  si  ex  adverso  existant  duo,  praeceptum  justitiae  et  consue¬ 
tudo  carnalis,  et  utrumque  diligitur,  id  sectabimur  quod  amplius 
dilexerimus....  sed  pax  Christi  vincat  in  cordibus  nostris  ». 

650.  III.  Etsi,  inspecta  adversariorum  indole  ,  sola  S.  Augu¬ 
stini  auctoritate  res  conficiatur:  praestat  tamen  breve  hoc  argu¬ 
mentum  ex  Wirceburgensibus  (n.  365.)  exscribere:  «  Constat  enim 
quod  in  venia  inimicis  danda,  in  resignatione  ad  mortem,  aliis¬ 
que  in  casibus  naturali  inclinationi  repugnantibus  sentiamus  ma¬ 
gnam  operandi  difficultatem  et  animi  reluctantiam  :  unde  etiam 
dicitur  Matth.  XI.  quod  regnum  coelorum  vim  patiatur,  et  vio¬ 
lenti  rapiant  illud;  ergo  nec  semper  nec  passim  in  operibus  sa¬ 
lutaribus  adest  auxilium  ita  movens  voluntatem  [majori  delecta¬ 
tione];  cum  inde  voluntas  sentiret  magnam  difficultatem  non  con¬ 
sentiendi  seu  non  agendi  bene.  » 

651.  Proh.  3tia  pars.  Totum  argumentum,  quod  hic  urgemus, 
ita  breviter  proponi  potest:  Efficacia  gratiae,  prout  ab  Augusti- 
nensibus  explicatur,  vel — 1)  talis  est,  ut  non  sufficiat  adstruere 
omnimodam  infallibilitatem  effectus,  quae  propria  est  gratiae  ef¬ 
ficacis — vel  2)  talis,  ut  destruat  libertatem,  quae  propria  est  hu¬ 
manae  voluntatis  sub  influxu  gratiae.  Atqui  hujusmodi  explicatio 

k 

efficaciae  gratiae  est  certo  rejicienda.  Ergo.  Ut  vero  clarior  eva¬ 
dat  nostra  demonstratio,  duplicem  majoris  partem  distincte  pro¬ 
bare  aggredimur.  Unde:  — 

652.  I.  Infalli bilitas  effectus,  quae  gratiae  efficaci  competit,  non 
est  moralis  tantum,  sed  omnimoda  et  metaphysica ;  siquidem  non 
mor aliter  tantum,  sed  metaphysice  impossibile  est,  ut  Deus  fal¬ 
latur  in  sua  scientia,  aut  deficiat  effectus,  quem  Deus  absoluta 
voluntate  intendit  (secundum  propositum).  Atqui  ,  in  sententia 
Augustinensium,  gratia  victrix  necessitate  solum  morali  infert 
consensum;  manet  autem  voluntati  potentia  physica  resistendi  (et 
hinc  aiunt  salvari  libertatem),  qua  manent  e,  absolute  possibilis  est 
dissensus.  Ergo,  in  sententia  Augustinensium,  tollitur  infallibili- 
tas  effectus,  quae  propria  est  gratiae  efficacis. — Cf.  Suarez  (de  Aux. 
opusc.  1.  1.  3.  c.  10.  n.  7.). 

653.  Dices  contra  hoc  argumentum:  est  veritas  metaphysice 
certa:  «  si  existeret  morali  necessitate  consensus,  daretur  consen¬ 
sus  »  ergo  etiam  metaphysice  certa  est  haec  veritas:  «  si  existe¬ 
ret  auxilium  gratiae  moraliter  necessario  inferentis  consensum, 
daretur  consensus  »;  quia  metaphysice  certum  est,  quod  morali- 

ter  necessario  existat  consensus,  si  existit  auxilium  moraliter  ne¬ 
cessario  inferens  consensum. 

Respondetur ,  dist.  antec.i  haec  veritas  est  metaphysice  certa 
si  aequivaleat  huic:  «  si  existeret  consensus  procedens  ex  morali 
necessitate,  existeret  consensus  »,  conc.;  si  aequivaleat  alteri:  «si 
existeret  moralis  necessitas  ad  consensum,  existeret  consensus  », 
neg.  Primum  distinctionis  membrum  importat  non  solum  com¬ 
prehensionem  causae,  seu  gratiae  victricis,  sed  etiam  praevisio- 
nem  consensus  per  eam  obtinendi:  haec  autem  praevisio  nequit  ha¬ 
beri  per  scientiam  simplicis  intelli gentice  sed  per  scientiam  me¬ 
diam,  quam  adversarii  cum  Thomistis  mordicus  impugnant.  Ado¬ 
ptant  ergo  Augustinenses  alterum  distinctionis  membrum,  juxta 
quod  Deus  non  intuetur  ipsam  objectivam  veritatem  consensus 
sub  gratia  victrici;  sed  solum  vim  ipsius  gratiae  ,  quae  est  con¬ 
sensus  causa.  At  si  vis  hujus  gratiae  talis  est,  ut  solum  morali 
necessitate  inferat  consensum;  consequens  est,  ut  moraliter  cer¬ 
tum  sit  futurum  esse  consensum  sub  illa  gratia  ,  non  vero  me- 
taphysice. 

Nec  quidquam  prodest  exemplum  ductum  a  morali  impotentia 
servandi  totam  legem  naturalem,  aut  vincendi  graves  tentationes 
sine  gratia  (n.  639.).  Nam,  si  posita  impotentia  solum  morali  vin¬ 
cendi  graves  tentationes  sine  gratia,  est  tamen  absolute  infalli¬ 
bile,  hominem  eas  non  vincere  sine  gratia;  id  est  ex  divina  prae¬ 
scientia  non  modo  de  morali  impotentia,  sed  etiam  de  objectiva 
veritate  tentationis  de  facto  non  vincendae  sine  gratia  (n.  354.). 
Admittant  ergo  Augustinenses  scientiam  mediam;  et  tunc  salva¬ 
bunt  quidem  infallibilitatem  effectus  in  gratia  efficaci,  sed  vale¬ 
dicent  suo  systemati. 

654.  II.  Quod  si  Augustinenses  nimis  urgeat  infallibilitatem  ef¬ 
fectus  in  sua  gratia  efficaci,  videntur  libertatem  destruere.  Ete¬ 
nim  gratia  certo  et  infallibiliter  efficax  ex  graduali  virium  su- 
perioritate,  quam  ipsi  etiam  delectationis  relative  victricis  no¬ 
mine  adstruunt,  vere  ac  proprie  est  necessitans;  ita  enim  movet 
voluntatem,  ut  eam  supponat  destitutam  vera  ac  sufficiente  vi 
ad  resistendum.  Revera  supponit,  voluntatem  non  habere  vires 
ad  resistendum  nisi  inferiores;  sed  voluntas,  quae  non  habet  nisi 
vires  inferiores  ad  resistendum,  caret  vera  ac  proprie  dicta  po- 

tentia  resistendi,  ubi  vires  contrariae  in  voluntatem  agunt  ut  su¬ 
periores;  cum  physice  impossibile  sit,  ut  vires  superiores,  quae 
ut  superiores  agunt,  vincantur  ab  inferioribus:  alias  necesse  fo¬ 
ret  inferiores  efficaciter  operari  ultra  activitatis  suae  gradus. 
Ergo — 

655.  Unde  exemplo  adducto  hominis  bonae  indolis  et  sanae  men¬ 
tis,  nudo  corpore  percurrentis  publicas  plateas  (n.  637.)  respon¬ 
dent — 1)  aliqui  cum  Antoine  (c.  3.  a.  2.  §  2.),  id  esse  physice 
impossibile.  Etenim  impossibile  est  impossibilitate  sane  physica, 
ut  voluntas  libere  velit  et  agat  sine  motivo  saltem  apparenter  suf¬ 
ficiente  ac  proportionato,  quod  sit  aliquod  bonum  verum  vel  ap¬ 
parens:  nam  si  posset  velle  ex  motivo  insufficiente  et  impropor- 
tionato ,  illud  motivum  esset  sufficiens  et  proportionatum  vo¬ 
lendi  ,  siquidem  moveret  voluntatem  ad  volendum  ,  et  simul 
non  esset  ,  ut  supponitur.  Sed  motivum  ostendendi  suam  li¬ 
bertatem  jocando  non  est  bonum,  nec  sufficieus  etiam  apparenter 
homini  sanse  mentis  ad  currendum  nudo  corpore ,  vel  effodien¬ 
dum  sibi  oculos,  ad  se  interimendum,  et  sic  ad  grave  dedecus  vel 
malum  sibi  inferendum,  ut  patet.  Et  vero  si  esset  bonum,  saltem 
sufficiens,  cur  numquam  contigit,  nec  continget  unquam,  ut  homo 
sanae  mentis  id  velit?  Ergo  homini  sanae  mentis  impossibile  est 
impossibilitate  physica  nudo  corpore  per  vias  currere  ,  vel  ocu¬ 
los  sibi  effodere,  libertatis  ostendendae,  aut  jocandi  causa.— Juxta 
hanc  responsionem  confirmaretur  potius  gratiam  victricem  Au- 
gustinensium  tollere  libertatem. 

Respondent — 2)  alii:  si  id  verum  esset,  quod  nempe  homo  sa¬ 
nae  mentis  potentiam  physicam  habeat  semetipsum  interficiendi 
solius  recreationis,  aut  exercendae  libertatis  causa,  nulla  habere¬ 
tur  infallibilis,  sed  tantum  moralis  certitudo,  eum  violentas  sibi 
manus  numquam  illaturum;  adeoque  paritas  haec  nihil  evinceret. 
— Juxta  hanc  responsionem  confirmaretur  gratiam  victricem  Au- 
gustinensium  tollere  omnimodam  infallibilitatem  effectus  ,  pro¬ 
priam  gratiae  efficaci  (1). 

(1)  Equidem  in  hoc  systemate  plura  statuuntur,  qu®  conciliari  haud  posse  vi¬ 
dentur.  Nam  —  1)  explicare  nequeunt  quomodo  gratia  sit  ex  se,  seu  ex  natura  sua 
et  intrinsece  efficax;  pro  qua  tamen  intrinseca  grati®  efficacia,  tamquam  pro  aris 
et  focis,  decertant.  In  hoc  enim  systemate  eadem  entitas  grati®,  in  uno  eodemque 

656.  II.  In  systemate  Augustinensium  videtur  destrui  gratia  vere 
sufficiens.  Nam — 1)  gratia  vere  sufficiens  ea  est,  quae  tribuit  vo¬ 
luntati  potentiam  expeditam,  etiam  relative  ad  prcesentes  subje¬ 
cti  circumstantias  (n.  510.).  Atqui  talis  non  est  delectatio  san¬ 
cta  viribus  inferior  relate  ad  concupiscentiam  superiorem.  Ergo. 
— 2)  Gratia  vere  sufficiens  sufficere  debet  non  modo  ad  posse  age¬ 
re,  sed  ad  ipsum  agere,  si  homo  velit;  adeoque,  ea  posita,  nulla 
requiritur  nova  gratia,  ut  actus  salutaris  sequatur  (n.  545.  seqq.). 
Atqui  talis  non  est  gratia  sufficiens  Augustinensium,  qui  docent 
«per  gratiam  sufficientem  dari  potestatem  non  taliter  validam  et 
expeditam,  ut  ad  ponendum  actum  non  sit  necessaria  gratia  ef¬ 
ficax  »  (n.  636.).  Ergo. — Recolantur  igitur  quse  supra  disputavi¬ 
mus  de  natura  et  existentia  gratiae  sufficientis. 

657.  Dices:  Determinatio  per  delectationem  victricem  est  mo¬ 
ralis,  non  physica  ;  ergo  ,  posita  sola  gratia  sufficiente  ,  est  in 
homine  potentia  physica  agendi,  licet  desit  moralis.  Sed  qui  ha¬ 
bet  physicam  quidquam  agendi  potentiam,  absolute  id  facere  pot¬ 
est,  ac  merito  ei  imputatur,  si  illud  non  faciat.  Ergo — 
Respondetur: — 1)  Ex  dictis  evidens  esse  debet  infirmitas  hujus 
objectionis;  nam  si,  posita  sola  gratia  sufficiente,  cum  illa  sola 
potest  homo  absolute  agere;  nec  infallibile  est  gratiam  sufficien¬ 
tem  carere  effectu,  nec  absoluta  est  necessitas  novae  gratiae  (de¬ 
lectationis  victricis)  ad  agendum.  Si  vero  deficiente  delectatio- 


homine  varie  disposito,  modo  victrix  est,  modo  non  victrix,  prout  major  vel  minor 
fuerit  in  ipso  oppositae  delectationis,  seu  concupiscentiae  actualis  resistentia.  Ergo 
in  hoc  systemate  quod  gratia  sit  victrix  sive  efficax,  non  provenit  ex  natura  et  vi 
gratiae,  sed  ex  minori  resistentia  oppositae  delectationis,  consequenter  ab  eo  quod 
gratiae  est  extrinsecum.  —  2)  Explicare  non  possunt  quod  affirmant ,  dari  nempe 
discrimen  intrinsecum  inter  gratiam  vitricem  et  gratiam  parvam.  Nam  eadem  en- 
titas  coelestis  delectationis  si  concurrat  cum  concupiscentia  fortiore,  erit  gratia  so¬ 
lum  parva,  seu  inefficax;  si  vero  cum  minore  concupiscentia  confligat,  erit  victrix 
et  efficax.  Atqui  majores  vel  minores  concupiscentiae  terrenae  vires  sunt  prorsus 
aliquid  gratiae  extrinsecum.  Ergo  discrimen  illud  inter  gratiam  parvam  et  efficacem 
non  est  intrinsecum.  —  3)  Hinc  admittere  coguntur  scientiam  mediam,  a  qua  tan¬ 
topere  abhorrent,  ut  Deus  prius  dirigatur,  quam  gratiam  victricem  absolute  de¬ 
cernat;  nisi  enim  Deus  exploraverit,  quot  concupiscentiae  gradus  homo  sit  habitu¬ 
rus  ,  dum  voluerit  conferre  gratiam  efficacem ,  erit  incertus  ac  dubius  de  gratiae 
effectu,  cum  nonisi  gradibus  superior  delectatio  sancta  vincat  concupiscentiam. 
fcUzzELLA.  De  Gratia  Christi.  29 

ne  coelesti  victrici ,  homo  habet  vires  inferiores  quam  require¬ 
rentur  ad  agendum,  ejus  agendi  impotentia  est  physica  ,  non 
moralis . 

2)  Recte  advertit  Suarez  (de  Auxil.  opusc.  1.  lib.  3.  cap.  10. 
n.  3.):  «  Haec  doctrina,  ceteris  omissis,  per  se  intellecta,  respe¬ 
ctu  omnium  hominum,  est  et  aliena  a  divina  bonitate,  et  ab  illa 
voluntate  humanae  salutis  quae  in  Scripturis  ostenditur;  nam  ex 
ea  sequitur  omnes  homines,  qui  non  convertuntur,  vel  salvantur, 
non  habere  potestatem  moralem  ad  suam  conversionem  vel  salu¬ 
tem  consequendam:  hoc  autem  falsum  est,  et  incredibile:  alioqui 
quomodo  illud  verum  est  (Isa.  V.):  «  Quid  est,  quod  debui  ultra 
facere  vineae  meae,  et  non  feci  ei?  »  Illud  (Luc.  XIII.):  «  Quoties 
volui  congregare  filios  tuos,  et  noluisti?» 


ARTICULUS  SEPTIMUS 
In  quo  Reponenda  sit  Efficacia  Gratiae. 

§  L 

Fundamenta  Systematis  Molinae. 

658.  Cum  Molinianum  systema  de  natura  gratiae  efficacis  totum, 
tamquam  fundamento,  superstruatur  scientia  Dei  media,  de  qua 
agi  ex  professo  solet  in  Tractatu  De  Deo  Uno;  nec  penitus  omit¬ 
tere  nec  plenissime  quae  ad  Dei  scientiam  pertinent  hic  pertra¬ 
ctare  licet:  ea  igitur  recolemus,  quae  praesentis  quaestionis  ratio 
et  intelligentia  omnino  postulat. 

659.  Quamvis  scientia  Dei  sit  realiter  una  ac  simplicissima, 
cum  sit  realiter  ipsa  divina  essentia  ut  tendens  in  objecta  cogno¬ 
scibilia;  et  pariter  divina  intellectio  sit  citra  omnem  actuum  vel 
formarum  multiplicationem:  est  tamen  multiplex  virtualiter,  qua¬ 
tenus  seclusis  imperfectionibus  aequivalet  multis  scientiis  realiter 
inter  se  distinctis,  ideoque  est  multiplex  logice  seu  quoad  con¬ 
ceptus;  nam  diversis  et  inadaequatis  conceptibus  a  nobis  reprae¬ 
sentatur  cum  fundamento  in  re;  ac  proinde  etiam  diversis  nomi- 

nibus  appellatur.  Proximum  autem  fundamentum  distinctionis 
scientiarum  in  Deo  reponendum  est  in  diversis  objectis  ,  eorum- 
que  ad  divinum  intellectum  diversa  habitudine. 

660.  Hinc  duplex  imprimis,  juxta  omnes,  distinguitur  in  Deo 
scientia:  simplicis  intelligentiae ,  et  visionis.  Prima  dicitur  illa, 
qua  Deus  cognoscit  res  possibiles,  sive  existant,  sive  non  existant, 
praescindendo  nempe  ab  harum  existentia.  Altera  dicitur  illa,  qua 
Deus  res  existentes  cognoscit,  pro  aliqua  temporis  differentia  vel 
praesentis,  vel  praeteriti,  vel  futuri. 

661.  Ut  vero  discrimen,  quod  inter  scientiam  simplicis  intelli- 
gentiae  et  visionis  intercedit,  magis  elucescat,  notandum  est  scien¬ 
tiam  in  Deo  aliam  esse  necessariam,  liberam  aliam.  Necessaria 
est,  qua  Deus  cognoscit  veritates  necessarias,  quae  aliter  se  ha¬ 
bere  non  possunt;  et  talis  scientia  dicitur  necessaria  objective, 
quia  necessario  existit  in  Deo.  Scientia  libera  est,  qua  Deus  co¬ 
gnoscit  veritates  non  necessarias,  ut ,  v.  g.,  absolutam  existen- 
tiam  rerum  contingentium.  Libera  autem  dicitur  haec  scientia, 
quia,  v.  g.,  scientia  de  absoluta  rerum  contingentium  existentia 
potuisset  antecedenter  non  dari  in  Deo  ;  licet  ex  suppositione 
quod  res  illae  sint  absolute  extiturae,  Deus  id  necessario  praesciat. 

662.  Ex  his  duo  colligimus:  1)  omnis  scientia  simplicis  intel- 
ligentiae  est  quidem  necessaria,  non  tamen  omnis  scientia  neces¬ 
saria  est  vice  versa  scientia  simplicis  intelligentiae.  Sic  scientia, 
qua  Deus  seipsum  absolute  existentem  cognoscit,  est  scientia  ne¬ 
cessaria  quidem,  non  tamen  simplicis  intelligentiae ,  sed  potius 
visionis:  ex  quo  legitime  deducitur,  non  omnem  scientiam  visio¬ 
nis  esse  Deo  liberam,  siquidem  Deus  seipsum  existentem  neces¬ 
sario  videt. — 2)  Scientia  Dei  necessaria  duo  habet  praedicata: 
unum  est  quod  absolute  non  possit  abesse  a  Deo;  alterum,  quod 
sit  in  Deo  ante  omne  decretum  Dei  liberum.  Scientiae  liberae  cor- 
respondent  duo  alia  praedicata  essentialia.  Unum  est,  quod  ante¬ 
cedenter  possit  abesse  a  Deo;  alterum,  quod  ante  se  praesupponat 
aliquod  decretum  Dei  liberum;  nam  sine  hoc  decreto  nulla  res 
contingens  posset  absolute  existere. — Cf.  Franzelin  (de  Deo  Uno; 
thes.  40.). 

663.  Datae  divisioni  Dei  in  scientiam  visionis  et  simplicis  in- 
telligentice  additur  tertium  membrum,  scientia  media,  ita  dicta 

quia  mediat  inter  utramque;  et  definiri  potest:  «  cognitio  certa 
et  infallibilis,  qua  Deus  cognoscit  futuribilia  seu  futura  sub  ali¬ 
qua  conditione  ad  eorum  existentiam  conducente,  cum  ea  tamen 
non  habente  necessarium  nexum.  » 

Dicitur — 1)  futuribilia  ad  exprimendum  proprium  objectum  scien¬ 
tiae  mediae.  Futuribile  dicitur  id  quod  futurum  esset  si  futura 
esset  aliqua  conditio:  sive  est  id  quod  esset  si  poneretur  aliqua 
conditio:  nam  futurum  conditionate  non  est  proprie  futurum,  sed 
esset  futurum  si  poneretur  aliqua  conditio.  Futuribile  autem  du¬ 
plex  est,  unum  scilicet  futuribile  tantum,  et  alterum  futuribile  et 
futurum.  Futuribile  tantum  est  illud,  quod  aliquando  esset  si  esset 
aliqua  conditio,  sed  nunquam  erit,  quia  nunquam  erit  illa  con¬ 
ditio.  Futuribile  simul  et  futurum  est  illud  de  quo  verum  est 
dicere  «  esset  si  esset  talis  conditio,  et  reipsa  erit  quia  erit  ta¬ 
lis  conditio  ».  Utrumque  futuribile  est  objectum  scientiae  mediae, 
sed  spectatum  dumtaxat  ut  futuribile.  Nam  ejus  objectum  est 
omne  futuribile  spectatum  praecise  ut  futuribile,  sive  illud  sit  et¬ 
iam  futurum,  sive  non.  Unde  praescindit  a  futuritione  absoluta, 
hoc  est,  nec  eam  includit,  nec  excludit. 

Dicitur — 2)  sub  aliqua  conditione  ad  eorum  existentiam  condu¬ 
cente;  sive  sit  causa,  sive  sit  occasio  ,  sive  sit  praesuppositio  , 
dummodo  ad  eam  conducat.  Nam  «  seponenda  sunt  »,  recte  notat 
Franzelin  (op.  cit.  thes.  45.),  «  a  nostra  disputatione,  quae  dicun¬ 
tur  fore  sub  conditione,  ubi  nexus  vel  nullus  vel  necessarius  est 
inter  conditionem  et  conditionatum.  Nam  si  nexus  nullus  est,  ne¬ 
que  est  conditio  et  conditionatum;  et  proinde  non  est  cognosci¬ 
bile  sub  conditione  futurum,  quia  conditio  revera  non  est.  » 

Dicitur — 3)  cum  ea  tamen  non  habente  necessarium  nexum; 
nam,  uti  observat  idem  Franzelin  (1.  c.),  si  «  nexus  est  necessa¬ 
rius,  scientia  conditionati  revocatur  ad  scientiam  simplicis  in- 
telligentiae;  in  ipsa  enim  comprehensione  essentiae  ac  naturae  ejus, 
quae  dicitur  conditio  vel  causa  necessario  nexa  cum  conditionato 
vel  effectu  determinato,  etiam  hoc  conditionatum  hicve  effectus 
comprehenditur.  Sic  Deus  in  comprehensione  suae  omnipotentiae 
intelligit  veritatem:  si  vellem  mundum  creare,  mundus  fieret.» 

664.  Hinc  liquet,  objectum  scientiae  mediae  esse  actus  creatu¬ 
rae,  libere  futuros,  si  poneretur  aliqua  conditio  ad  eorum  exi- 

stentiam  conducens:  hujusmodi  enim  actus  non  modo  contingen¬ 
tes  sunt,  quia  conditio  potest  poni  vel  non  poni;  sed  etiam,  quia, 
posita  conditione,  possunt  esse  vel  non  esse:  talis  esset,  ex.  gr., 
conversio  Petri  ex  hypothesi  talis  gratiae.  «  Sermo  nobis  est  », 
rursus  ait  Franzelin  (1.  c.),  «  unice  de  scientia  existentiae  actuum 
liberorum  creatae  voluntatis,  qui  forent  sub  conditione,  quacum 

i ' 

nexum  quidem  habet  tamquam  cum  sua  conditione  ,  qua  posita 
forent,  qua  sublata  non  forent;  non  tamen  habent  nexum  neces¬ 
sarium,  nec  ex  ipsa  natura  conditionis  infallibilem,  atque  adeo 
etiam  ea  conditione  supposita  possent  non  esse.  Quod  vero  sub 
tali  conditione  potius  essent  quam  non  essent,  non  aliunde  est 
infallibile,  quam  quod  verum  est,  voluntatem  sub  tali  conditione 
ad  hos  potius  actus  se  determinaturam  esse,  cum  seque  posset  ad 
eos  se  non  determinare  vel  determinare  ad  alios.  Unde  non  modo 
ipsa  conditio  sub  qua  forent,  est  aliquid  ontologice  contingens, 
sed  contingens  est  etiam  nexus  existentise  actuum  cum  conditio¬ 
ne;  et  necessitas  existentise  nulla  est,  nisi  consequens  non  modo 
ad  suppositionem  causse,  verum  etiam  ad  suppositionem  facti 
existentise;  quatenus  nimirum  quod  est,  non  potest  simul  non  esse.» 

665.  His  positis,  tres  qusestiones  de  scientia  Dei  media  move¬ 
ri  possunt:  1)  «  Utrum  Deus  habeat  certam  et  infallibilem  scien¬ 
tiam  actuum  liberorum  sub  conditione  futuribilium:  ex.  gr.,  co- 
gnovitne  Deus  certo  et  infallibiliter  Petri  conversionem  ex  hy¬ 
pothesi  talis  gratise  antequam  absolute  decrevit  dare  illam  gra¬ 
tiam?  » — 2)  «  In  quo  veluti  medio,  seu  quomodo  Deus  cognoscit 
actus  liberos  sub  conditione  futuros  ». — 3)  «  Hujusmodi  Dei  scien¬ 
tia  vocaturne  merito  scientia  media?» 

666.  Quoad  'primam  quaestionem,  non  defuerunt  inter  impugna- 
tores  Molinae  qui  vel  simpliciter  negarent  Deo  scientiam  futuri¬ 
bilium  liberorum,  vel  eam  solam  conjecturalem  concederent  (vide 
Livin.  de  Meyer  ,  Histor.  de  Auxil.  lib.  5.  cc.  44.  46.);  sed  jam 
omnes  hanc  infallibilem  scientiam  in  Deo  agnoscunt.  Et  quidem 
merito.  Nam — 

1)  Aperte  traditur  in  Scripturis.  Ita,  ex.  gr.,  Christus  (Matth. 
XI.  21.):  Expresse  testatur,  quod  Tyrii  et  Sidonii  poenitentiam 
egissent,  si  apud  illos  patrata  fuissent  miracula,  quae  apud  Judaeos 
ipse  patravit.  Ergo  Christus  certo  et  infallibiliter  cognoscebat 

conversionem  Tyriorum  futuram  fuisse,  et  quidem  libere  sub  con¬ 
ditione  miraculorum,  quae  apud  Judaeos  patrata  sunt:  nam  Chri¬ 
stus  testari  non  poterat  quod  non  certo  cognoscebat,  et  ejus  te¬ 
stimonium  est  certum  ac  infallibile.  Ergo  Christus  habuit  cer¬ 
tam  ac  infallibilem  cognitionem  actus  salutaris  libere  futuribilis 
sub  conditione  miraculorum. 

2)  Traditur  a  Patribus ,  praesertim  a  S.  Aug.,  qui  ex.  gr.  (de 
Corrept.  et  Grat.  c.  8.)  in  illud  (Sap.  IV.):  «  Raptus  est  ne  ma¬ 
litia  »,  etc.,  ait:  «  Respondeant  si  possunt  [Semipelagiani]  cur  il¬ 
los  Deus,  cum  fideliter  et  pie  viverent,  non  tunc  de  vitae  hujus 
periculis  rapuit,  ne  malitia  mutaret  intellectum  eorum;  et  ne  fictio 
deciperet  animas  eorum;  utrum  hoc  in  potestate  non  habuit  an 
eorum  mala  futura  nescivit?  nempe  nihil  horum  nisi  perversis¬ 
sime  atque  insanissime  dicitur.  »  Et  (Serm.  100.  n.  1.  de  Yerb. 
Evang.  Luc.),  quaerens  S.  Doctor  cur  Christus  hominem  (Luc. 
IX.  57.)  se  ipsum  ultro  offerentem  inter  discipulos  non  admise¬ 
rit,  rationem  affert:  «  Quia  talis  magister  erat,  qui  futura  praevi¬ 
deret,  intelligimus  istum  hominem,  si  sequeretur  Christum,  sua 
quaesiturum  fuisse  non  quae  Jesu  Christi.  » 

3)  Ip  sa  Ratio  idem  evidenter  confirmat.  Nam  intellectus  divi¬ 
nus  cum  sit  infinite  perfectus  in  omni  genere  perfectionis  cogno- 
scitivae,  necessario  cognoscit,  et  quidem  certo  et  infallibiliter, 
quidquid  est  cognoscibile.  At  actus  liberi  futuribiles  sub  condi¬ 
tione  sunt  cognoscibiles:  ergo  intellectus  divinus  eos  certo  et  in¬ 
fallibiliter  cognoscit. — Unde  Christifideles  in  suis  quotidianis  pre¬ 
cibus,  Ecclesia  ipsa  in  suis  orationibus  et  catecheticis  institutio¬ 
nibus  eamdem  fidem  manifestat.  «  Interdum  fit  »,  inquit  Catech. 
Rom.  (p.  4.  c.  2.  q.  4.;  cap.  4.  q.  5.),  «  ut  quae  petimus  a  Deo, 
non  impetremus....  quod  nec  necessarium  nobis  est  nec  utile,  quod 
petimus,  imo  vero  fortasse  supervacaneum  id  futurum  sit,  si  de¬ 
derit,  atque  pestiferum....  Ingenii  bona  et  ornamenta....  petere 
etiam  licet,  sed  ea  conditione,  si  nobis  ad  Dei  gloriam  et  salu¬ 
tem  profutura  sunt».  —  Cf.,  si  lubet  Suarez  (de  Aux.  opusc.  2. 
1.  2.  c.  1-5.);  Franzelin  (de  Deo  Uno,  thes.  45.). 

667.  Quoad  alteram  quaestionem,  animadvertendum  est,  tripli¬ 
cem  modum  cognoscendi  futuribilia  libera  assignari  posse:  vel 
enim — 1)  dicuntur  cognosci  in  suis  causis  'proximis;  vel — 2)  ia 

Dei  decretis:  vel — 3)  in  seipsis,  seu  in  ipsa  eorum  objectiva  ve¬ 
ritate;  ad  quem  modum,  ut  loquitur  Suarez,  facile  reducitur  sen¬ 
tentia  eorum,  qui  dicunt  ea  cognosci  a  Deo  in  supercomprehen- 
sione  suae  essentiae. 

668.  Jamvero  dici  nequit  Deum  cognoscere  futuribilia  libera 
in  suis  causis  proximis.  Nam — 1)  aliquid  certo  cognosci  non  pot¬ 
est  in  alio  ut  medio  cognito,  nisi  cum  illo  necessariam  habeat 
connexionem.  Atqui  libera  futura  non  habent  necessariam  conne¬ 
xionem  cum  causis  suis  proxime  completis  ;  nam  causae  liberae 
proxime  completae  ad  agendum  possunt  agere  et  non  agere,  alio- 
qui  non  essent  liberae.  Ergo  libera  futura  non  possunt  cognosci 
in  causis  suis  in  actu  primo  consideratis. — 2)  consideremus  actum 
liberum  supernaturalem;  «  Tyrii  converterentur,  si  ipsis  daretur 
gratia  concessa  Corozaitis:  »  Conversio  Tyriorum  esset  effectus 
gratiae  et  voluntatis,  libere  gratiae  cooperantis.  Sed  voluntas  sup¬ 
posita  illa  gratia,  manens  libera,  non  habet  necessariam  conne¬ 
xionem  cum  conversione;  gratia,  utpote  non  necessario  inferens 
conversionem  ex  intrinseca  sua  natura  (secus  auferret  libertatem), 
nec  habet  de  se  infallibilem  connexionem  cum  illa.  In  causis  ergo 
proximis  actus  salutaris  nequit  Deus  cognoscere  ejus  futuribili- 
tatem  ex  hypothesi  gratiae. 

669.  Quod  argumentum  videtur  optimum,  eo  quod  non  agitur 
de  cognitione  quacumque,  sed  de  cognitione  ita  infallibili,  ut  ei 
metaphysice  repugnet  falsitas,  qualis  debet  esse  scientia  Dei.  Hinc 
D.  Tliomas  (1.  p.  q.  14.  art.  13.),  ait:  «  Potest  considerari  con¬ 
tingens  ut  est  in  sua  causa;  et  sic  consideratur  ut  futurum,  et 
ut  contingens  nondum  determinatum  ad  unum,  quia  causa  contin¬ 
gens  se  habet  ad  opposita,  et  sic  contingens  non  subditur  per 
certitudinem  alicui  cognitioni.  Unde:  quicumque  cognoscit  effe¬ 
ctum  contingentem  in  causa  sua  tantum,  non  habet  de  eo  nisi 
conjecturalem  cognitionem.  Deus  autem  cognoscit  omnia  contin¬ 
gentia,  non  solum  prout  sunt  in  suis  causis,  sed  etiam  prout  unum¬ 
quodque  eorum  est  actu  in  seipso.  » 

670.  Thomistae,  ut  vidimus  (n  603.)  alterum  modum  asserunt, 
quo  Deus  futuribilia  libera  cognoscit.  At  non  posse  Deum  futu¬ 
ribilia  libera  in  suis  decretis  cognoscere  non  indiget  hic  nova 
demonstratione.  Nam — 1)  decreta  in  quibus  Deus  cognosceret  il- 

lud  objectum,  non  alia  esse  possent,  nisi  ea,  quae  Thomistse  dicunt 
subjective  absoluta  et  objective  conditionata  (n.  604.);  sed  osten¬ 
dimus  (n.  618.)  hujusmodi  decreta  repugnantiam  involvere,  adeo- 
que  non  esse;  ergo  nequit  in  illis  Deus  cognoscere  futuribilia  li¬ 
bera.  —  2)  Talis  modus  cognoscendi  futuribilia  ,  inferret  eorum 
cognitionem  etiam  in  causa  ipsorum  proxima  (n.  607.);  sed  osten¬ 
dimus  Deum  non  posse  futuribilia  libera  certo  et  infallibiliter 
cognoscere  in  suis  proximis  causis  (n.  668.).  Ergo — Huc  faciunt 
argumenta  ,  quibus  prsedeterminationem  physicam  exclusimus 
(n.  619.  seqq.)  (1). 

671.  Superest  ergo  tertius  modus  cognoscendi  futuribilia  ante- 
cedenter  ad  omne  decretum  actu  existens  in  Deo:  quod  Molina 
docet  cum  omnibus,  qui  admittunt  scientiam  mediam  (Henao  re¬ 
fert  bis  centum  theologorum  nomina  pro  hac  sententia).  Ut  vero 
hunc  modum  cognoscendi  futuribilia  intelligamus,  notetur:  1)  scien¬ 
tia  seu  cognitio,  ut  talis,  supponit  objectivam  veritatem,  cujus 
est  scientia:  intellectus  enim  cognoscendo  non  facit  intelligibilia; 
sed  potius  facit,  ut  quse  in  re  intelligibilia  sunt,  sint  actu  co¬ 
gnita.  Ita  sicut  scientia  simplicis  intelli genti  ce  supponit  essen¬ 
tias  possibiles;  et  scientia  visionis  supponit  objectivam  verita¬ 
tem  existentice,  pro  aliqua  temporum  differentia ,  eorum  quse 

• 

(1)  Scite  advertit  Franzelin  (op.  cit.  thes.  45.):  «Qui  putat  causas  secundas, 
etiam  liberas  nihil  posse  agere ,  nisi  quatenus  ad  hunc  actum  in  individuo  phy¬ 
sice  praedeterminentur  a  causa  prima ;  supposita  vero  tali  praedeterminatione ,  et 
dum  ea  causam  secundam  praemovet ,  repugnare  ut  talis  actus  non  eliciatur:  ii 
omnes  consequenter  etiam  circa  conditionata  nullam  possunt  agnoscere  proprie 
dictam  scientiam  mediam  inter  visionem  existentiarum  et  intelli gentiam  essentia¬ 
rum.  In  omni  enim  actu  secundo,  qui  intelligi  debeat  tamquam  futurus  sub  con¬ 
ditione  ,  conditio  semper  est  actus  primus  proxime  expeditus  cum  omnibus  suis 
adjunctis.  Jam  vero  in  horum  theologorum  sententia  ad  actum  primum  proxime 
expeditum  causae  secundae  pertinet  apprime  praedeterminatio.  Unde  omnis  veritas 
conditionata  actus  secundi  revocatur  ad  hanc:  si  Petrus  erit  praedeterminatus  ad 
talem  actum ,  eliciet  hunc  actum ;  si  non  erit  praedeterminatus,  non  eliciet.  Talis 
autem  cognitio,  nondum  verifleata  alterutra  conditione,  est  scientia  simplicis  m- 
ielligentiee ,  cognitio  scilicet  naturae  ac  essentiae  rerum;  verifleata  conditione  est 
visio  actus  secundi.  Hinc  etiam  omnino  consequenter  ad  haec  principia  post  Dida- 
cum  Alvarez  docebant  iidem,  hujusmodi  conditionata  cognosci  a  Deo  in  suo  de¬ 
creto,  quod  dicebant  ‘absolutum  subjective  seu  ex  parte  actus,  et  conditionatum 
ex  parte  objecti.’  » 

cognoscit:  ita  scientia  media  supponit  objectivam  veritatem  exi- 
stentiae  conditionatae  actus  liberi  ex  aliqua  hypothesi  (Petrus  con¬ 
verteretur,  si  talis  gratia  ei  concederetur). 

2)  Etsi  Patres  quandoque  dicant  existentiam  objecti  (futuri  li¬ 
beri)  esse  causam  divinae  praescientiae  ;  proprie  tamen  dicenda 
est  conditio  sine  qua  non.  INon  est  causa,  quia  Deus  determina¬ 
tus  est  ipsa  sua  essentia  ad  cognoscendum  quidquid  est  cogno¬ 
scibile,  et  non  indiget  determinari  ab  ullo  creato  objecto  tam¬ 
quam  a  virtute  influxiva,  aut  ratione  cognoscendi:  est  conditio 
sine  qua  non,  Deus  enim  nequit  cognoscere  id  quod  nullo  modo  est. 

3)  Quare  in  hac  sententia,  sicut  actum  liberum  absolute  futu¬ 
rum  ideo  Deus  cognoscit,  quia  futurus  est-,  et  non  ideo  futurus 
est,  quia  illum  Deus  cognoscit  absolute  futurum;  ita  etiam  libe¬ 
rum  conditionate  futurum  ideo  Deus  cognoscit  ,  quia  sub  condi¬ 
tione  futurus  esset;  at  non  viceversa.  «  Proditionis  causa  »,  in¬ 
quit  auctor  quaestionum  ad  orthodoxos  (inter  op.  S.  Justini,  q.  58.), 
«  fuit  ipse  Judas,  quam  futuram  Deus  praesciens  praedixit  in  Scri¬ 
ptura;  et  non  praescientia  est  causa  futuri  ,  sed  futurum  causa 
est  praescientiae.  Non  enim  ad  praescientiam  subsequitur  futurum 
[futuritio  dicitur  a  Scholasticis],  sed  ad  futurum  praescientia .» 
Et  Albertus  Magnus,  explanans  simile  testimonium  Origenis  (Summ. 
p.  1.  q..  61.  m.  3.)  ait:  «  Origenes  intendit,  quod  futurum,  quia  fu¬ 
turum  est,  scibile  sit  a  Deo,  h.  e.,  habeat  aptitudinem  ad  scien¬ 
dum;  et  sic  futurum  nullam  dicit  causam  scientiae  in  sciente,  sed 
dicit  rationem  aptitudinis  in  scibili.  »  Atque  in  hoc  stat  totus 
controversiae  cardo  in  quaestione  de  scientia  media  ,  et  iis  omni¬ 
bus,  quae  ipsi  innituntur;  Thomistae  enim  consentanee  ad  sua  prin¬ 
cipia,  quod  nihil  est  futurum  nisi  ex  Dei  decreto;  quod  Deus  est 
causa  rerum  per  scientiam  visionis  ,  etc.;  docent  ideo  res  abso¬ 
lute  aut  conditionate  futuras  esse,  quia  ita  illas  Deus  praevidit, 
et  non  viceversa. — Cf.  Molina  (Cone.  q.  14.  a.  13.  disp.  42.;  et 
append.);  Franzelin  (op.  cit.  tlies.  42.). 

072.  His  positis,  ut  intelligatur  quomodo  Deus  futuribilia  li¬ 
bera  cognoscat  in  seipsis,  seu  in  eorum  objectiva  veritate ,  haec, 
pro  re  nostra,  breviter  subjicimus:  1)  Quod  Deus  cognoscat  futu¬ 
ribilia  in  seipsis  nihil  aliud  significat ,  nisi  «  Deum  cognoscere 
haec  futura  conditionata  »,  inquit  Suarez  (de  Auxil.  opusc.  2.  1.  2. 

c.  7.  n.  15.),  «  sua  infinita  virtute  intelligendi,  penetrando  imme¬ 
diate  veritatem,  quse  in  ipsis  est,  seu  concipi  potest;  neque  in¬ 
digere  aliquo  alio  medio  ut  illa  cognoscat.  Qui  modus  dicendi 
est  consentaneus  his  auctoribus,  qui  dicunt,  Deum  cognoscere  fu¬ 
tura  contingentia  immediate  intuendo  veritatem  eorum  (quos  su¬ 
pra  cap.  3.  citavimus);  et  in  idem  fere  redit,  quod  alii  dicunt, 
cognoscere  Deum  futura  ex  vi  infinitae  repraesentationis  suarum 
idearum.  » 

2)  «  Declaratur  autem  »,  pergit  Suarez  «  in  hunc  modum:  nam, 
ut  dixi,  ex  parte  Dei  et  principii  cognoscendi  non  oportet  quaere¬ 
re  alium  modum  vel  rationem  cognoscendi,  quam  ipsum  lumen 
infinitum  Dei,  et  perfectionem,  ac  aeternitatem  scientiae  eius,  ex 
vi  cuius  apprehensa  quacumque  re,  seu  quacumque  complexione 
rerum  a  nobis  enunciabili,  naturaliter  ex.  efficacia  luminis  iudicat 
quid  veritatis  sit  in  unaquaque  re,  seu  in  quocumque  obiecto  co¬ 
gnoscibili;  et  in  hoc  sensu  vere  loquuntur  qui  dicunt,  Deum  cogno¬ 
scere  haec  omnia  per  suas  rationes  aeternas,  et  ex  vi  earum.  » 

3)  «Si  vero  »,  inquit  idem  Suarez  (1.  c.  c.  6.  n.  4.),  «  ex  parte 
objecti  quaeratur  ratio,  ob  quam  hoc  potius  quam  illud  sit  sci¬ 
bile  (consensus  potius  quam  dissensus  sub  tali  gratia),  haec  non 
est  alia  nisi  quia  in  re  hoc  potius  futurum  est  quam  illud.  »  Qua¬ 
re  ut  Deus  futuribilia  libera  agnoscat  ,  nihil  aliud  requiritur  , 
nisi  quod  habeant  determinatam  veritatem  subjectivam. 

4)  Quod  autem  habeat  veritatem  objectivam,  ita  declarat  idem 
Suarez  (1.  c.  cap.  5.  n.  13.):  «  Ex  duabus  propositionibus  condi- 
tionatis  contradictoriis,  si  Petrus  constitueretur  in  his  adjunctis 
actus  primi,  Petrus  'peccaret ,  Petrus  non  peccaret,  una  est  de¬ 
terminate  vera,  altera  determinate  falsa.  Neque  sane  potest  esse 
utrumque  verum,  neque  utrumque  falsum;  vel  enim  peccaret  vel 
non  peccaret,  non  autem  posset  simul  et  sub  eodem  respectu  pec¬ 
care,  et  non  peccare.  Illud  quod  faceret,  esset  determinate  hic 
actus  peccati  vel  determinate  negatio  peccati;  actus  enim  inde¬ 
terminatus  esse  non  potest.  Est  ergo  unum  ex  duobus  determi¬ 
nate  verum,  et  alterum  determinate  falsum;  licet  intellectui  fini¬ 
to  non  constet,  quodnam  ex  duobus  sit  verum,  quodnam  falsum. 
At  intellectus  infinitus  ex  ipsa  sua  perfectione  absoluta  necessa¬ 
rio  cognoscit  omne  verum,  ut  objective  se  habet.  » 

5)  Neque  dicas  esse  verum  hoc  vel  illud;  sed  non  hoc  prae  illo 
determinate.  Nam,  uti  optime  arguit  Franzelin  (op.  cit.  thes.  46.) 
ex  Suaresio  (loc.  nuper  citat.),  (1)  «  dum  voluntas  sub  certis  con¬ 
ditionibus  actus  primi  constituta  libere  elicit  hunc  determinatum 
actum  secundum,  determinate  verum  est  et  ab  aeterno  erat  ve¬ 
rum,  voluntatem  elicere  hunc  actum,  quamvis  posset  eum  non 
elicere  vel  elicere  alium.  Ergo  etiam  ratione  prius,  quam  sup¬ 
ponatur  ea  voluntas  in  his  conditionibus  re  ipsa  constituta,  de¬ 
terminate  verum  est:  si  ea  voluntas  constitueretur  sub  his  con¬ 
ditionibus;  eliceret  hunc  actum,  quamvis  posset  eum  non  elicere 
vel  elicere  alium.  Nec  ullo  modo  potest  concipi  determinata  ve¬ 
ritas  propositionis  absolutae,  ex  gr.,  Petrus  in  his  adjunctis  libere 
peccabit,  cum  utique  posset  non  peccare ;  quin  simul  intelligatur 
ratione  prius  determinate  vera  conditionata;  si  Petrus  constitue¬ 
retur  in  his  adjunctis,  libere  peccaret.  Repugnat  enim  evidenter, 
ut  verum  sit,  Petrum  verificatis  his  adjunctis  libere  reipsa  ne¬ 
gaturum  esse  Christum,  et  non  sit  ratione  prius  verum,  quod  si 
haec  adjuncta  verificarentur,  negaret  Christum.  Sicut  ergo  hoc 
ipso,  quod  Petrus  in  adjunctis  hujus  actus  primi  constitutus  re¬ 
ipsa  libere  peccat ,  jam  ante  existentiam  actualem  peccati  ab 
aeterno  objectivam  veritatem  habebat  propositio  absoluta:  Petrus 
constitutus  in  his  adjunctis  peccabit ;  ita  antecedenter  ad  hypo- 
thesin  actualis  constitutionis  in  his  adjunctis  et  reipsa  futuri 
peccati,  habebat  veritatem  objectivam  propositio  conditionata : 
si  Petrus  constitueretur  in  adjunctis  hujus  actus  primi,  peccaret.» 

(1)  En  verba  Suaresii  (1.  c.):  “Si  Deus,  v.  g.,  postquam  voluit  Petrum  creare 
et  in  tali  opportunitate  constituere  aut  permittere,  vidit  illum  peecaturum,  jam  de 
illo  conditionalis  est  vera,  si  Petrus  creatur  in  tali  occasione  peccabit;  ergo  etiam 
si  iutelligeretur  illa  oratio  proferri  prius  ratione,  quam  Deus  vellet  Petrum  creare, 
etiam  illa  propositio  esset  vera  determinate.  Probatur  consequentia,  quia  jam 
habuisset  ex  tunc  conformitatem  cum  re  significata:  banc  enim  non  fecit,  sed 
ostendit  potius  et  manifestavit  effectus  subsecutus,  postquam  Deus  voluit  Petrum 
creare,  etc.:  ergo  eadem  ratione  omnis  conditionalis  similis  intellecta  vel  cogitata 
in  illo  signo,  antequam  Deus  aliquid  decrevit  aut  voluerit  de  illo  antecedente  sub 
conditione  sumpto  ,  est  determinate  vera  ,  aut  determinate  falsa  :  quia  statim  ac 
Deus  ponere  vult  in  esse  illud  antecedens,  absolute  determinatum  est  quid  ex  illo 
consequendum  sit ,  vel  non  sit :  ergo  illud  ipsum  antea  sub  conditione  prolatum  , 
erat  determinate  verum,  aut  determinate  falsum,  juxta  exigentiam  objecti.  » 

673.  Quoad  tertiam  quaestionem,  potest  ea  nunc  paucis  absolvi. 
Dicimus  ergo:  scientia,  qua  Deus  cognoscit  actus  liberos  creatu¬ 
rae  conditionate  futuros  merito  vocatur  Media.  Etenim — 1)  di¬ 
stinguitur  scientia  Dei,  juxta  omnes,  ex  objectis  (n.  659.);  ergo 
si  futuribilia  libere  constituunt  objectum  diversum  ab  objecto 
scientiae  simplicis  intelligentiae  et  visionis ,  et  participans  de 
utroque,  scientia,  qua  illa  cognoscuntur,  est  diversa  ab  utraque 
hac  scientia  et  medians  inter  illas.  Atqui  futuribilia — a)  consti¬ 
tuunt  objectum  diversum;  futuribile  non  est  aliquid  absolute  fu¬ 
turum  seu  existens,  ut  patet,  adeoque  non  est  proprie  objectum 
scientiae  visionis:  non  est  mere  possibile;  cum  enim  dico  «Petrus 
lapsus  convertetur  sub  hac  gratia »  non  enuntio  meram  possibi¬ 
litatem,  quae  competeret  etiam  alteri  parti  «  non  convertetur  »; 
ergo  neque  est  proprie  objectum  scientiae  simplicis  intelligentiae. — 
b )  Constituunt  objectum  participans  de  utroque;  scientia  media 
cum  scientia  simplicis  intelligentiae  in  eo  convenit,  quod  obje¬ 
ctum  non  intuetur  ut  absolute  actu  existens;  in  eo  autem  differt, 
quod  non  solum  ad  essentiam  necessariam,  sed  ad  existentiam 
contingentem  refertur,  quae  infallibiliter  foret  sub  aliqua  condi¬ 
tione:  ordine  inverso  cum  scientia  visionis  aliquatenus  convenit 
in  eo,  quod  refertur  ad  existentiam  contingentem,  non  autem  so¬ 
lum  ad  essentiam  necessariam;  differt  autem  in  eo,  quod  non  in¬ 
tuetur  existentiam  absolute  futuram  actu. 

2)  Scientia,  quae  est  in  signo  posteriori  ad  scientiam  simplicis 
intelligentiae  ,  et  priori  ad  scientiam  visionis  ,  merito  vocatur 
media  inter  illas.  Atqui  talis  est  scientia  actuum  liberorum,  qui 
sunt  sub  conditione  futuri.  Nam  Deus  prius  ratione  novit,  ex.  gr., 
conversionem  Petri  ut  possibilem,  quam  ut  futuribilem  sub  con¬ 
ditione:  nam  ratione  prius  est  rem  esse  possibilem  quam  futuri- 

/ 

bilem,  cum  futuribilitas  supponat  possibilitatem;  et  ratione  prius 
eamdem  conversionem  novit  uti  futuribilem  sub  aliqua  conditio¬ 
ne,  quam  ut  futuram  absolute,  seu  existentem  pro  aliquo  tempore: 
nam  scientia  visionis  praesupponit  decretum,  cui  praesupponitur 
scientia  media,  utpote  illud  dirigens.  Quare  scientia  simplicis  in¬ 
telligentiae  nullam  praesupponit  scientiam,  et  praesupponitur  ab 
omnibus  aliis:  scientia  vero  media  praesupponit  scientiam  simpli- 

cis  intelligentiae,  et  praesupponitur  a  scientia  visionis;  atque  ita 
inter  utramque  mediat. 

3)  Addi  potest  hanc  scientiam  dici  etiam  mediam  inter  scien¬ 
tiam  necessariam  et  contingentem  :  neque  enim  est  necessaria , 
siquidem  est  de  objecto  contingenti,  quod  poterat  non  esse  (pot¬ 
erat  Petrus  sub  tali  gratia  non  consentire);  nec  est  proprie  li¬ 
bera,  hoc  est  non  fuit  in  libera  Dei  potestate  illam  habere,  nam 
ejus  objectum  antecedit  omnem  actum  liberum  actu  existentem 
in  Deo. 


§  II. 

Exponitur  Systema  Molinae. 

674.  Cum  gratiae  efficaci,  prae  sufficiente,  tribuenda  omnino  sit 
infallibilis  cum  consensu  connexio,  quam  triplicem  esse  diximus 
(n.  582.  seq.);  systema  quodlibet,  in  re  praesenti,  eo  tendere  de¬ 
bet,  ut  explicet  quomodo  infallibilitas  illa  obtineatur.  Inde  vero 
desumitur  ratio  conciliandi  efficaciam  gratiae  cum  humana  li¬ 
bertate. 

675.  Jamvero,  quomodo,  in  Molinae  systemate,  habeatur  infal¬ 
libilitas  cognoscitiva  in  gratia  efficaci,  ex  dictis  satis  constare 
debet.  Etenim  si  scientia  media,  qua  Deus  cognoscit  «  Petrus  con¬ 
verteretur  si  ipsi  daretur  talis  gratia  »,  est  infallibilis  ;  posito 
deinde  benevolo  Dei  decreto  dandi  illam  gratiam,  consequetur 
conversio  Petri  absolute  futura,  pariter  infallibilis.  Atqui  scien¬ 
tia  media,  qua  Deus  cognoscit  «  Petrus  converteretur  si  talis  ei 
gratia  daretur»  est  absolute  et  metaphysice  infallibilis.  Ergo. 
Proh.  min.  —  Deus  per  scientiam  mediam  intuetur  non  causam 
proximam  conversionis  Petri  in  actu  primo  constitutam,  sed 
ipsam  objectivam  veritatem  illius  conversionis  sub  tali  gratia 
(ipsum  consensum  sub  conditione  talis  gratiae  futurum);  et  qui¬ 
dem  haec  objectiva  veritas  ratione  praecedit  ipsam  cognitionem 
ejus  (ideo  cognoscitur,  quia  ita  est;  et  non  viceversa).  Sed  meta¬ 
physice  impossibile  est,  ut  consensus,  qui  est  secundum  suam 
objectivam  veritatem,  simul  non  sit.  Ergo. — Quemadmodum  igi¬ 
tur  metaphysice  impossibile  est,  ut  consensus  liber,  qui  actu  est, 
simul  actu  non  sit;  vel  qui  absolute  futurus  est,  simul  non  sit 

absolute  futurus:  ita  metaphysice  impossibile  est,  ut  actus  liber, 
qui  sub  conditione  futurus  est,  sub  eadem  conditione  simul  non 
sit  futurus.  Unde  quaestio  esse  posset,  utrum  scientia  media  ad¬ 
mitti  debeat;  sed,  ea  semel  admissa,  evidenter  sequitur  infal¬ 
libilis  connexio  cognoscitiva,  propria  gratiae  efficacis. 

676.  At  vero,  quomodo  in  eodem  systemate  explicatur  infalli- 
bilitas  objectiva  ?  Scilicet,  si  gratia  efficax  talis  est  secundum 
intrinsecam  suam  naturam,  ut  cum  ea  stare  possit  consensus  vel 
dissensus  (n.  596.  seq.);  si  voluntas,  elevata  per  gratiam  effica¬ 
cem,  adhuc  potest  consentire  aut  dissentire  (n.  557.);  si  conse¬ 
quenter  totalis  causa  actus  salutaris,  in  actu  primo  proximo  con¬ 
stituta,  non  continet  determinate  consensum  prae  dissensu:  cur  fit 
ut  sequatur  consensus,  et  non  dissensus  ?  Yel,  si  lubet:  si  gratia 
efficax  talis  est  secundum  suam  entitatem  ,  ut,  ea  posita,  possit 
sequi  consensus  vel  dissensus;  unde  fit,  quod  sequatur  consensus 
et  non  dissensus,  et  sic  possit  Deus  id  videre? 

677.  Respondent  aliqui:  gratia  conjungitur  cum  consensu,  quia 
est  congrua.  Et  quidem  aliquam  congruitatem  tribuendam  esse 
gratiae  efficaci  constat  ex  S.  Augustino,  qui  (1.  1.  ad  Simpl.  q.  2. 
n.  13.),  ait:  «  Si  vellet  etiam  ipsorum  misereri,  posset  ita  voca¬ 
re,  quomodo  illis  aptum  esset,  ut  et  moverentur,  et  intelligerent, 
et  sequerentur.  Verum  est  ergo  ‘Multi  vocati,  pauci  electi7:  illi 
enim  electi,  qui  congruenter  vocati:  illi  autem  qui  non  congrue¬ 
bant  neque  contemperabantur  vocationi,  non  electi,  quia  non  se¬ 
cuti,  quamvis  vocati.  Item  verum  est:  ‘Non  volentis,  neque  cur¬ 
rentis,  sed  miserentis  est  Dei7;  quia  etiamsi  multos  vocet,  eorum 
tamen  miseretur,  quos  ita  vocat,  quomodo  eis  vocari  aptum  est, 
ut  sequantur.  Falsum  est  autem,  si  quis  dicit:  ‘Igitur  non  mise¬ 
rentis  Dei,  sed  volentis  atque  currentis  est  hominis’,  quia  nul¬ 
lius  Deus  frustra  miseretur;  cujus  autem  miseretur,  sic  eum  vo¬ 
cat,  quomodo  scit  ei  congruere,  ut  vocantem  non  respuat. »  Idem 
saepe  docet  S.  Doctor,  ut  videre  est  apud  Suarez  (de  Gratia, 
1.  5.  c.  42.). 

678.  Unde  illi  etiam,  qui  gratiam  ab  intrinseco  efficacem  ad¬ 
mittunt:  congruitatem  aliquam  in  gratia  efficaci  agnoscunt:  Tho- 
mistae  vocare  possent  congruam  gratiam  physice  prae  det  er  mi¬ 
nantem  ;  Augustinenses  dicerent  congruam  gratiam  victricem. 

Sed  si,  exclusa  efficacia  ab  intrinseco  ,  congruitas  sumitur  ad 
explicandam  efficaciam  gratise  ab  extrinseco;  tripliciter  intelligi 
potest.  Alii  enim — 1),  ut  Thomassinus ,  eam  constituunt  in  mul¬ 
titudine,  varietate,  consonantia  'plurium  auxiliorum ,  quorum 
quiderq  singula  effectu  suo  possunt  seorsim  defraudari,  at  omnia 
sic  aggrediuntur  hominem  atque  obsident,  ut  ab  eo  consensum 
certissime  obtineant. — 2)  Alii  eam  reponunt  in  quadam  gratiae 
contemperatione  cum  hominis  ingenio,  natura,  affectibus,  variis¬ 
que  locorum  et  temporum  circumstantiis. — 3)  Alii  denique  eam 
ponunt  in  habitudine  ad  eventum,  quatenus  Deus,  ut  inquit  Sua- 
rez  (de  Aux.  opusc.  1.  lib.  3.  c.  14.  n.  9.),  «infinita  sua  sapien¬ 
tia,  praevidens  quid  unaquaeque  causa  seu  voluntas  in  omni  eventu 
et  occasione  operatura  sit,  si  in  ea  constituatur,  etiam  cognoscit 
quando  et  cui  vocationi  sit  unaquaeque  voluntas  assensum  praebi¬ 
tura,  si  ei  detur.  Unde,  quando  vult  hominem  convertere,  vult 
etiam  illum  vocare  illo  tempore,  et  modo  quo  novit  illum  con¬ 
sensurum:  et  talis  vocatio  appellatur  efficax,  quia  licet  ex  se  non 
habeat  infallibilem  effectum,  tamen,  ut  subest  tali  scientiae  divi¬ 
nae,  infallibiliter  est  illum  habitura. » 

679.  Yerum  congruitas  primo  modo  intellecta  in  multis  deficit. 
Nam — 1)  Deus  non  posset  unica  gratia  voluntatem  quamlibet,  vel 
obstinatissimam,  pertrahere  ad  consensum:  quod  non  videtur  con¬ 
sonum  divinae  omnipotentiae. — 2)  Ex  tot  auxiliis,  illud,  cui  tan¬ 
dem  conjungeretur  consensus,  videretur  solum  efficax  esse  effica¬ 
cia  connexionis;  cum  omnia  praecedentia,  quibus  voluntas  restitit, 
sint  pure  sufficientia. — 3)  Ceterum  nemo  non  videt,  hac  congrui- 
tate  haud  solvi  difficultatem,  sed  eludi:  posita  enim  multitudine 
auxiliorum,  voluntas  manet  adhuc  indifferens  et  libera;  adhuc 
ergo  quaeri  potest  «quomodo  fit,  ut  consentiat».  Quare  pauca  haec 
de  hujusmodi  congruitate  sufficiant:  eo  vel  magis,  quod  non  inve¬ 
nerit,  quoad  ego  sciam,  plures  patronos. 

680.  Congruitatem  altero  modo  acceptam  insinuat  quandoque 
3.  Augustinus,  qui,  ex.  gr.  (de  Dono  Persever.  cap.  14.)  scribit: 

«  Ex  quo  apparet  habere  quosdam  in  ipso  ingenio  divinum  na¬ 
turaliter  munus  intelligentiae,  quo  moveantur  ad  fidem,  si  congrua 
suis  mentibus,  vel  audiant  verba,  vel  signa  conspiciant »,  etc.  Sed 
quidquid  dicatur  de  hac  congruitate,  duo  certa  sunt: 

1)  Si  ita  intelligatur ,  ut  gratia  sit  efficax,  quando  concedi¬ 
tur  homini  apte  disposito  ad  ejus  effectum  suscipiendum,  non 
est  necessaria;  «  alias  enim  »,  uti  observat  Suarez  (1.  c.  n.  8.), 
«qui  non  haberet  vocationem  lioc  modo  congruam,  non  haberet 
gratiam  sufficientem.  »  Unde  ipse  S.  Augustinus  saepe  notat  dari 
quandoque  gratiam  in  iis  adjunctis,  in  quibus  homo  videtur  mi¬ 
nus  dispositus  ad  consentiendum  ei:  quod  illustrat  exemplo  Apo¬ 
stoli,  de  quo  (lib.  de  Praed.  Sanet,  cap.  2.),  ait;  «  Aversus  quippe 
a  fide  quam  vastabat,  eique  vehementer  aversus,  repente  est  ad 
illam  gratia  potentiore  conversus,  convertente  illo  cui  hoc  ipsum 
facturo  per  prophetam  dictum  est  :  ‘Tu  convertens  vivificabis 
nos’;  ut  non  solum  ex  nolente  fieret  volens  credere;  verum  etiam 
ex  persecutore,  persecutionem  in  ejus  fidei  quam  persequebatur, 
defensione  pateretur.»  Unde  idem  S.  Doctor  (Enchiridion,  cap. 98.), 
scribit:  «Quis  porro  tam  impie  desipiat,  ut  dicat  Deum  malas 
hominum  voluntates,  quas  voluerit,  quando  voluerit,  ubi  voluerit, 
in  bonum  non  posse  convertere?»  Et  ejus  discipulus,  S.  Prosper 
(in  Carm.  de  Ingrat.  c.  16.),  ait: 

u  At  vero  omnipotens  hominem  cum  gratia  salvat, 

Ipsa  suum  consummat  opus,  cui  tempus  agendi 
Semper  adest,  quse  gesta  velit:  non  moribus  illi 
Fit  mora,  nec  causis  anceps  suspenditur  ullis.  » 

2)  Praesertim  congruitas  heee  non  sufficit  ad  explicandam  in¬ 
fallibilem  connexionem  gratiae  cum  consensu.  «  Nam  »,  inquit 
idem  Suarez  (1.  mox  cit. ),  «  haee  infallibilitas  tanta  esse  debet, 
ut  implicet  contradictionem  aliquando  deficere;  sed  ex  vi  illius 
congruitatis  solius  non  potest  esse  tanta  infallibilitas:  ergo  illa 
non  sufficit  ad  efficaciam  vocationis.  Major  patet  ex  priori  pun¬ 
cto,  nam  haec  vocatio  est  medium  accommodatum  intentioni  Dei 
efficaci:  implicat  autem  contradictionem  voluntatem  Dei  efficacem 
non  impleri :  ergo  non  potest  illa  vocatio  esse  proportionatum 
medium,  nisi  sit  ita  infallibilis,  ut  prorsus  repugnet,  et  contra¬ 
dictionem  implicet  non  consequi  effectum  suum.  Minor  vero  con¬ 
stat  ex  his  quae  tractata  sunt  (cap.  10.):  nam  tota  illa  congrui¬ 
tas  ex  se  solum  inducit  quandam  moralem  certitudinem,  cui  absolute 
non  repugnat,  ut  vocationi  sic  congruae  liberum  arbitrium  resistat, 

adeo  ut  Anselmus  dixerit  potuisse  Paulum  resistere  suse  vocationi 
quantumvis  efficacissimoe :  sic  enim  ait,  Matth.  YI.,  circa  illa 
verba:  ‘Fiat  voluntas  tua:’  ‘Licet  sit  percussus  Paulus,  tamen 
voluntas  ejus  erat  libera  ut  resisteret  si  vellet.’  » 

681.  Superest  ergo  congruitas  accepta  tertio  modo,  quam  fa- 
tentibus  omnibus,  docuit  Molina.  Antequam  vero  illam  explicem 
attente  notatum  velim,  immerito  nonnullos  putare,  Suaresium  in 
eo  a  Molina  dissentire ,  quod  secundam  non  tertiam  agnoscat 
congruitatem.  Yerum  quidem  est  quod  Molina,  sollicitus  de  con¬ 
cilianda  gratiae  infallibili tate  cum  humana  libertate ,  non  agit 
diserte  de  secunda  congruitate,  quae  impar  est  ad  eam  quaestio¬ 
nem  enodandam ;  sed  hoc  ipsum  fatetur  Suarez ,  qui  proinde  et 
ipse  tertiam  admittit.  Quod  non  modo  patet  ex  testimoniis  cita¬ 
tis  in  duobus  nn.  praeced.;  sed  etiam  ex  iis  ,  quae  idem  eximius 
Doctor  scribit  (de  G-rat.  1.  5.  c.  25.  n.  4.):  «  Praescientia  Dei  circa 
futura  contingentia  est  infallibilis,  quamvis  objectum  non  habeat 
in  sua  causa  determinationem;  et  ideo  dicimus  necessarium  esse, 
ut  talis  scientia  includat  habitudinem  ad  ipsam  determinatio¬ 
nem  causae ,  ut  suo  tempore  futuram ,  non  quia  aliter  esse  non 
possit,  sed  quia  non  aliter  futura  est.  Sic  igitur  haec  gratia  quae 
antecedenter  infunditur,  infallibiliter  habebit  consequentem  opera¬ 
tionem  voluntatis,  non  quia  aliter  esse  non  posset,  etiam  stante 
illa  gratia,  sed  quia  aliter  futura  non  est.  » 

682.  In  quo  ergo  consistit  haec  congruitas  tertio  modo  sumpta? 
1)  Cum  dicitur  gratia  efficax  esse  gratia  congrua,  et  congruitas 
consistere  in  habitudine  ad  eventum ;  id  nihil  aliud  significat , 
nisi  quod  gratia  illa  est  efficax  (efficacia  connexionis),  seu  obten¬ 
tura  est  effectum  ,  quia  voluntas  de  facto  libere  se  determinat 
ad  consentiendum  ei,  licet  potuerit  dissentire.  Quemadmodum 
enim  verum  est  me  nunc  libere  agere,  quia  etsi  possim  non 
agere,  de  facto  tamen  me  determino  ad  agendum;  ita  verum  erat 
in  instanti  priori  ,  me  acturum  esse  libere  ,  quia  licet  futurum 
erat  in  mea  potestate  non  agere,  de  facto  tamen  me  determina¬ 
turus  eram  ad  agendum  ;  ita  pariter  ,  in  instanti  adhuc  priori  , 
verum  erat  me  libere  acturum  si  constituerer  sub  tali  gratia  , 
quia  etsi  sub  illa  possem  non  agere,  si  tamen  ea  mihi  daretur, 
ego  de  facto  agerem.  Quare  D.  Tliomas,  qui  (de  Malo,  q.  3.  art.  3. 

ad  5.)  dicit,  quod  «  voluntas  cum  sit  ad  utrumlibet,  per  aliquod 
determinatur  ad  unum  scilicet  per  consilium  rationis;»  jam  di¬ 
xerat  (q.  1.  a.  3.  c.),  uti  notavit  Bellarminus  (de  Grat.  et  Lib. 
Arb.  Lib.  4.  c.  16.):  «Hujusmodi  autem,  quod  est  non  uti  regula 
rationis,  non  oportere  quaerere  aliam  causam,  nisi  voluntatis 
libertatem :»  nam,  ut  docet  idem  Angelicus  Doctor  (ibid.  q.  6. 
art.  un.):  «Manifestum  est,  quod  voluntas  movetur  a  seipsa;» 
et  (1.  2.  q.  9.  a.  3.  ad  1.):  «  Voluntas  reducit  seipsam  de  poten¬ 
tia  in  actum.  » 

2)  Cum  dicitur  efficacia  connexionis  objectiva  repetenda  esse 
ex  libera  voluntatis  determinatione,  id,  uti  patet,  intelligendum 
est  de  voluntate  jam  praeparata,  roborata,  elevata  per  gratiam. 
Heus  enim  videt,  ex.  gr.,  Petrum  per  liberam  suae  voluntatis  de¬ 
terminationem  conditionate  eliciturum  consensum  salutarem;  sed 
conditio  est  si  ei  daret  talem  gratiam.  Si  deinde  decernit  Deus 
dare  illam  gratiam,  consequenter  videt  Petrum  salutarem  consen¬ 
sum  absolute  eliciturum  cum  illa  gratia.  Si  denique  Deus  exe- 
quendo  suum  aeternum  decretum  confert  in  tempore  illam  gratiam 
Petro,  hic  eadem  adjutus  ei  consentiet. 

683.  Sed  quaeres:  «si  voluntas  sub  gratia  efficaci  antequam 
agat,  est  adhuc  in  potentia  ad  agendum,  quomodo  reducit  seipsam 
in  actum ?»  Solutionem  hujus  quaestionis,  prout  respicit  omnes 
actus  liberos,  infra  dabimus;  sed  nunc  considerantes  actum  salu¬ 
tarem,  dicimus  haud  recte  supponi,  voluntatem  esse  in  potentia 
ad  agendum,  quando  libere  consentit  gratiae.  Nam  quando  libere 
consentit  per  gratiam,  ut  adjuvantem,  jam  supponitur  excitata 
per  gratiam,  ut  praevenientem;  voluntas  autem  excitata  per  gra¬ 
tiam ,  jam  elicit  actum  indeliberatum  (n.  116.);  libere  ergo  gra¬ 
tiae  cooperando  ,  non  debet  proprie  se  reducere  de  potentia  ad 
actum;  sed  debet  potius  a  coepta  actione  non  desistere,  in  illa 
perseverare,  illam  perficere  (1). 

(1)  Ad  id  illustrandum  confert  doctrina  analoga,  quam  exponit  Sylvius  ad  men¬ 
tem  D.  Thomae  (1.  2.  q.  88.  ait.  4.  conci.  1.):  «  Actus  qui  ab  initio  est  peccatum 
veniale,  potest  ita  continuari  ut  in  progressu  liat  peccatum  mortale,  manens  idem 
secundum  substantiam  seu  secundum  esse  naturae.  Hanc  indicavit  D.  Tbomas 
(q.  20f  art.  G.)  docens  aliquem  actum  posse  successive  esse  bonum  et  malum  mo- 
raliter,  etiamsi  maneat  unus  in  genere  naturae;  et  liic  dum  ait,  quod  ‘non  dicitur 

684.  Quod  si  insuper  quaeras  «quid  natura  prius  influit  in  actum 
salutarem,  voluntas  an  gratia?»  Respondemus:  si  consideras  to¬ 
tum  actum  salutarem,  certe  illum  inchoat  gratia,  quae  propterea 
dicitur  proveniens,  et  uti  talis  agens  in  ipsam  voluntatenr,  uti 
audivimus  a  Molina  (n.  210.);  si  autem  consideras  consensum 
liberum  salutarem,  simul  natura  in  illum  influit  voluntas  et  gra¬ 
tia,  uti  ostendimus  (n.  206.). 

685.  Sed,  ut  clarius  perspiciatur  hujus  difficultatis  solutio,  re¬ 
cte  animadverti  potest,  eam  fundamento  carere.  Videtur  enim 
supponere  gratiam  et  voluntatem  ,  tamquam  duo  principia  sepa¬ 
rata,  seorsim  agere,  et  quasi  unam  in  aliam  influere.  At  gratia 
adjuvans  (n.  210.)  non  agit  in  voluntatem,  sed  simul  cum  volun¬ 
tate  immediate  influit  in  consensum,  qui  simul  est  liber  et  super- 
naturalis.  Ad  hujusmodi  autem  consensum  necessario  concurrunt, 
tamquam  unicum  'principium  integrum ,  gratia  et  voluntas;  ita 
ut  illius  causa  proprie  sit,  voluntas  elevata  per  gratiam;  gra¬ 
tia  enim  intime  afficit  voluntatem  ,  eamque  potentem  reddit  ad 
actum  salutarem.  Id  quidem  facile  intelligitur  de  voluntate  su- 
pernaturaliter  agente  per  habitum  supernaturalem ,  quo  informa¬ 
tur;  aut,  in  aliquorum  sententia  (n.  144.)  per  gratiam  actualem, 
quae  sit  qualitas  quaedam  inhaerens  animae:  sed  cum  proportione 
intelligi  potest  etiam  in  nostra  sententia,  cum  admittimus  eleva¬ 
tionem  extrinsecam  (n.  149.  seqq.)  per  gratiam  actualem.  Haec 
enim  elevatio  dicitur  quidem  extrinseca ,  ad  excludendam  formam 
inhaerentem  voluntati;  sed  Spiritus  Sanctus  jam  agens  in  volun¬ 
tatem,  per  gratiam  praevenientem,  jam  est  illi  intime  praesens; 
cum  ea  jam  conjungit  virtutem  suam,  qua  veluti  totam  pervadit 
voluntatem,  dum  haec  libere  consentit. 

686.  Quare  voluntas  per  praevenientem  gratiam  elevata,  facta 


unus  actus  moraliter  si  voluntas  mutetur,  quamvis  etiam  actio  secundum  naturam 
sit  continua.  ’  Istis  enim  verbis  significat  uuam  actionem  posse  continuari  secun¬ 
dum  esse  substantiale,  quae  tamen  non  sit  una  secundum  esse  moris,  atque  adeo, 
modo  sit  parvum  ,  modo  magnum  peccatum.  Et  confirmatur ,  quia  potest  aliquis 
actus  inclioari  cum  deliberatione  et  advertentia  imperfecta,  qui  cum  pleno  deinde 
judicio  continuetur:  ergo  si  versetur  circa  materiam  notabiliter  malam,  is  qui 
prius  erat  peccatum  veniale,  postea  erit  mortale,  manens  idem  secundum  esse 
■substantiale.  » 

jam  proxime  potens  ad  actum  supernaturalem  ,  ad  quem  sine 
gratia  erat  physice  impotens,  comparari  potest  voluntati  habenti 
in  ordine  naturali  omnia  requisita  ad  actum  naturalem  efficien¬ 
dum.  Quid  requiritur  ut  voluntas  libera,  habens  omnia  requisita 
ad  agendum  in  ordine  naturali,  agat?  Nihil  aliud,  nisi  ut  ipsa  se 
determinet  ad  actum.  Quid  requiritur  ut  voluntas  libera,  gratia 
elevata,  supernaturaliter  agat?  Nihil  aliud,  nisi  ut  ipsa  (facultas 
elevata,  veluti  transformata)  se  determinet  ad  actum.  Potestne 
dici  vel  quod  voluntas  determinet  gratiam ,  vel  quod  gratia  de¬ 
terminet  voluntatem?  Id  jam  esset  concipere  gratiam  et  volunta¬ 
tem  tamquam  duo  principia  seorsim  agentia,  unam  in  aliam  influen¬ 
tem:  proprie  loquendo  dici  debet  quod  voluntas  elevata  per  gratiam, 
integrum  principium  supernaturale  determinet  seipsum. 

687.  Hactenus  de  infallibili  connexione  objectiva  gratiae  effica¬ 
cis  cum  consensu.  Pauca  nunc  exponenda  sunt  de  infallibili  con¬ 
nexione  affectiva.  Haec,  ut  diximus  (n.  582.),  consistit  in  absoluta 
et  benevola  Dei  voluntate  ,  qua  decernit  dare  eam  praecise  gra¬ 
tiam  ,  quam  infallibiliter  praevidit  obtenturam  esse  consensum  , 
et  qua  talem.  Hujusmodi  divinae  voluntatis  decretum  vocari  solet 
'praede finitio.  Quamvis  vero  praedeflnitio  dici  etiam  solet  'praede - 
stinatio;  pressius  tamen  loquendo  ab  ea  differt  in  eo  quod  haec, 
sive  mediate  sive  immediate,  intendat  gloriam ;  illa  autem  prae¬ 
cise  ac  pure  intendat  actum  bonum,  abstrahendo  nempe  an  gloria 
absolute  sequatur,  necne. 

688.  Hic  non  agitur  de  praedestinatione  ,  sed  de  praedefinitione 
stricte  sumpta;  quae  proinde  definiri  potest:  «decretum  seu  vo¬ 
luntas  ,  qua  Deus  antecedenter  ad  creaturae  liberae  determinatio¬ 
nem  absolute  praevisam, ab  aeterno  positive,  absolute  et  efficaciter, 
decrevit,  ut  ab  eadem  creatura  aliquis  actus  bonus  flat  in  tempore.» 
Quisque  videt ,  praedefinitionem  actus  salutaris  duo  includere ; 
nempe  complacentiam  ut  aliquis  actus  flat,  et  collationem  illius 
gratiae  ,  qua  fiet.  Hinc  duplex  distinguitur  praedeflnitio  ,  forma¬ 
lis  et  virtualis.  Prima,  quae  etiam  intentio  finis  vocatur,  est  vo¬ 
luntas  Dei  efficax  ,  qua  actus  ipse  in  se  directe  et  immediate 
intenditur.  Altera,  quae  et  electio  mediorum  dicitur,  est  volun¬ 
tas,  qua  directe  et  immediate  tantum  intenditur  medium  aliquod 
cum  actu  bono  infallibiliter  connexum,  v.  g.,  gratia  efficax;  quia 

voluntas  medium  hujusmodi  intendendo ,  hoc  ipso  actum  illum 
virtualiter  vult. 

689.  Utraque  praedefinitio,  formalis  et  virtualis,  potest  tripli¬ 
citer  concipi.  1)  Independenter  a  scientia  media ,  quatenus  prae- 
definitio  haec  vel  immediate  infert  actum  ipsum  ,  vel  physicam 
ejus  praedeterminationem:  hoc  praedeflnitionis  genus  exclusum  est 
iis,  quae  contra  Thomistas  disputavimus.  —  2)  Dependenter  quidem 
objective  et  in  operando,  non  autem  subjective  et  in  existendo  a 
scientia  media  ,  quatenus  scilicet  ante  scientiam  mediam  conci¬ 
piatur  Deus  praedefinire  actum  bonum,  illum  tamen  nolit  exequi 
nisi  per  medium,  quod  postea  per  scientiam  mediam  viderit  esse 
efficax:  hoc  praedefinitionum  genus,  quod  Suarez  admittit  (de  Aux. 
opusc.  1.  lib.  3.  c.  17.)  nec  videtur  necessarium,  nec  gravibus 
difficultatibus  caret,  nec  commune  habet  theologorum  suffragium. 
Yide  Franzelin  (de  Deo,  pag.  434.  seq.)  —  3)  Potest  concipi  tam 
subjective  quam  objective  dependere  a  scientia  media,  quatenus 
praedefinitio  non  tantum  sequatur  hanc  scientiam  ,  sed  etiam  ab 
ea  reguletur,  et  exequatur  actum  bonum  per  auxilium  de  se  in¬ 
differens,  quod  praevisum  est  futurum  efficax. 

690.  His  positis,  dicimus:  1)  hic  non  est  quaestio  utrum  admitti 
debeat  aliqua  pr  cede  finit  io;  id  enim  ab  omnibus  conceditur  (n.  583.), 
et  constat  iisdem  argumentis  ,  quibus  (n.  595.)  infallibilem  con¬ 
nexionem  affectivam  gratiae  efficaci  vindicavimus.  —  2)  Admitti¬ 
mus  autem  cum  Molina  praedefinitionem  tertio  ex  praedictis  modis 
intellectam,  tum  nempe  subjective  tum  objective  dependentem  a 
scientia  media.  —  3)  Utrum  autem  haec  debeat  esse  formalis ,  an 
sufficiat  virtualis  ,  disputetur,  si  lubet,  in  tract.  De  Deo  Uno. 
Id  quod  salvari  debet ,  est  quod  Deus  de  industria  seligat  ea 
media,  atque  eo  modo  et  tempore  conferat,  quo  videt  effectum 
infallibiliter  habitura  ;  aliis  usurus ,  si  haec  inefficacia  praevidis¬ 
set  :  id  autem  salvari  nobis  videtur  etiam  in  liypothesi  praedefi- 
nitionis  virtualis. 

691.  Itaque  ,  in  systemate  Molinae  ,  hic  est  ordo  circa  actum 
salutarem,  ex.  gr.,  conversionem  S.  Petri:  1)  Deus  per  scientiam 
simplicis  intelligentiae  cognoscit  omnia  sua  auxilia  supernatura- 
lia  possibilia,  ac  conversionem  S.  Petri  esse  possibilem.  —  2)  Per 
scientiam  mediam  praevidet,  quibus  auxiliis  de  se  omnino  indif- 

ferentibus,  S.  Petrus  libere  consensurus  esset  aut  dissensurus. — 
3)  Deus  pro  singulari  sua  benevolentia  decernit  S.  Petro  dare 
auxilium  A,  cui  eum  praevidet  libere  cooperaturum  ,  si  daretur; 
hujusque  decreti  specialiter  benevoli  haec  est  tendentia:  «Cum  vi¬ 
deam  Petrum  consensurum  auxilio  A,  si  illud  haberet,  dabo  illi 
auxilium  A,  ut  sequatur  salutaris  consensus.»  —  4)  Per  scientiam 
visionis  cognoscit  Deus  poenitentiam  Petri  in  tempore  absolute 
futuram.  —  5)  Tempore  opportuno  atque  a  divina  providentia 
constituto,  confert  Deus  Petro  auxilium  A,  cui  infallibiliter  con¬ 
sensurus  Petrus  praevidetur:  ille  cooperatur  dato  auxilio,  et  con¬ 
vertitur.  —  Cf.  Franzelin  (de  Deo  Uno,  thes.  43.  II.). 

692.  His  expositis  — 


§  HI- 

A 

I 

Demonstratur  Systema  Molinae. 

Prop.  XXIII.  —  Efficacia  gratiae  collocanda  videtur  in  libera 
voluntatis  determinatione  ad  consensum ,  'per  scientiam  me¬ 
diam  infallibiliter  praevisa  ,  atque  gratuito  ac  benevolo  de¬ 
creto,  formaliter  aut  virtualiter ,  a  Deo  pr  cede finit  a.  Qucerenti 
ergo:  cur  si  talis  gratia  conferatur,  ex.  gr.,  Petro,  obtentura 
est  conversionem ,  seu  futura  est  efficax  efficacia  connexionis ? 
Respondetur ,  quia  Petrus,  illa  gratia  accepta,  licet  possit  dis¬ 
sentire,  de  facto  tamen  libere  ei  consentiet .  Cur  infallibile  est 
Petrum  illi  gratiae  consensurum  esse,  si  ei  conferatur  ?  Respon¬ 
detur,  quia  Deus  per  scientiam  mediam  id  infallibiliter  praevidit. 
Cur  Deus  confert  Petro  eam  praecise  gratiam,  cui  praevidet  eum 
consensurum ?  Respondetur,  id  ad  occultum  ac  misericors  Dei 
judicium  pertinere. 

693.  Proh.  I.  Diversa  doctorum  systemata  de  natura  gratiae  effi¬ 
cacis  eo  tendunt,  ut  salvent  infallibilem  connexionem  gratiae  cum 
consensu,  et  humanam  libertatem  sub  ejus  gratiae  influxu  agentem 
(n.  580.  seqq.).  Illud  ergo  systema  merito  admittitur,  quod  ea 
doctrinae  capita  tuetur,  apteque  concordat.  Atqui  hujusmodi  est 
systema  in  propositione  enuntiatum.  Etenim  — 

694.  Primo  tuetur  infallibilem  connexionem  objectivam.  Revera 
consensus,  in  hoc  systemate,  consideratur  non  in  suis  causis  pro¬ 
ximis,  in  quibus  contingens  est  (n.  668.);  sed  in  se  ipso,  in  ipsa 
sui  futuribilitate  aut  futuritione,  in  sua  objectiva  veritate  (n.672.). 
Atqui  absolute  impossibile  est,  ut  consensus,  qui  futurus  est,  si¬ 
mul  non  sit  futurus;  aut  ut  consensus,  qui  secundum  suam  obje¬ 
ctivam  veritatem  est,  simul  non  sit.  Ergo. 

695.  Secundo  tuetur  infallibilem  connexionem  cognoscitivam. 
Revera  in  hoc  systemate  Deus  cognoscit  talem  gratiam  connexam 
cum  effectu  per  scientiam  mediam,  quae  attingit  ipsam  futuritio- 
nem  consensus  sub  ea  gratia,  si  conferatur:  futuritio  autem  haec 
logice  praesupponitur  scientiae  ejus  (n.  671.).  Atqui  absolute  im¬ 
possibile  est,  ut  Deus  aut  non  videat  quod  cognoscibile  est;  aut 
aliter  videat,  quam  est.  Ergo.  Cf.  dicta  (n.  675.). 

696.  Tertio  tuetur  infallibilem  connexionem  affectivam.  Haec 
enim  habetur  ,  si  decretum  Dei  obtinendi  consensum  per  talem 
gratiam  ,  absolute  frustrari  non  potest.  Atqui  decretum  illud  in 
hoc  systemate  frustrari  nequit.  In  hoc  enim  systemate  praedefi- 
nitio  dirigitur  a  scientia  media,  qua  infallibiliter  cognoscit  Deus 
«  hanc  gratiam  obtenturam  esse  conversionem  Petri ,  si  ei  dare¬ 
tur;  »  conversio  ergo  Petri ,  uti  liquet,  antecedenter  ad  praedefi- 
nitionem  est  conditionate  infallibilis.  Ut  ergo  absolute  infallibilis 
sit,  nihil  aliud  requiritur,  nisi  purificatio,  ut  aiunt,  conditionis; 
sed  haec  purificatur  per  ipsam  praedefinitionem  ,  qua  Deus  abso¬ 
lute  decernit  se  daturum  eam  gratiam,  cum  qua  videt  Petrum 
convertendum.  Ergo.  —  Res  tota  potest  clare  exponi  hoc  syllo¬ 
gismo:  «Si  Petro  detur  auxilium  A,  convertetur  [haec  propositio, 
ex  dictis,  est  objective  et  cognoscitive  infallibilis  conditionate ]: 
sed  volo  illi  dare  auxilium  A  [haec  propositio  continet  praedefi¬ 
nitionem  ,  quae  purificat  conditionem]:  ergo  Petrus  convertetur 
(haec  illatio,  quae  continet  effectum  praedefinitionis,  est  necessaria). 
Connexio  igitur  affectiva  gratiae  cum  consensu  est  infallibilis. 

697.  Quarto  tuetur  humanam  libertatem.  Nam  si  quid,  in  casu, 
humanae  libertati  obstare  videretur  ,  esset  infallibilis  connexio 
gratiae  efficacis  in  actu  primo  spectatae  cum  consensu;  atqui  hu¬ 
jusmodi  infallibilitas  nullo  modo  impedit  libertatem.  Etenim  in- 
fallibilitas  quae  supponit  tamquam  terminum  liberam  determina- 

tionem  voluntatis  creatse,  libertatem  non  impedit,  imo  quo  major 
est  infallibilitas  ,  eo  certius  est'  iudicium  et  argumentum  ipsius 
libertatis;  atqui  talis  est  infallibilis  connexio  gratiae  efficacis  cum 
consensu  in  sententia  Molinae.  Ergo. — Unde  ad  rem  S.  Augusti¬ 
nus  (de  Lib.  Arb.  1.  3.  c.  3.):  «Non  igitur  per  Dei  praescientiam 
mihi  potestas  [to  aWs|ot><nov,  libertas  ad  utrumlibet]  adimitur,  quae 
propterea  mihi  certo  aderit,  quia  ille,  cujus  praescientia  non  fal¬ 
litur,  adfuturam  mihi  esse  praescivit.  » 

Unde  Billuart  vitio  nobis  vertit ,  quod  tam  clare  explicemus 
quomodo  cum  efficacia  gratiae  consistat  humana  libertas.  Scribit 
enim  (de  Grrat.  diss.  5.  a.  6.):  «Juxta  S.  Augustinum  difficile  est 
conciliare  libertatem  cum  gratia.  Sic  (1.  2.  cont.  Litt.  Petiliani, 
c.  84.):  ‘Si  tibi  proponam  quaestionem,  quomodo  Deus  Pater  at¬ 
trahat  ad  Filium  homines,  quos  in  libero  dimisit  arbitrio,  fortas¬ 
sis  eam  difficile  soluturus  es.  Quomodo  enim  attrahit,  si  dimit¬ 
tit  ut  quis  quod  voluerit,  eligat?  Et  tamen  utrumque  verum  est; 
sed  intellectu  hoc  penetrare  pauci  valent’.  Atqui  in  utroque 
systemate  Molinistarum ,  et  Congruistarum ,  omnes  facile  pene¬ 
trare  possunt  concordiam  libertatis  cum  gratia:  quis  enim,  etiamsi 
stupidissimus  ,  non  intelligat  manere  libertatem  cum  gratia  quae 
ab  ejus  nutu  pendet?  Imo  ideo  conficta  sunt  ista  systemata,  ut 
haec  concordia  faciie  perciperetur  :  quo  uno  palam  est  quantum 
distent  ista  systemata  a  S.  Augustini  systemate. » 

Sed  animadvertatur,  duas,  uti  saepe  diximus,  distinguendas  esse 
quaestiones  in  hac  re:  lma  «  Cur  Deus  alicui  confert  gratiam  effi¬ 
cacem  prae 'Sufficiente  »  —  2da  «Quomodo  cum  efficacia  gratiae  con¬ 
sistit  humana  libertas.»  Prima,  juxta  S.  Augustinum,  mysterium 
continet;  et  nos  cum  illo  mysterium  fassi  sumus  (n.  584.).  Alte¬ 
rius  vero  solutionem  difficilem  judicavit.  S.  Augustinus  ,  non 
impossibilem;  adeoque  censuit  paucos  eam  intelligere.  At  nonne 
id  accidit  in  re  praesenti?  Ut  intelligatur  quomodo  cum  efficacia 
gratiae  consistat  humana  libertas  ,  oportet  probe  intelligere  sy¬ 
stema ,  quod  propugnamus:  sed  quis  dicet  facile  illud  intelligi, 
quando  ipse  Billuart,  vir  haud  mediocris  ingenii  atque  in  his  di¬ 
sciplinis  versatus,  acriter  illud  impugnat?  Sinat  ergo  Billuart, 
nos  cum  illis  paucis  esse,  qui  «intellectu  hoc  penetrare  valent: » 

eo  vel  magis,  quod,  uti  statim  ostendemus,  solutio  nostra  ipsis¬ 
sima  est  Sancti  Augustini. 

698.  Dices:  In  systemate  Molinae  non  salvatur  Dei  propositum, 
seu  infallibili tas  affectiva.  Haec  enim  non  salvatur,  nisi  absoluta 
Dei  voluntas  obtinendi  aliquem  actum  per  aliquam  gratiam  (con¬ 
versionem  Petri  per  talem  gratiam)  frustrari  non  possit:  atqui 
in  hoc  systemate  liaec  Dei  voluntas  frustrari  posset.  Nam,  posita 
qualibet  gratia,  homo  dissentire  potest;  ergo  fieri  potest  ut  nulli 
gratiae  homo  praevideatur  consensurus. 

Respondetur:  1)  Si  quam  vim  haberet  haec  difficultas,  proba¬ 
ret  non  quod  Dei  propositum  frustrari  posset;  sed  quod  Deus,  in 
casu,  non  haberet  tale  propositum.  Si  enim  Deus  praevideret  Pe¬ 
trum  nulli  gratiae  esse  consensurum,  non  prcedefiniret  consensum 
per  ullam  gratiam  absolute  obtinendum. 

2)  Neque  dici  potest  saltem  non  salvari  Dei  omnipotentiam  , 
quae,  juxta  Scripturas  et  Patres,  talis  est  ut  possit  quodcumque, 
vel  durissimum  cor  emollire.  Etsi  enim  praevideret  Deus  Petrum 
nulli  gratiae  esse  libere  consensurum,  posset  adhuc  illum  absolute 
convertere  per  gratiam  necessitantem.  Atque  haec  responsio  de¬ 
beret  sufficere  adversariis  (eorum  ergo  solum  illam  damus):  ea- 
tenus  enim  ,  juxta  adversarios  ,  divina  omnipotentia  deficeret  , 
quatenus  Petrus  posset  resistere  omni  gratiae;  ergo,  ut  omnipo¬ 
tens  maneat  Dei  voluntas  ,  juxta  ipsos  ,  requiritur  gratia  ,  cui 
Petrus  resistere  non  possit:  sed  gratia,  quae  talis  est  sua  natura, 
ut  Petrus  resistere  ei  nequeat,  est  necessitans.  Ergo,  juxta  ad¬ 
versarios,  salvaretur  Dei  omnipotentia  imponendo  necessitatem.  — 
Recolantur  quae  disputavimus  supra  (n.  618.  seqq.). 

3)  Sed  vere  nullo  pacto  deficit  divina  omnipotentia;  impossibile 
est  enim  ut  nulla  sit  gratia  possibilis  ,  cui  homo  non  resistat. 
Nam —  a)  eo  ipso,  quod  infinita  est  Dei  potentia,  infinita  habet 
auxilia,  ad  obtinendum  liberum  consensum;  et  ex  alia  parte  vo¬ 
luntas  libera  est  facultas  natura  sua  tendens  in  bonum.  Sed  vo¬ 
luntas,  infinitis  mediis  ad  bonum  incitata  et  omnibus  resistens, 
esset  facultas  tenderis  potius  in  malum.  Ergo.  —  b)  Id  confirmari 
potest  ex  ipsa  adversariorum  objectione;  nam,  juxta  Scripturas 
et  Patres,  divina  omnipotentia,  in  casu,  asserenda  est  non  utcum- 
fiue,  sed  salva  etiam  hominis  libertate;  atqui  ut  divina  omni- 

potentia  obtineat  conversionem  Petri,  salva  ejus  libertate,  debet 
posse  eum  convertere  per  gratiam,  cui  licet  posset  Petrus  resistere 
(secus  conversio  non  esset  libera),  de  facto  tamen  non  resistet; 
ergo  divina  omnipotentia  exigit,  ut  detur  hujusmodi  gratia;  seu 
impossibile  est,  ut  nulla  sit,  cui  Petrus  libere  consentiat. 

699.  II.  Merito  admittitur  systema,  quod  infallibilitatem  effe¬ 
ctus  in  gratia  efficaci  ,  simulque  humanam  libertatem  sub  ejus 
influxu,  eo  modo  tuetur,  qui  sit  tum  rectae  rationi  tum  doctrinae 
Patrum  conformis.  Atqui  hujusmodi  est  systema  ,  quod  hic  pro¬ 
pugnamus.  Etenim  — 

700.  Primo  salvat  objectivam  infallibilitatem  gratiae  efficacis 
per  ipsam  liberam  determinationem  voluntatis ,  quae  licet  dis¬ 
sentire  possit,  de  facto  tamen  gratiae  consentiet.  Atqui  — 

1)  Ita  illam  salvat  S.  Augustinus.  Nam  (de  Spir.  et  Litt.  cap.34.) 
ait:  «His  ergo  modis  quando  Deus  agit  cum  anima  rationali ,  ut 
ei  credat.  .  .  .  profecto  et  ipsum  velle  credere  Deus  operatur  in 
homine,  et  in  omnibus  misericordia  ejus  praevenit  nos;  consentire 
autem  vocationi  Dei  ,  vel  ab  ea  dissentire  ,  sicut  dixi  ,  propriae 
voluntatis  est.  »  Frequenter  repetit  S.  Doctor  ,  vocari  hoc  vel 
illo  modo  solius  Dei  esse;  venire  autem,  ut  loquitur  (de  Gratia 
Christi,  cap.  14.),  semper  esse  in  voluntate,  vel  sola  si  non  venit, 
vel  adjuta  si  venit.  —  Et  (lib.  1.  ad  Simplic.  q.  2.):  «Ut  veli¬ 
mus  et  suum  esse  voluit  et  nostrum  :  suum  vocando ,  nostrum 
consentiendo.  —  Et  (de  Spir.  et  Litt.  cap.  33.):  «Vult  autem 
Deus  omnes  homines  salvos  fieri,  et  ad  agnitionem  veritatis  ve¬ 
nire  ;  non  sic  tamen  ut  eis  adimat  liberum  arbitrium  ,  quo  vel 
bene  vel  male  utentes  justissime  judicentur.  »  —  Et  (de  Civ-  Dei, 
lib.  12.  cap.  6.):  «  Si  eadem  tentatione  ambo  tententur,  et  unus 
ei  cedat  atque  consentiat,  alter  idem  qui  fuerat  perseveret:  quid 
aliud  apparet,  nisi  unum  voluisse,  alium  noluisse  a  castitate  de¬ 
ficere?  Unde,  nisi  propria  voluntate,  ubi  eadem  fuerat  in  utroque 
corporis  et  animi  affectio?»  —  Et  (de  Spir.  et  Litt.  c.  34.)  in 
illud  Apostoli  «quid  habes  quod  non  accepisti?»  ait:  «  Quse  res 
non  solum  non  infirmat  quod  dictum  est:  ‘Quid  habes  quod  non 
accepisti;’  verum  etiam  confirmat.  Accipere  quippe  et  habere 
anima  non  potest  dona,  de  quibus  hoc  audit,  nisi  consentiendo: 
ac  per  hoc  quid  habeat,  et  quid  accipiat,  Dei  est:  accipere  autem 

et  habere,  utique  accipientis  et  habentis  est.»  —  Et  (lib.  83. 
Quaest.  q.  68.):  «  Nec  illi  debent  sibi  tribuere  qui  venerunt,  quia 
vocati  venerunt;  nec  illi  qui  noluerunt  venire,  debent  alteri  tri¬ 
buere,  sed  tantum  sibi;  quia  ut  venirent  vocati,  erat  in  libera 
voluntate.  Vocatio  ergo  ante  meritum  voluntatem  operatur. 
Propterea  si  quisquam  sibi  tribuit  quod  venit  vocatus,  non  pot¬ 
est  sibi  tribuere  quod  vocatus  est.  »  —  Vide  Suarez  (  de  Auxil. 
opusc.  1.  1.  3.  c.  9.  n.  7.  seqq.;  et  c.  13.  n.  15.  seqq.). 

2)  Id  conforme  est  rectae  rationi.  Nam  —  a)  agitur  de  actu  su- 
pernaturali  libero  —  voluntas  elevata  per  gratiam  habet  illum  in 
sua  potestate  —  potest  ergo  agere  vel  non  agere — si  agat  ergo, 
cum  possit  non  agere,  unde  est,  nisi  quia  ipsa  se  determinat  ad 
agendum?  —  b)  Ponendo  illum  actum  homo  meretur — habet  pro¬ 
inde  dominium  illius  actus  —  habere  dominium  importat  penes 
liberam  voluntatem  esse  illum  ponere  vel  non  —  si  ergo  ponatur 
unde  est  nisi  quia  voluntas  exercet  suum  dominium  se  determi¬ 
nando  ad  agendum,  cum  posset  non  agere?  —  c)  Actus  salutaris 
est  effectus  duplicis  causae  partialis,  gratiae  et  liberae  voluntatis; 
quod  ergo  ponatur  potius  quam  omittatur  debet  refundi  vel  in 
gratiam  quae  physice  vel  moraliter  determinat  voluntatem  ,  vel 
in  voluntatem  ,  quae  etsi  elevata  per  gratiam  ,  manet  tamen  in¬ 
determinata  (libera),  et  determinat  seipsam  ad  agendum.  Atqui 
superius  exclusimus  gratiam  physice  aut  moraliter  praedetermi- 
nantem.  Ergo. 

701.  Secundo  salvat  cognoscitivam  infallibilitatem  per  scien¬ 
tiam  mediam:  quoad  hanc  autem  caput  controversiae  non  am¬ 
plius  est  «Utrum  Deus  cognoscat  futuribilia  libera»  (n.  666.); 
sed  «Utrum  ea  cognoscat  antecedenter  ad  quolibet  decretum  actu 
existens  in  Deo: »  quod  si  affirmetur,  consequitur  Deum  per  scien¬ 
tiam  ideo  cognoscere  futura  aut  futuribilia  libera ,  quia  futura 
sunt;  et  non  viceversa  (n.  671.).  Atqui  — 

1)  Idipsum  docent  Patres.  Nam  Origenes  (cont.  Ceis.  1.  2.  n.  20.). 
ait:  «Celsus  putat,  quod  praedictum  est,  ideo  fieri,  quia  praedi¬ 
ctum  est;  hoc  autem  nos  [Christiani]  minime  concedentes  dicimus, 
non  qui  praedixit,  causam  esse  futuri,  eo  quod  illud  futurum  esse 
praedixit;  sed  futurum,  quod  utique  futurum  esset,  etiamsi  prae¬ 
dictum  non  esset,  dicimus  causam  praebuisse  praenoscenti  illud 

praedicendi.  Totum  scilicet  in  praescientia  praenuntiantis  versatur 
hoc  modo :  possibile  est  fieri  hoc  aliquid ,  et  possibile  etiam  est 
non  fieri;  ex  duobus  autem  illis  erit  hoc  determinatum.  »  —  Eu- 
sebius  (Praep.  Evang.  1.6.  n.  287.):  «Non  praescientiam  dicimus 
causam  esse  eorum,  quae  fiunt  [de  liberis  actibus  loquitur];  sed 
quod  mirabilius  videri  potest,  verum  tamen  est,  futurum  dicimus 
causam  esse  ,  quod  de  illo  est  talis  praescientia  :  non  enim  quia 
cognitum  est,  idcirco  fit;  sed  quia  futurum  est,  est  cognitum.... 
Si  Judas  potest  aeque  ac  Petrus  esse  Apostolus  ,  potest  Deus  de 
Juda  cognoscere,  quod  manet  Apostolus  aeque  ac  Petrus.  Si  pot*  * 
est  Judas  proditor  esse  ,  potest  Deus  de  eo  cognoscere ,  quod 
erit  proditor.  Si  autem  reipsa  proditor  erit  Judas  ,  Deus  prae¬ 
sciendo  id,  quod  erit  ex  praedictis  duobus  possibilibus  in  eo  ipso 
verum  praenoscens  ,  praesciet  Judam  proditorem  fieri.  .  .  .  Quasi 
scientia  Dei  diceret  ;  cum  posset  hic  homo  facere  hoc  et  possit 
facere  contrarium  ,  et  ambo  sint  possibilia  ,  scio  quod  hoc  fa¬ 
ciet.  » —  Damascenus  (Deci.  Dialog.  cont.  Manich.  n.  79.):  «Yis 
praescia  Dei  non  ex  nobis  habet  causam:  quod  autem  haec,  quae 
facturi  sumus  ,  praevidet  ex  nobis  est.  Nisi  enim  essemus  ea  fa¬ 
cturi,  neque  ipse  ea  praevidisset,  utpote  non  futura.  Et  praescien¬ 
tia  quidem  Dei  verax  est  et  infallibilis  [aVapa(3aro;]:  at  non  ipsa 
est  causa,  ut  omnino  fiat  quod  futurum  est;  sed  quia  nos  acturi 
sumus  hoc  vel  illud,  ipse  praenoscit.»  —  Auctor  quaest.  ad  ortho¬ 
doxos  (inter  oper.  S.  Justini,  q.  58.):  «Proditionis  causa  fuit 
ipse  Judas,  quam  futuram  Deus  praesciens  praedixit  in  Scriptura; 
et  non  praescientia  est  causa  futuri,  sed  futurum  causa  est  prae¬ 
scientiae.  Non  enim  ad  praescientiam  subsequitur  futurum  [futu- 
ritio  dicitur  a  Scholasticis],  sed  ad  futurum  praescientia. »  — 
S.  Augustinus  (de  Civit.  Dei,  1.  5.  cap.  10.):  «Non  fatum,  non 
fortunam,  non  aliquid  aliud,  sed  ipsum  peccaturum  esse  praesci¬ 
vit;  qui,  si  nolit,  omnino  non  peccat:  sed  si  peccare  noluerit, 
etiam  hoc  ille  praescivit.  » 

2)  Quod  autem  id  sit  rationi  conforme,  ut  cetera  praetereamus, 
satis  constat  tum  per  exclusionem  (nn.  667.  seqq.);  tum  directe 
ex  ratione,  quam  (n.  671.)  insinuavimus. 

702.  Tertio  salvat  infallibilitatem  affectivam  ,  quatenus  prce - 
definitio  gratiae  ut  efficacis  dirigitur  a  scientia  media,  quce 

infallibilis  est,  et  p  ree  supponit  veritatem  objectivam  consensus 
sub  illa  gratia  (n.  690.).  Eadem  ergo  argumenta,  quae  valent  ad 
confirmandum  hujusmodi  modum  explicandi  infallibilitatem  co- 
gnoscitivam  et  objectivam,  valent  etiam  pro  affectiva.  —  Sed  prae¬ 
sertim  infrustrabilitas  divinae  pr cede finitionis ,  atque  divina  omni¬ 
potentia,  in  hoc  systemate  explicatur,  quatenus  infinita  Beo  sup¬ 
petunt  media  salutis,  et  impossibile  est,  ut  creata  voluntas 
omnibus  resistat.  Atqui  — 

Eodem  modo  rem  explicat  S.  Augustinus,  qui  declarans  quo¬ 
modo  Deus  certo  possit  ab  homine  obtinere  quidquid  vult  ( ad 
Simplic.  q.  2.)  ait:  «Cum  alius  sic,  alius  autem  sic  moveatur 
ad  fidem,  eademque  res  saepe  alio  modo  dicta  moveat,  alio  modo 
dicta  non  moveat,  aliumque  moveat,  alium  non  moveat,  quis  di¬ 
cat  defuisse  Deo  modum  vocandi,  quo  etiam  Esau  ad  eam  fidem 
mentem  applicaret,  voluntatemque  conjungeret,  in  qua  Jacob  ju¬ 
stificatus  est?»  Et  addit:  «Quod  si  tanta  quoque  potest  esse 
obstinatio  voluntatis,  ut  contra  omnes  modos  vocationis  obdure- 
scat  mentis  aversio,  quaeritur  etiam,  utrum  de  divina  poena  sit 
ipsa  duritia  ? »  Ac  si  dicat,  nunquam  esse  posse  tantam  duritiem, 
quin  possit  divina  aliqua  vocatione  emolliri  :  et  ideo  ,  quod  ne¬ 
getur  talis  vocatio,  quae  cor  obduratum  emolliret,  ad  divinam  poe¬ 
nam  esse  referendum:  et  hoc  est  quod  subdit  Augustinus:  «Cum 
enim  Deus  deserit  ,  non  sic  vocando  ,  quomodo  ad  fidem  moveri 
potest,  quis  etiam  dicat,  modum,  quo  ei  persuaderetur,  ut  crede¬ 
ret,  etiam  omnipotenti  defuisse?»  Yide  Suarez  (de  Aux.  opusc.  1, 
1.  3.  c.  14.  n.  16.). 

703.  Quarto  denique  salvat  humanam  libertatem,  quatenus  in- 
fallibilitas  consensus  actu  ponendi  sub  gratia  efficaci  procedit 
ex  scientia  media,  quee  preesupponit  liberam  determinationem 
voluntatis ,  si  ei  daretur  illa  gratia ;  adeoque  consensus  est 
necessarius  ,  seu  infallibilis  consequenter  ad  determinationem 
ipsius  voluntatis,  non  vero  antecedenter  (n.  697.).  Atqui  hic 
modus  salvandi  humanam  libertatem  communis  est  apud  Patres. 
Nam  — 

1)  Ad  ostendendum  divinam  providentiam  non  adferre  necessi¬ 
tatem  actibus  humanis,  hoc  fere  solo  argumento  utuntur,  quod 
veritas  existentiae  actuum  (futurorum  aut  futuribilium)  conditio 

est  cur  Deus  eos  praesciat,  adeoque  ratione  prior  ipsa  praescien¬ 
tia.  Jamvero  futilis  fuisset  illa  ratio  Patrum  ad  ostendendum 
divinam  providentiam  non  adferre  necessitatem  actibus  humanis, 
si  putassent  in  ea  praeter  praescientiam  esse  aliam  quandam 
aeternam  rationem,  quae  possit  adferre  necessitatem  rebus  (puta 
absolutam  praedefinitionem  antecedentem  ,  praedeterminationem 
physicam);  haec  enim  magis  videretur  obstare  libertati.  — Revera 

i  • 

Calvinus  (lib.  3.  Inst.  c.  23.  §  6.)  ridet  hanc  Patrum  rationem: 
«Si  hominum»,  inquit,  «eventa  Deus  praevideret  dumtaxat,  non 
etiam  suo  arbitrio  disponeret  et  ordinaret,  tum  non  abs  re  age¬ 
retur  quaestio  ,  ecquid  ad  eorum  necessitatem  ejus"  valeat  provi¬ 
dentia,  Sed  cum  non  alia  ratione  quae  futura  sunt  praevideat,  nisi 
quia  ita  ut  fierent,  decrevit:  frustra  de  praescientia  lis  movetur, 
ubi  constat  ordinatione  potius  et  nutu  omnia  evenire.  » 

2)  Unde  etiam  Patres  rem  illustrant ,  comparando  scientiam 
Dei  cum  nostra  visione  aut  etiam  memoria  ,  qua  aliquem  libere 
agentem  cernimus  aut  recordamur:  sicut  enim  nostra  visio  aut 
memoria,  praesupponens  liberum  exercitium  voluntatis,  illud  non 
impedit;  ita  etiam  Dei  praescientia.  «  Sicut  »,  inquit  S.  Augusti¬ 
nus  (de  Lib.  Arb.  1.  3.  c.  4.),  «  non  sibi  adversantur  haec  duo, 
ut  tu  praescientia  tua  noveris,  quod  alius  sua  voluntate  facturus 
est;  ita  Deus,  neminem  ad  peccandum  cogens  ,  praevidet  tamen 
eos  qui  propria  voluntate  peccabunt....  Sicut  tu  memoria  tua  non 
cogis  facta  esse,  quae  praeterierunt;  sic  Deus  praescientia  sua  non 
eogit  facienda,  quae  futura  sunt.» — Boethius  (de  Cons.  1.  5.  p.  6.]: 
«  Sicut  vos  cum  pariter  ambulare  in  terra  hominem  ,  et  oriri 
in  coelo  solem  videtis,  quamquam  simul  utrumque  conspectum, 
tamen  discernitis,  et  hoc  voluntarium  [liberum],  illud  esse  ne¬ 
cessarium  judicatis.  Ita  igitur  cuncta  despiciens  divinus  intuitus, 
qualitatem  rerum  minime  perturbat  apud  se  quidem  [in  sua  co¬ 
gnitione]  praesentium,  ad  conditionem  vero  temporis  futurarum. 
Quo  fit,  ut  hoc  non  sit  opinio,  sed  veritate  potius  nixa  cognitio, 
cum  extiturum  quid  esse  cognoscit,  quod  idem  existendi  necessi¬ 
tate  carere  non  nesciat.  » 

3)  Quod  autem  dicitur  de  concilianda  libertate  humana  cum 
providentia  Dei  naturali,  dici  etiam  debet  quando  agitur  de  pro¬ 
videntia  snpernaturali.  Nam  ex  rei  natura  patet  quod  eadem  sit 

ratio — Thomistae  admittunt  eumdem  praedefinitionum  ordinem  in 
utraque  —  probant  necessitatem  physicae  praedeterminationis  , 
quia  Deus  est  causa  prima  ,  et  quia  humana  voluntas  est  de 
se  indifferens  (n.  609.)  :  quae  rationes  aeque  valent  pro  actibus 
liberis  naturalibus  ac  supernaturalibus.  S.  Augustinus  (de  Dono 
Persev.  cc.  17.  19.  21.  22.)  indicavit  non  majorem  esse  difficul¬ 
tatem  in  concilianda  operum  nostrorum  p rcedestinaiione  seu  prae- 
definitione  cum  libertate,  quam  in  concilianda  infallibili  praescien¬ 
tia  Dei  cum  eadem  libertate. — Cf.,  si  lubet  ,  Franzelin  (de  Deo 
Uno,  thes.  44.). 

704.  Cum  igitur  omnia,  quae  ad  gratiae  naturam  atque  ad  huma¬ 
nam  libertatem  pertinent,  in  hoc  systemate  retineantur,  apte  inter 
se  cohaereant,  et  quidem  modo  tum  rationi  tum  auctoritati  Patrum 
conformi:  cum  e  contra  in  aliis  systematibus,  uti  supra  ostendimus, 
non  appareat  quomodo  aut  libertas  nostra,  aut  infallibilitas  gra¬ 
tiae  efficacis  salvetur,  et  insuper  conceptus  gratiae  sufficientis  per¬ 
verti  videatur;  nihil  impedit,  quominus  exposito  Molinae  syste¬ 
mati,  quantum  ex  revelationis  fontibus  et  ex  principiis  rationis 
arguendo  licet,  exclusive  adhaereamus. 

§  IV. 

Removentur  Praejudicia  quaedam  contra  Systema  Molinae. 

t 

705.  Difficultatibus,  quae  urgeri  solent  contra  expositum  syste¬ 
ma,  in  art.  seq.  satisfaciemus;  nunc  solum  refellere  intendimus 
quaedam  contra  illud  praejudicia,  quae  ad  tria  reducuntur:  1)  Sy¬ 
stema  Molinae  videtur  renovare  errorem  Semipelagianorum — 2)no- 

§ 

vam  doctrinam  inducit — 3)  legibus  proscriptam  in  ipsa  Societate 
Jesu.  Equidem  piget  in  his  obsoletis  calumniis  refellendis  tem¬ 
pus  terere;  at,  cum  non  desint  qui  jurent  in  verba  Billuart,  qui 
calumnias  illas  suas  fecit,  necessitate  compellimur  ,  ejus  hac  in 
re  ignorantiam  aut  malam  fidem  in  meridiana  luce  collocare. 

706.  I.  Itaque  Billuart  (de  Deo,  diss.  6.  a.  6.  §  6.)  ait:  «  Scien¬ 
tia  media  sternit  viam  praecipuo  errori  Semipelagianorum....  Prae¬ 
cipuus  error  Semipelagianorum  erat  dari  in  nobis  initia  fidei  et 

bonae  voluntatis  (an  ita  tamen  ut  non  admiserint  aliquam  gra¬ 
tiam  praeviam  etiam  internam,  non  disputo  modo)  ,  unde  infere¬ 
bant  Deum,  ex  bis  initiis  boni  praevisis,  moveri  ad  dandam  no¬ 
bis  gratiam,  non  quidem  tamquam  ex  merito  proprie  dicto,  sed 
tamquam  ex  occasione  ut  patet  ex  Cassiano  (lib.  Collat.  c.  13. 
et  16.).  Unde  (cap.  14.)  dicit:  ‘Praesto  est  Deus  ex  occasione  tan¬ 
tummodo  nostrae  voluntatis  oblatae,  ad  haec  omnia  referenda’  ». 
Et  paulo  inferius:  «  Systema  scientiae  mediae  non  videtur  satis 
recedere  ab  errore  Semipelagianorum.  Hoc  dico  non  asserendo 
sed  arguendo.  Probatur:  S.  Augustinus  (de  Praedest.  Sanet,  c.  2.) 
in  eo  reponit  Semipelagianismum,  quod  quasi  cum  Deo  compo¬ 
nat,  ita  ut  partem  homini  vindicet  et  partem  Deo,  et  quod  pejus 
est,  homo  primum  tollat,  Deo  posterius  det.  »  Et  (loc.  cit.  §  4.) 
probare  contendit  S.  Augustinum  scientiam  mediam  reprobasse 
non  modo  quoad  abusum,  sed  etiam  quoad  substantiam. — Eadem 
repetit  in  tractatu  De  Gratia. 

707.  Respondetur:  Primo  Molina  certe  non  tribuit  initia  fidei 
aut  operis  salutaris  viribus  naturae;  quando  enim  agitur  de  actu 
supernaturali,  expresse  docet  Deum  prius  agere  in  voluntatem 
nostram  (n.  210.);  adeoque  dum  Deus  videt  voluntatem  libere 
gratiae  consentientem,  videt  non  voluntatem  nudam,  sed  volun¬ 
tatem  jam  per  gratiam  elevatam  gratiae  consensuram  (n.  682.). 
Si  lubet  imitari  morem  loquendi  Thomistarum,  dici  potest:  Mo¬ 
lina  negat  decretum  actu  existens  in  Deo  pro  consensu  salutari 
solum  futuribili;  at  agnoscit  decretum  quod  esset  condiiionate, 
si  nempe  ille  consensus  futurus  esset:  «  Si  daretur  Petro  talis 
gratia  (si  decernerem  dare  hanc  gratiam),  Petrus  ei  consentiret.» 

At  vero  Semipelagiani  initium  fidei  et  operis  salutaris  tribue¬ 
bant  solis  viribus  naturae.  Quod  etsi  se  non  disputare  hic  dicat 
Billuart,  ipse  tamen  (de  Gratia,  diss.  1.  art.  2.  §  2.)  post  inu¬ 
tiles  tergiversationes  fatetur,  inquiens:  Dico  1°.  Probabilius  est 
nullum  Semipelagianorum  admisisse  ad  initium  fidei  necessita¬ 
tem  gratiae  praevenientis  indifferentis,  reipsa  collatse  voluntati.... 
Prob.  1°.  Gratia  actualis  interior  collata  voluntati  ad  initium 
fidei,  quantumvis  supponatur  indifferens  et  pendula  ab  arbitrio, 
repugnat  capitali  errori  Semipelagianorum.  Ergo.  —  Prob.  ant.: 
Capitalis  error  Semipelagianorum  erat,  quod  initium  fidei  et  sa- 

lutis  esset  ex  nobis  et  non  ex  Deo,  et  quod  collatio  gratiae  salu¬ 
tem  operantis  non  praecederet,  sed  sequeretur  obedientiam  no¬ 
stram.  »  Parum  autem  concedit  Billuart,  dicens  probabilius.  Ete¬ 
nim  certum  omnino  est  Semipelagianos  tribuisse  initium  salutis 
solis  naturae  viribus;  idque  non  modo  historice  probavimus  (n.  285. 
seq.),  sed  etiam  constat  ex  prop.,  uti  falsa  et  haeretica,  damnata 
in  Jansenio:  «  Semipelagiani  admittebant  praevenientis  gratiae 
interioris  necessitatem  ad  singulos  actus,  etiam  ad  initium  fi¬ 
dei , »  etc.  —  Cf.  dicta  (n.  293.). 

708.  Secundo  Semipelagiani  tribuebant  illis  initiis  ex  solis  na¬ 
turae  viribus  vim  positivae  dispositionis  et  meriti  ad  gratiam,  uti 
constat  ex  certis  documentis,  quae  dedimus  (n.  287.-89.).  Quam¬ 
vis  autem  Cassianus  in  objecto  textu  dicat  «  ex  occasione  nostrae 
voluntatis  »,  alibi  tamen  ipse  Cassianus  (Collat.  c.  13.  cap.  12.), 
sicut  alii  Semipelagiani,  illud  ex  occasione  explicat  per  meritum : 
quod  patet  ex  verbis  S.  Prosperi  respondentis  Cassiano,  citatis 
ab  ipso  Billuart. 

At  vero,  Molina  docet  quidem,  Deum  praevidere  cui  gratiae  Pe¬ 
trus  esset  consensurus;  at  negat  consensum  praevisum  esse  cau- 

/ 

sam,  aut  quomodocumque  rationem,  ob  quam  Deus  concedit  illam 
gratiam:  unde  admittit  praede  finitionem  omnino  gratuitam  (rni.bSS. 
seq.).  Liceat  referre  quae  scribit  Molina  (Concord.  q.  23.  a.  4. 
et  5.  d.  1.  memb.  11.):  «  Itaque  »,  inquit,  «  dicimus  praescientiam 
usus  liberi  arbitrii  praedestinatorum,  futuraeve  talis  liberae  coo¬ 
perationis  eorum  cum  donis  et  auxiliis  Dei  ,  ut  ad  vitam  aeter¬ 
nam  in  hoc  ordine  rerum,  quem  Deus  creare  statuit,  pervenirent, 
non  fuisse  causam,  rationem,  aut  conditionem,  quare  vel  prae¬ 
destinatione  in  genere  hi  essent  praedestinati,  aut  hi  potius  quam 
alii,  vel  quare  ea  ipsa  numero  praedestinatione,  qua  re  ipsa  prae¬ 
destinati  sunt,  fuerint  praedestinati,  quasi  Deus  voluerit  ex  sua 
parte  illis  conferre  ea  ipsa  media,  quae  donare  illis  statuit,  per 
eaque  eos  praedestinare,  quia  praevidit  illos  ita  pro  sua  libertate 
cooperaturos,  ut  ea  via  ad  vitam  aeternam  pervenirent,  aut  quasi 
id  luerit  conditio,  qua  existente,  aut  qua  praevisa  id  Deus  erat 
tacturus,  et  sine  qua  id  non  erat  voliturus;  sed  pro  sua  tantum 
libera  voluntate  ea  media  illis  conferre  voluisse  ,  per  quae  eos 
praedestinavit.  » 

Mazzella.  De  Gratia  Christi. 

709.  Tertio  S.  Augustinus  admittit  in  Deo  certam  et  infalli¬ 
bilem  scientiam  futuribilium  liberorum  (n.  666.);  docet  Deum  ideo 
illa  cognoscere  quia  futuribilia  sunt:  et  non  viceversa  (n.701.); 
inde  etiam  petit  rationem  conciliandi  humanam  libertatem  cum 
infallibilitate  divinae  praescientiae  (n.  703.)  Haec  autem,  et  non  alia 
est  scientia  media,  quam  tuetur  Molina,  uti  ex  expositione  ejus 
systematis  abunde  patet. 

Abusus  ergo  scientiae  mediae  non  consistit  in  eo  ,  quod  per  il¬ 
lam  concilietur  humana  libertas  cum  divina  praescientia;  hoc  enim 
et  S.  Augustinus  et  alii  Patres  praestiterunt,  ut  vidimus;  sed  con¬ 
sistit  potius  in  eo  quod  per  merita  vel  demerita  futuribilia  fiat 
a  Deo  electio  vel  reprobatio  absoluta,  quasi  essent  futura.  Ab 
hoc  autem  abusu  longe  abest,  ut  nuper  vidimus,  doctrina  Moli¬ 
nae;  sed  communis  fuit  Semipelagianis,  uti  demonstravimus  (n.291.). 
Hinc  contra  eos  scripsit  S.  Augustinus  (de  Dono  Perseverantiae, 
cap.  9.  n.  23.):  «  Numquid  possumus  dicere  etiam  Tyrios  et  Si¬ 
donios  talibus  apud  se  virtutibus  factis  credere  noluisse  aut  cre¬ 
dituros  non  fuisse,  si  fierent:  cum  eis  ipse  Dominus  adtestetur, 
quod  acturi  essent  magnae  humilitatis  poenitentiam,  si  in  eis  fa¬ 
cta  essent  divinarum  illa  signa  virtutum  ?  Et  tamen  in  die  judi¬ 
cii  punientur _ Porro  si  etiam  secundum  facta,  quae  facturi  es¬ 

sent,  si  viverent,  mortui  judicantur;  profecto  quia  fideles  futuri 
erant  isti,  si  eis  cum  tantis  miraculis  fuisset  evangelium  praedi¬ 
catum,  non  sunt  utique  puniendi  :  punientur  autem  ;  falsum  est 
igitur  secundum  ea  mortuos  judicari,  quae  facturi  essent,  si  ad 
viventes  evangelium  perveniret.  Et  si  hoc  falsum  est,  non  est 
cur  dicatur  de  infantibus,  qui  pereunt  sine  baptismate  morientes, 
hoc  in  eis  eo  merito  fieri,  quia  praescivit  eos  Deus  si  viverent, 
praedicatumque  illis  fuisset  evangelium,  infideliter  audituros.  » — 
Cf.  etiam  quae  habet.  1.  c.  n.  22. 

710.  Unde  in  exemplari  libri  Molinae,  quem  paucis  ante  mor¬ 
tem  mensibus  a  capite  evolvere  aggressus  fuerat  Clemens  VIII., 
plusquam  octoginta  occurrunt  Molinae  textus  sacra  Pontificis  manu 
subnotati,  cum  notatis  quibusdam  marginalibus;  qui  textus  et  no- 
tulae  eo  maxime  tendunt,  ut  ab  objecto  Pelagianismi  errore  do¬ 
ctrina  Molinae  vindicetur.  Extat  dictus  codex  in  Bibliotheca  Ro¬ 
mana  Patrum  Societatis,  eoque  donati  sunt  a  Clementis  nepote 

Card.  Aldobrandino.  Sed  audiat  Billuart  testimonium  haud  su¬ 
spectum  Natalis  Alexandri  (ad  Saec.  5.  c.  3.  art.  8.)  Ordin.  Praed. 
qui  et  ipse  tenet  praedeterminationem  physicam:  «Cavendum  est  », 
inquit,  «  ne  recentioribus  quibusdam  theologis,  qui  praedestinatio¬ 
nem  electorum  ad  gloriam  intuitu  meritorum  [supernaturalium] 
a  Deo  fieri  contendunt,  et  scientiam  quamdam  mediam  propugnant, 
Semipelagiani  erroris  nota  inuratur,  quod  imprudenter  et  teme¬ 
re  novi  quidam  auctores  fecerunt,  vel  Semipelagianorum  dogma¬ 
tum  ignari,  vel  studio  partium  in  transversum  acti.  Magnum  enim 
est,  quantum  ad  hoc  utrumque  dogma,  inter  Semipelagianos  et 
theologos  illos  discrimen  »,  etc. 

711.  II.  «  Antiqua  est  veritas  »,  clamat  Billuart  (de  Deo,  diss.  6. 
a.  6.  §  7.),  «  teste  Augustino,  novitium  et  temporale  mendacium. 
‘0  Timothee’ !  inquit  Apostolus  (I.  Tim.  VI.),  ‘depositum  custo¬ 
di,  devitans  profanas  vocum  novitates’.  Quod  exponens  Vincent. 
Lirin.  (Common.  1.  c.  26.)  dicit:  ‘Quid  est  depositum?  Id  est, 
quod  tibi  creditum  est,  non  quod  a  te  inventum;  quod  accepisti 
non  quod  excogitasti;  rem  non  ingenii,  sed  doctrinae  ;  non  usur¬ 
pationis  privatae,  sed  publicae  traditionis;  rem  ad  te  perductam, 
non  a  te  prolatam;  in  qua  non  Auctor  debes  esse,  sed  custos’... 
Porro  scientiam  mediam  esse  novam  in  scholis  Catholicis,  Patri¬ 
bus  et  antiquis  theologis  ignotam,  palam  profitentur  ipsimet  ejus 
Assertores.  Imprimis  ipse  Molina.  »  Quibus  addit  Fonseca,  Vas- 
quez,  Granado,  etc. 

712.  Respondetur  :  recolatur  imprimis  ,  non  omnes  veritates 
fuisse  omni  tempore  tam  clare,  tam  explicite,  tam  instanter  in 
Ecclesia  propositas,  rem  esse  apertissimam  apud  Patres  et  theo¬ 
logos.  «Multa  quidem»,  inquit  S.  Augustinus  (de  Civ.  Dei,  1.  6. 
c.  2.  n.  1.),  «  ad  fidem  Catholicam  pertinentia  dum  haereticorum 
callida  inquietudine  exagitantur,  ut  adversus  eos  defendi  possint, 
et  considerantur  diligentius,  et  intelliguntur  clarius,  et  instan¬ 
tius  praedicantur ,  et  ab  adversario  mota  quaestio  discendi  existit 
occasio.  » — Et  Lirinensis  ait:  «  Omni  industria  hoc  unum  studet 
[Ecclesia],  ut  vetera  fideliter  sapienterque  tractando,  si  qua  sunt 
illa  antiquitus  informata  et  inchoata  accurate  poliat :  si  qua 
jam  expressa  et  enucleata,  consolidet,  firmet;  si  qua  jam  confir¬ 
mata  et  definita,  custodiat.  »  —  «0  Timothee,...  intelligatur  te 

exponente  illustrius  quod  antea  obscurius  credebatur.  Per  te  po¬ 
steritas  intellectum  gratuletur  ,  quod  ante  vetustas  non  intelle¬ 
ctum  venerabatur:  eadem  tamen  quae  didicisti  ita  doce  ut  quum 
dicas  nove  non  dicas  nova. » 

713.  Jamvero  primo:  «  Nove  ne  an  nova  docuit  Molina?»  No¬ 
men  quidem  scientiae  medice  novum  est;  sed  res  ipsa  traditur  a 
Patribus,  qui,  ut  vidimus,  docent  Deum  cognoscere  futuribilia 
libera;  ea  cognoscere,  quia  futuribilia  sunt;  atque  inde  conciliant 
humanam  libertatem  cum  praescientia.  «Quia  Ludovicus  Molina  », 
recte  inquit  Franzelin  (de  Deo,  p.  389)  not.,  «  ....  et  Petrus  Fon- 
seca.  . . .  scribunt,  diligentius  quaedam  principia  ,  inter  quae  est 
scientia  conditionatorum,  a  se  perpensa  et  adhibita  fuisse  ad  ex¬ 
plicandam  concordiam  operationis  gratiae  cum  libertate  arbitrii, 
solent  multi  impugnatores  eos  in  crimen  vocare,  quod  glorientur, 
se  primos  inventores  fuisse  scientiae  medice.  Equidem  nullum  in¬ 
ter  omnes,  qui  rationem  scientiae  mediae  declararunt  hominem 
tam  hebetem  novi  ,  qui  se  auctorem  jactarit  doctrinae,  quam 
omnes  in  Scripturis  et  SS.  PP.  se  reperisse  gloriantur.  » 

714.  Secundo:  «  Asseruitne  Molina  cum  aliis  citatis  a  Billuart, 
scientiam  mediam  esse  novam  ?»  Inter  plura,  quae  exhibere  pos¬ 
sent  testimonia,  haec  accipe.  Molina  (Concord.  q.  14.  a.  13.  d.  52.) 
haec  habet:  «  Quaeret  fortasse  aliquis,  utrum  scientia  media  con¬ 
cedenda  sit  in  aliquo  beatorum?...  Dicendum  est,  neque  etiam  in 
ipsa  anima  Christi  concedendam  esse  ejusmodi  scientiam.  Ratio 
est,  quoniam  non  comprehendit  divinam  essentiam:  Deo  autem  a 
SS.  Hieronymo  et  Augustino,  et  aliis  Patribus  tribuitur  haec  scien¬ 
tia  comparatione  rerum  creatarum,  quia  Deus  est.  »  Testimonia 
Patrum,  quae  nos  dedimus,  apud  Molinam  (Concord.  q.  14.  a.  13. 
disp.  42.;  et  append.)  collecta  invenimus. — Fonseca  (lib.  6.  Me- 

taphy.  c.  2.  q.  4.  sect.  9.),  ubi  cum  produxisset  varios  S.  Augu- 

> 

stini  textus  quibus  scientiam  mediam  docet,  subjungit:  «  Infinita 
pene  sunt  loca,  in  quibus  utramque  conditionatam  praescientiam 
de  liberis  actibus  futuris,  non  solum  S.  Augustinus,  sed  etiam 
alii  Patres  asserunt.  »— Vasquez  (1.  p.  q.  14.  a.  13.  d.  67.  c.  2.), 
ubi  postquam  scientiam  mediam  probasset  allegatis  SS.  PP.  ver¬ 
bis,  Nysseni,  Porphyrii,  Cyrilli,  Augustini,  etc.,  subdit:  «  Doctri¬ 
na  haec  adeo  familiaris  est  S.  Augustino,  ut  superfluum  sit  plura 

alia  ipsius  loca  in  medium  afferre.  » — Granadus  (tr.  5.  disp.  3. 
sect.  2.)  hunc  praeponit  titulum:  «  In  Deo  esse  scientiam  condi- 
tionatam  praedictarum  propositionum,  probatur  testimoniis  Sacrae 
Scripturae  et  Sanctorum  Patrum.  »  Quos  inter  in  primis  citatum 
a  Granado  invenies  S.  Augustinum.  Et  (sect.  4.)  repetit:  «  Haec 
scientia  a  Sanctis  Patribus  cognita  est,  ex  Scriptura  colligitur, 
nec  ullo  modo  rejicitur  a  SS.  Prospero  et  Hilario,  ut  manifeste 
probavimus  disputatione  praecedenti.  » 

715.  Quare  Billuart,  qui  a  Serry  accepit  et  calumniam  et  aequi- 
voca  testimonia  in  ejus  confirmationem,  cur  cum  eodem  palino¬ 
diam  non  cantavit?  Serrjus  enim  a  Livino  Mejer  convictus,  scri¬ 
psit:  «  In  postrema  in  Molinam  expostulatione,  non  illi,  ut  fabu¬ 
laris,  objeci,  quod  scientiam  mediam  inter  nova  inventa  nume- 
rarint  Fonseca,  Yasquezius,  Granadus,  Herice,  Typhanius,  eam- 
que  D.  Augustino  totique  Patrum  antiquitati  omnino  ignotam 
fassi  sint.  Id  illos  ingenue  fassos,  nec  dixi,  nec  somniavi.  » — Gf. 
P.  Liv.  de  Meyer  (Hist.  Vind.  de  Aux.  1.  2.  c.  4.). 

716.  Jam,  si  licet,  reum  in  actorem  mutare,  quaerimus,  ubi  in  an¬ 
tiquitate  invenerunt  Thomistae  decreta  illa  subjective  absoluta  ob - 
jective  conditionata?  decreta  scilicet  Dei  numero  infinita  pro  rebus, 
quae  nunquam  debent  esse?  et  quidem,  quae  nunquam  debent  esse 
ex  ipsa  divina  ordinatione?  (n.  618.).  Respondet  Didacus  Alvarez 
(1.  1.  Resp.  c.  5.  et  26.):  «  Ut  multi  ex  defensoribus  scientiae  me¬ 
diae  fatentur.  Scholastici  antiqui  nihil  omnino  de  hac  scientia  sub 
conditione  disputarunt.  Unde  non  mirum  ,  quod  nullam  fecerint 
mentionem  divini  decreti  conditionati,  in  quo  infallibilitas  futu¬ 
rorum  contingentium  conditionatorum  innititur.»  Quid  censendum 
sit  de  confessione  assertorum  scientiae  mediae  paulo  ante  vidimus; 
sed  habemus  hic  confessionem  Alvarez,  quod  decreta  subjective 
absoluta  objective  conditionata  invecta  fuerint,  ut  se  opponerent 
scientiae  mediae  a  Molina  propugnatae.  Assertores  talium  decreto¬ 
rum,  nove  ne  an  nova  dicunt  ? 

717.  III.  «  Societas  »,  inquit  Billuart  (de  Gratia,  diss.  5.  a.  2. 
§  3.),  «  quae  Molinae  defensionem  iis  in  Congregationibus  suscepe¬ 
rat,  re  maturius  inspecta,  hujus  auctoris  systema  temperavit  et 
secundum  quid  deseruit  indicens  lege  lata  omnibus  suis  alumnis, 
ut  gratiae  cougruae  systema  a  P.  Suarez  traditum  tenerent  atque 

defenderent;  ita  solemni  decreto  toti  Societati  transmisso  14.  De¬ 
cem.  1613.  sancivit  Cladius  Aquaviva  Praepositus  Generalis.»  — 
«  Congruistae  »,  addit,  «  dicunt  Deum  ex  speciali  benevolentia  at¬ 
que  intentione  boni  operis  in  nobis  efficiendi,  nos,  constituere  in 
iis  circumstantiis,  in  quibus  per  scientiam  mediam  praevidit  nos 
concursui  indifferenti  oblato  ex  innata  libertate  consensuros,  quam 
specialem  benevolentiam  non  requirunt  nec  agnoscunt  puri  Mo- 
linistae,  sed  dicunt  Deum  aequali  et  generali  voluntate  gratiam 
omnibus  offerre,  quam  quilibet  pro  innata  libertate  reddit  effica¬ 
cem  vel  inefficacem.  » — Asserit  insuper  «  eam  [doctrinam  quam 
ipse  tribuit  Molinae],  inter  alios  impugnarunt  insignes  ejusdem  So¬ 
cietatis  theologi  Bellarminus  (1.  1.  de  Grat.  et  Lib.  Arb.  c.  12.), 
Henriquez,  etc.  » 

718.  Ut  clara  sit  responsio  ,  imprimis  exhibeamus  decretum 
Praep.  Generalis  Claudii  Aquavivse.  «  Statuimus  et  mandamus  ut 
in  tractanda  divinae  gratiae  efficacitate  theologi  Societatis  eam 
opinionem  sequantur,  sive  in  lectionibus,  sive  in  publicis  dispu¬ 
tationibus  quae  a  plerisque  Societatis  Scriptoribus  tradita,  atque 
in  controversia  de  auxiliis  divinae  gratiae  coram  summis  Ponti¬ 
ficibus  piae  memoriae,  Clemente  VIII.  et  S.  D.  N.  Paulo  V.  tam¬ 
quam  magis  consentanea  SS.  Augustino  et  Tliomae  ,  gravissimo¬ 
rum  Patrum  judicio  explicata  et  defensa  est.  [Haec  omittit  Bil- 
luart,  et  citationem  incipit  a  sequentibus  verbis].  Nostri  in  po¬ 
sterum  omnino  doceant,  inter  eam  gratiam  quae  effectum  re  ipsa 
habet,  atque  efficax  dicitur,  et  eam  quam  sufficientem  nominant, 
non  tantum  discrimen  esse  in  actu  secundo  ,  quia  ex  usu  liberi 
arbitrii  etiam  cooperantem  gratiam  habentis  effectum  sortiatur, 
altera  non  item:  sed  in  ipso  actu  primo,  quod  posita  scientia  con- 
ditionalium,  ex  efficaci  Dei  proposito  atque  intentione  efficiendi 
certissime  in  nobis  boni,  de  industria  ipse  ea  media  seligit,  at¬ 
que  eo  modo  et  tempore  confert,  quo  videt  effectum  infallibiliter 
habitura;  aliis  usurus,  si  haec  inefficacia  praevidisset.  Quare  sem- 
per  moraliter  ,  et  in  ratione  beneficii,  plus  aliquid  in  efficaci, 
quam  in  sufficienti  gratia  et  in  actu  primo  contineri,  atque  hac 
ratione  efficere  Deum,  ut  reipsa  faciamus,  non  tantum  quia  dat 
gratiam  quae  facere  possimus.  Quod  idem  dicendum  est  de  perse¬ 
verantia,  quae  procul  dubio  donum  Dei  est.  »  Unde— 

719.  Respondetur:  primo  Billuart  asserit,  quod  «  Societas  tem¬ 
peravit  et  secundum  quid  deseruit  doctrinam  Molinae,  cujus  de¬ 
fensionem  in  Congreg.  de  auxiliis  susceperat.  »  At  id  asserere 
non  potuit,  nisi  supprimendo  primam  hujus  decreti  partem,  in 
qua  P.  Aquaviva  praecipit,  ut  theologi  Societatis  «  eam  opinionem 
sequantur,  quae  coram  Summis  Pontificibus  piae  memoriae  Cle- 
mente  VIII.  et  S.  D.  N.  Paulo  V.  [in  Congr.  nempe  de  auxiliis] 
explicata  et  defensa  est !  » 

720.  ^Secundo  asserit  Billuart  P.  Aquavivam  praecepisse,  ut  re¬ 
licta  doctrina  Molinae,  teneremus  gratiam  congruam  Suaresii;  at¬ 
qui  quoad  hanc  rem  Suarez  plene  consentit  cum  Molina,  ut  osten¬ 
dimus  (n.  681.).  Ergo. 

721.  Tertio:  Revera  quid  praecipit  P.  Aquaviva?  Ut  doceamus 
gratiam  efficacem  talem  esse  etiam  in  actu  primo.  In  quo  repo¬ 
nit  hanc  efficaciam  in  actu  primo  ?  In  eo  quod  per  scientiam  me¬ 
diam  cognoscatur  infallibiliter  obtentura  effectum,  et  detur  ex 
efficaci  Dei  proposito  atque  intentione  efficiendi  certissime  in  no¬ 
bis  boni.  Atqui  haec  omnia  docet  Molina.  Ergo  ejus  doctrinam 
non  prohibuit,  sed  praecepit  (1).  Sane  non  dicet  Billuart  Molinam 
negavisse  scientiam  mediam;  sed  nec  dicere  potest,  Molinam  ne¬ 
gavisse  praedefinitionem  gratuitam  gratiae  efficacis  ,  ut  efficacis; 
siquidem  testimonia,  quae  dedimus  (nn.  583.  708.),  contrarium 
probant. 


(1)  P.  Mutius  Vitelleschi ,  in  epistolis  datis  7.  Jun.  1616,  haec  habet :  u  Cum 
difficultas  aliqua,  scribebat  Congregatio,  inter  viros  doctos  super  decreto,  R.  P.  N. 
pise  memoriae  anni  1618  Decembr.  14.  de  efficacia  gratia  nata  esset  ,  variis  varie 
id  interpretantibus ;  R.  P.  Praepositus  Generalis  et  qui  tunc  Assistentes  erant  et 
Secretarius  qui  decreto  illi  praesentes  interfuerant,  et  mentem  R.  P.  Claudii  probe 
perspectam  habebant ;  itemque  Patres  ad  id  a  Congregatione  generali  deputati , 
censuerunt  non  intendisse  R.  P.  Claudium  hoc  suo  decreto  decernere  ,  Deum  sua 
voluntate  praedeterminasse ,  seu  praedeflniisse  aliquod  opus  nostrum  bonum  inde- 
pendenter  a  cooperatione  liberae  nostrae  voluntatis;  nec  etiam  quod  in  gratia  effi¬ 
caci  sit  aliqua  entitas  realis  ,  aut  aliquis  modus  physicus  in  actu  primo  qui  non 
sit  in  gratia  sufficienti:  sed  hoc  tantum  fuerit  speciale  beneficium  Dei,  dedisse  uni, 
v.  g.,  Petro,  ex  proposito  boni  in  eo  faciendi,  gratiam  eo  tempore  et  loco,  quo 
scientia  conditionalium  praescivit  illum  ea  gratia  bene  usurum ;  quod  beneficium 
non  contulit  alteri,  v.  g.,  loanni,  cui  dedit  gratiam  eo  tempore  et  loco,  quo  prae¬ 
scivit  illum  sua  culpa  ea  non  usurum.  » 


488  DISP.  III. —  DE  GRATIA  SUFFICIENTE  ET  EFFICACI. 

722.  Quarto  quoad  Bellarminum,  duo  respondemus:  1)  Bellar- 
minus,  in  loc.  cit.  a  Billuart,  reprobat  sententiam  eorum  qui  ne¬ 
gant  efficaciam  gratiae  in  actu  primo,  et  efficax  Dei  propositum; 
sed  eam  sententiam,  quam  Molina  non  docet,  ut  vidimus,  eidem 
minime  tribuit,  uti  facit  Billuart. — 2)  Invenio  e  contra  quod  Bel- 
larminus  eo  praecise  loco  scribit:  Sunt  «  qui  docent  gratiam  effi¬ 
cacem  esse  actionem  Dei  physicam,  quae  determinat  voluntatem 
ad  volendum  et  eligendum  bonum,  quod  illi  fuerat  per  gratiam 
excitantem  inspiratum;  et  quia  non  potest  fieri,  ut  Deus  physi¬ 
ce  determinet  voluntatem,  quin  ipsa  voluntas  determinetur  et  ve¬ 
lit  id,  ad  quod  determinatur,  ideo  fieri  non  potest  ,  ut  gratia 
ista  non  habeat  effectum  infallibilem.  Haec  opinio  videtur  mihi 
aut  esse  omnino  eadem  cum  errore  Calvini  et  Lutheranorum,  aut 
parum  ab  illo  distare.  »  Nemo  nunc  auderet  haec  dicere;  attamen 
Billuart  non  est  veritus  citare  Bellarminum  ! 


ARTICULUS  OCTAVUS 
Diluuntur  Objectiones  contra  Systema  Molinae. 

§  i- 

Difficultates  ex  Auctoritate. 

723.  Plures  difficultates  evidenter  solutae  sunt  in  ipsa  systema¬ 
tis  expositione;  reliquis  hic  breviter  satisfaciemus,  praesertim  ut 
sensus  et  veritas  nostrae  doctrinae  clarius  innotescat.  Cum  autem 
aliae  ex  auctoritate,  aliae  ex  ratione  petantur,  distinctis  paragra- 
pliis  illas  pertractabimus. 

724.  Dices  Legitur  (Ezech.  XXXYI.  27.):  «Faciam  ut  in 
praeceptis  meis  ambuletis.  »  —  Legitur  etiam  (Philipp.  II.  13.): 
«  Operatur  in  vobis  velle  et  perficere  pro  bona  voluntate.  »  At¬ 
qui  Deus  non  dat  nobis  ut  velimus  et  faciamus  per  gratiam  non 
ex  se  efficacem,  seu  effectricem  consensus.  Ergo. 

j Respondetur;  conc.  textus,  et  dist.  sensum:  Deus  facit  ut  fa¬ 
ciamus  et  dat  ipsum  velle,  aut  ipsam  volitionem  infundendo,  quasi 

voluntas  esset  solum  subjectum  illam  recipiens,  aut  praedetermi- 
nando,  neg.;  facit  ut  faciamus  et  dat  ipsum  velle,  gratuito  infun¬ 
dendo  gratiam  sine  qua  velle  non  possumus,  et  eam  conferendo 
gratiam  quam  praevidet  connexam  cum  consensu,  conc. 

Plura  de  liac  re  jam  dicta  sunt,  hic  ergo  satis  erit  haec  reco¬ 
lere:  1)  S.  Augustinus  jam  advertit,  Deum  non  operari  in  nobis 
velle,  infundendo  ipsam  volitionem,  sed  praebendo  vires  efficacis- 
simas.  «  Certum  est  »,  inquit  (de  Gratia  et  Lib.  Arb.  c.  16.),  «  nos 
velle,  cum  volumus:  sed  ille  facit  ut  velimus  bonum....  de  quo  di¬ 
ctum  est:  ‘Deus  est  qui  operatur  in  vobis  et  velle’.  Certum  est 
nos  facere,  cum  facimus;  sed  ille  facit  ut  faciamus,  praebendo  vi¬ 
res  efficacissimas  voluntati.  » — 2)  Animadverterat  etiam  S.  Do- 
ctor  Deum  non  operari  in  nobis  velle  praedeterminando;  ait  enim 
(de  Spirit.  et  Litter.  cap.  34.):  «  Attendat,  et  videat,  non  ideo  tan¬ 
tum  istam  voluntatem  [consensum  fidei]  divino  muneri  tribuen¬ 
dam,  quia  ex  libero  arbitrio  est,  quod  nobis  naturaliter  concrea¬ 
tum  est;  verum  etiam,  quod  visorum  suasionibus  agit  Deus,  ut 
velimus,  et  ut  credamus,  sive  extrinsecus....  sive  intrinsecus,  ubi 
nemo  habet  in  potestate,  quid  ei  [indeliberate]  veniat  in  mentem, 
sed  consentire  vel  dissentire  propriae  voluntatis  est  [liberae  de¬ 
terminationis].  His  ergo  modis  quando  agit  Deus  cum  anima  ra¬ 
tionali,  ut  ei  credat....  profecto  et  ipsum  velle  credere  Deus  ope¬ 
ratur  in  homine,  et  in  omnibus  misericordia  ejus  praevenit  nos; 
consentire  autem  vocationi  Dei,  vel  ab  ea  dissentire,  sicut  dixi, 
propriae  voluntatis  est.  » — 3)  Unde  Deus  operatur  in  nobis  velle , 
tum  quia  tribuit  vires,  sine  quibus  velle  non  possumus;  tum  quia 
(et  hoc  magis  proprie)  confert  illam  praecise  gratiam  cui  praevi¬ 
det  nos  consensuros;  tum  denique  quia  consequenter  non  modo 
'praevenit,  sed  etiam  dum  volumus  adjuvat,  ipsam  volitionem  no- 
biscum  efficiendo. 

725.  Dices  II.:  Mardochaeus  (Ester  XIII.  9.)  orans  Deum  ut 
convertat  cor  Regis  Assueri  Judaeis  infensi,  dicit:  «  Domine  Rex 
omnipotens  ,  in  ditione  enim  tua  cuncta  sunt  posita,  et  non  est 
qui  possit  tuae  resistere  voluntati,  si  decreveris  salvare  Israel.... 
Dominus  omnium  es,  nec  est  qui  resistat  Majestati  tuae.  »  Et 
(XIY.  12.)  Regina  Esther  sic  orat:  «  Domine  Rex  deorum  et  uni¬ 
versae  potestatis....  transfer  cor  illius  in  odium  hostis  nostri  »; 

et  (XV.  11.)  subjungitur:  «  Convertitque  Deus  spiritum  Regis  in 
mansuetudinem  ».  «  Quibus  comparationibus  »,  inquit  Billuart 
(de  Gratia,  diss.  5.  art.  6.),  «  manifestum  fit  Deum  vi  sum  pote¬ 
statis  et  dominii  de  voluntatibus  ad  nutum  disponere,  non  vero 
ab  eis  expectare  quid  voluerint.» 

Respondetur;  conc.  textus,  et  dist.  sensum:  1)  Potest  Deus  fa¬ 
cere  quidquid  vult,  et  voluntati  ejus  non  potest  resisti,  quia  dat 
gratiam  intrinsece  efficacem  et  prsedeterminantem,  neg.;  quia  ha¬ 
bet  in  thesauris  sum  omnipotentim  gratias,  quibus  potest  nos  in- 
fallibiliter  movere  et  in  ejus  potestate  est  illas  conferre,  conc. 
— 2)  Deus  non  expectat  a  voluntatibus  nostris  quid  voluerint  ab¬ 
solute,  conc.;  quid  voluerint  conditionate ,  subd.:  quatenus  con¬ 
sensus  conditionatus  prmvisus  non  est  ratio,  ob  quam  Deus  con¬ 
ferat  gratiam  prmvisam  connexam  cum  consensu,  conc.;  quatenus 
antequam  Deus  absolute  prmdefiniat  illam  gratiam,  non  praevide¬ 
rit  eam  obtenturam  esse  consensum,  si  daretur,  neg.  Certe  San¬ 
ctus  Augustinus,  qui  (de  Corrept.  et  Grat.  c.  14.)  extollit  effica¬ 
ciam  divinm  voluntatis,  dicens:  «  Non  est  itaque  dubitandum,  vo¬ 
luntati  Dei,  qui  in  coelo  et  in  terra  omnia  qumcumque  voluit  fecit, 
et  qui  etiam  illa  qum  futura  sunt  fecit,  humanas  voluntates  non 
posse  resistere,  quominus  faciat  ipse  quod  vult :  quandoquidem 
etiam  de  ipsis  hominum  voluntatibus,  quod  vult,  cum  vult,  facit  »; 
ipse  (1.  1.  ad  Simp.  q.  2.  n.  13.)  explicat  quomodo  illa  efficacia 
sit  intelligenda,  dicens:  «  Non  potest  effectus  misericordiae  Dei 
esse  in  hominis  potestate,  ut  frustra  ille  misereatur  si  homo  no¬ 
lit;  quia  si  vellet  etiam  ipsorum  [non  electorum]  misereri  [spe¬ 
cialiter  et  efficaciter],  posset  ita  vocare  quomodo  illis  aptum  es¬ 
set,  ut  et  moverentur,  et  intelligerent  et  sequerentur.» — Cf.  di¬ 
cta  (nn.  518.702.). 

726.  Dices  III.:  Legitur  (Isa.  XLY.  9.):  «  Numquid  dicet  lutum 
figulo  suo:  quid  facis?»  —  Et  (Jer.  XVIII.  6.):  «Numquid  sicut 
figulus  iste,  non  potero  vobis  facere,  domus  Israel,  ait  Dominus? 
Ecce  sicut  lutum  in  manu  figuli  ,  sic  vos  in  manu  mea  ,  domus 
Israel.  » — Et  (Rom.  IX.  20.  21.):  «  0  homo,  tu  quis  es,  qui  re¬ 
spondeas  Deo?...  An  non  habet  potestatem  figulus  luti  ex  eadem 
massa  facere  aliud  quidem  vas  in  honorem,  aliud  vero  in  contu¬ 
meliam  ?  »  Sed  hsec  non  essent  vera,  nisi  gratia  esset  ab  intrin- 

seco  efficax,  sed  talis  esset  ex  libera  determinatione  voluntatis 
per  scientiam  mediam  praevisa.  Ergo. 

Respondetur:  1)  Si  recitata  testimonia  ita  forent  intelligenda 
ut  materialiter  accepta  sonant;  non  modo  evincere  gratiam  ex 
se  et  suapte  naturam  efficacem  esse,  sed  immo  adstruerent  no¬ 
tionem  a  Novatoribus  invectam  gratiae  sic  voluntatem  afficientis, 
ut  eam  physice  necessitet.  Diceretur  enim  quod  illos  dicere  non 
ita  pridem  audivimus:  per  eas  Scripturas  homo  ita  versatur  in 
manu  Dei  ad  omnem  suum  actum  et  motum,  uti  versatur  lutum 
in  manu  figuli.  Sed  lutum  mere  passive  se  habet,  nec  nisi  neces¬ 
sario  in  suas  quas  suscipit  modificationes  ac  destinationes  indu¬ 
citur.  Ergo.— Ita  revera  ex  iisdem  testimoniis  ratiocinati  sunt 
Novatores. — Cf.  dicta  (n.  575.). 

2)  Ex  recitatis  testimoniis  duo  certo  constant;  primum  est  quod 
Deus  potest  facere  in  nobis  quidquid  ipse  voluerit,  potest  volun¬ 
tatem  inclinare  ad  quemlibet  actum — alterum,  quod  est  in  pote¬ 
state  Dei  «  vas  in  honorem  facere  »  vocare  vocatione  efficaci,  qua¬ 
tenus  haec  est  gratuita.  Haec  duo  autem  fatentur  omnes,  et  vidi¬ 
mus  verissima  permanere  in  nostro  systemate.  At  quomodo  ob¬ 
tinet  Deus  quaecumque  vult  a  creata  voluntate?  Ex  citatis  testi¬ 
moniis  non  eruitur.  Unde  ex  his  et  similibus  locis  S.  Augusti¬ 
nus  (1.  1.  cont.  duas  Epist.  Pelag.  c.  20.)  universim  quidem  gra¬ 
tiae  efficacis  auxilium,  non  vero  naturam  vel  operandi  modum 
colligit;  quin  (1.  de  Grat.  et  Lib.  Arb.  c.  21.)  eadem  testimonia 
usurpat,  ut  probet  Deum  etiam  ad  mala  inclinare;  quod  certe 
Deus  directe  ac  positive  non  facit,  adeoque  nec  proedet  er  minan¬ 
do,  praesertim  si  modus  agendi  per  angelos  bonos  vel  malos  ibi¬ 
dem  a  S.  Doctore  assertus  admittatur. 

3)  Quare  si  de  modo  agatur,  quo  Deus  potest  inclinare  volun¬ 
tatem  quocumque  voluerit,  respondemus  id  posse  non  praedeter- 
minando,  sed  tribuendo  illud  auxilium  (quod  certo  habet  in  sua 
omnipotentia),  cum  quo  praevidet  connexum  consensum. — Quod  au¬ 
tem  a  Dei  benignitate  pendeat  hominem  vocare  «  quomodo  scit 
ei  congruere  »,  et  ita  «  vas  in  honorem  facere  »  saepe  jam  vidi- 
mus  Molinam  fateri. 

727.  Dices  IV.:  Apostolus  (I.  Cor.  IV.  7.)  dicit:  «  Quis  te  di¬ 
scernit?  Quid  habes  quod  non  accepisti?  Si  autem  accepisti,  quid 


492  DISP.  III. —  DE  GRATIA  SUFFICIENTE  ET  EFFICACI. 

gloriaris  quasi  non  acceperis?  »  Atqui  si  gratia  non  sit  efficax 
ex  se  consensus  nostri,  sed  ipsum  expectet  a  nobis  et  per  eum 
fiat  efficax,  homo  habet  aliquid  quod  non  accepit,  et  in  quo  pos¬ 
sit  gloriari  et  se  discernere  ab  altero  ,  qui  sequali  gratia  prae¬ 
ventus  non  consentit,  nempe  ipsum  consensum  gratiae  quem  non 
habet  a  gratia,  sed  a  se.  Ergo. — Ita  Billuart  (de  Gratia,  diss.  5. 
a.  6.),  Et  (de  Deo,  diss.  6.  a.  6.  §  3.):  «  Confirmatur:  Quod  Pe¬ 
trus  prae  Juda  in  aequalibus  circumstantiis  consentiat  gratiae,  hoc 
habet  vel  a  Deo  donante  hunc  consensum,  vel  ex  propria  volun¬ 
tate;  si  consensum  habeat  a  Deo  donante  ,  ergo  antequam  Deus 
discernat  quod  velit  hunc  consensum  dare,  non  est  futurus  iste 
consensus  nec  illum  ut  futurum  Deus  videre  potest,  sicque  perit 
scientia  media.  Si  autem  Petrus  hunc  consensum  habeat  ex  pro¬ 
pria  voluntate;  ergo  habet  quod  non  accepit  et  eo  seipsum  a  Juda 
discernit  contra  Apostolum.  » 

Respondetur,  dist.:  Homo  se  discerneret,  quando  ejus  consen¬ 
sus  est  conditionate  futurus,  neg.;  quando,  posita  divina  praedefi- 
nitione,  consensus  fit  absolute  futurus;  subd.:  homo  se  discernit 
uti  causa  primaria,  neg.;  secundaria,  conc. 

Itaque — 1)  in  statu  conditionato  (si  daretur  Petro  haec  gratia, 
Petrus  converteretur)  nulla  est  discretio;  nullus  enim  est  homo 
qui  non  praevideatur  consensurus,  si  quaedam  ei  dentur  auxilia, 
sicut  nullus  est  homo  qui  non  praevideatur  dissensurus,  si  quae¬ 
dam  aliae  ei  dentur  gratiae:  proinde  in  statu  conditionato  dici  ne¬ 
quit  discretionem  esse  ex  nobis,  cum  nulla  sit  discretio. 

2)  Discretio  incipit  in  statu  absoluto,  quatenus  ille,  qui  cum 
gratia  salutariter  agit,  discriminatur  ab  illo,  qui  gratiae  resistit, 
sed  hujus  discretionis,  in  systemate  Molinae,  causa  primaria  certe 
est  Deus.  Nam — a)  ille  primario  discernit,  qui  gratuito  dat  vi¬ 
res,  sine  quibus  homo  nequit  supernaturaliter  agere;  atqui  Deus 
est  qui  per  gratiam  suam  tribuit  hujusmodi  vires;  ergo.  Unde 
etsi,  accepta  gratia,  hominis  sit  agere  vel  non  agere,  non  tamen 
ab  homine  pendet  gratiam  habere. — b)  Discernere  non  est  aliud, 
quam  dare  aliquid,  per  quod  antecedenter  ad  consensum  absolu¬ 
tum  possit  quis  separari  infallibiliter  a  male  operantibus;  hoc 
autem  unice  fit  a  Deo  conferente  gratiam  sub  praedefinitione  con¬ 
sensus,  consequente  ad  scientiam  mediam  :  ergo  Deus  discernit: 

«  Ille  enim  discernit  »,  ait  S.  Augustinus  (1.  1.  cont.  duas  Epist. 
Pelag.  c.  7.),  «  qui,  unde  discernaris,  impertit.  »  Unde  etsi  gratia 
efficax  infallibiliter  habitura  sit  effectum  ,  quia  homo  ea  ac¬ 
cepta  se  determinat  ad  consensum  ;  ab  homine  tamen  non  pen¬ 
det  eam  praecise  gratiam  accipere,  quae  certo  obtentura  est  con¬ 
sensum. — c)  Discretio  in  casu  fit  per  actum  salutarem  qui  de  fa¬ 
cto  ponitur;  ergo  ille  discernit  qui  causat  illum  actum;  atqui 
Deus  causat  illum  non  modo  quia  praevenit,  sed  etiam  quia  ad¬ 
juvando  actu  sua  gratia  influit  in  actum  salutarem;  ergo. 

3)  His  in  tuto  positis,  quid  tandem  tribuitur  homini?  Ut  ipse 
cooperetur  libere  gratiae  acceptae;  si  autem  haec  libera  coopera¬ 
tio  velit  vocari  discretio  ,  nihil  obstat  quominus  dicatur  homo 
discernere  seipsum  uti  causa  secundaria,  sicut  audivimus  a  Bel- 
larmino,  id  docente  cum  S.  Augustino  (n.  541.  not.).  Quod  enim 
homo  hoc  sensu  se  discernat  tam  verum  est,  quam  verum  est 
ipsum  debere  cooperari  gratiae,  et  quidem  libere  ut  bene  agat  et 
salvetur.  Unde  (Ezech.  XVIII.  27.)  dicitur:  «  Cum  avertit  se  im¬ 
pius  ab  impietate  sua....  ipse  animam  suam  vivificabit.  »  Unde 
etiam  (II.  Pet.  I.  10.):  «  Satagite,  ut  per  bona  opera  certam  ve¬ 
stram  vocationem  et  electionem  faciatis  »:  nonne  certam  facere 
suam  vocationem  et  electionem  est  se  discernere  ? 

Ponamus  ergo  hunc  syllogismum:  «  Si  daretur  Petro  talis  gra¬ 
tia,  Petrus  converteretur;  sed  dabitur  Petro  talis  gratia;  ergo 
Petrus  convertetur.  »  Major  nullam  continet  discretionem;  siqui¬ 
dem  aliae  sunt  gratiae  ,  quibus  Petrus  non  consentiret;  et  sunt 
certe  gratiae,  quibus  etiam  alii  consentirent.  Minor  continet  di¬ 
scretionem,  sed  ea  est  a  Deo;  ipsius  enim  est  dare  illam  gratiam, 
cui  praevidit  Petrum  consensurum.  Illatio  «Petrus  convertetur» 
pendet  omnino  ab  illa  minori;  adeoque  licet  Petrus,  libere  gra¬ 
tiae  consentiendo,  aliquo  modo  se  discernat,  id  est  omnino  depen- 
denter  a  Deo  decernente  illam  gratiam.  Declarari  haec  possunt 
exemplo.  Video  pauperem,  qui  nihil  habet  ut  se  possit  a  paupe¬ 
ribus  discernere;  video  quod  pauper  ille,  si  accipiat  summam  pe¬ 
cuniae,  quamvis  possit  ea  male  uti,  bene  tamen  utetur;  decerno 
nie  illi  daturum  eam  summam  pecuniae;  ad  id  tamen  non  moveor 
ex  cognita  ejus  bona  dispositione,  sed  ex  mera  liberalitate;  do 
illi  eamdem  pecuniae  summam;  pauper  bene  illa  utitur  negotian- 

do,  sed  ad  ipsam  negotiationem  ego  continuo  modis,  quibus  pos¬ 
sum,  eum  adjuvo,  scio  enim  illum  sua  sola  industria  nihil  pro¬ 
fecturum;  dives  fit,  discernitur  a  pauperibus:  quis  eum  discer¬ 
nit?  Ego  quidem  eum  discerno  gratis  dando  pecuniam,  sine  qua 
dives  non  posset  fieri;  dando  pecuniam  ex  liberalitate  et  speciali 
benevolentia  ei,  quatenus  video  illum  bene  ea  usurum;  constan¬ 
ter  adjuvando  illum,  qui  sua  sola  industria  nihil  proficeret.  Quid 
potest  pauperi  illi  tribui?  Id  solum  quod  accepta  pecunia,  cum 
potuerit  ea  abuti,  bene  ea  usus  sit,  continuis  curis  meis  coope- 
rando. — Nonne  dicitur  (Luc.  XIX.  13.):  «  Negotiamini  dum  venio?» 

Quod  si  instes:  in  systemate  Molinae  «  supponitur  gratia  aequa¬ 
lis  in  Petro  consentiente  et  Juda  non  consentiente.  Ergo  Petrus 
a  Juda  discernitur  non  per  gratiam  ,  sed  per  id  quod  ex  seipso 
adjicit  »  (ita  Billuart,  de  Deo,  1.  c.);  respondetur:  supponitur  gra¬ 
tia  aequalis  secundum  entitatem.  conc.;  ratione  beneficii,  neg. — 
Cf.  dicta  (n.  587.). 

728.  Dices  V.:  Scriptura  et  Patres  constanter  depraedicant,  in 
negotio  salutis,  totum  tribuendum  esse  Deo,  creaturae  nihil;  adeo- 
que  excludunt  a  nobis  quamcumque  gloriam.  Ita  legitur  (Rom. 
IX.  16.):  «Igitur  non  volentis,  neque  currentis,  sed  miserentis 
est  Dei.  » — Hinc  etiam  S.  Cyprianus  (lib.  3.  ad  Quirin.  cap.  4): 
«  In  nullo  gloriandum  quando  nostrum  nihil  est.  » 

Respondetur:  Multiplici  sensu  verum  est,  totum  esse  Deo  tri¬ 
buendum.  Nam — 1)  etsi  natura,  elevata  per  gratiam,  ipsa  etiam 
concurrat  ad  actum  salutarem;  absque  gratia  tamen  nihil  potest 
(n.  223.) — 2)  Gratia  confert  non  modo  perfectionem  seu  consum¬ 
mationem  operis  salutaris;  sed  ipsum  ejus  initium,  secus  ac  Se- 
mipelagiani,  contra  quos  disputabant  Patres,  censebant. — 3)  To¬ 
tum  etiam  tribuitur  Deo,  sicut  totum  tribui  solet  causae  princi¬ 
pali. — 4)  Quando  agitur  de  opere  salutari,  quod  non  modo  fieri 
potest,  sed  fit,  requiritur  gratia  praevisa  connexa  cum  consensu 
(efficax),  quam  tribuere  solius  Dei  est. — 5)  A  fortiori  autem  so¬ 
lius  Dei  est  conferre  donum  perseverantiae.  Haec  omnia  jam  fu¬ 
sius  expendimus  (n.  221.  seq.). 

Sed,  his  omnibus  concessis,  quaerimus,  estne  sola  gratia,  quae 
actum  salutarem  efficit,  vel  gratia  cum  hominis  voluntate,  et  qui¬ 
dem  libera?  Si  etiam  voluntas  est  causa  illius  actus,  cum  omnis 

effectus  causae  sit  tribuendus,  cur  actus  salutaris  non  tribuetur 
etiam  voluntati?  Si  voluntas  libere  agens  est  domina  sui  actus, 
cur  actus  ille  non  tribuetur  etiam  voluntati?  Si  per  actum  salu¬ 
tarem  homo  meretur,  et  ut  mereatur  debet  aliquid  aliquo  modo 
suum  dare  (n.  102.),  cur  actus  salutaris  non  est  tribuendus  et¬ 
iam  homini?  Unde  ipse  Apostolus  ait:  «  Non  ego,  sed  gratia  Dei 
mecum  »;  et  Augustinus:  «  Ut  velimus  et  suum  esse  voluit  et  no¬ 
strum;  suum  vocando,  nostrum  consentiendo  »  (vide  n.  222.).  Ex 
his  autem  patet  quo  sensu  sit  verum  illud  «  in  nullo  gloriandum;  » 
nempe,  ut  aperte  docet  Apostolus  nemo  debet  gloriari  quasi  non 
acceperit. At  supposita  gratia  gratis  accepta,  supposita  gratia  effi¬ 
caci  accepta  ex  gratuito  proposito,  supposito  influxu  gratiae  in  ipsum 
actum  salutarem,  nonne  verum  est  quod  tandem  etiam  voluntas 
libere  eum  efficit?  Et  voluntas  libere  agens  bonum  nonne  est  laude 
digna?  Unde  in  hoc  sensu  ipse  Apostolus  inquit  «si  voluero  gloriari 
non  ero  insipiens  »;  nam  ut  dicitur  (Rom.  II.  10.):  «  Gloria  autem, 
et  honor,  et  pax  omni  operanti  bonum.  » 

729.  Dices  VI.:  Si  ad  Dei  propositum  conferendi  gratiam  effi¬ 
cacem  praerequireretur  praevisio  conditionata  consensus  sub  ea 
gratia,  Deus  expectaret  liberi  arbitrii  determinationem;  atqui  id 
damnatum  est  in  Cone.  Araus.  II.  (can.  4.)  Ergo. 

Respondetur,  dist.  maj.:  Deus  expectaret  determinationem  li¬ 
beri  arbitrii  ex  propria  et  naturali  virtute  agentis,  neg.;  agentis 
per  vires  gratiae  ,  subd.;  expectaret  proprie  ac  physice  cum  su¬ 
spensione  actionis,  neg.;  improprie  ac  logice,  quatenus  Deus  non 
ante  praevisionem  scientiae  mediae  decernit  dare  gratiam,  iterum 
dist.:  et  hoc  quasi  praevisio  determinationis  liberae  sit  ullo  modo 
causa  aut  ratio  conferendi  illam  gratiam,  neg.;  secus,  conc.  Canon 
Cone.  Arausicani  latus  fuit  contra  Semipelagianos,  a  quorum  er¬ 
rore  toto  coelo  distat  systema  Molinae  (recole  dicta  n.  707.  seqq.). 
Quamvis  vero  improprius  modus  loquendi  sit ,  cum  dicitur  Deus 
expectare  nostram  determinationem;  tamen  nostro  sensu  eumdem 
tum  a  Scriptura,  tum  a  SS.  Patribus  esse  usurpatum,  constat  ex 
Isa.  (Y.  4.  7.;  et  XXX.  18.);  et  S.  Hieronym.  in  laudatos  textus, 
ac  Prospero  (1.  2.  de  Yocat.  Gent.  c.  8.). 

730.  Dices  VII.:  Conc.  Tridentinum  (objectionem  hanc  cum  ejus 
solutione  damus  verbis  Wirceburgen.  n.  381.)  statuit  gratiam  in- 

trinsece  efficacem  stare  cum  libertate  creata;  ergo  efficacia  gra¬ 
tiae  non  est  repetenda  ab  extrinseco  ,  sed  ab  intrinseco  et  ejus 
entitate  vel  motione.  Proh.  —  Illa  gratia  vel  motio  juxta  Tri- 
dentinum  stat  cum  libertate  ,  quae  juxta  Calvinum  cum  ea  non 
stat ,  sed  eam  tollit  ;  quia  cum  Concilium  Calvino  contradicat , 
eumque  damnet ,  de  eadem  gratia  intelligi  debet:  sed  gratia  in¬ 
trinsece  efficax,  seu  motio  physice  praedeterminans  juxta  Calvinum 
non  stat  cum  libertate,  sed  eam  tollit;  quia  Calvino  non  venit  in 
mentem,  quod  gratia  entitative  indifferens,  quam  nos  admittimus, 
libertatem  tollat.  Ergo. 

Respondetur ,  neg.  antec.  Ad  proh,  resp.:  1)  Argumentum  hoc 
putidum  esse  sophisma,  patet  —  a)  si  sic  subsumatur:  sed  gratia 
antecedenter  necessitans  juxta  Calvinum  non  stat  cum  libertate; 
ergo  juxta  Trident.  cum  libertate  stat  gratia  antecedenter  ne¬ 
cessitans.  Patet  —  b)  si  similis  forma  transferatur  ad  aliam  ma¬ 
teriam,  qualis  est  haec:  illud  Verbum  juxta  Concilium  Nicaenum 
est  Patri  aeterno  aequale  et  consubstantiale  ,  quod  juxta  Arianos 
aequale  non  est,  nec  consubstantiale  :  sed  juxta  Arianos  Verbum 
creatum  seu  in  tempore  productum  aeterno  Patri  non  est  aequale 
et  consubstantiale;  ergo  Verbum  creatum  juxta  Nicaenum  est  Pa¬ 
tri  consubstantiale.  Patet  —  c)  invertendo  argumentum  pro  no¬ 
stra  sententia  sine  ulla  sophismatis  fallacia  hoc  modo:  cum  illa 
motione  vel  gratia  potest  juxta  Trident.  voluntas  humana  dis¬ 
sensum  componere,  cum  qua  juxta  Calvinum  non  potest:  sed  cum 
gratia  efficaci  hujus  providentiae  ,  et  secundum  physicam  suam 
entitatem  considerata  juxta  Calvinum  non  potest  humana  volun¬ 
tas  componere  dissensum  ;  ergo  juxta  Trident.  id  potest  ;  ergo 
nulla  hujus  providentiae  gratia  efficax  est  ex  vi  suae  entitatis 
physicae  efficax  vel  physice  praedeterminans. 

2)  Dist.  maj.:  Illa  gratia  juxta  Trident.  stat  cum  libertate  , 
quae  sub  motione  gratiae  a  Tridentino  agnita  et  approbata,  juxta 
Calvinum  non  stat  cum  libertate ,  conc.;  quae  sub  motione  a 
Trident.  vel  rejecta  vel  in  dubio  relicta  juxta  Calvinum  non 
stat,  neg .  maj.;  similiter,  dist.  min.:  Gratia  intrinsece  efficax 
juxta  Calvinum  non  stat  cum  libertate,  et  haec  gratia  etiam  sub 
nomine  intrinsece  efficacis  ,  vel  sub  motione  praesertim  determi¬ 
nante  erat  a  Trid.  agnita  et  approbata ,  neg.;  erat  vel  absolute 

rejecta  ,  vel  saltem  in  dubio  relicta  ,  conc.  min.  et  neg.  cons. 
Veritas  hujus  responsionis  elucet  quasi  a  priori  ex  Trident., 
quod  ,  ubicumque  gratiae  efficacis  cum  libertate  concordiam  in¬ 
culcat  ,  nunquam  gratiae  sive  intrinsece  efficacis  sive  prcedeter- 
minantis  sub  his  aut  aequivalentibus  terminis  meminit,  sed  solum 
appellat  gratiam  excitantem  et  moventem  ,  sub  eaque  motione 
eam  definit  stare  cum  libertate  ,  eo  quod  sub  eadem  motione  id 
fuerit  a  Calvino  negatum. 

731.  VIII.  Instabis:  «Certo  certius  est,»  inquit  Billuart  (de 
Deo,  d.  8.  a.  4.  §  2),  «Patres  Concilii  apprime  novisse  Lu- 
therum  et  Calvinum  defendere  gratiam  per  se  efficacem,  et  ex  eo 
principio  inferre  tolli  libertatem :  vel  ergo  judicarunt  Patres 
Concilii  antecedens  esse  erroneum  et  haereticum  ,  vel  duntaxat 
illationem  esse  illegitimam  et  haereticam.  Non  primum,  alioquin 
debuissent  illud  conceptis  terminis  proscribere  ,  quod  non  fece¬ 
runt;  ergo  secundum.  Ita  autem  uno  ore  nos  Thomistae  omnes 
etiam  judicamus,  nimirum  ex  gratia  per  se  efficaci  illegitime  et 
haeretice  inferri  eversionem  libertatis  ;  contrarium  judicant  Mo- 
linistae.  » 

Respondetur:  Novatores  duo,  quoad  rem  praesentem,  affirma¬ 
bant:  1)  gratiam  necessitare  voluntatem — 2)  gratiam  esse  ab 
intrinseco  efficacem,  et  praedeterminantem:  primum  ex  altero  de¬ 
ducebant.  «Voluntatem»,  aiebat  Calvinus  (Inst.  lib.  2.  c.  10.), 
«  movet  [Deus]  non  qualiter  multis  saeculis  traditum  est  et  cre¬ 
ditum,  ut  nostrae  postea  sit  electionis  motioni  aut  obtemperare, 
aut  refragari.»  Et  post  illatum  sibi  anathema  (in  Antidot.  ad 
sess.  6.  cap.  6.):  « In  eo  hallucinantur  [Tridentini  Patres]  quod 
motum  nobis  offerri  somniant ,  qui  mediam  electionem  nobis  re¬ 
linquat.  » 

Ut  ergo  Patres  Conc.  Trident.  se  opponerent  Novatoribus,  po¬ 
terant  vel  damnare  antecedens  « gratia  est  ab  intrinseco  efficax 
et  praedeterminans,  »  et  sic  directe  definire  naturam  gratiae;  vel 
damnare  illationem  «ergo  est  necessitans,  seu  tollit  libertatem.  » 
Conc.  hoc  alterum  explicite  et  directe  praestitit  ,  nihil  explicite 
definiens  de  efficacis  gratiae  natura.  Inde  fit  quod  sententia  de 
gratia  prcedeter  minant  e  nequit  dici  ab  Ecclesia  damnata. 


Mazzella.  l)e  Gratia  Christi. 

At  vero  ,  arguendo  ex  illa  definitione  Concilii  «  cum  gratia 
efficaci  manet  libertas,»  nos  excludimus  gratiam  priedeterminan- 
tem.  Dicimus  enim:  juxta  Concilium,  homo  dissentire  potest  Deo 
excitanti  atque  vocanti;  gratiam  recipiens  potest  illam  abjicere, etc. 
(n.  556.  seqq.).  Sed  si  gratia  esset  prsedeterminans  ,  homo  non 
posset  ei  dissentire,  neque  illam  abjicere  (nn.  619.  seqq.).  Ergo 
gratia  efficax  nequit  esse  prmdeterminans  (cf.  etiam  quae  dixi¬ 
mus  n.  184.).  Quare  mirum  videri  potest,  quod  Billuart  audeat 
Concilium  Tridentinum  contra  nos  invocare. 

732.  IX.  Profert  Billuart  (de  Gratia,  diss.  5.  art.  6.)  testimo¬ 
nia  quaedam  S.  Augustini;  sed  eorum  vera  intelligentia  facilis  ac 
clara  esse  debet  post  ea,  quae  ex  S.  Doctore  attulimus  in  tota 
expositione  ac  demonstratione  systematis  Molinae.  Unde  ab  illis 
referendis  abstinemus. 


Difficultates  es  Ratione. 

733.  Dices  I.:  «Causa  ex  se  indifferens  et  indeterminata  ad  agen¬ 
dum  vel  non  agendum,  ad  hoc  vel  illud  agendum,  non  potest  determi¬ 
nari  ad  unum  potius  quam  ad  aliud  nisi  per  praemotionem  physicam; 
atqui  homo  est  indifferens  ad  agendum  vel  non  agendum.  Ergo.  — 
Minor  est  certa,  in  hac  enim  indifferentia  sita  est  libertas  homi¬ 
nis.  Proh.  maj. — Causa  ex  se  indifferens  et  indeterminata  ad  hoc 
vel  illud,  non  potest  se  ipsam  determinare  ad  unum  potius  quam 
ad  aliud;  quia  cum  supponatur  indifferens,  non  est  ratio  cur  in  hoc 
potius  quam  in  illud  propendeat,  nec  a  causa  indifferenti  ut  tali 
potest  magis  procedere  effectus  determinatus  quam  calidum  ex 
frigido.  »  Ita  Billuart  (  de  Grat.  diss.  5.  a.  7.  §  3.). 

Respondetur ,  neg.  maj.,  si  sermo  sit  de  voluntate  libere  agente. 
Ad  proh,  dist.:  causa  ex  se  indifferens,  indifferentia  passiva  so¬ 
lum  aut  objectiva,  non  potest  se  ipsam  determinare,  conc.;  indif¬ 
ferentia  activa,  non  potest  se  ipsam  determinare,  neg.  Distinxi¬ 
mus  (n.  87.)  triplicem  indifferentiam,  et  probavimus  (n.  88.)  li¬ 
bertatem  formaliter  consistere  in  indifferentia  activa.  Sed  Billuart, 
in  proposita  objectione,  supponit  totam  nostrie  voluntatis  indiffe- 

rentiam  passivam  esse.  «Nam,»  recte  arguit  Suarez,  «si  voluntas, 
ut  est  prior  suo  actu,  ita  est  indifferens,  ut  non  possit  se  ipsam 
determinare  etiam  positis  omnibus  prserequisitis  ad  volendum  , 
nisi  ab  alio  extrinseco  agente  determinetur:  ergo  illa  indifferen¬ 
tia  tantum  passiva  est,  ad  recipiendum  nimirum  hanc  vel  illam 
determinationem  pro  alterius  voluntate  et  arbitrio.  Probatur  con¬ 
sequentia  ,  quia  respectu  talis  determinationis  voluntas  solum 
passive  se  habet,  et  non  active,  ut  praedicti  auctores  docent,  et 
quidem  consequenter;  nam  existimant,  hanc  determinationem  an¬ 
tecedere,  ordine  casualitatis  et  naturae,  omnem  actum  voluntatis: 
ex  quo  necessario  fit ,  hanc  determinationem  non  effici  a  volun¬ 
tate,  quia  omnis  efficientia  voluntatis  est  ab  hac  determinatione, 
quia  ante  illam  dicitur  esse  inepta  ad  agendum  aliquid,  eo  quod 
sit  indeterminata  et  indifferens.  »  —  Cf.  Suarez  (de  Aux.  opusc.  1. 
1.  1.  c.  8.  n.  4.). 

Supposito  igitur ,  quod  verissimum  est  ,  voluntati  competere 
activam  indifferentiam ,  argumentum  possumus  ita  retorquere  : 
potentia,  quse  de  se  est  positive  et  active  indifferens  tamquam 
domina  sui  actus,  potens  est  sua  intrinseca  virtute,  cum  generali 
concursu  primae  causae,  sese  ad  suum  actum  determinare:  imo  in 
hoc  consistit  ejus  intrinseca  vis  et  perfectio  :  ergo  non  indiget 
intrinseca  praedeterminatione  praevia  ad  actum  ut  operetur.  Quin 
potius  haec  repugnat  intrinseco  modo  operandi  talis  facultatis. 
«Res»,  inquit  Suarez,  « evidentior  fiet  comparando  efficaciam 
aliarum  causarum  naturalium  cum  efficacia  voluntatis.  In  illis 
non  est  facultas  indifferens  ,  positis  omnibus  requisitis  ad  agen¬ 
dum,  sed  potius  in  hoc  habent  naturalem  determinationem,  ita  ut 
sol  necessario  ageret  tota  sua  eminente  virtute,  si  simul  haberet 
materiam  susceptivam  totius  effectus,  cujus  ipse  solus  potest  esse 
causa  sufficiens.  Quod  si  nunc  unum  determinatum  effectum  facit 
potius  quam  alium,  solum  est,  quia  illi  applicatur  subjectum 
aptum  ad  illum  effectum  suscipiendum  et  non  alium  :  eo  tamen 
subjecto  applicato  tam  necessario  agit  ,  sicut  ignis  calefacit. 
Idemque  contingit  in  qualibet  alia  causa  naturali,  et  in  ipso  in¬ 
tellectu.  At  voluntas  est  indifferens  active,  et  tamquam  domina 
sui  actus:  quia,  si  in  illa  non  reperitur  haec  indifferentia,  in  ho¬ 
mine  absolute  non  invenitur  ,  quia  nulla  est  alia  facultas  ,  per 

quam  ei  conveniat ,  et  ita  non  erit  homo  liber ,  nec  dominus 
suorum  actuum.»  —  Cf.  Suarez  (de  Aux.  opusc.  1.  1.  1.  c.  8. 
nn.  5.  6.)  (1). 

734.  Dices  II.  instando:  Atqui  nec  potentia  active  indifferens- 
potest  seipsam  determinare.  Nam  axioma  est:  «Nihil  exit  de  po¬ 
tentia  in  actum,  nisi  per  ens  actu;  »  atqui  potentia,  etiam  active 
indifferens,  antequam  se  determinet  ad  actum,  non  est  actu  sed 
solum  potentia  operativa;  ergo,  ut  actu  fiat  operans,  debet  ab 
alio  determinari.  —  Unde,  dicunt,  sicut  creatura,  contingens  quoad 
existentiam ,  actu  non  existit ,  nisi  per  divinam  actionem  eam 
determinantem,  ita  etiam  potentia  contingens  quoad  operationem. 

Respondetur ,  dist.:  Potentia  non  transit  in  actum,  nisi  per 
aliquod  ens  actu,  quod  illam  incitet  ac  moveat  ad  agendum,  conc.; 
quod  illam  determinet  ad  agendum,  subd.:  si  sit  potentia  ne¬ 
cessaria,  conc.;  si  sit  potentia  libera,  neg.  Sane  concedunt  omnes, 
potentiam,  sive  liberam  sive  necessariam,  indigere  aliquo,  quo 
ad  agendum  moveatur;  quantum  enim  est  de  se,  potest  seque  esse 
in  actu  secundo,  aut  solum  in  potentia  ad  illum.  Verum,  pro  di¬ 
ti)  Doctrinam  'Angelici  Doctoris  diserte  exponemus  art.  seq. ;  sed  lutet  haec 
statim  proferre.  Scribit  S.  Doctor  (2.  dist.  39.  q.  1.  a.  1.  sol.) :  «  aliquis  actus  est 
ab  aliquo  dupliciter.  Uno  modo  tam  secundum  substantiam  actus,  quam  secun¬ 
dum  determinationem  agentis  ad  actum;  et  hoc  proprie  in  potestate  agentis 
esse  dicitur ,  ut  est  in  voluntate.  Sed  in  naturalibus  actus  progreditur  ab  agente; 
sed  tamen  determinatio  ad  hunc  actum  non  est  ab  agente,  sed  ah  eo  qui  agenti 
talem  naturam  dedit;  per  quain  ad  hunc  actum  determinatum  est:  et  ideo  pro¬ 
priissime  actus  voluntatis  a  voluntate  esse  dicitur :  unde  si  aliquis  defectus  sit  in 
actu  ejus,  ipsi  voluntati  in  culpam  et  peccatum  imputatur»».  Iam  dixerat  vero 
(dist.  28.  q.  1  a.  1.  sol.)[:  «  non  esset  homo  liberi  arbitrii,  nisi  ad  eum  determi¬ 
natio  siii  operis  pertineret,  ut  ex  proprio  judicio  eligeret  hoc,  aut  illud  —  Qua¬ 
re —  1)  juxta  Billuart,  quia  homo  est  indifferens  et  indeterminatus  ad  agendum, 
debet  determinari  per  praemotionem  physicam :  juxta  D.  Thomajn  e  contra,  quia 
homo  est  liber,  debet  seipsum  determinare — 2)  Juxta  Billuart,  sine  praedetermi- 
natione  non  esset  ratio  cur  voluntas  indifferens  in  hoc  potius,  quam  in  illud  pro¬ 
pendeat:  juxta  D.  Thomam,  homo  libere  agens  determinat  seipsum  ex  proprio  ju¬ 
dicio.  Unde^etiam  (1.  p.  q.  105.  a.  1.)  S.  Doctor  sibi  proponit  hanc  objectionem: 

«  si  aliquod  agens  se  habeat  ad  multa,  nullum  eorum  producet,  nisi  determinetur 
ad  unum  per  aliquid  aliud  »> ;  et  respondet  (ad  2.) :  «  ratio  illa  procederet,  si  Deus 
ageret  ex  necessitate  naturae :  sed  quia  agit  per  voluntatem  et  intellectum,  qui 
cognoscit  rationes  proprias  omnium  formarum ,  et  non  solum  universales,  inde 
est,  quod  potest  determinate  hanc,  vel  illam  formam  materiae  imprimere  ». 

versa  potentiarum  natura,  diversa  esse  debet  motio  ad  agendum; 
adeoque  motio,  quas  ad  agendum  incitat  potentiam  liberam,  non 
debet  esse  destructiva  libertatis.  Ex  quo  sequitur: 

1)  Id,  quod  movet  voluntatem  ad  agendum  libere,  nequit  esse 
physica  prcedeter  minatio ;  antecedens  enim  determinatio  ad  unum 
impedit  electionem  inter  plura:  in  quo  consistit  libertas.  Unde 
D.  Tkomas  (1.  2.  q.  10.  art.  4.),  ait:  «  Quia  voluntas  est  acti¬ 
vum  principium,  non  determinatum  ad  unum,  sed  indifferenter  se 
habens  ad  multa,  sic  Deus  movet  ut  non  ex  necessitate  ad  unum 
determinet,  sed  remaneat  motus  ejus  contingens,  et  non  necessa¬ 
rius,  nisi  in  his,  ad  quse  naturaliter  movetur.  » 

2)  Quomodo  ergo  Deus  (Primus  Motor,  Ens  actu)  movet  vo¬ 
luntatem,  quando  haec  libere  agit?  Dici  potest:  a)  voluntas,  ante¬ 
quam  agat,  debet  constitui  in  actu  primo  proximo  ad  agendum, 
per  praerequisita  sine  quibus  agere  nequit.  Unum  ex  praerequisi- 
tis  est  repraesentatio  objecti  per  operationem  intellectus,  cui  certe 
Deus  concurrit:  dum  ergo  voluntas  objective  movetur,  Deus  effi¬ 
cienter  movet  illam  ad  agendum.  Sed  sicut  objectiva  motio  non 
tollit  indifferentiam  arbitrii,  ita  efficiens  haec  Dei  motio  integram 
voluntati  relinquit  electionem. — Dici  potest:  b)  Electio,  seu  li¬ 
bertas,  non  est  circa  ffnem,  sed  circa  media  (n.  90.);  Deus  ergo 
movet  voluntatem  ad  finem,  ad  bonum  ac  beatitudinem  in  genere; 
adeoque  voluntas  dum  actu  tendit  ad  finem  ,  cum  Dei  concursu 
simultaneo  eligit,  seu  determinat  electionem  mediorum.  «Dicen¬ 
dum,»  inquit  D.  Thomas  (1.  2.  q.  9.  a.  6.  ad  3.),  «quod  Deus 
movet  voluntatem  hominis,  sicut  universalis  motor,  ad  universale 
objectum  voluntatis,  quod  est  bonum  et  sine  hac  universali  mo¬ 
tione  homo  non  potest  aliquid  velle;  sed  homo  per  rationem  de¬ 
terminat  se  ad  volendum  hoc  vel  illud,  quod  est  vere  bonum,  vel 
apparens  bonum»  (1). 


(1)  Rem  ita  illustrat  Taparelli  ( Corso  Elementare  di  Natural  Diritto,  n.  53.): 
“  Qucestio.  —  Si  voluntas  a  nullo  determinato  objecto  necessitatur ,  quserere  quis 
posset  quomodo  lisec  voluntas  determinari  queat;  cum  potentia,  utpote  per  se  iners , 
a  seipsa  motum  proprium  determinare  non  possit,  et  hunc  motum  in  voluntate 
objectum  determinare  non  valeat? 

“  Eesp.  —  Universalis  ad  bonum  tendentia,  licet  motus  directionem  non  deter¬ 
minet,  realiter  tamen  actus  quidam  est  seu  generica  actualitas  a  potentia  qnre 

3)  Quod  si  agatur  de  actu  libero  super  natur  ali  (de  quo  pro¬ 
prie  nobis  sermo  est),  certe  Deus  prius  movet  voluntatem,  tum 
mediate  per  illustrationem  intellectus,  tum  immediate  excitando 
piam  affectionem  in  voluntate:  unde  D.  Thomas  (1.  nuper  cit.) 
addit :  «  Interdum  specialiter  Deus  movet  aliquos  ad  aliquid  de¬ 
terminate  volendum,  quod  est  bonum,  sicut  in  his,  quos  movet 
per  gratiam.  »  Voluntas  igitur,  excitata  per  gratiam  praevenien¬ 
tem,  jam  est  in  actu  (indeliberato),  quando  eadem  gratia  adjuta 
se  libere  determinat  ad  consensum.  —  Ct.  dicta  (n.  683). 

735.  Dices  III.:  Nemo  dat  quod  non  habet;  atqui  voluntas  in¬ 
differens  et  adhuc  indeterminata  non  habet  determinatum  actum; 
ergo  non  potest  illum  sibi  dare  ,  ac  proinde  prsedeterminatione 
indiget.  —  Conf.:  actualitas  est  per  se  perfectior  omni  potentia- 
litate  ;  ergo  actualitas  consensus  non  potest  prmcontineri  in  po¬ 
tentia  indifferenti. 

iners  dicitur  apprime  distinguenda :  eodem  fere  pacto  quo  confundi  non  debet 
compressi  vaporis  vis  repulsiva  in  vaporifera  navis  machina  cum  potentia  acquiren¬ 
di  repulsivam  illam  vim,  quse  potentia  in  apparatu  et  materiis  ustioni  aptis  invenie¬ 
batur  ,  antequam  eis  ignis  apponeretur.  Quamadmodum  igitur ,  vaporis  repulsiva 
vi  producta,  navis  in  actu  constituitur  ad  motum  capessendum,  licet  interim  pos¬ 
sit  sive  motum  cohibere,  sive  illum  prout  placuerit  moderari;  ita  voluntas  ex  uni¬ 
versalis  boni  impulsu  in  actu  constituitur  ad  operandum,  licet  pro  suo  lubitu  pos¬ 
sit  hunc  impulsum  sive  ad  hanc  partem,  sive  ad  illam  dirigere,  vel  etiam  a  motu 
abstinere,  si  hoc  ut  particulare  quoddam  bonum  apprehensum  fuerit.  Qua  in  illu¬ 
stratione  illud  notatu  dignum  est,  quod  nempe  quemadmodum  nulla  haberi  potest 
directio  sine  impulsu,  ita  nullus  dari  potest  impulsus,  qui  ad  determinatam  dire¬ 
ctionem  non  feratur:  unde  apparet  inter  heec  duo  principia  nullam  inveniri  posse 
temporis  prioritatem  (licet  dari  posset  naturse  prioritas) ;  ideo  dum  facultas  ten¬ 
dendi  in  bonum  (voluntas)  ab  apprehensione  boni  in  genere  actuatur,  debet  ipsa 
hanc  actualem  tendentiam  applicare  vel  ad  objectum  jam  antea  determinatum,  vel 
ad  actu  quserendum  objectum,  ope  ratiocinii  determinandum:  est  enim  hominis  per 
discursum  quserere  quod  nec  mediate ,  nec  immediate  cognoscit.  »  Et  (n.  57.) : 
«Equidem,  »  ait,  «voluntas  seipsam  movere  non  posset,  si  non  existeret,  et  a  Deo 
erga  bonum  in  genere  non  moveretur:  Deus,  ergo,  sive  prout  in  homine  conservat 
hanc  tendendi  facultatem ,  sive  prout  ut  Bonum  infinitum  illam  ad  operandum 
excitat,  ejusdem  facultatis  motus  causa  universalis  dici  debet.  At  quia  hic  motus 
actuari  non  potest,  quin  ad  aliquid  dirigatur,  et  hsec  directio  nonnisi  a  voluntate 
procedat,  voluntas  est  vera  causa  moralis  actionis,  ideoque  vere  libera ,  et  ita  qui¬ 
dem  libera  ut  passim  dum  a  Deo  ad  Bonum  impellitur,  malum  tamen  amplectatur, 
licet  sub  aspectu  boni.  » 

Respondetur:  Ex  dictis  in  resp.  ad  praecedentem  difficultatem 
liquet,  quod  voluntas  dum  elicit  deliberatum  consensum  aut  dis¬ 
sensum,  jam  est  in  aliquo  actu;  hinc  non  debet  transire  simpli¬ 
citer  de  potentia  in  actum;  sed  debet  aut  coeptum  actum  perficere, 
aut  de  uno  in  alium  actum  transire,  determinando  directionem 
sui  motus,  seu  determinando  motum  ad  bonum  generatim,  ad  hoc 
vel  illud  objectum  ,  in  quo  aliqua  bonitatis  ratio  relucet.  Nullo 
modo  autem  repugnat  ut  voluntas  sic  actuata  determinet  se  ipsam 
ad  consensum;  imo  id  omnino  postulat  ejus  natura.  Duplex  enim, 
ut  diximus  ,  distinguenda  est  indifferentia  :  passiva,  una  ,  et  per 
detectum,  qualis  est  in  materia,  ac  subjecto,  quod  ab  alio  deter¬ 
minari  debet  ad  hanc  potius  formam  recipiendam  ,  quam  illam  ; 
altera  activa,  et  per  excessum,  qualis  est  in  potentia  libera;  quae 
cum  praecontineat  utrumque  actum  incompossibilem  ,  potest  a 
semet  determinari;  in  quo  casu  dat  quod  praecontinet  virtualiter, 
licet  non  praecontineat  formaliter  ;  ut  dicitur  de  qualibet  causa 
aequivoca:  unde  sicut  potest  intellectus,  v.  g.,  dare  esse  intelle¬ 
ctioni,  quam  non  praecontinet  formaliter,  sed  virtualiter;  ita  pot¬ 
est  voluntas  dare  esse  vel  consensui  vel  dissensui,  quos  virtuali¬ 
ter ,  virtute  activa,  praecontinet.  Negandum  insuper  aliquibus 
videtur,  quod  actus  sit  simpliciter  perfectior  potentia,  praesertim 
jam  actuata  per  alium  actum  cum  effectus  non  sit  perfectior  sua 
causa:  sed,  quidquid  sit  de  hac  re,  certum  est,  quod  si  aliqua 
perfectio  sit  in  effectu ,  quae  in  causa  creata  praecontineri  non 
potest,  tunc  satis  est,  quod  talis  perfectio  praecontineatur  in  causa 
prima  coagente,  quae  ob  id  etiam  debet  immediate  concurrere  ad 
omnes  effectus  creatos. 

736.  Dices  IV.:  Deus  sicuti  est  prima  causa,  ita  est  primum 
liberum;  atqui  si  voluntas  creata  se  ipsam  determinaret  ad  agen¬ 
dum  non  praedeterminata  a  Deo,  ipsa  esset  prima  causa  suae  deter¬ 
minationis,  et  sic  Deus  non  esset  primum  liberum.  Ergo. 

Respondetur ,  dist.:  Deus  est  primum  liberum,  quatenus  liber 
est  per  essentiam,  omnis  alia  libertas  ab  eo  est  per  participatio¬ 
nem,  et  libertas  ejus  est  ab  omni  alio  independens  ,  conc.;  qua¬ 
tenus  praedeterminat  ad  unum  voluntatem  creaturae  libere  agen¬ 
tis,  neg.  Praedeterminatores,  ut  Deum  constituant  primum  liberum, 
tollunt  ab  eo  rationem  primi  liberi ;  ostendunt  enim ,  Deum  non 

esse  primum,  sed  esse  unicum  liberum,  dum  evertunt  libertatem 
creatam.  Sicut  igitur  Deus  dicitur  primum  ens  quia  potest  dare 
aliis  esse,  et  dicitur  prima  causa,  quia  potest  communicare  aliis 
virtutem  operativam ;  ita  dicitur  primum  liberum ,  quia  potest 
aliis  communicare,  quod  se  determinent  ad  operandum;  eo  modo, 
quo  dicitur  primum  vivens,  quia  potest  aliis  communicare,  quod 
moveantur  a  principio  intrinseco. 

Ad  rem  Suarez  (de  Aux.  opusc.  1.  1.  1.  c.  8.  n.  8.):  «Quapro¬ 
pter  non  sequitur,  voluntatem  liberam  sic  operantem  [sine  prae- 
determinatione]  esse  primum  liberum,  nisi  in  hac  voce  sit  magna 
aequivocatio:  nam  primum  liberum  proprie  dicitur,  quod  est  per. 
essentiam  liberum;  vel  quod  libertatem  habet  prorsus  ab  alio 
independentem :  neutrum  autem  horum  convenit  voluntati  crea¬ 
tae,  cum  non  habeat  libertatem  nisi  participatam  a  libertate  Dei, 
et  ab  eadem  in  suis  determinationibus  pendentem.  Si  autem  pri¬ 
mum  liberum  dicatur  illud  agens,  a  quo  in  suo  genere  primo  est 
determinatio  libera,  sic  verum  est  omnem  voluntatem  liberam 
posse  in  suo  genere  dici  primam  radicem  suae  determinationis  , 
quia,  scilicet,  sine  illa  fleri  non  potest,  nec  aliter,  quam  ex  in¬ 
trinseca  et  libera  applicatione  ejus  ;  sed  haec  est  impropriissima 
acceptio  hujus  vocis:  et  ideo  illa  utendum  non  est,  nec  voluntati 
creatae  attribuenda.  » 

737.  Dices  V.  instando:  Atqui,  si  voluntas  creata  ageret  non 
praecleterminata  a  Deo,  libertas  divina  penderet  a  libertate  creata; 
adeoque  Deus  non  esset  primum  liberum.  Nam  tunc  ideo  Deus 
concurreret  ad  liberum  consensum  creaturae,  quia  haec  se  determi¬ 
nat  ad  illum ;  et  non  viceversa. 

Respondetur:  Ex  eo  quod  voluntas  creata  se  libere  determinat, 
absque  praedet  er  minat  ion  e  physica,  minime  sequitur  eam  se  de¬ 
terminare  independenter  a  Deo:  se  enim  determinat  creatura  per 
facultatem  liberam  acceptam  a  Deo ;  et  quam  Deus  movet  ad 
agendum  ,  sive  concurrendo  ad  praerequisita  ad  actum  ,  sive  im¬ 
primendo  motionem  ad  bonum  in  genere,  sive  (in  actibus  saluta¬ 
ribus)  per  praevenientem  gratiam.  Ex  eo  vero  quod  Deus  non 
concurrat  ad  liberum  consensum  creaturae,  nisi  quia  ipsa  se  de¬ 
terminat  ad  illum,  nullo  modo  sequitur  Deum  a  creatura  pendere, 
uti  clare  ostendimus  ex  Bellarmino  (n.  209.).  Addam  hic  quae 

Suaresius  habet  (de  Aux.  opusc.  1.  lib.  1.  cap.  15.  n.  5.  seqq. ) : 
In  hac,  inquit,  libera  determinatione  creaturae  ,  nulla  est  subje¬ 
ctio  Dei  ad  creaturas,  quia  hanc  ipsam  facultatem  determinandi 
omnipotentiam  ad  concurrendum  ad  consensum  potius ,  quam  ad 
dissensum,  habet  creatura  a  Deo.  Sic  creatura,  cui  Deus  gloriam 
promisit,  quamvis  possit  Deum  cogere  ad  dandam  sibi  gloriam 
promissam  ,  non  per  hoc  non  subjicitur  Deo  perfectissime  ,  quia 
hanc  potestatem  ab  eo  ipso  habet  sibi  communicatam  :  et  sicut 
ad  perfectionem  Dei  spectat  posse  communicare  creaturae  promis- 
sariae  hanc  potestatem;  aliter  non  posset  Deus  exercere  fidelita¬ 
tem,  unde  deficeret  illi  hoc  attributum;  ita  ad  perfectionem  Dei 
spectat  posse  communicare  creaturae  liberae  facultatem  ad  se  de¬ 
terminandum;  aliter  deficeret  Deo  potestas  condendi  creaturam 
liberam,  nec  posset  exercere  misericordiam,  justitiam,  etc. 

738.  Dices  VI.:  Causa  secunda  non  agit,  nisi  applicetur  a  causa 
prima  ad  agendum  ;  atqui  si  gratia  efficax  non  praedeterminaret 
voluntatem  ad  consensum,  sed  ipsa  voluntas  se  determinaret, 
causa  secunda  se  applicaret  ad  actum,  et  non  applicaretur  ad  il¬ 
lum  a  causa  prima.  Ergo. 

Respondetur ,  dist.:  causa  secunda  debet  a  causa  prima  appli¬ 
cari  ad  agendum,  seu  excitari,  moveri  modo  ejus  naturae  con¬ 
formi,  conc.;  debet  applicari,  seu  proedeterminari  subd.:  si 
causa  secunda  sit  voluntas  libere  agens ,  neg.;  si  sit  causa  ne¬ 
cessaria  ,  trans.  Haec  difficultas  ,  aliis  verbis  proposita  ,  eadem 
est  cum  illa,  quam  secundo  loco  solvimus:  recolantur  ergo  quae 
ibi  diximus  de  modo  ,  quo  potentia  libera  «  exit  in  actum  per 
ens  actu  ». 

Rem  confirmare,  ac  ulterius  declarare  possumus  verbis  Suaresii 
(de  Aux.  opusc.  1.  1.  1.  c.  6.),  ubi  docet — 1)  applicationem  causae 
secundae  ad  operandum  dupliciter  sumi  posse;  vel  pro  actu  primo 
proximo,  vel  pro  actu  secundo,  seu  ipsa  actione.  Si  sumatur  pro 
actione,  quae  dicitur  voluntatem  conjungere  cum  effectu,  Deus 
etiam  est  ejus  causa  immediata,  licet  non  adaequata,  cum  actio 
ista  sit  a  Deo  simul,  et  a  creatura.  Quamvis  autem  Deus  sit  ta¬ 
lis  applicationis  prima  et  immediata  causa  ,  non  est  tamen  im¬ 
mediate  determinans;  aliter  creatura  non  est  libera. 

2)  Sed  Thomistae  adstruentes  praedeterminationem,  proprie,  ut 

vidimus  ,  loquuntur  de  applicatione  in  actu  primo  proximo.  Ge- 
neratim  haec  applicatio  consistit  in  eo,  ut  habeantur  requisita  ad 
agendum.  At  vero  cum  causae  sint  diversae,  et  diversum  exigant  ope¬ 
randi  modum,  diversam  etiam  habent  applicationem  ad  agendum 
in  actu  primo  proximo.  «Quae  applicatio,»  inquit  Suarez  (1.  cit. 
n.  5.),  «  in  corporalibus  agentibus  seu  motibus  ,  semper  fit  per 
motum  localem  ,  aut  aliam  actionem ,  qua  agens  et  passum  loco 
conjungantur,  seu  propinqua  fiant;  in  potentiis  autem  seu  viribus 
animae  ,  praecipue  in  intellectu  et  voluntate  ,  fit  per  sufficientem 
propositionem  objecti,  aut  per  imperium  unius  potentiae  in  aliam, 
vel  aliam  motionem,  vel  ejusdem  potentiae  in  se  ipsam  secundum 
actus  diversos,  quando  subordinationem  inter  se  habent,  ut  late 
Doctor  Sanctus  1.  2.  q.  9.  docet.  » 

3)  Eadem  applicatio  in  actu  primo  proximo  fit  a  Deo  vel  per 
causas  secundas,  vel  per  se  solum  si  causae  secundae  desint.  Deus 
enim,  qui  suaviter  omnia  disponit,  regulariter  hanc  actionem  non 
facit,  nisi  per  causas  secundas,  et  tunc  non  aliter  ipse  concurrit, 
quam  dando  priorem  concursum  generalem  illi  causae  secundae  , 
quae  per  se  et  immediate  efficit  hanc  applicationem;  ut  si  Ange¬ 
lus,  exempli  causa,  sit  causa  applicans  ignem  Sodomae,  ut  com¬ 
buratur,  Deus  concurrit  cum  Angelo  ad  efficientiam  illius  motus 
per  generalem  concursum;  si  objectum  sensibile  imprimat  in  sen¬ 
sus,  ut  sensatio  sequatur,  Deus  concurrit  cum  objecto,  etc.  Pot¬ 
est  autem  Deus  facere  interdum  hanc  applicationem  sua  sola  effi¬ 
cacitate  ;  sed  id  (ut  creditur)  ordinarie  non  facit,  nisi  vel  in 
operibus  aliquibus  miraculosis  ,  vel  etiam  in  operibus  gratiae  , 
quando  intellectum  aut  voluntatem  hominis  in  seipsis  immutat, 
illuminando  ,  vel  inspirando  aliquem  motum  ,  quo  ipsa  voluntas 
ad  alium  actum  applicetur:  hic  enim  modus  applicationis  maxime 
pertinet  ad  ordinem  gratiae.  Addatur  quod  supra  diximus  de 
motione  ad  finem  seu  bonum  in  genere;  et  habebitur  tota  do¬ 
ctrina. 

739.  Dices  VII.  :  Creaturae  omnes  sunt  instrumentum  Dei ,  ac 
proinde  ipsa  libera  voluntas  ;  ita  ergo  voluntas  applicatur  ad 
agendum,  sicut  instrumentum  artis.  Atqui  instrumenta  artis  ap¬ 
plicantur  per  motionem  praeviam  in  ipsis  instrumentis  ab  agente 
principali.  Ergo. 

Respondetur:  Redit  semper  eadem  difficultas  sub  diversis  vo¬ 
cibus.  Verum  est,  quod  creaturae  omnes  sunt  instrumenta  Dei,  et 
quod  instrumentum  agit  virtute  causae  principalis,  licet  concurrat 
ad  effectum  etiam  virtute  propria  (cf.  De  Deo  Creante,  n.  106.); 
at  cum  diversa  sit  instrumentorum  (creaturarum)  natura,  diverso 
modo  applicantur  ad  actionem.  Hinc  diversa  est  applicatio  instru¬ 
menti  vivi  et  mortui,  necessarii  et  liberi. 

Quare  creaturae  liberae,  de  quibus  agimus,  dicuntur  instrumenta 
Dei  ,  tum  quia  a  Deo  accipiunt  virtutem  et  applicationem  sensu 
supradicto  ;  tum  quia  Deus  illis  utitur  ad  effectus  producendos  ; 
tum  demum,  quia  concursum  simultaneum  nequeunt  habere  causae 
secundae,  nisi  dependenter  a  causa  prima,  quae  idcirco  se  habet 
ut  causa  principalis  movens  causas  secundas  tamquam  causas  in- 
strumentales  ad  earum  operationes.  Ita  quidem  verificatur  ratio 
instrumenti,  sed  absque  physica  praedeterminatione,  adeoque  ma¬ 
nente  libertate.  Ex  his  etiam  patet  quo  sensu  verum  sit  «  crea¬ 
turas  agere  in  virtute  causae  primae.  »  Agunt  in  virtute  causae 
primae,  non  solum  quia  agunt  per  virtutem  acceptam  ,  et  applica¬ 
tam  a  causa  prima;  sed  etiam  quia  agunt  actione,  quae  essentia¬ 
liter  est  etiam  actio  causae  primae. 

740.  Dices  VIII.:  Non  videtur  recte  dici  quod  Deus  moveat 
causas  secundas  ad  agendum,  vel  quod  causae  secundae  agant  in 
virtute  causae  primae  per  concursum.  « Quia,  »  inquit  Billuart 
(de  Gratia,  diss.  5.  a.  7.  §  3.),  «concursus  simultaneus  non  movet 
causam  secundam,  non  influit  in  illam,  non  facit  ut  faciat,  sed 
facit  cum  illa,  et  in  solum  effectum  influit,  alioquin  non  foret 
simultaneus  sed  praevius,  sicque  haberemus  intentum:  unde  Deus 
per  illum  est  concausa,  sed  non  prima  causa.  » 

Respondetur :  1)  Applicationem  causae  secundae  a  prima  ad 
agendum  non  explicuimus  per  solum  concursum  simultaneum;  nec 
per  hunc  solum  diximus  intelligi  illud  «  creaturae  agunt  virtute 
causae  primae:  »  ruit  ergo  ipsum  fundamentum  objectionis. 

2)  «Potuit,»  inquit  Suarez  (de  Auxil.  opusc.  1.  lib.  1.  cap.  11. 

n.  4.),  «concursus  vocari  motio ,  vel  quasi  applicatio  ad  agen- 

dum,  ut  nimirum  significaret,  hunc  concursum,  licet  sit  per  mo¬ 
dum  simultaneae  cooperationis,  tamen  a  prima  causa  dari  ut  a 
superiori,  a  qua  inferior  pendet,  et  non  e  converso.  Item  ut  in- 

dicaret  dari  ex  vi  illius  providentiae,  qua  ad  primam  causam  per¬ 
tinet  gubernare  secundas,  easque  ad  suos  fines,  suasque  operatio¬ 
nes  perducere:  hoc  enim  est  quoddam  applicationis  genus.  Tandem 
ut  ostenderet  influere  Deum  in  actionem  causae  secundae  intime  et 
secundum  omnem  rationem  ejus.  » 

Atque  hunc  loquendi  modum  usurparunt  ipsi  Thomistae.  Ita 
Capreolus  (in  2.  dist.  28.  q.  1.  a.  3.)  praeviam  motionem  Dei  de¬ 
finit:  «Quia  actio  causae  secundae  pendet  ab  actione  causae  primae, 
non  autem  e  contra;»  ibid.  ad  22um  dicit,  «Deum  velle  juvare, 
partialiter  coefficiendo,  et  hunc  esse  modum  communem,  quo  con¬ 
currit  ad  cujuslibet  agentis  creati  effectum.»  Et  Cajetanus  (in 
1.  p.  q.  19.  a.  8.)  ait:  «Cum  aliquis  vult  aliquid,  seu  cum  sol 
illuminat,  non  oportet  primam  causam  praevia  motione  cooperari, 
sed  sufficit  et  exigitur  ,  eam  intrinsece  cooperari  tali  electioni , 
vel  illuminationi,  motione  scilicet  cooperativa  intrinseca  tali 
actioni.»  —  «Dum  dicitur  causa  secunda  nihil  agere,  nisi  in  vir¬ 
tute  causae  primae  ,  non  est  sensus  ,  quod  causa  secunda  nullam 
virtutem  habeat,  nisi  primae;  sed  quod  ipsa  secunda  nullum  effe¬ 
ctum  producat ,  nisi  virtute  primae  concurrente  ,  et  conjungente 
virtutem  secundae  suo  effectui  ;  quoniam  prima  omnia  attingit 
immediate  immediatione  virtutis.  » 

ARTICULUS  NONUS 

Quaenam  sit  Mens  D.  Thomae  quoad  Naturam  GratiaB 

et  Humanae  Libertatis. 

§  L 

Loca  D.  Thomae  pro  Nostra  Sententia. 

741.  Quoniam  Thomistae  D.  Thomae  patrocinio  gloriantur,  atque 
ab  eo  volunt  suae  scholae  nomen  desumere,  haud  abs  re  erit  men¬ 
tem  S.  Doctoris  in  praesenti  controversia  investigare,  ut  inde  pa¬ 
teat  utrum  ipsis  aut  nobis  ejus  auctoritas  faveat.  Ut  cum  ordine 
procedamus,  proponemus  —  1)  loca,  in  quibus  D.  Tliomas  cum 
nobis  esse  videtur  —  2)  loca  quibus  adversae  partis  theologi  suam 

sententiam  confirmare  conantur:  brevitati  vero  consulentes,  prae-, 
cipua  tantummodo  pro  utraque  parte  exhibebimus. 

742.  I.  Quaerit  D.  Thomas  (1.  p.  q.  14.  a.  13.):  «Utrum  scien¬ 
tia  Dei  sit  futurorum  contingentium;»  et  in  corp.  habet:  «Con¬ 
siderandum  est,  quod  contingens  aliquod  dupliciter  potest  consi¬ 
derari:  uno  modo  in  se  ipso,  secundum  quod  jam  in  actu  est.... 
Alio  modo  potest  considerari  contingens  ut  est  in  sua  causa;  et 
sic  consideratur  ut  futurum,  et  ut  contingens  nondum  determina¬ 
tum  ad  unum,  quia  causa  contingens  se  habet  ad  opposita,  et  sic 
contingens  non  subditur  per  certitudinem  alicui  cognitioni.  Unde: 
quicumque  cognoscit  effectum  contingentem  in  causa  sua  tantum, 

non  habet  de  eo  nisi  conjecturalem  cognitionem.  Deus  autem  co¬ 
gnoscit  omnia  contingentia,  non  scium  prout  sunt  in  suis  causis,, 
sed  etiam  prout  unumquodque  eorum  est  actu  in  seipso.» 

Unde:  docet  D.  Thomas,  futura  libera  (eadem  est  ratio  de  fu~ 
turibilibus ,  uti  per  se  patet,  et  Thomistae  concedunt)  a  Deo  non 
cognosci  in  suis  causis,  nisi  conjecturaliter;  et  ab  eo  infallibiliter 
cognosci,  in  quantum  subduntur  divino  conspectui,  prout  sunt  in 
seipsis.  Atqui  si  admittenda  essent  decreta  Thomistarum,  eorum- 
que  praedeterminatio  physica  ,  in  his  ,  tamquam  in  causis  ,  uti 
Thomistae  contendunt,  Deus  infallibiliter  cognosceret  futura  libera. 
Ergo. 

743.  II.  D.  Thomas  (loc.  cit.)  sibi  obijcit:  «Omne  scitum  a  Deo> 
necesse  est  esse,  quia  etiam  omne  scitum  a  nobis  necesse  est  esse: 
cum  tamen  scientia  Dei  certior  sit  quam  scientia  nostra.  Sed  nullum 
contingens  futurum  necesse  est  esse.  Ergo  nullum  contingens  fu¬ 
turum  est  scitum  a  Deo.»  —  Respondet  autem:  «Haec  propositio, 
omne  scitum  a  Deo  necessarium  est  esse,  consuevit  distingui;  quia 
potest  esse  de  re,  vel  de  dicto.  Si  intelligatur  de  re,  est  divisa 
et  falsa;  et  est  sensus:  omnis  res  quam  Deus  scit,  est  necessaria. 
Vel  potest  intelligi  de  dicto,  et  sic  est  composita  et  vera;  et  est 
sensus:  hoc  dictum,  scitum  a  Deo  esse,  est  necessarium.  Sed  in¬ 
stant  quidam  dicentes  quod  ista  distinctio  habet  locum  in  formis 
separabilibus  a  subjecto ;  ut  si  dicam  :  Album  possibile  est  esse 
nigrum  ;  quae  quidem  de  dicto  est  falsa  ,  et  de  re  est  vera.  Res 
enim  quae  est  alba,  potest  esse  nigra;  sed  hoc  dictum,  album  esse 
nigrum,  nunquam  potest  esse  verum.  In  formis  autem  insepara- 

bilibus  a  subjecto  non  habet  locum  praedicta  distinctio;  ut  si  di¬ 
cam  :  Corvum  nigrum  possibile  est  esse  album  ,  quia  in  utroque 
sensu  est  falsa.  Esse  autem  scitum  a  Deo  est  inseparabile  a  re; 
quia  quod  est  scitum  a  Deo  ,  non  potest  esse  non  scitum.  Haec, 
autem  instantia  locum  haberet,  si  hoc  quod  dico  scitum,  impor¬ 
taret  aliquam  dispositionem  subjecto  inhaerentem  ;  sed  cum  im¬ 
portet  actum  scientis,  ipsi  rei  scitae,  licet  semper  sciatur,  potest 
aliquid  attribui  secundum  se,  quod  non  attribuitur  ei  in  quantum 
stat  sub  actu  sciendi ;  sicut  esse  materiale  attribuitur  lapidi 
secundum  se  ,  quod  non  attribuitur  ei  secundum  quod  est  intel- 
ligibile.  » 

Unde:  1)  Si  futurum  contingens  (liberum)  a  Deo  scitum  ideo 
non  posset  non  esse,  quia  est  aliqua  forma  subjecto  inhaerens  il¬ 
lud  veluti  inferens,  juxta  D.  Thomam,  tolleretur  ejus  contingentia 
(libertas).  Atqui  per  Thomistas,  praedeterminatio  physica  ad  con¬ 
sensum  est  forma  subjecto  inhaerens,  cum  qua  dissensus  conjungi 
nequit  (n.  611.).  Ergo.  2)  Ideo,  juxta  D.  Thomam,  futurum  con¬ 
tingens  est  inf 'allibiliter  futurum  ,  quia  importat  actum  scientis 
(Dei);  et  ideo  simul  manet  contingens  (liberum),  quia  illud  «  non 
potest  non  esse  »  non  ei  attribuitur  secundum  se,  sed  in  quan¬ 
tum  stat  sub  actu  sciendi.  Atqui  admissa  physica  praedetermi- 
natione,  ei  competeret  ex  natura  sua  (secundum  se)  quod  consen¬ 
sus  non  posset  non  esse;  et  e  contra,  in  systemate  Molinae,  illud 
«non  potest  non  esse»  verificatur  de  futuro  libero  solum  in  quan¬ 
tum  stat  sub  actio  sciendi.  Ergo.  —  Cf.  dicta  (n.  627.). 

744.  III.  Motio  ad  unum ,  quae  Thomistis  est  'physica  prcede - 
terminatio ,  ita  universim  est  necessaria  actibus  voluntatis,  juxta 
ipsos,  ut  nullum  actum  possit  haec  elicere,  ad  quem  non  sit  prae- 
determinata  (n.  609.).  Atqui,  juxta  D.  Thomam,  motio  ad  unum 
non  est  universim  necessaria  ad  omnem  actum  voluntatis.  Nam  — 
1)  scribit  (1.  2.  q.  9.  art.  6.  ad  3.):  «Dicendum  quod  Deus  mo¬ 
vet  voluntatem  hominis,  sicut  universalis  motor,  ad  universale 
objectum  voluntatis,  quod  est  bonum;  et  sine  hac  universali  mo¬ 
tione  homo  non  potest  aliquid  velle:  sed  homo  per  rationem  de¬ 
terminat  se  ad  volendum  hoc  vel  illud,  quod  est  vere  bonum,  vel 
apparens  bonum.  Sed  tamen  interdum  specialiter  Deus  movet  ali¬ 
quos  ad  aliquid  determinate  volendum  ,  quod  est  bonum  ,  sicut 


ART.  IX. —  DE  MENTE  D.  THOMiE. 


511 


in  his  quos  movet  per  gratiam.»  — 2)  Et  (1.2.  q.  80.  a.  1.  ad  3.): 
« Dicendum  quod  Deus  est  universale  principium  omnis  interioris 
motus  humani ;  sed  quod  determinetur  ad  malum  consilium  vo¬ 
luntas  humana,  hoc  directe  quidem  est  ex  voluntate  humana,  et 
diabolo  per  modum  persuadentis,  vel  appetibilia  proponentis.  » 

745.  IV.  Saepissime  repetit  Billuart  ideo  prsedeterminationem 
physicam  non  tollere  libertatem ,  quia  Deus  voluntatem  liberam 
movet  modo  conformi  ejus  naturae,  ac  proinde  non  eam  necessi- 
tando  (n.  624.).  Atqui  ex  hoc  praecise  principio  deducit  D.  Tho- 
mas  Deum  non  movere  voluntatem  ,  eam  determinando.  Scribit 
enim  (1.  2.  q.  10.  a.  4.):  «  Ad  providentiam  divinam  non  perti¬ 
net  naturam  rerum  corrumpere,  sed  servare.  Unde  omnia  movet 
secundum  eorum  conditionem;  ita  quod  ex  causis  necessariis  per 
motionem  divinam  sequuntur  effectus  ex  necessitate  ;  ex  causis 
autem  contingentibus  sequuntur  effectus  contingentes.  Quia  igitur 
voluntas  est  activum  principium  non  determinatum  ad  unum,  sed 
indifferenter  se  habens  ad  multa  ;  sic  Deus  ipsam  movet  quod 
non  ex  necessitate  ad  unum  determinat  ,  sed  remanet  motus 
ejus  contingens,  et  non  necessarius,  nisi  in  his  ad  quae  naturali¬ 
ter  movetur.  » 

746.  Dices  cum  Billuart  (de  Gratia,  diss.  5.  art.  7.  §.  3.): 
«Quoties  S.  Thomas  aut  alii  Patres  dicunt  Deum  non  praedeter- 
minare  actiones  nostras;  intelligunt  de  praedeterminatione  neces- 
sitante  per  modum  naturae  ,  ut  determinatio  ignis  ad  comburen¬ 
dum,  non  vero  de  praedeterminatione  per  modum  liberi.»  Scilicet 
ita  reddunt  Thomistae  textum  S.  Doctoris:  «Deus  ita  movet,  ut 
ad  unum  determinet,  non  tamen  ex  necessitate.» 

Respondetur  :  1)  Bene  intelligimus  posse  haec  duo  conciliari 
«Deum  movere  voluntatem  ad  unum»  —  «Deum  non  necessitare 
voluntatem:  »  quod  revera  fit  quando  Deus  vel  movet  ad  bonum 
in  genere,  vel  movet  alliciendo,  hortando,  tribuendo  vires  super- 
naturales ,  etc.:  unde  fit,  ut  possit  homo  «Deo  excitanti  atque 
moventi  dissentire  si  velit. »  Sed  repugnat  prorsus,  ut  Deus  mo¬ 
veat  determinando  ad  unum  ,  et  non  necessitet ,  cum  necessitas 
nihil  aliud  sit,  quam  determinatio  ad  unum  (n.  83.)  (1).  —  2)  Id  li- 

(1)  Hanc  distinctionem  inter  motionem  Dei  inclinantem  et  determinantem  cla¬ 
re  exposuit  Franciscus  de  Silvestris,  Ferrariensis,  0.  P.  in  suis  commentariis  in 

quet  ex  ipso  textu;  nam  docet  D.  Thomas  ,  quod  Deus  «omnia 
movet  secundum  eorum  conditionem;»  atqui,  teste  eodem  S.  Doct., 
voluntas  est  activum  principium  non  determinatum  ad  unum,  (non 
addit  liic  ex  necessitate );  ergo  Deus  non  ita  movet  voluntatem, 
ut  eam  ad  unum  determinet.  —  3)  Unde  ipse  D.  Thomas  ( in  2. 
dist.  25.  q.  un.  a.  1.  ad  3.)  apertissime  tollit  omnem  dubitatio¬ 
nem;  dicit  enim:  «Deus  operatur  in  omnibus,  ita  tamen,  quod  in 
unoquoque  secundum  ejus  conditionem:  unde  in  rebus  naturalibus 
operatur  sicut  ministrans  virtutem  agendi ,  et  sicut  determinans 
naturam  ad  talem  actionem;  in  libero  autem  arbitrio  hoc  modo 
agit,  ut  virtutem  agendi  sibi  ministret,  et  ipso  operante  liberum 
arbitrium  agat;  sed  tamen  determinatio  actionis  et  finis  in  po¬ 
testate  liberi  arbitrii  constituitur  ;  unde  remanet  sibi  dominium 
sui  actus.»  —  4)  Quare  duo  illa  verba  «non  ex  necessitate»  — 
«  ad  unum  determinat  »  posuit  Divus  Thomas  ,  ut  unum  per 
aliud  explicaret.  Nam  quia  quaesierat  an  Deus  ex  necessitate 
moveat  voluntatem,  ut  in  propriis  terminis  responderet  quaesito, 
dixit ,  Deum  movere  voluntatem  ,  non  tamen  ex  necessitate  :  ut 
vero  explicaret  quid  sit  non  movere  ex  necessitate,  addit  non 
ad  unum  determinatum ,  et  ut  id  magis  explicaret,  addit,  sic 
Deum  movere  voluntatem,  ut  motus  ejus  maneat  contingens,  non 
obstante  motione  Dei,  quod  sane  in  praevio  concursu  intelligi  non 

summam  contra  Gentiles  (1.  4.  c.  22.) :  «  considerandum  est,  inquit,  quod  dicitur 
aliquid  agi  ad  aliquid,  quando  ad  aliquid  agendum  ab  altero  movetur.  Et  siqui¬ 
dem  actio  illi  determinetur  ab  altero  omnino,  ita  quod  ipsum  non  sit  indifferens 
ad  agendum,  sed  agat  preecise  secundum  inclinationem  sibi  ab  altero  ad  unum  de¬ 
terminatum,  sic  dicitur  simpliciter  agi:  sicut  bruta  dicuntur  agi  in  quantum  sunt 
eis  operationes  a  natura  determinatae  ad  unum :  si  autem  actio  non  determinetur 
sibi  ab  altero,  sed  sic  quidem  moveatur  ab  altero  sive  inclinetur  ad  agendum, 
quod  tamen  in  potestate  sua  sit  agere  et  non  agere,  sive  agere  hoc  modo  aut  illo, 
tale  dicitur  agi  non  simpliciter  sed  secundum  quid,  quia  non  determinatur  sibi 
actio  ab  extrinseco  ad  unum,  sed  ipsum  se  determinat ,  sed  tamen  aliqualiter  in- 
elinatur  ad  agendum  ab  extrinseco.  Quia  ergo  sic  Spiritus  Sanctus  nos  ad  agen¬ 
dum  inclinat ,  quod  libere  tamen  operamur,  et  ex  proprio  arbitrio,  tanquam  ha¬ 
bentes  in  nostra  potestate  sequi  aut  non  sequi  Sp.  Sancti  inclinationem  et  mo¬ 
tionem  ideo  dicimur  ab  ipso  agi  non  simpliciter,  sed  secundum  quid :  propter  hoc 
dixit  S.  Thomas,  quod  per  Sp.  Sanctum  quodammodo  agimur  ut  praecepta  Dei 
impleamus  ». 

potest  ,  si  ille  talis  est  ut  impossibile  omnino  sit ,  illo  posito  , 
actum  voluntatis  non  sequi,  ut  Thomistae  dicunt. 

747.  V.  Adeo  verum  est  per  D.  Thomam ,  Deum  non  movere 
voluntatem  eam  prcedeterminando,  ut  centies  repetat  voluntatem 
se  ipsam  determinare.  Id  satis  ostenditur  ex  jam  citatis  testi¬ 
moniis;  sufficiet  ergo  recolere  quae  S.  Doctor  scribit  (de  Poten. 
q.  3.  art.  7.  ad  13.):  «Voluntas»,  inquit,  «dicitur  habere  domi¬ 
nium  sui  actus  non  per  exclusionem  causae  primae,  sed  quia  non 
ita  agit  in  voluntatem,  ut  illam  ex  necessitate  ad  unum  deter¬ 
minet  sicut  determinat  naturam; »  ut  autem  declaret  tunc  volun¬ 
tatem  non  ex  necessitate  determinari  ad  unum ,  quando  physice 
non  praedeterminatur,  subjungit:  «Et  ideo  determinatio  actus  re¬ 
linquitur  in  potestate  rationis  et  voluntatis; »  quod  profecto  non 
esset  verum ,  si  per  actionem  Dei ,  voluntas  hominum  praedeter- 
minaretur  physice  ad  unum,  licet  non  ex  necessitate,  ut  illi  do- 
ctores  distinguunt:  nam  quocumque  modo  illi  imprimatur  deter¬ 
minatio  ab  alio,  non  relinquitur  in  ejus  potestate.  Determinationem 
enim  relinqui  in  potestate  hominis,  non  est  tantum  posse  actum 
determinatum  producere  ,  hoc  enim  modo  etiam  determinari  ad 
calefactionem  est  in  potestate  ignis ,  quia  potest  illam  actionem 
in  particulari  efficere :  sed  cum  dicitur  determinatio  relinqui  in 
potestate,  debet  intelligi  non  tantum  physica,  sed  etiam  morali, 
et  denominativa ,  qua  potest  ad  hoc  vel  illud  determinari;  quo¬ 
modo  dixit  S.  Augustinus  illud  esse  in  potestate  nostra,  quod  si 
volumus  facimus,  si  non  volumus  non  facimus.  Hoc  autem  modo 
non  relinquitur  determinatio  in  potestate  voluntatis  physice  prae- 
determinatae,  cum  nullo  modo  possit  vel  aliam  actionem  facere 
praeter  illam ,  ad  quam  praedeterminata  est ,  vel  illammet  non 
efficere,  cum  non  possit  praedeterminationi  resistere. 

748.  Dices  cum  Billuart  (1.  c.):  «  Cum  S.  Thomas  dicit  volun¬ 
tatem  se  movere,  se  determinare,  esse  dominam  sui  actus,  etc., 
intelligit  in  proprio  ordine  seu  per  modum  agentis  proximi,  quod 
non  excludit,  sed  supponit  motionem  et  applicationem  primi  mo¬ 
ventis.  » 

Respondetur:  1)  Quod  agens  creatum  proximum  exigat  motio¬ 
nem  causae  primae,  sine  qua  agere  nequit,  plane  intelligimus,  et 

nemo  negat ;  sed  quod  agens  creatum  liberum  exigat  motionem 
Mazzella.  De  Gratia  Christi. 

primae  causae  prcedeterminantem,  et  tamen  ipsum  se  determinet 
libere  ,  id  sane  non  assequimur.  Praedeterminatio  est  prior  actu 
prioritate  naturae  et  causalitatis ;  fit  a  solo  Deo  in  voluntate  il¬ 
lam  recipiente;  vi  illius  ita  determinatur  voluntas,  ut  non  possit 
non  sequi  actus:  quaenam  igitur  ulterior,  et  quidem  libera  deter¬ 
minatio,  ipsi  voluntati  relinquitur?  Imo,  si  verum  esset  quod  vo¬ 
luntas,  posita  physica  praedeterminatione,  debet  adhuc  se  ipsam 
determinare;  ergo  physica  illa  praedeterminatio  non  tolleret  indif¬ 
ferentiam  :  sed  juxta  Thomistas  ,  potentia  indifferens  non  potest 
se  ipsam  determinare!  —  2)  Unde  D.  Thomas  docet  quidem  agens 
creatum  supponere  motionem  causae  primae;  sed  negat,  ut  vidimus, 
agens  liberum  supponere  proede  ter  minationem:  «Quia  voluntas,» 
inquit  (nn.  745.  682.),  «est  activum  principium  non  determinatum 
ad  unum,  sed  indifferens,  sic  Deus  illam  movet  quod  non  ex  ne¬ 
cessitate  ad  unum  determinat  »  —  «  quod  voluntas  determinate 
exeat  in  hunc  actum  vel  in  illum,  non  est  ab  alio  determinante , 
sed  ab  ipsa  voluntate.'»  Responsio  ergo  data  a  Billuart  continet 
doctrinam  Thomistarum ,  sed  est  evidenter  contraria  menti  et 
verbis  D.  Thomae.  —  3)  Ceterum  doctrinam  in  citato  textu  enun¬ 
tiatam  expresse  applicat  ipse  D.  Thomas  ad  motionem  a  causa 
prima;  nam  (4.  dist.  49.  q.  1.  art.  3.  ad  1.)  ait:  «Dicendum, 
quod  potentia  rationalis  se  habet  ad  opposita  in  his  ,  quae  ei 
subsunt ,  et  haec  sunt  illa  ,  quae  per  ipsam  determinantur  ;  non 
autem  potest  in  opposita  illorum ,  quae  ei  sunt  ab  alio  determi¬ 
nata;  et  ideo  voluntas  non  potest  in  oppositum  ejus,  ad  quod  ex 
divina  impressione  determinatur,  scilicet  in  oppositum  finis  ul¬ 
timi.  Potest  autem  in  oppositum  eorum,  quae  ipsa  sibi  determi¬ 
nat  ,  sicut  sunt  ea  ,  quae  ordinantur  in  finem  ultimum  ,  quorum 
electio  ad  ipsam  pertinet.  » 

Plura  invenies  Angelici  Doctoris  testimonia  apud  Suarez  (  de 
Gratia,  lib.  3.  cap.  44.). 

§  II. 

Loca  D.  Thomae  ,  quae  a  Thomistis 
pro  sua  sententia  afferuntur. 

749.  I.  Citant  imprimis  Thomistae  ea  loca,  in  quibus  S.  Doctor 
docet — 1)  Deum  movere  causas  secundas  ad  agendum  —  2)  vel 
Deum  applicare  causas  secundas  ad  operandum  —  3)  vel  causas 
secundas  agere  in  virtute  causae  primae  —  4)  vel  creaturam  esse 
instrumentum  causae  primae.  Vide  Billuart  (de  Gratia,  diss.  5. 
a.  6.;  et  a.  7.  §  3.:  «Asseritur  praemotio  physica  rationibus  ex 
D.  Thoma  depromptis»). 

Verum  animadvertimus:  Thomistae  ita  ex  his  argumentantur: 
D.  Thomas  docet  Deum  movere  voluntatem  ,  applicare  illam  ad 
agendum,  etc.,  atqui  id  Deus  praestare  nequit,  nisi  per  physicam 
praedeterminationein ;  ergo  D.  Thomas  admittit  hanc  physicam 
praedeterminationem.  Nos  majorem,  quae  est  D.  Thomae,  conc.; 
minorem  vero,  quam  addunt  Thomistae,  neg.  Et  quidem  merito. 
Nam  illud  «movere  causas  secundas»  —  «causas  secundas  agere 
virtute  causae  primae,»  etc.,  si  de  mente  S.  Doctoris  quaestio  est, 
nequit  certo  intelligi  modo,  quem  saepe  expresse  rejicit  S.  Doctor. 
Atqui ,  ut  paulo  'ante  vidimus  D.  Thomas  expresse  negat  Deum 
ita  movere  voluntatem,  ut  illam  determinet ,  addens  quod  si  ita 
illam  moveret,  ea  non  haberet  amplius  dominium  sui  actus.  Ergo 
nequit  intelligi  de  praedeterminatione  physica.  —  Quod  si  quis  quae¬ 
rat :  quomodo  positive  explicandae  sunt  illae  formulae  «Deus  mo¬ 
vet  causas  secundas,»  etc?  Reponimus  id  patere  ex  dictis  arti¬ 
culo  praecedenti ;  ubi  etiam  datas  explicationes  D.  Thomae  au¬ 
ctoritate  confirmavimus.  —  Cf.,  si  lubet ,  Suarez  (de  Gratia, 
1.  3.  c.  28.;  de  Aux.  op.  1.  1.  1.  c.  11.);  et  Ripalda  (disp.  104. 
n.  76.  seqq.). 

750.  II.  Insistit  Billuart  (1.  c.  a.  7.  §  3.)  praesertim  in  iis,  quae 
D.  Thomas  tradit  (de  Pot.  q.  3.  art.  7.),  ubi  ait:  «Sic  ergo  Deus 
est  causa  actionis  cujuslibet,  in  quantum  dat  virtutem  agendi  et 
in  quantum  conservat  eam,  et  in  quantum  applicat  actioni,  et  in 
quantum  ejus  virtute  omnis  alia  virtus  agit.  Et  cum  conjunxeri- 

mus  his  ,  quod  Deus  sit  sua  virtus  et  quod  sit  intra  rem  quam¬ 
libet,  non  sicut  pars  essentiae,  sed  sicut  tenens  rem  in  esse,  se¬ 
quetur  quod  ipse  in  quolibet  operante  immediate  operetur  ,  non 
exclusa  operatione  voluntatis  et  naturae.  »  Addit  vero  ,  Billuart 
tum  Molinam  (q.  14.  art.  13.  disp.  26.),  tum  Suarez  ( Metaph. 
disp.  22.  sect.  2.)  agnovisse,  juxta  D.  Thomam,  admittendam  esse 
motionem  praeviam. 

Respondetur:  1)  Ex  locis,  in  quibus  D.  Thomas  dicit:  « Deum 
applicare  causas  secundas  ad  agendum,»  deducit  Billuart:  ergo 
Deus  illas  prcedeterminat ;  ex  locis  item,  in  quibus  D.  Thomas 
docet  «causas  secundas  agere  in  virtute  causae  primae,»  deducit 
Billuart:  ergo  Deus  causas  secundas  praedet  er  minat;  dicetne  ergo 
auctor  hic  consequenter,  D.  Thomam  (in  cit.  q.  de  Pot.)  docere 
causas  secundas  indigere  duplici  physica  praedeterminatione ?  eo 
enim  in  loco  S.  Doctor  utrumque  ponit ,  Deum  applicare  causas 
secundas  ad  agendum,  et  causas  secundas  agere  in  virtute  causae 
primae.  Quod  si  id  non  contendit  Billuart  locus  hic  D.  Thomae 
nullam  habet  specialem  difficultatem,  prae  aliis  allegatis  in  praec. 
difficultate. 

2)  Molina  nonnisi  dubitando  rem  proposuit  ;  unde  post  verba 
citata  a  Billuart,  eodem  loco ,  subdit:  «Quidquid  autem  sit  de  loco 
illo  paulo  ante  citato,  forte  neque  Divus  Thomas  a  nobis  dissen- 
tit.  Cajetanus  namque  ,  qui  modum  loquendi  D.‘  Thomae  servat , 
ita  ad  hunc  decimum  tertium  articulum  suam  ac  Divi  Thomae 
sententiam  interpretatur,  ut  prorsus  nobiscum  consentiat,  ut  di¬ 
sputatione  trigesima  quarta  videbimus.»  Suarez  autem,  non  modo 
in  loco  cit.  a  Billuart,  sed  etiam  alibi  (de  Aux.  op.  1.  1.  1.  c.  11.) 
censuit ,  D.  Thomam  docuisse  (cit.  art.  7.  de  Poten.)  motionem 
praeviam,  addens,  D.  Thomam  hanc  doctrinam  alibi  emendasse; 
sed  vere  ipse  Suaresius  hanc  suam  interpretationem  emendavit 
(de  Gratia,  1.  3.  c.  38.  n.  11.  seqq.):  Ubi*  optimis  datis  rationi¬ 
bus,  quae  D.  Thomas  (in  a.  7.  de  Pot.)  docuit,  eodem  modo  explicat 
ac  alia  praecedentia  S.  Doctoris.  At  Billuart  postremam  Suaresii 
sententiam  silentio  praeterivit. 

751.  III.  Idem  Billuart  (1.  c.  art.  6.)  objicit:  «  S.  Thomas 
(in  c.  3.  ad  Ephes.  lect.  2.)  ut  jam  vidimus,  distinguit  duplex 
auxilium  gratiae,  unum  quod  dat  posse  seu  facultatem  bene  agendi, 

aliud  quod  dat  ipsam  volitionem  et  actionem.  ‘Facultatem  autem,’ 
inquit,  ‘dat  Deus  infundendo  virtutem  et  gratiam  per  quas  effici¬ 
tur  homo  potens  et  aptus  ad  operandum;  sed  ipsam  operationem 
confert  in  quantum  operatur  in  nobis  interius  movendo  et  insti¬ 
gando  ad  bonum.  Et  ideo  hoc  accipiens  Apostolus  (a  Deo),  dicit 
quantum  ad  primum:  Dico  quod  factus  sum  minister. ..  .  Quan¬ 
tum  ad  secundum  dicit:  Secundum  operationem  quam  Deus 
efficit ,  in  quantum  virtus  ejus  operatur  in  nobis  et  velle  et  per¬ 
ficere  pro  bona  voluntate.’  Ergo  juxta  S.  Thomam  gratia  opera¬ 
tur  in  nobis  et  velle  et  perficere  virtute  divina  et  movendo  nos 
ad  bonum ,  sicque  est  efficax  ex  se ,  non  ex  volitione  aut  opera¬ 
tione  nostra.  » 

Respondetur:  1)  Certe,  gratia  dans  agere,  juxta  D.  Thomam, 
non  est  gratia  praedeterminans.  Gratia  enim  praedeterminans  , 
juxta  Thomistas  ,  talis  est ,  ut  ea  posita  non  possit  non  sequi 
actus  (n.  611.).  Atqui  gratia,  qua  Deus  dat  velle  et  agere,  juxta 
D.  Thomam,  talis  est,  ut  ea  posita  possit  homo  non  velle.  Inter 
alia  enim  (de  Malo,  q.  6.  a.  un.  ad  15.),  scribit:  «Licet  Deus 
faciat  voluntatem  velle,  non  oportet,  quod  ex  necessitate  hoc  fa¬ 
ciat,  quia  potest  per  ipsam  voluntatem  impedimentum  praestari.... 
vel  removendo  talem  considerationem  quae  inducit  eum  ad  vo¬ 
lendum  ,  vel  considerando  oppositum  ,  scilicet  ,  quod  hoc  quod 
proponitur  ut  bonum,  secundum  aliquid  non  est  bonum.  »  Ergo. 

2)  Distinguenda  quidem  est  gratia  dans  posse  ab  illa  quae  dat 
agere,  sed  sicut  distinguitur  gratia  excitans  a  gratia  adjuvante: 
hae  entitative  sunt  una  eademque  gratia,  quae  tamen  distinguitur 
juxta  duplicem  effectum:  «Gratia  operans  et  cooperans»,  inquit 
D.  Thomas  (1.  2.  q.  111.  a.  2.  ad  4.),  «est  eadem  gratia;  sed 
distinguitur  secundum  diversos  effectus.»  Vide  (n.  187.). —  Dici¬ 
tur  autem  Deus  dare  non  solum  posse ,  sed  ipsum  agere ,  quate¬ 
nus  praedefinit  gratiam  praevisam  connexam  cum  consensu ,  et 
consequenter  non  modo  excitat  nos  ad  bene  agendum,  sed  actum 
etiam  adjuvat  ad  actum  salutarem  quem  efficimus,  ut  saepe  jam 
diximus. 

3)  Ex  objecto  textu  D.  Thomae  Billuart  deducit  «  ergo  gratia 
est  efficax  ex  se,  et  non  ex  operatione  et  volitione  nostra.  »  Quod 
verum  est  de  efficacia  virtutis,  de  qua  non  est  quaestio  (n.  594.); 

sed  non  de  efficacia  connexionis ,  de  qua  unice  quaeritur:  hanc 
D.  Thomas  explicat  sicut  nos  intelligimus.  Unde  (super  Rom.  VIII.) 
docet  praedestinatos  trahi  per  vocationem  internam  «  quae  nihil 
aliud  est,  quam  quidam  mentis  instinctus,  quo  cor  hominis  mo¬ 
vetur  a  Deo  ad  assentiendum  in  his  quae  sunt  fidei,  et  virtutis. » 
Et  addit  :  «  Et  haec  vocatio  in  praedestinatis  est  efficax  ,  quia 
hujusmodi  vocationi  assentiunt.  »  Yide  Suarez  (lib.  5.  c.  45.), 
ubi  plura  alia  invenies  S.  Doctoris  testimonia. 

752.  IY.  Objicit  Billuart  (1.  c.  art.  6.):  «Juxta  S.  Thomam 
usus  gratiae  est  a  gratia:  ergo  est  per  se  et  vi  sua  efficax.  Patet 
consequentia;  quia  non  potest  sui  usum  conferre,  nisi  ut  vi  sua 
et  efficacia  moveat  et  applicet  voluntatem:  ‘  Usus  enim  rei,’  in¬ 
quit  S.  Thomas  (1.  2.  q.  16.  art.  1. ),  ‘importat  applicationem 
rei  illius  ad  aliquam  operationem  :  unde  et  operatio  ad  quam 
applicamus  rem  aliquam  ,  dicitur  usus  ejus  :  sicut  equitare  est 
usus  equi,  et  percutere  est  usus  baculi.’  Proh,  antec.  S.  Thomas 
(1.  p.  q.  33.  art.  5.),  quaerens  an  praescientia  meritorum  sit  causa 
praedestinationis?  respondet  nullam  esse  causam  praedestinationis 
ex  parte  hominis,  quia  si  quae  esset,  foret  maxime  praevisus  bo¬ 
nus  usus  gratiae  collatae  :  ‘Sicut  si  Rex  dat  alicui  militi  equum 
quem  scit  eo  bene  usurum;  sed,’  inquit,  ‘isti  videntur  distinxisse 
inter  id  quod  est  ex  gratia  et  id  quod  ex  libero  arbitrio ,  quasi 
non  possit  esse  idem  ex  utroque....  Non  est  autem  distinctum  quod 
est  ex  libero  arbitrio  et  ex  praedestinatione  (seu  gratia)  sicut  nec 
est  distinctum  quod  est  ex  causa  secunda  et  causa  prima:  divina 
enim  providentia  producit  effectus  per  operationes  causarum  se¬ 
cundarum,  ut  supra  dictum  est:  unde  et  id  quod  est  per  libe¬ 
rum  arbitrium  est  ex  praedestinatione;’  consequenter  ex  gratia  quae 
datur  per  praedestinationem.  » 

Respondetur ,  dist.:  Usus  gratiae,  juxta  D.  Thomam,  est  a  Deo, 
quatenus  Deus  gratuito  decreto  praedefinit  tum  gratiam  ,  tum 
praesertim  gratiam  qua  de  facto  usuri  sumus  (gratiam  efficacem), 
conc usus  gratiae  est  a  Deo  quatenus  Deus  nos  praedeterminat, 
atque  ita  posita  gratia  efficaci,  a  nobis  non  pendeat  ea  uti,  neg. 
Primum  asserit  D.  Thomas,  ut  patet  ex  ipso  objecto  testimonio, 
idque  constanter  asseruit  etiam  Molina  (n.  583.).  Alterum  vero, 
sicut  Molina,  ita  et  D.  Thomas  negat.  Etenim  (in  I.  Cor.  XY.  lect.  1.), 

ad  illud  Pauli  «Gratia  ejus  in  me  vacua  non  fuit,»  ait:  «Osten¬ 
dit  Paulus  quomodo  usus  sit  gratia  ista,  quia  ad  bonum,  et  ideo 
dicit  in  me  vacua  non  fuit,  id  est,  otiosa,  quia  ea  usus  est  ad 
id  ad  quod  data  est  sibi.  »  —  Similiter  (II.  Cor.  YI.  lect.  1.), 
illud:  «Exhortamur,  ne  in  vacuum  gratiam  Dei  recipiatis,»  sic 
exponit:  «  Hortatur  primo  in  generali,  quod  gratia  Dei  non  utan¬ 
tur  in  vanum.  Secundo  ostendit  Paulus  gratiam  Dei  eis  esse  col- 
latam.  »  —  Quem  loquendi  modum  usurpavit  etiam  Concil.  Seno- 
nense  (in  Praef.  colum.  2.),  dicens:  «Unde  recte  conficitur  Apo¬ 
stolum  divinae  gratiae,  ut  reliquos  fideles,  cooperatum  fuisse,  quos 
ipse  cohortatur,  ne  in  vacuum  gratiam  Dei  recipiant,  laborem 
eorum  pronuncians,  nequaquam  fore  vacuum,  si  sic  gratia  utan¬ 
tur ,  ut  non  frustra  eam  videantur  suscepisse.  »  —  Yide  Ripalda 
(disp.  110.  sect.  10.). 

Revera  ,  uti  gratia  nihil  aliud  est  ,  quam  se  determinare  ad 
actum,  ad  quem  ponendum  gratia  confertur;  sed  voluntatis  est, 
juxta  D.  Tliomam,  se  determinare  ad  actum;  ergo. —  Sic,  ex.  gr. 
(in  2.  dist.  25.  q.  1.  a.  1.  ad  3.),  ait:  «Determinatio  actionis  in 
potestate  liberi  arbitrii  constituitur.»  Item  (q.  3.  de  Malo,  art.  3. 
ad  5.);  «Voluntas  cum  sit  ad  utrumlibet  per  aliquod  determina¬ 
tur  ad  unum  ,  scilicet  per  consilium  rationis  ,  nec  oportet  ,  hoc 
esse  per  aliquid  agens  extrinsecum.  »  Rursus  (q.  6.  art.  unico): 
«Quantum  ad  exercitium  manifestum  est,  quod  voluntas  move¬ 
tur  a  seipsa  ,  sicut  enim  movet  alias  potentias  ,  ita  et  seipsam 
movet.»  Item  (1.  2.  q.  1.  a.  2.  c.):  «Ad  hoc,  quod  agens  deter¬ 
minatum  effectum  producat,  necesse  est,  quod  determinetur  ad 
aliquod  certum.  Haec  autem  determinatio  in  rationali  natura,  per 
rationalem  appetitum  fit,  qui  dicitur  voluntas.»  Item  (q.  9.  a.  3. 
ad  1.):  «Voluntas  reducit  seipsam  de  potentia  in  actum.»  — Vide 
Ripalda  (disp.  104.  sect.  6.). 

753.  Tuto  hic  sistere  possumus.  Nam  reliqua  D.  Thomae  testi¬ 
monia  ,  a  Billuart  prolata  ,  vel  ad  praecedentia  revocantur  ;  et 
eamdem  habent ,  quam  dedimus  ,  explicationem  :  vel  simpliciter 
asserunt  divinam  omnipotentiam,  quae  potest  per  gratiam  obtinere 
quemlibet  effectum  a  creata  voluntate  ;  et  responsio  est  eadem  , 
ac  illa  quam  dedimus  similibus  Sacrae  Scripturae  testimoniis 
(art.  praec.);  eo  vel  magis,  quod  iisdem  utitur  Angelicus  Doctor. 

SYNOPSIS  HISTORIA  CONTROVERSIARUM  DE  AUXILIIS.  ‘) 

Quoniam  Molinge  et  scientiae  mediae  vice  non  una  occurrit  mentio  in  hoc 
tractatu  De  Gratia,  visum  est  opportunum,  immo  necessarium  pauca  quae¬ 
dam  disserere,  brevique  compendio  exhibere  Historiam  Controversiarum  de 
Auxiliis  Divinae  Gratiae  sub  Clemente  VIII.  et  Paulo  V.  Summis  Pontifi¬ 
cibus,  inter  S.  Thomae  et  Societatis  Jesu  Scholam  agitatarum.  Qui  plenio¬ 
rem  notitiam  desiderat,  adeat  Theodorum  Eleutherium  ,  seu  Livinum  de 
Mever,  qui  duobus  praegrandibus  tomis  in  folio  ea  omnia  complexus  est 
quae  ad  hanc  causam  pertinent.  Nos  pauca  quaedam,  extremis  ut  ita  dicam 
digitis ,  ex  eo  delibabimus. 

Nobilissimae  hujus  celeberrimaeque  in  Scholis  Controversiae  prima  se¬ 
mina  jacta  sunt  anno  1581.  in  Hispaniis.  Prudentius  de  Montemajor,  So¬ 
cietatis  Jesu  Theologus,  in  Academia  Salmanticensi  Theses  pro  more  de¬ 
fendendas  conceperat,  quibus  physicae  praedeterminationes  actuum  nostro¬ 
rum  rejiciebantur,  et  divina  praescientia  futurorum  contingentium  condi- 
tionatorum  certa  et  infallibilis,  nullo  praesupposito  absoluto  divinae  volun¬ 
tatis  decreto,  asserebatur.  Erat  tunc  Salamanticae  Dominicus  Bannez  0.  P., 
vir  ingenio  fervidus,  auctoritate  gravis  ,  Melchioris  Cani  quondam  disci¬ 
pulus,  physicarum  praedeterminationum  repertor  ac  defensor  acerrimus.  Hic 
visis  Prudentii  thesibus,  non  mediocriter  offensus  ,  consilium  cepit  oppri¬ 
mendae  ac  penitus  exscindendae  doctrinae,  quam  in  suae  detrimentum,  si  re¬ 
ciperetur,  cessuram  ominabatur.  Stata  igitur  die  ad  disputandum  ingres¬ 
sus,  non  tam  armis  Scholasticis,  hoc  est,  argumentis  et  rationibus,  quam 
notis  atque  censuris  rem  agens,  coetus  tranquillitatem  turbavit.  Finita  dis¬ 
putatione  domum  reversus ,  cum  amicis  consilia  contulit ,  ecquid  facto 
opus  esset  ad  evertendam  ocius  ac  penitus  exterminandam  invisam  sibi 
doctrinam.  Hoc  prae  ceteris  consilium  placuit.  Scriptum  ipse  celeriter  ador¬ 
nat,  in  quo  Thesium  propugnatori  attribuit  decem  et  sex  propositiones  , 
erroneas  partim,  partim  haereticas;  quarum  tamen  nullae  in  Thesibus  illis 
expressae  legebantur.  Eas  porro  Bannesius,  quia  consequi  ex  ipsis  putabat, 
idcirco  thesium  auctori  adscripsit.  Hoc  scriptum  suo,  et  amicorum  quo¬ 
rumdam  suorum  nominibus  subsignatum  mittit  ad  supremum  tribunal  Hi¬ 
spanicae  Inquisitionis.  De  cujus  mandato  unus  ex  Quaesitoribus  Vallisole- 
tanis,  qui  visitabat  id  temporis  Dioecesim  Salmanticensem,  quaesivit  dili¬ 
genter  in  omnem  thesium  accusatarum  materiam.  Re  ad  maturum  discus¬ 
sa,  ac  doctioribus  quibusque  consultis,  deprehensum  falso  thesium  auctori 
impositas  sexdecim  propositiones  illas:  a  multis  vero  Academicis  reputari 
valde  probabilem  sententiam  a  Prudentio  defensatam.  Itaque  genuina  the¬ 
sium  doctrina  in  judicium  deducta,  indemnis  evasit. 

Incumbentem  in  id  Bannesium,  ut  doctrinam  Societatis,  non  intermis¬ 
sis  novis  accusationibus,  omni  vi,  omnique  arte  opprimeret,  interpellavit 
perlatus  e  Lusitania  rumor:  Ludovicum  illic  Molinam,  Concbensem  Hispa¬ 
num,  atque  in  Eborensi  Academia  Professorem,  librum  parare  de  concor¬ 
dia  liberi  arbitrii  cum  gratise  donis,  divina  praescientia,  providentia,  prae¬ 
destinatione,  reprobatione.  Non  neglexit  indicium.  Ut  erat  bomo  late  notus, 
et  multi  commercii  cum  potentibus  amicis,  facile  re  ad  certum  explorata, 
parati  editionem  libri,  suam  de  prsedeterminationibus  (  ut  ferebatur  )  do¬ 
ctrinam  eversuri,  omni  qua  valebat  auctoritate  impediendam  decrevit.  Ita¬ 
que  Concordiae  librum,  vix  absoluta  in  Lusitania  editione,  antequam  ve¬ 
nalis  prostaret,  necdum  a  se  visum,  multoque  minus  perlectum  privato 
suo  judicio  damnat,  atque  apud  Albertum  Cardinalem  Austriae  Archidu- 
cem,  et  Lusitanicam  Inquisitionem,  Molinam  Pelagianismi  resuscitati  ac¬ 
cusat.  Verum  Lusitanicae  Inquisitionis  Senatus  Concordiae  librnm  ad  se 
delatum  publico  Librorum  Censori  Bartholomaeo  Ferreira,  viro  integerrimo 
et  doctissimo  ex  Ordine  Praedicatorum,  examinandum  dedit,  a  quo  prolixe 
laudatus,  tandem  difficultatum  omnium  victor  in  lucem  prodiit  sub  ini¬ 
tium  Julii,  anno  1588,  adjecta  appendice,  qua  Molina  respondit  ad  ea  quae 
ab  adversariis  suis  objecta  sibi  fuerant,  et  Lusitanicae  Inquisitionis  en- 
comio,  quae  testabatur  in  boc  libro  contineri  doctrinam  valde  utilem,  sa¬ 
nam,  conformem  Scripturae,  Conciliis  et  Sanctis  Patribus. 

Post  baec  a  Bannesii  sociis  tota  Hispania  spargebatur,  a  Jesuitis  pra¬ 
vam  baereticamque  doctrinam  doceri  :  idque  palam  jactabant  in  circulis 
forensibus,  in  sacris  pulpitis,  in  libellis  famosis,  quibus  non  doctrina  tan¬ 
tum,  sed  mores  etiam,  regulae,  Institutum  Societatis  lacerabantur  oppro¬ 
briis,  calumniisque  sane  gravissimis.  Nibil  tamen  his  artibus  profectum 
est.  Siquidem  eisdem  temporibus  in  Hispania  Augustiniani,  Benedictini , 
Cistercienses,  Carmelitae,  Minimi,  et  praecipuae  Hispaniarum  Universitates, 
Complutensis,  Hispalensis,  Vallisoletana,  Molinae  doctrinam  passim  ample¬ 
ctebantur.  Urebat  honor  iste  Molinae  exhibitus  Bannesianam  factionem  : 
atque  ideo,  ut  nihil  intactum  illa  relinqueret  ,  Molinam  cum  libro  suo  , 
tanquam  erroneae  ac  haereticae  doctrinae  reum  ad  Inquisitionem  Hispanicam 
detulit,  a  qua  liber  hic  Academiae  Complutensi,  doctrinae  fama  celeberrimae, 
severo  per  annum  integrum  examini  subjiciendus  traditur.  Verum  et  hic 
aemulorum  invidia  superior  evasit  Molina;  ejus  enim  liber  post  longum  et 
maturum  examen  ab  omni  censura  immunis  a  Complutensi  Academia  de¬ 
claratus  fuit. 

Postquam  agitata  utrimque  in  Hispania,  Lusitaniaqne  de  Auxiliis  di¬ 
vinae  gratiae  controversia  Patrum  Praedicatorum  solertia  Romam  a  Ponti¬ 
fice  avocata  fuit,  Bannesius  Didacum  Alvarez  socium  suum  fidelissimum, 
omniumque  consiliorum  suorum  conscium  cum  accusationibus  et  censuris, 
quibus  Molinae  librum  perstrinxerat,  Romam  ablegavit.  Ibi  opera  duorum 
Cardinalium,  Alexandrini  et  Asculani,  qui  ambo  ex  Ordine  Praedicatorum 
ad  purpuram  assumpti  fuerant,  et  Francisci  Pegna  Rotae  Decani,  effectum 
est  apud  Clementem  VIII.  Pontificem,  ut  quamprimum  litis  eognoscendai 
initium  Romae  daretur  anno  1598  ,  Consultoribus  IX.,  quibus  subin  duo 

alii  accessere,  a  Pontifice  designatis,  quibus  Alvarez  cum  suis  persuadere 
conatus  est,  id  unum  Molinae  propositum  fuisse,  ut  novam  de  gratia  et 
Praedestinatione  Theologiam  cuderet,  contempta  SS.  Augustini  et  Thomae 
auctoritate.  Res  maxima  cum  festinatione  peracta  est:  nam  vix  trium  men¬ 
sium  spatio,  post  XI.  conventus  celebratos,  Consultores  isti,  13.  Mar¬ 
tii  ejusdem  anui  judicarunt  ,  e  re  Catholica  fore  ,  si  Molinae  liber  da¬ 
mnaretur. 

Verum  Pontifici  suspecta  fuit  tanta  celeritas ,  ideoque  causam  totam 
ad  incudem  revocari  jussit.  Deprehenderat  nempe  propositiones  quasdam 
Molinae,  quae  vel  erant  certae,  vel  communiter  in  Theologia  receptae;  et  qui¬ 
dem  non  audita  altera  parte,  quam  variis  artibus  ne  audiretur  Consulto¬ 
res  impedierant,  damnatas  fuisse.  At  cum  paulo  post  Consultorum  pleri- 
que  ad  ingenium  redirent,  Pontifex  tandem  justis  contra  illos  querelis  fa¬ 
tigatus,  eos  coram  Cardinalibus  Bernerio  et  Bellarmino  his  verbis  com¬ 
pellavit:  u  Censuras  vestras  biennio  et  amplius  elaboratas  et  recognitas 
Jesuitae  probare  nolunt:  multa  Molinae  afficta  conqueruntur  ,  nihilque  ab 
eo  assertum  dicunt,  quod  Pelagianismi  merito  notari  possit.  »  Tum  Anto¬ 
nium  Bovium,  unum  ex  illis,  digito  monstrans,  «  Regens  quoque  Carmeli- 
tarum»,  inquit,  «  prolixam  mihi  nudius  tertius  Molinse  defensionem  exhi¬ 
buit,  qua  nihil  in  ejus  Concordia  fidei  repugnans  scriptum  obtendit.  Rem 
itaque  prsesentibus  Praedicatoribus  ac  Jesuitis  iterum  expendi  volo,  ac  di¬ 
ligenter  inquiri,  quibus  in  capitibus  Molina  Pelagianis  ac  Semipelagianis 
assentiatur.  » 

Pontifex  itaque  causse  terminandae  cupidus,  duorum.  Ordinum,  Praedica¬ 
torum  et  Jesuitarum  supremos  Rectores  monuit  ,  ut  quos  vellent  Theolo¬ 
gos  in  amplissimam  disputationis  arenam  secum  adducerent:  spectatorem 
se  fore  et  arbitrum  universi  certaminis.  Huic  initium  datum  est  in  Vati¬ 
cano  Palatio  20.  Martii,  anno  1602.  Bannesium  tuebantur  Didacus  Alva¬ 
rez  Magister  et  Regens  Minervitanus,  et  Thomas  de  Lemos:  Molinam  vero 
Gregorius  de  Valentia,  Petrus  Arrubal  et  Ferdinandus  Bastida.  Per  qua- 
tuor  fere  annos  acriter  disputatum  fuit,  usque  ad  annum  1606.  Congrega¬ 
tionesque  universim  habitae  sunt  XLVII.  ,  nempe  XXXVII.  sub  demen¬ 
te  VIII.,  sub  Paulo  V.  reliquae  X. 

Venit  e  Gallia  in  Urbem  sub  ipsum  disputationum  aestum  Jacobus  Davi 
Cardinalis  Perronius,  vir  cum  in  omni  doctrinse  parte,  tum  in  controver¬ 
siis  cum  haereticis  hujus  aevi  versatissimus,  et  ut  talis  Clementi  Pontifici 
notus:  qui  quanti  eum  faceret,  et  scriptis  alias  honorificentissimis  Brevi¬ 
bus,  et  allectione  ipsius  in  Sacrum  Senatum  recens  facta  declaraverat. 
Oblata  talis  viri  copia  libentissime  utens  Pontifex,  in  arcano  cum  eo  col¬ 
loquio  communicavit  quaecunque  hactenus  in  illa  de  auxiliis  gratiae  con¬ 
troversia  gesta  essent.  Tum  Cardinalis  Ecclesiastica  libertate  sensum 
suum  de  controversiae  capite  aperuit,  ac  minime  cunctanter  Pontifici  re¬ 
spondit,  si  sententiam  Jesuitarum  de  concursu  gratiae  cum  libero  arbitrio 
damnatam  erroris  proscriberet,  sibi  certum  esse,  omnes  per  Galliam,  Ger- 
maniamque  Calvinismi  ac  Lutheranismi  professores  ejus  definitioni  ap¬ 
plausuros,  velut  certissimae  confirmationi  suorum  dogmatum.  Id  dictum 

late  celebravit  recens  tunc  fama:  ac  ne  quis  temere  vulgatum  autumet  , 
extat  testimonium  auritum  liominis  omni  exceptione  majoris,  Illustrissimi 
Petri  Haberti  Episcopi  Cadurcensis,  qui  palam  affirmavit,  se  ex  ipso  Car¬ 
dinale  Perronio,  cui  familiaris  fuerat,  audivisse  cum  narraret,  sese  id  Cle¬ 
menti  Pontifici,  quod  retulimus,  dixisse. 

Pontifex  inopinata  hac  doctissimi  Cardinalis  denuntiatione  perculsus  , 
non  levem  concepit  animo  sollicitudinem  de  modo  aptissimo  securissimo- 
que  finiendi  gravissimam  lianc  controversiam.  Venerat  quidem  ille  ad  di¬ 
sputantium  cmtus  coram  se  celebratos,  animo  non  nihil  praeoccupato;  quip¬ 
pe  suspiciones  de  Molinse  doctrina  sinistras  ii  dudum  moverant,  qui  apud 
ipsum  assidui  et  potentissimi  erant,  Cardinalis  Asculanus,  Franciscus  Pe- 
gna,  ipseque  Regis  Catholici  id  temporis  non  parum  Societati  infensus 
Orator.  Haerebant  ad  haec  Pontificis  animo  praejudicia  partis  maximae  Con¬ 
sultorum,  qui  in  privatis  congressibus  antea  celebratis  Molinae  constan¬ 
ter  adversati  fuerant.  Et  quamvis  adversus  illorum  judicia  libellis  sup¬ 
plicibus  dudum  exceperant  Societatis  Actores,  et  de  eorum  praecipitantia, 
partium  studio,  atque  acerbitate,  qua  in  praeteritis  disputationibus  duos 
e  Collegis  suis  Consultoribus  Plumbinum  et  Bovium  ceterosque  Molinm 
vindices  durius  exceperant,  non  semel  fuerant  conquesti:  tamen  haec  ite¬ 
rum  elidebantur  contrariis  sermonibus  cum  Patrum  Praedicatorum  ,  tum 
Consultorum,  tum  denique  eorum,  qui  ipsis  patrocinabantur;  qui  non  ces¬ 
sabant  Pontifici  persuadere,  Patres  Societatis  istiusmodi  exceptionibus  nil 
nisi  moras  quaerere,  et  judicii  sibi  imminentis  frustrationem.  Postquam 
vero  audita  est  gravissima  Cardinalis  Perronii  vox  ,  incertior  magisque 
anceps  quam  unquam  antea  Clementis  animus  fluctuavit.  Occurrebant  sci¬ 
licet  animo,  quae  Patres  Societatis  in  solemnibus  hisce  disputationibus  pro 
Molinae  defensione  adversus  physicas  praedeterminationes  argumenta  nec 
pauca,  nec  adeo  contemnenda  protulerant,  quibus  Pelagianismi  accusatio¬ 
nes  difflari  non  parum  ac  dissipari  videbantur. 

Igitur  Pontifex  consilium  inivit  non  suae  valetudinis,  nec  sui  otii. 
Decrevit  controversiam  totam  spissam  illam  ac  perplexissimam  per  se 
evolvere,  et  proprii  ingenii  acie,  nullis  jam  cognitorum  aut  arbitrorum 
relationibus  fidendo,  de  negotio  toto  quid  esset  statuendum,  definire.  Ab 
hac  inductione  animi,  homo  annis  gravis,  laboribus  fractus,  podagra  mor¬ 
bisque  aliis  ab  aliquo  jam  tempore  frequentissime  tentatus,  ad  hmc  ma¬ 
ximis  quotidie  occupationibus  oppressus,  librum  Molinse  de  Concordia  le¬ 
gere  a  capite  aggressus  est  ,  vigiliisque  acribus  et  contentione  diuturna 
in  id  perseveranter  incubuit.  Servatur  hodiedum  in  Romano  Tabulario  So¬ 
cietatis  codex  ille  ipse  editionis  Antuerpiensis,  quo  usus  est,  et  quo  do¬ 
nati  sunt  Jesuitae  ab  ipsius  Nepote  Cardinale  Aldobrandino;  in  eoque  vi¬ 
dere  licet  notas  sacra  Pontificis  manu  interdum  ad  marginem  adseriptas, 
subnotatasque  smpiuscule  lineolis  in  ipso  contextu  sententias,  eas  maxime, 
qum  Molinam  ab  objecto  illi  Pelagianismo  et  Semipelagianismo  clare  vin¬ 
dicabant.  Quod  si  Pontifex  emptum  absolvere  potuisset,  dubitari  non  pot¬ 
est,  quin  pro  sua  recti  et  mqui,  ubi  id  semel  liquido  perspexerat,  generose 
tenaci  voluntate  ,  Molium  cognitam  innocentiam  et  orthodoxiam  publice 

amplexurus  efficaci  patrocinio  fuerit.  Sed  Deo  aliter  visum  ,  qui  Clemen¬ 
tem  VIII.,  anno  1605.,  die  5.  Martii  terris  eripuit. 

Clemente  VIII.  e  vivis  sublato,  post  brevem  ,  et  controversiarum  de 
auxiliis  tractatione  vacuum  Leonis  XI.  Pontificatum  dierum  27.,  Cardina¬ 
lis  Camillus  Burghesius,  assumpto  Pauli  V.  nomine,  Ecclesiae  clavum  ac¬ 
cepit  die  16.  Maii,  anno  1605.,  constanti  multorum  annorum  felicitate  re¬ 
gendum.  Non  poterat  optari  a  partibus  litigantibus  opportunior  electio  ad 
aequam  j ustamque  controversiae  hujus  decisionem,  cujus  notitiam  Paulus  V. 
perfectissimam  hauserat  tot  illis,  quibus  interfuerat,  habitis  sub  Clemen¬ 
te  VIII.  concertationibus.  Nec  eorum  praeterea  quae  sub  Cardinale  Ludo- 
vico  Madrutio,  aut  etiam  prius  Romae  in  primis  illis  clanculariis  Consul¬ 
torum  coetibus,  vel  in  Hispania  Lusitaniaque  in  hac  causa  praecesserant , 
fuerat  ignarus:  quippe  in  Congregationem  S.  Inquisitionis,  cujus  ea  pro¬ 
pria  erat  cognitio,  jampridem  adlectus.  Acri  adhaec  pollebat  judicio  ,  et 
inflexibili  aequitate  animi:  adeo  ut  pro  hac  finienda  gravissima  lite,  voca¬ 
tus  ad  tantae  dignitatis  apicem  divinitus  videretur. 

Sub  Paulo  V.  in  examen  vocata  est  praedeterminatio  physica  Bannesia- 
na,  quod  ne  fieret,  toto  auctoritatis  pondere  sub  Clementis  Pontificatu 
amoliti  fuerant  Dominicani,  praetexentes,  nolle  se  ex  Actoribus  reos  fieri. 
Huic  rei  ventilandae  fere  omnes  reliquae  Congregationes  maximo  utrius- 
que  partis  conatu  impensae  fuerunt,  in  quibus  Ferdinandus  de  Bastida 
contra  Lemosium,  postquam  circa  statum  quaestionis  de  praedeterminatione 
physica  mutuo  partium  consensu  conventum  erat,  maxima  contentione  dis¬ 
putavit,  ostenditque  doctrinam  illam  divinis  Scripturis,  Conciliis,  Patri¬ 
bus,  praecipue  SS.  Augustino  ac  Thomae  refragari,  atque  humanae  libertati 
inimicam  esse.  His  accesserunt  extranea  quaedam  praejudicia,  Bannesiano- 
rum  causae  admodum  infesta  ,  nimirum  Aeademiarum  Hispaniae  ,  Galliae, 
Italiae,  Germaniae,  ac  Lotharingiae  sancita,  et  Sacrae  Congregationi  submis¬ 
sa  judicia:  suffragia  praecipuorum  fere  ordinum  religiosorum  pro  tuenda 
Molinae  doctrina:  Principum  Europae  missa  ad  Pontificem  testimonia,  qui¬ 
bus  fidem  faciebant,  in  suis  ditionibus  probari  ab  Episcopis  et  Theologis 
doctrinam  Societatis,  tamquam  Conciliorum  Decretis  et  fidei  conformem, 
ac  convincendis  Sectariis  apprime  idoneam.  Demum  pondus  gravissimum 
addiderunt  Acta  Concilii  Tridentini  in  arce  S.  Angeli  asservata ,  quibus 
lustrandis  facta  sibi  potestate  Cardinalis  Bellarminus  in  scripto  Pontifici 
oblato  haec  illi  retulit:  «In  Actis  Concilii,  quae  habentur  in  arce  S.  An¬ 
geli,  refertur,  quod  cum  in  disputatione  Theologorum,  quse  habebatur  ante 
sessionem  6.,  duo  religiosi  protulissent  sententiam  istam  de  praedetermi- 
natione  liberi  arbitrii,  fuit  male  accepta  a  ceteris,  eo  quod  non  videre¬ 
tur  valde  Catholicum,  et  propterea  decretum  formatum  est  juxta  commu¬ 
nem  aliorum  sententiam.  » 

Tandem  Paulus  V.,  anno  1606.,  die  28.  Aug.  pronuntiavit  ,  ut  omnis 
doctrina  Molinae  indemnata  persisteret  ,  et  utriusque  familiae  Praedicato¬ 
rum  et  Societatis,  sententia  in  scholis  Catholicis  tuto  et  impune  docere¬ 
tur,  idque  sine  damnatione  alterius  partis,  donec  aliud  a  Sancta  Sede  de¬ 
cerneretur.  Haec  Pontificis  decisio  utrique  Ordini,  Praedicatorum  et  Socie- 

tatis,  per  suos  Generales  intimata  est,  et  uberior  causae  prosecutio  inter¬ 
dicta.  Constitutionem  banc  confirmavit  Clemens  XII.,  anno  1738.,  die  2  0- 
ctobris  in  ea  Constitutione  ,  cujus  initium  est,  Apostolica  providentia 

beneficio . 

His  tamen  minime  obstantibus,  D.  de  Sanctamour,  aliique  Jansenii  vin¬ 
dices  eo  tempore,  quo  Romae  quinque  famosae  Jansenii  propositiones  exa¬ 
minabantur,  Acta  Congregationum  a  Pegna,  Coronello,  et  Lemosio  conscri¬ 
pta  in  medium  produxere,  et  multa  praetensae  Constitutionis  cujusdam  a 
Paulo  V.  paratae  quidem,  sed,  nondum  promulgatae  in  qua  Molinae  doctri¬ 
na  damnabatur,  exemplaria  describi  divulgarique  curarunt,  eo  fine,  ut  Je- 
suitarum  doctrinam,  quasi  olim  Pelagianismi  damnatam  ,  in  contemptum 
invidiamque  adducerent.  Verum  quamprimum  res  baec  Innocentio  X.  in¬ 
notuit,  solemne  edidit  Decretum  die  23  Aprilis,  anno  1654,  quo  declara¬ 
vit,  statuitque,  Actis  seu  manuscriptis  seu  impressis  sub  nomine  Franci- 
sci  Pegna,  Coronelli,  Lemosii,  ac  praetensae  illi  Constitutioni  Pauli  Y.  , 
quam  Sanctamorius  evulgaverat,  nullam  omnino  fidem  adbibendam  esse. 
Ex  quo  patet  quam  infirma  sit  responsio  Tbomistarum,  qui  dicunt  Inno¬ 
centium  X.  declarasse  tantum,  nullam  Actis  illis  adbibendam  esse  fidem 
juridicam  et  legalem  in  judicio,  non  autem  fidem  eis  denegasse  histori¬ 
cam.  Neque  enim  Pontifex  fidem  legalem,  quam  numquam  babebant,  Actis 
illis  ademit;  sed  historicam,  quam  Jansenii  pedissequi  illis  conciliare  stu¬ 
debant.  Praeterea  nulla  fides,  quam  Acta  illa,  Innocentio  teste,  merentur, 
haud  dubie  etiam  historicam  excludit  fidem. 

Anno  1699,  prodiit  in  Belgio  Historia  Congregationum  de  Auxiliis  , 
auctore  Hiacyntho  Serry,  Ord.  Praed. ,  sub  ementito  nomine  Augustini  le 
Blanc,  ex  Actis  Pegnae  ,  Coronelli,  et  Lemosii  quae  nullius  omnino  fidei 
esse  Innocentius  X.  declaraverat,  consarcinata.  Elegans  quidem  illa  est 
et  faceta,  sed  mordax  et  fabulosa,  in  qua  meri  narrantur  triumphi  et  vi¬ 
ctoriae  a  Bannesianis  relatae,  nec  quidquam  omittitur,  quod  Jesuitis  invi¬ 
diam  conciliare  queat.  Fabulosam  banc  Historiam  solide,  et  nervose  con¬ 
futavit  Theodorus  Eleutherius  seu  Livinus  Meyerus  e  Societate  Jesu  in¬ 
signis  theologus,  gemino  edito  praegrandi  tomo,  cui  titulus:  Historia  Con¬ 
troversiarum  de  Divina  Gratia  Auxiliis  sub  Summis  Pontificibus, 
Sixto  V.,  Clemente  VIII.  et  Paulo  V. 


DISPUTATIO  IV. 


DE  DIVINA  GRATIAE  CECONOMIA 


754.  Ex  doctrina,  in  praecedentibus  disputationibus  tradita,  per¬ 
specta  esse  debet  actualis  gratiae  tum  natura  ac  necessitas,  tum 
etiam  operandi  ratio  ,  ita  ut ,  sub  ejus  influxu  ,  integra  maneat 
humanae  voluntatis  libertas.  Ad  hanc  materiam  absolvendam,  su- 
perest  ut  attente  consideremus  divinam  ejusdem  gratiae  oecono¬ 
miam  ,  seu  ut  inquiramus  quanam  ratione  ,  et  quibusnam  Deus 
illam  impertiat.  Qua  in  re  duo  sunt  doctrinae  capita  ,  ad  quae 
omnia  revocantur:  primum  est  gratuita  gratiae  dispensatio;  alte¬ 
rum  ejusdem  communis  omnibus  collatio. 

755.  Ad  primum  recte  constituendum,  considerabimus  collatio¬ 
nem  'primos  gratiae,  quae  cum  sit  undequaque  indebita,  tum  phy¬ 
sico  debito  naturos ,  tum  morali  operum ,  radicem  ipsam  ac 
fundamentum  gratuitatis  totius  ordinis  supernaturalis  in  nobis 
existentis  in  perspicuo  collocabit.  Ut  vero  rite  intelligamus,  quo¬ 
modo  gratia,  omnibus  indebita,  omnibus  tamen  ex  divina  libera- 
litate  conferatur,  inspiciamus  oportet  diversas  hominum  classes; 
doctrina  enim  de  distributione  gratiae  non  eumdem  pro  omnibus 
certitudinis  gradum  assequitur ,  atque  speciales  pro  unaquaque 
earum  habet  difficultates.  Ut  itaque  cum  ordine  et  perspicuitate 
procedamus,  agemus  singillatim  de  justis  —  de  peccatoribus  com¬ 
munibus —  de  obduratis  —  de  infidelibus.  De  parvulis  autem  ante 
usum  rationis  nihil  est  quod  hic  dicamus:  quamvis  enim  et  eorum 
salutem  Deus  sincere  velit,  iis  tamen  actualis  gratia,  de  qua  so¬ 
lum  nunc  agimus,  non  confertur,  quippe  eius  sunt  incapaces. 

DISP.  IV.  —  DE  DIVINA  GRATIAE  CECONOMICA- 


ARTICULUS  PRIMUS 
Utrum  Prima  Gratia  sit  Omnino  Gratuita. 

§  I. 

Exponitur  Status  Quaestionis. 

756.  Est  doctrina  Catholica,  quae  suo  loco  illustrabitur,  homi¬ 
nem  divina  gratia  praeventum  et  adjutum  posse  supernaturale 
aliquod  donum  mereri.  Hinc  Cone.  Trid.  (sess.  6.  can.  32.)  defi¬ 
nit  hominis  justificati  opera  ita  esse  Dei  dona,  ut  «sint  quoque 
ipsius  justificati  merita  ,  ac  per  ea  justum  mereri  augmentum 
gratiae,  vitam  aeternam ,  et  ipsius  vitae  aeternae,  si  in  gratia  de¬ 
cesserit,  consecutionem,  atque  etiam  gloriae  augmentum.»  Et 
(sess.  14.  cap.  4.)  contritionem  fuisse  quovis  tempore  necessa¬ 
riam  «ad  impetrandam  veniam  peccatorum,»  atque  «praeparare 
animum  ad  remissionem  peccatorum;  »  eamque  contritionem  im¬ 
perfectam  ,  quae  attritio  dicitur  ,  esse  donum  Dei  ,  et  impulsum 
Spiritus  Sancti  moventis  ,  «  quo  poenitens  adjutus  viam  sibi  ad 
justitiam  parat ,  qua  disponitur  ad  impetrandum  gratiam  Dei » 
in  Sacramento  Poenitentiae.  Atque  (sess.  6.),  emumeratis  actibus 
per  gratiam  elicitis,  qui  justificationem  adulti  praecedere  debent, 
ait  (cap.  7.)  quod  «hanc  dispositionem  seu  praeparationem  justi¬ 
ficatio  ipsa  consequitur.  » 

757.  Verum  ,  cum  haec  merita  gratiam  jam  supponant ,  jure 
dicuntur  dona  gratiae  ,  ac  proinde  ejusdem  gratiae  gratuitati  non 
obstant.  Unde  S.  Augustinus  (Epistola  194.  al.  105.  n.  19. j),  di¬ 
cit:  «Vitam  etiam  aeternam,  quam  certum  est  bonis  operibus  de¬ 
bitam  reddi,  ab  Apostolo  tamen  gratiam  nuncupari;  nec  ideo,  quia 
meritis  non  datur,  sed  quia  data  sunt  ipsa  merita,  quibus  datur.  » 
Et  Concil.  Trid.  (sess.  6.  c.  16.)  docet:  «Absit  tamen  ,  ut  Chri¬ 
stianus  homo  in  seipso  vel  confidat,  vel  glorietur,  et  non  in  Do¬ 
mino,  cujus  tanta  est  erga  omnes  homines  bonitas,  ut  eorum  velit 
esse  merita,  quae  sunt  ipsius  dona.  » 

758.  Quaestio  igitur  est  de  'prima  gratia,  quse  cum  non  possit 
supponere  nisi  naturam,  si  non  esset  omnino  gratuita,  esset  aliquo 
modo  debita  non  gratiae  praecedenti,  sed  ipsi  naturae,  vel  merito 
operibus  naturalibus  parto.  Quamvis  autem  gratuitas  sit  de  ra¬ 
tione  gratiae  generatim  ,  ac  proinde  competat  non  modo  gratiae 
supernaturali  quoad  substantiam  ,  sed  etiam  gratiae  supernatu- 
rali  quoad  modum  ( nn.  10.  26.  seq.  );  nihilominus  hic  proprie 
consideramus  gratuitatem  gratiae  supernaturalis  quoad  substan¬ 
tiam  ;  tum  quia  ab  hac  incipit  ordo  supernaturalis  ,  prout  hic 
a  praeter  natur  ali  distinguitur  (n.  10.);  tum  quia  opera,  etiam 
cum  gratia  supernaturali  quoad  modum  facta  ,  nec  merentur 
gratiam  supernaturalem  quoad  substantiam ,  nec  ad  illam  posi¬ 
tive  disponunt;  tum  denique  quia  gratiae,  quoad  modum  tantum 
supernaturalis  ,  vim  ac  rationem  melius  investigabimus  in  quae¬ 
stione  de  infidelibus. 

759.  Ut  mens  Ecclesiae  in  hac  quaestione  innotescat  ,  sufficit 
recolere  documenta  ,  quae  contra  Pelagianos  et  praesertim  Semi- 
pelagianos  (n.  275.)  dedimus.  Juverit  tamen  quatuor  ex  ordine 
distinguere:  meritum  de  condigno  —  meritum  de  congruo  —  posi¬ 
tivam  dispositionem  —  impetrationem  :  inde  enim  patebit  utrum 
possit  homo  per  naturae  vires  primam  gratiam  mereri,  sive  de 
condigno  sive  de  congruo  —  utrum  possit  se  ad  illam  positive 
disponere  —  aut  saltem  eamdem  impetrare  ;  adeo  ut  gratuitatis 
ratio  aliqua  ex  parte  deficiat. 

760.  Ac  imprimis ,  fuit  error  Pelagianorum  «  gratiam  Dei  se¬ 
cundum  merita  nostra  dari,»  merita  scilicet  non  ex  gratia,  sed 
a  pura  hominis  natura  profecta.  Semipelagiani  autem  teste  S.  Au¬ 
gustino  (de  Praedest.  Sanet,  c.  1.):  «Pervenerunt  etiam  ut  prae- 
veniri  voluntates  hominum  Dei  gratia  fateantur,  atque  ad  nullum 
opus  bonum  vel  incipiendum,  vel  perficiendum,  sibi  quemque  suf¬ 
ficere  posse  consentiant.  »  At  ipsi  inter  bona  opera  non  connu¬ 
merabant  orationes,  desideria  salutis,  etc.  (n.  286.):  unde  apud 
Hilarium  ( Epist.  ad  Augustin.  ),  legimus  :  «  Ceterum  ad  nullum 
opus  vel  incipiendum,  nedum  perficiendum,  quemquam  sibi  suffi¬ 
cere  posse  consentiunt:  neque  enim  alicui  operi  curationis  eorum 
adnumerandum  putant,  exterrita  et  supplici  voluntate  unumquem¬ 
que  aegrotum  velle  sanari.  Quod  enim  dicitur,  ‘crede  et  salvus 

eris;’  unum  horum  exigi  asserunt ,  aliud  offerri  ;  ut  propter  id 
quod  exigitur,  si  redditum  fuerit,  id  quod  offertur  deinceps  tri¬ 
buatur.  »  Quare  et  Semipelagiani  primam  gratiam  meritis  naturae 
adjudicabant. 

761.  In  eo  autem  a  Pelagianis  differebant,  quod  dicerent  homi¬ 
nem  primam  gratiam  mereri  de  congruo,  non  de  condigno.  Unde 
Cassianus  (lib.  12.  de  Inst.  Coenobior.  cap.  14.),  scribit:  «Dici¬ 
mus  enim  secundum  Salvatoris  sententiam  dari  quidem  petenti¬ 
bus,  et  aperiri  pulsantibus,  et  a  quaerentibus  inveniri :  sed  peti¬ 
tionem  ,  et  inquisitionem  ,  ac  pulsationem  nostram  non  esse 
condignam ,  nisi  misericordia  Dei  id  quod  petimus  dederit,  vel 
aperuerit  quod  pulsamus,  vel  illud  quod  quaerimus  fecerit  inve¬ 
nire.  Praesto  est  namque ,  occasione  sibi  tantummodo  a  nobis 
bonae  voluntatis  oblata ,  ad  haec  omnia  conferenda.  »  Cf.  dicta 
(n.  287.  seqq.).  —  Primum  itaque,  quod  quaeritur  est  utrum 
possit  homo  primam  gratiam  mereri  ,  sive  de  condigno  sive  de 
congruo. 

762.  Sed,  praeter  meritum,  potest  considerari  positiva  disposi¬ 
tio  naturae  ad  gratiam.  Qua  in  re  notandum  est  Suaresium  (  de 
Praed.  1.  2.  c.  7.  n.  19.)  cum  aliis  sentire,  nullam  esse  differen¬ 
tiam  inter  meritum  congruum  naturae  in  ordine  ad  supernatura- 
lia  ,  et  positivam  moralem  dispositionem.  Id  probant ,  quia  ad 
dispositionem  moralem  requiritur,  ut  Deus  intuitu  illius  moveatur 
ad  conferendum  donum  supernaturale.  Opus  autem  morale,  cujus 
intuitu  movetur  Deus  ad  conferendum  donum  supernaturale  ,  de 
congruo  meritorium  est.  Nam  absque  congruitate  operis  cum  dono 
supernaturali  non  potest  opus  movere  voluntatem  divinam  ad  il¬ 
lud  largiendum  supposito  operanti.  Ergo  opus  disponens  morali- 
ter  subjectum  simul  est  de  congruo  merens. 

763.  At  vero  Ripalda  (de  Ente  Supern.  disp.  18.  sect.  1.)  me¬ 
ritum  a  dispositione  pluribus  discernit.  «Primo,»  inquit,  «quod 
meritum  a  condigno  et  congruo  praescindens  suapte  conditione 
debet  esse  obsequium  superioris  remunerantis,  cedens  aliqua  ra¬ 
tione  in  commodum,  aut  honorem  ipsius,  et  quia  obsequium  est 
ad  renumerationem  movens.  Dispositio, vero  etiam  moralis  suapte 
ratione  non  exigit  conditionem  obsequii  cedentis  in  honorem,  aut 
commodum  superioris,  neque  intuitu  obsequii  ad  doni  largitionem 


ART.  I. —  DE  GRATUITATE  PRIMJE  GRATIAE. 


531 


movet....  Religiosus,  ex.  gr.,  qui  suae  virtutis  et  prudentiae  diu 
specimen  dedit ,  aptus  est ,  qui  in  aliorum  superiorem  eligatur  , 
licet  nulla  erga  suum  Generalem  ,  aut  Religionem  exhibuerit 
obsequia.  Secundo,  meritum  respicit  donum  indifferenter  sibi  aut 
alteri  retribuendum;  quare  aliis  possumus  nostris  operibus  me¬ 
reri.  Dispositio  vero  respicit  munus  supernaturale  determinate 
conferendum  ipsi  supposito  operanti  ;  neque  enim  nostra  opera 
disponunt  subjectum ,  ut  aliis,  sed  ut  nobis  tantum  munera  coe¬ 
lestia  conferantur.  Tertio. . .  ratio  meriti  fert  suo  conceptu  ali¬ 
quam  exigentiam  existentiae  praemii  ,  aut  saltem  transcendentem 
connexionem  cum  possibilitate  ipsius.  At  vero  dispositio  secun¬ 
dum  se  indifferens  est  ad  exigentiam,  et  connexionem  intrinsecam 
cum  forma  ad  quam  disponit,  et  ad  talis  exigentiae  et  connexionis 
defectum.  Quamvis  enim  recte  dicantur  disponere  hominem  ad  justi¬ 
ficationem  actus  intrinsece  supernaturales,  exigentes  existentiam 
gratiae,  aut  saltem  connexi  cum  illius  possibilitate,  sicut  dispo¬ 
sitiones  naturales  exigunt  formam,  et  connectuntur  cum  illa;  ta¬ 
men  non  repugnat  tale  dispositionis  genus  meditari,  quam  forma 
inducenda  exigat  in  subjecto,  quamvis  ipsa  dispositio  formam  in¬ 
ducendam  non  exigat;  nam  ratione  exigentiae  formae  inducendae, 
quamvis  non  ratione  exigentiae  ipsius  dispositionis  ,  intelligitur 
subjectum  ad  habendam  formam  aptius  cum  illa,  quam  sine  illa.... 
Qua  ratione  cera  vere  dicitur  apta,  et  disposita  ad  formas  arti¬ 
ficiales,  quia  conditionem  et  qualitatem  habet,  qualem  formarum 
artificialium  introductio  requirit;  licet  formae  artificiales  eae  non 
sint,  quae  ad  cerae,  et  ipsius  qualitatum  connaturalem  existentiam 
desiderentur. . . .  Quarto  denique  meritum  a  dispositione  distin¬ 
guo  ,  quod  dispositio  potest  intelligi  sola  causalitate  conferente 
ad  consecutionem  illius.  Subjectum  non  minus  indispositum,  magis 
dispositum  dicitur,  nam  lignum  siccum  aptius  est  ad  concipiendum 
ignem,  quam  liumidum.  At  vero  suppositum  non  demerens  prae¬ 
mium  nulla  ratione  dicitur  merens.» — Itaque,  si  disposito  a  me¬ 
rito  congruo  distinguatur,  quaeritur  secundo  utrum  possit  homo 
per  actus  naturales  se  disponere  ad  primam  gratiam. 

764.  Posset  denique  prima  gratia  concipi  ut  non  omnino  gra¬ 
tuita,  quatenus  posset  natura  suis  viribus  illam  saltem  impetrare. 
Quod,  ut  intelligatur,  advertatur —  1)  quod  impetratio  trifariam 

sumitur.  Primo  late,  ut  est  communis  omni  operi  meritorio,  tam 
de  congruo,  quam  de  condigno.  Secundo  pressius,  ut  soli  merito 
congruo  adstringitur.  Tertio  strictissime,  ut  solius  orationis  pro¬ 
pria.  —  De  hac  ultima  hic  agitur. 

2)  Satis  constat  orationem  dupliciter  movere  posse  Deum  ad 
retribuendam  gratiam:  tum  spectata  ut  est  obsequium  et  cultus 
Dei ,  qua  ratione  consideratur  meritoria  ;  tum  spectata  seorsim 
ab  obsequio  et  cultu  Dei ,  secundum  quod  est  humilis  quaedam 
propriae  miseriae  professio  ac  subjectio  ,  et  alta  qusedam  divinae 
potestatis  depraedicatio  ,  qua  ratione  vis  impetratoria  orationis 
propria,  ac  a  merito  distincta  cogitatur:  v.  g.,  qualis  competit 
precibus,  quas  inter  homines,  egeni  potentibus  fundunt,  et  ami¬ 
cis  amici.  Petitiones  enim  pauperum  divitibus  factae,  quae  titulo 
obsequii  et  cultus  non  movent,  movent  ipsos  titulo  deprecationis 
ac  orationis.  —  Impetratio  proprie  spectat  ad  orationem  in  poste¬ 
riori  consideratione. 

3)  Aliud  est  quaerere,  utrum  natura  rationalis  possit  suis  viri¬ 
bus  a  Deo  petere  dona  supernaturalia ;  aliud  utrum  possit  ita 
orando  impetrare ,  seu  movere  Deum  ad  illa  dona  tribuenda. 
Primum  concedit  Ripalda  (disp.  19.  sect.  1.  n.  2.),  dicens:  «Po¬ 
terit  haec  desideria  suo  Auctori,  tamquam  egena,  manifestare,  ut 
potest  desideria  bonorum  naturalium.  Ergo  poterit  natura  ratio¬ 
nalis  suis  viribus  orare  Deum  pro  supernaturalibus  donis;  nam 
oratio  non  est  aliud  quam  humilis  quaedam  manifestatio  propriae 
necessitatis,  ac  desiderii  facta  superiori.  Yel,  ut  ait  D.  Thomas 
(2.  2.  q.  83.  a.  1.  ad  1.),  est  quodammodo  desiderii  nostri  inter¬ 
pres  apud  Deum.  Supponit  Arausicanum  definiens,  desiderantibus 
ac  orantibus  sine  spiritu  gratiae  gratiam  non  dari;  ac  per  con¬ 
sequens  posse  orari ,  sicut  desiderari  gratiam  viribus  naturae  , 
quamquam  non  eo  modo,  ut  tali  desiderio  ac  orationi  misericor¬ 
dia  gratiae  subjungatur.»  —  At  quaeritur,  an  oratio  viribus  fusa 
naturae  possit  impetrare ,  seu  movere  Deum  ad  elargiendam  gra¬ 
tiam  supernaturalem. 

4)  Porro  haec  quaestio  agitari  potest  tum  juxta  praesentem  pro¬ 
videntiam,  tum  ex  natura  rei  seorsim  a  providentia  praesenti. 
Nos  praescindimus  ab  hac  secunda  consideratione,  pro  qua  con- 

fer,  si  lubet ,  Ripalda  (disp.  19.  sect.  3.);  et  solum  agimus  de 
impetratione  in  praesenti  providentia. 

765.  Tertium  igitur,  quod  quaeritur  quoad  gratuitatem  'primae 
gratiae,  est,  utrum  in  praesenti  providentia  oratio  solis  viribus 
naturae  facta  movere  possit  Deum  ad  largiendum  primam  gratiam, 
ita  ut  intuitu  precum  naturalium  dona  supernaturalia  largiatur. 
Non  defuerunt  theologi,  qui  olim  docerent  posse  hominem  primam 
gratiam  mereri  de  congruo,  vel  ad  illam  se  positive  disponere  , 
etsi  non  tanti  sint  numero  quanti  a  quibusdam  citari  solent  : 
multi  enim  loquuntur  solum  de  dispositione  negativa,  ut  suo  loco 
dicetur.  Sotus  vero  (apud  Ripalda,  disp.  19.  sect.  1.  n.  4)  ,  quam» 
vis  neget  omne  meritum ,  omnemque  positivam  dispositionem , 
admittit  tamen  primse  gratiae  impetrationem  per  vires  naturae. 
Nihilominus  jam  nemo  est,  qui  ab  hujusmodi  assertionibus,  ut- 
pote  non  satis  recedentibus  ab  errore  Semipelagianorum,  penitus 
non  abhorreat. 

766.  His  itaque  expositis  — 


§  II. 

Solvitur  Proposita  Quaestio. 

Prop.  XXIV.  —  Gratia  est  Dei  donum  omnino  gratuitum  : 
•adeoque  1.  nulla  naturalis  ordinis  opera  possunt  illam  mereri, 
sive  de  condigno  sive  de  congruo  —  2.  neque  ad  illam  positive 
disponere  —  3.  imo,  in  praesenti  saltem  providentia,  naturales 
preces  nullo  modo  eam  impetrare  valent. 

767.  Proh.  lma  pars.  I.  Ex  Scriptura.  1)  Scriptura  aperte 
docet  Deum  nos  praevenire  sua  gratia  ,  atque  hinc  Deum  primas 
partes  habere  in  negotio  salutis ;  atqui  si  per  opera  viribus  na¬ 
turae  elicita  posset  homo  ,  vel  de  congruo  ,  mereri  primam  gra¬ 
tiam  ,  haec  falsa  essent.  Ergo.  —  Proh.  maj.  Joan.  (XV.  16.) 
legitur:  «  Non  vos  me  elegistis,  sed  ego  elegi  vos.  »  Et  I.  Joan. 
(IV.  10.):  «Non  quasi  nos  dilexerimus  Deum,  sed  quoniam  ipse 
prior  dilexit  nos.  »  Et  iterum  (vers.  19.):  « Nos  ergo  diligamus 
Deum,  quoniam  Deus  prior  dilexit  nos.  » 

2)  Scriptura  opera  nostra,  id  est  viribus  naturae  effecta,  ita 
removet  a  negotio  nostrae  justificationis,  ut  solam  gratiam  Dei 
commendet;  atque  talem  statuit  oppositionem  inter  gratiam  et 
merita  nostra,  ut  se  invicem  excludant.  Atqui  haec  falsa  essent, 
si  posset  homo,  vel  de  congruo,  mereri  primam  gratiam.  Ergo. 
Proh.  maj.  —  Rom.  (III.  20.)  legitur:  «Ex  operibus  legis  non 
justificabitur  omnis  caro.»  Et  (vers.  24.):  «  Justificati  gratis  per 
gratiam  ipsius.»  Ac  (vers.  28.):  «Arbitramur  enim  justificari 
hominem  per  fidem  sine  operibus  legis.»  Tum  (IV.  2.):  «Si  enim 
Abraham  ex  operibus  justificatus  est,  habet  gloriam,  sed  non 
apud  Deum.»  Et  mox  (ver.  4.):  «Ei  autem  qui  operatur,  merces 
non  imputatur  secundum  gratiam  ,  sed  secundum  debitum.  »  Ac 
rursum  (vers.  6.):  «  Sicut  David  dicit  beatitudinem  hominis  cui 
Deus  accepto  fert  justitiam  sine  operibus. »  Quod  idem  perspicue 
ac  diserte  dicitur  in  eadem  epistola  (XI.  6.):  « Si  autem  gratia, 
jam  non  ex  operibus  :  alioquin  gratia  jam  non  est  gratia;  »  etc. 
Eodem  pertinent  illa  loca  (Eph.  II.  8-10.):  « Gratia  enim  estis 
salvati  per  fidem,  et  hoc  non  ex  vobis,  Dei  enini  donum  est:  non 
ex  operibus  ,  ut  ne  quis  glorietur.  Ipsius  enim  factura  sumus  , 
creati  in  Christo  Jesu  in  operibus  bonis  ,  quae  praeparavit  Deus 
ut  in  illis  ambulemus.»  Item  (II.  Tim.  I.  9.):  «Qui  nos  liberavit 
et  vocavit  vocatione  sua  sancta,  non  secundum  opera  nostra,  sed 
secundum  propositum  suum  ,  et  gratiam  ,  quae  data  est  nobis  in 
Christo  Jesu  ante  tempora  saecularia.  » 

3)  Quin  singula  commemoremus  ,  tota  pars  dogmatica  Ep.  ad 
Rom.  hanc  veritatem  evincit  et  inculcat.  Quid  enim  aliud  illos 
Judaeo-christianos,  aut  ex  gentilitate  fideles  invicem  commiserat* 
nisi  falsa  existimatio  ,  quod  operibus  ex  legis  Mosaicae  instituto 
editis,  aut  ex  naturali  dictamine ,  gratiam  evangelicam  fuissent 
promeriti?  Quid  vero  ipsis  ex  aequo  Paulus  opponit,  nisi  absolu¬ 
tam  primae  gratiae,  seu  vocationis  ad  fidem,  et  inde  justificatio¬ 
nis  gratuitatem?  Quid  etiam  Paulum  movit  ad  praedestinationis 
et  reprobationis  hujusmodi  in  re  mysteria  revelanda,  nisi  ut  di¬ 
scerent,  non  propriis  ex  nisibus,  sed  ex  divino  proposito  ac  be¬ 
neplacito  ad  fidem  justitiamque  efficaciter  contendi? 

4)  A  ceteris  abstinemus,  siquidem  satis  est  recolere  quae  dixi- 


ART.  I. —  DE  GRATUITATE  PRIMvE  GRATI.E.  535 

mus  contra  Pelagianos  (n.  249.  seqq.),  et  contra  Semipelagianos 
(n.  295.). 

768.  II.  Ex  Conciliis  et  Patribus.  Etenim  —  1)  constanter  do¬ 
cent  hominem  nihil  facere  posse,  sicut  oportet  ad  salutem;  atqui 
multum  facere  posset,  si  viribus  suis  posset,  vel  de  congruo,  me¬ 
reri  primam  gratiam,  qua  adjutus  posset  deinde  ad  justitiam  per¬ 
venire.  Ergo.  Proh.  maj.  —  Cone.  Araus.  (II.  7.)  ait  :  «  Si  quis 
per  naturae  vigorem  bonum  aliquod  ,  quod  ad  salutem  pertinet 
vitae  aeternae,  cogitare  ut  expedit  aut  eligere...  posse  confirmat 
absque  illuminatione  et  inspiratione  Spiritus  Sancti. . .  haeretico 
fallitur  spiritu. »  —  Africani  Cone.  Patres,  ut  scribit  S.  Prosper 
(Resp.  ad  Gallor,  c.  8.)  definierunt  gratiam  Dei  nos  per  actus 
singulos  adjuvare,  «ita  ut  sine  illa  nihil  verae  sanctaeque  pietatis, 
cogitare  dicere,  agere  valeamus.»  —  Cone.  Trid.  (sess.  5.  c.  5.) 
praecurrentem  gratiam  ad  nostrae  justificationis  exordium  adeo 
necessariam  esse  docet ,  «  ut  absque  illa  homo  movere  se  ad  ju¬ 
stitiam  coram  illo  libera  sua  voluntate  non  possit.»  —  S.  Augustin. 
(lib.  de  Gratia  Christi,  cap.  26.):  «Gratiam  Dei  sic  confiteatur, 
qui  vult  veraciter  confiteri,  ut  omnino  nihil  boni  sine  illa  quod  ad 
pietatem  pertinet,  veramque  justitiam  fieri  posse  non  dubitet.» — 
Vide  Ripalda  (disp.  17.  sec.  3.). 

2)  Aperte  docent  initium  fidei  et  salutis  esse  a  gratia ;  atqui 
id  falsum  esset,  si  homo  per  opera  naturalia  posset,  vel  de  con¬ 
gruo,  primam  gratiam  mereri.  Ergo.  Proh,  maj . —  Cone.  Araus.  II. 
(can.  5.),  ait:  «  Si  quis  sicut  augmentum,  ita  etiam  initium  fidei, 
ipsumque  credulitatis  affectum...  non  per  gratiae  donum...  sed  na¬ 
turaliter  nobis  inesse  dicit,  Apostolicis  dogmatibus  adversarius  ap¬ 
probatur.  »  —  Etiam  Trid.  (sess.  6.  c.  5.):  «Declarat  praeterea 
[Sancta  Synodus]  ipsius  justificationis  exordium  in  adultis  a  Dei 
per  Christum  Jesum  praeveniente  gratia  sumendum  esse. »  — 
S.  August.  (de  Dono  Pers.  c.  13.):  «Satis  dilucide  ostenditur;  et 
inchoandi. . .  gratiam  Dei  non  secundum  merita  nostra  dari,  sed 
donari  secundum  ipsius  secretissimam,  eamdemque  justissimam, 
sapientissimam,  beneficentissimam  voluntatem.  »  —  S.  Prosper 
(cont.  Collator,  cap.  8.):  «Doces  ergo,  habere  hominem  a  semet- 
ipso  desiderium  sanitatis.  »  Quod  sic  rejicit.  «  Salus  prima  est, 
ut  sibi  incipiat  displicere. . .  Sequens  vero  est,  ut  et  sanari  de- 

sideret. . .  Quae  curationem  ipsius  sic  praecedunt,  ut  ei  ab  illo,  qui 
aegram  sanaturus  est,  inserantur:  ne  cum  ei  nullo  modo  haec  fru¬ 
stra  inesse  possint,  merito  videatur  salvata,  non  gratia.»  — 
S.  Fulgentius  ( Ep.  17.  de  Incarnat.  et  G-rat.  19.),  ait:  «Sicut 
in  nativitate  carnali  omnem  nascentis  hominis  voluntatem  prae¬ 
cedit  operis  divini  formatio,  sic  in  spirituali  nativitate,  qua  ve¬ 
terem  hominem  deponere  incipimus.»  Et  (cap.20.)  addit:  «Forma 
praecessit  in  carne  Christi ,  quam  in  nostra  fide  spiritualiter 
agnoscamus.  Nam  Christus  Filius  Dei  secundum  carnem  de  Spi¬ 
ritu  Sancto  conceptus  et  natus  est ,  carnem  autem  illam  neque 
concipere  Virgo  posset  aliquando  ,  neque  parere ,  nisi  Spiritus 
Sanctus  ejusdem  carnis  operaretur  exordium.  Sic  ergo  in  homi¬ 
nis  corde  neque  poterit  fides  concipi ,  neque  augeri  ,  nisi  eam 
Spiritus  Sanctus  effundat ,  et  nutriat:  ex  eodem  namque  Spiritu 
renati  sumus,  ex  quo  natus  est  Christus.»  —  Vide  Ripalda  (1.  c. 
sect.  4.  et  7.). 

3)  Diserte  excludunt  omne  meritum ;  ergo  etiam  meritum  de 
congruo.  Proh,  antec.  —  Patres  Araus.  (can.  17.)  docent,  forti¬ 
tudinem  fidelium  ex  gratia  Christi  provenire,  quae  eis  datur  «  non 
per  voluntatis  arbitrium,  quod  est  in  nobis  sed  per  Spirit.  Sanet, 
nullis  meritis  gratiam  praevenientibus.  »  —  Trident.  vero  :  exor¬ 
dium  justificationis  sumendum  esse  «  a  Dei  per  Christum  Jesum 
praeveniente  gratia,  hoc  est,  ab  ejus  vocatione,  qua  nullius  eorum 
existentibus  meritis  vocantur.  »  —  Moguntini  autem  (c.  7.):  «  Ju¬ 
stificationis  initium  ex  Dei  gratia  provenire,  qua  ante  omne  me¬ 
ritum  excitati,  et  adjuti  et  eidem  gratiae  excitanti,  et  adjuvanti 
consentientes,  et  cooperantes  ad  justificationem  disponuntur.»  — 
S.  Augustinus  (de  Praed.  Sanet,  c.  3.):  «Non  ergo  elegit  Deus 
opera  cujusquam  in  praescientia,  quae  ipse  daturus  est...  ‘Reliquiae 
per  electionem  gratiae  salvae  factae  sunt.’  Quae  utique  non  est  gratia, 
si  eam  ulla  merita  praecedunt. »  Et  (1.  2.  de  Pec.  Orig.  c.  24.  n.  28.): 
«  Non  enim  Dei  gratia  erit  ullo  modo,  nisi  gratuita  fuerit  omni 
modo.»  Et  (de  Verb.  Apost.  serm.  15.  cap.  2.):  «Gratia  praeces¬ 
sit  meritum  tuum:  non  gratia  ex  merito,  sed  meritum  ex  gratia. 
Nam  si  gratiam  ex  merito  ;  emisti ,  non  gratis  accepisti.  ‘  Pro 
nihilo,’  inquit,  ‘salvos  facies  eos.’  Quid  est,  ‘Pro  nihilo  salvos 
facies  eos?’  Nihil  in  eis  invenis,  unde  salves,  et  tamen  salvas. 


ART.  I. —  DE  GRATUIT ATE  PRIMAE  GRATIAE.  537 

Gratis  das  ,  gratis  salvas.  Omnia  merita  praecedis  ut  dona  tua 
consequantur  merita  mea.  Prorsus  gratis  das,  gratis  salvas,  qui 
nihil  invenis  unde  salves,  et  multum  invenis,  unde  damnes.»  — 
Auctor  libri  de  Yocation.  Gent.  (lib.  1.  cap.  2.):  «Humana  in¬ 
genia  etiamsi  corporeae  voluptati  non  turpiter  serviant,  et  cupi¬ 
ditates  suas  justitiae  atque  honestatis  legibus  temperent  nihil  supra 
mercedem  gloriae  temporalis  acquirunt;  et  cum  praesentem  vitam 
decenter  exornent,  aeternae  tamen  beatitudinis  praemium  non  ha¬ 
bent  ;  quia  rectas  actiones  et  bona  studia  non  ad  ejus  laudem 
atque  honorem  referunt  a  quo  acceperunt,  ut  in  ipsa  animali  discre¬ 
tione  sublimius  saperent  et  excellentius  ceteris  enitescerent.  »  — 
Yide  Ripalda  (1.  c.  sect.  4.). 

769.  III.  Haec  omnia  argumenta  ex  traditione  desumpta  majus 
adhuc  robur  accipiunt  ex  duplici  animadversione,  quam  proponit 
Ripalda  (loc.  c.  sect.  6.).  Prima  est :  Semipelagiani  solum  con¬ 
tendebant  aliquod  meriti  genus  ,  a  congruo  et  condigno  praescin¬ 
dens,  quod  praeberet  initium  nostrae  justificationi  aut  fidei,  facul¬ 
tati  naturali  tribuere:  ideoque  interdum  solum  congruum  meritum 
eorum  asserta  comprehendebant.  Ergo  nisi  omne  meritum  viribus 
naturae  elicitum  ,  tam  congruum  quam  condignum  ,  everterent 
Ecclesiae  Patres,  indemnem  relinquerent  adversariorum  doctrinam. 

Altera:  Illud  meritum  ante  gratiam,  et  fidem  colligunt  Patres 
ex  doctrina  Semipelagianorum,  quod  ipsi  Patres  adscribunt  fidei 
post  gratiam:  at  meritum  fidei  elicitae  ex  gratia  ab  homine  fideli 
et  peccatore,  omnium  quidem  catholice  sentientium  judicio,  non 
est  condignum  sed  congruum.  Ergo  ex  doctrina  Semipelagiano¬ 
rum  non  deprehenditur  determinate  et  necessario  meritum  con¬ 
dignum  sed  congruum.  Consequentia  est  legitima.  Minor  a  nullo 
theologo  negatur.  Major  est  expresse  S.  Augustini  (de  Praed. 
Sanet,  c.  2.),  ubi  ait:  «Quis  autem  dicat  eum,  qui  jam  coepit 
credere,  ab  illo  in  quem  credidit,  nihil  mereri?  Unde  fit,  ut  jam 
merenti  cetera  dicantur  addi  retributione  divina,  ac  per  hoc  gra¬ 
tiam  secundum  merita  nostra  dari.  Quod  objectum  sibi  Pelagius, 
ne  damnaretur,  ipse  damnavit.  » 

770.  IY.  Ex  ratione  theologica.  «Actus  perducentes  ad  finem», 
inquit  D.  Thomas  (1.  2.  q.  109.  art.  5.),  «oportet  esse  fini  pro- 
portionatos.  Nullus  autem  actus  excedit  proportionem  principii 

activi;  et  ideo  videmus  in  rebus  naturalibus,  quod  nulla  res  pot¬ 
est  perficere  effectum  per  suam  operationem,  qui  excedat  virtu¬ 
tem  activam;  sed  solum  potest  producere  per  operationem  suam 
effectum  sum  virtuti  proportionatum.  Vita  autem  aeterna  est  finis 
.  excedens  proportionem  naturae  humanae,  ut  ex  supra  dictis  patet 
(q.  5.  art.  5.)  et  ideo  homo  per  sua  naturalia  non  potest  produ¬ 
cere  opera  meritoria  proportionata  vitae  aeternae;  sed  ad  hoc  exi¬ 
gitur  altior  virtus  ,  quae  est  virtus  gratiae.  Et  ideo  sine  gratia 
homo  non  potest  mereri  vitam  aeternam.  »  —  Cf.  etiam  quae  ha¬ 
bet  (1.  2.  q.  112.  a.  2.;  cent.  Gentes  ,  1.  3.  c.  149.;  Quodlib.  1. 
a.  7.). 

771.  Proh.  2(la  pars.  I.  Nullum  opus  salutare  fit  absque  auxi¬ 
lio  gratiae  ;  atqui  si  daretur  positiva  dispositio  ad  primam  gra¬ 
tiam  auxiliantem,  ea  esset  salutaris.  Ergo  nequit  illa  haberi  sine 
gratia.  Quare  merito  docet  D.  Thomas  (1.  2.  q.  112.  a.  2.),  pri¬ 
mam  gratiam  non  exigere  praeparationem.  «  Gratia  »,  inquit , 
«dicitur  dupliciter:  quandoque  quidem  ipsum  habituale  donum 
Dei;  quandoque  autem  auxilium  Dei  moventis  animam  ad  bonum. 
Primo  igitur  modo  accipiendo  gratiam  ,  praeexigitur  ad  gratiam 
aliqua  gratiae  praeparatio;  quia  nulla  forma  potest  esse  nisi  in 
materia  disposita.  Sed  si  loquamur  de  gratia  secundum  quod  si¬ 
gnificat  auxilium  Dei  moventis  ad  bonum  ,  sic  nulla  praeparatio 
requiritur  ex  parte  hominis,  quasi  praeveniens  divinum  auxilium; 
sed  potius  quaecumque  praeparatio  in  homine  esse  potest ,  est  ex 
auxilio  Dei  moventis  animam  ad  bonum.  Et  secundum  hoc  ipse 
bonus  motus  liberi  arbitrii,  quo  quis  praeparatur  ad  donum  gra¬ 
tiae  suscipiendum,  est  actus  liberi  arbitrii  moti  a  Deo.  Et  quan¬ 
tum  ad  hoc  dicitur  homo  se  praeparare  ,  secundum  illud  Prov. 
(XVI.  1.):  ‘Hominis  est  praeparare  animum;’  et  est  principaliter 
a  Deo  movente  liberum  arbitrium.  Et  secundum  hoc  dicitur  a 
Deo  voluntas  hominis  praeparari  ,  et  a  Domino  gressus  hominis 
dirigi.  » 

772.  II.  Qualecumque  initium  fidei  et  salutis  ,  uti  ostendimus 
contra  Semipelagianos  ,  non  potest  haberi  sine  gratia  ;  atqui  si 
natura  positive  disponeretur  suis  viribus  ad  primam  gratiam  , 
daretur  initium  fidei  et  salutis  absque  auxilio  gratiae.  Ergo.  — 

Uncle  D.  Thom.  (quodlib.  1.  a.  7.),  ait:  «Ad  errorem  Pelagia- 
num  pertinet  dicere,  quod  homo  possit  se  ad  gratiam  praeparare 
absque  auxilio  divinae  gratiae  :  et  est  contra  Apostolum  ,  qui 
(Phil.  I.  6.),  dicit:  ‘Qui  coepit  in  vobis  opus  bonum,  ipse  per¬ 
ficiet.’  » 

773.  III.  Patres  aeque  ac  Concilia  non  videbantur  sibi  satis 
cavisse  a  Semipelagianis,  nisi  asserendo,  naturam  ante  omne  au¬ 
xilium  gratiae  nihil  posse  praeter  peccatum  et  mendacium  ,  ut 
liquet  ex  Augustino  (1.  2.  de  Pecc.  Merit.  c.  18.;  1.  4.  cont. 
Julian.  c.  3.  n.  15.)  alibique;  ex  Prospero  (ad  Capit.  Gallorum, 
cap.  6.);  ex  Arausic.  (can.  22.).  Ergo  facultati  naturae  nulla  di¬ 
spositio  positiva  ad  gratiam  ex  eorum  sensu  concedenda  est. 

774.  IV.  Si  daretur  positiva  dispositio  ad  primam  gratiam  vi¬ 
ribus  naturae,  ea  profecto  haberet  veram  connexionem  cum  ipsa 
gratia.  Atqui  hujusmodi  connexio  admitti  nequit.  Etenim  non  est 
connexio  ratione  ipsius  gratiae,  quasi  haec  exigeret  illam  dispo¬ 
sitionem:  siquidem  Isa.  (LXV.  1.)  dicitur:  «Invenerunt,  qui  non 
quaesiverunt  me. . . .  Expandi  manus  meas  tota  die  ad  populum 
incredulum,  qui  graditur  in  via  non  bona  post  cogitationes  suas;» 
quod  S.  Augustinus  (lib.  1.  cont.  duas  epist.  Pelag.  c.  19.;  et  1. 
de  Grat.  ac  Lib.  Arb.  c.  6.  n.  14.)  probat,  expendens  hanc  Dei 
gratiam  in  vocatione  Pauli.  Neque  est  connexio  ratione  ipsius 
dispositionis,  quasi  ipsa  posita  exigeret  collationem  gratiae;  si¬ 
quidem  nihil  naturale  potest  exigere  supernaturale.  Ergo. 

Conf.  Quoties  aliquis  actus  intrinsece  supernaturalis  supponit 
et  exigit  actus  praevios  ad  sui  existentiam  ,  hi  sunt  intrinsece 
supernaturales.  Ita,  ex.  gr.,  amor  supernaturalis  supponit  cogni¬ 
tionem  supernaturalem ;  assensus  fidei  supernaturalis  piam  affe¬ 
ctionem  supernaturalem  etc.  Ergo  si  prima  gratia  supponeret  ali¬ 
quam  dispositionem  in  subjecto,  haec  dispositio  deberet  esse  super¬ 
naturalis.  Atqui  viribus  naturae  nulla  supernaturalis  dispositio 
poni  potest.  Ergo.  —  Vide  Ripalda  (d.  18.  sect.  2.). 

775.  Prob.  3,ia  pars.  I.  Nequit  homo  per  preces  viribus  natu¬ 
rae  lusas  primam  gratiam  impetrare  ,  si  ipsae  preces  quae  Deum 
moveant  ad  elargiendam  gratiam,  gratiam,  cum  qua  fiant,  sup¬ 
ponunt.  Atqui  ita  est.  Nam  — 

1)  Id  praedicat  Paulus  (Rom.  VIII.  26.):  «Quid  oremus,  sicut 
oportet  nescimus  ,  sed  Spiritus  postulat  pro  nobis  [vel  ut  Augu¬ 
stinus  legit  cum  aliis]  interpellat  gemitibus  inenarrabilibus. » 
Quem  loco  expendens  S.  Augustinus  contra  Pelagianos  (Epist.  94. 
n.  16.):  «Dictum  interpellat,  quia  interpellare  nos  facit,  nobis- 
que  interpellandi  et  gemendi  inspirat  affectum.  »  Ergo  non  a  no¬ 
bis  ,  sed  a  Spiritu  Dei  accipimus  affectum  salubriter  orandi.  — 
Idem  exprimit  (Joan.  XV.  7.):  «Si  manseritis  in  me,  et  verba 
mea  in  vobis  manserint ,  quodcumque  volueritis  ,  petetis  et  fiet 
vobis.  »  Quod  exponens  Chrysostomus  (Hom.  75.)  nostram  con¬ 
firmat  doctrinam. 

2)  Cone.  Araus.  (can.  3.):  «  Si  quis  per  invocationem  humanam 
gratiam  Dei  dicit  conferri,  non  autem  ipsam  gratiam  facere,  ut 
invocetur  a  nobis,  contradicit  Prophetae,  vel  Apostolo,»  etc. 
Idem  habet  can.  6. 

3)  S.  Ambrosius  in  commentario  super  Isaiam  adductus  a 
S.  Augustino  (lib.  de  Dono  Persev.  c.  23.):  «  Orare  Deum  gratiae 
spiritualis  est ,  sicut  scriptum  est ,  nemo  dicit  Dominus  Jesus  , 
nisi  in  Spiritu  Sancto.»  —  S.  Aug.  (ibid.):  « Intelligimus,  et  hoc 
ipsum  esse  donum  Dei ,  ut  veraci  corde  ,  et  spiritualiter  clame¬ 
mus  ad  Deum.  Attendant  ergo  quomodo  falluntur ,  qui  putant 
esse  a  nobis  et  non  dari  nobis  ,  ut  petamus  ,  quaeramus  ,  pulse¬ 
mus. . .  neque  volunt  intelligere,  etiam  hoc  divini  muneris  esse, 
ut  oremus  ;  accepimus  enim  Spiritum  adoptionis  filiorum  in  quo 
clamamus  Abba  Pater.»  —  S.  Prosper  (cont.  Collat.  c.  2.):  «Quod 
in  petentibus,  quaerentibus,  pulsantibusque  miraris,  cur  non  eidem 
;gratiae  quae  desideratur,  adseribis?»  Et  (lib.  Epigram.  27.):  — 

«  Nam  cur  non  cupide  mens  quserat,  qute  Deus  offert, 

Cui ,  danda  ut  recte  posceret ,  ipse  dedit  ?  » 

Vide  Ripalda  (disp.  19.  sect.  2.). 

776.  II.  Possunt  hic  repeti  quaedam  ex  rationibus  datis  pro 
parte  praecedenti  :  1)  quia  omne  opus  salutare  perficitur  auxilio 
gratiae  :  oratio  autem  impetrans  gratiam  salutaris  est.  —  2)  Ne¬ 
quit  natura  suis  viribus  initiare  salutem;  initiaret  autem  salu¬ 
tem,  si  obsecrationes  humanae  impetrarent  gratiam. — 3)  Omne  de- 

siderium  supernaturalium  conducens  in  salutem  supra  naturam 
est:  orationes  autem  rerum  supernaturalium,  Deo  acceptae,  desi¬ 
deria  sunt  conducentia  in  salutem. 

777.  Scholion.  Ad  solvendas  objectiones  contra  hanc  thesim  ,. 
revocari  imprimis  debent  quae  diximus  ( nn.  255.  298.  seqq.  ). 
Quomodo  autem  intelligi  debeat  axioma  «facienti  quod  in  se  est 
Deus  non  denegat  gratiam ,  »  paulo  infra  dicemus,  ubi  de  infide¬ 
libus  sermo  erit.  Hic  igitur  sequentes  tantum  objectiones  paucis 
refellere  satis  erit. 

778.  Dices  Deus  non  est  acceptor  personarum:  ergo  aliquod 
meritum  ex  parte  naturae  expectat  Deus  ad  conferendum  auxilia 
gratiae  uni  potius  quam  alteri. 

Respondetur:  1)  Non  est  vitium  acceptionis  personarum,  nisi  ubi 
est  obligatio  justitiae.  Solus  enim  qui  tenetur  omnibus  dare  et  uni 
dat  potius  quam  alteri,  acceptor  personarum  censetur.  Deus  autem 
ex  justitia  non  tenetur  dare  auxilia  supernaturalia  gratiae.  Unde 
cum  S.  Aug.  (lib.  2.  cont.  2.  Epist.  Pelag.  c.  7.  n.  13.),  dicimus: 
Non  est  acceptio  personarum,  ubi  non  est  iniquitas:  non  est  ini¬ 
quitas  ,  ubi  quis  donat  cui  vult ,  sed  neminem  fraudat ;  scilicet 
quia  non  negat  quod  debet,  sed  cui  vult,  donat,  quod  non  debet. 
Sicut  et  Mattii.  (XX.  13.)  paterfamilias  dixit  operario  murmu¬ 
ranti  :  «  Amice  ,  non  facio  tibi  injuriam.  »  —  2)  Deus  omnibus 
providet  auxilia  sufficientia  gratiae,  etiam  gentilibus,  quibus  sa¬ 
lutem  et  eximia  quaeque  dona  possint  consequi ,  ut  ostendemus 
inferius. 

779.  Dices  II.:  In  potestate  cujusque  est  adipisci  salutem.  Non 
esset  autem,  si  proprio  merito,  aut  dispositioni  non  esset  anne¬ 
xum  initium  aut  primum  auxilium  salutis:  aliter  enim  talis  gra¬ 
tia,  ac  per  consequens  ipsa  salus  in  hominis  potestate  constituta 
non  esset.  Ergo. 

Respondetur  :  In  cujusque  potestate  positum  est  salvari  ;  non 
quia  aliqua  auxilia  gratiae  annexa  sint  merito  naturae  ,  sed  quia 
cujusque  voluntati  providet  Deus  independenter  ab  ejus  merito  , 
propter  merita  Christi  et  lege  elevationis  supernaturalis,  auxilia 
gratiae  sufficientia  saltem  remota,  quibus  ad  vitam  deinde  aeter¬ 
nam  pervenire  queat.  Unde  Cone.  Senonense,  (anno  1528.  can.  15.),. 

docet:  «Neque  tamen  tanta  gratiae  necessitas  libero  praejudicat 
arbitrio,  cum  ipsa  semper  sit  in  promptu,  neque  momentum  qui¬ 
dem  praetereat,  in  quo  Deus  non  stet  ad  ostium,  et  pulset,  cui  si 
quis  aperuerit  januam,  intrabit  ad  illum.  » 

780.  Dices  III.:  Videtur  D.  Thomas  admittere  saltem  impetra¬ 
tionem  viribus  naturae.  Nam  (2.  2.  q.  83.  a.  16.),  ait:  «Oratio¬ 
nem  peccatoris  ex  bono  naturae  desiderio  procedentem  Deus  audit; 
non  quasi  ex  justitia,  quia  peccator  hoc  non  meretur,  sed  ex  pura 
misericordia,  si  pro  se  petat  necessaria  ad  salutem.  » 

Respondetur ,  negando  orationem  ex  bono  naturae  desiderio  pro¬ 
cedentem,  quam  Deus  exaudit,  intelligi  a  S.  Thoma  votum  naturae 
quod  excludit  gratiam,  sed  quod  excludit  culpam,  quam  solam  ibi 
ab  impetratione  misericordiae  removere  contendit.  Nam  (a.  praec. 
ad  1.),  posuerat  orationem  impetrantem  aliquam  gratiam  proce¬ 
dere  ex  praevenienti  dono  gratiae :  « Etiam  oratio  quae  impetrat 
gratiam,  procedit  ex  aliqua  gratia,  quasi  ex  gratuito  dono:  quia 
ipsum  orare  est  quoddam  donum  Dei  ,  ut  S.  Augustinus  dicit  in 
libro  de  perseverantia.  »  Item  in  lioc  art.  16.  post  objectum  te¬ 
stimonium  addit,  orationem  peccatoris,  quam  Deus  misericorditer 
acceptat,  fieri  debere,  «pie  ac  perseveranter»,  quae  conditiones 
regulariter  et  juxta  providentiam  praesentem  auxilium  gratiae 
supponunt. 

781.  Dices  IV.:  Legitur  (Matth.  XXV.  15.):  «Uni  dedit  quin¬ 
que  talenta,  alii  autem  duo,  alii  vero  unum,  unicuique  secun¬ 
dum  propriam  virtutem.  »  Ergo  videntur  gratiae  distribui  secun¬ 
dum  opera  naturalis  virtutis. 

Respondetur:  1)  Plures  interpretes  illud  «  secundum  propriam 
virtutem»  additum  esse  dicunt  solum  ad  explendam  narrationem 
parabolae.  «Non  significatur»,  inquit  Menochius  (in  hoc  loco.), 
«  supernaturalia  dona  dari  secundum  facultates  et  vires  natura¬ 
les:  sed  hoc  etiam  est  parabolae  parergon  ;  quia  enim  homines  , 
si  pecuniam  suam  servis  ad  lucrandum  distribuunt,  eam  tradunt 
spectata  singulorum  industria  et  prudentia  ;  ideo  Dominus  hoc 
parabolae  addidit  ,  quamvis  in  distributione  donorum  et  talento¬ 
rum  Dei  id  non  fiat.»  —  2)  Alii  in  sensu  talentorum  explanando 
varia  commentantur,  atque  per  ea  vel  intelligunt  dona  naturalia 
secundum  meritum  vel  capacitatem  naturae  distributa:  vel  gra- 

tias  gratis  datas,  quae  ad  sui  ministerium  perfectum  nonnunquam 
naturae  virtutem  et  aptitudinem  praesupponunt:  vel  gratiam  justi¬ 
ficantem,  quae  juxta  meritum  supernaturale  dispensatur.  —  3)  Quod 
si  quis  intelligere  velit  gratiam  actualem  distribui  «secundum 
propriam  virtutem;»  quo  pacto  id  recte  explicari  possit  dicemus 
ubi  de  axiomate  «facienti  quod  in  se  est,»  etc. 


ARTICULUS  SECUNDUS 

Praeambula  ad  Quaestiones  de  Dispensatione  Gratiae. 

* 

782.  Antequam  statuamus  gratiae  dispensationem  pro  singulis 
hominum  classibus  ,  quas  enuntiavimus  (n.  755.),  praestat  funda¬ 
menta  recolere,  quibus  ea  nititur,  ac  generalem  rationem,  qua 
divina  providentia  illam  disponit  exequiturque:  ita  totam  Catho¬ 
licam  doctrinam  ,  sub  uno  veluti  conspectu  ,  ab  initio  ponentes  , 
securius  in  singulis  quaestionibus  incedemus. 

783.  I.  «Nulla  esset»,  inquit  Bellarminus  (de  Grat.  et  Lib. 
Arbit.  1.  2.  c.  4.),  «  in  Deo  iniquitas  ,  si  non  solum  aliquibus  , 
sed  etiam  omnibus  hominibus  auxilium  sufficiens  ad  salutem  ne¬ 
garet.  Haec  (propositio)  certissima  est  apud  eos,  qui  ex  divinis 
litteris  peccatum  originale  noverunt;  nam  cum  per  peccatum  primi 
hominis  nascamur  omnes  filii  irae,  ut  Apostolus  docet  (adEphes.  II.), 
nihil  nobis  jure  debetur  nisi  poena.  Hinc  (Sap.  XII.)  dicit  Spiri¬ 
tus  Sanctus  :  ‘  Quis  stabit  contra  judicium  tuum  ,  aut  quis  tibi 
imputabit  si  perierint  nationes,  quas  tu  fecisti.’»  —  Unde  D.  Tho- 
mas  (1.  2.  q.  106.  a.  3.  ad  1.),  ait  :  «  Humanum  genus  propter 
peccatum  primi  parentis  meruit  privari  auxilio  gratiae  ;  et  ideo 
quibuscumque  non  datur,  hoc  est  ex  justitia;  quibuscumque  autem 
datur,  hoc  est  ex  gratia,  ut  S.  Augustinus  dicit  in  lib.  de  Perfect. 
Justitiae. »  Cum  igitur  gratiae  dispensatio  a  misericordi  Dei  libe- 
ralitate  tota  pendeat;  ambitus,  quo  gratiarum  distributio  contine¬ 
tur,  nequit  aliter  determinari,  quam  ex  iis  quae  benignissime  nobis 
a  Deo  revelata  sunt. 

784.  Duo  autem  praecipue  hac  in  re  prae  oculis  habenda  sunt. 
Primum  est:  Deus  supposito  etiam  peccato  originali,  vult  volun- 

tate  sincera,  antecedente,  conditionata  omnes  et  singulos  homines 
salvos  fieri,  juxta  illud  Apostoli  (I.  Tim.  II.  1.  seqq.):  «Obsecro 
igitur  primum  omnium  fieri  obsecrationes,  orationes,  postulatio¬ 
nes,  gratiarum  actiones,  pro  omnibus  hominibus:  pro  regibus,  et 
omnibus  qui  in  sublimitate  sunt ,  ut  quietam  et  tranquillam  vi¬ 
tam  agamus,  in  omni  pietate  et  castitate;  hoc  enim  bonum  est, 
et  acceptum  coram  Salvatore  nostro  Deo,  qui  omnes  homines  vult 
salvos  fieri  ,  et  ad  agnitionem  veritatis  venire.  »  Quod  si  Deus 
sincere  vult  omnes  homines  salvos  fieri  ,  ita  providere  debet  ut 
omnes  habere  possint  necessaria  salutis  media,  adeoque  qui  non 
salvantur,  non  Deo  sed  sibi  id  tribuant. 

Alterum  est:  Christus  pro  omnium  salute  mortuus  est,  et  pro 
omnibus  satisfecit.  Christus  enim  ex  eodem  affectu  et  voluntate  ap¬ 
plicationis  meritorum  suorum  passus  et  mortuus  est  pro  hominibus, 
quo  Deus  vult  ipsorum  salutem,  teste  ipso  Christo  (Joan.  YI.  38.) 
de  se  ipso  dicente:  «Descendi  de  coelo,  non  ut  faciam  volunta¬ 
tem  meam,  sed  voluntatem  ejus,  qui  misit  me;»  et  Joan.  (VIII.  29.): 
«Ego  quae  placita  sunt  ei,  facio  semper.  »  Unde  Apostolus  (I.  ad 
Tim.  1.  c.),  addit:  «  unus  enim  Deus ,  unus  et  mediator  Dei  et  ho¬ 
minum,  homo  Christus  Jesus  qui  dedit  redemptionem  semetipsum 
pro  omnibus.  »  Quod  si  Christus  pro  omnibus  mortuus  est,  omni¬ 
bus  promeruit  salutis  media,  quae  proinde  intuitu  meritorum  ejus 
omnibus,  quantum  ex  Deo  est,  praesto  esse  debent. 

785.  At  licet  haec  vera  sint  de  .omnibus,  non  habent  tamen  pro 
omnibus  eumdem  certitudinis  gradum.  Unde,  statuta  thesi,  quod 
Deus  voluntate  antecedente  vult  salutem  non  modo  eorum  qui 
salvantur — sed  omnium  adultorum,  subdit  Card.  Franzelin  (de 
Deo  Uno,  thes.  49.  pag.  483.):  «  Duas  partes  thesis  complectitur, 
quae  licet  iisdem  fere  documentis  revelationis  ex  Scriptura  et 
Patribus  theologice  probentur,  spectata  tamen  solemni  et  expli- 
cita  Ecclesiae  definitione  non  eodem  gradu  et  sub  eadem  censura 
pars  utraque  proposita  est :  prior  enim  pars  definita  est  esse  de 
fide  ,  pars  altera  hactenus  non  est  definita  sub  hac  censura  ,  ut 
patet  ex  damnatione  propositionis  v.  Jansenii :  ‘  Semipelagianum 
est  dicere  ,  Christum  pro  omnibus  omnino  hominibus  mortuum 
esse.’  Damnata  est  a  Summis  Pontificibus  ut  4 falsa ,  temeraria , 
scandalosa;  et  intellecta  eo  sensu,  ut  Christus  pro  salute  dum- 

taxat  praedestinatorum  mortuus  sit,  impia,  blasphema,  contume¬ 
liosa ,  divinae  pietati  derogans,  haeretica Ex  hac  vero  damna¬ 
tione  ipsa  et  ex  paritate  fundamentorum,  quae  videbimus,  constat 
partem  etiam  secundam  certam  esse  ita,  ut  sine  temeritate  negari 
non  possit.  » 

786.  Unde — 1)  de  fide  est,  juxta  omnes,  Deum  non  solum  prae¬ 
destinatorum  salutem  velle,  nec  Christum  pro  iis  solum  mortuum 
esse. — 2)  Censet  Perrone  (1)  de  fide  etiam  esse,  Christum  mortuum 
esse  pro  omnibus  fidelibus.  —  3)  Si  vero  agatur  de  aliis  homini¬ 
bus,  sententia  asserens  Christum  pro  iis  omnibus  mortuum  esse, 
atque  Deum  omnium  salutem  sincere  velle,  ut  vera,  pia,  fidei 
proxima,  cui  nihil  nisi  explicita  Ecclesiae  definitio  deest  ut  sit 
de  fide ,  jam  communiter  traditur  in  Catholicis  scholis. 

787.  Ex  his  sternitur  via  ad  qualificandam  doctrinam  de  di¬ 
stributione  gratiae  diversis  hominum  classibus.  Ac  —  1)  de  fide 
est  dari  gratiam  ad  observantiam  praeceptorum  justis  omnibus. 
Id  definitum  fuit  contra  Lutherum  et  Calvinum  a  Cone.  Trident. 
(sess.  6.  can.  18.),  ubi  dicitur:  «Si  quis  dixerit,  Dei  praecepta 
liomini  etiam  justificato,  et  sub  gratia  constituto,  esse  ad  obser¬ 
vandum  impossibilia;  anathema  sit. »  Idem  patet  ex  eo  quod  Jan- 
senius  (1.  3.  de  G-rat.  Christ.  Salvator,  cap.  13.)  negat  omnibus 
adesse  gratiam,  qua  praeceptorum  observantia  possibilis  fiat;  imo 
hanc  non  tantum  infidelibus  excaecatis  ,  induratis  ,  sed  fidelibus 
quoque  ,  et  justis  deesse  :  ex  quibus  infert  suam  primam  inter 

(1)  “  Christum  autem,  »  iuquit  (de  Deo,  n.  460.),  «  pro  uou  prfedestinatis  saltem 
fidelibus  mortuum  esse ,  constat  primo  ex  symbolo  Costantinopolitano  ,  in  quo 
dicitur:  1  Qui  propter  nos  homines  et  propter  nostram  salutem  descendit  de  caelis.... 
crucifixus  etiam  pro  nobis;’  tum  ex  symbolo  Athanasiano,  in  quo  de  Christo  pari¬ 
ter  dicitur:  ‘Qui  passus  est  pro  salute  nostra;’  unde  sic  ratiocinamur:  De  fide 
sunt  omnes  articuli  in  utroque  symbolo  contenti ;  ergo  de  fide  est ,  filium  Dei  de 
ccelo  descendisse  et  crucifixum  fuisse  pro  salute  illorum  omnium,  pro  quibus  haec 
vocabula  nostram  et  nobis  supponunt,  ut  per  se  patet;  jam  vero  haec  vocabula 
supponunt  pro  omnibus  saltem  fidelibus,  licet  non  praedestinatis,  cum  omnes  fide¬ 
les  indiscriminatim  teneantur  eos  articulos  de  fide  credere :  ‘  Haec  est  enim  fides 
Catholica,  quam  nisi  quisque  fideliter  firmiterque  crediderit,  salvus  esse  non  pote¬ 
nt,’  ut  concludit  symbolum  Athanasianum;  ergo  de  fide  est  Christum  non  pro  so¬ 
lis  praedestinatis  mortuum  esse,  sed  etiam  pro  aliis  saltem  fidelibus,  ac  Deum 
proinde  voluntate  sincera  et  beneplaciti  velle  alios  salvos  fieri  quam  praedestina¬ 
tos,  saltem  fideles.  » 

Mazzella.  De  Gratia  Christi. 

damnatas  propositionem:  «Aliqua  Dei  praecepta  hominibus  justis 
volentibus,  et  conantibus  secundum  praesentes,  quas  habent  vires 
sunt  impossibilia,  deest  quoque  illis  gratia,  qua  possibilia  fiant. » 

2)  Si  vero  de  peccatoribus  praesertim  obstinatis,  et  de  infideli¬ 
bus  sermo  sit ,  non  defuerunt  pauci  theologi  Catholici ,  praeter 
Jansenianos  ,  qui  putarent  eos  quandoque  privari  auxiliis  etiam 
remote  sufficientibus  ad  salutem.  Attamen  quamplurimi  theologi 
.Catholici,  teste  Bellarmino  (de  Grat.  et  Lib.  Arb.  lib.  2.  cap.  1.), 
docent  omnibus  hominibus  pro  loco  et  tempore  sufficiens  auxilium 
non  deesse.  Sed  ratio  divinae  providentiae  circa  peccatorum  ac 
infidelium  salutem,  et  qualificatio  doctrinae  uberius  declarabitur, 
ubi  de  iis  singillatim  agetur. 

788.  II.  Nunc,  ut  exponamus  sensum  doctrinae  deinde  statuen¬ 
dae,  dicimus,  «  Deum  pro  loco  et  tempore  conferre  omnibus  adul¬ 
tis  gratias  saltem  remote  sufficientes,  quibus  ita  ponitur  aeterna 
salus  in  eorum  potestate,  ut,  si  non  salventur,  ipsis  et  non  Deo 
id  sit  tribuendum.  »  Explicanda  sunt  singula  hujus  assertionis 
verba. 

789.  Dicimus  'primo,  Deum  omnibus  conferre  gratiam  saltem 
remote  sufficientem.  Non  enim  agitur  de  gratia  efficaci,  quae  cer¬ 
te  non  omnibus  ac  semper  conceditur;  nec  de  gratia  proxime  suf¬ 
ficiente,  qua  aliqui  privantur,  quia  remote  sufficiente  abutuntur. 

790.  Dicimus  secundo,  Deum  gratiam  conferre  omnibus.  Ad  cu¬ 
jus  intelligentiam,  animadvertimus — 1)  hic  non  agi  de  sola  gra¬ 
tiae  oblatione,  ut  nonnulli  minus  accurate  loquuntur,  aut  etiam 
subdole,  ut  fucum  faciant  imperitis:  sed  de  reali  gratiae  colla - 
tione.  «  Ille  enim»,  ait  clarissimus  Perrone  (de  Gratia, p.  1.  cap. 5. 
n.  372.),  «  qui  esurienti  panem  offerret,  quem  tamen  ipse  attin¬ 
gere  nequiret,  ei  illuderet;  ita  enim  esuriens  fame  interiret.  Sic 
etiam  Deus,  si  solum  offerret  gratiam,  quam  tamen  reipsa  non 
conferret,  homini  illuderet ,  non  autem  ipsum  adjuvaret,  quod 
vel  etiam  cogitare  absurdum  est.  » — 2)  Si  tamen  agatur  de  gra¬ 
tia  proxime  sufficiente,  dici  potest  quod  Deus  quandoque  illam 
offert,  sed  non  confert.  Licet  enim  Deus  paratus  sit  ad  dandum 
omnibus  auxilium  proxime  sufficiens  ad  salutem,  non  tamen  omni¬ 
bus  actu  dat  illud,  sed  tantum  remotum,  quo  quia  homo  non  bene 
utitur,  non  ei  confertur  proximum,  quod  Deus  offert,  et  si  per 

hominem  non  staret,  etiam  conferret.  —  3)  Idem  dici  potest  de 
vocatione  ad  fidem  respectu  infidelium:  gratia  illa  non  omnibus 
actu  confertur ,  sed  quibusdam  solum  offertur  ,  quatenus  Deus 
paratus  est  illam  dare,  si  per  eos  non  stet.  Conferuntur  aliae 
gratiae,  quibus  si  fideliter  consensissent,  contulisset  Deus  ipsam 
gratiam  fidei. 

791.  Dicimus  tertio ,  Deum  omnibus  gratiam  conferre  pro  loco 
et  tempore.  Ad  id  intelligendum,  notandum  est  quod  gratiae,  de 
quibus  agimus,  conferuntur  vel  ad  praecepta  servanda,  vel  ad  ju¬ 
stificationem  obtinendam.  Unde — 1)  Si  auxilium  confertur  ad  vi¬ 
tandum  peccatum,  tunc  datur,  cum  urget  obligatio  vitandi  pec¬ 
catum.  Quod  apertissimum  est,  quando  gratia  est  simpliciter  ne¬ 
cessaria  ad  servandum  praeceptum,  vel  ad  vitandum  peccatum. 
«  Vel  enim  »,  inquit  Suarez  (de  Grat.  1.  4.  cap.  10.  n.  14.),  «  au¬ 
xilium  gratiae  est  simpliciter  necessarium  propter  tentationem 
urgentem,  vel  quia  praeceptum  est  supernaturale,  et  tunc  si  ne¬ 
garetur  auxilium  sufficiens  in  certa  et  determinata  occasione, 
homo  non  servans  praeceptum  non  peccaret,  quia  sine  sufficienti 
auxilio  non  potest.  Qui  autem  non  facit  quod  non  potest,  non  pec¬ 
cat:  quod  maxime  verum  est,  quando  absolute  non  potest  in  par¬ 
ticulari  actu  et  occasione,  ut  in  lib.  2.  late  dictum  est.  At  vero 
nullus  peccator  excusatur  ab  observatione  praecepti,  vel  a  culpa 
in  transgressione  ejus,  propter  priora  peccata,  neque  propter  ob¬ 
durationem  suam,  nec  potest  vere  dicere,  ‘per  Deum  abest’;  ergo 
non  omnino  privatur  auxilio  sufficiente.  »  Idem  fere  docent,  quan¬ 
do  gratia  est  necessaria  ad  vincendam  moralem  impotentiam 
diu  servandi  totam  legem  naturalem:  id  tamen  quomodo  debeat 
intelligi,  accuratius  infra  dicemus;  interim  cf.  Bellarminum  (de 
Grat.  et  Lib.  Arb.  1.  2.  cc.  7.  8.). 

2)  Si  vero  auxilium  conferatur  ad  resurgendum  a  peccato,  tunc 
dicitur  dari  pro  loco  et  tempore.  Quod  importat — a)  non  ita  dari 
ut  continue  ac  semper  insit  homini  per  actualem  gratiam  exci¬ 
tantem.  «  Videturque  manifestum  »,  inquit  Suarez  (loc.  cit.  n.  3.), 
«  quia  gratia  excitans  consistit  in  actibus  vitalibus,  qui  non  fiunt 
sine  sensu  et  cogitatione  ipsorum:  nam  ad  hoc  ipsum  dantur,  ut 
excitent  hominem,  ut  ex  dormiente  faciant  vigilantem  et  atten¬ 
dentem,  quod  non  potest  esse  sine  aliqua  experientia  talium  actuum. 

Ex  ipsamet  autem  experientia  constat ,  non  omni  tempore  ,  vel 
omnibus  momentis  fieri,  vel  percipi  a  peccatoribus  in  se  ipsis 
tales  actus:  ergo  non  recipiunt  isto  modo  semper  et  continuo  hanc 
gratiam  sufficientem.  »  Unde  «  Scriptura  hos  motus  non  semper 
dari  indicat;  dicitur  enim  (Ps.  XCIV.):  ‘Hodie  si  vocem  ejus  au¬ 
dieritis,  nolite  obdurare  corda  vestra’.  Nam  ille  modus  loquendi 
sub  conditione  indicat  vocem  Domini  non  semper  insonare;  et 
(Apoc.  III.)  dicit  Deus:  ‘Ego  sto  ad  ostium,  et  pulso’;  qua  me¬ 
taphora  significatur  Deum  semper  stare  ad  januam,  non  tamen 
semper  pulsare,  sicut  homo  prudens  facere  solet.  » — b)  Dari  au¬ 
xilium  pro  loco  et  tempore  importat  dari  tempore  opportuno. 
«  Nam  »,  inquit  idem  Suarez  (loc.  cit.  n.  6.),  «  Deus  de  se  para¬ 
tus  est  ad  dandam  excitantem  gratiam,  et  non  semper  actu  dat; 
ergo  saltem  daturus  est  temporibus  opportunis,  juxta  illud  Psalm.: 
‘Adjutor  in  opportunitatibus,  in  tribulatione’.  » 

792.  At  quaeri  ulterius  potest  «  quaenam  sint  illa  tempora  op¬ 
portuna.  »  Animadvertamus  cum  Suarez  (1.  c.  n.  6.):  «  Deum  dare 

hanc  sufficientem  excitationem  ,  vel  per  externum  verbum  suae 

\ 

praedicationis,  aliave  similia  objecta,  ut  sunt  exempla  Sanctorum, 
Dei  beneficia,  tribulationes,  etc.;  vel  mere  interius:  prioremque 
modum  esse  ordinarium  et  communem,  posteriorem  vero  magis 
peculiarem  et  extraordinarium.  Unde  ad  priorem  modum  ex¬ 
citationis  relicta  sunt  a  Christo  media,  et  veluti  ordinaria  or¬ 
gana,  quibus  Deus  utitur  ad  excitandos  peccatores  ad  poeniten¬ 
tiam.  » 

793.  His  positis — 1)  quoad  medium  ordinarium  et  commune , 
dicendum  videtur,  quod  quoties  similis  occasio  occurrit,  in  qua 
homo  per  hujusmodi  ordinarias  causas  exterius  excitetur,  Deus 
actu  etiam  interius  excitat  cor:  et  quantum  credibile  est,  unum 
ex  temporibus  opportunis,  in  quo  Deus  tangit  cor,  et  actu  pul¬ 
sat  interius,  est  illud,  in  quo  verbum  externae  praedicationis,  vel 
aliud  objectum  aequivalens  exterius  incipit  excitare  homines.  Quod 
ostenditur  tum  quia  illud  videtur  esse  tempus  maxime  opportu¬ 
num;  tum  etiam,  quia  illa  externa  excitatio  est  quasi  causa  se¬ 
cunda,  a  Deo  ordinata  ad  illum  effectum  ,  et  interna  excitatio 
Dei  sufficiens  est  quasi  necessarius  concursus  vel  adjutorium  re¬ 
quisitum  ut  illa  causa  possit  effectum  illum  consequi;  ergo  ad  or- 

dinariam  providentiam  gratiae  spectat,  ut  Deus  tunc  conferat  au¬ 
xilium  ex  parte  ejus  necessarium. 

Hinc  Apostolus  (Rom.  X.  14.  seqq.)  de  praedicatione  evange- 
lica  ait:  «  Quomodo  invocabunt,  in  quem  non  crediderunt?  Aut 
quomodo  credent  ei,  quem  non  audierunt?  Quomodo  autem  au¬ 
dient  sine  praedicante  ?  Quomodo  vero  praedicabunt,  nisi  mittan¬ 
tur?  Sicut  scriptum  est:  quam  speciosi  pedes  evangelizantium  pa¬ 
cem,  evangelizantium  bona!....  Ergo  fides  ex  auditu,  auditus  au¬ 
tem  per  verbum  Christi.  » — Et  S.  Augustinus  (in  Joan.  tract.  12. 
n.  5.);  «  Nemo  videt  Spiritum:  et  quomodo  audimus  vocem  Spi¬ 
ritus?  Sonat  Psalmus,  vox  est  Spiritus:  sonat  Evangelium,  vox 
est  Spiritus:  sonat  sermo  divinus,  vox  est  Spiritus.  ‘Vocem  ejus 
audis  et  nescis,  unde  veniat  et  quo  vadat’.  »  Saepissime  autem 
utitur  Deus  tribulationibus  ad  convertendum  peccatorem,  et  per¬ 
ducendos  justos  ad  majorem  perfectionem.  Eccli.  (III.  17.)  dici¬ 
tur:  «  In  die  tribulationis  commemorabitur  tui,  et  sicut  in  sere¬ 
no  glacies,  solventur  peccata  tua.  »  Et  (XXXV.  26.):  «  Speciosa 
misericordia  Dei  in  tempore  tribulationis  ,  quasi  nubes  pluviae 
in  tempore  siccitatis.  » — Ps.  (XXXIII.  19.):  «  Juxta  est  Dominus 
iis  qui  tribulato  sunt  corde  »,  etc.  Filius  prodigus  in  maxima 
egestate  fame  tabescens,  ad  Patrem  redire  decrevit.  Unde  S.  Au¬ 
gustinus  (Enar.  2.  in  Ps.  21.  n.  4.),  dicit:  «  Intelligat  homo,  me¬ 
dicum  esse  Deum,  et  tribulationem  medicamentum  esse  ad  salu¬ 
tem,  non  poenam  ad  damnationem.  Sub  medicamento  positus  ure¬ 
ris,  secaris,  clamas:  non  audit  medicus  ad  voluntatem,  sed  audit 
ad  sanitatem.  » — Cf.  Suarez  (1.  c.  n.  3-8.). 

2)  Quoad  modum  vero  minus  ordinarium, seu.  quoad  excita¬ 
tionem  mere  internam  non  tam  facile  possumus  certa  tempora 
opportuna  designare,  pro  quibus  certa  sit  divina  excitatio  inte¬ 
rior  ad  poenitentiam.  Unde  maxime  videtur  pendere  ex  arbitrio 
Dei,  qui  singulis  tribuit  haec  extraordinaria  dona  prout  vult.  Pos¬ 
sumus  tamen  dicere  tempus  aliquod  esse  pro  quo  poenitentia  est 
absolute  necessaria  ad  salutem  aeternam,  ut  si  homo  fidelis  in 
peccato  existens  in  articulo  mortis  constituatur;  et  in  tali  tem¬ 
pore  credibile  valde  est,  etiamsi  desint  motiva  externa  quae  ad 
poenitentiam  excitent,  Deum  statim  pulsare  cor,  nec  deesse  un¬ 
quam  homini  in  tali  opportunitate,  quin  ita  illum  excitet.  Ratio 


550  DISP.  IV. —  DE  DIVINA  GRATIJE  OECONOMIA. 

est,  quia  tunc  illud  auxilium  est  valde  necessarium  ad  salutem, 
Deus  autem  in  rebus  adeo  necessariis  non  deest. 

794.  III.  Si  quis  autem  quaerat:  quibus  modis ,  quanam  mensu - 
ra  Deus  gratiam  confert?  Respondemus  imprimis  cum  Auctore 
libri  de  Yocat.  Gent.  (lib.  2.  cap.  31.):  «  Gratia  Dei  omnibus  ho¬ 
minibus  adfuit  providentia  quidem  pari  et  bonitate  generali ; 
sed  multimodo  opere,  diyersaque  mensura;  quoniam  sive  occulte, 
sive  manifeste,  ‘ipse  est’,  ut  ait  Apostolus,  ‘Salvator  hominum, 
maxime  fidelium’.  »  Sane  multis  ac  diversis  modis  homines  exci¬ 
tari  Spiritus  Sancti  gratia,  jam  audivimus  a  S.  Prospero  (n.645.); 
eos  vero  nobis  saepe  occultos  esse,  patet  ex  Joan.  (III.  8.),  ubi 
legitur:  «  Spiritus  ubi  vult  spirat,  et  vocem  ejus  audis  ,  sed  ne¬ 
scis  unde  veniat,  aut  quo  vadat.  »  Quae  verba  Christi  ita  S.  Chry- 
sostomus  interpretatur:  «  Si  venti  »,  inquit,  «  quem  sensu,  nempe 
auditu  et  tactu  percipis,  impetum  explicare  non  potes  nec  viam 
ejus  nosti;  cur  divini  Spiritus  operationem  curiose  exploras,  qui 
venti  vim  non  intelligis,  etsi  sonum  audias?....  Atqui  ventus  est 
corpus,  licet  tenuissimum;  nam  quod  sensui  subjicitur  corpus  est. 
Si  ergo  non  aegre  fers,  quod  corpus  non  videas,  neque  ideo  ipsum 
esse  diffiteris,  cur  de  Spiritu  audiens  turbaris,  et  tot  rationes 
exigis,  cum  tamen  id  circa  corpus  non  agas?  » 

795.  Quoad  mensuram  vero,  qua  gratia  confertur,  duo  impri¬ 
mis  certa  sunt:  1)  Quamvis  gratia  necessaria  ad  salutem  ita  omni¬ 
bus  conferatur,  ut  qui  non  salvantur  non  debeant  Deo,  sed  sibi 
tribuere;  plenior  tamen  gratiae  mensura  pendet  a  Deo,  qui  liber¬ 
rime,  ut  diximus,  illam  confert.  Unde  dicitur  Eph.  (IY.  7.):  «  Uni¬ 
cuique  autem  nostrum  data  est  gratia,  secundum  mensuram  do¬ 
nationis  Christi.  »  Cf.  etiam  Rom.  (XII.). 

2)  Mensura  gratiae  non  est  aequalis  in  omnibus.  «  Haec  pro¬ 
positio  »,  inquit  Bellarminus  (de  Grat.  et  Lib.  Arb.  1.  2.  c.  2.), 
« in  divinis  litteris  ita  luculenter  habetur,  ut  mirum  videri  pos¬ 
sit  ab  ullo  unquam  fuisse  negatam.  Urget  S.  Augustinus  illud 
(Sap.  IY.):  ‘Raptus  est  ne  malitia  mutaret  intellectum  ejus,  aut 
ne  fictio  deciperet  animam  illius’.  Certe  enim  non  omnibus  hoc 
praestat  Deus,  ut  eos  rapiat,  antequam  in  peccata  labantur.  Ur¬ 
get  etiam  illud  (Matth.  XI.):  ‘Si  in  Tyro  et  Sidone  haec  facta 
luissent,  in  cinere  et  cilicio  poenitentiam  egissent’.  Ubi  videmus 

Deum  mirabili,  sed  justo,  et  sibi  soli  noto  judicio  non  solum  non 
aequaliter  omnibus  gratiae  auxilia  subministrare  ,  sed  etiam  iis 
quos  credituros  praevidebat,  si  miracula  Christi  vidissent,  ea  mi¬ 
racula  non  ostendisse,  et  eadem  illis  ostendisse,  quos  praevidebat 
quibuscumque  visis  miraculis,  minime  credituros.  » 

796.  Recte  deinde  advertit  Suarez  (de  Gratia,  1.  4.  cap.  10. 
n.  10.),  «  licet  Deus  hanc  gratiam  conferat  beneplacito  suo,  ni¬ 
hilominus  saepe  respicere  ad  bona  opera  per  priorem  gratiam 
facta,  ut  ad  dispositiones  peccatoris;  quia  orantem  vel  facientem 
eleemosynam  frequentius  Deus  excitat  ad  poenitentiam  per  inter¬ 
nas  inspirationes,  quam  eum  qui  talia  opera  negligit.  Nam  in 
hoc  sensu  dicitur  eleemosyna  remittere  peccata.  Et  idem  est  de 
remissione  injuriarum,  et  de  aliis  operibus  similibus.  »  —  Unde 
etiam  gratia  divina  persaepe  ad  parva  et  facilia  opera  nos  pro¬ 
vocat,  ut  illi  consentientes,  ad  uberiora  auxilia  recipienda  dispo¬ 
namur.  Ita  dubia  quandoque  de  morali  animae  nostrae  statu  in¬ 
surgunt,  ut  veritatem  inquirendi  propositum  in  mente  concipia¬ 
mus;  hinc  inde  ad  sacram  concionem  audiendam  vel  ad  pium  li¬ 
brum  legendum  nos  allectos  sentimus,  ut  inspirationem  divinam 
secuti,  magna  pro  anima  nostra  emolumenta  capiamus.  Praecipue 
vero  frequentissime  a  gratia  divina  ad  orationem  excitamur,  per 
quam  efficacia  auxilia  obtinere  possumus. 

797.  Nihilominus  non  ita  ea  lege  Deus  adstringitur,  ut  non  pos¬ 
sit,  et  quandoque  non  conferat  uberiora  auxilia  iis,  qui  pluribus 
peccatis  inquinantur,  aut  etiam  majoribus  gratiis  sunt  abusi. 
«  Cui  dubium  esse  potest  »,  inquit  Molina  (Concord.  q.  23.  art.  4. 
et  5.  disp.  1.  membr.  4.),  «  quin  multi  fuerint  ad  inferos  detru¬ 
si,  qui  pauciora  crimina,  quam  Maria  Magdalena,  quae  fuit  mu¬ 
lier  in  civitate  peccatrix,  ac  latro  cum  Christo  Domino  cruci  af¬ 
fixus,  commiserunt,  cum  tamen  hi  fuerint  de  numero  praedesti¬ 
natorum?  non  ergo  Deus  effectus  praedestinationis  pro  ratione 
usus  liberi  arbitrii  praevisi  solet  conferre.  Adde,  quod  interdum 
nonnullos  justos,  quos  Deus  praevidet  in  posterum  male  usuros 
libero  arbitrio,  si  diutius  vivant,  saepe  misericorditer  rapit  e  vita 
antequam  a  gratia  excidant,  juxta  illud  (Sap.  IV.):  ‘Raptus  est’, 
inquit,  ‘ne  malitia  mutaret  intellectum  ejus;  aut  ne  fictio  deci- 

peret  animam  illius',  cum  tamen  Saulem  ,  quem  constat  antea 
justum  fuisse,  multosque  alios  permiserit  postea  in  gravia  pec¬ 
cata  incidere,  quibuscum  e  vita  decesserunt.  » 

ARTICULUS  TERTIUS 

Utrum  Omnibus  et  Singulis  Justis  detur  Gratia  Necessaria 

ad  Salutem. 

§  I- 

Exponitur  Status  Quaestionis. 

798.  Ex  Ecclesiae  documentis,  quae  ad  rem  faciunt,  sufficit  haec 
pauca  recolere.  Concil.  Cartliagin.,  (anno  418.,  can.  3.)  statuit: 
«  Placuit,  ut  quicumque  dixerit,  gratiam  Dei,  in  qua  justificamur 
per  .Jesum  Christum  Dominum  nostrum  ,  ad  solam  remissionem 
peccatorum  valere,  quae  jam  commissa  sunt,  non  etiam  ad  adju¬ 
torium  ut  non  committantur;  anathema  sit.» — Arausic.  II.(cap.25.): 
«  Hoc  etiam  secundum  fidem  Catholicam  credimus,  quod  accepta 
per  baptismum  gratia  ,  omnes  baptizati  ,  Christo  auxiliante  et 
cooperante,  quae  ad  salutem  animae  pertinent,  possint  et  debeant, 
si  fideliter  laborare  voluerint,  adimplere.  »  —  Trident.  (sess.  6. 
cap.  11.),  ait:  «  Nemo  temeraria  illa,  et  a  Patribus  prohibita  voce 
uti,  [debet]  Dei  praecepta  homini  justificato  ad  observandum  esse 
impossibilia.  Nam  Deus  impossibilia  non  jubet,  sed  jubendo  mo¬ 
net  et  facere  quod  possis,  et  petere  quod  non  possis,  et  adjuvat 
ut  possis.  Cujus  mandata  gravia  non  sunt,  cujus  jugum  suave 
est  ,  et  onus  leve. . . .  Deus  namque  sua  gratia  semel  justificatos 
non  deserit ,  nisi  ab  eis  prius  deseratur.  »  Et  (can.  18.):  « Si 
quis  dixerit,  Dei  praecepta  homini  etiam  justificato,  et  sub  gra¬ 
tia  constituto,  esse  ad  observandum  impossibilia;  anathema  sit.  » 
Cf.  etiam  prop.  I.  damnatam  in  .Jansenio  (n.  499.). 

799.  Ad  vim  horum  decretorum  intelligendam,  recolamus  impri¬ 
mis  Lutherum  et  Calvinum  asseruisse  praecepta  Dei  hominibus  , 
etiam  justis,  esse  impossibilia,  praesertim  duo,  nempe  praece¬ 
ptum  de  diligendo  Deo  ex  toto  corde,  et  praeceptum  de  non 
concupiscendo.  Hunc  errorem  ,  etsi  alio  nomine  ,  renovavit 

.Tansenius  ,  quem  praecipue  hic  impetimus.  Scribit  enim  (de 
Gratia  Christi,  1.  3.  c.  13.):  «  Haec  igitur  omnia  plenissime  pla- 
nissimeque  demonstrant,  nihil  esse  in  S.  Augustini  doctrina  cer¬ 
tius  ac  fundatius,  quam  esse  praecepta  quaedam  ,  quae  hominibus 
non  tantum  infidelibus,  excaecatis,  obduratis;  sed  fidelibus  quoque 
et  justis,  volentibus,  conantibus,  secundum  praesentes  quas  habent 
vires,  sunt  impossibilia:  deesse  quoque  gratiam  qua  fiant  possi¬ 
bilia.  Hoc  enim  S.  Petri  exemplo,  aliisque  multis  quotidie  mani¬ 
festum  esse ,  qui  tentantur  ultra  quam  possint  sustinere.  »  Haud 
absimilis  est  propositio  Antonii  Arnaldi  ,  quam  Sacra  Facultas 
Parisiensis  (anno  1656.)  proscripsit:  «In  B.  Petro  exhibetur  homo 
justus,  cui  gratia,  sine  qua  nihil  possumus,  in  ea  defuit  occasione, 
in  qua  eum  non  peccasse  dici  non  potest.  » 

800.  At  quomodo  Jansenius  effugere  conabatur  condemnationem 
hujus  erroris  latam  a  Cone.  Trid.  contra  Novatores?  Duplici 
modo;  nam  primo  aiebat,  Concil.  Trident.  (sess.  6.  can.  18.)  da¬ 
mnasse  errorem  Lutheri  et  Calvini  ,  asserentium  mandata  Dei 
esse  homini  justo  impossibilia  ;  non  quia  gratia  illi  saepe  deest , 
sed  quia  concupiscentia  inquinat  omnia  justorum  opera.  —  Verum 
hujusmodi  effugium  nullius  est  momenti.  Etenim  — 

1)  Concilium  damnat  omnes  illos  ,  qui  quocumque  demum  ex 
capite  asseruerint,  mandata  Dei  esse  homini  justificato  hic  et  nunc 
impossibilia.  Ergo  cum  .Janseniani  asserant ,  ex  defectu  gratiae 
mandata  Dei  esse  homini  justificato  hic  et  nunc  impossibilia,  jam 
praedamnati  fuerunt  e  Tridentino. 

2)  Absurdum  illum  Lutheri  et  Calvini  errorem  fabulantium 
justum  in  omni  opere  peccare,  damnavit  Sancta  Synodus  eadem 
sessione  c.  25.  Ergo  hunc  ipsum  errorem  non  proscripsit  can.  18.; 
Concilia  enim  non  solent  eumdem  prorsus  errorem  pluribus  ca¬ 
nonibus  confodere,  praecipue  in  eadem  sessione. 

3)  Rationes,  quibus  Tridentinum  (cap.  11.)  veritatem  Catholi¬ 
cam  confirmat ,  manifeste  ostendunt ,  mandata  Dei  eo  ex  capite 
esse  possibilia  homini  justificato,  quia  sufficiente  gratia  non  de¬ 
stituitur;  dicitur  enim:  «Quia  Deus  jubendo  monet  facere  quod 
possis,  et  petere  quod  non  possis  et  adjuvat  ut  possis....  Quia 
mandata  ejus  gravia  non  sunt. . . .  Quia  Deus  sua  gratia  semel 
justificatos  non  deserit.  » 

801.  Dicebat  secundo  Jansenius  Tridentinum  (sess.  6.  cap.  11.), 
non  loqui  de  gratia  actuali,  sed  de  habituali  qua  Deus  non  spoliat 
justos,  nisi  illi  graviter  delinquendo  eam  deseruerint.  —  At  vero 

1)  Concilium  (loc.  cit.)  hortatur  fideles  ut  in  Dei  auxilio  firmis¬ 
simam  spem  collocent,  hanc  assignans  rationem,  quia  Deus  semel 
justificatos  non  deserit ,  nisi  ab  eis  prius  deseratur.  Jamvero  si 
horum  verborum  sensus  foret,  neminem  semel  justificatum,  gra¬ 
tia  sanctificante  sive  habituali  prius  spoliari ,  quam  ipse  Deum 
mortaliter  peccando  deseruerit,  Concilium  tam  inepte  ac  stolide 
loqueretur,  ac  ille,  qui  aegroto  mortem  graviter  timenti  diceret: 
bono  sis  animo  ,  ne  timeas  ,  spera  te  sanitatem  recuperaturum  ; 
quia  tamdiu  non  morieris,  quamdiu  vixeris. 

2)  Concilium  non  de  habituali,  sed  de  actuali  gratia  loqui  ma¬ 
nifeste  patet  ex  capite  13.  sess.  6.;  ubi  ait:  «In  Dei  auxilio  fir¬ 
missimam  spem  collocare  et  reponere  omnes  defient;  Deus  enim, 
nisi  ipsi  illius  gratiae  defuerint,  sicut  coepit  opus  bonum,  ita  per¬ 
ficiet,  operans  velle  et  perficere.  »  —  Cf.  Deschamps  ( de  Haeres. 
Jansen.  1.  2.  disp.  8.  c.  3.). 

802.  Doctrina  igitur  Catholica  est  «  dari  omnibus  et  singulis 
justis  gratiam  saltem  remote  sufficientem  ad  servandum  prae¬ 
ceptum,  quando,  si  illud  non  servarent,  exciderent  e  statu  justi¬ 
tiae:  hinc  numquam  illis  deesse  gratiam  necessariam  ad  salutem.» 

Dicimus  —  1)  omnibus  et  singulis  justis ;  non  enim  agitur  de 
illis  tantum  qui  actu  tentationes  superant ,  et  actu  mandata  ob¬ 
servant;  hi  enim  gratiam  habent  omnino  efficacem  (quod  Jansenii 
discipuli  non  diffitentur):  sed  de  illis  etiam,  qui  tentationi  misere 
succumbunt,  et  mandata  transgrediendo  e  statu  justitiae  excidunt, 
sive  dein  sint  praedestinati  sive  reprobi. 

Dicimus  —  2)  dari  gratiam  saltem  remote  sufficientem;  nam, 
ut  diximus  (n.  789.),  non  semper  datur  gratia  'proxime  sufficiens 
ad  praeceptum  servandum;  quandoque  datur  auxilium  remote  suf¬ 
ficiens,  quo  si  bene  utantur,  accipient  proxime  sufficiens.  Hinc, 
fit  ut  justi  omnes  habeant  potestatem  perseverandi  (n.  315.),  etsi 
non  omnes  actu  perseverent. 

Dicimus —  3)  quando ,  si  praeceptum  non  servarent ,  exciderent 
e  statu  justitiae:  quod  imprimis  importat  gratiam  dari  justis, 
quando  urget  praeceptum  obligans  sub  gravi.  Sed  insuper  notan- 

dum  est  cum  Suarez,  in  hujusmodi  occasione,  necessarium  esse, 
ut  homo  sciat  et  advertat  se  habere  tale  praeceptum  ,  et  hic  et 
nunc  ipsum  obligare.  Nam  si  homo  omnino  hoc  non  consideret, 
sed  naturaliter  oblitus  sit ,  quamvis  omittat ,  non  peccabit ,  ut 
constat,  et  ideo  necessarium  non  est,  ut  tunc  excitetur;  nec  per¬ 
tinet  ad  providentiam  gratiae  sufficientis  ut  Deus  semper  moveat 
ad  hujusmodi  considerationem  vel  advertentiam  pro  illo  tempore, 
ut  experimento  constat:  et  ratio  est,  quia  tunc  cessat  periculum 
culpae  ,  propter  quam  vitandam  est  necessarium  illud  auxilium. 
Similiter  necessarium  non  est  ut  tali  occasione,  in  qua  de  vitando 
actu  prohibito  agitur,  homo  sit  compos  sui,  et  ratione  utens,  nam 
si  adeo  perturbetur  usus  rationis,  ut  libertatis  etiam  usus  impe¬ 
diatur,  jam  pro  tunc  non  est  homo  in  statu  peccandi,  vel  bene 
moraliter  operandi ,  ut  constat ,  et  ideo  non  est  etiam  necessa¬ 
rium,  ut  nova  gratia  sufficiens  pro  tunc  conferatur ,  quia  cessat 
necessitas,  ut  declaratum  est.  At  vero  quando  ratio  est  apta  ad 
deliberandum  cum  uecessaria  advertentia  ad  praesentem  occasio¬ 
nem,  et  obligationem  servandi  prseceptum,  tunc  dicimus  numquam 
deesse  actuale  auxilium  necessarium. 

Dicimus  —  4)  justis  numquam  deesse  auxilium  necessarium 
ad  salutem.  Quando  enim  agitur  de  gratia  necessaria  justis  ad 
salutem,  nequit  esse  quaestio  de  gratia  ad  resurgendum  a  peccato, 
uti  patet :  sed  de  gratia  necessaria  ad  servandum  praecepta  sub 
gravi  obligantia  ,  ne  excidant  a  statu  justitiae.  Cum  autem  prae¬ 
cepta  affirmativa  non  obligent  semper  et  ad  semper,  ut  aiunt,  ne¬ 
que  moralis  occasio  violandi  praeceptum  negativum  semper  urgeat; 
ideo  non  requiritur  ut  justis  omni  momento  adsit  gratia  auxilians; 
sed  sufficit  ut  semper  adsit  urgente  praecepto.  —  Cf.  Suarez  (de 
Gratia,  1.  4.  c.  9.). 

803.  Ad  complementum  doctrinae,  praestat  paucis  declarare,  quo 
titulo  conferantur  justis  auxilia  gratiae.  Et  dicimus :  1)  gratiae 
sufficientes,  quae  dantur  urgente  'praecepto ,  sunt  debitae  ipsi  gra¬ 
tiae  sanctificanti.  Per  hanc  enim  justus  acquirit  jus  ad  vitam 
aeternam;  ergo  jus  etiam  habet  ad  ea  auxilia,  sine  quibus  vitam 
aeternam  consequi  non  potest. 

2)  Aliqua  auxilia,  prout  ab  efficacibus  et  inefficacibus  praescin¬ 
dunt,  ex  natura  rei  debentur  justo.  Ratio  est,  quia  habitus  infusi 

inhaerentes  potentiae,  postulant  per  se  aliquos  actus  supernatura- 
les  deliberatos  operari,  aut  saltem  ad  eorum  efficientiam  compleri. 
At  eos  operari  non  possunt  absque  motione  auxiliorum  actualium. 
Ergo  postulant  compleri  ex  natura  rei  motione  auxiliorum  actua¬ 
lium  ad  efficientiam  actuum  supernaturalium;  atque  adeo  talis  mo¬ 
tio  exigentiae  habituum  ex  natura  rei  debita  est. 

3)  Si  considerentur  omnes  gratiae  actuales,  quae  justis  conferun¬ 
tur,  dici  nequit  quod  sint  vel  gratiae  sanctificanti  vel  aliis  super- 
naturalibus  habitibus  debitae.  Nam  gratiae  sanctificanti  sunt  solum 
debita  auxilia  necessaria  ad  illam  conservandam;  et  licet  aliqua, 
habitibus  infusis  sint  debita,  non  tamen  omnia  quae  reipsa  con¬ 
feruntur,  et  in  omni  tempore  quo  conferuntur.  Ea  ergo  non  solum 
in  radice  infusionis  habituum,  sed  etiam  in  seipsis  immediate  gra¬ 
tuita  sunt.  —  Cf.  Ripalda  (disp.  111.  sect.  1.) 

804.  His  itaque  expositis  — 


§  II. 

Solvitur  Proposita  Quaestio. 

Prop.  XXV.  —  Justis  omnibus ,  'praesertim  vero  volentibus  et 
conantibus ,  urgente  praecepto ,  confertur  gratia,  saltem  remote 
sufficiens,  qua  divina  mandata,  sub  gravi  obligantia,  implere 
valeant;  adeoque  in  accepta  justitia  potentia  non  modo  physica, 
sed,  etiam  morali,  possint  perseverare. 

805.  Prob.  I.  Ex  Scriptura.  Etenim  —  1)  Scripturae  perhibent 
mandata  Dei  tamquam  facilia  ac  suavia,  nedum  praestitu  possi¬ 
bilia.  Sed  hoc  non  foret,  si  ex  defectu  gratiae  mandata  ipsis  ju¬ 
stis  forent  aliquando  impossibilia.  Ergo.  Major  patet,  ex.  gr.,  ex 
Deut.  (XXX.  11.  seqq.)  ubi  Moyses  multis  exaggerat  facilitatem 
observandi  decalogi  ;  quod  a  fortiori  valet  de  lege  gratiae.  Item 
ex  illo  (Eccli.  XY.  16.):  «Si  volueris  mandata  servare,  conser¬ 
vabunt  te.»  Et  (Matth.  XI.  30.):  «Jugum  meum  suave  est,  et 
onus  meum  leve;»  prout  et  I.  .Joan.  (Y.  3.):  «Mandata  ejus  gra¬ 
via  non  sunt.  » 

2)  Scripturae  saepe  commendant  singularem  Dei  providentiam 

erga  justos  ,  qua  eorum  spes  erigitur.  Ita  (Ps.  XXXVI.  25.)  di¬ 
citur:  «Non  vidi  justum  derelictum»  —  et  (vers.  28.):  «Dominus 
amat  judicium  ,  et  non  derelinquet  Sanctos  suos.  »  —  Proy.  III. 
postquam  Salomon  (vers.  21.)  jussisset  justum  data  illi  monita 
exequi,  eorum  observantiae  mercedem  subjicit,  et  (vers.  25.),  ad¬ 
dit  :  « Ne  paveas  repentino  terrore  ,  et  irruentes  tibi  potentias 
impiorum:  Dominus  enim  erit  in  latere  tuo  ,  et  custodiet  pedem 
tuum,  ne  capiaris.  »  —  Eccli.  (II.  12.):  «Quis  permansit  in  manda¬ 
tis,  ejus,  et  derelictus  est?....  quoniam  pius  et  misericors  est 
Deus.  ...  et  protector  est  omnibus  exquirentibus  se  in  veri¬ 
tate.  »  etc. 

3)  Apostolus  (I.  Cor.  X.  13.)  scribit:  «Fidelis  Deus  est,  qui 
non  patietur  vos  tentari  supra  id  quod  potestis,  sed  faciet  etiam 
cum  tentatione  proventum  ut  possitis  sustinere.»  Quorum  verbo¬ 
rum  hic  est  sensus:  Fidelis  Deus  est,  qui  non  permittet  vos  su¬ 
pra  vires  tentari;  sed  in  tentatione  ipsa  vos  roborabit  ac  confir¬ 
mabit  gratiae  suae  abundanti  praesidio  ,  quo  possitis  tentationem 
sustinere  ,  et  victoriam  referre.  —  Unde  :  juxta  Apostolum  justi 
non  tentantur  supra  vires;  atqui  supra  vires  tentarentur,  si  ur¬ 
gente  praecepto,  quod  nequeunt  absque  gratia  adimplere,  vel  ten¬ 
tatione  quam  non  possunt  absque  gratia  superare,  iis  non  confer¬ 
retur  gratia  saltem  remote  sufficiens.  Ergo. 

806.  Ut  melius  intelligatur  vis  argumenti  desumpti  ex  hoc  Apo¬ 
stoli  testimonio  ,  simulque  vindicetur  ab  exceptionibus  Janseni- 
starum  ,  notandum  est  ,  citata  verba  praecipue  respicere  justos  , 
uti  patet  ex  verbis  immediate  praecedentibus  «  qui  se  existimat 
stare  ,  videat  ne  cadat.  »  Perperam  vero  contendunt  Janseniani 
restringenda  ea  esse  ad  solos  justos  prcedestinatos,  cum  ad  omnes 
pertineant.  Etenim — 1)  Apostolus  eo  fine  verba  illa  protulit,  ut 
Corinthios  solaretur,  eosque  in  firmam  spem  erigeret.  At  vero  si 
de  solis  praedestinatis  loqueretur,  sublatum,  esset  consolationis  ac 
^pei  fundamentum  ,  quia  nullus  certo  novit  ,  se  esse  de  numero 
praedestinatorum. — 2)  Quaecumque  Apostolus  in  ea  epistola  scri¬ 
bit,  absque  dubio  ad  omnes  fideles  Corinthios  direxit,  qui  certe 
non  omnes  erant  praedestinati.  —  3)  Apostolus  generatim  de  ton- 
tationibus  loquitur,  et  nullum  extat  vestigium  se  assistentiae  di¬ 
vinae  promissionem  ad  solam  tentationem  finalem  restringere.  — 

4)  Omne  dubium  aufert  Trident.  Concil.,  quod  (sess.  24.  can.  9.) 
ad  omnes  clericos  majores,  et  regulares,  illud  testimonium  spe¬ 
ctare  affirmat,  quoties  ipsos  urget  servandae  castitatis  praeceptum, 
et  gravis  eos  sollicitat  carnis  tentatio  :  «  Cum  Deus  id  [donum 
castitatis]  recte  petentibus  non  deneget ,  nec  patiatur  nos  supra 
id  ,  quod  possumus  tentari.  »  At  quis  dicet  omnes  regulares  et 
clericos  majores  esse  praedestinatos? — 5)  Quod  si  aliqui  Patres, 
uti  S.  Augustinus,  praefata  Apost.  verba  praedestinatis  applicant, 
respondetur  :  reprobos  excludendo  ,  neg.;  non  excludendo ,  conc. 
Unde  ipsi  sicut  ceteri  Patres,  aliis  in  locis  eadem  verba  de  omni¬ 
bus  intelligunt.  Ita,  ex.  gr.,  S.  Augustinus,  cujus  praesertim  au¬ 
ctoritate  de  more  abutitur  Jansenius,  (Enarr.  in  Ps.  120.  n.  14.) 
omnes  fideles  instruens  ,  docet ,  juxta  verba  Pauli  ,  non  solum 
exitum  ,  sed  et  introitum  a  Deo  custodiri ;  ait  enim  :  « Audi 
Apostolum  :  ‘  Fidelis  Deus  ,  qui  non  permittet  vos  tentari  supra 
quam  potestis  ferre:’  ecce  introitus  tuus  custoditur:  quando  non 
sinit  Deus  tibi  accidere  tentationem ,  quam  non  potes  ferre ,  in¬ 
troitum  tuum  custodit.  Videte,  si  custodit  et  exitum.  Sed  ‘faciet,’ 
inquit,  ‘cum  tentatione  etiam  exitum,  ut  possitis  sustinere.’  Num- 
quid  possumus  nos,  Fratres,  interpretari  aliter,  quam  ipsa  verba 
Apostoli  docuerunt?  Custodite  ergo  vos  ,  sed  non  a  vobis  ,  quia 
Dominus  tegumentum,  qui  custodit,  qui  non  dormitat,  nec  dormit.» 
Eadem  habet  (1.  de  Catech.  Rudibus,  cap.  25.);  S.  Cyprianus 
(1.  3.  Testim.  cap.  91.):  D.  Thomas  (in  cap.  10.  I.  Cor.),  etc. 

807.  II.  Ex  Patribus.  Sufficit  pauca  testimonia  exhibere  Sancti 
Augustini,  quem  injuria  patronum  sibi  vindicant  adversarii:  cetera 
afferemus  in  art.  seq.;  si  enim  vel  peccatoribus  datur  auxilium  sal¬ 
tem  sufficiens  ad  servanda  mandata,  a  fortiori  illud  confertur  justis. 
Itaque  S.  Augustinus  (de  Nat.  et  G-rat.  c.26.),  scribit:  «Deus  per 
mediatorem  Dei ,  et  hominum  ,  hominem  Jesum  Christum,  spiri- 
tualiter  sanat  aegrum  ,  vel  vivificat  mortuum  ,  id  est ,  justificat 
impium,  et  cum  ad  perfectam  sanitatem,  hoc  est,  ad  perfectam 
vitam  justitiamque  perduxerit,  non  deserit,  si  non  deseratur,  ut 
pie  semper  justeque  vivatur.»  Et  (cap.  43.):  «Non  igitur  Deus 
impossibilia  jubet,  sed  jubendo  admonet,  et  facere  quod  possis, 
et  petere  quod  non  possis.»  Insuper  addit  (cap.  69.):  «Eo  ipso 
quo  firmissime  creditur,  Deum  justum  et  bonum  impossibilia  non 

potuisse  praecipere;  hinc  admonemur  et  in  facilibus,  quid  agamus, 
et  in  difficilibus,  quid  petamus.  »  Et  (in  Enarr.  in  Ps.  39.  n.  27.) 
sic  hominem  justificatum  alloquitur:  «Jam  enim  fidelis  es,  jam 
ambulas  in  via  justitiae:  curam  tui  non  habebit,  qui  facit  solem 
suum  oriri  super  bonos  et  malos,  et  pluit  super  justos  et  injustos? 
te  jam  justum  ex  fide  viventem  negliget,  deseret,  dimittet?  Imo 
vero  et  hic  fovet,  et  hic  adjuvat,  et  hic  necessaria  subministrat 
et  noxia  resecat.  Dando  consolatur  ut  permaneas,  auferendo  cor¬ 
ripit  ne  pereas.  Dominus  curam  habet  tui,  securus  esto.  Ille  pro¬ 
tegit,  qui  te  fecit. . . .  Nusquam  tibi  deest;  tu  illi  noli  deesse,  tu 
tibi  noli  deesse.»  —  Cf.  Deschamps  (op.  cit.  1.  3.  disp.  8.  c.  3-5.). 

808.  Dices  Quando  Petrus  tentatus  fuit  ut  Christum  nega¬ 
ret  certe  justus  erat ,  cum  illi  non  minus  ,  quum  aliis  dixerit 
Christus  (Jo.  XY.  3.):  « Et  vos  mundi  estis ;  »  et  iterum :  «  Ma¬ 
nete  in  me ,  et  ego  in  vobis.  »  Atqui  ,  juxta  Patres  ,  tunc  omni 
fuit  divina  ope  destitutus,  ita  ut  tentatiomem  vincere,  et  fideli¬ 
tatem  erga  Christum  servare  non  posset. 

Respondetur  1)  difficultatem  non  esse  ad  rem;  nam  S.  Petrus 
per  internum  peccatum  jam  ante  desierat  esse  justus,  quam  ex¬ 
terne  negaret  Christum.  Tria  enim  ejus  crimina  redarguit  S.  Chry- 
sostom.  (Hom.  83.  in  Matth.),  nempe  quod  dictis  Christi  nega¬ 
tionem  illius  praenuntiantibus  non  crederet,  se  ceteris  praeferret, 
de  se  nimium  praesumeret:  idem  fere  repetit  (Hom.  72.  in  Joan.); 
cum  quo  consonat  S.  Augustin.  (lib.  14.  de  Civ.  Dei,  c.  13.  et  alibi), 
ubi  ad  gratiae  amissionem  manifestandam  vocat  Petri  praesumptio¬ 
nem  ruinam  cordis,  quam  Chrysostom.  crimen  et  casus  magni¬ 
tudinem  dixerat. — 2)  Dist.  min.:  S.  Petrus  destitutus  fuit  gratia 
efficaci,  conc;  sufficiente,  subd.:  proxime  sufficiente,  trans.;  re¬ 
mote  sufficiente,  neg. 

809.  II.  Instabis:  atqui  S.  Petrus  destitutus  fuit  gratia  etiam 
remote  sufficiente;  siquidem  ipse  Christus  sat  clare  insinuavit  Pe¬ 
trum  omni  gratia  destitutum;  dicit  enim  (Joan.  XIII.  36.):  «Non 
potes  me  sequi  modo  ,  sequeris  autem  postea.  »  At ,  si  gratiam 
habuisset,  potuisset  sequi. 

Respondetur:  Inepte  haec  Christi  verba  adducuntur  quibus,  ut 
ex  contextu  patet,  solum  innuitur,  Petrum  non  posse  cum  Chri¬ 
sto  mori,  quia  post  Christi  ascensionem,  visibile  Ecclesiae  caput 

iiori  debuit.  Et  si  illis  verbis  significatur,  Petro  tunc  illam  gra¬ 
tiam  defuisse,  qua  homines  ad  perferendum  martyrium  corrobo¬ 
rantur,  nil  tamen  exinde  inferri  potest,  quia  tunc  Petro  imposi¬ 
tum  non  fuit  praeceptum  moriendi  pro  Christo. 

810.  III.  Instabis:  Patres  docent  S.  Petrum  fuisse  omni  gra¬ 
tia  destitutum.  Nam  —  1)  S.  Hilarius  (in  Matth.  cap.  32.  n.  4.), 
affirmat:  «Petrum  non  rpotuisse  vitare  culpam.»  —  2)  S.  Jo.  Chry- 
sostomus  (Hom.  83.  in  Matth.),  inquit:  «Petrus  etsi  bene  anima¬ 
tus  fuerat ,  divino  tamen  subtracto  auxilio  stare  non  potuit.  » 
Et  (Ilom.  72.  in  Jo.  al.  73.  n.  1),  «Christus,»  inquit,  «Petrum 
desertum  reliquit.  »  Et  (Hom.  31.  in  Epist.  ad  Hebr.  n.  3.):  «Ne¬ 
gatio  Petri,»  ait,  «non  tam  erat  socordiae  ac  negligentiae,  quam 
ex  eo,  quod  Deus  eum  deseruerat.»  —  3)  S.  Augustinus  (serm.  124. 
de  Temp.  n.  1.),  ait:  «  Quid  est  homo  sine  gratia  Dei,  nisi  quod 
fuit  Petrus,  cum  negaret  Christum?...  Ideo  B.  Petrum  paululum 
Dominus  subdeseruit  ,  ut  in  illo  totum  humanum  genus  posset 
agnoscere,  nihil  se  sine  Dei  gratia  praevalere.  » 

Respondetur  ad  lum:  S.  Hilarius  in  eo  est,  ut  pie  lapsum  Apo¬ 
stoli  excuset  quantum  potest;  non  adeo  tamen,  ut  culpam  fuisse 
neget.  Dicit  enim:  «Et  vero  prope  jam  sine  piaculo  hominem 
negabat,  quem  Dei  Filium  prius  agnoverat;  tamen  quia  ex  infir¬ 
mitate  carnis  vel  ambiguus  extitisset,  amarissime  flevit,  recolens 
trepidationis  culpam  se  nec  admonitum  potuisse  vitare. »  —  Haec 
autem  verba  «non  potuisse»  non  significant  impotentiam  agendi 
antecedentem ,  sed  defectum  affectionis  faciendi,  seu  impotentiam 
consequentem.  Quo  sensu  Christus  (Matth.  XXVI.  40.),  dixit: 
«Non  potuistis  una  hora  vigilare  mecum?»  sic  enim  communiter 
dicimus  nos  aliquando  non  posse,  quia  sic  affecti  sumus,  ut  noli¬ 
mus  agere. 

Ad  2dum:  S.  Joannes  Chrysost.  dicit.  (1.  c.)  Deum  deseruisse 
Petrum  quia  elato  erat  animo;  nec  eum  asserere  omni  gratia  il¬ 
lum  destitutum  fuisse  ,  ex  ipsius  verbis  satis  colligitur.  Senten¬ 
tia  videlicet  ejus  est,  Deum  quum  Petrus  elatus  esset,  et  ni¬ 
mium  praesumens,  non  illas  gratias  uberes  et  firmas,  quas  solebat, 
ei  jam  concessisse,  et  ita  huic  gratiae  defectui  (qui  tamen  non 
omne  auxilium  excludit),  potius  quam  consuetae  alicui  naturali 
Petri  socordiae  et  negligentiae  casum  adscribendum  esse. 

Ad  3ti,I,n:  Yerba  S.  Augustini  ab  adversariis  citata,  ex  sermone 
petuntur,  qui  a  criticis  S.  Doctori  abjudicatur  et  a  PP.  Maurinis 
ad  appendicem  rejectus  est:  in  Epist.  contra  Donatistas  (cap.  9.) 
S.  Doctor  ita  loquitur:  «Quis  dubitaverit,  quod  Judas  Christum, 
si  voluisset,  non  utique  tradidisset,  et  Petrus,  si  voluisset,  ter 
Dominum  non  negasset?  nam  dum  se  perculsum  sensit,  deponere 
potuit  mentis  tumorem  ,  et  Deo  cum  Propheta  dicere  :  4  Adiutor 
meus  esto,  ne  derelinquas  me.’  » 

811.  IV.  Ceteras  difficultates  facile  quisque  solvet  ex  datis  di¬ 
stinctionibus  inter  gratiam  efficacem,  et  proxime  aut  remote  suffi¬ 
cientem;  inter  necessitatem  aut  impotentiam  antecedentem  et  con¬ 
sequentem;  etc.  Praestat  tamen  commemorare  unum  S.  Augustini 
testimonium,  in  quo  S.  Doctor  videtur  asserere,  justis  non  prae¬ 
destinatis  subtrahi  vires  operandi  bonum.  Prolatam  enim  ( de 
Dono  Persev.  c.  22.)  monachorum  adrumentinorum  sententiam  : 
« Si  qui  obeditis  ,  si  praedestinati  estis  rejiciendi  ,  subtrahentur 
obediendi  vires,  ut  obedire  cessetis,»  ut  veram  agnoscit,  ac  so¬ 
lum  quoad  asperiorem  loquendi  modum  temperat,  commutando 
secundam  verbi  personam  in  tertiam  ,  scribens  :  «  Non  dicatur  : 
si  qui  obeditis  ,  si  praedestinati  estis  rejiciendi ;  sed  si  qui  obe- 
diunt ,  et  cetera  per  verbi  personam  tertiam  dicantur  ,  non  per 
secundam.  » 

Respondetur  cum  Perrone  (n.  385.):  «  S.  Augustinus  praedictam 
sententiam  prout  a  monachis  efferebatur  ,  rejicit  ut  abominabi¬ 
lem  ,  non  solum  quoad  modum  ,  verum  etiam  quoad  rem  ipsam. 
Quod  enim  abominabile  est ,  semper  tale  est  ,  sive  in  secunda  , 
sive  in  tertia  persona  proferatur.  Dum  vero  eam  emendavit,  sus¬ 
tulit  penitus  illam  subtractionem  virium  ,  in  qua  sita  est  vis 
difficultatis,  sic  enim  eandem  propositionem  emendatam  proponit: 
‘Quid  sententiae  deperit,’  inquit,  ‘si  dicatur:  si  qui  autem  obe- 
diunt,  sed  in  regnum  ejus  et  gloriam  praedestinati  non  sunt,  tem¬ 
porales  sunt ,  nec  usque  in  finem  in  eadem  obedientia  permane¬ 
bunt.’  Tunc  enim  sensus  hic  redditur  :  Si  qui  obediunt ,  et  non 
sunt  praedestinati,  culpa  sua  a  perseverantia  excident ,  atque  ex 
praevisa  hac  culpa  damnabuntur.  Ita  mentem  S.  Augustini  expo¬ 
nit  S.  Prosper  (in  Resp.  ad  12.  obj.  Gallorum)  dicens:  ‘Vires 


Mazzella.  De  Gratia  Christi. 


36 


562 


DISP.  IV. 


DE  DIVINA  GRATIiE  CECONOMIA. 


itaque  obedientiae  non  ideo  cuique  subtraxit  [Deus],  quia  eum  non 
praedestinavit,  sed  ideo  eum  non  praedestinavit,  quia  recessurum 
ab  ipsa  obedientia  esse  praevidit.’  » 

ARTICULUS  QUARTUS 

Utrum  Peccatoribus  omnibus  detur  Gratia  saltem 

Remote  Sufficiens. 

§  L 

Exponitur  Status  Quaestionis. 

812.  Ex  Ecclesiae  documentis  ad  rem  praesentem,  sequentia  se¬ 
ligimus.  Cone.  Trid.  (sess.  6.  c.  14.),  docet:  «Qui  accepta  justi¬ 
ficationis  gratia,  per  peccatum  exciderunt,  rursus  justificari  po¬ 
terunt,  cum  excitante  Deo,  per  poenitentiae  sacramentum  ,  merito 
Christi  amissam  gratiam  recuperare  procuraverint.  »  Et  (sess.  14. 
c.  1.):  «Quoniam  Deus  dives  in  misericordia  cognoscit  figmentum 
nostrum,  illis  etiam  vitae  remedium  contulit,  qui  sese  postea  in 
peccati  servitutem  ,  et  daemonis  potestatem  tradidissent.  »  — 
Cone.  Lateran.  IV.  (cap.  Firmiter ),  ait:  «Si  post  susceptionem 
baptismi  quisquam  prolapsus  fuerit  in  peccatum,  per  veram  poe¬ 
nitentiam  potest  semper  reparari.»  —  Coloniense  (part.  T.  cap.  32.): 
«Quamquam  nemo  convertatur  ad  Dominum  nisi  tractus  per  Pa¬ 
trem:  attamen  nemo  hic  excusationem  praetexat  quod  non  traha¬ 
tur;  quod  ille  semper  stet  ante  ostium  pulsans,  nimirum  per 
externum  et  internum  verbum  commonens  ut  convertamur  a  via 
nostra  pessima.»  —  Valentinum  III.  habitum  anno  855.  (can.  2.): 
«Malos  non  ideo  perire,  quia  boni  esse  non  potuerunt,  sed  quia 
boni  esse  noluerunt. » 

813.  Ut  totam  doctrinam  de  distributione  gratiae  quoad  pecca¬ 
tores  breviter  ac  perspicue  exponamus,  pauca  praenotemus  opor¬ 
tet.  Ac  imprimis  animadvertendum  est  ,  nos  hic  haud  agere  de 
peccatoribus  qui  numquam  ad  veram  fidem  pervenerunt;  de  qui¬ 
bus  in  art.  seq.:  agimus  hic  solum  de  peccatoribus  qui  olim  in 
statu  justitiae  fuerunt.  Ex  his  autem  alii  dicuntur  peccatores 

communes,  alii  obstinati  et  obccecati.  Communes  ii  audiunt,  qui 
quamvis  privati  gratia  sanctificante,  nondum  tamen  Dei  timorem 
penitus  abjecerunt ;  status  vero  peccatorum  obstinatorum  paulo 
fusius  declarari  indiget. 

814.  Duplex  a  theologis  distingui  solet  obduratio  ,  perfecta 
quae  est  damnatorum;  et  imperfecta ,  in  quam  incidunt  aliqui  pec¬ 
catores  adhuc  in  via.  «Obstinatio, »  inquit  Divus  Thomas  (de  Ve- 
ritat.  q.  24.  art.  11.),  «importat  quandam  firmitatem  in  peccato, 
per  quam  aliquis  a  peccato  reverti  non  possit.  . .  nec  cooperari 
ad  hoc,  quod  a  peccato  resurgat;»  hinc  subdit:  «Sed  dupliciter 
est  hoc.  Uno  modo  ita  quod  nullo  modo  possit  cooperari.  Et  haec 
est  perfecta  obstinatio,  qua  daemones  sunt  obstinati.  Adeo  enim 
eorum  mens  est  firmata  in  malo,  quod  omnis  motus  liberi  arbi¬ 
trii  ipsorum  est  inordinatus,  et  peccatum,  et  ideo  nullo  modo  se 
possunt  ad  gratiam  habendam  praeparare  ,  per  quam  peccatum 
dimittitur.  Alio  modo  ita  quod  non  de  facili  possit  cooperari  ad  hoc, 
quod  exeat  de  peccato.  Et  haec  est  obstinatio  imperfecta,  qua  ali¬ 
quis  potest  esse  obstinatus  in  statu  viae,  dum  scilicet  habet  ali¬ 
quis  ita  firmatam  voluntatem  in  peccato,  quod  non  surgant  mo¬ 
tus  ad  bonum  nisi  debiles.  Quia  tamen  aliqui  surgunt  ex  eis  , 
datur  via,  ut  praeparentur  ad  gratiam.  » 

815.  Excaecationem  et  obdurationem  imperfectam  praeclare  de¬ 
scribit  Lessius  (de  Perf.  Div.  1.  13.  nn.  76.  81.):  «Sita  est,  » 
inquit,  «excaecatio  non  solum  in  subtractione  divince  illustra¬ 
tionis,  sed  etiam  in  positiva  judicii  perversione.  Unde  haec  duo 
ad  illam  requiruntur.  Ratione  prioris  fit  ut  salutaria  non  intelli- 
gant,  vel  non  apprehendant,  saltem  eo  modo  quo  apta  sunt  affe¬ 
ctum  movere.  Itaque  neque  ex  concionibus  ,  neque  ex  colloquiis 
piorum,  neque  ex  lectione  facta  fructum  referunt.  Ratione  poste¬ 
rioris  fit  ut  perverse  de  rebus  ad  salutem  spectantibus  judicent, 
approbantes  falsa  pro  veris ,  pestifera  pro  salutaribus  ,  tenebras 
pro  luce,  mala  pro  bonis:  et  e  contrario,  vera  ac  salutaria  de- 
testantes  ut  falsa  et  nocentissima,  et  lucem  serenam  ut  tenebras 
cimmerias.  De  talibus  dicitur  Isaiae  (V.):  ‘Vae  qui  dicitis  malum 
bonum,  et  bonum  malum:  ponentes  tenebras  lucem,  et  lucem  te¬ 
nebras  :  ponentes  amarum  in  dulce,  et  dulce  in  amarum’.... 
Excaecationem  sequitur  obduratio  :  quod  enim  excaecatio  est  in 

intellectu  et  judicio,  hoc  obduratio  est  in  voluntate  et  affectu. 
Nam  quemadmodum  ex  illuminatione  divina  sequitur  in  voluntate 
promptitudo  quaedam  ad  obsequendum  Deo,  et  amplectendum  quod 
ille  inspiravit;  ita  ex  mentis  caecitate  sequitur  durities  quaedam 
et  obstinatio  in  malo  ,  per  quam  salutaribus  monitis  et  divinis 
inspirationibus  resistitur.  Quamvis  et  in  ipsa  excaecatiene  obdu¬ 
ratio  quaedam  intrinsece  contineatur,  quatenus  quis  affectum  ad¬ 
versus  veritatem  obdurat ,  nullis  rationibus  aut  declarationibus 
locum  relinquens.  Consistit  obduratio  in  firma  et  obstinata  affe¬ 
ctus  ad  aliquod  malum,  propter  speciem  quamdam  boni,  adhaesione; 
qua  fit  ut  neque  externis  monitis,  neque  internis  inspirationibus, 
neque  flagellis,  neque  promissis  dimoveri  possit,  sed  velut  saxum 
se  ad  omnia  obduret  et  impenetrabilem  praestet,  nisi  majore  qua¬ 
dam  vi  divinitus  impellatur.  De  bis  dicitur  Ecclesiastae  septimo 
juxta  multorum  interpretationem  :  ‘  Considera  opera  Dei  ,  quod 
nemo  possit  corrigere  quem  ille  despexerit.’  Et  (Job  XII.):  ‘Si 
destruxerit,  nemo  est  qui  aedificet,  si  incluseris  hominem,  nullus 
est  qui  aperiat.’  Quibus  verbis  summa  difficultas  indicatur,  qua 
tales  convertuntur,  et  raram  quamdam  singularemque  Dei  opitu¬ 
lationem  esse  ad  hoc  necessariam  (1).  » 

(1)  S.  Bernardus  (de  Consid.  1.  1.  c.  2.  n.  3.),  ait:  «Ipsum  [cor  induratum] 
est,  quod  nec  compunctione  scinditur,  nec  pietate  mollitur,  nec  movetur  precibus; 
minis  non  credit,  flagellis  duratur.  Ingratum  ad  beneficia  est,  ad  consilia  infidum, 
ad  judicia  coecurn,  inverecundum  ad  turpia,  impavidum  ad  pericula,  inhumanum 
ad  humana,  temerarium  in  divina,  praeteritorum  obliviscens,  praesentia  negligens, 
futura  non  providens.  »  Et  D.  Thornas  (1.  2.  q.  79.  a.  3.),  scribit:  «Excaecatio,  et 
obduratio  duo  important;  quorum  unum  est  motus  animi  humani  inhaerentis  malo, 
et  aversi  a  divino  lumine  :  et  quantum  ad  hoc  Deus  non  est  causa  excaecationis  , 
et  obdurationis,  sicut  non  est  causa  peccati.  Aliud  autem  est  subtractio  gratiae,  ex 
qua  sequitur,  quod  mens  divinitus  non  illuminetur  ad  recte  videndum,  et  cor  ho¬ 
minis  non  emolliatur  ad  recte  vivendum  ;  et  quantum  ad  hoc  Deus  est  causa 
excaecationis  et  obdurationis.  «  Et  paulo  post:  «  Et  quia  ad  cognitionem  intellectus 
maxime  deserviunt  duo  sensus,  scilicet  visus  et  auditus,  ideo  quantum  ad  visum 
ponitur  excaecatio,  quantum  ad  auditum  aurium  ponitur  aggravatio  ;  quantum  ad 
affectum  ,  obduratio.  »  —  Unde  Sanctus  Augustinus  (epist.  105.  modo  194.  ad  di¬ 
ctum  cap.  3.)  dixit:  «  Nec  obdurat  Deus  impertiendo  malitiam,  sed  non  imperti¬ 
endo  misericordiam.  »  Et  (tract.  53.  inJoan.  n.  6.):  «  sic  enim  excaecat,  sic  obdurat 
Deus,  deserendo,  et  non  adjuvando:  quod  occulto  judicio  facere  potest,  iniquo  non 
potest,  n  Sed  cf.  praecipue  citatum  locum  Lessii,  plura  enim  ibi  disserit  scitu  utilia. 

816.  Relicta  obduratione  'perfecta,  quae  non  est  hujus  loci,  nos 
loquimur  de  peccatoribus  tum  communibus,  tum  etiam  obduratis, 
sed  adhuc  in  via.  Imo  quaestio  de  ipsis  procedit,  quamdiu  vivunt, 
non  tantum  vita  physica,  sed  etiam  morali,  sive  quamdiu  usum 
rationis  retinent :  si  enim  cadant  in  amentiam  perpetuam  ,  non 
sunt,  ea  durante,  capaces  auxiliorum  divinae  gratiae,  et  censen¬ 
tur  moraliter  mortui.  «Deus,»  inquit  Antoine  (cap.  4.  a.  3.  §  2.), 

«  aliquos  peccatores  miraculose  privat  vita  in  flagranti  delicto  , 

vel  permittit  ut  interficiantur:  item  permittit  ut  aliqui  peccato¬ 
res  statim  post  admissum  crimen  in  amentiam  perpetuam  inci¬ 
dant.  Quare  loquor  de  peccatoribus,  qui  notabili  aliquo  tempore 
post  peccatum  vivunt  rationis  usu  praediti.  »  Quaestio  igitur  est 
«  Utrum  peccatoribus  ,  sive  communibus  sive  obduratis  ,  Deus 
conferat  gratiam,  quamdiu  vivunt,  ac  sunt  rationis  compotes.» 

817.  Porro  peccatores  communes  ,  ut  omnes  fatentur,  de  lege 
ordinaria  uberiores  ac  frequentiores  gratias  consequuntur  prae 
obduratis  et  obcaecatis.  Unde  —  1)  peccatoribus  obduratis  de 
lege  ordinaria,  multa  subtrahuntur  auxilia,  quae  justis  aut  etiam 
peccatoribus  communibus  conceduntur.  Hinc  Isaias  (Y.)  postquam 
sub  figura  vineae,  quae  loco  uvarum  facit  labruscas,  exposuit  ne¬ 
fandam  populi  judaici  pro  acceptis  beneficiis  ingratitudinem,  ita 
concludit  (vers.  5.  seqq.):  «Et  nunc  ostendam  vobis,  quid  ego 
faciam  vineae  meae;  auferam  sepem  ejus,  et  erit  in  direptionem; 
diruam  maceriem  ejus,  et  erit  in  conculcationem  et  ponam  eam 
desertam  ;  non  putabitur  ,  et  non  fodietur  ,  et  ascendent  vepres 
et  spinae  ,  et  nubibus  mandabo  ,  ne  pluant  super  eam  imbrem.  » 
Quae  verba  de  spirituali  derelictione  seu  de  gratiarum  subtractione 
Patres  intellexerunt.  Etenim  S.  Chrysostomus  (1. 2.  in  Is.  Y.  5.  etc.), 
inquit:  «Tollitur  Dei  auxilium  ab  his,  qui  indigni  sunt,  ut  quia 
non  senserant  Deum  per  beneficia,  sentiant  per  supplicia.»  Et 
D.  Thomas  (in  Exposition.  in  Isa.  cap.  5.):  «Auferam  sepem 
ejus,  id  est,  auxilia  Angelorum,  quibus  contra  hostes  protegeba¬ 
tur. .. .  Non  putabitur  admonitionis  aut  correptionis  vomere, 
quando  peccat,  »  etc. 

2)  Auxilia  autem  ,  quse  peccatoribus  obduratis  subtrahuntur  , 
non  sunt  tantum  efficacia.  Nam  si  Sacra  Scriptura  et  SS.  Patres 
nomine  excaecationis  et  obdurationis  non  intelligerent,  nisi  subtra- 

ctionem  gratise  efficacis  ,  omnes  illi  ,  quibus  gratia  efficax  non 
tribuitur  (ut  saepe  etiam  justis  deest,dum  in  peccata  labuntur), 
dicerentur  excaecati  et  obdurati,  quod  est  contra  communem  sen¬ 
sum  :  quapropter  ut  debita  inter  peccatores  communes  ,  et  illos 
qui  vere  excaecati  et  obdurati  audiunt,  distinctio  servetur,  con¬ 
fitendum  erit  ,  istis  praeter  efficacia  etiam  alia  auxilia  divina 
subtrahi  nempe  gratias  proxime  sufficientes  ,  et  protectionem 
divinam,  qua  tentator  cohibetur,  occasio  peccati  amovetur,  ter¬ 
ror  incutitur,  etc.  Unde  D.  Thomas  (cont.  Gentes,  lib.  3.  cap.  162.) 
cum  multis  rationibus  ostendisset,  Deum  nemini  esse  causam  pec¬ 
cati,  explicat  quaedam  testimonia  Scripturarum,  ex  quibus  vide¬ 
tur,  quod  Deus  sit  aliquibus  causa  peccandi,  et  dicit:  «Ea  omnia 
intelligenda  esse ,  quod  Deus  aliquibus  non  confert  auxilium  ad 
vitandum  peccatum  ,  quod  aliis  quibusdam  confert.  Hoc  autem 
auxilium  est  non  solum  infusio  gratiae,  sed  etiam  exterior  custo¬ 
dia,  per  quam  occasiones  peccandi  homini  ex  divina  providentia 
tolluntur,  et  provocantia  ad  peccatum  comprimuntur.» 

818.  Igitur  ,  quoad  peccatores  obduratos  ,  quaeritur  « Utrum 

omnem  gratiam  Deus  illis  subtrahat.  »  Sed,  ut  res  tota  distinctius 

\ 

proponatur,  duplicem  quaestionem  distinguere  debemus:  lma  «Utrum 
peccatoribus  tribuantur  gratiae,  quibus  possint  a  statu  'peccati  re¬ 
surgere  »  —  2da  «  Utrum  ipsis  gratiae  tribuantur  ,  quibus  possint 
nova  peccata  praecavere.  » 

819.  Quoad  primam  quaestionem  —  1)  tenent  omnes  peccatori¬ 
bus  communibus  concedi  gratias  ,  quibus  converti  possint ;  imo 
Perrone  (n.  389.)  censet  id  spectare  «  ad  doctrinam  Catholicam, 
assertam  in  Concil.  Araus.  II.  can.  25.  »  —  2)  Quoad  peccatores 
vero  obduratos,  nemo  negat,  aliquos  eorum  gratiam  recipere  non 
modo  sufficientem  ,  sed  etiam  efficacem  ;  constat  enim  ,  quosdam 
fuisse  conversos  ad  poenitentiam.  —  3)  Si  vero  sermo  sit  de  omni¬ 
bus  peccatoribus  obduratis,  certum  est  eos  non  esse  excipiendos 
a  communi  lege  ex  parte  criminum  aut  multitudinis  eorum ; 
nullum  enim  est  peccatum  ,  aut  numerus  peccatorum  ,  irremissi¬ 
bilis  in  hac  vita  (cf.  Suarez,  de  Grat.  1.  4.  c.  10.  n.  13.):  et  hoc 
diserte  demonstratur  in  tractatu  De  Poenitentia:  ex  parte  vero 
personarum,  quas  Deus  puniret  subtrahendo  ab  ipsis  omne  auxi¬ 
lium  ad  conversionem;  id  quibusdam  peccatoribus  obduratis  ac- 

cidere  censuerunt  Bannez,  Ledesma,  Godoy,  Gonet,  etc.,  eorum- 
que  argumenta  «non  levia,»  dicit  De  Lugo  (de  Poeniten.  disp.  8. 
sect.  1.  n.  31.).  Contraria  tamen  sententia,  valde  communior, 
affirmat  nulli  peccatori  subtrahi  omne  auxilium  ,  quo  converti 
possit;  atque  hanc  sententiam  dicunt  veram,  certam,  invictam  etc., 
quin  tamen  ullam  notam  oppositae  inurant. 

820.  Quoad  alteram  quaestionem,  generatim  etiam  affirmandum 
est,  dari  peccatoribus  omnibus,  sive  communibus  sive  obduratis 
(sub  diversa  tamen  qualificatione,  uti  in  praecedenti  casu),  auxi¬ 
lia,  quibus  possint  nova  peccata  praecavere.  Attamen,  ne  ulla  sit 
confusio,  duo  distinguamus:  vel  agitur  de  singulis  peccatis  vi¬ 
tandis  in  particulari  —  vel  de  perseverantia  per  diuturnum  tem¬ 
pus  in  observatione  praeceptorum  sine  lapsu  gravi.  Unde  — 

1)  Quando  aut  urget  praeceptum  supernaturale,  ad  quod  implen¬ 
dum  homo  sine  gratia  est  'physice  impotens;  aut  urget  gravis 
tentatio  contra  legem  mere  naturalem  ,  ad  quam  vincendam  vi¬ 
ctoria  non  salutari  ,  homo  sine  gratia  est  moraliter  impotens  ; 
auxilium,  proxime  aut  remote  sufficiens,  datur  immediate  ad  prae¬ 
cavendum  peccatum.  Si  «  illud  auxilium  gratiae,  »  inquit  Suarez 
(de  Gratia,  1.  4.  c.  10.  n.  14.),  «  est  simpliciter  necessarium  pro¬ 
pter  tentationem  urgentem,  vel  quia  praeceptum  est  supernaturale: 
et  tunc  si  negaretur  auxilium  sufficiens  in  certa  et  determinata 
occasione,  homo  non  servans  praeceptum  non  peccaret;  quia  sine 
sufficienti  auxilio  non  potest;  qui  autem,  non  facit  quod  non  pot¬ 
est,  non  peccat;  quod  maxime  verum  est,  quando  absolute  non  pot¬ 
est  in  particulari  actu  et  occasione  (1).  »  Haec  ratio  ,  quae  invi¬ 
ti)  Refert  Bellarminus  (de  Grat.  et  Lib.  Arb.  1.  2.  c.  7.)  responsionem  quo- 

% 

rumdam,  «  qui  dicunt  hominem  peccare  etiam  in  eo,  quod  vitare  non  potest,  quando 
illa  impotentia  ex  peccato  nostro  sive  actuali,  sive  originali  oritur;  et  quoniam  ii 
qui  destituuntur  auxilio  necessario,  in  poenam  peccati  originalis  destituuntur,  ideo 
dicunt  eos  non  posse  non  peccare  ,  et  tamen  peccatum  eis  imputari ,  quoniam  ob 
peccatum  suum  vires  amiserunt,  quibus  poterant  non  peccare.»  At  eam  merito 
rejicit,  subjungens:  «At  neque  haec  solutio  solida  est,  nam  peccatum  intrinsece 
requirit  liberam  voluntatem,  nec  potest  intelligi  quomodo  aliquid  sit  proprie 
peccatum,  si  non  sit  proprie  liberum.  Proinde  actio,  qu®  non  est  libera  in 
se,  sed  solum  in  causa  sua,  non  habet  malitiam  distinctam  a  malitia  su®  caus®. 
Quare  S.  Augustinus  (in  lib.  22.  contra  Faustum,  cap,  44.)  disputans  de  incestu 

cta  est  in  casu  praecepti  supernaturalis  ,  non  eamdem  vim  ha¬ 
bere  videri  posset  in  casu  tentationis  vincendae ,  victoria  non 
salutari. 

2)  Quando  agitur  de  gravi  peccato  vitando  per  diuturnum  tem¬ 
pus  (de  vincenda  morali  impotentia  diu  servandi  totam  legem), 
dicunt  auxilium  immediate  collatum  ad  resurgendum  a  statu 
peccati  ,  mediate  valere  ad  novum  peccatum  vitandum.  «  Auxi¬ 
lium  sufficiens,»  inquit  Suarez  (loc.  citat,  n.  15.),  «ad  justifica* 
tionem,  erit  consequenter,  saltem  remote,  sufficiens  ad  non  pec¬ 
candum  postea  quovis  tempore,  juxta  dicta  capite  praecedenti,  et 
illud  satis  est.  Jam  ergo  probatur  nemini  fideli  negari  auxilium 
sufficiens  ad  resurgendum  a  peccato,  quamdiu  hic  vivit;  quia  etiam 
ille  peccat  quoties  debito  tempore  non  servat  poenitentiae  praece¬ 
ptum  quo  obligatur,  nec  enim  propter  peccata  praecedentia  excu¬ 
satur;  idemque  de  praecepto  amandi  Deum  super  omnia:  si  autem 
talia  praecepta  servet,  justificabitur. »  Nititur  haec  explicatio  sen¬ 
tentia,  quae  tenet  gratiam  sanctificantem  esse  necessariam  ad  diu 
servandam  legem  naturalem  (cf.  Wirceburgenses ,  n.  313.),  eam 
docet  D.  Thomas  (1.  2.  q.  109.  aa.  4.  8.);  Bellarminus  (de  Gra¬ 
tia  et  Lib.  Arb.  lib.  5.  cap.  5.);  Gotti  (q.  2.  dubium  1.);  etc. 
Non  desunt  tamen  qui  hanc  sententiam  impugnant;  ac  proinde 
docent  gratiam  omnibus  dari  etiam  immediate  ad  diu  legem  ser¬ 
vandam  (cf.  Cercifi,  de  Gratia,  sect.  1.  lect.  15.).  Satis  nobis  erit 
generatim  asserere  auxilium  sufficiens  ad  hunc  effectum  omnibus 
conferri. 

821.  Brevitatis  causa  unica  propositione  complectimur  ea,  qu*e 
pertinent  ad  distributionem  gratiae  quoad  peccatores  communes 
et  obduratos ;  si  enim  ostendatur  gratiam  tribui  vel  obduratis 
peccatoribus ,  jure  inferri  potest  eam  a  fortiori  non  denegari 
peccatoribus  communibus.  Unde  — 

Loth  cum  filiabus  ,  qui  non  fuit  voluntarius  nisi  in  causa ,  id  est ,  in  ebrietate , 
dicit  eum  incestum  non  fuisse  puniendum,  quantum  merebatur  incestus,  sed  quan¬ 
tum  merebatur  ebrietas  quia  videlicet  non  fuit  peccatum  distinctum  a  causa  sua. »  — 
Cf.  etiam  Suarez  (de  Gratia,  1.  4.  c.  10.  n.  16.). 

§  n. 

Solvitur  Proposita  Quaestio. 

Prop.  XXVI.  —  Deus,  pro  bonitate  sua  infinita,  et  propter 
merita  Christi,  peccatoribus  omnibus,  etiam  obccecatis  et  obdu¬ 
ratis,  gratias  confert  saltem  remote  sufficientes,  quibus  possint 
tum —  1.  poenitentiam  agere  atque  ad  justitiam  reverti ;  tum 
etiam  —  2.  nova  peccata  praecavere. 

822.  Prob.  lma  pars.  I.  Ex  Scriptura.  Etenim  —  1)  nulla  fa¬ 
cta  distinctione  inter  peccatores  obduratos  et  non  obduratos,  Deus 
omnes  hortatur  ad  poenitentiam,  quae  proinde  omnibus  debet  esse 
possibilis.  Sed  non  esset  possibilis,  nisi'  haberent  gratiam.  Ergo. 
Prob.  maj.  —  Legitur  (Ezech.  XVIII.  23.):  «Numquid  voluntatis 
meae  est  mors  impii,  dicit  Dominus  Deus,  et  non  ut  convertatur 
a  viis  suis,  et  vivat?»  Et  (XXXIII.  11.):  «Vivo  ego,  dicit  Do¬ 
minus  Deus:  nolo  mortem  impii;  sed  ut  convertatur  impius  a  via 
sua  et  vivat.  Convertimini,  convertimini  a  viis  vestris  pessimis: 
et  quare  moriemini  domus  Israel?  »  —  Jeremias  (XXXV.  15.): 
«Convertimini  unusquisque  a  via  sua  pessima,  et  bona  facite 
studia  vestra.» — II.  Pet.  (III.  9.):  «Patienter  agit  [Deus]  pro¬ 
pter  vos  ,  nolens  aliquos  perire  ,  sed  omnes  ad  poenitentiam  re¬ 
verti.  » 

2)  Nulla  iterum  facta  distinctione  inter  peccatores  obduratos  et 
non  obduratos,  Deus  dicitur  misereri  omnium  —  diligere  omnes  — 
parcere  omnibus  —  quaerere  omnes.  Atqui  haec  vera  non  essent  , 
nisi  omnibus  daret  gratiam,  qua  converti  possent.  Ergo.  Prob. 
maj.  —  Dicitur  (Sap.  XI.  24.):  «Misereris  omnium,  quia  omnia 
potes,  et  dissimulas  peccata  hominum  propter  poenitentiarb.  » 
Et  (vers.  25.):  «  Diligis  omnia  quae  sunt  ,  et  nihil  odisti  eorum 
quae  fecisti.  »  Et  (vers.  27.):  «  Parcis  autem  omnibus  ,  quoniam 
tua  sunt,  Domine,  qui  amas  animas.»  Et  (XII.  1.  2.):  «0  quam 
bonus  et  suavis  est,  Domine  ,  spiritus  tuus  in  omnibus !  Ideoque 
eos,  qui  exerrant,  partibus  corripis:  et,  de  quibus  peccant,  admones 
et  alloqueris  :  ut ,  relicta  malitia  ,  credant  in  te,  Domine.  »  — 

Lue.  (Y.  31.  32.):  «Non  egent,  qui  sani  sunt,  medico,  sed  qui 
male  habent.  Non  veni  vocare  justos  ,  sed  peccatores  ad  poeni¬ 
tentiam  »  unde  etiam  (XV.  4.  seqq. ) ;  Christus  se  bono  com¬ 
parat  pastori,  qui  si  perdiderit  unam  ex  ovibus,  «vadit  ad  illam 
quae  perierat,  donec  inveniat  eam.  » 

3)  Imo  Deus  expresse  peccatores  obduratos  ad  poenitentiam  in¬ 
vitat,  eosque  renuentes  objurgat;  atqui  haec  necessario  supponunt 
gratiam  ,  sine  qua  poenitentiam  agere  non  possent.  Ergo.  Proh, 
maj.  —  Legitur  (Proverb.  I.  20.  seqq.):  «  Sapientia  foris  praedi¬ 
cat,  in  plateis  dat  vocem  suam;  in  capite  turbarum  clamitat,  in 
foribus  portarum  urbis  profert  verba  sua  dicens:  usquequo,  par¬ 
vuli,  diligitis  infantiam,  et  stulti  ea,  quae  sibi  sunt  noxia,  cupient, 
et  imprudentes  odibunt  scientiam?  Convertimini  ad  correptionem 
meam:  en  proferam  vobis  spiritum  meum,  et  ostendam  vobis  verba 
mea.  Quia  vocavi  et  renuistis:  extendi  manum  meam,  et  non  fuit 
qui  aspiceret.  Despexistis  omne  consilium  meum  et  increpatio¬ 
nes  meas  neglexistis.  »  —  Sap.  (XII.  20.  21.)  de  Chananaeis  sce¬ 
lestissimis  hominibus  dicitur:  «Si  inimicos  servorum  tuorum  et 
debitos  morti  cum  tanta  cruciasti  attentione,  dans  tempus  et  lo¬ 
cum  ,  per  quae  possent  mutari  a  malitia  ;  cum  quanta  diligentia 
judicasti  filios  tuos?» — Act.  (VII.  51.):  «Dura  cervice  et  incir- 
cumcisis  cordibus  et  auribus  vos  semper  Spiritui  Sancto  resisti¬ 
tis.» —  Rom.  (II.  4.  seq.):  «An  divitias  bonitatis  ejus,  et  patien¬ 
tiae,  et  longanimitatis  contemnis?  ignoras,  quoniam  benignitas 
Dei  ad  poenitentiam  te  adducit?  secundum  autem  duritiam  tuam, 
et  impoenitens  cor  ,  thesaurizas  tibi  iram  in  die  irae  ,  et  revela¬ 
tionis  justi  judicii  Dei.  » 

823.  II.  Ex  Patribus.  Patres  enim  cum  Dei  erga  peccatores 
misericordiam  commendant,  generatim  loquuntur,  nec  obduratos 
excludunt  —  imo  directe  saepe  asserunt  gratiam  hominibus  adesse 
quamdiu  vivunt  —  neminem  penitus  a  Deo  deseri  —  etiamsi 
multa  sint  peccata  commissa.  Atqui  haec  omnia  evidenter  impor¬ 
tant  peccatoribus  etiam  obduratis  conferri  gratiam  saltem  remote 
sufficientem,  qua  ad  Deum  reverti  possint.  Ergo. 

Prob.  maj.  1)  S.  Basilius  (Hom.  Exhortat.  ad  Baptiz.),  ait: 

«  Nunc  cum  servus  sis,  non  hominum,  sed  peccati,  Redemptor  te 
ad  libertatem  vocat,  ut  a  servitute  libereris  —  et  tu  dicis,  non- 

dum  adesse  tempus  dona  divina  acceptandi.  0  infelicia  obsta¬ 
cula!..  Si  multa  sunt  peccata  tua,  ob  multitudinem  animo  non 
concidas;  nam  ‘  ubi  abundavit  peccatum,  superabundavit  gratia,’ 
dummodo  gratiam  acceptare  velis.  Multum  debenti  multum  re¬ 
mittitur  ,  ut  ardentius  diligat.  . .  .  Qui  te  vocat ,  amicus  est  ho¬ 
minum  ,  cujus  gratia  copiose  redundat.  Esto  consentiens ,  et 
impedimenta  evanescent. .  .  .  Daemon  nobis  consulit,  ut  peccatum 
hodie  committamus,  justitiam  vero  in  crastinum  differamus;  Deus 
autem,  ut  impia  ipsius  consilia  destruat,  dicit:  ‘Hodie  si  vocem 
ejus  audieritis,  nolite  obdurare  corda  vestra.’  —  S.  Chrysostomus 
(in  Ps.  135.  n.  1.)  in  illa  verba  «  quoniam  in  saeculum  misericor¬ 
dia  ejus,»  ita  loquitur:  «Quid  est  ‘in  saeculum?’  Non  aliquando 
quidem  beneficio  afficit,  aliquando  vero  recedit;  neque  modo  mi¬ 
seretur,  modo  desinit,  quod  evenit  in  hominibus....  At  Deus  non 
est  hujusmodi,  sed  perpetuo  miseretur,  nec  unquam  cessat  bene¬ 
ficio  homines  afficere.  »  —  S.  Paulinus  ( Carm.  6.  de  S.  Joan. 
Bapt.):  — 


«  0  Pater,  0  liominum  rerumque  seterne  Creator, 

Quot  gradibus  parcit  pietas  tua !  quis  pater  unquam 
Sustinet  erranti  toties  ignoscere  nato  ? 

....  [Peccator]  redeat  quandoque  libebit, 

In  promptu  venia  est :  sanctum  patet  ecce  lavacrum , 

Quod  renovet  vitam,  veteresque  obliteret  actus , 

Quodque  novos  homines  faciat.  Quid  quaerimus  ultra? 

Et  tamen  ulterior  venia  est :  violaverit  ullus 
Hoc  quoquo  polluto  prolapsus  corpore  donum. 

Quamquam  jam  nimius  longe  processerit  error, 

Desinat,  et  redeat:  cum  se  damnaverit  ipse, 

Absolvi  meruit:  si  poenitet,  irrita  culpa  est.  » 

S.  Prosper  (Responsione  15.  ad  objecta.  Vincent.):  «Nemini  Deus 
correctionis  adimit  viam,  nec  quemquam  boni  possibilitate  dispo¬ 
liat.  »  —  Auctor  lib.  de  Voc.  Gent.  (1.  1.  cap.  21.):  «Credimus, 
nullis  hominibus  opem  gratiae  in  totum  fuisse  subtractam.  »  Et 
(lib.  2.  cap.  28.):  «Quae  beneficia,  licet  obduratis  nihil  remedii 
attulerint,  probant,  aversionem  illorum  non  divinae  fuisse  consti¬ 
tutionis,  sed  propriae  fuisse  voluntatis.  » 

3)  Juverit  pauca  attingere  ex  S.  Augustino.  S.  Doctor  (Serm.  3. 
in  Psalm.  58.),  ait:  «Si  nolis  curari,  vulnus  tuum  admonet  ut 
cureris :  et  aversum  revocat,  et  refugientem  quodam  modo  ad  se 
redire  compellit,  et  attraliit.  In  omnibus  implet  quod  dictum  est, 
‘Misericordia  ejus  praeveniet  me.’»  Et  (Enarr.  in  Ps.  103.  n.  16.): 
«  Vocat  undique  ad  correctionem,  vocat  undique  ad  poenitentiam, 
vocat  beneficiis  creaturae ,  vocat  impertiendo  tempus  vivendi  , 
vocat  per  lectorem  ,  vocat  per  tractatorem  ,  vocat  per  intimam 
cognitionem,  vocat  per  flagellum  correptionis,  vocat  per  miseri¬ 
cordiam  consolationis.  Longanimis,  et  multae  misericordiae.  Sed 
observa  ne  longitudine  misericordiae  Dei  male  utendo  ,  tu  tibi 
thesaurizes,  quod  ait  Apost.,  ‘iram  in  die  irae.’»  Et  (Enarr.  in 
Ps.  6.  n.  8.):  «Ea  est  caecitas  mentis;  in  eam  quisquis  datus  fue¬ 
rit,  ab  interiori  Dei  luce  secluditur,  sed  nondum  penitus,  cum  in 
hac  vita  est.  Sunt  enim  tenebrae  exteriores,  quae  magis  ad  diem 
judicii  pertinere  intelliguntur ,  ut  penitus  extra  Deum  sit,  quis¬ 
quis,  dum  tempus  est,  corrigi  noluerit ;  penitus  enim  esse  extra 
Deum  quid  est,  nisi  esse  in  summa  caecitate?»  Ergo  juxta  Augu¬ 
stinum  obstinati  non  privantur  gratia  remote  sufficiente  ;  alias 
penitus  in  hac  vita  excluderentur  ab  interiore  Dei  luce.  Et 
(tr.  53.  in  Jo.  n.  6.),  ait:  «Propheta  praedixit,  quia  Deus  hoc 
futurum  esse  praescivit.  Quare  autem  non  poterant  [credere],  si 
a  me  quaeratur,  cito  respondeo,  quia  nolebant:  malam  quippe  eo¬ 
rum  voluntatem  praevidit  Deus,  et  per  prophetam  praenuntiavit 
ille,  cui  abscondi  futura  non  possunt.  »  Ubi  vides  causam  infide¬ 
litatis  ,  juxta  Augustinum  ,  non  fuisse  defectum  divini  auxilii , 
sed  malam  voluntatem.  Et  (Enarr.  in  P.  63.  n.  19.)  « Numquid 
consilii  corrigendi  ,  et  mutandae  vitae  malae  in  bonam  non  est 
locus,  non  est  tempus?  Nonne  si  vis,  hodie  fit?  nonne  si  vis, 
modo  fit?  » 

3)  Addi  potest  auctoritas  D.Thomae.  S.  Doctor  (3.  p.  q.  86.  a.  1.), 
scribit:  «Dicere  quod  aliquod  peccatum  sit  in  hac  vita,  de  quo 
quis  poenitere  non  possit,  erroneum  est:  Primo  quidem,  quia  per 
hoc  tolleretur  libertas  arbitrii;  secundo,  quia  per  hoc  derogare¬ 
tur  virtuti  gratiae,  per  quam  moveri  potest  cor  cujuscumque  pec¬ 
catoris  ad  poenitendum.»  Et  (de  Yeritat.  q.  34.  art.  11.),  ait: 
«Quod  aliquis  homo  non  possit  esse  ita  obstinatus  in  malo,  quin 

ad  suam  liberationem  cooperari  possit,  ratio  patet  ex  dictis;  quia 
et  passio  solvitur  et  reprimitur,  et  habitus  non  totaliter  animam 
corrumpit,  et  ratio  non  ita  pertinaciter  adhaeret  falso,  quin  per 
contrariam  rationem  possit  abduci.  »  Idem  docet  pluribus  in  locis. 

824.  III.  Ex  Ratione.  1)  Quamdiu  peccator  vivit,  est  in  via  et 
viator  est  ;  atqui  postulat  ratio  viae  ,  ut  qui  in  ea  est  progredi 
possit,  quemadmodum  est  de  ratione  viatoris,  ut  possit  ad  ter¬ 
minum  pervenire;  ergo  repugnat  tum  statui  viatoris,  tum  rationi 
viae,  ut  aliquis  privetur  omni  auxilio,  sine  quo  nec  progredi  nec 
ad  terminum  pervenire  possibile  est. 

2)  Quilibet  tenetur  sperare  veniam  peccatorum.  Atqui  si  Deus 
obstinatis  non  largiretur  gratiam  sufficientem  ad  poenitentiam 
agendam,  necessario  deberent  illi  desperare  de  impetranda  venia; 
quia  scirent  se  veniam  peccatorum  sperare  non  posse  ,  atque  in 
hac  providentia  peccatum  non  remitti  sine  spe  veniae.  Ergo. 
Prob.  min.  — Nemo  potest  sperare  veniam  peccatorum,  nisi  fir¬ 
miter  credat,  illam  sibi  promissam  fuisse  a  Deo;  spes  enim  niti¬ 
tur  promissione  divina  tamquam  motivo  partiali,  vel  certe  tam¬ 
quam  conditione  necessario  requisita.  Atqui  si  Deus  non  promisit, 
neque  concedere  solet  omnibus  peccatoribus  ,  etiam  obstinatis  , 
auxilium  sufficiens  ad  impetrandam  veniam  ,  credere  illi  non 
possunt  veniam  peccatorum  sibi  esse  a  Deo  promissam.  Ergo 
nequeunt  sperare  veniam  peccatorum. 

825.  Prob.  2da  pars.  I.  Ex  Scriptura.  Quoad  omnes,  adeoque 
Retiam  quoad  peccatores  obduratos,  vera  sunt  Christi  verba,  qui¬ 
bus  affirmat  :  «  Jugum  meum  suave  est  ,  et  onus  meum  leve,  » 
tum  Joannis  effatum:  «Mandata  ejus  gravia  non  sunt;»  jamvero 
nec  suave  reddi  potest  peccatoribus  Christi  jugum  nec  onus  man¬ 
datorum  ejus  leve,  nisi  per  gratiam,  qua  praeveniuntur  et  adju¬ 
vantur,  atque  per  orationem  uberiora  auxilia  obtinere  possunt, 
dicente  Christo  ad  omnes:  «Petite  et  dabitur  vobis.»  —  Pariter 
(Deut.  XXX.  11.  seq.),  Deus  populo  Israelitico  ,  in  quo  peccato¬ 
res  quoque  extitisse  indubium  est,  dicit:  «Mandatum  hoc  quod 
ego  praecipip  tibi  hodie,  non  supra  te  est,»  etc.;  his  verbis  sa¬ 
tis  manifestans  non  solum  justis,  sed  et  peccatoribus  non  deesse 
gratiam,  qua  praecepta  divina  possibilia  fiant. 

826.  II.  Ex  S.  Augustino ,  qui  data  opera  agit  de  hac  re 
(in  tract.  53.  in  Joan.)  ad  ea  verba  Isa.  citata  a  Joanne.  Pro- 
pterea  non  poterant  credere,  quia  iterum  dixit  Isaias:  «Excaeca- 
vit  oculos  eorum,  et  induravit  cor  eorum,  ut  non  videant  oculis, 
et  intelligant  corde,  et  convertantur,  et  sanem  eos.»  «Dicitur 
enim  nobis,»  ait  (n.  5.),  «si  non  potuerunt  credere,  quod  pecca¬ 
tum  est  hominis  non  facientis  quod  non  potest  facere?»  Patet 
quaestionem  esse  de  obstinatis,  qui  et  excaecati  dicuntur,  et  quo¬ 
rum  frequentissime  exemplum  Augustinus  ponit  in  iis  Judaeis,  de 
quibus  Isaias  loquitur. 

Jamvero  qualem  rationem  obstinationis  informaret  animo  Au¬ 
gustinus  liquet — 1)  ex  sequentibus  (n.  6.),  nam  ait:  «Non  pote¬ 
rant  credere ,  quia  hoc  Isaias  propheta  praedixit,  hoc  autem  pro¬ 
pheta  praedixit,  quia  Deus  hoc  futurum  esse  praescivit.  Quare  autem 
non  poterant,  si  a  me  quaeratur,  cito  respondeo,  quia  nolebant .» 
Ergo  non  omnis  gratia  Judaeis  denegabatur.  —  2)  Hinc  permittit 
quidem  aliis  istam  quaestionem  (n.  8.)  liquidius  et  melius  expo¬ 
nere;  monet  tamen  duo,  hoc  est,  «ne  audeat  quisquam  liberum 
arbitrium  sic  defendere,  ut  nobis  orationem  qua  dicimus,  ‘ne  nos 
inferas  in  tentationem,’  conetur  auferre  ;  rursus  ne  quisquam 
neget  voluntatis  arbitrium,  et  audeat  excusare  peccatum .»  — 
3)  Quocirca  explicans  cur  non  possent  credere,  hanc  impotentiam 
repetit  ex  libera  dispositione  mala  voluntatis  (n.  9.):  «Non  ita¬ 
que  mirum  est  quia  non  poterant  credere,  quorum  voluntas  sic 
superba  erat,  ut  ignorantes  Dei  justitiam,  suam  vellent  consti¬ 
tuere.  .  .  .  Sic  autem  dictum  est  non  poterant,  ubi  intelligendum 
est  quod  nolebant .» 

827.  III.  Yel  agitur  —  1)  de  praecepto,  ad  quod  servandum  homo 
est  physice  impotens,  uti  praeceptum  fidei,  spei,  suscipiendi  Eu¬ 
charistiam  ,  etc.;  vel  —  2)  de  praecepto  gravi  legis  naturae  ,  ad 
quod  servandum  homo  sine  gratia  est  moraliter  impotens.  Atqui 
in  utroque  casu  conceditur  peccatoribus  omnibus  gratia ,  qua 
possint  praeceptum  servare.  Ergo. 

Proh.  min.  quoad  lam  partem.  Tertullianus  (1.2.cont.  Mare. c.  5.) 
ait:  «Non  poneretur  lex  ei,  qui  non  haberet  obsequium  debitum 
legi  in  sua  potestate  :  nec  rursus  comminatio  mortis  transgres¬ 
sioni  adseriberetur,  si  non  et  contemptus  legis  in  arbitrii  liberta- 

tem  homini  deputaretur.  Sic  et  in  posteris  legibus  Creatoris  in¬ 
venias  ,  proponentis  ante  hominem  bonum  et  malum  ,  vitam  et 
mortem  :  sed  nec  alias  totum  ordinem  disciplinae  per  praecepta 
dispositum,  avocante  Deo,  et  minante,  et  exhortante,  nisi  et  ad 
obsequium  et  ad  contemptum  libero  et  voluntario  homini* »  — ■ 
S.  Augustinus  (de  Nat.  et  Grat.  c.  67.):  «Quis  enim  peccat  in 
eo,  qnod  caveri  nullo  modo  potest:  peccatur  autem;  caveri  igitur 
potest. .  .  sed  opitulante  illo  ,  qui  non  potest  falli.  »  —  S.  Leo 
(serm.  66.  al.  16.  de  Passion.  Dom.  c.  6.):  «Juste  instat  praece¬ 
pto,  qui  praecurrit  auxilio.»  —  D.  Thomas  (in  2.  dist.  28.  q.  1.  a.  3.) 
ait:  «  Deus  non  est  magis  crudelis,  quam  homo:  sed  homini  im¬ 
putatur  ad  crudelitatem  ,  si  obliget  aliquem  per  praeceptum  ad 
id  ,  quod  implere  non  possit  ;  ergo  hoc  de  Deo  nullatenus  est 
aestimandum.  »  Et  (  q.  24.  de  Veritat.  art.  14.  ad  2. ),  salvat , 
hominem  juste  corripi  ,  si  praecepta  non  implet  ,  «  quia  ex  ejus 
negligentia  est  quod  gratiam  non  habet,  per  quam  potest  servare 
mandata  quantum  ad  modum.» 

Proh.  min.  quoad  2dam  partem,  a)  Probavimus  in  prima  parte 
thesis  peccatoribus  omnibus  dari  gratias  ,  quibus  resurgere  pos¬ 
sint  a  statu  peccati;  ergo,  illis  saltem  mediantibus,  ipsi  obtinent 
gratiam  ad  vitanda  nova  peccata.  —  b)  Respectu  omnium  man¬ 
data  Dei  dicuntur  non  esse  gravia,  .et  jugum  Christi  dicitur  leve; 
atqui  haec  falsa  essent  si  homo,  vel  morali  impotentia  laborans, 
relinqueretur  sine  gratia  necessaria.  Ergo. 

Ad  vim  hujus  argumenti  infirmandam  frustra  diceretur,  pec¬ 
catum  commissum  cum  impotentia  illud  vitandi  esse  imputabile 
in  causa  ;  hanc  enim  exceptionem  refutavimus  ex  Card.  Bellar- 
mino  (n.  820.).  Sed  praestat  hic  addere  quae  habet  Card.  Gotti 
(de  Deo,  de  Divina  Vol.  q.  2.  d.  3.  §  3.  n.  22.):  «Si  servus,» 
inquit,  «aliquo  missus,  propria  voluntate  se  conjecisset  in  foveam, 
et  proinde  se  impotentem  reddidisset  ad  prosequendum  iter;  posset 
quidem  Dominus  eum  punire  propter  ejusmodi  culpam,  qua  sua  vo¬ 
luntate  se  impotentem  reddidisset  ad  iter  ipsi  demandatum  prose¬ 
quendum:  et  posset  etiam  ipsum  punire,  si  volens  ipsum  extrahere, 
media  sibi  data,  vel  oblata,  ut  inde  exiret,  negligeret,  aut  etiam 
contemneret:  sed  supposito,  quod  Dominus  nolit  ipsum  a  fovea 
extrahere,  nec  illi  scalam,  funem,  aut  brachium  offerre,  quo  pos- 

set  exire  ,  imo  vellet  ipsum  in  sua  impotentia  relinquere  ,  certe 
nonnisi  tyrannice  posset  illi  praecipere,  ut  iter  coeptum  proseque¬ 
retur.  Cum  ergo  homo  peccando  in  foveam  lapsus  impotens. . . . 
factus  sit  prosequendi  iter  ad  aeternam  salutem  observantia  prae¬ 
ceptorum  ;  esto  ipsum  possit  ob  talem  culpam  punire  ,  sicut  de 
facto  punit ;  et  similiter  si  gratiam  ,  qua  fiat  potens  observare 
praecepta  sibi  oblatam  respuat,  aut  contemnat:  sed  si  Deus  nolit 
gratiam  ei,  qua  fiat  potens ,  conferre ,  sed  impium  in  sua  impo¬ 
tentia  relinquere  velit,  non  poterit  nisi  crudeliter,  et  injuste  obli¬ 
gare  ipsum  ,  ut  viam  mandatorum  percurrat  ,  et  nisi  percurrat 
punire  :  quod  enim  factum  est  impossibile  ex  suppositione  aufe¬ 
rente  potentiam,  non  potest  juste  praecipi,  quamdiu  suppositio  illa 
subsistit.»  —  Cf.  Viva  (in  propp.  1.  2.  damn.  ab  Alex.  VIII., 
7.  Dec.  1690.). 

828.  Scholion.  Quin  singulas  objectiones  prosequamur,  paucas 
subjicimus  animadversiones,  quibus  facile  est  omnibus  satisfacere. 
Ac  I.  objiciunt ,  Scripturas  docere — 1)  obduratorum  poeniten¬ 
tiam  et  salutem  esse  impossibilem  —  2)  Deum  ipsum  excaecare 
et  obdurare  peccatores.  —  3)  Imo  Deum  nolle  eorum  conversio¬ 
nem,  juxta  illud  Isaiae  (LXIII.  17.):  «Indurasti  cor  nostrum  ne 
timeremus  te.» 

Sed  respondetur  ad  lum:  a)  Conversio  illorum  dicitur  impossi¬ 
bilis,  non  absolute,  sed  ex  suppositione  et  conditione,  nempe  persi¬ 
stente  illorum  perfidia  ,  aut  animo  permanendi  in  eo  statu  ,  qui 
cum  divina  amicitia  impossibilis  sit.  —  b)  Dicitur  impossibilis 
tantum  moraliter,  quod  sit  difficilis,  ut  pene  infallibile  sit  com¬ 
munibus  divinisque  semper  auxiliis  reluctaturum  esse.  —  Ad  2dum  : 
Deus  ipse  excaecat  peccatores,  sed  non  subtrahendo  omnem  gra¬ 
tiam:  siquidem  ipsa  Scriptura  docet  obdurationem  perfectam  esse 
solum  in  inferno.  —  Ad  3tium:  Illud  Isaiae  non  est  sumendum  in 
sensu  consequentiae  :  ideoque  importat  subtractionem  auxiliorum 
uberiorum  et  efficacium,  ex  quo  sequitur  malitiam  excaecatorum 
obfirmari,  saepe  usque  ad  mortem. 

829.  II.  Sunt  tamen  quaedam  Sacrae  Scripturae  testimonia,  quae 
specialem  expositionem  exigunt.  Nam  objiciunt :  1)  Apostolus 
(Heb.  VI.  4-6.),  ait:  «Impossibile  est  eos,  qui  semel  sunt  illu¬ 
minati...  et  prolapsi  sunt,  rursum  renovari  ad  poenitentiam.» — 

2)  Heb.  (X.  26.):  «Voluntarie  enim  peccantibus  nobis  post  acce¬ 
ptam  notitiam  veritatis  ,  jam  non  relinquitur  pro  peccatis  ho¬ 
stia.  »  —  3)  Matth.  (XII.  32.):  «  Quicumque  dixerit  verbum  contra 
Filium  hominis  ,  remittetur  ei  :  qui  autem  dixerit  contra  Spiri¬ 
tum  Sanctum,  non  remittetur  ei,  neque  in  hoc  saeculo,  neque  in 
futuro.»  —  4)  I.  Joan.  (V.  16.):  «Est  peccatum  ad  mortem:  non 
pro  illo  dico  ut  roget  quis.  » 

Sed  respondetur  ad,  lum:  a)  Paulus  praedicat  impossibilem  so¬ 
lam  poenitentiam,  quae  in  baptismo  fit,  illis,  qui  abluti  sunt  ba¬ 
ptismo,  quia  baptismus  iterari  non  potest.  Ita  communis  exposi¬ 
tio  Patrum,  quam  optime  expendit  et  illustrat  Pater  Justinianus 
in  hoc  loco  ,  et  sequitur  Pater  Suarez.  —  b)  Item  impossibile 
apud  Paulum  ibi  intelligi  potest  difficile,  et  raro  contingens,  ut 
P.  Cornelius,  cum  Anselmo,  Lyrano,  Hugone  et  aliis  recentiori- 
bus  tuetur ;  quia  non  de  quolibet  lapso  post  baptismum  ,  sed  de 
Apostata,  et  haeretico  sermo  erat,  ut  Concilium  Coloniense  titulo 
de  potentia  voluit. 

Ad  2du,n:  Apostolus  dicit,  postquam  Christus  pro  peccatis  se- 
metipsum  Deo  Patri  hostiam  obtulit,  non  superesse  aliam  victi¬ 
mam,  qua  ut  olim  in  Veteri  Testamento,  peccata  expientur:  pro- 
indQ  illis,  qui  hac  hostia  pro  omnibus  oblata  rite  non  utuntur, 
nihil  aliud  superesse,  quam  terribilem  judicii  expectationem.  Quae 
omnia  verissima  sunt.  At  nullibi  affirmat  Apostolus  peccatoribus 
gratias  sufficientes  non  concedi,  quibus  adjuti  rite  uti  possint  hac 
hostia,  semel  pro  peccatis  nostris  oblata. 

Ad  3tiu,n :  Per  blasphemiam  in  Spiritum  Sanctum  Patres,  Atha- 
nasius,  Hilarius,  Hieronymus,  etc.,  intelligunt  malitiosam  impu¬ 
gnationem  veritatis  fidei  sufficienter  manifestae,  quae  irremissibilis 
dicitur,  non  quod  ea  absolute  remitti  non  possit;  sed  quia  diffi¬ 
cillime  remittitur,  subtrahente  plerumque  Deo  gratias  efficaces. 
Ita  S.  Chrysostomus  in  hunc  locum  ,  et  S.  Ambrosius  (1.  2.  de 
Poenit.  c.  4.). 

Ad  4tum :  Joannes  pro  peccato  ad  mortem  orare  non  jubet,  vel 
quia  tale  peccatum  impoenitentia  finalis  est;  vel  quia  est  pecca¬ 
tum  tam  difficilis  curationis,  ut  vir  eximiae  sanctitatis,  et  popu¬ 
lus  integer  ad  impetrandum  necessarius  sit ;  ideoque  «  non  oret 

quis,  »  id  sit ,  qualiscumque  pro  eo.  —  Cf.  interpretes  pro  ube- 

Mazzella.  De  Gratia  Christi.  37 

riori  explicatione  :  de  his  enim  disertius  agi  solet  in  tract.  De 
Poenitentia. 

830.  III.  Objiciunt  etiam  —  1)  illud  Amos  (I.  3.):  «Super  tri¬ 
bus  sceleribus  Damasci,  et  super  quatuor  non  convertam  eum.»  — 
2)  Heb.  (XII.  17.)  dicitur  de  Esau:  «Non  invenit  poenitentiae  lo¬ 
cum,  quamquam  cum  lacrymis  inquisisset  eam.  »  —  3)  II.  Machab. 
(IX.  13.)  de  Antiocho  legitur:  «  Orabat  hic  scelestus  Dominum  , 
a  quo  non  esset  misericordiam  consecuturus.  » 

Sed  respondetur  ad  lum:  Per  negationem  conversionis  non  in- 
telligi  subtractionem  gratiae  ad  poenitendum,  sed  mutationem  to¬ 
lerantiae  in  justam  vindictam,  et  inflictionem  poenae  mortis  alio- 
rumve  malorum  temporalium;  ut  apposite  ad  contextum  hoc  loco 
exponit  S.  Hieronymus  his  verbis :  «  Expectavi  multo  tempore  , 
ut  Damasceni  de  suis  sceleribus  agerent  poenitentiam  ,  et  ideo 
nolui  punire  peccantes,  ut  aliquando  conversi  reciperent  sanita¬ 
tem  ;  verum  quia  tertio  et  quarto  eadem  faciunt ,  cogor  mutare 
sententiam,  et  plagis  corrigere  delinquentes.  » 

Ad  2dum:  Sensus  est,  quod  Esau  obtinere  nunquam  potuit,  ut 
subtractae  ipsi  ,  et  Jacobo  impertitae  benedictionis  poeniteret  aut 
parentem  suum  Isaac,  aut  Deum.  Sed  neque  ipsius  poenitentia  ei 
utilis  fuit ,  qua  doluit  non  de  peccato  suo  ,  nam  mox  voluit  oc¬ 
cidere  fratrem  ,  sed  de  damno  quod  incurrit ,  de  vendito  nimi¬ 
rum  jure  primogeniturae  ,  et  de  amissa  benedictione  ,  desiderans 
et  satagens  illa  recuperare,  sed  frustra.  Vide  Tirini  commenta¬ 
rium  in  hunc  locum. 

Ad  3tium:  Antiochus  misericordiam  consecutus  non  est;  non  quia 
omne  auxilium  illi  deerat,  sed  quia  ficte  et  simulate  orabat,  hoc 
unum  quaerens  ut  a  morbis  et  doloribus  liberaretur,  nihilo  melior 
futurus  si  convaluisset.  Unde  signanter  dicitur,  orasse  Dominum, 
sed  manens  scelestus.  —  Cf.  pro  hac  testimoniorum  classe  Franzelin 
(de  Deo  Uno,  thesis  65.). 

831.  IV.  Ad  solvendas  objectiones  ex  Patribus,  notetur:  1)  ani¬ 
madversiones  ,  quas  fecimus  pro  primo  objectionum  capite  ex 
Scriptura,  valent  etiam  pro  intelligentia  plurium  testimoniorum 
ex  Patribus.  —  2)  Quomodo  sit  intelligendus  S.  Augustimus,  quum 
asserit  nos  contraxisse  per  peccatum  peccandi  necessitatem,  quae 
a  novo  peccato  non  excusat;  jam  diximus  (n.  105.). — 3)  Sunt  deni- 

que  quaedam  S.  Doctoris  testimonia,  praesertim  contra  Julianum, 
in  quibus  ad  ostendendam  gratiae  necessitatem,  describit  statum 
peccatoris  aut  simpliciter  gratia  destituti  aut  privati  gratia  effi¬ 
caci;  at  non  asserit  peccatorem  ullum  in  hac  vita  destitui  omni 
gratia:  imo  contrarium  docet  in  ipso  contextu,  atque  in  aliis  te¬ 
stimoniis  a  nobis  supra  citatis.  —  Of.  Perrone.  (n.  418.  seqq.). 

ARTICULUS  QUINTUS 

Utrum  Infidelibus  omnibus  dentur  media  Sufficientia  ad  Salutem. 

§  I. 

Exponitur  Status  Quaestionis 
et  Variae  Sententiae  Beferuntur. 

832.  Ex  propositionibus  damnatis  ab  Alex.  VIII.  (7.  Dec.  1690.) 
recolendae  hic  sunt — IV.:  «Dedit  semetipsum  pro  nobis  oblatio¬ 
nem  Deo  ,  non  pro  solis  electis  ,  sed  pro  omnibus  solis  fideli¬ 
bus.  » —  V.:  «Pagani,  Judaei,  Haeretici,  aliique  hujus  generis 
nullum  omnino  accipiunt  a  Jesu  Christo  influxum:  adeoque  hinc 
recte  inferes ,  in  illis  esse  voluntatem  nudam  et  inertem  sine 
omni  gratia  sufficiente.»  —  Clemens  XI.  in  Bulla  Unigenitus  has 
Quesnelli  propositiones  damnavit  —  XXVI.:  «Nullae  dantur  gra¬ 
tiae  nisi  per  fidem.»  —  XXVII.:  «Fides  est  prima  gratia,  et  fons 
omnium  aliarum.»  —  XXIX.:  «Extra  Ecclesiam  nulla  conceditur 
gratia.  » 

833.  Ex  his  —  1)  necessario  sequitur  aliquos  saltem  infideles 
non  carere  omni  gratia;  saltem  enim  contradictoriae  illarum  pro¬ 
positionum  debent  esse  verae:  contradictoriae  autem  sunt  «aliqui 
pagani....  accipiunt  influxum  a  Christo,»  etc.  —  2)  Quamvis  ex 
Doctoribus  Catholicis  quidam,  iique  pauci,  senserint  non  omnibus 
omnino,  ac  praecipue  negativis  infidelibus,  gratias  conferri;  con¬ 
traria  tamen  sententia  asserens  infidelibus  omnibus  etiam  nega¬ 
tivis  gratias  conferri,  communissima  est,  et  nobis  cum  pluribus 
videtur  theologice  certa.  Quod  non  modo  suadetur  ex  argumentis 
afferendis ,  verum  etiam ,  quia  praefatae  propositiones  damnatae 

fuerunt  in  sensu  auctorum.  Jansenistae  autem  generatim  et  uni- 
versim  infidelibus,  ratione  ipsius  infidelitatis,  nullam  gratiam  da¬ 
ri  contendebant,  fidemque  formalem  primam  gratiam  esse  volebant. 
Cum  igitur  Ecclesia  has  sententias,  elargitionem  gratiarum  re¬ 
stringentes,  semper  insectata  sit;  merito  ex  proscriptione  earum 
deducitur  doctrinam  Catholicam  esse  ,  Paganis  ,  Judaeis  aliisque 
qui  fidem  non  habent,  universim,  dari  gratias  sufficientes,  quibus 
salutem  suam  procurare  valeant.  —  3)  Idipsum  confirmatur  ex 
Dei  voluntate  sincera  et  actuosa  salvandi  omnes,  atque  ex  morte 
Christi  pro  omnibus  (n.  784-86.). 

834.  Sed  ,  ut  plene  intelligatur  haec  doctrina ,  distinguendae 
imprimis  sunt  tres  infidelium  classes.  Sunt  enim  —  1)  quidam  , 
quibus  non  solum  praedicata  fuit  fides  ,  sed  etiam  interdum  do¬ 
nata ;  ab  illa  tamen  postea  per  apostasiam,  et  haeresim  excide¬ 
runt.  —  2)  Alii  quibus  praedicata  sufficienter  est ,  illam  tamen 
amplecti  noluerunt.  —  3)  Alii  qui  vel  nihil  de  Evangelica  fide 
audierunt  ,  vel  certe  nunquam  fuit  illis  sufficienter  proposita. 
Hi  dicuntur  infideles  negativi . 

835.  Jamvero  de  prima  et  altera  infidelium  classe  fere  nulla 
est  quaestio.  Primi  enim,  uti  patet,  habuerunt  gratiam  fidei;  amissa 
autem  fide  ,  idem  de  ipsis  dicendum  est  ,  ac  de  peccatoribus  di¬ 
ximus  in  articulo  praec.  Quoad  alios  vero  ,  qui  non  ignorant  in¬ 
culpabiliter  Evangelium,  quia  illis  sufficienter  propositum  est,  non 
est  explicatu  difficile,  quando  et  quomodo  datur  eis  auxilium 
sufficiens  ad  salutem.  Nam  in  illis  etiam  primum  auxilium  neces¬ 
sarium  est  ad  credendum:  hoc  autem  illis  datum  est,  quando  il¬ 
lis  fuit  proposita  fides;  quia,  ut  diximus,  Deus  non  negat  inter¬ 
nam  vocationem,  quando  externam  concedit;  ergo  sicut  exterius 
vocati  sunt ,  ita  etiam  est  credendum  interius  fuisse  sufficienter 
excitatos,  vel  ut  possent  immediate  velle  credere,  vel  saltem  ut 
aliquam  diligentiam  adhibere  possent  ad  perfectius  audiendum, 
vel  considerandum  ,  ita  ut  possent  paulatim  ad  voluntatem  cre¬ 
dendi  pervenire. 

836.  Tota  igitur  difficultas  est  de  his  infidelibus,  quibus  Catho¬ 
lica  fides  nunquam  praedicata  fuit ,  nec  de  illa  quidquam  audie¬ 
runt.  Ratio  autem  dubitandi  est ,  quia  isti  nunquam  recepisse 
videntur  auxilium  sufficiens  ad  credendum  ;  ergo  neque  ad  sala- 

tem.  Antec.  prob.;  quia  fides  ex  auditu,  teste  Paulo  ad  Roman. 
(X.  14.);  unde  subjungit:  «Quomodo  credent  ei,  quem  non  audie¬ 
runt:  quomodo  autem  audient  sine  praedicante;  »  et  ideo  dicebat 
Christus  Dominus  (Luc.  X.  2.):  «Rogate  Dominum  messis,  ut 
mittat  operarios  in  messem  suam.  »  —  Conseq.  prob.;  quia  fun¬ 
damentum  salutis  est  fides:  ideoque  qui  credere  non  potest  ,  nec 
salvari  poterit;  sed  qui  non  recepit  auxilium  sufficiens  ad  fidem, 
credere  non  potest;  ergo  nec  salvari  potest,  nec  auxilium  sufficiens 
recipit  ad  salutem. 

837.  Supposito  igitur  quod  Deus  infidelibus  omnibus  etiam 
negativis  provideat  de  mediis  necessariis  ad  salutem,  quaeri  pot¬ 
est  de  modo  quo  id  praestat.  Qua  in  re,  cum  plures  fuerint  sen¬ 
tentiae,  juverit  praecipuas  saltem  referre. 

838.  Prima  sententia  tenet,  Deum  omnibus  praeparasse  media 
necessaria  ad  salutem  in  causis  universalibus  et  in  aliorum 
hominum  ministerio;  sed  non  omnibus  et  singulis  immediate 
ea  contulisse.  Quam  sententiam  referens  et  exponens  Suarez,  ait 
Deum  praeparasse  sufficienter  toti  universo  auxilia  gratiae,  et  pro 
omnibus  et  singulis  hominibus  ,  nullum  excludendo,  quantum  est 
ex  se;  voluisse  tamen  ut  haec  auxilia  ad  singulos  homines,  mini¬ 
sterio  aliorum  hominum  pervenirent.  Quod  vero  in  multis  con¬ 
tingat,  ut  talia  remedia,  vel  praedicatio  fidei  ad  illos  non  perve¬ 
niat,  accidentarium  est,  et  a  Deo  non  est  procuratum,  sed  prae¬ 
visum,  et  permissum.  Quae  quidem  permissio  nec  injusta  est,  quia 
Deus  nulli  debet  majora  auxilia  ;  neque  etiam  esset  illa  permis¬ 
sio  contra  voluntatem  antecedentem  Dei  salvandi  omnes  homines, 
quia  ex  parte  Dei  parata  est  salus  omnibus,  et  hoc  solum  ad  il¬ 
lam  pertinet  voluntatem.  Nec  denique  est  illa  permissio  contra 
debitam  et  sapientem  Dei  providentiam  ,  quia  non  tenetur  Deus 
mutare  ,  vel  agere  contra  communem  cursum  causarum  genera¬ 
lium  in  unoquoque  ordine,  ne  in  illo  aliqua  monstra,  vel  defectus 
sequantur. 

839.  Sed  haec  sententia  videtur  jam  communiter  rejecta  ;  et 
quidem  merito.  Etenim  licet  non  contineat  injustitiam  ,  nec  ali¬ 
quid  simpliciter  repugnans  divinae  bonitati  ;  supposita  tamen 
Christi  redemptione,  et  voluntate,  quam  Deus  habuit  providendi 
omnibus  hominibus  necessaria  ad  remedium  peccati ,  et  singulis 

juxta  capacitatem  suam,  non  satisfacit  ille  modus  explicandi  au¬ 
xilium  sufficiens  adultorum.  Nam  —  1)  adulti  sunt  capaces  pro¬ 
priae  praeparationis  et  dispositionis  ad  participandam  Christi  re¬ 
demptionem,  et  peccati  remissionem  obtinendam;  ergo  in  se  ipsis 
debent  aliquo  modo  recipere  auxilium  sufficiens  quo  possint  dis¬ 
poni;  alioqui  qui  non  recipiunt  in  se  hoc  auxilium,  non  sunt  li¬ 
beri,  nec  in  se  potestatem  habent  ad  consequendam  salutem;  ergo 
per  alios,  vel  per  solas  universales  causas  extrinsecas  non  satis 
illis  esset  provisum. 

2)  Confirmatur  ex  Patribus  ,  qui  hanc  generalem  gratiae  com¬ 
municationem  quoad  adultos,  non  solum  in  causis  extrinsecis  et 
universalibus  ,  sed  etiam  in  internis  auxiliis  et  inspirationibus 
constituunt.  Prosper  enim  (1.  2.  de  Yocat.  Gent.  c.  26.  al.  9.) 
cum  descripsisset  externas  et  internas  gratias  ,  quibus  Deus  ho¬ 
mines  vocat,  subjungit:  «  Quae  opitulatio  per  innumeros  modos, 
sive  occultos,  sive  manifestos,  omnibus  adhibetur,  et  quod  a  mul¬ 
tis  refutatur,  ipsorum  est  nequitiae;  quod  autem  a  multis  susci¬ 
pitur,  gratiae  est  divinae,  et  voluntatis  humanae.»  Plura  Patrum 
testimonia  exhibituri  sumus  in  probatione  thesis  statuendae.  — 
Cf.  Suarez  (de  Gratia,  1.  4.  c.  11.  nn.  10-16.). 

840.  Supposito  ergo  ,  quod  Deus  provideat  infidelibus  omnibus 
de  mediis  necessariis  ad  salutem,  non  solum  in  universalibus  cau¬ 
sis  et  per  alios  homines  ,  sed  immediate  in  singulis  eorum  : 
adhuc  quaeritur  «  quomodo  id  praestet.  »  Unde  secunda  sententia 
tenet  nullum  esse  hominem  ratione  utentem  ,  qui  non  aliquando 
illuminetur  in  hac  vita  ,  ita  ut  ex  vi  talis  vocationis  interioris 
possit,  si  velit  immediate  credere  per  fidem  sufficientem  ad  sa¬ 
lutem ,  atgue  adeo  super  naturalem  etiam  ex  parte  objecti. 

841.  De  hac  tamen  sententia  merito  scribit  Suarez  (de  Div. 
Praed.  lib.  4.  cap.  3.  n.  16.):  «Haec  opinio  praesefert  pietatem 
quamdam,  sed  non  potest  fundari  satis,  nec  facile  credi.  Suppono 
enim,  fidem  de  aliquo  objecto  supernaturali  esse  necessariam  ad 
salutem.  Videtur  autem  clarum  et  certum  ,  multos  esse  homi¬ 
nes,  quibus  tale  objectum  in  hac  vita  non  revelatur,  ut  de  mul¬ 
tis  nationibus  gentium  et  Scriptura  significat,  et  homines  expe¬ 
riuntur.  Nec  dici  potest,  eos  accipere  talem  revelationem,  quamvis 
postea  omnino  illam  ignorent  ;  quia  licet  homo  possit  ignorare 

interiorem  modum  operandi  in  suis  actibus,  scilicet,  an  sit  natu¬ 
ralis  vel  supernaturalis;  tamen  objecta  proposita  et  apprehensa, 
non  potest  ignorare,  saltem  pro  eo  tempore  pro  quo  illi  actus  pro¬ 
ponuntur.  Unde  etiam  potest  illa  memoria  retinere  ,  quamvis  fi¬ 
dem  illis  non  adhibuerit;  alias  inutilis  esset  talis  revelatio:  nam 
si  ignoratur,  parum  aut  nihil  ad  fidem  deserviet,  multoque  minus 
poterit  obligationem  inducere.  » 

842.  Supposito  itaque  quod  Deus  providet  immediate  in  sin¬ 
gulis  infidelibus  de  mediis  salutis;  non  ita  tamen  ut  omnibus  et 
singulis  conferat  gratiam  ,  qua  possint  immediate  credere  fide 
divina;  superest  iterum  inquirendum  «quomodo  ergo  providet.» 
Hinc  est  tertia  sententia  ,  dicens  Deum  lege  positiva  statuisse 
conferre  omnibus  et  singulis  hominibus  gratiam  swper naturalem 
quoad  substantiam ,  qua  possint  tum  naturalem  legem  servare, 
tum  praesertim,  si  infideles  sint,  saltem  illa  credere  quae  de  Deo 
naturaliter  cognosci  possunt,  ut  Deum  esse  —  colendum  esse  — 
esse  remuneratorem.  Vi  illius  gratiae  omnes  actus  honesti  ,  et 
illa  fides  de  Dei  existentia,  de  Deo  remuneratore,  etc.,  sunt  actus 
vere  et  intrinsece  supernaturales.  Cum  ergo  infideles  efficere 
possint ,  et  efficiant  actus  secundum  legem  naturalem  ,  cumque 
facile  ex  rebus  existentibus  cognoscere  possint  Deum  esse,  etc.; 
clare  patet  ipsis  conferri  gratiam,  eosdemque  Christi  influxum 
sentire. 

843.  Yerum  si  hic  sistat  haec  sententia,  nondum  explicat  quo¬ 
modo  Deus  provideat  omnibus  et  singulis  infidelibus  de  mediis 
necessariis  ad  salutem.  Nam  ad  salutem  necessaria  est  fides  et 
justificatio:  sed  observantia  legis  naturalis  non  sufficit  ad  justifi¬ 
cationem;  nec  fides  quae  non  sit  ob  auctoritatem  Dei  revelantis 
ad  salutem  sufficit. 

844.  Quare,  ut  ab  hac  difficultate  se  expediant,  Auctores  hujus 
sententiae  dupliciter  respondent.  Alii  enim  concedunt  ea  non  suffi¬ 
cere  ad  justificationem  et  salutem;  sed  dicunt,  si  homo  bene  utendo 
gratiis  acceptis,  observat  legem  naturalem,  et  credit  de  Deo  quae 
ex  naturali  lumine  de  eo  cognosci  possunt  ;  per  id  meretur  de 
congruo  gratiam  qua  illuminatur  de  supernaturalibus  objectis,  et 
sic  habebit  fidem  quae  requiritur  ad  justificationem  ;  hac  autem 
fide  illuminatus  ,  et  alia  gratia  adjutus  nihil  obstat ,  quominus 

Deum  possit  super  omnia  amore  supernaturali  diligere,  atque  ita 
justificari. 

845.  Alii  e  contra  duplicem  fidem  distinguunt  :  unam  late  di¬ 
ctam,  quae  concipitur  ex  testimonio  creaturarum  (revelatione  late 
dicta),  quamvis  assensus  non  eliciatur  absque  interiori  gratia  — 
alteram  stricte  dictam  ,  quae  nititur  testimonio  Dei  (auctoritate 
Dei  revelantis  revelatione  proprie  dicta).  Ita  saepe  Ripalda;  ex.  gr. 
(de  Ente  Supern.  disp.  63.  sect.  2.  n.  7.),  ait:  «Fidem  strictam  voco 
assensum  objecti  propter  testimonium  Dei  propositum  ab  Ecclesia 
ministerio  externo  ,  et  vocali  hominum  ,  qualem  habent  fideles 
regulariter  fidem  theologicam  ex  auditu  concipientes.  Fidem  la¬ 
tam  vero  aliam  quamcumque  cognitionem  supernaturalem  hone¬ 
sti  ,  partam  ex  testimonio  externo  creaturarum  irrationalium  , 
aut  ex  inspiratione  interna  Dei  ,  quam  Deus  ceu  vocem  inserit 
auditui.  »  Idem  habet  (disp.  20.  n.  78.),  etc.  —  Jamvero  primam, 
quae  et  ab  iis  ad  quos  revelatio  christiana  non  pervenit  concipi 
potest ,  necessariam  esse  dicunt  ad  salutem  ;  non  vero  alteram 
nisi  ad  summum  in  voto.  —  Yide  Ripalda  (1.  c.  disp.  20.  sect.  22. 
n.  115.). 

846.  Id  tamen  notatum  volumus ,  Ripaldam  hanc  sententiam 
proposuisse  ante  damnatam  ab  Innocentio  XI.  prop.  XXIII.,  et 
ante  definitiones  Cone.  Vaticani:  eamque  non  docuisse,  sed  du¬ 
bitative  proposuisse.  Prolixam  enim  disp.  20.  ita  concludit:  «Forte 
non  deerunt  ,  qui  superiori  doctrinae  libere  audeant  assentiri. 
Nihilominus  ego  in  re  tam  gravi  omnino  non  audeo.  Puto  equi¬ 
dem,  si  legem  et  libitum  Dei  secludamus,  ex  natura  rei,  in  prae¬ 
senti  etiam  ordine  providentiae  ,  potuisse  gentiles  ex  cognitione 
supernaturali  quae  non  sit  ex  fide  stricta,  Deum  super  omnia  di¬ 
ligere,  et  justificationem  obtinere.  Ceterum  quia  communis  theo¬ 
logorum  assensus  videtur  intelligere  testimonia  Pauli  et  Tri den¬ 
tini  adducta  (n.  116.)  de  necessitate  strictae  fidei  in  re  exhibitae 
ad  consequendam  justificationem,  dicendum  est,  ex  lege  volunta¬ 
ria  Dei  nunquam  dari  auxilium  ,  saltem  efficax  ,  ad  dilectionem 
et  conversionem  supernaturalem  in  Deum  absque  praevia  instru¬ 
ctione  fidei  strictae. . . .  Quare  omnia  ,  quae  de  auxilio  sufficienti 
ad  salutem  sine  assensu  fidei  strictae  huc  usque  adduximus,  non 
asserendo,  sed  dubitando  proposuimus,  ut  doctores  ea,  vel  suffra- 

gio  confirment,  vel  judicio  corrigant,  vel  disputatione  sua  supe¬ 
riora  expediant.  »  Imo  ipse  Ripalda  (de  Fide,  disp.  17.  n.  214.) 
expresse  declarat,  se  subscribere  sententiae  asserenti  necessitatem 
fidei  stricte  dictae  in  re;  atque  hac  professione,  temeritatis  notam 
a  se  repellit  (1). 

847.  Quarta  demum  sententia  est  eorum  ,  quibus  non  placet 
ante  vocationem  ad  fidem  proprie  dictam  dari  actus  intrinsece 
supernaturales  qui  illam  mereantur;  et  quibus  maxime  displicet 
fidem  late  dictam  sufficere  ad  justificationem.  Hi  ergo  dicunt  : 
infidelis  potest  suis  viribus  facilia  quaedam  naturalis  ordinis  bona 
opera  facere  ;  ad  alia  vero  adjuvatur  Dei  gratia  supernaturali 
quoad  modum  (n.  395.).  Si  liaec  praestet,  Deus  illi  dabit  gratiam 
fidei,  per  medium  etiam  extraordinarium,  si  opus  sit:  non  quod 
illa  bona  opera  mereantur,  positive  disponant,  impetrent  gratiam 
fidei  ;  sed  quod  removeant  obstaculum  ad  collationem  gratiae  , 
quam  Deus  decrevit  dare  per  Christi  merita  iis  omnibus,  qui  il¬ 
lam  non  impediunt.  —  Haec  sententia  explanatione  indiget,  et  de¬ 
claratur  exponendo  sensum  vulgati  illius  axiomatis:  «Facienti 
quod  in  se  est  Deus  non  denegat  gratiam.  » 


(1)  Mitigare  quidam  (Wirceburg.  de  Gratia,  n.  290.  prob.  2.;  de  Fide,  n.  216. 
inst.  7.),  conantur  lianc  sententiam,  tribuentes  vim  dispositivam  ad  fidem  theolo¬ 
gicam  non  omnibus  actibus  bonis,  qui  ab  infidelibus  fiunt,  ante  vocationem  ad 
fidem  et  quamlibet  notitiam  supernos  revelationis ;  sed  quibusdam  solum,  uti  est 
desiderium  beatitudinis  et  verse  religionis  capessenda*.,  oratio  ad  hunc  effectum,  etc. 
Sed  haec  mitigatio  tum  eadem  supponit  principia,  tum  iisdem  premitur  incommodis 
ac  tertia  sententia.  Supponit  enim  non  dari  gaatias  supernaturales  solum  quoad 
modum;  actus  esse  intrinsece  supernaturales,  quin  tales  sint  ex  parte  motivi;  actus 
qui  fiunt  ante  vocationem  primam  ad  fidem  posse  eam  aliquo  modo  mereri;  etc.: 
hinc  iisdem,  ut  videbimus,  rejicitur  argumentis.  Imo  praedicta  mitigatio,  dum  non 
effugit  vim  argumentorum ,  quae  contra  tertiam  sententiam  militant,  plura  contra 
se  habet  ex  iis  ,  quae  hujus  assertores  pro  se  allegant.  Si  enim  datur  gratia  in¬ 
trinsece  supernaturalis  ad  desiderium  verae  beatitudinis  ,  ante  quamlibet  notitiam 
revelationis;  cur  non  ad  alios  actus?  Si  vero  datur  etiam  ad  alios  actus,  cur  non 
etiam  illi  ad  fidem  theologicam  positive  disponunt?  Mitigatio  ergo  illa  nulla  indi¬ 
get  speciali  refutatione. 

§  II. 

Declaratur  sensus  Vulgati  Axiomatis : 

«  Facienti  quod  in  se  est  Deus  non  denegat  gratiam.  » 

848.  Censent  nonnulli  hoc  axioma  a  Patribus  praeformatum 
fuisse;  atque  praeformationem  realern  agnoscunt,  cum  Patres  do¬ 
cent  Deum  sua  gratia  nemini  deesse,  qui  sibi  ipsi  non  sit  inimi¬ 
cus  —  praeformationem  verbalem  cequipollentem  ,  cum  docent 
nostrum  esse  incipere,  Dei  perficere — praeformationem  verbalem 
disertam,  cum  Isidorus  Peleusiota  (Epist.  1.  5.  ep.  459.),  scribit: 
«  Qui  virtuti  dat  operam,  aequum  est  eum  divinam  opem  invocare: 
at  qui  nullam  ejus  curam  agit ,  neque  invocat ,  nec  propitium 
quoque  numen  habiturus  est.  Qui  enim  omnia  quae  in  se  sita  sunt 
adimplet,  Deus  ipsi  benigne  annuit.»  —  Sed  quidquid  sit  de  illius 
axiomatis  praeformatione  a  Patribus,  certum  est  theologos  ipsum 
communi  consensu  usurpare  ;  ex  his  ergo  ejusdem  sensus  quae¬ 
rendus  est. 

849.  Jamvero  non  una  est  axiomatis  illius  apud  theologos  in¬ 
terpretatio.  Etenim  iis  omissis,  qui  interpretationem  aperte  fal¬ 
sam  aut  penitus  singularem  tradunt  :  aliqui  I.  illud  « Facienti 
quod  in  se  est  Deus  non  denegat  gratiam  »  intelligunt  de  gratia 
habituali.  Atque  hoc  modo,  inquit  Suarez  (de  Gratia,  lib.  4. 
cap.  12.  n.  7.  ),  «  intellectum  est  illud  axioma  a  D.  Thoma 
(1.  2.  q.  109.  a.  6.  ad  6.;  et  q.  112.  a.  3.),  et  in  eo  sensu  dicit 
non  esse  intelligendum  de  faciente  quod  in  se  est  per  solas  vires 
naturae,  sed  per  vires  gratiae  auxiliantis,  excitantis  et  adjuvantis; 
et  sic  intellectum  esse  verum  ,  priori  autem  modo  esse  falsum  , 
quae  doctrina  vera  et  certa  est  ,  ut  infra  lib.  de  Justificatione 
ostendemus :  hic  autem  sensus  nihil  ad  praesentem  causam  refert, 
quia  non  de  habituali  gratia  ,  sed  de  actuali  auxilio  tractamus. 
Est  autem  advertendum  D.  Thomam  in  illis  locis  ita  principium 
illud  exposuisse  ,  quia  de  gratia  habituali  tractabat ,  et  de  illa 
objectum  fuerat  :  non  tamen  alios  sensus  excludit ,  nec  illos  ibi 
attingit,  quia  necessarii  non  erant.  » 

851.  II.  Potest  intelligi  in  illo  axiomate,  nomine  gratiae,  au- 

xilium  gratiae  cooperantis.  Respectu  talis  gratiae  facere  quod  in 
se  est,  non  est  praeparari  ad  talem  gratiam,  neque  aliud  praevium 
aliquod  facere,  quo  posito  talis  gratia  conferatur;  quia  nihil  prae 
vium  satis  est  ut  gratia  cooperans  actu  nobis  infundatur,  seu  in  no¬ 
bis  operetur.  Debet  ergo  intelligi  de  conatu,  seu  cooperatione  si- 
multanea  ex  parte  hominis,  ita  ut  sensus  sit:  si  per  hominem  non 
steterit,  et  quantum  in  se  est  conari  voluerit,  gratia  excitans  fit 
cooperans,  seu  homo  per  gratiam  excitantem  praeventus,  si  velit 
(si  faciet  quod  in  se  est)  operabitur  bonum  cum  eadem  gratia 
quae  fit  cooperans.  —  Hic  sensus  est  verus,  sed  ad  rem  praesentem 
non  facit;  quaeritur  enim  quomodo  obtineatur  prima  gratia  exci¬ 
tans. —  Cf.  Suarez  (1.  c.  n.  8.) 

851.  III.  Potest  intelligi  illud  principium  de  gratia  ex  citante, 
ita  tamen  ut  sensus  sit:  bene  operanti  per  priorem  excitationem , 
cum  illa  et  per  illam  faciendo  quod  in  se  est,  Deus  non  denegat 
ulteriorem  uberioremque  excitantem  gratiam.  Atque  haec  est  in¬ 
terpretatio,  cui  adhaerent  Auctores  tertiae  sententiae  (n.  842.)  re¬ 
latae.  In  hoc  sensu,  cum  aliqua  limitatione,  verum  est  axioma; 
veruntamen  ad  rem  praesentem  non  facit,  «  quia,  »  inquit  Suarez 
(1.  c.  n.  9.),  «praecipua  difficultas  est  de  infideli  nondum  exci¬ 
tato,  nec  vocato  per  gratiam,  quia  fidei  auditum  non  habuit,  et 
ita  non  potest  per  priorem  supernaturalem  gratiam,  sed  per  na¬ 
turales  vires  operari,  ut  primam  excitationem  gratiae  supernatu- 
ralis  obtineat.  » 

852.  Unde  ipse  Ripalda  (disputat.  20.  sect.  1.  n.  1.),  animad¬ 
vertit:  «Non  crediderim  hanc  fuisse  mentem  eorum,  qui  primum 
hoc  axioma  condiderunt.  Quamquam  enim  verum  sit,  bene  utenti 
auxiliis  supernaturalibus  gratiae  provideri  a  Deo  ulteriora  gratiae 
auxilia,  et  plerumque  gratiam  justificantem;  tamen  illud  axioma 
usurpari  solitum  fuit  ad  salvandum  auxilium  sufficiens  ad  salutem 
in  eis  eventibus,  in  quibus  solus  usus,  et  conatus  possibilis  virtu¬ 
tum  naturalium  arguerent  adesse  gratiam  supernaturalem  suffi¬ 
cientem  ad  salutem  ,  ut  in  puero  perveniente  ad  usum  rationis  , 
et  in  barbaro  remoto  ab  instructione  fidei  ;  his  enim  auxilium 
sufficiens  ad  salutem  revocari  consuevit,  in  usum  et  conatus 
honestos  virium  naturalium  ,  quibus  Deus  praesto  adest  auxilio 
supernaturali.  » 

853.  IV.  Multi  interpretati  sunt,  ac  etiam  nunc  interpretantur 
de  eo  qui  facit  quod  in  se  est  ex  viribus  naturae.  Quod  quidem 
non  concipiunt  ad  exclusionem  omnis  gratiae  per  Christum  datae, 
sed  dumtaxat  gratiae  theologicae,  seu  intrinsece  et  in  propria  en- 
titate  supernaturalis.  Ita  ut  sit  sensus:  facienti  quod  in  se  est 
per  vires  tantum  naturae  in  facilioribus,  et  per  vires  naturae  gra¬ 
tia  medicinali  ,  seu  quoad  modum  supernaturali  adjutae  in  diffi¬ 
cilioribus,  et  ubi  gravis  aliqua  tentatio  superanda  obveniat;  Deus 
non  denegat  gratiam:  nimirum  intrinsece  supernaturalem  ,  per 
quam  salutem  possit  assequi.  Advertunt  autem  ideo  non  dici  eo 
axiomate:  facienti  quod  in  se  est,  Deus  dat  gratiam;  quod  ista 
phrasis  aliquam  meriti  rationem  ,  proportionem  ,  aut  positivam 
dispositionem  importare  videretur,  ac  sensum  redderet  Semipela- 
gianum;  sed  ea  formula  efferri:  non  denegat  gratiam,  nempe  ne¬ 
que  ex  merito,  neque  ex  positiva  dispositione,  aut  ex  ulla  pro- 
portione  inter  opera  et  gratiam,  ast  ex  suo  gratuito  beneplacito. 

854.  At,  si  naturalis  legis  observantia,  sive  per  vires  naturae 
sive  per  vires  gratiae  supernaturalis  quoad  modum ,  nec  ullo  pa¬ 
cto  meretur  vocationem  ad  fidem  (primam  gratiam  supernatura¬ 
lem  quoad  substantiam),  nec  positive  ad  illam  disponit,  nec 
eamdem  impetrat;  quo  sensu  verum  est  Deum  non  denegare  eam 
observanti  legem  naturalem  (facienti  quod  in  se  est)? 

855.  Respondet  Suarez  (  de  Gratia  ,  lib.  4.  cap.  15.  n.  39.  ) : 
«Facere  quod  in  se  est,  tantum  est  non  ponere  obicem  gratiae: 
unde  si  lex  naturae  servetur,  tantum  id  serviet  ad  impedimentum 
removendum  ,  non  quia  illa  operatio  sit  aliqua  ratio  obtinendi 
gratiam.  Hanc  assertionem  sumo  ex  D.  Thoma  (3.  cont.  Gentes, 
c.  159.)  ubi  proposita  difficultate,  quomodo  sit  in  hominis  pote¬ 
state  salus,  cum  ab  auxilio  gratiae  pendeat,  quod  promereri  homo 
non  potest;  respondet  licet  homo  non  possit  gratiam  mereri,  posse 
illam  impedire,  ideoque  quando  illa  caret,  illi  imputatur,  quia  il¬ 
lam  impedivit.  Deus  enim  (inquit),  quantum  in  se  est,  paratus  est 
omnibus  gratiam  dare;  ubi  evidenter  subintelligit  conditionem, 
nisi  obicem  ponant;  unde  subjungit:  ‘sed  illi  soli  gratia  privan¬ 
tur  ,  qui  in  se  ipsis  gratiae  impedimentum  praestant.’  Et  simili 
modo  in  dicta  q.  14.  (de  Yerit.  art.  11.  ad  l.)ait:  ‘Ad  divinam 

providentiam  pertinet  ut  cuilibet  provideat  de  necessariis  ad  sa¬ 
lutem  ,  dummodo  ex  parte  ejus  non  impediatur.’  » 

856.  Verum,  si  naturalis  legis  observantia  solum  removet  im¬ 
pedimentum  ad  primam  gratiam  supernaturalem  quoad  substan¬ 
tiam ,  quomodo  infallibile  est  Deum  illam  non  denegare?  Infal¬ 
libile  est,  aiunt,  ex  Dei  promissione.  Quod  ita  declarant: 

1)  Est  certa  lex  Dei  (  lex  vocetur  si  displicet  nomen  pacti) 
dandi  omnibus  et  singulis  hominibus  lapsis  propter  meritum  Chri¬ 
sti  media  necessaria  ad  salutem  ,  ut  indicavimus  ex  Apostolo 
(n.  784.  seqq.).  «Hinc  ergo,»  inquit  Suarez  (1.  4.  c.  15.  nn.  1.  2.), 
«recte  dicitur  legem  hanc  fuisse  quasi  pactum  quoddam  inter 
Christum  Deum  hominem  et  aeternum  Patrem.  Nam  Christus  ex 
praescripto  ejusdem  Patris  omnia  sua  merita  obtulit  ab  initio 
Incarnationis  suae,  pro  salute  omnium  hominum;  ergo  ut  omnibus 
darentur  auxilia  sufficientia  ad  illam  consequendam  ,  ideo  enim 
est  universalis  Redemptor  omnium,  quoad  sufficientiam:  ergo  Pa¬ 
ter  acceptando  meritum  promisit  Christo  dare  hominibus  tale 

auxilium.  Quod  etiam  potest  antecedenter  explicari  :  nam  Deus 

\ 

Pater  Christo  promisit  dare  omnibus  hominibus  remissionem  pec¬ 
catorum,  et  veram  justitiam,  quantum  in  se  erat,  si  ipse  pro  eis 
satisfaceret  et  justitiam  mereretur.  At  Christus  et  acceptavit  con¬ 
ditionem  ,  et  implevit ,  et  inde  firmata  est  lex  dandi  omnibus 
auxilia  sufficientia  ad  salutem.» 

2)  Jamvero  haec  lex  dandi  omnibus  hominibus  auxilia  sufficien¬ 
tia  ad  salutem,  non  fuit  absoluta  sed  conditionata,  quoad  voca¬ 
tionem  immediatam  et  positivam  ad  fidem.  «Haec  assertio,»  ait 
Suarez  (loc.  cit.  n.  3.),  «communiter  recepta  est....  et  per  ex¬ 
perientiam  videtur  evidens,  quia  quod  Deus  non  omnibus  confert, 
certe  non  omnibus  absolute  promisit,  est  enim  fidelis  et  verax, 
et  se  ipsum  negare  non  potest:  at  vero  experimento  constat  Deum 
non  omnibus  infidelibus  dare  in  effectu  proxime  vocationem  ad 
fidem,  quia  ad  multos  externa  praedicatio  non  pervenit,  et  inter¬ 
nae  revelationis  nullum  est  indicium  ;  nec  affirmari  potest  sine 
fundamento ,  quia  teste  Paulo  ,  ordinaria  lex  est  ,  ut  homines 
per  externam  praedicationem  ad  fidem  vocentur:  ideo  enim  inter¬ 
rogat  ad  Rom.  X.:  ‘Quomodo  audient  sine  praedicante?’  et  Act. 
XIV.  et  Rom.  I.  cum  vult  ostendere  Deum  non  omnino  deseruisse 

Gentiles,  nec  reliquisse  sine  aliquo  auxilio,  non  dicit  interius  se 
illis  revelasse,  sed  per  visibilia  opera  se  illis  manifestare,  et  per 
generalia  beneficia  omnes  ad  se  attraxisse.  » 

3)  At  vero,  qu senam  est  illa  conditio  ?  —  Certum  est  —  a)  qua- 
liscumque  ea  sit,  non  se  habere  ex  parte  Dei;  secus  enim,  cum 
multis  infidelibus  non  immediate  detur  vocatio  ad  fidem  ,  quae 
necessaria  est  ad  salutem,  id  Deo  unice  tribuendum  esset;  quod 
consistere  nequit  cum  Dei  voluntate  sincera  salvandi  omnes  per 
Christum.  —  b)  Conditio  ergo  se  habet  ex  parte  hominis;  sed  ea 
nequit  reponi  in  merito ,  dispositione  positiva,  impetratione  gra¬ 
tiae  fidei:  id  enim  homo  absque  gratia  supernaturali  quoad  sub¬ 
stantiam  praestare  nequit,  nec  talis  gratia  ei  confertur  ante  pri¬ 
mam  vocationem  ad  fidem.  —  c)  Conditio  ergo  se  habens  ex  parte 
hominis  erit  conditio  non  ponendi  obicem .  «  Patet  consequentia,  » 
ait  Suarez  (de  Gratia,  1.  4.  c.  15.  n.  42.),  «  quia  nulla  alia  pot¬ 
est  cogitari;  quia  licet  interdum  bona  aliqua  actio  sit  necessaria, 
cum  illa  per  se  nihil  ad  gratiam  conducat  ,  solum  potest  esse 
necessaria  ut  obicem  peccati  impediat ,  vel  potest  esse  utilis  ut 
pravas  dispositiones,  et  vitia  quae  hominem  ad  opera  gratiae  ine¬ 
ptiorem  reddunt,  impediat.  » 

857.  Quamvis  igitur  homo  ex  se  nihil  possit  efficere  ut  obti¬ 
neat  vocationem  ad  fidem,  sine  qua  impossibile  est  placere  Deo, 
sed  Deus  sola  gratuita  sua  voluntate  per  Christi  merita  illam 
omnibus  offerat;  potest  tamen  homo  sua  voluntate  impedire  suffi¬ 
cienter  et  quantum  in  ipso  est  ,  ne  a  Deo  actu  recipiat  hoc  au¬ 
xilium,  si  multiplicando  peccata  magis  magisque  illius  se  reddat 
indignum.  Vitando  ergo  peccata  contra  legem  naturae  ,  sive  per 
gratiam  medicinalem,  quam  Deus  omnibus  confert ,  non  impediet 
collationem  gratiae  vocationis  ad  fidem.  —  Merito  autem  notat 
Suarez:  «Dico  autem  sufficienter ,  quia  peccatum,  quantum  in  se 
est,  est  hujus  poenae  dignum  ,  quamquam  ,  non  obstante  quocum¬ 
que  peccato ,  possit  Deus  hanc  gratiam  conferre,  et  saepe  id  fa¬ 
ciat,  illuminando  et  efficacissime  vocando  etiam  gravissimos  pec¬ 
catores,  ut  certissimum  sit,  hanc  gratiam  dari,  cui  datur,  sine 
merito  ejus,  quamvis  ei,  cui  actu  non  datur,  ex  demerito  et  im¬ 
pedimento  ejus  non  detur.  »  Vide  de  Auxil.  (opusc.  1.  1.  3.  c.  2. 
n.  6.  seqq.). 

858.  Quod  si  homo  impleat  illam  veluti  conditionem,  Deus,  ex 
lege  quam  gratuito  statuit  et  illo  quasi  pacto  cum  Christo  inito, 
certo  dabit  gratiam  fidei,  adhibendo,  si  opus  sit,  medium  etiam 
extraordinarium.  «Hoc  ad  divinam  providentiam  pertinet,»  in¬ 
quit  D.  Thomas  (q.  14.  de  Yerit.  art.  11.  ad  1.),  «ut  cuilibet 
provideat  de  necessariis  ad  salutem,  dummodo  ex  parte  ejus  non 
impediatur.  Si  enim  aliquis  taliter  (in  sylvis)  nutritus,  ductum 
naturalis  rationis  sequeretur  in  appetitu  boni  et  fuga  mali,  cer¬ 
tissime  est  tenendum  ,  quod  ei  Deus  vel  per  internam  inspira¬ 
tionem  revelaret  ea  quae  sunt  ad  credendum  necessaria,  vel  ali¬ 
quem  fidei  praedicatorem  ad  eum  dirigeret,  sicut  misit  Petrum  ad 
Cornelium.  » 

859.  Si  quis  denique  quaerat  de  tempore,  quo  Deus  facienti  quod 
in  se  est  tribuit  vocationem  ad  fidem;  respondemus  cum  Suarez 
«  nihil  posse  a  nobis  definite  affirmari,  sed  hoc  Deum  suae  liberae 
dispositioni  reservasse.  Nam  cum  illa  praeveniens  gratia  non  fun¬ 
detur  in  merito  ,  vel  dispositione  hominis  ,  non  potest  ex  ipsius 
actione  ,  certa  regula  sumi  circa  tempus  in  quo  datur  haec  gra¬ 
tia.  .  . .  alios  fortasse  movet  prius  per  auxilium  ordinis  naturalis, 
et  statim  ac  faciunt  quod  in  se  est ,  illos  illuminat ;  aliis  etiam 
idem  facientibus  circa  observationem  legis  naturalis,  differt  vo¬ 
cationem  supernaturalem  pro  tempore  a  se  disposito ,  non  quia 
expectet  eorum  meritum  ,  vel  dispositionem  ,  sed  quia  pro  suo 
arbitrio  non  vult  dare,  nisi  in  articulo  majoris  necessitatis,  vel 
congruitatis  in  ordine  ad  alios  fines  providentiae  suae.  Et  haec 
differentia  in  parvulis  ipsis  cernitur. ...  Et  de  adultis  gentilibus 
legibus,  quosdam  servasse  Deum  usque  ad  senectutem,  et  tandem 
peculiari  modo  providisse  modum,  quo  fidem  audirent,  quam  an¬ 
tea  nec  exterius  nec  interius  perceperant ;  alios  vero  ante  vo¬ 
casse  (1).» 

(1)  Huic  communissimae  sententiae ,  haec ,  inter  alia ,  opponunt  Wirceburg. 
(n.  290.  prob.  2.):  «  1"  Minus  definiri  potest  qucenam  et  quot  opera  naturalia  fa¬ 
cienti  ex  viribus  naturae  quod  in  se  est,  ponenda  sint?  an  eodem  momento  quo 
agit,  an  deinceps  gratia  detur?...  2°  Minus  probabiliter  peccatum  supponitur  esse 
prohibens  gratiam.  Quamvis  enim  id  verum  concedatur  in  ordine  ad  gratiam 
specialem  aut  efficacem,  in  quem  sensum  explicatur  illud  Pauli  (I.  Tim.  I.  18.): 
‘Misericordiam  Dei  consecutus  sum,  quia  ignorans  feci;’  respective  tamen  ad  gra- 


592 


DISP.  IV. 


DE  DIVINA  GRATIAE  CECONOMIA. 


§  III. 

Solvitur  Proposita  Quaestio. 

Prop.  XXYII.  —  1.  Omnibus  et  singulis  infidelibus  ,  etiam 
negativis,  tribuit  Deus,  pro  loco  et  tempore,  media  necessaria 
ad  salutem.  Qui  vero  id  praestare  autumant  non  denegando 
gratiam  iis  qui,  sive  per  vires  naturae  sive  per  auxilia  medi¬ 
cinalia,  naturalem  legem  observantes,  removent  obstaculum  ad 
illam  ;  sententiam  docent ,  quae  —  2.  tum  tuta  est  —  3.  tum, 
plurium  judicio,  ceteris  praeferenda. 

860.  Prob.  lma  pars.  I.  Ex  Scriptura.  Etenim  —  1)  Scriptura 
tam  universalem  asserit  Dei  providentiam  quoad  salutem  homi¬ 
num,  ut  nullus,  nec  negativus  infidelis  excipi  possit.  Ita  Sapient. 
(XI.  24.  seqq.)  dicitur:  «  Misereris  omnium,  quia  omnia  potes, 
et  dissimulas  peccata  hominum  propter  poenitentiam.  Diligis  enim 
omnia  quae  sunt  ,  et  nihil  odisti  eorum  quae  fecisti. .  . .  Parcis 

tiam  sufficientem  et  flabilem  connaturaliter ,  locum  non  habet  in  statu  naturae  la¬ 
psae  et  una  reparatae,  ubi  Christus  venit  "peccatores  salvos  facere.  »  Mirum 
tamem  est  quod  haec  objiciant;  ut  enim  cetera,  quae  sat  patent  ex  dictis,  hic  prae¬ 
tereamus,  dicimus  ad  luin:  Nonne  ipsi  Ripaldae  explicandum  esset  quaenam  et  quot 
opera  bona  fieri  debent  cum  gratia  intrinsece  supernaturali ,  antequam  obtineatur 
vocatio  ad  illam  fidem,  sine  qua  impossibile  est  placere  Deo ?  —  Ad  2dum  vero 
respondent  ipsi  Wirceburg.  (n.  278.),  dicentes:  «  Dico  IV.:  Potest  homo  solis  na¬ 
turae  viribus  se  disponere  ad  gratiam  negative ;  idque  vel  removendo  prohibens  , 
scilicet  peccatum,  seu  potius  evitando  majorem  indignitatem  ex  peccato  orituram; 
cum  peccatum  stricte  non  prohibeat ,  aut  absterreat  Deum  a  danda  gratia ,  qui 
etiam  peccatoribus  dat  gratiam  saepe  abundantiorem,  juxta  illud  ad  Rom.  (V.  20.): 

‘  Ubi  autem  abundavit  delictum,  superabundavit  gratia:’  vel  ponendo  aliquod  fa- 
cilitans  exercitium  salutarium  operum,  nempe  actus  et  opera  virtutum  naturalium, 
a  quibus  vel  excluduntur  habitus  vitiosi,  vel  nascuntur  habitus  virtutum  acquisiti. 
Ratio  est,  quia  imprimis  huiusmodi  remotio  prohibentis,  aut  positio  facilitantis 
potest  dici  dispositio  qualiscumque  et  aptitudo  seu  capacitas,  vel  minor  ineptitudo 
seu  incapacitas  aut  indignitas:  Deinde  quia  haec  remotio  ac  positio  supponitur 
hic,  ex  infra  dicendis,  viribus  hominis  naturalibus  possibilis:  Denique  quia  nihil 
hic  asseritur,  quod  in  prioribus  rejicimus;  nec  aliunde  etiam  aliquid  obstat;  unde 
et  secundum  sensum  a  nobis  positum  assertio  non  habet  adversarios.  » 

autem  omnibus  ,  quia  tua  sunt  Domine  ,  qui  amas  animas.  »  — 
II.  Pet.  (III.  9.):  «  Nolens  [Deus]  aliquos  perire  ,  sed  omnes  ad 
poenitentiam  reverti.  »  —  II.  Cor.  (V.  14.)  dicitur  quod  Christus 
«pro  omnibus  mortuus  est.»  —  I.  Tim.  (II.  6.):  «Dedit  semet- 
ipsum  redemptionem  pro  omnibus.  »  —  I.  Joan.  (II.  2.):  «Ipse  est 
propitiatio  pro  peccatis  nostris,  non  pro  nostris  autem  tan¬ 
tum,  sed  etiam  pro  totius  mundi.  »  —  Joan.  (I.  9.  ):  «Erat  lux 
vera  quae  illuminat  omnem  hominem  venientem  in  hunc  mundum.» 
Et  (VIII.  12.)  Christus  de  se  dicit:  «  Ego  sum  lux  mundi.»  — 
Atqui  haec  principia  nullo  modo  consisterent  ,  si  infidelibus  ne¬ 
gativis  nullus  quacumque  ratione  ad  suam  salutem  pateret  acces¬ 
sus.  Ergo. 

2)  Scriptura  diserte  asserit  providentiam  Dei  quoad  salutem 
infidelium.  Ita  I.  Tim.  (II.  4.)  dicitur  Deus  velle  «  omnes  homi¬ 
nes  salvos  fieri,  et  ad  agnitionem,  veritatis  venire.  »  Et  (IV.  10.) 
Deus  dicitur  esse  «  Salvator  omnium  et  maxime  fidelium.  »  — 
Rom.  (X.  12.):  « Non  est  distinctio  Judaei  et  Graeci  :  nam  idem 
Dominus  omnium,  dives  in  omnes  qui  invocant  illum.»  Et  (XI.  32.): 
«  Conclusit  Deus  omnia  in  incredulitate  ,  ut  omnium  miserea¬ 
tur.» —  Haec  autem  omnia  non  possent  consistere,  si  denegarentur 
infidelibus  media  necessaria  ad  salutem. 

861.  II.  Ex  Patribus.  Patres  enim  —  1)  ita  asserunt  Deum 
velle  omnium  salutem  ,  Christum  pro  omnibus  esse  mortuum  , 
media  salutis  omnibus  concedi  ,  ut  nullus  sit  excipiendus.  — 
2)  Imo  directe  asserunt  media  salutis  conferri  infidelibus ,  atque 
iis  ipsis  ad  quos  praedicatio  Evangelica  non  pervenit.  —  3)  Unde 
concludunt  neminem  esse  qui  suam  damnationem  voluntatis  suae 
vitio  non  debeat  imputare.  Atqui  haec  vera  haud  essent,  si  dene¬ 
garentur  infidelibus  ,  vel  solum  negativis  ,  media  necessaria  ad 
salutem.  Ergo. 

Prob.  maj.  —  1)  ex  S.  Augustino ,  ej usque  discipulis.  S.  Au¬ 
gustinus  (de  Praed.  Sanctor,  cap.  16.),  inquit:  «  Yocat  enim  Deus 
praedestinatos 'multos  filios  suos,  ut  eos  faciat  membra  praedestinati 
unici  Filii  sui  ,  non  ea  vocatione  qua  vocati  sunt  et  qui  nolue¬ 
runt  venire  ad  j  nuptias  ;  illa  quippe  vocatione  et  Judaei  vocati 
sunt,  quibus  Christus  crucifixus  scandalum  est;  et  Gentes,  quibus 
crucifixus  stultitia  est.»  Et  (Enarr.  1.  in  Ps.  18.):  «Non  est  qui 
Mazzella.  De  Gratia  Christi.  38 

se  abscondat  a  calore  ejus.  Cum  autem  Verbum  caro  factum  est 
et  habitavit  in  nobis  mortalitatem  nostram  suscipiens  ,  non  per¬ 
misit  ullum  mortalium  excusare  se  de  umbra  mortis  ,  et  ipsam 
enim  penetravit  Verbi  calor.»  Et  (lib.  83.  Quaest.  q.  68.  n.  6.): 
«Haec  vocatio,  quae  sive  in  singulis  hominibus,  sive  in  populis, 
atque  in  ipso  genere  humano  per  temporum  opportunitates  opera¬ 
tur,  altae  et  profundae  ordinationis  est.  » 

Paulus  Orosius,  inter  primos  S.  Augustini  discipulos,  ipsi  coae¬ 
taneus  et  amicus  ,  in  Apologetico  suo  pro  libertate  arbitrii ,  ita 
Pelagium  effatur:  «Mea  semper  haec  est  fidelis  et  indubitata  sen¬ 
tentia  ,  Deum  adjutorium  suum  non  solum  in  corpore  suo ,  quod 
est  Ecclesia  ,  cui  specialia  ob  credentium  fidem  dona  largitur  ; 
verum  etiam  universis  in  hoc  mundo  gentibus  ,  propter  longani¬ 
mem  sui  aeternamque  clementiam  subministrare,  non  ut  tu  asse¬ 
ris  cum  discipulo  tuo  Coelestino ,  cui  jam  apud  Africanam  Syno¬ 
dum  occulta  illa  impiorum  dogmatum  natura  contusa  est,  in  solo 
naturali  bono  ,  et  in  libero  arbitrio  generaliter  universis  unam 
gratiam  contributam  ;  sed  speciatim  quotidie  per  tempora  ,  per 
dies,  per  momenta,  per  atomos,  et  cunctis  et  singulis  ministrare.  » 
Post  plura  sic  concludit :  «  Ex  quo  evidentissime  declaratum  est 
nemini  hominum  deesse  adjutorium  Dei,  praesertim  cum  et  sedu¬ 
ctor  instat,  et  insit  infirmitas.  » 

S.  Prosper  ,  aut  quicumque  sit  Auctor  librorum  de  Vocatione 
Gentium,  quem  S.  Gelasius  I.  Papa,  fidelis  Augustinianae  doctri¬ 
nae  assertor,  in  opusculo  suo Dicta  adversus  Pelagianam  hoe - 
resin  ,  vocat  sapientem  Ecclesiae  Magistrum  ,  (lib.  2.  cap.  29.) 
scribit  :  « Universitati  hominum  ita  multiplex  atque  ineffabilis 
bonitas  Dei  consuluit  semper,  et  consulit,  ut  neque  ulli  pereun¬ 
tium  excusatio  suppetat  de  abnegato  sibi  lumine  veritatis,  neque 
cuiquam  sit  liberum  de  sua  justitia  gloriari. »  Et  (lib.  2.  cap.  17.): 
«  Nunc  in  extremis  mundi  partibus  sunt  aliquae  nationes,  quibus 
nondum  gratia  Salvatoris  illuxit, . . .  quibus  tamen  illa  mensura 
generalis  auxilii,  quae  desuper  omnibus  semper  hominibus  est  prae¬ 
bita ,  non  negatur.»  Et  (lib.  2.  cap.  26.):  «Opitulatio  per  innu¬ 
meros  modos,  sive  occultos  sive  manifestos,  omnibus  adhibetur, 
et  quod  a  multis  refutatur,  ipsorum  est  nequitiae;  quod  autem  a 
multis  suscipitur,  est  et  gratiae  divinae,  et  voluntatis  humanae.» 

Et  (lib.  2.  c.  31.):  «  Elaboratum  est,  quantum  Dominus  adjuvit, 
ut  non  solum  in  novissimis  diebus  ,  sed  etiam  in  cunctis  retro 
saeculis  probaretur,  gratiam  Dei  omnibus  hominibus  adfuisse,  pro¬ 
videntia  quidem  pari  et  bonitate  generali,  sed  multimodo  opere, 
diversaque  mensura:  quoniam  sive  occulte  sive  manifeste  ipse  est, 
ut  Apostolus  ait,  ‘Salvator  omnium  hominum,  maxime  fidelium.’» 

Prob.  maj.  2)  ex  aliis  Patribus.  S.  Joannes  Chrysostom. 
(Hom.  7.  in  Joan.),  scribit  :  «  Si  illuminat  omnem  hominem  ve¬ 
nientem  in  hunc  mundum,  quonam  pacto  tot  homines  sine  lumine 
manent?  neque  enim  omnes  Christum  cognoscunt.  Quomodo  ergo 
illuminat  omnem  hominem?  Illuminat  profecto,  quantum  in  ipso  est. 
Si  qui  autem  sponte  sua,  mentis  oculos  claudentes,  ad  hujus  lucis 
radios  aciem  dirigere  noluerint,  non  ex  luminis  natura  in  tenebris 
perstiterunt,  sed  malitia  sua,  qui  sponte  tanto  se  dono  indignos 
reddiderunt.  Nam  gratia  in  omnes  diffusa  est:  non  Judaeum,  non  Grae¬ 
cum,  non  Barbarum,  non  Scytham,  non  liberum,  non  servum,  non 
virum,  non  mulierem,  non  senem,  non  juvenem  effugit,  aut  dedi¬ 
gnatur  :  omnibus  eadem  est ,  omnibus  se  facilem  exhibet,  omnes 
pari  honore  advocat.  Qui  autem  ejus  munere  frui  negligunt,  hanc 
suam  caecitatem  sibi  ipsis  imputent.  » —  S.  Ambrosius  (in  Ps.  118. 
serm.  8.  n.  57.):  «Super  omnes  sol  oriri  jubetur.  Et  hic  quidem 
sol  quotidie  super  omnes  oritur.  Mysticus  autem  sol  ille  justitiae 
omnibus  ortus  est,  omnibus  venit,  omnibus  passus  est,  et  omnibus 
resurrexit.  Ideo  autem  passus  est,  ut  tolleret  peccatum  mundi.  Si 
quis  non  credit  in  Christum,  generali  beneficio  ipse  se  fraudat:  ut 
si  quis  clausis  fenestris  radios  solis  excludat,  non  ideo  sol  non  or¬ 
tus  est  omnibus,  quia  calore  ejus  se  ipse  fraudavit:  sed  quod  so¬ 
lis  est,  praerogativam  suam  servat;  quod  imprudentis  est,  com¬ 
munis  a  se  gratiam  lucis  excludit.»  —  Clemens  Alex.  (Orat. 
Exhort.  ad  Gentes):  «Audite  qui  estis  longe,  audite  qui  prope: 
nulli  celatum  est  Verbum:  lux  est  communis,  omnibus  elucescit 
hominibus.  » 

862.  Dices:  S.  Augustinus  (de  Correption.  et  Gratia,  cap.  6-11.), 
respondens  iis,  qui  querebantur,  se  immerito  corripi,  quod  gra¬ 
tiam  non  accepissent  ad  ea  vitanda  quae  in  ipsis  reprehendeban¬ 
tur;  nulla  facta  mentione  gratiae  quae  omnibus  confertur,  dicit 
fideles  merito  corripi  ,  quia  propria  culpa  exciderint  e  statu  ju- 

stitiae;  infideles  vero,  quia  per  culpam  originalem  contractam  in 
Adamo  ,  amiserint  justitiam.  Ergo  supponit  nullam  concedi  gra¬ 
tiam  infidelibus. 

Respondetur :  1)  S.  Augustinus  aliis  in  locis,  ut  vidimus,  as¬ 
serit  infidelibus  omnibus  praesto  esse  media  necessaria  ad  salu¬ 
tem:  quod  autem  id  non  repetat  in  loco  objecto,  mirum  non  est; 
neque  enim  necesse  erat  idem  semper  repetere  ,  nec  scopus  ejus 
id  exigebat ;  nam  S.  Doctor  ibi  loquitur  de  gratia  efficaci  ,  qua 
Deus  dat  velle  ,  operari ,  obedire  et  perseverare  ;  et  non  solam 
potentiam  haec  praestandi.  —  2)  S.  Augustinus  vult  ostendere  gra¬ 
tiae  competere  rationem  doni  indebiti;  ac  proinde  neminem  me¬ 
rito  queri  posse  ,  si  illam  non  recipiat.  Quamvis  autem  id  non 
una  ratione  ostendatur  ( ex  ipso  S.  Doctore  saepe  audivimus  di¬ 
versas  rationes,  quibus  gratia  indebita  dicitur);  in  loco  tamen 
objecto  unam  eligit,  quae  clarissima  est,  et  suo  scopo  sufficiens, 
et  est  eadem  quam  dedimus  (n.  783.).  —  Cf.,  si  lubet,  Wircebur- 
genses  (n.  357.  seqq.). 

863.  Prob.  2da  pars.  I.  Si  quid  obstaret  quominus  sententia  in- 
telligens  illud  «  Facienti  quod  in  se  est ,  »  de  faciente  per  vires 
naturae  aut  gratiae  medicinalis  diceretur  tuta  ,  id  profecto  esset 
quod  ea  opponeretur  perfectae  gratuitati  gratiae.  Atqui  nullum  est 
hujusmodi  periculum.  Ergo. 

Prob.  min.  Juxta  sententiam,  de  qua  agimus,  qui  facit  quod  in 
se  est  nec  ullo  pacto  meretur  gratiam,  nec  se  ad  illam  positive 
disponit,  nec  eam  impetrat;  sed  solum  non  ponit  gratiae  obstacu¬ 
lum,  seu  non  caret  dispositione  negativa ,  non  habet  indignitatem, 
quae  consistit  in  peccato.  Unde  Suarez  (de  Aux.  op.  1.  lib.  3.  c.  2. 
n.  6.),  dicit:  «‘Facienti  quod  in  se  est  Deus  non  denegat  gra¬ 
tiam,’  clarius  diceretur  non  ponenti  obicem  et  impedimentum  per 
id  quod  ex  se  facere  potest,  Deus  ex  sua  liberalitate  dat  gratiam, 
quam  homo  promereri  non  potest.  »  Atqui  non  carere  dispositione 
negativa ,  seu  non  habere  indignitatem ,  nullo  modo  derogat  per¬ 
fectae  gratuitati  gratiae.  Ergo. 

Prob.  hcec  min.  1)  Ut  gratia  dicatur  donum  indebitum ,  non 
requiritur  positiva  indignitas  in  subjecto  ,  cui  confertur  ;  secus 
gratia  data  Angelis,  et  Adamo  innocenti  non  fuisset  donum  vere 

indebitum ,  adeoque  nec  vere  gratia.  —  Cf.  De  Deo  Creante 
(n.  683.  seqq.). 

2)  Id  nullo  modo  obstat  gratuitati  gratiae  ,  quod  nullo  modo 
est  ratio  cur  gratia  conferatur  ,  sed  integrum  relinquit  quod  ex 
sola  Dei  liberalitate  gratia  procedit.  Atqui  negativa  illa  disposi¬ 
tio  nullo  pacto  est  ratio  cur  Deus  conferat  gratiam,  quae,  stante 
illa  dispositione,  adhuc  unice  Dei  ipsius  liberalitati  tribuenda  est 
(n.  856.).  Ergo.  —  Min.  hujus  argumenti  declarari  potest  exem¬ 
plo  principis  ,  qui  edicat  velle  se  quantum  in  ipso  est ,  omnes 
bello  captos  a  servitute  liberare,  ad  quod  tamen,  ut  supponimus, 
non  tenetur.  Qui  igitur  inter  captivos  nullis  novis  injuriis  regem 
lacessant,  nullumque  ejus  indulgentiae  obstaculum  oggerant,  omnino 
a  regis  fidelitate  emancipationem  obtinebunt:  nec  tamen  dicentur 
illam  fuisse  ulla  ratione  promeriti;  quae  enim  proportio  inter  of¬ 
ficium  quod  praestant  et  tale  beneficium?  etc. 

864.  Quare  manifestum  est  Clerum  Gallicanum,  dum  anno  1700., 
proscripsit  hanc  interpretationem  ,  quasi  Semipelagianismum  in¬ 
staurantem,  plus  aequo  indulsisse  calumniis  Novatorum  et  Janse- 
nistarum.  Novatores  enim  saecul.  XVI.  coeperunt  exagitare  Scho¬ 
lasticos,  ac  Pelagianismi  accusare  ob  illud  axioma  eo  modo  in¬ 
tellectum;  quod  nimirum  cernerent  eo  effato  sic  accepto  suam 
fabulam  de  corrupta  intrinsecus  ob  Adae  peccatum  humana  natura 
radicitus  everti.  Unde  inter  ceteros  Calvinus  (lib.  2.  Inst.  c.  3.  §  10.): 
«Qua»,  inquit,  «gratia  non  quoslibet  promiscue  dignatur  Domi¬ 
nus,  quemadmodum  vulgo  jactatur  illud  (ni  fallor)  Occamicum  , 
eam  nemini  denegare  facienti  quod  in  se  est»  (confer  Yasquez  , 
in  1.  p.  disp  91.  c.  10.).  Atque  eodem  modo  adversus  veteres 
Scholasticos  debacchati  fuerunt  Jansenistae  ,  qui  illos  pariter  in 
censu  Pelagianorum  habere  voluerunt;  atque  inde  intulerunt  quas¬ 
dam  veritates  caligine  offusas  diu  in  Ecclesia  latuisse  ,  donec 
ejus  vigilantiam  haeretici  excitarent. 

865.  II.  Sententia,  quae  pluribus  saeculis  communissime  propu¬ 
gnata  est  in  Catholicis  scholis,  Ecclesia  nunquam  contradicente, 
tuta  censenda  est.  Atqui  talis  est  sententia  explicans  illud  «Fa¬ 
cienti  quod  in  se  est»  de  faciente  per  vires  naturae  aut  gratiae 
medicinalis.  Ergo. 

Proh,  min ,  testimoniis  praecipuorum  theologorum. Ac  —  l)D.Tho- 

mas  in  citato  testimonio  de  Yerit.  (n.  858.)  loquitur  de  homine,, 
qui  sequitur  ductum  naturalis  rationis  ( non  ex  lumine  gratiae- 
intrinsece  supernaturalis  agente)  —  in  appetitu  boni  et  fuga 
mali  (in  observatione  legis  naturalis,  et  non  solum  in  desiderio 
verae  religionis  ac  beatitudinis  )  —  atque  hujusmodi  homini  dicit 
a  Deo  tribui  internam  inspirationem  ,  etc.:  non  quatenus,  se¬ 
quendo  ductum  naturalis  rationis  in  appetitu  boni  et  fuga  mali, 
illam  meretur  ;  sed  quatenus  illam  non  impedit.  Similia  habet 
(2.  dist.  28.  a.  4.;  3.  dist.  25.  q.  2.  art.  1.).  Item  (cont.  Gentes, 
lib.  3.  c.  159.)  loquitur  de  homine,  qui  per  motum  liberi  arbitrii 
gratiam  nullo  modo  promereri  aut  acquirere  potest;  potest  tamen 
impedire  ejus  receptionem ;  idque  docet  etiam  relate  ad  illam 
gratiam,  qua  homo  vocatur  ad  agnitionem  veritatis — atque  ra¬ 
tionem,  cur  aliqui  ad  hanc  non  vocentur,  reponit  in  illo  impedi¬ 
mento  posito  per  motum  liberi  arbitrii.  En  ejus  verba  :  « Licet 
aliquis  per  motum  liberi  arbitrii  divinam  gratiam  nec  promereri 
nec  acquirere  possit,  potest  tamen  seipsum  impedire  ne  eam  re¬ 
cipiat  ;  dicitur  enim  de  quibusdam  :  ‘  Dixerunt  Deo  :  Recede  a 
nobis,  et  scientiam  viarum  tuarum  nolumus’  (Job,  XXI.  14.);  et: 
‘  Ipsi  fuerunt  rebelles  lumini  ’  (Job,  XXIV.  13.).  Et  quum  sit  in 
potestate  liberi  arbitrii,  impedire  divinae  gratiae  receptionem  vel 
non  impedire,  non  immerito  in  culpam  imputatur  ei  qui  impedi¬ 
mentum  praestat  gratiae  receptioni.  Deus  enim  ,  quantum  in  se 
est ,  paratus  est  omnibus  gratiam  dare  :  4  omnes  enim  homines 
vult  salvos  fieri ,  et  ad  agnitionem  veritatis  venire,’  ut  dicitur 
I.  Tim.  II.  4..  Sed  illi  soli  gratia  privantur  qui  in  seipsis  gra¬ 
tiae  impedimentum  praestant;  sicut  sole  mundum  illuminante,  in 
culpam  imputatur  ei  qui  oculos  claudit  si  ex  hoc  aliquod  ma¬ 
lum  sequatur  ,  licet  videre  non  possit  nisi  lumine  solis  praeve¬ 
niatur.  » 

2)  Albertus  Magnus  (in  2.  dist.  28.  a.  1.  ad  4.):  «  In  nobis  est  ali¬ 
quid  facere,  quo  facto  habeamus  potestatem  ex  gratia.  Hoc  au¬ 
tem  est  facere  quod  in  nobis  est:  quia  si  hoc  fecerimus  ,  Deus 
inevitabiliter  dat  gratiam.» 

3)  Alexander  Hal.  (p.  3.  q.  69.  m.  5.  art.  3.):  «  Concedendum 
igitur  quod  si  homo  faciat  quod  in  se  est,  Deus  dat  ei  gratiam, 
etiam  necessario,  id  est,  immutabiliter»;  nempe  quia  sic  ab  seter- 

no  statuit.  Et  infra  explicat  quid  sit  facere  quod  in  se  est;  et 
aperte  docet  se  loqui  de  homine  per  solas  naturae  vires  operante: 
«  Videndum  »,  inquit,  «  quid  est  facere  quod  in  se  est.  Notandum 
quod  in  quolibet  homine  per  naturam  est  recta  ratio;  et  haec  re¬ 
ctitudo  boni  est  notio  indita  a  creatione,  qua  quaelibet  anima 
potest  cognoscere  suum  principium,  scilicet  Deum,  etc. 

4)  Vega  (1.  13.  in  Cone.  Trid.  c.  12.):  «  Vel  hoc  argumento  », 
inquit,  «possemus  convincere  quemlibet  viatorem  posse  secun¬ 
dum  legem  communem  converti:  quia  nullus  est  ex  viatoribus, 
qui  non  possit  bene  uti  naturalibus.  Ei  autem  qui  hoc  fecerit, 
Deus,  qui  nemini  deest  facienti  quod  in  se  est,  auxilium  sine  du¬ 
bio  praestabit  sufficiens  ad  obtinenda  bona  supernaturalia.  » — Cf. 
alios  apud  Suarez  (11.  cc.  in  praec.  sect.);  et  apud  Lessium  (opusc. 
de  Grat.  Effic.  c.  10.). 

866.  III.  Ut  melius  stabiliatur  hoc  concors  Doctorum  testimo¬ 
nium,  notetur — 1)  illud  non  posse  infirmari  dicendo,  eos  quando¬ 
que  explicare  illud  «  Facienti  quod  in  se  est  »  de  faciente  per 
gratiam  intrinsece  supernaturalem,  qua  disponitur  vel  ad  gratiam 
justificantem,  vel  ad  uberiorem  gratiam  actualem.  Nam,  uti  sect. 
praec.  notavimus  cum  Suarez,  id  probat  illos  theologos  aliam 
quaestionem  pertractando  quandoque  intellexisse  illud  axioma  et¬ 
iam  alio  sensu;  sed  nullo  modo  probat  exclusisse  sensum  de  quo 
agimus,  quem,  uti  liquet  ex  mox  cit.  testimoniis  diserte  tradi¬ 
derunt. 

2)  Neque  infirmatur,  dicendo  eosdem  theologos  indicasse  alibi 
se  nunquam  excludere  gratiam  a  faciente  quod  in  se  est.  —  Ut 
enim  cetera  nunc  praetereamus ,  constat — a)  hujusmodi  interpre¬ 
tationem  aperte  contradicere  claris  testimoniis  nuper  a  nobis  re¬ 
citatis — b)  eos  ad  primam  gratiam  actualem  intrinsece  superna¬ 
turalem,  secus  ac  ad  gratiam  justificantem,  non  exigere  praepa¬ 
rationem  proprie  dictam  (seu  'positivam  dispositionem),  vel  si 
aliquam  exigunt  (negativam),  ipsam  tribuere  viribus  naturae. 
Ita,  ex.  gr.,  D.  Thomas  (in  2.  dist.  28.  q.  1.  art.  4.  c.),  ait:  «Non 
exigitur,  ut  homo  ad  gratiam  se  praeparet,  aliquod  aliud  lumen 
gratiae  praecedens.  .  .  Nisi  forte  gratia  dicatur  naturale  lumen  ra¬ 
tionis  quod  pertinet  ad  bona  naturalia,  et  non  ad  gratuita,  nisi 
large  accepta.  »  Hinc  (ad  4)  habet:  «  Etiam  ad  fidem  habendam  ali- 

quis  se  praeparare  potest  per  id  quod  in  naturali  ratione  est.  » — 
c)  Praesertim  nomine  gratiae,  non  semper  significant  donum  vere, 
aut  intrinsece  supernaturale;  sed  donum  utcumque  gratuitum. 

Hanc  postremam  animadversionem  non  divinando  asserimus,  sed 
accepimus  jam  a  D.  Thoma  (n.  481.).  Confirmari  ea  potest  aliorum 
testimonio.  Gerson  (apud  Lessium,  app.  ad  c.  10.  cit.  op.):  «Nolo 
tamen  negare  quin  anima  possit  ex  sua  vita  naturali  bene  mora- 
liter  agere,  et  faciendo  quod  in  se  est,  se  ad  vitam  gratiae  dispo¬ 
nere.  .  .  Intelligo  hoc  facere  quod  homo  potest  secundum  vires 
quas  actualiter  habet.  »  Deinde  addit:  «  Hoc  loco  aliqui  distinxe¬ 
runt  de  gratia,  nam  si  gratiam  appellamus  omne  illud  quod  a  Deo 
liberaliter  datur  sine  meritis;  totum  esse  nostrum  et  vivere,  inter 
gratuita  numeratur.  .  .  et  juxta  hunc  acceptionis  modum  de  gra¬ 
tia,  perspicuum  est,  nihil  nos  boni  posse  absque  gratia.  Si  vero 
gratiam  nominemus  donum  aliquod  infusum  distinctum  ab  anima, 
supra  vel  ultra  vires  suas  naturales  vel  industrias,  nulla  videtur 
necessitas  dicere  talem  gratiam  esse  necessariam,  ut  bonum  de 
genere  agamus  per  liberum  arbitrium,  plusquam  ad  agnoscendum 
verum  circa  naturalia.» — S.  Bonaventura  (in  2.  dist.  28.  art.  2. 
q.  1.):  «  Yocatur  hic  gratia  gratis  data,  quidquid  illud  sit,  quod 
superadditum  est  naturalibus,  adjuvans  aliquo  modo,  et  praepa¬ 
rans  voluntatem  ad  habitum  vel  usum  gratiae  (sanctificantis),  sive 
illud  gratis  datum  sit  habitus,  sicut  timor  servilis,  vel  pietas 
aliquorum  visceribus  inserta  ab  infantia ,  sive  sit  etiam  aliquis 
actus,  sicut  aliqua  vocatio,  vel  locutio,  qua  Deus  excitat  animam 
hominis,  qua  se  praeparet.  Sine  hac  quidem  gratia  gratis  data 
vix  aut  nunquam  aliquis  habens  usum  liberi  arbitrii  reperitur. » 
— Yide  alia  testimonia  apud  Suarez  (11.  cc.);  et  apud  Lessium 
(cit.  append.  ad  cit.  cap.  10.). 

3)  Unde  merito  Lessius  (1.  mox.  cit.)  scribit;  «  Constat  DD.  Scho¬ 
lasticos  jam  a  300.  et  amplius  annis  in  hac  sententia  fuisse.  » — 
Quod  adeo  verum  est,  ut  haud  facile  videatur  ostendere  eorum 
plerosque,  quos  citat  ipse  Ripalda  (de  Ente  Supernatur.  disp.  17. 
n.  1.),  tribuere  viribus  naturae  dispositionem  solum  negativam, 
et  non  positivam  ad  gratiam.  » — Eos  autem  sine  ullo  fundamento 
conatur  deinde  excusare  (disp.  20.),  dicendo  eos  supponere  actus 
naturales  honestos  semper  praeveniri  a  gratia  intrinsece  super- 

naturali:  nihil  enim  magis  est  contra  eorum  mentem  et  verba. 
Revera,  uti  patet  ex  cit.  testimoniis,  loquuntur  de  operibus  ef¬ 
fectis  viribus  naturce — sequendo  ductum  rationis — quibus  posi¬ 
tis  conceduntur  dona  super  natur  alia — quaeque  non  merentur  nec 
de  congruo,  sed  solum  removent  obicem  gratiae.  Ceterum  quod 
Ripaldae  interpretatio  non  possit  aptari  theologis  illis,  testem 
habemus  ipsum  Ripalda,  qui  volens  ostendere,  juxta  D.  Thomam, 
dari  aliquos  actus  intrinsece  supernaturales,  ait  (de  Ente  Super- 
naturali,  disp.  44.  n.  6.):  «Omitto  argumentum,  quod  alii  pro¬ 
munt  ex  1.  2.  q.  109.,  ubi  frequenter  docet,  aliquos  esse  actus, 
qui  fieri  non  possunt  sine  auxilio  gratiae.  Quoniam  communi  theo¬ 
logorum,  et  ipsorum  arguentium  opinione,  ibi  non  solum  loquitur 
Sanctus  Thomas  de  actibus  intrinsece  supernaturalibus,  sed  etiam 
intrinsece  naturalibus,  de  gratia  etiam  intrinsece  naturali:  qua¬ 
re  etiam  ad  dilectionem  efficacem  naturalem,  et  observantiam 
totius  legis  naturalis  requiritur  cum  Sancto  Thoma  ibi  auxilium 
gratiae.  Ergo  non  bene  deducitur  supernaturalitas  entitativa  ac¬ 
tuum.  Ceterum  collectio  optima  erit,  si  ponatur  mea  sententia, 
singularis  inter  recentes  theologos,  asserens  S.  Thomam  ibi,  et 
reliquos  Ecclesiae  Patres  requirentes  gratiam  ad  bene  agendum, 
disserere  solum  de  gratia  intrinsece  infusa  et  supernaturali,  et 
non  alia.  » 

Quoad  recentiores  vero  theologos,  Murray  (de  Gratia,  d.  7. 
n.  110.)  eamdem,  ac  nos,  tradit  interpretationem  axiomatis:  «Fa¬ 
cienti  quod  in  se  est,  »  etc. — eamdem  tradit  Yungmann  (de  Gra¬ 
tia,  n.  212.  seqq.),  et  addit  se  ita  existimare  «cum  summis  no¬ 
stri  temporis  theologis  »  —  eidem  adhaeret  Perrone  (n.  437.);  et, 
citatis  in  nota  testimoniis  D.  Thomae,  subdit:  «  Haec  interpretatio* 
communis  fere  est  pluribus  antiquis  Scholasticis  illius  aetatis.  Cf. 
apud  Du  Plessis  d’Argentre  (op.  cit.):  ‘De  multiplici  genere  di¬ 
vinae  gratiae,’  etc.  Immo  addo  hoc  effatum,  quod  vix  in  terminis 
non  habetur  apud  Isidorum  Peius,  (lib.  5.  ep.  419.)  Scholasticos, 
juxta  sensum  a  nobis  expositum,  hausisse  ex  antiquis  Patribus, 
ut  ostendit  cl.  Isaacus  Habert  (op.  cit.  Tlieol.  Graec.  Patrum,  lib.  1. 
c.  24.  §§  praesertim  3.  et  4.).  » 

867.  Prob.  3tia  pars.  Haec  ultima  pars  thesis  directe  demon- 

stratur  ex  supra  expositis,  praesertim  (nn.  586.  865.  seqq.);  in¬ 
directe  vero  ostenditur  excludendo  sententias  oppositas.  Cum  vero 
duae  priores  opiniones  exclusae  jam  sint  (n.  838-41.);  quidquid 
hic  afferimus  ad  excludendum  tertiam  sententiam,  uti  confirma¬ 
tio  nostrae  haberi  potest:  cum  iis  enim  disputamus  inter  quos 
convenit  Deum  sufficienter  providere  infidelibus  omnibus  de  me¬ 
diis  salutis. 

868.  Proh.  I.  Sententia  asserens  Deum  infidelibus  negativis  pro¬ 
videre  de  mediis  necessariis  ad  salutem,  iis  conferendo  gratias 
supernaturales  quoad  substantiam ,  quibus  naturalem  legem  ser¬ 
vent  et  iis  assentiantur  quae  lumine  rationis  de  Deo  cognosci  pos¬ 
sunt,  plura  supponit  quae  admitti  non  posse  videntur. 

1)  Supponit  positivam  legem,  qua  Deus  constituit  ad  quemcum¬ 
que  actum  de  se  naturaliter  honestum  concedere  gratiam  entita- 
tive  supernaturalem. , Atqui  id  admittendum  non  esse  ostendimus 
(n.  473.  seqq.). 

2)  Hinc  auctores  hujus  sententiae,  Ripalda  excepto  ,  cujus  sin¬ 
gularis  opinio  ab  omnibus  rejicitur  (n.  468-70.),  tenent  in  prae¬ 
senti  providentia  nullum  dari  actum  naturaliter  honestum.  Atqui 
id  minus  consonum  esse  ostendimus  menti  Ecclesiae  damnantis 
Baii  propositiones,  quemadmodum  contrarium  est  doctrinae  Pa¬ 
trum  et  communi  theologorum  sententiae  (n.  478.  seqq.). 

3)  Supponit  actus  intrinsece  supernaturales  tales  esse  solum  ex 
parte  principii,  et  non  etiam  ex  formali  objecto.  Sane  quando 
agitur  de  generali  quaestione  circa  supernaturalitatem  actus  sa¬ 
lutaris,  praeter  objectum  formale  quod,  auctores,  quos  impugna¬ 
mus,  distinguunt  duplicem  rationem  objectivam  sub  qua  (n.  55.), 
intrinsecam  et  extrinsecam  ;  vere  tamen,  uti  patet  in  praesenti 
quaestione  ,  derivant  supernaturalitatem  actus  salutaris  a  solo 
principio  elicitivo ;  ante  enim  quamlibet  notitiam  supernae  reve¬ 
lationis,  nulla  est  ratio,  quae  vere  se  habeat  ex  parte  objecti,  et 
ex  ea  parte  moveat  ad  agendum:  (1)  ideo  non  valentes  intelligere, 

(1)  Huc  facit  quod  habet  Ripalda  (disp.  20.  n.  83.);  ubi  proposita  objectione 
u  gentes  non  assequuntur  quidpiam  supernaturale ,  ut  ab  objecto  naturali  distin¬ 
ctum;  »  ergo  non  possunt  actus  supernaturales  elicere:  refert  responsionem  Granadi 
et  Didaci  Ruiz,  dicentium:  «  Paganos  non  assequi  quidpiam  supernaturale  expresse 

quod  homo  agat  supernaturaliter  ,  quin  agat  ob  motivum  super- 
naturale,  diximus  (nn.  57.  76.),  rationem  formalem  sub  qua  per¬ 
tinere  ad  ipsum  objectum  formale,  si  vere  se  habeat  ex  parte 
objecti.  Recole  ergo  quae  diximus  (n.  68.  seqq.). 

869.  II.  Aliqui  ex  auctoribus  illius  sententiae,  quam  hic  impu¬ 
gnamus,  ad  explicandum  quomodo  Deus  providet  infidelibus  nega¬ 
tivis  de  mediis  necessariis  ad  salutem,  dixerunt  fidem  late  di¬ 
ctam  in  re  sufficere  ad  justificationem  (n.  845.).  Atqui  haec  sen¬ 
tentia  omnino  tolerari  non  potest.  Etenim — 

1)  Cone.  Vaticanum  (Const.  Dei  Filius  ,  cap.  3.)  docet:  «  Fi¬ 
dem  ,  quae  humanae  salutis  initium  est,  »  eam  esse  qua  a  Deo 
«  revelata  vera  esse  credimus,  non  propter  intrinsecam  rerum 
veritatem  naturali  rationis  lumine  perspectam,  sed  propter  au¬ 
ctoritatem  ipsius  Dei  revelantis.  »  Et  paulo  post  addit :  «  Quo¬ 
niam  vero  sine  fide  impossibile  est  placere  Deo,  et  ad  Filiorum 
ejus  consortium  pervenire;  ideo  nemini  unquam  sine  illa  contigit 
justificatio.  »  Fides  ergo  ad  justificationem,  et  consequenter  ad 
salutem  necessaria,  est  fides  proprie  et  non  late  dicta. 

et  formaliter;  assequi  tamen  implicite  et  virtualiter, »  Ipse  autem,  hanc  responsio¬ 
nem  impugnans,  inter  cetera  scribit:  «Nulla  ratio  objectiva  cognoscitur  virtua¬ 
liter  et  implicite,  nisi  in  alia  explicite  et  formaliter  cognita.  At  nulla  ratio  obje¬ 
ctiva  cognoscitur  a  Paganis  formaliter  et  explicite,  in  qua  motivum  supernaturale 
implicite  et  virtualiter  cognoscatur.  Ergo.  Major  probatione  non  eget.  Minor  pro¬ 
batur.  Ratio  explicite  cognita  a  Pagano ,  in  qua  motivum  supernaturale  implicite 
cognoscatur,  verbi  gratia,  in  materia  justitiae,  aut  est  honestas  justitiae  communis 
justitiae  naturali  et  supernaturali,  aut  differentia  particularis  honestatis  naturalis, 
aut  differentia  honestatis  supernaturalis.  Differentia  honestatis  supernaturalis  non 
potest  esse  ejusmodi  ratio  objectiva  explicite  cognita,  alias  supernaturalitas  obje¬ 
cti  non  implicite,  sed  explicite  distingueretur.  Neque  est  differentia  honestatis  na¬ 
turalis,  nam  in  differentia  honestatis  naturalis  a  supernaturali  distinctae  non  con¬ 
tinetur  honestas  supernaturalis  sufficiens  efficere  actum,  qui  ex  illa  movetur,  super- 
naturalem;  alioqui  actus  supernaturalis  haberet  objectum  formale  commune  cum 
actu  naturali,  imo  omnis  actus  virtutis  ex  objecto  formali  esset  supernaturalis. 
Nec  item  est  ratio  communis  justitiae  naturali  et  supernaturali;  nam  sub  ea  ratione 
aeque  continetur  justitia  naturalis  ac  supernaturalis ,  atque  adeo  ex  illa  ratione 
objectiva  actus  non  erit  potius  supernaturalis  quam  naturalis.  »  Alia  addit  (n.  seq.), 
quae  similiter  eo  tendunt,  ut  probent  nullam  esse  rationem  objectivam  supernatu- 
ralem,  quae  moveat  ad  actum;  proinde,  relictis  verborum  ambagibus,  supernatura- 
litatem  actus  desumit  ex  solo  principio  electivo. 

2)  Nec  dici  potest  requiri  quidem  fidem  proprie  dictam  ad  ju¬ 
stificationem,  sed  sufficere  ut  habeatur  in  voto.  Nam,  ut  cetera 
praetereamus,  Innocentius  XI.  damnavit  hanc  proposit.  XXIII.: 
«  Fides  late  dicta  ex  testimonio  creaturarum  similive  motivo  ad 
justificationem  sufficit.  »  Porro  pauci  Doctores  qui  illam  propo¬ 
sitionem  docuerant  ut  probabilem,  non  negaverunt  requiri  fidem 
proprie  dictam  in  voto  seu  implicitam. 

3)  Unde  ipse  Ripalda,  etsi  suggerat  (disp.  20.  sect.  22.  n.  116.) 
eam  evasionem  de  fide  proprie  dicta  in  voto  sufficiente  ad  justi¬ 
ficationem;  fatetur  tamen  communem  esse  sententiam  contrariam 
(n.  846.).  Argumentis  autem,  quae  dubitative  proponit  Ripalda, 
plane  satisfacit  Card.  De  Lugo  (de  Fide,  disp.  12.  sect.  3.  n.  48.). — 
Sed  de  his  satis:  hanc  enim  quaestionem  pertractavimus  in  tra¬ 
ctatu  De  Fide. 

870.  III.  Qui  vero  asserunt  Deum  dare  singulis  infidelibus  gra¬ 
tias  entitative  supernaturales,  quibus  observent  legem  naturae,  et 
simul  tuentur  fidem  proprie  dictam  in  re  esse  necessariam  ad 
justificationem,  ut  salvent  Dei  providentiam  quoad  salutem  infi¬ 
delis  negativi,  supponunt  actus  illos  legi  naturali  conformes 
promereri  vocationem  ad  fidem  (n.  844.). — At  duo  praecipue  pro¬ 
hibent  ne  admittatur  haed  sententia:  primo,  explicatio  quam  tra¬ 
dit  de  Dei  providentia  quoad  salutem  infidelium  non  est  facilior, 
quam  sit  in  nostra  sententia;  secundo,  assumit  dari  meritum  ante 
vocationem  ad  fidem. 

Primum  ita  ostendit  Card.  De  Lugo  (1.  c.  n.  48.  seq.)  ubi  ait: 
-«  Arguit  Ripalda  (disp.  20.  sect.  22.  n.  113.  seqq.),  quia  nisi  id 
concedatur,  difficile  defenditur,  quomodo  Deus  omnibus  infidelibus 
provideat  media  sufficientia  ad  justificationem  et  ad  salutem.  .  . 
Nec  video,  si  res  attente  consideretur,  quomodo  ponendo  actus 
illos  supernaturales,  et  dispositionem  ultimam  ad  justificationem 
ante  fidem,  facilior  reddatur  salus,  et  justificatio  eorum  qui  fi¬ 
dem  non  habent.  Nam  imprimis  quod  actus  aliarum  virtutum  in 
ea  sententia  directe  disponant,  et  ut  merita  congrua,  quia  super¬ 
naturales  sunt;  in  nostra  vero  sententia  solum  disponant  indi¬ 
recte  removendo  prohibens,  ut  homo  illuminetur  circa  fidem,  pa¬ 
rum  refert;  cum  merita  congrua  non  habeant  magis  infallibiliter 
suum  effectum,  quam  dispositiones  indirectae:  unde  ex  eo  capite 

non  plures  pervenient  ad  salutem,  vel  ad  justificationem  propter 
merita  illa  supernaturalia,  quam  si  fuissent  actus  naturales  dis¬ 
ponentes  indirecte.  » 

Alterum  vero,  nempe  dari  meritum  congruum  vocationis  ad 
fidem  displicet  omnino.  Nam — 1)  Cone.  Araus.  II.  (can.  ultim.), 
docet:  «  In  omni  opere  bono  non  nos  incipimus,  et  postea  per  Dei 
misericordiam  adjuvamur  ;  sed  ipse  nobis,  nullis  praecedentibus 
meritis  bonis  et  fidem  et  amorem  sui  inspirat.  »  —  Coelestinus 
(epist.  1.  ad  Episc.  Gal.  c.  12.) :  «  Omnium  bonorum  operum , 
omniumque  virtutum,  quibus  ab  initio  fidei  ad  Deum  tenditur, 
Deum  profiteamur  Auctorem.» — Cone.  Trid.  (sess.  6.  c.  8.);  «Fi¬ 
des  est  humanae  salutis  initium,  fundamentum  et  radix  totius  ju¬ 
stificationis.  » — Adde  quae  paulo  ante  citavimus  ex  Concil.  Vati¬ 
cano. — Unde:  Ex  doctrina  Ecclesiae  tenendum  est  fidem  esse  ra¬ 
dicem,  initium  et  fundamentum  salutis;  atqui  si  darentur  opera 
quibus  promereremur  ipsam  vocationem  fidei,  ea  potius  essent 
radix,  initium,  fundamentum  salutis.  Ergo. — Quare  merito  Suarez 
(de  Gratia,  lib.  4.  c.  15.  n.  29.),  «  Certe  ipsum  nomen  exordii 
vel  fundamenti  excludit  necessario  omne  aliud  prius  exordium 
vel  fundamentum:  nam  fundamenti  non  datur  fundamentum;  et  ad 
hoc  significandum  additum  est  nomen  exordii,  initii  et  radicis, 
ut  significetur  non  posse  dari  aliam  priorem  radicem.  » 

2)  Confirmatur  ex  Patribus.  Etenim — a)  diserte  docent  fidem 
sine  ullis  meritis  dari,  atque  ideo  esse  fundamentum  justitiae. — 
b)  Ut  ostenderent  contra  Semipelagianos  initium  salutis  esse  a 
Deo  et  non  a  nobis  ,  statuunt  omnimodam  gratuitatem  primae 
gratiae:  hanc  autem  dicunt  esse  fidem. — c)  Quod,  ut  clarius  con¬ 
firment,  addunt  alia  dona  supernaturalia  posse  esse  mercedem 
meritorum,  quia  supponunt  alias  gratias,  quibus  adjuti  possumus 
illa  promereri  vel  impetrare;  vocationem  vero  ad  fidem  ita  esse 
gratiam,  ut  non  possit  merces  appellari,  quia  non  potest  suppo¬ 
nere  meritum  fundatum  in  gratia. — d)  Loquuntur  autem  de  me¬ 
rito  de  congruo,  atque  illud  excludunt  quoad  vocationem  ad 
fidem.  Quod  patet  tum  quia  agebant  contra  Semipelagianos,  qui 
eo  merito,  ut  vidimus,  contenti  erant;  tum  quia  dicunt  expresse 
nos  posse  mereri  remissionem  peccatorum,  sed  non  posse  mereri 
fidem:  remissionem  autem  peccatorum  nemo  meretur  de  condigno. 

—  e)  Unde  demum  statuunt  tantum  abesse  ut  detur  meritum  vo¬ 
cationis  ad  fidem,  ut  e  contra  fides  sit  fundamentum  cujuscum- 
que  meriti;  atque  hac  ratione  saepe  docent  ante  fidem  nullum  esse 
verae  virtutis  opus;  non  quia  bonum  naturaliter  esse  non  potest, 
sed  quia  non  confert  ad  salutem. 

Sufficit  pauca  testimonia  exhibere.  S.  Augustinus  (de  Grat.  et 
Lib.  Arb.  c.  7.),  ait:  Ideo  Apostolum  docere,  justificari  hominem 
-ex  fide,  non  autem  ex  operibus,  non  ut  opera  excludat,  sed  quia 
opera  justitiae  sunt  ex  fide,  non  ex  operibus  fides,  ac  per  hoc  ab 
illo  sunt  opera  justitiae,  a  quo  est  fides.  Et  (de  Praedest.  Sanet, 
cap.  7.):  «  Ideo  »,  inquit,  «  Apostolus  docet  justificari  hominem 
ex  fide,  non  ex  operibus,  quia  ipsa  prima  datur,  unde  impetren¬ 
tur  cetera,  quae  proprie  opera  nuncupantur.  »  Hoc  ipsum  repetit 
(1.  Quaest.  q.  74.  et  Epist.  105.),  ubi  cum  diceret,  non  exigendam 
solam  gratiam  remissionis  peccatorum  a  Pelagio,  rationem  reddit, 
«quia  haec  non  est  omnino  sine  merito,  quandoquidem  fides  illam  im¬ 
petrat.  »  Et  concludit:  «  Restat  igitur,  ut  ipsam  fidem  unde  omnis 
justitia  sumit  initium,  non  humano  tribuamus  arbitrio,  neque  ullis 
meritis,  sed  gratuitum  Dei  donum  esse  fateamur,  si  gratiam  ve¬ 
ram,  id  est,  sine  meritis  cogitamus;  quoniam  inde  incipiunt  bona 
quaecumque  sunt  merita.  »  Probat  autem  hoc  Augustin.  (lib.  de 
Gratia  Christi,  c.  32.),  ex  illo  Pauli  (ad  Eph.  II.  8.  9.):  «Gratia 
salvi  facti  estis  per  fidem,  et  hoc  non  ex  vobis,  sed  Dei  donum 
est,  non  ex  operibus,  ut  ne  quis  glorietur.  »  Ex  quibus  verbis 
concludit:  «Illud  ergo,  unde  incipit  omne  meritum,  sine  merito 
accipimus,  id  est,  ipsam  fidem.  » 

Eodem  modo  loquuntur  ceteri  Patres.  —  Ambrosius  (lib.  6.  in 
Luc.  c.  7.),  super  illa  verba,  «  quid  molesti  estis,  »  etc.,  mise¬ 
ricordiae,  inquit,  praefertur  fides,  quia  «misericordia  tunc  habet 
meritum,  si  fide  praecedente  conferatur.  »— S.  Gregor.  (Hom.  19. 
in  Ezech.)  super  illa  verba:  «Fenestrae  autem  ejus,  et  vestibu¬ 
lum,»  etc.,  sic  ait:  «Non  virtutibus  venitur  ad  fidem,  sed  per 
fidem  pertingitur  ad  virtutes.  »  — S.  Leo  (serm.  6.  in  Quadrag.) 
loquens  de  potu  aquae  frigidae,  etc.,  sic  ait:  «  De  hoc  tamen  ca¬ 
lice  non  frustra  admonet  Dominus,  ut  in  nomine  ipsius  praebea¬ 
tur,  quia  haec,  quae  per  se  sunt  vilia,  fides  efficit  pretiosa,  et 
quae  ab  infidelibus  ministrantur,  etiamsi  sumptu  sint  magna,  omni 

tamen  justificatione  sunt  vacua.  »  Et  (serm.  8.)  addit  rationem 
his  verbis:  «  Quia  non  quod  ex  fidei  procedit  veritate,  ad  praemia 
aeterna  non  pervenit ;  alia  est  conditio  operum  coelestium,  alia 
terrenorum:  mundana  benevolentia  in  his,  quos  adjuvat,  habet  fi¬ 
nem:  Christiana  pietas  in  suum  transit  auctorem.  » — Eodem  modo 
loquitur  Auctor  lib.  de  Vocat.  Gent.  (lib.  1.  c.  24.),  initio:  «Ab¬ 
unde  »,  inquit,  «  his  testimoniis  demonstratum  est,  fidem,  qua 
justificatur  impius,  nonnisi  ex  Dei  munere  haberi,  eamque  nullis 
meritis  praecedentibus  tribui,  sed  ad  hoc  donari,  ut  principium 
possit  esse  meritorum:  ut  cum  ipsa  data  fuerit  non  petita  ex  ipsis 
jam  petitionibus  cetera  conferantur. » 

871.  IV.  Vim  hujus  argumenti  ex  Conciliis  et  ex  Patribus  sen¬ 
sit  Ripalda:  unde  (disp.20.  sect.  17.  n.  78.),  ait:  «Huic  argumento 
succumbunt  hujus  aetatis  theologi  omnino  negantes,  posse  gentiles 
aliquod  bonum  opus  moraliter  agere  quod  ex  auxilio  gratiae  sa¬ 
lutare  sit.  Tamen  argumentum  facile  explicatur,  si  distinguas  fi¬ 
dem  in  lata  et  stricta  acceptatione.  » — At  vero,  quae  in  praefatis 
argumentis  adduximus  non  posse  intelligi  de  fide  lata  apertissime 
constat.  Etenim — 

1)  Cone.  Vaticanum  repetens  et  declarans  definitiones  Cone. 
Trid.  et  Arausic.  expresse  loquitur  de  fide,  qua  «credimus  non 
propter  intrinsecam  rerum  veritatem  naturali  rationis  lumine 
perspectam,  sed  propter  auctoritatem  ipsius  Dei  revelantis  » — 
declarat  quod  «actus  ejus  [fidei]  est  opus  ad  salutem  pertinens  » — 
et  de  eadem  addit:  «Sine  fide  impossibile  est  placere  Deo.  »  Haec 
est  fides  stricte  dicta. 

2)  Patres  ut  confirment  quae  in  cit.  testim.  de  fide  tradunt,  sae¬ 
pe,  ut  vidimus,  recurrunt  ad  auctoritatem  Apostoli  dicentis,  «  sine 
fide  impossibile  est  placere  Deo;  »  «  ex  fide  justificabitur  homo, 
non  ex  operibus;  »  «  accedentem  ad  Deum  oportet  credere,  »  etc. — 
At  haec  Apostoli  testimonia  ex  declarationibus  et  sensu  Ecclesiae 
loquuntur  de  fide  stricte  dicta. 

3)  Unde  quando  concedunt  posse  hominem  aliquod  bonum  opus 
facere  ante  fidem,  docent  simul  illud  habere  praemium  terrenum 
non  coeleste;  quod  falsum  esset,  si  ad  quodvis  opus  honestum  da¬ 
retur  gratia  intrinsece  supernaturalis,  et  ita  per  illud  promereri 
homo  posset  fidem  stricte  dictam.  Ita  S.  August.  (de  Spir.  et 

Litt.  c.  27.  et  seq.),  agens  de  infidelibus  ait:  «  De  eis  quaedam 
facta  legimus,  vel  novimus,  vel  audivinus,  quae  secundum  justi¬ 
tiae  regulas,  non  solum  vituperare  non  possumus,  verum  etiam 
merito  recte  laudamus....  Sicut  non  impediunt  a  vita  aeterna  ju¬ 
stum  quaedam  peccata  venialia,  sine  quibus  haec  vita  non  duci¬ 
tur:  sic  ad  salutem  aeternam  nihil  prosunt  impio  aliqua  bona 
opera,  sine  quibus  difficillime  vita  cujuslibet  pessimi  hominis  in¬ 
venitur.  »  Quod  (epist.  5.  ad  Marcellin.)  confirmat  exemplo  Ro¬ 
manorum. 

4)  Confirmari  potest  etiam,  quia  si  fidei  nomine  intelligeretur 
notitia  illa  ex  ratione  philosophica,  vel  aliunde  proveniens  circa 
honestatem  virtutis,  vel  turpitudinem  vitii,  frustra  et  inutiliter 
quaereretur  an  possit  ante  fidem  dari  opus  bonum  in  infidelibus; 
hoc  enim  esset  quaerere,  an  sine  cogitatione  boni  et  honesti  pos¬ 
sit  aliquis  habere  voluntatem  honestam,  quod  est  omnino  impos¬ 
sibile.  Si  ergo  quoties  homo  cognoscit  honestum ,  habet  actum 
fidei  supernaturalem ,  non  potest  quaeri,  an  sine  fide  detur  opus 
honestum:  non  ergo  intelligunt  Patres  et  Doctores  nomine  fidei, 
nisi  actum  illum  quo  credimus  propter  revelationem  Dei,  quando 
dicunt  omne  opus  meritorium  debere  procedere  ex  fide. 

872.  Scholion.  Doctrina,  pro  rei  gravitate,  paullo  fusius  ex¬ 
posita  in  hac  thesi,  plura  illustrat  doctrinae  capita  antea  tradi¬ 
ta.  Ex  ea  enim — 1)  colligitur,  Patres  re  si  non  vocibus  tradidisse 
distinctionem  inter  gratiam  supernaturalem  quoad  substantiam , 
et  quoad  modum ;  si  enim  infidelibus  negativis  elargitur  Deus 
gratiam,  qua  tamen  illi  non  efficiunt  opera  salutaria ,  seu  'posi¬ 
tive  disponentia  ad  vitam  aeternam,  aut  hujus  ullo  modo  merito¬ 
ria;  profecto  illa  gratia  non  est  supernaturalis  quoad  substan¬ 
tiam  (cf.  n.  395.). — 2)  Confirmatur  etiam  doctrina,  asserens  non 
omnia  infidelium  opera  esse  peccata  (n.  439.);  certe  enim  pecca¬ 
tum  esse  nequit  quod  fit  cum  Dei  gratia,  licet  solum  supernatu- 
rali  quoad  modum  ;  nec  peccatum  esse  potest  removens  prohi¬ 
bens  relate  ad  gratiam  fidei  et  justificationis. — 3)  Melius  intelli- 
gitur  quam  merito,  et  quo  sensu  damnatae  sint  propositiones 
statuentes,  ante  fidem  nullam  dari  gratiam  (n.  832.). 

873.  Juverit  hoc  postremum  paulo  amplius  enucleare ,  tum  ut 
tertia  pars  statutae  propositionis  penitius  intelligatur,  tum  ut  dif¬ 
ficultates  quaedam  contra  illam  praecaveantur.  Animadvertimus 
ergo:  1)  etsi  raro  aliqui  Patres  fidem  vocant  notitiam  de  Deo  ha¬ 
bitam  ex  creaturis,  atque  ita  mentionem  faciunt  de  fide  lata; 
quando  tamen  loquuntur  de  fide  quae  ad  salutem  confert — quae  est 
initium  salutis — radix  cujuscumque  meriti,  ut  vidimus,  intelligunt 
fidem  stricte  dictam. 

2)  Porro  fides  stricte  dicta  considerari  potest  quoad  habitum 
et  quoad  actum.  Quando  dicitur  ante  fidem  nulla  dari  gratia  in¬ 
trinsece  supernaturalis,  nullum  opus  meritorium,  etc.,  id  non  in- 
telligitur  de  habitu:  hic  enim,  ut  ostendimus  in  tractatu  De  Fi¬ 
de,  adultis  non  infunditur  nisi  post  actum. 

3)  Fides  autem  stricte  sumpta,  quoad  actum  considerata,  ac¬ 
cipitur  inchoative ,  formaliter ,  complete.  Fides  actualis  forma- 
hter  sumpta  est  assensus  praestitus  alicui  veritati  ob  auctorita¬ 
tem  Dei  revelantis.  Cum  vero  ea  supponat  fidem  inchoatam,  quae 
ex  gratia  elicitur  et  salutaris  est,  uti  definitum  fuit  contra  Se- 
mipelagianos;  patet  ante  fidem  formalem  dari  gratiam  entitative 
supernaturalem.  Hinc  censura  XXII.  (Cons.  Auctorem  Fidei)  ha¬ 
bet:  «  Propositio  quae  innuit,  fidem,  a  qua  incidit  series  gratia¬ 
rum,  et  per  quam  velut  primam  vocem  vocamur  ad  salutem 
et  Ecclesiam,  esse  ipsammet  excellentem  virtutem  fidei,  qua  ho¬ 
mines  fideles,  nominantur  et  sunt;  perinde  ac  prior  non  esset  gra¬ 
tia  illa,  quae,  ut  praevenit  voluntatem  ,  sic  praevenit  et  fidem. 
Ex  S.  Augustin.  (de  Dono  Persever.  cap.  16.  n.  41.),  suspecta  de 
haeresi,  eamque  sapiens,  alias  in  Quesnellio  damnata,  erronea.» 

4)  Fides  inchoata,  seu  initium  fidei  significat,  uti  recte  docet 
Suarez  (de  Gratia,  1.  2.  c.  3.  n.  1.),  «quidquid  post  revelationem 
fidei,  et  ultra  illam,  ex  necessitate  antecedit  in  intellectu  aut 
voluntate,  antequam  intellectus  proprium  fidei  assensum  eliciat;» 
seu  consistit  in  illis  actibus,  qui,  post  aliquam  verae  revelatio¬ 
nis  notitiam,  directe  tendunt  ad  fidem  formalem  concipiendam. 
Atque  hoc  sensu  Concil.  Arausican.  (can.  5.)  credulitatis  affe¬ 
ctum  vocat  initium  fidei;  Augustin.  (lib.  de  Prsed.  Sanet,  c.  2. 

n.  5.)  judicium,  quo  «  prius  cogitamus  esse  credendum, »  dicit  «  fidei 

coeptum;  »  ac  (lib.  1.  ad  Simplic.  q.  2.  n.  2.)  dispositiones,  qui¬ 
bus  quasi  per  gradus  quosdam  ad  fidem  paramur  (puta  applica¬ 
tionem  intellectus  ut  revelationis  ejusque  motiva  intelligamus  ; 
desiderium  verse  revelationis,  quodammodo  manifestatae,  asse¬ 
quendae  ;  orationem  ad  hunc  effectum)  universim  «  inchoationes 
quasdam  fidei,  conceptionibus  similes  »  appellat.  Ante  hanc  fidem 
inchoatam  non  dantur  gratiae  supernaturales  quoad  substantiam; 
sed  dantur  gratiae  supernaturales  quoad  modum  (n.  384.):  hinc 
ante  fidei  initium  non  dantur  actus  proprie  supernaturales,  sed 
praeternaturales  et  naturales  (n.  47.). 

5)  Denique  fides  complete  sumpta  includit  fidem  formalem  et 
inchoatam.  De  ea  adnotamus  cum  Card.  De  Lugo  (1.  cit.  sect.  3. 
n.  22.  seq.):  «  Apud  Patres  voluntatem  credendi  cum  ipsamet  fide 
computari;  fides  enim  complete  sumpta  includit  assensum  intel¬ 
lectus,  et  imperium  voluntatis,  sine  quo  fides  non  esset  merito¬ 
ria;  atque  adeo  cum  dicitur  omnia  bona  merita  procedere  ex  fide, 
intelligitur  semper  excepta  ipsa  fides,  et  voluntas  credendi,  quae 
non  potest  procedere  a  seipsa.  .  . .  Eodem  fere  modo  orationem, 
qua  aliquis  serio  et  ardenter  petit  fidem  cum  vero  desiderio  cre¬ 
dendi  Deo  super  omnia,  jam  pertinere  aliquo  modo  ad  ipsam  fi¬ 
dem,  et  in  ratione  doni  computari  cum  dono  fidei.  Hoc  enim 
modo  loquitur  Gregorius  Magnus  (Homil.  9.  in  Ezeeh.  coi.  2.) 
dicens:  ‘Opera  sine  fide  non  adjuvare,  nisi  fortasse  pro  fide  per¬ 
cipienda  fiant;  sicut  Cornelius,  inquit,  ante  pro  bonis  operibus 
meruit  audiri,  quam  fidelis  existeret’. . .  .Ratio  autem  esse  potest, 
quia  jam  tunc  oriuntur  aliquo  modo  ex  ipso  lumine  fidei;  si  enim 
nullo  modo  illuminaret  ipsa  fides,  numquam  homo  vere  desidera¬ 
ret  credere  Deo  super  omnia,  nec  adeo  serio,  et  ex  animo  quse- 
reret  doctrinam  divinam.  Non  ergo  mirum,  quod  Deus  concurrat 
jam  tunc  auxilio  supernaturali  ad  illam  voluntatem,  quae  non 
procedit  mere  ex  lumine  rationis  naturalis,  sed  ex  lumine  fidei 
subobscuro,  et  quasi  ab  aurora  fidei  et  ejus  crepusculo,  ut  quae¬ 
rat  idem  lumen  clarius,  et  oret  pro  illo  obtinendo.  Quae  ratio  a 
fortiori  locum  habet  in  voluntate  ipsa  credendi,  quae  licet  non 
procedat  ex  assensu  fidei,  nec  ex  revelatione  jam  credita;  oritur 
tamen  ex  revelatione  Dei  sufficienter  proposita  ;  quare  non  mi¬ 
rum,  quod  ea  voluntas  non  sit  naturalis,  quia  jam  secundum  af- 

fectum  extrahit  hominem  a  schola  naturae,  constituens  illum  in 
schola  divina,  in  qua  ipse  Deus  vult  esse  magister,  et  formare 
characteres  aureos  et  supernaturales,  quibus  ejus  doctrina  scri¬ 
batur  in  nostra  mente. »  —  Cf.  Suarez  (de  Gratia,  1.  4.  cap.  15. 
n.  23-38.;  et  cc.  16. 17.);  De  Lugo  (de  Fide,  disp.  12.). 


DISPUTATIO  Yr. 


DE  GRATIA  HABITUALI  SEU  SANCTIFICANTE 


874.  Cum  generales  gratiae  notiones  traderemus,  diximus  (n.  18.) 
nobis  in  hoc  tractatu  de  gratia  gratum  faciente  agendum  esse : 
eam  autem  in  actualem  et  habitualem  (n.  22.)  dividendam  esse 
ostendimus.  Hactenus  quaestiones  de  gratia  actuali,  qua  potuimus 
diligentia  expendimus;  superest  ut  ad  habitualem  gratiam  animum 
convertamus. 

875.  Ut  statim  ab  omnibus  intelligatur  quanti  momenti  sit  prae¬ 
sens  tractatio,  placet  exscribere  quae  Contensonius  (Theol.  Mentis 
et  Cordis,  1.7.  d.  5.  c.  1.  spec.  1.),  habet:  «Gratia  sanctificans», 
inquit,  «  simpliciter  et  antonomastice  gratia  dicitur,  quia  ceterae 
quaeque  vel  dispositiones  ad  illam  sunt,  vel  fructus,  vel  illius  an¬ 
cillae,  vel  certe  tutelae.  Illa  filii  Dei,  fratres  Christi,  membra 
corporis  ejus,  organa  Spiritus  Sancti,  templa  Trinitatis,  cives 
Sanctorum,  domestici  Dei,  amici  et  familiares  ejus ,  novae  crea¬ 
turae  efficimur.  .  .  Illa  e  captivis  liberi,  e  servis  filii,  e  terrenis 
coelestes  reddimur.  Per  illam  Christum  induimus,  in  Christo  vi¬ 
vimus,  in  Christo  morimur,  sepelimur,  resurgimus  et  in  coelesti¬ 
bus  habitamus.  Illa  ignis  est  ille  divinus,  quem  Christus  venit 
mittere  in  terram,  quove  eam  voluit  vehementer  accendi:  ignis, 
inquam,  non  comburens,  sed  illuminans,  sed  sanans,  sed  roborans, 
sed  perficiens. » 

876.  Yerum  ne  rei  magnitudine  abrepti  praefinitos  nobis  limites 
excedamus,  quae  faciliora  sunt  brevi  stylo  indicabimus  ,  quaeque 
in  aliis  tractatibus  plenius  a  nobis  exposita  sunt  paucis  hic  de¬ 
libare  sufficiet ;  reliqua  vero  ea  qua  possumus  diligentia  prose- 
quemur.  Traditis  igitur  generalibus  quibusdam  notionibus  de  gra- 

tia  justificante,  atque  praecipuo  Novatorum  errore,  ceterorum 
omnium  fundamento,  everso;  sanctificantis  gratiae  naturam  inqui¬ 
remus  ;  dein  vero  ejusdem  effectus,  proprietates,  causas  investi¬ 
gabimus. 


ARTICULUS  PRIMUS 
Notiones  Quaedam  Praeviae  Traduntur. 


877.  Gratia  sanctificans ,  quae  et  habitualis  dicitur,  communi 
theologorum  sententia  definitur:  «  Supernaturale  Dei  donum  per- 
manenter  inhaerens  animae,  quo  homo  immediate  et  formaliter 
sanctus  efficitur,  justus,  Deo  gratus,  filius  Dei  adoptivus,  capax 
eliciendi  opera  meritoria  vitae  aeternae,  ejusdemque  haeres.»  Sci¬ 
licet  gratia  habitualis  conferri  potest  cum  Deo,  cum  virtutibus 
infusis,  cum  earum  actibus,  cum  gloria  et  cum  natura  rationali; 
et  ex  varia  cum  his  extremis  collatione,  variae  ejus  perfectiones 
et  excellentiae  relucent.  Etenim  comparatione  Dei  dicitur  «  parti¬ 
cipatio  naturae  divinae,  filiatio  adoptiva  et  amicitia.  »  Compara¬ 
tione  virtutum  infusarum  «  natura  quaedam  supernaturalis,  »  quae 
radix  sit  universalis,  formaque  virtutum.  Comparatione  actuum 
moralium  «  dignitas  et  valor  »  ipsorum.  Comparatione  gloriae  «  se¬ 
men  et  jus  haereditarium  »  ad  illam.  Denique  comparatione  na¬ 
turae  rationalis  antonomastice  «  gratia,  justitia,  vita,  pulchritudo 
et  mundities»  ab  omni  macula  peccati  lethalis;  nam  omnes  per¬ 
fectiones,  quas  ex  comparatione  cum  aliis  nanciscitur,  naturae 
rationali  confert,  et  dignitate  ipsarum  respuit  in  illa  consortium 
peccati.  Multa  igitur  praedicata  tribuuntur  gratiae  habituali,  quae 
nunc  simul  proponimus:  an  autem  vera  sint  et  qua  ratione,  dis¬ 
putationis  decursu  exponemus. 

878.  Gratia  habitualis  ac  sanctificans  dici  etiam  solet  justifi¬ 
cans  (et  quidem  merito,  uti  infra  patebit);  unde  cum  agitur  de 
gratia  habituali  agitur  eo  ipso  de  justificatione.  Sed  notandum 
est  justificationis  nomen  in  Sacris  Litteris  multis  modis  accipi. — 
1)  Pro  ipsa  lege  quae  justitiam  docet;  qua  notione  passim  utitur 
David  (in  Ps.  CXVIII.  8.):  «  Justificationes  tuas  custodiam;  doce 

me  justificationes  tuas;  utinam  dirigantur  viae  meae,  ad  custo¬ 
diendas  justificationes  tuas,  »  etc. 

2)  Pro  acquisitione  j ustitiae.  Ita  (I.  Cor.  VI.  11.):  «Haec  qui¬ 
dem  fuistis,  sed  abluti  estis,  sed  sanctificati  estis,  sed  justificati 
estis.  »  —  Ad  Rom.  (VIII.  30.):  «  Quos  vocavit,  hos  et  justifica¬ 
vit.  » — Et  (IV.  5.):  «Credenti  in  eum,  qui  justificat  impium.» 

3)  Pro  incremento  justitiae;  sicut  enim  corpus  dicitur  calefieri 
non  modo  cum  ex  frigido  fit  calidum  ,  sed  etiam  cum  ex  calido 
fit  calidius;  ita  etiam  justificari  dicitur  non  solum  is,  qui  ex  im¬ 
pio  fit  justus,  sed  ille  quoque  qui  ex  justo  fit  justior.  Unde  legi¬ 
tur  (Eccli.  XVIII.  22.):  «Ne  verearis  usque  ad  mortem  justifica¬ 
ri,  quoniam  merces  Domini  manet  in  aeternum.» 

4)  Pro  declaratione  justitiae ,  modo  quodam  forensi.  Juxta 
quam  significationem  ille  dicitur  justificari,  qui  cum  esset  ab  ac¬ 
cusatore  factus  reus  alicujus  iniquitatis,  a  judice  per  sententiam 
declaratur  justus ,  atque  absolvitur.  Atque  hoc  sensu  dicitur 
(Prov.  XVII.  15.):  «  Qui  justificat  impium,  et  qui  condemnat  ju¬ 
stum,  uterque  abominabilis  est  apud  Deum.»  —  Et  (Isa.  v.  23.): 
«Vae  qui  justificatis  impium  pro  muneribus,  et  justitiam  justi 
aufertis  ab  eo.» — Et  (Luc.  VII.  35.):  «Justificata  est  sapientia 
ab  omnibus  filiis  suis.»  Et  (X.  29.):  «Ille  autem  volens  justificare 
seipsum. » 

879.  Ex  his  diversis  acceptionibus ,  quartam  solummodo ,  in 
controversia  de  gratia  justificante,  propriam  esse  docent  Nova¬ 
tores,  idque  cohaerenter  ad  suum  errorem  de  justitia  nobis  ex¬ 
trinsecus  imputata.  Observant  latinam  vocem  justificare,  si  pro¬ 
prietas  inspiciatur,  nihil  aliud  significare,  nisi  justum  pronun¬ 
tiare:  quamvis  autem  a  Patribus  et  in  Scripturis  interdum  ju¬ 
stificare  accipi,  ajunt,  videatur  pro  eo  quod  est  justum  facere; 
tamen  ea  notio  non  invenitur  apud  bonos  linguae  latinae  Auctores. 
— Verum  merito  observat  Bellarminus  (de  Justif.  lib.  2.  c.  3.), 
«  auctores  linguae  latinae  non  habere  hanc  vocem  in  ulla  signifi¬ 
catione,  et  ideo  non  esse  mirum,  si  non  possimus  ostendere  in 
Terentio  vel  Cicerone,  justificare ,  positum  esse  pro  eo,  quod  est 
justum  facere.  Nam  nec  ipse  Kemnitius,  aut  Calvinus  ostenderet 
in  iisdem  auctoribus ,  justificare  ,  usurpatum  esse  pro  eo,  quod 
est  justum  pronuntiare.  Deinde  non  esset  etiam  mirum,  si  profani 

auctores  haberent  hanc  vocem  solum  in  usu  forensi,  cum  ignora¬ 
verint  justificationem  judicis  Dei.  Deus  enim,  cum  justificat  im¬ 
pium,  pronuntiat  quidem  illum  justum,  quod  et  homines  faciunt, 
sed  absolvendo  facit  illum  vere  justum  ex  impio,  quod  homines 
facere  non  possunt. » 

880.  Nobis  e  contra,  in  re  praesenti,  verbum  justificare  idem 
sonat  ac  justum  facere  seu  constituere,  et  satis  est  ut  a  Scri¬ 
ptura  et  Patribus,  ut  suo  loco  ostendetur,  hoc  sensu  illud  usur¬ 
petur.  Imo,  uti  recte  monet  Suarez  (1.  7.  cap.  6.  n.  23.),  «  licet 
daremus  justificandi  verbum  semper  sumi  in  illa  significatione 
forensi  ,  nihilominus  Deo  attributum  non  posset  non  includere 
praedictum  effectum ,  vel  illum  supponere.  Probatur ,  quia  judi¬ 
cium  Dei  non  potest  esse  mendax,  neque  iniquum;  ergo  si  eum, 
qui  erat  impius,  justificat,  judicando  justum,  necesse  est,  ut  non 
solum  dicat,  sed  etiam  dicendo  faciat  ex  impio  justum,  ut  ex 
S.  Augustino  retulimus;  nam  alias  iniquum ,  et  falsum  judicium 
proferret,  quod  cogitari  non  potest.  » 

881.  Jamvero,  si  verbum  justificare  sumatur  pro  justum  fa¬ 
cere  seu  constituere ,  aperte  habitudinem  dicit  ad  justitiam :  ut 
ergo  intelligatur  quid  significet  gratia  justificans ,  seu  justum 
faciens,  necesse  est  dicere  quid  hic  veniat  nomine  justitiae.  Ju¬ 
stitia,  uti  notavit  S.  Anselmus  (Dialog.  de  Yerit.  c.  13.),  gene- 
ratim  significat  rectitudinem  quamdam  et  aequitatem  :  Unde — 
1)  quia  leges  praecipiunt,  quod  justum  est,  dicuntur  justitiam 
continere,  et  interdum  nomine  justitiae  significantur,  juxta  illud 
(Ps.  XVIII.):  «  Lex  Domini  immaculata  convertens  animas,  ju¬ 
stitiae  Domini  rectae  laetificantes  corda  »,  id  est,  leges,  «  Domini 
rectae.  » — 2)  Cum  usitatum  sit  ut  nomen  virtutis  interdum  obje¬ 
cto  ejus  tribuatur,  ut  cultus  Deo  debitus  vocatur  religio,  et  me¬ 
diocritas  in  cibo  vocatur  temperantia;  ideo  jus  ipsum  solet  justi¬ 
tia  vocari,  juxta  illud  (Isa.  v.  23.):  «Justitiam  justi  aufertis  ab 
eo»,  id  est,  jure  suo  illum  privatis. — 3)  Proprie  autem  justitia 
significat  virtutem  illam,  quae  jus,  seu  rectitudinem  servat.  Et 
hanc  respicit  justificatio,  quia  non  de  justificatione  legis  aut  ob¬ 
jecti,  sed  hominis  tractamus. 

882.  Justitia,  hac  ultima  significatione  accepta,  ulterius  divi¬ 
ditur  in  universalem  et  particularem.  Prima  universalis  dici- 

tur  non  per  abstractionem  et  in  praedicando,  sed  per  collectionem 
et  in  continendo :  unde  complectitur  omnes  virtutes  recte  homi¬ 
nem  ordinantes,  non  ut  partes  subjectivas,  sed  ut  partes  inte¬ 
grantes  plenam  justitiam.  Quaelibet  particularis  virtus,  sive  or¬ 
dinet  ad  alium  sive  non,  vocari  potest  justitia  particularis,  pro¬ 
ut  haec  universali  opponitur  ;  proprie  tamen  loquendo ,  justitia 
particularis  dicitur  illa,  quae  ad  alterum  ordinatur,  et  jus  suum 
unicuique  reddit.  Ex  his  vero  acceptionibus  justitiae,  quae  prae¬ 
senti  instituto  inservit  est  prima  significatio  justitiae  universalis, 
quae  in  se  omnes  virtutes ,  ut  partes  suae  integrae  perfectionis 
complectitur. 

883.  Justitia  haec  universalis  adhuc  dividitur  in  externam  et 
internam .  Prima,  quae  vocari  etiam  solet  justitia  operum  vel 
humana,  consistit  in  externa  legis  observatione.  Eam  Apostolus 
distinguere  solet  a  justitia  fidei,  dicens  (Rom.  IY.  2.):  «Si  Abra- 
ham  ex  operibus  justificatus  est,  habet  gloriam,  sed  non  apud 
Deum.  »  Merito  autem  haec  justitia  humana  dicitur,  quia  huma¬ 
nae  societati  deservit,  et  apud  homines  gloriam  habet:  homines 
enim  laudant  eum  quem  vident  opera  externa  facere  secundum 
regulas  justitiae  et  leges,  de  interno  affectu  minime  judicantes. 
Justitia  vero  interna,  quae  etiam  dicitur  divina,  tum  quia  est 
specialiter  a  Deo  tum  quia  est  apud  Deum ,  si  infusa  sit  et  su- 
pernaturalis  (de  qua  unice  agimus),  ea  est  a  qua  solent  vocari 
homines  in  Scriptura  simpliciter  justi;  quia  ex  fide  vivunt,  et 
Deo  placent,  illique  grati  sunt,  et  ideo  qui  tales  sunt,  non  solum 
simpliciter  justi  dicuntur,  sed  etiam  a  malis,  et  peccatoribus, 
ac  damnatis  distinguuntur;  quo  docemur,  solos  illos  esse  vere 
justos.  Sic  Matth.  (IX.  13.)  dixit  Christus:  «Non  veni  vocare 
justos,  sed  peccatores  ad  poenitentiam;»  et  (XIII.  49.):  «Separa¬ 
bunt  malos  de  medio  justorum;  »  et  (XXY.  46.):  «Et  ibunt  hi  in 
supplicium  aeternum,  justi  autem  in  vitam  aeternam.  » 

884.  Interna— universalis — supernaturalis  justitia  duplex  est , 
actualis  et  habitualis:  prior  consistit  in  exercitio  ,  et  rectitu¬ 
dine  actuum  omnium  virtutum;  posterior  in  permanente  perfe¬ 
ctione,  et  habituali  dispositione  recta  ad  omnia  virtutum  opera 
convenienter  exercenda.  Utriusque  acceptionis  exempla  habentur 
in  Scripturis;  nos  tamen  hic  agimus  de  habituali.  Haec  vero  su- 

mi  potest  adaequate  vel  essentialiter  :  prior  dicit  complexum 
omnium  donorum,  quibus  homo  recte  disponitur  erga  Deum,  se- 
ipsum  et  proximum  in  ordine  supernaturali ;  altera  significat  il¬ 
lud  donum  quod  constituit  veluti  essentiam  f  a  qua  cetera  dona 
tamquam  proprietates  aut  facultates  procedunt*  Gratia  sancti/i - 

<r 

cans  proprie  est  illud  donum  quod  supernaturalis  justitiae  veluti 
essentiam  constituit. — Cf.  quae  diximus  in  tract.  De  Deo  Creante 
(n.  658.  660.  seq.);  et  Suarez  (de  Gratia,  1.7.  c.9.). 

885.  Ex  his  manifestum  est  quid  importet  nomen  gratiae  justi¬ 
ficantis.  Ut  tamen  clarius  innotescat  justificationis  conceptus, 
advertere  praestat  justificationem  sumi  posse  active ,  vel  passi¬ 
ve.  Active  est  illa  actio,  qua  Deus  aliquem  efficit  justum,  rectum 
ac  bene  dispositum  erga  Deum,  seipsum  et  proximum.  Passive  est 
terminus  illius  productionis,  vel  formalis,  qui  ipsa  est  justitia; 
vel  adaequatus,  qui  est  hominem  justum  constitui  per  illam  justi¬ 
tiam.  Unde  factum  est,  ut  tum  productio  justitiae  (gratiae  justi¬ 
ficantis),  tum  ipsa  ejus  gratiae  informatio  dici  soleat,  justitia. — 
Cf.  D.  Thomam  (3.  dist.  1.  q.  1.  a.  1.  Quaest.  1.  ad  1.). 

886.  Justificatio  passive  accepta  dupliciter  contingere  potest; 
vel  enim  fit  per  modum  simplicis  generationis,  quae  est  de  nega¬ 
tione  justitiae  (termino  a  quo)  ad  justitiam  ut  ad  formam ;  vel 
per  modum  motus  qui  est  de  contrario  in  contrarium,  qualis  est 
justificatio  hominis  qui  prius  erat  in  statu  peccati.  Unde  D.  Tho- 
mas  (3.  p.  q.  34.  a.  1.  ad  2.),  ait:  «  Sanctificari  est  aliquid  fieri 
sanctum.  Fit  autem  aliquid  non  solum  ex  contrario,  sed  etiam 
ex  negative,  vel  privative  opposito:  sicut  fit  album  ex  nigro,  et 
etiam  ex  non  albo.  Nos  autem  ex  peccatoribus  sancti  efficimur; 
et  ita  sanctificatio  nostra  est  ex  peccato.  Sed  Christus  quidem 
secundum  hominem  factus  est  sanctus,  quia  hanc  gratiie  sancti¬ 
tatem  non  semper  habuit;  non  tamen  factus  est  sanctus  ex  pec¬ 
catore,  quia  peccatum  nunquam  habuit:  sed  factus  est  sanctus  ex 
non  sancto  secundum  hominem:  non  quidem  privative,  ut  scilicet 
aliquando  fuerit  homo,  et  non  fuerit  sanctus:  sed  negative;  quia 
scilicet  quando  non  fuit  homo,  non  habuit  sanctitatem  humanam: 
et  ideo  simul  fuit  factus  homo,  et  sanctus  homo.  » 

887.  Justificatio  nostra,  quse  est  ex  contrario,  nempe  ex  pec¬ 
cato,  vel  est  justificatio  omnium  prima,  qua  a  peccato  originali 

justificamur:  et  sic  describitur  a  Tridentino  (sess.  6.  c.  4.),  quod 
sit:  «  Translatio  ab  eo  statu,  in  quo  homo  nascitur  filius  primi 
Adae,  in  statum  gratiae,  et  adoptionis  filiorum  Dei,  per  secundum 
Adam  Jesum  Christum  Salvatorem  nostrum.  »  Vel  est  justificatio 
quasi  secunda,  hoc  est,  a  peccatis  post  baptismate  ablutum  ori¬ 
ginale  commissis:  et  haec  describi  potest,  quod  sit:  Translatio  a 
statu  peccati  in  statum  gratiae,  et  adoptionis  filiorum  Dei ,  per 
Jesum  Christum.  Quae  colligitur  ex  cap.  I.  Coi.  vers.  13.,  ubi 
Paulus  scribit,  quod  Deus  Pater  «  eripuit  nos  de  potestate  tene¬ 
brarum,  et  transtulit  in  regnum  Filii  dilectionis  suae.» — Diximus 
quasi  secunda ,  quia  communiter  incrementum  justitiae  dicitur 
sanctificatio  secunda. 

888.  Hinc  jure  docet  D.  Thomas  (de  Yer.  q.  28.  art.  1.):  «Si 
ergo  justificatio  accipiatur  ut  quidam  motus,  cum  oporteat  eum- 
dein  motum  intelligi,  quo  peccatum  aufertur  et  justitia  induci¬ 
tur;  idem  erit  justificatio,  quod  peccatorum  remissio,  solum  ra¬ 
tione  differens,  prout  ambo  eumdem  motum  nominant:  sed  unum 
secundum  respectum  ad  terminum  a  quo ,  alium  vero  secundum 
respectum  ad  terminum  ad  quem.  »  Quando  ergo  Cone.  Trid.  se- 
paratim  meminit  remissionis  peccatorum  et  infusionis  gratiae , 
non  duplicem  formalem  justificationis  causam  assignat;  sed  indicat 
duos  esse  terminos  ejus  motus,  qui  dicitur  justificatio,  sive  duos 
effectus  ejusdem  causae.  Nam,  ut  idem  Concilium  recte  definit, 
justificatio  est  translatio  hominis  ab  eo  statu,  in  quo  nascitur  fi¬ 
lius  primi  Adami  in  statum  adoptionis  filiorum  Dei.  Non  potest 
autem  haec  translatio  fieri  nisi  homo  per  remissionem  peccati  de¬ 
sinat  esse  impius,  et  per  infusionem  justitiae  incipiat  esse  pius. 
Sed  sicut  aer  cum  illustratur  a  sole  per  idem  lumen,  quod  reci¬ 
pit,  desinit  esse  tenebrosus,  et  incipit  esse  lucidus:  sic  etiam  ho¬ 
mo  per  eamdem  justitiam  sibi  a  sole  justitiae  donatam  atque  in¬ 
fusam,  desinit  esse  injustus,  delente  videlicet  lumine  gratiae  te¬ 
nebras  peccatorum,  et  incipit  esse  justus,  succedente  nimirum 
tenebris  peccatorum  ipsa  luce  justitiae.  (1) 

(1)  «Tlie  CounciI  of  Trent,  »  inquit  Moehler  (Symbolism  ,  pag.  188.;  New 
York,  1844.),  «describes  justification  to  be  an  exaltation  from  the  state  of  sin- 
fulDess  to  that  of  grace,  and  of  adoption  of  the  children  of  God;  that  is  to  say, 
an  annihilation  of  the  union  of  the  will  with  the  sinful  Adam  (a  removal  of  ori- 

889.  Recte  tamen  monet  D.  Thomas  (1.  2.  q.  113.  art.  1.): 

«  Quia  motus  denoninatur  magis  a  termino  ad  quem,  quam  a  ter¬ 
mino  a  quo,  ideo  hujusmodi  transmutatio,  qua  aliquis  transmu¬ 
tatur  a  statu  injustitiae  ad  statum  justitiae  per  remissionem  pec-* 
cati,  sortitur  nomen  a  termino  ad  quem,  et  vocatur  justificatio 
impii.  » — Cf.  Suarez  (1.  7.  c.  6.  n.  2-21.):  Bellarminum  (de  Justif. 
1.  1.  c.  1.). 


ARTICULUS  SECUNDUS 

Utrum  in  Justificatione  fiat  Interior  Hominis  Renovatio  per 

Donum  Intrinsece  Inhaerens. 

t 

§  i- 

Exponitur  Status  Quaestionis. 

890.  Ecclesiae  doctrina  hac  in  re  maxime  traditur  in  Cone.  Tri- 
dent.  Nam  (sess.  6.  c.  7.),  docet:  «  Justificatio.  .  .  .  non  est  sola 
peccatorum  remissio,  sed  et  sanctificatio,  et  renovatio  interioris 
hominis  per  voluntariam  susceptionem  gratiae  et  donorum,  unde 
homo  ex  injusto  fit  justus,  et  ex  inimico  amicus,  ut  sit  haeres 
secundum  spem  vitae  aeternae....  unica  formalis  causa  est  justitia 
Dei,  non  qua  ipse  justus  est,  sed  qua  nos  justos  facit,  qua  vide¬ 
licet  ab  eo  donati,  renovamur  spiritu  mentis  nostrae;  et  non  modo 
reputamur,  sed  vere  justi  nominamur  et  sumus,  justitiam  in  no¬ 
bis  recipientes  unusquisque  suam...  in  hac  impii  justificatione... 
per  Spiritum  Sanctum  caritas  Dei  diffunditur  in  cordibus  eorum 
qui  justificantur,  atque  ipsis  inhaeret,  unde  in  ipsa  justificatione 
cum  remissione  peccatorum  haec  omnia  simul  infusa  accipit  homo 

ginal  sin,  and  of  every  other  sin  committed  before  justificati on) ,  and  the  contraetion 
of  fellowship  witli  Christ ,  the  Holy  and  the  Just  One,  — •  a  state  which  is ,  in  a 
negative  sense,  that  of  a  remission  of  sin,  and  in  a  positive  sense,  that  of  sancti- 
fication.  .  .  In  other  words ,  justifleation  is  considered  to  be  sanctiflcation  and 
forgiveness  of  sins,  as  the  latter  is  involved  in  the  former,  and  the  former  in  the 
latter.  » 

per  Jesum  Christum,  cui  inseritur,  fidem,  spem  et  caritatem.» — • 
Et  (can.  10.):  «  Si  quis  dixerit,  homines,  sine  Christi  justitia,, 
per  quam  nobis  meruit  justificari,  aut  per  eam  ipsam  formaliter 
justos  esse;  anathema  sit.  » — Et  (can.  11.):  «  Si  quis  dixerit,  ho¬ 
mines  justificari  vel  sola  imputatione  justitiae  Christi,  vel  sola 
peccatorum  remissione,  exclusa  gratia  et  caritate,  quae  in  cordi¬ 
bus  eorum  per  Spiritum  Sanctum  diffundatur,  atque  illis  inhae¬ 
reat,  aut  etiam  gratiam,  qua  justificamur,  esse  tantum  favorem 
Dei;  anathema  sit.  » 

891.  Ut  vis  harum  definitionum  intelligatur ,  recolendum  est 
cum  Bellarmino  (de  Justif.  1.  2.  c.  1.),  quod  Lutherani  ad  hanc 
disputationem  illustrandam  magnum  a  se  lumen  accensum  esse 
gloriantur.  Attamen  tanta  fuit  apud  eos  opinionum  multiplicitas 
et  confusio,  ut  ipse  Lutherus  non  unam  proposuerit  sententiam, 
nec  ejus  discipuli  conveniant  in  eo  interpretando;  quod  et  de  Cal¬ 
vino  dici  debet.  Lutherus  vero,  Calvinus,  Melancthon,  etc.,  valde 
inter  se  discrepant  in  statuenda  justificationis  natura;  et  ipse 
Osiander  viginti  discrepantes  opiniones  apud  solos  Confessionistas 
numerari  testatur. — Cf.  etiam  Browne  (in  art.  11.  sect.  1.);  New- 
man  ( Lectures  on  Justi fication,  lect.  2.  n.  14.  not.). 

892.  Relatis  autem  diversis  Novatorum  erroribus  de  natura 
justificationis,  iisque  ex  eorum  testimoniis  comprobatis,  ad  quin¬ 
que  eos  revocat  ipse  Bellarminus  (loco  citato),  inquiens:  «Erro¬ 
res  de  justificatione  quinque  numerari  posse  videntur.  Unus  est,, 
formalem  causam  justificationis  esse  fidem.  Id  enim  (saltem  ver¬ 
bo)  tum  in  Lutheri  scriptis,  tum  in  Augustana  Confessione  repe- 
rimus.  Alter,  formalem  causam  justificationis  esse  Christi  obedien- 
tiam,  et  justitiam  nobis  imputatam.  Id  enim  Illyricus,  et  pleri- 
que  alii  docent.  Tertius,  formalem  causam  justificationis  esse 
justitiam  Dei  essentialem  nos  inhabitantem.  Id  enim  docuit  Osian¬ 
der.  Quartus,  formalem  justificationem  sitam  esse  proprie  in  sola 
remissione  peccati.  Id  enim  Calvinus  affirmat,  quamvis  non  neget 
(ut  diximus)  ad  justificationem  requiri  etiam  imputationem  ju¬ 
stitiae  Christi.  Quintus,  formalem  causam  justificationis  duplicem 
esse,  justitiam  nostram  inhaerentem,  et  Christi  justitiam  impu¬ 
tatam.  » 

893.  Hinc  advertit  (1.  c.  cap.  2.),  recitatis  verbis  Cone.  Tri- 

dentini,  quinque  illos  errores  damnari.  Nam,  ait,  «  cum  dicitur 
unica  esse  formalis  causa,  rejicitur  sententia  Buceri  et  Pighii, 
de  duplici  justitia  —  cum  dicitur,  ea  esse  justitia  Dei,  non  qua 
ipse  justus  est;  rejicitur  sententia  Osiandri  de  justitia  divina  per 
essentiam  —  cum  dicitur,  qua  renovamur  spiritu  mentis  et  quse 
inhaeret,  et  qua  justi  vere  nominamur,  et  sumus;  rejicitur  sen¬ 
tentia  Lutheranorum  de  justitia  imputativa — cum  dicitur  ea  ju¬ 
stitia  non  consistere  in  sola  remissione  peccatorum;  rejicitur  sen¬ 
tentia  Calvini  de  Justificatione  mere  forensi — cum  dicitur,  justita 
nostra  esse  fides,  spes  et  caritas  infusa;  rejicitur  sententia  Lu- 
theri  de  sola  fide.  » 

894.  Verum,  ut  descendamus  ad  radicem  ipsam  horum  erro¬ 
rum,  atque  error  ille  appareat,  qui  in  re  praesenti  ceterorum 
omnium  fundamentum  est;  notemus  imprimis,  Novatores  omnino 
distinguere  justificationem  a  sanctificatione.  (1)  Justificationem 
dicunt  esse  mere  forinsecam  declarationem,  quod  divinae  justitiae 
satisfactum  sit;  per  eam  peccata  non  remitti,  sed  tegi  seu  oc¬ 
cultari;  non  amplius  imputari  ad  poenam,  sed  manere  maculam 
in  anima.  «  Vocabulum  justificationis  »,  legitur  (in  Solid.  Declar. 
3.  de  Fide  Justificat.  §  11.),  «  in  hoc  negotio  significat,  justum 
pronuntiare,  a  peccatis  et  aeternis  peccatorum  suppliciis  absol- 

(1)  u  Romamsts,  »  inquit  Hodge  ( Systemntic  Theologi),  vol.  3.  pag.  118.;  Apple- 
ton,  New  York,  1873.),  «  eonfound  or  unite  justification  and  sanctiflcation.  Tkey 
define  justilication  as  ‘  tke  remission  of  sin  and  infusion  of  new  kabits  of  grace.’ 
By  remission  of  sin  tliey  mean  not  simply  pardon,  but  tlie  removal  of  everytliing  of 
the  nature  of  sin  from  tke  soul.  Justification,  tkerefore ,  witk  them ,  is  purely 
subjective  ,  consisting  in  tke  destruction  of  sin  and  tke  infusion  of  koliness.  In 
opposition  to  tkis  doctrine,  tke  Reformers  maintained  tkat  by  justification  tke 
Scriptures  mean  sometking  different  from  sanctiflcation.  »  Et  (pag.  213.):  «  Jnsti- 
fication  differs  from  sanctiflcation,  — •  1)  In  tkat  tke  former  is  a  transient  act,  tke 
latter  a  progressive  work.  — -2)  Justification  is  a  forensic  act,  God  acting  as  Judge, 
declaring  justice  satisfied  so  far  as  tke  believing  sinuer  is  concerned ,  wkereas 
sanctiflcation  is  an  effect  due  to  tke  divine  efficiency.  —  3)  Justification  ckanges, 
or  declares  to  be  ckanged,  tke  relation  of  tke  sinner  to  tke  justice  of  God;  san- 
ctification  involves  a  ckange  of  ckaracter.  —  4)  Tke  former,  tkerefore,  is  objective, 
tke  latter  subjective.  — .  5)  Tke  former  is  founded  on  wkat  Ckrist  has  done  for  us; 
tke  latter  is  tke  effect  of  wkat  He  doesinus. — 6)  Justification  is  complete  and  tke 
same  in  all,  wkile  sanctifioation  is  progressive,  and  is  more  complete  in  some  tkan 
in  otkers.  » 

vere  propter  justitiam  Christi,  quae  a  Deo  fidei  imputatur.  »  — 
«  Manet  »,  inquit  Calvinus  (in  Antici.  Concil.  Trident.  sess.  5.), 
«  vere  peccatum  in  nobis  neque  per  baptismum  extinguitur,  sed 
quia  deletur  reatus  interpretatione  nullum  est.  »  Et  (lib.  4.  Inst. 
cap.  15.  par.  10.):  «  Jam  perspicuum  est,  quam  falsum  sit,  quod 
docuerunt  pridem  nonnulli  per  baptismum  solvi  nos  et  eximi  ab 
originali  peccato. »  Et  (par.  22.  J:  «  Ne  posthac  dubites  quomodo 
nos  Deus  justificet,  cum  audis,  reconciliare  nos  sibi,  non  impu¬ 
tando  delicta.  »  Quoad  sanctificationem  ,  eam  extrinsecam  esse 
dicunt,  quia  fit  per  imputationem  justitiae  Christi;  non  vero  in¬ 
trinsecam,  non  enim  fit  per  donum  animae  infusum,  eique  inhae¬ 
rens:  unde  sicut  justificatio  consistit  in  non  imputatione  peccato¬ 
rum;  ita  sanctificatio  in  imputatione  justitiae  Christi  reponenda 
est.  Negant  igitur  internam  renovationem,  qua  quis  ex  peccatore 
fit  justus;  etsi  enim  quandoque  dicant  sanctificationem  esse  sub¬ 
jectivam,  aut  per  eam  infundi  vitae  principium;  hoc  tamen,  ad¬ 
dunt,  paulatim  minuit  peccatum  (concupiscentiam),  sed  illud  non 
destruit.  (1)  «  Per  fidem  »,  dicitur  (Solid.  Declar.  3.  de  Fide  Ju- 
stif.  §  15.),  «  propter  obedientiam  Christi  justi  pronunciantur  et 
reputantur,  etiamsi  ratione  corruptae  naturae  suae  adhuc  sint, 
maneantque  peccatores,  dum  mortale  hoc  corpus  circumferunt.  » 
et  Calvinus  (Inst.  1.3.  cap.  11.  §2.):  «Ita  nos  in  justificationem 
simpliciter  interpretamur  acceptionem,  qua  nos  Deus  in  receptos 
pro  justis  habet.  Eam  in  peccatorum  remissione  ac  justitiae  Chri- 

(1)  Ad  rem  Moekler  (op.  et  ed.  cit.  pag.  193.):  «An  essential  difference  will 
ever  be  found  between  the  two  systems,  Catkolic  and  Protestant,  including  under 
the  lattcr,  the  Calvinistic  view.  For  since  a  mere  weakening,  not  an  extirpation, 
of  original  sin  is  admitted,  no  essential  morol  difference,  but  a  mere  gradual  one, 
can  then  be  maintaiued  between  the  old  and  the  new  man :  but  this  is  as  much 
opposed  to  the  doc trine  of  the  Catholic  Church,  as  it  is  to  the  dignity  of  Chris- 
tiauity  ,  to  the  notion  of  a  new  principle  of  life  communicated  by  it ,  which  in 
eonsequence  supersedes  the  old  one ,  and  to  the  most  explicit  declarations  of 
Scripture.  If  the  influence  of  Christ  over  man  were  merely  confined  tho  this,  that 
the  latter  was  a  somewhat  merally  better  ,  not  quite  a  morally  different ,  man 
from  the  heathen,  then,  in  a  striet  sense,  it  were  impossible  to  speak  of  sancti- 
fication;  for  both  the  Heathen  and  the  Christian  would ,  in  their  inward  life,  be 
like,  and  differ  only  in  their  degree  of  discipline.  The  Catholic  Church,  above  all 
things,  insists  on  a  radioal  internal  change.  » 


624 


DISP.  V. 


DE  GRATIA  HABITUALI. 


sti  imputatione  positam  esse  dicimus. »  Et  (§  3.):  «  Ut  pro  justis 
in  Christo  censeamur,  qui  in  nobis  non  sumus.  »  Eademque  tan¬ 
dem  repetit  Hodge,  scribens  (op.  ed.  et  vol.  cit.  p.  220.):  «  Here 
we  find  one  of  the  characteristic  and  far-reaching  differences 
between  the  Romish  and  Protestant  Systems  of  doctrine  and  re- 
ligion.  According  to  the  Romish  system,  nothing  of  the  nature 
of  sin  remains  in  the  soul  after  regeneration  as  effected  in  ba- 
ptism....  But  according  to  the  Scriptures  [!]  the  universal  expe- 
rience  of  Christians,  and  the  undeniable  evidence  of  history,  re¬ 
generation  does  not  remove  all  sin.  » 

895.  Haec  omnia,  ut  supra  (n.  426.  seqq.)  advertimus  non  sunt 
nisi  legitimae  illationes  falsi  principii,  ab  ipsis  admissi,  de  justi¬ 
tia  originali  humanae  naturae  debita ,  ac  consequenter  de  intrin¬ 
seca  et  essentiali  ipsius  naturae  corruptione  per  peccatum.  Quum 
enim  omnes  Adae  posteri  originali  noxa  teneantur,  naturam  par¬ 
ticipant  in  primo  parente  essentialiter  corruptam:  vitium  autem 
essentiale  corrigi  nequit.  Revera,  ut  diximus  ( De  Deo  Creante , 
n.  969.)  error  communis  Lutheranorum  et  Calvinistarum  est, 
quod  peccatum  originale  proprie  consistat  in  haereditaria  pravi¬ 
tate  et  corruptione,  in  omnes  animae,  seu  hominis,  partes  diffu¬ 
sa;  ad  hanc  pravitatem  pertinere  dicunt  ignorantiam,  difficulta¬ 
tem  Deo  obsequendi,  pronitatem  ad  malum,  ac  praesertim  concu¬ 
piscentiam.  Hanc,  praescindendo  a  voluntatis  consensu,  malam 
esse  censent,  non  modo  quia  a  'peccato  est  et  ad  peccatum  in¬ 
clinat;  sed  quia  ipsa  est  verum  et  formale  peccatum:  cum  vero 
actuales  legis  transgressiones  nonnisi  ab  hac  originaria  pravitate 
procedant,  sunt  totidem  manifestationes,  et  veluti  novae  formae 
ipsius  noxae  originalis.  Jamvero  hujusmodi  naturae  pravitas,  seu 
concupiscentia,  experientia  teste,  manet  etiam  in  renatis  per  ba¬ 
ptismum,  seu  in  justificatis;  justificati  ergo  sunt  vere  in  seipsis 
peccatores;  non  renovantur  intrinsece,  ita  ut  justi  fiant;  sed  so¬ 
lum  justi  reputantur,  quatenus  peccata  ipsis  non  imputantur,  et 
imputatur  justitia  Christi. 

896.  Ex  his  quisque  videt,  fundamentalem  Novatorum  errorem, 
ad  justificationis  naturam  quod  spectat,  in  eo  esse,  ut  negent  in 
justificatione  fieri  internam  animae  renovationem  per  donum  ipsi 
inhaerens.  Quod  sapienter  notaverat  Bellarminus  (de  Justif.  1.  2. 

cap.2.),  dicens:  «Status  totius  controversiae  revocari  potest  ad 
hanc  simplicem  quaestionem,  sitne  formalis  causa  absolutae  justi¬ 
ficationis  justitia  in  nobis  inhaerens,  an  non.  Nam  si  quis  probet 
partem  aflirmantem,  eodem  tempore  refellet  omnes  contrarios  er¬ 
rores.  Nam  si  formalis  causa  justificationis  est  justitia  inhaerens, 
non  igitur  justitia  Dei  inhabitans;  vel  justitia  Christi  imputata; 
vel  sola  remissio  peccati  sine  renovatione  hominis  interieris.  Et 
si  justitia  inhaerens  est  formalis  causa  absolutae  justificationis, 
non  igitur  requiritur  imputatio  justitiae  Christi,  quae  justificatio¬ 
nem  alioqui  inchoatam  et  imperfectam  absolvat.  Neque  sola  fides 
est  nostra  justitia,  cum  fides  (ipsis  etiam  Lutheranis  testibus) 
non  possit  absolute  justificare,  et  ideo  (ut  loquitur  Confessio  Au¬ 
gustana,  art.  4.)  non  tam  sit,  quam  reputetur  a  Deo  justitia. 
Itaque  omnes  illi  errores,  aut  non  ponunt  justitiam  inhaerentem, 
sed  extrinsecam;  aut  si  ponunt  inhaerentem,  nolunt  eam  absolute 
justificare.  Proinde  omnes  refutantur,  si  probetur  justitia  inhae¬ 
rens,  quae  absolute  simpliciterque  justificet.  » 

897.  Itaque,  ut  tuto  procedamus,  fundamentalis  hic  error  im¬ 
primis  refutandus  est.  Etsi  autem  sufficeret  ostendere  hominem 
formaliter  justum  constitui  per  aliquod  donum  sibi  intrinsece 
inhaerens;  ne  tamen  omnino  relinquatur  magis  directa  refutatio 
praecipuarum  et  communiorum  haeresum  hac  in  re,  breviter  in¬ 
dicabimus  quomodo  duo  ex  praefatis  erroribus  directe  refutentur. 

898.  His  igitur  expositis — 


§  II. 

Solvitur  Proposita  Quaestio. 

Prop.  XXYIII.  —  1.  Impii  formaliter  justificantur  per  donum 
animee  infusum  ,  eique  intrinsecus  inhaerens  ,  quo  vere  justi 
constituuntur ;  et  non  —  2)  per  externam  imputationem  justi - 
tioe  Christi  ,  aut  —  3)  per  solam  peccatorum  remissionem.  In 
justificatione  igitur  vera  habetur  interior  hominis  renovatio , 
seu  translatio  de  morte  in  vitam. 

899.  Proh.  lma  pars.  I.  Ex  Scriptura.  Nam  —  1)  legitur 
(Rom.  Y.  15-19.):  «Si  unius  delicto  multi  mortui  sunt:  multo 
Mazzella.  De  Gratia  Christi.  40 

magis  gratia  Dei  et  donum  in  gratia  unius  hominis  Jesu  Christi 
in  plures  abundavit.  Et  non  sicut  per  unum  peccatum  ,  ita  et 
donum  :  nam  judicium  quidem  ex  uno  in  condemnationem  :  gra¬ 
tia  autem  ex  multis  delictis  in  justificationem.  Si  enim  unius  de¬ 
licto  mors  regnavit  per  unum:  multo  magis  abundantiam  gratiae, 
et  donationis,  et  justitiae  accipientes,  in  vita  regnabunt  per  unum 
Jesum  Christum.  Igitur  sicut  per  unius  delictum  in  omnes  homi¬ 
nes  in  condemnationem :  sic  et  per  inobebientiam  unius  hominis, 
peccatores  constituti  sunt  multi  :  ita  et  per  unius  obeditionem  , 
justi  constituentur  multi.  » 

Unde:  impossibile  est  ut  quis  ita  justificetur  ut  vere  sit  ju¬ 
stus,  quin  ullum  accipiat  donum  ipsi  intrinsece  inhaerens,  quo  in 
statu  justitiae  constituatur  ;  haberetur  enim  effectus  formalis  abs¬ 
que  causa  formali.  Atqui,  juxta  Apostolum,  qui  justificatur  vere 
fit  justus.  Ergo.  Proh.  min. —  a)  ex  illis  verbis:  «Justi  consti¬ 
tuentur  multi;»  quibus  declarat  Apostolus  ipse,  quid  sit  justifi¬ 
cari,  ac  dicit,  esse  justum  constitui;  justum  autem  constitui,  et 
justum  fieri  idem  sunt  —  b)  ex  antithesi  Adami  ad  Christum  ; 
scribit  enim  Apostolus,  sic  nos  constitui  justos  per  obedientiam 
Christi ,  quo  modo  constituti  sumus  injusti  per  inobedientiam 
Adami:  constat  autem  per  inobedientiam  Adami  nos  injustos  esse 
constitutos  ,  injustitia  nobis  intrinseca  ;  imo  ,  juxta  Novatores  , 
essentiali.  —  c)  Hinc  S.  Augustinus  (in  Ps.  VII.),  inquit:  «  Cum 
justificatur  impius,  ex  impio  fit  justus.»  Item  (lib.  de  Spirit.  et 
Litt.  cap.  26.):  «Quid  est  aliud  justificati,  quam  justi  facti?» 
Et  (  Epist.  194.  cap.  3..):  «Justi  enim  facti  sunt,  cum  justificati 
sunt.»  Et  (Epist.  188.  c.  2.):  «Antequam  gratia  justificetur,  id 
est,  justus  efficiatur,  impius  quid  est,  nisi  impius?»  Et  (Epist.  140. 
cap.  20.):  «Credens  in  eum  qui  justificat  impium,  id  est,  ex  im¬ 
pio  facit  pium.  » 

Neque  obstat  id  ,  quod  post  Calvinum  et  Chemnitium  repetit 
Hodge  (op.  edit,  et  vol.  cit.  p.  121.),  nempe  Apostolum  opponere 
justificationem  condemnationi;  ac  proinde  sicut  haec  non  consti¬ 
tuit,  sed  declarat  aliquem  reum,  ita  illa  declarat  non  constituit 
hominem  justum.  —  Non  obstat,  inquam;  nam  ideo  judex  aliquem 
condemnat ,  quia  supponit  illum  vere  esse  reum  ;  ergo  ideo  ali¬ 
quem  justum  declarat ,  quia  supponit  illum  esse  justum.  Judex 

humanus  falli  potest  in  suo  judicio;  Deus  falli  non  potest:  ergo 
quem  Deus  justum  declarat ,  vere  est  justus.  Num  justus  erat 
impius  ant q  justificationem*  Praeterea  ,  uti  recte  notat  Bellar- 
minus  (de  Justif.  lib.  2.  c.  3.):  «Justificatio  recte  opponitur  con¬ 
demnationi  ,  et  tamen  non  ideo  semper  est  forense  vocabulum. 
Nam  ipsa  etiam  condemnatio  interdum  est  actus  judicis  deputantis 
ad  poenam  eum,  qui  in  judicio  reus  inventus  est:  interdum  autem 
est  effectus  culpae  quae  poenam  commeruit.  Si  quidem  et  Adam 
nos  condemnavit  et  Deus.  Sed  Adam  nos  condemnavit  non  judi¬ 
cando  ,  nec  modo  forensi  ,  sed  imprimendo  culpam  originalem  : 
Deus  autem  judicando  damnavit.  Ad  eumdem  igitur  modum  et 
justificatio  nunc  est  actus  judicis  ,  nunc  effectus  gratiae  ;  et  ipse 
idem  Christus  primo,  ut  secundus  Adam ,  nos  justificat  delendo 
peccata  et  gratiam  infundendo,  secundo,  in  die  judicii  nos  justifi¬ 
cabit,  declarando  justos,  quos  ipse  antea  fecit  justos.  » 

2)  Dicitur  (Eph.  IV.  23.  seq.):  «Renovamini  spiritu  mentis  ve¬ 
strae  ,  et  induite  novum  hominem  ,  qui  secundum  Deum  creatus 
est ,  in  justitia  et  sanctitate  veritatis.  »  —  Et  (ad  Coi.  III.  9.): 
«  Nolite  mentiri  invicem  expoliantes  vos  veterem  hominem  cum 
actibus  suis:  et  induentes  novum,  eum  qui  renovatur  in  agnitio¬ 
nem,  secundum  imaginem  ejus,  qui  creavit  illum.» — Ex  his  ita 
ratiocinatur  Becanus  (de  Gratia  Habituali  c.  1.  q.  2.  n.  3.): 
«Hortatur  nos  Apostolus  ad  interiorem  animi  renovationem.  In 
quo  haec  consistit?  Ut  redeamus  ad  illum  statum  ex  quo  per 
peccatum  Adae  excidimus.  Et  quis  fuit  ille  status?  Omittam  Scri¬ 
pturas,  ex  solo  Calvino  explicabo.  Is  (lib.  2.  Instit.  cap.  1.  §  5.), 
ait:  ‘  Postquam  in  Adamo  obliterata  fuit  coelestis  imago  non  so¬ 
lus  sustinuit  hanc  poenam,  ut  in  locum  sapientiae,  virtutis,  san¬ 
ctitatis  ,  veritatis ,  justitiae  ,  quibus  ornamentis  vestitus  erat , 
teterrimae  cederent  pestes,  caecitas,  impotentia,  impuritas,  va¬ 
nitas  ,  injustitia  ,  etc.’  Habemus  ex  Calvino  ,  in  illo  statu  ,  quem 
peccando  amisimus,  fuisse  hominem  ornatum  sapientia,  virtute, 
sanctitate,  veritate,  justitia.  Ad  hunc  statum  redimus  per  merita 
Christi,  ‘qui  nos,’  ut  verbis  Calvini  (1.  1.  Inst.  c.  15.  §  4.), 
utar ,  *  in  veram  et  solidam  integritatem  restituit.’  Ergo  per 
Christum  acquirimus  et  recuperamus  sapientiam,  virtutem,  san¬ 
ctitatem,  veritatem  ,  justitiam  :  quae  sane  est  interior  animi  re- 

novatio,  quam  quaerimus.»  Hinc  merito  S.  Augustinus  (de  Gen. 
ad  Litt.  1.  6.  c.  24.),  ait:  «Quomodo  renovari  dicimur,  si  non 
hoc  accipimus,  quod  perdidit  primus  homo?  Hoc  plane  reci¬ 
pimus  secundum  quemdam  modum;  non  immortalitatem  corporis 
recipimus,  quam  non  habuit  homo;  sed  accipimus  justitiam,  ex 
qua,  per  peccatum  lapsus  est  homo.  » 

3)  Legitur  (Tit.  III.  4.):  «  Cum  apparuerit  benignitas  et  huma¬ 
nitas  Salvatoris  nostri  Dei  ,  non  ex  operibus  justitiae  ,  quae  feci¬ 
mus  nos,  sed  secundum  suam  misericordiam  salvos  nos  fecit  per 
lavacrum  regenerationis  ,  et  renovationis  Spiritus  Sancti  ,  quem 
effudit  in  nos  abunde  per  Jesum  Christum  Salvatorem  nostrum, 
ut  justificati  gratia  ipsius  ,  haeredes  simus  secundum  spem  vitae 
aeternae.»  —  Unde:  priora  verba  exhibent  descriptionem  justifica¬ 
tionis,  uti  aperte  colligitur  ex  sequentibus  «wi  justificati  gratia 
ipsius,  »  etc.  Jamvero  in  illis  justificatio  exhibetur  uti  regene¬ 
ratio  et  renovatio ;  cujus  causa  efficiens  est  benignitas  Dei;  causa 
meritoria  Jesus  Christus  ;  causa  instruraentalis  lavacrum  bapti¬ 
smi;  effusio  Spiritus  Sancti  causa  formalis  ;  unde  etiam  dicitur 
«  caritas  diffundi  in  cordibus  nostris  per  Spiritum  Sanctum  qui 
datus  est  nobis.  »  Atqui  renovatio  et  regeneratio  important  do¬ 
num  intrinsece  nobis  inhaerens  ,  quo  vere  justi  constituimur. 
Ergo  justificatio  fit  per  infusionem  hujusmodi  doni  :  ac  proinde 
per  justificatiomem  habetur  interior  hominis  renovatio. 

Proh.  min.  Quoad  renovationem  redit  argumentum  praecedens. 
Quoad  regenerationem  vero,  ea  necessario  importat  communica¬ 
tionem  novi  esse  ;  imo  cum  generatio  proprie  sit  productio  vi¬ 
ventis,  necessario  importat  communicationem  vitae.»  Unde  etiam 
(Eph.  II.  10.),  dicimur:  «Creati  in  Christo;»  et  (Gal.  YI.  15.): 
«Nova  creatura;»  et  (Rom.  VIII.  10.)  dicitur:  «Spiritus  vivit 
propter  justificationem;  »  et  saepe  justificari  dicitur  vivificari. 
At  communicatio  novae  vitae  importat  infusionem  novi  principii 
vitalis,  quod  certe  debet  esse  nobis  intrinsecum  ;  nec  potest  in- 
telligi  quod  Deus  nobis  communicet  novum  esse  ,  aut  quod  nos 
efficiamur  nova  creatura,  nisi  aliquid  nobis  intrinsecum  commu¬ 
nicetur.  Ergo.  «  Sicut  in  naturali  generatione,  »  inquit  Becanus 
(loc.  cit.  q.  1.  n.  10.),  «aliud  corrumpitur,  aliud  generatur;... 
ita  fit  in  baptismo.  Yetus  homo  corrumpitur,  novus  homo  gene- 

ratur.  Quid  est  vetus  homo,  nisi  filius  diaboli,  servus  peccati,  hse- 
res  gehennae?  Quis  novus  homo  nisi  filius  Dei,  servus  justitiae,  haeres 
vitae  aeternae?  Hujus  generatio  illius  corruptio  est:  hic  nascitur, 
ille  moritur.  »  Certe  regeneratus  diligitur  ut  filius  ,  cum  antea 
odio  haberetur  ut  inimicus;  igitur  mutatio  aliqua  facta  est;  non 
potuit  autem  in  Deo  fieri,  igitur  in  homine  facta  est.  Ac  per  hoc 
regeneratio  aliquid  in  ipso  homine  ponit,  ob  quod  filius  Dei  no¬ 
minetur  et  sit. 

4)  Dicitur  (Rom.  III.  24.  seq.):  «Justificati  gratis  per  gratiam 
ipsius,  per  redemptionem,  quae  est  in  Christo  Jesu,  quem  propo¬ 
suit  Deus  propitiationem  per  fidem  in  sanguine  ipsius.» — Unde: 
in  hoc  etiam  testimonio  explicantur  fere  omnes  causae  justificatio¬ 
nis.  Nam  justificamur,  a  Deo  gratis:  haec  est  Dei  liberalitas  , 
causa  efficiens — justificamur  per  redemptionem,  quae  est  in  Chri¬ 
sto  Jesu:  haec  est  causa  meritoria  —  justificamur  per  fidem  in 
sanguine  propitiatoris  :  haec  est  causa  dispositiva  —  justificamur 
'per  gratiam  ipsius ,  hoc  est  ab  illo  donatam  :  haec  est  causa 
formalis.  Ergo  datur  aliquod  donum  ,  quo  formaliter  justi  con¬ 
stituimur. 

Revera  per  gratiam  ,  qua  justificamur  ,  in  citato  testimonio  , 
nequit  intelligi  extrinseca  Dei  erga  nos  benevolentia;  sed  debet  in- 
telligi  donum  aliquod  nobis  infusum.  Etenim  favor  Dei  satis  expli¬ 
catur  per  illam  vocem  gratis  ,  qui  enim  gratis  justificat  ,  certe 
ex  benevolentia,  et  liberalitate  justificat.  Illa  igitur  additio,  per 
gratiam ,  non  ipsum  favorem,  sed  aliquid  aliud,  id  est,  effectum 
illius  favoris  significabit.  Quod  etiam  confirmatur  ex  aliis  prae¬ 
dicatis,  quae  in  Scripturis  gratiae  tribuuntur;  nam  dicitur  donum, 
quod  accipimus,  ut  Rom.  (V.  17.):  «Accipientes  abundantiam 
gratiae,  et  donationis.»  Item  dicitur  dari  per  Christum,  «gratia, 
et  veritas  per  Jesum  Christum  facta  est»  (Joan.  I.  17.).  Non 
autem  recte  dicitur  facta  per  Christum  benevolentia  Dei  Patris. 
Item  dicitur  dari  ad  mensuram  ab  ipso  Christo:  «Unicuique  no¬ 
strum  data  est  gratia  ,  secundum  mensuram  donationis  Christi » 
(Eph.  IV.  7.).  etc.  —  Cf.  Bellarminum  (1.  c.  c.  3.). 

900.  II.  Ex  Patribus.  Etenim  —  1)  Patres  ,  sicut  Scriptura  , 
constanter  docent  in  justificatione  hominem  renasci ,  creari ,  re¬ 
novari,  novam  vitam  accipere.  Ergo  ex  Patrum  auctoritate  idem 

sumitur  argumentum,  ac  paulo  ante  ex  similibus  Sacrae  Scripturae 
dictis.  Proh,  antecedens.  —  S.  Athanasius  ( de  Incarn.  cont. 
Apol.  1.  1.  n.  21.),  inquit:  «Si  vos  Filius  liberaverit,  veri  liberi 
eritis  (Joan.  VIII.  36.)  secundum  eam,  quae  in  ipso  est,  novitatem 
et  perfectionem  ,  per  quam  nos  ,  qui  credimus  ,  renovamur  per 
imitationem  et  participationem  perfectae  novitatis  Christi.  »  — 
S.  Basilius  (de  Spirit.  Sanet,  c.  10.  n.  26.)  appellat  baptismum 
«vitae  initium;»  et  (in  Hom.  de  Bapt.  n.  5.):  «Redemptionis  pre¬ 
tium,  mortem  peccati,  regenerationem  animae,  gratiam  adoptio¬ 
nis.» —  S.  Gregorius  Naz.  (Orat.  7.  n.  15.),  inquit:  «  Caesarius 
frater  dignos  anima  recens  creata,  quam  spiritus  per  baptismum 
reformavit,  honores  percepit.  » 

2)  Docent  expresse  in  justificatione  non  solum  remitti  peccata, 
sed  simul  justitiam,  gratiam,  donum  aliquod  infundi  a  Deo,  re¬ 
cipi  a  nobis.  S.  Joan.  Chrysostomus  (Hom.  2.  in  II.  Cor.  n.  6.): 
«Quid  est  justitiae  Evangelium?  nimirum,  quod  justos  efficit.  His 
enim  verbis  baptismi  desiderium  in  ipsis  [Catechumenis]  ciet 
[Ecclesia]  dum  illud  ostendit,  Evangelium  non  tantum  peccata 
remittere,  sed  justitiam  etiam  afferre.»  —  S.  Athanasius  (Orat.  1. 
contra  Arian.  nn.  39.  38.  47.):  «Non  igitur  cum  homo  esset 
[Christus],  postea  Deus  factus  est;  sed  contra,  cum  Deus  esset, 
postea  homo  factus  est;  quo  nos  ipse  potius  deos  efficeret,  »  seu 
«  ut  nos  sui  Patris  filii  essemus ,  »  ac  «  ut  infusa  in  Dominum  , 
tamquam  in  hominem  ,  sanctitas  in  omnes  homines  ab  ipso  di¬ 
manaret.  » 

3)  Unde  Calvinus  (1.  3.  Inst.  cap.  11.  §  15.),  fatetur  se  ab  Au¬ 
gustino  recedere,  quia  «gratiam  ad  sanctificationem  refert,  qua 
in  vitae  novitatem  per  Spiritum  regeneramur.  »  Hoc  ipsum,  teste 
Bossuet  (Histor.  Yar.  lib.  5.  n.  29.  etc. ),  confiteri  debuit  Phil. 
Melancthon.  Generatim  Patres  per  justificationem  intelligere  in¬ 
ternam  hominis  renovationem  et  gratiae  sanctificantis  infusionem 
fatentur  Martinus  Chemnitius  et  alii  Protestantium  theologi  ci¬ 
tati  apud  Wiest  (tom.  6.  §  65.  not.  1.).  Yide  Bellarm.  (de  Ju- 
stif.  1.  2.  c.  8.). 

901.  III.  Ex  ratione  theologica  ,  quam  ex  D.  Thoma  (1)  ita 

(1)  En  verba  D.  Tb.  (1.  2.  q.  110.  art.  1.):  «  Differentia  attendenda  [est]  circa 
gratiam  Dei  et  gratiam  hominis;  quia  enim  bonum  creaturae  provenit  ex  voluntate 

exponit  Suarez  (1.  6.  c.  1.  n.  11.):  «Deus  non  amat  creaturam, 
nisi  ut  bonam  ;  nam  cum  omnis  amor  feratur  in  objectum  sub 
ratione  boni,  multo  magis  divinus  amor,  qui  ordinatissimus  est. 
Nam  homo  licet  amet  sub  ratione  boni  ,  interdum  diligit  appa¬ 
rens  ,  et  non  verum  bonum:  quod  autem  Deus  amat,  necessario 
est  vere  bonum.  Objectum  autem  creatum  non  supponitur  bonum 
ad  divinum  amorem,  sed  per  illum  efficitur  bonum;  quia  creatura 
nihil  est  de  se,  nisi  a  Deo  esse  accipiat:  ergo  nec  bonitatem  ha¬ 
bet,  nisi  a  Deo  illam  recipiat:  ergo  per  amorem  Dei,  illam  reci¬ 
pit.  ...  At  vero  Deus  diligit  hominem  naturali  amore ,  quatenus 
illi  dat  esse  naturale,  et  bonitatem,  ac  perfectionem  illi  natura¬ 
liter  convenientem  et  inhaerentem  :  ergo  ut  diligat  eum  altiori  , 
et  gratuito  amore,  necesse  est,  ut  aliquam  bonitatem  realem  et 
inhaerentem  illi  conferat.  Eos  autem,  quos  Deus  gratos  sibi  ha¬ 
bere  dicitur  ,  specialiter  amat  amore  gratuito  ,  et  distincto  ab 
amore  naturali;  ergo  ex  vi  illius  amoris  eis  confert  aliquam  bo¬ 
nitatem  seu  perfectionem  realem.  » 

902.  Dices  tamen  contra  hoc  argumentum  :  prius  est  Deum 
amare  hominem  ,  quam  illi  infundere  donum  aliquod  inhaerens  ; 
siquidem  donum  illud  est  effectus  divinae  benevolentiae  ,  et  effe¬ 
ctus  posterior  est  sua  causa.  Ergo  potest  Deus  hominem  diligere, 
quin  ullum  ei  donum  conferat  ;  prius  enim  esse  ac  intelligi  pot¬ 
est  absque  eo,  quod  posterius  est.  Ergo  ex  amore  quo  Deus  ju¬ 
stificatum  prosequitur  haud  recte  colligitur  infusio  doni  intrin¬ 
sece  inhaerentis. 

divina,  ideo  ex  dilectione  Dei,  qua  vult  creaturae  bonum,  profluit  aliquod  bonum 
in  creatura.  Voluntas  autem  hominis  movetur  ex  bono  praeexistente  in  rebus  ;  et 
inde  est  quod  dilectio  hominis  non  causat  totaliter  rei  bonitatem,  sed  prsesuppo- 
nit  ipsam  vel  in  parte  vel  in  toto.  Patet  igitur  quod  quamlibet  Dei  dilectionem 
sequitur  aliquod  bonum  in  creatura  causatum  quandoque ,  non  tamen  dilectioni 
aeternae  coaeternum.  Et  secundum  hujusmodi  boni  differentiam,  differens  considera¬ 
tur  dilectio  Dei  ad  creaturam  :  una  quidem  communis ,  secundum  quam  diligit 
omnia  quos  sunt ,  ut  dicitur  Sap.  XI,  secundum  quam  esse  naturale  rebus  creatis 
largitur;  alia  autem  dilectio  est  specialis,  secundum  quam  trahit  creaturam  ratio¬ 
nalem  supra  conditionem  naturae  ad  participationem  divini  boni;  et  secundum  hanc 
dilectionem  dicitur  aliquem  diligere  simpliciter  ,  quia  secundum  hanc  dilectionem 
vult  Deus  simpliciter  creaturae  bonum  aeternum,  quod  est  ipse.  Sic  igitur  per  hoc 
quod  dicitur  homo  gratiam  Dei  habere,  significatur  quiddam  supernaturale  in  ho¬ 
mine  a  Deo  proveniens.  « 


632 


DISP.  Y. —  DE  GRATIA  HABITUALI. 


Respondetur  cum  Becano  (de  Gratia  Habit.  c.  3.  q.  5.  n.  8.): 

«  Amor  ille,  quo  Deus  vult  nobis  gratiam  habitualem,  habet  du¬ 
plicem  respectum;  unum  ad  ipsam  gratiam,  tamquam  bonum, 
quod  nobis  vult,  et  sic  vocatur  amor  concupiscentiae;  alterum  ad 
nos,  quibus  hoc  bonum  vult,  et  sic  est  amor  benevolentiae.  Porro, 
hic  amor  non  versatur  circa  nos  tamquam  justos  et  sanctos,  sed 
tamquam  peccatores,  indigentes  justitia  et  sanctitate,  ut  per  eam 
justi  et  sancti  efficiamur.  Unde  in  eo  instanti  naturae  ,  quo  dile¬ 
ctio  Dei  prior  est  suo  effectu  ,  id  est  ,  gratia  habituali  ,  non  su¬ 
mus  justi  sed  peccatores,  quos  Deus  vult  facere  justos  per  dona¬ 
tionem  gratiae  habitualis.  Dices:  in  illo  instanti  diligit  nos  Deus; 
ergo  sumus  dilecti  a  Deo  ,  ac  proinde  justi.  Respondeo  ,  in  illo 
instanti  diligit  nos  ad  justitiam,  id  est,  vult  nobis  dare  gratiam, 
qua  justi  efficiamur.  » 

Neque  obstat,  quod  amor  Dei  sit  aeternus,  infusio  doni  fiat  in 
tempore.  Uti  enim  recte  notat  Suarez  (loc.  cit.  n.  12-17.),  amor 
Dei  considerari  potest  vel  secundum  ordinem  durationis  ,  vel 
secundum  habitudinem  actus  ad  objectum.  Si  durationis  ordi¬ 
nem  spectemus  ,  amor  Dei  est  longe  prior  quam  sit  effectio  ali- 
cujus  boni  in  amato.  Nam  amor  est  actus  in  Deo  ipso  immanens 
effectio  autem  bonitatis  in  objecto  amato  est  actio  transiens,  et 
ideo  amor  est  aeternus,  effectio  autem  temporalis:  ergo  secundum 
realem  existentiam  ac  durationem  prior  est  amor,  quam  collatio 
doni  inhaerentis.  Hoc  tamen  non  obstat  ,  quominus  comparando 
amorem,  et  bonum  creaturae  secundum  habitudinem  actus  et  obje¬ 
cti  amati  ex  aeternitate  amore  efficaci  pro  tali  tempore  vel  mo¬ 
mento,  sub  tali  ratione  et  habitudine  simul  sint  secundum  men¬ 
suram,  aut  coexistentiam  aeternitatis,  quia  non  potest  esse  sine 
objecto  ,  neque  actus  efficax  sine  effectu  pro  illo  tempore  ,  pro 
quo  amatur. 

Unde,  si  amor  Dei  consideretur  secundum  habitudinem  actus  et 
objecti,  vel  secundum  habitudinem  ad  personam,  quam  denomi¬ 
nat  dilectam,  nequit  dici  prior  dono,  prioritate  intelligentiae;  si¬ 
mul  enim,  uti  patet,  debet  utrumque  intelligi.  Potest  dici  prior 
prioritate  causalitatis  vel  originis,  quatenus  donum  ab  amore^ 
procedit;  sed  tunc  negatur  consequentia  objecti  argumenti:  saepe 
enim  contingit  id  ,  quod  est  origine  prius  ,  non  posse  esse  sine 

posteriori,  uti  lux,  ex.  gr.,  non  est  naturaliter  sine  illuminatione, 
licet  ea  sit  natura  prior. 


• 

903.  Proh.  2da  pars.  Haec  pars  thesis  evidenter  sequitur  ex 
praecedente  :  ex  multis  ergo,  quae  habet  Bellarminus  (de  Justif. 
1.  2.  cap.  7.)  pauca  afferemus.  Ac  I.  Si  per  justitiam  Christi  no¬ 
bis  imputatam  vere  dici  possumus  justi,  et  filii  Dei:  ergo  potest 
etiam  Christus,  per  injustitiam  nostram,  sibi  imputatam,  dici 
vere  peccator ,  et  quod  horret  animus  cogitare ,  filius  diaboli. 
Nam  adversarii  concedunt ,  ita  Christo  imputatum  fuisse  pecca¬ 
tum  ,  ut  nobis  justitia  imputatur.  Immo  Illyricus  in  Confess. 
Antwerp.  c.  6.  et  in  Apologia  ejusdem  ,  admittit ,  Christum  ve¬ 
rissime  dici  peccatorem  per  potentissimam  Patris  imputationem  , 
et  voluntariam  in  se  peccatorum  receptionem.  At  ista  ipsorum 
blasphema  et  sacrilega  impudentia  toti  Scripturae  repugnat.  Chri¬ 
stus  enim  in  Sacris  Litteris  dicitur  semel  peccatum  per  tropum, 
quia  hostia  fuit  pro  peccato  (II.  ad  Cor.  V.);  et  item  semel  dici¬ 
tur  maledictum  (ad  Gal.  III.),  quia  maledictis  et  opprobiis  ,  ac 
poenis  plurimis  subjectus  fuit.  At  nusquam  dicitur  peccator,  im¬ 
pius ,  scelestus,  diaboli  filius,  nisi  forte  ab  inimicis  et  infidelibus  ; 
sed  ubique  sanctus  ,  innocens  ,  immaculatus,  impollutus,  justissi¬ 
mus  praedicatur. 

904.  II.  Ut  suum  errorem  confirment  adversarii  ,  potissimum 
abutuntur  iis  Sacrae  Scripturae  testimoniis  ,  in  quibus  justitia 
Christi  comparatur  vesti,  qua  induti  justi  apparemus  coram  Deo. 
At  vero  ipse  Calvinus  (lib.  2.  Inst.  c.  5.  §  19.),  dicit  similitudi¬ 
nes,  et  allegorias  ultra  procedere  non  debere,  «  quam  praeeuntem 
habent  Scripturae  regulam;  tantum  abest,  ut  fundandis  certis  do¬ 
gmatibus  per  se  sufficiant.  »  Atqui : 

1)  Scriptura,  quae  est  fidei  regula,  docet  nos,  hominem  justifi¬ 
cari,  non  esse  extrinsecus  vestiri  justitia  Christi,  sed  potius  re¬ 
novari  ,  regenerari ,  transferri  de  morte  ad  vitam  ,  caritatem  in 
corde  ejus  diffundi,  et  alia,  quae  supra  ostendimus;  ergo  ex  hoc, 
quod  alicubi  dicatur  justitia  Christi  vestiri,  eamque  illi  imputari 
hoc  non  sufficiet  ad  fundandum  certum  dogma.  —  2)  Quamvis 
Paulus  ad  Philipp.  (II.  7.),  dicat  quod  Christus  fuit  «  in  simili¬ 
tudinem  hominum  factus  ,  et  habitu  inventus  ut  homo;  »  nemo 

tamen,  nisi  sit  Manichseus,  dicit  ,  Christum  factum  fuisse  homi¬ 
nem  secundum  apparentiam;  et  nisi  sit  Nestorianus,  assumpsisse 
humanitatem,  sicut  homo  assumit  vestem.  Ergo.  —  3)  dicit  etiam 
Paulus  (I.  Cor.  XY.  53.):  «  Oportet  corruptibile  hoc  induere  in- 
corruptionem,  et  mortale  hoc  induere  immortalitatem;  »  ergo  nec 
corpus  hoc  post  resurrectionem  habebit  incorruptionem,  sed  im¬ 
mortalitatem  extrinsecus  adjacentem,  sicut  indumentum,  nec  eva¬ 
det  revera  incorruptibile  in  se,  et  immortale!  (i) 

905.  Prob.  3tia  pars,  quae  pariter  est  sequela  primae.  I.  Justi¬ 
ficatus  non  solum  exhibetur  ut  liber  a  gehennae  poenis;  sed  etiam 
ut  jus  habens  ad  praemium  vitae  aeternae.  Id  significat  Apostolus, 
scribens  (Rom.  VI.  22.):  «  Habetis  fructum  vestrum  in  sanctifi¬ 
cationem  ,  finem  vero  vitam  aeternam.  »  Et  (VIII.  30.):  «  Quos 


(1)  Recte  observat  Becanus  (I.  c.  cap.  1.  q.  2.  n.  19.)  :  «  Apostolus  expresse 
loquitur  de  interna  renovatione  per  justitiam  inhaerentem ,  ut  patet  ex  ipso  con¬ 
textu,  qui  sic  habet  :  ‘Renovamini  spiritu  mentis  vestrae,  et  induite  novum  homi¬ 
nem  ,  qui  secundum  Deum  creatus  est  in  justitia/  etc.  Et  similitudo  indumenti 
aptissime  convenit  justitiae  inhaerenti ,  ex  duplici  capite.  Primo  ,  quia  sicut  indu¬ 
mentum  non  est  naturale  corpori,  neque  cum  eo  nascitur,  sed  extrinsecus  assumi¬ 
tur  ;  ita  justitia  sanctitatis  se  habet  respectu  animi.  Non  enim  illi  naturalis  est, 
sed  extrinsecus  advenit  ex  infusione  Spiritus  Sancti.  Hoc  sensu  Div.  Augustinus 
( Serm.  15.  de  Verbis  Domini)  explicat  illud  Ps.  (CXXXI.  6.):  ‘Sacerdotes  tui  in¬ 
duantur  justitiam/  cum  ait:  ‘Vestis  accipitur,  non  cum  capillis  nascitur,  pecora 
de  suo  vestiuntur.’  Secundo,  quia  sicut  indumenta  distinguunt  homines,  ut  alii  ab 
aliis  discernantur,  ita  justitia  distinguit  justos  ab  impiis  per  exercitium  bonorum 
operum  juxta  illud  (Matt.  VII.  17.):  ‘Omnis  arbor  bona  fructus  bonos  facit;  mala 
autem  arbor  malos  fructus  facit.’  Item  (in  eod.  loco):  ‘Ex  fructibus  eorum  cogno¬ 
scetis  eos.’  Haec  responsio  confirmatur  ex  illo  Coi.  (III.  18.):  ‘  Induite  viscera  mi¬ 
sericordiae,  benignitatem,  humilitatem,  modestiam,  patientiam/  etc.  Hic  enim  uti¬ 
tur  Apostolus  similitudine  indumenti;  et  tamen  non  licet  inde  colligere,  eum  loqui 
de  externa  benignitate ,  humilitate  et  patientia,  quam  fide  apprehendimus ,  ut  per 
se  clarum  est;  ergo  illa  similitudo  non  repugnat  justitiae  inhaerenti,  neque  adstruit 
justitiam  imputativam.  »  — •  Nec  minus  facile  solvitur  alia  Novatorum  objectio,  quam 
petunt  ex  verbis  Apostoli  (Philipp.  III.  9.):  «Et  inveniar  in  eo  non  habens  meam 
justitiam,  quae  ex  lege  est,  sed  illam  quae  ex  fide  est  Christi  Jesu,  quae  ex  Deo  est 
justitia  in  fide.  »  Nam  evidenter  sensus  Apostoli  est:  «Non  habens  justitiam  meis 
viribus  acquisitam,  qualis  est  justitia  ex  lege  (meam  justitiam  quce  ex  lege  est)]” 
non  vero:  «Non  habens  justitiam,  quae  oritur  ex  fide,  quae  mihi  data  est  a  Deo 
per  Christum,  ac  proinde  hoc  sensu  mea  est.  » 

praedestinavit,  hos  et  vocavit;  quos  vocavit,  hos  et  justificavit; 
quos  justificavit,  hos  et  magnificavit;  »  ubi  ponitur  magnificatio 
effectus  justificationis.  At  certe  sola  remissio  peccatorum  liberat 
a  poena,  non  tribuit  gloriam.  Quod  ipsum  quotidie  in  forensi  ju¬ 
dicio  videmus.  Qui  enim  a  judice  absolvuntur ,  eripiuntur  a 
morte  ,  sed  non  consequuntur  nova  praemia  propter  hoc  solum  , 
quod  judicentur  non  fuisse,  aut  esse  rei.  Sane  ,  uti  sat  patet  ex 
dictis  et  uberius  infra  confirmabitur,  justificatio,  juxta  Scriptu¬ 
ras,  ex  inimicis  facit  amicos,  filios,  dilectos,  cives  Sanctorum, 
domesticos  Dei,  haeredes  regni ,  ut  Scripturae  passim  loquuntur  : 
non  igitur  sola  remissione  peccatorum  constat ,  sed  et  infusione 
gratiae  et  virtutum,  ob  quas  homo  dignus  tam  insignibus  appel¬ 
lationibus  habeatur.  Non  enim  dignus  est  amore  aliquis  ob  hoc 
solum,  quod  ei  debita  condonata  sunt,  cum  ea  dissolvere  non 
posset.  Hinc  merito  Becanus  (1.  c.  q.  5.  n.  6.),  recitato  testimo¬ 
nio  Apostoli  (Rom.  VIII.  30.),  subdit:  «Hic  Apostolus  accurate 
describit  totum  ordinem,  quem  Deus  servat  in  salute  electorum 
procuranda  ,  tum  ab  aeterno  ,  quoad  providentiam  et  consilium  , 
tum  in  tempore,  quoad  executionem.  Est  autem  hic  ordo.  Primo, 
vocat  electos  suos  per  internam  fidem.  Secundo  ,  eosdem  justifi¬ 
cat.  Tertio  ,  donat  illis  aeternam  gloriam.  Hic  jam  quaero  ex 
Calvino,  an  non  sanctificatio  comprehensa  sit  nomine  justifica¬ 
tionis?  Si  est,  cur  id  negat  Calvinus;  cur  Catholicis  id  asseren¬ 
tibus  non  consentit?  Si  non  est,  aut  ergo  praetermissa  fuit  ab 
Apostolo;  aut  nomine  vocationis  vel  glorificationis  designata;  quo¬ 
rum  neutrum  nisi  desperate  defendi  potest.  » 

906.  II.  Dicitur  (Apoc.  XXII.  11.)  «Qui  justus  est  justificetur 
adhuc.»  «Quid  est,»  inquit  Becanus  (loc.  cit.  q.  5.  n.  7.),  «ho¬ 
minem  justum  justificari  ,  nisi  ampliorem  justitiam  ,  seu  incre¬ 
mentum  justitiae  acquirere?  At  secundum  Calvinum,  si  vera  esset 
ejus  sententia,  nihil  aliud  esset,  quam  homini  justo  remitti  pec¬ 
cata,  At  si  justus,  jam  remissa  sunt  illi  peccata.  Quomodo  ergo 
adhuc  remittuntur?  Sane  Chemnitius  (in  Materia  de  Justifica¬ 
tione,  c.  3.)  fatetur  hoc  testimonium  nobis  patrocinari  et  postea 
subjungit:  ‘  Certe  propter  unicum  exemplum  non  est  discedendum  a 
tam  magno  et  manifesto  consensu  reliquorum  testimoniorum.  ’ 
Miror  impudentiam  hominis.  Fatetur  vocabulum  justificationis 

hoc  loco  sumi  pro  acquisitione  justitiae1,  tamen  reprehendit  Ca¬ 
tholicos,  et  maxime  antiquos  Patres,  qui  in  ea  significatione  vo¬ 
cabulum  illud  usurparunt.  Sic  enim  loquitur  de  Patribus  (c.  1. 
n.  3.):  4  Discesserunt  a  propria  ,  Evangelica  et  Apostolica  signi¬ 
ficatione  vocabulorum,  per  quae  Spiritus  Sanctus  doctrinam  hujus 
loci  in  Scriptura  patefecit,  ut  sunt  justificare,  justitia,  justus,  ’etc. 
Sed  sinamus  Chemnitium  et  Calvinum  Novatores  esse;  nos  liben¬ 
ter  antiquorum  Patrum  consensum  amplectimur  (1). » — Cf.  Bel- 
larminum  (1.  c.). 


ARTICULUS  TERTIUS 

Utrum  Gratia,  qua  Pormaliter  Justi  Constituimur, 
sit  Donum  quoddam  Creatum. 

§  I- 

Exponitur  Status  Quaestionis. 


907.  Constat  ex  art.  praec.  gratiam,  qua  justificamur,  esse  animae 
intrinsecam;  adeoque  in  justificatione  hominem  interius  renovari, 
ita  ut  ex  impio  fiat  justus:  nunc,  ad  melius  rimandam  ejusdem 
gratiae  naturam  ,  quaerimus  utrum  ea  in  dono  aliquo  creato  con¬ 
sistat.  Haec  autem  quaestio  duplicem  sensum  habere  potest.  Nam  — 
1)  sumi  potest  illud  creatum  pro  producto  ex  nihilo  ;  et  tunc 
proprie  quaeritur:  utrum  gratia  sanctificans  ex  nihilo  producatur, 
an  educatur  ex  potentia  obedientiali  animae,  sicut  ceterae  formae 

(1)  Clara  sunt  verba  S.  Augustini.  Scribit  enim  (Serm.  16.  de  Verb.  Apost.): 
«  Justificati  sumus  ,  sed  ipsa  justitia ,  cum  proficimus  ,  crescit.  »  Et  (Ep.  105.  ad 
Sixtum):  «Nec  quisquam  liberatur  et  justificatur,  nisi  gratia  Dei  per  Jesum  Chri¬ 
stum  Dominum  nostrum,  non  solum  remissione  peccatorum;  sed  prius  ipsius  inspi¬ 
ratione  fidei,  et  timoris  Dei  impartito  salubriter  orationis  affectu  et  effectu,  »  Item 
in  (Enchirid.  cap.  52.):  «Quemadmodum,  »  inquit,  «in  illo  vera  mors  facta  est, 
sic  in  nobis  vera  remissio  peccatorum;  et  quemadmodum  in  illo  vera  resurrectio, 
ita  in  nobis  vera  justificatio.  »  Ubi  S.  Augustinus  Apostolum  sequutus ,  justifica¬ 
tionis  nomen  tribuere  maluit  internae  renovationi,  quam  remissioni  peccatorum. 

materiales  et  accidentales  educuntur  e  potentia  subjecti  —  2)  sumi 
potest  illud  creatum  pro  dono  finito  et  quocumque  modo  produ¬ 
cto;  et  tunc  sensus  est:  utrum  gratia  sanctificans  sit  donum  ali¬ 
quod  finitum,  vel  ipsa  Persona  Spiritus  Sancti,  donum  increatum, 
uti  nonnullis  placuit. 

908.  Quoad  lam  quaestionem,  D.  Thomas  negat  gratiam  esse 
donum  creatum,  quatenus  producatur  ex  nihilo;  ejusque  senten¬ 
tiam  communem  dixit  Suarez  (de  Grat.  1.  8.  c.  2.  n.  8.)  suo 
tempore.  Revera  D.  Thom.  (1.  2.  q.  113.  a.  9.)  docet  quod  ex 
parte  modi  agendi  «  maximum  opus  est  opus  creationis  ,  in  qua 
ex  nihilo  fit  aliquid:»  ex  parte  vero  magnitudinis  ejus,  quod  fit, 
«majus  opus  est  justificatio  impii,  quae  terminatur  ad  bonum 
aeternum  divinae  participationis,  quam  creatio  coeli,  et  terrae,  quae 
terminatur  ad  bonum  naturae  mutabilis.  »  Unde  licet  in  multis 
locis  doceat,  creaturam  non  posse  esse  instrumentum  creationis, 
ut  (1.  p.  q.  45.  art.  5.);  in  aliis  nihilominus  fatetur  creaturam 
posse  esse  instrumentum  productionis  gratiae  (3.  p.  q.  62.  art.  1.: 
et  in  4.  dist.  1.  q.  1.  art.  4.);  ergo  supponit,  productionem  gra¬ 
tiae  non  esse  creationem. — Cf.  Sylvium  (in  1.  p.  q.  45.  a.  4.). 

909.  Rationem  autem  dat  Angelicus  Doctor  (1.  p.  q.  45.  art.  4.). 
Gratia  enim  ,  ut  hic  supponinus  ,  ex  natura  sua  non  est  forma 
subsistens  ,  alias  non  posset  aliam  formam  substantialem  infor¬ 
mare;  est  ergo  forma  accidentalis  animam  vere  informans;  ergo 
est  forma  ex  natura  sua  pendens  a  subjecto  in  suo  esse  :  non 
pendet  autem  ab  anima,  nisi  ut  a  causa  materiali;  ergo  necesse 
est,  ut  quoad  suum  esse  et  conservari  veram  causam  materialem 
habeat.  Hinc  causam  materialem  etiam  sui  fieri  habere  debet ; 
tum  quia  productio  rei  est  consentanea  esse  illius,  unde  si  forma 
pendet  in  esse  a  materia,  multo  magis  in  fieri  ;  tum  etiam  quia 
esset  miraculum,  gratiam  producere  sine  concursu  subjecti,  sicut 
et  conservare;  tum  denique  quia  propter  hanc  rationem  omnes 
formae  substantiales  materiales,  et  omnia  accidentia  pendent  in 
fieri  a  subjecto,  seu  materia,  quia  pendent  in  esse:  idem  ergo  de 
gratia  dicendum  est.  —  Cf.  Suarez  (1.  8.  c.  2.);  et  recole  quae 
diximus  in  tractatu  De  Deo  Creante  (n.  519.  not.;  et  n.  561.  seq.). 

910.  Quoad  2da,n  quaestionem,  de  qua  unice  hic  agitur,  scien¬ 
dum  est,  Petrum  Lombardum,  dictum  Magistrum  Sententiarum, 

docuisse  caritatem  non  esse  aliquid  creatum  in  anima,  sed  ipsum 
Spiritum  Sanctum  mentem  inabitantem.  Cum  autem  nonnulli  cen¬ 
seant,  ut  videbimus  infra,  caritatem  non  esse  realiter  distinctam 
a  gratia  sanctificante  ,  hanc  dicebant  esse  ipsum  Spirit.  Sane.. 
Yerba  Magistri  (in  1.  d.  17.  §  18.),  haec  sunt:  «Alios  actus  atque 
motus  virtutum  operatur  charitas  ,  i.  e.,  Spiritus  Sanctus  me¬ 
diantibus  virtutibus,  quarum  actus  sunt:  utpote  actum  fidei,  idest 
credere  ,  fide  media  ;  et  actum  spei  ,  id  est  sperare ,  media  spe. 
Per  fidem  enim  et  spem  praedictos  operatur  actus.  Diligendi  vero 
actum  per  se  tantum  ,  sine  alicujus  virtutis  medio  operatur  ,  id 
est  diligere. . . .  Est  ergo  caritas  vere  Spiritus  Sanctus.  »  Fide¬ 
liter  ergo  sententiam  Magistri  exposuit  D.  Thomas  (2.  2.  q.  23.  a.  2.), 
dicens:  «Magister  docet  quod  caritas  non  est  aliquid  creatum  in 
anima,  sed  est  ipse  Spiritus  Sanctus  mentem  inhabitans.  Nec  est 
sua  intentio  quod  iste  motus  dilectionis  quo  Deum  diligimus,  sit 
ipse  Spiritus  Sanctus;  sed  quod  iste  motus  dilectionis  est  a  Spi¬ 
ritu  Sancto,  non  mediante  aliquo  habitu ,  sicut  a  Spiritu  Sancto 
sunt  alii  actus  virtuosi  mediantibus  habitibus  aliarum  virtutum, 
puta  habitu  fidei,  aut  spei,  aut  alicujus  alterius  virtutis.  » 

911.  Videtur  aliquibus  (cf.,  ex.  gr.,  Lieberman ,  de  Gratia  et 
Justificatione,  §  2.),  hanc  sententiam  instaurasse  Petavius  (lib.  8. 
de  Trinit.  cap.  4.  seq.).  Et  quidem  verum  est  eum  distinguere 
justitiam  quae  est  per  gratiam  infusam,  et  filiationem  adoptivam, 
ita  ut  filiatio  a  gratia  sit  absolute  separabilis;  atque  hinc  docere 
(1.  cit.  c.  5.  nn.  9.  12.;  c.  7.  n.  8.),  formalem  rationem  filia¬ 
tionis  adoptivae  esse  ipsam  substantiam  Spiritus  Sancti  nobis  ap¬ 
plicatam  :  quod  nos  inferius  refutabimus.  At  vero  tantum  abest 
ut  Petavius  docuerit,  ipsum  Spiritum  Sanctum  esse  formalem  cau¬ 
sam  nostrae  justificationis  ,  ut  dixerit  sententiam  Magistri  fidei 
decreto  notari.  En  quae  scribit  (de  Trin.  1.  8.  c.  6.  n.  3-4.): 

«  Eatenus  ille  [Magister  sententiarum]  nobis  audiendus  est,  quod 
Spiritum  Sanctum  doceat  ipsum  per  sese  communicari  ,  infundi- 
que  justis  ac  veluti  formam  esse  ,  qua  sancti  Deoque  grati  et 
adoptivi  filii  sunt.  Quod  autem  nullum  praeter  [praeterea]  carita¬ 
tis  habitum  esse  putat,  vehementer  errat  et  communi  theologo¬ 
rum,  imo  vero  fidei  decreto  notatur.  Utrumque  enim  intervenit; 
et  ipse  Spiritus  Sanctus,  qui  filios  facit,  adeo  ut  si  nulla  iufun- 

deretur  creata  qualitas ,  sua  nos  ipse  substantia  adoptivos  filios 
efficeret;  et  caritatis  habitus  ipse  sive  gratiae,  quae  est  vinculum 
quo  cum  animis  nostris  illa  Spiritus  Sancti  substantia  copula¬ 
tur.  . . .  Sed  de  forma  ut  vocant  sanctificante  plenius  inquiren¬ 
dum  erit,  dum  de  gratia  et  caritate,  et  haerente  in  nobis  sancti¬ 
tate  disputabitur.  » 

912.  Haec  igitur  Petri  Lombardi  sententia  non  solum  ab  anti¬ 

quioribus  Scholasticis,  duce  D.  Thoma,  rejecta  est;  sed  communi 
consensu  rejicitur  a  Catholicis  theologis,  qui  post  Cone.  Trid. 
floruere;  nec  nisi  leviter  eam  instaurare  conati  sunt  neoterici 
quidam,  immerito  freti  auctoritate  Petavii.  «  Supponimus,  »  in¬ 
quit  Card.  Franzelin  (de  Deo  Trino,  thes.  43.),  «  ut  certum  san¬ 
ctificationem  fieri  per  supernaturalia  dona  gratiae  creatae ,  quae 
sint  aliquid  ontologicum  animae  inhaerens  eamque  in  se  et  in  omni¬ 
bus  suis  facultatibus  nobilitans,  et  elevans  ad  modum  sui  esse 
supernaturalem  et  ad  supernaturalem  statum  ac  virtutem  ope¬ 
randi.  »  Et  paulo  infra :  «  Cavendum  tamen  est  nostra  hac  aeta¬ 
te,  ne  obscuro  modo  loquendi  ansa  praebeatur  considerandi  ipsum 
Spiritum  Sanctum  velut  formalem  sanctificationem  nostram.  Ju¬ 
stificationis  causa  ‘efficiens  est  misericors  Deus  qui  gratuito  ab¬ 
luit  et  sanctificat  signans  et  ungens  Spiritu  promissionis  San¬ 
cto  qui  est  pignus  haereditatis  nostrae _  demum  unica  formalis 

causa  est  justitia  Dei,  non  qua  ipse  justus  est  ,  sed  qua  nos  ju¬ 
stos  facit:  qua  videlicet  ab  eo  donati  renovamur....  justitiam  in 
nobis  recipientes  unusquisque  suam ’  (Concil.  Trid.  sess.  6.  cap. 
7.).  »  Imo  nonnulli  adeo  progressi  sunt ,  ut  sententiam  asseren¬ 
tem  donum  creatum,  quo  formaliter  justificamur,  non  modo  cer¬ 
tam  pronuntiaverint ;  verum  etiam,  juxta  Suarez  (de  Caritate, 
disp.  3.  sect.  1.  n.  1.),  vel  de  fide ,  vel  ita  fidei  proximam  esse 
censuerint,  ut  contraria  sit  erronea;  ac  Petavius,  ut  vidimus, 
hanc  fidei  decreto  notatam  affirmat. 

913.  Ne  tamen  ambiguitati  sit  locus,  animadvertatur — 1)  nos 
admittere  quod  dicit  Petavius  (de  Trinit.  lib.  8.  cap.  4.  n.  8.): 
«  Spiritum  Sanctum  per  se  ac  per  communicationem  substantiae 
suae  nos  sanctos  efficere.  »  Id  enim  verum  habet  sensum — a)  qua¬ 
tenus  Spiritus  Sanctus  nos  sanctificat  efficienter  :  ita  enim  nos 
sanctificat,  virtute  sua  diffundendo  caritatem  in  cordibus  nostris: 

virtus  autem  Spiritus  Sancti  re  est  idem  cum  ejus  substantia. — 
b)  Quatenus  Spiritus  Sanctus  nos  sanctificat  terminative  :  homo 
enim  qui  sanctificatur,  per  gratiam  quasi  per  vinculum  quoddam 
conjungitur  ipsi  Personae  Spiritus  Sancti,  tamquam  amico  prae¬ 
senti,  a  quo  fastigium  sanctitatis  accipit.  Haec  paulo  inferius 
sunt  explicanda. — Sed  quaestio  hic  est,  utrum  Persona  Spiritus 
Sancti  sanctificet  nos  forvnaliter,  seu  utrum  ipsa  sit  causa  for¬ 
malis  nostrae  justificationis. 

2)  Pariter  quando  dicitur  «  unio  cum  Spiritu  Sancto  in  justi¬ 
ficatione  esse  substantialis ,  »  vel,  ut  Patres  quandoque  loquun¬ 
tur,  «  Spiritus  Sanctus  substantive  in  justis  habitare  eisque  con¬ 
jungi;  »  hae  locutiones  habent  aliquem  verum  sensum.  Unio  enim 
potest  considerari  vel  ex  parte  extremorum  quae  uniuntur  —  vel 
ex  parte  modi  unionis  et  termini  qui  inde  resultat.  Quemadmo¬ 
dum  certum  est  ex  unione  Spiritus  Sancti  cum  anima  justi  non 
resultare  unam  naturam  ,  sicut  ex  unione  materiae  et  formae 
substantialis;  aut  unam  hypostasim,  sicut  in  unione  Yerbi  cum 
natura  humana  in  Christo,  ac  proinde  unionem  illam  non  esse 
substantialem  ex  parte  termini:  ita  certum  est  justis  communi¬ 
cari,  praeter  dona  creata,  donum  increatum  (ipsam  Personam  Spi¬ 
ritus  Sancti,  ut  suo  loco  dicetur),  ac  proinde  unionem  esse  sub¬ 
stantialem  ex  parte  terminorum;  nam  Spiritus  Sanctus,  qui  sub¬ 
stantia  est,  unitur  substantiae  animae.  —  Sed  iterum  quaestio  est, 
utrum  Spiritus  Sanctus  animae  justi  immediate  uniatur  ut  forma 
sanctificans ,  an  e  contra  illi  uniatur  mediante  aliquo  dono  creato 
quod  sit  forma  sanctificationis. 

914.  His  itaque  praestitutis — 

§  II- 

Solvitur  Proposita  Quaestio. 

Prop.  XXIX. —  Gratia,  qua  in  justificatione  homo  formaliter 
justus  constituitur ,  non  est  Donum  Increatum,  seu  ipsa  Spi¬ 
ritus  Sancti  Persona;  sed  donum  creatum,  quod  Ipse  diffun¬ 
dit  in  cordibus  nostris,  et  quo,  quasi  vinculo,  intime  Illi  con¬ 
jungimur. 

915.  Prob.  I.  Ex  Cone.  Trid.,  quod  (sess.  6.  cap.  7.)  docet, 
quod  justificationis  causa  «  efficiens  est  misericors  Deus,  qui  gra¬ 
tuito  abluit  et  sanctificat,  signans  et  ungens  Spiritu  promissionis 
Sancto,  qui  est  pignus  hsereditatis  nostr-se...  demum  unica  forma¬ 
lis  causa  est  justitia  Dei,  non  qua  ipse  justus  est,  sed  qua  nos 
justos  facit,  qua  videlicet  ab  eo  donati,  renovamur  spiritu  men¬ 
tis  nostrae;  et  non  modo  reputamur,  sed  vere  justi  nominamur  et 
sumus,  justitiam  in  nobis  recipientes  unusquisque  suam  secundum 
mensuram,  quam  Spiritus  Sanctus  partitur  singulis  prout  vult, 
et  secundum  propriam  cujusque  dispositionem  et  cooperationem. » 
Unde — 

1)  Formalis  causa  justificationis  nostrae  est  justitia  Dei  «  non 
qua  ipse  justus  est,  »  sed  qua  nos  justos  facit.  Atqui  si  Spiritus 
Sanctus  esset  causa  formalis  nostrae  justificationis,  ea  esset  ipsa 
justitia  qua  Deus  justus  est;  siquidem  Spiritus  Sanctus  est  ea  ju¬ 
stitia  et  justus  est  ipsa  justitia  Dei.  Hinc  S.  Augustinus  (1.  15. 
de  Trin.  c.  18.),  ait:  «Dilectio  quae  ex  Deo  est,  et  Deus  est, 
proprie  Spiritus  Sanctus  est,  per  quem  diffunditur  in  cordibus 
nostris  Dei  caritas,  per  quam  nos  tota  inhabitat  Trinitas.  » 

2)  Justitia,  qua  Deus  justos  nos  facit  et  qua  formaliter  justi 
constituimur,  donatur  nobis  a  Deo,  eamque  Spiritus  Sanctus  par¬ 
titur.  Sed  donum  quod  confertur  a  Spiritu  Sancto  realiter  ab  eo 
distinguitur.  Ergo  justitia  qua  formaliter  justi  constituimur  non 
est  ipse  Spiritus  Sanctus,  sed  donum  ab  eo  collatum. 

3)  Dicitur  recipere  justitiam  «  unusquisque  suam  secundum 
mensuram  quam  Spiritus  Sanctus  partitur  singulis;  »  quem-admo- 

dum  ipsum  Concilium  docet  justitiam  nostram  «  augeri  posse  » 
(can.  24.).  Atqui  haec  intelligi  non  possent,  si  ipse  Spiritus  San¬ 
ctus  esset  causa  formalis  nostrae  justificationis.  Etenim,  suppo¬ 
sita  justitia  non  imputativa  sed  nobis  intrinseca,  quam  in  prae- 
ced.  artic.  adstruximus,  mensura  justitiae  desumenda  est  ex  ipsa 
forma  illam  constituente;  si  autem  forma  esset  ipse  Spiritus  San¬ 
ctus,  forma  nostrae  justitiae  esset  semper  eadem,  ac  proinde  non 
daretur  diversa  justitiae  mensura.  —  Pariter  ut  justitia  augeatur 
et  perficiatur,  debet  perfici  ipsa  forma  justificans;  sed  quomodo 
haec  perficeretur,  si  ipse  Spiritus  Sanctus  esset  illa  forma?  Non 
enim  augeretur  in  se  ipso,  ut  patet;  non  in  aliquo  dono  quo  me¬ 
diante  nos  formaliter  justificaret,  quia  jam  admitteretur  donum 
a  Spiritu  Sancto  distinctum,  ut  forma  nostrae  justificationis.  Er¬ 
go. — Revera  sicut  requiritur  aliquod  donum  nobis  intrinsece  in¬ 
haerens,  ut  vere  justi  simus  et  grati  Deo;  ita  requiritur  major 
perfectio  in  eodem  dono,  ut  Deo  efficiamur  magis  grati.  Hinc 
S.  Fulgentius,  qui  non  semel  docuerat  «  nomine  Spiritus  Sancti 
nonnunquam  dona  spiritualis  gratiae  nuncupari;  »  expendens  quod 
Elisaeus  duplicem  Spiritum  postulavit  (IV.  Reg.  II.),  dicit  (ad 
Monimum,  lib.  2.  cap.  7.):  «Ubi  utique  intelligimus  spiritus  no¬ 
mine  donum  spiritualis  gratiae  designari.  Neque  enim  substantia 
Spiritus  Sancti  potest  vel  augeri  vel  minui.  » 

916.  II.  Ex  eodem  Concil.  Trident.,  quod  (sess.  6.  cap.  7.), 
docet:  «  Quamquam  enim  nemo  possit  esse  justus,  nisi  cui  me¬ 
rita  passionis  Domini  nostri  Jesu  Christi  communicantur;  id  ta¬ 
men  in  hac  impii  justificatione  fit,  dum  ejusdem  sanctissimae  pas¬ 
sionis  merito  per  Spiritum  Sanctum  caritas  Dei  diffunditur  in 

cordibus  eorum  qui  justificantur,  atque  ipsis  inhaeret,  unde  in 
• 

ipsa  justificatione  cum  remissione  peccatorum  haec  omnia  simul 
infusa  accipit  homo  per  Jesum  Christum,  cui  inseritur,  fidem, 
spem  et  caritatem.»  Concilium  autem  hic  adhibet  verba  Apostoli 
(Rom.V.).  Unde— 

Caritas  hic  intell igitur  ipsa  gratia  sanctificans,  ut  nos  senti¬ 
mus  cum  iis  qui  unam  ab  altera  distinguunt;  vel  quae  de  caritate 
hic  dicuntur  debent  etiam  intelligi  de  gratia  sanctificante,  ut 
concedunt  illi  qui  tenent  eas  non  esse  duos  habitus  re  distinctos: 
ceterum  ipsum  Cone.  (can.  11.)  anathema  dicit  asserenti  homines 

justificari  «  exclusa  gratia  et  caritate  ,  quae  in  cordibus  eorum 
per  Spiritum  Sanctum  diffundatur,  atque  illis  inhmreat.  »  Per 
gratiam  autem  et  caritatem,  quae  diffunditur  in  cordibus  et  ipsis 
inhaeret,  significari  causam  formalem  justificationis,  patet  ex 
ipsis  verbis,  ex  iis  quae  immediate  praecedunt  (ea  recitavimus 
in  praec.  argum.),  ex  concessione  eorum,  cum  quibus  res  hic  agi¬ 
tur.  Atqui  caritas  illa  realiter  distinguitur  a  Spiritu  Sancto. 
Ergo. 

Proh.  min.  1)  Caritas  dicitur  diffusa;  sed  diffundi  non  proprie 
convenit  Spiritui  Sancto  ratione  sui,  sed  ratione  donorum  suo¬ 
rum,  quae  ipse  Spiritus  Sanctus,  diffundit  in  cordibus  nostris. 
2)  Distinguitur  Spiritus  Sanctus  a  caritate  in  nobis  diffusa,  ut 
causa  ab  effectu;  dicitur  enim  «  per  Spiritum  Sanctum  qui  datus 
est  nobis;  »  quemadmodum  si  quis  diceret:  Effusa  est  lux  in  hac 
domo  per  lampadem,  quae  accensa  est  nobis.  Vel:  Effusus  est  odor 
per  balsamum,  quo  uncti  sumus:  neque  enim  ullus  diceret  lucem 
et  lampadem  idem  esse,  neque  odorem  et  balsamum,  sed  unum 
alterius  causam  esse. 

917.  III.  Ex  Patribus.  Hi  enim — 1)  apprime  distinguunt  inter 
Spiritum  Sanctum  efficienter  nos  sanctificantem,  et  munera  ejus 
nos  sanctificantia  formaliter.  Ita  S.  Athanasius  (ad  Serap.  ep.  1. 
n.  30.  seq.),  ait:  «  Paulus  docens  in  II.  Cor.  epistola  scripsit: 
gratia  Domini  nostri  Jesu  Christi,  et  caritas  Dei,  et  communica¬ 
tio  Sancti  Spiritus  cum  omnibus  vobis.  Gratia  enim  et  donum 
quod  in  Trinitate  datur,  datur  a  Patre  per  Filium  in  Spiritu 
Sancto.  Sicut  namque  gratia  data  ex  Patre  est  per  Filium,  ita 
communicatio  doni  in  nobis  fieri  non  potest  nisi  in  Spiritu  San¬ 
cto.  Hujus  [Spiritus  Sancti]  siquidem  participes  effecti  [t ovtoo  y«p 
/7.c-t£^ovt£,']  habemus  Patris  caritatem  et  Filii  gratiam  et  Spiritus 
communicationem.  Ex  his  igitur  una  Trinitatis  efficientia  (svspysia) 
ostenditur.  Non  enim  velut  a  singulis  personis  diversa  ac  di¬ 
visa  donata  Apostolus  significat,  sed  quod  dona  in  Trinitate  dantur 
et  omnia  ab  uno  Deo  sunt.  »  —  S.  Cyrillus  Alex.  (1.  4.  in  Is.  c. 
XLIV.  2 1  •  22  •  or.  2.)  inquit:  «Formatur  autem  in  nobis  Christus* 
Sancto  nobis  Spiritu  divinam  quamdam  formam  per  sanctificatio¬ 
nem  et  justitiam  indente.  » —  S.  Ambrosius  (1.  6.  in  Luc.  n.  2.), 
inquit:  «In  eo  justificatio  Dei  est,  si  non  ad  indignos  et  obnoxios. 

sed  ad  innocentes  per  ablutionem  factos  videatur  et  justos  sua 
munera  transtulisse. »  — S.  Augustinus  (lib.  12.  Confess.  c.  15.  n.  20. )r 
«Quantum  interest  inter  lumen  quod  illuminat  et  quod  illumina¬ 
tur,  tantum  inter  sapientiam  quae  creat  et  istam  quae  creata  est; 
sicut  inter  justitiam  justificantem,  et  justitiam,  quae  justificatione 
facta  est,  »  etc. 

2)  S.  Basilius,  qui  fortasse  solus  dicit  Spiritum  Sanctum  esse 
formam ,  ipse  evidenter  id  explicat  per  dona  Spiritus  Sancti.  Nam 
(de  Spirit.  Sane.  cap.  26.  nn.  61.  63.),  ita  loquitur:  «  Quatenus 
Spiritus  Sanctus  vim  habet  perficiendi  rationales  creaturas,  absol¬ 
vens  fastigium  earum  perfectionis,  formae  rationem  habet .  Nam 
qui  jam  non  vivit  secundum  carnem  sed  Spiritu  Dei  agitur,  et  fi¬ 
lius  Dei  nominatur,  et  conformis  imagini  Filii  Dei  factus  est,  spi- 

t 

ritualis  dicitur.  Et  sicut  vis  videndi  in  sano  oculo,  ita  est  ope¬ 
ratio  Spiritus  (j>  hspysicc  700  7rvsoy.a.7o<;')  in  anima  munda. .  .  Gratia 
ab  eo  manans,  dum  Spiritus  habitat  in  dignis  et  sua  ibi  operatur, 
recte  dicitur  iis  inesse  qui  Spiritus  sunt  capaces.  .  .  Ubi  gratia  quae 
ab  ipso  est,  accedere  ac  rursus  recedere  potest  proprie  et  vere 
inesse  dicitur.  » 

918.  IY.  Si  ipsa  persona  Spiritus  Sancti  esset  causa  formalis  no¬ 
strae  sanctificationis,  id  certe  non  praestaret  praecise  per  suam  na¬ 
turam,  quam  habet  communem  cum  Patre  et  Filio:  tum  quia,  juxta 
auctores  quos  impugnamus,  sanctificatio  nostra  formalis  est  quid 
proprium  Spiritus  Sancti;  tum  quia  sic  Deus  justificaret  nos  justi¬ 
tia  qua  justus  est.  Ergo  esset  causa  formalis  nostrae  justificatio¬ 
nis,  prout  Persona  est  distincta  a  Patre  et  Filio.  Atqui  id  dici 
nequit.  Nam  functio  hypostasis  sub  ratione  formali  hypostaseos, 
uti  ex  ratione  constat,  est  sustentare  naturam,  seu  habere  naturam 
ut  suam;  si  vero  sermo  sit  de  Persona  divina  prout  refertur  ad 
extra,  unica  functio  hypostatica  sub  formali  ratione  hypostaseos 
quae  intelligi  polest  et  revelatione  constat,  est  extensio  ad  susten¬ 
tandam  naturam  creatam.  Atqui  dici  nequit  Spiritum  Sanctum 
sustentare  animam  justi,  sicut  Verbum  sustentat  naturam  huma¬ 
nam  assumptam.  Ergo. 

919.  Scholion.  Post  ea  quae  dicta  sunt  in  expositione  quaestio¬ 
nis  et  argumentorum,  satis  erit  pauca  adnotare  ad  solvendas  reli- 

quas  difficultates.  Ac  I.  objiciunt  illud  (I.  Joan.  IY.  16.):  «  Deus 
caritas  est,  et  qui  manet  in  caritate,  in  Deo  manet,  et  Deus  in  eo:  > 
ubi,  aiunt,  ex  eo  quod  aliquis  manet  in  caritate,  arguit  Joannes 
eum  manere  in  Deo:  lisec  autem  consequentia  nulla  esset,  si  cari¬ 
tas  in  qua  aliquis  manet  esset  donum  creatum,  et  non  ipse  Deus. 

Respondetur:  Apostolus  in  cit.  testimonio  duplicem  distinguit 
caritatem;  substantialem  et  increatam,  qua  Deus  nos  diligit  (Deus 
caritas  est),  accidentalem  et  creatam,  qua  nos  Deum  diligimus  (qui 
manet  in  caritate).  «Recte,»  inquit  S.  Bernardus  (ep.  11.  adCarth.), 
«dicitur  caritas  et  Deus,  et  Dei  donum;  caritas  enim  dat  carita¬ 
tem,  substantiva  accidentalem.  »  Et  S.  Augustinus  (de  Spir.  et  Litt. 
c.  32.):  «  Caritas  Dei  dicta  est  diffundi  in  cordibus  nostris,  non 
qua  nos  ipse  diligit,  sed  qua  nos  facit  dilectores  suos:  sicut  justi¬ 
tia  Dei,  qua  justi  ejus  munere  efficimur;  et  Domini  salus,  qua  nos 
salvos  facit,  et  fides  Christi,  qua  nos  fideles  facit.  »  Sensus  igitur 
Apostoli  Joan.  est:  qui  manet  in  caritate,  qua  diligit  Deum,  ma¬ 
net  etiam  in  caritate,  qua  diligitur  a  Deo.  Et  quia  caritas,  qua 
diligitur  a  Deo,  est  ipse  Deus,  ideo  dicitur  manere  in  Deo. 

Bonam  autem  esse  consequentiam,  optime  ostendit  Bellarminus 
(de  Grat.  et  Lib.  Arb.  1.  1.  cap.  9.);  quia  binae  illae  caritates 
«  inseparabiles  sunt,  et  ubi  est  una,  ibi  est  etiam  altera,  una  enim 
alteram  trahit:  nam  quemadmodum  S.  Augustinus  dicit  libro  duo¬ 
decimo  Confessionum,  cap.  decimo  quinto,  justitiam  Dei  esse  lu¬ 
men  illuminans,  justitiam  nostram  lumen  illuminatum;  sic  etiam 
dicere  possumus,  caritatem  Dei  esse  ignem  accendentem,  nostram 
vero  ignem  accensum:  et  sicut  per  inseparabilitatem  luminis  pro¬ 
ducti  a  Sole,  et  Solis  producentis,  dicere  solemus  eum  qui  est  in 
lumine  a  Sole  producto  esse  in  Sole  et  Solem  in  eo:  ita  quoque 
propter  inseparabilitatem  caritatis  creatae,  et  caritatis  increatae,  quae 
est  Deus,  recte  dicimus,  eum  qui  manet  in  caritate,  in  Deo  ma¬ 
nere,  et  Deum  in  eo,  cum  caritas  sine  Deo  esse  non  possit.  Esse 
autem  veram  hanc  explicationem,  colligi  potest  ex  duobus.  Pri¬ 
mo,  quia  in  eodem  loco  idem  Joannes  ait:  ‘Qui  confessus  fuerit 
quoniam  Jesus  est  filius  Dei,  in  Deo  manet,  et  Deus  in  eo/  Nec 
tamen  dicere  auderemus,  confessionem  fidei  esse  Deum,  sed  solum, 
sine  Deo  esse  non  posse,  juxta  illud  primae  ad  Corinthios  duode¬ 
cimo:  ‘Nemo  potest  dicere  Dominus  Jesus,  nisi  in  Spiritu  Sancto/ 

Secundo,  quia  sicut  .Toannes  scripsit:  ‘Deus  caritas  est,’  sic  etiam 
scripsit:  ‘Caritas  ex  Deo  est.’  Caritas  enim  quae  est  in  Deo,  Deus 
est;  caritas  quae  est  in  nobis,  non  Deus,  sed  Dei  donum  est. »  — 
Cf.  D.  Thomam  (2.2.  q.  23.  a.  2.  ad  1.). 

920.  II.  Objiciunt  auctoritatem S.  Augustini,  qui  (de  Trin.  1.  15. 
c.  17.)  advertit,  caritatem  non  esse  donum,  sicut  patientia  donum 
est;  cum  enim  simpliciter  dicatur  «  Deus  caritas  est,  »  non  sim¬ 
pliciter  Deus  dicitur  patientia,  sed  «  patientia  mea.  » 

Recte  tamen  respondent  Wirceburgenses  (n.  401.):  1)  «  Si  S.  Au¬ 
gustinus  (in  1.  de  Trin.)  sensit  aliter,  quam  hactenus  docuimus; 
nobiscum  tamen  convenit  (in  lib.  de  Spir.  et  Liter.),  cujus  ibi  dicta 
potius  sunt  a  nobis  assumenda;  tum  quia  hunc  librum  altero  po¬ 
steriorem  esse  ex  lib.  2.  Retract.  (c.  15.  et  37.)  colligitur:  tum 
quia  eamdem  sententiam  alio  in  loco  adoptat,  contrariam  autem 
lib.  de  Fide  et  Symb.  (c.  9.  n.  20.  et  21.)  dubitanter  tantum  pro¬ 
ponit. —  2)  Ratio,  cur  Deus  simpliciter  dicatur  caritas ,  patientia 
autem  vel  spes  tantum  nostra,  habetur  ex  eo,  quod  illa,  non  per¬ 
inde  ac  ista  ,  imperfectionem  aliquam  includat,  sed  sit  prmstan- 
tissima  dos  ac  virtus,  qu»  ceteras  omnes  trascendit;  ex  quo  po¬ 
stremo  etiam  Deus  potius  caritas,  quam  sapientia,  potentia,  etc. 
nuncupatur.  » 

921.  III.  Objiciunt  prmsertim  auctoritatem  S.  Cyrilli;  sed  ad 

rectam  ejus  intelligentiam,  sufficit  retinere  sequentes  animadver¬ 
siones,  quas  breviter  et  complete  expositas  ex  Franzelin  (de  Trin. 
thes. 45.), exscribimus. «  Quod — 1)  Spiritum  Sanctum  in  nobis  aoToupyov 
intelligit  ut  sanctificantem  per  applicationem  ipsius  substanti» 
suae,  is  non  videtur  esse  sensus  saltem  immediatus  Cyrilli;  nam 
aCrovpysHv,  i.  e.,  operationem  virtute  propria  opponit  Cyrillus  haere¬ 
ticorum  ^7rovpyu)  rns  quasi  nempe  Spiritus  Sanctus  esset  so¬ 

lum  ministerialis  causa  gratiae. —  3)  Quod  Cyrillus  (in  Thesauro, 
p.  352.  et  alibi)  ait,  sanctificationem  nostram  non  esse  per  aliquod 
medium  creatum,  sed  immediate  a  Deo  per  Spiritum  Sanctum  nos 
sanctificari,  id  non  dicit  in  comparatione  cum  gratia  creata,  sed 
ut  neget  Spiritum  Sanctum  esse  inter  nos  et  Deum  creaturam  me¬ 
diam,  per  cuius  ministerium  sanctificemur  (confer  Petavium,  cap. 
4.  n.  10.).  — 3)  Quod  Petavius  ait,  ex  doctrina  Cyrilli  Spiritum 
Sanctum  «  velut  qualitatem  sanctis  inesse,  »  non  est  verum.  Oy- 

rillus  saepius  ait  Spiritum  Sanctum  ess e«veluti  qualitatem  Dei  » 
(Patris  ac  Filii);  sicut  eum  aliquando  appellat  fragrantiam  ex  sub¬ 
stantia  Dei,  ut  significet  ejus  divinitatem  et  adsignificet  proces¬ 
sionem  et  distinctionem;  sed  vix  putem  alicubi  dixisse  Spiritum 
Sanctum  velut  qualitatem  in  nobis  (vide  Dialog.  7.  p.  673.674.; 
in  Joan.  p.  810.  832.  etc.).  — 4)  Quod  Octavius  (c.  4.  n.  10.)  ait,  juxta 
Cyrillum  «  justos  Spiritu  Sancto  velut  inaurari,  »  est  quidem  ve¬ 
rissimum  et  pulcherrime  dictum  in  sensu  supra  exposito,  dum¬ 
modo  non  intelligatur  proprie  dicta  formalis  causa  justificationis; 
sed  Cyrillus  in  loco  a  Petavio  citato  ex  Dial.  7.  (ubi  tamen  illum 
non  reperi)  non  dicit  «  nos  deaurari  Spiritu  Sancto,  »  sed  ait:  «  Spi¬ 
ritus  Sanctus  nos  deaurat  gloria  filiationis.  » 

922.  IV.  Objiciunt  tum  ipsius  Cyrilli,  tum  aliorum  Patrum 
testimonia,  quibus  dicitur  dari  nobis  ipse  Spiritus  Sanctus — Ipse 
nos  inhabitare — sanctificare,  etc.  At  haec  vera  sunt  efficienter  et 
terminative,  ut  innuimus  (n.  912.);  non  vero  formaliter.  Ac  simi¬ 
liter  cum  Patres  affirmant  Spiritum  Sanctum  esse  signaculum , 
unguentum ,  fragrantiam  distinguendum  est  sigillum  imprimens 
ab  impresso,  etc.  S.  Hieron.  (in  Eph.  I\r.  30.),  sicut  et  alii  Patres, 
docet  Spiritum  Sanctum  esse  signaculum  imprimens  (efficienter 
sanctificans),  non  impressum. 

Veritas  huius  responsionis  evidens  fit  tum  ex  scopo  praefixo  qui 
erat  sanctificatione,  quae  Spiritui  Sancto  appropriatur,  probare 
ejus  divinitatem  et  eamdem  cum  Patre  et  Filio  substantiam :  tum 
ex  eorum  verbis;  Cyrillus  enim  (lib.  9.  in  Joan.  XIV.  17.):  «Quo¬ 
modo  divinae  naturae  participes  erunt  ii,  quibus  communicatur  Spi¬ 
ritus,  si  hic  conditis  rebus  annumeratur?»  —  Athanasius  (in  epistol. 
1.  ad  Serap.  n.  24.):  «Porro  si  creatura  esset  Spiritus  Sanctus, 
nulla  nobis  in  ipso  esset  Dei  participatio,»  etc.  «Pneumatomachi,» 
ad  rem  ait  Card.  Franzelin  (de  Deo  Trino,  th.  43.),  «negantes 
divinitatem  Spiritus  Sancti,  eo  ipso  negabant  nobis  communicari 
ipsam  personam  Spiritus  Sancti  ita,  ut  rationes  huius  unionis  pos¬ 
simus  dici  consortes  divinrn  naturae,  h.  e.,  conjuncti  Deo,  eo  quod 
simus  conjuncti  Spiritui  Sancto;  negabant  etiam  gratiam  et  sancti¬ 
ficationem  esse  a  Spiritu  tamquam  essentialiter  Sancto,  adeoque  ut 
a  causa  principe;  sed  affirmabant,  solam  gratiam  nobis  communicari, 
et  communicari  a  Spiritu  Sancto  tamquam  a  causa  extrinseca  et  non 

nobis  inhabitante  et  tamquam  a  causa  ministeriali.  Contra  eos  Cy- 
rillus  toto  dialogo  7.  et  alibi  non  utique  negat  communicationem 
gratiae;  sed  probat,  ipsam  personam  Spiritus  Sancti  nobis  inhabi¬ 
tare  et  per  hanc  inhabitationem  nos  esse  participes  divinae 

natura?  h.  e.,  cum  Deo  ipso  conjunctos,  et  a  Spiritu  Sancto  inhabi¬ 
tante  esse  sanctificationem  nostram  ex  propria  Spiritus  virtute, 
non  vero  ut  a  causa  ministeriali. 

ARTICULUS  QUARTUS 

Utrum  Gratia  Sanctificans  sit  Donum  Physice  Permanens, 

et  quid  illud  sit. 

§  i. 

Exponitur  Status  Quaestionis. 

923.  Progredimur  in  investigatione  naturae  gratiae  justificantis; 
quumque  jam  constet,  eam  esse  donum  creatum  animce  intrin¬ 
secum,  nunc  quaeritur:  «Utrum  sit  donum  permanens,  et  quid  illud 
sit. »  Doctrina  Ecclesiae,  hac  in  re,  maxime  desumenda  est  ex  Cone. 
Tridentino,  cuius  decreta  partim  dedimus  in  art.  praecedentibus, 
partim  referemus  in  demonstratione  thesis  statuendae:  at  decreta 
illa  intimam  connexionem  habent  cum  duobus  aliis  Ecclesiae  do¬ 
cumentis,  a  quibus  magna  ex  parte,  pendet  recta  ipsius  Trid.  Con¬ 
cilii  intelligentia.  Haec  igitur  statim  exhibemus,  ac  breviter  adno- 
tamus,  ut  status  quaestionis  distincte  intelligatur. 

924.  Innocentius  III.  (c.  Majores,  de  Baptismo)  docet:  «  Illud 
vero,  quod  opponentes  inducunt,  fidem  aut  caritatem  aliasque  vir¬ 
tutes  parvulis,  utpote  non  consentientibus,  non  infundi,  a  plerisque 
non  conceditur  absolute  cum  propter  hoc  inter  doctores  theologos 
quaestio  referatur,  aliis  asserentibus  per  virtutem  baptismi,  par¬ 
vulis  quidem  culpam  remitti,  sed  gratiam  non  conferri:  nonnullis 
dicentibus  dimitti  peccatum,  et  infundi  virtutes  habentibus  illas, 
quoad  habitum,  non  quoad  usum,  donec  perveniant  ad  aetatem 
adultam.» 

Cone.  Viennense  sub  Clement.  V.  (de  Summa  Trin.  et  Cathol. 
Fide),  ait:  «Quia  quantum  ad  effectum  baptismi  in  parvulis,  repe- 
riuntur  doctores  quidam  theologi  opiniones  contrarias  habuisse, 
quibusdam  ex  ipsis  dicentibus  per  virtutem  baptismi  parvulis  qui- 
dem  culpam  remitti,  sed  gratiam  non  conferri;  aliis  e  contra  as¬ 
serentibus,  quod  et  culpa  eisdem  in  baptismo  remittitur,  et  vir¬ 
tutes  ac  informans  gratia  infunduntur  quoad  habitum,  etsi  non  pro 
illo  tempore,  quoad  usum;  nos  autem  attendentes  generalem  effi¬ 
caciam  mortis  Christi,  quae  per  baptisma  applicatur  pariter  om¬ 
nibus  baptizatis,  opinionem  secundam,  quae  dicit  tam  parvulis 
quam  adultis  conferri  in  baptismo  informantem  gratiam  et  vir¬ 
tutes,  tamquam  probabiliorem,  et  dictis  sanctorum  et  doctorum 
modernorum  theologiae  magis  consonam  et  concordem,  sacro  appro¬ 
bante  concilio,  duximus  eligendam.» 

925.  Legenti  patet,  Innocentium  III.  referre  utramque  senten¬ 
tiam,  asserentem  et  negantem,  gratiam  et  virtutes  in  baptismo 
parvulis  infundi,  quin  quidquam  de  ea  statuat;  Concilium  Vien¬ 
nense  vero  eligere  sententiam  affirmantem  «  tamquam  'probabilio¬ 
rem  et  dictis  sanctorum  et  doctorum  modernorum  theologiae  ma¬ 
gis  consonam  et  concordem.»  Verum  pro  recta  horum  decretorum 
intelligentia,  duo  notanda  sunt: 

1)  Innocentius  III.  non  refert  fuisse  contrarias  opiniones  theo¬ 
logorum  circa  quaestionem  absolutam,  an  dentur  habitus  infusi 
respectu  omnium  hominum  ;  sed  solum,  an  infundantur  parvulis  in 
baptismo  ,  quod  longe  diversum  est.  Imo  dum  Innocentius  coarctat 
sermonem  ad  parvulos,  videtur  supponere  de  adultis  nunquam 
fuisse  inter  theologos  dissensionem,  utrum  eis  dentur  virtutes  in¬ 
fusae.  Et  cum  eadem  restrictione  loquitur  Concil.  Viennense  ;  et 
eligendo  opinionem  asserentem,  infundi  parvulis  in  baptismo  has 
virtutes,  rationem  his  verbis  reddit:.  «Nos  attendentes  generalem 
efficaciam  mortis  Christi;  quae  per  baptisma  pariter  omnibus  ap¬ 
plicatur,  opinionem  secundam,»  etc.  Quae  ratio  aperte  supponit, 
fuisse  constans  inter  auctores  utriusque  opinionis,  has  virtutes  adul¬ 
tis  infundi. 

2)  Quae  in  iisdem  decretis  de  virtutibus  dicuntur,  etiam  gratiae 
sanctificanti  merito  applicantur.  Nam — a)  Concilium  Viennense 
expresse  loquitur  de  virtutibus  et  de  informante  gratia  quoad 

habitum  . — b)  Quia  in  iis  decretis  agitur  etiam  de  infantibus  : 
his  autem  non  infunditur  gratia  quoad  actum,  sicut  non  infunditur 
actus  fidei,  spei  et  caritatis.  — c)  Si  qui  demum  recentiores  hoc 
donum  permanens  inficiarentur,  id  esset  ex  generali  ratione  qua 
negant  dari  accidentia :  quae  ratio,  si  quid  probaret,  aeque  valeret 
contra  gratiam  sanctificantem,  ac  contra  virtutes  fidei,  spei  et  ca¬ 
ritatis. — Cf.  Suarez  (de  Gratia,  1.  6.  c.  3.  n.  4.)  ;  De  Lugo  (de 
Fide,  disp.  9.  sect.  3.  n.  45.). 

926.  Haec  prae  oculis  habentes,  ut  ad  rem  nostram  veniamus, 
tres  quaestiones  distinguere  hic  debemus  :  1)  Gratia,  qua  forma- 
liter  justificamur,  estne  donum  physice  permanens,  et  animae  in¬ 
haerens  ? — 2)  Donum  illud  estne  realiter  distinctum  ab  anima  ejus- 
que  potentiis  ? — 3)  Quid  proprie  est  illud  donum  ?  estne  accidens, 
seu  qualitas  per  modum  habitus  animae  inhaerens  ? 

927.  Quoad  lam  qucestionem,  consentiunt  omnes  theologi  in  hoc, 
quod  gratia  sanctificans  sit  donum  aliquod  permanenter  in  nobis 
perseverans ;  at  videntur  aliqui  docuisse  illud  non  physice  sed 
mor aliter  tantum  permanere.  Dicitur  physice  permanere,  si  gratia 
sanctificans  sit  entitas  quaedam  physica  in  sua  physica  existentia 
perseverans,  et  sit  animae  inhaerens;  ex.  gr.,  per  modum  qua¬ 
litatis.  Moralis  vero  permanentia  ab  aliquibus  explicatur  «per  gra¬ 
tiam  actualem,  quae  jugiter  influat  in  animam  justi,  eamque  fe¬ 
cundam  efficiat»  (cf.  Perrone  n.  473.);  ab  aliis  autem  «peractus 
praeteritos,  a  quibus  sufficienter  desumitur  denominatio  justi  per¬ 
severans  ;  sicut  ab  actu  praeterito  peccati  aliquis  denominatur 
peccator»  (  cf.  Suarez,  de  Grat.  1.  6.  c.  1.  n.  3.  );  Ripalda  (de 
Ente  Supern.  disp.  ult.  n.  4.). 

928.  Porro  a  pluribus  referri  video  hanc  sententiam  de  morali 
permanentia  gratiae  sanctificantis;  at  mihi  neminem  invenire  li¬ 
cuit,  qui  suam  illam  faceret.  Imo  Suarez  (1.  c.  cap.  3.  n.  4.)  af¬ 
firmat:  «  Censeo  numquam  fuisse  probabilem  opinionem  negantem 
simpliciter  omnem  gratiam  infusam  permanentem,  etiam  in  adul¬ 
tis,  quia  nullum  inveni  theologum  antiquum  ita  opinantem,  neque 
de  aliquo  viro  Catholico  id  relatum  invenio.»  Verum,  quaenam 
est  qualificatio  contrariae  sententiae,  asserentis  gratiam  sanctifi¬ 
cantem  esse  donum  quoddam  physicum,  physice  permanens  et  in¬ 
haerens  ? 

1)  Suarez  censet,  post  Trident.  id  esse  de  Fide;  scribit  enim 
(1.  c.  c.  3.  n.  6.):  «Censeo  veritatem  hanc  esse  definitam  de  fide 
a  Cone.  Trid.,  saltem  in  hoc  sensu,  quod  gratia,  qua  sumus  per- 
manenter  justi,  est  res  aliqua  creata  distincta  ab  actibus,  et  ces¬ 
santibus  illis,  in  homine  permanens.  Ita  docuit  Yega  (lib.  7.  in 
Tridentinum,  c.  24.),  et  consentit  doctissimus  Bellarminus  (1.  1. 
de  Grat.  et  Lib.  Arb.  cap.  3.);  et  Valentia  (2.  part.  disp.  4.  q.  3. 
punct.  nlt.)  ».  Ita  censet  etiam  Ripalda  (1.  c.  n.  27.)  cum  aliis. 
Verba  Bellarmini  (de  Grat.  et  Lib.  Arb.  1. 1.  c.  3.)  haec  sunt:  «Neque 
vero  haec  sententia,  quae  habitus  infusos  defendit,  solum  theologo¬ 
rum  Scholasticorum,  sed  etiam  Ecclesiae  totius  sententia  est;  nam 
extant  duorum  Conciliorum  generalium  de  hac  re  decreta.  Con¬ 
cilium  enim  Viennense  sub  Clemente  V.  Pontifice  Maximo  in  Galliis 
celebratum,  ut  habemus  in  Clementina  prima  de  summa  Trinitate 
et  fide  Catholica,  cum  de  hac  re  variae  theologorum  circumfer¬ 
rentur  opiniones,  statuit  eam  esse  recipiendam,  quae  asserit  in¬ 
fundi  in  baptismo  tum  parvulis,  tum  adultis  habitus  gratiae  et 
virtutum.  Concilium  etiam  Tridentinum,  sessione  sexta,  quamvis 
definire  noluerit,  sitne  gratia  gratum  faciens,  habitus  proprie  di¬ 
ctus,  an  qualitas  alia;  tamen  esse  qualitatem  permanentem  per 
modum  habitus,  atque  animae  inhaerentem  satis  aperte  definivisse 
videtur,  cum  ait  capite  septimo,  justificationem  non  esse  solum 
remissionem  peccatorum,  sed  etiam  sanctificationem  et  renova¬ 
tionem  interioris  hominis  per  voluntariam  susceptionem  gratiae 
et  donorum.  Et  cum  paulo  infra  in  eodem  capite  addit,  in  ipsa 
justificatione  cum  remissione  peccatorum  simul  infundi  fidem,  spem 
et  caritatem,  eaque  animae  inhaerere.  Et  cum  can.  tertio  distin¬ 
guit  gratiam  justificationis  ab  actibus  fidei,  spei,  dilectionis  et  poe¬ 
nitentiae.  Et  cum  canone  undecimo  delinit  justificationis  gratiam 
non  esse  tantum  externum  Dei  favorem,  sed  etiam  caritatem  in 
corde  diffusam,  eique  inhaerentem  ». 

2)  Alii  vero  negant  id  esse  de  fide;  at,  quod  sedulo  notandum 
est,  non  inde  docent,  sententiam,  affirmantem  donum  physice  per¬ 
manens,  liberam  esse  ac  tuto  relinqui  posse;  vel  enim  dicunt  eam 
esse  proximam  fidei;  vel  non  posse  sine  temeritate  negari;  vel 
contrariam  sententiam  esse  censura  dignam  (cf.  Ripalda,  1.  c. 
n.  22.):  cf.  etiam,  inter  recentiores,  Franzelin,  cujus  verba  de- 

dimus,  (n.  912.);  Murray  (disp.  9.  n.  8.);  Jungmann  (n.  255.). 
Ipse  Perrone,  qui  (n.  473.)  pluris  quam  par  sit  videtur  facere  quse 
Morinus  confuse  protulit;  deinde  (n.  505.)  fatetur  «  sine  insigni 
temeritatis  nota  vix  fieri  posse  existimo,  ut  doctrina  de  perma¬ 
nente  jugiter  in  hominibus  justis  gratia  sanctificante  in  dubium 
revocetur.  »Loquitur  autem  de  gratia  'physice  permanente ,  uti 
evidens  est  ex  toto  contextu,  ac  prsesertim  cum  dicit:  «Sane 
parvuli  et  perpetuo  amentes,  dum  baptizantur,  accipiunt  gratiam 
et  virtutes;  atqui  eam  non  recipiunt  per  modum  motionis  ad  opera¬ 
tionem  cujus  incapaces  sunt;  ergo  per  modum  habitus.  Quse  quidem 
postrema  ratio  ineluctabilis  prorsus  est.  » 

929.  Quare  nemini  dubium  esse  potest,  ad  doctrinam  Catholicam 
pertinere  sententiam,  quse  asserit  gratiam  sanctificantem  esse  do¬ 
num  physice  permanens.  Ne  tamen  in  longum  abeamus,  nos  simul 
adstruemus  ejus  gratise  permanentiam  et  physicam  permanen- 
tiam ;  etsi  enim  non  omnia  fortasse  argumenta,  quse  daturi  su¬ 
mus,  hoc  alterum  probent,  sufficit  ut  aliqua  id  demonstrent. 

930.  Quoad  2dam  quaestionem ,  sciendum  —  1)  est  quod  quidam 
Joan.  Vincentius  (apud  Suarez,  lib.  7.  c.  15.  n.  2.),  docuit  « non 
esse  de  Fide  justificationem  fieri  per  proprios  habitus  infusos  , 
realiter  distinctos  ab  anima  et  potentiis  ejus,  etiamsi  de  fide  sit, 
fieri  per  realem,  et  habitualem,  ac  spiritualem,  supernaturalemque 
animse  immutationem  in  illa  manentem,  etiam  dum  ab  actibus  ces¬ 
sat;  quia  posset,  inquit,  hsec  immutatio  fieri  per  aliquem  modum 
realiter  identificatum  animse,  aut  voluntati,  et  formaliter  ab  illa 
distinctum.  Unde  plane  sentit,  hunc  modum  esse  possibilem,  licet 
affirmare  non  audeat,  justificationem  ita  nunc  fieri.  » 

931.  Possemus  quidem  tuto  abstinere  ab  hac  opinione  examinan¬ 
da,  tum  quia  singularis  est,  uti  testatur  Suarez;  tum  quia  Vincen¬ 
tius  e  vivis  excessit  an.  1549.,  scilicet  ante  Concil.  Trid.  confirma¬ 
tionem,  quse  locum  habuit  an.  1564.;  tum  demum  quia  iisdem  fere 
rejicitur  argumentis,  quse  probant  primam  et  tertiam  partem  the¬ 
sis  statuendse.  Nihilominus  prsestat  eam  breviter  singillatim  ex¬ 
pendere,  ad  prsecavendam  nonnullorum  facilitatem  hujusmodi  modos 
admittendi,  quando  de  elevatione  ad  ordinem  supernaturalem  agitur. 

932.  Merito  autem  monet  Suarez  (1.  7.  cap.  15.  n.  8.):  «  Licet 
.affirmare  non  possumus  esse  proprie,  et  expresse  de  fide  ,  hanc 

formam  esse  entitatem  propriam,  et  realiter  distinctam  a  tota 
anima  cum  suis  potentiis,  quia  sub  his  terminis  hoc  non  est  de¬ 
finitum. . .  nihilominus  assero  esse  rem  certissimam,  et  quae  sine 
magno  errore  in  dubium  revocari  non  potest:  tum  quia  evidenter 
sequitur  ex  veritate  definita,  ut  satis  ostensum  est;  tum  etiam 
quia  definitiones  fidei  accipiendae  sunt  secundum  propriam  signi- 
cationem,  quam  verba  definitionis  habent,  secundum  communem 
usum  Ecclesiae,  et  Doctorum  ejus  intelligentiam.  » 

933.  Quad  3tiam  quaestionem  notandum  est,  quod  si  probetur  gra¬ 
tiam  sanctificantem  esse  donum  physicum,  permanens,  ab  anima 
ejusque  potentiis  distinctum;  statim  sequitur  donum  illud  esse  vel 
substantiam  vel  accidens:  cum  autem  facile  ostendatur  illud  non 
esse  substantiam,  superest  ut  sit  accidens.  Quod  autem,  si  accidens 
sit,  sit  accidens  spirituale  negat  nemo;  est  enim  informans  ani¬ 
mam,  uti  loquitur  Concilium  Viennense,  quae  spiritualis  est. — 
Vide  Suarez  (1.  6.  c.  2nn.  4.  5.). 

934.  At  vero  ex  eo  solum  quod  gratia  sanctificans  sit  accidens,, 
non  statim  sequitur  eam  esse  qualitatem  non  enim  omne  accidens 
qualitas  est;  atque  pari  ratione,  ex  eo  quod  sit  qualitas  non  statim 
sequitur  eam  esse  habitum ,  siquidem  dantur  plures  qualitatis  spe¬ 
cies.  Unde  Suarez,  qui,  ut  vidimus,  docet  de  Fide  esse  gratiam  esse 
donum  permanens  physicum;  dicit  (1.  6.  cap.  8.  n.  15.),  quod  ne¬ 
gare  eam  esse  habitum  «licet  esset  temere  dictum,  non  potest 
tamen  ut  licereticum  damnari.  »  Atque  hac  ratione  etiam  expli¬ 
cantur  plures  ex  theologis,  negantes  de  Fide  esse  quod  gratia  sit 
donum  aliquod  reale  et  permanens;  revera  enim  id  de  fide  esse 
concedunt,  et  solum  negant  esse  de  fide  quod  sit  habitus.  Atta¬ 
men,  cum,  ad  infirmandam  certitudinem  sententiae  asserentis  gra¬ 
tiam  sanctificantem  esse  qualitatem  et  habitum ,  nulla  nunc  af¬ 
ferri  soleat  ratio,  nisi  ea  qua  negatur  accidens  quodcumque 
reale;  ostendendo  eam  esse  reale  accidens,  merito  suaderi  potest 
eam  esse  habitum,  licet  hoc  propriis  argumentis  confirmetur. 

935.  Ut  vero  intelligatur  qualis  sit  habitus  gratia  sanctificans, 
distinguendum  est  inter  habitus  entitativos,  ut  aiunt,  et  opera - 
tivos.  Illi  determinant  substantiam  in  seipsa  ad  bene  vel  male  se 
habendum,  seu  determinant  ad  bene  vel  male  essendum:  hi  di¬ 
sponunt  potentias  ad  bene  vel  male  operandum,  et  proprie  di- 


654 


DISP.  V.  —  DE  GRATIA  HABITUALI. 


cuntur  virtutes ,  si  sint  boni;  vitia  si  sint  mali.  Gratia  sanctifi¬ 
cans  proprie  est  habitus  entitativus  et  non  operativus ;  atque 
hac  ratione  dicitur  «qualitas  inhaerens  ad  modum  habitus.  »  Hoc 
etiam  sensu  negavit  D.  Thornas  (de  Yerit.  q.  27.  art.  2.  ad  7.) 
gratiam  esse  proprie  habitum;  quia  nempe  gratia  «  non  immediate 
ordinatur  ad  actum,  sed  ad  quoddam  esse  spirituale  ,  quod  in 
anima  facit:  et  est  sicut  dispositio,  quae  est  respectu  gloriae,  quae 
est  gratia  consummata.  » 

936.  His  itaque  praenotatis  — 

§  II. 

Solvitur  Proposita  Quaestio. 

Prop.  XXX.  —  Bene  consultis  revelationis  fontibus,  ac  proe- 
sertim  rite  inspecto  Ecclesias  sensu,  multis  modis  manifestato, — 
1.  evidenter  colligitur  doctrinam,  quae  asserit  gratiam  sancti¬ 
ficantem  esse  donum  absque  operatione  physice  permanens,  cer¬ 
tiorem  esse  quam  ut  possit  citra  errorem  aut  temeritatem  nega¬ 
ri. —  2.  Imo  nec  in  dubium  revocari  potest,  donum  illud  tum 
ab  anima  ejusque  potentiis  realiter  distingui  —  3.  tum  proprie 
esse  qualitatem  per  modum  habitus  animae  inhaerentem. 

937.  Proh.  l'na  pars.  I.  Ex  Scriptura.  Nam — 1)  legitur  (1.  Pet. 
I.  3.):  «  Regeneravit  nos  in  spem  vivam;  »  et  (ad  Tit.  III.  5.):  «  Sal¬ 
vos  non  fecit  per  lavacrum  regenerationis,  et  renovationis  Spi¬ 
ritus  Sahcti,  quem  effudit  in  nos  abunde  per  Jesum  Christum  Sal¬ 
vatorem  nostrum,  ut  justificati  gratia  ipsius  haeredes  simus,  »  etc. 
TJnde:  Generatio  non  tendit  ad  motionem,  vel  operationem  trans¬ 
euntem,  sed  dat  esse  permanens;  hoc  autem  fit  per  gratiam  ju¬ 
stificantem,  teste  Scriptura:  ergo  gratia  sanctificans  est  forma 
quaedam  absque  operatione  physice  permanens. 

2)  Dicitur  (II.  Pet.  I.  4.):  «Magna  et  pretiosa  nobis  promissa 
donavit,  ut  divinae  efficiamini  consortes  naturae:  hinc  etiam  di¬ 
cimur  (II.  Cor.  III.  18.)  transformari  in  imaginem  Dei,  effici  filii 
Dei  ( Rom.  VIII.  15.) ,  deificari. — Unde:  Consortium  divinae  natu¬ 
rae,  cujus  hic  meminit  Sane.  Petrus  fatentibus  omnibus,  habe- 

tur  per  gratiam  sanctificantem,  qum  et  justificans  est ;  atqui  con¬ 
sortium  quod  habetur  per  formam  dantem  esse  ipsius  naturae  est 
absque  operatione  physice  permanens:  absque  operatione  quidem, 
quia  natura  est  ejus  principium ;  physice  autem  permanens,  quia 
physicarum  operationum  principium  physicum  sit  oportet.  Ergo. 

3)  Gratia,  qua  renascimur,  dicitur  «  semen  Dei,  quod  in  nobis 
manet»  (1.  Jon.  III.  9.);  dicitur  etiam  «pignus  haereditatis  »  (ad 
Eph.  I.  14.);  item  dicitur  (ibid.):  «Signum,  quo  signantur  creden¬ 
tes  Spiritu  promissionis  Sancto;  »  et  ib.  (IV.  30.):  «  In  quo  [scili¬ 
cet  Spiritu  Sancto]  signati  estis;  »  et  II.  Cor.  (I.  21.):  «  Unxit  nos 
et  signavit  nos,  et  dedit  pignus  spiritus  in  cordibus  nostris.  » — 
Unde:  pignus,  sicut  signum,  seu  sigillum  impressum  est  aliquid 
physice  permanens,  cessantibus  actibus;  sed  gratia  sanctificans 
dicitur  pignus  et  sigillum;  ergo. 

4)  «Christus,»  ait  Suarez  (1.  6.  cap:  1.  n.  4.),  «  dixit  (Joan.  XIY. 
14.):  ‘  Si  quis  diligit  me,  sermonem  meum  servabit,  et  Pater  meus 
diliget  eum,  et  ad  eum  veniemus,  et  mansionem  apud  eum  fa¬ 
ciemus.’  Ubi  prius  ponit  dilectionem  hominis,  et  observationem 
mandatorum:  et  ratione  illius  promittit  Trinitatis  adventum  ad 
hominem  ;  qui  adventus  non  fit,  nec  intelligi  potest  sine  novo  ef¬ 
fectu  et  dono,  ab  operatione  distincto,  cum  operationem  suppo¬ 
nat.  Non  solum  autem  promittit  Christus  adventum  ad  animam 
diligentis  ipsum,  sed  etiam  permansionem  in  illa;  ergo  eodem 
dono,  quo  advenit,  permanet;  ergo  tale  donum  permanens  est, 
etiam  transacta  operatione.  Nam  sicut  non  potest  ad  nos  denuo 
venire  sine  interventu  alicujus  doni  creati,  quia  non  venit  per 
mutationem  suam;  ita  neque  potest  in  nobis  peculiari  modo  per¬ 
manere  sine  creato  dono  permanente.  » 

938.  II.  Ex  Patribus.  Nam — 1)  diserte  docent  per  gratiam  san¬ 
ctificantem  hominem  constitui  in  statu  quodam  divino.  Ita  S.  Diony¬ 
sius  Areop.  (in  Eccles.  Hier.  c.  2.  p.  1.)  :  «  Primus  ad  divina 
motus,  Dei  dilectio  est;»  et  postea  subdit:  «  Dilectionis  progres¬ 
sum  esse  sacratissimam  et  ineffabilem  operationem,  qua  divinus 
in  nobis  status  efficitur;»  de  quo  divino  statu  subjungit:  «Hic 
status  divina  nativitas  est;»  et  rursus  addit:  «  Neminem  posse 
operari  divina,  qui  hunc  statum  non  sit  consecutus;  quia  unusquis¬ 
que  ea  solum  agit,  quse  substantise,  statusque  sui  sunt.  » 

2)  Comparant  dispositionem  inductam  per  gratiam  justificantem 
arti  quae  est  semper  praesens,  licet  non  semper  operans.  Ita  S.  Ba- 
silius  (lib.  de  Spiritu  Sancto,  c.  26.):  «  Sicut  cernendi  vis  est  in 
oculo  sano,  ita  operatio  Spiritus  Sancti  est  in  anima  purgata,  et 
sicut  ars  est  in  eo,  qui  illam  nactus  est,  ita  gratia  Spiritus  Sancti 
est  in  eo,  qui  illam  recipit,  semper  quidem  praesens,  etsi  non  per¬ 
petuo  operans.  » 

3)  Dicunt  per  gratiam  efformari  in  nobis  imaginem  Dei  perma¬ 
nentem.  Ita  S.  Ambrosius  (lib.  6.  Exam.  cap.  8.):  «  Utrum  se¬ 
cundum  corpus,  an  secundum  animam  justificatio  tibi  conferri  vi¬ 
deatur,  quaeso  respondeas.  Sed  dubitare  non  potes,  cum  justitia, 
unde  justificatio  derivata  est,  mentis  tuae  utique,  non  corporis  sit. 
Pictus  es  ergo,  o  homo  [ita  enim  explicat  esse  hominem  ad  ima¬ 
ginem  Dei],  et  pictus  a  Domino  Deo  tuo.  Bonum  habes  artificem, 
atque  pictorem,  noli  bonam  delere  picturam,  non  fuco  sed  virtute 
fulgentem,  non  cera  expressam  sed  gratia.  » 

4)  Denique,  ut  cetera  praetereamus,  constanter  et  unanimiter  do¬ 
cent  in  justificatione  nos  renasci — regenerari — effici  novam  crea¬ 
turam — acquirere  novam  vitam ,  etc.  Ergo  sicut  ex  similibus 
Scripturae  locutionibus  desumitur  gratia  'permanens ,  ita  et  ex 
Patribus. — Cf.  quae  diximus  in  tractatu  De  Deo  Creante  (n.  710-12.; 
et  718.  seq.). 

939.  IU.  Ex.  Cone.  Trid.,  quod — 1)  statuit  (sess.  6.  cap.  3.) : 
«Nisi  in  Christo  renascerentur,  numquam  justificarentur;  cum 
ea  renascentia  per  meritum  passionis  ejus  gratia,  qua  justi  fiunt, 
illis  tribuatur;»  ubi  Concilium  docet,  per  sacramentum  baptismi, 
merita  Christi  Jesu  omnibus  sive  adultis  sive  infantibus  qui  il¬ 
lud  recipiunt,  ita  applicari,  ut  gratia ,  qua  justi  fiunt ,  illis 
tribuatur .—2)  Quod  clarius,  si  fieri  potest,  confirmat  (sess.  7. 
can.  7.  de  Sacram,  in  Genere),  dicens:  «Si  quis  dixerit,  non  dari 
gratiam  per  hujusmodi  sacramenta  semper,  et  omnibus  quantum 
est  ex  parte  Dei,  etiam  si  rite  ea  suscipiant,  sed  aliquando,  et 
aliquibus;  anathema  sit.  » — 3)  Describens  autem  generatim  justi¬ 
ficationem,  quoad  ejus  naturam,  formalem  causam  et  effectus 
(nn.  898.  915.  seq.),  docet  quod  justificatio  non  consistit  in  sola 
peccatorum  remissione,  aut  Christi  justitiae  imputatione;  sed  in 
renovatione  interiori,  qua  homo  efficitur  vere  justus  et  filius 

Dei — justificatio  non  consistit  in  Dei  favore  extrinseco  ;  sed  in 
gratia  et  caritate  quae  animae  inhaeret — justificatio  fit  per  volun¬ 
tariam  susceptionem  gratiae,  quae  diffunditur  in  cordibus,  quae  in 
nobis  recipitur.  Unde: 

1)  Juxta  Cone.  Tridentinum,  etiam  parvulis  infunditur  gratia, 
qua  justificantur,  et  baptismus  non  solum  remittit  peccata  ,  sed 
est  collatio  gratiae  omnibus  non  ponentibus  obicem.  Atqui  gra¬ 
tia,  quae  datur  infantibus,  nequit  consistere  in  actibus,  qui  mo- 
raliter  perseverant;  neque  in  gratia  actuali,  quae  jugiter  influat 
in  animas  eorum:  sicut  enim  actibus  salutaribus,  ita  actuali  gra¬ 
tia  infantes  sunt  incapaces,  uti  per  se  patet.  Ergo  debet  consi¬ 
stere  in  aliquo  dono  ab  actibus  et  actuali  gratia  distincto  ;  et 
quidem  permaneant  justi  per  donum  sibi  intrinsece  inhaerens. 
Sed  justitia  una  eademque  est,  quoad  essentiam,  in  infantibus  et 
in  adultis.  Ergo. 

2)  Sententia,  quam  Cone.  Viennense  elegit  uti  probabiliorem , 
admissa  absolute  fuit  a  Cone.  Tridentino;  nam  illud  probabilius 
censuit  « tam  parvulis  quam  adultis  conferri  in  baptismo  infor¬ 
mantem  gratiam  et  virtutes»;  istud  absolute  definivit  omnibus  per 
baptisma  rite  susceptum  dari  gratiam;  neque,  salva  fide,  dici  nunc 
posset  parvulis  remitti  peccatum,  sed  non  conferri  gratiam.  At¬ 
qui,  probabilius ,  juxta  Cone.  Viennense,  parvulis  per  baptismum 
«  virtutes  et  informans  gratia  infunduntur  quoad  habitum.  »  Ergo 
id  nunc  certum  est  ex  Cone.  Tridentino.  Tempore  vero  tum  Inno- 
centii  III.,  tum  concilii  Viennensis,  uti  certum  supponebatur 
adultis  conferri  habitus  etiam  quoad  usum  (n.  925.).  Jamvero 
gratia  informans,  quoad  habitum  infusa  parvulis,  nequit  constitui 
in  actibus  praeteritis,  qui  moraliter  perseverent;  neque  in  jugi 
influxu  gratiae  actualis,  quae  parvulorum  animam  fecundam  reddat. 
Ergo. 

940.  IV.  Si  quod  esset  dubium  quoad  veram  intelligentiam  Cone. 
Trid.,  expelli  evidenter  posset  ex  errore  Novatorum,  quos  damna¬ 
bat,  et  ex  communi  Doctorum  sensu,  sive  ante  sive  praesertim 
post  ipsum  Cone.  Atqui — 1)  Haeretici  negabant  donum  physicum 
et  permanens  et— -2)  Doctores  Catholici  illud  communi  consensu 
affirmabant  et  affirmant.  Ergo. 

Proh.  min.  quoad  la,n  partem.  Calvinus  (in  Antid.  Cone.  Trid. 
sess.  6.  cap.  7.):  «  Falsum,  »  inquit,  «  esse  contendo,  ullam 
justitiae  partem  in  qualitate  sitam  esse  vel  habitu  ,  qui  in 
nobis  resideat,  sed  gratuita  acceptione  nos  esse  justos.  »  Martinus 
Chemnitius  (in  Exam.  Trid.  Concil  1.  p.)  reprehendit;  Concilium 
Tridentinum  quod  in  qualitatibus,  et  virtutibus  infusis  justifica¬ 
tionis  gratiam  constituerit — Tilmannus  Heshusius  (in  lib.  de  Sex¬ 
centis  Erroribus  Pontificiorum,  loco  sexto  num.  2.),  reprehendit 
Catechismum  Concilii  Trident. ,  quod  gratiam  gratum  facientem 
esse  definiat  qualitatem  divinam  in  anima  inhaerentem. 

Proh.  min.  quoad  2da,n  partem.  «  Sententia  communis  theolo¬ 
gorum,  »  inquit  Bellarminus  (de  Grat.  et  Lib.  Arb.  1. 1.  c.  3.),  «  con¬ 
stanter  docet  habitum  aliquem  supernaturalem  a  Deo  nobis  infun¬ 
di,  quo  anima  exornetur  et  perficiatur,  atque  adeo  justa  et  Deo 
grata  et  accepta  reddatur...  Cone.  Trident.  (sess.  6.),  quamvis  de¬ 
finire  noluerit,  sitne  gratia  gratum  faciens,  habitus  proprie  dictus, 
an  qualitas  alia:  tamen  esse  qualitatem  permanentem  per  modum 
habitus,  atque  animae  inhaerentem  satis  aperte  definivisse  vide¬ 
tur.  » —  Ripalda  (de  Ente  Supern.  disp.  ult.  sect.  2.  num.  22.), 
ait:  «  Sciendum  est  sententiam  quae  talem  gratiam  (qualitatem 
plivsice  inhaerentem  et  permanentem)  admittit  semper  fuisse  in 
Ecclesia  apud  theologos  constantem.  »  Testimonium  Suarezii  supe¬ 
rius  dedimus  (n.  928.);  addere  hic  possumus  quod  testatur  (1.  6. 
c.  1.  n.4.),  ubi  ait:  «Assertio  est  communis  theologorum  et  certa.  » 

941.  V.  Ex  Ratione.  Nam  —  1)  Vera  justitia  ita  constituit  homi¬ 
nem  justum  apud  Deum,  ut  licet  ab  actuali  operatione  desistat, 
dummodo  non  peccet  graviter,  vere  justus  perseveret:  sunt  enim 
infantes  justi,  et  adulti  cum  dormiunt,  vel  nihil  operantur,  imo 
etiam  dum  venialiter  delinquunt.  Non  potest  autem  homo  ita  in 
justitia  perseverare,  nisi  perseveret  in  eo  forma  qua  justus  con¬ 
stituitur.  Sed  constituitur  justus  per  donum  aliquod  ipsi  intrin¬ 
sece  inhaerens,  ut  probavimus  (n.  899.  seqq.).  Ergo  donum  illud 
debet  in  ipsis  perseverare.  At  potestne  dici  in  infantibus,  aut  in 
adultis  sive  dormientibus  sive  venialiter  peccantibus,  perseverare 
influxum  gratiae  actualis,  quae  animam  fecundam  reddat? 

2)  Rationem  congruentiae  assignat  D.  Thomas  (1.  2.  q.  110. 

art.  2.),  dicens:  «  Non  est  conveniens  quod  Deus  minus  provideat 
his  quos  diligit  ad  supernaturale  bonum  habendum,  quam  crea¬ 
turis,  quas  diligit  ad  bonum  naturale  habendum.  Creaturis  autem 
naturalibus  sic  providet  ut  non  solum  moveat  eas  ad  actus  natu¬ 
rales,  sed  etiam  largiatur  eis  formas  et  virtutes  quasdam,  quae 
sunt  principia  actuum,  ut  secundum  seipsas  inclinentur  ad  huius- 
modi  motus;  et  sic  motus  quibus  a  Deo  moventur,  fiunt  creaturis 
connaturales  et  faciles,  secundum  illud  (Sap.  VIII.  1.):  ‘Et  dispo¬ 
nit  omnia  suaviter.’  Multo  igitur  magis  illis,  quos  movet  ad  con¬ 
sequendum  bonum  supernaturale  aeternum,  infundit  aliquas  formas 
seu  qualitates  supernaturales,  secundum  quas  suaviter  et  prompte 
ab  ipso  moveantur  ad  bonum  aeternum  consequendum;  et  sic  donum 
gratiae  qualitas  quaedam  est...  dicitur  agere  in  animam,  non  per 
modum  causae  efficientis,  sed  per  modum  causae  formalis,  sicut 
albedo  facit  album,  et  justitia  justum.  » — Cf.  Suarez  (de  Gratia, 
lib.  6.  cap.  1.);  Bellarminum  (de  Grat.  et  Lib.  Arbitr.  lib.  1.  cc. 
3.  4.;  et  de  Justif.  1.  1.  cc.  15.  16.). 

942.  Dices :  Concil.  Tridentinum  nullibi  expresse  definit,  gratiam 
justificantem  esse  donum  'physice  permanens;  id  ergo  solum  per 
varias  consequentias  ex  definitis  deducitur. 

Respondetur — 1)  cum  Suarez  (loc.  cit.  cap.  3.  n.  10.):  «  Non 
deesse  theologos  graves,  qui  conclusionem  ex  principiis  fidei  per 
evidentem  consequentiam  deductam  censeant  esse  de  fide.  Quae 
controversia,  licet  speculative  non  immerito  disputetur,  in  prin¬ 
cipio  primae  partis,  et  in  tractatione  de  Fide;  quod  vero  praxim 
spectat,  parum,  aut  nihil  refert,  quia  re  vera  moralis  obligatio 
credendi  eadem  est,  et  pertinax  in  illo  errore  haereticus  censendus 
esset.  » 

2)  «  Dico  »,  addit  (ibid .),  «  tamen,  in  praesenti  nos  non  colligere 
hanc  veritatem  ex  Concilio  per  illationes,  vel  consequentias,  sed 
ex  vi  verborum  ejus;  utimur  autem  discursu,  et  illationibus  ad 
explicandum  sensum  Concilii,  et  expressam  definitionem  ejus,  et 
hoc  non  excludit  certitudinem  definitionis  fidei.  » 

3)  «  Plura  definiunt  Concilia  »,  inquit  Ripalda  (1.  cit.  n.  33), 
«  quoad  rem  significatam  per  vocem,  quin  utantur  voce  schola¬ 
stica  rem  illam  significante,  ut  de  Christo  reipsa  definitur  esse 
animal  rationale,  cum  definitur  esse  homo;  et  de  ipsa  gratia  ju- 

stificante  esse  supernaturalem,  et  accidens,  cum  deficitur  esse  in¬ 
haerens  et  infusa  aDeo,  licet  Concilia  non  utantur  vocibus  ‘animalis 
rationalis,  supernaturalis  et  accidentis’  ». 

4)  Denique  proposita  objectio  ad  summum  probaret  hanc  pri¬ 
mam  partem  thesis  non  esse  proprie  de  Fide.  Sed  ita  saltem  cum 
fidei  doctrina  cohaeret,  ut  sine  errore  et  temeritate  negari  haud 
possit:  hoc  nobis  sufficit. 

943.  Proh.  2d*  pars.  I.  «  Definitiones  fidei  »,  inquit  Suarez,  «  ac¬ 
cipiendae  sunt  secundum  propriam  significationem,  quam  verba 
definitionis  habent,  secundum  communem  usum  Ecclesiae,  et  Do¬ 
ctorum  ejus  intelligentiam.  At  vero  cum  Concilium  dicit,  remis¬ 
sionem  peccatorum,  fieri  cum  interna  hominis  renovatione  per 
voluntariam  susceptionem  gratiae  et  donorum;  certe  nomine  gra¬ 
tiae  et  donorum  intelligit,  sicut  intelliguntur  ab  Ecclesia,  virtu¬ 
tes  et  formas  superioris  ordinis  animae  inditas.  Quae  in  specie 
postea  explicantur  nominibus  ‘fidei,  spei  et  caritatis’,  quae  verba 
esse  intelligenda  de  fide,  spe  et  caritate  distinctis  ab  actibus,  su¬ 
pra  ostendimus;  nemo  autem  [si  Vincentium  excipias]  per  has  vo¬ 
ces  intellexit  hactenus  modos  aliquos  identificatos  cum  voluntate 
vel  intellectu  sed  proprias  formas,  et  virtutes,  quae  sint  princi¬ 
pia  talium  actuum.  De  his  ergo  loquitur  Concilium.  » — Vide  Sua¬ 
rez  (1.  7.  c.  15.  n.  8.). 

944.  II.  Quod  habet  intrinsecum,  realem  et  positivum  efiectum 
superantem  quamcumque  animae  exigentiam,  nequit  cum  illa  rea- 
liter  identificari.  Atqui  gratia  sanctificans  habet  hujusmodi  efie¬ 
ctum;  siquidem  nos  facit  vere  et  intrinsece  divinae  consortes  na¬ 
turae,  Deo  gratos,  filios  Dei  adoptivos:  quae  omnia  sunt  ordinis 
divini  et  cujuscumque  creatae  substantiae  exigentiam  superant. 
Ergo.— Unde  merito  ait  Suarez  (loc.  cit.  n.  7.):  «  Ut  si  quis  di¬ 
ceret  posse  Deum  facere,  ut  expellantur  tenebrae  ab  aere  sine  lu¬ 
mine  per  immutationem  aeris,  secundum  aliquem  modum  illi  iden¬ 
tificatum,  qui  verbis  dici,  aut  explicari,  aut  mente  concipi  pro¬ 
fecto  non  potest.  Item  fieri  non  potest,  nec  intelligi,  quod  anima 
in  substantia  sua  immutetur  supernaturaliter  ,  et  fiat  particeps 
divinae  naturae  sine  additione  alicujus  propriae  formae,  realiter,  ab 

illa  distinctae,  per  solum  modum  aliquem  illi  realiter  identifi¬ 
catum.  » 

945.  III.  Gratia  sanctificans  tribuit  nobis  novum  esse,  et  ve- 
luti  novam  naturam;  per  eam  enim  efficimur  divinae  consortes  na¬ 
turae,  filii  Dei,  per  ipsam  deificamur.  Nova  autem  natura  est  no¬ 
vum  operationis  principium  remotum,  quod  exigit  novas  faculta¬ 
tes,  per  quas  proxime  exercet  operationes  suas.  Novum  autem 
esse,  quod  per  gratiam  sanctificantem  acquirimus,  est  supernatu- 
rale;  ergo  ea  est  principium  remotum  actionum  supernaturalium. 
At,  si  ea  consisteret  in  modo  aliquo  identificato  cum  animae  sub¬ 
stantia,  haec  haberet  virtutem  efficiendi  actus  supernaturales,  et 
modus  ille  ad  summum  esset  conditio  requisita,  ut  anima  posset 
virtutem  suam  exerere:  quod  sane  repugnat.  Huc  ergo  faciunt  cum 
proportione  ea  quae  diximus  (n.  152.  not.). — Sed  liaec  pars  thesis 
ex  sequenti  confirmabitur. 

946.  Proh.  3tia  pars.  I.  Mens  Concil.  Trid.  optime  intelligitur 
ex  Catechismo  iussu  S.  Pii  Y.  edito.  Atqui  ibi  in  tractatu  De  Ba¬ 
ptismo  (n.  50.)  legitur:  «  Est  autem  gratia,  quemadmodum  Tri- 
dent.  Synod.  ab  omnibus  credendum  poena  anathematis  proposita 
decrevit,  non  solum  per  quam  peccatorum  fit  remissio,  sed  divi¬ 
na  qualitas  in  anima  inhaerens ,  ac  veluti  splendor  quidam  et 
lux,  quae  animarum  nostrarum  maculas  omnes  delet,  ipsasque  ani¬ 
mas  pulchriores  et  splendidiores  reddit. »  Moxque  (n.  52.),  subjun¬ 
git:  «  Quae  [gratia]  nos  ad  omnia  Christianae  pietatis  officia  habi¬ 
les  reddit. » 

947.  II.  Unica  adversariorum  ratio  negandi  ,  gratiam  sanctifi¬ 
cantem  esse  qualitatem  inhaerentem  per  modum  habitus,  est  quia 
non  agnoscunt  accidentia  realiter  a  substantia  distincta  (n.  934.). 
Unde  contra  ipsos  ita  ratiocinari  possumus:  Donum  reale  ac  phy¬ 
sicum,  a  substantia  animae  ejusque  potentiis  realiter  distinctum, 
vel  substantia  est  vel  accidens.  Atqui  gratia  sanctificans,  quae  ut 
vidimus,  est  donum  physicum  ab  anima  realiter  distinctum,  non 
est  substantia.  Non  enim  est  substantia  increata;  quia  tunc  homo 
formaliter  justificaretur  justitia  qua  Deus  justus  est,  contra  defi- 
nitionem  Tridentini:  non  creata ;  quia  substantia  creata  superna- 
turalis  repugnat  (cf.  De  Deo  Creante,  n.  718.  seqq.).  Unde  Divus 

Thomas  (1.  2.  q.  110.  art.  2.  ad  2.),  ait:  «  Omnis  substantia  vel 
est  ipsa  natura  rei,  cuius  est  substantia,  vel  est  pars  naturae;  se¬ 
cundum  quem  modum  materia  vel  forma  substantia  dicitur.  Et 
quia  gratia  est  supra  naturam  humanam,  non  potest  esse  quod  sit 
substantia  aut  forma  substantialis  ;  sed  est  forma  accidentalis 
ipsius  animae.  Id  enim  quod  substantialiter  est  in  Deo,  accidenta- 
liter  fit  in  anima  participante  divinam  bonitatem.  » 

948.  III.  Pariter  ratio  completa  accidentis  in  eo  consistit,  ut 
sit  aliquid  alteri  inhaerens.  Atqui  Cone.  Trid.  tum  cap.  7.  tum 
can.  11.  sess.  6.  declarat  quod  gratia  et  caritas  inhaeret  illis  qui 
justificantur  (n.  800.).  Ergo. 

949.  Dices  1 Idem  Concilium  (sess.  6.  de  Pecc.  Orig.  n.  3.), 
dicit,  quod  peccatum  originale  propagatione  «  non  imitatione  trans¬ 
fusum  omnibus  inest  unicuique  proprium  »;  at  ex  illo  verbo  inest 
non  colligitur  peccatum  originale  esse  accidens  seu  qualitatem;  sed 
solum  esse  unicuique  intrinsecum.  Ergo. 

Respondetur ,  significationem  illius  verbi  inesse,  inhaerere ,  in- 
telligendam  esse  juxta  naturam  rei,  de  qua  agitur.  Jamvero  — 
1)  cum  sermo  est  de  peccato  originali,  quod  consistit  in  priva¬ 
tione  justitiae  originalis  (ipsum  Concilium  declarat  peccatum  esse 
mortem  animoe,  adeoque  privationem  gratiae  sanctificantis),  ver¬ 
bum  inesse  non  potest  significare  naturam  accidentis,  quod  est 
quid  positivum.  At  gratia  sanctificans  est  quid  positivum:  et  ideo 
admittit  verbum  inhaeret  cum  proprietate,  id  est,  ut  significet  es¬ 
sentiam  accidentis.  «  Manifestum  est  discrimen  »  inquit  Ripalda 
(de  Ente  Supernat.  disp.  ult.  n.  12.),  «  inter  justitiam  et  originale 
peccatum.  Nam  peccatum  originale  communi  omnium  confessione 
non  est  quid  physicum,  sed  morale.  Gratia  vero  justificans,  sup¬ 
posita  a  Concilio  sub  nomine  caritatis ,  communi  existimatione 
est  quid  physicum  et  non  morale;  ac  proinde  cum  a  Concilio  de¬ 
finitur  inhsesio  peccati  originalis,  intelligitur  inhsesio  moralis  et 
non  physica.  Inhaerentia  vero  justitia?  interpretanda  est  physica 
et  non  moralis.  »  —  2)  Recte  addunt  Wirceburgenses  (n.  403.): 
«  Disparitas  est;  quia  praeter  jam  dicta  peccatum  habituale ,  mo- 
raliter  spectatum  non  fit  novorum  actuum  principium,  quos  na¬ 
tura  ex  se  elicere  nequeat:  gratia  autem  est  novum  saltem  ra- 

dicale  principium  operationum  supernaturalium;  quod  utique  de¬ 
bet  esse  physicum.  » 

950.  Dices  II.:  Intentum  Concilii  non  erat  definire  quod  gratia 
sit  qualitas  et  habitus ;  sed  solum  quod  sit  donum  intrinsecum 
nobis,  non  vero  favor  extrinsecus  Dei:  unde  a  vocibus  habitus  et 
qualitatis  abstinuit. 

Respondetur:  1)  Scopus  Concilii  erat  statuere  inhaerentem  gra¬ 
tiam,  quam  Catholici  communiter  fatebantur  et  inficiabantur  hae¬ 
retici:  quae  ut  nuper  dicebamus,  habitualis  erat. — 2)  Saepe  Con¬ 
cilia,  occasione  repellendi  aliquem  errorem,  definiunt  plura  quae 
in  eam  rem  credenda  sunt  (cf.  Ripalda,  1.  c.  n.  33.). — 3)  Voces 
habitus  et  qualitatis  adhibentur  a  Concilio  Viennensi  et  a  Catechi- 
smo  Romano:  quomodo  cum  his  cohaeret  repugnantia  accidentis, 
quam  adversarii  adstruunt? — 4)  Imo  Card.  Pallavicini  (Hist.  Cone. 
Trid.  1.  8.  c.  14.  n.  3.),  refert: «  Denique  observare  par  est,  mentem 
Concilii  fuisse  statuere  speciatim  habitum  infusum  justitiae,  et  non 
generatim  meram  internam  justitiam,  nihil  definiendo,  eane  sit  actus 
an  habitus,  uti  placuit  Gabr.  Vasquez.  Quod  exploratum  mihi  fit: 
quoniam  quibusdam  postulantibus,  ut  expressius  declararetur,  fieri 
justitiam  per  habitum  infusum,  delecti  Patres  ad  id  responderunt: 
Id  satis  explicari  per  vocem  inhaeret ,  quae  stabilitatem  signifi¬ 
cat,  et  habitibus  non  actibus  congruit.  » — 5)  Denique  id  ad  sum¬ 
mum  probaret  non  esse  de  Fide ,  quod  gratia  justificans  est  qua¬ 
litas  inhaerens  et  permanens  per  modum  habitus;  at  quis  potest 
sententiam  tam  clare  ex  fidei  definitionibus  deductam,  communi 
sensui  Ecclesiae  et  Doctorum  tam  consonam,  pro  libito  in  dubium 
revocare? — Cf.,  si  lubet,  Suarez  (de  Gratia,  1.  6.  c.  1-3.). 

ARTICULUS  QUINTUS 

An,  et  quomodo  Gratia  Sanctificans  ab  Habitu  Caritatis 

Distinguatur. 


§  i. 


Exponitur  Status  Quaestionis. 

951.  Omissa  tum  sententia  eorum,  qui  formalem  distinctionem, 
mediam  inter  realem  et  virtualem  ,  admittentes  ,  statuunt  for - 
malern  esse  distinctionem  inter  gratiam  et  caritatem;  tum  sin¬ 
gulari  opinione  Durandi,  qui  nullam,  ne  rationis  quidem  distin¬ 
ctionem  inter  illas  agnoscit;  dicendum  est  imprimis  satis  consta¬ 
re  et  communiter  admitti  caritatem  a  gratia  saltem  ratione  di¬ 
stingui  per  respectum  ad  diversos  effectus.  Qua  parte  enim  caritas 
(si  a  gratia  realiter  non  distinguatur)  subjectum  respicit,  atque 
hominem  ipsum,  in  quo  inest,  exornat  Deoque  gratum  et  amabi¬ 
lem  reddit,  gratia  nominatur;  qua  parte  vero  respicit  opus,  et 
voluntatem  promptam  reddit  ad  Deum  super  omnia  diligendum, 
dicitur  caritas.  Hinc  D.  Tliomas  (1.  2.  q.  110.  art.  3.),  ita  po¬ 
nit  quaestionem:  «  Quidam  posuerunt  idem  esse  gratiam  et  virtu¬ 
tem  secundum  essentiam,  sed  differre  solum  secundum  rationem; 
ut  gratia  dicatur,  secundum  quod  facit  hominem  Deo  gratum, 
vel  secundum  quod  gratis  datur;  virtus  autem,  secundum  quod 
perficit  ad  bene  operandum.  » 

952.  Tota  igitur  controversia  est,  utrum  sola  rationis  distin- 

✓ 

ctio,  an  potius  distinctio  realis  inter  gratiam  et  caritatem  ad¬ 
mittenda  sit.  Sententia  negans  hanc  realem  distinctionem  tradi¬ 
tur  cum  multis  aliis  a  Bellarmino  (de  Grat.  et  Lib.  Arb.l.  1.  c.6.); 
affirmantem  vero  docet  D.  Thomas  ,  Suarez  ,  Valentia  ,  Ripalda 
cum  pluribus  aliis.  Admissa  probabilitate  primae  sententiae,  alte¬ 
ram  praeferendam  censemus  ,  tum  quia  a  pluribus,  et  gravibus 
theologis  recepta  est,  tum  etiam  quia  est  satis  conformis  Scri¬ 
pturis,  et  Patribus,  tum  denique  quia  magis  commendat  divinam 

gratiam,  meliusque  totum  ordinem  supernaturalium  perfectionum 
declarat. 

953.  Antequam  D.  Thomie  sententiam  adstruamus,  prmstat  il¬ 
lam  breviter  exponere:  quod  praestamus  ex  Suarezio,  fere  ad  ver¬ 
bum  excribentes  praecipua  ex  multis,  quae  habet  (de  Gratia,  lib.  6. 
cap.  11-13.):  «  Itaque  nomine  gratiae  sanctificantis  intelligimus 
formam  quamdam,  accidentalem  quidem  in  se,  quia  infunditur 
animae,  et  illi  inhaeret;  comparatione  autem  aliarum  virtutum 
infusarum  se  habentem  ad  modum  formae  substantialis,  quia  non 
datur  tamquam  principium  proximum  alicujus  determinatae  ope¬ 
rationis,  sed  ad  dandum  animae  esse  quoddam  divinum.  Unde  per 
hanc  formam  participatur  natura  divina,  non  prout  est*  intelle¬ 
ctus,  vel  voluntas,  vel  aliud  attributum,  quod  sit  operatio,  vel 
principium  proximum  operandi;  sed  prout  est  essentia  quaedam, 
et  natura  super  omnem  naturam  substantialem  creatam  et  crea¬ 
bilem.  Unde  fit,  ut  sicut  natura  divina  secundum  rationem  est 
quasi  radix  intellectus,  et  voluntatis  divinae;  ita  haec  forma  sit 
quasi  radix  secundum  rem  infusarum  virtutum,  etiam  caritatis. 
Et  hinc  tandem  fit,  ut  per  hanc  formam  primo  deificetur  anima, 
et  consequenter  ex  vi  ejus  connaturaliter  expellatur  peccatum, 
ac  denique  ratione  illius  debeantur  deificae  operationes  usque  ad 
visionem  beatam  suo  tempore  obtinendam.  » 

954.  Hinc  D.  Thomas  (1.  1.  2.  q.  110.  art.  4.  c.),  ait:  «  Sicut 
enim  per  potentiam  intellectivam  homo  participat  cognitionem 
divinam  per  virtutem  fidei,  et  secundum  potentiam  voluntatis  amo¬ 
rem  divinum  per  virtutem  caritatis;  ita  etiam  per  naturam  ani¬ 
mae  participat  secundum  quamdam  similitudinem  naturam  divi¬ 
nam  per  quamdam  regenerationem,  sive  recreationem.  »  Et  (ad.  1.): 
«  Sicut  ab  essentia  animae  effluunt  ejus  potentiae  quae  sunt  ope¬ 
rum  principia,  ita  etiam  ab  ipsa  gratia  effluunt  virtutes  in  poten¬ 
tias  animae,  per  quas  potentiae  moventur  ad  actus.  » 

955.  Quod  ut  clarius  innotescat,  juverit  animadvertere  sententiam 
de  distinctione  reali  inter  animam  ejusque  facultates ;  identitas 
enim  subjecti  non  est  argumentum  identitatis  inter  formas  et  qua¬ 
litates  illud  afficientes,  si  aliunde  in  eis  appareat  sufficiens  ratio 
distinctionis:  hinc  caritas  et  spes  sunt  in  eadem  voluntate,  et  in¬ 
ter  se  distinguuntur  realiter.  Nihilominus  ,  supposita  opinione, 

quam,  post  D.  Thomam,  veram  cum  Suarez  (de  Gratia,  lib.  6. 
cap.  12.  n.  15)  censemus,  nempe  facultates,  ideoque  voluntatem 
realiter  ab  anima  distingui,  aperte  sequitur  distinctio  realis  in¬ 
ter  gratiam  et  caritatem;  nam  quae  sunt  in  subjectis  realiter  di¬ 
stinctis,  realiter  inter  se  distingui  necesse  est. 

956.  Jamvero,  uti  docet  D.  Thomas  (1.  2.  q.  110.  a.  4.),  «  si 
gratia  sit  idem  quod  virtus,  necesse  est  quod  sit  in  potentia  ani¬ 
mae  sicut  in  subjecto;  nam  potentia  animae  est  proprium  subje¬ 
ctum  virtutis,  ut  supra  dictum  est  (q.  56.  a.  1.).  Si  autem  gra¬ 
tia  dilfert  a  virtute,  non  potest  dici  quod  potentia  animae  sit  gra¬ 
tiae  subjectum,  quia  omnis  perfectio  potentiae  animae  habet  ratio¬ 
nem  virtutis,  ut  supra  dictum  est  (art.  1.  q.  55.  et  56.).  Unde 
relinquitur  quod  gratia,  sicut  est  prius  virtute,  ita  habeat  sub¬ 
jectum  prius  potentiis  animae,  ita  scilicet  quod  sit  in  essentia  ani¬ 
mae.  »  Revera  illapsus  Dei  in  animam  ,  quae  justificatur  ,  ut  sit 
completus,  debet  fieri  non  solum  in  potentiis,  sed  etiam  in  essen¬ 
tia  et  substantia  animae,  ita  ut  non  solum  potentiae,  sed  ipsa  ani¬ 
ma  deificetur ,  atque  in  ipsa  et  non  solum  in  ejus  potentiis,  in¬ 
cipiat  esse  Spiritus  Sanctus.  Per  gratiam  ergo  sanctificantem  im¬ 
mediate  in  anima  recepta  bene  intelligitur  illud  «  qui  adhaeret 
Deo,  unus  Spiritus  fit  cum  eo  »,  utique  per  specialem  unionem 
inter  Deum  et  animam  ipsam. 

957.  Ex  his  plane  colligitur  tum  ratio  veluti  radicalis  distin¬ 
ctionis  realis  inter  gratiam  et  caritatem,  tum  verum  sanctifican¬ 
tis  gratiae  munus.  Etenim  habitus  qui  immediate  afficiunt  poten¬ 
tias  perficiunt  eas  juxta  modum  earum,  nimirum  juvando  et  in¬ 
clinando  unamquamque  potentiam  ad  suum  actum  ,  et  objectum 
sibi  proportionatum.  Perfectio  enim  commensuratur  perfec tibili; 
potentia  autem,  quae  est  perfectibilis  per  habitus,  totum  suum  esse 
habet  in  ordine  ad  suos  actus,  suumque  particulare  objectum; 
ergo  tantum  illi  habitus  qui  ad  operandum  proxime  ordinantur, 
in  potentiis  recipiuntur.  At  vero  gratia  in  primis  est  forma  ab¬ 
soluta,  quae  immediate  ad  nullum  actum  vel  objectum  dicit  ha¬ 
bitudinem,  sed  solum  ad  dandum  quoddam  esse  divinum;  ergo  ex 
hac  parte  non  est  apta  ad  perficiendam  potentiam.  Deinde  est 
veluti  universalis  forma,  cui  non  minus  debentur  perfectiones  in¬ 
tellectus,  quam  voluntatis;  ergo  de  se  abstrahit  ab  utraque  po- 

tentia;  ergo  in  neutra  illarum  collocari  debet,  sed  in  essentia. 
Praeterea  gratia  est  formalis  terminus  regenerationis  hominis, 
et  fundamentum  filiationis  Dei  adoptivae,  quatenus  est  peculiaris 
participatio  divinae  naturae,  ut  dicemus;  ergo  immediate  respicit 
naturam,  seu  essentiam  et  substantiam  animae. 

958.  His  ergo  rite  constitutis  — 

§  II. 

Solvitur  Proposita  Quaestio. 

Prop.  XXXI. —  Gratia  sanctificans  non  virtualiter  tantum , 
sed  probabilius  realiter  ab  habitu  caritatis  distinguitur;  scili~ 
cet  velut  primaria  forma,  nobis  esse  supernaturale  ac  divinum 
communicans,  a  proprietate  seu  facultate  ad  actus  ejus  novi 
esse  proprios  ordinata,  eidemque ,  sicut  ceterae  virtutes  infu¬ 
sce,  conn at ur aliter  debita. 

959.  Prob.  I.  Clemens  Y.  in  Concil.  Viennensi,  uti  probabilius 
docuit,  per  baptismum,  etiam  infantibus,  infundi  «  informantem 
gratiam  et  virtutes:  »  tum  ipse  autem,  tum  Innocentius  I.  id  uti 
jam  receptum  in  Ecclesia  pro  adultis  supponebant  (n.  924.  seq.). 
Distinguunt  ergo  virtutes  a  gratia  informante:  caritas  autem  est 
una  ex  virtutibus. — Cone.  Tridentinum  (sess.  6.  c.  7.)  dicens,  quod 
«justificatio  non  est  sola  peccatorum  remissio,  sed  et  sanctificatio 
et  renovatio  interioris  hominis  per  voluntariam  susceptionem  gra¬ 
tiae  et  donorum  »,  non  obscure  gratiam  a  donis  distinxit;  loquitur 
autem  de  donis  illis  quae  postea  in  eodem  cap.  recenset,  ac  dicit 
hominem  in  justificatione  simul  ea  accipere,  id  est,  de  fide,  spe 
et  caritate.  Similiter  (can.  11.)  anathema  dicit  asserentibus  ju¬ 
stificationem  fieri  sola  remissione  peccatorum,  «  exclusa  gratia 
et  caritate.  »  Videtur  ergo  unam  ab  altera  distinguere. — Cathe- 
chismus  Trid.,  de  baptismo,  postquam  dixisset  gratiam  infundi, 
quam  «  splendorem  quemdam  et  lucem  appellat »,  subjungit  (n.  51.): 
«  Huic  autem  additur  nobilissimus  omnium  virtutum  comitatus, 
quae  in  animam  cum  gratia  divinitus  infunduntur.  » — Denique  Con¬ 
cilium  Moguntinum  (cap.  7.  de  Justificat.):  «  Cum  venia  peccato- 

rum  homo  etiam  Dei  gratiam,  et  per  Spiritum  Sanctum  una  cum 
fide  simul  caritatem  in  corde  diffusam ,  ac  spem  accipit.  »  Ubi 
clare  gratiam  a  tribus  virtutibus  distinguit.  Quod  si  velis  Con¬ 
cilia  hac  in  re  noluisse  quidpiam  decernere,  sed  opiniones  theo¬ 
logorum  probabiles  relinquere;  negari  tamen  non  potest  senten¬ 
tiae  nostrae  his  testimoniis  magis  favere,  non  quia  eam  definiant, 
sed  quia  supponant. 

960.  II.  Conveniunt  adversarii,  dari  aliquam  quasi  primam  for¬ 
mam  nobis  communicantem  esse  divinum,  cui  cetera  debeantur; 
atqui  illa  prima  forma  nequit  constitui  in  caritate.  Ergo  erit 
alia  a  caritate  distincta,  nempe  gratia  sanctificans. 

Proh,  min . — 1)  Caritas  est  virtus  proxime  operativa,  et  ideo 
supponere  debet  esse  divinum,  cui  sit  connaturalis  talis  diligendi 
modus.  Omnis  enim  appetitus  sequitur  aliquam  formam  ;  caritas 
autem  est  veluti  quidam  appetitus  superioris  ordinis  ;  ergo  sup¬ 
ponit  priorem  formam  dantem  esse  divinum,  cui  talis  modus  aman¬ 
di  proportionatus  et 'connaturalis  est. 

2)  Virtutes  supernaturales  non  tantum  perficiunt  voluntatem 
sed  etiam  intellectum,  qui  prior  potentia  est.  Ergo  prima  per¬ 
fectio  illius  ordinis,  in  qua  ceterae  connectantur,  et  ratione  cujus 
debeantur,  non  est  perfectio  solius  voluntatis,  sed  altiorem  for¬ 
mam  esse  necesse  est. 

3)  Sane  dum  justificamur,  consortes  efficimur  divinae  naturae, 
participes  vitae  divinae,  filii  Dei.  At  haec  non  praestat  caritas, 
praecise  ut  caritas;  ita  enim,  uti  recte  advertunt  Wirceburgen- 
ses  (n.  404.),  «  solum  dicit  virtutem,  quae  elevat  voluntatem  ad 
dilectionem  Dei  propter  se,  ut  habitus  fidei  elevat  ad  actus  fidei 
supernaturales:  sed  hoc  ex  suo  conceptu  non  dicit  facere  sanctum, 
participem  divinae  naturae...  filium  Dei...  quia,  quod  hominem  fa¬ 
cit  potentem,  ut  diligat  regem  propter  se,  non  facit  hoc  ipso  eum 
dignum,  ut  a  rege  amicabiliter  diligatur  et  in  filium  adoptetur. » 

Hinc  merito  concludit  D.  Thomas  (de  Verit.  q.  27.  a.  2.):  «Et 
ideo  sicut  in  rebus  naturalibus  est  aliud  natura  ipsa  ,  quam  in¬ 
clinatio  naturae  et  ejus  motus  ,  vel  operatio;  ita  et  in  gratuitis 
est  aliud  gratia  a  caritate  et  ceteris  virtutibus.  Et  quod  haec 
comparatio  sit  recte  accepta,  patet  per  Dionjs.  (in  cap.  2.  Coelest. 
Hierarch.)  ubi  dicit,  quod  non  potest  aliquis  habere  spiritualem 

operationem,  nisi  prius  esse  spirituale  accipiat:  sicut  nec  opera¬ 
tionem  alicujus  naturas,  nisi  prius  habeat  esse  in  natura  illa.  » 
Yerba  S.  Dionjsii  refert  et  praeclare  exponit  Sylvius  (in  1.  2» 
q.  110.  a.  3.),  dicens:  «  Verba  S.  Dionysii  sic  habent:  ‘Sacrae  di¬ 
lectionis  ad  divina  mandata  facienda  principalis  omnino  progres¬ 
sus  est  secretissima  illa  et  ineffabilis  prorsus  operatio,  qua  di¬ 
vinus  in  nobis  status  efficitur’;  id  est,  praecipuus,  imo  principalis¬ 
simus  processus  sacrae  dilectionis  ad  divina  mandata  salutariter 
et  meritorie  implenda,  est  secretissima  et  prorsus  ineffabilis  ope¬ 
ratio  Dei,  qua  nobis  tribuit  esse  quoddam  spirituale  ac  divinum, 
efficimurque  divinae  consortes  naturae:  ‘Si  enim  divinus  hic  status 
divina  nativitas  est’:  sive,  cum  hujus  divini  esse  consecutio  sit 
divina  quaedam  generatio  seu  renascentia,  secundum  quam  spiri- 
tualiter  nascimur  et  in  filios  Dei  adoptamur;  ‘nequaquam  (sive, 
ut  alii  legunt,  nunquam .)  ille  aliquid  sciet  ex  iis  quae  a  Deo  re¬ 
velata  et  tradita  sunt,  neque  operabitur,  qui  neque  divinum  hunc 
statum  consecutus  est’;  hoc  est,  ille  qui  nondum  habet  istud  di¬ 
vinum  esse  (quod  quidem  per  gratiam  gratum  facientem  habetur) 
non  noscet  aliquid  eorum  quae  a  Deo  revelata  et  tradita  sunt, 
loquendo  de  cognitione  affectiva  et  per  caritatem  formata,  neque 
quicquam  operabitur  meritorium  ,  simpliciter  nimirum,  seu  de 
condigno.  ‘An  vero  nobis  quoque  ipsis,  nos  dicimus  prius  esse 
necessarium  humanae  vitae  statum’,  ut  sic  demum  humana  possi¬ 
mus  operari:  id  est,  nonne  et  nos  ipsi  in  rebus  humanis  dicimus 
quod  oportet  primo  habere  esse  humanum,  ut  possimus  operari 
actus  humanae  naturae  proprios  ?  ‘Quippe  quod  non  est,  id  neque 
motum  ullum,  neque  substantiam  omnino  habet;  quod  autem  quo¬ 
quo  pacto  est,  ea  solum  et  agit  et  patitur  quae  substantiae  sta¬ 
tusque  sui  sunt’.  Quasi  diceret,  id  quod  non  est,  nullum  habet 
motum,  nullam  operationem,  nullam  substantiam;  quod  autem  ali¬ 
quo  modo  est,  tantum  agit  ea  ac  patitur,  quae  sunt  secundum 
conditionem  suae  naturae  suive  status.  » 

961.  IU.  Rationi  consonum  est,  ut  Deus  non  minus  cumulate 
perficiat  naturam  in  ordine  supernaturali,  quam  in  naturali,  ser¬ 
vata  proportione;  sed  in  ordine  naturae  ita  rem  constituit,  ut  pri¬ 
mo  det  illi  substantialem  formam,  deinde  potentias  et  virtutes 
agendi,  tamquam  connexas  cum  forma,  et  in  ea  radicatas;  ergo 

simili  modo  debuit  natura  ad  divinum  ordinem  sublevari,  primo 
participando  divinam  naturam  per  gratiam  quasi  deificantem  ani¬ 
mam,  et  deinde  per  virtutes  operativas  ipsi  gratiae,  tamquam 
■essentiae,  et  radici  conjunctas.  Atque  in  idem  fere  redit  quod  au¬ 
divimus  a  D.  Thoma  (n.  641.);  nec  non  quod  habet  (1.  2.  q.  110. 
a.  3.),  ubi  scribit:  «  Virtus  uniuscujusque  rei  dicitur  in  ordine 
ad  aliquam  naturam  praeexistentem,  quando  scilicet  unumquod¬ 
que  sic  est  dispositum,  secundum  quod  congruit  suae  naturae.... 
Virtutes  autem  infusae  disponunt  homines  altiori  modo,  et  ad  al- 
tiorem  finem;  unde  etiam  oportet  quod  in  ordine  ad  aliquam  al- 
tiorem  naturam,  hoc  est,  in  ordine  ad  naturam  divinam  partici¬ 
patam,  quae  dicitur  lumen  gratiae,  secundum  quod  dicitur  (II. 
Pet.  I.  4.);  ‘Maxima  et  pretiosa  vobis  promissa  donavit,  ut  per 
haec  efficiamini  divinae  consortes  naturae’.  Et  secundum  acceptio¬ 
nem  hujusmodi  naturae  dicimur  regenerari  in  filios  Dei.  Sicut 
igitur  lumen  naturale  rationis  est  aliquid  praeter  virtutes  acqui¬ 
sitas,  quae  dicuntur  in  ordine  ad  ipsum  lumen  naturale;  ita  etiam 
ipsum  lumen  gratiae,  quod  est  participatio  divinae  naturae,  est 
aliquid  praeter  virtutes  infusas,  quae  a  lumine  illo  derivantur  et 
ad  illud  lumen  ordinantur:  unde  Apostolus  dicit  ad  Ephes.  (V.  8.): 
^Eratis  aliquando  tenebrae,  nunc  autem  lux  in  Domino  ,  ut  filii 
lucis  ambulate’.  » 

962.  IV.  Nunc  verosimilius  confirmari  potest  thesis  ex  Scri¬ 
ptura.  Nam — 1)  Scripturae  videntur  loqui  de  gratia  et  caritate, 
tamquam  de  donis  diversis.  Ita  dicitur  (II.  Cor.  XIII.  13.):  «  Gra¬ 
tia  D.  N.  J.  C.,  et  caritas  Dei,  et  communicatio  Sancti  Spiritus 
sit  cum  omnibus  vobis.  »  Et  (I.  Tim.  I.  24.):  «  Superabundavit 
gratia  Domini  nostri  cum  fide  et  dilectione.  »  Item  ad  Ephes. 
(VI.  23.  24.):  «  Pax  fratribus  et  caritas  cum  fide  a  Deo  Patre  et 
D.  N.  J.  C.;  gratia  cum  omnibus,  qui  diligunt  D.  N.  J.  C.  » 

2)  Dicitur  (Rom.  V.  5.):  «  Caritas  diffusa  est  in  cordibus  no¬ 
stris  per  Spiritum  Sanctum,  qui  datus  est  nobis.  »  Super  quae 
D.  Thom.  (de  Ver.  q.  27.  art.  2.):  «  Ergo  »,  inquit,  «  datio  Spiritus 
Sancti  praecedit  caritatem,  sicut  causa  effectum:  sed  Spiritus  San¬ 
ctus  datur  secundum  aliquod  donum  suum  ;  ergo  aliquod  donum 
•est  in  nobis,  quod  praecedit  caritatem  et  hoc  non  videtur  esse 
aliud,  quam  gratia;  ergo  gratia  est  aliud,  quam  caritas.  »  Idem 

confirmat  S.  Thomas  ,  tum  ibi,  tum  etiam  (1.  2.  q.  110.  a.  3.) 
inquiens:  «  Quia  S.  Augustinus  (lib.  de  Dono  Persev.  c.  16.),  di¬ 
cit,  quod  ‘gratia  praevenit  caritatem’.  »  Loqui  autem  Augustinum 
de  gratia,  quae  est  donum  habituale,  constat;  quia  loquitur  de 
gratia,  quae  est  etiam  in  parvulis:  sed  nihil  praecedit  seipsum; 
ergo  gratia  non  est  idem,  ac  caritas  (1). 

3)  Per  gratiam  sanctificantem,  filii  Dei  nominamur  et  sumus, 
atque  .efficimur  haeredes  regni  caelorum.  Sed  amor  per  se,  et  qua¬ 
tenus  talis  est,  constituit  amicum,  non  filium.  Unde  Paulus  di¬ 
cto  (Rom.  VIII.  17.)  subinfert:  «  Si  filii  et  haeredes  >>;  non  autem 
sic  inferre  posset:  si  amici;  ergo  haeredes.  Unde  caritati  et  amori 
non  respondet  gloria  ut  haereditas;  sed  respondere  poterit,  ut  co¬ 
rona,  quia  amor  Dei  meritorius  est,  cujus  principium  proximum 
est  caritas.  Ergo  gratia,  quae  constituit  hominem  filium  et  hae¬ 
redem,  est  alia  forma,  qua  participatur  divina  natura. 

963.  Scholion.  Ad  solvendas  difficultates  contra  hanc  proposi¬ 
tionem,  paucae  hae  animadversiones  sufficiunt.  I.  Arguunt  praeci¬ 
pue  ex  multis  Scripturae  et  Patrum  testimoniis  ,  in  quibus  effe¬ 
ctus  proprii  gratiae  sanctificantis  adscribuntur  caritati:  unde  con¬ 
cludunt,  gratiam  et  caritatem  esse  unum  eumdemque  habitum. 

Sed  respondetur:  1)  Plura  ex  illis  testimoniis  intelligi  possunt 
aut  debent  de  caritate  actuali :  haec  autem  ,  fatentibus  omnibus 
illis  cum  quibus  res  hic  agitur,  nequit  cum  gratia  sanctificante 
confundi.  Hinc  dicendum,  effectus  proprios  gratiae  tribui  quan¬ 
doque  caritati  actuali,  sed  non  eodem  genere  causalitatis;  eorum 
enim  gratia  sanctificans  est  causa  formalis,  caritas  causa  dispo - 

(1)  Supra  notavimus,  in  hoc  loco  (Rom.  V.  5.),  plures  nomine  caritatis  intel- 
ligere  gratiam  sanctificantem ,  seu  caritatem,  qua  nos  efficimur  diligibiles  et  grati 
Deo.  Ex  qua  interpretatione  minime  sequeretur ,  Spiritum  Sanctum  nobis  dari 
( nos  inhabitare )  priusquam  accipiamus  gratiam  sanctificantem,  quatenus  haec  per 
Spiritum  Sanctum  diffunditur  in  cordibus  nostris.  TJti  enim  advertit  S.  Augustinus 
(Epist.  105.  ad  Sixtum  n.  18.):  «Aliter  adjuvat  Spiritus  nondum  inhabitans,  ali¬ 
ter  inhabitans.  Nam  nondum  inhabitans  adiuvat  ut  sint  fideles ;  inhabitans  adju¬ 
vat  jam  fideles.  Itaque  purgat  et  justificat,  ut  purgatos  et  justificatos  inhabitet.  » 
Unde  etiam  Divus  Thomas  (1.  dist.  14.  q.  2.  art.  1.  solut.  2.),  docet  ex  parte 
recipientis  ratione  priorem  esse  receptionem  donorum  ut  dispositionem ;  et  solum 
ex  parte  finis  et  agentis  per  prius  recipimus  Spiritum  Sanctum,  quam  dona  ejus.  » 

sitiva,  Quae  responsio  confirmari  potest  ex  eo,  quod  nemo  hic 
identificaret  fidem  cum  gratia  sanctificante ;  et  tamen  effectus 
gratiae  tribuuntur  quandoque  fidei.  Ita  ex.  gr.,  dicitur  (Prov.  XV. 
27.):  «  Per  fidem  purgantur  peccata.  » — Sap.  (I.  2.):  «  Invenitur 
[Deus]  ab  his,  qui  non  tentant  illum:  apparet  autem  eis,  qui  fidem 
habent  in  illum.  » — Eccli.  (XLV.  4.)  habetur:  «  In  fide  et  lenitate 
ipsius  sanctum  fecit  illum,  et  elegit  eum  ex  omni  carne.» — I.  Joan. 
V.  1.):  «  Omnis,  qui  credit,  quoniam  Jesus  est  Christus,  ex  Deo 
natus  est,  »  etc. 

2)  Pro  testimoniis  vero,  in  quibus  agitur  de  caritate  habitua¬ 
li ,  duae  animadversiones  faciendae  sunt. — a)  Haec  caritas  numquam 
separatur  a  gratia  sanctificante;  ideoque  hujus  effectus  illi  tri¬ 
buuntur  propter  intimam  connexionem  ,  non  propter  identita¬ 
tem. — b)  Caritas  in  Scripturis  et  apud  Patres  non  unam  habet 
significationem.  «  Interdum  enim  »,  notat  Ripalda  (de  Ente  Supern. 
disp.  132.  sect.  3.  n.  155.),  «  significat  donum  creatum,  quo  nos 
diligimus  Deum,  scilicet  habitum  theologicum  caritatis.  Interdum 
donum,  quo  nos  sumus  cari  et  diligibiles  Deo,  scilicet  gratiam 
habitualem.  Quae  omnia  distinguuntur:  quia  effectus  formales  gra¬ 
tiae  justificantis  proprii,  qui  caritati  adscribuntur  ,  non  sunt  ac¬ 
cipiendi  proprii  caritatis,  quae  habitus  theologicus  est,  nosque 
Dei  dilectores  reddit,  de  quo  nunc  disserimus;  sed  caritatis  ab  illa 
distinctae,  quae  nos  efficit  caros  et  diligibiles  Deo  ,  scilicet  ,  gra¬ 
tiae  justificantis  quae  caritatis  nomine  in  Sacra  Scriptura  signi¬ 
ficatur.  » 

964.  II.  Arguunt  ex  Cone.  Trid.,  quod,  cum  dixisset  (sess.  6. 
cap.  7.)  unicam  esse  formalem  causam  nostrae  justificationis,  sub¬ 
dit:  Hominem  justificari  «  dum  caritas  Dei  diffunditur  in  cordi¬ 
bus  nostris  »;  et  paulo  infra:  «  In  ipsa  justificatione  cum  remis¬ 
sione  peccatorum  haec  omnia  simul  infusa  accipit  homo  per  Je- 
sum  Christum,  cui  inseritur,  fidem,  spem  et  caritatem.  Nam  fides, 
nisi  ad  eam  spes  accedat,  et  caritas  nec  unit  perfecte  cum  Chri¬ 
sto,  neque  corporis  ejus  vivum  membrum  efficit.  »  Ubi  numerans 
omnia  quae  nobis  justificatione  conferuntur,  nullam  gratiae  habi¬ 
tualis  mentionem  facit. 

Respondetur:  Fatentur  omnes  Cone.  Trid.  nihil  de  hac  re  defi¬ 
nivisse:  quid  vero  ex  illo  probabilius  desumi  arguendo  potest  di- 

ximus  (n.  959.),  ubi  interpretationem  nostram  auctoritate  Cone. 
Mogunt.  et  Catechismi  communivimns.  Ad  objecta  ergo  loca,  prae¬ 
ter  ea  quae  peti  possunt  ex  jam  datis  animadversionibus,  respon¬ 
demus  imprimis,  quod  particula  dum,  in  rigore  non  indicat  iden¬ 
titatem,  sed  connexionem  dumtaxat  vel  concomitantiam;  unde  so¬ 
lum  significatur,  quod  tunc,  quando  caritas  diffunditur,  homo  ju¬ 
stificatur;  minime  autem  significatur  quod  id  formaliter  fiat  per 
ipsam  caritatem.  Deinde  nec  vox  caritatis,  aut  ejus  hic  loci  usur¬ 
patio  est  ita  restricta,  ut  necessario  debeat  sumi  pro  virtute  et  ha¬ 
bitu  "caritatis;  cum  accipi  etiam  possit  pro  ipsa  gratia  seu  dono,  nos 
Deo  charos  faciente,  et  ex  divina  caritate  in  nos  collato.  Quamvis 
autem  daretur  Cone.  Trid.,  in  loco  objecto,  non  facere  mentionem 
de  gratia  nihil  inde  contra  nos  sequeretur;  alibi  enim  ejus  meminit, 
ut  vidimus,  nec  necesse  est  ut  semper  omnia  repetat.  Imo  dici  pot¬ 
est,  in  loco  etiam  objecto  fieri  implicitam  mentionem  gratiae  in 
illis  verbis  cum  remissione  'peccatorum ;  nam  peccata  formaliter 
non  remittuntur,  nisi  per  gratiam,  ut  dicitur  can.  11. 

965.  III.  Dicunt :  Si  gratia  sanctificans  re  distingueretur  a  ca¬ 
ritate,  posset,  de  potentia  saltem  absoluta  Dei,  ab  illa  separari. 
Atqui  id  videtur  impossibile:  nam  qui  decederet  cum  gratia,  sed 
sine  caritate,  vel  salvus  fieret,  contra  illud  Apostoli  (I.Cor.XIII.3.): 
«  Si  caritatem  non  habuero,  nihil  mihi  prodest  »;  vel  damnare¬ 
tur,  et  gratia  jam  non  esset  «  semen  gloriae  »  uti  dicitur  etiam 
in  Scriptura. 

Respondetur:  transmissa  maj.,  recte  notat  Sylvius  (in  1.  2. 
q.  110.  a.  3)  ad  proh,  min.:  «  Sicut  si  anima  poneretur  sine  suis 
potentiis,  homo  tali  anima  praeditus  esset  mutilus  et  imperfectus; 
ita  casu  illo  posito  quod  gratia  inesset  alicui  sine  caritate,  ipse 
esset  imperfectus  in  esse  seu  statu  supernaturali:  in  plenitudine 
enim  justitiae  sanctificantis  quae  habetur  in  hac  vita,  praeter  gra¬ 
tiam  includuntur  omnes  virtutes  theologicae,  sicut  in  plenitudine 
esse  hominis  naturalis,  praeter  animam  includuntur  potentiae  na¬ 
turales.  Ex  his 'consequenter  videtur  dicendum,  quod  his  qui  ha¬ 
beret  gratiamj  sine  caritate  habituali,  simpliciter  salvaretur;  quia 
in  quantum  filius  haberet  jus  adeundi  haereditatem  coelestem. 
Neque  refert  quod  sine  caritate  nemo  salvetur  ,  imo  nec  opera 
prosint  quae  penitus  sunt  sine  dilectione.  Hoc  enim  ideo  est,  quia 
Mazzella.  De  Gratia  Christi.  43 

juxta  consuetum  operationis  Dei  morem  is  qui  caritatem  non  ha¬ 
bet,  nec  gratiam,  nec  alia  ad  salutem  necessaria  habet.  Respi¬ 
cit  namque  scriptura  ad  ea  quae  secundum  ordinariam  Dei  poten¬ 
tiam  fiunt,  non  ad  ea  quae  in  casibus  plane  insolitis  et  inauditis 
fieri  possunt. » 

ARTICULUS  SEXTUS 

Utrum  in  Justificatione  Peccata  vere  Remittantur, 

et  quomodo? 

§  L 

Exponitur  Status  Quaestionis. 

966.  Hactenus  donum,  quo  formaliter  justi  constituimur,  dire¬ 
cte  in  seipso  consideravimus;  jam  ad  ejus  effectus  investigandos 
progredimur:  ita  ejusdem  etiam  natura  in  majori  luce  collocabi¬ 
tur.  Inter  effectus  autem  gratiae  sanctificantis  unus  est  veluti  ne - 
gativus,  qui  consistit  in  remotione  mali,  seu  expulsione  peccati; 
alii  sunt  positivi,  qui  aliquid  perfectionis  in  homine  ponunt:  a 
primo  incipimus. 

967.  Juverit  in  antecessum  haec  Ecclesiae  documenta  prae  ocu¬ 
lis  habere:  1)  Concil.  Trident.  (sess.  5.  can.  5.),  habet:  «  Si  quis, 
per  Jesu  Christi  gratiam,  quae  in  baptismate  confertur,  reatum 
originalis  peccati  remitti  negat,  aut  etiam  asserit  non  tolli  to¬ 
tum  id,  quod  veram  et  propriam  peccati  rationem  habet,  sed  il¬ 
lud  dicit  tantum  radi,  aut  non  imputari  ;  anathema  sit.  »  Quod 
vero  hic  dicitur  de  peccato  originali,  id  ipsum  dicendum  de  pec¬ 
catis  actualibus,  cum  eadem  sit  ratio;  solum  vero  memorat  Tri- 
dentina  Synodus  peccatum  originale  ad  mentem  Novatorum.  — 
2)  Unde  ipsum  Concilium  varias  exponens  differentias  inter  sa¬ 
cramentum  baptismi  et  poenitentiae,  remissionem  peccatorum  aeque 
utrique  tribuit.  Dicit  enim  (sess.  14.  cap.  2.):  «  Alius  est  praete¬ 
rea  baptismi,  alius  poenitentiae  fructus.  Per  baptismum  enim  Chri¬ 
stum  induentes,  nova  prorsus  in  illo  efficimur  creatura,  plenam 

et  integram  peccatorum  omnium  remissionem  consequentes;  ad 
quam  tamen  novitatem  et  integritatem  per  sacramentum  poeni¬ 
tentiae,  sine  magnis  nostris  fletibus  et  laboribus,  divina  id  exi¬ 
gente  justitia,  pervenire  nequaquam  possumus.  » — 3)  Hinc  etiam 
(sess.  6.  cap.  7,)  describens  justificationem  in  genere,  seu  prae¬ 
scindendo  a  medio  quo  acquiritur,  docet  quod  «justificatio...  non 
est  sola  peccatorum  remissio,  sed  et  sanctificatio...  unica  forma¬ 
lis  causa  est  justitia  Dei,  non  qua  ipse  justus  est,  sed  qua  nos 
justos  facit,  qua  videlicet  ab  eo  donati,  renovamur  spiritu  men¬ 
tis  nostrae;  et  non  modo  reputamur  ,  sed  vere  justi  nominamur 
et  sumus,  justitiam  in  nobis  recipientes  unusquisque  suam....  in 
hac  impii  justificatione,.,  per  Spiritum  Sanctum  caritas  Dei  dif¬ 
funditur  in  cordibus  eorum  qui  justificantur,  atque  ipsis  inhaeret, 
unde  in  ipsa  justificatione  cum  remissione  peccatorum  haec  omnia 
simul  infusa  accipit  homo  per  Jesum  Christum.  »-*-Cf.  quae  de¬ 
dimus  (n.  890.). 

968.  Ad  plenam  totius  doctrinae  intelligentiam  ,  tres  quaestio¬ 
nes  distinguamus  oportet:  1)  Utrum  in  justificatione  peccata  vere 
remittantur — 2)  Utrum  gratia  habitualis,  quae  in  justificatione  in¬ 
funditur,  sit  semper  et  sola  causa  formalis  remissionis  peccato¬ 
rum — 3)  Utrum  ea  gratia,  ex  intrinseca  sua  natura,  et  quidem 
essentialiter  peccata  remittat. 

969.  Quoad  la,n  questionem,  recolendum  est,  Calvinum  docere 
(Inst.  1.  3.  c.  11.  §  22.)  in  justificatione  peccata  non  vere  tolli 
sed  tegi,  non  eradicari  sed  radi,  non  deleri  sed  operiri,  propter 
justitiam  Christi  nobis  imputatam:  ita  ut  peccata  dicantur  esse 
tecta,  quasi  a  Deo  non  videantur,  cum  ipsa  non  puniat,  et  rasa, 
quasi  non  appareant.  Hinc  (lib.  4.  Inst.  cap.  15.)  aperte  negat, 
per  baptismum  solvi  nos  a  peccato  originali.  Idem  docuerat  Lu- 
therus,  ut  constat  ex  art.  2.  ex  damnatis  a  Leone  X. — Cf.  quae 
supra  (n.  894.  seqq.)  diximus. 

970.  Contra  hunc  errorem  latae  fuerunt  definitiones  Cone.  Tri- 
dent.  Ut  tamen  Catholicae  doctrinae  sensus  clarius  percipiatur, 
simulque  praesentis  quaestionis  limites  praefiniantur  ,  haec  adno- 
tanda  sunt. 

1)  Dicitur  gratia  habitualis  removere  vel  peccata  commissa,  vel 
quae  in  futuro  tempore  committi  possunt  :  haec  autem  removet 

praesertim  conferendo  jus  ad  ea  auxilia,  quae  necessaria  sunt  ad 
peccata  vitanda  (n.  274.);  illa  vero  removet  animam  informan¬ 
do.  Hic  agitur  solum  de  remotione  peccati  commissi. 

2)  Sub  peccato  autem  commisso  peccatum  etiam  contractum 
comprehendimus;  nam  commissum  proprie  dicitur  actuale,  seu 
personale  peccatum:  contractum  autem  originale  vocatur,  quia  non 
propria  voluntate  fit,  sed  origine  trahitur. 

3)  Actuale  vero  peccatum  rursus  dividitur  in  mortale,  et  ve¬ 
niale;  ex  quibus  illud  prius  cum  originali  convenit  in  essentiali 
culpa,  seu  macula  habituali,  et  in  oppositione  ad  gratiam,  et 
justitiam;  et  ideo  sub  absoluta  peccati  appellatione  utrumque 
comprehendimus:  nam  de  utriusque  exclusione  dicturi  sumus.  Pec¬ 
catum  autem  veniale  non  ita  opponitur  habituali  gratiae,  nec  per 
illam  formaliter  excluditur;  et  ideo  ejus  remissio  per  se  ad  prae¬ 
sentem  effectum  non  spectat. 

4)  Insuper  in  peccato  commisso  duo  sunt ,  scilicet  culpa,  et 
reatus  poenae;  utriusque  remissio  lit  per  gratiam,  principaliter  ta¬ 
men  remissio  culpae;  et  ideo  haec  praecipue  consideranda  est  in 
praesenti:  nam  remissio  poenae  magis  ad  materiam  de  satisfactio¬ 
ne  pertinent. 

971.  Quoad.  2da,n  quaestionem,  ut  ejus  sensus  intelligatur,  ad- 
notamus:  1)  In  parvulo,  qui  baptizatur  ante  usum  rationis,  negat 
nemo  formam  ipsum  a  peccato  originali  mundantem  ,  et  justifi¬ 
cantem  esse  solam  gratiam  habitualem,  non  vero  actum  ullum, 
sive  contritionis,  sive  caritatis:  quia  infans  usu  rationis  carens 
tales  actus  eliciendi  capax  non  est. 

2)  In  adultis  vero  justificatio  contingere  potest  vel  per  realem 
susceptionem  Sacramenti  ,  vel  per  actum  contritionis  perfectae 
(eadem  est  ratio  de  caritate)  cum  voto  Sacramenti:  quando  autem 
quis  justificatur  per  realem  Sacramenti  susceptionem,  potest  ha¬ 
bere  vel  contritionem,  vel  attritionem,  quae,  ut  supponimus,  suf¬ 
ficit  ad  valide  et  cum  fructu  Sacramentum  suscipiendum. 

3)  Jamvero — a)  quando  justificatio  fit  per  Sacramentum  actu 
susceptum,  sed  cum  sola  attritione,  nemo  dubitat  formam  justifi¬ 
cantem  non  esse  donum  transiens:  tunc  enim  nullus  est  actus  in- 
compossibilis  cum  peccato. — b)  Quando  justificatio  fit  iterum  per 
Sacramentum  actu  susceptum,  sed  cum  contritione,  nullus  vide- 

tur  esse  qui  neget  infundi  donum  permanens  formaliter  justifi¬ 
cans;  dubitari  solum  posset  num  in  eo  casu  donum  illud  sit  for¬ 
ma  adaequata  justificationis;  videri  enim  posset  actum  contritio¬ 
nis  (donum  transiens)  esse  formam  partialem  justificationis  ejus¬ 
dem. — c)  Quando  denique  justificatio  contingit  solum  cum  voto 
Sacramenti,  quaeri  potest  utrum  infundatur  donum  permanens 
formaliter  justificans,  ita  ut  saltem  actus  contritionis  non  sit 
causa  formalis  adaequata;  et  utrum  supposita  infusione  illius  doni, 
actus  contritionis  sit  dicendus  causa  formalis  partialis. 

972.  Quando  ergo  quaeritur  «  Utrum  gratia  habitualis  sit  sem- 
per  et  sola  formalis  causa  remissionis  peccatorum  »;  sensus  quae¬ 
stionis  est:  «  Utrum  in  ullo  casu  actus  contritionis  aut  carita¬ 
tis  perfectae  haberi  possit  uti  causa  formalis ,  saltem  partialis 
remissionis  peccatorum.  »  Porro  haec  quaestio  finita  videri  potest, 
post  ea  quae  supra  (n.  837.  seqq.)  disputavimus  de  justificatione 
«  per  donum  physice  permanens  et  animae  inhaerens.  »  Yasquesio 
tamen  videtur  actus  contritionis  et  caritatis  in  se  vim  habere 
formaliter  justificandi:  etsi  vero,  addit,  certum  sit,  in  praesenti 
ordine,  quotquot  justificantur  recipere  gratiam  habitualem;  id 
tamen  de  fide  non  esse;  cum  ea,  quae  definita  sunt  de  gratia  in¬ 
haerente  intelligi  possint  de  actu  contritionis  et  caritatis,  in  his 
qui  ejus  sunt  capaces.  Imo  (3.  p.  tom.  1.  disput.  2.  cap.7.  num.  62.), 
scribit:  «  Memini  autem  contritionis;  quia  in  adulto,  qui  justifi¬ 
catur  extra  Sacramentum,  magis  certum  est,  eum  justificari  con¬ 
tritione,  quam  gratia  habituali  ,  ut  ostendimus  (1.  2.  disp.  203. 
c.  3.).  (1) — Haec  opinio  communiter  rejicitur;  imo  Suarez  (in  3. 

(1)  Suarez,  qui  diversa  Vasquezii  loca  comparavit,  ita  ejus  mentem  exponit: 
«  Notari  debet  quod  est  quaedam  opinio  affirmans  ,  quemdam  actum  justitiae  erga 
Deum  ,  nimirum  actum  dilectionis  Dei  super  omnia  ,  et  perfectam  contritionem  , 
quae  illam  includit,  essa  formam  ita  per  se  sufficientem  ad  expellendum  peccatum, 
ut  sola  sua  informatione  physica  peccatum  excludat ,  sine  alia  cooperatione ,  vel 
remissione  libera  Dei.  Quia  impossibile  est,  talem  actum  esse  in  homine  ,  et  pec¬ 
catum  non  excludi ,  ideoque  nulla  alia  remissio  necessaria  est.  Hanc  sententiam 
late  defendit  P.  Vasquez  (1.  2.  disp.  203.)  per  totam,  et  tamen  in  fine  suam  sen¬ 
tentiam  dupliciter  limitat,  cnm  ait,  se  solum  contendere ,  ‘esse  probabile  ,  contri¬ 
tionem  formatam  dilectione  Dei  super  omnia  ,  ex  se  tantae  virtutis  esse  ,  ut  sine 
gratia  habituali,  et  sine  novo  favore  ei  accidente,  nos  possit  justificare  de  poten¬ 
tia  absoluta,  si  separaretur  ab  habitu.’  In  quibus  verbis  nec  illam  simpliciter  affir- 

p.  tom.  1.  disp.  4.  sect.  8.),  censet  illam  esse  temerariam,  et  do¬ 
ctrinae  Tridentini  parum  consentaneam. 

973.  Quoad  3tiam  quaestionem,  notandum  est  'primo,  quod  Scoti 
opinio  esse  videtur  remissionem  peccati  solum  ex  lege  Dei  esse 
conjunctam  cum  gratiae  infusione,  ac  proinde  gratiam  non  expel¬ 
lere  formaliter  peccatum  ex  ipsa  rei  natura,  sed  ad  summum  ex 
institutione  Dei,  qui  decrevit  nulli  permanenti  in  statu  peccati 
illam  formam  infundere,  seu  ad  praesentiam  talis  formae  semper 
expellere  peccatum.  Ad  hanc  opinionem  accesserunt  aliqui  ,  di¬ 
centes  gratiae  habituali  inesse  quidem  ex  sua  natura  vim  expel¬ 
lendi  peccatum;  non  tamen  uti  causae  formali  'physicae  sed  mo¬ 
rali:  hinc  dicebant,  posita  infusione  illius  gratiae,  adhuc  requiri 
Dei  favorem,  scilicet  liberam  Dei  condonationem,  ut  sequatur  re¬ 
missio  peccati. — Cf.  Becanum  (de  Gratia  Hab.  c.  3.  q.  5.  n.  2. 
seq.). 

974.  Contrariam  tamen  sententiam  docet  D.  Thomas  (1.  2.  q.  111. 
art.  2.  c.;  et  ad  1.);  ait  enim  gratiam,  quatenus  animam  sanat, 
esse  gratiam  operantem,  non  effective,  sed  formaliter;  dicitur  au¬ 
tem  gratia  sanare  animam,  quatenus  illam  ab  infirmitate  peccati 
liberat.  Et  (q.  109.  a.  7.)  docet  maculam  peccati  excludi  per  de¬ 
corem  gratiae  formaliter.  Et  idem  docet  (q.  113.)  fere  per  totam. 
Eamdem  tradidit  Catechismus  Cone.  Trid.  dicens  quod  gratia 
sanctificans  sit  «  per  quam  non  solum  peccatorum  fit  remissio, 
sed  divina  qualitas  in  anima  inhaerens,  ac  velut  splendor  quidam 
et  lux  animarum  nostrarum  maculas  omnes  delens.  »  Imo  Suarez 
(de  Grat.  1.  7.  c.  12.  n.  8.),  asserere  non  dubitat:  «  Sine  dubio 
Cone.  Trid.  attente  consideratum  ita  huic  favet  sententiae,  ut 
jam  sine  magna  temeritate  negari  non  posse  videatur.» 


mare  audet,  sed  tantum  esse  probabilem;  nec  dicit  de  facto  ita  fieri,  sed  de  possi¬ 
bili  ,  seu  ex  hypothesi ,  si  separaretur  ab  habitu.  Unde  adjungit :  4  Quia  de  facto 
hominibus  justificatis  infunditur  habitus  gratiae  (secundum  veram  ,  et  communem 
sententiam,  licet  hactenus  non  sit  definitum)  multo  melius  illi  tribui  emundatio¬ 
nem  a  peccato,  quam  actui,  ut  in  omnibus  justificatis  per  eamdem  formam  justi¬ 
ficatio  fiat;’  quamvis  hanc  ipsam  limitationem  in  3.  p.  disp.  2.  cap.  6.  retracta¬ 
verit ;  nam  etiam  de  facto  vult  certius  esse,  in  adultis,  qui  justificantur  extra 
sacramentum ,  emundationem  a  peccato  fieri  per  contritionem  ,  ut  formam  ,  quam 
per  gratiam  habitualem.  Et  certe  omnia,  quae  allegat,  vel  hoc  probant  vel  nihil.  * 

975.  Notandum  est  secundo,  quod  supposita  etiam  in  gratia 
habituali,  ex  ipsa  ejus  natura,  causalitate  formali  physica  exclu¬ 
sionis  peccati,  non  statim  sequitur  implicare  contradictionem,  ut 
alicui  subjecto,  existenti  in  peccato  (loquimur  enim  de  justificatio¬ 
ne,  quae  fit  per  motum  de  contrario  in  contrarium,  n.  886.)  in¬ 
fundatur  gratia,  quin  ab  eo  auferatur  peccatum;  ac  proinde  videri 
posset,  gratiam  posse,  de  potentia  absoluta,  simul  consistere  cum 
peccato  in  eodem  subjecto.  Quemadmodum  enim,  aiunt,  quamcum- 
que  naturam  a  se  conditam  potest  Deus  ,  de  potentia  absoluta, 
privare  connaturali  operatione;  ita  etiam  potest,  impedire  hunc 
gratiae  effectum  proprium,  qui  est  remissio  peccatorum. — Cf.  Sua- 
rez  (1.  7.  c.  4.  n.  5.). 

976.  Hinc  est,  quod  sententia  negans  oppositionem  gratiae  cum 
peccato  esse  ita  essentialem,  ut,  nec  potentia  Dei  absoluta,  pos¬ 
sit  illa  cum  peccato  componi,  non  una  ratione  a  variis  auctori¬ 
bus  asseratur.  Hanc  enim  opinionem  docent  qui  tenent  gratiam 
solum  demeritorie  expelli  ratione  peccati:  nam  ex  hoc  principio  vi¬ 
detur  sequi,  non  obstante  malo  merito  peccati  ,  posse  absolute 
Deum  non  retribuere  peccatori  hanc  poenam.  Item  qui  affirmant, 
qualitatem  gratiae  non  ex  natura  sua,  sed  ex  institutione  divina 
habere,  quod  justificet  ,  et  gratum  faciat:  consequenter  docent 
posse  manere  in  peccatore,  non  ut  gratia  est,  sed  ut  qualitas  est. 
Denique  Scotus,  et  alii,  qui  dicunt,  habituale  peccatum  mortale 
nihil  aliud  esse,  nisi  ordinationem  ad  poenam  aeternam  ex  lege 
Dei,  facile  inferunt,  non  obstante  illa  qualitate,  posse  Deum  ad 
eamdem  poenam  hominem  ordinare,  quam  peccatum  actuale  me¬ 
ruit.  Imo  ipse  Suarez  (1.  7.  c.  20.)  videtur  dicere  oppositionem 
inter  gratiam  et  peccatum  esse  naturalem  et  physicam ,  sed  non 
essentialem. 

977.  Contrariam  tamen  sententiam  videtur  docere  D.  Tliomas, 
qui  (1.  2.  c.  86.  a.  2.  ad  3.),  supposita  hominis  ordinatione  ad 
finem  supernaturalem,  et  sanctificatione  per  participationem  di¬ 
vinae  naturae,  maculam  peccati  constituit  in  physica  privatione 
gratiae  sanctificantis  cum  habitudine  ad  peccatum  actuale:  cum 
ergo  absolute  impossibile  sit,  ut  in  aliquo  subjecto  simul  existat 
aliqua  forma  et  privatio  ejus;  absolute  impossibile  est,  ut  infun¬ 
datur  animae  gratia,  et  non  expellatur  ab  ea  peccatum.  Hanc  et- 

iam  sententiam  tradit  et  fuse  defendit  Vasquez  cum  multis  aliis; 
atque  huic  nos  subscribimus. 

978.  Hinc  optime  intelligitur,  cur  non  modo  de  facto,  sed  et¬ 
iam  de  potentia  tum  ordinaria  tum  absoluta,  in  praesenti  provi¬ 
dentiae  ordine,  nullus  sit  status  medius  inter  statum  gratiae  et 
statum  peccati.  Consequenter  docet  D.  Thomas,  justificationem, 
prout  dicit  transitum  de  uno  termino  in  alium,  seu  de  peccato  in 
gratiam,  fieri  in  instanti;  ita  ut  nullum  sit  instans  medium,  in  quo 
homo  nec  sit  peccator  nec  sit  justus:  etsi  dispositio  ad  justificatio¬ 
nem,  seu  infusionem  formae  justificantis  possit  esse  successiva. — Cf. 
D.  Thomam  (1.  2.  q.  113.  a.  7.). 

979.  His  itaque  expositis — 


§  II. 

Solvitur  Proposita  Quaestio. 

Prop.  XXXII. — 1.  In  justificatione  impii  peccata  vere  remit¬ 
tuntur  ac  formaliter  delentur ,  per  habitualem  gratiam  animae 
infusam  eique  inhaerentem — 2.  quin  contritio  perfecta,  in  prae¬ 
senti  ordine  providentiae,  haberi  umquam  possit  tamquam  for¬ 
ma,  vel  partialiter  peccati  mortalis  abstersiva. — 3.  Tanta  au¬ 
tem  est  sanctificantis  gratiae  repugnantia  cum  peccato,  ut  non 
modo  suapte  natura,  et  non  ex  extrinseco  favore,  peccatum 
expellat — 4.  verum  nec  possit,  vel  de  absoluta  Dei  potentia,  ea 
infundi  et  peccatum  non  remitti. 

980.  Prob.  lma  pars,  I.  Ex  Scriptura,  Etenim — 1)  juxta  Scrip¬ 
turam  peccata  in  justificatione  tolluntur — delentur —  auferuntur 
— transferuntur — exhauriuntur — longissime  removentur  ab  anima 
— ita  ut  nil  damnatione  dignum  sit  in  eo  qui  justificatur.  Atqui 
haec  falsa  essent,  si  peccata  vere  non  remitterentur.  Ergo. 

Prob.  maj.  Dicitur  (I.  Paral.  XXI.  8.):  <sc  Obsecro,  aufer  ini¬ 
quitatem  servi  tui.  »— Ps.  (L.  3.):  «  Dele  iniquitatem  meam.  » — 
II.  Reg.  (XII.  13.):  «  Dominus  transtulit  peccatum  tuum  » — Isa. 
(XLIII.  25.):  «  Ego  sum,  ego  sum  ipse,  qui  deleo  iniquitates  tuas.  » 
— Ps.  (CII.  12.):  «  Quantum  distat  ortus  ab  occidente ,  longe  fe- 

cit  a  nobis  iniquitates  nostras.  » — Joan.  (I.  29.):  «  Ecce  Agnus 
Dei,  ecce  qui  tollit  peccatum  mundi.  » — Act.  (III.  19.):  «  Conver¬ 
timini  ut  deleantur  peccata  vestra.  » — Rom.  (VIII.  1.):  «  Nihil 
ergo  damnationis  est  in  iis,  qui  sunt  in  Christo  Jesu,  qui  non  se¬ 
cundum  carnem  ambulant.  » — Keb.  (I.  3.):Christus  dicitur  «  'pur¬ 
gationem  peccatorum  faciens  »;  et  (IX.  28.):  «  Christus  semel 
oblatus  est  ad  multorum  exhaurienda  peccata.  » 

2)  Quemadmodum,  in  Scriptura,  peccata  vocantur  maculae,  sor¬ 
des,  inquinamenta,  quibus  anima  maculatur,  sordida  efficitur,  in¬ 
quinatur;  ita  per  gratiam,  quae  in  justificatione  infunditur,  dici¬ 
tur  anima  lavari,  abstergi,  mundari.  Ita,  ex.  gr.  (Josue,  XXII. 
17.):  «  Usque  in  praesentem  diem  macula  hujus  sceleris  in  nobis 
permanet.  » — Jerem.  (II.  22.):  «  Maculata  es  in  iniquitate  tua  co¬ 
ram  me.  » — Apoc.  (XXII.  11.):  «  Qui  in  sordibus  est,  sordescat 
adhuc,  et  qui  justus  est,  justificetur  adhuc.  » — Matt.  (XV.  11.): 
«  Non  quod  intrat  in  os,  coinquinat  hominem,  sed  quod  procedit 
de  ore.  » — Et  pariter  legitur  (Ps.  L.  9.):  «  Asperges  me  hyssopo 
et  mundabor,  lavabis  me  et  super  nivem  dealbabor.  »  —  Isaias  (I. 
16.  seq.):  «  Lavamini,  mundi  estote;  auferte  malum  cogitationum 
vestrarum  ab  oculis  meis,  quiescite  agere  perverse...  si  fuerint 
peccata  vestra  ut  coccinum,  quasi  nix  dealbabuntur,  et  si  fuerint 
rubra  ut  vermiculus,  velut  lana  alba  erunt.  » — Jerem.  (XXXIII. 
8.)  Deus  dicit:  «  Et  mundabo  illos  ab  omni  iniquitate  sua,  in  qua 
peccaverunt  mihi.  »— Ezech.  (XXXVI.  25.):  «  Effundam  super  vos 
aquam  mundam  et  mundabimini  ab  omnibus  inquinamentis  vestris.  » 
—  Paulus  (I.  Cor.  VI.  11.),  scribit:  «  Haec  quidem  fuistis,  sed 
abluti  estis.  » 

Unde:  juxta  scripturam,  in  justificatione  id  efficitur  in  anima 
peccatorum  maculis  deturpata,  quod  per  lotionem  efficitur  in  cor¬ 
pore  sordibus  inquinato.  Ast  quando  maculae,  sordes  et  inquina¬ 
menta  corporis  eluuntur,  absterguntur  et  mundantur  per  externam 
lotionem,  tunc  certe  non  manent  in  corpore,  sed  evanescunt,  ne¬ 
que  corpus  dicitur  amplius  maculatum,  sordidum,  inquinatum; 
sed  mundum,  purum,  immaculatum.  Ergo  etiam  pari  ratione  quando 
maculae,  sordes  et  inquinamenta  animae,  quae  sunt  peccata,  per 
internam  lotionem  eluuntur,  absterguntur  et  mundantur,  quod 
fit  in  justificatione,  non  amplius  manent  in  anima,  sed  omnino 

disparent,  neque  anima  amplius  aut  dici  potest,  aut  est  maculata, 
sordida,  inquinata  (1). 

3)  Scriptura  peccata  vocat  vulnera,  livores  et  plagas ,  quibus 
homo  sauciatur  ,  vulneratur  et  aegre  afficitur.  Isa.  (XXX.  26.): 
«  In  die,  qua  alligaverit  Dominus  vulnus  populi  sui,  et  percussu¬ 
ram  plagae  ejus  sanaverit.  » — Mich.  (1.  9.):  «  Desperata  est  plaga 
ejus,  »  etc.  Ac  pariter  Christus  dicitur  Medicus  animarum  nostra¬ 
rum.  Nam  cum  Pharisaei  quaererent  ex  Apostolis,  cur  magister 
ipsorum  cum  publicanis,  non  cum  Pharisaeis  ageret  ,  praesertim 
cum  hi  justi,  illi  peccatores  essent:  respondit  Christus,  Medicos 
non  ad  sanos  sed  ad  aegrotos  ire  solitos.  Quid  hoc  responso  aliud 
significavit,  quam  se  medicum  esse  animarum?  Non  enim  de  cor¬ 
porum, Jsed  animorum  vitiis  ac  morbis  agebatur. 

Unde  recte  argumentatur  Becanus  (1.  c.  n.  8.):  «  Medicus  cor¬ 
poralis,  qui  in  sua  arte  peritissimus  est,  ita  novit  curare  omnes 
morbos  ac  vulnera,  quae  ipsius  arti  subjecta  sunt,  ut  omnino  non 
maneant  in  corpore,  sed  plane  pereant  ac  destruantur.  Ergo  et¬ 
iam  medicus  spiritualis,  qui  peritissimus  sit,  ita  poterit  curare 
omnia  peccata,  quae  sunt  morbi  ac  vulnera  animorum,  ut  omnino 
pereant  ac  destruantur.  At  peritissimus  in  hoc  genere  est  Chri¬ 
stus  Dominus,  qui  propterea  Salvator  dictus  est:  Ergo  Christus 
potest  plane  tollere  peccata  omnia,  quibus  animus  vulneratur  et 
affligitur.  Ergo  in  homine  per  Christum  justificato  et  sanato  non 
manent  amplius  praecedentia  vulnera  et  plagae  peccatorum.  » — 
Cf.  quae  pulcherrime  ibi  prosequitur  cit.  Auctor. 

(1)  Pulchre  prosequitur  hoc  argumentum  Becanus  (de  Grat.  Hab.  c.  1.  q.  1.  n.  5.): 

«  At  quando,  »  inquit,  «  et  quomodo  fit  heec  ablutio  ?  Persistam  in  allata  similitu¬ 
dine.  Solent  in  civitatibus,  ad  maculas  et  sordes  corporis  extergendas,  esse  balnea. 
Idem  fit  in  Ecclesia.  Habet  duo  publica  balnea ,  baptismum  et  poenitentiam.  In 
priori  omnium  peccatorum,  tam  originalis,  quam  actualium:  in  posteriori,  actua¬ 
lium  tantum  sordes  eluuntur.  In  priori  purgatus  est  Saulus  cui  dixit  Ananias 
(Act.  XXII.  16.):  ‘Exurge  et  baptizare,  et  ablue  peccata  tua.’ In  posteriori  David, 
Petrus  et  Magdalena  loti  sunt,  quando  lachrymis  sua  peccata  detestabantur.  Porro 
hsec  balnea,  non  aqua  naturali,  sed  pretioso  Christi  sanguine  plena  ac  referta  sunt, 
quo  abluimur  (I.  Joan.  VII.):  ‘Sanguis  Christi  emundat  nos  ab  omni  peccato.’  — 
Apoc.  (I.  7.):  ‘Lavit  nos  a  peccatis  nostris  in  sanguine  suo.’ — -Hebr.  (IX.  13.): 
‘Si  enim  sanguis  hircorum  et  taurorum  inquinatos  sanctificat  ad  emundationem 
carnis:  quanto^magis  sanguis  Christi  emundabit  conscientiam  nostram  ab  operibus 
mortuis  ad  serviendum  Deo  viventi?’  » 

4)  Saepe  in  Scripturis  peccatum  dicitur  mors  animaz,  ac  in  ju¬ 
stificatione  dicimur  renasci,  resuscitari,  vivificari.  Ita,  ex.  gr., 
dicitur,  (Rom.  VI.  4.):  «  Consepulti  sumus  cum  illo  per  baptismum 
in  mortem,  ut  quomodo  Christus  resurrexit  a  mortuis,  ita  et  nos 
in  novitate  vitae  ambulemus.  »  Et  infra  (vers.  6.):  «  Vetus  homo 
noster  simul  crucifixus  est,  ut  destruatur  corpus  peccati.  »  Et 
iterum  (vers.  11.):  «  Existimate  vos  mortuos  esse  peccato,  viven¬ 
tes  autem  Deo  in  Christo  Jesu  Domino  nostro  ». 

Unde:  quando  corpori  mortuo  restituitur  vera  vita,  mortem 
penitus  extingui  necesse  est,  quia  idem  corpus  simul  vivum  et 
mortuum  esse  non  potest.  Ergo  similiter  quando  animae  mortuae 
restituitur  vita  spiritualis  (id  fieri  vidimus  per  infusionem  gra¬ 
tiae  sanctificantis,  quae,  est  principium  formale  vitae  supernatura- 
lis  animae),  mortem  penitus  deleri  necesse  est:  quia  fieri  non  pot¬ 
est,  ut  eadem  anima  vivat  spiritualiter  et  simul  mortua  sit.  At 
peccatum  est  mors  animae:  ergo  quando  vita  restituitur  animae 
necesse  est  peccatum  aboleri.  Hinc  recte  ait  S.  Gregor.  (1.  11. 
ep.  45.):  «  Qui  dicit  peccata  in  baptismate  non  funditus  dimitti, 
dicat  in  mare  rubro  HCgyptios  non  veraciter  mortuos.  »  Et  S.  Au¬ 
gustinus  (conc.  1.  in  Ps.  113.):  «  Sicut  ./Egyptios  in  mari  obru¬ 
tos,  ita  in  baptismo  delicta  nostra  demersa  et  extincta,  luce  cla¬ 
rius  intimat  Propheta  dicens,  projiciet  in  profundum  maris  omnia 
peccata  nostra.  » 

5)  Juxta  Apostolum  (n.  899.),  per  Christum  renovamur  in  ju¬ 
stitiam  quam  amisimus  in  Adamo;  atqui  talis  erat  illa  justitia, 
ut  nullum  esset  peccatum;  ergo. — Item,  plus  nobis  profuit  Chri¬ 
stus,  quam  nocuit  Adam;  atqui  ita  nobis  nocuit  Adam  ut  in  illo 
verum  contraxerimus  peccatum.  Ergo. 

981.  II.  Ex  Patribus.  S.  Justinus  M.(Dial.  cont.  Tryph.n.141.): 
«  Si  [peccatores]  poenitentiam  agant ,  licet  omnibus  ,  quicunque 
voluerint,  misericordiam  a  Deo  consequi,  eosque  beatos  Scriptu¬ 
ra  praedicat  his  verbis:  Beatus  cui  non  imputavit  Dominus  pec¬ 
catum;  id  autem  hanc  vim  habet,  ut  peccatorum  a  Deo  remis¬ 
sionem  accipiat,  nequaquam  autem  ,  quemadmodum  vosmetipsos 
et  decipitis  et  alii  quidam  vobis  similes ,  qui  dicunt,  etiamsi 
peccatores  sint,  Deum  tamen,  modo  illum  cognoscant,  non  impu¬ 
taturum  illis  peccatum.  » — S.  Joan.  Chrysostomus  (1.  3.  de  Sacer. 

n.  6.):  «  Corporis  lepram  purgare,  imo  potius  nullatenus  purgare, 
sed  purgatos  probare  tantum  Judaeorum  sacerdotibus  licebat... 
his  vero  [nostris]  non  corporis  lepram  sed  animae  sordes,  non  dico 
purgatas  probare,  sed  purgare  prorsus  concessum  est.  » — S.  Au¬ 
gustinus  (1.  1.  ad  Bonif.  c.  13.):  «  Dicimus  baptisma  omnium  dare 
indulgentiam  peccatorum  et  auferre  crimina  ,  non  radere.  »  Et 
(in  Enchir.  cap.  52.),  scribit:  «  Quemadmodum  in  illo  [Christo] 
vera  mors  facta  est,  sic  in  nobis  vera  remissio  peccatorum;  et 
quemadmodum  in  illo  vera  resurrectio,  ita  in  nobis  vera  justifi¬ 
catio.  » — S.  Gregorius  M.  (lib.  11.  Ep.  45.):  «  Qui  ergo  dicit,  pec¬ 
cata  in  baptismate  funditus  non  dimitti,  dicat  in  mari  rubro  Mgy- 
ptios  non  veraciter  mortuos.  Si  autem  fateatur  ^Egyptios  vera¬ 
citer  mortuos,  fateatur  necesse  est  peccata  in  baptismate  fundi¬ 
tus  mori:  quia  nimirum  plus  valet  in  absolutione  nostra  veritas, 
quam  umbra  veritatis.  In  Evangelio  Dominus  dicit:  ‘Qui  lotus 
est,  non  indiget  nisi  ut  pedes  lavet,  sed  est  mundus  totus’.  Si  igi¬ 
tur  peccata  in  baptismate  funditus  minime  dimittuntur,  quomodo 
is  qui  lotus  est,  mundus  est  totus  ?  totus  enim  mundus  dici  non 
potest,  cui  de  peccato  aliquid  remansit.  »  Reliqua  vide  apud  Va¬ 
lentia  (t.  2.  d.  8.  q.  5.  p.  5.). 

982.  III.  Ex  ratione  theologica.  Si  per  gratiam,  quae  in  justi¬ 
ficatione  infunditur,  peccata  vere  non  remitterentur,  id  esset  vel — 
1)  quia  Deus  non  posset;  vel — 2)  quia  non  vellet  ea  remittere. 
Atqui  neutrum  dici  potest.  Ergo. 

Proh,  min .  quoad  lam  'partem.  Remittere  peccatum  non  idem 
est  ac  efficere,  ut  peccatum  commissum  non  fuerit  commissum: 
id  sane  contradictionem  implicat;  et  ideo  fortasse  dicitur  (Nahum. 
I.  3.)  quod  «  Deus  mundans,  non  faciet  innocentem  »,  ut  multi  ex¬ 
ponunt,  licet  alius  possit  esse  sensus.  Supponitur  igitur,  quod, 
transacto  actu  peccati,  manet  status  peccati  ,  seu  perseverans 
aversio  a  Deo  ultimo  fine,  macula,  privatio  gratiae  sanctificantis 
(cf.  De  Deo  Creante,  n.  976-78.  et  1004.).  Quando  ergo  remitti¬ 
tur  peccatum,  destruitur  id,  quod  manet  ex  actu  peccati,  et  pec¬ 
cati  rationem  habet,  quidquid  tandem  illud  sit.  Atqui  Deus  potest 
auferre  id,  quod  actus  peccati  potuit  introducere;  tum  quia  non 
est  potentius  peccatum,  quam  Deus;  tum  etiam  quia  in  hoc  nulla 
repugnantia  excogitari  potest:  alioqui  peccatum  semel  commis- 

sum  etiam  in  beatitudine  maneret  contra  illud  Apoc.  (XXI.  27.): 
«  Non  introibit  in  illam  aliquid  coinquinatum.  » 

Proh.  min.  quoad  2da,n  partem.  Nam  est  contra  veritatem  et 
justitiam  Dei,  qui  hominibus  peccatoribus  remissionem  promittit 
(si  ad  ipsum  convertantur),  et  cum  omni  exaggeratione,  qua  ex¬ 
plicare  potuit,  veram  remissionem  cum  destructione  peccati.  Unde 
merito  advertit  Bellarminus  (de  Justif.  lib.  2.  cap.  7.):  «  Scriptu¬ 
ra  utitur  omni  genere  vocabulorum,  quae  excogitari  poterant  ad 
veram  peccati  remissionem  significandam,  ut  si  quis  de  industria 
quaerat  vocabula,  quibus  perspicue  declaret ,  peccatum  aliquod 
vere  tolli  et  aboleri,  non  possit  aliquod  reperire ,  quod  ipsa  di¬ 
vina  Scriptura  antea  non  occupaverit.  » 

983.  Dices:  Legitur  (Ps.  XXXI.  1.  2.):  «  Beati  quorum  remis¬ 
sae  sunt  iniquitates,  et  quorum  tecta  sunt  peccata.  Beatus  vir, 
cui  non  imputavit  Dominus  peccatum.  » 

Respondetur:  Figuratam  hanc  locutionem  ( tecta  sunt  peccata) 
non  posse  in  re  praesenti,  sensu  proprio  accipi,  satis  constat  ex 
dictis  (n.  880.),  et  fatetur  ipse  Roserimiiller  (in  Ep.  ad  Rom.  IV.  7.). 
At  libet  proferre  responsionem  Becani  (loc.  cit.  n.  15.):  «  Citavi 
ego,  »  inquit,  «  plurima  Scripturae  testimonia,  quae  asserunt  pec¬ 
cata  tolli.  Calvinus  unum  citat;  quo  asseritur  peccata  tegi.  Quaero, 
an  hoc  unum  illis  contrarium  sit,  necne?  Si  contrarium  est,  cur 
Calvinus  uni  potius,  quam  pluribus  acquiescit?  An  putat  Scriptu¬ 
ram  in  uno  verum,  in  pluribus  falsum  asseverare?  Si  contrarium 
non  est,  cur  Calvinus  asserit  tegi  peccata;  negat  tolli  ?  cur  non 
potius  fatetur,  et  tegi,  et  simul  tolli,  cum  utrumque  dicatur  a 
Spiritu  Sancto,  et  alterum  alteri  non  repugnet.  Hoc  pulchre  ex¬ 
plicat  Augustinus,  enarratione  secunda  super  Ps.  XXXI. ,  ex  pro¬ 
portione  vulnerum  corporis,  qua  superius  usi  sumus.  Vulnera  cor¬ 
poris  duobus  modis  tegi  possunt,  inquit  Augustinus.  Primo,  ab  ipso 
vulnerato.  Secundo,  a  medico.  Vulneratus  tegit  ea  pallio,  non 
tollit:  medicus  emplastro  et  tollit.  Idem  fit  in  peccatis.  Tegi  pos¬ 
sunt,  et  ab  ipso  peccatore,  et  a  Deo:  peccator  tegit,  quando  dis¬ 
simulat  et  quae  intus  in  animo  latent,  exterius  non  prodit,  quo 
pacto  sua  texit  Pharisaeus  (Luc.  XVIII.)  cum  dicit;  ‘Non  sum 
sicut  ceteri  hominum,  raptores,  injusti,  adulteri.’  Deus  tegit,  quan¬ 
do,  infusione  gratiae  sanat,  et  tollit,  quo  pacto  texit  peccata  pu- 

blicaui,  qui  descendit  justificatus  in  domum  suam.’  Quinam  ergo 
beati  secundum  prophetae  testimonium?  Illine,  quorum  peccata 
priori,  an  quorum  posteriori  modo  tecta  sunt?  videant  Calvinistae 
quomodo  beati  esse  velint.  Nos  certe  posteriori  modo  esse  cupimus, 
ut  etiam  Augustinus  (loc.  c.),  cum  ait:  ‘Deus  ergo  tegat  vulnera, 
non  tu.  Nam  si  tu  tegere  volueris  erubescens,  medicus  non  cu- 
bit.  Medicus  tegat  et  curet,  emplastro  enim  tegit:  sub  tegmi¬ 
ne  medici  sanatur  vulnus,  sub  tegmine  vulnerati  celatur  vulnus.’  » 

984.  Prob.  2da  pars.  I.  Huc  imprimis  faciunt  omnia  argumenta 
•quibus  (n.  937.  seqq.)  ostendimus,  gratiam,  qua  justi  constituimur, 
esse  donum  physice  permanens:  huiusmodi  enim  non  est  actus 
contritionis  perfectae;  nec  Scripturae,  Patres,  aut  Concilia,  uti 
legenti  eorum  testimonia  patet,  distinguunt  inter  formam  justi¬ 
ficationis,  quando  hanc  consequimur  per  sacramentum  re  susce¬ 
ptum,  et  aliam  formam,  quando  justificamur  per  contritionem 
perfectam  cum  voto  sacramenti.  Imo  Cone.  Trid.  (ibid.)  docet 
unicam  esse  formalem  justificationis  causam,  quam  in  dono  phy¬ 
sice  permanente  constituit;  unicam  in  adultis  et  in  parvulis:  in 
his  autem  nequit  esse  aliquis  actus.  (1) 

(1)  Iisec  praestat  addere  ex  eodem  Concilio.  Docet  (sess.  6.  can.  24.):  «Si  quis 
dixerit,  justitiam  accej>tam  non  conservari ,  atque  etiam  augeri  coram  Deo  per 
bona  opera...  anathema  sit.  »  Et  (can.  23.):  «Si  quis  dixerit  hominem  semel  justi¬ 
ficatum  non  posse  amplius  peccare,  neque  gratiam  amittere...  anathema  sit.  *  Et 
(can.  32.):  «  Si  quis  dixerit,  hominis  justificati  bona  opera  ita  esse  dona  Dei,  ut 
non  sint  etiam  bona  ipsius  justificati  merita;  aut  ipsum  justificatum  bonis  operi¬ 
bus...  non  vere  mereri  augmentum  gratioe...  anathema  sit.  *> 

Unde:  constat  ex  supradictis,  nos  formaliter  justos  constitui  per  donum  physice 
permanens,  atque  intrinsecus  animse  inhaerens:  hic  vero  docet  Cone.  Trid.  justitiam 
semel  acceptam  conservari — 'augeri — -amitti  posse  —  augeri  per  bona  opera,  quae 
justitiae  ipsius  augmentum  merentur.  Atqui  haec  minime  vera  essent ,  si  donum 
illud  esset  actus  contritionis.  Nam — 1)  non  conservatur  justitia  nisi  conservetur 
forma  justificans  ;  atqui  forma  transiens  proprie  non  conservatur  (actus  transit 
statim  ac  positus  est) — -2)  Non  amittitur  justitia  nisi  amittatur  forma  illam  con¬ 
stituens  :  docet  autem  Cone,  posse  amitti  acceptam  justitiam  per  subsequens  pec¬ 
catum.  Atqui  non  amitteretur  per  subsequens  peccatum  si  consisteret  in  dono  trans- 
eunte  et  non  in  dono  permanente;  siquidem  nequit  amitti  quod  non  est,  et  donum 
transiens  (actus  contritionis  vel  amoris)  non  est  quando  committitur  peccatum.  — 

985.  II.  Ex  Concilio  Trid.  ita  ad  rem  praesentem  directe  ar¬ 
guere  possumus:  Quod  est  dispositio  ad  justitiam  consequendam, 
nequit  esse  forma  illam  constituens.  Atqui,  juxta  Cone.  Trid., — 1) 
contritio  etiam  perfecta  est  dispositio  ad  consequendam  justi¬ 
ficationem — 2)  et  quidem  etiam  extra  Sacramentum.  Ergo. 

Prob.  maj.  «Tum  quia,»  inquit  Suarez  (lib.  7.  cap.  8.  n.  19.), 
«  causa  dispositiva  est  distincta  a  formali  respectu  ejusdem  effe¬ 
ctus;  imo  in  genere  causae  materialis  est  causa  illius  formae,  ad 
quam  disponit;  ergo  non  potest  ipsa  eumdem  formalem  effectum 
conferre:  tum  etiam,  quia  si  dispositio  ipsa  daret  eumdem  effe¬ 
ctum  formalem,  in  ejus  productione  esset  completus  totus  effectus, 
et  ita  superflua  esset  alia  forma,  ad  quam  illa  disponeret.  Ut 
in  praesenti,  si  actus  contritionis  et  dilectionis  formaliter  consti¬ 
tueret  hominem  justum,  ibi  esset  completa  justificatio,  ac  proinde 
non  esset  ille  actus  dispositio  ad  justificationem.  » 

Prob.  min.  quoad  lam  'partem.  Cone.  Trid.  (sess.  6.  cap.  6.)  de¬ 
scribit  actus,  qui  sunt  dispositiones  ad  justificationem;  et  (cap.  7.), 
ait:  «  Hanc  dispositionem  seu  praeparationem  justificatio  ipsa  con¬ 
sequitur.  »  Atqui  inter  actus  disponentes  ad  justificationem  ponit 
Cone,  etiam  contritionem  perfectam.  Nam  — a)  Concilium  non  lo¬ 
quitur  de  sola  justificatione,  quae  fit  per  baptismum  in  re,  sed  de 
illa  etiam,  quae  fit  cum  solo  voto,  ut  patet  ex  cap.  4.  et  5.;  illa 
autem  justificatio  non  fit  sine  perfecta  contritione. — b)  Idem  Concil. 
(sess.  14.  initio  cap.  4.)  definiendo  contritionem,  non  loquitur  de 
sola  contritione  imperfecta  (attritione),  sed  in  genere  et  abstracte; 
tum  quia  definitio  illa,  quod  «  sit  animi  dolor  ac  detestatio  de 


3)  Item  nequit  augeri  justitia  nisi  augeatur  donum  quo  formaliter  constituitur: 
sicut  enim  prima  justitia  intrinseca  est ,  ita  augmentum  ejus.  Atqui  donum  tran¬ 
siens  proprie  non  augetur  per  subsequentes  actus  bonos;  siquidem  cum  lii  eliciun¬ 
tur,  illud  amplius  non  est.  —  4)  Opera  bona  augent  justitiam  quatenus  merentur 
illud  augmentum;  sed  actus  amoris,  contritionis  est  certe  opus  bonum;  ergo  etiam  per 
illum  meremur  augmentum  justitiae.  Atqui  id  per  quod  meremur  aliquam  retributionem 
ab  illa  distinguitur.  Ergo. — Si  vero  augmentum  fiat  per  alios  actus  bonos  (opera  mi- 

a  * 

sencordiae ,  etc.),  et  justitia  formalis  constitueretur  non  in  dono  permanente  sed 
transeunte  (actu  amoris,  contritionis),  quomodo  actus  illi  augerent  justitiam?  Num 
augerent  praeteritum  actum  amoris,  qui  non  est  amplius?  Num  semper  infallibili- 
ter  mererentur  novum  actum  amoris  intensiorem,  quod  est  contra  experientiam?  — 
Cf.  Suarez  (1.  6.  c.  3.  n.  16.). 

peccato  commisso  cum  proposito  non  peccandi  de  cetero  »  utrique 
contritioni,  et  melius  perfectae  convenit;  tum  etiam  quia  postea 
in  decursu  capitis  distinguit  contritionem  illam  in  perfectam 
et  imperfectam.  Atqui  immediate  subjungit:  «  Fuit  autem  quovis 
tempore  hic  contritionis  motus  ad  impetrandam  remissionem  pec¬ 
catorum  necessarius; » ergo  neque  haec  propositio  accipi  potest 
de  sola  attritione;  sed  de  contritione,  prout  abstrahit  a  perfecta 
et  imperfecta,  ita  ut  ad  singula  tempora,  juxta  eorum  exigentiam, 
accomodari  debeat.  At  vero  certum  est,  ante  legem  gratiae,  so¬ 
lam  contritionem  perfectam  potuisse  remissionem  peccatorum 
efficaciter  impetrare;  nec  minus  certum  est,  illam  fuisse  illo  tem¬ 
pore  ad  remissionem  peccatorum  consequendam  simpliciter  neces¬ 
sariam.  Ergo,  dum  Goncil.  dicit  contritionem  esse  dispositionem, 
id  intelligi  debet  de  contritione  etiam  perfecta. 

Proh.  min.  quoad  2am  partem.  Proponit  Concilium  simpliciter 
tradere  doctrinam  de  justificatione  pro  omni  tempore  necessaria 
et  ita  (cap.  4.)  describit  justificationem  generaliter,  abstrahendo 
a  reali  susceptione  Sacramenti.  Imo  (ibid.)  subdit,  illam  transla¬ 
tionem  a  statu  peccati  ad  statum  gratise,  quse  fit  per  justifica¬ 
tionem,  post  promulgatum  Evangelium  nulli  contingere,  «  nisi  per 
baptismum,  aut  in  voto  illius.  »  Ergo  loquitur  de  utroque  modo 
justificationis,  ac  dispositionem  assignat,  quse  utrique  possit  con¬ 
venire.  Atqui  ex  modo  dictis,  Concilium  enumerat  inter  disposi¬ 
tiones  contritionem  etiam  perfectam.  Ergo,  sive  in  Sacramento 
sive  extra  Sacramentum,  hsec  non  est,  nisi  dispositio — Confir¬ 
matur;  quia  alias  valde  diminuta  fuisset  doctrina  Concilii,  non 
explicando  modum,  quem  per  se  requirit  justificatio;  et  non  satis 
hsereticis  (quod  maxime  intendit)  restitisset:  cum  illi,  et  univer¬ 
saliter  loquantur  de  justificatione,  et  maxime  de  illa,  quse  extra 
Sacramentum  fit,  nam  ipsi  nullam  putant  per  Sacramentum,  sal¬ 
tem  poenitentiae,  fieri. 

986.  III.  Ex  his  facile  colligitur,  contritionem,  nec  partialem 
justificationis  formam  umquam  esse;  secus  non  esset  unica  causa 
formalis — eadem  in  parvulis  et  in  adultis,  etc.  Sed  juvat  id  paucis 
directe  ostendere.  Ac — 1)  causa  formalis  justificationis,  etiamsi 
partialis  sit,  tamdiu  debet  intrinsece  justo  inhaerere,  quamdiu 
adaequatus  effectus  formalis  in  eo  permanet.  Atqui  homo  semel  ju- 

stificatus,  quamdiu  non  peccat  graviter,  permanet  justus  cum  toto 
effectu  formali  justitiae,  etiam  cum  nihil  operatur — et  tamdiu  in  eo 
permanere  nequit  actus  contritionis  vel  amoris.  Ergo  hic  actus 
neque  partialis  forma  justificans  haberi  potest. 

2)  Ubi  una  causa  est  totalis,  nulla  alia  concurrit  ut  'partialis. 
Atqui  donum  permanens,  quo  homo  justus  constituitur,  est  causa 
formalis  totalis  justitiae,  uti  patet  in  illis  qui  sine  actu  contritio¬ 
nis  justitiam  consequuntur.  Ergo  actus  contritionis  neque  ut  causa 
formalis  partialis  concurrere  potest. 

3)  Ubi  habetur  idem  formalis  effectus,  debet  haberi  eadem  for¬ 
malis  causa.  Atqui,  sive  justitia  obtineatur  ab  adultis  sive  a  par¬ 
vulis,  sive  in  Sacramento  sive  extra  illud,  sive  cum  contritione 
perfecta  sive  absque  ea,  idem  habetur  formalis  effectus,  nempe 
eadem  justificatio.  Ergo  semper  debet  haberi  eadem  formalis  causa. 
Sed  quando  justitiam  consequuntur  parvuli,  vel  adulti  sine  con¬ 
tritione  perfecta,  unica  et  adsequata  formalis  causa  est  donum 
permanens. — Cf.,  si  lubet,  Suarez  (de  Gratia,  1.  7.  cc.  8.  13.  17.). 

987.  Dices:  Si  actus  contritionis  perfectae  formaliter  non  justi¬ 
ficaret,  posset  homo  illum  eliciens  adhuc  manere  peccator.  Atqui 
id  repugnare  videtur;  simul  enim  esset  conversus  ad  Deum  jper 
contritionem  illam,  et  aversus  a  Deo  quia  peccator.  Ergo. 

Respondetur:  1)  haec  objectio  in  praesenti  ordine  locum  non  ha¬ 
bet;  scimus  enim  Deum  infallibiliter  infundere  gratiam  homini 
disposito  per  perfectam  contritionem. — 2)  Si  vero  concedatur 
unam  ab  alia  separari  posse  de  absoluta  Dei  potentia;  neg.  min.; 
et  ad  proh,  dist:  homo  esset  conversus  ad  Deum  inchoative ,  conc; 
perfecte,  neg.  «  Qui  ergo  diligit  Deum,  »  inquit  Gotti  (de  .Tu- 
stif.  q.  1.  dub.  4.  n.  20.),  «  per  hoc  praecise  est  unitus,  et  con¬ 
versus  ad  Deum,  solum  inchoate  et  affective;  nondum  tamen  est 
formaliter  justus.  Ut  enim  quis  formaliter  fiat  justus,  non  sufficit, 
ut  convertatur  ad  Deum;  sed  requiritur,  ut  Deus  convertatur  ad  pec¬ 
catorem,  diligendo  ipsum  dilectione  ipsi  largiente  gratiam  suam, 
juxta  illud  Zach.  (1.  3.):  ‘Convertimini  ad  me,  ait  Dominus  exer¬ 
cituum  et  convertar  ad  vos.’  In  casu  autem,  quo  homo  diligeret 
Deum  super  omnia;  si  tamen  Deus  non  converteretur  ad  hominem, 
dando  illi  gratiam,  non  daretur  justificatio,  et  remissio  peccatorum, 
nisi  inchoata.  »  Idem,  quoad  rem,  responderat  Becanus  (de  Grat. 

690 


DISP.  V. —  DE  GRATIA  HABITUALI. 


Hab.  c.  3.  q.  5.  nam.  25.):  «  Esset  quidem,  »  inquit,  «dispositus  [homo 
eliciens  actum  contritionis,  et  cui  non  infunderetur  gratia  san¬ 
ctificans]  ad  justitiam,  non  tamen  formaliter  justus,  quia  adhuc 
esset  privatus  gratia.  Et  perinde  se  haberet  sicut  pauper,  qui  se¬ 
mel  a  Rege  adoptatus  in  filium  sua  culpa  offendisset  Regem,  et 
ab  illo  excidisset,  et  postea  vellet  placare  Regem,  et  ad  priorem 
statum  redire.  Nam  in  tali  casu  fieri  posset,  ut  pauper  doleret  se 
peccasse,  et  Regem  diligeret,  et  tamen  a  Rege  non  reciperetur  in 
pristinum  adoptionis  statum.  Idem  est  in  nostro  casu.  Posset  homo 
dolere  de  peccato,  et  diligere  Deum  super  omnia,  non  tamen  ad¬ 
mitti  ad  statum  adoptionis,  in  quo  antea  fuerat.  » 

988.  Prob.  3ti;i  pars.  I.  Ex  Scriptura.  In  Scriptura  enim  gratia 
et  peccatum  comparantur  ut  lux  et  tenebrae:  Ephes.  (Y.  8.):  «  Era¬ 
tis  aliquando  tenebrae,  nunc  autem  lux  in  Domino.  »  Unde  est 
illud  (II.  Cor.  VI.  14.):  «  Quae  participatio  justitiae  cum  iniqui¬ 
tate?  quae  societas  lucis  ad  tenebras?  » — Ut  mors  et  vita,  vel 
sepultura  et  resurrectio:  Rom.  (IY.  25.)  de  Christo  dicitur:  «Tra¬ 
ditus  est  propter  delicta  nostra  ,  et  resurrexit  propter  justifica¬ 
tionem  nostram.  Et  (V.  21.),  additur:  «Sicut  regnavit  peccatum  in 
mortem,  ita  gratia  regnet  per  justitiam;  »  et  (VI.  3.):  «Quicumque 
baptizati  sumus  in  Christo  Jesu,  in  morte  ipsius  baptizati  sumus: 
consepulti  enim  sumus  cum  illo  per  baptismum  in  mortem:  ut  quo¬ 
modo  Christus  surrexit  a  mortuis  per  gloriam  Patris,  ita  et  nos 
in  novitate  vitae  ambulemus.» — Ut  infirmitas  et  sanitas:  unde  et¬ 
iam  S.  Augustinus  (de  Spir.  et  Litt.  c.  30.),  ait:  «  Per  gratiam  sa¬ 
natio  animae  a  vitio  peccati.»  Atqui  tenebrae  realiter  et  physice 
expelluntur  per  inductionem  oppositae  formae,  nempe  lucis;  quae 
natura  sua  vim  habet  tenebras  dissipandi  —  sanitas  natura  sua  op¬ 
ponitur  infirmitati,  sicut  et  vita  morti;  atque  principium  vitae 
vi  sua  excludit  mortem.  Ergo. 

989.  II.  Ex  concilio  Tridentino.  Donum  quod  per  modum  cau¬ 
sae  formalis  expellit  peccatum,  et  simul  renovat  et  sanctificat 
hominem,  ex  natura  rei  opponitur  peccato,  atque  hinc  natura  sua 
et  vi  sibi  intrinseca  peccatum  destruit,  quin  novus  requiratur  fa¬ 
vor;  tunc  enim  ipsa  collatio  illius  doni  est  favor  sufficiens  ad 
expellendum  peccatum.  Atqui  juxta  Cone.  Trid.,  gratia  sanctifi- 

cans  per  modum  causae  formalis  expellit  peccatum  et  simul  re¬ 
novat  hominem.  Ergo. 

Proh.  min. — 1)  Cone.  Trid.  (sess.  5.  cap.  1.)  docet  per  gratiam, 
quam  baptismus  confert,  tolli  totum  id,  quod  veram,  et  propriam 
rationem  peccati  habet.  »  Deinde  infra  subjungit:  «  Veterem  homi¬ 
nem  exuentes,  et  novum,  qui  secundum  Deum  creatus  est,  in¬ 
duentes;  innocentes,  immaculati,  puri,  innoxii,  ac  Deo  dilecti  ef¬ 
fecti  sunt,  haeredes  quidem  Dei,  coliaeredes  autem  Christi,  ita  ut 
nihil  prorsus  eos  ab  ingressu  coeli  remoretur.  »  Haec  autem  omnia 
tribuit  Concilium  justitiae  inhaerenti,  tamquam  formae;  cum  dicat 
gratiam  illam  nobis  per  baptismum  conferri,  et  particula,  Per, 
causalitatem  formalem  significat;  nam  haec  est  significatio  ejus 
maxime  propria,  et  juxta  subjectam  materiam  non  potest  aliud 
significare  (n.  899.).  Revera  gratia  per  baptismum  infusa  non  ha¬ 
bet  aliam  causalitatem,  quoad  remissionem  peccati,  ut  maxime 
videre  licet  in  parvulis. 

2)  Ipsum  Concilium  (sess.  6.  c.  4.),  definit  justificationem  esse 
translationem  ab  statu  injustitiae  ad  statum  filiorum  Dei:  ex  quo 
intelligimus,  formam,  quae  acquiritur  per  illam  mutationem,  for- 
maliter  excludere  statum  injustitiae,  seu  peccati;  quia  in  omni 
mutatione  terminus  ad  quem  formaliter  excludit  terminum  a  quo. 

3)  Idem  Concilium  (sess.  6.  c.  7.)  dicit,  per  voluntariam  susce¬ 
ptionem  gratiae  et  donorum,  hominem  ex  injusto  fieri  justum,  et 
ex  inimico  amicum,  et  in  hac  transmutatione  justificationem  con¬ 
stituit.  Et  paulo  inferius  addit  formalem  causam  justificationis  , 
id  est,  illius  transmutationis,  esse  justitiam  Dei,  qua  nos  justos 
facit;  ergo  aperte  intellexit  Concilium,  eandem  justitiam  esse  cau¬ 
sam  formalem  ablationis  peccati. 

990.  III.  Ex  ratione  tlieoloqica.  Etenim — 1)  quod  natura  sua 
et  vi  sibi  intrinseca  constituit  hominem  filium  Dei  per  partici¬ 
pationem,  et  consequenter  haeredem  regni  coelestis,  natura  sua 
etiam  vim  habet  expellendi  peccatum.  Atqui  gratia  sanctificans 
natura  sua  facit  nos  filios  Dei  adoptivos,  et  hseredes  regni  coele¬ 
stis.  Ergo.  —  Minor  patebit  inferius;  nunc — 

Prob.  maj.  Peccatum  mortale  facit  hominem  reum  aeternae  poe¬ 
nae,  et  consequenter  privat  illum  jure  regni  coelestis;  ergo  privat 

etiam  filiatione  divina.  Sicut  enim  recte  argumentatur  Paulus  : 
«  Filii;  ergo  haeredes;  »  ita  e  contrario,  licet  a  posteriori,  recte 
infertur,  si  non  haeres  ergo  nec  filius;  nam  in  casu  solum  pecca¬ 
tum  seque  utrique  opponitur.  Et  similiter  colligitur  optime,  si 
indignus  regno,  imo  dignus  carentia  ejus;  ergo  non  filius;  nam 
illa  duo  valde  opposita  sunt,  et  inter  se  repugnantia. 

2)  Gratia  sanctificans  constituit  in  homine  perfectum  justitiae 
ordinem;  eum  enim  perfecte  subjicit  Deo,  ut  ultimo  fini  superna- 
turali:  peccatum  e  contra,  natura  sua,  avertit  hominem  a  Deo, 
suo  ultimo  fine.  Ergo  est  connaturalis  repugnantia  inter  haec  duo, 
quse  sufficit,  ut  gratia  informando  animam  connaturaliter  expel¬ 
lat  peccatum,  et  hoc  est  excludere  formaliter  ex  natura  sua. — 
Similes  rationes  sumi  possunt  ex  aliis  effectibus  gratiae  justifi¬ 
cantis. — Vide  Suarez  (1.  7.  c.  12.  n.  1-11.). 

991.  Proh.  4ta  pars.  I.  Non  potest  Deus,  nec  de  potentia  ab¬ 
soluta,  homini  infundere  donum  gratiae  quod  est  proprium  justo¬ 
rum,  quin  eum  gratum  sibi  habeat.  Atqui  si  posset  gratiam  san¬ 
ctificantem  infundere  et  peccatum  non  remittere,  posset  donum 
proprium  justorum  alicui  infundere  et  illum  non  habere  sibi  gra¬ 
tum.  Ergo. 

Proh.  min.  Ut  Deus  hominem  impium  supernaturali  illo  amore 
diligat,  necesse  est  ut  deponat  odium  et  indignationem  qua  illi 
infensus  est  propter  peccatum;  sed  si,  infusa  gratia,  non  remit¬ 
teretur  peccatum,  Deus  non  deponeret  odium  illud  et  indignatio¬ 
nem;  ergo  si  posset  Deus  gratiam  alicui  impio  infundere  eique 
peccatum  non  remittere,  posset  illi  infundere  donum  proprium 
justorum,  quin  eum  supernaturaliter  diligeret.  Revera  quamdiu 
peccatum  in  peccatore  perseverat,  tamdiu  manet  id,  quo  posito 
vere  intelligimus  et  affirmamus  Deum  odio  prosequi  peccatorem, 
seu  peccatorem  esse  exosum  Deo  quatenus  subjacet  illi  malo. 
Non  enim  potest  Deus  in  se  mutari,  objecto  non  mutato,  ita  ut 
odio  prosequi  desinat  eum,  in  quo  eadem  ratio  objectiva  perse¬ 
verat,  propter  quam  prius  odio  habebatur.  Quare  si  peccator 
seque  perseverat  in  statu  peccati,  seque  erit  Deo  abominabilis  et 
exosus,  sicut  erat  prius;  cum  neque  in  Deo,  neque  in  ipso  pecca- 

tore,  quatenus  divini  odii  objectum  est,  sit  facta  ulla  mutatio. — 
Cf.  Valentia  (tom.  2.  disp.  8.  q.  5.  p.  5.).  (1) 

992.  II.  Fieri  nequit,  nec  de  potentia  absoluta  Dei ,  ut  priva¬ 
tiones  non  removeantur  per  oppositas  perfectiones,  quarum  sunt 
privationes.  Atqui  peccatum  habituale  est  privatio  gratiae  san¬ 
ctificantis  (cf.  de  Beo  Creante ,  n.  977.  seqq.  et  n.  995.  seqq.). 
Ergo  nec  de  potentia  Dei  absoluta  fieri  potest,  ut  alicui  infunda¬ 
tur  gratia  sanctificans  et  ab  eo  non  removeatur  peccatum. 

993.  Dices:  Privatio  gratiae  sanctificantis  non  est  adaequatum 
constitutivum  peccati  habitualis,  quod  proprie  est  «  privatio  gra¬ 
tiae  sanctificantis,  cum  habitudine  ad  praeteritam  actionem  pra¬ 
vam  tamquam  ad  causam  suam;  »  haec  autem  habitudo  est  veluti 
formale  in  peccato  habituali,  cum  simplex  gratiae  privatio  baberi 
possit  ut  materiale.  Posset  ergo  remanere  peccatum,  nempe  ha¬ 
bitudo  ad  praeteritam  culpam ;  quamvis  per  infusionem  gratiae, 
ejusdem  privatio  tolleretur. 

Respondetur:  Etsi  privatio  gratiae  habeatur  ut  inadcequatum 
constitutivum  peccati,  data  ratio  valet.  Quando  enim  duo  sunt 
essentialia  alicujus  rei  elementa,  si  vel  unum  eorum  tollatur, 
destruitur  ipsa  res.  Atqui  per  infusionem  gratiae  sanctificantis 
certe  tollitur  privatio  gratiae,  quae  privatio  est  constitutivum 
inadaequatum,  sed  essentiale  peccati.  Ergo. — Revera  haud  valemus 
intelligere  quomodo  maneat  habitudo  privationis  gratiae  ad  prae¬ 
teritam  culpam,  quando  jam  deest  ipsa  privatio  quae  habeat  il¬ 
lam  habitudinem. 

994.  III.  Fieri  nequit,  nec  de  potentia  Dei  absoluta,  ut  pecca¬ 
tum  ita  perseveret,  ut  ipsi  Deo  sit  tribuendum.  Atqui  si,  infusa 
gratia,  posset  non  remitti  peccatum,  peccatum  post  gratiae  infu¬ 
sionem  perseverans  esset  vere  Deo  tribuendum.  Ergo. 

(1)  Notare  juvat ,  quod  licet  forma  possit  communicari  subjecto  incapaci  ,  et 
illi  non  communicare  effectum  suum,  praesertim  si  non  sit  primarius  et  positivus: 
qua  ratione  gratia  habitualis  communicata  Christo,  ipsum  non  facit  filium  adopti¬ 
vum;  si  tamen  forma  communicetur  subjecto  capaci,  non  potest  ei  non  communi¬ 
care  effectum  suum  formalem,  maxime  si  sit  primarius  et  positivus:  quia  effectus 
formalis  est  ipsa  forma  ut  communicata.  Jamvero  amor  Dei  supernaturalis  pro¬ 
prius  justorum  terminative  est  ipsa  gratia  sanctificans  ,  ut  inferius  declarabitur, 
et  constat  ex  dictis  (n.  901.)* 

Proh.  min.  Cum  gratia  sanctificans  sit  natura  sua  destructiva 
peccati,  ut  probavimus  in  praeced.  parte  thesis,  et  plurimi  quos 
hic  impugnamus  concedunt,  si  ea  infusa,  adhuc  remaneret  pecca¬ 
tum,  id  fieret  contra  naturae  exigentiam,  veluti  per  miraculum, 
atque  ex  speciali  quadam  et  positiva  divina  dispensatione.  Atqui 
quod  ita  fit,  vere  est  Deo  tribuendum.  Ergo  si,  infusa  gratia, 
posset  non  remitti  peccatum,  hoc  post  gratiae  infusionem  perse¬ 
verans  posset  tribui  Deo.  «  Si  Deus,  »  inquit  Gotti  (de  Justific* 
q.  1.  dub.  8.  n.  4.),  «  posita  gratia  naturaliter  destructiva  pec¬ 
cati,  vellet  peccatum  adhuc  perseverare,  impediendo  destructio¬ 
nem  illius,  indicaret,  se  habere  specialem  complacentiam  in  exi- 
stentia  peccati:  sicut  si  ad  praesentiam  caloris  vellet  conservare 
frigiditatem  in  subjecto,  id  non  faceret,  nisi  ex  speciali  amore 
erga  existentiam  frigiditatis.  Cum  autem  in  Deo  non  possit  con¬ 
cipi  specialis  amor  erga  existentiam  peccati;  nequit  concipi, 
quod  posita  gratia  vellet  illud  conservari,  impediendo,  ne  a  gra¬ 
tia  destruatur.  » — Cf.  Becanum  (de  Gr.  Hab.  c.  3.  q.  5.  n.  7-15.). 


ARTICULUS  SEPTIMUS 

An,  et  quomodo  per  Gratiam  in  Justificatione  Acceptam,  fiant 
Homines  Divinae  Consortes  Naturae. 

§  L 

Exponitur  Status  Quaestionis. 

995.  Primus  inter  positivos  formales  effectus  gratiae  sanctifi¬ 
cantis  est  hominem  efficere  «  divinae  consortem  naturae.  »  Porro 
hujus  hominum  deificationis,  per  gratiam,  realitatem  ac  existen¬ 
tiam  satis  demonstravimus  in  tractatu  De  Deo  Creante  (n.  718. 
seqq.;  et  n.861.  seqq.):  hic  igitur  penitiorem  potius  ejus  intelli- 
gentiam  quaerimus;  sed  tamen  pro  complemento  doctrinae,  quae 
ipsius  existentiam  ostendunt  breviter  etiam  recolemus. 

996.  Ac  imprimis  certum  est  apud  omnes,  dari  in  ordine  su- 
pernaturali  aliquam  divinitatis  participationem,  atque  humanae 

naturae  cum  Deo  consortium,  juxta  illud  (II.  Pet.  I.  4.):  «  Maxi¬ 
ma  et  pretiosa  nobis  promissa  donavit,  ut  per  haec  efficiamini 
divinas  consortes  naturas.  »  Unde  Ecclesia  saepe  hanc  veritatem 
praedicat.  Ita  oramus  in  Missa:  «Deus,  qui  humanae  substantiae 
dignitatem  mirabiliter  condidisti,  et  mirabilius  reformasti,  da  no¬ 
bis  per  hujus  aquae  et  vini  mysterium  ejus  divinitatis  esse  con¬ 
sortes,  qui  humanitatis  nostrae  fieri  dignatus  est  particeps.  »  Et 
in  Praef.  Ascension.:  «  Qui  post  resurrectionem  suam  omnibus 
discipulis  suis  manifestus  apparuit,  et  ipsis  cernentibus  est  ele¬ 
vatus  in  coelum,  ut  nos  divinitatis  suce  tribueret  esse  partici¬ 
pes.  »  Item  in  Secreta  Dom.  IV.  post  Pascha:  «  Deus,  qui  nos  per 
hujus  sacrificii  veneranda  commercia,  unius  summas  divinitatis 
participes  effecisti,  praesta,»  etc. 

997.  Neque  minus  certe  constat,  hoc  consortium  cum  divina 
natura  tribui  variis  supernaturalibus  donis,  etsi  non  omnibus  ea¬ 
dem  ratione.  Ita — 1)  ratione  unionis  nostrae  naturae  cum  Verbo 
divino  in  Incarnatione,  omnes  habere  censemur  consortium  cum 
divina  natura.  At  quamvis  illa  elevatio  humanae  naturae  ad  di¬ 
vinum  esse,  quae  facta  est  in  Christo,  toti  naturae  quandam  ex- 
trinsecam  dignitatem  contulerit;  non  tamen  contulit  unicuique 
verum  consortium  divinae  naturae,  quod  solis  justis  per  intrinse¬ 
cam  quamdam  participationem  tribuitur. — 2)  Habetur  etiam  con¬ 
sortium  cum  divina  natura  per  Eucharistiae  sumptionem;  sed  illa 
conjunctio,  ut  pure  sacramentalis  est,  imperfecta  est,  et  commu¬ 
nis  esse  potest  peccatoribus  et  injustis;  ut  vero  est  spiritualis, 
includit  internum  consortium  per  gratiam,  ad  quod  illa  sacra¬ 
mentalis  conjunctio  ordinatur. — 3)  Certe  multa  sunt  illa  pretiosa 
promissa,  quibus  consortium  cum  divina  natura  tribuitur,  qua¬ 
tenus  vel  efficiunt,  vel  praeparant  subjectum  ad  illam  formam, 
per  quam  consortium  illud  formaliter  consummatur.  Sic  enim 
Deus  multa  nobis  promissa  beneficia  contulit,  per  quae  tandem 
consortium  illud  consequamur,  inter  quae  et  Sacramenta,  et  ipse 
Christus  Dominus  computari  possunt:  nam  et  illa  propter  gratiam 
nobis  praestandam  instituta  sunt,  et  filius  Dei  factus  est  homo, 
ut  nos  filii  Dei  efiiceremur. — Cf.  Suarez  (de  Grat.  lib.  7.  cap.  1. 
num.  19-21.): 

998.  Verum  hic  non  agitur  de  quolibet  cum  divina  natura  coii- 

sortio;  sed  de  eo,  quod  consequimur  in  justificatione  seu  sancti¬ 
ficatione.  Duplex  autem  divinitatis  in  sanctificatione  participatio 
distingui  debet:  una  velut  terminativa;  altera  formalis  sed  ana¬ 
loga.  Prima  est  specialis  conjunctio  et  relatio  ad  divinam  per¬ 
sonam;  altera  habetur  per  inhaerentem  gratiam,  quae  a  Spiritu 
Sancto  inhabitante  promanat  in  animam,  eamque  exornat  et  as- 
similat  ad  naturam  divinam.  «  Communicatio, »  inquit  Card.  Fran- 
zelin  (de  Deo  Trino,  p.  560.),  «  dicitur  intima  conjunctio  et  pos¬ 
sessio  rei  alicujus  modo,  quo  ex  natura  sua  possideri  potest,  ut 
est  communicatio  xotvoma  corporis  et  sanguinis  Christi  in  fideli¬ 
bus  (I.  Cor.  X.  16.);  sensu  analogo  amici,  atque  arctius  maritus 
et  uxor  dicuntur  xotvwvox :  ‘Particeps  tua  et  uxor  foederis  tui.’  — 
LXX.:  y.oivuvo;  croo  y.ai  yrjvvj  8ia,$v)xv jg  aov  (Mal.  II.  14.).  Proxime  Se- 
quitur  significatio,  qua  xoivuviot  dicitur  participatio  ex  bonis  alte¬ 
rius....  Hujusmodi  participatio  supernaturalis  est  assimilatio  per¬ 
fecta  ad  ipsam  naturam  divinam  per  gratiam  sanctificantem,  quae 
animam  afficit  et  ut  supernaturalis  qualitas  transformat.  Duo  igi¬ 
tur  complectitur  ‘consortium  naturae  divinae,’  participationem  di¬ 
vinae  naturae  formalem  sed  analogicam  ,  li.  e.,  supernaturalem 
assimilationem  ad  naturam  divinam,  et  hac  dispositione  supposita 
ac  per  hoc  veluti  vinculum,  participationem  (jycny^y  (Cyrill.  Dial. 
7.  t.  5.  p.  1.  p.  643.),  videlicet  intimam  unionem  cum  ipsa  sub¬ 
stantia  divinae  naturae.  ‘Deificatio,'  inquit  Dionysius,  ‘est  ad  Deum, 
quanta  fieri  potest,  assimilatio  et  unio,  »  v  npo;  Ssov  d<po pci u<rt;  ts 
y.ai  s-jucuq  (Hier.  Eccles.  c.  1.  §  3.;  cap.  2.  §  1.).  Hoc  utroque  sen¬ 
su  sicut  sumus  consortes  xotvwyoj  divinae  naturae,  ita  dicitur  com¬ 
municatio  xojvwvta  Spiritus  Sancti  (II.  Cor.  XIII.  13.);  et  dicimur 
participes  Spiritus  Sancti  (Heb.  YI.  4.).  » 

999.  Inferius  dicturi  de  participatione  divinitatis  terminative 
seu  relative  spectata,  nunc  de  formali  agimus,  atque  aliquam 
ejus  intelligentiam  quaerimus.  Indubitatum  quidem  est  hujusmodi 
participationem  non  esse  substantialem,  sed  accidentalem;  Deitas 
enim  non  communicatur  intrinsece  et  substantialiter,  nisi  divinis 
personis,  et  humanitati  Christi:  illis  per  identitatem,  huic  per 
hypostaticam  unionem.  Hinc  D.  Thom.  (3.  p.  q.  2.  art.  10.  ad  1.), 
ait:  «  Gratia,  quae  est  accidens,  est  quaedam  similitudo  Divinita¬ 
tis  participata  in  homine.  Per  Incarnationem  autem  humana  na- 

tura  non  dicitur  participasse  similitudinem  aliquam  divinae  na¬ 
turae,  sed  dicitur  esse  conjuncta  ipsi  divinae  naturae  in  persona 
Filii.  »  At  si  quaeratur  positiva  explicatio  liujus  accidentalis  et 
formalis  assimilationis  ad  Deum  per  gratiam;  fateamur  imprimis, 
profunditatem  et  altitudinem  hujus  mysterii  penitus  scrutari  nos 
haud  posse,  quamdiu  nobis  dicitur  (I.  Joan.  III.  2.):  « Nunc  filii 
Dei  sumus,  et  nondum  apparuit  quid  erimus;  »  dein  vero,  ut,  quo¬ 
ad  fieri  potest,  rem  investigemus,  duo  explicabimus,  alterum  ex 
parte  gratiae,  quid  sit  in  illa  esse  participationem  Deitatis;  alte¬ 
rum  ex  parte  Dei,  quam  naturae  divinae  perfectionem  gratia  creata 
participet. 

1000.  Ex  parte  gratiae,  ea  dicitur  participatio  divinae  naturae 
«  quatenus  est  imago  expressa — formalis,  etsi  analoga — non  modo 
moralis,  sed  etiam  physica — supernaturalis,  referens  divinam  na¬ 
turam.  » 

Dicitur — 1)  imago  expressa;  etsi  enim  in  qualibet  creatura  in¬ 
veniatur  aliqua  divinarum  perfectionum  participatio  ;  ut  tamen 
haec  non  sit  simplex  vestigium,  sed  ad  dignitatem  imaginis  as¬ 
surgat,  variae  requiruntur  conditiones,  quarum  praecipua  est,  ut 
sit  «  similitudo  in  natura  specifica,  vel  in  signo  speciei.  »  Hinc 
sicut  in  ordine  naturali  non  datur  imago  Dei  per  participationem, 
nisi  in  creatura  intelligente;  ita  a  fortiori  imago  Dei  supernatu¬ 
ralis,  quae  per  gratiam  efticitur,  nonnisi  intelligenti  creaturae  com¬ 
petere  potest. — Cf.  De  Deo  Creante  (n.  148-51.). 

Dicitur  2)  formalis  etsi  analoga;  formalis  quidem  ,  imprimis 
ut  distinguatur  a  terminativa  (n.  998.);  sed  insuper  ut  distingua¬ 
tur  a  virtuali.  Utriusque  conceptum  ita  exponit  Gotti  (de  Gratia 
Habituali,  q.  3.  d.  3.  n.  5.):  «  Yirtualis  dicitur,  vel  quia  esto  non 
participet  formam,  quae  est  in  alio  ,  participat  tamen  virtutem 
ad  producendum  simile  in  forma:  sic  semen  est  participatio  vir* 
tualis  generantis;  quia  esto  non  habeat  formam  generantis,  est 
tamen  virtus  ab  eo  participata  ad  producendum  simile  in  torma 
ipsi  generanti.  Yel  dicitur  participatio  virtualis,  quia  participat 
id,  quod  solum  virtualiter  continetur  in  alio...  Participatio  vero 
formalis  est  illa,  quae  formaliter  in  se  trahit ,  quod  formaliter 
in  alio  est...  Participationes  formales  Dei  sunt  quae  formaliter  in 
creatura  ponunt  id,  quod  formaliter  in  Deo  est.  »  Nihil  dicimus 

de  hoc  modo  explicandi  participationem  virtualem;  sed  sumimus 
traditum  conceptum  participationis  formalis ;  eumque  gratia?  san¬ 
ctificanti  tribuimus.  Qua  in  re  convenit  etiam  Suarez  (de  Gr.  1.7. 
c.  1.  n.  26.),  scribens:  «  Dicendum  est  tunc  participari  [rationes 
quae  sunt  formaliter  in  Deo]  a  creatura,  quando  talis  perfectio 
secundum  suam  rationem  formalem,  saltem  abstrahentem  ab  esse 
creato  et  increato,  a  creatura  participatur:  sic  participant  res 
creatae  a  Deo  rationem  entis,  seu  ipsum  esse  et  substantiae  crea¬ 
tae  rationem  subsistendi,  et  viventes  rationem  vitae,  et  sic  de  aliis. 
Neque  potest  intelligi  talis  participatio,  nisi  secundum  aliquam 
convenientiam  formalem,  saltem  analogam,  ut  recte  attigit  Caje- 
tan.  (2.  2.  q.  24.  art.  7.)  ubi  hoc  modo  ait  ,  caritatem  infusam 
esse  participationem  caritatis  per  essentiam  (quod  ibidem  D.  Tho- 
mas  dixerat)  utique  per  convenientiam  formalem.  Et  ratio  est, 
quia  seclusa  hujusmodi  convenientia,  jam  non  erit  participatio 
Dei  secundum  rationem  formalem,  quae  in  eo  formaliter  existat, 
sed  solum  participando  aliquam  rationem  formalem,  quae  tantum 
sit  eminenter  in  Deo.  » — Quod  autem  haec  participatio,  etsi  for¬ 
malis ,  non  sit  nisi  analoga,  liquet  ex  generali  ratione,  qua  osten¬ 
ditur,  ipsam  rationem  entis,  non  univoce  sed  analogice,  de  Deo 
et  creatura  praedicari  posse.  —  Cf.  De  Deo  Creante  (n.  150.). 

Dicitur— 3)  non  modo  moralis,  sed  etiam  physica.  Videntur  enim 
aliqui  solam  moralem,  quam  etiam  ethicam  vocant,  Deitatis  par¬ 
ticipationem  agnoscere  in  gratia  sanctificante:  eamque  in  eo  con¬ 
stituunt,  quod  sicut  Deus  semper  est  ad  se  conversus,  est  nun¬ 
quam  a  se  aversus,  semper  Justus,  semper  Sanctus:  ita  gratia, 
quae  hoc  homini  confert,  dicatur  formalis  participatio  justitiae, 
sanctitatis,  rectitudinis  Dei. 

Hanc  moralem  participationem  Deitatis  per  gratiam  recte  pro¬ 
bant  ea,  quae  congerit  Ripalda  (de  Ente  Supernat.  d.  132.  s.  9. 
n.  106.  seq.).  Ita,  ex.  gr.,  «prius  quam  meminisset  Petrus  ‘ma¬ 
xima  et  pretiosa  promissa’;  quae  Deus  nobis  contulit,  dixerat: 
‘Omnia  nobis  divinae  virtutis  ad  vitam  et  pietatem  donata’.  Qui¬ 
bus  mox  subjungit:  ’Ut  per  haec  efficiamini  divinae  consortes  na¬ 
turae,  fugientes  ejus  quae  in  mundo  est  concupiscentiae  corruptio¬ 
nem’.  Intelligens  plane  dona  ista  conferre  nobis  consortio  divinae 
naturae;  quia  ad  officia  pietatis  et  corruptionem  vitandam  ,  quae 

saepe  in  Scriptura  per  concupiscentiam  significatur,  donata  sunt. 
Quae  postrema  verba  expendens  Dionysius  (de  Coelesti  Hierarch. 
cap.  3.),  ait:  ‘Secundum  similitudinem  incorruptae  et  divinae  vi¬ 
tae,  et  non  passionibus  interitum  afferentibus  mortui’.  Et  mox: 
‘Oportet  enim  nos,  si  hanc  cum  Christo  communicationem  opta¬ 
mus,  in  divinam  ejus,  quam  ut  homo  egit,  vitam  inspicere,  et  ejus 
in  non  peccando  imitationem  ad  divinum  et  incorruptum  statum 
currere’.  Ubi  consortium  divinitatis  contentum  testimonio  Petri 
explicatur  per  imitationem  divinae  ,  quae  in  non  peccando  ,  etc., 
bene  moraliter  operando  in  Christo  relucet.  » 

Sed  quaestio  non  est,  utrum  gratiae  sanctificanti  competat  et - 
iam  participatio  moralis  divinae  naturae,  quod  nemo  negat;  sed, 
utrum,  praeter  moralem,  physica  participatio  admittenda  sit.  Id 
vero  communissime  affirmant  theologi.  Cum  enim  gratia  sancti¬ 
ficans  sit  physica  quaedam  qualitas,  physice  permanens,  physice 
animae  inhaerens,  et  sic  forma  sanctificationis,  qua  efficimur  di¬ 
vinae  consortes  naturae;  debet  physice  et  formaliter  continere  di¬ 
vinam  perfectionem,  quam  participat:  in  hoc  autem  constituunt 
participationem  physicam  divinae  naturae. 

Dicitur — 4)  supernaturalis ;  certum  est  enim  quod  omnis  crea¬ 
tura  aliquo  sensu  est  participatio  divini  esse,  quatenus  a  Deo  est 
ut  causa  exemplari  et  efficiente,  seu  quatenus  tum  a  Deo  crea¬ 
tione  originem  habet,  tum  est  aliqua  adumbratio  divinae  perfe¬ 
ctionis;  sed  tali  participatione  naturali  supposita,  et  quidem  su¬ 
prema  quae  est  in  spiritibus  creatis,  revelatio  nobis  manifestat 
participationem  supra  omnem  dignitatem  et  exigentiam  substan¬ 
tiarum  creatarum. 

1001.  Ex  parte  Dei  autem,  si  quaeratur  quaenam  est  illa  divi¬ 
na  perfectio,  quam  gratia  formaliter  ac  physice  participat;  no¬ 
tandum  est  imprimis,  aliquas  esse  perfectiones  in  Deo  ,  quae  ne¬ 
queunt  sejungi  a  modo  absoluto,  perfectissimo,  infinito,  quo  sunt 
in  Deo;  alias  vero  posse  ab  illo  modo  separari:  illas  nequit  crea¬ 
tura  formaliter  participare  ;  istas  vero  potest.  Hinc— 1)  nequit 
creatura  participare  rationem  entis  per  essentiam;  haec  enim 
cum  non  possit  abstrahi  ab  ente  creato  et  increato,  non  potest 
participari  formali  participatione  ab  ulla  creatura. — 2)  Idem  est  de 
ratione  entis  impar licipati.  Qua  enim  ratione  intelligi  potest  con- 

csptus  entis  imparticipati  abstrahens  ab  ente  creato  et  increato  i 
Certe  non  minus  id  repugnat,  quam  intelligere  conceptum  anima¬ 
lis  irrationalis  abstrahentem  ab  homine,  et  a  bruto:  quia  si- 
•cut  animal  irrationale  opponitur  homini ,  ita  ens  imparticipa- 
tum  repugnat  enti  creato;  ergo  impossibile  est,  ut  qualitas  creata 
participet  naturam  divinam,  ut  est  esse  imparticipatum  secun¬ 
dum  formalem  participationem,  quia  (ut  declaravi)  talis  partici¬ 
patio  non  est  sine  convenientia  formali  in  ratione,  quae  partici¬ 
pari  dicitur. — 3)  Idem  dicendum  de  ratione  entis  independentis: 
tum  quia  non  potest  secundum  suam  formalem  rationem  abstrahi 
ab  esse  creato  et  increato,  tum  quia  repugnantia  est  in  termi¬ 
nis  participare  independentiam  per  dependentiam,  creatura  enim 
nihil  participat  nisi  dependendo.  —  Cf.  Suarez  (1.  7.  c.  1.  n.  27. 
seq.).  Ergo  formalis  divinitatis  participatio  per  gratiam  nequit 
constitui  in  participatione  ullius  ex  his  perfectionibus  incommu¬ 
nicabilibus. 

1002.  Qusenam  est  igitur  illa  divina  perfectio,  quam  gratia  su- 
pernaturali  modo  formaliter  participat  ?  «  Ea  arbitror  esse  »,  re¬ 
spondet  Ripalda  (cit.  disp.  132.  n.  105.),  «  quae  bonitatem  mora¬ 
lem  Dei  permanentem  et  radicalem  constituunt ,  ratione  cujus 
natura  divina  prona  et  potens  est  ad  omnes  et  solas  operatio¬ 
nes  moraliter  bonas,  et  repugnans  omnibus  moraliter  malis.  Ita¬ 
que  gratia  participat  deitatem  bonitate  morali  habituali  et  uni¬ 
versali,  naturae  propria,  cui  debita  est  virtus  ad  omnes  et  solas 
operationes  moraliter  bonas,  et  repugnat  operatio  moraliter  mala; 
quia  scilicet  justus  absolute  et  simpliciter  bonus  et  sanctus  mo¬ 
raliter  constituitur  ».  Suarez  tamen  censet,  gratiam  esse  partici¬ 
pationem  divinae  naturae,  qua  intellectualis  est ,  gradu  indebito 
cuicumque  natura?,  creatae  et  creabili.  «  Vera  ergo  »,  inquit, 
(lib.  7.  cap.  1.  n.  30.),  «  excellentia  gratiae  habitualis,  propter 
quam  dicitur  esse  singularis  participatio  divinae  naturae,  est,  quam 
in  fine  libri  praecedentis  explicui,  nimirum  quia  cum  natura  di¬ 
vina  sit  quaedam  intellectualis  natura  altioris  ordinis,  quam  sit, 
vel  esse  possit  ulla  substantia  intellectualis  creata  :  ille  gradus 
intellectualis,  qui  est  in  divina  natura,  divino  quodam  et  super- 
naturali  modo  participatur  per  habitualem  gratiam;  quo  quidem 
modo  a  nulla  substantia  creata  per  se  ipsam,  vel  per  potentiam 

sibi  connaturalem  participari  potest.  Quod  ex  primario  objecto 
divini  intellectus  declaratur,  ut  in  1.  p.  tractando  de  Visione  Dei 
latius  dixi.  Divina  enim  essentia  ratione  objecti  intelligibilis  in 
se,  et  per  visionem  intuitivam  ad  ipsam  Dei  essentiam  immediate 
terminatam,  adeo  est  elevata  ,  et  excellens  ratione  purissimae 
actualitatis,  et  immaterialitatis  suae,  ut  a  nulla  substantia  intel¬ 
lectuali  possit  connaturaliter  videri,  nisi  a  se  ipsa.  Per  gratiam 
vero  et  dona  supernaturalia  elevatur  natura  creata  intellectua¬ 
lis  ad  participationem  illius  gradus  intellectualitatis  divinae,  in 
quo  possit  objectum  illud  intelligibile  divinae  essentiae  in  se  in¬ 
tueri.  Et  ad  hunc  finem  per  se  primo  dantur  dona  habitualis 
gratiae,  et  consequenter  ad  alios  actus  ejusdem  ordinis,  illi  fini 
consentaneos.  »  Haec  certe  est  sententia  D.  Thomae,  ut  videbimus, 
ac  plurium  theologorum;  imo  ipse  Ripalda  fatetur  (1.  c.  n.  96.) 
eam  a  recentioribus  communiter  tradi. 

1003.  Porro  necesse  non  est,  ut  hic  probemus  gratiam  sancti¬ 
ficantem  esse  participationem  divinae  naturae  super  naturalem; 
id  enim  satis  demonstravimus  in  tractatu  De  Deo  Creante  (n.  718. 
seqq.).  Neque  necesse  est,  ut  diserte  ostendamus  eam  esse  phy¬ 
sicam  participationem  Deitatis;  id  enim  eruitur  tum  ex  aliis  hic 
demonstrandis,  tum  ex  veritate  supra  constituta,  nimirum  quod 
gratia  sit  vere  qualitas  supernaturalis  physice  permanens  ac  in¬ 
haerens  animae.  Duo  igitur  sunt  hic  asserenda:  1)  in  justificatione 
haberi  consortium  cum  divina  natura  per  ipsam  gratiam,  quae  in¬ 
funditur,  praescindendo  a  participatione,  quam  diximus  (n.  998.) 
terminativam  et  relativam  —  2)  consortium  illud  consistere  in 
participatione  divinitatis,  qua  intellectualis  est. 

1004.  His  itaque  expositis — 

§  II. 

Solvitur  Proposita  Quaestio. 

Prop.  XXXIII. — Per  gratiam ,  quae  in  justificatione  infundi¬ 
tur,  vere  efficimur  divinae  consortes  naturae;  ipsa  enim  est  su¬ 
prema  ac  physica  similitudo  divinitatis,  qua  intellectualis  est, 
et  cui  tamquam  novae  naturae  debitae  sunt  divini  ordinis  vir¬ 
tutes  et  operationes,  quae  immediate  attingunt  ipsum  Deum, 
ut  est  in  se. 

1005.  Proh.  I.  per  ipsam  gratiam  nos  effici  divinae  consortes 
naturae.  Etenim — 1)  Patres  sive  explicantes  illud  «  per  quem  ma¬ 
xima  »,  etc.  (II.  Pet.  I.  4.);  sive  exponentes  illud  «  transforma¬ 
tur  a  claritate  in  claritatem  »,  etc.  (II.  Cor.  III.  18.);  sive  inter¬ 
pretantes  alia  Scripturae  testimonia,  quibus  nos  deificari  dicimur; 
asserunt  hos  mirabiles  effectus  produci  in  nobis  per  gratiam  san¬ 
ctificantem,  dum  justificamur,  dum  renovamur  ad  illum  statum, 
a  quo  excidimus  per  peccatum. 

Ita  S.  Atlianasius  (Orat.  1.  cont.  Arian.  n.  16.),  ait:  «  Itaque  res 
omnes  Filii  fiunt  participes  secundum  Spiritus  gratiam,  quae  ab 
eo  datur.  . .  Nos  enim  cum  ipsius  Filii  participes  efficimur,  Dei 
participes  esse  dicimur,  idque  ipsum  est  quod  aiebat  Petrus,  ‘ut 
efficiamini  divinae  consortes  naturae’.  »— S.  Ambr.  (Ep.  45.  n.  10.): 
«  Quid  illa  attexam  quod  hominem  Deus  divinae  fecit  consortem 
naturae,  sicut  in  epistola  Petri  legimus.  Unde  non  immerito  qui¬ 
dam  ait;  ipsius  et  genus  sumus:  dedit  enim  nobis  de  cognitione 
sua,  ut  quaeramus  illud  divinum  quod  non  longe  est  ab  unoquo¬ 
que  nostrum,  in  quo  et  vivimus,  et  movemur  et  sumus.  »— S.  Au¬ 
gustinus  (Epist.  140.  c.  4.):  «  Manens  [filius]  in  natura,  factus  est 
particeps  naturae  nostrae,  ut  nos  manentes  in  natura  nostra,  effi¬ 
ceremur  participes  naturae  ipsius:  »  utique  per  justitiam,  ad  quam 
nobis  dispensandam  Filius  Dei  naturam  nostram  assumpsit.  — 
S.  Joan.  Damascenus  (de  Fide,  1.  4.  c.  13.):  «  Postquam  homo 
Dei  transgressus  est  praeceptum  et  corruptioni  succubuit,  opifex 
generis  humani  pauperem  nostram  et  imbecillem  assumpsit  natu- 

ram,  ut  nos  purgaret  et  incorruptibiles  faceret,  rursusque  deita¬ 
tis  suae  participes  restitueret;  atqui  oportebat  non  solum  primi¬ 
tias  naturae  nostrae  in  participationem  venire  naturae  melioris, 
sed  et  totum  volentem  hominem  secunda  nativitate  nasci.» — Elias 
Cretensis  (in  Orat.  Naz.  n.  55.  apud  Ripald.  d.  132.  n.  91.):  «  Insti¬ 
tuens  nos  Deus  juxta  veterem  Adam  formatos  et  per  carnis  de¬ 
sideria  corruptos  ad  divinum  statum,  a  quo  excideramus,  revo¬ 
cans,  atque  ad  Dei  contemplationem,  atque  ex  gratia  manentem 
deificationem  adducens.  »  Expende  divinum  statum  et  ex  gratia 
manantem  deificationem  in  nobis.  —  Cf.  plura,  quae  dedimus  De 
Deo  Creante  (n.  719.). 

2)  Dum  hoc  consortium  cum  divina  natura  praedicant  Patres, 
apprime  distinguunt  deificationem  terminativam  per  unionem  cum 
Spiritu  Sancto,  a  deificatione  formali  per  assimilationem  ex  gra¬ 
tia.  Ita  S.  Basii,  (cont.  Eunom.  1.  5.  sub  fin.),  scribit;  «  Yirtus 
et  natura  Spiritus,  qualis  sit ,  manifestior  et  patentior  fiet,  si 
consideraverimus,  quomodo  contineat  et  sua  voluntate  agat  san¬ 
ctos  et  totam  rationalem  naturam.  Etenim  toti  multitudini  coele¬ 
stium  virtutum  et  multitudini  justorum  dedit  se  ipsum,  et  omnis 
hypostasis  justorum  tum  magnorum  tum  parvorum  tum  Angelo¬ 
rum  tum  Archangelorum  sanctificata  est...  Et  per  hunc  quilibet 
sanctorum  Deus  est,  dictum  est  enim  ad  eos  a  Deo;  ego  dixi,  dii 
estis...  Necesse  est  autem  eum  qui  diis  causa  est  ut  dii  sint,  Spi¬ 
ritum  esse  divinum  et  ex  Deo.  Ut  enim  quod  cremantibus  causa 
est  ut  sint  cremantia,  id  cremans  esse  necesse  est,  et  quod  san¬ 
ctis  causa  est  ut  sint  sancti,  id  necessari  o  sanctum  est;  ita  et 
eum  qui  diis  causa  est  ut  dii  sint,  Deum  esse  necesse  est.  Sic 
nempe  tantum  bonum  et  divina  possessio  est  Spiritus.  Et  quam 
vitam  indit  Spiritus  in  alterius  hypostasin,  ea  ab  ipso  non  sepa¬ 
ratur.  Sed  sicut  ignis  calor  alius  est  qui  ipsi  inest,  alius  quem 
aquae  aut  alteri  hujusmodi  rei  impetit;  ita  etiam  Spiritus  et  in 
se  ipso  vitam  habet,  et  qui  ejus  sunt  participes,  divine  vivunt, 
vitam  divinam  et  coelestem  habentes...  Nihil  Spiritus  in  se  habet 
adventitium,  sed  habet  omnia  sempiterne  tamquam  Dei  Spiritus 
et  ex  ipso  effulgens,  principium  ipsum  habens  sicut  fontem  sui 
et  inde  scaturiens.  Fons  autem  et  ipse  est  praedictorum  bonorum 
[donorum  gratiae]:  at  ipse  ex  Deo  scaturiens  est  in  se  subsistens; 

quae  vero  ex  ipso  profluunt,  efficientiae  ejus  sunt.  » — Cf.  alia  te¬ 
stimonia,  quae  dedimus  (n.  917.). 

1006.  II.  Gratia  est  participatio  Deitatis,  qua  intellectualis 
est.  Nam — 1)  Patres  exponunt  specialem  assimilationem  hominis 
ad  Deum  per  gratiam,  dicentes  efformari  in  nobis  per  illam  ima¬ 
ginem  Dei;  adeoque,  juxta  ipsos,  homo  in  prima  sui  conditione, 
accipiens  gratiam,  factus  fuit  speciali  ratione  ad  imaginem  Dei; 
amittens  gratiam  per  peccatum,  amisit  hanc  Dei  imaginem;  re¬ 
cuperans  gratiam  per  Christum,  reformatur  ad  eamdem  imagi¬ 
nem.  Atqui  in  homine  non  est  imago  Dei,  nisi  quatenus  partici¬ 
pat  vitam  intellectivam,  cujus  defectu  in  creaturis  inferioribus 
non  imago,  sed  vestigium  divinitatis  invenitur  (De  Deo  Crean¬ 
te,  n.  146.  seqq.).  Ergo. — Sane,  cum  per  gratiam  acquiramus  no¬ 
vam  vitam,  participes  efficiamur  vitae  divinae,  etc.;  quaenam  alia 
vita  intelligi  potest,  nisi  intellectiva,  propria  Dei? 

Proh,  mqj .  S.  Irenaeus  (cont.  Haereses  1.  3.  c.  18.):  «  Quod  per¬ 
dideramus  in  Adam,  id  est,  secundum  imaginem  et  similitudinem 
Dei  esse:  hoc  in  Christo  Jesu  per  sanctificationem  recipimus.» 
— Cyrillus  (in  Jo.  1.  12.  c.  20.),  ait:  «  Deus  Pater  per  proprium 
Verbum  de  limo  terrse  (ut  scribitur)  hominem  formavit,  anima 
decoravit,  et  sui  Spiritus  participatione  munivit...  Ut  ergo  ipsum 
esse  discamus,  qui  ab  initio  naturam  nostram  creavit,  et  Spiritu 
Sancto  signavit,  rursus  in  ipso  initio  renovandae  naturae,  sufflatio¬ 
ne  spiritum  discipulis  largitur:  ut  quemadmodum  creati  ab  initio 
sumus,  renovemur,  et  quemadmodum  ad  imaginem  tunc  factus 
est  homo,  similiter  nunc  participatione  spiritus  ad  imaginem  Crea¬ 
toris  renovetur.  » — S.  Ambrosius  (1.  6.  Exam.  cap.  7.):  «  Illa  ani¬ 
ma  bene  pingitur,  quae  habet  in  se  virtutum  gratiam  renitentem, 
splendoremque  pietatis:  secundum  hanc  imaginem  erat  Adam  ante 
peccatum;  sed  ubi  lapsus  est,  deposuit  imaginem  coelestis.  — Cf.  - 
plura  quae  dedimus  in  tractatu  De  Deo  Creante  (n.  710.) 

2)  Hinc  D.  Thomas,  statuto  principio,  quod  homo  dicitur  fa¬ 
ctus  ad  imaginem  Dei,  quatenus  participat  vitam  intellectivam 
Dei,  distinguit  triplicem  imaginem,  secundum  naturam,  gratiam 
et  gloriam,  pro  diversis  nempe  ejus  vitae  gradibus.  «  Cum  homo  », 
inquit  (1.  p.  q.  93.  art.  4.),  «  secundum  intellectualem  naturam 
ad  imaginem  Dei  esse  dicatur,  secundum  hoc  est  maxime  ad  ima- 

ginem  Dei,  secandum  quod  intellectualis  natura  Deum  maxime 
imitari  potest.  Imitatur  autem  intellectualis  natura  maxime  Deum 
quantum  ad  lioc,  quod  Deus  seipsum  intelligit  et  amat.  Unde 
imago  Dei  tripliciter  potest  considerari  in  homine:  uno  quidem 
modo,  secundum  quod  homo  habet  aptitudinem  naturalem  ad  in- 
telligendum  et  amandum  Deum;  et  haec  aptitudo  consistit  in  ipsa 
natura  mentis,  quae  est  communis  omnibus  hominibus;  alio  modo, 
secundum  quod  homo  actu  vel  habitu  Deum  cognoscit  et  amat, 
sed  tamen  imperfecte;  et  haec  est  imago  per  conformitatem  gra¬ 
tiae;  tertio  modo,  secundum  quod  homo  Deum  actu  cognoscit  et 
amat  perfecte;  et  sic  attenditur  imago  secundum  similitudinem 
gloriae.  Unde  super  illud  (Ps.  IV.  7.):  ‘Signatum  est  super  nos 
lumen  vultus  tui,  Domine.  »  Glossa  ordinaria  distinguit  triplicem 
imaginem,  scilicet  creationis,  et  recreationis,  et  similitudinis. 
Prima  ergo  imago  invenitur  in  omnibus  hominibus;  secunda  in  ju¬ 
stis  tantum;  tertia  vero  solum  in  beatis.» — Cf.  quae  diximus  in 
tract.  De  Deo  Creante  (n.  165.). 

3)  Quod  autem  Patres  passim  doceant,  hominem  per  gratiam 
assimilari  Deo  ,  dilectione  ,  exercitio  virtutum  ,  sanctitate,  uno 
verbo  morali  vita  supernaturali;  id  non  infirmat,  sed  confirmat 
thesim  nostram.  Etenim  etiam  in  ordine  naturali,  per  vitam  mo- 
raliter  honestam,  homo  perficit  in  se,  quoad  potest,  imaginem 
Dei;  sed  ideo  capax  est  hujusmodi  vitae,  ad  eamque  tamquam  ad 
suam  propriam  perfectionem,  ordinatur  ,  quia  ,  prae  inferioribus 
creaturis,  ratione  praeditus  est:  vita  naturaliter  honesta,  et  per¬ 
fectior,  peream,  assimilatio  ad  Deum  radicem  habet  in  intelligenti 
hominis  natura.  Ergo  a  pari,  si  opera  supernaturaliter  bona  con- 
naturalia  sunt  gratiae  sanctificanti,  atque  per  ea  homo  perficit 
imaginem  Dei  supernaturalem  in  ipso  impressam  per  gratiam;  si¬ 
gnum  est  hominem  per  gratiam  assimilari  divinitati  ,  quatenus 
haec  intellectualis  natura  est:  siquidem  opera  illa  omnia  referunt 
ac  participant  vitam  divinam,  quae  utique  est  intellectualis.  Hoc 
sensu  recte  intelligitur  quod  docet  S.  Joannes  Damascenus  (de 
Fide,  1.  4.  cap.  4.):  «  Fecit  illum  »,  inquit  ,  «  ad  imaginem  sui 
ipsius  intellectualem  et  liberae  potestatis,  et  ad  similitudinem 
suam,  id  est,  virtutibus  consummatum,  quantum  hominis  ferebat 

natura:  hae  enim  virtutes,  veluti  characteres  signaculaque  divina 

Mazzella.  De  Gratia  Christi.  45 

existunt  naturae,  immobile,  bonum,  sapiens,  justum,  ab  omni  pror¬ 
sus  malitia  liberum:  ad  consortium  enim  sui  ipsius  condiderat  ho¬ 
minem.  »  Nec  minus  vera  est  in  nostra  sententia  exhortatio  S.  Leo¬ 
nis  (serm.  1.  de  Nativit.  Dom.):  «  Cum  essemus  mortui  peccatis, 
convivificavit  nos  in  Christo,  ut  essemus  in  ipso  nova  creatura, 
novum  figmentum.  Deponamus  ergo  veterem  hominem  cum  acti¬ 
bus  suis,  et  adepti  participationem  generationis  Christi,  carnis 
renunciemus  operibus.  Agnosce,  o  Christiane,  dignitatem  tuam, 
et  divinae  consors  factus  naturae,  noli  in  veterem  vilitatem  dege¬ 
neri  conversatione  redire.  » 

1007.  III.  Constat  apud  omnes,  cum  quibus  res  hic  agitur,  gra¬ 
tiam  sanctificantem  constituere  in  nobis  veluti  novum  esse,  no¬ 
vam  naturam  ,  novam  vitam  ,  utique  supernaturalem  ;  per  eam 
enim  in  Christo  renascimur,  vivificamur,  efficimur  nova  creatura. 
Qualis  autem  sit  nova  haec  natura  ac  vita  ,  quam  per  gratiam 
acquirimus,  nequit  melius  dijudicari,  quam  ex  facultatibus,  qui¬ 
bus  instruitur,  ex  operationibus,  quae  ab  his  procedunt,  ex  ulti¬ 
mo  fine  ad  quem  destinatur.  Atqui — 1)  facultates,  seu  principia 
permanentia  proxima  operationum  supernaturalium,  sunt  virtutes 
infusae,  praesertim  theologicae;  quae  certe  ordinantur  ad  actus  vitae 
supernaturalis  quidem,  adeoque  ordinis  divini,  sed  etiam  intelle¬ 
ctualis:  ergo  gratia  sanctificans,  in  qua  radicem  habent,  et  cui 
connaturaliter  sunt  debitae,  est  radicalis  similitudo  divinitatis, 
qua  intellectualis  est. — 2)  Finis  ad  quem  connaturaliter  ordina¬ 
tur  gratia  sanctificans,  est  gloria:  haec  vero  essentialiter  consi¬ 
stit  in  visione  intuitiva  Dei,  a  qua  necessario  procedunt  amor  et 
fruitio.  Sed  hi  omnes  actus  consummatam  similitudinem  referunt 
vitae  divinae,  supernaturalis  intellectualis.  Ergo  gratia  ipsa  est  in¬ 
choata  similitudo  et  imago  Dei,  qua  intellectualis  natura  est. 

Confirmatur:  Gratia  et  gloria  non  differunt  secundum  essen¬ 
tiam;  sed  differunt  sicut  imperfectum  et  perfectum  (cf.  De  Deo 
Creante ,  n.  865.).  Sed  gloria  est  assimilatio  ad  vitam  divinam, 
qua  intellectualis  est;  uti  patet  ex  actibus,  in  quibus  consistit. 
Ergo  etiam  gratia  est  inchoata  imago  supernaturalis  Deitatis, 
qua  h?ec  intellectualis  natura  est.  Hinc  dicitur  (Prov.  IV.  18.): 
«  Justorum  autem  semita,  quasi  lux  splendens  ,  procedit  et  cre¬ 
scit  usque  ad  perfectam  diem.  » — Et  (I.  Cor.  XIII.  12.):  «  Vide- 

mus  nunc  per  speculum  in  aenigmate:  tunc  autem  facie  ad  faciem. 
Nunc  cognosco  ex  parte:  tunc  autem  cognoscam  sicut  et  cognitus 
sum.  »  Denique,  ut  dicitur  (I.  Joan.  III.  2.):  «  Nunc  sumus  filii 
Dei,  et  nondum  apparuit  quid  erimus.  Scimus,  quoniam  ,  quum 
apparuerit,  similes  ei  erimus,  quia  videbimus  eum  sicuti  est.  » 

1008.  Scholion.  Cum  consortio  divinae  naturae  convenit  alter 
sanctificantis  gratiae  effectus,  qui  est  facere  hominem,  cui  infun¬ 
ditur,  Deo  gratum.  Ad  hunc  paucis  exponendum,  notetur — 1)  quod¬ 
libet  donum  datum  a  Deo  esse  formalem  perfectionem  ejus  ,  cui 
datur,  et  consequenter  sub  ea  ratione  formaliter  constituere  il¬ 
lum  in  aliquo  gradu  bonitatis:  quidquid  autem  bonum  est,  Deo 
placere ,  seu  aliquo  modo  gratum  esse  debet.  Hinc  participatio 
bonitatis  divinae,  vel  in  naturali  ordine,  placet  Deo:  ita  Angellis, 
ex.  gr.,  in  pura  natura  placeret  Deo  propter  naturalem  perfe¬ 
ctionem,  et  magis  propter  moralem,  si  illum  super  omnia  dili¬ 
geret,  et  naturalem  rectitudinem  servaret;  et  similiter  homo  stu¬ 
diosus  in  ordine  naturali  ,  si  careret  peccato  ,  in  eodem  ordine 
placeret.  Imo  sicut,  creatione  absoluta,  ut  dicitur  (Gen.  I.  31.): 
«  Yiditque  Deus  cuncta  quae  fecerat:  et  erant  valde  bona  »;  ita 
omnia  quae  sunt  in  ordine  naturali  diligit  Deus. 

2)  Id  a  fortiori  verum  est  de  donis  supernaturalibus,  quae  per¬ 
fectiori  modo  participant  bonitatem  divinam.  Hinc  si  homo  ha¬ 
beat  unum  vel  alterum  supernaturale  donum,  uti  fidem  ,  spem; 
secundum  illam  perfectionem  aliquo  modo  placeret  Deo  in  ordine 
supernaturali.  At  per  haec  dona  ,  vel  supernaturalis  ordinis,  si 
separentur  a  sanctificante  gratia,  homo  non  constituitur  simpli¬ 
citer  Deo  gratus;  instructus  enim  fide  et  spe,  posset  esse  in  statu 
peccati,  adeoque  esse  oclio  Deo. 

3)  Per  gratiam  sanctificantem  ergo  homo  fit  gratus  Deo  non 
modo  supra  omnem  exigentiam  substantiae  creatae;  verum  in  ipso 
supernaturali  ordine,  fit  simpliciter  gratus.  Hinc  S.  Joan.  Chry- 
sost.  (in  Ephes.  hom.  1.),  ad  illa  verba:  «  Gratificavit  nos  in  di¬ 
lecto  filio  suo  »,  ait:  «  Quomodo  enim  si  quis  scabiosum  quem¬ 
dam,  et  peste  ac  morbo  confectum,  statim  formosum  fecerit  ju¬ 
venem,  omnes  homines  pulchritudine  vincentem,  etc.  Ita  nostram 
instruxit  et  ornavit  animam  ,  pulchramque  fecit,  desiderabilem 

et  amabilem...  Ita  nos  etiam  fecit  gratiosissimos  et  sibi  deside¬ 
rabiles,  concupiscet  enim,  inquit,  Rex  pulchritudinem  tuam.  » 

1009.  At  quid  proprie  importat  fieri  simpliciter  Deo  gratum 
per  susceptionem  gratiae  sanctificantis?  Id  importat  gratum  esse 
Deo,  ut  amicum ,  ita  ut  ratione  illius  doni  in  homine,  tamquam 
amico  Deus  sibi  complaceat.  Quod  docet  Cone.  Trid.  (sess.  6. 
cc.  4.  7.):  nam  in  priori  docet,  quod  justificatio  est,  «  translatio 
ab  statu  filiorum  Adae  in  statum  gratiae  ,  et  adoptionis  filiorum 
Dei,  »  in  posteriori  vero  loco  addit,  quod  per  hanc  gratiae  susce¬ 
ptionem  «  fit  homo  ex  inimico  amicus  Dei  »;  et  (c.  10.)  addit; 
«  Per  hanc  gratiam  nos  fieri  amicos  Dei  et  domesticos  ejus.  » 

1010.  Re  quidem  vera  ad  perfectam  rationem  amicitiae  tria 
requiruntur,  quae  praestat  gratia  sanctificans.  Requiritur— 1)  ut 
infundatur  homini  aliquod  donum,  quo  fiat  amore  divino  dignus; 
cum  enim  homo  secundum  naturam  non  sit  Deo  supernaturaliter 
diligibilis,  imo  cura  in  praesenti  statu  nascatur  peccator,  et  ut 
talis  sit  dignus  odio  Dei;  necesse  est  ut  destruatur  peccatum,  et 
infundatur  ei  qualitas,  quae  eum  faciat  simpliciter  Deo  gratum 
in  ordine  supernaturali:  secus  Deus  diligeret  quod  amore  dignum 
non  est.  Sed  gratia  sanctificans  est  illud  donum,  quod  facit  ho¬ 
minem  dignum  amore  Dei.  Nam  haec  gratia  per  se  et  natura  sua 
est  vera  interna  justitia;  sed  justitia  vera  est  maxime  grata,  et 
amabilis,  apud  illum  praecipue,  qui  maxime  justus  est;  ergo  haec 
gratia  talis  est  apud  Deum,  et  consequenter  talem  etiam  consti¬ 
tuit  eum,  cui  donatur.  Unde  S.  Aug.  (in  Ps.  118.  serm.  26.  n.  1.): 
«  Justitia  non  solet  dici  bona  vel  mala,  sed  eo  ipso  bona  est, 
quia  justitia  est.  »  Et  subdit  inferius:  «  Justitia  ergo  virtus  est 
animi  magna  praecipueque  laudabilis.  »  Hanc  autem  justitiam  gra¬ 
tiam  esse  declarat,  exponendo  verba  illa:  «  Feci  justitiam  »,  de 
opere  justitiae,  dicens:  «  Justitiae  nomine  hoc  loco  non  ipsa  vir¬ 
tus,  sed  opus  ejus  significatum  est.  Quis  enim  fecit  in  liomine 
justitiam,  nisi  qui  justificat  impium,  hoc  est  per  gratiam  suam 
ex  impio  facit  justum?  Unde  ait  Apostolus:  ‘Justificati  gratis 
per  gratiam  ipsius’.  Facit  ergo  justitiam,  id  est,  opus  gratiae.  » 
Est  autem  Deus  justissimus;  ergo  non  potest  non  diligere  haben¬ 
tem  justitiam  per  opus  gratiae  suae,  juxta  illud:  ‘Justus  Dominus, 
et  justitiam  dilexit’.  » 

2)  Sed,  ut  homo  diligatur  a  Deo,  ut  amicus,  non  sufficit,  ut  ei 
infundatur  donum  quodcumque;  sed  requiritur  donum  eum  consti¬ 
tuens  in  quadam  aequalitate  cum  Deo;  uti  enim  advertit  S.  Hie¬ 
ronymus  (in  Mich.  1.  2.  c.  7.):  «  Amicitia  pares  aut  accipit  aut 
facit.  »  Licet  autem  amicitia  Dei  cum  homine  justo  sit  amicitia 
excellentiae;  haec  nequit  consistere,  nisi  inferior  (homo)  elevetur 
ad  convenientem  dignitatem  qua  fiat  sufficiens  proportio,  et  com¬ 
municatio  bonorum.  Cajus  rei  optimum  exemplum  habetur  (1.  1. 
Mach.  c.  X.),  ubi  Alexander  volens  contrahere  amicitiam  cum 
Jonatha  prius  ad  illum  misit  purpuram,  et  coronam  auream.  Gra¬ 
tia  sanctificans  vero,  cum  ex  dictis  sit  participatio  formalis  su- 
pernaturalis  divinae  naturae  hominemque  deificet,  ponit  in  eo  suf¬ 
ficientem  proportionem  et  dignitatem,  qua  possit  a  Deo  diligi 
ut  amicus. 

3)  Ut  homo  sit  amicus  Dei  requiritur  etiam  redamatio  ex  parte 
hominis;  redamatio  enim  est  de  ratione  amicitiae.  Gratia  sancti¬ 
ficans  vero  est  id  quo  nos  amabiles  Deo  sumus  sed  non  id  quo 
nos  diligimus  Deum,  si  verum  est  quod  realiter  a  caritate  di¬ 
stinguitur:  quomodo  ergo  dici  potest  per  gratiam  sanctificantem 
nos  constitui  Deo  gratos  ut  amicos  ? — Etsi  gratia  sanctificans  rea¬ 
liter  a  caritate  distinguatur,  caritatem  tamen  exigit ;  unde  in  in¬ 
fusione  gratiae  sanctificantis,  vi  illius  debet  infundi  et  infunditur 
etiam  caritas.  Per  gratiam  enim  vera  interna  justitia  in  homine 
constituitur;  justitia  autem  hominis  ad  Deum  supernaturalis  ma¬ 
xime  exigit  redamationem,  seu  caritatem. — Sed  hic  sistimus,  di- 
ligentiorem  enim  explanationem  hujus  Deum  inter  et  homines  ami¬ 
citiae  per  gratiam  sanctificantem,  tradidimus  in  tractatu  De  Vir - 
tutibus  Infusis,  ubi  agebatur  de  caritate. 

ARTICULUS  OCTAVUS 

An,  et  quomodo  Gratia  Sanctificans  faciat  Hominem  Filium 

Dei  adoptivum. 

§  i. 

Exponitur  Status  Quaestionis. 

1011.  Possunt  creaturae  divinam  filiationem  participare  triplici 
modo,  quem  pulchre  explicat  D.  Thomas  (3.  p.  q.  23.  art.  3.),  di¬ 
cens:  €  Filiatio  adoptionis  est  quaedam  similitudo  filiationis  natu¬ 
ralis.  Filius  autem  Dei  naturaliter  procedit  a  Patre  ut  Verbum 
intellectuale,  unum  cum  ipso  Patre  existens.  Huic  ergo  Verbo 
tripliciter  potest  aliquid  assimilari:  uno  quidem  modo  secundum 
rationem  formae,  non  autem  secundum  intellectualitatem  ipsius, 
sicut  forma  domus  exterius  constitutae  assimilatur  verbo  mentali 
artificis  secundum  speciem  formae;  non  autem  secundum  intelle¬ 
ctualitatem,  quia  forma  domus  in  materia  non  est  intelligibilis, 
sicut  erat  in  mente  artificis.  Et  hoc  modo  Verbo  aeterno  assimi¬ 
latur  quaelibet  creatura,  cum  sit  facta  per  Verbum.  Secundo  modo 
assimilatur  creatura  Verbo,  non  solum  quantum  ad  rationem  for¬ 
mae,  sed  etiam  quantum  ad  intellectualitatem  ipsius;  sicut  scien¬ 
tia  quae  fit  in  mente  discipuli  assimilatur  verbo  quod  est  in  mente 
magistri.  Et  hoc  modo  creatura  rationalis,  etiam  secundum  suam 
naturam  assimilatur  Verbo  Dei.  Tertio  modo  assimilatur  creatura 
Verbo  Dei  aeterno  secundum  unitatem  quam  habet  ad  Patrem, 
quod  quidem  fit  per  gratiam  et  caritatem.  Unde  Dominus  orat 
(Joan.  XVH.  22.):  ‘Sint  unum  in  nobis,  sicut  et  nos  unum  sumus*, 
et  talis  assimilatio  perficit  rationem  adoptionis,  quia  sic  assimi- 
latis  debetur  haereditas  aeterna.  Unde  manifestum  est  quod  ado¬ 
ptari  convenit  soli  creaturae  rationali;  non  tamen  omni,  sed  so¬ 
lum  habenti  caritatem,  quae  ‘est  diffusa  in  cordibus  nostris  per 
Spiritum  Sanctum*,  ut  dicitur  Rom.  V.  Et  ideo  (Rom.  VIII.)  Spi¬ 
ritus  Sanctus  dicitur  'Spiritus  adoptionis  filiorum*.  » 

1012.  Hic  solum  agitur  de  filiatione  per  gratiam  et  caritatem, 

quam  in  justificatione  perfici  docuit  Concil.  Trid.  (sess.  6.  cap.  4.), 
ubi  declarat  « justificationem  esse  translationem  ab  eo  statu,  in 
quo  homo  nascitur  filius  primi  Adae  ,  in  statum  gratiae  et  ado¬ 
ptionis  filiorum  Dei.  »  De  hac  autem  adoptione  duae  hic  institu¬ 
untur  quaestiones:  1)  Utrum  homo,  in  justificatione,  vere  consti¬ 
tuatur  filius  Dei  adoptivus. — 2)  Utrum  formaliter  id  praestat  ipsa 
gratia  sanctificans  vi  sua  intrinseca  et  connaturali. 

1013.  Quoad  la,n  quaestionem,  necesse  est  paucis  exponere  in 
quo  haec  divina  adoptio  consistit.  Definiri  ea  solet  «  assumptio 
gratuita  personae  extraneae  in  filium  cum  jure  ad  haereditatem.» 
Unde  juxta  omnes,  duae  praecipue  conditiones  ad  veram  adoptio¬ 
nem  requiruntur.  Prima  est  ut  persona  quae  adoptatur  sit  extra¬ 
nea,  hoc  est  non  sit  filius  naturalis  participans  generatione  na¬ 
turali  naturam  patris.  Secunda  ut  assumptio  in  filium  sit  gra¬ 
tuita,  hoc  e^t  gratiose  conferatur  jus,  quod  suapte  natura  non 
habet  qui  adoptatur  in  haereditatem  patris.  Quae  conditiones  ado¬ 
ptionis  desumuntur  non  solum  ex  iis  quae  communiter  tradunt 
juristae,  verum  etiam  ex  Epist.  Adriani  (in  Concil.  Francoford. 
coi.  2.),  et  ex  Epist.  ipsius  Concilii  ad  Episc.  Hisp.  (coi.  4.  et  16.); 
ibi  enim  dicitur:  «  Quid  est  adoptio,  nisi  caritatis  copulatio,  qua 
pater  adoptione  sibi  copulat  filium,  quem  per  generationem  non 
habet?  »  Et  (ibid .) :  «  Adoptivus  non  dicitur,  nisi  qui  est  alienus, 
et  adoptio  non  datur  ex  debito,  sed  ex  indulgentia.  » 

1014.  Ad  melius  illustrandum  divinae  adoptionis  conceptum,  ju¬ 
verit  illam  comparare  cum  adoptione  humana, — 1)  Inter  homines 
adoptio  introducta  est  ex  defectu,  vel  indigentia  naturalis  filii; 
at  vero  divina  adoptio,  non  propter  indigentiam,  sed  ex  infinita 
perfectione  et  bonitate  introducta  est,  ut  similitudo  filii  natura¬ 
lis  filiis  adoptivis  communicetur.  «  Hominis  est  »,  inquit  D.  Tho- 
mas  (3.  p.  q.  23.  a.  1.  ad  2.),  «  operari  ad  supplendam  suam  in¬ 
digentiam;  non  autem  Dei,  cui  convenit  operari  ad  communican¬ 
dam  suae  perfectionis  abundantiam.  Et  ideo  sicut  peractum  crea¬ 
tionis  communicatur  bonitas  divina  omnibus  creaturis,  secundum 
quamdam  similitudinem,  ita  per  actum  adoptionis  communicatur 
similitudo  naturalis  filiationis  hominibus  secundum  illud  Rom. 
(VIII.  29.):  ‘Quos  praescivit...  conformes  fieri  imaginis  Filii  sui’.» 

2)  Quaelibet  adoptio  exigit  similitudinem  naturae  inter  adoptan- 

tem  et  adoptatum;  sed  adoptio  humana  illam  supponit,  divina 
facit.  «  Hoc  autem  »,  inquit  D.  Thomas  (1.  c.  c.),  «  plus  habet 
adoptatio  divina  quam  humana,  quia  Deus  hominem  quem  ado¬ 
ptat,  idoneum  facit  per  gratiae  munus  ad  haereditatem  coelestem 
percipiendam;  homo  autem  non  facit  idoneum  eum  quem  adoptat, 
sed  potius  eum  jam  idoneum  eligit  adoptando.  » 

3)  Hinc  adoptio  humana  formaliter  fit  per  acceptationem,  qua 
confertur  jus  ad  haereditatem,  quia  ante  hoc  jus  nullum  esse  com¬ 
municatur  ei  qui  adoptatur,  neque  aliquod  aliud  bonum  proprium 
filii.  At  vero  adoptio  divina  formaliter  non  fit  per  extrinsecam 
acceptationem  ad  gloriam,  sed  per  internam  infusionem  illius 
doni,  ratione  cujus  illa  acceptatio  debita  est;  per  infusionem  gra¬ 
tiae  qua  efficimur  «  divinae  consortes  naturae.  »  Unde  dicitur  (I. 
.Toan.  III.  1.):  «  Videte  qualem  caritatem  dedit  nobis  Pater,  ut 
filii  Dei  nominemur  et  simus.  » 

4)  Hinc  sequitur  alia  differentia:  humana  adoptio  nullam  ha¬ 
bet  rationem  generationis  physicae  et  realis;  fit  enim  per  solam 
extrinsecam  acceptationem:  at  divina  adoptio  quodammodo  imita¬ 
tur  ac  participat  rationem  naturalis  generationis  ;  fit  enim  per 
infusionem  gratiae,  qua  efficimur  «  nova  creatura.  »  Cum  vero  no¬ 
vum  esse,  quod  nobis  per  gratiam  communicatur,  non  sit  ipsum 
esse  substantiale  Dei,  non  efficimur  filii  Dei  naturales;  at  cum 
sit  esse  participans  speciali  ratione  divinam  naturam,  qua  intel¬ 
lectualis  est,  et  ad  illud  consequatur  jus  ad  haereditatem,  effici- 
cimur  filii  Dei  adoptivi.  Unde  qui  adoptatur  a  Deo  dicitur  na¬ 
tus  a  Deo,  juxta  illud  (I.  Jo.  III.  9.):  «  Omnis  qui  natus  est  ex 

‘Deo,  non  peccat,  quia  semen  ejus  in  eo  manet  »:  contra  vero  qui 
adoptatur  ab  homine,  non  dicitur  ab  illo  natus;  nasci  enim  ex 
aliquo  est  formam  ex  eo  similem  generatione  trahere,  juxta  ce¬ 
lebrem  definitionem  generationis  quod  sit  «  origo  viventis  a  vi¬ 
vente  principio  conjuncto  in  similitudinem  naturae  »;  per  gratiam 
autem  habetur  origo  viventis  a  vivente,  per  conjunctionem  istam 
copulantem  caritate  hominem  cum  Deo  in  similitudinem  imperfe¬ 
ctam  cum  natura  divina.  Unde  etiam  D.  Thomas  (1.  c.  a.  2.  c.). 
ait:  «  Haec  est  differentia  inter  filium  Dei  adoptivum  et  naturalem, 
quod  filius  Dei  naturalis  est  genitus,  non  factus;  filius  autem 
adoptivus  est  factus,  secundum  illud  Joan.  (I.  12.):  ‘Dedit  eis  po- 

testatem  filios  Dei  fieri’.  Dicitur  tamen  quandoque  filius  adopti¬ 
vus  esse  genitus  propter  spiritualem  generationem,  quae  est  gra¬ 
tuita,  non  naturalis.  Unde  dicitur  Jacob  (I.  18.):  «  Voluntarie 
genuit  nos  verbo  veritatis’.  » 

5)  Hinc  etiam  oritur  aliud  discrimen:  ex  adoptione  humana  non 
resultat  relatio  realis,  sed  rationis  tantum,  quia  in  sola  exstrin- 
seca  denominatione  fundatur;  ex  adoptione  autem  divina  resultat 
relatio  filiationis  realis,  fundata  in  reali  et  intrinseca  justifica¬ 
tione,  quae  est  vera  generatio,  in  similitudinem  divinae 'naturae, 
imperfectam  quidem  et  accidentalem,  realem  tamen.  Quae  diffe¬ 
rentiae  optime  ostendunt,  hanc  adoptionem  esse  perfectioris  or¬ 
dinis,  quamvis  propriam  rationem  adoptionis  non  transcendat. 

6)  Denique  adoptio  humana  ad  hoc  ordinatur  ,  ut  filius  suc¬ 
cedat  patri  in  haereditate;  de  ratione  autem  successionis  est,  ut 
altero  decedente,  seu  deserente  haereditatem,  alius  accedat,  seu 
acquirat  illam;  at  vero  adoptio  divina  non  ordinatur  ad  succes¬ 
sionem,  sed  ad  communicationem  ,  vel  participationem  ejusdem 
haereditatis;  «  est  enim  haec  spiritualis  haereditas  »,  inquit  S.  Au¬ 
gustinus  (tract.  2.  in  Joan.),  «  quae  non  fit  angusta,  si  multi  eam 
possederint;  illi  ipsi  certe,  illo  ipso  possidente  ,  fiunt  haereditas 
ipsius,  et  ille  vicissim  fit  haereditas  ipsorum.  »  Quod  etiam  no¬ 
tavit  1).  Thomas  (1.  c.  a.  1.  ad  3.),  inquiens:  «Bona  spiritualia 
possunt  simul  a  pluribus  possideri,  non  autem  bona  corporalia; 
et  ideo  haereditatem  corporalem  nullus  potest  percipere,  nisi  suc¬ 
cedens  decedenti;  haereditatem  autem  spiritualem  simul  omnes 
ex  integro  accipiunt  sine  detrimento  patris  semper  viventis.  » 

1015.  Quoad  2da,n  quaestionem,  nemo  dubitat  filiationem  ado¬ 
ptivam  aliquo  modo  fieri  per  gratiam  sanctificantem;  cum  enim 
Cone.  Trident.  definiat  justificationem  «  translationem  ab  eo  sta¬ 
tu,  in  quo  nascitur  filius  primi  Adae,  in  statum  gratiae  et  ado¬ 
ptionis  filiorum  Dei  »;  aperte  sequitur,  hanc  adoptionem,  seu  ac¬ 
ceptationem,  per  gratiam  aliquo  modo  fieri,  quia  est  in  omnibus 
habentibus  gratiam,  et  non  est  in  illis,  qui  ea  carent;  ergo  per 
illam  aliquo  modo  datur.  At  quaestio  est,  utrum  haec  filiatio  ado¬ 
ptiva  justorum  ex  vi  sua  intrinseca  in  justificantem  gratiam  re¬ 
ferenda  sit;  an  e  contra  indigeat  alio  Dei  beneficio,  a  gratia  di¬ 
stincto,  eique  proinde  extrinseco. 

1016.  Ut  intelligamus  rationem  dubitandi,  diversasque  senten¬ 
tias  ,  quae  ex  illa  oriuntur ,  notemus  cum  Ripalda  (disp.  132. 
sect.  10.  n.  125.):  «  In  filiatione  adoptiva  Dei  per  gratiam  tria 
considerant  theologi  necessaria  ad  illam.  Primum:  est  participa¬ 
tio  naturae  divinae:  filius  enim  habere  debet  naturam  communem 
cum  Patre.  Secundum:  est  remissio  peccati,  cum  quo  nullus  esse 
potest  filius  adoptivus  Dei  dignus  amore  et  haereditate  Patris. 
Tertium:  est  jus  ad  Patris  haereditatem,  juxta  illud  Pauli:  ‘Quod 
si  filii,  et  haeredes  quidem  Dei,  cohaeredes  autem  Christi’.  In  quo 
jure  praecipue  adoptio  civilis  consistit.  »  Unde  illi  qui  docent  ado¬ 
ptionem  esse  favorem  Dei  a  gratia  distinctum,  eique  extrinsecum, 
non  una  eademque  ratione  id  explicant.  Nam. — 

1)  Aliqui,  considerantes  remissionem  peccatorum ,  ad  filiatio¬ 
nem  divinam  necessariam,  uti  favorem  gratiae  extrinsecum ,  con¬ 
sequenter  hac  ratione  docent,  extrinsecam  etiam  esse  adoptionem. 
Hinc  Scotus  (num.  973  )  tenet  formam  adoptionis  esse  gratiam, 
non  ratione  suae  entitatis;  sed  ex  lege,  et  pacto  Dei  eam  ad  hoc 
destinantis;  sicut  moneta  regio  sigillo  signata  habet  valorem, 
quem  ex  se  non  haberet — Haec  sententia  jam  refutata  censeri  pos¬ 
set  ex  dictis  (n.  988.  seqq.). 

2)  Alii  ,  considerantes  participationem  divinae  naturae ,  ad 
filiationem  necessariam,  dicunt  illam  formaliter  non  effici  ab  ipsa 
gratia,  sed  a  persona  Spiritus  Sancti,  cui  per  gratiam  conjungi¬ 
mur:  gratia,  juxta  ipsos,  est  vinculum  quo  Spiritui  Sancto  uni¬ 
mur;  sed  ipse  Spiritus  Sanctus  est,  quo  anima  deificatur,  ac  pro¬ 
inde  per  ipsum  Spiritum  Sanctum  efficimur  filii  Dei.  En  verba 
Lessii  (de  Sum.  Bono,  lib.  2.  c.  1.  n.  4.):  «  Tertius  modus  unio¬ 
nis  est  per  gratiam  justificationis:  per  hanc  enim  ita  nobis  com¬ 
municatur  et  unitur  Spiritus  Sanctus,  seu  ipsa  divinitas,  ut  ex 
hac  unione  efficiamur  filii  Dei,  tamquam  participes  effecti  divinae 
naturae.  Quod  enim  gratia  justificationis  nos  efficiat  filios  Dei, 
non  habet  ex  nuda  sua  physica  perfectione;  haec  enim  etiam  cum 
peccato  mortifero  absolute  consistere  posset,  si  Deus  illam  con¬ 
servare  vellet:  sed  ex  eo  quod  uniat  nobis  Spiritum  Sanctum, 
seu  divinam  naturam,  cujus  est  veluti  vinculum...  Unde  gratia 
justificans  secundum  suam  physicam  rationem  nude  considerata, 
constituit  nos  filios  Dei,  non  ut  forma  principalis  a  qua  dicamur 

filii  (haec  enim  est  ipsa  divinitas  nobis  communicata),  sed  ut  vin¬ 
culum  et  unio  illius  formae:  quomodo  ab  unione  hypostatica  ille 
homo  dicitur  filius  Dei.  Sicut  enim  ibi  unio  hypostatica  se  habet 
instar  vinculi  non  formae  principalis,  ita  hic  gratia  justifica* 
tionis.  »  Porro  gratia  vinculum  et  communicatio  divinitatis  est, 
quia  (n.  5.):  «  Ita  secum  trahit  naturam  divinam,  eamque  nobis 
praesentem  et  inhabitantem  facit,  ut  eam  si  ipsa  non  esset  im¬ 
mensa,  et  ubique,  tamen  eam  nobis  intime  praesentem  sisteret, 
ut  bene  docet  Suarez  (1.  12.  de  Trin.  c.  5.).  Ratio  est,  quia  unio 
Dei  quae  fit  per  gratiam,  non  est  solum  unio  per  affectum  et  amo¬ 
rem,  ut  quidam  imaginantur,  sed  est  unio  per  naturae  communi¬ 
cationem  et  inhabitationem  Spiritus  ,  ut  ex  Scripturis  manifeste 
colligitur.  Atqui  non  possumus  dici  filii  Dei,  et  participes  divi¬ 
nae  naturae,  si  ipsa  non  sit  in  nobis,  sed  procul  a  nobis  sit  se¬ 
parata.  » — Haec  etiam  sententia,  quam  Ripalda  (loc.  cit.  n.  127.) 
censet  «indignam  tanto  theologo»,  satis  rejicitur  ex  dictis  (n.  1005. 
seqq.;  cf.  etiam  n.  911.). 

3)  Alii,  considerantes  jus  ad  hcereditatem  ,  ad  divinam  ado¬ 
ptionem  necessarium,  tenent  a  gratia  non  conferri  jus  morale, 
ita  ut  Deus  injuste  ageret,  si ,  collata  gratia  ,  negaret  gloriam; 
nec  jus  'physicum  exigentiae  ,  ita  ut  Deus  vim  veluti  inferret 
gratiae,  si,  ea  collata,  non  conferret  gloriam;  sed  simplicem  ca¬ 
pacitatem  ad  gloriam,  ita  ut  sine  novo  favore,  a  gratia  justifi¬ 
cante  distincto,  nemo  possit  eam  consequi,  aut  ullum  unquam 
jus  ad  eam  habere.  «  Assero  tertio  »,  inquit  Ripalda  (loc.  cit. 
n.  137.),  «jus  solius  connaturalitatis,  seu  dignitatis  physicae  et 
habilitatis  naturalis,  ut  gratiose  acceptemur  in  gloriam,  effectus 
est  intrinsecus  gratiae.  » 

1017.  Sententia  tamen,  quam  Suarez  post  D.  Thomam  cum  in¬ 
numeris  aliis  tenet,  docet  habitualem  gratiam,  quae  in  substan¬ 
tia  animae  inest,  et  hominem  quasi  essentialiter  sanctificat,  in¬ 
trinsece  et  ex  natura  sua  constituere  hominem  filium  Dei  per  parti¬ 
cipationem,  seu  adoptivum;  et  consequenter  etiam  haeredem  re¬ 
gni  aeterni.  Porro  haec  sententia,  quod  spectat  remissionem  pec¬ 
catorum  et  participationem  divinae  naturae,  satis  intelligitur  ex 
supra  disputatis.  Ut  vero  intelligatur  ex  ea  parte,  quae  jus  ad 
haereditatem  spectat,  notetur  cum  Ripalda  (1.  c.  n.  131.),  de  jure 

in  gloriam  «  triplex  illud  venire  in  examen  posse,  an  gratiae  sit 
intrinsecum?  Alterum  est  jus  morale  strictae  justitiae,  ratione  cu¬ 
jus  fieret  injuria  stricta  justo,  si  negaretur  a  Deo  gloria:  Quod 
jus  ad  gloriam,  ut  coronam  convenire  justis  statuimus  disp.  83. 
Alterum  est  jus  physicum  exigentiae  naturalis  ,  quale  convenit 
cuicumque  naturae  in  suas  proprietates,  ratione  cujus  vis  infer¬ 
retur  gratiae,  si  privaretur  haereditate  gloriae,  sicut  vis  infertur 
naturae,  cum  privatur  sibi  debita  proprietate.  Tertium  est  jus 
solius  connaturalitatis  et  dignitatis  physicae,  seu  capacitatis  na¬ 
turalis  subjecti.  »  Unde  Auctores  hujus  tertiae  sententiae  negant 
tertium  jus  (valde  improprie,;7ts  dicitur)  sufficere;  secundum  gra¬ 
tiae  tribuunt,  vi  suae  naturae;  primum  vero,  quoad  actualem  ac¬ 
ceptationem  ad  gloriam,  supposita  gratia,  novum  favorem  exigere 
censet  Suarez  (1.  7.  c.  3.).  Hinc  docet,  Deum  de  potentia  abso¬ 
luta,  posse  alicui  existenti  in  gratia  denegare  actualem  gloriam; 
sicut  potest  quamcumque  naturam  connaturali  operatione  perpe¬ 
tuo  privare:  at  si  admitteretur  jus  morale ,  nec  de  absoluta  po¬ 
tentia  posset  Deus,  supposita  gratia,  denegare  gloriam;  siquidem 
nulla  potentia  Deus  potest  esse  injustus. 

1018.  Nos  tertiae  sententiae  subscribimus,  prout  asserit  gratiae 
jus  intrinsecum  exigentice  ad  gloriam;  quod  certe  sufficit,  ut  gra¬ 
tia  dicatur  vi  sibi  intrinseca  facere  nos  filios  Dei  adoptivos,  et¬ 
iam  prout  adoptio  dicit  jus  ad  haereditatem.  Nihil  tamen  hic  di¬ 
cimus  de  iis  quae  adduntur  quoad  absolutam  Dei  potentiam.  Ar¬ 
gumenta  vero  afferemus,  quae  modo  directe  nostram  sententiam 
adstruunt,  modo  unam  vel  alteram  contrariam  directe  impetunt. 

1019.  His  ita  praestitutis — 

§  II- 

Solvitur  Proposita  Quaestio. 

Prop.  XXXIY. —  Cum  per  gratiam  justificantem  fiat  homo 
particeps  divinae  naturae,  transfertur  etiam,  nova  quadam  ac 
ineffabili  nativitate ,  in  stat  um  adoptionis  filiorum  Dei,  seu  filius 
Dei  adoptivus  constituitur:  quam  dignitatem  non  persona  Spi¬ 
ritus  Sancti,  sed  ipsa  gratia  sanctificans  formaliter  confert ;  et 
quidem  ex  intrinseca  sua  natura  et  exigentia,  non  ex  extrin- 
seco  Dei  favore. 

1020.  Prob.  I.  Ex  Scriptura.  Nam — 1)  Apostolus  (Coi.  I.  12. 
13.),  scribit:  «  Gratias  agentes  Deo,  qui  dignos  nos  fecit  in  par¬ 
tem  sortis  sanctorum  in  lumine,  qui  eripuit  nos  de  potestate  te¬ 
nebrarum;  et  transtulit  in  regnum  filii  dilectionis  suae.  »  Ex  qui¬ 
bus  verbis  colligit  Concilium  Tridentinum  (sess.  6.  c.  3.)  descri¬ 
ptionem  justificationis;  docetque  per  eamdem  gratiam,  per  quam 
a  potestate  tenebrarum,  id  est,  a  peccato,  et  inimicitia  Dei  li¬ 
beramur,  transferri  nos  in  regnum  filii  Dei,  non  quidem  actu,  et 
re  ipsa  possessum;  ergo  saltem  jure  adeptum;  ergo  per  illam  gra¬ 
tiam  accipimus  jus  ad  regnum  lilii. 

2)  Legitur  (I.  Joan.  III.  2.):  «  Charissimi  nunc  filii  Dei  sumus, 
et  nondum  apparuit  quid  erimus:  scimus  quoniam  cum  apparuerit, 
similes  ei  erimus,  quoniam  videbimus  cum  sicuti  est.  »  Id  est,  jam 
habemus  dignitatem  filiorum,  nondum  tamen  apparet,  quia  nondum 
est  consummatasimilitudo  ad  Deum,  quae  in  illius  visione  perficitur. 
Unde:  sicut  ultima  perfectio  filiationis  divinae  adoptivae  habetur  per 
consummatam  similitudinem  cum  Deo  in  patria;  ita  status  filiationis 
in  via  habetur  per  assimilationem  ad  naturam  divinam.  Atqui 
haec  assimilatio  formaliter  habetur  per  gratiam  sanctificantem, 
uti  probavimus  (art.  praec.).  Ergo. 

3)  Apostolus  (Rom.  VIII.  15.  16.),  ait:  «  Non  accepistis  spiri¬ 
tum  servitutis  iterum  in  timore,  sed  accepistis  spiritum  adoptio¬ 
nis  filiorum,  in  quo  clamamus:  Abba,  pater,  ipse  enim  spiritus 

testimonium  reddit  spiritui  nostro  ,  quod  sumus  filii  Dei.  »  Et 
(Rom.  V.  17.):  «  Multo  magis  abundantiam  gratise  et  donationis 
et  justitiae  accipientes,  in  vita  regnabunt.  » — Unde  spiritus  ado¬ 
ptionis  Novae  Legis  prout  opponitur  spiritui  timoris  Veteris  Le¬ 
gis  est  spiritus  gratiae;  atque  per  gratiam  regnaturi  sumus  in 
vitam,  seu  efficimur  haeredes  vitae  aeternae. 

4)  Justificatio  hominis  dicitur  in  Scriptura  regeneratio  et  na¬ 
tivitas  spiritualis  (Joan.  III.  et  Tit.  III.).  Quae  omnia  propriori, 
et  excellentiori  modo  intelliguntur,  si  gratia  connaturaliter  con¬ 
fert  hanc  filii  dignitatem.  Unde  hoc  etiam  confirmant  aliae  locu¬ 
tiones,  in  quibus  gratia  dicitur:  «  Fons  aquae  salientis  in  vitam 
aeternam  »  (Joan.  IV.  14.);  qua  metaphora  optime  significatur  pro¬ 
portio,  et  propensio  gratiae  in  vitam  aeternam,  tamquam  in  pro¬ 
priam  haereditatem.  Eademque  ratione  vocatur  semen  gloriae,  ju¬ 
xta  illud  (I.  Joan.  III.  9.):  «  Omnis,  qui  natus  est  ex  Deo,  pec¬ 
catum  non  facit:  quoniam  semen  ipsius  in  eo  manet.»— Cf.  Sua- 
rez  (1.  7.  c.  2.  nn.  3.  8.). 

1021.  II.  Ex  Patribus.  S.  Augustinus  1.  2.  cont.  Maxim,  c.  15. 
n.  2.):  «  Homo  nempe  ad  Dei  similitudinem  factus  est;  tamen  quia 
non  est  unius  ejusdemque  substantiae,  non  est  verus  filius;  et  ideo 
fit  gratia  filius,  quia  non  est  natura.  »  Quasi  diceret  :  homo  est 
filius  Dei,  quia  est  ei  similis;  sed  non  est  filius  Dei  naturalis, 
quia  similitudo  cum  Deo  non  est  in  eo  substantialis,  sed  acci¬ 
dentalis:  haec  autem  formaliter  habetur  per  gratiam.  —  Cyrillus 
Alex.  (Thes.  ass.  5.):  «  Creatura  serva  est  et  Creator  Dominus; 
sed  creatura  quoque  Domino  suo  conjuncta  a  propria  conditione 
liberatur  et  in  meliorem  traducitur...  Servi  nos  Dei  sumus  secun¬ 
dum  naturam,  ipse  Dominus...  Si  ergo  nos  per  gratiam  dii  et  filii 
sumus,  erit  Verbum  Dei,  cujus  gratia  et  filii  Dei  facti  sumus, 
reipsa  vere  Filius  Dei.  »  Et  (ass.  13.):  «  Est  enim  verus  ille  Fi¬ 
lius  existens  a  Patre,  sed  nos  ejus  benignitate  adoptivi,  gratiae  loco 
id  accipientes;  ‘Ego  dixi,  dii  estis,  et  filii  Excelsi  omnes’.  Creata 
quippe  et  serva  natura  ad  res  supernaturales  vocatur  solo  nutu 
et  voluntate  Patris;  Filius  vero  et  Deus  et  Dominus...  quum  ex 
ipsa  substantia  Patris  effulserit,  proprium  ejus  bonum  secundum 
naturam  sibi  adsciscit.  »  Et  (Dial.  de  Trin.  1.  3.):  «  Numquam 
concipietur  natura  deifica:  verum  id  soli  Deo  tribuendum  est,  qui 

sanctorum  animabus  immittit  sum  proprietatis  participationem 
illam  per  Spiritum,  per  quem  etiam  conformes  facti  naturali  filio, 
dii  secundum  ipsum,  et  filii  vocati  sumus.» — S.Athanasius  (Orat. 2. 
cont.  Arian.  n.  59.):  «  Deus  non  solum  eos  homines  facit,  sed  et 
filios  dixit,  tanquam  si  illos  genuisset...  Est  autem  Dei  benevo¬ 
lentia,  quod  quorum  sit  conditor,  horum  postea  per  benevolen¬ 
tiam  Patrem  se  faciat,  quod  tum  contingit ,  quum  creati  homi¬ 
nes,  ut  ait  Apostolus,  Spiritum  Filii  ejus,  clamantem  Abba  Pa¬ 
ter,  in  suis  cordibus  suscipiunt...  Nec  enim  alio  modo  possunt 
filii  fieri,  quum  ex  natura  sua  sint  creati,  nisi  Spiritum  ejus,  qui 
est  naturalis  et  verus  Filius,  acceperint.  »  In  his  omnibus,  Pa¬ 
tres  constituunt  rationem  formalem  filiationis  Dei  adoptivae  in 
assimilatione  ad  naturam  divinam  ,  quae  formaliter  fit  per  gra¬ 
tiam. 

1022.  III.  Ex  Concilio  Tridentino,  quod — 1)  docet  (sess.  6.  c.  8.): 
«  Nisi  in  Christo  renascerentur,  nunquam  justificarentur;  cum  ea 
renascentia  per  meritum  passionis  ejus  gratia,  qua  justi  fiunt, 
illis  tribuatur.  Pro  hoc  beneficio  Apostolus  gratias  nos  semper 
agere  hortatur  Patri,  qui  dignos  nos  fecit  in  partem  sortis  san¬ 
ctorum  in  lumine,  et  eripuit  de  potestate  tenebrarum,  transtu- 
litque  in  regnum  Filii  dilectionis  suae,  in  quo  habemus  redem¬ 
ptionem,  et  remissionem  peccatorum.  »  Unde:  manifeste  supponit 
Concilium  beneficium  justificationis  seu  nativitatis  ex  Deo  idem 
et  indivisum  nunc  esse;  imo  filiationem  et  renascentiam  nobis  per 
gratiam,  qua  justi  sumus,  conferri.  Atqui  beneficium  justificatio¬ 
nis  formaliter  consistit  in  gratia  sanctificante  ,  quae  non  ex  ex- 
trinseco  Dei  favore,  sed  vi  sibi  intrinseca  peccatum  expellit,  et 
hominem  renovat,  ut  supra  probavimus.  Ergo. 

2)  Idem  Cone.  (cap.  4.),  ut  saepe  jam  diximus,  describit  justi¬ 
ficationem,  ut  sit  «  translatio  ab  eo  statu,  in  quo  homo  nascitur 
filius  primi  Adae,  in  statum  gratiae  et  adoptionis  filiorum  Dei.  » 
Unde:  forma,  qua  homo  transfertur  a  statu  filii  Adae  (filii  pec¬ 
cati)  in  statum  filii  Dei,  est  forma,  quae  justificat  hominem.  Sed 
forma,  quae  hominem  justificat  non  est  persona  Spiritus  Sancti, 
sed  gratia  sanctificans — quae  intrinsece  et  ex  natura  sua  justifi¬ 
cat,  ut  probavimus.  Ergo. 

3)  Idem  Cone.  (cap.  7.)  docet:  «  Demum  unica  formalis  causa 

est  justitia  Dei,  non  qua  ipse  justus  est,  sed  qua  justos  nos  fa¬ 
cit:  qua  videlicet  renovamur  spiritu  mentis  nostrae  »,  etc.  Unde: 
ex  Concilio  unica  causa  formalis  nostrae  justificationis  est  gratia, 
seu  justitia,  qua  Deus  justos  nos  facit;  ergo  unica  causa  forma¬ 
lis  nostrae  adoptionis  in  filios  Dei  est  gratia;  quia  Concilium  pro 
eodem  reputat  justificari,  et  renovari,  seu  regenerari  in  filios  Dei: 
sed  si  gratia  non  se  sola,  sed  ex  pacto  Dei  nos  justificaret  ,  ac 
regeneraret,  non  bene  dixisset  Concilium,  quod  sit  unica  causa 
formalis  nostrae  justificationis  et  regenerationis.  Ergo. 

1023,  IV.  Ex  Ratione.  1)  Filiatio,  quae  non  supponit  simili¬ 
tudinem  naturae  patris  in  filio,  et  consequenter  non  consistit  in 
mera  externa  acceptatione  ad  jus  in  haereditatem,  formaliter  ha¬ 
betur  per  ipsam  communicationem  naturae  patris  ad  filium.  Unde 
in  divinis  Verbum  est  Filius  Dei  naturalis  per  communicationem, 
vi  productionis  seu  generationis,  identicae  naturae  Patris;  in  filia¬ 
tione  humana  naturali,  aliquis  alterius  filius  constituitur,  eo  ipso 
quod  ab  illo  accipit  naturam  substantialiter  similem;  in  filiatio¬ 
ne  adoptiva  divina,  filius  qui  constituitur  per  participationem 
accidentalem  naturae  divinae.  Atqui  filiatio  divina  adoptiva,  de 
qua  hic  agitur,  non  supponit  similitudinem  naturae  patris  in  ado¬ 
ptato,  sed  eam  Pater,  Deus,  communicat  infundendo  gratiam,  quae 
est  physica  et  supernaturalis  participatio  naturae  Dei.  Ergo  haec 
filiatio  formaliter  constituitur  per  ipsam  gratiam. 

2)  Si  consideretur  jus  ad  haereditatem  ,  illud  etiam  habetur 
vi  ipsius  gratiae,  et  non  ex  extrinseco  favore:  unde  gratia  dici¬ 
tur  «  semen  gloriae  »;  et  Apostolus  (Rom.  VIII.  17.),  arguit:  «  Si 
autem  filii,  et  haeredes:  haeredes  quidem  Dei,  cohaeredes  autem 
Christi.  » — Revera  jus  illud,  quod  dicitur  habilitatis  et  dignita¬ 
tis  (n.  1016),  vel  dicit  meram  capacitatem  in  gratia  ad  haeredi¬ 
tatem  filiorum;  vel  dicit  exigentiam  haereditatis  illius:  si  primum, 
non  plus  conceditur  gratiae,  quam  naturae;  capacitas  enim  habe¬ 
tur  per  potentiam  obedientialem,  quae  inest  ipsi  naturae:  sin  vero 
alterum,  habemus  assumptum. 

3)  Optime  rem  confirmat  Suarez  (de  Gratia,  1.  7.  c.  2.  n.  7.) 
a  simili;  «  nam  »,  inquit,  «  homo  in  pura  natura  sumptus,  eo  ipso, 
quod  rationalis  est,  et  ad  imaginem  Dei,  est  aliquo  modo  filius 
Dei,  imperfecto  quidem  modo,  si  ad  filiationem  per  gratiam  com- 

paretur  ,  excedente  tamen  modum  quo  similis  appellatio  solet 
generaliter  tribui  omnibus  rebus  inferioribus  a  Deo  procedenti¬ 
bus  et  creatis.  Qui  excessus  in  hoc  maxime  consistit,  quod  crea¬ 
tura  rationalis  ex  vi  similitudinis  peculiaris  quam  liabet  cum 
Deo,  tendit  in  illum,  ut  in  ultimum  connaturalem  finem,  quem 
suis  actibus  immediate  et  in  se  attingere  valet:  et  ideo  ex  vi 
ejusdem  naturae  illi  debetur  quaedam  beatitudo  in  Deo  consistens, 
naturali  capacitati  talis  substantiae  accommodata.  Ad  hunc  ergo 
modum  gratiae  est  connaturalis  supernaturalis  beatitudo,  et  ra¬ 
tione  illius  debetur  homini  gratia  informato.  Sicut  ergo  homo 
per  suam  naturam  habet  quoddam  connaturale  jus  ad  naturalem 
beatitudinem,  ita  per  gratiam  habet  internum  jus  et  connaturale 
ad  supernaturalem  beatitudinem.  Est  tamen  diversitas:  nam  bea¬ 
titudo  naturalis  hominis,  vel  Angeli,  quia  longissime  distat  a  pro¬ 
pria  beatitudine  Dei,  etiam  in  modo  attingendi  Deum  in  se,  ideo 
non  meretur  nomen  haereditatis,  neque  ratione  illius  capacitatis 
naturalis  meretur  talis  creatura  nomen  filii  adoptivi:  gratia  vero, 
quia  attingit  similitudinem  Dei'  etiam  in  modo  videndi  et  aman¬ 
di  Deum  in  se,  ideo  filium  adoptivum,  et  haeredem  Dei  constituere 
dicitur.  » 

1024.  Ex  his  facile  intelligatur,  quam  futilis  sit  objectio,  quam 
ex  Scoto  repetit  Ripalda  (1.  c.  n.  136.):  «  Magis  similis  »,  inquit, 
«  est  homo  homini  per  naturam  sibi  essentialem,  quam  homo  Deo 
per  gratiam  accidentalem.  At  ut  homo  jus  acquirat  in  haeredita- 
tem  hominis  ,  praeter  similitudinem  in  natura  ,  necessariam  ad 
filiationem,  desiderat  gratiosam  acceptationem  alterius.  Ergo  et¬ 
iam  ut  jus  acquirat  in  gloriam,  praeter  similitudinem  in  natura, 
comparatam  per  gratiam,  desiderat  gratiosam  acceptationem  Dei.» 
— Quisque  videt  ad  filiationem  duo  requiri:  habere  naturam  com¬ 
munem  cum  alio;  et  illam  habere  ab  eo  ,  qui  pater  dicitur.  Si 
primum  solum  habetur,  non  est  filiatio,  et  propterea  nec  jus  ad 
liaereditatem;  si  alterum  etiam  habetur,  est  filiatio,  et  propterea 
nihil  aliud  requiritur  ad  obtinendum  jus  in  liaereditatem.  Jamvero 
gratia  sanctificans  non  modo  est  physica  et  supernaturalis  par¬ 
ticipatio  divinae  naturae;  sed  ipsa  nobis  communicatur  a  Deo:  per 
illam  igitur  sicut  filii  constituimur,  ita  jus  ad  coelestem  haeredi- 

tatem  accipimus. 

Mazzella.  De  Gratia  Christi. 

ARTICULUS  NONUS 

An,  et  quomodo,  vi  Gratiae  Sanctificantis,  Justorum  Animae 
uniatur  ipsa  Persona  Spiritus  Sancti. 

§  L 

Exponitur  Status  Quaestionis. 

1025.  Quaestiones  omnes,  quae  referuntur  ad  inhabitationem  Spi¬ 
ritus  Sancti  in  justorum  anima  per  gratiam,  ad  tres  hic  revo¬ 
camus:  1)  Utrum,  in  justificatione,  ipsa  persona  Spiritus  Sancti, 
praeter  ejus  dona,  justis  communicetur. — 2)  Utrum  haec  Spiritus 
Sancti  inhabitatio  sit  ei  'propria;  an  communis  tribus  Personis, 
et  Spir.  Sancto  per  appropriationem  attributa. — 3)  Utrum  haec 
unio  Spiritus  Sancti  cum  anima  sanctificata  ita  vi  gratiae  perfi¬ 
ciatur,  ut  communis  sit  sanctis  tum  Novae  tum  Yeteris  Legis. 
Singulas  exponamus  oportet,  antequam  respondeamus. 

1026.  Quoad  lam  quaestionem ,  notandum  est,  nonnullos  confun¬ 
dere  duas  quaestiones,  valde  inter  se  distinctas  (n.  913.):  prima 
est,  utrum  in  justificatione  praeter  dona  creata  detur  ipse  Spiri¬ 
tus  Sanctus — altera,  utrum  Spiritus  Sanctus  ita  detur,  ut  sit  for¬ 
ma  nostrae  sanctificationis.  Secundae  quaestioni  vidimus  (n.  914.) 
respondendum  esse  negative:  at  primae  absque  dubio  affirmative 
respondendum  est. 

1027.  Itaque  communis  est  theologorum  sententia,  in  doctrina 
Patrum  et  apertis  Sacrae  Scripturae  testimoniis,  ut  videbimus, 
fundata,  ipsum  Spiritum  Sanctum  justorum  animae  uniri.  Haec  au¬ 
tem  unio  dici  etiam  solet,  juxta  phrasim  Scripturae,  inhabitatio 
Spir.  Sancti  in  anima  justi  per  gratiam;  vel  etiam  missio  invi¬ 
sibilis  Spiritus  Sancti  (1). 

(1)  Missio  in  divinis  est  «  unius  personae  ab  altera  processio  cum  habitudine 
seu  ordine  ad  temporalem  effectum.  »  Missio  ergo  duo  includit :  unum,  velut  fun¬ 
damentum,  est  origo  personae  missae  a  mittente;  alterum,  velut  ratio  formalis  mis¬ 
sionis  ,  est  efficientia  aliqua  extrinseca  qua  persona  missa  vel  manifestetur ,  vel 
novo  modo  incipiat  esse  praesens  in  creatura  :  haec  temporalis ,  illud  aeternum. 


ART.  IX. —  DE  1NHABLTATI0NE  SPIRITUS  SANCTI  PER  GRATIAM.  723 

1028.  Ad  hanc  statuendam,  tria  supponimus:  1)  non  posse  fieri, 
nec  intelligi  specialem  missionem  Spiritus  Sancti  ad  animam  ho¬ 
minis,  sine  reali  mutatione  facta  in  ipso  homine:  adeoque  absque 
aliquo  dono  illi  collato.  Per  eam  enim  habetur  specialis  realis 
unio  cum  ipsa  persona  Spiritus  Sancti,  uti  inferius  probabitur; 
et  per  illam  unionem  nova  realis  relatio  creaturae  ad  Deum;  nova 
vero  realis  relatio  postulat  realem  mutationem  ,  et  reale  funda¬ 
mentum:  mutatio  haec  nequit  certe  fieri  in  ipsa  persona  divina, 
quae  immutabilis  est;  ergo  necesse  est  ut  fiat  in  creatura  per 
communicationem  novi  doni. — Vide  Suarez  (de  Trin.  1.  12.  c.  5. 
nn.  3.  4.);  Franzelin  (de  Trin.  thes.  44.  fin.). 

2)  Missionem  non  fieri  secundum  dona  naturalia;  Scriptura  enim 
solum  dicit,  personam  divinam  mitti  in  ordine  ad  aliquem  effe¬ 
ctum  superantem  naturae  ordinem  et  pertinentem  ad  ordinem  gra¬ 
tiae:  in  his  autem  divinis  rebus  servare  debemus  phrasim  Scri¬ 
pturae.  Ratio  etiam  reddi  potest  ex  D.  Thoma  (1.  p.  q.  43.  a.  3.; 
et  1.  p.  q.  8.  a.  3.).  Nam  per  primam  rerum  creationem  non  di¬ 
cuntur  personae  proprie  mitti,  quamvis  incipiant  esse  in  rebus, 
quae  antea  non  erant,  quia  missio  proprie  dicitur  in  ordine  ad 
rem  praeexistentem.  Et  consequenter  non  dicuntur  etiam  mitti 
per  conservationem,  vel  gubernationem  pertinentem  ad  ordinem 
naturae,  quia  haec  sunt  veluti  debita  ex  vi  prioris  actionis,  et 

Utrumque  expressit  Christus  (Joan.  VIII.  42.),  dicens:  «■  Ego  ex  Deo  processi 
Ten  origo];  et  veni  [en  effectus,  aut  novus  existendi  modus  in  tempore].  » 

Ex  his  consequitur  latius  patere,  quod  personae  divinae  dicuntur  venire  ad  crea¬ 
turas,  quem  quod  dicuntur  mitti.  Venire  enim,  secundum  aliquem  effectum  aut 
aliquod  charisma,  dici  potest  Deus  absolute  spectatus,  aut  quaevis  persona  divina 
absque  respectu  ad  processionem  a  principio  (ad  eum  veniemus  et  mansionem  apud 
eum  faciemus);  at  mitti  non  intelligitur  ex  dictis  nisi  persona  procedens  ab  altera 
quae  mittit:  unde  observat  S.  Augustinus  (1.  2.  de  Trin.  c.  5.):  «Pater  nusqnam 
legitur  missus .  »  , 

Duplex  distingui  debet  missio,  visibilis  et  invisibilis.  Missio  visibilis  fit  in  ef¬ 
fectu  aliquo  sensibiliter  apparente,  et  personam  missam  repraesentante;  sive  crea¬ 
tura  visibilis  in  unitatem  personae  assumatur ,  uti  in  Incarnatione  ;  sive  solum 
adhibeatur  tanquam  signum  sanctiftcatioais ,  quam  operatur  persona  missa :  ut 
quando  Spiritus  Sanctus  in  specie  ignis  super  Apostolos  apparuit.  —  Missio  invi¬ 
sibilis  ea  est,  quae  fit  in  aliquo  effectu  spirituali  et  invisibili,  ut  in  justificatione. 
Hic  ergo  agitur  de  missione  invisibili.  —  Haec  de  divina  missione  generatim  satis 
hic  sunt:  qui  plura  cupit,  adeat  Suaresium  (de  Trin.  L.  12.  cc.  1.  2.). 

ideo  ratione  illarum  non  censetur  Deus  existere  novo  modo  in 
rebus. — Suarez  (1.  c.  cap.  4.  nn.  2.  3.). 

3)  Missionem  invisibilem  perfectam  non  fieri  sine  gratia  san¬ 
ctificante.  Probatur,  quia  est  necessaria  realis  mutatio,  quse  su¬ 
peret  ordinem,  et  debitum  naturae,  ut  ostensum  est;  ergo  debet 
esse  mutatio  per  gratiam:  sed  haec  non  est  perfecta,  nisi  fiat  per 
gratiam  sanctificantem;  ergo  haec  necessaria  est.  Revera  Spiri¬ 
tus  Sanctus  proprie  dicitur  mitti,  quando  nobis  datur,  ut  in  no¬ 
bis  sit,  et  inhabitet,  juxta  verbum  Christi  (Joan.  XIY.  16.): 
«  Ego  rogabo  Patrem,  et  alium  Paracletum  dabit  vobis,  ut  ma¬ 
neat  vobiscum  in  aeternum.  »  Et  infra:  «  Ad  eum  veniemus,  et  man¬ 
sionem  apud  eum  faciemus.  »  At  Spiritus  Sanctus  non  inhabitat, 
nec  manet,  nisi  in  justis,  et  sanctificatis  per  gratiam,  juxta,  mo¬ 
dum  loquendi  Scripturae.  Sapientiae  enim  (I.  5.)  dicitur,  quod 
«  Spiritus  Sancti  disciplina  effugiet  fictum.  »  Et  ibidem  dicitur: 
«  In  malevolam  animam  non  introibit  sapientia,  nec  habitabit  in 
corpore  subdito  peccatis.  »  Unde  etiam  Apostolus  (I.  Cor.  VI.  15.), 
ait:  «  Nescitis,  quoniam  corpora  vestra  membra  sunt  meretricis?  » 
Et  iterum:  «  An  nescitis,  quoniam  membra  vestra  templum  sunt 
Spiritus  Sancti,  qui  in  vobis  est,  quem  habetis  a  Deo,  et  non 
estis  vestri.  »  Et  supra  dixerat:  «  Qui  adhaeret  Deo,  unus  Spiri¬ 
tus  est  cum  eo. »  Quae  omnia  demonstrant,  tunc  habere  hominem 
«  Spiritum  Sanctum,  quando  illi  adhaeret  per  amorem,  et  quando 
ipsum  praefert  omnibus  rebus,  ut  ea  ratione  homo  dicatur  esse 
totus  Spiritus  Sancti,  potius  quam  sui  juris,  et  quod  Spiritum 
Sanctum  amittit,  cum  peccat. — Cf.  Suarez  (1.  c.  cap.  5.  nn.  5.  7.). 

1029.  Quaeri  tamen  hic  posset,  utrum  Spiritus  Sanctus  detur 
solum  in  prima  justificatione  per  gratiam  sanctificantem,  an  et¬ 
iam  in  augmento  ejus.  Qua  in  re  duplex  distingui  debet  augmen¬ 
tum;  intensivum  unum,  alterum,  ut  ajunt,  extensivum.  Primum 
habetur  quando  gratia  intrinsece  crescit,  puta  per  opera  saluta¬ 
ria  a  justis  effecta,  quibus  justitiae  incrementum  merentur.  Alte¬ 
rum  vero  «  quando  »,  inquit  D.  Thom.  (1.  p.  q.  43.  a.  6.),  «ali¬ 
quis  proficit  in  aliquem  novum  actum,  vel  novum  statum  gratiae; 
ut  puta  cum  aliquis  proficit  in  gratiam  miraculorum  ,  aut  pro¬ 
phetiae,  vel  in  hoc  quod  ex  fervore  caritatis  exponit  se  marty¬ 
rio,  aut  abrenuntiat  his  quae  possidet,  aut  quodcumque  opus  ar- 

duum  aggreditur.  »  Ad  augmentum  extensivum  revocatur  etiam 
illud,  quod  fit  in  Sacramentis  a  Dionysio  dictis  consecratoriis, 
quatenus  specialiter  Christo  consecrant,  et  constituunt  aliquem 
in  peculiari  dignitate  membri  (baptismus),  militis  (confirmatio), 
ministri  Christi  (ordo);  atque  ideo  charactere  indelebili  illum  ob¬ 
signant. 

1030.  Quoad  augmentum  intensivum ,  videtur  communis  esse 
sententia,  post  D.  Thomam,  affirmans  communicationem  Spiritus 
Sancti;  quamvis  enim  aliqui  videantur  id  negare,  dissensio  est 
potius  nominis,  negant  nempe  tum  fieri  missionem.  Nec  objectio 
in  contrarium  (scilicet,  quod  persona  divina  jam  antea  ibi  erat) 
urget;  tum  quia  sicut  ille  homo  novum  accipit  gratiae  gradum, 
ita  persona  divina  incipit  esse  ibi  novo  modo  magis  perfecto; 
tum  etiam  quia  quilibet  gradus  gratiae  est  de  se  sufficiens,  ut 
secum  afferat  divinam  personam,  unde  quod  antea  sit,  est  quasi 
per  accidens. 

1031.  Quoad  augmentum  vero  extensivum,  Suarez  cum  multis 
aliis  docet — 1)  collationem  novi  doni  gratiae  gratis  datae,  vel  au¬ 
xilii  praevenientis  sine  augmento  gratiae  sanctificantis ,  non  suf¬ 
ficere  ad  propriam  missionem  personae  divinae. —2)  Quando  gratia 
ita  augetur  extensive  ad  peculiares  effectus  et  actus,  sive  ejus¬ 
dem  gratiae  sanctificantis,  sive  gratis  datae,  aut  specialis  pote¬ 
statis  supernaturalis,  ut  specialiter  sanctificetur  persona  in  or¬ 
dine  ad  tales  actus;  tunc  ad  illum  fit  propriissime  missio,  etiam 
si  prius  sancta  fuerit.  Sicut  facta  fuit  missio  ad  Apostolos  et 
octavo  die  post  resurrectionem  (Joannis  XX.),  et  in  die  Pente¬ 
costes,  ut  bene  exponit  Leo  Papa  (Serm.  2.  Pentec.).  Sic  etiam 
fieri  existimo  per  Sacramenta,  quae  sanctificant  hominem  in  or¬ 
dine  ad  peculiares  actus,  dando  simul  specialia  auxilia,  et  gra¬ 
tias  sacramentales. 

1032.  Quoad  2da,n  quaestionem— \)  fatentur  omnes  inhabitatio¬ 
nem  per  gratiam  sanctificantem,  efficienter  sumptam,  communem 
esse  toti  Trinitati.  Et  ratio  petitur  ex  principio  in  tractatu  De 
Trinitate  demonstrato,  quod  «  opera  ad  extra  sunt  totius  Trini¬ 
tatis:  »  ita  ipsa  Incarnatio  tribuitur  tribus  personis  divinis.  «Ea 
qua?  a  Deo  in  nobis  sunt,  »  inquit  1).  Thomas  (cont.  Gentes,  1.  4. 
c.  21.),  «  reducuntur  in  Deum  sicut  in  causam  efficientem  et  ex- 

emplarem:  in  causam  quidem  efficientem,  in  quantum  virtute  ope- 
rativa  divina  aliquid  in  nobis  efficitur;  in  causam  vero  exempla¬ 
rem,  secundum  quod  id  quod  in  nobis  a  Deo  est  aliquo  modo 
Deum  imitatur.  Quum  ergo  eadem  virtus  sit  Patris  et  Filii  et 
Spiritus  Sancti,  sicut  et  eadem  essentia,  oportet  quod  omne  id 
quod  Deus  in  nobis  efficit  sit,  sicut  a  causa  efficiente,  simul  a 
Patre  et  Filio  et  Spiritu  Sancto.  » 

2)  Certum  pariter  est  Patrem  et  Filium  inhabitare  animam 
justi  per  circuminsessionem ,  quae  nihil  aliud  est  nisi  «divinarum 
personarum,  ratione  unitatis  naturae,  mutua  velut  commeatio  seu 
immanentia  in  se  invicem.  »  Cum  enim  identica  sit  divina  essen¬ 
tia  in  Patre,  Filio  et  Spiritu  Sancto,  impossibile  est  ut  Spiritus 
Sanctus  sit  in  anima  sanctificata,  quin  ibi  simul  sint  Pater  et 
Filius.  Hinc  etiam  in  humanitate  terminata  a  Filio  per  circum¬ 
insessionem  sunt  Pater  et  Spiritus  Sanctus. 

3)  Quaeritur  ergo,  utrum  terminative,  aut  alio  modo,  inhabi¬ 
tatio  illa  sit  propria  Spiritus  Sancti.  Scilicet,  cum  constet  ex 
Scriptura  et  ex  Patribus,  inhabitationem,  sicut  ipsam  animae 
sanctificationem,  speciali  quadam  ratione  Spiritui  Sancto  tribui; 
quaeritur:  utrum  detur  specialis  unionis  modus  Spiritus  Sancti 
cum  justis,  qui  sit  proprius  soli  tertiae  personae:  an  ei  solum  per 
app  rop  r  i  at  ion  em  tribu  at  u  r . 

1033.  Petavius  (de  Trin.  lib.  8.  c.  4.  n.  6.),  asserit  esse  pro¬ 
priam  Spiritus  Sancti  unionem  cum  anima  sanctificata,  quod  plu¬ 
ribus  confirmare  conatur.  Attamen  si  quaeratur  ab  eo  quomodo 
fiat  illa  unio,  fatetur  imprimis  (cap.  7.  n.  12.):  «Conjunctionem 
illam  Spiritus  Sancti  neque  esse  naturalem,  neque  personalem, 
quasi  una  fiat  ex  ambobus  natura  vel  persona;  »  fatetur  etiam 
(c.  6.  n.  3.),  Spiritum  Sanctum  non  conjungi  nobiscum  per  mo¬ 
dum  formae  sanctificantis;  quod  concedendum  esse  (art.  4.)  osten¬ 
dimus;  concludit  igitur  (1.  c.  n.  6.):  «  Nostra  igitur  quae  priva- 
tim  sit  opinio,  vel  non  dico,  quia  rem  nondum  compertam  satis 
habeo;  vel  hoc  loco  non  dico.  » 

1034.  Vera  tamen  et  communis  sententia  est,  habitationem,  per 
gratiam  sanctificantem,  communem  esse  tribus  personis  divinis, 
ac  Spiritui  Sancto  solum  per  appropriationem  tribui.  Hanc  sen¬ 
tentiam  infra  demonstrabimus;  sed  interim  ad  rationem  appro - 

priationis  in  re  praesenti  intelligendam,  supponendum  est  impri¬ 
mis  quod  traditur  in  tractatu  De  Trinitate  ,  nempe  per  appro¬ 
priationem  quae  communia  sunt  toti  Trinitati  attribui  uni  certae 
personae,  ratione  majoris  manifestationis  proprietatis  illius.  Fun¬ 
damentum  ergo  appropriationis  est  major  quaedam  similitudo  seu 
analogia  eorum  quae  appropriantur  cum  proprietate  hypostatica 
personae,  cui  appropriantur.  Vide  quae  diximus  De  Deo  Creante 
(n.  90.  seqq.). 

1035.  .Tamvero  constat — 1)  characterem  personalem  Spiritus 
Sancti  esse  ut  sit  amor  procedens;  procedit  enim  per  formalem 
rationem  voluntatis  seu  dilectionis,  cujus  ipse  est  intrinsecus  ter¬ 
minus  ut  amor  expressus.  Unde  S.  Augustinus  (de  Trin.  'lib.  6. 
c.  5.),  ait:  Spiritus  Sanctus  est  amor  seu  bonitas  seu  sanctitas 
Patris  et  Filii ,  quatenus  per  mutuam  et  unam  dilectionem  am¬ 
borum  procedit.  Quamvis  ergo,  ut  dicitur  (I.  Joan.  IV.  8.):  «  Deus 
caritas  est  »;  attamen  advertit  D.  Thomas  (1.  p.  q.  37.  art.  1.): 
«  Nomen  Amoris  in  divinis  sumi  potest  essentialiter  et  persona¬ 
liter.  Et  secundum  quod  personaliter  sumitur,  est  proprium  no¬ 
men  Spiritus  Sancti.  » 

Constat — 2)  Spiritum  Sanctum  secundum  characterem  persona¬ 
lem  proprie  esse  donum.  «  Ad  cnjus  evidentiam  »,  inquit  D.  Tho¬ 
mas  (1.  p.  q.  38.  art.  2.),  «  sciendum  est  quod  donum  proprie 
est  datio  irredibilis,  secundum  Philosophum  (Top.  1.  4.  c.  4.),  id 
est,  quod  non  datur  intentione  retributionis,  et  sic  importat  gra¬ 
tuitam  donationem.  Ratio  autem  gratuitae  donationis  est  amor. 
Ideo  enim  damus  gratis  aliquid,  quia  volumus  ei  bonum.  Primum 
ergo  quod  damus  ei,  est  amor  quo  volumus  ei  bonum.  Unde  ma¬ 
nifestum  est  quod  amor  habet  rationem  primi  doni.  » 

Sed  hic  etiam  adnotemus  oportet,  nomen  doni  multipliciter 
sumi.  Nam — a)  sensu  non  relativo  ad  personam  distinctam  a  qua 
detur,  potest  dici  donum  etiam  Pater,  et  Deus  absolute  specta¬ 
tus  seu  essentia  divina,  quia  et  Pater  Deus  absolute  spectatus 
dat  seipsum;  neque  enim  verbum  dare  et  donatio  eodem  rigore, 
sicut  missio,  exprimit  distinctionem  realem  inter  dantem  et  da¬ 
tum.  Unde  I).  Thomas  (1.  p.  q.  38.  art.  1.),  ait:  «  Donum  opor¬ 
tet  esse  aliquo  modo  dantis.  Sed  hoc  esse  hujus,  dicitur  multi¬ 
pliciter.  Uno  modo  per  modum  identitatis;  sicut  dicit  Augusti- 

nus  (ibid .) .  Et  sic  donum  non  distinguitur  a  dante.  » — b)  Magis 
proprie  et  sensu  relativo  dicitur  donum  cum  distinctione  reali 
dantis  ac  dati,  sed  absque  determinatione  personalis  characteris, 
quo  sit  donabile.  Hoc  sensu  eadem  est  ratio  dati  ac  missi,  et 
proinde  Filius  potest  dici  donum  Patris,  Spiritus  Sanctus  donum 
Patris  et  Filii.  Denique— c)  accipitur  sensu  strictiori  designante 
tum  distinctionem  personalem  ,  tum  propriam  rationem  proces¬ 
sionis  per  modum  primi  doni,  h.  e.,  per  modum  amoris;  hoc  sen¬ 
su  proprietatis  notionalis,  solus  Spiritus  Sanctus  donum  est  (1). 

Constat — 3)  processionem  Spiritus  Sancti  esse  per  modum  san¬ 
ctitatis.  Formalis  enim  ratio  sanctitatis  divinae  est  infinitus  'amor 
boni  infiniti;  ergo  processio  per  modum  amoris  idem  est  ac  pro¬ 
cessio  per  modum  sanctitatis;  sed  Spiritus  Sanctus  procedit  per 
modum  amoris.  Ergo. — Unde  etsi  tota  Trinitas  sit  essentialiter 
sancta,  propria  tamen  ratione  tertia  persona  vocatur  Spiritus 
Sanctus.  «Spiritus  Sanctus,  »  inquit  S.  Augustinus  (deTrin.  1.  6. 
c.  5.  n,  7.)  «  in  eadem  unitate  substantiae  et  aequalitate  [cum  Patre 
et  Filio]  consistit,  sive  enim  sit  unitas  amborum,  sive  sanctitas, 
sive  caritas,  sive  ideo  unitas  quia  caritas,  et  ideo  caritas  quia 
sanctitas,  manifestum  est  [ex  revelatione],  quod  non  aliquis  duo¬ 
rum  est,  quo  uterque  coniungitur.  »  Haec  breviter  attigisse  suffi¬ 
ciat,  supponuntur  enim  ex  tractatu  De  Trinitate. 

1036.  Itaque  theologi,  asserentes  inhabitationem  Spiritus  Sancti 
per  gratiam  sanctificantem  solum  per  appropriationem  ei  tribui, 
docent  inhabitationem  illam  speciali  ratione  manifestare  chara- 


(1)  Hanc  doctrinam  exposuit  S.  Augustinus  (de  Trin.  1.  5.  c.  15.  n.  16-17.), 
ubi  pluribus  declarat  nomen  doni  esse  relativum  et  proprium  Spiritus  Sancti ; 
deinde  quamdam  obiectionem  praeoccupans,  ait:  «  Ulterius  autem  quaeritur,  utrum 
quemadmodum  Filius  non  hoc  tantum  habet  nascendo  ,  ut  Filius  sit ,  sed  omnino 
ut  sit,  sic  et  Spiritus  Sanctus  eo  quo  datur,  habeat  non  tantum  ,  ut  donum  sit  , 
sed  omuino  ut  sit?...  An  semper  procedit  Spiritus  Sanctus  et  non  ex  tempore  sed 
ab  aeternitate  procedit;  sed  quia  sic  procedebat,  ut  esset  donabile,  jam  donum  erat, 
et  antequam  esset  cui  daretur.  Aliter  enim  intelligitur  cum  dicitur  donum,  aliter 
cum  dicitur  donatum;  nam  donum  potest  esse  et  antequam  detur,  donatum  autem 
nisi  datum  fuerit,  nullo  modo  dici  potest....  Sempiterne  Spiritus  donum,  tempora¬ 
liter  autem  donatum.  »  Et  D.  Thomas  (1.  p.  q.  38.  a.  1.  ad  4.),  ait:  «  Donum  non 
dicitur  ex  eo  quod  actu  datur,  sed  in  quantum  habet  aptitudinem  ut  possit  dari.  » 

cterem  personalem  Spiritus  Sancti,  prout  hic  est  Caritas,  Donum , 
Sanctitas;  quod  paulo  interius  melius  patebit. 

1037.  Quoad  3tiam  quaestionem,  sciendum  est  Petavium  (de 
Trin.  lib.  8.  c.  7.  n.  1.),  docuisse  ante  Christi  adventum  et  obi¬ 
tum,  Spiritum  Sanctum  fuisse  in  justis  operatione  tenus;  deinceps 
vero  substantialiter .  Quam  suam  opinionem  a  Patribus,  quorum 
testimonia  nn.  seqq.  refert,  haurire  contendit.  Tum  vero  ipse  Pe- 
tavius,  tum  Lessius  (n.  1016.)  distinguit  justitiam  per  gratiam 
sanctificantem  infusam,  et  filiationem  adoptivam  ita,  ut  haec 
ab  illa  absolute  loquendo  sit  separabilis.  Quo  supposito ,  cen¬ 
set  (uti  colligitur  ex  Operis  de  Trinitate,  1.  8.  c.  5.  nn.  9.  12.: 
cap.  6.  n.  3.  8.),  propriam  formalem  rationem  filiationis  adopti¬ 
vae  non  esse  gratiam  sanctificantem,  sed  ipsam  substantiam  Spi¬ 
ritus  Sancti  nobis  applicatam.  Sicut  enim  forma  filiationis  natu¬ 
ralis  est  natura  similis  communicata  naturaliter  per  generatio¬ 
nem;  ita  in  casu  forma  filiationis  adoptivae  est  ipsa  natura  divi¬ 
na  identificata  cum  Spiritu  Sancto,  libere  communicata  homini, 
personae  extraneae.  Cum  igitur,  juxta  ipsos,  persona  Spiritus  San¬ 
cti,  sit  ratio  formalis  divinae  filiationis  adoptivae,  et  persona  Spi¬ 
ritus  Sancti  non  fuerit  data  justis  Veteris  Testamenti ;  inferunt 
hos,  justos  quidem  fuisse  per  gratiam,  sed  non  fuisse,  sicut  sunt 
justi  Novae  Legis,  filios  Dei  adoptivos. 

1038.  Porro  haec  opinio  communiter  a  theologis  rejicitur.  Etsi 
vero  satis  refutata  videri  posset  ex  iis,  quae  (art.  praec.)  de  filia¬ 
tione  adoptiva  disputavimus;  juverit  tamen  hic  diserte  asserere 
tum  Spiritus  Sancti  inhabitationem,  tum  filiationem  Dei  adopti¬ 
vam  communem  esse  justis  V.  et  N.  Testamenti  ;  praesertim  ut 
satisfiat  objectionibus  Petavii. — His  itaque  praemissis — 


§  n. 

Exponitur  modus  quo  Deus  Animam  justi 
inhabitat  per  Gratiam. 

1039.  Antequam  ex  revelationis  fontibus  demonstremus,  ipsum 
Deum,  praeter  ejus  dona,  nobis  communicari  per  gratiam,  atque 
intime  anima?  uniri,  eamque  habitare;  praestat  hujus  unionis  mo- 

dum,  quoad  fleri  potest,  illustrare  ex  analogia  fidei,  praeeuntibus 
theologis  :  quoad  fleri  potest ,  inquam  ;  siquidem  profunditatem 
hujus  mysterii,  quamdiu  in  mortali  hac  vita  degimus,  penitus 
scrutari  minime  valemus. 

1040.  Supponimus  itaque,  Deum  unum  et  Trinum,  ratione  suae 
immensitatis,  inexistere  omnibus  creaturis,  secundum  essentiam, 
potentiam  et  praesentiam.  Quod  «  quomodo  sit,  considerandum 
est»,  inquit  D.  Thomas  (1.  p.  q.  8.  art.  3.  corp.),  «  ex  his  quae 
in  rebus  humanis  esse  dicuntur.  Rex  enim  dicitur  esse  in  toto 
regno,  scilicet  per  suam  potentiam,  licet  non  sit  ubique  praesens. 
Per  praesentiam  vero  suam  dicitur  aliquid  esse  in  omnibus  quae 
in  conspectu  ipsius  sunt;  sicut  omnia  quae  sunt  in  aliqua  domo, 
dicuntur  esse  praesentia  alicui,  qui  tamen  non  est  secundum  sub¬ 
stantiam  suam  in  qualibet  parte  domus.  Secundum  vero  substan¬ 
tiam  vel  essentiam  dicitur  aliquid  esse  in  loco,  in  quo  ejus  sub¬ 
stantia  habetur...  Sic  ergo  [Deus]  est  in  omnibus  per  potentiam, 
inquantum  omnia  ejus  potestati  subduntur;  est  per  praesentiam 
in  omnibus,  inquantum  omnia  nuda  sunt  et  aperta  oculis  ejus; 
est  in  omnibus  per  essentiam,  inquantum  adest  omnibus  ut  causa 
essendi.  » 

1041.  Sed  hic  triplex  modus,  quo  Deus  est  ubique,  communis 
est  omnibus  creaturis,  et  habetur  per  bona  naturalia;  est  etiam 
necessarius,  supposita  rerum  existentia;  numquam  dicitur  inha¬ 
bitatio  Spiritus  Sancti  :  Scriptura  autem  et  Patres  constanter 
praedicant  specialem  Spiritus  Sancti  vel  Dei  existentiam  in  ani¬ 
ma  justi — liberam ,  etiam  supposita  creatione  —  eamque  vocant 
inhabitationem,  quod,  ut  vidimus  (n.  1028.),  non  dicitur  nisi  de 
unione  cum  Deo  per  gratiam  sanctificantem.  In  quo  ergo  consi¬ 
stit  haec  specialis  unio,  seu  specialis  inexistentia  Dei  in  anima 
justi  ? 

1042.  Respondent  aliqui,  Deum  vero  modo  esse  in  anima  justi 
quatenus  operatur  ibi  novos  effectus,  nempe  supernaturales;  et 
supernaturalem  tutelam  et  providentiam  patris  erga  filium  ado¬ 
ptivum  exercet. — Haec  quidem  vera  sunt;  sed  nondum  explicare 
videntur  praesentiam  per  essentiam  ipsius  personae  Spiritus  San¬ 
cti,  specialem  unionem  animae  cum  ipso  Deo,  inhabitationem, 
quae  fit  per  gratiam  sanctificantem.  Ille  enim  modus  non  excedit 

modum  existendi  per  potentiam,  sed  intra  illum  dicit  quandam 
majorem  perfectionem.  Sic  etiam  dicitur  interdum  Deus  esse  pe¬ 
culiari  modo  in  aliquo,  ut  eum  illuminet,  vel  dirigat,  ut  in  Pro¬ 
pheta,  et  sic  etiam  dicitur  assistere  Pontifici  ,  vel  Concilio  in 
definiendis  rebus  fidei.  Haec  tamen  omnia  solum  intelliguntur  se¬ 
cundum  peculiarem  respectum  divinae  providentiae;  et  in  tantum 
requirunt  realem  praesentiam  Dei,  in  quantum  Deus  non  separa¬ 
tur  a  rebus,  quibus  providet,  vel  quatenus  operari  non  potest, 
nisi  ubi  est.  Is  ergo  novus  modus,  quo  Deus  dicitur  esse  in  ani¬ 
ma  justi  quatenus  novos  in  illa  operatur  effectus,  continetur  sub 
illis  modis  existendi  Dei  in  rebus  per  essentiam,  praesentiam  et 
potentiam,  qui  tamen  non  attingunt  peculiarem  illum  modum,  et  ti¬ 
tulum,  quo  Spir.  Sanctus  est  in  justis  ratione  gratiae  et  carita¬ 
tis. — Imo  crescit  difficultas:  cum  enim  Deus  ipse,  ut  Auctor  na¬ 
turae,  sit  jam  per  essentiam  in  anima,  non  videtur  posse  fieri 
ibi  praesens  per  gratiam;  cum  Spiritus  Sanctus  jam  sit  in  anima, 
non  videtur  ad  eam  mitti  posse  per  gratiam  sanctificantem. 

1043.  Ad  solvendam  hanc  difficultatem,  addit  Suarez,  gratiam 
sanctificantem,  vi  sua  et  quasi  connaturali  jure,  postulare  inti¬ 
mam,  realem  ac  personalem  praesentiam  Dei  in  anima  per  talia 
dona  sanctificata.  Quod  per  hanc  conditionalem  optime  declara¬ 
tur.  Quia  si  per  impossibile  fingeremus  Spiritum  Sanctum  non 
esse  alias  realiter  praesentem  intra  animam, eo  ipso  quod  anima 
talibus  donis  afficeretur,  ipseraet  Spiritus  Sanctus  veniret  ad  il¬ 
lam  per  praesentiam  personalem,  et  in  ea  esset,  et  maneret,  quam- 
diu  gratia  in  illa  duraret.  Quemadmodum  licet  fingeremus  Ver¬ 
bum  non  esse  per  immensitatem  praesens  illi  humanitati,  eo  ipso, 
quod  illi  hypostatice  uniretur,  ex  vi  unionis,  et  ad  illam  deter¬ 
minandam  oporteret  fieri  intime  praesens. 

1044.  At  vero  scimus  ex  fide  unionem  Verbi  cum  humanitate 
esse  hypostaticam,  et  per  eam  novo  titulo  personam  Verbi  esse 
in  humanitate  assumpta;  unio  autem  Spiritus  Sancti  cum  anima 
justi  non  est  pariter  hypostatica:  iterum  ergo  quaeritur  «  quo¬ 
modo  illi  unitur?  »  —  Respondet  1).  Thomas  (1.  p.  q.  8.  a.  3.): 
«Deus  dicitur  esse...  aliquo  modo  sicut  objectum  operationis  est 
iri  operante;  quod  proprium  est  in  operationibus  animae,  secun¬ 
dum  quod  cognitum  est  in  cognoscente,  et  desideratum  in  desi- 

derante.  Hoc  igitur  secundo  modo  Deus  specialiter  est  in  ratio¬ 
nali  creatura,  quae  cognoscit  et  diligit  illum  actu  vel  habitu.  Et 
■quia  hoc  habet  rationalis  creatura  per  gratiam,  ut  infra  patebit 
(q.  12.  a.  4.),  dicitur  esse  hoc  modo  in  sanctis  per  gratiam.  » 
Eadem  habet  (q.  43.  art.  3.). 

1045.  Verum  haec  etiam  responsio,  nisi  ulterius  explicetur,  haud 
levem  difficultatem  patitur.  Etenim,  uti  recte  observat  Suarez, 
objectum  cognitum  et  amatum  duplici  ratione  dicitur  esse  in 
amante  et  cognoscente,  uno  modo  secundum  esse  reprcesentati- 
vum,  quod  habet  in  verbo,  quo  cognoscitur,  et  per  modum  cu- 
jusdam  impulsus  per  amorem.  Alio  modo  tantum  objectice.  Si 
ergo  sit  sermo  de  priori  modo,  Deum  esse  in  anima  ut  objectum 
cognitum  et  amatum,  nihil  aliud  est,  quam  fieri  in  homine  vel 
conceptum  quemdam  supernaturali  modo  repraesentantem  Deum, 
ratione  cujus  dicitur  Deus  esse  intra  hominem,  sicut  cognitum 
in  cognoscente ;  vel  fieri  in  voluntate  hominis  supernaturalem 
quemdam  impetum  amoris  in  Deum,  ratione  cujus  et  homo  ipse 
dicitur  esse  in  Deo  tamquam  in  termino  suae  inclinationis,  et  Deus 
in  eo  tamquam  trahens  in  ipsum.  At  vero  totum  hoc  non  excedit 
existentiam  Dei  in  homine  per  dona  creata  cognitionis  et  amoris, 
nam  ab  illis  extrinsece  denominatur  Deus  sic  existens  in  homine. 
Nam  quod  in  homine  vere ,  et  realiter  existit,  non  est  aliud, 
quam  conceptus  mentis  et  impulsus  voluntatis.  Si  vero  sit  ser¬ 
mo  de  alio  modo  existendi,  solum  ut  objectum  cognitum  et  ama¬ 
tum,  sic  multo  evidentius  est,  illam  esse  denominationem  extrin- 
secam,  quae  non  requirit  vi  sua  existentiam  Dei  intra  hominem. 
Sic  enim  etiam  objectum  longissime  distans  esse  potest  in  me 
tamquam  cognitum  et  amatum. 

1046.  Quare  ut  D.  Thomae  responsio  firma  consistat,  notandum 
est  quod  per  gratiam  et  caritatem  manet  Deus  in  anima  ut  ob¬ 
jectum  cognitum  et  amatum,  non  utcumque,  sed  per  modum  amici 
intime  dilecti,  qui  non  utcumque  objective  dicitur  esse  in  amante, 
sed  tamquam  bonum  intime  praesens  ,  et  intra  ipsum  amantem 
existens:  cum  vero  in  hac  amicitia  semper  habenda  sit  ratio  di¬ 
vinae  majestatis  (est  enim,  ut  diximus,  amicitia  excellentiae);  ideo 
ita  ex  vi  illius  manet  Spiritus  Sanctus  in  homine  ut  in  amico, 
cui  intime  unitur,  ut  simul  maneat  ibi  tamquam  amicus  summa 

reverentia  et  veneratione  colendus;  ideoque  manet  etiam  ibi  prae- 
sens  tamquam  in  templo  vivo,  quod  ipse  sibi  ornat,  et  praeparat 
per  dona  creata,  ut  in  illo,  et  ab  illo  adoretur. 

1047.  Re  quidem  vera,  amicitia  ex  se  postulat  unionem  inter 
amicos,  non  solum  per  conformitatem  affectuum,  sed  etiam  per 
inseparabilem  praesentiam  et  conjunctionem  ,  quoad  fieri  possit. 
In  amicitia  humana  haec  realis  praesentia  et  unio  quandoque  est 
impossibilis,  quandoque  impedire  posset  majus  bonum  amici,  etc.y 
adeoque  non  semper  habetur:  at  nihil  hujusmodi  in  amicitia  di¬ 
vina  est  timendum,  ac  proinde  Deus,  ut  loquitur  S.  Ignatius  (in 
Exer.  Contem.  ad  Amor.  Spir.):  «  Non  solum  dat  ex  iis  quae  ha¬ 
bet,  sed  etiam  seipsum,  quantum  potest  juxta  divinam  suam  or¬ 
dinationem.  » 

1048.  Quod  autem  haec  fuerit  mens  D.  Thomae,  dicentis  Deum 
per  gratiam  esse  in  nobis  «  secundum  quod  cognitum  est  in  co¬ 
gnoscente,  et  desideratum  in  desiderante  »;  patet  ex  eodem  S.  Do- 
ctore,  qui  (1.  2.  q.  28.  art.  1.),  scribit:  «  Dicit  Dionysius,  quod 
‘amor  quilibet  est  virtus  unitiva’...  duplex  est  unio  amantis  ad 
amatum:  una  quidem  secundum  rem,  puta  cum  amatum  praesen- 
tialiter  adest  amanti;  alia  vero  secundum  affectum;  quae  quidem 
unio  consideranda  est  ex  apprehensione  praecedente,  nam  motus 
appetitivus  sequitur  apprehensionem...  Primam  ergo  unionem 
amor  facit  effective,  quia  movet  ad  desiderandum  et  quaerendum 
praesentiam  amati  quasi  sibi  convenientis  et  ad  se  pertinentis. 
Secundam  autem  unionem  facit  formaliter  ,  quia  ipse  amor  est 
talis  unio  vel  nexus.  Unde  S.  Augustinus  dicit  (de  Trin.  lib.  8. 
c.  10. ),  quod  ‘amor  est  quasi  junctura  quaedam  duo  aliqua  copu¬ 
lans,  vel  copulare  appetens  »,  amantem  scilicet,  et  quod  amatur. 
Quod  enim  dicit  copulam,  refertur  ad  unionem  affectus,  sine  qua 
non  est  amor;  quod  vero  dicit  copulare  intendens,  pertinet  ad 
unionem  realem.  » 

1049.  Confirmari  id  etiam  potest,  quia  ex  Scriptura,  ex  Patri¬ 
bus,  ex  sententia  theologorum  vita  supernaturalis  nobis  commu¬ 
nicata  per  gratiam  eadem  substantialiter  est  ac  vita  quam  ex- 
pectamus  in  gloria:  haec  ab  illa  differt  solum  gradu  et  statu,  qua¬ 
tenus  illa  est  inchoata  ,  haec  consummata  (n.  1007.).  Atqui  in 
vita  consummata  in  gloria,  perfecta  unio  cum  Deo  habetur  per 

cognitionem  et  amorem.  Ergo. —  Unde  D.  Thomas  (1.  p.  q.  43. 
a.  3.),  ait:  «  Supra  istum  modum  autem  communem  est  unus  spe¬ 
cialis,  qui  convenit  naturae  rationali,  in  qua  Deus  dicitur  esse 
sicut  cognitum  in  cognoscente  et  amatum  in  amante.  Et  quia  co¬ 
gnoscendo  et  amando  creatura  rationalis  sua  operatione  attingit 
ad  ipsum  Deum,  secundum  istum  specialem  modum  Deus  non  so¬ 
lum  dicitur  esse  in  creatura  rationali,  sed  etiam  habitare  in  ea 
sicut  in  templo  suo.  » 

1050.  Ex  his  plane  inteiligitur,  quomodo  in  hac  unione  animae 
cum  Deo,  dicatur  Spiritus  Sanctus  nobis  dari — nos  dicamur  il¬ 
lum  habere —  vel  habere  in  nostra  potestate  eo  frui  —  eum  pos¬ 
sidere  ad  f ruendum ,  etc.  Si  enim,  per  gratiam,  Deus  nobis  uti 
amicus  conjungitur,  amicitia  ipsa  fruimur  eo,  eumque  sicut  bona 
ejus,  possidemus;  siquidem  ut  dici  solet,  amicorum  omnia  sunt 
communia.  Similiter  si  unio  cum  Deo  per  gratiam  in  via  est  in¬ 
choatio  unionis,  quae  consummabitur  in  gloria;  sicut  tunc  ei  unie¬ 
mur  sicut  fini,  quem  possidemus,  et  quo  fruimur  ;  ita  nunc  im¬ 
perfecta  et  inchoata  fruitio  ipsius  nobis  communicatur.  «Potest  », 
inquit  D.  Thomas  (1.  dist.  14.  q.  2.  a.  2.),  «  etiam  attendi  [pro¬ 
cessio  in  creaturas],  in  quantum  est  ratio  redeundi  in  finem,  et 
est  secundum  illa  dona  tantum  quae  proxime  conjungunt  nos  fini 
ultimo  scilicet  Deo,  quae  sunt  gratia  gratum  faciens  et  gloria... 
Etenim  in  participationibus  divinae  bonitatis  non  est  immediata 
conjunctio  ad  Deum  per  primos  effectus  quibus  in  esse  naturae 
subsistimus,  sed  per  ultimos  quibus  fini  adhaeremus;  et  ideo  con¬ 
cedimus  Spiritum  Sanctum  non  dari  nisi  secundum  dona  gratum 
facientia...  Ad  dationem  Spiritus  Sancti  non  sufficit  quod  sit  nova 
relatio,  qualiscumque  est,  creaturae  ad  Deum;  sed  oportet  quod 
referatur  in  ipsum  sicut  ad  habitum,  quia  quod  datur  alicui,  ha¬ 
betur  aliquo  modo  ab  illo.  Persona  autem  divina  non  potest  ha¬ 
beri  a  nobis  nisi  vel  ad  fructum  perfectum,  et  sic  habetur  per 
■donum  gloriae;  aut  secundum  fructum  imperfectum,  et  sic  habe¬ 
tur  per  donum  gratiae  gratum  facientis.  » 

1051.  Liceat  brevi  expositioni  hujus  altissimi  mysterii  finem 
imponere  ipsius  D.  Thomae  verbis  (1.  2.  q.  28.  art.  2.),  quae  dum 
traditam  doctrinam  confirmant,  simul  nos  docent,  quid  Dei  inha¬ 
bitatio  in  anima  per  gratiam  a  nobis  exigat.  «  Quantum  ad  vim 

apprehensi  vara,  amatura  dicitur  esse  in  amante,  in  quantum  ama¬ 
tum  immoratur  in  apprehensione  amantis,  secundum  illud  (Phi- 
lipp.  I.  7.)  :  ‘Eo  quod  habeam  vos  in  corde’.  Amans  vero  dicitur 
esse  in  amato  secundum  apprehensionem,  in  quantum  amans  non 
est  contentus  superficiali  apprehensione  amati,  sed  nititur  singula 
quae  ad  amatum  pertinent,  intrinsecus  disquirere;  et  sic  ad  inte¬ 
riora  ejus  ingreditur;  sicut  de  Spiritu  Sancto,  qui  est  amor  Dei  , 
dicitur  (I.  Cor.  II.  10.),  quod  ‘scrutatur  etiam  profunda  Dei’.  Sed 
quantum  ad  vim  appetitivam,  amatum  dicitur  esse  in  amante, 
prout  est  per  quamdam  complacentiam  in  ejus  affectu,  ut  vel  de¬ 
lectetur  in  eo,  aut  in  bonis  ejus  apud  praesentiam,  vel  in  absen¬ 
tia  per  desiderium  tendat  in  ipsum  amatum  per  amorem  concu¬ 
piscentiae,  vel  in  bona  quae  vult  amato,  per  amorem  amicitiae; 
non  quidem  ex  aliqua  extrinseca  causa,  sicut  cum  aliquis  desi¬ 
derat  aliquid  propter  alterum,  vel  cum  aliquis  vult  bonum  alteri 
propter  aliquid  aliud;  sed  propter  complacentiam  amati  interius 
radicatam;  unde  et  amor  dicitur  intimus  ,  et  dicuntur  viscera 
caritatis.  E  converso  autem  amans  est  in  amato  aliter  quidem 
per  amorem  concupiscentiae ,  aliter  per  amorem  amicitiae.  Amor 
namque  concupiscentiae  non  requiescit  in  quacumque  extrinseca 
aut  superficiali  adeptione,  vel  fruitione  amati  ,  sed  quaerit  ama¬ 
tum  perfecte  habere,  quasi  ad  intima  illius  perveniens.  In  amo¬ 
re  vero  amicitiae  amans  est  in  amato,  in  quantum  reputat  bona 
vel  mala  amici  sicut  sua,  et  voluntatem  amici  sicut  suam;  ut 
quasi  ipse  in  suo  amico  videatur  bona  vel  mala  pati  et  affici. 
Et  propter  hoc  proprium  est  amicorum,  eadem  velle,  et  in  eo¬ 
dem  tristari  et  gaudere,  secundum  Philosophum  (in  9.  Eth.  cap.3. 
a  med.)  et  in  2.  Rhetor,  (cap.  4.  in  prine.),  ut  sic,  in  quantum 
quae  sunt  amici,  aestimat  sua  ,  amans  videatur  esse  in  amato, 
quasi  idem  factus  amato;  in  quantum  autem  e  converso  vult  et 
agit  propter  amicum  sicut  propter  seipsum,  quasi  reputans  ami¬ 
cum  idem  sibi,  sic  amatum  est  in  amante.  Potest  autem  et  ter¬ 
tio  modo  mutua  inhaesio  intelligi  in  amore  amicitiae  secundum 
viam  redamationis,  in  quantum  mutuo  se  amant  amici,  et  sibi 
invicem  bona  volunt  et  operantur.  » 

§  IU- 

Statuitur  conjunctio  cum  ipsa  Persona  Spiritus  Sancti 

per  Gratiam. 

Prop.  XXXY.  —  Gratia  sanctificans  ,  perfectissimam  amici¬ 
tiam  constituens  inter  Deum  et  hominem,  vi  sua  postulat  in¬ 
timam  et  personalem  praesentiam  Dei  in  anima  sanctificata. 
Huic  ergo,  praeter  dona  creata,  communicatur  donum  Increa - 
tum,  ipse  Spiritus  Sanctus,  qui  non  modo  per  conformitatem 
affectuum,  s.ed  etiam  per  inseparabilem  praesentiam,  tamquam 
amicus  ei  conjungitur. 

1052.  Proh.  I.  Ex  Scriptura.  Nam — 1)  legitur  (Joan.  XIV.  16. 
seq.):  «  Et  ego  rogabo  Patrem  et  alium  Paracletum  dabit  vobis, 
ut  maneat  vobiscum  in  mternum...  vos  autem  cognoscetis  eum, 
quia  apud  vos  manebit  et  in  vobis  erit.  » — Rom.  (V.  5.):  «  Cari¬ 
tas  Dei  diffusa  est  in  cordibus  nostris  per  Spiritum  Sanctum,  qui 
datus  est  nobis.  » — Gal.  (IV.  6.):  «  Quoniam  estis  filii,  misit  Deus 
Spiritum  Filii  sui  in  corda  vestra  clamantem:  Abba,  Pater.» — 
Eph.  (I.  13.):  «  In  quo  [Christo]  credentes  signati  estis  Spiritu 
promissionis  Sancto  qui  est  pignus  haereditatis  nostras.  » 

Unde:  etsi  nomen  spiritus  non  semper  usurpetur  in  Scripturis 
ad  significandum  personam  Spiritus  Sancti;  sed  quandoque  dicat 
habitualem  animi  dispositionem — et  spiritus  bonus  dispositionem 
supernaturalem  per  dona  gratiae — quandoque  etiam  designet  dona, 
quorum  Spiritus  Sanctus  est  auctor,  ut  Isa.  (XI.  2.);  attamen — 
a)  constat,  quod  quando  dicitur  non  simpliciter  Spiritus,  sed 
Spiritus  Sanctus,  Spiritus  Patris,  Spiritus  Filii,  nomen  illud 
significat  ipsam  personam  Spiritus  Sancti — b)  quando  Spiritus  di¬ 
stinguitur  a  Patre  et  a  Filio,  et  dicitur,  ex.  gr.,  alius  a  Patre 
et  a  Filio,  pariter  designat  personam  divinam — c)  quando  dona 
opponuntur  spiritui  tamquam  effectus  causm,  a  qua  procedunt, 
nomen  spiritus  nequit  significare  dona  Spiritus  Sancti,  sed  ipsum 
Spiritum  Sanctum.  Atqui  in  citatis  testimoniis  dicitur  Deus  mit¬ 
tere  Spiritum  Filii  sui,  quando  nos  efficimur  filii  Dei;  et  nos 

dicimur  signari  Spiritu  promissionis  Sancto,  quando  accipi¬ 
mus  pignus  hsereditatis  nostrae — Christus  dicit  se  rogaturum  Pa¬ 
trem,  qui  alium  Paracletum  dabit  nobis — Caritas  (effectus)  di¬ 
citur  diffundi  in  cordibus  nostris  per  Spiritum  Sanctum  (causam), 
qui  datus  est  nobis.  Ergo. 

2)  Legitur  I.  Cor.  (VI.  19.):  «  An  nescitis  ,  quoniam  membra 
vestra  templum  sunt  Spiritus  Sancti,  qui  in  vobis  est,  quem  ha¬ 
betis  a  Deo,  et  non  estis  vestri  ?  »  —  II.  Cor.  (VI.  16.):  «  Vos  estis 
templum  Dei  vivi  sicut  dicit  Deus;  quoniam  inhabitabo  in  eis  et 
inambulabo  inter  eos  et  ero  illorum  Deus,  et  ipsi  erunt  mihi  po¬ 
pulus...  et  ero  vobis  in  patrem  et  vos  eritis  mihi  in  filios  el  filias, 
dicit  Dominus  omnipotens.»  —  I.  Cor..  (III.  16.  17.):  «  Nescitis 
quia  templum  Dei  estis,  et  Spiritus  Dei  habitat  in  vobis.  Si  quis 
autem  templum  Dei  violaverit,  disperdet  illum  Deus.  Templum 
enim  Dei  sanctum  est,  quod  estis  vos,  »  etc. — Unde:  ssepe  in  Scri¬ 
pturis  dicitur  Deus  inhabitare  animam  justi ,  quae  per  gratiam 
fit  templum  Dei.  Atqui  templa  eriguntur  et  consecrantur  soli  Deo, 
et  non  donis  ejus  creatis.  Ergo. 

Libet  hic  subjicere  praeclaram  expositionem  Becani  (de  Grat. 
Hab.  c.  1.  q.  2.  n.  5.  seqq.):  «  Quaeri  potest  »,  inquit,  «quare  Spi¬ 
ritus  Sanctus  non  dicatur  esse,  sed  potius  habitare  in  justis? 
Alius  est  esse  in  domo,  aliud  in  ea  habitare.  Qui  habitat,  habet 
ibi  thesauros  suos.  Thesauri  Spiritus  Sancti  non  sunt  alii  quam 
gratia,  caritas,  sanctitas,  justitia.  Hi  thesauri  sunt  in  homini¬ 
bus  justis.  Unde  Apost.  (II.  Cor.  IV.  7.):  ‘Habemus  thesaurum 
istum  in  vasis  fictilibus’...  Deus  Pater  habitabat  olim  in  medio 
filiorum  Israel.  Per  quid  ?  per  potentiam,  qua  faciebat  signa  et 
prodigia,  et  tuebatur  populum  ab  armis  infidelium.  Christus  ha¬ 
bitat  in  Ecclesia.  Per  quid?  per  sapientiam,  gubernationem  et  ve¬ 
ritatem  fidei.  Spiritus  Sanctus  habitat  in  justis.  Per  quid?  Per 
sanctitatem,  justitiam  et  caritatem.  Unde  sequitur  ,  Patrem  pe¬ 
rinde  posse  habitare  in  medio  bonorum  ac  malorum,  quia  apud 
utrosque  potest  suam  potentiam  edendi  signa  et  portenta  osten¬ 
dere.  Similiter  Christum  et  apud  justos  et  injustos  posse  commo¬ 
rari,  quia  tam  his  quam  illis  potest  denotare  sapientiam  in  ad- 

ministratione  communitatis.  At  Spiritus  Sanctus  nonnisi  in  justis 
Mazzella.  De  Gratia  Christi.  47 

habitare  potest,  quia  in  illis  solis  potest  esse  sanctitas,  justitia, 
innocentia. 

«  Quaeri  potest,  quare  Spiritus  Sanctus  dicatur  habitare  in  no¬ 
bis,  tamquam  in  templo:  Nimirum,  quia  templum  locus  sanctus 
est,  ac  Deo  consecratus,  qui  non  nisi  divinis  laudibus  et  officiis 
servire  debet.  Ita  homo  fidelis,  in  quo  Spiritus  Sanctus  velut  in 
suo  templo  habitat,  sanctitate  ac  justitia  praeditus  est;  omnesque 
suas  actiones  dirigit  ad  laudem  et  gloriam  unius  Dei,  cujus  im¬ 
pulsu  ad  recte  pieque  agendum  excitatur.  Unde  Apost.  (Rom. 
VIII.):  ‘Vos  in  carne  non  estis,  sed  in  spiritu:  si  tamen  Spiritus 
Dei  habitat  in  vobis’.  Et  infra:  ‘Quicumque  Spiritu  Dei  aguntur 
ii  sunt  Filii  Dei’. 

«  Postremo  quaeri  potest,  quomodo  incipiat  Spiritus  Sanctus  ha¬ 
bitare  in  nobis.  In  Scripturis  invenio  hunc  modum  et  ordinem. 
Primo  venit  et  pulsat  ad  ostium  cordis  nostri  (Apoc.  III.  20.): 
‘Ecce  sto  ad  ostium  et  pulso,  si  quis  audierit  vocem  meam  et 
aperuerit  mihi  januam,  intrabo  ad  illum;  et  caenabo  cum  illo  et 
ipse  mecum’.  Quae  est  vox  ejus?  Illa  quae  apud  Zachariam  (cap.  I.) 
exprimitur:  ‘Convertimini  ad  me,  et  convertar  ad  vos’.  Simul*  at¬ 
que  hanc  vocem  audierimus  ingreditur  ad  nos  Spiritus  Sanctus 
et  locum  habitationis  sibi  parat  (Joann.  XIV.  23.):  ‘Qui  diligit  me, 
diligetur  a  Patre  meo,  et  ad  eum  veniemus  et  mansionem  apud  eum 
faciemus’.  Quid  autem  agit  in  hac  sua  mansione?  Primo  diffundit  se 
in  cor  hominis  per  donum  gratiae  et  caritatis  (Rom.  III.  5.);  ‘Caritas 
Dei  diffusa  est  in  cordibus  nostris  per  Spiritum  Sanctum  qui  datus 
est  nobis’.  Secundo  hac  diffusione  expellit  omnes  peccatorum  te¬ 
nebras,  et  novam  quamdam  ac  inusitatam  lucem  introducit  (II. 
Cor.  IV.  6.):  ‘Deus  qui  dixit  de  tenebris  lucem  splendescere,  ipse 
illuxit  in  cordibus  nostris’;  Ephes.  (V.  8.):  ‘Eratis  aliquando  te- 
tebrae:  nunc  autem  lux  in  Domino’...  Tertio,  hac  diffusione  resti¬ 
tuitur  nobis  vita,  quam  per  peccatum  amiseramus  (I.  Joan.  III.  14.): 
«  Translati  sumus  de  morte  ad  vitam’...  Quarto,  hac  eadem  dif¬ 
fusione  vindicamur  a  servitute  et  in  libertatem  restituimur.  Nam 
ut  ait  Apost.  (Rom.  VIII.  2.):  ‘Lex  spiritus  vitae  in  Christo  Jesu 
liberavit  me  a  lege  peccati  et  mortis’;  et  (II.  Cor.  III.  17.):  ‘Ubi 
Spiritus  Domini,  ibi  libertas’.  » 

1053.  II.  Ex  Patribus .  S.  Basii,  (lib.  de  Spir.  Sane.  c.  9.  n.  23.), 

ait:  «  Spiritus  cum  anima  conjunctio  (ousiun;  n-po;  non  fit 

appropinquando  secundum  locum...  Hic  eis  qui  ab  omni  sorde 
purgati  sunt  illucescens  (e\Xa/Airov)  per  communionem  cum  ipso 
spirituales  reddit;  et  quemadmodum  corpora  nitida  ac  pellucida 

t 

incidente  eis  radio  fiunt  et  ipsa  splendentia  ,  et  alium  fulgorem 
ex  sese  perfundunt;  ita  animae  quae  Spiritum  in  se  habent  (nvnr 
puTo^upoi)  illustranturque  a  Spiritu,  fiunt  et  ipsae  spirituales,  et 
in  alios  (suo  modo)  gratiam  emittunt.  » — S.  Cyrillus  (toto  Dial.  7.) 
ostendit  contra  Pneumatomachos  Spiritum  Sanctum  esse  Deum, 
quia  justis  communicatur,  eos  deificat  (terminative),  licet  analo¬ 
gice  et  formaliter  per  ipsam  gratiam  nos  deificemur.  Collocuto¬ 
res  sunt  Cjrillus  A.  et  Hermias  B.:  «  A.  Quod  divinam  nobis 
imprimit  imaginem  et  signaculi  instar  supramundanam  pulchri¬ 
tudinem  inserit,  nonne  Spiritus  est?— B.  At  non  tamquam  Deus, 
ajunt,  sed  ut  subministrator  divinae  gratiae. — A.  Igitur  non  ipse, 
sed  gratia  quae  per  ipsum  est,  nobis  imprimitur?  » — Atque  in  il¬ 
lud  Gen.  (II.  7.):  «  Inspiravit  spiraculum  vitae  »,  ait:  «  Atqui  nun¬ 
cupatus  est  illic  quidem  [in  Genesi]  Spiritus  vitae...  per  Salva¬ 
toris  vero  vocem  Spiritus  Sanctus  dictus  est,  quoniam  ipsummet 
revera  Spiritum  in  credentium  animabus  inhabitare  facit  et  im¬ 
mittit...  Templa  enim  sumus  vere  existentis  et  subsistentis  Spi¬ 
ritus;  vocati  autem  sumus  propter  ipsum  etiam  dii,  quatenus  di¬ 
vinae  et  ineffabilis  naturae  consortes  sumus  per  conjunctionem  ad 

>  i 

ipsum.  » — Cf.  testimonia,  quae  dedimus  (nn.  917.  1005.);  alia  da¬ 
bimus  in  thesi  seq.;  plura  autem  invenies  apud  Petavium  (de 
Trin.  lib.  8.  c.  4.  seqq.),  quae  evidentissime  ostendunt  ipsam  per¬ 
sonam  Spiritus  Sancti,  et  non  solum  dona  ejus  nobis  commu¬ 
nicari. 

1054.  III.  Ex  consensu  Doctorum.  D.  Thomas  (1.  p.  q.  43.  a.  3.), 
ait:  «Illud  solum  habere  dicimur  quo  libere  possumus  uti,  vel 
frui.  Habere  autem  potestatem  fruendi  divina  persona,  est  solum 
secundum  gratiam  gratum  facientem.  Sed  tamen  in  ipso  dono 
gratiae  gratum  facientis  Spiritus  Sanctus  habetur,  et  inhabitat 
hominem.  Unde  ipsemet  Spiritus  Sanctus  datur  et  mittitur.  »  — 
S.  Bonav.  (Compend.  Theol.  Verit.  lib.  1.  c.  9.),  docet: «  Ad  fruen- 
dum  eo  quo  fruendum  est,  requiritur  praesentia  fruibilis  et  etiam 
dispositio  debita  fruentis;  unde  requiritur  praesentia  Spiritus  San- 


740 


DISP.  V.  —  DE  GRATIA  HABITUALI. 


cti  et  ejus  donum,  scilicet  amor  quo  inhaereatur  ei...  Ex  jam  di¬ 
ctis  patet,  quod  in  justificatione  duplex  caritas  nobis  datur,  sci¬ 
licet  creata  et  increata  ,  illa  qua  diligimus  et  illa  qua  diligi¬ 
mur  »,  etc. — Suarez  (de  Trin.  lib.  12.  c.  5.  n.  2.),  ait:  «  Primus 
error  est  eorum,  qui  dixerunt  per  dona  gratiie  non  dari  revera 
personam  ipsam  divinam,  sed  solum  dona  creata;  ac  subinde  so¬ 
lum  dici  dari,  aut  venire  tunc  Deum  ad  hominem  justum,  quia 
datur  per  participationem  specialem  divinae  naturae,  quae  est 
gratia.  » 

1055.  IV.  Ex  ratione  theologica .  Per  gratiam  sanctificantem 
constituitur  vera  amicitia  inter  Deum  et  hominem  (n.  1010.): 
Amicitia  autem  perfecta  de  se  tendit  ad  unionem,  etiam  per  prae¬ 
sentiam  realem  amicorum,  quando  ea  possibilis  est.  Atqui  nihil 
obstat,  quominus  ipse  Deus  uniatur  animae  sanctificatae  per  gra¬ 
tiam.  Ergo. — Vel:  in  justificatione  constituitur  vera  amicitia  in¬ 
ter  Deum  et  hominem;  amicitia  vero  perfecta  tendit  ad  perfe¬ 
ctam  bonorum  communicationem.  Sed  primum  et  maximum  bo¬ 
num  est  ipse  Deus.  Ergo  Deus  seipsum  communicat  justo.  —  Ex 
superius  dictis  (n.  1046.  seqq.)  vis  horum  argumentorum  facile 
intelligitur. 


§  IV. 

Asseritur  specialis  unio  cum  justis  non  propria  Spiritus  Sancti, 

sed  ei  appropriata. 

Prop.  XXXVI. — 1.  Inhabitatio  Dei  in  anima  sanctificata  per 
gratiam,  sive  efficienter  sive  terminative  spectetur ,  non  est 
propria  unius  divinae  personae,  sed  communis  tribus. — 2.  Ha¬ 
bita  tamen  ratione  personalis  characteris  Spiritus  Sancti,  qui 
est  Amor  subsistens,  Donum  et  Sanctitas,  lege  appropriationis 
merito  ei  tribuitur. 

1056.  Prob.  1™  pars.  I.  Quoniam  Petavius  contra  communem 
sententiam  urget  praesertim  vel  unice  auctoritatem  Patrum,  juvat 
ante  omnia  eorum  doctrinam  expendere.  Jamvero  Patres  docent 
— 1)  Patrem  ac  Filium  eodem  modo  inhabitare  animam  sanctifica- 

tam. — 2)  Patrem  et  Filium  inhabitare  animam  sancrificatam  simul 
cum  Spiritu  Sancto,  prout  sunt  unus  Deus  unitate  naturae .  — 
3)  Inhabitationem  hanc  esse  ex  gratuita  dilectione,  quatenus  Deus 
unus  et  trinus  inhabitat  sub  formali  ratione  ut  Deus  caritas  est, 
utique  essentialis. — 4)  Hinc  ex  illo  (Joan.  XIV.  23.  seqq.):  «  Ad 
eum  veniemus  ,  et  mansionem  apud  eum  faciemus  »,  colligunt 
unam  omnium  Personarum  inhabitationem.  Atqui  haec  omnia  osten¬ 
dunt  eamdem  inhabitationem  esse  communem  toti  Trinitati,  et 
non  propriam  unius  personae.  Ergo. 

Proh.  maj.  S.  Athanasius  (ad  Serap.  cap.  1.  n.  30.  31.):  «  Hu¬ 
jus  [Spiritus  Sancti]  siquidem  participes  effecti,  habemus  Patris 
caritatem,  et  Filii  gratiam  et  Spiritus  communicationem.  Ex  his 
igitur  una  Trinitatis  efficientia  ostenditur.  Non  enim  velut  a  sin¬ 
gulis  personis  diversa  ac  divisa  donata  Apostolus  significat,  sed 
quod  dona  in  Trinitate  dantur,  et  omnia  ab  uno  Deo  sunt.  Pro¬ 
fecto  cum  Dominus  ait:  veniemus  ergo  et  Pater,  simul  venit  Spi¬ 
ritus  non  alio  modo  quam  ut  Filius  in  nobis  habitaturus.  »  — 
S.  Ambrosius  (de  Spir.  Sancto,  lib.  3.  c.  12.  n.  91.):  «  Sicut  Pa¬ 
tris  et  Filii  ita  et  Spiritus  Sancti  sumus  templum,  non  multa 
templa  sed  unum  templum  quia  unius  templum  est  potestatis.  » 
— S.  Augustinus  (de  Trin.  1.  15.  cap.  18.):  «  Dilectio  qute  ex  Deo 
est  et  Deus  est,  proprie  [i.  e.  ex  proprietate  personalij  Spiritus 
Sanctus  est,  per  quem  (non  utique  divisim  sed  unite  cum  Pa¬ 
tre  et  Filio)  diffunditur  in  cordibus  nostris  Dei  caritas  (substan¬ 
tialis  ad  inhabitandum,  accidentalis  ad  informandum),  per  quam 
nos  tota  inhabitat  Trinitas.  » 

Cum  glorietur  Petavius  praesertim  S.  Cyri  11  i  patrocinio,  juvat 
pauca  ex  eo  attingere.  Scribit  (in  Joan.  IX.  23.):  «  Veniemus,  in¬ 
quit  Christus,  ad  eum  ego  et  Pater  et  mansionem  apud  eum  fa¬ 
ciemus.  Habitante  quippe  in  nobis  Servatore  nostro  Christo  per 

\ 

Spiritum  Sanctum,  erit  quoque  omnino  nobiscum  et  Cenitor;  nam 
Spiritus  Christi  idem  est  et  Patris...  Inhabitante  itaque  in  cor¬ 
dibus  nostris  Unigenito,  nequaquam  abest  Pater;  habet  enim  Fi¬ 
lius  in  se  ipso  Genitorem,  unias  existens  cum  eo  substantiae  f 
sed  et  ipse  est  in  Patre  naturaliter...  Non  ergo  creatus  est  Spi¬ 
ritus.  Quod  si  verum  est,  ut  certe  est,  Deus  et  ex  Deo  est  Spi¬ 
ritus,  sicut  diximus ;  nihil  enim  umquam  putabitur  increatum 

esse  nisi  solus  natura  Deus,  ex  quo  videlicet  ineffabiliter  proce¬ 
dens  Spiritus  Sanctus,  sicut  ipse  ex  quo  est,  habitat  in  nobis; 
proprius  enim  ejus  substantiae  est,  et  veluti  qualitas  sanctitatis 
ejus.  Adversus  Anomoeos  autem  qui  Filio  bellum  indixerunt... 
nonnihil  opportune  dicam.  Ad  eum  veniemus  et  mansionem  apud 
eum  faciemus...  Si  natura  diversus  est  omnino  Filius  et  in  pro¬ 
pria  quadam  natura  intelligitur,  quomodo  necesse  non  est  duos 
Deos  in  nobis  esse  credere  mandata  servantibus  ?  Quod  si  unius 
non  duorum  Deorum  templa  dicimur,  Patre  ac  Filio  in  nobis  ha¬ 
bitantibus,  quaenam  ratio  in  nobis  duos  illos  in  unitatem  redigit, 
cum  juxta  vestram  dementiam  identitati  substantiae  non  sit  lo¬ 
cus?  Vel  enim  necesse  est  dicere  Christum  falsa  nobis  esse  locu¬ 
tum,  et  inhabitare  tantum  in  nobis  Patrem  per  Spiritum,  vel  in¬ 
habitare  quidem  ipsum  [Christum],  abesse  vero  Patrem.  At  hoc 
absurdum:  unus  quippe  Deus  est  in  nobis,  cum  ambos  suscepi¬ 
mus...  Et  quidem  divinus  Paulus  non  duorum  Deorum  templa  nos 
appellavit  sed  unius:  templum  Dei  estis,  et  Spiritus  Dei  habitat 
in  vobis.  Vides,  ut  in  substantiae  identitatem  Patre  et  Filio  col- 
latis  templa  nos  factos  esse  ait  non  Deorum  sed  Dei.»  Et  (Dial.  7.), 
multis  allegatis  Scripturae  testimoniis,  concludit:  «  Numquid  ma¬ 
nifestum  est  demum,  a  nobis  utique  agnosci,  quid  sit  Pater,  quid 
Filius,  quid  Spiritus,  distinctione  hypostatica,  verumtamen  uni¬ 
tatis  naturalis  copula  omnia  utique  sunt  omnium,  adventus  (pra- 
pooaici),  sermones,  'participatio  (^c9s£k),  operatio  (svspysta)  et  glo¬ 
ria, et  quaecumque  divinam  ornant  naturam.  » — Cf.  Franzelin  (de 
Deo  Trino,  tli.  45.). 

1057.  II.  Ex  illo  axiomate  «  in  divinis  omnia  sunt  unum  ubi 
non  obviat  relationis  oppositio  »,  immediate  deducitur,  quod  omnes 
respectus  ad  extra  sunt  communes  tribus  personis,  praeter  illum 
qui  fundatur  in  functione  hypostatica.  Atqui  unio  Dei  cum  anima 
sanctificata  per  gratiam  non  fundatur  in  functione  hypostatica. 
Ergo  nequit  esse  propria  unius  personae,  sed  communis  tribus. 

Proh.  min.  Functio  hypostatica,  ut  diximus  (n.  918.),  alia  non 
intelligitur  quam  sustentare  naturam,  seu  illam  habere  uti  suam: 
unde  unio  Verbi  cum  humanitate  terminative  est  propria  secun¬ 
dae  personae.  Sed  unio  Spiritus  Sancti  cum  anima  sanctificata 
non  talis  est  ut  Spiritus  Sanctus  sustentet  illam :  unde  ipse  Pe- 

tavius  fatetur,  et  evidens  est  ex  principiis  fidei,  unionem  per 
gratiam  non  esse  personalem  eo  sensu  quod  ex  anima  et  natura 
divina  in  Spiritu  Sancto  fiat  una  persona  (n.  1033.).  Ergo. — «  Qui¬ 
dam...  dicunt  »,  ait  D.  Thomas  (1.  sent.  dist.  17.  q.  1.  a.  1.), 

«  quod  sicut  Filius  univit  sibi  naturam  humanam  solus,  quamvis 
sit  ibi  operatio  totius  Trinitatis;  ita  Spiritus  Sanctus  solus  unit 
sibi  voluntatem,  quamvis  ibi  sit  operatio  totius  Trinitatis.  Sed 
hoc  non  potest  stare;  quia  unio  humanae  naturae  in  Christo  ter¬ 
minata  est  ad  unum  esse  personae  divinae:  et  ideo  idem  actus  nu¬ 
mero  est  personae  divinae  et  naturae  humanae  assumptae.  Sed  vo¬ 
luntas  alicujus  Sancti  non  assumitur  in  unitatem  suppositi  Spi¬ 
ritus  Sancti  »,  etc. 

1058.  III.  Juxta  communem  expositionem  theologorum,  unio 
animae  cum  Deo  per  gratiam  sanctificantem  est  (inchoative)  cum 
Deo  tamquam  ultimo  fine  (n.  1050.).  Atqui  non  solus  Spiritus 
Sanctus,  sed  tota  Trinitas  est  ultimus  noster  finis.  Ergo  unio  illa 
non  est  propria  Spiritus  Sancti,  sed  communis  tribus  personis.  «  In 
exitu  »,  inquit  D.  Thomas  (1.  distinet.  14.  q.  2.  art.  2.),  «  crea¬ 
turarum  a  primo  principio  attenditur  quaedam  circulatio  vel  regi- 
ratio,  eo  quod  omnia  revertuntur  sicut  in  finem  in  id,  a  quo  si¬ 
cut  a  principio  prodierunt.  Secundum  hoc  ergo  processio  divina¬ 
rum  personarum  in  creaturis  potest  considerari  dupliciter:  aut 
in  quantum  est  ratio  exeundi  a  principio,  et  sic  talis  processio 
(in  creaturas)  attenditur  secundum  dona  naturalia,  in  quibus  sub¬ 
sistimus;...  potest  etiam  attendi  (processio  in  creaturas),  in  quan¬ 
tum  est  ratio  redeundi  in  finem;  et  est  secundum  illa  dona  tan¬ 
tum,  quae  proxime  conjungunt  nos  fini  ultimo  scilicet  Deo,  quae 
sunt  gratia  gratum  faciens  et  gloria.  » 

1059.  Proh.  2da  pars.  I.  In  Scripturis  et  apud  Patres  (n.  1052. 
seqq.),  opus  nostrae  sanctificationis,  sicut  et  inhabitatio  speciali 
quadam  ratione  Spiritui  Sancto  tribuitur.  Atqui  id  ei  non  tri¬ 
buitur  tamquam  aliquid  proprium,  ut  paulo  ante  ostendimus.  Ergo 
ei  tribuitur  per  appropriationem. 

1060.  II.  Ut  opus  nostrae  sanctificationis  et  inhabitatio  per  ap¬ 
propriationem  tribuatur  Spiritui  Sancto,  requiritur  et  sufficit  ut 

speciali  ratione  manifestet  proprium  ejus  procedendi  modum  ac 
personalem  characterem.  Atqui  ita  est. 

Proh.  min. — 1)  Ex  dictis  est  personalis  character  Spiritus  San¬ 
cti,  ut  sit  donum:  «  Altissimi  donum  Dei  »,  ei  canit  Ecclesia. 
Sed  opus  nostrae  sanctificationis  specialem  habet  rationem  doni, 
tum  quia  est  omnino  gratuitum,  tum  quia  superat  cetera  munera 
nobis  a  Deo  collata  «  maxima  et  pretiosa  nobis  donavit.  »  Ergo. 

2)  Est  personalis  character  Spiritus  Sancti  ut  sit  amor  produ¬ 
ctus. ,  Atqui  sanctificatio  nostra  maxime  manifestat  amorem  Dei 
erga  nos;  tum  quia  «  ipse  prior  dilexit  nos  »;  tum  quia  facit  nos 
ipsi  diligibiles  ut  amicos,  tum  quia  facit  nos  dilectores  sui.  «  Di¬ 
lectio  »,  ait  S.  Augustinus  (de  Trin.  1.  15.  c.  18.),  «  quae  ex  Deo 
est  et  Deus  est,  proprie  Spiritus  Sanctus  est,  per  quem  diffun¬ 
ditur  in  cordibus  nostris  Dei  charitas,  per  quam  nos  tota  inha¬ 
bitat  Trinitas.  Quocirca  rectissime  Spiritus  Sanctus,  cum  sit 
Deus,  vocatur  etiam  donum  Dei.  Quod  donum  proprie  quid  nisi 
caritas  intelligenda  est,  quse  perducit  ad  Deum,  et  sine  qua  quod¬ 
libet  aliud  donum  Dei  non  perducit  ad  Deum.  »  Simile  argu¬ 
mentum  desumi  potest  ex  eo  quod  Spiritus  Sanctus  secundum 
personalem  characterem  est  vis  sancti ficatrix. — Cf.  dicta  (n.  1034. 
seq.). 

1061.  III.  Confirmari  potest  integra  thesis  facili  solutione  ar¬ 
gumentorum,  quae  adducuntur  in  contrarium;  ea  enim  ad  haec  ca¬ 
pita  revocari  possunt: 

1)  Quoties  in  Scriptura  et  apud  Patres  sermo  est  de  Dei  inha¬ 
bitatione  per  gratiam  sanctificantem  ,  ea  fere  semper  tribuitur 
Spiritui  Sancto.  Ergo  Spiritus  Sanctus  conjungitur  animae  sancti- 
ficatae  modo  sibi  proprio,  qui  non  sit  communis  aliis  personis. 
Resp. — a)  indirecte.  In  iisdem  testimoniis ,  saltem  in  pluribus 
eorum,  sanctificatio  et  inhabitatio  etiam  efficienter  spectata  spe¬ 
ciali  ratione  tribuitur  Spiritui  Sancto:  atqui  efficienter  certe  non 
est  quid  proprium  Spiritus  Sancti.  Ergo. — b)  directe,  dist.;  in¬ 
habitatio  tribuitur  Spiritui  Sancto  per  appropriationem ,  conc.; 
per  proprietatem,  neg. 

2)  Spiritus  Sanctus  in  Scriptura  et  apud  Patres  exhibetur  in¬ 
habitans  secundum  characterem  personalem,  nempe  ut  donum  et 
sanctificator .  Ergo  unio  ejus  cum  anima  sanctificata  est  propria 

Spiritus  Sancti.  Resp.  —  a)  indirecte .  Etiam  Filius  secundum  cha¬ 
racterem  personalem  est  Verbum;  dicetne  Petavius  eum  solum 
uniri  intellectui  nostro? — b)  Directe  dist.:  exhibetur  Spiritus  San¬ 
ctus  inhabitans,  ut  Donum ,  prout  sumitur  donum  sensu  non  re¬ 
lativo,  et  sic  communi  tribus  Personis,  conc.;  prout  sumitur  sensu 
relativo,  et  designante  propriam  rationem  processionis  Spiritus 
Sancti,  subd.:  ad  ostendendam  rationem  appropriationis,  conc.;  ad 
designandam  proprietatem  inhabitationis,  neg. — Cf.  dicta  (n.1035.). 

3)  In  Scriptura  et  apud  Patres  dicuntur  Pater  et  Filius  inha¬ 
bitare  per  Spiritum;  vel  nobis  conjungi  Spiritu  Sancto:  haec 
autem  videntur  indicare  Patrem  et  Filium  solum  per  circumin- 
sessionem  inhabitare,  sed  inhabitationem  esse  propriam  Spiritus 
Sancti;  quemadmodum  Pater  et  Spiritus  Sanctus  sunt  per  Ver¬ 
bum  in  humanitate  terminata  a  sola  persona  Verbi.  Resp.  has 
locutiones  explicandas  esse  pariter  per  appropriationem.  Quod 
ut  intelligatur,  breviter  advertimus,  quod  cum  inhabitatio  haec  sit 
per  caritatem,  eodem  sensu  dicitur  Pater  et  Filius  nos  inhabi¬ 
tare  per  Spiritum  Sanctum  ,  vel  Spiritu  Sancto  ,  ac  dicitur 
Deus  nos  diligere  Spiritu  Sancto.  Jamvero  duplex  hic  est  di¬ 
stinguenda  caritas:  una,  qua  Deus  nos  diligit  formaliter;  et  est 
caritas  essentialis:  altera,  qua  nos  diligit  terminative,  et  est  Spi¬ 
ritus  Sanctus  amor  productus.  Quando  agitur  de  caritate  essen¬ 
tiali,  cum  haec  una  eademque  sit  in  tribus  personis,  non  potest 
dici  Patrem  nos  diligere  Spiritu  Sancto,  sicut  nec  Spiritus  San¬ 
ctus  nos  diligit  Patre.  Quando  vero  sermo  est  de  caritate  ter¬ 
minative,  tum  dicitur  Pater  et  Filius  nos  diligere  Spiritu  San¬ 
cto. Nam,  ut  ait  Ruiz  (dis.  109.  sect.  2.  num.  6.),  «  Spiritus  San¬ 
cti  persona  requiritur  ad  quamlibet  operationem  transeuntem, 
quatenus  ex  sua  quidditate  personali  sic  terminat  divinum  amo¬ 
rem,  ut  Deus  spirator  non  possit  esse  complete  atque  perfecte 
donator  respectu  creaturarum,  nisi  producendo  Spiritum  Sanctum 
qui  est  personaliter  donum,  imo  nec  amor  ipse  possit  existere, 
si  careat  intrinseco  termino  qui  est  Spiritus  Sanctus.  »  Id  autem 
non  importat  quod  Spiritus  Sanctus  est  formalis  amor,  quo  Pa¬ 
ter  et  Filius  diligunt;  sed  solum  quod  diligunt  Spiritu  Sancto 
tamquam  termino  intrinseco  dilectionis,  ut  arbor  floret  floribus. 
— Cf.  D.  Thomam  (1.  p.  q.  37.  a.  2.). 

§  V. 

Adstruitur  Divina  inhabitatio  et  Adoptio  Communis 

justis  N.  et  V.  Legis. 

Prop.  XXXYIL — Ex  dictis  et  ex  diserta  Patrum  doctrina 
colligitur  divinam  inhabitationem  et  adoptionem  ,  quae  in  ju * 
stificatione  perficitur,  utpote  proprium  sanctificantis  gratiae  ef¬ 
fectum,  communem  esse  Sanctis  tum  Novce  tum  Veteris  Legis ; 
etsi  in  Lege  gratiae ,  pro  mensura  praesertim  donorum,  praecla¬ 
rior  dicenda  sit. 

1062.  Proh,  quoad  inhabitationem  Spiritus  Sancti.  I.  Nam 
inhabitatio  Spiritus  Sancti,  seu  totius  Trinitatis  in  anima  justi, 
ut  jam  ostendimus  (n.  1028.  seqq.;  et  n.  1052.  seqq.),  est  effectus 
proprius  gratiae  sanctificantis.  Atqui,  etiam  in  Y.  Test.,  homines 
non  constituebantur  justi,  nisi  per  infusionem  gratiae  sanctifican¬ 
tis.  Ergo. 

1063.  II.  Id  confirmat  diserta  doctrina  Patrum.  S.  Leo  M.  (serm. 
2.  de  Pent.  c.  3.),  ait:  «  Cum  in  die  Pentecostes  discipulos  Do¬ 
mini  Spiritus  Sanet,  implevit  (utique  ouo-iaSa;  juxta  expressionem 
Petavii),  non  fuit  inchoatio  muneris  sed  adjectio  largitatis;  quo¬ 
niam  et  patriarchae,  et  prophetae,  et  sacerdotes  ,  omnesque  san¬ 
cti  qui  prioribus  fuere  temporibus,  ejusdem  sunt  Spiritus  Sancti 
sanctificatione  vegetati...  ut  eadem  semper  fuerit  virtus  chari¬ 
smatum,  quamvis  non  eadem  semper  fuerit  mensura  donorum.  » 
S.  Athanasius  (in  Arian.  orat.  4.  al.  5.  n.  29.):  «  Unus  idemque 
Spiritus  est,  qui  tum,  et  qui  nunc  sanctificat  et  consolatur  eos 
qui  ipsum  recipiunt:  quemadmodum  unum  est  et  idem  Yerbum 
Filius  ad  adoptionem  promovens  etiam  tunc  eos,  qui  digni  erant. 
Nam  erant  et  in  Yeteri  Testamento  filii,  non  per  alium,  quam 
per  Filium  adoptati.  » 

Imo  ipse  Cyrillus,  quem  sibi  maxime  favere  putat  Petavius,  a 
nobis  est.  Nam  in  ipsis  locis  quae  in  contrarium  citantur,  docet 
(Thes.  p.  102.):  «  Cum  Baptista  Spirit.  Sancti  particeps  esset  et 
gratia  prophetica  repletus,  inde  ab  utero  matris  suae...  satage- 

bat  suos  discipulos  confirmare  fide  in  Christum  Salvatorem. » 
Et  (p.  106.):  «  Facile  intellectu  est,  regnum  coelorum  priscis  et¬ 
iam  patribus  paratum  fuisse  utpote  conformibus  imaginis  Filii 
sui  (Rom.  VIII.  29.),  atque  ideo  a  Deo  et  Patre  praecognitis  »,etc. 
Jamvero  Cyrillus,  juxta  Petavium,  non  agnoscit  aliam  conformi- 
tatem  ad  imaginem  Filii  nisi  per  inhabitantem  Spiritum  San¬ 
ctum. 

1064.  III.  Clarior  evadet  doctrina  Patrum  ex  sequentibus  ani¬ 
madversionibus,  quae  simul  satisfaciunt  difficultatibus  Petavii. 

1)  Inhabitatio  Spiritus  Sancti  dicitur  pertinere  ad  Novum  Te- 
stamenjtum  eodem  modo  ac  gratia  ad  illud  pertinet.  Gratia  pro¬ 
pria  est  Novi  Testamenti,  non  quia  justi  Veteris  Legis  tales  es¬ 
sent  sine  gratia,  aut  nullo  pacto  justi  essent;  sed  quia  vi  legis , 
quae  erat  «  in  servitutem  generans  »  non  consequebantur  justitiam; 
hanc  obtinebant  intuitu  meritorum  Christi  futuri  et  per  fidem  in 
ipsum. 

2)  Verum  est  gratiam  in  Veteri  Testamento  veluti  praeeroga- 
tam  ante  pretium  actu  persolutum  et  ante  meritum  completum 
sacrificio  crucis,  generatim  loquendo  fuisse  parciorem  et  minus 
universalem,  quam  post  meritum  jam  actu  completum:  adeoque 
etiam  universim  loquendo  potest  dici  communicationem  et  inhabi¬ 
tationem  Spiritus  Sancti  in  Veteri  Testamento  pro  mensura  do¬ 
norum  gratiae  fuisse  gradu  inferiori  quam  in  Novo  Testamento. 

3)  Cum  Patres,  ex  dictis,  agnoverint  peculiarem  quamdam  et 
specialem  inhabitationem  Spiritus  Sancti  per  Sacramenta  conse- 
cratoria:  consequenter  propugnant  hanc  inhabitationem  locum  non 
habuisse  in  Veteri  Lege.  At  non  inde  sequitur  eos  negare  inha¬ 
bitationem  veram  Spiritus  Sancti  per  gratiam  sanctificantem  in 
justis  Veteris  Testamenti. 

4)  Docent  quandoque  Patres  missionem  Spirit.  Sancti  in  Nova 
Lege  diversam  ratione  donorum  a  missione  in  Veteri  Lege;  at 
simul  agnoscunt  unam  eamdemque  esse  si  spectetur  persona  Spi¬ 
ritus  Sancti  quae  mittitur.  Ita  ex.  gr.,  S.  Augustinus  (de  Trin. 
lib.  4.  num.  29.),  quaerit  quomodo  sit  intelligendum,  quod  dicitur 
(.Joan.  VII.  39.):  Spiritus  nondum  erat  datus,  quia  Jesus  nondum 
erat  glorificatus  ?  «  Quomodo  intelligitur,  nisi  quia  certa  illa  Spi¬ 
ritus  Sancti  datio  vel  missio  post  clarificationem  Christi  futura 

erat,  qualis  numquam  antea  fuerat.  Neque  enim  antea  nulla  erat, 
sed  talis  non  fuerat.  Si  enim  antea  Spiritus  Sanctus  non  dabatur, 
quo  impleti  locuti  sunt  prophetae?...  cum  et  de  Joanne  Baptista  di¬ 
ctum  sit:  Spiritu  Sancto  replebitur  inde  ab  utero  matris  suae;  et 
Spiritu  repletus  Zacharias  pater  ejus  invenitur...  et  Spiritu  San¬ 
cto  Maria...  Spiritu  Sancto  Simeon  et  Anna.  » 

5)  Urget  maxime  Petavius  auctoritatem  S.  Cyrilli.  Sed — a)  nul¬ 
libi  S.  Cyrillus  expresse  negat  missionem  invisibilem  Spiritus 
Sancti  in  sanctificatis  Veteris  Testamenti.  —  b)  Imo  contrarium 
saepe  docet,  ut  jam  vidimus. — c)  Quae  specie  tenus  contraria  vi¬ 
dentur  facile  explicari  possunt  juxta  factas  animadversiones.  — 
d )  Imo  debent  ita  explicari,  ne  S.  Cyrillus  sibimetipsi  et  aliis 
Patribus  contradicat. — Vide  Franzelin  (de  Deo  Trino,  thes.  48.). 

1065.  Prob.  quoad  divinam  adoptionem.  I.  Ideo,  juxta  Peta- 
vium  et  Lessium,  justi  V.  T.  non  fiebant  filii  Dei  adoptivi;  quia 
filiatio  hujusmodi  est  effectus  Spiritus  Sancti  inhabitantis ,  et 
haec  inhabitatio  est  Novae  Legis  privilegium.  Atqui  nuper  osten¬ 
dimus  missionem  invisibilem  Spiritus  Sancti  factam  fuisse  etiam 
ad  justos  V.  T.;  et  supra  demonstravimus  (n.  1020.  seqq.)  filia¬ 
tionem  Dei  adoptivam  esse  effectum  proprium  gratiae  sanctifican¬ 
tis,  quae  vi  suce  naturae  assimilat  ad  Deum,  et  jus  tribuit  ad 
haereditatem  coelestem,  propriam  filiorum.  Ergo. 

1066.  II.  Res  confirmari  potest  sequentibus  animadversionibus. 
— 1)  Sicut  in  justis  V.  T.  fuit  vera  justitia,  ejusdem  speciei  et 
perfectionis  essentialis  cum  nostra;  ita  etiam  fuit  vera  adoptio, 
differentia  tamen  est,  quod  illi  Patres,  ut  bene  Augustinus  nota¬ 
vit,  ex  vi  Legis  Veteris  non  habebant  veram  justitiam  et  ado¬ 
ptionem,  et  hoc  modo  illa  legalis  adoptio  et  justitia  erat  figura 
verse  justitiae  per  Christum  dandae,  quam  etiam  illi  consequeban¬ 
tur  per  vivam  fidem  ejusdem  Christi  venturi,  et  ut  sic,  magis 
ad  Legem  Novam  quam  ad  Veterem  pertinebant. 

2)  Deinde  illi  antiqui  justi,  licet  vere  essent  filii  ,  tamen  non 
habebant  statum  filiorum,  sed  servorum,  quia  erant  sub  lege,  et 
spiritu  timoris  ducebantur;  unde  erant  tanquam  parvulus,  «  qui 
quamdiu  sub  actoribus,  et  tutoribus  est,  nihil  differt  a  servo  »; 
unde  etiam  non  poterant  adire  perfectam  haereditatem,  donec  Chri- 

stus  veniret.  Erat  ergo  illa  adoptio  vera,  sed  imperfecta;  et  hoc 
senserunt  citati  Patres,  Cyrillus  et  Chrjsostom. 

3)  Propter  has  etiam  causas  merito  dicitur  adoptio  filiorum 
data  per  Christum,  et  ad  hunc  finem  ipse  venisse;  tum  quia  il- 
lamet  adoptio  antiquorum  Patrum  per  ipsum  data  est;  tum  et¬ 
iam  quia  per  eum  a  jugo  et  servitute  legis  liberati  sumus,  «  et 
statum  filiorum  accepimus,  et  spiritum  adoptionis,  in  quo  clama¬ 
mus:  Abba,  pater  »;  tum  denique  quia  per  ipsum  aperta  est  ja¬ 
nua  regni  coelestis,  in  quo  haec  adoptio  erit  plene  consummata 
et  perfecta.  Hinc  Apostolus  (Roman.  VIII.  23.)  dicit  nos  ipsos 
adhuc  gemere  expectantes  adoptionem  filiorum  Dei,  non  quia  non¬ 
dum  simus  filii,  si  justi  sumus;  sed  quia  nondum  consummatam 
perfectionem  hujus  adoptionis  adepti  sumus.  Sicut  autem  status 
evangelicae  Legis  comparatur  ad  statum  patriae;  ita  suo  modo 
status  adoptionis,  quae  erat  sub  priori  testamento,  expectabat  et 
desiderabat  perfectionem  et  statum  legis  novae:  quam  omnem  per¬ 
fectionem  Christus  nobis  attulit,  et  ideo  merito  venisse  dicitur, 
«  ut  per  eum,  adoptionem  filiorum  reciperemus.  » — Cf.  Suarez  (in 
3.  p.  q.  23.  a.  3.  commentarius). 

ARTICULUS  DECIMUS 

An,  et  quae  Fides  ad  Justificationem  Requiratur, 
et  num  sola  Suificiat. 

§  i. 

\ 

Indicantur  variae  Justificationis  causae, 
et  Exponitur  Controversia  de  Fide  Justificante. 

1067.  Diversas  justificationis  causas  exponit  Concil.  Tridenti- 
num  (sess.  6.  c.  7.);  ex  illo  ergo  breviter  singulas  declarabimus. 
Ac  primo, 

1068.  De  Causa  Finali.  «  Justificationis  causae  sunt  »,  inquit 
Cone.,  «  finalis  quidem  gloria  Dei,  et  Christi  ac  vita  aeterna.  » 
Unde  causa  finalis  est— 1)  gloria  Dei.  Hinc  legitur  (Prov.  XVI.  4.): 
«  Universa  propter  semetipsum  operatus  est  Dominus.  »— Apoc. 

(I.  8.):  «  Ego  sum  Alpha  et  Omega,  principium  et  finis,  dicit  Do¬ 
minus  Deus.  » — Eph.  (I.  5.):  «  Qui  praedestinavit  nos  in  adoptio¬ 
nem  filiorum  per  Jesum  Christum  in  ipsum  ,  secundum  proposi¬ 
tum  voluntatis  suae,  in  laudem  gloriae  gratiae  suae.  » 

2)  Gloria  Christi .  Nam  dicitur  (I.  Cor.  III.  22.):  «  Omnia  enim 
vestra  sunt...  vos  autem  Christi,  Christus  autem  Dei.  »  —  Eph. 
(I.  22.):  «  Ipsum  [Christum]  dedit  caput  supra  omnem  Ecclesiam, 
quae  est  corpus  ipsius.  » — Et  (ad  Coi.  I.  18.):  «  Et  ipse  est  caput 
corporis  Ecclesiae,  qui  est  principium,  primogenitus  ex  mortuis: 
ut  sit  in  omnibus  ipse  primatum  tenens.  »  Quod  etiam  ex  eo  pot¬ 
est  intelligi,  quod  cum  Christus  sit  caput  omnium  justorum,  in 
ipsum  redundat  omnis  gloria  justificationis  ipsorum.  Neque  enim 
dubitari  potest,  quin  pulchritudo  membrorum  pertineat  ad  glo¬ 
riam  capitis.  Itaque  S.  Gregorius  (1.  32.  Moral.  c.  5.)  scribit, 
Christum  in  Coelo  quasi  vestiendum,  atque  ornandum  esse  gloria 
omnium  Sanctorum,  juxta  illud  (Isa.  XLIX.  18.):  «  Omnibus  his 
velut  ornamento  vestieris.  » 

3)  Salus  Hominis.  Nam  legitur  (Rom.  YI.  22.):  «  Nunc  vero 
liberati  a  peccato,  servi  autem  facti  Deo  ,  habetis  fructum  ve¬ 
strum  in  sanctificationem,  finem  vero  vitam  aeternam.  » — Et  Apo¬ 
stolus  Petrus  (I.  I.  9.):  «  Ut  feportetis  finem  fidei  vestrae,  salu¬ 
tem  animarum  vestrarum.  » — Cf.  Suarez  (de  Gratia,  1.  8.  c.  1.). 

1069.  De  Causa  Efficienti  Principali.  Docet  Concilium  Trid. 
(loc.  cit.):  Causa  «  efficiens  vero  [est]  misericors  Deus,  qui  gra¬ 
tuito  abluit,  et  sanctificat,  signans  et  ungens  Spiritu  promissio¬ 
nis  Sancto,  qui  est  pignus  haereditatis  nostrae.  »  Unde — 1)  de  fa¬ 
cto  Deus  solus  est  causa  principalis  efficiens  justificationis.  Id 
— a)  testatur  Scriptura;  legitur  enim  (Job  XIY.  4.):  «  Quis  potest 
facere  mundum  de  immundo  conceptum  semine?  nonne  tu  qui  so¬ 
lus  es?» — Et  (Isa.  XLIII.  25.):  «Ego  sum,  ego  sum  ipse,  qui 
deleo  iniquitates  tuas  propter  me.  »  Et  (Rom.  III.  30.):  «  Unus 
est  Deus,  qui  justificat  circumcisionem  ex  fide,  et  praeputium  per 

fidem.  » — b)  Id  confirmat  ratio;  nam  cum  justificatio  impii  con- 

\ 

stet  ex  remissione  peccati,  et  infusione  gratiae  adoptionis  filio¬ 
rum  Dei;  quis  potest  remittere  peccata,  idest,  debita  contracta 
cum  Deo,  nisi  ipse  Deus  ?  et  quis  potest  adoptare  servum  et  ini¬ 
micum  in  filium  Dei,  nisi  idem  Deus?  Unde  S.  Augustinus  (de 


ART.  X. 


DE  FIDE  JUSTIFICANTE. 


751 


Peccat.  Merit.  lib.  1.  cap.  14.),  ait:  «  Potuit  Apostolus  recte  di- 
cere;  imitatores  mei  estote,  sicut  et  ego  Christi.  Nunquam  tamen 
diceret,  justificamini  a  me,  sicut  et  ego  sum  justificatus  a  Chri¬ 
sto.  Quoniam  possunt  esse,  et  sunt,  et  fuerunt  multi  justi  homi¬ 
nes  et  imitandi:  justus  autem  et  justificans,  nemo,  nisi  Christus. 
Unde  dicitur:  Credenti  in  eum  qui  justificat  impium,  deputatur 
fides  ejus  ad  justitiam.  Quisquis  ergo  ausus  fuerit  dicere,  justi¬ 
fico  te:  consequens  est,  ut  dicat  etiam,  crede  in  me.  Quod  nemo 
Sanctorum  recte  dicere  potuit,  nisi  Sanctus  Sanctorum:  Credite 
in  Deum,  et  in  me  credite:  ut  quia  ipse  justificat  impium,  cre¬ 
denti  in  eum,  qui  justificat  impium,  deputatur  fides  ad  justi¬ 
tiam.  » 

2)  Solus  Deus  potest  esse  causa  efficiens  principalis  justifica¬ 
tionis.  Id  imprimis  facile  eruitur  ex  nuper  datis  argumentis;  sed 
insuper  probatur — a)  quia  gratia,  qua  justificamur,  vel  produci¬ 
tur  per  creationem,  vel  educitur  ex  potentia  obedientiali  animae, 
uti  sentit  Divus  Thomas  (n.  908.).  Atqui  solus  Deus  potest  esse 
causa  principalis  creans,  ut  ostendimus  in  tractatu  De  Deo  Crean¬ 
te  (n.  111.):  neque  ulli  creaturae  concedi  potest  ut  sit  causa  prin¬ 
cipalis  educens  gratiam  de  potentia  obedientiali  animae.  Nam  po¬ 
tentia  obedientialis  subditur  soli  Deo,  ut  habenti  dominium  su¬ 
pra  totam  naturam  creatam,  ad  obediendum  Deo  in  omnibus,  quae 
non  involvunt  contradictionem:  hoc  autem  absolutum  dominium 
nulla  creatura  habere  potest. — b)  Gratia  est  singularis  partici¬ 
patio  divinae  naturae;  ergo  tantum  a  divina  natura  potest  fieri, 
ut  a  principio  principali.  Probatur  consequentia;  quia  causa  prin¬ 
cipalis  est,  cui  effectus  primo,  et  per  se  assimilatur;  sed  gratia 
non  facit  similem  alicui  naturae  creatae,  sed  tantum  divinae,  quia 
illius  tantum  participatio  est;  ergo  a  sola  divina  natura  potest 
profluere,  tanquam  a  principio  principali. — Cf.  D.  Thornam  (1.  2. 
q.  112.  a.  1.);  Suarez  (1.  c.  c.  3.). 

1070.  De  Causa  Meritoria.  Causa  «  meritoria  autem  »,  inquit 
Cone.  Trid.  (loc.  cit.),  «  dilectissimus  Unigenitus  suus,  Dominus 
noster  Jesus  Christus;  qui  cum  essemus  inimici,  propter  nimiam 
caritatem,  qua  dilexit  nos,  sua  sanctissima  passione  in  ligno  cru¬ 
cis  nobis  justificationem  meruit,  et  pro  nobis  Deo  Patri  satisfe¬ 
cit.  »  Id  apertissime  ac  saepe  docet  Scriptura.  Ita  legitur  (Is.  LIII.J 

10.):  «  Si  posuerit  pro  peccato  animam  suam,  videbit  semen  lon¬ 
gaevum...  et  justificabit  ipse  justus  servus  meus  multos.» — Et  Apo¬ 
stolus  Paulus  (Roman.  III.  24.):  «  Justificati  gratis  per  gratiam 
ipsius,  per  redemptionem,  quae  est  in  Christo  Jesu,  quem  propo¬ 
suit  Deus  propitiationem  »,  etc. — Et  Apost.  Petr.  (I.  Ep.  I.  18.): 
«  Non  corruptibilibus  auro,  vel  argento  redempti  estis...  sed  pre¬ 
tioso  sanguine,  quasi  agni  immaculati,  et  incontaminati  Christi.» 
— Et  Apost.  Joan.  (I.  Ep.  II.  2.):  «  Ipse  est  propitiatio  pro  pec¬ 
catis  nostris :  non  pro  nostris  autem  tantum,  sed  etiam  pro  to¬ 
tius  mundi.» 

Ex  his  vero  intelligitur,  Christum  non  esse  causam  meritoriam, 
quasi  Pater  in  gratiam  filii  nobis  peccata  dimiserit,  quo  modo 
saepe  Reges  in  gratiam  amicorum  petentium,  reos  absolvunt;  sed 
quoniam  pretium  redemptionis  exacte  persolvit,  et  ex  rigore  ju¬ 
stitiae  (ut  theologi  loquuntur)  pro  nostris  omnium  sceleribus  sa¬ 
tisfecit.  Id  enim  significant  Scripturae,  cum  vocabulo  redemptio¬ 
nis  utuntur,  at  hoc  idem  indicare  voluit  Concilium  Trid.  (1.  c.) 
cum  docuit,  Christum  causam  esse  meritoriam  nostrae  justifica¬ 
tionis,  quoniam  passione  sua  pro  peccatis  nostris  integre  satisfe¬ 
cit,  et  nobis  reconciliationem,  gratiamque  promeruit. — Utrum  vero 
detur,  praeter  Christum,  alia  causa  secundaria,  et  dependenter 
a  meritis  ejus,  meritoria  gratiae,  melius  patebit  in  sequenti  di¬ 
sputatione. 

1071.  De  Causa  Formali  satis  diximus  in  articulis  praec.  Nec 
opus  est  diserte  refutare  sententiam  Lutheri,  qui  quandoque  vi¬ 
sus  est  dicere  causam  formalem  justificationis  esse  fidem  (n.  892.); 
tum  quia  hic  error  non  est  communis  apud  Novatores;  tum  quia 
satis  rejicitur  ex  hactenus  disputatis.  Probavimus  enim  causam 
formalem  justificationis  et  sanctificationis  esse  gratiam  sanctifi¬ 
cantem,  utique  a  fide  distinctam:  diximus  autem  justificationis 
et  sanctificationis ,  contra  Novatores,  qui  unam  ab  alia  omnino 
distinguunt  (n.  894.).  Revera,  ut  non  semel  dictum  est,  in  justi¬ 
ficatione,  de  qua  agimus,  habetur  unus  veluti  motus,  cujus  ter¬ 
minus  a  quo  est  status  peccati,  qui  desinit,  et  terminus  ad  quem 
est  status  justitiae,  qui  acquiritur  (n.  888.).  Demonstravimus  au¬ 
tem  remissionem  peccatorum  fieri  per  ipsam  infusionem  gratiae 
sanctificantis,  quae  natura  sua  necessario  expellit  peccatum:  at 

gratia  sanctificans  nos  etiam  constituit  justos,  filios  Dei  adopti¬ 
vos,  Deo  gratos,  etc.,  ut  antea  etiam  ostendimus.  Ergo. 

1072.  De  Causa  Materiali  etiam  nihil  aut  parum  hic  dicen¬ 
dum  est.  Nam — 1)  diximus  causam  materialem,  in  qua  gratia  ju¬ 
stificans  recipitur,  esse  ipsam  substantiam  animae  (n.  956.). — 
2)  Nulla  autem  est  causa,  cum  qua  gratia  veluti  componatur; 
est  enim  forma  omnino  immaterialis. — 3)  Causa  denique,  ex  qua 
gratia  sanctificans  educitur,  vel  nulla  est,  vel  est  ipsa  anima  se¬ 
cundum  obedientialem  potentiam,  ut  docuit  Divus  Thomas  (n.908.). 
Unde  etiam  (Quaest.  un.  de  Virt.  a.  10.  ad  13.),  ait:  «  Sicut  ex 
aqua,  vel  terra  potest  aliquid  fieri  virtute  corporis  coelestis,  quod 
non  potest  fieri  virtute  ignis:  ita  ex  eis  potest  aliquid  fieri  vir¬ 
tute  supernaturalis  agentis,  quod  non  potest  fieri  virtute  alicu- 
jus  naturalis  agentis.  Et  secundum  hoc  dicimus  ,  quod  in  tota 
creatura  est  quaedam  obedientialis  potentia,  prout  tota  creatura 
obedit  Deo,  ad  suscipiendum  in  se  quidquid  Deus  voluerit.  Sic  igi¬ 
tur  et  in  anima  est  aliquid  in  potentia  ,  quod  natum  est  reduci 
in  actum  ab  agenti  naturali:  et  hoc  modo  sunt  in  potentia  in  ipsa 
virtutes  acquisitae.  Alio  modo  aliquid  est  in  potentia  in  anima, 
quod  non  est  natum  reduci  in  actum,  nisi  per  virtutem  divinam: 
et  sic  sunt  in  potentia  in  anima  virtutes  infusae.  » 

1073.  Hactenus  fere  nulla  est  controversia.  Sed  si  agatur  de 
causa,  ut  ajunt,  dispositiva  justificationis,  ac  praesertim  de  fide 
justificante,  gravissima  exurgit  quaestio  nos  inter  et  Novatores. 
Praestat  ergo  perspicue  exponere  doctrinam  Catholicam  de  hac 
re,  eidemque  oppositos  errores,  antequam  illa  adstruatur,  hi  re¬ 
futentur. 

1074.  Itaque  Cone.  Trid.  declarat  primo  requiri  aliquas  dispo¬ 
sitiones  ad  justificationem  (utique  adultorum);  operi  enim,  quod 
Deus  incipit  praeveniente  sua  gratia,  debet  homo  etiam  libere 
cooperari:  quod  est  omnino  consentaneum  Catholicae  doctrinae  de 
non  extincta  libertate  per  peccatum  (n.  97.),  et  de  libertatis  exer¬ 
citio  sub  influxu  gratiae  (n.571.).  «  Ipsius  justificationis  exordium  », 
docet  Cone.  (sess.  6.  cap.  5.),  «  in  adultis  a  Dei  per  Christum 
Jesum  praeveniente  gratia  sumendum  eSse,  hoc  est,  ab  ejus  vo¬ 
catione,  qua,  nullis  eorum  existentibus  meritis,  vocantur;  ut,  qui 
per  peccata  a  Deo  aversi  erant,  per  ejus  excitantem  atque  ad- 

juvantem  gratiam  ad  convertendum  se  ad  suam  ipsorum  justifi¬ 
cationem,  eidem  gratiae  libere  assentiendo  et  cooperando  dispo¬ 
nantur:  ita  ut  tangente  Deo  cor  hominis  per  Spiritus  Sancti  il¬ 
luminationem,  neque  homo  ipse  nihil  omnino  agat,  inspirationem 
illam  recipiens;  quippe  qui  illam  et  abjicere  potest,  neque  tamen 
sine  gratia  Dei  movere  se  ad  justitiam  coram  illo  libera  sua  vo¬ 
luntate  possit.  Unde  in  Sacris  Litteris,  cum  dicitur:  Convertimini 
ad  me,  et  ego  convertar  ad  vos;  libertatis  nostrae  admonemur. 
Cum  respondemus:  Converte  nos,  Domine,  ad  te,  et  converte¬ 
mur;  Dei  nos  gratia  praeveniri  confitemur.  » 

1075.  Declarat  secundo,  ordinarias  dispositiones  esse  fidem, 
timorem,  spem,  caritatem  saltem  inchoatam,  poenitentiam,  pro- 
posituraque  servandi  in  posterum  mandata  divina.  Diximus  ordi¬ 
narias;  quia  non  omnes  hujusmodi  dispositiones  sunt  semper  ne¬ 
cessariae;  potest  enim  aliquis  statim  perfectam  contritionem  ex 
gratia  concipere,  quin  antea  timore  fuerit  excitatus.  En  verba 
Concilii  (sess.  6.  cap.  6.):  «  Disponuntur  autem  ad  ipsam  justi¬ 
tiam,  dum  excitati  divina  gratia,  et  adjuti,  fidem  ex  auditu  con¬ 
cipientes,  libere  moventur  in  Deum,  credentes  vera  esse  quae  di¬ 
vinitus  revelata  et  promissa  sunt;  atque  illud  in  primis,  a  Deo 
justificari  impium  per  gratiam  ejus,  per  redemptionem,  quae  est 
in  Christo  Jesu;  et  dum  peccatores  se  esse  intelligentes,  a  divi¬ 
nae  justitiae  timore,  quo  utiliter  concutiuntur,  ad  considerandam 
Dei  misericordiam  se  convertendo  ,  in  spem  eriguntur  ,  fidentes 
Deum  sibi  propter  Christum  propitium  fore;  illumque,  tamquam 
omnis  justitiae  fontem  ,  diligere  incipiunt:  ac  propterea  moven¬ 
tur  adversus  peccata  per  odium  aliquod  et  detestationem,  hoc 
est,  per  eam  poenitentiam  quam  ante  Baptismum  agi  oportet:  de¬ 
nique  dum  proponunt  suscipere  Baptismum,  inchoare  novam  vi¬ 
tam,  et  servare  divina  mandata.  » 

1076.  Declarat  tertio,  hujusmodi  dispositiones  non  impedire, 
quominus  justificatio  dicatur  gratuita;  tum  quia,  ut  audivimus, 
illae  pendent  ab  excitante  et  adjuvante  Dei  gratia,  qua,  nullis 
existentibus  meritis,  ad  conversionem  vocamur;  tum  quia,  uti 
docet  idem  Concil.  (sess.  6.  cap.  8.):  «  Nihil  eorum,  quae  justifi¬ 
cationem  praecedunt,  sive  fides,  sive  opera,  ipsam  justificationis 
gratiam  promeretur.  »  Quae  verba  certe  excludunt  meritum  de 

condigno;  utrum  vero  excludant  meritum  etiam  de  congruo ,  di¬ 
cemus  disp.  seq.  Nunc  ut ,  pro  re  praesenti ,  intelligatur  vis  di¬ 
spositionis  ad  justificationem,  dicimus  cum  D.  Thoma  (1.2.  q.  112. 
a.  3.):  «  Potest  igitur  praeparatio  dupliciter  considerari:  uno  qui¬ 
dem  modo,  secundum  quod  est  a  libero  arbitrio;  et  secundum 
hoc  nullam  necessitatem  habet  ad  gratiae  consecutionem,  quia 
donum  gratiae  excedit  omnem  praeparationem  virtutis  humanae. 
Alio,;modo  potest  considerari  secundum  quod  est  a  Deo  movente; 
et  tunc  habet  necessitatem  ad  id  ad  quod  ordinatur  a  Deo,  non 
quidem  coactionis,  sed  infallibilitatis,  quia  intentio  Dei  deficere 
non  potest,  secundum  quod  Augustinus  dicit  in  1.  9.  de  Praed. 
Sanet,  (seu  de  Dono  Pers.,  qui  olim  illi  annectebatur,  c.  14.  pa¬ 
rum  a  prine.),  quod  ‘per  beneficia  Dei  certissime  liberantur  qui¬ 
cumque  liberantur’.  Unde  si  ex  intentione  Dei  moventis  est  quod 
homo,  cujus  cor  movet,  gratiam  consequatur,  infallibiliter  ipsam 
consequitur,  secundum  illud  (Joan.  YI.  45.):  ‘Omnis  qui  audivit 
a  Patre,  et  didicit,  venit  ad  me’.  » 

1077.  Declarat  quarto  naturam  et  munus  fidei  justificantis.  Ete¬ 
nim  docet — 1)  fidem,  qua  ad  justificationem  disponimur,  eam 
esse,  qua  credimus  (cit.  cap.  6.)  «  vera  esse,  quae  divinitus  re¬ 
velata  et  promissa  sunt,  atque  illud  imprimis,  a  Deo  justificari 
impium  per  gratiam  ejus,  per  redemptionem  quae  est  in  Christo.» 
Quod  confirmavit  Cone.  Vaticanum  (Const.  Dei  Filius,  cap.  3.), 
docens:  «  Fidem  quae  humanae  salutis  initium  est  »,  eam  esse,  «  qua 
Dei  aspirante  et  adjuvante  gratia,  ab  eo  revelata  vera  esse  cre¬ 
dimus,  non  propter  intrinsecam  rerum  veritatem  naturali  ratio¬ 
nis  lumine  perspectam,  sed  propter  auctoritatem  ipsius  Dei  reve¬ 
lantis.  »  Damnat  autem  Cone.  Trid.  falsam  Novatorum  fiduciam, 
inquiens  (sess.  7.  can.  12.):  «Si  quis  dixerit,  fidem  justificantem 
nihil  aliud  esse  quam  fiduciam  divinae  misericordiae,  peccata  re¬ 
mittentis  propter  Christum;  vel  eam  fiduciam  solam  esse,  qua 
justificamur;  anathema  sit.  » 

2)  Docet  expresse  fidem  solam  haud  sufficere  ad  justificationem: 
nam  (can.  9.),  ait:  «Si  quis  dixerit,  sola  fide  impium  justificari,  ita 
ut  intelligat  nihil  aliud  requiri  quod  ad  justificationis  gratiam 
consequendam  cooperetur,  et  nulla  ex  parte  necesse  esse  eum  suae 
voluntatis  motu  praeparari  atque  disponi;  anathema  sit. »  Hinc 

communiter  distingunt  theologi  fidem  informem  a  formata,  for¬ 
mata  scilicet  a  caritate  et  gratia:  tunc  per  fidem  disponimur  ad 
justificationem  ita,  ut  justificationem  consequamur,  quando  cseterse 
dispositiones  ei  adjunguntur,  et  sic  habetur  infusio  gratiae  et  cari¬ 
tatis.  Hinc  D.  Thomas  jam  scripserat  (3.  p.  q.  49.  a.  1.  ad  5.): 
Fides  autem,  per  quam  a  peccato  mundatur,  non  est  fides  infor¬ 
mis,  quae  potest  esse  etiam  cum  peccato,  sed  est  fides  formata 
per  caritatem,  ut  sic  passio  Christi  nobis  applicetur,  non  solum 
quantum  ad  intellectum,  sed  etiam  quantum  ad  affectum.  Et  per 
hunc  etiam  modum  peccata  dimittuntur  ex  virtute  passionis  Chri¬ 
sti.  »  Et  (1.  2.  q.  113.  a.  4.  ad  1.):  «  Motus  fidei  non  est  perfe¬ 
ctus,  nisi  sit  caritate  informatus  ,  unde  simul  in  justificatione 
impii  cum  motu  fidei  est  etiam  motus  caritatis;  movetur  autem 
liberum  arbitrium  in  Deum  ad  hoc,  quod  ei  se  subjiciat.,  unde  et 
concurrit  actus  timoris  filialis  et  actus  humilitatis  »,  etc. 

3)  Docet  tamen  (cit.  cap.  8),  quod  «  fides  est  humanae  salutis  ini¬ 
tium,  fundamentum  et  radix  omnis  justificationis.  »  Quod  duo 
praesertim  importat:  a)  opera,  quae  fidem  praecedunt,  aut  ab  illa 
non  procedunt,  non  conducere  ad  salutem,  cujus  radix  est  fides 
— b)  ceteras  dispositiones  ad  justificationem  a  fide  tamquam  a  ra¬ 
dice,  divina  adjuvante  gratia,  veluti  naturaliter  pullulare,  nisi 
homo  divinae  inspirationi  resistens,  fidei  processum  impediat.  Hinc 
recte  ait  Bellarm.  (de  Just.  1.  1.  c.  13.):  «  Tertia  dispositio  spes 
est,  quae  nascitur  ex  fide,  non  secus  ac  timor.  Eadem  enim  fides, 
quae  docet,  Deum  judicem  esse  justissimum,  et  vindicem  peccato¬ 
rum  acerrimum,  et  ideo  gehennam  ignis  inextinguibilis  peccato¬ 
ribus  obstinatis  et  impoenitentibus  praeparasse;  docet  etiam  eun¬ 
dem  esse  Patrem  clementissimum,  et  nolle  mortem  peccatorum 
sed  ut  convertantur  et  vivant;  et  ideo  filium  suum  in  terras  mi¬ 
sisse,  ac  paratum  esse  propter  merita  filii  sui  peccatores  omnes 
in  gratiam  recipere,  si  poenitentiam  agere,  et  ad  se  toto  corde 
redire  velint...  Quarta  dispositio  dilectio  est.  Statim  enim  ac  in¬ 
cipit  aliquis  sperare  ab  alio  beneficium,  incipit  etiam  eundem  di¬ 
ligere,  ut  benefactorem,  atque  auctorem  ejus  boni,  quod  sperat. 
Itaque  qui  sperat  a  Deo  justificationem,  incipit  Deum  diligere 
(ut  Concilium  Tridentinum  loquitur)  ut  justitiae  fontem,»  etc.  (1). 

(1)  Ex  his  colligitur,  fidem,  proprie  loquendo,  non  esse  formam  justificationis, 

1078.  His  definitionibus  Cone.  Tridentinum  totidem  damnavit 
Protestantium  errores.  Novatores  enim,  admissa  intrinseca  huma¬ 
nae  naturae  corruptione,  et  amissione  libertatis  per  peccatum 
(nn.  79.427.),  consequenter  docent  nullum  opus  nostrum  disponere 
posse  ad  justificationem,  siquidem  omne  opus  est  peccatum;  nec 
ullo  modo  requiri  liberam  nostram  cooperationem  ad  justitiam 
consequendam.  Ad  hanc  igitur  nonnisi  fidem  requiri  affirmant;  at¬ 
que  hanc  doctrinam  de  sola  fide  justificante  vocavit  Lutherus  «  ar¬ 
ticulum  stantis  aut  cadentis  ecclesiae.»  Ita  Lutherus  (in  Gen.c.19) 
scribit:  «  In  spiritualibus  et  divinis  rebus  quae  ad  animae  salutem 
spectant,  homo  est  instar  statuae  salis,  in  quam  uxor  Patriarchae 
Loth  est  conversa,  imo  est  similis  trunco  et  lapidi,  statuae  vita 
carenti,  quae  neque  oculorum,  oris,  aut  ullorum  sensuum  cordis¬ 
que  usum  habet.  »  Quae  Lutheri  doctrina,  licet  a  quibusdam  e 
suis  asseclis  oppugnata  fuerit,  victrix  tamen  apud  suos  extitit, 
et  admissa  fuit  in  publicis  fidei  formulis.  Ita  dicitur  (Solid.  De¬ 
clarat.  2.  de  Lib.  Arbitr.  §.  43.):  «  Ad  conversionem  suam  pror¬ 
sus  nihil  conferre  potest.  »  Et  (§20.):  «  Praeterea  Sacrae  Litterae 
hominis  conversionem,  fidem  in  Christum,  regenerationem,  reno¬ 
vationem...  simpliciter  soli  divinae  operationi  et  Spiritui  Sancto 
adseribunt.  »  Item  Calvinus  (Inst.  1.3.  c.  11.  §  19.),  ait:  «  Dicimus 
hominem  sola  fide  justificari.  »  Et  infra:  «  An  non  satis  solide  soli 
fidei  tribuit  omnia,  qui  operibus  adimit?  Et  (in  Antid.  Cone.  Tri- 
dent.  sess.  9.  ad  can.  11.);  «  Fides  ergo  sola  est,  quae  justificat, 
fides  tamen  quae  justificat,  non  est  sola.  »  Et  infra:  «  Yim  justi¬ 
ficandi,  ad  facultatem  fidei  in  solidum  vendicamus.  »  Idemque  vi- 


seu  justitiae  nostrae.  Id  —  1)  evidens  est  quoad  actum  fidei ,  ex  multis  doctrinae 
capitibus  supra  traditis;  actus  enim  fidei  non  est  donum  physice  permanens;  est 
dispositio  ad  justitiam,  etc. — -2)  Evidens  est  quoad  habitum  fidei,  sejunctum  a 
gratia  et  caritate.  —  3)  Evidens  est  etiam  quoad  habitum  fidei ,  conjunctum  cum 
gratia  et  caritate  (fidem  formatam);  siquidem  habitus  fidei  ita  consideratus  ,  est 
veluti  proprietas  et  facultas  procedens  a  gratia  sanctificante  ,  qua  formaliter  et 
simpliciter  justi  constituimur.  —  4)  Quando  ergo  aliqui  dicunt  fidem  formatam 
esse  formam  nostrae  justitiae  ;  id  verum  sensum  unice  habet ,  si  intelligatur  de 
habitu  fidei  conjuncto  cum  gratia,  quoad  justitiam  adaequate ,  non  essentialiter 
sumptam  (n.  884.);  singula  enim  dona,  qu®  concurrunt  ad  rectam  totius  hominis 
dispositionem  in  ordine  supernaturali,  sunt  veluti  form®  partiales  justiti®  univer¬ 
salis,  supernataralis,  adaequatae. 

detur  repetere  Hodge  ( Systematic  Theology ,  v.  3.  pag.  137.),  di¬ 
cens:  «  According  to  the  doctrine  of  the  Lutherans  and  Reformed, 
the  works  excluded  from  the  ground  of  our  justification  are  not 
only  ritual  or  ceremonial  works,  nor  merely  works  done  before 
regeneration,  nor  the  perfect  obedience  required  by  the  law  given 
to  Adam,  but  works  of  ali  kinds,  everything  done  by  us  or  wrought 
in  us.»  Et  (p.  139.):  «  When  the  positive  ground  of  justification  is 
stated,  it  is  always  declared  to  be  not  anything  done  by  us,  or 
wrought  in  us,  but  what  was  done  for  us.  It  is  ever  represented 
as  something  external  to  ourselves.  » 

1079.  At  quaenam  est  fides  justificans  Novatorum?  Ea  non  con¬ 
sistit  in  mentis  assensu,  quo  credimus  vera  esse  quae  divinitus 
revelata  sunt,  ob  auctoritatem  Dei  revelantis;  sed  in  firma  fidu¬ 
cia,  qua  quis  sibi  persuadet  peccata  esse  sibi  dimissa  ob  Christi 
merita.  Ita  legitur  (Conf.  Aug.  art.  4.):  «  Idem  docet,  quod  ho¬ 
mines  non  possint  justificari  coram  Deo  propriis  viribus,  meri¬ 
tis,  aut  operibus,  sed  gratia  justificentur  propter  Christum  per 
fidem,  cum  credunt  se  in  gratiam  recipi,  et  peccata  remitti  pro¬ 
pter  Christum,  qui  sua  morte  pro  nostris  peccatis  satisfecit.  » 
Melanchton  (loc.  Theol.  p.  93.):  «  Habes,  in  quam  partem  fidei 
nomen  usurpet  Scriptura,  nempe  pro  eo,  quod  est  fidere  gratuita 
Dei  misericordia,  sine  ullo  operum  nostrorum,  sive  bonorum  sive 
malorum,  respectu:  quia  de  Christi  plenitudine  omnes  accipimus.  » 
Calvinus  (Instit.  1.  3.  c.  2.  §§  7.  16.):  «  Gratiae  promissione  opus 
est,  qua  nobis  testificetnr  se  propitium  esse  Patrem:  quando  nec 
aliter  ad  eum  appropinquare  possumus  ,  et  in  eam  solam  recli¬ 
nare  cor  hominis  potest. .  .  Nunc  justa  fidei  definitio  nobis  con¬ 
stabit,  si  dicamus  esse  divinae  erga  nos  benevolentiae  firmam  cer- 
tamque  cognitionem,  quae  gratuitae  in  Christo  promissionis  veri¬ 
tate  fundata,  per  Spiritum  Sanctum  et  revelatur  mentibus  nostris 
et  cordibus  obsignatur...  In  summa,  vere  fidelis  non  est  nisi  qui 
solida  persuasione  Deus  sibi  propitium  benevolumque  patrem  esse 
persuasus,  de  ejus  benignitate  omnia  sibi  pollicetur:  nisi  qui  di¬ 
vinae  erga  se  benevolentiae  promissionibus  fretus,  indubitatam  sa¬ 
lutis  expectationem  praesumit.  »  Neque  ab  his  nimis  abludere  vi¬ 
detur  Hodge  ,  qui  (1.  c.  pag.  95.  seq.),  scribit:  «  It  is  conceded 
that  all  Christians  are  bound  to  believe,  and  that  ali  do  believe 

everything  taught  in  the  Word  of  Grod,  so  far  as  the  contents 
of  the  Scriptures  are  known  to  them...  But,  besides  this,  there 
is  a  fides  specialis  necessary  to  salvation.  In  the  general  con¬ 
tents  of  the  Scriptures  there  are  certain  doctrines  concerning 
Christ  and  His  work,  and  certain  promises  of  salvation  made 
through  Him  to  sinful  men,  which  we  are  bound  to  receive  and 
on  which  we  are  required  to  trust.  The  special  object  of  faith, 
therefore,  is  Christ,  and  the  promise  of  salvation  through  Him. 
And  the  special  definite  act  of  faith  which  secures  our  salvation 
is  the  act  of  receiving  and  resting  on  Him  as  He  is  offered  to 
us  in  the  Gospel  »  (1). 

1080.  Huic  vero  fidei  speciali,  seu  fiducice  plenam  securitatem 
adscribunt;  secus  enim,  aiunt,  infirma  esset  fides.  «  Scripture  and 
experience  »,  scribit  Hodge  (op.  et  vol.  cit.  p.  107.),  «  teach  that 
assurance  is  not  only  attainable  ,  but  a  privilege  and  a  duty. 
There  may  indeed  be  assurance,  where  there  is  no  true  faith  at 
ali;  but  where  there  is  true  faith,  the  want  of  assurance  is  to  be 
referred  either  to  the  weackness  of  faith,  or  to  erroneous  views 
of  the  plan  of  salvation. »  Hinc  qui  hac  firma  fide  perculsi  sunt, 
certi  de  obtenta  justificatione,  saepe,  praesertim  apud  Methodistas, 
extra  se  rapi  videntur,  magnos  edentes  clamores  (2). 

(1)  u  Sectarii,  »  inquit  Bellarminus  (de  Justif.  l.;l.  c.  4.),  «  tres  fides  distin¬ 
guere  solent  fidem  historicam  ,  fidem  miraculorum  et  fidem  promissionum  ;  ut  ex 
Calvino  intelligi  potest  (1.  B.  Inst.  c.  2.  §  9.),  ex  Chemnit.  (in  1.  p.  Ex.  Cone. 
Trid.),  et  ex  aliis.  Fidem  historicam  vocant,  qua  credimus  vera  esse,  quae  narran¬ 
tur  in  Sacris  Litteris;  de  qua  scriptam  est  ad  Hebraeos  undecimo:  ‘Fide  credimus 
aptata  esse  secula  Verbo  Dei.’  Fidem  miraculorum  appellant,  qua  fiunt  miracula, 
de  qua  I.  ad  Corinth.  13.  dicit  Apostolus:  ‘Si  habuero  omnem  fidem,  ita  ut  montes 
transferam,’  etc.  Fidem  promissionum,  quae  fertur  in  promissiones  divinas  de  re¬ 
missione  peccatorum,  qualis  est  illa  Mare,  ult.:  ‘Qui  crediderit  et  baptizatus  fue¬ 
rit  ,  salvus  erit.’  Rursus  fidem  promissionum  aliam  generalem ,  aliam  specialem 
esse  docent ;  generalem  ,  qua  credimus  ,  promissam  esse  omnibus  credentibus  sa¬ 
lutem;  specialem,  qua  unusquisque  sibi  promissionem  divinam  applicans  credit, 
sive  potius  confidit,  peccata  omnia  per  Christum  sibi  esse  dimissa.  Nam  fidem  Lu- 
therani  fere  omnes  non  tam  notitiam,  vel  assensum,  quam  fiduciam  esse  definiunt. 
Atque  eam  demum  fiduciam  specialis  misericordiae,  fidem  justificantem  esse  docent. 

(2)  Plura  hujusmodi  conversionum  exempla  refert  Murray  (appendix  ad  disp.  9. 
de  gratia)  e  recentiorum  Protestantium  scriptis  excerpta.  Unum  vel  alterum  dabi- 

1081.  Verum,  quomodo,  in  Protestantium  sententia,  fides  in  ju¬ 
stificationem  infiuit  ?  Non  influit  quasi  ex  sua  dignitate  disponat 
ad  justificationem,  aut  eam  constituat;  sed  yelut  instrumentum, 
quo  Christi  justitia  apprehenditur:  quod  illustrant  exemplo  vel 
manus  pauperis  recipientis  eleemosynam  a  divite  porrectam;  vel 
ollae  pecunia  refertae.  «  Fides  enim  »,  (Solid.  Declar.  3.  de  Fide 
Just.  §  36.),  tantum  eam  ob  causam  justificat,  et  inde  vim  illam 
habet,  quod  gratiam  Dei  et  meritum  Christi  in  promissione  evange- 
lii  tanquam  medium  et  instrumentum  apprehendit  et  amplectitur.» 
Et  (§  23.):  «  Et  quidem  neque  contritio  ,  neque  dilectio  ,  neque 
ulla  alia  virtus,  sola  fides  est  illud  instrumentum,  quo  gratiam 
Dei,  meritum  Christi,  et  remissionem  peccatorum  apprehendere 
et  accipere  possumus.  »  Et  Calvinus  (Inst.  lib.  3.  cap.  11,  §  7.): 
«  Quod  objicit,  vim  justificandi  non  inesse  fidei  ex  se  ipsa,  sed 
quatenus  Christum  recipit,  libenter  admitto,  nam  si  per  se,  vel 
intrinseca,  ut  loquuntur,  virtute  justificaret  fides,  ut  est  semper 
debilis  et  imperfecta,  non  efficeret  hoc,  nisi  ex  parte:  sic  manca 
esset  justitia,  quae  frustulum  salutis  nobis  conferret...  Neque  ta¬ 
men  interea  tortuosas  hujus  sophistae  figuras  admitto,  quum  di¬ 
cit  fidem  esse  Christum:  quasi  vero  olla  fictilis  sit  thesaurus, 

quod  in  ea  reconditum  sit  aurum.  Neque  enim  diversa  ratio  est, 
quia  fides  etiamsi  nullius  per  se  dignitatis  sit  vel  pretii,  nos  ju¬ 
stificat,  Christum  afferendo,  sicut  olla  pecuniis  referta  hominem 


mus  speciminis  causa.  In  Diariis  Isaaci  Septimi  Nullis,  e  Metkodistarum  secta  mi¬ 
nistri,  editis  an.  1870,  legitur  (p.  18-18.):  1851.  «Jan.  8. — ■  Left  Ensham.  0  wkat 
a  tken  days  I  liave  spent  there,  ‘Twas  glory,  glory,  glory  ali  tke  time:  felt  such 
meltings  nearly  ali  day....  Jan.  12.  — Brotlier  George  Smith  came  tome  witk  me 
me  from  chapel.  Just  as  dinner  was  over  ,  I  said  ,  ‘I  believe  Jesus  died  for  me ; 
don’t  you,  George?’  ‘Yes,’  was  the  reply.  ‘Don’t  you,  Maria?’  (our  servant).  ‘Yes,’ 
she  said.  I  said,  ‘I  believe  my  sins  are  pardoned;  don’t  you,  George?’  ‘Yes.’  ‘Don’t 
you,  Maria?’  No  reply.  I  said,  ‘Let  us  pray.’  We  knelt  down  and  prayed  —  got 
intlro  tke  conflict:  after  an  kour  and  a-kalf  kard  figkting,  deliverance  came;  ske 
kelieved  and  was  fllled  witk  joy  and  peace,  filled  full  of  keavenly  influence.  We 
did  skout.  A  young  man  came  in  weeping,  and  said  ke  felt  tke  glory  out  in  tke 
road ,  so  tkat  ke  was  constrained  to  come  in.  .  .  .  May  19.  —  Tea  Meeting  at  our 
kouse.  Souls  were  in  distress  ,  and  feli  flat  on  tke  floor  in  every  part  of  tke 
kuuse.  One  poor  soul  feli  in  tke  parlour  about  10  o’clock ,  p.  m.,  and  continued 
till  1  o’clock  p.  m.  Several  were  converted.  » 

locupletat. . .  Jam  expeditus  est  quoque  nodus,  quomodo  intelligi 
debet  vocabulum  fidei,  ubi  de  justificatione  agitur.»  Et  (Apolog.  4. 
de  Justific.  §  18.):  «  Et  rursus  quoties  nos  de  fide  loquimur,  in¬ 
telligi  volumus  objectum,  scilicet  misericordiam  promissam.  Nam 
fides  non  ideo  justificat  aut  salvat,  quia  ipsa  sit  opus  per  se  di¬ 
gnum,  sed  tantum  quia  accipit  misericordiam  promissam.  »  Ne¬ 
que  aliter  sentit  Hodge,  qui  (cit.  op.  et  vol.  p.  170.),  ait:  «  The 
common  doctrine  of  Protestants  on  this  subject  is  that  faith  is 
merely  the  instrumental  cause  of  justification.  It  is  the  act  of 
receiving  and  resting  upon  Christ,  and  has  no  other  relation  to 
the  end  than  any  other  act  by  which  a  proffered  good  is  acce- 
pted.  » — Hinc  melius  intelligitur,  quomodo  juxta  Novatores,  no¬ 
stra  justificatio  non  sit  nisi  extrinseca;  nulla  enim  est  intrinseca 
relatio  inter  aurum  et  vas  fictile;  illud  enim  semper  pretiosum 
est,  istud  semper  vile.  Sic  Christus  Jesus,  apprehensus  per  fidem, 
est  ipsa  puritas;  homo  autem  fidelis  est  impurus  in  mente  et 
corde  suo  (1). 

1082.  His  itaque  expositis — 

(1)  Id  praeclare  ostendit  Moehler  ( Symbolism . ,  ed.  cit.  p.  211.  seq. ),  dicens: 

«  ‘Faith  is  only  the  mean  ( organ )  through  which  Christ  is  offered  up  to  God. 
Thns  it  blesses  man  in  the  same  way  as  an  earthen  vessel ,  in  which  a  treasure 
is  found,  makes  a  man  happy,  although  it  possesses  in  istelf  no  worth.’  Thus  is 
justifying  faith  regarded,  not  as  a  morally  renovating  and  vital  principle,  flowing 
from  the  spirit  of  Christ ;  but  as  standing  in  the  same  relation  to  Christ ,  as  an 
earthen  vessel  to  the  treasure.  In  the  same  way  as  the  two  become  not  one — • 
the  vessel  remains  earthen,  the  treasure  golden  —  so  the  believer  is  not  inwardly 
United  with  Christ  by  justifying  faith:  they  stand  merely  in  an  outward  relation 
one  to  the  other.  Christ  is  pure;  man,  on  the  other  hand,  although  he  believes  in 
in  a  way  agreeable  to  God  ,  is  inwardly  impure.  Christ  is  offered  up  by  man  to 
God  through  faith ,  the  sacrifical  vessel ,  without  man  himself  being  a  victim 
acceptable  to  God  through  Christ;  and  as  such  being  just,  and,  in  consequence 
thereof,  obtaining  eternal  felicity.  The  belief  in  an  extraneous  rigliteousness, 
described  in  the  Fourteenth  Section,  required  this  notion  of  faith  (justitia  extra 
nos).  A  peculiar  conception,  likewise ,  of  the  appropriation  of  the  merits  and  obe- 
dience  of  Christ  must  accordingly  be  formed.  Now,  this  was  precisely  called  appro- 
priatiou  of  obedience,  whereby  it  is  not  appropriated  by  us,  not  made  ourown  in 
an  inward  living  manner,  so  that  we  may  become  obedient  like  unto  the  Redeemer. 
It  is  the  same  with  this  new  mode  of  appropriation  ,  as  if  any  one  were  to 

Dirimitur  Controversia  de  Fide  Justificante. 

Prop.  XXXYIII.  —  1.  In  adultis  aliae,  praeter  fidem,  disposi¬ 
tiones  requiruntur  ad  justificationem  consequendam;  adeoque, 
contra  id  quod  Novatores  sentiunt,  sola  fides  non  sufficit. — 
2.  Fides  autem  ad  justificationem  necessaria  non  est  fiducia, 
qua  peccator  firmiter  credit  peccata  sibi  esse  dimissa;  sed  firmus 
assensus,  quo  divinitus  revelata  vera  esse  creduntur. 

1083.  Proh.  lma  pars.  Ac  I.  ostendi  potest  generatim  aliquas 
dispositiones  requiri  ad  justificationem.  Etenim  —  1)  Scripturae 
exigunt  ad  justificationem  assequendam  ab  hominibus  adultis  con¬ 
versionem  et  poenitentiam;  ergo  aliquas  dispositiones  velut  ne¬ 
cessariam  conditionem  ad  eandem  assequendam  requirunt.  Nam 
Ezech.  (XVIII.  21.)  dicitur:  «  Si  impius  egerit  poenitentiam  ab 
omnibus  peccatis  suis,  quae  operatus  est,  et  custodierit  omnia 
praecepta  mea,  et  fecerit  judicium  et  justitiam,  vita  vivet  et  non 
morietur.  »  Zach.  (I.  3.):  «Convertimini  ad  me,  ait  Dominus  exer¬ 
cituum,  et  convertar  ad  vos.  »  Absoluta  autem  necessitate  talem 
poenitentiam  requiri,  constat  ex  Christi  verbis  (Luc.  XIII.  3.): 
«  Nisi  poenitentiam  habueritis,  omnes  similiter  peribitis.  »  Quare 
Apostolus  Petrus  (Act.  II.  28.)  sic  Judaeos  compunctos  ad  ejus 
praedicationem  alloquebatur:  «  Poenitentiam  agite,  et  baptizetur 
unusquisque  vestrum  in  nomine  Jesu  Christi  in  remissionem  pec¬ 
catorum. »  Luculenter  igitur  ex  Scripturis  evincitur,  dispositio¬ 
nes  aliquas  requiri,  ut  quispiam  justificationem  consequatur.  — 
Perrone  (n.  526.). 

2)  Rationem  indicat  S.  Augustinus  (de  Verb.  Apost.  serm.  15. 
c.  11.  n.  13.),  dicens:  «  Qui  fecit  te  sine  te,  non  te  justificat  sine 
te. . .  Fecit  nescientem,  justificat  volentem.  »  Eam  vero  evolvens 

purchase  a  very  learned  book ,  and  instead  of  stamping  its  contents  deeply  on 
his  mind,  and  in  this  way  appropriating  it,  so  that  he  might  become  a  living 
book,  should  kold  bimself  very  learned,  the  learned  book  was  bis  (outward) 
property !  » 


ART.  X. —  DE  FIDE  JUSTIFICANTE. 


763 


D.  Thomas  (1.  2.  q.  113.  art  3.),  ait:  «  Justificatio  impii  fit  Deo 
movente  hominem  ad  justitiam.  Ipse  enim  est  qui  justificat  im¬ 
pium,  ut  dicitur  Roman.  III.  Deus  autem  movet  omnia  secundum 
modum  uniuscujusque;  sicut  in  naturalibus  videmus  quod  aliter 
moventur  ab  ipso  gravia,  et  aliter  levia,  propter  diversam  na¬ 
turam  utriusque.  Unde  et  hominem  ad  justitiam  movet  secundum 
conditionem  naturae  humanae.  Homo  autem  secundum  propriam 
naturam  habet  quod  sit  liberi  arbitrii.  Et  ideo  in  eo  qui  habet 
usum  liberi  arbitrii  ,  non  fit  motio  a  Deo  ad  justitiam  absque 
motu  liberi  arbitrii.  » 

1084.  II.  Ostendi  potest  directe,  praeter  fidem,  alias  requiri  di¬ 
spositiones  ad  justificationem  consequendam;  et  primo  quidem  ex 
iis  Scripturae  testimoniis,  quae  diserte  asserunt  fidem  solam  non 
justificare.  Sane  S.  Iacobus  (II.  24.):  «Ex  operibus,»  inquit,  «ju¬ 
stificatur  homo,  et  non  ex  fide  tantum.»  Et  suae  assertionis  hanc 
rationem  affert  (vers.26.):  quia  nempe  «fides  sine  operibus  mortua 
est.»  Apostolus  (I.  Cor.  XIII.  2.):  «  Si  habuero  omnem  fidem,  ita 
ut  montes  transferam,  caritatem  autem  non  habuero,  nihil  sum.» 
Demum  Galat.  (v.  6.)  exponens,  cujusmodi  debeat  esse  fides,  quae 
ad  justificationem  requiritur,  haec  habet:  «In  Christo  Jesu  neque 
circumcisio  aliquid  valet  ,  neque  praeputium  ,  sed  fides  quae  per 
caritatem  operatur.  »  Ergo  ex  Apostolo  non  sola  fides,  quae  ste¬ 
rilis  sit  ac  sejuncta  a  caritate  et  operibus  ,  confert  ad  justifica¬ 
tionem  ;  sed  quae  cum  ipsa  caritate  et  per  ipsam  operetur  seu 
vivificetur.  » 

Porro  hoc  argumentum  evidens  est;  nihilominus  ut,  habita  etiam 
ratione  exceptionum  Novatorum,  suam  plenam  vim  retineat,  haec 
adnotamus:  1)  Frustra  occurrit  Calvinus,  dicens,  se  non  negare, 
praeter  fidem,  requiri  aliarum  virtutum  actus,  sed  eos  non  habere 
vim  justificandi,  sicut  fides:  «Fides  ergo,»  inquit  (Ant.  Cone. 
Trid.  ad  can.  11.),  «  sola  est  quae  justificat;  fides  autem,  quae  ju¬ 
stificat,  non  est  sola.» — At  videbimus  in  seq.  arg.  Scripturam  id 
aliis  actibus  tribuere,  quod  fidei  tribuit;  nunc  respondemus  cum 
Murray  (disp.  10.  n.  34.):  «  Opera  ista  bona  spectantur  vel  ut  an¬ 
tecedentia  justificationem,  vel  ut  eam  sequentia.  Si  posterius  di¬ 
catur,  objectio  prorsus  extra  rem  est:  sola  enim  quaestio  hic  est, 
non  de  merito  quocumque  operum  quae  fiunt  ab  homine  justo,  sed 

de  iis  quae  praestanda  sunt  a  peccatore  ut  fiat  justus.  In  objectione 
ergo,  ut  aliquid  valere  possit,  necessario  significantur  opera  an¬ 
tecedentia  justificationem.  Dico  igitur,  si  aliquid  aliud,  praeter 
fidem,  quocumque  titulo  requiratur  in  peccatore  ut  justificetur; 
ergo  non  justificatur  nisi  ea  conditione  ut  illud  aliud  ponatur  ; 
ergo  illud  aliud,  non  minus  ac  fides,  est  conditio  essentialis  ad 
justificationem.  »  Ceterum  haec  responsio  Calvini  recedit  a  Nova¬ 
torum  principiis,  juxta  quae,  omnia  peccatorum  opera  sunt  pec¬ 
cata  (n.  428.)  :  peccata  autem  non  pertinent  ullo  modo  ad  fidem. 
Hinc  Lutherus  proclamavit  bona  opera  esse  potius  perniciosa  et 
saluti  contraria.  Nam  Amsdorf,  Lutheri  amicus,  opus  edidit,  cui 
titulum  praefixit :  Nihlas  von  Amsdorf.  « Quod  propositio:  Bona 
opera  noxia  sunt  saluti  ,  est  propositio  justa  ,  vera  ,  Christiana, 
praedicata  a  S.  Paulo  et  S.  Luthero  »  (anno  1559.).  Sane  Luthe¬ 
rus  hanc  thesim  proposuit:  «Fides  nisi  sine  ullis,  etiam  minimis 
operibus,  non  justificat,  immo  non  est  fides.»  In  colloquio  Alten- 
burgensi  rigidi  quidam  Lutherani  dixerunt:  «Opera  bona  et  novam 
obedientiam  non  ad  regnum  Christi,  sed  ad  mundum  pertinere... 
Ad  satanam  spectare  Christianos  cum  operibus  bonis...  Adeo  non 
esse  necessaria  opera  bona  ,  ut  etiam  ad  salutem  incommodent , 

sintque  perniciosa . Precari  oportere  ,  ut  in  fide  sine  omnibus 

operibus  usque  in  finem  perseveremus.»— Cf.  Bellarmin.  (de  Just. 
1.  4.  c.  1.). 

2)  Tam  aperte  S.  Jacobi  epistola  contradicit  errori  Novatorum, 
ut  Lutherus  (in  Praefat.  antiquissima  edita  Wittembergae  ante 
an.  1525.),  eam  vocaverit  stramineam;  quamquam  in  recentiori- 
bus  editionibus  omissa  fuerit  ea  injuria.  Sed  Witackerus  aliique 
judices,  qui  Edmundum  Campianum,  S.  J.,  tamquam  calumniato¬ 
rem  traduxerunt,  quod  illam  Luthero  affinxerit,  eam  dein  in  an¬ 
tiquioribus  editionibus  repererunt.  Rem  totam  fuse  refert  Bayle 
in  suo  Dict.  Critico,  art.  Luther,  Rem.  0.  P.  Lutherum  secuti 
sunt  A.  Althamerus  et  Centuriatores  Magdeburgenses.  Observat 
autem  Westenius  :  «  Si  enim  Jacobus  Paulo  contradiceret,  utique 
non  Jacobus,  qui  id  aperte  docet,  quod  lex  naturae,  quod  Scriptura 
ubique,  quod  Paulus  alibi  inculcat,  sed  illae  Pauli  epistolae,  in  qui¬ 
bus  dogma  a  reliquis  dissidens  contineretur,  fuissent  abjiciendae. 
At,  si  rem  recte  consideremus  ,  nulla  inter  Jacobum  et  Paulum 

est  pugna;  quum  Jacobus  loquatur  de  lege  naturae  et  de  lege  Chri¬ 
sti,  Paulus  vero  de  lege  et  oeconomia  Mosis.» — Cf.  Rosenmiilleri 
(Schol.  in  Epist.  Jacobi). 

3)  Hinc  liquet,  quam  immerito  objiciant  illud  (Rom.  III.  28.)  : 
«Arbitramur  justificari  hominem  per  fidem  sine  operibus  legis;» 
et  (Eph.  II.  8.)  :  «Salvati  estis  per  fidem,  et  hoc  non  ex  vobis;» 
et  similia.  Etenim — a)  si  Paulus  hic  excluderet  opera  ex  fide  pro¬ 
cedentia ,  non  modo  Jacobo,  sed  etiam  contradiceret  sibimetipsi 
dicenti.  «Si  habuero  omnem  fidem . caritatem  autem  non  ha¬ 

buero,  nihil  sum;»  aut  fidem  «quae  per  caritatem  operatur»  ju¬ 
stificare. —  b)  «  Duplicia»,  inquit  Becanus  (de  Grat.  Hab.  c.  1.  q.  6. 
n.  15.),  «sunt  opera,  alia  praecedunt  fidem,  alia  sequuntur:  priora 
excludit  Apostolus,  non  posteriora.  Cum  ergo  actus  timoris,  spei, 
dilectionis  et  poenitentiae,  sequantur  fidem  et  in  fide  fundati  sint, 
certum  est  non  excludi.  Quceres . — Unde  constat,  hanc  esse  men¬ 
tem  Apostoli.  Respondeo. — Inde  constat,  quia  vult  ostendere,  nec 
Judaeos  ex  nuda  observatione  legis  Mosaicae;  nec  Gentiles  propter 
bona  opera  ante  Christi  fidem  susceptam  perpetrata,  justitiam  a 
Deo  consequi  potuisse,  aut  consecutos  esse,  sed  ex  fide  in  Chri¬ 
stum  :  fidem  esse  initium  salutis  et  justificationis  :  nec  dari  ex 
operibus  praecedentibus,  sed  esse  donum  Dei.  Vide  August.  (1.  de 
Praedest.  Sanet,  c.  7.;  et  Enarr.  2.  in  Psal.  31.);  et  alibi.  »  (1). 

1085.  III.  Idem  assumptum  ostenditur  ex  aliis  S.  Scripturae  te- 

(1)  Opportune  etiam  advertit  Murray  (1.  c.  n.  71.):  «  Judaeorum  mentibus  altis 

4 

radicibus  defixa  est  superstitiosa  persuasio ,  se ,  utpote  qui  Abrabae  posteri  erant 
et  circumcisi,  jus  quoddam  eo  ipso  habuisse  ad  justificationem  et  vitam  aeternam. 
Ob  hanc  persuasionem  summe  perniciosam  dure  eos  reprehendit  Baptista  (Hat- 
th.  III.  8.  9.):  ‘Facite  ergo  fructum  dignum  poenitentiae:  et  ne  velitis  dicere  intra 
se,  Patrem  habemus  Abraham.’  Videantur  in  hunc  locum  non  solum  interpretes 
Catholici,  sed  et  Protestantici ,  Rosenmiiller,  Kuinoel,  Bloomfield,  Alford ,  etc., 
Whitby  in  Rom.  (II.  13.;  IV.  1.)  Hunc  errorem  sine  dubio  perstringit  Christus 
(Luc.  VIII.  21.).  Eum  saepius  memorat  S.  Justinus  (in  Dial.  cum  Tryph.  Judaeo, 
ut  n.  125.):  ‘Vos  autem,  cum  nihil  horum  intelligatis,  nec  ad  intelligendum  parati 
sitis ;  quia  secundum  carnale  semen  filii  estis  Jacobi ,  salvos  omnino  vos  futuros 
expectatis.’  Similia  habet  nn.  25.  44.  140.  Ita  et  alii  Patres.  Indicia  illius  super¬ 
stitionis  nec  dubia  nec  rara  in  V.  Testamento,  apud  Prophetas  praesertim,  inve¬ 
niuntur;  nempe  in  iis  locis ,  in  quibus  Judaei  exhibentur  ut  tantum  et  tam  perni¬ 
ciose  sua  lege  ejusque  ritibus  externis  fidentes;  e.  g.  Isa.  I.  11.,  etc.  » 


766 


DISP.  V.  —  DE  GRATIA  HABITUALI. 


stimoniis,  in  quibus,  praeter  fidem,  alise  dispositiones  ad  justifica¬ 
tionem  necessariae  commemorantur.  Revera  Scriptura  non  minus 
requirit  actum  timoris,  spei ,  caritatis  et  poenitentiae  ab  eo  qui 
vult  justificari,  quam  actum  fidei;  ergo  sola  fides  secundum  Scri¬ 
pturam  non  sufficit  ad  justificationem.  Antecedens  patet  ex  illo 
Eccl.  (I.  28.):  «Qui  sine  timore  est,  non  poterit  justificari.  »  Et 
Prov.  (XXVIII.  25.)  :  «  Qui  sperat  in  Domino  ,  sanabitur.  »  Et 
(Joan.  III.  14.)  :  «  Qui  non  diligit  manet  in  morte.  »  Et  (Act.  II. 

38.) :  «  Poenitentiam  agite  et  baptizetur  unusquisque  vestrum . 

in  remissionem  peccatorum.»  Et  (ib.  III.  19.):  Poenitemini  et  con¬ 
vertimini,  ut  deleantur  peccata  vestra.»  —  Frustra  autem  iterum 
diceres  cum  Calvino  (Antidot.  Concil.  Trident.  sess.  6.  can.  9.)  : 
«  Hominem  sola  fide  justjficari  cum  dicimus,  fidem  non  fingimus 
caritate  vacuam,  sed  ipsam  solam  justificationis  causam  esse  in- 
telligimus. »  Nam  Scriptura,  non  minus  aliarum  virtutum  actibus 
tribuit  vim  justificandi  et  remittendi  peccata,  quam  fidei.  Eccl. 
(1.27.):  «Timor  Domini  expellit  peccata.»  Quid  apertius?  Si  ergo 
timor  habet  vim  expellendi  peccata  ,  non  sola  fides  habet.  Et 
(Luc.  VII.  47.)  :  «  Remittuntur  ei  peccata  multa  quoniam  dilexit 
multum.  »  Hic  quaere  quare  Magdalenae  remissa  sunt  multa  pec¬ 
cata  ,  an  quia  multum  crediderit?  non  negaverim.  Sed  tamen 
Christus  respondit:  «Quia  multum  dilexit.»  Vides  ergo,  etiam 
dilectioni  tribui  quod  Calvinus  soli  fidei  tribuendum  contendit. 

Ut  hujus  etiam  argumenti  vis  firma  consistat,  adnotamus:  1)  Lu- 
therus  cupiens  inculcare  doctrinam  de  sola  fide  justificante,  quae, 
ipso  teste,  est  fundamentum  totius  suae  haeresis,  quaesivit  in  Scri¬ 
pturis  locum,  ubi  esset  particula  illa  sola ,  ubi  de  fide  agebatur. 
At  cum  non  posset  uspiam  in  Sacris  Litteris  reperire  ,  usus  est 
sua  auctoritate  et  audacter  illam  posuit  in  tertio  cap.  epist.  ad 
Rom.  Et  cum  postea  de  hac  re  monitus  esset,  nihil  aliud  quam 
hoc  responsum  dedit:  «Sic  volo,  sic  jubeo,  sit  pro  ratione  vo¬ 
luntas.»  Cf.  de  hac  celebri  falsificatione,  Scheffmacher  ( Lettres 
d/un  Theologien  de  V  Universite  Catholique  de  Strasbourg ,  etc. 
Sixieme  Lettre;  sur  la  Justification). 

2)  Calvinus  autem  loca  protulit,  in  quibus  Scriptura,  ipso  judice, 
sequivalenter  dicit  solam  fidem  justificare.  At  illa  ad  rem  minime 
faciunt.  Ita  —  citat  a)  illud  (Luc.  VIII.  50.)  :  «Crede  tantum  ,  et 

salva  erit.»  Sed  non  agit  locus  iste  de  remissione  peccatorum, 
sed  de  excitatione  puellae  mortuae.  Nec  exigebat  Cbristus  fidem 
a  puella,  quam  volebat  excitare,  sed  a  parente  qui  pro  filia  sua 
deprecabatur  (ver.  49.). — b)  Objiciunt,  omnes  eos  justificari  et  sal¬ 
vari,  qui  fidem  habent,  ac  proinde  sola  fide.  Act.  (XIII.  39.):  «In 
hoc  omnis  qui  credit,  justificatur.»  Rom.  (X.  11.):  «Omnis  qui 
credit  in  illum  non  confundetur.»  Sed  Scriptura  significat,  nullam 
esse  personarum  acceptionem  apud  Deum  ,  sed  omnes  homines  , 
sive  Judaei,  sive  Graeci  sint,  salvari  posse  per  fidem  Christi,  juxta 
illud  Rom.  (III.  29-30.):  «An  Judaeorum  Deus  tantum.  Nonne  et 
gentium:  Imo  et  gentium,  quia  unus  est  Deus,  qui  justificat  cir¬ 
cumcisionem  ex  fide,  et  praeputium  per  fidem.»  Et  (ad  Galat.  V.6.): 
«  In  Christo  Jesu  neque  circumcisio  aliquid  valet,  neque  praepu¬ 
tium,  sed  fides  quae  per  caritatem  operatur.»  Hinc  non  recte  con¬ 
cluditur,  solam  fidem  sufficere,  praesertim  cum  Apostolus  praeter 
fidem  requirat  etiam  caritatem,  ut  patet  ex  ultimo  testimonio  ci¬ 
tato,  ubi  ait:  «Fides  quae  per  caritatem  operatur.»  Imo  S.  Petr. 
(Act.  X.  34.)  non  fecit  mentionem  fidei ,  sed  tantum  timoris  et 
aliorum  operum  quae  in  fide  fundantur.  Sic  enim  loquitur:  «In 
veritate  comperi,  quia  non  est  personarnm  acceptor  Deus,  sed  in 
omni  gente,  qui  timet  eum,  et  operatur  justitiam  acceptus  est 
illi.»  —  Cf.  Becanum  (1.  c.  n.  17.). 

3)  Hinc  ad  ea  loca  confugerunt,  quae  fidem  commemorant,  nulla 
facta  mentione  aliarum  dispositionum;  uti  est,  ex.  gr.  ,  illud  (Jo.  I. 
12.):  «  Dedit  eis  potestatem  filios  Dei  fieri  his  qui  credunt  in  nomine 
ejus;  »  et  (III.  36.):  «Qui  credit  in  filium  habet  vitam  aeternam;  »  etc. 
Sed  his  omnibus  jam  respondit  Bellarminus  (de  Justif.  1.  1.  c.  20.), 
negans  «  id  sequi,  ut  fides  sola  justificet,  etiamsi  interdum  sola  no¬ 
minetur.  Nam  interdum  quoque  solae  nominantur  aliae  virtutes, 
aut  Sacramenta,  ut  Lucae  VII. :  ‘Remittuntur  ei  peccata  multa, 
quoniam  dilexit  multum.’  Tobias  XII. :  ‘Eleemosyna  a  morte  li¬ 
berat.’  Roman.  VIII.  :  ‘Spe  salvi  facti  sumus.’  Ecclesiastes  II. : 
‘Timor  Domini  expellit  peccatum.’  Ad  Titum  III.:  ‘Salvos  nos 
fecit  per  lavacrum  regenerationis.’  Ephesios  II. :  ‘Mundans  eam 
lavacro  aquae  in  verbo  vitae.’  Nec  tamen  ullus  colligit  dilectio¬ 
nem  ,  aut  eleemosynam  ,  aut  timorem  ,  aut  baptismum  sine  fide 

justificare.  Itaque  Scriptura  cum  ad  unum  effectum  multae  causae 
concurrunt,  modo  uni  causae,  modo  alteri  effectum  illum  tribuit, 
nec  propterea  significare  intelligitur,  unam  causam  sine  aliis  posse 
sufficere.  Cur  autem  Apostolus  frequentius  justificationem  tribuat 
fidei,  quam  dilectioni,  aut  aliis  rebus,  causa  est,  quam  reddit 
Concilium  Tridentinum  (sess.  6.  cap.  8.),  quoniam  fides  est  ini¬ 
tium  gratuitae  justificationis.  Inde  enim  incipit  Deus  aedificium 
spirituale  in  anima  hominis,  inde  incipit  curare  morbum  peccati, 
inde  incipit  colere  agrum  cordis  ,  inde  incipit  viam  aperire  ad 
portum  salutis. 

4)  Ultimam  hanc  explicationem  irridet  Calvinus,  dicens  fidem 
non  modo  esse  salutis  initium,  sed  etiam  incrementum  et  finem, 
juxta  illud  Apos.  (Rom.  I.  7.):  «Iustitia  enim  Dei  in  eo  revelatur 
ex  fide  in  fidem.»  Sed  optime  respondit  ipse  Bellarminus  (1.  cit.): 
«Illud  igitur  Apostoli  ‘Revelatur  justitia  Dei  ex  fide  in  fidem,’ 
multis  modis  exponi  potest;  neque  cogimur  admittere  fidem  solam 
esse  principium  ,  finemque  justitiae.  Exponit  enim  S.  Augustinus 
(in  lib.  de  Spir.  et  Litt.  cap.  11.)  ex  fide  annunciantium  Evange- 
lium,  in  fidem  obedientium  Evangelio.  Exponunt  alii,  ex  fide  Pro¬ 
phetarum  in  fidem  Apostolorum  :  alii,  ex  fide  obscura  et  latente 
in  Testamento  Veteri,  in  fidem  manifestatam  et  revelatam  in  Te¬ 
stamento  Novo  :  alii,  ex  fide  rerum  praeteritarum,  in  fidem  futu¬ 
rarum.  Alii,  ex  fide  imperfecta,  in  fidem  perfectam,  et  caritate 
formatam.  Quae  postrema  expositio  confirmatur  ex  similibus  phra¬ 
sibus,  quae  significant  progressum  et  incrementum  ejusdem  rei,  ut: 
‘Ibunt  de  virtute  in  virtutem’  (Ps.  LXXXIII.) ;  ‘Et  usque  in  ge¬ 
nerationem  ,  et  generationem  veritas  ejus.’.  .  .  .  Itaque  sententia 
Apostoli  est,  in  Evangelio  revelari  justitiam  Dei,  quae  incipit  a 
fide  inchoata,  et  perducitur  ad  fidem  caritate  perfectam,  atque 
formatam. » 

1086.  IV.  Doctrina  de  sola  fide  justificante,  quatenus  per  illam 
arripimus  merita  Christi,  et  certi  reddimur  de  nostra  salute,  de¬ 
struit  virtutis  studium,  latam  aperit  desidiae  ac  levitati  januam, 
moralitatem  omnem  subvertit.  Ergo  doctrina  illa  nequit  esse  do¬ 
ctrina  Christi.  Revera  ad  quid  poenitere,  bonis  operibus  vacare, 
carnem  nostram  crucifigere  cum  omnibus  cencupiscentiis  suis;  si 
tandem  haec  nihil  proficiunt  ad  justificationem  et  salutem?  Haec 

vidit  ipse  Grotius,  qui  (in  Discussione  Apolog.  Riveti)  ,  scribit  : 
«Christiani  pectoris  est  horrescere  ea  dogmata,  quae  pietati  no¬ 
cent,  quale  illud  est  a  nonnullis  defensum:  Pecca  fortiter,  sed 
crede  fortius,  et  nihil  nocebunt  tibi  centum  homicidia  et  mille 
stupra.  Hi  sunt  genuini  fructus  illius  dogmatis,  credere  quempiam 
debere  justitiam  Christi  sibi  imputari,  quasi  ipse  eam  praestitis¬ 
set;  certo  se  esse  perseveraturum;  certe  et  absolute  salutem  sibi 
destinatam;  peccata  fidelium,  utut  magna  et  gravia  esse  possint, 
non  imputari  ipsis  propter  fidem  in  Jesum  Christum  ;  posse  eos 
cadere  in  crimen  majestatis,  in  homicidium,  adulterium,  etc.,  et 
nihilominus  eos  pro  certo  habere,  se  numquam  totaliter  ac  fina- 
liter  excidere  posse  ex  paterna  Dei  caritate  erga  se.  » 

Neque  nos  solum,  sed  ipse  Lutherus  has  pessimas  illationes  ex 
sua  doctrina  deduxit.  Ita  (de  Captiv.  Babylon,  tom.  2.  fol.  284.), 
scribit  :  «  Ita  vides,  quam  dives  sit  homo  Christianus,  etiam  vo¬ 
lens  non  potest  perdere  salutem  quantiscumque  peccatis,  nisi  nolit 
credere.  Nulla  enim  peccata  eum  possunt  damnare,  nisi  sola  in¬ 
credulitas.  Cetera  omnia,  si  redeat  vel  stet  fides  in  promissionem 
divinam  baptizato  factam  ,  in  momento  absorbentur  per  eandem 
fidem.»  Et  in  Epistola  ad  Melancthonem  (an.  1521.,  apud  Moehler, 
Symbolism  etc.,  pag.  213.):  «Si  gratias  praedicator  es,  gratiam 
non  fictam  sed  veram  praedica  ;  si  vera  gratia  est  ,  verum  non 
fictum  peccatum  ferto  ;  Deus  non  facit  salvos  ficte  peccatores. 
Esto  peccator  et  pecca  fortiter  ;  sed  fortius  fide  et  gaude  in  Chri¬ 
sto  ,  qui  victor  est  peccati  ,  mortis  et  mundi  ;  peccandum  est  , 
quamdiu  hic  sumus.  Yita  haec  non  est  habitatio  justitiae ;  sed 
expectamus,  ait  Petrus,  coelos  novos  et  terram  novam,  in  quibus 
justitia  habitat.  Sufficit,  quod  agnovimus  per  divitias  gloriae  Dei 
agnum,  qui  tollit  peccata  mundi;  ab  hoc  non  avellet  nos  pecca¬ 
tum,  etiamsi  millies,  millies  uno  die  fornicemur  aut  occidamus. 
Putas  tam  parvum  esse  pretium  et  redemptionem  pro  peccatis 
nostris  factam  in  tanto  ac  tali  agno?»  (1) 

(1)  Post  lisec  mirum  videri  potest  quod  scribit  Hodge  (op.  vol.  et  edit.  cit.  p.  171.). 
Proponit  enim  argumentum  nostrum  inquiens:  u  The  first,  most  obvious,  and  most 
persistently  urged  objection  against  the  doctrine  of  gratuitous  justifleation  through 
the  imputation  of  the  righteousness  of  Christ,  has  already  been  incidentally 
considered.  That  objection  is  that  the  doctrine  leads  to  license;  that  if  good  works 
Mazzella.  De  Gratia  Christi.  4» 

1087.  Concludamus  ergo  hanc  primam  partem  thesis  verbis 
S.  Augustini  et  S.  Petri.  Ille,  commemorata  hseresi  de  sola  fide 
necessaria  ad  justificationem,  quae  ipso  Apostolorum  tempore  vi¬ 
guit,  et  quam  Novatores  renovarunt,  (de  Fide  et  Oper.  cap.  14.), 
scribit:  «Excutiendum  est  a  cordibus  religiosis  [declaratum  fal¬ 
sum  principium],  ne  mala  securitate  salutem  suam  perdant,  si  ad 
eam  obtinendam  sufficere  fidem  putaverint,  bene  antem  vivere  et 
bonis  operibus  viam  Dei  tenere  neglexerint.  Nam  etiam  tempori¬ 
bus  Apostolorum,  non  intellectis  quibusdam  subobscuris  sententiis 
Apostoli  Pauli,  hoc  eum  quidam  arbitrati  sunt  dicere...  Quoniam 
ergo  haec  opinio  tunc  fuerat  exorta,  aliae  Apostolicae  Epist.  Petri, 
Joan.,  Jacobi,  .Judae  contra  eam  maxime  dirigunt  intentionem;  ut 
vehementer  adstruant,  fidem  sine  operibus  non  prodesse.  »  S.  Pe¬ 
trus  vero  (II.  Epist.  I.  5.  seqq.)  ait:  «Ministrate  in  fide  vestra 
virtutem,  in  virtute  autem  scientiam,  in  scientia  autem  abstinen¬ 
tiam,  in  abstinentia  autem  patientiam,  in  patientia  autem  pieta¬ 
tem,  in  pietate  autem  amorem  fraternitatis,  in  amore  autem  fra¬ 
ternitatis  caritatem.  Haec  enim  si  vobiscum  adsint  et  superent, 
non  vacuos  nec  sine  fructu  vos  constituent  in  D.  N.  J.  C.  cogni¬ 
tione.  Cui  enim  non  praesto  sunt  haec,  caecus  est,  et  manu  tentans, 
oblivionem  accipiens  purgationis  veterum  suorum  delictorum. 
Quapropter,  fratres,  magis  satagite,  ut  per  bona  opera  certam 
vestram  vocationem  et  electionem  faciatis.  » 


are  not  necessary  to  jnstification,  they  are  not  necessary  at  all,  »  etc.  Respondet 
autem:  «First,  the  objectiou  involves  a  contradiction.  To  speak  of  salvation  in 
sin  is  as  great  an  absurdity  as  to  speak  of  life  in  death.  Salvation  is  deliverance 
from  sin.  How  then  can  men  be  delivered  from  sin  in  order  that  they  may  live 
in  it.  n  Sed  contradictio ,  uti  quisque  videt ,  non  est  in  objectione  Catholica  ,  sed 
in  doctrina  Protestantica ;  eam  solum  manifestam  reddit  nostrum  argumentum. 
Unde  ipse  Georgius  Bullus  (Harm.  Apostol.,  Londini ,  1703.  p.  21.),  scribit:  «  De 
tali  animi  certitudine,  qua  quis  nulla  omnino  conditione  suspensus  credit,  peccata 
sibi  remissa  esse,  plerosque  omnes  reformatarum  Ecclesiarum  theologos,  qui  de 
fide,  tamquam  formali  actu  fidei  justificantis,  loquuntur,  intelligendos  esse,  nimis 
[proh  dolor !]  manifestum  est.  Fuit  haec  doctrina  jam  a  multis  annis  opprobrium, 
ac  dedecus  reformatae  Ecclesiae;  neque  est  alia  ulla,  quam  vel  magis  rideant,  vel 
severiori  stylo  exagitent  Pontificii  [id  est  Catholici].  Neque  id  immerito;  est  enim 
error  non  levis,  error  putidissimus.  » 

1088.  Proh.  2da  pars.  I.  Scriptura  constanter  praedicat,  fidem 
necessariam  ad  salutem  esse  assensum  in  veritates  divinitus  re¬ 
velatas;  et  non  fiduciam,  qua  quis  firmiter  tenet  peccata  sibi  esse 
remissa.  Etenim  — 

1)  Legitur  (Mare.  XVI.  15.  seqq.):  «Euntes  in  mundum  univer¬ 
sum,  praedicate  Evangelium  omni  creaturae.  Qui  crediderit,  et  ba- 
ptizatus  fuerit,  salvus  erit:  qui  vero  non  crediderit,  condemna¬ 
bitur.  »  Et  (Matt.  XXVIII.  19.  seqq.) :  «  Euntes  ergo  docete  omnes 
gentes  ,  baptizantes  eos  in  nomine  Patris  ,  et  Filii  ,  et  Spiritus 
Sancti;  docentes  eos  servare  omnia  quaecumque  mandavi  vobis: 
et  ecce  ego  vobiscum  sum  omnibus  diebus,  usque  ad  consumma¬ 
tionem  saeculi.  » 

Unde  :  fides,  de  qua  hic  est  sermo,  est  fides  necessaria  ad  sa¬ 
lutem;  siquidem  qui  crediderit ,  salvus  erit;  qui  non  crediderit , 
condemnabitur.  Atqui  hujus  fidei  objectum,  non  sunt  solum  ge¬ 
nerales  promissiones  salutis  in  Christo  ,  nec  ullo  modo  remissio 
peccati  unicuique  determinate  facta  ;  sed  omnia  quae  Deus  reve¬ 
lavit,  et  ab  Ecclesia  tamquam  divinitus  revelata  credenda  pro¬ 
ponuntur.  Ergo.  Proh.  min. — a)  Hujusmodi  fidei  objectum  est  quod 
continetur  in  Evangelio  ab  Apostolis  praedicando  ;  nam  dicitur  : 
«Praedicate  Evangelium....  qui  crediderit ,»  nempe  Evangelio 
a  vobis  praedicato,  salvus  erit. —  b)  Hujus  fidei  objectum  est  il¬ 
lud,  ad  quod  rite  proponendum  Christus  Dominus  promisit  se  fu¬ 
turum  cum  Apostolis  usque  ad  consummationem  saeculi.  Atqui 
Evangelium  ab  Apostolis  praedicatum,  et  pro  quo  rite  praedicando 
specialem  assistentiam  habent ,  non  continet  solas  promissiones 
salutis,  etc. 

2)  Apostolus  (Heb.  X.  XI.),  loquitur  certe  de  fide  necessaria  ad 
salutem  ;  cum  enim  in  cap.  superiore  dixisset :  «  Justus  ex  fide 
vivit :  quod  si  subtraxerit  se,  non  placebit  animae  meae.  Nos  au¬ 
tem  non  sumus  subtractionis  filii  in  perditionem,  sed  fidei  in  ac¬ 
quisitionem  animae:  »  continuo  subjungit,  nullo  interposito  verbo, 
«est  autem  fides  sperandarum  substantia  rerum.»  At  quodnam 
ejus  fidei  objectum  assignat  Apostolus?  Facile  cognoscitur  ex  il¬ 
lis:  «Fide  intelligimus  aptata  esse  saecula  verbo  Dei.»  Et  ex 
illis:  «Accedentem  ad  Deum  oportet  credere,  quia  est,»  etc. 

Denique  ex  toto  illo  capite,  ubi  fidei  tribuuntur  plurima;  et  spe¬ 
cialis  misericordiae  nulla  fit  mentio. 

'>)  ^nnumera  ProPe  sunt  hujusmodi  loca  :  pauca  addamus.  Apo¬ 
stolus  (Rom.  X.  9.),  ait :  «  Si  confitearis  in  ore  tuo  Dominum  Je- 
sum  ,  et  in  corde  tuo  credideris  ,  quod  Deus  suscitavit  illum  a 
mortuis,  salvus  eris.  »  Hic  etiam  constat  agi  de  fide  justificante, 
ut  ostendit  illa  particula  «  si  credideris,  salvus  eris.  »  Sed  quid 
oportet  credere  ut  sis  salvus;  an  remissa  tibi  esse  peccata  ;  hoc 
non  dicit  Apost.  Quid  ergo:  «Jesum  esse  a  mortuis  resuscita- 
tum. »  — Similiter  (Jo.  XX.  31.)  :  «Haec  autem  scripta  sunt,  ut 
credatis  quia  Jesus  est  Christus  Filius  Dei  ,  et  ut  credentes  vi¬ 
tam  habeatis  in  nomine  ejus.  »  Certe  haec  fides  de  qua  loquitur 
Evangelista,  justificans  est,  quia  adfert  vitam,  et  est  illa  de  qua 
Paulus  (Roman.  I.  17.)  ait  :  «  Justus  ex  fide  vivit.  »  Quis  vero 
fidei  actus;  non  Calvinisticus  ,  sed  Evangelicus  :  «Credere  Chri¬ 
stum  esse  Filium  Dei.  »  —  Pariter  (Act.  VIII.  37.)  ,  eunucho  ba¬ 
ptisma  petenti  respondit  Philippus  :  «  Si  credis  ex  toto  corde  , 
licet  ;  »  et  respondens  (eunuchus),  ait  :  «  Credo,  Filium  Dei  esse 
Jesum  Christum.  »  Jamvero  in  his  omnibus  ne  verbum  quidem 
occurrit  de  Novatorum  fiducia. 

1089.  II.  «Imo,»  inquit  Becanus  (de  Grat.  Habit.  c.  1.  q.  7.  n.  6. 
seq.)  ,  «quod  mirum  est,  ea  ipsa  testimonia,  quibus  adversarii 
contra  nos  contendunt,  solam  fidem  sufficere  ad  justificationem, 
nihil  minus  quam  actum  illum  Calvinisticum  praeseferunt,  ut  Matth. 
(IX.  2.)  :  ‘Videns  Jesus  fidem  illorum,  dixit  paralytico :  Confide 
fili,  remittuntur  tibi  peccata  tua.’  Et  infra  (vers.  22.):  ‘Confide 
filia,  fides  tua  te  salvam  fecit.’  Et  (Luc.  VII.  19.)  :  ‘  Vide  quia 
fides  tua  te  salvum  fecit.’  Et  Luc.  (XVII.  42.):  ‘Respice,  fides  tua 
te  salvum  fecit.’  Haec  et  id  genus  alia,  quae  importune  objiciunt 
nobis  adversarii  pro  sola  fide  justificante  ,  nullo  modo  intelligi 
possunt  de  illo  actu  quo  quis  credit  remissa  sibi  esse  peccata  per 
Christi  mortem  ac  passionem,  sed  de  illo,  quo  qui  a  Christo  sa¬ 
nati  sunt  credebant  eum  habere  vim  sanandi,  et  se  posse  ab  eo 
juvari,  ut  ex  ipso  contextu  patet....  Celebre  apud  illos  est  illud 
Apost.  (Rom.  IV.  3.):  ‘Credit  Abraham  Deo,  et  reputatum  est  illi 
ad  justitiam.’  Sed  hoc  ipso  textu  confunditur.  Nam  fides  Abrahae, 
quae  ad  justitiam  illi  reputata  est ,  non  consistebat  in  eo  quod 

certo  crederet  remissa  sibi  esse  peccata  (hoc  enim  nusquam  as¬ 
serit  Scriptura)  sed  in  eo,  quod  crederet  se  futurum  patrem  mul¬ 
tarum  gentium  ex  filio,  quem  sibi  centenario  uxor  nonagenaria, 
et  sterilis,  praeter  solitum  naturae  cursum  paritura  esset.  Id  au¬ 
tem  credere,  nihil  aliud  erat,  quam  credere,  Deum,  qui  promi¬ 
serat,  omnipotentem  et  fidelissimum  esse.  Hoc  expresse  explicat 
Apost.  (in  eod.  Y.  18.):  4  Qui  contra  spem  in  spem  credidit  ,  ut 
fieret  pater  multarum  gentium,  secundum  quod  dictum  est  ei;  sic 

erit  semen  tuum,  sicut  stellae  coeli,  et  arena  maris.  Et  non  infir¬ 
matus  est  fide:  nec  consideravit  corpus  suum  emortuum,  cum  fere 
centum  esset  annorum  ,  et  emortuam  vulvam  Sarae  :  sed  confor¬ 
tatus  est  fide  plenissime  sciens,  quia  quaecumque  promisit  Deus 
potens  est  et  facere.’  Nescio,  an  aliquid  clarius  adduci  possit  ad 
refellendum  Calvinistarum  errorem  de  actu  fidei  justificantis.» 

1090.  III.  Nequit  esse  objectum  fidei  justificantis  id  quod  nullo 
modo  esse  potest  objectum  fide  divina  certo  credendum.  Atqui 
remissio  peccatorum  unicuique  facta  nequit  esse  objectum  fidei 
divinae.  Nam  nihil  fide  divina  credi  potest,  nisi  divinitus  revela¬ 
tum  sit;  atqui,  excepto  speciali  privilegio,  uti  fuit  in  Magdalena, 
in  Bono  Latrone,  etc.,  non  est  divinitus  revelatum  uniuscujusque 
peccata  esse  remissa. 

Revera  Novatores  ,  ut  probent  id  esse  revelatum  ,  ad  duo  re¬ 
currunt  :  1)  dicunt  id  desumi  ex  articulo  Symboli  Apostolorum: 
«Credo  remissionem  peccatorum.»  —  Sed  jam  respondit  Becanus 
(1.  c.  n.  8.):  «Sensus  illius  articuli  non  est:  ‘Credo  mihi  remissa 
esse  peccata:’  sed  credo  et  confiteor  in  Ecclesia  Catholica  esse  donum 
remissionis  peccatorum,  quod  per  baptismum  et  alia  Sacramenta 
percipitur.  Unde  quod  in  Symbolo  Apostolico  dicitur  :  ‘Credo  re¬ 
missionem  peccatorum:’  in  Constantinop.  explicatur:  ‘Confiteor 
unum  Baptisma  in  remissionem  peccatorum.’  Et  Catechumeni,  qui 
ante  Baptismum  recitant  et  credunt  totum  fidei  Symbolum,  non 
jam  habent  ,  sed  adhuc  expectant  remissionem  per  Baptismum 
obtinendam.  » 

2)  Recurrunt  ad  ea  Scripturae  loca,  in  quibus  continentur  ge¬ 
nerales  promissiones  salutis  per  Christum;  citant,  ex.  gr.,  illud 
(Act.  XIII.  39.) :  « In  hoc  omnis  qui  credit  justificatur  ;  »  illud 
(Rom.  III.  22.):  «Justitia  Dei  per  fidem  Jesu  Christi  in  omnes  et 

super  omnes  qui  credunt  in  eum,  »  etc.  —  Sed  promissiones  hae 
generales  non  sunt  absolutae,  sed  conditionatae:  unde  dicitur  (Deut. 
IV.  29.):  «Invenies  eum,  si  tamen  toto  corde  qucesieris.»  Con¬ 
ditiones  autem  sunt  illae  omnes  dispositiones,  quas  in  prima  parte 
thesis  ostendimus  esse  necessarias  ad  justificationem.  Nisi  ergo 
revelatum  sit  me  determinate  posuisse,  et  quidem  debito  modo, 
conditiones  illas  ;  nequit  dici  revelatam  esse  remissionem  meo¬ 
rum  peccatorum. 

Ceterum  ipsi  Novatores,  qui  solam  certam  fiduciam  ad  justifi¬ 
cationem  requirunt,  una  ex  illis  contradictionibus,  haud  infrequen¬ 
tibus  in  eorum  systemate,  aperte  fatentur  incertitudinem  remis¬ 
sionis  suorum  peccatorum.  Calvinus  (Inst.  1.  3.  c.  2.  §  10.),  sic 
habet:  «Tot  vanitatis  recessus  habet,  tot  mendacii  latebris  sca¬ 
tet  cor  humanum  :  tam  fraudulenta  hypocrisi  objectum  est ,  ut 
seipsum  saepe  fallat.  »  Hic  fatetur  Calvinus  saepe  hominem  falli 
ac  decipi  cum  putat  se  habere  veram  fidem,  quam  tamen  non  ha¬ 
bet.  Et  clarius  (§  11.)  :  «Et  si  in  fidem  non  illuminantur  nisi  qui 
praeordinati  sunt  ad  salutem,  experientia  tamen  ostendit  reprobos 
interdum  simili  fere  sensu  atque  electos  affici,  ut  ne  suo  quidem 
judicio  quicquam  ab  electis  differant.  »  Si  ita  est,  quomodo  potest 
Calvin,  certo  credere,  se  habere  veram  fidem  ?  Quid  si  seipsum 
fallat  ?  Quid  si  inter  reprobos  sit ,  et  non  vero  sensu  fidei ,  sed 
simili  afficiatur  ?  quid  si  suo  judicio,  cum  reprobus  sit,  putet  se 
ab  electis  non  differre?  Yides,  opinor,  ut  omnia  incerta  sunt  et¬ 
iam  in  sententia  Calvini.  Quomodo  ergo  certo  tibi  persuadeas, 
remissa  tibi  esse  peccata  per  fidem  in  Christum? — Cf.  etiam  quae 
ex  Luthero  affert  Moehler  ( Symbolism ,  ed.  cit.  p.  216.  not.). 

1091.  Ex  his  itaque  inferimus — 1)  frustra  Novatores  multipli¬ 
care  textus,  quibus  fides  dicitur  necessaria  ad  justificationem;  id 
enim  non  negamus,  sed  negamus  eam  solam  sufficere,  aut  esse, 
quam  ipsi  dicunt,  fiduciam — 2)  frustra  multiplicare  textus,  qui¬ 
bus  dicitur  necessaria  fides  in  Christum;  haec  enim  non  importat 
id,  quod  Novatores  contendunt,  sed  quod  Christus  est  Deus,  quod 
resurrexit ,  quod  pro  nobis  satisfecit  ,  quod  est  causa  meritoria 
nostrae  salutis,  etc. —  3)  Frustra  etiam  afferrent  textus,  quibus 
fiducia  dicitur  necessaria;  ea  enim  non  confunditur  cum  fide,  sed 
in  fide  fundatur;  nec  est  certa  persuasio  de  propria  justificatione, 

ut  ipsi  contendunt. — 4)  Denique  colligitur  omni  fundamento  carere 

assertionem  Jac.  Thomae  0’Brien,  Episcopi  Protestantici  Ossorien- 
sis  in  Hibernia,  qui  (An  Attempt  to  Explain,  etc.,  1863.  p.  265.) 
affirmat  vocabulum  numq  nunquam  in  N.  T.  (uno  forsan  loco  ex¬ 
cepto,  II.  Thess.  II.  13.)  significare  fidem  simpliciter  qua  quis  cre¬ 
dit  («belief  simply  »).  Advertit  enim  Murray  (de  Gratia,  disp.  10. 
num.  18.):  a )  «Adversantur  diserte  auctores  Protestantici,  quos 
prae  manibus  habemus,  qui  lexica  N.  Testamenti  scripserunt, 
Sclileusner,  Robinson,  Parkurst  (edit.  Rose). — b)  Circiter  octogies 
in  Evangeliis  Matthaei,  Marci,  et  Lucae  et  in  epistola  ad  Romanos 
invenitur  vocabulum  illud;  in  Evangelio  Joannis  non  occurrit,  sed 
7riarsvu  saepius  exstat.  Omnes  et  singulos  istos  octoginta  textus 
diligenter  inspeximus:  et  ex  his  non  sunt  ultra  sex  in  quibus  si¬ 
gnificat  fiduciam  ,  et  id  in  his  sex  nequaquam  clare  et  certo. — 
c)  In  nullo  loco  totius  N.  T.  significat  fiduciam  proprice  justi¬ 
ficationis.» —  Cf.  pro  tota  controversia,  Bellarminum  (de  Justif. 
1.  1.;  et  1.  2.  c.  9.  seqq.)  :  nulla  est  objectio  ,  vel  a  recentissimis 
scriptoribus  proposita,  cui  ipse  ante  non  satisfecerit. 

ARTICULUS  UNDECIMUS 
Qusenam  sint  Proprietates  Justificationis. 

§  I- 

Exponitur  Status  Quaestionis. 

1092.  Tres  sunt  justificationis  proprietates,  quae  hic  in  controver¬ 
siam  veniunt  :  1)  ejus  incertitudo — 2)  inaequalitas — 3)  amissibili- 
tas.  Paucis  eas  statuere  possumus  ac  vindicare;  siquidem  ex  hac¬ 
tenus  disputatis  facile  inferuntur:  praestat  tamen  in  antecessum, 
quaestionis  statum  explanare. 

1093.  Quoad  lam  proprietatem,  est  sententia  Novatorum,  nos 
non  modo  posse,  sed  debere  certo  credere  nostrorum  remissionem 
(non  imputationem)  peccatorum,  ut  justificemur.  Ita  legitur  (Apol. 
4.  §  40.):  «Non  diligimus,  nisi  certe  statuant  corda,  quod  donata 
sit  nobis  remissio  peccatorum.»  Et  (12.  de  Poenit.  §20.):  «Hanc 

certitudinem  fidei  nos  docemus  requiri  in  evangelio.  »  Of.  dicta 
(n.  1079.).  Sane  in  systemate  Novatorum,  in  hominis  justificatione 
Deus  solus  activus  est,  homo  autem,  cujus  liberum  arbitrium  per 
peccatum  originale  extinctum  fuit,  mere  passive  se  habet.  Deus 
vero  in  ipsorum  systemate  excitat  in  homine  ,  quem  justificare 
intendit,  fidem  in  promissam  propter  merita  Christi  remissionem 
peccatorum,  et  ex  hoc  inferunt,  hominem,  qui  hanc  misericordiae 
divinae  operationem  in  se  experitur,  omnino  certum  esse  posse  et 
debere,  quod  a  Deo  justificatus  sit. — Cf.  Moehler  ( Symbolism ,  ed. 
cit.  p.  233.  seqq.). 

1094.  Contra  hos  errores  ,  Cone.  Tridentinum  docet  (sess.  6. 
cap.  9.)  :  «  Sicut  nemo  pius  de  Dei  misericordia,  de  Christi  me¬ 
rito  ,  deque  Sacramentorum  virtute  et  efficacia  dubitare  debet ; 
sic  quilibet,  dum  seipsum,  suamque  infirmitatem  et  indispositio- 
nem  respicit,  de  sua  gratia  formidare  et  timere  potest;  cum  nul¬ 
lus  scire  valeat,  certitudine  fidei,  cui  non  potest  subesse  falsum, 
se  gratiam  Dei  esse  consecutum.»  Et  (can.  13.):  «Si  quis  dixerit, 
omni  homini  ad  remissionem  peccatorum  assequendam  necessarium 
esse,  ut  credat  certo  et  absque  ulla  haesitatione  propriae  infirmi¬ 
tatis  et  indispositionis,  peccata  sibi  esse  remissa;  anathema  sit.» 
Et  (can.  14.)  :  «  Si  quis  dixerit  ,  hominem  a  peccatis  absolvi  ac 
justificari,  ex  eo  quod  se  absolvi  ac  justificari  certo  credat;  aut 
neminem  vere  esse  justificatum,  nisi  qui  credat  se  esse  justifica- 
tum;  et  hac  sola  fide  absolutionem  et  justificationem  perfici;  ana¬ 
thema  sit.  » 

1095.  Itaque  ex  citatis  decretis  constat  hominem  non  posse  scire 
certitudine  fidei  se  esse  in  statu  justitiae.  Id  tamen  intelligendum 
est  seclusa  speciali  Dei  revelatione .  «Revelat  enim  Deus,»  in¬ 
quit  D.  Thomas  (1.  2.  q.  112.  a.  5.),  «hoc  aliquando  aliquibus  ex 
speciali  privilegio  ;  ut  securitatis  gaudium  etiam  in  hac  vita  in 
eis  incipiat,  et  confidentius,  et  fortius  magnifica  opera  prosequan¬ 
tur,  et  mala  praesentis  vitae  sustineant  ;  sicut  Paulo  dictum  est 
II.  ad  Cor.  XII.:  ‘Sufficit  tibi  gratia  mea’.»  Quod  Beatae  Virgini 
factum  credendum  est,  Lucae  I.  Angelo  eam  gratia  plenam  salu¬ 
tante.  Itemque  paralytico,  et  mulieri  peccatrici,  quando  (Matth. 
IX.  et  Lucae  VII.)  ipsemet  Christus  eis  dixit,  quod  peccata  eorum 
remittebantur. 

1096.  At  vero  hac  fidei  certitudine  exclusa,  possumus  ne  aliquo 
modo  cognoscere  non  esse  in  statu  gratiae  ? — 1)  Ambrosius  Catha- 
rinus  docere  videtur  id  certo  cognosci  posse  illatione,  cujus  una 
praemissa  de  fide  est,  alia  naturali  lumine  certa.  Putat  enim  nos 
ita  ratiocinari  :  certum  de  fide  est,  Deum  remittere  peccata,  et 
dare  gratiam  poenitentibus  et  diligentibus  :  sed  lumine  naturali 
cognosco,  me  veram  poenitentiam  habere,  et  Deum  diligere;  ergo 
certus  sum,  saltem  mediate,  divina  fide,  me  esse  dispositum  ad 
gratiam. —  At  haec  sententia  erronea  judicatur.  Nam  —  a)  juxta 
Concil.  Trid.  certitudo  de  adepta  justificatione  nequit  talis  esse, 
cui  non  possit  subesse  falsum  ;  et  quisque  debet  formidare  et  ti¬ 
mere  de  sua  gratia  :  haec  falsa  essent  in  sententia  Catharini. — 
b)  Innocentius  III.  (cap.  Accepimus,  1.  5.  Decr.  Tit.  34.  de  Purg. 
Canon.),  damnat  Archiepiscopum  Bisuntinum,  quod  jurare  vellet, 
se  esse  immunem  a  criminibus,  de  quibus  fuerat  diffamatus,  tan- 
quam  sibi  per  poenitentiam  dimissis  ;  respondetque  ,  quod  «  hoc 
jurare  non  parvae  temeritatis  existeret  ,  cum  Beat.  Job,  dicat: 
‘Etiamsi  simplex  fuero,  hoc  ipsum  ignorat  anima  mea’.» — Vide 
Bellarminum  (de  Justif.  1.  3.  c.  3.). 

2)  Alii  vero  tenent  posse,  imo  etiam  solere  praesertim  homines 
perfectos  ad  eam  securitatem  venire,  ut  nullam  habeant  de  sua 
justificatione  formidinem  ,  plane  ad  eum  modum  ,  quo  credimus 
sine  ulla  haesitatione  et  formidine  deceptionis  ,  Caesarem  impe¬ 
rasse  in  Italia,  Alexandrum  in  Graecia,  etc. — Sed  haec  etiam  sen¬ 
tentia  communiter  rejicitur.  «Tum  quia,»  inquit  Bellarminus  (l.c. 
cap.  11.),  «Cone.  Trid.  (sess.  6.  cap.  9.)  docet,  neminem  esse,  qui 
dum  considerat  suam  infirmitatem  et  indispositionem,  non  possit 
de  sua  gratia  formidare  ,  ac  timere.  Tum  etiam  quia  exempla 
Sanctorum,  Jobi,  Davidis,  Pauli,  Hilarionis,  et  aliorum  perfectis¬ 
simorum  hominum  ,  supra  citata  ,  contrarium  persuadent.  Tum 
denique  quoniam  de  Caesare,  Alexandro,  etc....  ideo  non  dubita¬ 
mus  quoniam  habemus  plurimos  oculatos  testes  ,  nec  unquam  in 
ejusmodi  rebus  accidit  deceptio,  vel  multis  saeculis  res  celebrata 
est,  et  nemo  unquam  contradixit,  et  ejusmodi  res  sunt,  quae  sub 
aspectum  cadunt,  et  facili  negotio  cognosci  possunt.  Saepe  etiam 
nihil  ad  nos  pertinent,  et  ideo  malumus  simpliciter  credere,  quam 
anxie  quaerere,  utrum  sic,  an  aliter  se  habeant.  At  negotium  ju- 

stificationis,  et  salutis  aeternae  ad  nos  maxime  pertinet,  neque  ullos 
habemus  de  ea  re  testes  oculatos,  et  scimus  non  paucos  vehemen¬ 
ter  esse  deceptos,  et  res  est  altissima  atque  abdita  valde.  » 

3)  Sententia  ergo  communis  et  tenenda  ea  est ,  quam  tradit 
D.  Thomas  (1.  2.  q.  112.  art.  5.),  dicens  :  «Tertio  modo  cognosci¬ 
tur  aliquid  conjecturaliter  per  aliqua  signa:  et  hoc  modo  aliquis 
cognoscere  potest,  se  habere  gratiam;  inquantum  scilicet  perci¬ 
pit,  se  delectari  in  Deo,  et  contemnere  res  mundanas,  et  inquan¬ 
tum  homo  non  est  conscius  sibi  alicujus  peccati  mortalis.  Secun¬ 
dum  quem  modum  potest  intelligi,  quod  habetur  Apoc.  II.:  ‘Vin¬ 
centi  dabo  manna  absconditum,  quod  nemo  novit,  nisi  qui  accipit.’ 
Quia  scilicet  ille  qui  accipit,  per  quamdam  experientiam  dulce¬ 
dinis  novit,  quam  non  experitur  ille,  qui  non  accipit.» 

1097.  «  Haec  sententia,»  uti  recte  observat  Bellarminus  (1.  ult. 
cit.),  «  non  tollit  quidem  omnem  formidinem,  tamen  tollit  omnem 
anxietatem  et  haesitationem,  et  ipsam  etiam  dubitationem,  si  du¬ 
bius  dicatur,  qui  non  audet  alteri  parti  assentiri...  Porro  solidam 
consolationem  et  pacem,  ac  tranquillitatem,  et  laetitiam  interio¬ 
rem  longe  melius  gignit  in  Catholicis  bona  conscientia,  contritio, 
caritas,  studium  bonorum  operum,  frequens  Eucharistiae  perceptio, 
visitatio  Spiritus  Sancti,  quae  est  manna  absconditum,  quod  nemo 
scit,  nisi  qui  accipit,  quam  inanis  illa  fiducia,  et  vere  temeraria 
praesumptio  in  Lutheranis.  Nam  de  bona  conscientia  scribit  Apo¬ 
stolus  (II.  Cor.  I.):  ‘Gloria  nostra  haec  est,  testimonium  conscien¬ 
tiae  nostrae.’  Et  S.  Joan.  in  ep.  I.  3.  :  ‘Si  cor  nostrum  non  repre¬ 
henderit  nos,  fiduciam  habemus  apud  Deum.’  De  vera  contritione 
scribit  Salomon  (Prov.  XIV.)  :  ‘  Cor  quod  vovit  amaritudinem 
animae  suae,  in  gaudio  ejus  non  miscebitur  extraneus.’  Vere  enim 
incredibilis  laetitia  oritur  ex  eo,  quod  quis  videat  se  amarissime 
peccata  sua  deflere.  Porro  caritas  nihil  prius  gignit  quam  gau¬ 
dium  et  pacem.  Inde  enim  dicitur  Gal.  V.  :  ‘Fructus  Spiritus  est 
caritas,  gaudium,  pax,’  »  etc.  3 — Cf.  hunc  locum  Bellarmini. 

1098.  Quoad  2dam,  relicto  errore  Jovin.  (cf.  De  Deo  Creante , 
n.  1187.) ,  sciendum  est  ,  Novatores  asseruisse  justitiam  esse  in 
omnibus  aequalem.  Juxta  ipsos  enim,  justitia  formalis,  qua  justi¬ 
ficamur,  est  ipsa  justitia  Christi  per  fidem  apprehensa,  nobisque 
extrinsece  imputata.  Cum  igitur  haec  justitia  Christi  sit  prorsus 

immutabilis,  incrementi  incapax;  fit,  ut  eadem  in  omnibus  prorsus 
aequali  ratione  seu  mensura  inveniatur.  Praeterea  cum  doceant, 
nullas  dispositiones  ad  eam  apprehendendam  requiri  praeter  fidem; 
consequitur,  bona  opera,  quae  inter  dispositiones  a  nobis  recen¬ 
sentur  ,  nullam  vim  in  justificationem  exercere  ,  neque  ut  illam 
jam  adeptam  conservemus  aut  augeamus.  His  principiis  innixus 
Lutlierus  dixit,  homines  nec  in  accepta  gratia  crescere,  nec  unum 
altero  sanctiorem  esse  posse;  et  (Serm.  de  Nativ.  B.  Mariae  V.), 
blasphemavit  dicens:  «Omnes  Christiani  aeque  magni  sumus,  sicut 
Mater  Dei,  et  aeque  sancti,  sicut  ipsa.»  Et  Calvinus,  cujus  error 
refertur  in  theologia  Calvinistica  Windelini  inquit  :  «Squalitas 
justificationis  est,  qua  Christi  justitia  per  fidem  apprehensa  omni¬ 
bus  a  Deo  aequaliter  imputatur,  etiamsi  aliorum  fides  robustior, 
aliorum  imbecillior  est.» 

1099.  Ex  contrariis  principiis  contrariam  doctrinam  docuit  Ec¬ 
clesia  in  Cone.  Trid.,  quod  (sess.  6.  cap.  10.);  habet:  «Sic  ergo 
justificati  et  amici  Dei,  ac  domestici  facti,  euntes  de  virtute  in 
virtutem  renovantur,  ut  Apostolus  inquit,  de  die  in  diem:  hoc  est 
mortificando  membra  carnis  suae,  et  exhibendo  ea  arma  justitiae 
in  sanctificationem,  per  observationem  mandatorum  Dei  et  Eccle¬ 
siae,  in  ipsa  justitia  per  Christi  gratiam  accepta,  cooperante  fide 
bonis  operibus,  crescunt  atque  magis  justificantur,  sicut  scriptum 
est :  Qui  justus  est,  justificetur  adhuc.  Et  iterum  :  Ne  verearis 
usque  ad  mortem  justificari.  Et  rursus  :  Videtis  quoniam  ex  ope¬ 
ribus  justificatur  homo,  et  non  ex  fide  tantum.  Hoc  vero  justi¬ 
tiae  incrementum  petit  sancta  Ecclesia,  cum  orat:  Da  nobis,  Do¬ 
mine,  fidei,  spei  et  caritatis  augmentum.  »  Et  (can.  24.):  «Si  quis 
dixerit,  justitiam  acceptam  non  conservari,  atque  etiam  augeri 
coram  Deo  per  bona  opera  ;  sed  opera  ipsa  fructus  solummodo  et 
signa  esse  justificationis  adeptae,  non  autem  ipsius  augendae  cau¬ 
sam;  anathema  sit.» 

1100.  Juxta  doctrinam  Catholicam  igitur  tenendum  est  tum  ju¬ 
stitiam  augeri  posse  ,  tum  consequenter  eam  non  esse  aequalem, 
sive  in  diversis  hominibus  sive  in  eodem  homine  pro  diverso  tem¬ 
pore.  Hic  tamen  non  quaerimus  de  modo  et  de  mediis ,  quibus  ju¬ 
stitia  augetur;  siquidem  has  quaestiones  expendimus  in  tractatu 

De  Virtutibus  Infusis.  Unum  tantum  modo  declarari  indiget, 

« 

nempe  undenam  repetenda  sit  inaequalitas  nostrae  justitiae. 

1101.  Responsionem  habemus  in  Concil.  Trident.  (sess.  6.  cap.7.), 
dicente  :  «  Vere  justi  nojninamur  et  sumus,  justitiam  in  nobis  re¬ 
cipientes  unusquisque  suam  secundum  mensuram,  quam  Spiritus 
Sanctus  partitur  singulis  prout  vult,  et  secundum  propriam  ejus- 
que  dispositionem  et  cooperationem.»  Quam  doctrinam  tradiderat 
D.  Thomas  (1.  2.  q.  112.  n.  4.),  ubi  ait  :  «  Ex  parte  subjecti  gratia 
potest  suscipere  magis  et  minus...  Cujus  diversitatis  ratio  quidem 
est  aliqua  ex  parte  praeparantis  se  ad  gratiam ,  qui  enim  magis 
se  ad  gratiam  praeparat,  pleniorem  gratiam  accipit.  Sed  ex  hac 
parte  non  potest  accipi  prima  ratio  hujus  diversitatis,  quia  prae¬ 
paratio  ad  gratiam  non  est  hominis,  nisi  inquantum  liberum  ar¬ 
bitrium  ejus  praeparatur  a  Deo.  Unde  prima  causa  hujus  diversi¬ 
tatis  accipienda  est  ex  parte  ipsius  Dei,  qui  diversimode  suae  gra¬ 
tiae  dona  dispensat.  » 

1102.  Quoad  3liam  proprietatem,  antiquus  fuit  error,  gratiam 
semel  comparatam  amitti  non  posse,  ac  proinde  eos,  qui  post¬ 
quam  justificati  apparent ,  mortaliter  peccant ,  nunquam  fuisse 
vere  justificatos.  Primus  hujus  erroris  auctor  Jovinianus  fuisse 
creditur.  Nam  teste  Hieronymo  lib.  1.  contra  ipsum  in  principio, 
dixit  hominem  semel  justificatum  per  Christi  lavacrum,  a  dae¬ 
mone  non  posse  subverti.  Ad  hunc  errorem  accesserunt  Mani¬ 
chaei,  Beguardi  et  Beguini,  Molinos,  etc.,  quos  refert  Suarez  (de 
Gratia,  1.  11.  c.  1.  nn.  1.  2.). 

1103.  Sed  his  omissis,  Calvinus  docet  (Inst.  1.  3.  c.  2.  §  11.), 
fidem  et  justitiam  propriam  esse  electorum,  et  semel  vere  acce¬ 
ptam,  non  posse  ulla  ratione  amitti,  et  qui  eam  videntur  amit¬ 
tere,  numquam  vere  habuisse.  «  Solos  »,  inquit,  «  electos  semine 
incorruptibili  Deus  in  perpetuum  regenerat,  ut  numquam  dispe- 
reat  semen  vitae  in  eorum  cordibus  insitum.  »  Et  deinde  affirmat, 
plurimos  decipi,  qui  fidem  se  habere  putant,  cum  nihil  habeant, 
nisi  fidei  umbram  et  simulacrum. 

1104.  Lutherus  etiam  statuit  summa  flagitia  nullo  modo  offi¬ 
cere  sanctitati,  cum  non  possint  officere  sanctitati  et  justitiae 
Christi,  per  quam  unice  justificamur  (n.  892.).  Yerum  Lutherani 
parum  sibi  constiterunt  cum  ex  una  parte  statuerent ,  fidem  ju- 

stificantem  independentem  esse  a  dispositionibus  impii,  ac  pro¬ 
inde  a  solo  Deo  sine  humana  cooperatione  produci  seu  in  homi¬ 
nem  immitti;  ex  altera  vero  docerent,  fidem  amitti  posse  per 
infidelitatem,  qua  amissa,  ipsa  amittitur  justificatio.  Igitur  ju¬ 
xta  Lutherum,  per  solum  peccatum  infidelitatis  justitia  amitti 
potest;  ac  proinde  Lutherani  veluti  dimidiato  immunitatis  pri¬ 
vilegio  fruuntur. 

1105.  Contra  hunc  duplicem  Calvini  et  Lutheri  errorem  lati 
fuere  canones  23.  27.  (sess.  6.)  Concilii  Tridentini.  Primus  sic 
sonat:  «  Si  quis  hominem  semel  justificatum  dixerit  amplius  pec¬ 
care  non  posse,  neque  gratiam  amittere,  atque  ideo  cum  qui  la- 
bitur  et  peccat,  nunquam  vere  fuisse  justificatum;...  anathema 
sit.  »  Alter:  «  Si  quis  dixerit  nullum  esse  mortale  peccatum,  nisi 
infidelitatis,  aut  nullo  alio  ,  quantumvis  gravi  et  enormi,  prae¬ 
terquam  infidelitatis  peccato  ,  semel  acceptam  gratiam  amitti; 
anathema  sit.  » 

1106.  His  itaque  praestitutis — 

§  II. 

Solvitur  Proposita  Quaestio. 

Prop.  XXXIX.  —  1.  Nemo,  absque  speciali  revelatione ,  certus 
esse  potest,  certitudine  fidei,  se  esse  justificatum;  nec  proinde 
tenetur  id  fide  divina  credere. — 2.  Accepta  vero  justitia  non 
est  in  omnibus  aequalis;  sed  sive  in  diversis  hominibus,  sive  in 
uno  eodemque  homine,  pro  diversis  temporibus ,  inaequalis  di¬ 
cenda  est. — 3.  Semel  denique  justificatus ,  non  modo  per  infi¬ 
delitatem,  sed  per  quodlibet  peccatum  lethale,  e  statu  justitiae 
excidere  potest,  adeptamque  justitiam  amittere. 

1107.  Prob.  l,na  pars.  I.  Ex  Scriptura.  Nam — 1)  legitur  (Eccl. 
IX.  1.  2.):  «  Sunt  justi,  atque  sapientes,  et  opera  eorum  in  manu 
Dei;  et  tamen  nescit  homo  utrum  odio  vel  amore  dignus  sit,  sed 
omnia  in  futurum  servantur  incerta.  »  S.  Hieronymus  ita  expo¬ 
nit  hunc  locum:  «  Sensus  »,  inquit,  «  est,  inveni  justorum  quidem 
opera  in  manu  Dei  esse,  et  tamen  utrum  amentur  a  Deo,  an  non, 

nunc  eos  scire  non  posse,  et  ambiguos  fluctuare,  utrum  ad  pro¬ 
bationem  sustineant,  quae  sustinent,  an  ad  supplicium.  In  futuro 
igitur  scient  et  in  vultu  eorum  sunt  omnia,  idest,  antecedit  eos, 
cum  de  hac  vita  discesserint  ,  notitia  istius  rei.  Quia  tunc  est 
judicium,  et  nunc  certamen.  Et  quicumque  adversa  sustinent, 
utrum  per  amorem  Dei  sustineant,  nunc  habetur  incertum.  » 

Notetur— &)  omnes  antiquas  versiones,  Graecam,  Syriacam,  Ara¬ 
bicam,  etc.  eumdem  sensum  referre  ,  uti  videre  est  in  Bibliis 
Polyglottis  Walton;  neque  textus  Hebraicus,  qui  habet  «  et  amo¬ 
rem  et  odium  non  sciens  homo,  omnia  ante  eos  »  quidquam  di¬ 
versum  profert:  nemo  dicet  S.  Hieronymum  ignarum  linguse  He¬ 
braicae. — b).  Novatores  contendunt,  juxta  cit.  testimonium,  homi¬ 
nem  non  posse  cognoscere  se  esse  justum  ex  eventis  externis; 
cum  dicatur  «  eo  quod  aeque  eveniant  justo  et  impio  »;  posse  ta¬ 
men  ex  fide.  Sed  hanc  interpretationem  excludit  contextus.  Uti 
enim  recte  observat  Becanus  (de  Grat.  Habit.  cap.  1.  q.  11.  n.  5.), 
Salomon  «  voluit  probare,  non  posse  hominem  in  hac  vita  cogno¬ 
scere  de  seipso,  an  diligatur  a  Deo,  necne.  Probavit  autem  hoc 
modo:  si  id  posset  cognoscere,  maxime  ex  beneficiis  Dei  cogno¬ 
sceret;  at  hinc  non  cognoscit,  cum  beneficia  Dei  sint  communia 
bonis  et  malis;  ergo  non  potest  certo  cognoscere.  In  hoc  syllo¬ 
gismo  supponit  Salomon,  non  posse  eum  id  cognoscere  per  inter¬ 
nam  fidem,  alioqui  major  propositio  non  esset  sufficienter  distri¬ 
buta.  Deberet  enim  distribui  hoc  modo:  ‘Si  homo  posset  cogno¬ 
scere,  se  esse  justum  et  a  Deo  diligi,  vel  id  cognosceret  per  in¬ 
ternam  fidem,  vel  per  externa  signa’.  At  Salomon  omisit  prius 
membrum  de  interna:  ergo  censuit  nihil  ad  rem  pertinere.  »  Sane 
ita  homini  denegatur  certa  notitia  de  sua  justificatione,  ut  id 
«  in  futurum  servetur  incertum:  »  quod  falsum  esset,  si  suam  ju¬ 
stitiam,  etsi  non  ex  eventis,  aliunde  tamen  certo  cognosceret. 

2)  Apostolus  (I.  Cor.  IV.  3.  seqq.)  ait:  «  Mihi  autem  pro  mi¬ 
nimo  est  ut  a  vobis  judicer  »;  idest  minimi  facio  aliena  de  me 
judicia,  quia  novi  quam  sint  incerta.  «  Nihil  mihi  conscius  sum, 
sed  non  in  hoc  justificatus  sum  »;  idest  non  ideo  justus  sum,  quia 
bonam  conscientiam  habeo.  Fortasse  enim  Deus  videt  in  conscien¬ 
tia  mea  id,  quod  ego  ibi  non  video:  «  Qui  autem  judicat  me,  Do¬ 
minus  est»;  idest,  solus  Deus  est  verus  judex,  ille  solus  omnia 

novit,  et  tunc  vere  justum  me  putabo,  cum  Dominus  me  justum 
esse  pronunciabit:  «  Itaque  nolite  ante  tempus  judicare,  quoadus¬ 
que  veniat  Dominus,  qui  et  illuminabit  abscondita  tenebrarum, 
et  manifestabit  consilia  cordium,  et  tunc  laus  erit  unicuique  a 
Deo. »«  Etsi»,  ait  Tlieodor.  (in  b.  1.),  «  nullius  iniquitatis  sim 
conscius,  tamen  nec  judicare  me  ipsum,  nec  me  a  peccato  immu- 
nem  pronuntiare  in  animam  inducam,  sed  Dei  sententiam  exspe¬ 
ctabo.  Saepe  enim  evenit,  ut  etiam  ignorantes  peccent,  aequum 
justumque  hoc  esse  existimantes.  Sed  hoc  aliter  videt  universo¬ 
rum  Deus.» 

Jamvero  si  egregius  ille  Apostolus  Christi  de  sua  justitia  hae¬ 
sitabat;  quis  mortalium  securus  sit,  fideque  divina  credat  se  esse 
justificatum?  Notetur  autem  Apostolum  vel  ita  loqui  de  propria 
justitia,  antequam  specialem  revelationem  de  ea  acceperit  (si  il¬ 
lam  accepit  umquam,  quod  alii  negant);  vel  in  persona  justorum 
loqui,  uti  sentiunt  S.  Joan.  Chrysostomus,  Theophylactus  ,  etc. 
Unde  hoc  testimonio  utitur  ad  rem  Cone.  Trid.  (sess.  6.  c.  16.): 
«  Unusquisque  »,  inquit,  «  sicut  misericordiam  et  benignitatem, 
ita  severitatem  et  judicium  ante  oculos  habere  debet,  neque  sei- 
psum  aliquis,  etiamsi  nihil  sibi  conscius  fuerit,  judicare,  quoniam 
omnis  hominum  vita,  non  humano  judicio  examinanda  et  judican¬ 
da  est,  sed  Dei,  qui  illuminabit  abscondita  tenebrarum,  et  mani¬ 
festabit  consilia  cordium,  et  tunc  laus  erit  unicuique  a  Deo.  » — 
Hsec,  et  alia  plura  argumenta  ex  Scripturis  invenies  apud  Bel- 
larmin.  (de  Justif.  1.  3.  c.  4-6.). 

1108.  II.  Ex  Patribus.  S.  Ambrosius  (Sermone  5.  in  Psal.  118.), 
tractans  illud: «  Amputa  opprobrium  meum,  quod  suspicatus  sum,» 
sic  loquitur:  «  Sui  volebat  auferri  opprobrium,  quod  suspicatus 
est,  vel  quia  cogitaverat  in  corde,  et  non  fecerat;  et  poenitentia 
licet  abolitum,  suspectus  tamen  erat  ,  ne  forte  adhuc  maneret 
ejus  opprobrium  ,  et  ideo  Deum  precatur,  ut  illud  auferat,  qui 
solus  novit,  quod  nescire  potest  etiam  ipse  qui  fecit.»  Et  addit 
testimonium  Apostoli:  «  Nihil  mihi  conscius  sum  »,  etc. — S.  Au¬ 
gustinus  (Serm.  23.  de  Yerb.  Dom.  n.  14.):  «  Fortasse  »,  inquit, 
«tu  nihil  invenis  in  conscientia  tua,  invenit  ille,  qui  melius  vi¬ 
det.  »  Idem  (Hom.  35.  n.  4.):  «  Quamdiu  »,  inquit,  «  vivimus  hic, 
de  nobis  ipsis  nos  ipsi  judicare  non  possumus,  non  dico  quid  cras 

erimus,  sed  quid  hodie  simus.  »  Idem  (in  Psal.  50.  n.  11.),  super 
illud:  «  Incerta  et  occulta  sapientiae  tuae  manifestasti  mihi.  » 
«  Quae  occulta  »,  inquit,  «  et  quae  incerta?  quia  Deus  ignoscit  et 
talibus.  Nihil  tam  occultum,  nihil  tam  incertum.  »  Et  (in  1.  de 
Perf.  Just.  c.  15.  n.  33.):  «  Quantalibet  »,  inquit,  «justitia  sit  prae¬ 
ditus  homo,  cogitare  debet,  ne  aliquid  in  illo,  quod  ipse  non  vi¬ 
det,  inveniatur  esse  culpandum.  » — S.  Gregorius  M.  (1.  7.  ep.  15.): 
«  Quod  vero  dulcedo  tua  in  suis  epistolis  subjunxit,  importunam 
se  mihi  exsistere,  quoad  usque  scribam  ,  mihi  esse  revelatum  , 
quia  peccata  tua  remissa  sunt,  rem  difficilem  etiam  et  inutilem 
postulasti.  Difficilem  quidem,  quia  ego  indignus  sum,  cui  revelatio 
fieri  debeat.  Inutilem  vero,  quia  secura  de  peccatis  tuis  fieri  non 
debes,  nisi  cum  jam  in  die  vitae  tuae  ultimo  plangere  eadem  pec¬ 
cata  minime  valebis.  Quae  dies  quousque  veniat,  semper  suspe¬ 
cta,  semper  trepida  metuere  culpas  debes,  atque  eas  quotidianis 
fletibus  lavare.  » — S.  Bernardus  (Serm.  3.  de  Adv.  n.  3.):  «  Ac¬ 
cedit  »,  inquit,  «  ad  sollicitudinis  cumulum  et  pondus  timoris, 
quod  cum  et  meam,  et  proximi  conscientiam  servare  necesse  sit, 
neutra  mihi  satis  est  nota,  utraque  abissus  est  imperscrutabilis, 
utraque  mihi  nox  est,  et  nihilominus  exigitur  a  me  utriusque 
custodia.  »— Cf.  Bellarminum  (1.  c.  c.  7.). — Ratio  theologica  de¬ 
sumitur  ex  dictis  (n.  1090.). — Cf.  etiam  potest  pro  tota  hac  parte 
Suarez  (de  Gratia  1.  9.  cap.  9-11.);  et  pro  objectionibus,  Bellar- 
minus  (1.  c.  c.  9-11.),  aut  Perrone  (n.  577.  seqq.). 

1109.  Prob.  2da  pars.  I.  Ex  Scriptura.  Nam — 1)  Scriptura  di¬ 
serte  asserit  justitiam  augeri.  Ita  dicitur  (Prov.  IV.  18.):  «  Ju¬ 
storum  semita,  quasi  lux  splendens,  procedit  et  crescit,  usque  ad 
perfectam  diem.  »  Sicut  ergo  vera  lux  est,  quse  fulget  in  aurora, 
et  semper  augetur  et  crescit  usque  ad  perfectionem  meridia¬ 
nam,  sic  etiam  vera  justitia  est  in  hominibus  justificatis,  et  ea 
tamen  semper  magis  magisque  augetur,  donec  ad  perfectionem 
beatorum  in  coelesti  beatitudine  pertingat.  Hinc  etiam  dicitur 
(Psal.  LXXXIII.  6.):  «  Beatus  vir  cujus  est  auxilium  abs  te: 
ascensiones  in  corde  suo  disposuit...  Etenim  benedictionem  dabit 
legislator,  ibunt  de  virtute  in  virtutem.  »  Et  (II.  Pet.  III.  18.): 

«  Crescite  vero  in  gratia  et  in  cognitione  Domini  nostri  et  Sal¬ 
vatoris  Jesu  Christi.  » — Apocal.  (XXII.  11.):  «  Qui  justus  est,  ju- 

stificetur  adhuc,  et  Sanctus,  sanctificetur  adhuc.» — Eccli.  (XVIII. 
22.):  «  Ne  verearis  usque  ad  mortem  justificari:  quoniam  merces 
Dei  manet  in  aeternum.  » 

2)  Scriptura  diserte  affirmat  justitiam,  vel  charitatem  quae  ab 
ea  inseparabilis  est,  non  esse  in  omnibus  aequalem.  Luc.  (VII.  47.): 

«  Remittuntur  ei  peccata  multa,  quoniam  dilexit  multum.  Cui 
autem  minus  dimittitur,  minus  diligit.  » — Joan.  (XV.  13.):  «  Ma¬ 
jorem  hac  dilectionem  nemo  habet,  ut  animam  suam  ponat  quis 
pro  amicis  suis.  »  Et  (XXI.  15.):  «  Diligis  me  plus  his?» — Job 
(I.  8.):  «  Numquid  considerasti  servum  meum  Job,  quod  non  sit 
ei  similis  in  terra?  »  etc. 

3)  Scriptura  asserit  inaequalitatem  praemiorum  in  coelo.  Joan. 
(XIV.  2.):  «  In  domo  Patris  mei  mansiones  multae  sunt.  » — I.  Cor. 
(XV.  41.):  «  Alia  claritas  solis,  alia  claritas  lunae  et  alia  clari¬ 
tas  stellarum.  Stella  enim  a  stella  differt  in  claritate;  sic  et  re¬ 
surrectio  mortuorum  » — Quoniam  autem  Deus  justus  «  reddet  uni¬ 
cuique  secundum  opera  ejus  »  (Rom.  II.  6.),  necessario  infertur, 
etiam  in  terra  dari  varietatem  meritorum  et  bonorum  operum, 
ac  propterea  inaequalitatem  justitiae. 

1110.  II.  Ex  Patribus.  S.  August.  (Serm.  16.  de  Verb.  Apos. 
c.  5.):  «  Justificati  »,  inquit,  «  sumus;  sed  ipsa  justitia,  dum  pro¬ 
ficimus,  crescit.  »  Item  (in  ep.29.  ad  Hier.  n.  13.):  «  Induti  sunt 
sancti  justitia,  alius  magis,  alius  minus.»  Item  (tr.  6.  in  Jo.  n.  8.): 
«Ipsi»,  inquit,  «  spiritales  sancti  in  Ecclesia,  sunt  alii  aliis  san¬ 
ctiores,  alii  aliis  meliores.  » — S.  Leo  M.  (Serm.  48.  c.  1.):  «  Quanto 
est  honore  decorandumDeitatis  ipsius  habitaculum  [scilicet  anima, 
in  qua  Spiritus  Sanctus  habitat]?  Quod  licet  inchoari  et  perfici 
sine  suo  Auctore  [Deo]  non  possit ,  habet  tamen  ab  aedificante 
donatum,  ut  etiam  labore  proprio  quaerat  augmentum...  Cum  igi¬ 
tur  et  omnes  simul,  et  singuli  quique  fidelium  unum  idemque  Dei 
templum  sint,  sicut  perfectum  hoc  in  universis,  ita  perfectum 
debet  esse  in  singulis  ;  quia  etsi  non  eadem  est  membrorum 
omnium  pulchritudo,  nec  in  tanta  varietate  partium  meritorum 
potest  esse  parilitas,  communionem  tamen  obtinet  decoris  conne¬ 
xio  caritatis.  » — Cf.  Bellarminum  (1.  c.  c.  16.). 

1111.  III.  Ex  ratione  theologica.  Nam  — 1)  «  Prima  causa  hu¬ 
jus  diversitatis  »,  inquit  D.  Thomas  (1.  2.  q.  112.  a.  4.),  «  acci- 

pienda  est  ex  parte  ipsius  Dei,  qui  diversimode  suae  gratiae  dona 
dispensat,  ad  hoc  quod  ex  diversis  gradibus  pulchritudo  et  per¬ 
fectio  Ecclesiae  consurgat,  sicut  etiam  diversos  gradus  rerum  in¬ 
stituit,  ut  esset  universum  perfectum.  Unde  Apost.  (ad  Eph.  Y.) 
postquam  dixerat,  unicuique  data  est  gratia  secundum  mensuram 
donationis  Christi  ,  enumeratis  diversis  gratiis,  subjungit:  ‘Ad 
consummationem  sanctorum,  in  aedificationem  corporis  Christi’  ». 

2)  Ideo  Novatores  asserunt  aequalitatem  justitiae,  quia  tenent 
nos  formaliter  justificari  per  extrinsecam  imputationem  justitiae 
Christi,  et  bona  opera  nihil  conferre  ad  justitiam  sive  acquiren¬ 
dam,  sive  augendam.  Atqui  falsissima  sunt  haec  fundamenta.  Ergo. 
— Cf.  Suarez  (de  Gratia,  1.  9.  c.  1.). 

1112.  Prob.  3lia  pars.  I.  Ex  Scriptura.  Nam — 1)  Sacrae  Litte¬ 
rae  perpetuo  admonent  justos  ne  a  justitia  excidant.  Ita  ex.  gr. 
(Matth.  XXVI.  41.):  «  Vigilate  et  orate,  ut  non  intretis  in  ten- 
tationem  »;  ex  verbis  item  Apostoli  (I.  Cor.  X.  12.):  «  Qui  se  exi¬ 
stimat  stare,  videat,  ne  cadat  »;  et  (Rom.  XI.  20.):  «  Tu  fide  stas: 
noli  altum  sapere,  sed  time  »;  et  alibi  passim. 

2)  Declarant  illico  reos  se  constituere  eos  omnes  qui  post  ade¬ 
ptam  justitiam  novo  se  polluunt  peccato.  Ita,  ex.  gr.  (Ezech.  XXXIII. 
12.):  «  Justus  non  poterit  vivere  in  justitia  sua,  in  quacumque 
die  peccaverit;  »  et  (vers.  13.):  «Etiamsi  dixero  justo,  quod  vita 
vivat,  et,  confisus  in  justitia  sua,  fecerit  iniquitatem,  omnes  ju¬ 
stitiae  ejus  oblivioni  tradentur,  et  in  iniquitate  sua,  quam  opera¬ 
tus  est,  in  ipsa  morietur.  » —  Dicitur  etiam  (Joan.  XV.  2.):  «  Om¬ 
nem  palmitem  in  me  non  ferentem  fructum  tollet  eum.  »  In  quem 
locum  notat  Bellarminus  (loc.  cit.  cap.  14.):  «  At  palmes  esse 
non  potest,  qui  aliquando  non  vixerit  in  vite;  non  enim  palmites 
aliunde  inseruntur,  sed  nascuntur  ex  vite,  et  non  mortui  sed  vivi 
nascuntur.  Sic  igitur  fideles  renascuntur  in  Christo,  et  cum  rena¬ 
scuntur,  non  mortui  sunt,  sed  vivi:  et  tamen  si  postquam  renati 
sunt,  fructum  bonorum  operum  ferre  recusent,  arescunt,  praeci¬ 
duntur  et  pereunt.  Ex  quo  non  solum  Calvinus,  sed  etiam  Petrus 
Martyr  et  Chemnitius  refutantur.  Dominus  enim  non  solum  dicit, 
palmitem  arescentem  separandum  a  vite,  sed  addit,  ‘et  colligent 
eum,  et  in  ignem  mittent,  et  ardet’.  Potest  igitur,  qui  aliquando 

palmes  in  vite,  idest,  membrum  in  corpore  Christi  per  fidem  vi¬ 
vam  fuit,  mitti  in  ignem  aeternum,  ut  semper  ardeat.  » 

3)  Idipsum  confirmant  exemplis.  Angeli,  primi  parentes,  Saul, 
David,  Salomon,  S.  Petrus,  Simon  Magus,  etc.,  justitiam  ami¬ 
serunt.  Ex  his  autem,  aliqua  exempla  demonstrant  justitiam  amitti 
posse  et  recuperari;  alia  indicant  posse  aliquos  vere  justos  ita 
excidere  a  justitia,  ut  inter  reprobos  numerari  non  sine  ratio¬ 
ne  credantur.  Proinde  justitiam  non  semper  esse  propriam  ele¬ 
ctorum,  sed  cum  reprobis  aliquando  communem. 

4)  Speciatim  de  defectione  in  fide,  legitur  (I.  Tim.  I.  19.):  «  Qui¬ 
dam  circa  fidem  naufragaverunt.  » — I.  ad  Tim.  (IV.  1.):  «  In  no¬ 
vissimis  temporibus  discedent  quidam  a  fide.  »  Item  (VI.  10.): 
«Quam  quidam  appetentes  erraverunt  a  fide.» — Heb.  (VI.  4.): 
«  Impossibile  est  eos,  qui  semel  sunt  illuminati,  gustaverunt  et¬ 
iam  donum  coeleste,  et  participes  facti  sunt  Spiritus  Sancti,  gu¬ 
staverunt  nihilominus  bonum  Dei  verbum  virtutesque  saeculi  ven¬ 
turi  ,  et  prolapsi  sunt ;  rursus  renovari  iterum  ad  poeniten¬ 
tiam  »,  etc.  Quid  hic  dici  potest?  Non  habuerunt  veram  fidem, 
qui  discesserunt  a  fide?  Et  quomodo  naufragaverunt  qui  in  navi 
nunquam  fuerunt?  Non  vere  justificati  fuerant,  qui  illuminati  gu¬ 
staverant  donum  coeleste,  et  participes  facti  erant  Spiritus  San¬ 
cti  ?  et  tamen  prolapsi  sunt. — Cf.  Bellarm.  (de  Justif.  1.  3.  c.  14.). 

1113.  II.  Ex  Patribus,  qui  —  1)  diserte  affirmant  quod  nos  hic 
contendimus.  S.  Augustinus  veritatem,  quam  propugnamus,  ad 
instar  principii  supponit.  Dicit  enim  hominem  (de  Correct.  et  Grat. 
c.  6.),  «  si  jam  regeneratus  et  justificatus  in  malam  vitam  sua  vo¬ 
luntate  relabitur  »,  esse  corripiendum,  «  quia  acceptam  gratiam 
suo  in  malum  libero  amisit  arbitrio.  »  Et  (cap.  13):  «  Credendum 
est  »,  inquit,  «  quosdam  de  filiis  perditionis  non  accepto  dono  per¬ 
severandi  usque  in  finem,  in  fide,  quae  per  dilectionem  operatur, 
incipere  vivere,  et  aliquandiu  fideliter,  et  juste  vivere,  postea 
cadere,  neque  de  hac  vita  prius  quam  eis  id  contingat,  auferri.» 
— S.  Basilius  (Hom.  in  Princip.  Prov.  prope  fin.):  «  Miserandum 
sane  spectaculum!  post  jejunium,  post  asperam  degendae  vitae  ra¬ 
tionem,  post  assiduas  preces,  post  uberes  lacrymas,  post  conti¬ 
nentiam  fortasse  viginti  aut  triginta  annorum,  propter  animae  ne- 
gligentiam  et  incuriam  omnibus  orbari  ,  ac  similem  esse,  eum 

qui  mandatorum  divinorum  operatione  ac  quaestu  affluebat,  locu¬ 
pletissimo  cuidam  negotiatori,  qui  amplissimas  merces  secum  af¬ 
ferens,  ac  secundo  ventu  periculosa  maria  emensus  ,  in  ipso  lit- 
tore  fracta  navi  omnibus  opibus  repente  privatur:  siquidem  is  quo¬ 
que  ea,  quae  innumeris  laboribus  et  sudoribus  quaesierat,  unico 
daemonis  impetu  perdit,  peccato  nimirum,  non  secus  ac  saevo  quo¬ 
dam  turbine  pressus  et  submersus.  » — S.  Chrys.  (in  Jo.  hom.  28. 
al.  27.  n.  1.):  «  Eorumdem  peccatorum  non  pares  subimus  poenas,, 
sed  longe  graviores  si  postquam  initiati  sumus,  in  scelera  rui¬ 
mus.  Id  significat  Paulus  verbis  [Hebr.  X.  28.]:  ‘Irritam  quis  fa¬ 
ciens  legem  Moysis  sine  ulla  his  miseratione  duobus,  vel  tribus 
testibus  moritur;  quanto  magis  putatis,  deteriora  mereri  suppli¬ 
cia,  qui  Filium  Dei  conculcaverit  et  sanguinem  testamenti  pol¬ 
lutum  duxerit  et  gratiae  Spiritus  contumeliam  fecerit’.  » 

2)  Huc  etiam  faciunt  luculenta  testimonia  Patrum,  qui  adver¬ 
sus  Montanistas  et  Novatianos.  propugnarunt  Catholicam  doctri¬ 
nam  de  facultate  a  Christo  Ecclesiae  concessa  remittendi  quaevis 
peccata  post  baptismum  patrata. 

1114.  III.  Ex  Ratione.  Nam  —  1)  «  Caritas  »,  inquit  D.  Tom. 
(2.  2.  q.  24.  a.  12.),  «  cum  sit  habitus  infusus,  dependet  ex  actione 
Dei  infundentis  ;  qui  sic  se  habet  in  infusione  et  conservatione 
caritatis,  sicut  sol  in  illuminatione  aeris,  ut  dictum  est  art.  10. 
huj.  quaest.  arg.  3.  Et  ideo  sicut  lumen  statim  cessaret  esse  in 
aere  per  hoc  quod  aliquod  obstaculum  poneretur  illuminationi 
solis,  ita  etiam  caritas  statim  deficit  esse  in  anima,  per  hoc  quod 
aliquod  obstaculum  ponitur  influentiae  caritatis  a  Deo  in  animam. 
Manifestum  est  autem  quod  per  quodlibet  mortale  peccatum,  quod 
divinis  praeceptis  contrariatur,  ponitur  praedictae  infusioni  obsta¬ 
culum;  quia  ex  hoc  ipso  quod  homo  eligendo  praefert  peccatum 
divinae  amicitiae,  quae  requirit  ut  Dei  voluntatem  sequamur,  con¬ 
sequens  est  ut  statim  per  unum  actum  peccati  mortalis  habitus 
caritatis  perdatur.  Unde  et  Augustinus  dicit  (Super  Gen.  ad  Litt. 
lib.  8.  c.  12.  in  med.),  quod  ‘homo,  Deo  sibi  praesente  illumina¬ 
tur,  absente  autem  continuo  tenebratur;  a  quo  non  locorum  in¬ 
tervallis,  sed  voluntatis  aversione  disceditur’.» 

2)  Huc  faciunt  legitimae  illationes  doctrinae,  quam  impugnamus, 
quarum  absurditatem  supra  (n.  1086.)  demonstravimus.  Unde  non 

pauci  inter  Protestantes  ab  hoc  patrum  suorum  errore  recesserunt 
(vide  Bossuet ,  Hist.  Variat.  1.  3.  n.  37.;  Leibnitz ,  System. 
Theol.;  etc.).  Emanuel.  Swedenborg  in  opere,  quod  titulum  gerit: 
Mirabilia  Coeli  et  Inferni,  improbat  non  solum  Calvini,  sed  et 
Lutheri  doctrinam  dicentis,  gratiam  justificantem  sola  fide  obti¬ 
neri  et  sola  infidelitate  amitti;  et  ait:  «  Lutherum  et  Melanctho- 
nem  ob  pestiferam  hanc  doctrinam  in  inferorum  carcerem  detru¬ 
sos  esse;  et  introducit  Lutherum  ita  loquentem:  ‘Quapropter  non 
miror,  quod  ego  erraverim,  sed  miror,  quod  unus  delirans  tot  de¬ 
liros  potuerit  producere’  ». 

1115.  Quare  cum  Scriptura  docet  caritatem  esse  inextinguibi- 
lem  (Cant.  VIII.  7.);  insuperabilem  (Rom.  VIII.  35.);  numquam 
amittendam  (Joan.  IV.  13.);  etc.:  celebrat  quidem  excellentiam 
caritatis;  ostendit  eam,  conservatam  in  via,  manere,  secus  ac  fides 
et  spes,  etiam  in  patria  ;  de  se  valere  omnibus  contrariis  resi¬ 
stere;  sed  minime  asserit  nos  mala,  nostra  voluntate  eam  amit¬ 
tere  non  posse:  contrarium,  ut  vidimus,  ipsa  Scriptura  ssepe  ac 
diserte  tradit.  Praesertim  vero  postremam  partem  thesis  minime 
evertit  illud  (I.  Joan.  III.  9.):  «  Omnis,  qui  natus  est  ex  Deo, 
peccatum  non  facit:  quoniam  semen  ipsius  in  eo  manet,  et  non 
potest  peccare,  quia  ex  Deo  natus  est.  »  Nam,  uti  notavit  Bel- 
larminus  (de  Justif.  lib.  3.  c.  15.),  quinque  sunt  diversae  inter¬ 
pretationes  hujus  testimonii;  ultimam  autem  ,  quam  a  S.  Augu¬ 
stini  et  S.  Hieronymi  auctoritate  confirmat,  et  meliorem  censet, 
«xponit  dicens:  «  Igitur  sententia  Apostoli  haec  est:  Qui  natus  est 
ex  Deo  non  peccat,  nec  peccare  potest  lethaliter  dum  perseve¬ 
rat  filius  Dei,  quoniam  semen  illius,  id  est,  caritas,  quae  omni¬ 
bus  peccatis  lethalibus  contraria  est,  in  ipso  manet.  Caritas  enim 
est  plenitudo  legis,  ac  per  hoc  nullo  modo  fieri  potest,  ut  sit  prae¬ 
varicator,  qui  caritatem  habet.  Id  quod  de  nulla  alia  virtute  dici 
potest.  Nam  qui  fidem  habet,  qui  temperantiam  habet,  qui  libe- 
ralitatem  habet,  qui  fortitudinem  habet,  qui  reliquas  virtutes 
habet,  potest,  qualibet  earum  retenta,  contra  aliam  peccare:  at 
qui  caritatem  habet,  non  potest,  ea  retenta,  contra  aliam  virtu¬ 
tem  peccata  committere,  quoniam  caritas  virtutes  omnes  conti¬ 
net.  Benigna  est,  patiens,  omnia  credit,  omnia  sperat,  omnia  su¬ 
stinet,  etc.  Quare  ipsa  sola  est  certissima  nota,  qua  discernun- 

tur  filii  Dei  a  filiis  diaboli.  Ex  quo  intelligimus,  omnia  quinque 
testimonia  pro  immobilitate  caritatis  adducta  ,  excellentiam  ca¬ 
ritatis  probare,  non  autem  immobilitatem;  quoniam  si  maneat, 
efficit  ut  homo  non  peccet,  nec  possit  peccare:  tamen  potest  non 
manere,  si  quis  (ut  diximus)  eam  abjiciat,  et  cupiditate  sponte 
succumbat.  » — Pro  reliquis  objectionibus  cf.  Perrone  (n.608.seqq.). 

1116.  Hactenus  quae  ad  essentiam  et  proprietates  gratiae  san¬ 
ctificantis  pertinent  pertractavimus,  ejusque  causas,  atque  effe¬ 
ctus  exposuimus.  Superest  ut  de  morali  quadam  ejusdem  proprie¬ 
tate,  seu  morali  effectu,  qui  est  meritum,  disseramus:  quo  expli¬ 
cabitur  id  quod  posuimus  in  definitione  gratiae  habitualis  (n.  877.) 
«  capax  eliciendi  opera  meritoria  vitae  aeternae.  » 

1117.  Ut  cum  ordine  procedamus  ,  traditis  notionibus  quibus¬ 
dam  de  natura  meriti  generatim,  vindicabimus  imprimis,  contra 
Novatores,  veritatem  Catholicam  de  existentia  veri  ac  superna- 
turalis  meriti  apud  Deum.  Deinde  vero,  ad  meriti  indolem  inti¬ 
mius  scrutandam,  expendemus  tum  titulum,  quo  bonis  operibus 
merces  rependitur;  tum  conditiones,  quae  ad  meritum  requirun¬ 
tur:  ubi  praesertim  discutienda  est  quaestio,  utrum  Dei  promissio 
sit  necessaria.  Denique,  statuto  objecto  meriti  condigni,  quae  prae¬ 
cipua  sint  objecta  meriti  congrui  paucis  inquiremus. 

1118.  Si  autem,  quae  in  hac  disputatione  dicturi  sumus,  rite  in- 
telligantur,  simulque  comparentur  cum  superius  disputatis;  dum 
verum  operum  nostrorum  meritum  statuitur,  simul  comprobatur 
veritas  illius  S.  Augustini  (ep.  194.  cap.  5.  n.  19.)  dicti:  «  cum 
Deus  coronat  merita  nostra,  nihil  aliud  coronat  quam  munera 

ARTICULUS  PRIMUS 

Utrum  justi,  per  Bona  Opera  ex  Gratia  facta,  vere 

mereantur  apud  Deum. 

§  i. 

Notiones  Praeviae  Traduntur, 
ac  Exponitur  Status  Quaestionis. 

1119.  Ratio  meriti  importat  proprietatem  quamdam  afficien¬ 
tem  humanos  actus,  qui  cum  advertentia  rationis  et  libertate 
fiunt,  vi  cujus  sunt  aliqua  retributione  digni  ,  et  ideo  meritorii 
dicuntur:  hinc  nomen  meriti  de  se  indifferens  est  ad  bonum  et 
malum;  utrumque  enim  aliqua  retributione  dignum  est  apud  Deum, 
de  quo  prcpterea  scriptum  est  quod  «  reddit  unicuique  secundum 
opera  sua.  »  Revera  in  Scriptura  dicitur  homo  per  peccatum  me¬ 
reri,  vel  iram  Dei,  ut  (Job.  VI.  2.):  «  Utinam  appenderentur  pec¬ 
cata  mea,  quibus  iram  merui  »;  vel  supplicium  et  poenam,  ut  (ad 
Hebr.  X.  29.):  «  Quanto  magis  putatis  deteriora  mereri  supplicia, 
qui  filium  Dei  conculcaverit.  »  De  merito  autem  bonorum  operum 
dicitur  (Eccle.  XVI.  15.):  «  Omnis  misericordia  faciet  locum  uni¬ 
cuique  secundum  meritum  operum  suorum.  »  Nihilominus  usu  a 
theologis  receptum  est,  ut  meritum  simpliciter  dictum  in  bonam 
partem  sumatur  pro  merito  praemii;  nam  meritum  supplicii  vo¬ 
cari  solet  demeritum,  vel  cum  addito  malum  meritum,  ut  ap¬ 
pellat  S.  Augustinus  (lib.  de  Orat,  et  lib.  Arb.  cc.  5.  6.);  vel  me¬ 
ritum  supplicii,  ex  eodem  (in  lib.  83.  Quaest.  q.  68.). 

1120.  Ut  autem  ratio  meriti  melius  intelligatur,  notandum  est 
quod  etsi  ea  inveniatur  in  operibus  nostris  quatenus  ea  sunt  bona 
vel  mala  moraliter,  non  debet  tamen  confundi  cum  ipsa  morali 
bonitate  vel  malitia.  «  Sic  igitur  patet  »,  ait  D.  Thomas  (1.  2. 
q.  21.  a.  3.),  «  quod  actus  bonus,  vel  malus  habet  rationem  lau¬ 
dabilis  vel  culpabilis,  secundum  quod  est  in  potestate  voluntatis; 
rationem  vero  rectitudinis  et  peccati  secundum  ordinem  ad  finem; 
rationem  vero  meriti  et  demeriti  secundum  retributionem  justi- 

tiae  ad  alterum.  »  Paulo  ante  vero  dixerat:  «  Retributio  fit  alicui 
ex  eo  quod  agit  in  profectum  vel  nocumentum  alterius.  » 

1121.  «C  um  vero  »,  notat  ibidem  S.  Doctor,  «  aliquis  agit  quod 
in  bonum  proprium  vel  malum  vergit,  etiam  debetur  ei  retribu¬ 
tio,  inquantum  etiam  hoc  vergit  in  commune,  secundum  quod  ipse 
est  pars  collegii ;  licet  non  debeatur  ei  retributio,  inquantum  est 
bonum  vel  malum  singularis  personae,  quae  est  eadem  agenti,  nisi 
forte  a  seipso,  secundum  quamdam  similitudinem,  prout  est  ju¬ 
stitia  hominis  ad  seipsum.  » 

1122.  Ostendit  etiam  S.  Doctor  discrimen,  ex  hac  parte,  inter 
meritum  apud  homines,  et  apud  Deum;  scribit  enim  (1.2.  q.  114. 
art.  1.  ad  2.):  «  Deus  ex  bonis  nostris  non  quaerit  utilitatem,  sed 
gloriam,  id  est,  manifestationem  suae  bonitatis;  quod  etiam  ex 
suis  operibus  quaerit.  Ex  hoc  autem  quod  eum  colimus,  nihil  ei 
accrescit,  sed  nobis;  et  ideo  meremur  aliquid  a  Deo,  non  quasi 
ex  nostris  operibus  aliquid  ei  accrescat,  sed  in  quantum  propter 
ejus  gloriam  operamur.  » 

1123.  Nobis  hic  agendum  non  est  de  merito  malo,  seu  demerito 
sed  de  merito  bono;  quod  generatim  sumptum  potest  describi  in 
concreto:  «Opus  bonum  libere  factum  in  obsequium  alterius,  et 
de  se  aptum  ad  aliquid  obtinendum  per  modum  retributionis  seu 
mercedis.»  In  abstracto  autem  describi  potest  «conditio  vel  valor 
operis,  ratione  cujus  aliquod  praemium,  seu  alicujus  boni  retri¬ 
butio  illi  correspondet.  » 

1124.  Generalis  haec  ratio  meriti,  ut  quisque  videt,  communis 
est  merito  apud  homines  et  apud  Deum;  nam  respectu  utriusque 
potest  illa  conditio  seu  valor  praemii  seu  mercedis  in  humano 
opere  inveniri.  Meritum  apud  homines  insinuavit  Paulus  ad  Ro- 
man.  (IV.  2.)  dicens:  «Si  Abraham  ex  operibus  justificatus  est, 
habet  gloriam,  sed  non  apud  Deum:»  insinuat  enim  dari  posse 
meritum  apud  homines,  quod  in  opere  mere  humano  fundatur. 
Sed  hoc  meritum  non  pertinet  ad  effectus  gratiae,  et  ideo  in  prae¬ 
senti  non  consideratur;  de  solo  enim  merito  apud  Deum  agimus. 

1125.  Meritum  vero  apud  Deum  potest  ulterius  distingui  in 
naturale  et  gratuitum.  Naturale  est  quod  in  bonis  operibus  mo¬ 
ralibus  et  ordinis  naturalis  inveniri  potest.  Nam  talia  opera  de 
se  meritoria  sunt  alicujus  praemii,  etiam  apud  Deum,  ut  sentit 

D.  Thom  as  (1.  2.  q.  21  a.  4.).  Est  autem  hoc  meritum  valde  im¬ 
perfectum,  ut  per  se  patet;  et  ideo  meritum  humanum  solet  ah 
Augustino  appellari,  et  insinuatur  a  Concilio  Arausicano  (can.  6.). 
Dicitur  autem  humanum,  non  quia  non  sit  apud  Deum,  sed  quia 
et  solis  viribus  humanis  fit,  et  solum  naturale  ac  temporale  prae- 
mium  meretur.  Meritum  autem  gratuitum  dici  etiam  solet  divi¬ 
num  super  natur  ale ,  tum  quia  divina  tantum  ac  supernaturali 
virtute  perfici  potest;  tum  quia,  de  se  tendens  ad  supernaturalem 
finem,  supernaturalis  praemii  dignum  est.  Hinc  describi  potest 
in  concreto:  «actus  liber  ex  gratia  factus  in  obsequium  Dei,  de 
se  potens  Deum  movere  ad  aliquod  supernaturale  praemium  con¬ 
ferendum:»  et  in  abstracto:  «  valor  ipse  supernaturalis  operis, 
vi  cuius  potens  est  movere  Deum  ad  supernaturale  praemium  re¬ 
tribuendum.  »  —  De  hoc  merito  agitur. 

1126.  Ipsum  meritum  supernaturale  subdistinguitur  in  meritum 
excellentioe  et  meritum  commune:  primum  vocari  etiam  solet 
de  rigore  justitiae ,  et  est  proprium  Christi  Domini,  quia  in  gra¬ 
tia  unionis  fundatur;  de  eo  proinde  agitur  in  tractatu  De  Incar¬ 
natione:  alterum  inferioris  ordinis,  quod  in  persona  creata  per 
gratiam  adjuta  inveniri  potest;  atque  de  eo  nobis  est  agendum 
in  hac  disputatione. 

1127.  Denique  meritum  supernaturale  commune  dividitur  in 
meritum  de  condigno  et  de  congruo.  Ratio  meriti  condigni  infra 
investiganda  est  intimius;  nunc  sufficit  innuere  ita  vocari  meri¬ 
tum  illud,  quod  eam  habet  aequalitatem  cum  praemio,  ut  hoc  illi 
debeatur  ex  aliqua  justitia,  saltem  Dei  promissione  accedente: 
meritum  vero  de  congruo  illud  est,  cui  huiusmodi  aequalitas  cum 
praemio  deest;  vel  saltem,  cui  defectu  promissionis  praemium  nullo 
modo  ex  justitia  debetur,  sed  tantum  convenit  ex  decentia  et  li- 
beralitate  praemiantis.  Hinc  notat  Ripalda  (disp.  71.  sect.  2.  n.  5.), 
«meritum  condignum  esse,  cujus  valor  est  aequalis  praemio ;  con¬ 
gruum  vero,  cujus  valor  non  est  aequalis.  Itaque  in  utroque  me¬ 
rito  requiritur  valor  ad  praemium;  sed  in  altero  aequalis,  sive 
condignus,  in  altero  inaequalis,  sive  congruus.  Ideo  forsan  meritum 
condignum  dicitur  esse  justitiae,  congruum  vero  misericordiae: 
quia  condignum  continet  aequalitatem  cum  praemio,  quam  praescri- 

bit  justitia;  congruum  vero  inaequalitatem,  quam  sola  patitur 
misericordia.  » 

1128.  Hanc  distinctionem  meriti  condigni  et  congrui  tradidit 
D.  Thomas  (2.  sent.  dist.  27.  q.  1.  a.  3.),  ubi  ait:  «Dicitur  ali¬ 
quis  mereri  ex  condigno,  quando  invenitur  aequalitas  inter  prae¬ 
mium  et  meritum  secundum  rectam  aestimationem;  ex  congruo- 
autem  tantum,  quando  talis  aequalitas  non  invenitur,  sed  solum 
secundum  [liberalitatem  donantis  munus  tribuitur  quod  tantum 
decet.  »  Imo  eadem  distinctio  fundatur  in  aperta  doctrina  Patrum, 
ac  praesertim  S.  Augustini,  qui  docet  impios  per  fidem  mereri 
remissionem  peccatorum;  ait  enim  (ep.  194.  c.  3.  n.  9):  «  Sed  nec 
ipsa  remissio  peccatorum  sine  aliquo  merito  est,  si  fides  hanc 
impetrat.  Neque  enim  nullum  est  meritum  fidei,  qua  fide  ille  di¬ 
cebat :  Deus  propitius  esto  mihi  peccatori;  et  descendit  justifica¬ 
tus  merito  fidelis  humilitatis.  »  Non  est  autem  meritum  istud 
stricte  sumptum  seu  de  condigno;  ut  enim  ibidem  (n.  6.)  dixerat 
S.  Doctor:  «  Nullane  sunt  merita  justorum  ?  Sunt  plane,  quia  justi 
sunt.  Sed  ut  justi  fierent,  merita  non  fuerunt.  »  Est  igitur  me¬ 
ritum  de  congruo  et  improprie  dictum  illud,  quod  praecedit  ju¬ 
stificationem. 

1129.  Ad  declarandum,  quantum  hic  satis  est,  utriusque  meriti 
conceptum,  afferunt  nonnulli  exemplum  militis,  qui  valde  strenue 
se  gessit  in  bello.  «Hic  enim»,  aiunt,  «duplex  habet  meritum: 
unum  de  condigno,  nempe  ad  stipendium  strenue  militantibus  sta¬ 
tutum;  alterum  vero  de  congruo,  ut  scilicet  a  rege,  vel  principe, 
praeter  ordinarium  stipendium,  ipsi  conferatur  aliquod  donum, 
vel  dignitatis,  aut  nobilitatis  praerogativa.  Licet  enim  hoc  titulo 
justitiae  non  debeatur;  congruum  tamen  est,  ut  rex,  vel  princeps 
erga  strenuos  milites  ita  se  gerat.  »  Meritum  condignum  est  ve¬ 
rum  meritum;  atque  de  eo  semper  agimus,  nisi  aliud  aperte  si¬ 
gnificetur. 

1130.  Distinguunt  aliqui  meritum  de  congruo  infallibile  et  fal- 
libile.  Supposito  enim  quod  omnis  desit  aequalitas  operis  ad  prae¬ 
mium,  ac  consequenter  cujuscumque  justitiae  titulus,  dicunt:  pri¬ 
mum  illud  est,  quod  habet  adjunctam  promissionem  divinam,  et 
cui  propterea  retributio  sine  infidelitate  negari  non  potest;  se¬ 
cundum  est  illud,  quod  caret  illa  promissione,  et  cui  solum  ex 

quadam  decentia  retributio  debetur.  Exemplum  primi  habetur  in 
ultima  dispositione  ad  primam  gratiam  sanctificantem,  quam  pec¬ 
cator  infallibiliter  meretur;  non  tamen  de  condigno,  siquidem 
deest  status  gratiae ;  ergo  de  congruo:  exemplum  vero  secundi 
habetur  in  dispositionibus  remotis  ad  justificationem. — Cf.  Suarez 
(de  Gratia,  1.  12.  c.  36.  n.  4-7.). 

1131.  His  praejactis,  doctrina  Catholica  de  meritis  bonorum 
operum  hominis  justificati  declarata  fuit  in  Concilio  Tridentino; 
quod  (sess.  6.  cap.  16.)  docet:  «  Bene  operantibus  usque  in  finem, 
et  in  Deo  sperantibus,  proponenda  est  yita  aeterna,  et  tamquam 
gratia  filiis  Dei  per  Christum  Jesum  misericorditer  promissa,  et 
tamquam  merces  ex  ipsius  Dei  promissione  bonis  ipsorum  operi¬ 
bus  et  meritis  fideliter  reddenda....  Cum  enim  ille  ipse  Christus 
Jesus,  tamquam  caput  in  membra,  et  tamquam  yitis  in  palmites, 
in  ipsos  justificatos  jugiter  virtutem  influat,  quae  virtus  bona  eo¬ 
rum  opera  semper  antecedit  et  comitatur  et  subsequitur,  et  sine 
qua  nullo  pacto  Deo  grata  et  meritoria  esse  possent;  nihil  ipsis 
justificatis  amplius  deesse  credendum  est,  quominus  plene  illis 
quidem  operibus,  quae  in  Deo  sunt  facta,  divinae  legi  pro  hujus 
vitae  statu  satisfecisse,  et  vitam  aeternam  suo  etiam  tempore,  si 
tamen  in  gratia  decesserint,  consequendam,  vere  promeruisse  cen¬ 
seantur....  Ita  neque  propria  nostra  justitia  tamquam  ex  nobis 
propria  statuitur,  neque  ignoratur  aut  repudiatur  justitia  Dei. 
Quae  enim  justitia  nostra  dicitur,  quia  per  eam  nobis  inhaerentem 
justificamur,  ilia  eadem  Dei  est,  quia  a  Deo  nobis  infunditur  per 
Christi  meritum.  Neque  vero  illud  omittendum  est,  quod  licet 
bonis  operibus  in  Sacris  Litteris  usque  adeo  tribuatur,  ut  etiam 
qui  uni  ex  minimis  suis  potum  aquae  frigidae  dederit,  promittat 
Christus,  eum  non  esse  sua  mercede  cariturum,  et  Apostolus  te- 
stetur,  id,  quod  in  praesenti  est  momentaneum  et  leve  tribulatio¬ 
nis  nostrae  supra  modum  in  sublimitate  aeternum  gloriae  pondus 
operari  in  nobis;  absit  tamen,  ut  Christianus  homo  in  se  ipso  vel 
confidat,  vel  glorietur,  et  non  in  Domino;  cujus  tanta  est  erga 
omnes  homines  bonitas,  ut  eorum  velit  esse  merita,  quae  sunt 
ipsius  dona.  »  —  Et  (can.  26.)  «  Si  quis  dixerit,  justos  non  debere 
pro  bonis  operibus,  quae  in  Deo  fuerint  facta,  exspectare  et  spe¬ 
rare  aeternam  retributionem  a  Deo  per  ejus  misericordiam  et  Jesu 

Christi  meritum,  si  bene  agendo  et  divina  mandata  custodiendo 
usque  in  finem  perseveraverint;  anathema  sit.  »  —  Et  (can.  32.) 
«  Si  quis  dixerit,  hominis  justificati  bona  opera  ita  esse  dona  Dei 
ut  non  sint  etiam  bona  ipsius  i u sti ficati  merita;  aut  ipsum  justi¬ 
ficatum,  bonis  operibus,  quae  ab  eo  per  Dei  gratiam  et  J.  C.  me¬ 
ritum  cujus  vivum  membrum  est,  fiunt,  non  vere  mereri  aug¬ 
mentum  gratiae,  vitam  aeternam,  et  ipsius  vitae  aeternae,  si  tamen 
in  gratia  decesserit,  consecutionem,  atque  etiam  gloriae  augmen¬ 
tum;  anathema  sit.  » 

1132.  Ut  harum  definitionum  vis  innotescat,  necesse  est  paucis 
recolere  Novatorum  doctrinam,  cui  opponuntur.  Isti,  ut  vidimus 
(n.  426.  seqq.)  censent  humanam  naturam  intrinsecus  et  veluti 
essentialiter  corruptam  per  originale  peccatum;  quod  perseverat 
et  influit  in  omnes  nostras  actiones,  etiam  post  baptismum  (n.  895.) 
Ex  his  principiis  tria  praesertim  intulerunt  corollaria: 

1)  Omnia  opera,  etiam  hominis  justificati ,  sunt  mala.  Lu- 
therus  (Ass.  omn.  Artic.  Opp.  tom.  2.  fol.  335.):  «  Opus  bonum 
optime  factum  est  veniale  peccatum.  Hic  [articulus]  manifeste 
sequitur  ex  priori,  nisi  quod  addendum  sit,  quod  alibi  copiose 
dixi:  hoc  veniale  peccatum  non  natura  sua,  sed  misericordia  Dei 
tale  esse.  Omne  opus  justi  damnabile  est  et  peccatum  mortale, 
si  judicio  Dei  judicetur.»  —  Calvinus  (Inst.  3.  14.  9.),  inquit: 
«  Seligat  ex  tota  sua  vita  sanctus  Dei  servus,  quod  in  ejus  cursu 
maxime  eximium  se  putabit  edidisse,  bene  revolvat  singulas  par¬ 
tes:  deprehenderet  procul  dubio  alicubi  quod  carnis  putredinem 
sapiat,  quando  numquam  ea  est  nostra  alacritas  ad  bene  agen¬ 
dum  quae  esse  debet,  sed  in  cursu  retardando  multa  debilitas. 
Quanquam  non  obscuras  esse  maculas  videmus,  quibus  respersa 
sint  opera  sanctorum,  fac  tamen  minutissimos  esse  naevos  dun- 
taxat:  sed  an  oculos  Dei  nihil  offendent,  coram  quibus  ne  stellae 
quidem  purae  sunt?  Habemus,  nec  unum  a  sanctis  exire  opus, 
quod,  si  in  se  censeatur,  non  mereatur  justam  opprobrii  merce- 
dem.  »  —  Melanchton  (Eoe.  Theol.  pag.  108.)  scribit:  «Quae  vero 
opera  justificationem  consequuntur,  ea,  tametsi  a  spiritu  Dei,  qui 
occupavit  corda  justificatorum,  proficiscuntur,  tamen  quia  fiunt 
in  carne  adhuc  impura,  sunt  et  ipsa  immunda.  »  Et  (pag.  158.): 


798  DISP.  VI.  —  DE  MERITO  BONORUM  OPERUM. 

«Nos  docuimus,  justificari  sola  fide,...  opera  nostra,  conatus  no¬ 
stros  nihil  nisi  peccatum  esse.  » 

2)  Opera  nostra  non,  sunt  necessaria  ad  salutem  ,  imo  sunt 
perniciosa  :  quod  plane  sequitur  ex  primo.  Hinc  legitur  (Solid. 
Declar.  4.  §  15.  p.  672.):  «  Interim  tamen  diligenter  in  hoc  ne¬ 
gotio  cavendum  est,  ne  bona  opera  articulo  justificationis  et  sa¬ 
lutis  nostrae  immisceantur.  Propterea  hae  propositiones  rejiciun¬ 
tur:  ‘Bona  opera  piorum  necessaria  ad  salutem,’  »  etc.  Et  in  col¬ 
loquio  Altenburgensi  rigidi  quidam  Lutherani  dixerunt:  «Opera 
bona  et  novam  obedientiam  non  ad  regnum  Christi,  sed  ad  mun¬ 
dum  pertinere.  Ad  satanam  spectare  Christianos  cum  operibus 
bonis.  Adeo  non  esse  necessaria  opera  bona,  ut  etiam  ad  salutem 
incommodent,  sintque  perniciosa.  Precari  oportere,  ut  in  fide  sine 
omnibus  operibus  usque  ad  finem  perseveremus.  » — Cf.  Bellarmi- 
num  (de  Justif.  1.  4.  c.  1.). 

3)  Consequenter:  nullum  datur ,  aut  dari  potest  meritum  vitae 
veternae;  nequit  enim  homo  vitam  seternam  mereri  per  peccata: 
etsi  id  sequatur  etiam  ex  alio  Novatorum  errore,  quod  per  pec¬ 
catum  Adse  amissa  fuerit  libertas  (n.  79.);  nam  sine  libertate  me¬ 
ritum  est  impossibile  (n.  100.). — Cf  Moehler  ( Symbolism ,  ed.  cit. 
p.  238.  seqq.).  —  Notat  tamen  Bellarminus  (de  Just.  lib.  5.  c.  1.): 
«  Quamvis  initio  valde  contemptim  loquerentur  de  operibus  bo¬ 
nis,  paulatim  tamen  coeperunt  nonnihil  eis  tribuere.  Nam  Confes¬ 
sio  Augustana,  et  Apologia  art.  20.  dicunt,  opera  bona  justorum 
placere  Deo,  et  esse  meritoria  praemiorum.  Sed  ne  videantur 
omnino  consentire  Papistis,  addunt  duo  temperamenta;  quorum 
unum  est,  opera  bona  esse  meritoria  praemiorum  temporalium  et 
spiritualium,  in  hac  vita,  et  in  futura,  sed  non  ipsius  vitae,  et  sa¬ 
lutis  aeternae.  Ne  videlicet  falsum  sit,  quod  tam  saepe  repetive¬ 
runt,  sola  fide  justificari,  et  salvari  homines.  Alterum  tempera¬ 
mentum  est,  opera  justorum  non  esse  meritoria  ex  propria  di¬ 
gnitate,  quasi  re  vera  sint  justa,  et  legi  satisfaciant,  sed  ex  fide, 
et  indulgentia  Dei,  quia  videlicet  Deus  iis,  qui  credunt  sibi  re¬ 
missa  esse  peccata,  indulgentia  sua  tegit  operum  foeditatem,  et 
sic  accipit,  quasi  justa  essent.  » 

1133.  Jamvero  primus  et  alter  error  hic  refutari  non  indiget; 
siquidem — 1)  alibi  jam  refutavimus  falsa  principia,  ex  quibus 

pullulant — 2)  ostendimus  etiam  (n.  436.  seqq.)  in  ipsis  infidelibus 
et  peccatoribus  dari  aliqua  opera  bona;  a  fortiori  ergo  dantur 
in  justis — 3)  denique  demonstravimus  (n.  1083.  seqq.)  opera  ne¬ 
cessaria  esse,  praeter  fidem,  ad  justitiam  consequendam,  ad  eam- 
que  conservandam,  ut  fructus  ejus  percipiatur  (n.  322.  seqq.). 

1134.  Sola  igitur  doctrina  hic  vindicanda  est  de  merito  bono¬ 
rum  operum.  Ea  vero,  omissis  modo  ulterioribus  explicationibus 
in  seqq.  articulis  tradendis,  uti  liquet  tum  ex  citatis  decretis 
Trid.,  tum  ex  erroribus  oppositis,  ad  haec  capita  reducitur:  1) 
Justi  vere  merentur  augmentum  gratiae,  vitam  aeternam,  augmen¬ 
tum  gloriae. — 2)  IIoc  meritum  nititur  misericordiae  Dei,  bonis  no¬ 
stris  operibus  retributionem  promittentis,  cum  ea  potuisset  a 
nobis  exigere  sine  ulla  retributione:  unde  docet  D.  Thomas  (1.2. 
q.  114.  art.  1.  ad  3.):  «Deum  non  esse  factum  simpliciter  debito¬ 
rem  nobis,  sed  sibi  ipsi,  in  quantum  debitum  est,  ut  sua  ordina¬ 
tio  impleatur.  »  — 3)  Promerendi  autem  vim  opera  nostra  desumunt 
ex  meritis  Christi;  adeoque  debent  ex  gratia  ejus  proficisci.  — 
4)  Hinc  in  doctrina  Catholica,  secus  ac  Protestantes  calumnian¬ 
tur,  non  excluditur,  sed  commendatur  christiana  humilitas;  at¬ 
que  merito  scripsit  S.  Augustinus  (ep.  194.  c.  5.  n.  19.):  «Cum 
Deus  coronat  merita  nostra,  niliil  aliud  coronat  quam  munera 
sua.  »  —  Cum  autem  Novatores  asserant  justitiam ,  ac  consequen¬ 
ter  gloriam,  esse  in  omnibus  aequalem  (quos  errores  jam  refu¬ 
tavimus);  sufficit  hic  contra  eos  ostendere,  nos  mereri  vitam 
aeternam. 

1133.  His  itaque  praestitutis — 

§  II- 

Solvitur  Proposita  Quaestio. 

Prop.  XL. — Hominis  justificati  bona  opera  ita  sunt  Dei  do - 
na,  ut  sint  etiam  bona  ipsius  justificati  merita;  adeoque  ipse 
justificatus ,  bonis  operibus,  quae  ab  eo  per  Dei  gratiam  et  J.  C. 
meritum  cujus  vivum  membrum  est,  fiunt,  vere  meretur  aug¬ 
mentum  gratifje,  vitam  aeternam,  et  ipsius  vitae  ceternce,  si  ta¬ 
men  in  gratia  decesserit ,  consecutionem,  atque  etiam  glorice 
augmentum. 

1136.  Prob.  1.  Ex  Scriptura.  Nam — 1)  «Meritum  et  merces», 
inquit  D.  Thomas  (1.  2.  q.  114.  art.  1.),  «  ad  idem  referuntur. 
Id  enim  merces  dicitur,  quod  alicui  recompensatur  pro  retribu¬ 
tione  operis  et  laboris,  quasi  quoddam  praemium  ipsius».  Atqui 
vita  aeterna  saepe  nominatur  merces  in  Scripturis;  et,  quod  idem 
est,  bravium,  remuneratio,  retributio.  Ergo. 

Prob.  min.  Dicitur  (Matth.  V.  12.):  «  Gaudete  et  exultate,  quo¬ 
niam  merces  vestra  copiosa  est  in  coelo.  »  Quid  autem  sit  haec 
merces,  paulo  ante  explicaverat  Dominus,  dicens:  «Beati  qui 
persecutionem  patiuntur  propter  justitiam,  quoniam  ipsorum  est 
regnum  coelorum.» — Legitur  (Matth.  XX.  18.):  «  Voca  operarios, 
et  redde  illis  mercedem.  »  Hujus  autem  mercedis  nomine  intelligi 
denarium  diurnum,  ex  ipsa  eadem  parabola  perspicuum  est.  Per 
denarium  vero  diurnum  significari  vitam  aeternam,  communi  con¬ 
sensu  Patres  docent.  Nam  praeter  commentarios  in  hunc  locum, 
id  habent  S.  Hieronymus  (lib.  2.  in  Jovinianum);  S.  Augustinus 
(lib.  de  Sancta  Virginitate,5  c.  26.);  S.  Gregorius  (lib.  4.  Moral. 
cap.  42.).  —  Et  (Prov.  XI.  18.):  «Seminanti  justitiam  merces  fi¬ 
delis.  »  —  Sap.  (V.  16.):  «  Justi  autem  in  perpetuum  vivent,  et  apud 
Dominum  est  merces  eorum.»  —  Eccles.  (XVIII.  22.):  «  Ne  ve¬ 
rearis  usque  ad  mortem  justificari,  quoniam  merces  Dei  manet 
in  aeternum.  » —  Isaiae  (XL.  10.):  «  Ecce  Dominus  veniet...  et  mer¬ 
ces  ejus  cum  eo.  »  —  Matth.  (V.  12.):  «  Merces  vestra  copiosa  est 
in  coelis.  »  —  I.  Cor.  (III.  8.):  «  Unusquisque  propriam  mercedem 

accipiet.»  —  Similiter  (Philipp.  III,  14.):  «  Ad  destinatum  pro¬ 
sequor,  ad  bravium  supernae  vocationis  Dei  in  Christo  Jesu. »  — 
Hebr.  (X.  35.):  «  Nolite  itaque  amittere  confidentiam  vestram, 
quae  magnam  habet  remunerationem.  »  Et  (XI.  26.):  «  Majores 
divitias  aestimans  thesauro  HCgyptiorum  improperium  Christi, 
aspiciebat  [Moyses]  enim  in  remunerationem.  »  —  Ibid  (vers.  6.): 

«  Credere  enim  oportet  accedentem  ad  Deum,  quia  est  et  inqui¬ 
rentibus  se  remunerator  sit.  »  —  Coi.  (III.  23.  24.):  «  Quodcumque 
facitis,  ex  animo  operamini,  sicut  Domino  et  non  hominibus,  scien¬ 
tes  quod  a  Domino  accipietis  retributionem  haereditatis.  » 

2)  Scriptura  saepe  docet  bona  justorum  opera  esse  rationem, 
propter  quam  vita  aeterna  ipsis  redditur:  vel  causa  cui  vita  ae¬ 
terna  tamquam  effectus,  utique  moralis,  respondet.  Ita  dicitur 
(Matth.  XIX.  17.):  «  Si  vis  ad  vitam  ingredi,  serva  mandata.  » 
Et  (vers.  29.):  «  Omnis  qui  reliquerit  domum,  vel  patrem,  etc., 
centuplum  accipiet,  et  vitam  aeternam  possidebit.»  —  I.  Tim. 
(IV.  8.)  :  «  Pietas  ad  omnia  utilis  est,  promissionem  habens  vitae 
quae  nunc  est,  et  futurae.  »  —  Jac.  (I.  12.):  «  Accipiet  coronam 
vitae,  quam  repromisit  Deus  diligentibus  se.  »  Item  (Matth.  XXV. 
34.):  «Venite  benedicti  Patris  mei,  possidete  paratum  vobis  regnum 
a  constitutione  mundi.  Esurivi  enim,  et  dedistis  mihi  manduca¬ 
re.  »  Idem  (vers.  21.):  «  Quia  super  pauca  fuisti  fidelis,  super 
multa  te  constituam;  intra  in  gaudium  Domini  tui.»  —  Apoc. 
(VII.  14.):  «  Hi  sunt  qui  venerunt  ex  magna  tribulatione,  etc., 
ideo  sunt  ante  thronum  Dei.  »  In  quibus  locis  particulae,  enim , 
quia,  ideo  sunt  omnes  causales,  ut  notum  est.  Sane,  uti  advertit 
Bellarminus,  si  aliter  liceat  haec  intelligere,  nullae  erunt  formae 
loquendi,  quibus  sententias  nostras  explicare  possimus.  Fingamus 
enim,  voluisse  Christum  ostendere,  opera  misericordiae  esse  veram 
causam,  cur  justis  hominibus  in  judicio  reddenda  sit  merces  sa¬ 
lutis  aeternae.  Quibus,  quaeso,  verbis  brevius,  apertius,  commodius 
id  explicare  potuisset,  quam  illis:  «Possidete  regnum....  esurivi 
enim,  et  dedistis  mihi  manducare»? 

3)  Imo  docet  Scriptura  vitam  aeternam  reddi  secundum  propor¬ 
tionem  ac  mensuram  operum  et  laboris.  Ita  (Ps.  LXI.  13.)  dici¬ 
tur:  «Reddes  unicuique  ...  juxta  opera  sua.» — Matth.  (XVI.  27.): 
«Filius  hominis  venturus  est  in  gloria  Patris  sui,  cum  Angelis 

suis  ,  et  tunc  reddet  unicuique  secundum  opera  ejus.  »  —  I.  Cor. 
(III.  8.)  :  «Unusquisque  propriam  mercedem  recipiet  secundum 
suum  laborem.»  —  Gal.  (VI.  8.):  «Quae  seminaverit  homo,  hsec  et 
metet.» — Apoc.  (ult.  12.):  «  Ecce  venio  cito,  et  merces  mea  me- 
cum  est,  reddere  unicuique  secundum  opera  sua.  »  Sane  est  ipsa 
vita  azterna,  quae  operibus  respondet  ac  redditur.  Nam,  uti  notat 
Bellarminus,  Apostolus  ad  Rom.  (II.  17.)  cum  dixisset,  Deum  red¬ 
diturum  unicuique  secundum  opera  sua;  subjunxit  continuo:  «His 
qui  secundum  patientiam  boni  operis  gloriam,  et  incorruptionem 
quaerunt,  vitam  aeternam.» — Et  (Gal.  VI.  8.)  cum  dixisset:  «Quae 
seminaverit  homo,  haec  et  metet;  »  adjunxit  explicans:  «Qui  enim 
seminat  in  carne  sua,  de  carne  metet  corruptionem;  qui  autem 
seminat  in  spiritu,  de  spiritu  metet  vitam  aeternam.»  Igitur  vita 
aeterna  est  praemium  illud,  quod  datur  secundum  proportionem  et 
mensuram  operum. 

4)  Juxta  Scripturam  ,  sicut  rependitur  poena  malis  impiorum 
operibus;  ita  praemium,  vita  aeterna,  bonis  justorum  operibus. 
Sed  mala  opera  impiorum  vere  merentur  poenam  aeternam.  Ergo 
bona  justorum  opera  vere  merentur  vitam  aeternam  :  solum  dis¬ 
crimen,  quod  aliunde  constat,  est,  quod  mala  merita  nostris  vi¬ 
ribus  tantum,  bona  autem  merita  ex  adjutorio  gratiae  comparan¬ 
tur. —  Prob.  maj.  Legitur  (Matth.  XXV.  34.  seq.):  «Dicet  rex  his, 
qui  a  dextris  ejus  erunt  :  Venite,  benedicti  Patris  mei,  possidete 
paratum  vobis  regnum  a  constitutione  mundi.  Esurivi  enim,  et 
dedistis  mihi  manducare....  Arnen,  dico  vobis,  quamdiu  fecistis  uni 
ex  his  fratribus  meis  minimis,  mihi  fecistis.»  —  Et  (Jo.  V.  29.): 
«Procedent  qui  bona  fecerunt  in  resurrectionem  vitae:  qui  vero 
mala  egerunt,  in  resurrectionem  judicii.» — Et  (Rom.  II.  6.  seqq.): 
«Qui  reddet  unicuique  secundum  opera  ejus:  iis  quidem  qui  se¬ 
cundum  patientiam  boni  operis,  gloriam,  etc....  quaerunt,  vitam 
aeternam  :  iis  autem  qui  sunt  ex  contentione  ,  etc....  ira  et  indi¬ 
gnatio.  Tribulatio  et  angustia  in  omnem  animam  hominis  ope¬ 
rantis  malum...  Gloria  autem  omni  operanti  bonum.» — Et  (II. Cor. 
V.  10.):  «Omnes  enim  vos  manifestari  oportet  ante  tribunal  Chri¬ 
sti,  ut  referat  unusquisque  propria  corporis,  prout  gessit,  sive 
bonum  sive  malum.» 

5)  His  addi  possent  ea  Scripturae  loca  ,  quibus  justus  effertur 

dignus  vita  aeterna — haec  dicitur  corona  justitia — Deusexhiberetur 
velut  injustus ,  et  acceptor  personarum,  si  bene  operantibus  non 
retribueret  cum  proportione  vitam  aeternam.  Sed  haec  dabimus 
infra,  ubi  quaeremus  quo  titulo  Deus  vitam  aeternam  retribuat. — 
Cf.  Bellarminum  (de  Justif.  lib.  5.  cc.  2.  3.). 

1137.  II.  Ex  Patribus.  Nam — 1)  Graeci  Patres  hanc  veritatem 
constanter  tradunt.  Ita  S.  Ignatius  M.  (in  Ep.  ad  Rom.  num.  4.) 
ait:  «Sinite  me  bestiarum  escam  fieri,  ut  possim  Deum  mereri.» — 
S.  Justinus  M.  (Apol.  1.  n.  43.):  «Edocti  a  Prophetis  poenas  et 
supplicia,  ac  bonas  remunerationes  pro  meritis  actionum  cujusque 
irrogari,  verum  esse  confirmamus...  Fatum  ineluctabile  illud  esse 
dicimus,  his  qui  bona  eligunt,  merita  praemia  tribui,  his  vero, 
qui  contraria,  debitam  mercedem  [poenam  irrogari].» — S.  Irenaeus 
(1.  4.  adv.  Haeres,  c.  72.):  «Pretiosam»,  inquit,  «  arbitremur  co¬ 
ronam,  quae  per  agonem  nobis  acquiritur,  sed  non  ultro  coalitam, 
et  quanto  per  agonem  nobis  advenit,  tanto  est  pretiosior.»  Item 
(cap.  44.)  probat  meritum  operum  ex  judicii  forma,  quae  descri¬ 
bitur  Matth.  XXIY. —  Origenes  (1.  2.  in  Ep.  ad  Rom.)  explicans 
cap.  2. :  «  Primo, »  inquit,  «  excludantur  haeretici,  qui  dicunt,  ani¬ 
marum  naturas  bonas  et  malas;  et  audiant,  quia  non  pro  natura, 
sed  pro  meritis  reddit  Deus.  Secundo  aedificentur  fideles,  ne  pu¬ 
tent  hoc  solum  sufficere,  quod  credunt,  sed  sciant  ,  justum  judi¬ 
cium  Dei  unicuique  reddere  secundum  opera  sua.» — S.  Basilius 
(in  lib.  de  Spir.  Sane.  cap.  24.)  :  «  Homo,  »  inquit,  «  ex  operibus 
justitiae  salvatur.»  Et  (Orat,  in  initium  Prov.):  «Omnes,»  inquit, 
«  qui  vitam  Evangelicam  incedimus,  mercatores  sumus,  per  opera 
mandatorum  nobis  possessionem  coelestium  comparantes.  »  — 
S.  Gregorius  Nys.  (Orat.  1.  de  Aman.  Pauperibus)  :  «  Denique,  » 
inquit,  «pro  suis  quemque  meritis  ornatum  cerno.  Illis,  qui  boni, 
benignique  fuerint,  summa,  et  perpetua  requies  tribuitur  in  regno 
coelesti  ;  inhumanis  autem  ,  et  improbis,  supplicium  ignis,  idque 
sempiternum.  » 

2)  Item  Latini  Patres.  Tertullianus  (in  lib.  de  Resurr.  Carnis, 
ultra  med.  tract.  cap.  15.  prioris  ad  Corinth.):  «Ordo»,  inquit, 
«meritorum,  dispositorum  nomine  disponetur:  merita  autem  cum 
corpori  quoque  adseribantur ,  ordo  quoque  corporum  disponatur 
necesse  est,  ut  possit  esse  meritorum.» — S.  Cyprianus  (in  lib.  de 

Simpl.  Praelat.  sive  de  Unitate  Ecclesiae,  ultra  med.):  «Justitia», 
inquit,  «opus  est,  ut  promereri  quis  possit  Deum:  praeceptis  ejus, 
et  monitis  obtemperandum  est  ,  ut  accipiant  merita  nostra  mer- 
cedem.»  Item  (in  Serm.  de  Eleemosyna  exfrem.):  «Si»,  inquit, 
«  expeditos,  si  celeres,  si  in  hoc  operis  agone  currentes,  dies  nos 
vel  redditionis  ,  vel  persecutionis  invenerit ;  nusquam  Dominus 
meritis  nostris  ad  praemium  deerit.  In  pace  coronam  vincentibus 
candidam  pro  operibus  dabit,  in  persecutione  purpuream  pro  pas¬ 
sione  geminabit.»  Vide  eundem  (lib.  2.  ep.  4.;  lib.  3.  cap.  25.; 
lib.  4.  ep.  6.  et  8.). — S.  Hilarius  (c.  5.  comm.  in  Matth.)  «Regnum», 
inquit,  «Dei  vitae  nostrae  stipendiis  quaeramus.  Et  haec  recte  per- 
fecteque  viventium  merces  est ,  ut  in  novam  ,  coelestemque  sub¬ 
stantiam  ex  hac  corruptibilis  corporis  materie  transferantur,  et 
corruptio  terrena,  coelesti  incorruptione  mutetur.»  Et  (cap.  6.): 
«De  nostro»,  inquit,  «est  beata  illa  aeternitas  promerenda,  prae- 
standumque  est  aliquid  ex  proprio.» — S.  Ambrosius  (1.  1.  de  Offi¬ 
ciis,  c.  15.):  «Nonne,»  inquit,  «evidens  est  meritorum,  aut  prae¬ 
mia,  aut  supplicia  post  mortem  manere?»  Vide  eundem  (in  ep.  81. 
ad  Siricium;  1.  2.  de  Cain,  c.  9.;  1.  de  Noe  et  Arca,  c.  7.;  in  Ps. 
118.  sermon.  7.;  et  lib.  7.  in  Luc.),  in  illud:  «Nonne  duo  passe¬ 
res,»  etc. — S.  Augustinus  (in  epist.  105.  ad  Sixtum):  «Nulla  ne», 
inquit,  »  sunt  merita  justorum?  sunt  plane,  quia  justi  sunt.  Sed  ut 
justi  fierent,  merita  non  fuerunt.»  Et  infra:  «Sicut  merito  pec¬ 
cati,  tanquam  stipendium  redditur  mors,  ita  merito  justitiae  tan- 
quam  stipendium,  vita  aeterna.»  Idem  (in  lib.  de  Moribus  Eccle¬ 
siae,  c.  25.):  «Yita»,  inquit,  «aeterna  est  totum  praemium  ,  cujus 
promissione  gaudemus.  Nec  praemium  potest  praecedere  merita, 
et  prius  homini  dari,  quam  dignus  est.  Quid  enim  hoc  est  in¬ 
justius,  et  quid  justius  Deo?  non  ergo  debemus  poscere  praemium, 
antequam  mereamur  accipere.» — Cf.  Bellarminnm  (de  Justif.  1.  5. 
c.  4.),  apud  quem  alia  etiam  invenies  testimonia. 

1138.  Dices  I.  :  Yita  aeterna  passim  in  Scripturis  vocatur  /icr- 

reditas;  sed  haec  filiis  debetur  non  ex  merito,  sed  ex  solo  jure 

filiationis.  Ergo. 

o  #■ 

Resp.  dist.  maj.:  et  simul  vocatur  merces ,  conc.;  vocatur  solum 
haereditas,  neg. —  Pariter  dist.  min.  :  haereditas,  quae  simul  sit 
merces,  debetur  solo  jure  filiationis,  neg.;  quae  sit  solum  haere- 

ditas,  subd.:  debetur  solo  jure  filiationis  filiis  naturalibus,  conc.; 
filiis  adoptivis,  subd.:  si  nulla  sit  apposita  conditio,  conc.;  si 
apposita  sit  conditio,  neg.  Hanc  difficultatem  funditus  evertit  Be- 
canus  (de  Grat.  Hab.  c.  3.  q.  3.);  imprimis  enim  retorquet  argu¬ 
mentum,  dicens:  «Primo  vita  aeterna  in  Scripturis  vocatur  etiam 
merces  ,  ut  supra  ostendi :  ergo  datur  intuitu  meritorum  :  ergo 
non  solo  jure  adoptionis.»  Deinde  vero  positive  rem  explicat,  sub¬ 
dens:  «Sentiendum  est — 1)  Non  sumus  filii  Dei  per  naturam,  sed 
per  adoptionem. — 2)  Alii  reipsa  adoptantur  ante  usum  rationis  in 
Baptismo,  ut  parvuli:  alii  post  usum  rationis  in  prima  justifica¬ 
tione,  ut  adulti. — 3)  Parvuli  qui  ante  rationis  usum  adoptantur 
et  moriuntur,  accipiunt  vitam  seternam  solo  titulo  hsereditatis. — 
4)  Adulti  qui  usu  rationis  utuntur,  et  in  adoptione  filiorum  usque 
ad  mortem  perseverant,  duplici  titulo  accipiunt  vitam  seternam, 
altero  mercedis,  altero  hsereditatis.  Hoc  indicavit  Apostolus  ad 
Coi.  (III.  23.)  :  ‘Quodcumque  facitis,  ex  animo  operamini,  sicut 
Domino,  et  non  hominibus,  scientes  quod  a  Domino  accipietis  re¬ 
tributionem  hsereditatis,’  ut  significaret  vitam  aeternam  non  solo 
titulo  hsereditatis  sed  etiam  mercedis  seu  retributionis  conferri 
adultis.  Nec  hoc  mirum  aut  novum.  Primo,  quia  cum  non  sint 
per  naturam  filii,  sed  per  adoptionem,  potuit  eos  hac  conditione 
Deus  adoptare,  ut  non  adirent  haereditatem  ,  nisi  vellent,  man¬ 
datis  Dei  obtemperando  promereri.  Secundo  ,  quia  simile  quid 
Christo  accidit.  Nam  jure  hsereditatis  (supposita  unione  hyposta¬ 
tica)  debebatur  ei  gloria  corporis,  et  exaltatio  nominis  et  tamen 
suis  meritis  eam  obtinuit,  juxta  illud  Apost.  ad  Philipp.  II.: 
‘Humiliavit  semetipsum,  factus  obediens  usque  ad  mortem,  mor¬ 
tem  autem  crucis  ,  propter  quod  et  Deus  exaltavit  illum,’  etc. 
Si  ergo  Christo,  qui  fuit  filius  Dei  naturalis,  data  est  gloria  cor¬ 
poris  et  exaltatio  nominis  duplici  titulo  ,  nempe  hsereditatis  et 
mercedis,  quid  mirum,  si  nobis,  qui  sumus  filii  tantum  adoptionis 
utroque  titulo  conferatur  vita  seterna?» 

1139.  Dices  II.:  Christus  meruit  nobis  vitam  seternam ;  ergo 
non  requiruntur  merita  nostra  :  vel  enim  merita  Christi  sufficiunt, 
et  sic  nostra  sunt  inutilia :  vel  dicuntur  ea  non  sufficere  ,  et  sic 
irrogatur  injuria  meritis  Christi. 

Resp.  cum  Bellarmino  (l.c.  cap.  5.):  «Hoc  argumentum,  quanto 

ab  adverssriis  magis  rhetorice  ,  vel  potius  tragice  amplificatur,, 
tanto,  cum  discutitur,  inanius  invenitur.  Siquidem  merita  justo* 
rum  non  opponuntur  meritis  Christi  ,  sed  ab  illis  nascuntur  ,  et 
quidquid  ipsa  justorum  merita  laudis  habent,  id  totum  redundat 
in  laudem  meritorum  Christi.  Ipse  est  enim  vitis,  nos  palmites; 
et  sicut  palmes  non  potest  ferre  fructum,  nisi  manserit  in  vite, 
sic  et  nos  nihil  possumus  sine  Christo  facere.  Et  sicut  nemo  un¬ 
quam  ita  desipuit,  ut  diceret  detrahi  de  gloria  vitis,  si  palmites 
ipsius  multum  fructum  adferant ;  ita  nemo  ,  nisi  plane  stultus  , 
dicere  potest  detrahi  de  gloria  Christi,  si  servi  ejus,  per  gratiam 
ejus,  per  spiritum  ejus,  per  fidem,  et  caritatem,  ab  ipso  inspira¬ 
tam,  bona  opera  faciant;  quae  ita  vere  sint  justa,  ut  eis  debeatur 
a  justo  judice  corona  justitiae...  Merita  hominum  non  requiruntur 
propter  insufficientiam  meritorum  Christi,  sed  propter  maximam 
eorum  efficaciam.  Meruerunt  enim  Christi  opera  apud  Deum,  non 
solum,  ut  salutem  consequeremur,  sed  etiam,  ut  eam  per  merita 
propria  consequeremur.  Sive  (quod  est  idem)  non  solum  aeternam 
salutem,  sed  etiam  virtutem  merendi  nobis  meruerunt.»  Unde  ait 
Suarez  (cap.  1.  n.  16.)  :  «  Quod  causae  naturales  possint  aliquid 
efficere,  non  derogat  infinitae  potentiae  et  efficientiae  Dei,  sed  po¬ 
tius  illius  virtutem  ostendit :  quia  non  solum  virtutem  efficiendi 
habet,  sed  etiam  potest  alios  efficientes  efficere,  servata  sibi  ni¬ 
hilominus  semper  propria  excellentia  primae  et  universalis  et  in- 
dependentis  causae.» 

1140.  Dices  III.:  (Luc.  XVII.  10.):  «Cum  feceritis  omnia  quae 
praecepta  sunt  vobis,  dicite:  servi  inutiles  sumus:  quod  debuimus 
facere  fecimus.»  Quid  autem  mereri  potest  qui  inutilis  est? 

Resp.  Multiplex  est  apud  Patres  hujus  loci  interpretatio;  nam 
— 1)  juxta  S.  Ambrosium  (in  Luc.  1.  8.  n.  31.)  jubet  Dominus,  ut 
agnoscamus  id,  quod  sumus  ex  nobis:  «Agnoscenda,»  inquit,  «gra¬ 
tia,  sed  non  ignoranda  natura,»  etc.:  ex  nobis  servi  inutiles  su¬ 
mus,  inepti  potius  ad  ea  implenda,  quae  Dominus  praecipit:  tamen 
per  ejus  gratiam  utiles  efficimur,  juxta  illud  (II.  Tim.  II.  21.): 

«  Qui  emundaverit  se  ab  istis,  erit  vas  in  honorem  sanctificatum, 
et  utile  Domino  ad  omne  opus  bonum  paratum.» — 2)  Juxta  Bedam 
jubemur  agnoscere,  nihil  nos  Deo  utilitatis  adferre,  sed  quidquid 
boni  facimus,  id  nobis  utile  esse,  non  Deo,  qui  bonorum  nostro- 

rum  non  eget. — 3)  Juxta  S.  August.  (Serm.  3.  de  Verb.  Dom.  n.  2.) 
servi  inutiles  dici  possemus,  cum  omnia  divina  mandata  servavi¬ 
mus,  quoniam  nihil  facimus  ultra  id,  quod  debemus,  et  nihil  inde 
justae  mercedis  petere  possumus,  nisi  Deus  liberali  pacto  nobis- 
cum  convenire  voluisset.  «0  magna»,  iniquit  Augustinus,  «bo¬ 
nitas  Dei,  cui  cum  pro  conditione  reddere  debeamus  obsequium, 
utpote  servi  Domino,  amicitiarum  nobis  praemia  repromittit ,  ut 
a  nobis  obsequia  debitae  servitutis  extorqueat.»  Unde  jure  scribit 
Becanus  (loc.  c.  n.  10.):  «Hoc  miror,  cum  tam  diligenter  inqui¬ 
rant  testimonia  Scripturae,  quibus  vocamur  servi  inutiles,  cur  dis¬ 
simulent  ea,  quibus  vocamur  utiles.  Sane  idem  Christus,  qui  dixit 
(Luc.  XVII.  10.):  ‘Dicite,  servi  inutiles  sumus,’  alibi  dicit  (Matth. 
XXV.  23.):  ‘Euge  serve  bone,  et  fidelis,  quia  super  pauca  fuisti 
fidelis,  super  multa  te  constituam.’» 

1141.  Dices  IV.  :  Si  possemus  vitam  aeternam  mereri,  possemus 
fiduciam  in  meritis  nostris  collocare.  Atqui  id  repugnat  Scriptu¬ 
rae,  et  dictis  sanctorum.  Ergo. 

Resp.  1)  Fiducia,  proprie  sumpta,  uti  docet  D.  Thomas  (2.  2. 
q.  129.  a.  6.)  est  spes  roborata  et  perfecta;  juxta  quem  conceptum 
dixit  etiam  Seneca  (ep.  16.  ad  Lucilium):  «De  te  spem  habeo,; 
nondum  fiduciam.»  Cum  vero  non  simus  absolute  certi  de  nostra 
justitia,  impossibile  est  ut  plenam  fiduciam  in  meritis  nostris  re¬ 
ponamus. — 2)  Nec  ullam  spem  reponimus  in  meritis  nostris  inde- 
pendenter  a  misericordia  Dei,  et  a  meritis  Christi;  ut  ex  supra- 
dictis  abunde  patet. — 3)  Sed  possumus  certe,  dependenter  a  Dei 
misericordia  et  Christi  meritis,  aliquam  fiduciam  in  meritis  no¬ 
stris  collocare.  «Nam,»  inquit  Bellarminus,  «cum  promiserit  Deus 
coronam  vitae  diligentibus  se,  ut  dicit  Sanctus  Jacobus  capite  pri¬ 
mo,  ex  duobus  pendet  adeptio  gloriae,  ex  fidelitate  Dei,  qui  prae¬ 
stat  quod  promisit,  et  ex  operibus  nostris;  diligere  enim  oportet, 
non  verbo,  et  lingua,  sed  opere,  et  veritate,  ut  ait  Sanctus  Joan- 
nes  in  epistola  prima,  capite  tertio:  proinde  sicut  spes  certa  non 
esset,  si  nos  bene  operaremur,  sed  Deus  fidelis  non  permaneret; 
ita  nec  certa  esse  potest,  si  Deus  quidem  fidelis  sit,  sed  nos  non 
bene  operemur,  nec  diligamus  opere  et  veritate.» — 4)  Nihilominus 
ad  vitandum  periculum,  sive  inanis  gloriae  sive  tepiditatis,  tutius 
est  merita  nostra  oblivisci,  et  firmissimam  fiduciam  in  Deo  po- 

nere.  Unde  S.  Joan.  Chrysos.  (Hom.  3.  in  Matth.)  ait:  «Noli  mer- 
cedem  reposcere,  ut  accipias  mercedem.  Tu  salvari  te  per  gratiam 
confitere,  ut  se  ille  tibi  debitorem  fateatur ;  nec  modo  pro  ope¬ 
ribus  tuis,  sed  etiam  pro  hac  aequanimitate.  Quando  enim  aliqua 
praeclare  fecerimus,  habemus  eum  debitorem  ob  res  bene  gestas: 
quando  vero  nihil  arbitramur  nos  operatos  egregium  ,  amplius 
etiam  ob  talem  meremur  affectum,  quam  propter  opera  ipsa,  quae 
fecimus.  Minimum  itaque  de  se  sensisse,  tam  magnum  est,  quam 
maximas  res  fecisse.» — Cf.  Bellarminum  (1.  c.  cap.  7.). 

1142.  Ceteras  difficultates  quisque  facile  solvet  ;  praesertim  si 
prae  oculis  habeat  —  1)  Scripturam  negare  meritum  operum;  sed 
operum  legis  aut  naturae,  non  gratiae. — 2)  Negare  meritum;  sed 
gratiae  hujus  vitae,  non  vitae  aeternae  —  3)  Dicere  vitam  aeternam 
esse  coronam  misericordiae  ,  sed  simul  eam  vocare  coronam  ju¬ 
stitiae:  misericordiae  quidem,  quatenus  ex  gratia,  quae  misericor¬ 
dia  conceditur,  oritur  meritum ;  justitiae,  quatenus  supposita  gra¬ 
tia  ,  et  divina  promissione  ,  vere  meremur  vitam  aeternam.  — 
Plura  denique  pleniorem  lucem  mutuabunt  ex  infra  disputandis  de 
conditionibus  meriti,  et  titulo  ejus. 

ARTICULUS  SECUNDUS 

Quaenam  Conditiones  ad  Supernaturale  Meritum  Requirantur. 

§  L 

Faciliores  Meriti  Conditiones  Breviter  Exponuntur. 

1143.  Vindicata  doctrina  Catholica  de  existentia  meriti,  ut  ple¬ 
niorem  de  eo  notitiam  comparemus,  primum  inquiramus  oportet 
meriti  conditiones.  Ne  autem  absque  necessitate  aut  fructu  pro¬ 
lixior  evadat  disquisitio,  quae  jam  statuta  sunt  indicare,  quae  fa¬ 
ciliora  brevi  calamo  percurrere  sufficit;  ut  deinde  accuratius  ex¬ 
pendamus  id  ,  quod  hac  in  re  difficultatem  aliquam  praeseferre 
videtur. 

1144.  Itaque  animadvertamus — 1)  aliquas  conditiones  requiri  ad 
quodvis  meritum,  sive  illud  sit  de  condigno  sive  de  congruo;  ali- 

quas  proprias  esse  solius  meriti  de  condigno,  quarum  si  vel  una 
desit,  meritum  erit  solum  de  congruo.  Singulas  expendentes,  no¬ 
tabimus  quae  communes  ,  quae  solius  meriti  de  condigno  propriae 
sint. 

2)  Ex  haereticis,  aliqui  minus  exigunt  ad  meritum,  quam  necesse 
sit.  Ita  Pelagiani  negantes  gratiam  Dei,  opus  naturae  viribus  absque 
gratiae  auxilio  factum  sufficere  statuunt  ad  merendum — Semipe- 
lagiani  rationem  meriti  tribuebant  operibus  extituris  sub  condi¬ 
tione — .Tanseniani  libertatem  solam  a  coactione  ad  meritum  suffi¬ 
cere  autumabant.  Yerum  de  his  erroribus  nihil  hic  dicendum  est; 
siquidem  in  prima  et  secunda  disputatione  jam  refutati  sunt. 

3)  Novatores  e  contra,  ut  sibi  viam  sternant  ad  omne  meritum 
nostrum  eliminandum,  has  quatuor  ad  meritum  constituendum  con¬ 
ditiones  effingunt  et  exposcunt:  ut  opus  debeat  esse  perfectum  seu 
omnibus  numeris  absolutum,  purum  propterea  a  qualicumque  im¬ 
perfectionis  naevo;  ut  nullo  titulo  sit  debitum;  ut  nostrum  sit,  et 
non  alienum  seu  gratia  partum;  ut  proportionem  habeat  aequali¬ 
tatis  cum  mercede. — At  has  conditiones  excludemus,  partim  ex¬ 
ponendo  veras  conditiones  ad  meritum  requisitas,  partim  refutando 
objectiones  contra  illas  proponi  solitas. 

4)  Disputatur  inter  Catholicos  ,  an  ,  vel  potius  quomodo  opus 
debeat  elici  ex  imperio  caritatis,  ut  sit  meritorium — utrum  per 
actus  remissiores  habitibus  praeexistentibus  justus  mereri  possit. 
Sed  ab  his  etiam  quaestionibus  hic  abstinemus  ;  etenim  primam 
expendimus  in  tractatu  De  Caritate :  alteram  in  tractatu  De  Vir¬ 
tutibus  Infusis  in  Genere. 

5)  Cum  vero  ex  conditionibus  ad  meritum  requisitis  ,  aliae  se 
habeant  ex  parte  operis  meritorii — aliae  ex  parte  personae  meren¬ 
tis— aliae  ex  parte  personae  retribuentis;  claritatis  gratia,  juverit 
eas,  de  quibus  hic  agendum  est,  juxta  hunc  ordinem  exponere. 
Incipimus  a  conditionibus  requisitis  ex  parte  operis. 

1145.  Ex  parte  operis  requiritur,  ut  sit  actus  moraliter  bonus; 
bonus  proinde  ex  objecto,  fine  et  circumstantiis  :  uti  enim  vul¬ 
gatum  axioma  fert  «bonum  ex  integra  causa,  malum  ex  quocum¬ 
que  defectu.  »  Revera — 1)  malum  opus  non  est  dignum  praemio, 
sed  poena  ;  ergo  solum  superest  opus  bonum  ,  quod  possit  esse 
praemio  dignum.  Quia  indifferens  opus  vel  nullum  est  in  indivi- 

duo,  secundum  probabiliorem  sententiam  (judicium  autem  operum, 
et  retributio  fit  de  illis  ut  in  individuo  fiunt);  vel  certe,  si  opus 
indifferens  in  individuo  admittatur,  non  est,  cur  potius  sit  prse- 
mio,  quam  poena  dignum  :  nam  si  non  meretur  poenam,  quia  caret 
malitia,  etiam  non  meretur  praemium,  quia  caret  bonitate  ;  imo 
recte  dicere  possumus  ,  eo  ipso  quod  bonitate  caret,  mereri  ca- 
rentiam  praemii,  quod  potius  est  demereri,  quam  mereri. 

2)  Omne  meritum  apud  aliquem  debet  esse  opus  redundans  ali¬ 
quo  modo  in  obsequium  ejus,  vel  saltem  in  obedientiam,  et  com¬ 
plementum  voluntatis  ejus;  ergo  et  nostra  opera  debent  hanc  ha¬ 
bitudinem  ad  Deum  habere,  ut  apud  ipsum  meritoria  sint.  Non 
possunt  autem  illam  habere,  nisi  sint  honesta,  seu  moraliter  bona; 
quia  nostra  opera  non  possunt  aliquam  utilitatem,  vel  commodum 
Deo  afferre,  sicut  inter  homines  contingit;  sed  solum  possunt  in 
gloriam  ,  et  honorem  ejus  redundare  ,  quod  nisi  per  bona  opera 
fieri  non  potest.  Unde  Cone.  Trident.,  Scriptura  et  Patres,  in  te¬ 
stimoniis  in  praec.  artic.  recitatis  ,  hanc  conditionem  constanter 
supponunt  (1). 

(1)  Quaeri  hic  solet  «  utrum  ubsque  actu  positivo  voluntatis,  sola  omissione 
aut  carentia  actus  ,  possit  liorno  mereri.» — ■Subjicimus  solutionem  ex  Suarez 
(1.  12.  c.  2.).  Communis  theologorum  sententia  post  D.  Thomam  (1.  2.  q.  91.  art.  5., 
2.  2.  q.  79.  art.  1.),  opinionem  illam  excludit.  Nam — •  1)  abstinere  ab  actu  malo 
non  potest  esse  meritorium ,  nisi  sit  voluntarium  ;  alioqui  mereretur  homo  dum 
dormit,  quia  nihil  mali  operatur.  Non  potest  autem  esse  voluntarium,  quin  aliqua 
sufficiens  consideratio  praecedat ,  quia  nihil  volitum  ,  quin  praecognitum.  At  vero 
posita  sufficienti  cogitatione  inducente  ad  actum  malum,  homo  non  se  continet  ab 
illius  exeeutione,  nisi  volendo;  ergo  talis  omissio  mali  actus  non  est  meritoria,  nisi 
ratione  boni  actus  ,  quo  vult  homo  a  tali  malo  abstinere.  —  2)  Quod  aliter  com¬ 
probatur  ex  alia  differentia  inter  bonam  et  malam  voluntatem;  nam  ut  homo  male 
velit,  non  est  necesse,  ut  velit  malum,  quia  malum,  id  enim  repugnat;  sed  satis 
est,  quod  velit  malum  sufficienter  cognitum,  etiamsi  ex  motivo  bono  indiscrete 
illud  velit,  quia  malum  ex  quocumque  defectu.  At  vero,  ut  homo  bene  ac  merito¬ 
rie  velit,  non  satis  est,  ut  velit  bonum,  sed  oportet,  ut  velit,  quia  bonum,  seu  ex 
honesto  motivo,  ut  suppono  ex  1.  2.  q.  18.  Hinc  ergo  est,  ut  ad  demerendum  sa¬ 
tis  sit  omissio  boni  actus  debiti,  etiamsi  per  puram  privationem,  et  indirecte  tan¬ 
tum  voluntariam  esse  supponatur;  quia  illa  privatio  boni  actus  est  mala  quocun¬ 
que  modo ,  vel  ex  quocunque  motivo  sit  volita.  At  vero  omissio  actus  mali  non 
sufficit  per  se  ad  honestatem  actualem  voluntatis,  quia  potest  esse  volita  ex  bono, 
et  ex  malo  motivo;  ergo  ut  simpliciter  sit  honesta,  et  meritoria,  necessarium  est, 

1146.  Sed  quaeritur  I.  «  Utrum  ad  meritum  requiratur  tam  pura 
bonitas  moralis,  ut  nulla  sit  malitia  seu  nulla  circumstantia  mala.» 
Qua  in  re  duplex  hypothesis  fingi  potest:  illa  enim  mala  circum¬ 
stantia  vel — 1)  afficit  ipsum  actum,  quo  mereri  dicimur;  vel  — 
2)  illum  non  afficit,  sed  simpliciter  comitatur.  Unde: 

In  'prima  hypothesi,  actus  nequit  esse  meritorius.  Nam  talis 
actus  est  simpliciter  malus,  et  non  bonus  ;  ergo  non  est  capax 
meriti:  nam  ostensum  est,  de  ratione  meriti  esse  ut  sit  opus  bo¬ 
num.  Potestque  ulterius  hoc  probari  ex  verbis  Christi  (Matth.  YI. 
1):  «  Attendite  ne  justitiam  vestram  faciatis  coram  hominibus, 
ut  videamini  ab  eis,  alioquin  mercedem  non  habebitis  apud  Pa¬ 
trem  vestrum,  qui  in  coelis  est.  »  Unde  est  illud  S.  Gregorii 
(Hom.  12.  in  Evang.  de  parab.  decem  Virginum):  «  Compellor 
dicere,  ut  bona,  quae  agitis,  cum  magna  cautela  teneatis,  ne  per 
hoc,  quod  a  vobis  rectum  geritur,  favor,  aut  gratia  humana  re¬ 
quiratur,  ne  appetitus  laudis  subrepat,  et  quod  foris  ostenditur, 
intus  a  mercede  evacuetur.  » 

In  altera  hypothesi ,  circumstantia  mala  non  impedit  meritum. 
«  Quod  »,  inquit  Suarez,  «  duobus  modis  intelligi  potest.  Primo, 
ut  intelligatur  operi  meritorio  posse  admisceri  demeritum,  non 
secundum  eandem  partem,  seu  indivisibilem  durationem,  sed  se¬ 
cundum  diversas,  et  veluti  per  quandam  operis  meritorii  inter¬ 
ruptionem;  et  sic  est  res  clara.  Nam  si  opus  meritorium  habeat 
successionem,  ut  est,  v.  g.,  recitatio  unius  Horae,  fieri  potest,  ut 
oratio  optimo  merito  inchoetur  ,  et  paulo  post  per  negligentiam 
venialem  aliqua  vana  cogitatio  misceatur,  iterumque  statim  reji¬ 
ciatur,  et  oratio  debito  modo  continuetur  ;  tunc  ergo  orationis 
meritum,  quod  in  principio  habuit,  non  perditur  propter  subor- 
tam  venialem  culpam,  neque  etiam  illa  impedire  potest,  quomi¬ 
nus  illa  rejecta  ad  orationis  meritum  redeatur,  ut  est  per  se  cla¬ 
rum.  Alio  modo  intelligi  potest  assertio  pro  eadem  omnino  du- 
ratione,  et  sic  in  ea  supponitur ,  posse  hominem  simul  habere 
duos  actus,  quorum  unus  non  sit  circumstantia  alterius,  etiamsi 
unus  habitudinem  aliquam  ad  alterum  habeat.  Quod  quidem  per 
se,  et  ex  principiis  philosophiae  est  satis  probabile  ,  et  experi- 

ut  sit  voluntaria,  seu  intenta  ex  aliquo  honesto  xnotivo:  non  potest  autem  esse  sic 
intenta,  sine  positivo  actu  voluntatis. 

mento  videtur  posse  comprobari.  »  —  Cf.  Suarez  (lib.  12.  c.  4. 
n.  4-12.) 

1147.  Quaeritur  II.  «  Utrum  ad  meritum  requiratur,  ut  opus  non 
sit  praeceptum.  »  Fuit  enim  singularis  opinio  Dionysii  Cistercien- 
sis,  dicentis  opera  praecepta  non  esse  meritoria  apud  Deum  de 
condigno,  sed  tantum  opera  supererogationis.  «  Haec  tamen  sen¬ 
tentia  »,  inquit  Suarez  (1.  12.  c.  5.  n.  2.),  «  non  solum  temeraria 
est,  sed  etiam  ut  ego  existimo,  erronea.  Nam  in  primis  contra¬ 
rius  est  communis  consensus  theologorum,  quos  propterea  refer¬ 
re  non  est  necesse.  Deinde  tota  Scriptura,  ut  quidam  vir  doctus 
et  pius  dixit,  docet,  observationi  mandatorum  promissam  esse  vi¬ 
tae  aeternae  mercedem.  »  Revera — 

1)  Patientibus  persecutionem  propter  Christum,  quamvis  ad  id 
praecepto  teneantur,  dicitur  (Matth.  V.  12.):  «  Gaudete,  et  exul- 
tate,  quoniam  merces  vestra  copiosa  est  in  coelis.  »  Item  dilectio 
inimicorum  in  praecepto  est  (Matth.  V.);  et  tamen  de  illa  dicitur 
(Luc.  VI.  35.):  «  Diligite  inimicos  vestros,  et  erit  merces  vestra 
multa.  »  Paulus  etiam  (II.  Tim.  IV.  7.),  dixit:  «  Fidem  servavi  », 
quod  sine  dubio  praeceptum  est;  et  tamen  subdit:  «  In  reliquo  re¬ 
posita  est  mihi  corona  justitiae.  » 

2)  In  aliis  vero  locis,  indifferenter  laborantibus,  et  bene  ope¬ 
rantibus  praemium  promittitur  (I.  Cor.  III.;  Gal.  VI.;  Apoc.  XI. 
et  XIV.):  quam  promissionem  ad  opera  non  praecepta  limitare 
magnus  error  est,  praesertim  cum  Scriptura  saepe  addat  distribu¬ 
tionem.  «  Unusquisque  quodcumque  fecerit  bonum,  hoc  recipiet 
a  Domino  »  (Eph.  VI.  8.). 

3)  Denique  Cone.  Trid.  (sess.  6.  c.  16.)  docet,  nihil  justificatis 
deesse,  «  quominus  plene  illis  quidem  operibus,  quae  in  Deo  sunt 
facta,  divinae  legi  pro  hujus  vitae  statu  satisfecisse,  et  vitam 
aeternam  vere  promeruisse  censeantur.  »  Ubi  non  distinguit  duo 
genera  operum,  alia,  quibus  praecepta  implemus,  et  alia  quibus 
vitam  aeternam  meremur;  sed  eisdem  operibus  utrumque  a  nobis 
fieri  manifeste  docet,  juxta  illud  (Matth.  XIX.  17.):  «  Si  vis  ad 
vitam  ingredi  serva  mandata.  » 

1148.  Ex  his  infertur — 1)  tantum  abesse  ,  ut  obligatio  praece¬ 
pti  tollat  meritum,  ut  neque  extenuet  illud,  nec  minuat:  quia  prae¬ 
ceptum  nec  minuit  libertatem  in  operando,  nec  minuit  operis  ho- 

nestatem;  cur  ergo  minuit  meritum?  Antecedens  quoad  utramque 
partem  certissimum  est;  quia  praeceptum  non  infert  vim  volun¬ 
tati,  neque  immutat  modum  proprium  operandi  ejus,  sed  quasi 
extrinsece,  seu  ex  parte  objecti  illam  excitat ,  et  de  se  bonum 
est,  et  bona  operis  conditio  seu  circumstantia;  ergo  non  est,  unde 
possit  minuere  meritum  operis. 

2)  Infertur  opus  praeceptum,  ceteris  paribus,  magis  esse  meri¬ 
torium,  quam  non  praeceptum;  ac  proinde  praeceptum,  per  se  lo¬ 
quendo,  conferre  ad  meriti  augmentum.  Probatur,  quia  opus  prae¬ 
ceptura,  ceteris  paribus,  melius  est,  quia  addit  circumstantiam 
obedientiae  formalis,  seu  virtualis  ,  quae  bonitatem  auget ;  ergo 
et  meritum.  Item  opus  factum  ex  voto  ,  ceteris  paribus,  magis 
meritorium  est,  ut  cum  D.  Thoma  docet  Suarez  (de  Relig.  tract.  6. 
1.  1.  c.  17.).  Diximus  ceteris  paribus;  nam  si  in  aliis  conditioni¬ 
bus  sit  inaequalitas,  non  est  dubium,  quin  possit  inde  compensari,, 
vel  etiam  superari  observatio  praeceptorum.  Potest  autem  id  va¬ 
riis  modis  contingere:  ex.  gr.,  si  quis  minus  voluntarie,  et  quasi 
invitus  opus  praeceptum  impleat;  alius  vero  magna  voluntate,  et 
majori  fortasse  intentione  faciat  opus  non  praeceptum.  Et  quia 
in  operibus  non  praeceptis  solet  esse  major  occasio  ostendendi 
hanc  liberalem  voluntatem,  ideo  solent  etiam  ex  hac  parte  prae¬ 
ferri  secundum  quid  opera  non  praecepta. — Cf.  Suarez  (de  Gratia* 
1.  12.  c.  5.). 

1149.  Ex  parte  operantis,  prima  conditio  ad  meritum  requi¬ 
sita  est  status  vice;  eaque  necessaria  est  ad  quodcumque  meri¬ 
tum,  sive  de  condigno  sive  de  congruo.  Necessitas  hujus  condi¬ 
tionis  facile  ostenditur — 1)  ex  Scriptura;  nam  docet — a)  tempus 
vitae  tantum  esse  tempus  meriti  (Eccli.  XIV.  17.):  «  Ante  obitum 
tuum  operare  justitiam  »;  et  (XVIII.  19.):  «  Ante  judicium  para 
justitiam  tibi  »;  et  (ib.  22.):  «  Ne  verearis  usque  ad  mortem  ju¬ 
stificari.  »  Item  (.Joan.  IX.  4.):  «  Me  oportet  operari  opera  ejus* 
qui  misit  me,  donec  dies  est  »,  ut  S.  Aug.  (tr.  44.  in  Jo.  n.  4. 
seq.)  exponit. — b)  Tempus  mortis  esse  tempus  retributionis  (Ec¬ 
cli.  XI.  28.):  «  Facile  est  coram  Deo  in  die  obitus  retribuere  uni¬ 
cuique  secundum  vias  suas  »;  et  Luc.  XVI.  9.):  «  Facite  vobis  ami¬ 
cos  de  mammona  iniquitatis;  ut,  cum  defeceritis  ,  recipiant  vos 
in  aeterna  tabernacula  »;  quam  parabolam  S.  Hieronym.  (ep.  151. 

ad  Algas,  q.  6.  al.  121.  c.  6.)  de  morte  et  mercede  coelesti  ex¬ 
plicat. — c)  Post  mortem  non  dari  locum  aut  tempus  meriti:  Eccl. 

> 

(IX.  10.):  «  Quodcumque  facere  potest  manus  tua,  instanter  ope¬ 
rare:  quia  nec  opus,  nec  ratio,  nec  sapientia,  nec  scientia  erunt 
apud  inferos,  quo  tu  properas  »;  et  (XI.  3.):  «  Si  ceciderit  li¬ 
gnum  ad  Austrum,  aut  ad  Aquilonem,  in  quocumque  loco  ceci¬ 
derit,  ibi  erit  »;  et  (Joan.  IX.  4.):  «  Venit  nox,  quando  nemo  pot¬ 
est  operari.  » 

2)  Ex  Patribus.  Nam,  praeter  modo  dicta,  S.  Hieronymus  ad 
illa  verba  (Eccl.  IX.  4.):  «  Melior  est  canis  vivens  leone  mor¬ 
tuo  »,  ait:  «  Donec  vivunt  homines  posse  fieri  justos,  per  mortem 
vero  nullam  boni  operis  dari  occasionem.  »  Et  iterum  infra:  «  Vi¬ 
ventes  possunt  bona  opera  perpetrare  »,  utique  meritoria,  «  mor¬ 
tui  vero  nihil  valent  ad  id  adjicere,  quod  semel  secum  tulere  de 
vita.  »  Et  apud  Prosperum  est  sententia  Augustini  (epist.  172.): 
«  Frustra  sibi  homo  post  hoc  corpus  promittit,  quod  in  hoc  cor¬ 
pore  comparare  neglexit.  » 

1150.  At  praestat  naturam  ac  fundamentum  hujus  conditionis 
paulo  accuratius  investigare.  Dicitur  homo  esse  in  statu  vice 
quamdiu  non  pervenit  ad  terminum;  cum  autem  via,  in  praesenti 
statu,  successionem  habeat,  totum  tempus,  in  quo  nondum  per¬ 
ventum  est  ad  terminum,  est  status  vice;  cumque  impossibile  sit 
ad  terminum  pervenire,  nisi  tempus  illud  sub  aliqua  certa  ac  fini¬ 
ta  duratione  concludatur,  necesse  est  ut  illud  sit  determinatum. 

1151.  Quodnam  ergo  est  illud  tempus,  seu  quandonam  dicitur 
homo  nondum  pervenisse  ad  terminum  ?  Dicimus  imprimis  id  non 
posse  ex  sola  rei  natura  definiri,  sed  pendere  ex  divino  consilio 
et  ordinatione;  licet  Deus,  in  hac  determinatione,  rerum  naturis 
se  accommodet.  Sicut  enim  currentibus  in  stadio  (quo  exemplo  uti¬ 
tur  Apostolus  I.  Cor.  IX.)  tempus,  ante  et  post  quod  nemo  pot¬ 
est  bravium  promereri,  determinatum  est  a  principe  vel  repu- 
blica,  praemium  proponente;  ita  in  hoc  coelesti  certamine,  quo  ad 
immarcescibilem  gloriae  coronam  contendimus,  tempus  illam  me¬ 
rendi  a  Deo  determinari  debet. 

1152.  Jamvero  scimus — 1)  Deum  decrevisse,  ut  nulla  pura  crea¬ 
tura  nisi  per  fidem  ad  visionem  perveniret;  ideo  secundum  legem 
communem  prima  conditio  status  viae  est,  ut  sit  status  fidei,  ita 

scilicet,  ut  vel  habeatur,  vel  haberi  debeat,  quia  per  fidem  am¬ 
bulamus,  seu  ambulare  debemus;  nam  infideles  etiam  viatores 
sunt,  quamvis  actu  fidem  non  habeant.  Haec  autem  conditio  licet 
magnam  congruentiam  habeat,  ut  creaturae  intellectuales  quasi 
credendo  addiscant,  et  ut  prius  intellectum  Deo  submittant,  quam 
ad  illum  videndum  eleventur;  non  est  ita  necessaria  ad  meritum, 
quin  possit  Deus  per  alium  modum  cognitionis  supernaturalis, 
creaturas  intellectuales  in  statu  merendi  constituere  ,  sicut  in 
Christi  merito  videmus  non  fuisse  fundamentum  in  fide.  Sic  ergo 
status  viae  quoad  hanc  conditionem  ex  divina  ordinatione  pendet. 

2)  Ex  hac  conditione  positiva  sequitur  altera  negativa  ;  nam 
quia  fides  et  visio  non  possunt  esse  simul  ,  ideo  sicut  fides  est 
necessaria  ad  statum  viae,  ita  etiam  et  carentia  visionis;  haec  est 
enim  proxima,  et  formalis  ratio,  propter  quam  illa  carentia  vi¬ 
sionis  ad  statum  merendi  eandem  visionem  necessaria  est,  nam 
solus  ordo,  vel  causalitas  inter  meritum,  et  praemium  per  se  non 
sufficeret:  oportet  ergo  loqui  de  merito  in  fide  fundato. 

3)  In  omnibus  autem  lapsis,  uti  constat  ex  cit.  Scripturae  et 
Patrum  testimoniis,  praefixus  est  terminus  viae  in  puncto  mortis; 
atque  id  quidem  consentanee  ad  naturam  hominis.  Nam  quamdiu 
anima  est  conjuncta  corpori  corruptibili,  eo  ipso  et  ex  natura 
rei,  est  etiam  extra  statum  beatitudinis,  quia  anima  in  corpore 
corruptibili,  ex  natura  talis  status,  non  est  capax  visionis  bea¬ 
tae.  Et  licet  ex  privilegio,  et  excellentia  Christi  illud  fuerit  ejus 
animae  concessum,  illud  non  mutat  naturam  talis  status:  est  ergo 
de  se  status  viae.  Et  aliunde  est  etiam  aptissimus  ad  meritum,  quia 
et  connaturale  est  animae  humanae,  ut  mediante  corpore,  suam 
perfectionem  acquirat,  et  in  illo  plures  habet  occasiones  meren¬ 
di,  et  pugnandi  pro  bravio  beatitudinis  comparando. 

1153.  Hinc  etsi  aliqui  theologi  olim  docuerint,  posse  beatos  et 
animas  purgatorii  quidquam  aliis,  aut  sibi  ipsis  accidentale  ali¬ 
quod  praemium  mereri;  sententia  tamen  jam  communis,  post  Di¬ 
vum  Thomam,  id  negat:  atque  praecipua  ratio  est,  quia  Scriptura 
et  Patres  absolute  negant  meritum  post  hanc  vitam.  Unde  D.  Tho- 
mas  saepe  docet  bona,  quae  Deus  concedit  beatis  sive  ipsis,  sive 
aliis,  pro  quibus  orant,  sunt  praemium  beatitudinis  ipsorum,  re¬ 
spondens  meritis,  quae  habuerunt  in  via;  non  meritis,  quae  ad- 

dant,  dum  sunt  in  Patria.  Nam  ut  docet  etiam  (in  3.  dist.  18. 
q.  1.  a.  2.  ad  2.):  Beati  «  non  sunt  in  statu  acquirendi  secundum 
aliquid  sui:  et  ideo  nec  sibi,  nec  aliis  merentur:  quia  quod  im¬ 
petrant  modo  nobis,  contingit  ex  hoc,  quod  prius,  dum  viverent, 
meruerunt,  ut  hoc  impetrarent.  » — Cf.  Suarez  (1.  12.  c.  15.). 

1154.  Hic  ergo  bene  perpensis,  clarius  intelligitur  conditionem, 
de  qua  agimus,  non  ex  intrinseca  rei  natura,  sed  ex  positiva  Dei 
lege,  ad  meritum  requiri.  Etenim — 1)  quod  status  viae  perdu¬ 
ret  usque  ad  punctum  mortis,  non  est  ita  naturae  debitum,  ma¬ 
xime  in  ordine  ad  finem  supernaturalem,  quin  posset  Deus  vel 
intra  certum  tempus  vitae,  etiam  ante  mortem,  viam  seu  statum 
merendi  limitare,  et  etiam  post  mortem  aliquod  tempus  ad  me¬ 
rendum  concedere;  quod  ergo  ita  non  fecerit,  ejus  liberae  ordina¬ 
tioni  tribuendum  est.  Unde  fit,  ut  possint  aliqui  in  termino  viae 
inveniri  sine  peccato  perpetuo  excludente  a  beatitudine,  et  cum 
aliquo  temporali  impedimento  prius  purgando,  seu  tollendo,  quam 
Deum  videant;  atque  ita  status  animarum  non  videntium  Deum 
ultra  statum  vitae,  et  merendi  prorogetur. 

2)  Quod  autem  a  nonnullis  objicitur,  non  posse  simul  hominem 
esse  in  termino  et  in  via,  nullius  momenti  est:  non  enim  contra¬ 
dicit,  hominem  esse  simul  in  termino  simpliciter,  et  in  via  se¬ 
cundum  quid,  hoc  est,  simpliciter  esse  beatum,  et  in  via  ad  in¬ 
tensiorem  beatitudinem,  ut  esse  simpliciter  justum  et  in  via  ad 
intensiorem  justitiam.  Contradicens  ergo  non  est,  hominem  esse 
beatum,  et  mereri  intensionem  beatitudinis. — Cf.  Ripalda  (de  Ente 
Supern.  disp.  77.  sect.  2.). 

1155.  Altera  conditio,  quae  ad  meritum  requiritur  ex  parte 
operantis  est  status  gratiae;  ea  tamen  perlinet  ad  solum  meri¬ 
tum  de  condigno.  Id  quidem  negavit  Baius,  uti  patet  ex  ejus 
propp.  XII.  XIII.  XVII.  XVIII.  damnatis  a  S.  Pio  V.  Sic  illae 
sonant:  «  Pelagii  sententia  est:  opus  bonum,  citra  gratiam  ado¬ 
ptionis  factum,  non  est  regni  coelestis  meritorium.  »  —  «  Opera 
bona,  a  filiis  adoptionis  facta,  non  accipiunt  rationem  meriti  ex 
eo  quod  fiant  per  spiritum  adoptionis  inhabitantem  corda  filio¬ 
rum  Dei,  sed  tantum  eo  quod  sint  conformia  legi,  quodque  per 
ea  praestatur  obedientia  legi.  » — «  Sentiunt  cum  Pelagio,  qui  di¬ 
cunt  esse  necessarium  ad  rationem  meriti,  ut  homo  de  gratia  ado- 

ptionis  sublimetur  ad  statum  deificum.  » — «  Opera  catechumeno¬ 
rum,  ut  fides  et  poenitentia  ante  remissionem  peccatorum  facta 
sunt  vitae  aeternae  merita:  quam  vitam  ipsi  non  consequentur,  nisi 
prius  praecedentium  delictorum  impedimenta  tollantur.  » 

1156.  Contraria  vero  sententia,  jam  communis  omnium  theolo¬ 
gorum,  quae  ad  doctrinam  Catholicam  pertinet,  facile  ostenditur. 
Nam — 1)  Apostolus  (Rom.  VIII.  16.)  inquit:  «  Ipse  Spiritum  te¬ 
stimonium  reddit  spiritui  nostro,  quod  sumus  filii  Dei.  Si  autem 
filii  et  haeredes:  haeredes  quidem  Dei,  cohaeredes  autem  Christi: 
si  tamen  compatimur,  ut  et  conglorificemur.  Existimo  enim,  quod 
non  sunt  condignae  passiones  hujus  temporis  ad  futuram  gloriam, 
quae  revelabitur  in  nobis.  »  Ubi  plane  ex  eo  quod  simus  filii  Dei, 
colligit  Paulus,  nos  futuros  haeredes  vitae  aeternae  ,  et  conglorifi¬ 
candos  cum  Christo;  si  tamen  compatimur,  hoc  est,  si  per  bona 
opera  et  labores  Christum  sectemur;  rationemque  subjungit,  «  exi¬ 
stimo  enim  quod  non  sunt  condignae  »,  etc.  ,  ac  si  diceret  ,  quia 
alias  absque  adoptione  filiorum  Dei  ,  passiones  hujus  vitae  non 
essent  condignae  haereditate  aeterna. 

2)  Scriptura  testatur  ita  fundari  meritum  in  amicitia  cum  Deo, 
ut  statim  atque  aliquis  Deum  offendit,  amittat  omnia  bona  me¬ 
rita.  Ezech.  (XVIII.  24.):  «Si  averterit  se  justus  a  justitia  sua, 
et  fecerit  iniquitatem,...  omnes  justitiae  ejus,  quas  fecerat  non  re¬ 
cordabuntur.  »  At  si  merita  non  penderent  a  statu,  et  qualitate 
personae,  sed  a  sola  obedientia  legis,  non  deberet  is,  qui  Deum 
offendit,  amittere  bona  merita  per  obedientiam  legis  antea  par¬ 
ta.  Quemadmodum  qui  laboravit  in  colenda  vinea  alicujus  certa 
mercede  conductus,  non  perdit  mercedem  suam  ,  si  forte  inimi¬ 
cus  fiat  domino  vineae;  non  enim  meritum  illud  in  amicitia,  sed 
in  solo  opere,  et  labore  fundatur.  Igitur  meritum  vitae  aeternae, 
quod  statim  perditur  cum  quis  Deum  ad  iracundiam  provocat, 
non  in  solo  opere,  sed  etiam  in  amicitia,  et  dignitate  personae 
fundamentum  habet. 

3)  Uti  recte  arguit  Bellarminus,  si  non  requiritur  ad  meritum 
adoptio,  et  regeneratio;  certe  poterit  homo  ante  remissionem  pec¬ 
cati  per  auxilium  Dei  speciale  mereri  vitam  aeternam:  id  vero 
non  solum  est  falsum,  sed  etiam  repugnantiam  continere  videtur. 
Nam  idem  ipse  merebitur  vitam  aeternam,  mortem  aeternam.  Reus 

enim  erit  mortis  aeternae  propter  peccata  olim  admissa,  et  nondum 
remissa;  et  simul  jus  habebit  ad  vitam  aeternam  propter  bona  me¬ 
rita,  per  legis  obedientiam  acquisita.  Mereri  autem  simul  vitam 
aeternam  et  mortem  aeternam  repugnantiam  includit;  quoniam  mors 
aeterna  carentiam  significat  vitae  aeternae,  proinde  qui  talis  esset, 
deberet  vivere  in  aeternum,  et  non  vivere  in  aeternum  ,  mori  in 
aeternum  et  non  mori  in  aeternum. 

4)  Unde  Concilium  Tridentinum — a)  hanc  veritatem  supponit 
et  confirmat  (sess.  6.  cap.  16.),  ubi  acturum  de  merito,  sic  in¬ 
cipit:  «  Hac  igitur  ratione  justificatis  hominibus...  proponenda 
sunt  Apostoli  verba  :  Abundate  in  omni  opere  bono,  etc.  »  Ubi 
aperte  supponere  videtur  solum  hominem  justificatum  esse  capa¬ 
cem  veri  meriti  simpliciter,  de  quo  ibi  loquitur,  quale  tantum 
est  meritum  de  condigno. — b)  Eosdem  justificatos  intelligit,  cum 
inferius  subdit:  «  Bene  operantibus  usque  in  finem  »,  proponendam 
esse  vitam  aeternam  ut  haereditatem,  et  ut  mercedem  ,  ac  coro¬ 
nam  justitiae. — c)  In  can.  vero  32.  solum  definit,  hominis  justi¬ 
ficati  bona  opera  ita  esse  dona  Dei,  ut  sint  etiam  ipsius  justifi¬ 
cati  merita.  Non  ergo  agnoscit  Concilium  meritum  nisi  in  ope¬ 
ribus  hominis  justificati:  nam  licet  non  addat  expresse  exclusi- 
vam,  cum  tamen  doctrinam  Catholicam  tradendo,  et  definiendo, 
semper  cum  illa  limitatione  loquatur,  satis  profecto  aperte  docet, 
non  posse  hominem  mereri  apud  Deum,  nisi  prius  justificetur. 

1157.  Ut  vero  melius  introspiciamus  necessitatem  status  gra - 
tice  ad  meritum  de  condigno,  oportet  recolere  ,  actus  morales 
desumere  valorem  ac  moralem  dignitatem  etiam  a  dignitate  per¬ 
sonae  operantis.  Hinc  ex  communi  hominum  aestimatione,  quali¬ 
tas  personae  multum  confert  ad  valorem  moralem  doni,  beneficii, 
ac  praesertim  obsequii  ab  illa  alteri  oblati;  nec  aliunde  quam  ex 

infinita  dignitate  personae  Christi,  ejus  opera  accipiunt  infinitum 
merendi  vaiorem.  Igitur  actus,  qui  elicerentur  cum  auxilio  su* 
pernaturali,  habent  ex  se  aliquam  condignitatem  ad  aliquod  prae¬ 
mium  supernaturale;  sed  negari  nequit,  statum  gratiae  (dignita¬ 
tem  personae)  valde  augere  condignitatem  illam:  imo,  si  sermo 
sit  de  condignitate  ad  praemium  vitee  ceternce,  dignitas  personae 
videtur  omnino  necessaria.  Agitur  enim  de  praemio,  quod  est  hse- 
reditas  propria  filiorum  Dei;  nisi  ergo  quis  habeat  dignitatem 

filii  Dei,  poterit  bene  agendo  aliquid  mereri;  sed  non  praemium, 
quod  est  proprium  filiorum:  sicut  servus  etiamsi  sanguinem  fun¬ 
deret  in  obsequium  Regis,  numquam  mereretur  regnum,  ad  quod 
destinatur  filius  Regis. 

1158.  Atque  hanc  rationem  urget  non  modo  Suarez,  sed  etiam 
Bellarminus,  qui  (de  Justif.  lib.  5.  c.  12.)  ait:  «  Si  merita  non 
penderent  a  statu,  et  dignitate  personae,  sed  solum  ab  ipso  ope¬ 
re,  sive  legis  obedientia;  certe  merita  Christi  non  essent  infiniti 
pretii,  neque  multo  essent  majora  quam  ceterorum  justorum:  nam 
ubi  solum  spectatur  opus,  nihil  interest,  utrum  qui  operatur  sit 
rex  an  miles,  nobilis,  vel  ignobilis,  probus,  aut  improbus;  at  cer¬ 
tum  est  opera  Christi  fuisse  infiniti  precii,  quandoquidem  propi¬ 
tiatio  fuerunt,  pro  peccatis  totius  mundi  ,  et  copiosa  fuit  apud 
eum  redemptio;  igitur  dignitas  personae  plurimum  confert  ad  va- 
lorem  meriti.  Et  confirmatur  haec  ratio,  nam  de  Christo  nullus 
Catholicus  negare  audebit,  quin  ejus  merita  fuerint  maximi  pre¬ 
cii  propter  dignitatem  personae.  Nam  (ut  alia  nunc  omittam)  ex- 
tat  epistola  decretalis  Clementis  VI.  quae  incipit,  Unigenitus ,  in 
qua  docemur  guttam  unam  sanguinis  Christi,  propter  infinitam 
personae  dignitatem,  ad  totius  mundi  redemptionem  sufficere  po¬ 
tuisse.  At  non  dissimilis  esse  debet  ratio  meriti  in  capite,  et  mem¬ 
bris.  Igitur  sicut  Christi  meritum,  ita  etiam  merita  justorum 
aliorum  vim  accipient  a  dignitate  personae.  » 

1159.  Ex  his  sequitur — 1)  gratiam  sanctificantem  non  modo  con¬ 
currere  ad  meritum  negative ,  removendo  peccatum  prohibens  vi¬ 
tam  aeternam;  sed  etiam  positive,  ita  ut,  contra  id  quod  Baius 
asseruit,  «  opera  bona  a  filiis  adoptionis  facta  accipiant  ratio¬ 
nem  meriti  ex  eo,  quod  fiant  per  Spiritum  adoptionis.  »  Gratia 
enim  justificans  confert  actui  meritorio  aequalitatem  quamdam 
cum  beatitudinis  praemio;,  quod  tantum  est,  ut  nisi  evehantur  ope¬ 
ra  ad  statum  filiationis  et  amicitiae  divinae  ,  minime  aestimet 
Deus  proportionata  et  aequalia  tanto  praemio. 

2)  Sequitur,  eum  qui  non  potest  mereri  de  condigno  vitam 
aeternam,  nihil  aliud  de  condigno  mereri  posse.  Nam  quidquid 
mereri  possumus  de  condigno  praeter  vitam  aeternam,  id  est  prae¬ 
ter  beatitudinem  essentialem,  vel  est  aliquid  accessorium  ad  il¬ 
lam,  ut  est  in  universum  omnis  gloria  accidentalis;  vel  est  ali- 

quid  praerequisitum,  seu  conducens  ad  consecutionem  illius,  ut 
est  omnis  gratia,  quae  in  statu  viae  datur.  Nemo  autem  potest 
mereri  accessorium  ad  vitam  aeternam  ,  nisi  hanc  etiam  possit 
mereri,  quia  accessorium  sequitur  principale  ;  et  sicut  non  fit, 
vel  datur  quasi  per  se,  sed  confit  ,  ut  ita  dicam,  seu  datur  ut 
consequens  vitam  aeternam,  ideo  non  cadit  sub  meritum,  nisi  ut 
consequens  ad  meritum  illud.  —  Cf.  Suarez  (1.  12.  c.  14.). 

§  II. 

\  ^ 

An  Divina  Promissio  Mercedis  Necessaria  sit  ad  Meritum 

de  Condigno. 

1160.  Expositis  conditionibus  ad  meritum  necessariis  ex  parte 
operis  et  operantis ,  superest  explicandum  quid  ex  parte  Dei , 
apud  quem  et  a  quo  meremur,  necessarium  sit,  ut  opera  hominis 
justificati  vim  habeant  et  efficaciam  meriti.  Duo  autem  solent  a 
quibusdam  considerari  in  hac  re;  nempe  divina  ordinatio,  qua 
Deus  voluerit  talia  opera  ad  praemium  ordinare;  et  divina  pro¬ 
missio,  qua  se  obligaverit  ad  tale  praemium  retribuendum.  Etsi 
enim  generatim  theologi  vix  aut  nullo  modo  distinguant  haec  duo; 
videntur  tamen  aliquibus  ea  inter  se  differre;  siquidem,  aiunt, 
posset  ordinatio  esse  sine  promissione;  si  nempe  Deus  statueret 
conditiones  sufficientes  ad  meritum,  non  se  tamen  obligando  ad 
dandum  praemium,  sed  liberalitati  suae  id  reservando. 

1161.  Divinam  ordinationem  ita  intelligentes,  duo  distinguunt 
in  opere  meritorio;  nempe  proportionem  aliquam  cum  praemio, 
et  ordinem  ad  illud,  seu  connexionem  cum  illo:  ex  prima  habet 
capacitatem  merendi;  ex  altera  velut  actualem  et  proximam  me¬ 
rendi  vim.  Jamvero  licet  divina  ordinatio  non  addat  operi  boni- 
tatem,  nec  proprium  valorem  intrinsecum;  nihilominus  addit  pe¬ 
culiarem  habitudinem  ad  praemium,  quae  necessaria  est,  ut  opus 
de  se  proportionatum  tali  praemio  ,  esse  possit  actuale  ,  et  de¬ 
terminatum  meritum  ejus.  Unde  si  de  absoluta  Dei  potentia  aga¬ 
tur,  dicunt:  quamvis  non  possit  fieri,  quin  opus  bonum  ex  gratia 
factum  sit  de  se  proportionatum  praemio,  et  aptum  ad  merendum 
illud;  fieri  tamen  potest  ut  de  facto  non  mereatur,  quia  operans 

non  est  per  divinam  ordinationem  in  statu  merendi  constitutus, 
neque  positus  ad  currendum  in  stadio,  ut  sic  dicam.  Id  potest 
exemplo  declarari.  Nam  «poema,  ex.  gr.,  »  inquit  Suarez  (1.  12. 
c.  17.  n.  16.),  «  optime  compositum,  aequalis  ingenii  aut  artis 
est,  sive  fiat  extra  occasionem  certaminis,  sive  tempore  certami¬ 
nis,  et  propositis  praemiis:  et  nihilominus  sub  hac  lege  factum  est 
meritorium  praemii,  non  vero  absque  illa.  » 

1162.  Verum  satius  esse  censemus  de  sola  divina  promissione 
agere;  tum  quia  de  hac  sola,  ut  diximus,  communius  inter  theo¬ 
logos  disputatur;  tum  quia  si  per  divinam  ordinationem  intelli- 
gatur  sola  determinatio  conditionum  sufficientium  ad  meritum, 
satis  constat  ex  dictis  (in  praeced.  sect.  praesertim  n.  1154.),  eam 
esse  necessariam;  tum  denique  quia,  in  re  praesenti,  quaestio  rei 
et  non  nominis  est  «  Utrum,  supposito  statu  gratiae  et  collatione 
auxiliorum  actualium,  adhuc  requiratur  promissio,  ut  Deus  tenea¬ 
tur  praemium  elargiri:  »  id  enim  Cajetanus  et  plerique  alii  ne¬ 
garunt. 

1163.  Itaque  triplicem,  quoad  hanc  rem,  sententiam  refert  Bel- 
larminus  (de  Justif.  lib.  5.  c.  17.).  Prima  sententia  pronuntiat, 
meritum  condignum  convenire  nostris  operibus  procedentibus  a 
gratia,  seclusa  omni  divina  ordinatione,  seu  promissione  de  con¬ 
ferendo  praemio,  solum  ob  naturam  et  conditionem  sibi  intrinse¬ 
cam.  —  Secunda  sententia,  superiori  extreme  contraria,  tuetur 
nostra  opera  nullam  ex  se  rationem  meriti,  neque  condignitatem 
ferre  etiam  habituali  gratiae  conjuncta,  sed  eam  illis  ex  divina 
acceptatione  et  promissione  derivari.  —  Tertia  sententia  docet, 
opera  bona  justorum  meritoria  esse  vitae  aeternae  ex  condigno  ra¬ 
tione  pacti,  et  operis  simul,  non  quidem  quod  sine  pacto,  vel  ac¬ 
ceptatione  non  habeat  opus  bonum  proportionem  ad  vitam  aeter¬ 
nam,  sed  quia  non  tenetur  Deus  acceptare  ad  illam  mercedem 
opus  bonum,  quamvis  par,  et  aequale  mercedi,  nisi  conventio  in¬ 
terveniat.  Quam  sententiam  conformem  esse  non  dubitamus  Con¬ 
cilio  Tridentino  et  principibus  theologorum,  D.  Thomae  (in  1.  2. 
q.  114.  a.  1.  ad  3.;  et  a.  3.);  S.  Bonavent.  et  aliis  (2.  sent. 
dist.  27.). 

1164.  Postremam  sententiam  exponens  Sylvius  (in  1.  2.  q.  114. 
a.  2.)  ait:  «Si  quis  alienum  agrum  colat,  vel  aliud  obsequium 

alicui  praestet,  nullo  prorsus  interveniente  pacto  vel  promissione 
mercedis,  alter  non  tenetur  ex  justitia  mercedem  ei  dare,  ac  per 
consequens  ipse  non  est  eam  ex  condigno  meritus,  praesertim  si 
poneretur  quod  iste  operarius  totum  quod  fecit,  aliquo  titulo  fa¬ 
cere  debuerit;  quodque  ipsius  tum  vires  tum  instrumenta  essent 
in  dominio  ac  proprietate  istius  alterius:  ergo  similiter,  quamvis 
justificati  bona  opera  faciant,  et  quidem  talia  quae,  secundum 
quod  fiunt  per  gratiam  Spiritus  Sancti,  habent  condignitatem  ad 
vitam  aeternam;  si  tamen  nullum  intercesserit  pactum  aut  pro¬ 
missio  mercedis,  Deus  non  tenebitur  eis  dare  praemium  vitae  aeter¬ 
nae,  tanquam  ex  justitia  debitum;  nec  ipsi  illud  promeriti  fuerint 
de  condigno.» 

1165.  Quare  haud  immerito,  ut  videtur,  animadvertit  Ripalda 
(de  Ente  Supernat.  disp.  82.  n.  6.),  hanc  controversiam  fere  vo¬ 
calem  esse;  atque  ideo,  inquit,  consultius  recentiores  aequivoca- 
tionem  distinctione  tollunt,  dicentes  meritum  in  actu  primo,  aut 
meritum  quoad  sufficientiam,  aut  meritum  remotum  (quae  omnia, 
idem  exprimunt)  esse  independens  a  promissione  divina.  Meritum 
vero  in  actu  secundo,  aut  meritum  quoad  efficaciam,  et  proxi¬ 
mum  a  divina  promissione  et  acceptatione  pendere.  Ceterum,  ad¬ 
dit  (num.  7.),  cum  absque  distinctione  loquendum  est,  standum 
graviorum,  ac  majoris  partis  consuetudini.  Quae  in  re  praesenti  ea 
est,  quae  vocabulo  meriti  obligationem  Dei,  et  ejus  efficaciam 
comprehendit.  Quippe  eam  sequitur  S.  Thomas  cum  Thomistis,. 
Scotus  cum  Scotistis,  Ochamus  et  Gabriel  cum  Nominalibus.  Qui¬ 
bus  accedit  Tridentinum  (sess.  6.  cap.  16.);  et  Cone.  Mogunti- 
num  (cap.  8.),  dicens:  Justorum  opera  sunt  digna  remuneratione 
vitae  aeternae,  quia  Deus  bene  operantibus  mercedem  misericordi¬ 
ter  promisit. 

1166.  Ex  his  melius  intelligitur  ratio  meriti  condigni.  Etsi  enim 
Concilium  Tridentinum  non  usum  sit  voce  meriti  de  condigno,  et 
solum  definiverit  justos  per  bona  opera  vere  mereri;  «  communis 
tamen  sententia  theologorum»,  ait  Bellarminus  (1.  c.  cap.  16.), 
«  admittit  simpliciter  meritum  de  condigno.  Quae  sententia  veris¬ 
sima  est.  »  Imo  addit  Sylvius  (in  1.  2.  q.  114.  a.  1.  conci.  2.): 
«  Quatenus  autem  exprimit  [haec  sententia]  meritum  de  condigno, 
est  ita  certa,  ut  ejus  opposita  sit  mullum  temeraria;  quia  licet 

Scripturae  vei  Concilia  non  clare  affirment  meritum  cum  his  ter¬ 
minis;  de  condigno:  rem  tamen  ipsam  asserunt,  eaque  sic  jam 
olim  intellexit  Scholasticorum  usus  et  consensus  unanimis,  a  quo 
temerarium  est  recedere.  » 

1167.  Sed  enim  observat  ipse  Bellarminus  (1.  c.  cap.  17.):  «  Ne¬ 
que  enim  dubitari  debet,  quin  meritum  ex  condigno  his  tribus 
modis  variari  possit.  Nam  si  forte  opus  aliquod  sit  multo  infe¬ 
rius  mercede  ex  conventione  promissa,  ut  si  dominus  vineae  con¬ 
duceret  operarios  et  non  denarium  diurnum,  sed  centum  nummos 
aureos  pro  mercede  promitteret:  esset  ejusmodi  meritum  ex  con¬ 
digno,  ratione  pacti,  non  ratione  operis.  Contra  vero  si  opus  sit 
revera  aequale  mercedi,  vel  forte  etiam  majus :  sed  conventio 
nulla  intervenerit;  si  dici  debeat  ejusmodi  meritum  ex  condigno; 
dici  debebit  ex  condigno  ratione  operis,  non  ratione  pacti.  Et  in 
malis  quidem  facile  reperiemus  meritum  poenae  ex  condigno  ra¬ 
tione  operis,  non  ratione  pacti;  quoniam  sine  ulla  conventione  qui 
alterum  laedit,  satisfacere  tenetur,  atque  ad  poenam  a  judice  com¬ 
pelli  potest:  utrum  autem  in  bonis  sit  aliquod  meritum  vere  de 
condigno  ratione  operis,  non  ratione  pacti,  paulo  post  videbimus. 
Denique,  si  et  pactum  intercedat,  et  opus  sit  vere  par  mercedi, 
ut  cum  operarii  ad  vineam  juxta  Evangelium  conducuntur  pro 
denario  diurno:  id  meritum  erit  ex  condigno  ratione  operis,  et 
ratione  pacti.  » 

1168.  In  tertia  igitur  sententia,  quam  proposuimus,  condigni - 
tas  meriti  desumitur  partim  ex  dignitate  operis,  partim  ex  pro¬ 
missione  Dei;  ita  ut  opus  antecedenter  ad  promissionem  divinam 
habeat  proportionem,  cum  vita  ceterna;  adeoque  sit  meritorius 
de  condigno  in  actu  primo:  nonnisi  tamen  dependenter  a  divina 
promissione  habeat  talem  efficaciam  eam  obtinendi,  ut  ea  sit  illi 
debita;  adeoque  condignitas  in  actu,  secundo  postulat  etiam  Dei 
promissionem. 

1169.  Diximus  autem  opus,  antecedenter  ad  Dei  promissionem, 
habere  proportionem  cum  vita  aeterna.  Nam ,  ut  ait  D.  Thomas 
(1.  2.  q.  114.  a.  1.),  «  non  potest  hominis  ad  Deum  esse  justitia 
secundum  absolutam  aequalitatem,  sed  secundum  proportionem 
quamdam;  »  atque  (art.  3.  ad  3.)  hanc  proportionem  vocat  aequa- 
litatem  in  virtute ,  dicens:  «Gratia  Spiritus  Sancti,  quam  in 

praesenti  habemus,  etsi  non  sit  aequalis  gloriae  in  actu,  est  tamen 
aequalis  in  virtute;  sicut  semen  arboris,  in  quo  est  virtus  ad  to¬ 
tam  arborem  ».  Ex  duplici  vero  capite  hanc  'proportionem  desu¬ 
mit;  dicit  enim  (cit.  art.  3.):  «  Si  autem  loquamur  de  opere  me¬ 
ritorio,  secundum  quod  procedit  ex  gratia  Spiritus  Sancti,  sic 
est  meritorium  vitae  aeternae  ex  condigno.  Sic  enim  valor  meriti 
attenditur  secundum  virtutem  Spiritus  Sancti,  moventis  nos  in 
vitam  aeternam,  secundum  illud  (Joan.  IV.  14.)-  ‘Fiet  in  eo  fons 
aquae  salientis  in  vitam  aeternam.’  Attenditur  etiam  pretium  ope¬ 
ris  secundum  dignitatem  gratiae,  per  quam  homo  consors  factus 
divinae  naturae  adoptatur  in  filium  Dei,  cui  debetur  haereditas  ex 
ipso  jure  adoptionis,  secundum  illud  (Rom.  VIII.  17.):  ‘Si  filii, 
et  haeredes.’  » 

1170.  Ex  his  infertur,  quod  etsi  divina  promissio  requiratur 
etiam  ad  meritum  de  congruo  infallibili ;  manet  tamen  latum 
discrimen  inter  hoc,  et  meritum  de  condigno.  «  Ratio  est,  »  in¬ 
quit  Suarez  (1.  12.  c.  36.  n.  4.),  «  quia  ad  meritum  de  condigno 
non  sufficit  sola  promissio,  etiam  sub  conditione  operis,  sed  opor¬ 
tet,  ut  supponat  operis  condignitatem  secundum  aequalitatem  pro¬ 
portionis:  ergo  si  fiat  promissio  sub  conditione  operis,  cui  talis 
proportio  deficiat,  licet  aliquam  congruentiam  habeat,  non  statim 
resultabit  meritum  de  condigno;  ergo  cum  tali  promissione  esse 
poterit  meritum  de  congruo.  »  Idque  pluries  declarat  exemplo  ul¬ 
timae  dispositionis  ad  primam  gratiam  sanctificantem. 

1171.  His  itaque  declaratis — 

§  HI. 

Solvitur  Proposita  Quaestio. 

Prop.  XLI. — Meritum,  quod  bonis  justificati  hominis  operi¬ 
bus  competit,  jure  dicitur  de  condigno .  1.  Etsi  vero  hanc  con- 
dignitatem  ex  seipsis  habeant  in  actu  primo ,  quatenus  de  se 
aequalitatem  proportionis  ac  virtutis  cum  mercede  dicunt  — 
2.  in  actu  secundo  tamen  eam  derivant  a  promissione  divina, 
qua  fit  ut  actualiter  exigant  praemium  vitae  aeternae,  idemque 
ipsis  sit  absolute  debitum . 

1172.  Prob.  lma  pars.  I.  Praemium  vitae  aeternae  non  est  debi¬ 
tum  justis,  vi  solius  promissionis  divinae,  sed  vi  etiam  operum, 
quae  in  gratia  facta  sunt.  Atqui  vi  operum  nullo  modo  esset  de¬ 
bitum,  si  ea  non  haberent  proportionem  cum  illo,  ut  per  se  pa¬ 
tet;  nec  vi  operum,  independenter  a  promissione  Dei,  est  debi¬ 
tum  in  actu  secundo  ,  uti  patet  ex  secunda  parte  thesis.  Ergo. 

Prob.  maj.  recolendo  testimonia  recitata  in  thesi  praec.  Ac — 
1)  vita  aeterna  exhibetur  in  Scripturis,  uti  merces,  remuneratio, 
retributio .  Atqui  haec  nomina  non  competunt  iis,  quae  vi  solius 
promissionis  conferuntur,  nulla  habita  ratione  operis  et  laboris. 
Ergo.  «  Esto,  »  inquit  Bellarminus  (de  Justif.  1.  5.  c.  3.),  «  pro¬ 
pter  solam  promissionem  aliquid  vere,  et  proprie  debeatur;  ta¬ 
men  nunquam  id  mercedis  nomine  vere  appellari  poterit,  nisi 
conditio  operis  et  conditionis  impletio  intervenerit.  Ista  enim  vere 
durissima  et  intolerabilis  esset  catechresis,  si  quis  donativum  a 
rege  promissum,  ex  mera  liberalitate,  sine  ulla  conditione  operis, 
mercedem  appellare  vellet.  » 

2)  Juxta  Scripturam,  bona  justorum  opera  sunt  veluti  causa, 
cui  vita  aeterna,  uti  effectus  respondet.  Sed  non  possunt  esse  causa 
vitae  aeternae,  si  haec  vi  solius  promissionis  concederetur.  Ergo. — 
Quod  argumentum  confirmatur  ex  eo,  quod,  uti  notavit  Bellar¬ 
minus  (loc.  ci t.) ,  bona  opera  dicuntur  salutem  ipsam  efficere,  ut 
(ii.  Cor.  IV.  17.)  :  «Quod  in  praesenti  est  momentaneum  et  leve 
tribulationis  nostrae,  supra  modum  in  sublimitate  aeternum  glo- 

rise  pondus  operatur  in  nobis.» — Et  (Gal.  VI.  8.):  «Qui  seminat 
in  spiritu,  de  spiritu  metet  vitam  seternam.»— Et  (Philipp.  11.12.): 
«Cum  metu  et  tremore  vestram  salutem  operamini.» 

3)  Scriptura  docet  vitam  seternam  ( mercedem )  reddendam  esse 
secundum  mensuram  operum  et  laboris.  Ergo  in  ea  conferenda 
non  habetur  ratio  solius  promissionis  divinse,  vel  liberalitatis;  sed 
etiam  dignitatis  et  efficaciae  operum  ipsorum. — Atque  huc  faciunt 
ea  testimonia,  in  quibus  vita  seterna  promittitur  sub  conditione 
operum.  Nam,  ait  ipse  Bellarminus  (1.  c.),  «promissio  facta  cum 
conditione  operis,  non  solum  debitam  facit  rem  promissam  ;  qui 
enim  promisit,  ex  justitia  tenetur  stare  promissis;  sed  etiam  facit, 
ut  qui  opus  impleverit,  meruisse  rem  promissam,  eamque  ut  mer¬ 
cedem  jure  suo  exigere  posse  dicatur. » 

4)  Haud  semel  Scriptura  mentionem  facit  dignitatis ,  quam  justi 

habent  respectu  vitae  aeternae  (digni  sunt  vitae  aeternae):  ita  (Sap. 
III.  5.):  «Deus  tentavit  eos,  et  invenit  eos  dignos  se.»  Item  (IL 
Thess.  I.  5.):  «Ut  digni  habeamini  regno  Dei,  pro  quo  et  pati¬ 
mini.» —  Luc.  (XX.  35.)  :  «Qui  digni  habebuntur  saeculo  illo,  et 
resurrectione  ex  mortuis.» — Apoc.  (III.  4.):  «Ambulabunt  mecum 
in  albis,  quia  digni  sunt.»  Atqui  id  dici  non  posset,  si  ipsa  opera 
non  haberent  proportionem  vitae  aeternae  ,  et  liaec  vi  solius  pro¬ 
missionis  gratuitae  redderetur.  Nam — a)  promissio  est  quid  ex- 
trinsecum  operibus,  et  nequit  illis  dignitatem  conferre  :  quemad¬ 
modum  si  alicui  Episcopatus  promitteretur,  nulla  habita  ratione 
ejus  scientiae  ,  virtutis  et  prudentiae;  vi  solius  promissionis  non 
efficeretur  ille  dignus  Episcopatu. — b)  Qui  aliquid  ab  alio  accipit 
vi  solius  promissionis,  non  potest  dici  illud  mereri;  atqui  qui  di¬ 
citur  dignus  vita  aeterna,  dicitur  illam  mereri.  «Nam,»  obser¬ 
vat  Bellarminus  (1.  c.  c.  2.),  «quod  nos  dicimus  mereri,  dicunt 
Graeci  ccgiouo-Sca  ,  id  est,  dignum  esse,  et  meritum  vocant  a|(«v. 
Haec  autem  verba  frequenter  habentur  in  Scripturis  ,  ut  II.  ad 
Thessalon.  I.:  ‘Ut  digni  habeamini  regno  Dei.’  Graece  est:  to 

•A.oC'Tod'iu%rjvcu  vpoiq  rrjq  (3cca iXsiocg  r ou  3eot7,  quod  aeque  verti  poterat,  ut 
vos  mereamini  regnum  Dei.  Et  (Apoc.  III.)  :  ‘  Ambulabunt  me¬ 
cum  in  albis,  quia  digni  sunt,’  id  est,  quoniam  id  merentur.  Et 
(cap.  XVI.):  ‘Dedisti  eis  sanguinem  bibere,  digni  sunt  enim,’  id 
est,  ejusmodi  poenam  merentur.  In  his  omnibus  locis,  aliisque  per- 

multis,  ponitur  illa  vox,  qua  Graeci  meritum  designare  solent.» — 
Quare  attente  rem  consideranti  tot  suppetunt  argumenta  pro  hac 
parte  thesis ,  quot  sunt  testimouia  ,  quae  verum  meritum  vitae 
aeternae  asserunt. 

5)  Neque  obstat  illud  Apostoli  (Rom.  VIII.  18.):  «Non  sunt  con¬ 
dignae  passiones  hujus  temporis  ad  futuram  gloriam,  quae  revela¬ 
bitur  in  nobis.  »  Nam  —  a)  juxta  D.  Thomam  (1.  2.  q.  114.  a.  3. 
adi.),  «Apostolus  loquitur  de  passionibus  Sanctorum  secundum 
eorum  substantiam;»  seu,  ut  explicat  in  corpore  articuli,  prae¬ 
scindendo  ab  eo,  quod  sustineantur  a  filio  Dei  adoptivo  ,  agente 
cum  adjutorio  Spiritus  Sancti. —  b )  Comparatio  instituitur  inter 
passiones  hujus  temporis,  et  futuram  gloriam,  quoad  durationem; 
et  sic  illae  ad  istam  non  sunt  condignae,  uti  patet. — c)  Vera  est 
etiam  sententia  Apostoli  ,  si  intelligatur  de  absoluta  aequalitate 
inter  passiones  hujus  temporis  et  futuram  gloriam;  non  vero,  si 
de  aequalitate  proportionis  et  virtutis.  Unde  recte  ait  Becanus 
(de  Grat.  Hab.  c.  4.  q.  3.  n.  11.):  «Sicut  Scriptura  videtur  hic 
significare  nostra  opera  non  esse  digna  praemio  vitae  aeternae,  ita 
alibi  videtur  contrarium  asserere  (Luc.  XX.  35.):  ‘Qui  vero  digni 
habebuntur  saeculo  illo  et  resurrectione,’  etc.  Et  (II.Thessal.  I.  5.): 
‘Ut  digni  habeamini  regno  Dei,  pro  quo  et  patimini.’  Et  quia  Scri¬ 
ptura  non  est  sibi  contraria,  explicandum  est,  quo  sensu  utrum¬ 
que  verum  sit.  Ac  primo,  si  spectemus  durationem  temporis,  nulla 
est  proportio  inter  opera  praesentia  et  futuram  gloriam.  Nam  haec 
perpetua  est,  illa  momentanea  sunt:  si  vero  spectemus  gratiam, 
a  qua  procedunt  opera  meritoria,  jam  inter  illa  et  gloriam  coe¬ 
lestem  est  proportio,  quia  gratia  est  semen  gloriae,  ut  loquuntur 
theologi:  sicut  ergo  sufficiens  est  proportio  inter  semen  et  arbo¬ 
rem,  ita  inter  gratiam  et  gloriam.  Quod  autem  haec  proportio 
sufficiat ,  licet  nulla  sit  proportio  durationis  ,  patet  ex  illo  (IT. 
Cor.  IV.  17.):  ‘Id  quod  in  praesenti  est  momentaneum  et  leve  tri¬ 
bulationis  nostrae,  aeternum  gloriae  pondus  operatur  in  nobis.’  Hic 
utrumque  quod  diximus  fatetur  Apostolus.  Alterum,  quod  opera 
nostra  sint  momentanea,  gloria  vero  aeterna.  Alterum,  quod  ni¬ 
hilominus  opera  momentanea  operentur  pondus  aeternae  gloriae. 
At  quomodo  operantur?  proculdubio  non  physice  sed  meritorie. 
Haec  autem  vis  merendi  est  a  gratia.  » 

1173.  II.  Opera  justorum  sunt  meritoria  de  condigno  in  actu 
primo ,  independenter  a  divina  promissione,  si  de  se  proportionem 
habent  cum  vita  aeterna.  Atqui  habent  de  se  hanc  proportionem. 
Ergo. 

Prob.  min.  Licet  haec  propositio  jam  constet  ex  iis,  quae  dixi- 
mus  requiri  ad  hanc  proportionem  constituendam  (n.  1169.),  prae¬ 
stat  illam  confirmare  iis,  quae  profert  Bellarminus  1.  c.  c.  17.). — 
1)  «Vita  aeterna  est  gratia  pro  gratia,  ut  dicitur  (Joan.  1.)  id 
est,  gratia  mercedis  pro  gratia  meritorum,  sive  caritas  patriae 
pro  caritate  viae,  ut  exponitur  a  S.  Augustino  (in  Epist.  105.;  et 
lib.  de  Gratia  et  Lib.  Arb.  cap.9.).  At  inter  gratiam,  et  gratiam 
sine  dubio  magna  similitudo,  et  proportio  est. —  2)  Vita  aeterna 
est  flumen  laetificans  civitatem  Dei  (Psalm.  XLV.)  ,  gratia  vero 
bene  operandi  est  fons  aquae  salientis  in  vitam  aeternam,  ut  dici¬ 
tur  (Joan.  IV.).  At  fons  proportionem  habet  ad  flumen,  imo  totum 
flumen  virtute  continet.  Et  praeterea  proportio  est  inter  descen¬ 
sum,  et  ascensum  aquae;  tam  enim  alte  ascendit,  quam  alte  de¬ 
scendit  ;  fons  autem  aquae  vivae  ,  id  est  ,  gratia  Spiritus  Sancti 
diffusa  in  cordibus  nostris,  de  coelo  descendit;  et  ideo  debita  pro¬ 
portione  salit  in  vitam  aeternam. —  3)  Vita  aeterna  est  denarius 
diurnus  laborantium  in  vinea  (Matth.  XX.).  At  denarius  diurnus 
justum  est  pretium  laboris  diurni.  Ideo  enim  vocatur  denarius 
diurnus,  quia  solet  ordinarie  ex  communi  aestimatione  respondere 
labori  diurno.— 4)  Gratia  est  semen  gloriae,  juxta  illud  (I.Joan.  III.): 
‘Semen  Dei  manet  in  eo.’  At  semen  non  est  quidem  aequale  rei,  cu¬ 
jus  est  semen,  quoad  molem,  sed  est  tamen  aequale,  quoad  virtu¬ 
tem . 5)  Vita  aeterna  [non  objective,  sed  formaliter ]  est  actio 

quaedam  supernaturalis  ex  parte  objecti  et  principii  tum  efficien¬ 
tis  ,  tum  etiam  formalis  ;  at  meritum,  quod  in  dilectione  consi¬ 
stit,  est  etiam  actio  supernaturalis  ex  parte  objecti,  et  principii 
tum  efficientis  ,  tum  formalis  ;  igitur  proportionem  habent  inter 
se,  et  unum  ad  alteram,  quasi  recta  via  ad  suum  terminum  ducit. » 

1174.  Prob.  2cla  pars.  I.  Ex  Scriptura,  quae— 1)  diserte  prae¬ 
dicat  vitam  aeternam  nobis  debitam  esse  ex  promissione  divina. 
Ita  (Matth.  XX.  2.):  Paterfamilias,  qui  Deum  significat,  conven¬ 
tionem  fecisse  dicitur  cum  operariis.  «Nonne  ex  denario  conve- 

nisti  raecum,  tolle  quod  tuum  est,  et  vade.» — Jac.  (I.  12.):  «Beatus 
vir,  qui  suffert  tentationem,  quoniam  cum  probatus  fuerit,  acci¬ 
piet  coronam  vitae,  quam  repromisit  Deus  diligentibus  se.» — Qui¬ 
bus  conformiter  Paulus  (Heb.  YI.  12.)  eos  hortatur,  ut  sint  imi¬ 
tatores  eorum,  «qui  fide,  et  patientia  haereditabunt  promissiones.» 

2)  Idipsum  implicite  affirmat  :  quod  facile  ostendi  posset,  reco¬ 
lendo  plura  ex  testimoniis,  quibus  existentiam  meriti  demonstra¬ 
vimus.  Unum  seligimus,  illud  nempe  Apostoli  (I.  Cor.  IX.  24.),. 
qui  dicit:  «Nescitis  quod  hi,  qui  in  stadio  currunt,  omnes  qui¬ 
dem  currunt,  sed  unus  accipit  bravium,»  et  subdit:  «Sic  currite, 
ut  comprehendatis.»  In  illo  enim  exemplo  humano  a  Paulo  pro¬ 
posito,  uti  observat  Suarez,  neque  in  cursu  posset  intelligi  ratio 
meriti,  neque  in  alia  re  proposita  ratio  bravii,  nisi  publica  lege,, 
vel  pacto  esset  certamen  illud  propositum,  et  talis  res  destinata 
in  prsemium  velocioris  cursus.  Ita  ergo  voluit  Paulus  explicare 
nobis  merita  apud  Deum.  Similiter  in  republica  humana  videmus 
quaedam  esse  bona  destinata  in  praemia  militum,  et  alia  in  praemia 
literatorum,  etc.  Et  e  contrario  unam  actionem  esse  destinatam 
ad  obtinendum  unum  praemium,  et  aliam  ad  aliud,  et  sine  hujus¬ 
modi  ordine  nullum  intelligi  proprium  meritum;  quod  quidem  non 
oritur  ex  aliqua  imperfectione  humana  ,  sed  ex  generali  ratione 
meriti,  quae  moralis  est,  et  hujusmodi  fundamentum,  et  determina¬ 
tionem  requirit. — Cf.  quae  eximius  Doctor  habet  (1.  12.  cc.  17.  36.). 

1175.  II.  Ex  Traditione .  Nam  S.  Augustinus  (de  Verb.  Apost. 
serm.  16.),  expendens  an  possit  homo  dicere  Deo:  «Redde  milii;» 
prius  dicit,  nos  ex  nobis  non  habere,  unde  «ista  voce  exigamus 
debitorem  Deum,»  et  statim  adjungit :  «Illo  ergo  modo  possumus 
exigere  Dominum  nostrum,  ut  dicamus:  «Redde,  quod  promisisti,, 
quia  fecimus,  quod  j ussisti ,  et  hoc  tu  fecisti,  quia  laborantes  ju¬ 
visti.»— S.  Bernardus  (de  Gr.  et  Lib.  Arb.  c.  14.  n.  51.) ,  inquit  r 
«  Promissum  quidem  ex  misericordia,  sed  tamen  ex  iustitia  per¬ 
solvendum.» — Cone.  Senonense  (in  Decr.  Fidei,  c.  16.),  dicit  justi¬ 
tiam  nostrorum  meritorum  «non  fundari  in  absoluta  condignitate 
nostrorum  operum,  sed  magis  in  liberali,  et  gratuita  promissione 
Dei,  qua  conventione  facta  conduxit  operarios,»  etc. — Cone.  Trid. 
(sess.  6.  c.  16.),  ait:  «Bene  operantibus,  usque  in  finem,  et  in 
Deo  sperantibus  proponenda  est  vita  aeterna  ;  et  tanquam  gratia 


830  DISP.  VI.—  DE  MERITO  BONORUM  OPERUM. 

filiis  Dei  per  Christum  Jesum  misericorditer  promissa,  et  tanquam 
merces  ex  ipsius  Dei  promissione  bonis  ipsorum  operibus,  et  me¬ 
ritis  fideliter  reddenda.  »  Ubi  duplicem  promissionem  agnoscit  : 
unam  de  danda  gloria  ,  et  gratia  per  Jesum  Christum  :  alteram 
de  ea  reddenda,  ut  mercede  pro  meritis. 

1176.  III.  Ex  Ratione.  Etenim  meritum  ,  de  quo  hic  agitur, 
tale  est  ut,  eo  posito,  Deus  teneatur  reddere  vitam  aeternam;  haec 
enim,  ut  vidimus,  habet  rationem  mercedis,  bravii,  coronae  justi¬ 
tiae,  etc.  Atqui,  quaecumque  sit  dignitas  operum  nostrorum,  Deus 
nequit  teneri  ad  ipsis  reddendam  vitam  aeternam  ,  ut  praemium, 
nisi  liberaliter  ac  sponte  eam  promiserit.  Ergo. 

Proh.  min.  «  Ratio  sumitur  »,  inquit  Bellarminus  (1.  c.  c.  14.), 
«  ex  parte  Dei  ,  qui  nulla  re  indiget  ,  et  cujus  sunt  omnia  jure 
creationis.  Hinc  enim  sequitur,  ut  non  teneatur  Deus  acceptare 
opera  nostra  ad  praemium,  jure  reddendum,  nisi  ipse  promissione 
sua  liberali,  se  antea  obligare  voluerit.  Hinc  enim  Job  dicit,  ca¬ 
pite  trigesimo  quinto:  ‘Si  juste  egeris,  quid  donabis  ei  ?  aut  quid 
de  manu  tua  accipiet?’  Et  Apostolus  ad  Rom.  XI.:  ‘Quis  prior 
dedit  illi,  et  retribuetur  ei  ?  Nam  ex  ipso,  per  ipsum,  et  in  ipso 
sunt  omnia’.  Et  S.  Augustinus  (serm.  16.  de  Verbis  Apostoli): 
‘Debitor’,  inquit,  ‘nobis  factus  est  Deus,  non  aliquid  accipiendo, 
sed  quod  ei  placuit  promittendo.  Aliter  enim  dicimus  homini,  de¬ 
bes  mihi,  quia  dedi  tibi:  Et  aliter  dicimus,  debes  mihi,  quia  pro¬ 
misisti  mihi...  Deo  igitur  numquid  dicimus?  Redde  mihi,  quia 
dedi  tibi  ?  Quid  dedimus  Deo,  quando  quod  sumus,  et  quod  ha¬ 
bemus  boni,  ab  illo  habemus?  Nihil  ergo  ei  dedimus;  non  est  quem¬ 
admodum  ista  voce  exigamus  debitorem  Deum...  Illo  ergo  modo 
possumus  exigere  Dominum  nostrum  ,  ut  dicamus  :  Redde  quod 
promisisti;  quia  fecimus  quod  jussisti.  Et  hoc  tu  fecisti,  quia  la¬ 
borantes  juvisti’.  » 

1177.  Dices:  Ut  operarius  jus  acquirat  ad  mercedem,  laborando 
in  alterius  vinea,  sufficit  ut  dominus  vineae  jubeat  eum  laborare, 
aut  etiam  solum  approbet  laborem;  quin  promissio  aut  conventio 
sit  necessaria.  Ergo  a  pari  quoad  meritum  apud  Deum. 

Resp.  cum  Sylvio  (in  1.  2.  q.  114.  a.  2.  q.  4.):  «  Si  praeceptum 
dirigatur  ad  servum,  Dominus  non  tenetur  ei  reddere  stipendium 
pro  labore;  quoniam  et  servus  et  servi  opera  sunt  Domini.  At 

vero  si  praeceptum  dirigatur  ad  eos  qui  non  sunt  servi,  Domi¬ 
nus  tenetur  reddere  mercedem  et  justum  stipendium,  quia  eo  ipso 
quod  illis  praecipit  laborare  in  agro  ad  se  pertinente,  implicite 
paciscitur  de  mercede  seu  stipendio  justo.  Quapropter  si  Deus 
solum  praeciperet  ut  in  ejus  vinea  laboremus,  et  neque  pactum, 
neque  promissionem  aut  legem  faceret  de  reddenda  mercede;  nec 
ipse  teneretur  eam  reddere,  nec  opera  justorum  eam  promere¬ 
rentur  de  condigno,  quia  omnes  sumus  servi  Dei...  Dupliciter 
enim  intelligi  potest  quod  Dominus  vineae  approbet  laborem  al¬ 
terius.  Uno  modo  tanquam  beneficium  sibi  gratum;  et  ut  sic,  te¬ 
netur  ex  gratitudine  aliquid  recompensare  pro  labore,  non  tamen 
ex  justitia,  neque  velut  stipendium.  Alio  modo  potest  approbare 
ac  ratum  habere  laborem,  in  ordine  ad  stipendium  aut  mercedem; 
et  sic  tenebitur  eam  reddere,  quia  talis  approbatio  tacite  invol¬ 
vit  pactum.  » 


ARTICULUS  TERTIUS 

An  Vita  sterna  debita  sit  ex  Justitia  bonis 
Justorum  Operibus. 

§  L 

Exponitur  Status  Quaestionis. 

1178.  Duplex  quaestio  agitari  hic  solet  inter  doctores:  1)  Utrum 
merito  de  condigno  debita  sit  merces  ex  justitia. — 2)  Ex  quanam 
justitia  ipsi  debeatur.  Cum  utraque  valde  conferat,  non  modo  ad 
penitius  rimandam  meriti  condigni  naturam ,  verum  etiam  ad 
praeoccupandas  difficultates,  quae  contra  existentiam  veri  meriti 
apud  Deum  fleri  solent;  praestat  eas  breviter  quidem,  sed,  quoad 
fieri  potest,  accurate  pertractare. 

1179.  Quoad  la,n  quaestionem,  fuit  quorumdam  opinio  Deum 
nullum  meritum  nostrum  ex  justitia  remunerari,  sed  ipsi  merito, 
quod  condignum  diximus,  praemium  ex  gratitudine  aut  fidelitate 
rependere.  Merito  tamen  notatum  est  plures  a  sententia  asserente 

retributionem  ex  justitia,  quae  communissima  est  tenenda,  voce 
potius,  quam  re  differre:  justitia  enim,  quam  negant  auctores  pri¬ 
mae  sententiae,  est  imperfectionibus  admixta,  eamque  nec  admit¬ 
tunt  auctores  alterius;  et  e  contra  justitiam  ab  omni  imperfectio¬ 
ne  abstractam,  quam  hi  Deo  concedunt,  nec  illi  rejiciunt. 

1180.  Ne  quaestio  ergo  sit  de  nomine,  animadvertimus — 1)  non 
esse  quaestionem  an  Deus  remunerans  nostra  merita  constituat 
aequalitatem  absolutam,  et  rei  ad  rem  inter  meritum  et  praemium: 
qua  ratione  plures  auctores  negantium  ,  praesertim  antiquorum, 
rejiciunt  justitiam  a  Deo,  quia  eam  aequalitatem  non  agnoscunt 
inter  meritum  et  praemium:  supponimus  enim  longe  superare  prae¬ 
mium  aestimationem  absolutam  meritorum  (n.  1169.). 

2)  Nec  quaestio  est  an  adeo  stricta,  et  rigorosa  sit  ista  obliga¬ 
tio,  ut  omnem  prorsus  gratiam  largientis  praemia  secludat;  quo 
pacto  plures  negantium  obligationem  justitiae  intelligunt.  Admit¬ 
tunt  enim  utriusque  partis  duces  plurimam  misceri  gratiam  in  re- 
muneratione  meritorum:  tum  ratione  auxiliorum,  praecedentium 
merita;  tum  ratione  promissionis  divinae  ultro  proponentis  prae¬ 
mia:  tum  ratione  magnitudinis  praemiorum,  excedentium  aequali¬ 
tatem  absolutam  meritorum;  tum  ratione  justificationis  gratuitae, 
ad  merendum  necessariae;  tum  ratione  largitatis,  acceptantis  ad 
mercedem  obsequia,  quae  innumeris  aliis  titulis  exigi  poterant 
tanquam  debita:  quae  omnia  omnino  gratiosa  praesupponi  a  Deo 
nullus  theologorum  negat. 

1181.  Si  qua  ergo  controversia  est ,  in  quam  tota  disputatio 
contendat,  ea  est  maxime:  An  Deus  referens  praemia  respiciat  jus 
aliquod  merentis;  quo  sic  obligetur  ,  ut  non  referens  praemium,, 
vim  inferat  creaturae?  Ex  jure  enim,  quod  creatura  habet  in  Deum; 
et  ex  debito  ,  seu  obligatione  ,  qua  Deus  adstringitur  creaturae 
(non  enim  aliud  esse  potest  objectum  formale  justitiae  divinae), 
tota  ratio  propriae  justitiae  in  Deo  explicanda  est. — Cf.  Ripalda 
(dist.  83.  sect.  2.). 

1182.  Sane  non  pauci  theologi  negant  Deum  debere  nobis  prae¬ 
mium  vitae  aeternae;  sed  illud  sibi  soli  debere  autumant  (cf.  de 
Lugo,  de  Incarnat.  disp.  3.;  de  Justitia  et  Jure,  disp.  1.  n.  30.); 
atque  huc  referunt  verba  D.  Thomae  (1.  2.  q.  114.  a.  1.  ad  3.; 
et  alibi  saepe),  dicentis  quod  Deus  non  .efficitur  «  simpliciter  de- 

bitor  nobis,  sed  sibi  ipsi,  in  quantum  debitum  est,  ut  sua  ordi¬ 
natio  impleatur.  »  Alii  vero  censent,  supposita  sua  liberali  pro¬ 
missione,  Deum  debere  etiam  nobis  ,  seu  meritis  nostris  vitam 
aeternam;  «  dicitur  tamen  »,  observat  Sylvius  (in  1.2.  q.  114.  a.  3. 
conci.  4.  ad  6.),  «  nihil  debere,  quia  absolute  seu  seclusa  libe¬ 
rali  sua  promissione,  nulli  quicquam  debet;  atque  ita  ex  rigore 
justitiae  qui  nullam  gratiam  praesupponat,  nihil  debet.  Qua  etiam 
ratione  verum  est  quod  non  efficitur  nobis  debitor,  absolute  ni¬ 
mirum  et  ex  ejusmodi  rigore,  sed  sibi  ipsi  suisque  promissioni¬ 
bus,  unde  D.  Thomas  (in  2.  dist.  27.  a.  3.  in  priori  resp.  ad  4.), 
dicens,  quod  ‘Deus  non  efficitur  debitor  nobis’,  addit:  «  ‘Nisi  forte 
ex  promisso;  quia  ipse  bona  operantibus  praemium  repromisit,  et 
ideo  non  est  inconveniens,  si  ab  ipso  quis  mereri  possit,  ex  quo 
aliquo  modo  debitor  est’.  »  Haec  sententia,  utpote  magis  confor¬ 
mis  modo  loquendi  Scripturarum,  Patrum  et  Conciliorum,  nobis 
eligenda  videtur  (1). 

1183.  Quoad  2<1,,n  questionem  ,  recolendum  est  quod  supra 
(n.  881.)  diximus,  nomen  justitice  multifariam  sumi.  Ac  praeser¬ 
tim  sumitur — 1)  pro  debita  ordinatione  totius  hominis  ad  finem 
ultimum:  et  sic  dicit  aequalitatem  cum  regula  rationis,  si  sit  ju¬ 
stitia  naturalis;  aequalitatem  cum  regula  revelationis,  si  sit  ju- 


(1)  «  Ne  quis  autem  arbtretur,  *  subdit  ipse  Sylvius  (loc.  cit.  q.  5.  conci.  3.), 
u  hujus  conclusionis  sententiam  D.  Thomae  adversari,  in  primis  observandum  est 
quod  (1.  1.  cont.  Gentes,  c.  93.)  removet  a  Deo  vi. tutes  illas  quae  versantur  circa 
passiones,  dicitque  eas  non  proprie,  sed  metaphorice  dici  de  Deo:  cap.  autem  seq. 
docet  eas  quae  non  circa  passiones,  sed  circa  actiones  versantur,  ut  sunt  ve. itas, 
justitia,  libertas,  magnificentia,  prudentia,  intellectus,  revera  esse  in  Deo;  non 
quidem  quantum  ad  actus  imperfectos,  quos  aliquae  ipsarum  involvunt,  sed  quan¬ 
tum  ad  alios.  Obserandum  praeterea,  quod  agnoscat  aequalitatem  meriti  condigni 
ad  praemium  (in  2.  dist.  27.  a.  3.  et  in  praes,  art.  tam  in  corp.  quam  ad  3.)  quod¬ 
que  superius  quaest.  112.  art.  3.  sicut  etiam  in  4.  dist.  46.  quaest.  1.  art.  2.  affir¬ 
met  futurum  contra  justitiam,  si  Deus  minus  praemii  daret  justis  quam  merentur; 
ut  vide. i  potest  in  resp.  ad  10.  hujus  art.  Inde  enim  consequens  est,  ipsum  admit¬ 
tere  veram  in  Deo  justitiam  commutativam,  quantum  ad  actus  qui  non  necessario 
involvunt  imperfectionem ,  praesertim  si  etiam  consideremus  quod  (2.  2.  q.  80. 
ad  1.;  et  q.  108.  a.  2.  ad  1.)  doceat  punitionem,  quae  fit  auctoritate  judicis,  esse 
actum  justitiae  commutativae ,  cum  quibus  conferri  possunt  quae  scribit  (3.  p. 

q.  85.  a.  3.).  » 

Mazzella.  De  Gratia  Christi. 

stitia  supernaturalis  :  complectitur  autem  ,  uti  liquet,  virtutes 
omnes. — 2)  Sumitur  pro  debita  ordinatione  ad  alium,  et  sic  di¬ 
cit  aequalitatem  cum  regula  rationis  aut  revelationis  in  ordine 
ad  alium:  complectitur  autem  omnes  virtutes,  quae  recte  ad  alium 
ordinant  ,  uti  sunt  religio  ,  gratitudo  ,  fidelitas  ,  justitia  stricte 
sumpta,  etc. — 3)  Sumitur  pro  virtute  morali,  qua  redditur  alteri 
jus  suum:  sic  est  una  specialis  virtus,  constituens  aequalitatem 
alteri  debitam  ratione  juris,  quo  habet  ad  illam.  Porro,  sive  Deus 
mercedem  rependat  justorum  meritis  ex  fidelitate  ,  sive  ex  gra- 
titudine,  sive  ex  justitia,  certe  eam  reddit  ex  aliqua  virtute  in 
ordine  ad  alium;  proinde  nemo  dubitat,  Deum,  in  praemiorum  re¬ 
tributione,  ex  justitia,  primo  et  altero  sensu  accepta,  agere.  At 
agit  ne  etiam  ex  justitia  tertio  sensu  sumpta? 

1184.  Justitia,  prout  dicit  specialem  virtutem,  quae  reddit  al¬ 
teri  jus  suum,  distingui  solet  in  legalem  ,  distributivam  (quae 
complectitur  etiam  vindicativam),  et  commutativam.  Prima  est 
«  virtus  inclinans  ad  praestanda  ea  omnia,  quae  communitati  seu 
reipublicae  debita  sunt  in  ordine  ad  bonum  commune  »:  ea  ergo 
pro  objecto  habet  jus  communitatis;  et  existit  tum  in  principe, 
eum  inclinando  ad  procurandum  bonum  commune,  condendo,  ex. 
gr.,  leges  ad  id  necessarias;  tum  in  privatis  civibus,  quos  incli¬ 
nat  ad  praestandam  obedientiam  debitam  legibus,  prospicientibus 
bono  communi,  etiam  cum  stipendio  bonorum  et  vitae.  Altera  re¬ 
spicit  obligationem  communitatis,  seu  principis  qui  eam  reprae¬ 
sentat,  erga  jus  privatorum;  hinc  dicitur  distributiva,  prout  in¬ 
clinat  ad  distribuenda  bona  vel  onera  communia,  secundum  unius¬ 
cujusque  munera  et  facultates;  vindicativa,  prout  inclinat  ad  in¬ 
fligendam  reo  poenam  delicto  proportionatam.  Tertia  dirigit  re¬ 
lationes  privatorum  erga  jus  privatorum  ;  sicut  quando  aliquis 
alteri  reddit  id,  quod  jure  proprietatis  ad  illum  pertinet.  (1) — 

(1)  Notari  liic  debet,  duobus  modis  justitiam  distributivan  a  commutativa  dif¬ 
ferre.  Nam  cum  conveniaut  in  oommuni ,  et  essentiali  ratione  justitiae,  et  ideo 
utraque  sit  ad  alterum,  et  jus  alterius  respiciat ,  illudque  reddat ,  vel  inviolatum 
servet  cum  aequalitate  ;  distingui  possunt  primo  ex  motivo  aequalitatis ,  quam  in 
reddendo  debito  observant.  Quia  justitia  commutativa  servat  aequalitatem  rei  ad 
rem,  quam  arithmeticam  vocavit  Aristot.  (5.  Ethic.  c.  4.);  distributiva  vero  con¬ 
stituit  aequalitatem  geometricam,  seu  proportionalem  inter  plures,  qualis  observa- 

Porro  nemo  dubitat  Deum,  in  retributione  vitae  aeternae,  exerce¬ 
re  justitiam  legalem :  «  si  Deus  »,  inquit  Suarez  (1.  12.  c.  30. 
n.  21.),  «  remuneret  merita  absque  promissione  antecedente,  in 
qua  ipsa  fundentur,  tunc  retributio  fiet  ex  justitia  quadam  lega¬ 
li,  quam  etiam  remunerativam,  seu  providentialem,  aut  guber- 
nativam  appellare  possumus;  non  vero  ex  commutativa  ,  seu  ex 
proprio  debito  justitiae.  »  At  cum  agatur  de  titulo,  quo  vita  aeter¬ 
na  redditur,  supposita  promissione  divina;  si  titulus  ille  est  ali¬ 
qua  vera  justitia,  quaeritur  «  Utrum  sit  justitia  distributiva,  com¬ 
mutativa,  an  utraque.  » 

1185.  Suppositis  differentiis  jam  notatis  inter  justitiam  homi¬ 
nis  ad  hominem,  et  Dei  ad  hominem,  Bellarminus  (de  Justif. 
lib.  5.  cap.  14.),  scribit:  «  Quod  si  quis  forte  hic  explicari  cu¬ 
piat,  utrum  Deus  secundum  justitiam  distributivam,  an  secundum 
commutativam  bonis  hominum  meritis  sit  praemia  redditurus;  il¬ 
lud  breviter  habeat,  substantiam  divini  judicii  secundum  distri¬ 
butivam  justitiam  fore;  modum  autem  secundum  commutativam. 
Substantiam  enim  illius  judicii  futuram  esse  secundum  justitiam 
distributivam,  docet  S.  Thomas,  in  prima  parte,  quaestione  vi¬ 
gesima  prima,  articulo  primo;  et  libro  primo,  Contra  Gentes, 
capite  nonagesimo  tertio.  Et  ratio  manifesta  est,  quoniam  Deus, 
ut  summus  Judex  praemia  pro  meritis  distribuet.  Unde  etiam  in 
Sacris  Litteris  dicitur  Deus  non  esse  acceptor  personarum,  quod 
vitium,  justitiae  distributivae  contrarium  esse  non  dubium  est. 
Modum  autem  ejusdem  judicii  futurum  secundum  justitiam  com- 

tui’  in  distributione  bonorum  communium,  inter  partes  reipublicae,  dando  unicui¬ 
que  juxta  gradum  suum.  Secundo  possunt  distingui  hae  virtutes  ex  diverso  jure, 
quod  inaltero  respiciunt,  ut  illud  non  violent,  sed  expleant,  aut  reddant.  Nam,  ut 
ait  D.  Thomas  (2.  2.  q.  61.  a.  1.  ad  5.):  «  Justitia  commutativa  et  distributiva 
non  solum  distinguuntur  secundum  unum  et  multa  sed  secundum  diversam  debiti 
rationem.  Aliter  enim  debetur  alicui  id,  quod  est  commune  ,  et  aliter  id  quod  est 
proprium.  »  Igitur  justitia  commutativa  respicit  jus  proprietatis,  seu  dominii,  vel 
quod  illi  aequivaleat.  At  vero  distributiva  respicit  quidem  jus  etiam  proprium 
alterius,  non  tamen  ita  rigorosum,  sicut  est  aliud  ad  commutativam  pertinens, 
quia  neque  est  jus  in  re,  seu  dominium  ejus,  nec  moraliter  illi  aequivalens ,  sed 
est  jus  ad  rem  fundatum  in  dignitate,  vel  conditione,  ut  est  membrum  reipu¬ 
blicae,  vel  communitatis,  cujus  bona  inter  ejus  membra  hanc  vel  illam  conditio¬ 
nem  habentia  distribuenda  sunt.  —  Ita  Suaiez  (1.  12.  c.  30.  n.  29.). 

mutativam,  docet  idem  S.  Thomas  (in  2.  2.  q.  61.  art.  4.  ad  1.). 
Et  ratio  est  etiam  manifesta,  quoniam  Deus  non  solum  consti¬ 
tuet  proportionalem  aequalitatem  inter  merita  et  praemia,  ut  ille 
plus  habeat  praemii,  qui  plus  habet  meriti,  quod  proprium  est  justi¬ 
tiae  distributivae  sed  etiam  constituet  absolutam  aequalitatem  inter 
opera  et  mercedes,  ut  unusquisque  non  minorem  habeat  mercedem, 
quam  justo  judicio  mereatur,  quod  est  justitiae  commutativae.  Et  ideo 
Deus  in  divinis  litteris,  nunc  se  Judicem  fore  dicit,  qui  praemia  poe¬ 
nasque  distribuat,  ut  Matth.  XXV.  in  parabola  de  talentis:  nunc 
patrem  familias,  qui  laborantibus  mercedem  ex  conventione  re¬ 
stituat,  ut  Matth.  XX.,  in  parabola  de  conductis  ad  vineam  pro 
denario  diurno.  Hoc  enim  interest,  inter  justitiam  distributivam 
et  commutativam,  quod  commutativa  perfectam  aequalitatem  con¬ 
stituit  inter  meritum  et  praemium;  distributiva  proportionalem, 
sive  sint  absolute  aequalia,  sive  non  sint.  Neque  enim  injustus 
distributor  princeps  erit,  si  officium  praestantissimum  in  homi¬ 
nem,  ceteris  omnibus  digniorem,  conferat,  etiamsi  ille  absolute 
majore,  vel  minore  dignus  esset.  Ceterum  Deus  qui  thesauros  bo¬ 
norum  infinitos  habet,  non  solum  (ut  diximus)  meliorem  magis 
remunerat,  sed  etiam  singulis  non  minus  mercedis  attribuit,  quam 
ipsorum  opera  justo  judicio  mereantur:  atque  ita  utrique  parti 
justitiae  ita  plene  satisfacit,  ut  nihil  omnino  in  ejus  justitia  de¬ 
siderari  queat.  » — Cf.  tamen  Suarez  (1.  12.  c.  30.  n.  28.  seqq.). 

1186.  His  igitur  praenotatis — 

/ 

§  II. 

Solvitur  Proposita  Quaestio. 

Prop.  XLII.  — 1)  Sublatis  imperfectionibus  propriis  justitiae 
inter  homines ,  ac  supposita  divina  promissione  mercedis  vitee 
aeternae,  recte  dicitur  Deus  eam  justis,  ob  merita  de  condigno, 
debere  ex  justitia. — 2.  Haec  vero,  spectata  ejus  ratione  et  for¬ 
ma,  tum  de  commutativa,  tum  de  distributiva  participat. 

1187.  Prob.  lma  pars.  I.  Ex  Scriptura.  Nam — 1)  diserte  docet 
vitam  aeternam  reddi  ex  justitia.  Ita  (II.  Timoth.  IV.  7.  8.),  di- 


ART.  III.  —  DE  TITULO  QUO  MERCES  REPENDITUR.  837 

citur:  «  Bonum  certamen  certavi,  cursum  consummavi,  fidem  ser¬ 
vavi.  In  reliquo  reposita  est  mihi  corona  justitiae,  quam  reddet 
mihi  Dominus  in  illa  die  justus  judex  :  non  solum  autem  mihi  , 
sed  et  iis  qui  diligunt  adventum  ejus.  »  Non  potuit  apostolus  vel 
pluribus  vel  magis  expressis  verbis  docere,  et  explicare,  ad  quam 
virtutem  divinam  retribuere  praemia  meritis  pertineat:  nam,  quia 
est  quasi  objectum  seu  effectus  justitiae,  vocat  illam  coronam  ju¬ 
stitiae;  et  quia  est  actus  justitiae,  dicit  esse  a  Deo  quatenus  ju¬ 
stus  judex;  hanc  enim  vim  habet  illa  determinatio:  alias  aeque 
dicere  posset  quam  reddet  mihi  Deus  misericors  Pater,  vel  omni¬ 
potens  Dominus. 

2)  Iis  nominibus  appellat  praemium  vitae  aeternae,  quae  exprimant 
retributionem  ex  justitia.  Nam  dicit  ea  reddi  secundum  debitum , 
juxta  illud  (Rom.  IV.  4.):  «  Ei  autem,  qui  operatur,  merces  non 
imputatur  secundum  gratiam,  sed  secundum  debitum  »:  porro,  ut 
dicitur  (II.  Cor.  IV.  17.):  «  Momentaneum  et  leve  tribulationis  no¬ 
strae...  aeternum  gloriae  pondus  operatur  in  nobis  »;  et  (Philipp. 
II.  12.):  «  Cum  metu  et  tremore  vestram  salutem  operamini.  » — 
Vocat  illam  mercedem,  juxta  illud  (Sapient.  V.  16.):  «  Justi  au¬ 
tem  in  perpetuum  vivent,  et  apud  Dominum  est  merces  eorum.» 
Idem  dicendum  de  voce  retributionis  ,  remunerationis  ,  etc. 
(n.  1136.) 

3)  Praemium  vitae  aeternae  iis  rebus  comparat,  quae  plane  prae- 
seferunt  retributionem  ex  justitia.  Nam — a)  eam  comparat  retri¬ 
butioni,  quae  debetur  ex  conventione  ,  juxta  ea  quae  leguntur 
(Matth.  XX.).  In  hac  parabola  Dei  conducentis  operarios  in  vi¬ 
neam,  quae  ab  omnibus  Patribus  et  interpretibus  exponitur  de 
Deo  compensante  praemiis  labores  justorum  ,  plurima  manifeste 
denotant  justitiam:  contractus  conventionis  ex  denario  diurno; 
illud  «  quod  justum  fuerit  dabo  vobis  »;  et  «  redde  illis  merce¬ 
dem  »;  ac  denique  illud  «  tolle  quod  tuum  est  »;  unicuique  enim 
ex  vera  justitia  debetur  quod  suum  est. — b)  Comparat  bravio  pro¬ 
misso  iis,  qui  in  stadio  currunt ,  juxta  illud  (I.  Cor.  IX.  24.): 

«  Nescitis  quod  ii,  qui  in  stadio  currunt,  omnes  quidem  currunt, 
sed  unus  accipit  bravium:  sic  currite  ut  comprehendatis.  »  Quod 
etiam  declarat  exemplo  eorum,  qui  in  agone  contendunt,  et  sub¬ 
dit:  «  Et  illi  quidem  ut  corruptibilem  coronam  accipiant,  nos  au- 

tem  incorruptam.  »  De  qua  etiam  dicit  (Philipp.  III.  14.):  «  Ad 
destinatum  persequor,  ad  bravium  supernae  vocationis.  » — c)  Huc 
etiam  faciunt  ea  testimonia,  quae  bona  spiritualia  significant  ven¬ 
di  a  Deo  et  ab  omnibus  emi;  licet  enim  hae  voces  per  metapho¬ 
ram  accommodentur  rebus  spiritualibus;  veritas  tamen  per  illas 
significata  continet  obligationem  justitiae,  qua  res  vendita  debe¬ 
tur  emptori.  Sic  (Isaiae  LXYI.  11.):  «  Qui  non  habetis  argentum 
properate,  emite  et  comedite.  Venite,  emite  absque  argento.  » 
Ubi  emptionis  voce  repetita  significatur  obligatio  justitiae.  Item 
(Apoc.  III.  18.):  «Suadeo  tibi  emere  a  me  aurum  ignitum.  »  Et 
(Matth.  XIII.  43.):  «  Vendit  universa  quae  habet,  et  emit  agrum 
illum.  »  Et  paulo  inferius:  «  Inventa  autem  una  pretiosa  marga¬ 
rita  abiit,  et  vendidit  omnia  quae  habuit  et  emit  eam.  » 

4)  Denique  declarat  ita  esse  debitam  vitam  aeternam  bonis  ju¬ 
storum  operibus,  ut  si  illam  non  reddat,  Deus  dicatur  injustus; 
juxta  illud  (Heb.  VI.  10.):  «  Non  enim  injustus  est  Deus,  ut  obli¬ 
viscatur  operis  vestri.»  Unde  S.  August.  (de  Nat.  et  Grat.  c.  2.), 
ait:  «  Non  est  injustus  Deus,  qui  justos  fraudet  mercede  justitiae  »; 
et  (contra  Julian.  lib.  4.  c.  3.):  «  Per  quod  vera  justitia  ,  per 
hoc  et  regnum  Dei.  Deus  namque  ipse,  quod  absit,  erit  injustus, 
si  ad  ejus  regnum  verus  non  admittitur  justus.  » 

Unde:  haec  testimonia  clara  sunt;  sed  praestat  animadvertere 
— 1)  vita  aeterna,  ut  haereditas,  certe  debetur  ex  fidelitate;  at, 
ut  haereditas,  non  debetur  uti  merces,  corona  justitiae,  etc.;  ergo 
meritis  justorum  plus  quam  ex  fidelitate  debetur;  adeoque  ex  ju¬ 
stitia. — 2)  Tot  modis  Scriptura  exprimit  vitam  aeternam  redden¬ 
dam  esse  ex  justitia,  ut  videatur  impossibile  novos  excogitare; 
nisi  ergo  de  justitia  proprie  dicta  ageretur,  videretur  Scriptura 
adlaborare,  ut  nos  induceret  in  errorem.  Atqui  justitia  est  ad 
alium,  justitiae  proprie  dictae  objectum  est  jus;  vita  aeterna  red¬ 
ditur  uti  merces  justis,  ob  bona  eorum  merita.  Ergo  ipsis  est  de¬ 
bita  ex  justitia.  Nonne  merces  est  debita  laboranti ,  bravium 
currenti,  et  corona  certanti ? 

1188.  II.  Ex  Patribus,  qui' — 1)  iisdem  loquendi  formis  ac  Scri¬ 
ptura,  declarant  vitam  aeternam  deberi  ex  justitia.  Ita  S.  Augu- 
gustinus  (Epist.  105.  ad  Sixtum)  ait:  «  Cum  dixisset  [Apostolus] 
stipendium  peccati  mors:  quis  non  eum  congruentissime  et  con- 

sequenter  addere  judicaret:  stipendium  autem  justitiae  vita  aeter¬ 
na.  Et  verum  est;  quia  sicut  merito  peccati,  tanquam  stipendium 
redditur  mors,  ita  merito  justitiae  tanquam  stipendium  vita  aeter¬ 
na...  Unde  etiam  et  merces  appellatur...  Quod  est  autem  merces 
operanti,  lioc  militanti  stipendium...  Quapropter  homo  si  acce¬ 
pturus  est  vitam  aeternam,  justitiae  quidem  stipendium  est.  » — 
S.  Basilius  (Hom.  12.  in  Prov.  n.  8.):  «  Est  coelitus  quaedam  a 
justo  judice  deducta  justitia,  partim  correctiva,  et  partim  retri- 
butiva.  » — S.  Ambrosius  (in  Ps.  118.  serm.  7.  n.  3.):  «  Yult  Deus 
conveniri,  ut  si  quis  proposita  secutus  virtutibus  praemia  bene 
certaverit,  fructum  remunerationis  expectet,  quin  etiam  exigat, 
sicut  habes  scriptum:  reposita  est  mihi  corona  justitiae.  » — S.  Pro¬ 
sper  (lib.  sent.  28.):  «  Beatitudo  sanctorum  et  de  munere  gratiae 
est,  et  de  retributione  justitiae.  » — Athenagoras  (lib.  de  Resur- 
rect.  n.  17.):  «  Justitiae  ratio,  secundum  quam  judicavit  Deus  ho¬ 
mines  vel  bonae,  vel  malae  vitae,  ex  horum  fine  vires  trahit.  » 

2)  Expresse  dicunt  vitam  aeternam  esse  debitam  nobis,  Deum 
esse  nobis  debitorem,  nos  posse  exigere  a  Deo  vitam  aeternam; 
utique  supposita  Dei  promissione.  Ita  S.  Joan.  Chrys.  (Hom.  3. 
in  Mattii,  n.  5.)  ait:  «  Noli  mercedem  reposcere  ut  accipias  mer- 
cedem.  Tu  salvari  te  per  gratiam  confitere,  ut  se  ille  tibi  debi¬ 
torem  fateatur.  Quando  enim  aliqua  praeclare  fecerimus,  habe¬ 
mus  illum  debitorem  ob  res  bene  gestas.» — S.  Ambrosius  (lib.  1. 
Officior,  c.  16.):  «  Quid  alibi  poscis,  quod  alibi  debetur?  » — S.  Au- 
gustin.  (de  Yerb.  Apost.  serm.  16.):  «  In  his,  quae  jam  habemus, 
Deum  laudemus  largitorem.  In  iis  quae  non  habemus,  teneamus 
debitorem.  Debitor  enim  factus  est  nobis  ,  non  aliquid  a  nobis 
accipiendo,  sed  quod  ei  placuit  ,  promittendo.  »  Item  (in  Ps. 
83.  n.  16.):  «  Quid  tibi  reddet,  f nisi  quod  tibi  debet.  Unde  tibi 
debet?  debitorem  ipse  fecit  se.»  —  S.  Fulgentius  (in  praef.  lib. 
ad  Mon.  post  med.):  «  Ille  auctor  est  debiti  ,  qui  auctor  est 
doni:  nam  et  seipsum  dignatus  est  facere  debitorem.  » — S.  Gre- 
gorius  (Hom.  27.  in  Evang.):  «  Eum,  qui  ipse  debitor  fuerat  , 
coepit  habere  debitorem.  » — S.  Augustinus  (tract.  in  Joan.  cir¬ 
ca  med.)  sic  expendit:  «  Audi  Apostolum  confitentem. gratiam, 
et  postea  debitum  expetentem...  Audi  illum  jam  flagitantem 

debitum,  qui  primo  indebitam  susceperat  gratiam...  Reposita  est 
mihi  corona  justitiae...  Jam  debitum  exigit.  Nam  vide  verba  se¬ 
quentia:  Quam  mihi  reddet  Dominus  in  illa  die  justus  judex.  » — 
S.  Anselmus:  «  Reposita  est  mihi  corona  justitiae,  id  est,  secreto, 
tutoque  loco  servatur  mihi  corona,  quam  juste  merui,  quam  non 
dabit,  sed  reddet  mihi  quasi  debitam  Dominus  Jesus,  in  illa  nota¬ 
bili  die  communis  judicii.  Et  ideo  eam  mihi  reddet  quia  justus 
judex  est  ,  reddens  unicuique  secundum  opus  ejus.  » 

3)  Quare  cum  iidem  Patres  alibi  docent,  Deum  nulli  esse  de¬ 
bitorem,  fieri  debitorem  sibi  non  nobis,  etc.;  id  intelligendum 
est  seclusa  promissione,  non  supposita  promissione,  ut  diximus 
(nn.  1175.  1182.):  secus  Patres  sibimetipsis  contradicerent.  Sed 
libet  haec  confirmare  auctoritate  Bellarmini,  qui  (de  Justif.  1.  5. 
c.  18.),  dicit:  «  Objici  potest  S.  Augustinus,  qui  (lib.  1.  Conf. 
c.  4.)  dicit:  ‘Qui  reddis  debita  nulli  debens.’  Et  (serm.  16.  de 
Verb.  Apost.):  ‘Non  dicimus  Deo,  redde  quia  accepisti,  sed  red¬ 
de,  quia  promisisti.’  Item  S.  Bernardus,  qui  (in  serm.  1.  de  An- 
nunc.),  dicit:  ‘Neque  enim  talia  sunt  hominum  merita,  ut  propter 
ea  vita  aeterna  debeatur  ex  jure,  aut  Deus  injuriam  aliquam  fa¬ 
ceret  nisi  eam  donaret.’  Denique  S.  Thomas,  qui  (1.  2.  q.  114. 
a.  1.  ad  3.)  dicit,  Deum  non  debere  nobis,  sed  dispositioni  suae. — 
Respondet  autem:  «  Dicitur  Deus  reddere  debita  nulli  debens  : 
quia  nihil  ulli  debet  absolute,  sed  solum  ex  promissione  et  dono 
suo.  Pari  ratione  dicimus  Deo,  redde  quia  promisisti,  non  dici¬ 
mus,  redde  quia  accepisti;  quoniam  fundamentum  primum  debiti 
divini  non  in  opere  nostro,  sed  in  ejus  promissione  consistit.  Nam 
remota  promissione,  non  tenetur  acceptare  opus  nostrum  ad  mer- 
cedem....  Sanctus  quoque  Bernardus  dicit,  vitam  aeternam  non 
deberi  ex  jure,  quoniam  (ut  ipse  ibidem  explicat)  merita  nostra 
nascuntur  ex  gratia.  Proinde  significat  non  deberi  ex  rigore  ju¬ 
stitiae  (ut  theologi  loquuntur)  qui  gratiam  nullam  praesupponit; 
et  Deum  absolute  non  facturum  injuriam  justis,  si  eos  privet 
mercede  justitiae;  non  tamen  negat,  quin  ex  hypothesi  Deus  inju¬ 
riam  facturus  esset,  si  vitam  aeternam  bonis  operibus,  ex  con¬ 
ventione  non  redderet.  Denique  S.  Thomas  non  dicit,  Deum  non 
fieri  nobis  debitorem,  sed  non  fieri  nobis  simpliciter  debitorem; 

quoniam  (ut  diximus)  prima  et  potissima  ratio  debiti  divini,  ex 
ipsius  Dei  promissione  et  dispositione  consurgit.  » 

1189.  III.  Ex  Ratione.  Nam — I)  vita  aeterna  debita  est  justis, 
propter  ipsorum  opera  in  gratia  facta — a)  plus  quam  ex  fideli¬ 
tate— 6)  plus  quam  ex  gratitudine.  Ergo  debita  est  eis  ex  ju¬ 
stitia. 

Proh,  antec.  quoad  lam  'partem:  quod  enim  ex  pura  fidelitate 
redditur,  non  datur  ut  corona,  ut  merces,  ac  praemium  ,  et  pro¬ 
pter  merita.  Alias  sequeretur,  quod  Incarnatio,  quae  ex  fidelitate 
divinarum  promissionum  data  fuit,  et  remissio  peccatorum,  quae 
peccatori  contrito  ex  fidelitate  divini  promissi  (Zach.  I.  3.):  «Con¬ 
vertimini  ad  me,  et  convertar  ad  vos,  *  una  cum  gratia  justifi¬ 
cante  conceditur,  dici  possent,  illi  fuisse  datam  ut  coronam,  et 
mercedem. 

Proh,  antec .  quoad  2dam  partem:  quod  enim  redditur  ex  pura 
gratitudine,  non  redditur  uti  corona,  merces,  stipendium,  etc., 
sicut  Scriptura  dicit  reddi  vitam  aeternam;  et  qui  non  redderet, 
esset  quidem  ingratus,  sed  non  iniustus.  Imo  stricte  loquendo, 
gratitudo  in  Deo  erga  homines  dari  non  potest:  actus  enim  gra- 
titudinis  est  compensatio  accepti  beneficii  respiciens  alterum,  ut 
benefactorem,  quo  modo  Deus  respicere  nequit  creaturam:  «  Quis 
enim  prior  dedit  illi,  et  retribuetur  ei?  »  (Rom.  I.  35.).  Nec  crea¬ 
tura  meritis  suis  praestat  beneficium  Deo,  sed  obsequium.  —  Cf. 
Suarez  (1.  12.  c.  1.;  et  c.  30.  n.  1-19.). 

2)  Probavimus  in  art.  praec.  bona  justorum  opera  de  se  pro¬ 
portionem  virtutis  habere  cum  vita  aeterna;  ad  ipsa  autem  acce¬ 
dere  promissionem  divinam,  vi  cujus  fiunt  meritoria  vitae  aeternae 
in  actu  secundo .  Quo  posito,  recte  arguit  Sylvius  (in  1.  2.  q.  114. 
art.  3.  quaer.  5.  conci.  1.):  «  Promissio  sub  conditione  operis 
condigni  inducit  obligationem  ex  justitia,  si  ea  fuerit  acceptata, 
et  opus  illud  praestetur;  Deus  autem  promisit  vitam  aeternam  sub 
conditione  boni  operis;  quod  quando  ex  gratia  proficiscitur  in  ho¬ 
mine  justo,  habet  condignitatem;  et  non  dubium  est,  justum  eam 
promissionem  sive  explicite  sive  implicite  acceptasse:  ergo  inde 
nascitur  obligatio  justitiae.  Atqui  Deus  est  qui  promissionem  illam 
fecit:  ergo  Deus  est  qui  debet.  Ille  namque  est  mercedis  debitor, 
qui  operarium  conduxit  et  mercedem  promisit.  » 

1190.  IY.  Nunc  referre  licet  documenta  Ecclesiae,  quae  etsi  rem 
non  definiant,  valde  tamen  favere  videntur  doctrinae,  quam  pro¬ 
pugnamus  Cone.  Araus.  II.  (can.  18.):  «  Debetur  merces  bonis 
operibus,  si  fiant;  sed  gratia,  quae  non  debetur,  praecedit  ut 
liant.  »  En  agnoscit  debitum  mercedis  absque  debito  gratiae  au- 
xiliantis,  aut  justificantis,  quae  ex  justitia  generali  et  fidelitate 
deberi  potest.  Item  Cone.  Senon.  an.  1528.  (decreto  fidei  16.): 
«Ei,  qui  fidem  servaverit  et  certaverit  bonum  certamen,  coronam 
justitiae  reddet  in  illa  die  justus  judex.  »  —  Clarius  Tridentinum 
(sess.  6.  cap.  16.):  «  Bene  operantibus  usque  in  finem  proponen¬ 
da  est  vita  aeterna  et  tanquam  gratia  filiis  Dei  per  Christum 
Jesum  misericorditer  promissa,  et  tanquam  merces  ex  ipsius  Dei 
promissione  bonis  ipsorum  operibus  et  meritis  reddenda.  Haec  est 
enim  illa  corona  justitiae,  quam  post  suum  certamen  et  cursum 
repositam  sibi  esse,  aiebat  Apostolus.  »  Ubi  notat  Ripalda  (disp.  83. 
n.  48.):  «  Yita  aeterna  tanquam  haereditas  filiis  promissa  debetur 
illis  ex  fidelitate  et  veritate  Dei,  necnon  ex  justitia  legali  quae 
rebus  consentanea  juxta  eorum  exigentiam  et  dignitatem  dispo¬ 
nit.  Nihilominus  non  eo  solum  titulo,  sed  alio  strictiori  propo¬ 
nitur  merces  reddenda  meritis  tanquam  corona  justitiae,  juxta 
Tridentini  doctrinam.  Ergo  merces  et  corona  justitiae  meritis  red¬ 
denda  non  debetur  solo  titulo  fidelitatis  aut  veritatis,  aut  justi¬ 
tiae  legalis,  sed  strictiori  justitiae  specialis  titulo.» 

1191.  Proh.  2c,a  pars.  Ex  argumentis  adductis  pro  prima  parte 
thesis  facile  infertur  alterius  etiam  partis  demonstratio:  satis  er¬ 
go  erit  hanc  paucis  exhibere.  Ac  I.  Retributio  vitae  aeternae  par¬ 
ticipat  de  justitia  commutativa.  Etenim — 1)  forma  commutativae 
justitiae  est,  ut  unicuique  tantum  pro  tanto  reddatur,  seu  ut  quan¬ 
tum  habet  juris  et  actionis,  tantum  illi  tribuatur;  sed  lioc  ma¬ 
xime  servat  Deus  in  retribuendo,  quia  tantum  praemium  judicat 
unicuique  tribuendum,  quantum  suis  meritis  proportionatum,  et 
aequivalens  sit,  juxta  illud  (Matth.  XVI.;  et  Rom.  II.  6.):  «Red¬ 
dit  unicuique  secundum  opera  ejus.  »  Et  (I.  ad  Cor.  III.  8.):  «  Unus- 

% 

quisque  propriam  mercedem  accipiet  secundum  suum  laborem,  » 
et  similia.  Unde  D.  Thomas  (2.  2.  q.  61.  art.  4.  ad  1.),  ait:  «For¬ 
ma  divini  judicii  attenditur  secundum  rationem  commutativae  ju- 

stitiae,  prout  scilicet  recompensantur  praemia  meritis,  et  suppli¬ 
cia  peccatis.  » 

2)  Jus  acquisitum  ad  praemium  per  proprios  labores,  et  per 
opera  proportionata  et  in  suo  ordine  aequalia  praemio,  et  funda¬ 
tum  in  conventione,  «dabo  si  feceris,»  est  jus  proprium,  quod 
moraliter  aequivalet  possessioni,  seu  juri  in  re;  ergo  in  redditione 
talis  juris  etiam  servatur  ex  hac  parte  forma,  vel  etiam  substan¬ 
tia  commutati  vae  justitiae.  Et  hoc  confirmant  verba  illa  (Matth. 
XX.  14.):  «Tolle  quod  tuum  est,  et  vade.»  Item  illud  Pauli: 
«  Certus  sum,  quia  potens  est  depositum  meum  servare  in  illum 
diem  [justus  judex]  »  (II.  Tim.  I.  12.):  ubi  depositum  suum  ap¬ 
pellat  illam  coronam  justitiae,  quam  (cap.  IV.)  dicit,  sibi  esse  re¬ 
positam  in  illum  diem,  quam  propter  jus  justitiae,  quod  in  illam 
habebat,  suam  jam  appellabat.  Unde  D.  Tliomas  (2.  2.  q.  106. 
a.  1.  ad  2.)  ait:  «Retributio  proportionalis  pertinet  ad  justitiam, 
commutativam,  quando  attenditur  secundum  debitum  legale,  puta, 
si  pacto  firmetur,  ut  tantum  pro  tanto  retribuatur.  » 

3)  Deus  retribuens  praemia  comparatur  patrifamilias  conducenti 
operarios  in  vineam  suam,  et  mercatori  vendenti  coelestes  merces 
contractu  emptionis  et  venditionis.  At  obligatio  conductionis  et 
emptionis  est  propria  commutativae  justitiae. 

1192.  II.  Retributio  vitae  aeternae  participat  de  justitia  distri - 
butiva.  Nam — 1)  eo  ipso,  quod  unusquisque  beatus  recipit  prae¬ 
mium  suis  meritis  aequale,  necessario  fit,  ut  quantum  merita 
unius  alterius  merita  excedunt,  tanto  illius  praemium  hujus  prae¬ 
mium  superet,  quia  quam  proportionem  servat  meritum,  ut  qua- 
tuor,  v.  g.,  ad  praemium  ut  quatuor,  eandem  servat  meritum  ut 
octo  ad  praemium  ut  octo,  et  sic  de  ceteris;  ergo  servatur  in 
illo  opere  tota  aequalitas  distributivae  justitiae. — Recte  autem  no¬ 
tat  Suarez  (1.  12.  c.  30.  n.  32.  seq.):  «  Illa  proportionalitas  inter 
beatos  non  oritur  ex  insufficientia  praemii,  ut  dividendum  putetur 
cum  proportione  inter  multos,  quia  singulis  non  sufficit  ad  aequa¬ 
litatem,  ut  in  distributionibus  humanis  saepe  contingit.  Nam  Deus 
infinitum  habet  thesaurum  ad  reddenda  praemia,  quia  in  infinitum 
potest  gratiam  et  gloriam  augere  tam  in  multitudine,  quam  in 
intensione,  et  ideo  in  infinitum  posset  reddere  singulis  aequale 
suis  meritis  praemium,  etiamsi  homines  beati  in  sanctitate,  et 

numero  plures,  et  plures  essent.  Oritur  ergo  illa  proportio  ex 
ipsa  rei  natura,  quia  ex  una  aequalitate  necessario  resultat  alia, 
supposita  personarum  multitudine  et  praemiorum  varietate...  Eo 
vel  maxime,  quod  Deus  per  se  intendit  multitudinem  beatorum, 
et  varietatem  illorum  in  tali  numero,  pondere  et  mensura;  ergo 
etiam  per  se  intendit  pulchritudinem  illam  et  aequitatem,  quae  in 
toto  illo  corpore  mystico  coelestis  Jerusalem  ex  illa  varietate  et 
proportione  consurgit. » 

2)  Id  confirmari  potest  ex  eo,  quod  in  Sacris  Litteris  dicitur 
Deus  non  esse  acceptor  personarum;  quod  vitium,  ut  omnes  no¬ 
runt,  justitiae  distributivae  contrarium  est. 

1193.  Di  ces  L:  Nemo  potest  quidquam  ex  justitia  ab  alio  exi¬ 
gere,  nisi  aliquid  suum  det,  illi  indebitum.  Atqui  homo  nihil  ha¬ 
bet  quod  non  sit  Dei,  eique  debitum.  Ergo. 

Respondet  Bellarminus  (de  Justif.  1.  5.  c.  16.):  «  Absolute  non 
posse  hominem  a  Deo  aliquid  exigere,  cum  omnia  sint  ipsius;  ta¬ 
men  posita  ejus  voluntate  et  pacto,  quo  non  vult  exigere  a  nobis 
opera  nostra  gratis,  sed  mercedem  reddere  juxta  proportionem 
operum  ,  vere  possumus  ab  eo  mercedem  exigere  :  quomodo  ser¬ 
vus  non  potest  absolute  a  domino  suo  ullum  praemium  postulare, 
cum  omnia,  quae  servus  acquirit,  domino  suo  acquirat:  tamen  si 
domino  placeat  donare  illi  opera  sua,  et  pro  iisdem  tanquam  sibi 
non  debitis  mercedem  promittere,  jure  mercedem  pro  suis  operi¬ 
bus  postulabit.»  Unde  ait  etiam  D.  Thomas  (1.  2.  q.  114.  art.  1. 
ad  1.):  «  Homo,  in  quantum  propria  voluntate  facit  illud  quod 
debet,  meretur;  alioquin  actus  justitiae,  quo  quis  reddit  debitum, 
non  esset  meritorius.» 

1194.  Dices  II.:  Patris  ad  filium,  domini  ad  servum  non  pot¬ 
est  esse  justitiae  obligatio,  praesertim  commutativae;  Deus  autem 
est  supremus  Dominus,  et  pater  hominis  justi  modo  specialiori; 
ergo  non  potest  illi  ex  vera  justitia  aliquid  reddere. 

Respondetur ,  inter  patrem  et  filium  posse  intercedere  veram 
justitiam,  si  filius  sit  emancipatus,  aut  habeat  bona,  quorum  vere 
sit  dominus.  Idem  est  judicium  de  servo,  si  de  licentia  domini 
habeat  aliqua  talia  bona.  Similiter  nihil  impedit,  veram  aliquam 
esse  justitiam  inter  Deum  et  hominem,  supposita  Dei  promissio¬ 
ne,  et  supposito  quod  homines  praestent  opus  quod  condignitatem 

habeat  cum  mercede.  Nam  justus  habet  se  instar  tum  filii  tum 
servi  emancipati,  vel  habentis  bona  quorum  dispositio  ad  ipsum 
pertinet.  Addit  autem  Suarez  (1.  12.  c.  30.  n.  42.):  «  Neque  ob¬ 
stat  quod  omnia,  quae  habet  homo,  sint  Dei,  quia  etiam  sunt 

ipsius  hominis,  et  Deus  voluit  se  obligare  ad  communicandum 

• 

homini  talia  bona,  licet  sua  sint,  et  dominium  illud  a  se  non  se¬ 
parat.  Unde  illa  obligatio  sub  ea  ratione,  sicut  et  divina  promis¬ 
sio,  vel  donatio,  ut  talis  est,  ad  hominem  tantum  terminatur, 
licet  in  Dei  gloriam  redundet,  quod  nihil  justitiae  derogat.  » 

1195.  Dices  III.:  Nemo  alium  obligat  ex  justitia,  nisi  aliquid 
faciat  in  ejus  commodum  et  utilitatem.  Atqui  homo  nihil  potest 
facere  in  utilitatem  et  commodum  Dei;  unde  dicitur  (Job.  XXII. 
3.):  «Quid  prodest  Deo,  si  justus  fueris?  aut  quid  confers,  si  im¬ 
maculata  fuerit  vita  tua?  »  et  (XXXY.  7.):  «  Si  juste  egeris,  quid 
donabis  ei,  aut  quid  de  manu  tua  accipiet?»  Ergo. 

Respondetur:  1)  negari  potest  major ;  nam  ait  Bellarminus 
(1.  c.):  «  Non  est  opus,  ut  ei  [Deo]  proprie  aliquid  demus.  Nam 
neque  ii,  qui  currunt  ad  bravium,  dant  aliquid  regi,  et  tamen 
tenetur  rex  bravium  tribuere  ei,  qui  ceteros  in  cursu  supera¬ 
vit.  » — 2)  Licet  opera  nostra  non  sint  Deo  utilia,  quatenus  utile 
dicit  medium  ad  aliquod  bonum  acquirendum;  sunt  nihilominus 
honorifica  Deo,  et  reddunt  illi  obedientiam  debitam  ,  et  supremi 
dominii  recognitionem  ,  ac  denique  dignam  de  illo  aestimationem 
indicant  in  operante,  et  in  aliis  generant.  Unde  sicut  honor,  et 
fama  dicitur  extrinsecum  bonum,  ita  lato  modo  possunt  haec  ope¬ 
ra  dici  utilia  ad  Dei  honorem  et  gloriam.  Cf.  quae  diximus  (n. 
1122.). — 3)  Quatenus  opera  nostra  placent  Deo,  dici  possunt  af¬ 
ferre  Deo  honestissimam  voluptatem,  saltem  per  modum  objecti 
externi,  in  quo  divina  voluntas  libere,  simpliciter  et  connatura- 
liter,  supposito  tali  objecto,  sibi  complacet:  et  haec  etiam  est  quae¬ 
dam  extrinseca  commoditas  (ut  sic  dicam)  omni  imperfectione 
semota. — 4)  Potest  etiam  alius  respectus  in  justorum  operibus 
considerari,  quatenus  sunt  utilia  proximis;  nam  eo  ipso  dici  sano 
modo  possunt  utilia  Deo,  non  in  se,  sed  in  filiis  suis,  et  familia 
sua,  juxta  illud  (Matth.  XXV.  40.):  «  Quamdiu  fecistis  uni  ex  his 
fratribus  meis  minimis,  mihi  fecistis.  » 

1196.  Dices  IV.:  Deus  nequit  obligari  ad  aliquid  nobis  redden- 

dum  ex  justitia.  Ergo  homo  nihil  ita  mereri  potest  apud  ipsum. — 
Respondetur ,  fieri  non  posse,  ut  Deus  ab  alio  obligetur,  sine 
fundamento  consensus  voluntatis  ejus,  et  absque  promissione 
ipsius;  secus  vero  est  in  vi  pacti,  et  promissionis  ejus.  Unde 
Apostolus  loquitur  de  corona  justitiae,  quae  reposita  est  mihi;  et 
Patres,  ut  vidimus,  dicunt  homihem  comparare  sibi  Deum  debi¬ 
torem. 

1197.  Dices  V.:  Obligatio,  de  qua  agitur,  non  potest  intelligi, 
nisi  supposita  aliqua  lege  justitiae,  a  qua  oriatur.  Atqui  Deus  non 
est  illius  legis  capax.  Ergo. 

Respondetur,  hanc  obligationem,  in  Deo  non  provenire  ab  ali¬ 
qua  lege  extrinseca,  vel  imperante,  sed  ex  intrinseca  rectitudine 
voluntatis  divinae,  quae  naturaliter  est  determinata  ad  omne  id, 
quod  honestum  est.  Sicut  etiam  debitum  fidelitatis,  et  veritatis 
est  in  Deo,  non  ex  lege,  sed  ex  natura.  «  Cum  bonum  intelle¬ 
ctum,  »  inquit  D.  Thomas  (1.  p.  q.  21.  art.  1.  ad  2.),  «  sit  obje¬ 
ctum  voluntatis,  impossibile  est  Deum  velle  nisi  quod  ratio  suae 
sapientiae  habet.  Quae  quidem  est  sicut  lex  justitiae,  secundum 
quam  ejus  voluntas  recta  et  justa  est.  Unde  quod  secundum  vo¬ 
luntatem  facit,  juste  facit,  sicut  et  nos  quod  secundum  legem  fa¬ 
cimus,  juste  facimus;  sed  nos  quidem  secundum  legem  alicujus 
superioris,  Deus  autem  sibi  ipsi  est  lex.  » 

1198.  Dices  VI.:  Illa  obligatio  est  diminutio  quaedam  dominii 
Dei  ad  faciendum  de  creatura  quidquid  voluerit;  nam  talis  po¬ 
testas  quasi  ligatur  per  illam  obligationem  ,  ut  non  possit  Deus 
justis  non  dare  tale  praemium,  aut  eos  in  nihilum  redigere,  si 
voluerit. 

Respondetur ,  negando  per  hoc  diminui  divinum  dominium,  sicut 
non  diminuitur  per  obligationem  fidelitatis,  vel  sicut  non  dimi¬ 
nuitur  libertas  Dei  per  immutabilitatem  sui  decreti.  Ad  hanc 
enim  immutabilitatem  pertinet  haec  obligatio;  nam  quia  promisit, 
et  sic  promisit,  seipsum  negare  non  potest,  et  implendo  promis¬ 
sum,  suam  voluntatem  maxime  implet,  et  sua  potestate  utitur, 
prout  vult.  Unde  potestatem  integram  retinet;  non  vult  autem 
aliter  ea  uti,  neque  unquam  volet,  quia  ita  et  sub  tali  conditio¬ 
ne,  et  ratione,  ac  honestate  decrevit. — Cf.  Suarez  (lib.  12.  c.  30. 
n.  35.  seqq.),  ex  quo  plura  hic  exscripsimus. 

ARTICULUS  QUARTUS 
Quodnam  sit  Supernaturalis  Meriti  Objectum. 

§  i. 

Faciliora  Quaedam  Breviter  Exponuntur. 

1199.  Cum  duplex  sit  supernaturale  meritum  commune,  unum 
de  condigno,  alterum  de  congruo  (n.  1127.),  de  utriusque  obje¬ 
cto  quaestio  institui  potest.  Objectum  meriti  condigni,  quod  est 
verum  meritum  ,  prout  legitur  in  citato  (n.  1131.)  canone  Tri- 
dentini,  est  augmentum  gratiae,  vita  aeterna,  atque  etiam  gloriae 
augmentum.  Quod  justi  per  bona  opera  vere  mereantur  vitam 
aeternam,  constat  ex  iis  omnibus  -quibus  supra  demonstravimus 
existentiam  veri  meriti  apud  Deum  (n.  1136.  seqq.),  et  vitam 
aeternam  ipsis  deberi  ex  justitia  (n.  1187.  seqq.).  De  fide  tamen 
est,  uti  liquet  ex  Trid.,  posse  justos  mereri  augmentum  gratiae 
et  gloriae;  utrum  vero  possint  mereri  ipsam  primam  gloriam, 
non  aeque  certum  est. 

1200.  Prima  gloria  vocatur  ea,  ad  quam  ex  vi  gratiae  sancti¬ 
ficantis  primo  infusae  acceptatur  homo;  gloria  autem  secunda  di¬ 
citur  quodlibet  subsequens  gloriae  augmentum.  Quaenam  sit  ratio 
dubitandi  de  merito  condigno  primae  gloriae  paulo  infra  dicetur; 
nunc  sufficit  commemorare,  duas  esse  sententias  in  hac  re.  Prima 
generaliter  negat,  hominem  mereri  de  condigno  primam  gloriam, 
sed  ad  illam,  sicut  ad  primam  gratiam,  gratis  semper  acceptari, 
et  postea  etiam  gratis  conferri  respectu  recipientis,  licet  respe¬ 
ctu  Christi  ex  meritis  ejus  conferatur.  Secunda  sententia  affirmat 
posse  hominem  suis  bonis  operibus  ipsam  primam  gloriam  de  con¬ 
digno  mereri  :  atque  hanc  sententiam  docent  D.  Thomas  saepe, 
Suarez,  Bellarminus,  Valentia,  Vasquez,  etc.:  huic  sententiae  sub¬ 
scribimus. 

1201.  Hoc  integrum  condigni  meriti  objectum  in  prop.  statuen- 

da  asserturi,  nunc  de  aliis  meriti,  sive  condigni  sive  congrui  r 
objectis,  quae  in  quaestionem  vocari  solent,  paucis  disseremus. 
Attamen  —  1)  non  est  cur  agamus  de  merito  primae,  gratiae  actua¬ 
lis,  siquidem  ostendimus  (n.  767.  seqq.)  eam  nullo  modo  cadere 
sub  merito. — 2)  Nec  opus  est  inquirere,  utrum  de  condigno  me- 
reri  possimus  secundam  gratiam  actualem ,  sed  efficacem ;  id 
enim  jam  negavimus  (n.  331.):  quamvis  vero  ibi  breviter  indica¬ 
vimus  communis  assertionis  argumenta,  nullum  aliud  ut  videre 
potui,  praeter  illa  afferri  solet. — 3)  Pariter  necesse  non  est  quae¬ 
stionem  instituere  de  merito  finalis  perseverantiae;  nam  demon¬ 
stravimus  (n.  331.  seqq.)  justos  non  posse  eam  mereri  de  condi¬ 
gno;  atque  num  et  quatenus  ea  cadat  sub  merito  congruo,  dixi¬ 
mus  (n.  334.  seqq.). 

1202.  His  ergo  sepositis,  quaeritur  I.  «Utrum  possit  homo  me¬ 
reri  alia  auxilia  gratiae  actualis,  praeter  primam.  »  Ac — 1)  cer¬ 
tum  est  nos  posse  mereri  ea  auxilia  de  congruo;  et  quidem  etiam 
efficacia;  siquidem  omnes  conditiones  ad  meritum  congruum  re¬ 
quisitae,  adesse  possunt,  ut  eas  recolenti  patet.  Huc  ergo  facit 
illud,  quod  S.  Augustinus  dixit  de  dono  perseverantiae  «  suppli¬ 
citer  emereri  potest  »  (n.  335.). — 2)  Certum  est  nullum  auxilium, 
ut  efficax  posse  nos  de  condigno  mereri,  uti  paulo  ante  comme¬ 
moravimus. — 3)  Hinc  quaestio  solum  est  «  Utrum  justus  possit 
mereri  de  condigno  gratias  actuales,  quatenus  ex  se  sufficientes 
sunt,  ut  possit  illis  cooperari  et  salvari,  si  velit.»  Affirmative 
respondet  Valentia  (q.  6.  de  Gratia,  par.  4.  assertion.  4.  5.)  cum 
aliis.  Nam,  inquit  Becanus  (de  Grat.  Habit.  cap.  5.  q.  6.  n.  2.): 
«  Omnia  illa  cadunt  sub  meritum  de  condigno,  quae  homini  justo, 
post  acceptam  primam  gratiam  necessaria  sunt  ad  vitam  aeter¬ 
nam  consequendam.  At  ejusmodi  sunt  auxilia  gratiae  actualis: 
ergo  haec  auxilia  cadunt  sub  meritum  de  condigno.  Et  confirma¬ 
tur...  ab  opposito;  quia  si  justus  non  posset  mereri  auxilia  gra¬ 
tiae,  quae  ipsi  necessaria  sunt  ad  consecutionem  vitae  aeternae,  jam 
nec  ipsam  consecutionem  vitae  aeternae  mereri  posset,  quod  est 
absurdum.  » 

1203.  Quaeritur  II.  «  Utrum  homo  possit  mereri  primam  gra¬ 
tiam  justificantem.  »  Ac — 1)  certum  est,  nos  de  condigno  hanc 
gratiam  mereri  non  posse.  Etenim—  a)  Scriptura  passim  docet- 

nos  gratis  justificari.  Rom.  (III.  24.):  «  Justificati  gratis  per  gra¬ 
tiam  ipsius.»  Quod  sic  explicat  Cone.  Trid.  (sess.  6.  c.8.):  «Gra¬ 
tis  justificari  dicimur,  quia  nihil  eorum  quae  justificationem  prae¬ 
cedunt,  sive  fides,  sive  opera  ipsam  justificationis  gratiam  pro¬ 
meretur.  » — b)  Opus  non  est  meritorium  de  condigno,  nisi  procedat 
ab  homine  existente  in  statu  gratiae  et  amicitiae  divinae  (n.  1155.); 
ergo  opera  quae  praecedunt  gratiam  justificantem,  non  sunt  meri¬ 
toria  de  condigno:  ergo  per  illa  non  possumus  mereri  gratiam 
justificantem. — Cf.  D.  Thomam  (1.  2.  q.  114.  a.  5.). 

2)  Solum  ergo  quaeri  potest  «  Utrum  possimus  mereri  de  con¬ 
gruo  primam  gratiam  justificantem;  »  seu,  quod  idem  est,  «Utrum 
dispositiones  requisitae  ad  justificationem  in  adultis  mereantur  il¬ 
lam  de  congruo.  » — Respondetur  autem  affirmative.  Nam  actus 
fidei  ac  poenitentiae,  quibus  peccator,  Dei  gratia  adjutus,  dispo¬ 
nitur  ad  justificationem,  hanc  aliquo  modo  merentur;  sed  illam 
non  merentur  de  condigno  ,  uti  paulo  ante  ostendimus;  ergo  de 
congruo.  Prob.  maj . — a)  quoad  fidem.  Nam  S.  Augustinus  (ep. 
105.  al.  194.  ad  Sixt.  n.  9.),  ait:  «Neque  enim  nullum  est  meri¬ 
tum  fidei,  qua  fide  ille  dicebat:  Deus,  propitius  esto  mihi  pecca¬ 
tori:  et  descendit  justificatus  merito  fid<  lis  humilitatis,  quoniam, 
qui  se  humiliat,  exaltabitur.  »  Et  (lib.  de  Praed.  Sanet,  c.  2.  n.4.): 
«  Quis  autem  dicat  eum,  qui  jam  coepit  credere,  ab  illo  in  quem 
credidit,  nihil  mereri  ?  » — S.  Prosper  (lib.  cont.  Collat.  cap.  3. 
n.  1.):  «  Non  enim  nullius  meriti  haberi  potest  petentis  fides, 
quaerentis  pietas,  pulsantis  instantia.  » —  b)  Quoad  poenitentiam. 
Nam  Tertullianus  (1.  4.  cont.  Mare.  c.  18.),  ait  :  «  Peccatricis 
poenitentia  secundum  Creatorem  meruit  veniam  praeponere  soli¬ 
tum  sacrificio.  »  —  S.  Cyprian.  (lib.  de  Lapsis,  n.  36.)  de  vero 
poenitente  dicit:  «  Laetam  faciet  Ecclesiam,  nec  jam  solam  Dei 
veniam  merebitur,  sed  et  coronam.  »  Eamdem  fuisse  S.  Ambrosii 
sententiam  ex  lib.  ejus  10.  in  Luc.  ostendi  potest:  dicit  enim  de 
Petro:  «  Lacrymae  veniam  non  postulant,  sed  merentur.  »  Et  post¬ 
ea:  «  Et  tu  si  veniam  vis  mereri,  dilue  lacrymis  culpam  tuam.» 
Et  (1.  2.  de  Poenit.  cap.  3.)  de  filio  prodigo,  scribit:  «Meruit 
stolam,  annulum,  calceamentum.»  Et  postea:  «Tam  cito  veniam 
meretur,  ut  venienti  ac  longe  posito,  occurrat  Pater,  et  osculum 
Mazzella.  De  Gratia  Christi.  54 

tribuat,  quod  insigne  est  sacrse  pacis:  stolam  praeferre  jubeat, 
quae  vestis  est  nuptialis,  quam  si  quis  non  habuerit,  a  convivio 
nuptiali  excluditur.  »  —  S.  Hieronymus  (1.  2.  cont.  Pelag.  n.  11.) 
scribit:  «  Qui  peccata  simpliciter  confitentur,  merentur  humilitate 
clementiam  Salvatoris.  » — S.  Augustinus  (in  Ps.  50.  n.  11.)  de  Ni¬ 
nivitis  scribit:  «  De  incerto  poenitentiam  egerunt,  et  certam  mi¬ 
sericordiam  meruerunt,  »  etc. 

1204.  Neque — 1)  obstat  Cone.  Trid.,  docens  ex  Apostolo  homi¬ 
nem  gratis  justificari.  Etenim,  uti  recte  notat  Suarez,  verba  illa 
gratis  justificamur  referri  possunt  vel  ad  totam  justificationis 
mutationem  a  prima  vocatione  usque  ad  remissionem  peccatorum, 
ut  ssepe  ab  Augustino  contra  Semipelagianos  disputante  intelligi 
videtur;  vel  possunt  referri  ad  solum  terminum  justificationis, 
qui  est  remissio  peccatorum  per  infusam  gratiam  sanctificantem. 
Priori  modo  opponitur  omni  merito  tam  de  congruo,  quam  de 
condigno.  In  hoc  tamen  sensu  non  recte  in  praesenti  citatur,  quia 
non  agimus  de  merito  congruo  totius  justificationis  in  illo  sensu 
acceptae,  sed  de  solo  termino  illius  justificationis,  seu  de  infusione 
gratiae  justificantis.  Si  vero  verbum,  gratis,  ad  hanc  justificatio¬ 
nem  tantum  referatur,  sic  principaliter  excludit  meritum  de  con¬ 
digno,  ut  exposuit  Concil.  Tridentin.,  dicto  cap.  8.  et  supra  de¬ 
claratum  est.  Et  consequenter  etiam  excludit  meritum  de  con¬ 
gruo,  quod  in  aliqua  priori  gratia  fundatum  non  sit,  quia  illud 
omni  gratiae  repugnat.  Non  vero  excludit  meritum  de  congruo, 
fundatum  in  priori  gratia,  quia  hoc  non  repugnat  omni  gratiae, 
sed  facit,  ut  sit  gratia  pro  gratia,  ut  Augustinus  saepe  docuit. 
Cf.  dicta  (n.  1076.). — 2)  Immerito  autem  videtur  citari  D.  Tho- 
mas  contra  hanc  sententiam,  quam  cum  Bellarmino,  Suarez  et 
plurimis  aliis  tuemur:  nam  D.  Thomas  negat  solum  meritum,  quo 
digni  efficimur  justificatione;  et  quo  Deus  esset  injustus ,  si  il¬ 
lam  non  conferret:  tale  autem  est  meritum  condignum ,  et  non 
congruum.  En  ejus  verba  (2.  dist.  27.  q.  1.  a.  4.  ad  4.);  «  Indi¬ 
gnum,  »  ait,  sumi  potest  «  negative  tantum:  et  sic  Deus  dat  gra¬ 
tiam  indignis,  quia  his,  qui  non  sunt  sufficienter  ad  hoc  digni; 
sed  tamen  habent  aliquam  dispositionem  ad  recipiendum,  ex  quo 
dicuntur  quodammodo  ex  congruo  gratiam  mereri  :  nec  ex 

hoc  sequitur,  quod  sit  injustus,  sed  liberalis.  » — Cf.  Sylrium  (in 
1.  2.  q.  114.  a.  5.  conci.  4.). 

1205.  Quaeritur  III.  «Utrum  justus  possit  sibi  mereri  repara¬ 
tionem  post  lapsum.»  Sermo  est  formalis;  de  justo  nempe,  quam- 
diu  justus  est,  et  de  operibus  vivis,  quae  facit  in  statu  justitiae — 
Respondetur  autem  — 

1)  Justus  non  potest  sibi  mereri  de  condigno  reparationem  post 
lapsum.  Etenim — d)  juxta  Cone.  Trid.  paulo  ante  citatum,  justi¬ 
ficamur  gratis,  quatenus  justificantem  gratiam  non  meremur  de 
condigno;  sed  si  justus  posset  mereri  de  condigno  reparationem 
post  lapsum,  eo  ipso  mereretur  de  condigno  justificationem,  quam 
deinde  consequeretur.  Ergo. — b)  Legitur  (Ezech.  XVIII.  24.):  «  Si 
autem  averterit  se  justus  a  justitia  sua,  et  fecerit  iniquitatem... 
omnes  justitiae  ejus,  quas  fecerat,  non  recordabuntur.  »  Falsa  au¬ 
tem  foret  haec  sententia,  si  quo  tempore  justus  est  homo,  de 
condigno  sibi  mereretur  reparationem  post  lapsum:  quia  sic  Deus 
teneretur  dare  illi  ex  justitia  gratiam  reparatricem  et  favorabi¬ 
lem,  ac  magnam  habere  operum  prius  factorum  recordationem. — 
c)  Id  recte  confirmant  Wirceburgenses  (n.  453.);  tum  quia  justus 
nequit  mereri  de  condigno,  ut,  si  peccaverit,  vivat  aliquo  tempore 
post  lapsum,  aut  resuscitetur  mortuus;  quorum  tamen  alterutrum 
ad  reparationem  gratiae  et  requiritur,  et  utrumque  minus  est, 
quam  reparatio  gratiae:  tum  quia  hoc  ipso,  quod  justus  peccat, 
fit  indignus  vita  aeterna,  et  absolute  dignus  poena  aeterna;  adeo- 
que  ex  rigore  justitiae  potest  statim  hac  poena  puniri,  et  nullo 
modo  disponi  iterum  ad  vitam  aeternam. 

2)  Dicimus  tamen  cum  S.  Bonaventura,  Bellarmino,  Suarez , 
Scoto,  etc.,  justum  posse  mereri  de  congruo  reparationem  post  la¬ 
psum.  Etenim—  a)  dictum  est  (II.  Paral.  XIX.  2.)  ad  Josaphat 
regem  Judae:  «Impio  praebes  auxilium,  et  his  qui  oderunt  Domi¬ 
num,  amicitia  jungeris;  et  idcirco  iram  quidem  Domini  mereba¬ 
ris;  sed  bona  opera  inventa  sunt  in  te  »  etc.  Ex  quo  intelligimus 
sanctum  illum  regem  bonis  operibus  apud  Deum  obtinuisse,  ut 
etiam  cum  peccaret,  a  Deo  non  desereretur,  nec  pro  meritis  pu¬ 
niretur.  Item  (Psalm.  LXX.  9.)  orat  Propheta  quod  nos  etiam 
orare  convenit:  «  Cum  defecerit  virtus  mea,  ne  derelinquas  me.  » 
Et  certe  frustra  fieret  talis  oratio,  si  nulla  ei  respondere  posset 

impetratio. — b)  Etsi  per  subsequens  peccatum  mortificentur  bona 
opera  quoad  meritum  de  condigno,  non  est  necesse,  ut  quoad  me¬ 
ritum  de  congruo  etiam  mortificentur.  Nam  peccatum  mortale 
reddit  hominem  incapacem  actionis  justitiae  apud  Deum,  seu  ut 
Deus  sit  illi  debitor  ex  propria  justitia:  non  tamen  reddit  illum 
incapacem  omnis  alterius  tituli,  seu*congruitatis  fundatae  in  ope¬ 
ribus  ejus,  gratiae  adjutorio  factis,  ut  eorum  intuitu  aliquid  a 
Deo  obtineat  quod  sufficit  ad  meritum  de  congruo;  ergo  non  est 
par  utriusque  ratio. — c)  Quamvis  vero  D.  Thomas  (1.  2.  q.  114. 
a.  7.)  videatur  contrarium  docere  ;  attamen  (in  c.  6.  ad  Hebr. 
lect.  3.)  circa  illa  verba:  «  Non  enim  injustus  Deus,  »  quibus  op¬ 
ponit  verba  citata  Ezechielis,  et  respondet  distinguendo  meritum 
condignum  et  congruum:  dicit  Deum  ratione  subsequentis  peccati 
oblivisci  praecedentium  bonorum  operum  quoad  meritum  de  con¬ 
digno,  non  vero  quoad  meritum  de  congruo. — Cf.  Suarez  (1.  12. 
c.  38.);  Bellarm.  (de  Justif.  1.  5.  c.  22.). 

1206.  Quaeritur  IV.  «  Utrum  homo  possit  alteri  gratiam  me¬ 
reri.  »  Ac — 1)  certe  non  poiest  illam  mereri  de  condigno,  etiamsi 
justus  sit.  Etenim — a)  nulla  extat  promissio  de  merito,  cui  tam» 
quam  merces  retribuitur  aliena  salus.  —  b)  Hoc  est  D.  N.  Jesu 
Christi  privilegium:  «  merito  condigni  »,  inquit  D.  Thomas  (1.  2. 
q.  1L4.  art.  6.),  «  nullus  potest  mereri  alteri  primam  gratiam, 
nisi  solus  Christus,  quia  unusquisque  nostrum  movetur  a  Deo  per 
donum  gratiae,  ut  ipse  ad  vitam  aeternam  perveniat;  et  ideo  me¬ 
ritum  condigni  ultra  hanc  motionem  non  se  extendit.  Sed  anima 
Christi  mota  est  a  Deo  per  gratiam,  non  solum  ut  ipse  perveni¬ 
ret  ad  gloriam  vitae  aeternae,  sed  etiam  ut  alios  in  eam  adduce¬ 
ret,  in  quantum  est  caput  Ecclesiae,  et  auctor  salutis  humanae, 
secundum  illud  (Hebr.  II.  10.):  ‘Qui  multos  filios  in  gloriam  ad¬ 
duxerat,  auctorem  salutis’,  etc.»  Hinc  S.  Leo  M.  (epist.  97.  al.  165. 
ad  Leonem,  cap.  2.),  ait:  «  Quamvis  multorum  sanctorum  in  con¬ 
spectu  Domini  pretiosa  mors  fuerit:  nullius  tamen  insontis  occi¬ 
sio,  redemptio  fuit  mundi.  Acceperunt  justi,  non  dedere  coronas, 
et  de  fortitudine  fidelium  exempla  nata  sunt  patientiae,  non  dona 
justitiae.  » 

2)  At  vero  potest  unus  alteri  gratiam  mereri  de  congruo.  Ete¬ 
nim —  a)  legitur  (Mattii.  IX.  2.):  «  Jesus  videns  fidem  illorum  [qui 

offerebant  ei  paraliticum],  dixit  piralitico,  remittuntur  tibi  pec¬ 
cata  tua.  »  Et  (Jac.  ult.)  monemur  orare  pro  invicem  ut  salve¬ 
mur:  et  ut  intelligeremus  orationem  istam  esse  aliquo  modo  me¬ 
ritoriam;  subjunctum  est:  «  Multum  enim  valet  deprecatio  justi 
assidua.  »  Eodemque  pertinet  illud  (I.  Joan.  Y.  16.):  «  Qui  scit 
fratrem  suum  peccare  peccatum  non  ad  mortem,  petat,  et  dabitur 
ei  vita  peccanti  non  ad  mortem.  » — b)  Exemplis  idem  potest  con¬ 
firmari.  Sauli  namque  conversionem  impetravit  et  quodammodo 
meruit  S.  Stephanus  ,  de  quo  Augustinus  (serm.  4.  de  Sanctis) 
ita  loquitur:  «  Si  martyr  Stephanus  non  sic  orasset,  Ecclesia 
Paulum  hodie  non  haberet.  »  Sanctam  quoque  Monicam  impe¬ 
trasse  Sancti  Augustini  conversionem  ex  ejus  vita  notum  est. — 
c)  Huc  etiam  facit  Articulus  Communionis  Sanctorum,  quem  in 
Symbolo  confitemur;  et  exemplum  Ecclesiae  orantis  pro  persecu¬ 
toribus  Paganis  ,  Judaeis  et  Haereticis.  —  d)  Rationem  exhibet 
D.  Thomas  (1.  2.  q.  114.  art.  6.)  dicens:  «  Merito  congrui  potest 
aliquis  alteri  mereri  primam  gratiam:  quia  enim  homo  in  gratia 
constitutus  implet  Dei  voluntatem,  congruum  est  secundum  ami¬ 
citiae  proportionem,  ut  Deus  impleat  hominis  voluntatem  in  sal- 
yatione  alterius,  licet  quandoque  possit  habere  impedimentum  ex 
parte  illius  cujus  aliquis  sanctus  justificationem  desiderat.» 

1207.  Ex  his  ultimis  verbis  Angelici  Doctoris  patet,  hujusmo¬ 
di  meritum  pro  aliis  non  esse  infallibile.  Id  revera  testatus  est 
Deus  ipse,  dum  (I.  Reg.  XVI.  1.)  Samueli  dixit:  «  Usquequo  tu  lu¬ 
ges  Saul,  cum  ego  projecerim  eum,  ne  regnet  super  Israel?» 
Item  (Ezech.  XIV.  16.):  «  Tres  viri  isti  »,  nempe  Nue,  Daniel  ot 
Job,  «  nec  filios,  nec  filias  liberabunt;  sed  ipsi  soli  liberabuntur»; 
et  (Jer.  XV.  1.):  «  Si  steterit  Moyses  et  Samuel  coram  me  non 
est  anima  mea  ad  populum  istum.  » 

§  II. 

Statuitur  Objectum  Meriti  Condigni. 

Prop.  XLIII. — 1.  Ad  condigni  meriti  objectum  ,  respondens 
bonis  justorum  operibus  per  Dei  gratiam  et  Christi  meritum 
factis,  non  modo  pertinet  sanctificantis  gratiae,  et  gloriae  aug¬ 
mentum,  uti  clare  definivit  Concil.  Trid.:  —  2.  sed  etiam,  ut 
\  videtur  ejusdem  Concilii  verbis  et  menti  omnino  consonum,  re¬ 
vocatur  ipsa  prima  gloria,  ad  quam  nempe  acceptatur  homo 
vi  gratiae  sanctificantis  primo  infusae. 

1208.  Prob.  lma  Pars.  I.  quoad  augmentum  gratiae.  Etenim 
— 1)  Scriptura — a)  aperte  asserit  dari  zncremenfwm  justitiae,  gra¬ 
ti  se  et  caritatis.  Ita  (Prov.  IY.  18.)  legitur:  «  Justorum  semita, 
quasi  lux  splendens,  procedit  et  crescit  usque  ad  perfectum  diem.» 
Et  (Ps.  LXXXIII.  6-8.):  «  Ascensiones  in  corde  suo  disposuit  in 
valle  laerymarum,  in  loco  quem  posuit.  Etenim  benedictionem 
dabit  legislator,  ibunt  de  virtute  in  virtutem  »;  in  quem  locum 
SS.  PP.  commentantes  statuunt,  virtutem,  merita  et  gratiam  in 
justis  frequenter  augeri. — Et  (Eccli.  XVIII.  22.):  «  Ne  verearis 
usque  ad  mortem  justificari.» — Et  (Apoc.  XXII.  11.):  «  Qui  ju¬ 
stus  est,  justificetur  adhuc.  » — Et  (II.  Cor.  IX.  10.):  «  Multipli¬ 
cabit  semen  vestrum,  et  augebit  incrementa  frugum  justitiae  ve¬ 
strae.  » — Pliilipp .  (I.  9.):  «Hoc  oro,  ut  caritas  vestra  magis  ac 
magis  abundet  in  scientia  et  in  omni  sensu.  » — Ephes.  (IV.  15.): 
«  Veritatem  facientes  in  caritate  crescamus  in  illo  per  omnia,  qui 
est  caput  Christus. »  Unde  Ecclesia  (Dom.  13.  post  Pentecost.)  sic 
orat:  «  Omnipotens  sempiterne  Deus,  da  nobis  fidei,  spei  et  ca¬ 
ritatis  augmentum.  »  Et  Concil.  Trident.  (sess.  6.  cap.  10.)  decla¬ 
rat,  hac  ratione  «justitise  incrementum  peti.  »  —  Et  S.  Augusti¬ 
nus  (de  Civ.  Dei,  lib.  21.  cap.  15.)  scribit:  «Hic  pignore  acce¬ 
pto  illud,  cujus  est  hoc  pignus,  suo  tempore  consequemur:  nunc 
autem  ambulemus  in  spe,  et  proficientes  de  die  in  diem  spiritu 
facta  carnis  mortificemus  »;  dum  autem  jam  justificati  profici¬ 
mus,  ut  idem  (serm.  16.  de  Verb.  Apost.  al.  serm.  158.  n.  5.) 

ait:  «Ipsa  justitia  in  nobis  crescit  »:  caritas  enim  vel  eadem,  vel 
inseparabiliter  conjuncta  est  cum  justitia. 

b)  Ipsa  Scriptura  docet  hujusmodi  augmentum  fieri  etiam  per 
bona  opera.  Ita  (Jac.  II.  21.  seqq.)  dicitur:  «  Abraham  pater  no¬ 
ster,  nonne  ex  operibus  justificatus  est,  offerens  Isaac  filium  suum 
super  altare?  Vides,  quoniam  fides  cooperabatur  operibus  illius: 
et  ex  operibus  fides  consummata  est?  et  suppleta  est  scriptura  di¬ 
cens:  Credidit  Abraham  Deo,  et  reputatum  est  illi  ad  justitiam 
et  amicus  Dei  appellatus  est.  »  Paulus  vero  (Rom.  VI.  19.)  ju¬ 
stos  monet:  «  Exhibete  membra  vestra  servire  justitiae  in  sancti¬ 
ficationem.  »  Et  adjungit:  «  Liberati  a  peccato  ,  servi  autem  fa¬ 
cti  Deo,  habetis  fructum  vestrum  in  sanctificationem,  finem  au¬ 
tem  vitam  aeternam.  » — Et  (II.  Cor.  IX.)  dixit,  per  opera  mise¬ 
ricordiae  augere  Deum  incrementa  frugum  justitiae,  adducens  il¬ 
lud  (Psalm.  CXI.  9.):  «  Dispersit,  dedit  pauperibus,  justitia  ejus 
manet  in  saeculum  saeculi.» — Cf.  quae  diximus  (n.  1109.  seqq.). 

Unde:  ex  Scriptura  certo  constat  bona  justorum  opera  vim  ha¬ 
bere  augendi  justitiam  nostram  ;  ergo  illud  augmentum  aliquo 
modo  merentur.  Sed  meritum  hujusmodi  est  de  condigno.  Nam 
habentur  omnes  conditiones,  quas  diximus  requiri  ad  condignum 
meritum:  de  ceteris  facile  constat  eas  consideranti ;  quoad  pro¬ 
missionem  divinam  sufficit  recolere  verba  Christi  Domini  (Joan. 
XIV.  15.  seqq.):  «  Si  diligitis  me,  mandata  mea  servate.  Et  ego 
rogabo  Patrem,  et  alium  Paracletum  dabit  vobis  »;  circa  quae 
verba  S.  Augustinus  (tract.  74.  in  Joan.)  cum  dubium  proposuis¬ 
set,  quomodo  Christus  promittat  Spiritum  Sanctum  diligenti  et 
mandata  servanti,  cum  sine  Spiritu  Sancto  dilectio  et  mandato¬ 
rum  observatio  esse  nequeat;  sic  respondet  (num.  2.):  «  Restat, 
ut  intelligamus,  Spiritum  Sanctum  habere  qui  diligit;  et  haben¬ 
do  mereri  ut  plus  habeat,  et  plus  habendo  plus  diligat.  » 

2)  «  Illud  cadit  sub  merito  condigni  »,  ait  D.  Thomas  (1.  2. 
q.  114.  art.  8.),  «  ad  quod  motio  gratiae  se  extendit.  Motio  au¬ 
tem  alicujus  moventis  non  solum  se  extendit  ad  ultimum  termi¬ 
num  motus,  sed  etiam  ad  totum  progressum  in  motu.  Terminus 
autem  motus  gratiae  est  vita  aeterna.  Progressus  autem  in  hoc 
motu  est  secundum  augmentum  caritatis  vel  gratiae,  secundum 
illud  (Prov.  IV.  18.):  ‘Justorum  semita  quasi  lux  splendens,  pro- 

cedit  et  crescit  usque  ad  perfectum  diem’,  qui  est  dies  gloriae. 
Sic  igitur  augmentum  gratiae  cadit  sub  merito  condigni.  » — Ne¬ 
que  obstat  quod  dici  solet:  nihil  agit  ultra  suam  speciem;  sed 
principium  merendi  est  gratia,  uti  ex  supradictis  patet;  ergo  nul¬ 
lus  potest  majorem  gratiam  mereri,  quam  habeat.  —  Respondet 
enim  Divus  Thomas  (loc.  cit.  ad  2.):  «  Dicendum,  quod  augmen¬ 
tum  gratiae  non  est  supra  virtutem  praeexistentis  gratiae,  licet 
sit  supra  quantitatem  ipsius;  sicut  arbor,  etsi  sit  supra  quanti¬ 
tatem  seminis,  non  est  tamen  supra  virtutem  ipsius.  » 

1209.  II.  Quoad  augmentum  glorice.  Supponimus  hic  dari  inae¬ 
qualitatem  in  gloria  (n.  1109.);  et  gloriam  augeri  posse,  sicut  au¬ 
getur  gratia.  Quo  posito  dicimus:  1)  Potest  certo  justus  mereri 
de  condigno  gloriam,  seu  vitam  aeternam:  id  probant  ea  omnia, 
quibus  ostendimus  dari  verum  meritum  apud  Deum  (n.  1136.); 
justorum  opera  proportionem  habere  cum  vita  aeterna  anteceden- 
ter  ad  Dei  promissionem  (n.  1172.)  ;  vitam  aeternam  deberi  ex 
justitia  bonis  justorum  operibus  (n.  1187.).  Ergo  vel  justus  me¬ 
retur  de  condigno  primam  gloriam;  vel  augmentum  ejus;  vel  utrum¬ 
que.  Atqui,  si  qua  est  specialis  difficultas,  ea,  ut  statim  videbi¬ 
mus,  solum  afficit  primam  gloriam.  Ergo  saltem  augmentum  glo¬ 
riae  justus  mereri  potest  de  condigno. 

1210.  Qui  meretur  augmentum  gratiae,  meretur  illud  ut  perpe¬ 
tuo  duraturum;  siquidem  tale  est  de  se  et  ex  parte  Dei,  nisi  homo 
ipse,  per  subsequens  peccatum  ,  obstaculum  ponat.  Atqui  quili¬ 
bet  gradus  gratiae,  quando  ad  terminum  pervenimus,  transit  eo 
ipso  in  gradum  gloriae;  tum  quia  cuilibet  gratiae  gradui  corre- 
spondet  gradus  gloriae,  qui  in  eo  fundatur;  tum  quia  gloria  est 
ipsa  gratia  consummata.  Ergo  qui  meretur  augmentum  gratiae, 
meretur  etiam  augmentum  gloriae.  Sed  justus  mereri  potest  de 
condigno  augmentum  gratiae.  Ergo. 

1211.  Proh.  2da  pars.  I.  Ex  Cone.  Tridentino.  Nam — 1)  ab¬ 
solute  docet  (sess.  6.  cap.  16.)  justis  «  proponendam  esse  vitam 
aeternam,  et  tamquam  gratiam  filiis  Dei  per  Christum  Jesum  mi¬ 
sericorditer  promissam:  et  tamquam  mercedem  ex  ipsius  Dei  pro¬ 
missione  bonis  ipsorum  operibus  et  meritis  reddendam.  » — Unde: 
Concilium,  nulla  facta  distinctione  inter  primam  et  secundam  glo- 

riam,  de  vita  aeterna  simpliciter  et  absolute  asserit  eam  esse 
mercedem.  Imo  eam  vitam  aeternam  mercedem  vocat,  quam  sub 
alio  respectu  vocat  gratiam  promissam  filiis  Dei.  Atqui  tota  vita 
aeterni,  et  non  solum  ejus  augmentum,  est  gratia  promissa  filiis 
Dei.  Ergo. 

2)  Ipsum  Cone.  (can.  32.)  docet  justum  mereri  «augmentum  gra¬ 
tiae,  vitam  aeternam,  atque  etiam  gloriae  augmentum  »  (n.  1131.). 
— Unde:  diversus  est  modus,  quo  Concilium  hic  loquitur  de  gra¬ 
tia,  et  de  gloria;  et  plus  de  hac,  quam  de  illa  enuntiat.  De  illa 
-enim  dicit,  justum  mereri  «  gratiae  augmentum  »;  ut  excludat  sci¬ 
licet  meritum  primae  gratiae:  de  ista  dicit,  justum  mereri  «  vitam 
aeternam,  atque  etiam  gloriae  augmentum.  »  Non  modo  ergo  glo¬ 
riae  augmentum,  sed  ipsam  primam  gloriam,  juxta  Concilium,  me¬ 
reri  possumus. 

3)  Nec  obstat  quod  Concilium  ibidem  dicat,  justum  mereri 
«  vitam  aeternam,  et  ipsius  consecutionem  »,  quin  tamen  his  de¬ 
notet  duplex  objectum.  Nam,  uti  recte  advertunt  Wirceburgen- 
ses  (n.  459.),  «  disparitas  est;  quia  vitam  aeternam  et  consecutio¬ 
nem  ejus  non  esse  duo  distincta  praemia  tam  patet,  quam  patet 
mereri  mercedem  et  solutionem  mercedis  non  esse  duas  merce¬ 
des;  cum  res  ipsa  non  cadat  sub  meritum  ,  nisi  quatenus  retri¬ 
buenda  est  operanti,  et  ex  opposito  meritum  eo  tendat,  ut  prae¬ 
mium  obtineatur.  Quod  tamen  Concilium  illa  duo  distincte  po¬ 
suerit;  ratio  erat,  ut  explicaret,  quomodo  meritum  vitae  aeter¬ 
nae  certissimum  et  infallibile  sit,  licet  praemium  non  statim  de¬ 
tur,  nec  omnes,  qui  illud  merentur,  consequantur;  id  quod  fecit 
declarando,  mereri  justos  vitam  aeternam,  sed  non  statim,  neque 
omnibus  aliquando  reddendam  infallibiliter  i nfallibilitate  absolu¬ 
ta,  sed  sub  conditione;  si  in  gratia  decesserint.  E  contrario  au¬ 
tem  nec  idem  sunt  vita  aeterna,  et  gloriae  augmentum:  nec  si  idem 
sunt,  datur  ratio  cur  velut  duo  distincta  posita  fuerint.  » 

1212.  II.  Ex  Scriptura.  Nam — 1)  si  testimonia  Scripturae,  qui¬ 
bus  vita  aeterna  promittitur,  sensu  proprio  et  usitato  sumantur, 
certo  intelligenda  sunt  de  tota  gloria ,  de  illa  quae  primae  gra¬ 
tiae  infusioni  respondet;  et  non  solum  de  augmento  ejus.  Ita  di¬ 
citur  (Matth.  XIX.  17.):  «  Si  vis  ad  vitam  ingredi,  serva  man¬ 
data.  »  Et  (ibid.  29.):  «  Qui  reliquerit  patrem  vel  matrem...  cen- 

tuplum  accipiet,  et  vitam  aeternam  possidebit.» — Et  (Jac.  I.  12.): 
«  Beatus  vir,  qui  suffert  tentationem,  quoniam  cum  probatus  fue¬ 
rit,  accipiet  coronam  vitae.  » — Et  (Galat.  VI.  8.):  «  Qui  seminat 
in  spiritu,  de  spiritu  metet  vitam  aeternam.  » 

2)  Imo  scribit  Apostolus  (Coi.  III.  23.):  «  Quodcumque  facitis, 
ex  animo  operamini,  sicut  Domino,  et  non  hominibus,  scientes  quod 
a  Domino  accipietis  retributionem  haereditatis  ,  Domino  Christo 
servite.  »  Unde:  juxta  Apostolum,  illa  ipsa  vita  aeterna,  quae  di¬ 
citur  hcereditas,  est  etiam  retributio  ;  atqui  haereditas  est  non 
modo  augmentum  vitae  aeternae,  sed  ipsa  prima  gloria,  seu  vita 
aeterna;  ergo.  Unde  S.  Augustinus  (epist.  105.  n.  20.)  ait:  «  Si¬ 
cut  merito  peccati  tanquam  stipendium  redditur  mors,  ita  merito 
justitiae  tanquam  stipendium  vita  aeterna.  »  Et  (lib.  de  Mor.  Ec- 
cles.  c.  25.  n.  47.):  «  Vita  aeterna  totum  est  praemium,  cujus  pro¬ 
missione  gaudemus.  » 

1213.  III.  Ex  Ratione.  Si  qua  enim  esset  difficultas  agnoscen¬ 
di  meritum  primce  gloriae,  ea  tota  exurgeret  ex  eo,  quod  actui, 
quo  illam  homo  mereretur,  deesset  status  gratiae ,  una  scilicet 
ex  conditionibus  necessariis  ad  meritum  condignum.  Quam  diffi¬ 
cultatem  ita  urgent:  si  posset  homo  mereri  de  condigno  primam 
gloriam;  illam  mereretur  per  actum,  qui  vel  est  ante  infusionem 
gratias  sanctificantis,  vel  est  post  illam,  vel  est  in  eodem  instanti 
quo  gratia  infunditur.  Atqui  primum  dici  nequit;  quia  tunc  deest 
status  gratiae  ad  meritum  condignum  necessarius — nec  secundum; 
quia  tunc  per  illum  actum  jam  mereretur  homo  augmentum  gra¬ 
tiae,  et  consequenter  gloriae:  non  potest  autem  simul  primam  glo¬ 
riam  et  augmentum  ejus  mereri — neque  denique  tertium;  quia  li¬ 
cet  ille  actus  sit  concomitanter  cum  infusione  gratiae,  non  tamen 
elicitur  ab  illa:  quod  requiri  videtur  ad  condignum  meritum. 
Ergo. 

Atqui  hujusmodi  ratio  non  videtur  obstare.  Conceditur  enim, 
hominem  non  mereri  de  condigno  primam  gloriam  per  actum, 
exem.  grat.,  contritionis,  prout  est,  ante  et  post  infusionem  gra¬ 
tiae  sanctificantis;  at  contendimus  nos  illam  mereri  per  eumdem 
actum,  prout  est  simul  cum  infusione  gratiae.  «  Praeparatio  ho¬ 
minis  »  inquit  D.  Thomas  (1.  2.  q.  112.  art.  2.  ad  1.)  «  ad  gratiam 
habendam  quaedam  est  simul  cum  ipsa  infusione  gratiae,  et  talis 

operatio  est  quidem  meritoria,  sed  non  gratiae,  quae  jam  ha¬ 
betur,  sed  gloriae  quae  nondum  habetur.  »  Scilicet  instans  unum 
tempore  est  natura  duplex:  hinc  in  primo  naturae  instanti  habetur 
actus  bonus  in  persona  nondum  sanctificata,  et  sic  actus  ille  non¬ 
dum  meretur  de  condigno  gloriam  ;  in  secundo  naturae  instanti 
persona  simul  sanctificatur  per  infusionem  gratiae,  qua  actus  ille 
dignificatur  ,  et  sic  est  meritorius  gloriae.  Unde  idem  actus,  qui 
meretur  de  congruo  gratiam  sanctificantem,  meretur  de  condigno 
primam  gloriam;  uti  enim  advertit  Sylvius  (in  1.  2.  q.  114.  a.  5. 
conci.  4.):  «  Neque  tamen  similiter  potest  dici  quod  talis  contritio 
mereatur  de  condigno  primam  gratiam  habitualem  aut  remissio¬ 
nem  peccatorum  quae  per  eam  fit;  quoniam  gratia  quae  est  in 
eodem  instanti  cum  actu  contritionis,  non  potest  dare  isti  actui 
valorem  ut  seipsam  mereatur;  cum  ipsa  sit  principium  meriti,  et 
principium  meriti  non  cadat  sub  merito;  potest  tamen  dare  va¬ 
lorem,  ut  mereatur  gloriam  quae  neque  tunc  habetur,  neque  est 
principium  meriti,  sed  terminus.  » 

Hanc  solutionem  optime  evolvit  Suarez  (lib.  12.  cap. 28. n. 24-26.), 
dicens:  Est  ergo  vera,  et  communis  explicatio  hujus  meriti  se¬ 
cundum  communen  sententiam,  quae  in  illo  actu  duo  instantia  na¬ 
turae  distinguit.  Primum,  in  quo  elicitur  a  libero  arbitrio  moto 
a  Sp.  Sancto  per  solum  speciale  auxilium:  secundum,  in  quo  gra¬ 
tia  ratione  talis  dispositionis  infunditur,  per  quam  persona  san¬ 
ctificatur,  et  consequenter  omnes  ejus  boni  actus,  qui  in  eodem 
instanti  moraliter  consanctificantur,  et  formantur.  Contritio  ergo 
priori  modo  spectata  non  meretur  de  condigno  primam  gloriam 
tum  quia  ut  sic  non  est  a  gratia  habituali,  nec  per  illam  adhuc 
formatur;  tum  etiam  quia  non  supponit  primam  gratiam:  neque 
illam  de  condigno  meretur;  ergo  nec  meretur  primam  gloriam: 
at  fit  meritoria  de  condigno  in  secundo  instanti.  Ratio  autem  as¬ 
sertionis  est,  quia  non  est  de  ratione  operis  meritorii  de  condi¬ 
gno,  ut  ad  illud  antecedat  gratia  habitualis  tempore  vel  natura, 
in  genere  causae  efficientis,  quia  sufficiens  principium  efficiens  ta¬ 
lis  operis  esse  potest  motio  divina,  quae  quidem  cum  sit  ab  ipso 
Spiritu  Sancto  movente,  licet  nondum  inhabitante,  ex  parte  prin¬ 
cipii  efficientis  est  sufficiens  ad  meritum,  si  aliunde  ceterae  con¬ 
ditiones  concurrant:  sed  gratia  sanctificans  necessaria  est  ut  prin- 

cipium  dignificans  (n.  1157.)personam,  et  per  illam  opus.  Nihil 
autem  obstat  quominus  opus,  quod  fortasse  ante  positum  est,  po¬ 
stea  dignificetur  per  infusionem  gratise,  et  sic  acquirat  illam  con¬ 
ditionem,  quae  sola  ei  defuisse  supponitur,  ad  meritum  condignum. 

Neque  obstat — 1)  quod  fieri  possit,  ut  aliquis  adultus  in  instanti 
infusionis  gratiae  sanctificantis  nullum  actum  habeat,  quo  mereri 
possit:  uti  videre  est  in  iis,  qui  proxime  ante  absolutionem  fue¬ 
runt  attriti ,  et  in  instanti  in  quo  sacramentum  confert  effectum 
suum,  sunt  distracti,  vel  dormientes,  vel  ita  aegritudine  oppressi, 
ut  non  sint  sui  compotes.  Nam  quemadmodum  in  eo  casu  attri¬ 
tio  moraliter  perseverans  potest  esse  sufficiens  dispositio  et  quasi 
materia  sacramenti;  ita  etiam  sufficiens  esse  potest  ad  meritum  con¬ 
dignum,  statim  ac,  infusa  per  Sacramentum  gratia,  dignificatur. 

Neque— 2)  dici  potest,  hominem  mereri  de  condigno  primam 
gratiam,  si  ita  mereatur  primam  gloriam.  Nam  licet  nemo  me¬ 
reatur  gloriam  sine  gratia,  non  est  tamen  necessarium,  ut  simul 
gratiam  mereatur,  nisi  tunc  solum,  quando  gratia  non  supponi¬ 
tur.  Si  vero  gratia  supponitur  gratis  infusa,  potest  quis  mereri 
gloriam,  licet  non  mereatur  gratiam. 

1214.  Atque  his  absolvitur  tractatus  De  Gratia  Christi,  cui 
conscribendo,  Dei  adjuvante  gratia,  pro  viribus  adlaboravimus. 
Gratia  igitur  D.  N.  J.  C.,  et  caritas  Dei,  et  communicatio  Sancti 
Spiritus  sit  cum  omnibus  nobis,  ac  superabundet,  ut  ab  eo  qui 
venit  ut  omnes  vitam  habeant,  abundantius  habeamus. 

la  Pars  :  p.  40-45  —  2a  Pars  :  p.  45-51. 

Quibusdam  objectionibus  satisfit  in  theseos  decursu. 

Ari.  Tortius  —  An  post  Peccatum  manserit  in  Homine  Li¬ 
berum  Voluntatis  Arbitrium. 

§.  I.  Exponitur  Status  quaestionis  atque  Germana  Libertatis  Notio. 

Libertatem  in  homine  quinam  negaverint  —  antiqui  haeretici  —  Novato¬ 
res;  —  diversi  eorum  errores  —  putarunt  hominis  arbitrium  extinctum 
post  Adse  peccatum  —  alii  docuerunt  hominem  habere  tantum  liberta¬ 
tem  a  coactione  —  vel  libertatem  quoad  civilem  aliquam  justitiam 
tantum  —  quoad  moralem  tamen  honestatem  et  vitam  aeternam  homi¬ 
nem  passive  se  habere  —  error  Baii  et  Jansenii  —  quid  probandum  — 
Libertatis  notio  —  libertas  gloriae,  gratiae,  et  naturae  —  de  hac  sermo  — 
haec  moralis  vel  physica  —  libertas  physica  alia  a  coactione ,  alia  a 
necessitate  —  quid  necessitas:  alia  antecedens,  consequens  alia  — 
libertas  a  necessitate  antecedente  radicalis  'vel  formalis  —  radicalis 
remota  vel  proxima  —  formalis  propria  voluntatis;  est  ipsa  voluntas 
in  quantum  se  determinat  —  Patres,  Theologi  —  libertas  a  necessitate 
dicitur  etiam  indifferentia  —  indifferentia  triplex:  obiectiva ,  passi¬ 
va,  activa  —  objectiva  requiritur  ad  libertatem,  sed  non  sufficit  — 

ratio  —  nec  passiva  —  activa  requiritur  —  quse  est  contradictionis r 
contrarietatis,  vel  specificationis  —  libertas  eontrarietatis  non  est 
de  essentia  libertatis  —  definitio  verse  libertatis  traditur  et  declaratur 
—  qusenam  sunt  constitutiva  actus  primi  proximi  —  voluntas  potest 
agere  vel  non  agere  positis  omnibus  requisitis  ad  agendum....  51-65 

§.  II.  Solvitur  Proposita  Questio. 

PBOP.  II. — 1.  Formalis  libertas,  quae  nonnisi  ad  voluntatem  per¬ 
tinet ,  proprie  sita  est  in  indifferentia ;  activa ,  qua  — 2.  positis 
omnibus  ad  agendum  requisitis ,  potest  voluntas  agere  vel  non 
agere ,  aut  ita  agere  unum  ut  aliud  etiam  ag  er  e  possit ;  et  quidem 
in  quo  instanti  temporis  elicit  volitionem.  —  3.  Haec  autem  liber¬ 
tas  manet  in  homine ,  etiam  in  statu  naturae  lapsae  —  4.  eademque 
in  hoc  statu  necessaria  est  ad  merendum ,  vel  demerendum . 

la  Pars:  p.  60-65;  2a  Pars:  p.  65-67;  3.  Pars:  p.  67-72; 

4a  Pars:  p.  72-74. 

§.  III.  Difficultates  quaedam  enodantur. 

Qusenam  hic  omittuntur  —  abutuntur  hseretici  auctoritate  S.  Aug.  —  quo 
sensu  definierit  libertatem  «  immunitatem  a  coactione  »  —  coactionis 
multiplex  acceptio  tum  apud  philosophos  antiquos,  tum  apud  Patres  — 
quo  pacto  dixerit  libere  fieri  quod  sponte  fit,  aut  quod  voluntarium 
est  —  aut  ad  libertatem  non  pertinere  electionem  inter  duo  —  quo 
sensu  docuerit  amissam  libertatem  per  peccatum  Adse  —  aut  nos  pec¬ 
care  absque  immunitate  a  necessitate  —  aut  nos  agi  et  non  agere  — 
quo  sensu  laudem  debitam  dicat  operibus  ex  necessitate  factis  —  aut 
necessitatem  non  impedire  peccatum .  74-83 

Art.  Qixartixs  —  An  gratia  actualis  consistat  in  Illustra¬ 
tionibus  Intellectus  et  Voluntatis  Inspirationibus. 

§.  I.  Exponitur  Status  Quaestionis. 

Ecclesiae  documenta  —  in  his  agitur  de  gratia  actuali  —  quse  vocatur 
illustratio  et  inspiratio  —  Illustratio  et  Inspiratio  active  et  pas¬ 
sive  spectata  —  active  sumpta  est  ipsa  actio  Dei  mentem  illustrantis 
et  voluntatem  moventis  — passive,  est  effectus  illius  divinse  operatio¬ 
nis  in  nobis  —  His  positis  —  1°  illustratio  et  inspiratio  active  sumpta 
potest  esse  mediata  vel  immediata  —  prout  Deus  mediate  vel  imme¬ 
diate  in  nos  agere  concipitur  —  Illustratio  non  modo  mediata  sed  etiam 
immediata  certo  pertinet  ad  essentiam  gratiae  actualis  —  inspirationes 
item  mediatae  certo  admittendae  —  an  etiam  immediatae  —  jauci  id 
negaverunt  —  admittendas  esse  docet  communis  sententia  —  2°  quid 
illustratio  et  inspiratio  passive  sumpta  —  est  actio  vitalis  intellectus 
et  voluntatis  —  Patres  et  Concilia  —  Si  agatur  de  gratia  pure  exci¬ 
tanti,  illa  actio  vitalis  est  indeliberata  —  Concilia  et  Patres  —  quo 
pacto  gratia  praeveniens  in  nobis  operatur  —  Molina .  84—92 

§.  II.  Solvitur  Proposita  Quaestio. 

PROP.  IIT. — 1.  Ad  rationem  gratiae  actualis  pertinent  tum  illustra¬ 
tiones,  seu  sanctae  mentis  cogitationes',  tum  inspirationes,  seu  pii 
voluntatis  affectus: — 2.  et  quidem,  nisi  catholicus  gratiae  conce¬ 
ptus  pervertatur ,  illustrationes  internae  immediate  a  Deo  immis¬ 
sae —  3.  nisi  a  communissima  Doctorum  sententia  recedatur ,  im¬ 
mediatae  ipscv  inspirationes  admitti  debent. 

la  Pars:  p.  92-95;  2a  Pars:  p.  95-98;  8a  Pars:  p.  98-101. 

Scholion.  —  Quidam  Thomistae  recentiores  hanc  quaestionem  negligere 
videntur  —  Alii  eam  attingunt  sed  docent  illustrationem  et  inspira¬ 
tionem  esse  tantum  effectus  gratiae  excitantis  —  sed  perperam — con¬ 
firmatur  ex  ipso  D.  Thoma  —  actus  indeliberati  —  a)  sunt  quidem 
effectus  gratiae  excitantis,  sed  gratiae  excitantis  active  sumptae  non 
autem  passive  —  b)  sunt  principium  boni  actus,  sed  deliberati  non  in¬ 
deliberati —  c)  gratia  excitans  fit  in  nobis  sine  nobis,  sed  sine  nobis 
libere  cooperantibus  ,  non  sine  nobis  vitaliter  agentibus  —  quaedam 
gratiae  actualis  definitiones  rejiciuntur  —  definitio  Quesnelli  qui  docet 
gratiam  actualem  esse  «  omnipotentem  Dei  voluntatem  »  —  definitio 
Berti,  gratiam  nihil  esse  nisi  caritatem  asserentis .  101-105 

Art.  <^vLixxtu-S  —  Ad,  praeter  Illustrationes  mentis  ae  vo¬ 
luntatis  Inspirationes,  aliquid  aliud  sit  de  ratione  Gratiae 
Actualis. 

§.  I.  Exponitur  Status  Quaestionis. 

Gratiae  munus  triplex,  illuminare,  movere,  addere  vires  seu  elevare  na¬ 
turam  —  illustratio  et  inspiratio  duo  priora  praestant — an  etiam  ter¬ 
tium  —  determinatur  quaestio  —  actus  supernaturales  fieri  possunt  sine 
habitibus  infusis — his  deficientibus  quid  est  quod  elevat  naturam? 
Triplex  opinio  —  la  Thomistarum,  admittentium  qualitatem  physicam, 
transeuntem,  non  vitalem  —  qualitas  ista  duplex — altera  complet 
potentiam  in  actu  primo  —  est  principium  actus  indeliberati  —  perti¬ 
net  ad  gratiam  mere  sufficientem  —  altera  determinat  consensum  vo¬ 
luntatis  —  pertinet  ad  gratiam  efficacem  —  est  physica  prsedetermina- 
tio  —  2a  sententia  est  eorum  qui  praeter  illustrationem  et  inspiratio¬ 
nem  nihil  aliud  requirunt  —  hae  simul  cum  libero  arbitrio  physice 
influunt  in  actum  supernataralem — Molina,  Bellarm.;  etc.  —  3a  sen¬ 
tentia  elevationem  docet  esse  extrinsecam  —  eam  explicat  per  gratiam 
incrcatam  —  quid  sit  elevatio  intrinseca  et  extrinseca — quaenam 
notanda  —  Judicium  Suaresii  de  hac  triplici  sententia  —  quid  pro¬ 
bandum . . .  105-115 


§.  II.  Solvitur  Proposita  Quaestio. 

PROP.  IV. — 1.  Potest  creatura,  absque  ullo  creato  dono  intrinsece 
inhaerente ,  cum  sola  extrinseca  elevatione,  sup  er  natur  alit  er  agere', 
Mazzella.  De  Gratia  Christi.  55 

scilicet  specialiter  assistente  Spiritu  Sancto ,  atque  vice  alterius 
principii  intrinseci  in  supernaturale  opus  immediate  influente . — 
2.  Imo  ad  factum  quod  spectat ,  iis,  qui  super  naturalibus  habiti¬ 
bus  destituti  actus  sup  ematur  ales  eliciunt,  nulla  videtur  infundi 
qualitas  non  vitalis  et  transiens  ad  eos  actus  efficiendos . 

la  Pars:  p.  115-119— 2a  Pars:  p.  119-123. 

Objectionibus  satisfit  in  decursu  thesis. 

Art,  Sextus  —  Quomodo  Gratia  Excitans  ab  Adiuvante 

distinguatur. 

§.  I.  Exponitur  Status  Quaestionis. 

Quibus  modis  gratia  adjuvans  ab  excitante  certo  differat  —  punctum  quae¬ 
stionis  est  utrum  differant  entitative  —  affirmant  Thomistse,  negant 
Theulogi  Societatis  —  Suarez  idem  docet  ac  Molina  —  dissensio  est 
tantum  in  verbis  —  gratia  actualis  considerata  principiative  et  ter- 
ninativc  — terminative  spectata  gratia  adjuvans  excitanti  addit  actum 
supernaturaletn  deliberatum  —  id  omnes  fatentur  —  principiative  sum¬ 
pta,  gratia  spectari  potest  in  actu  primo  et  in  actu  secundo  —  in  actu 
secundo  gratia  adjuvans  addit  excitanti  actualem  influxum  in  actum 
salutarem  —  liuc  ducet  Suarez,  nec  id  negat  Molina — at  si  conside¬ 
retur  ut  principium  actus  salutaris  in  actu  primo ,  gratia  adjuvans 
differtne  entitative  ab  excitante?  —  Negat  Molina;  idipsum  negat 
Suarez  —  citantur  loca  —  qugenam  est  ratio  cur  Suarez  a  Molina  dis¬ 
sentire  videatur — quid  ergo  probandum .  124-129 

§.  II.  Solvitur  Proposita  Quaestio. 

PIIOP.  V.  —  Etsi,  pro  diverso  munere,  diversaque  habitudine  ad 
actum  salutarem,  gratia  excitans  ab  adjuvante  distinguatur ;  en¬ 
titative  tamen  inspectce  sunt  una  eademque  gratia:  quce,  prout 
arbitrium  nostrum  praevenit ,  aut  ei  consentienti ,  novo  influxu  et 
actione,  cooperatur ,  excitantis  aut  adjuvantis  nomine  dona¬ 
tur .  129  135 

Art.  Septimus  —  Quomodo  TT^tura  et  Gratia  influant  in 

Opera  Salutaria. 

§.  I.  Exponitur  Status  Quaestionis. 

Gratia  et  voluntas  causae  actus  salutaris  —  1°  quomodo  influit  gratia 
—  certe  influit  moraliter  —  an  etiam  physice  —  quid  sit  physice  in¬ 
fluere  —  gratia  est  causa  etiam  physica  —  id  diversimode  explicatur 
secundum  diversas  sententias  de  natura  elevationis  —  2°  quomodo  in¬ 
fluit  voluntas  —  natura  aliquo  pacto  in  actum  salutarem  active  in¬ 
fluit  —  qu senam  est  indoles  istius  activitatis  —  est-ne  tantum  remota, 
an  etiam  proxima  —  quotuplici  sensu  activitas  proxima  et  remota 

sumi  potest — in  quo  omnes  conveniunt — punctum  qu®stionis  est 
utrum  ex  natura  et  gratia  exurgat  nec  ne  unum  principium  proxi¬ 
mum  ad®quatum  actus  salutaris  —  ita  ut  sicut  gratia,  ita  virtus 
propria  natur®  sit  causa  'partialis  actus  —  negant  Tliomist® —  docent 
v.  g.  unicam  rationem  totalem  videndi  Deum  esse  lumen  glori®  — 
affirmant  Theologi  Societatis  —  distinguunt  inter  partialitatem  caus® 
et  effectus  —  qui  simplex  quum  sit  totus  ah  utroque  principio  par¬ 
tiali  et  ah  unoquoque  eorum  producitur  —  licet  vitalitas  et  super- 
natur alitas  actus  non  sint  ejusdem  caut>®  formales  effectus  —  expli¬ 
catio  Molin®  —  3°  utrum  gratia  an  voluntas  prior  influat  in  actum 
an  amho  simul  —  qu®stio  expenditur  primo  quoad  generalem  Dei  con¬ 
cursum —  deinde  fit  applicatio  ad  actus  salutares — a.)  De  generali 
Dei  concursu  triplex  sententia  —  alii  concursum  explicant  per  largi¬ 
tionem  et  conservationem  virium  naturalium  —  concursus  mediatus 

—  Durandus,  Murray  —  alii  per  applicationem  causarum  secundarum 
ad  agendum — concursus  praevius — Thomist® — alii  per  actionem  quan- 
dam  caus®  prim®  concurrentis  cum  cau.-a  secunda  ad  eumdem  effectum 

—  concursus  concomitans  —  nostri  Theologi  —  declaratur  ista  senten¬ 

tia  et  probatur  —  b)  qu®dam  explicantur  ut  h®c  principia  rite  appli¬ 
centur  speciali  Dei  influxui  in  actum  salutarem .  135-147 

§.  II.  Solvitur  Proposita  Qusstio. 

PROP.  VI. —  1.  Gratice  actuali ,  saltem  quoad  actus  salutares  absque 
sup ematur alibus  habitibus  effectos ,  causalitas  non  modo  moralis , 
sed  etiam  physica,  tribuenda,  est. — 2.  Ubera  autem  voluntas, 
praeparata  ac  robor  a,  ta,  per  gratiam,  virtute  etiam  propria  ad  actum 
salutarem  efficiendum,  uti  partialis  causa,  concurrit :  ex  gratia 
ergo  et  libero  arbitrio  unum  constituitur  adaequatum  et  proxi¬ 
mum  actus  salutaris  efficiens  principium. 

la  Pars  :  p.  147  149  —  2a  Pars  :  p.  150-158. 

§.  III.  Praecipuis  Difficultatibus  Satisfit. 

Quo  sensu  intelligendum  illud  Pauli  «non  est  volentis»  etc. — etiam 
juxta  Patres  —  quo  sensu  hi  doceant  quod  in  ordine  supernaturali 
totum  est  Dei  —  quomodo  intelligendum  quod  natura  nihil  potest  in 
ordine  supernatutali  —  quomodo  natura  potest  immediate  efficere  actum 
salutarem  titulo  vitalitatis  —  quantum  ista  sententia  distet  a  Semi- 
pelagianismo — natura  elevata  per  gratiam  aliquid  sua  virtute  fa¬ 
cit  —  aliquid  attingitur  de  doctrina  D.  Thom® .  156-163 

DISPUTATIO  II. 

DE  ACTUALIS  GRATLE  NECESSITATE. 


Cur  unica  disputatione  comprehendamus  ea  quae  respiciunt  necessitatem 


gratiae  ad  opera  ordinis  snpernaturalis  —  naturalis  —  et  limites  huius 
necessitatis .  165 


Art.  JPrimxxs  —  Utuum  ad  Salubriter  agendum  necessaria 

sit  Gratia  Christi. 

§.  I.  Exponitur  Status  Quaestionis. 

Ecclesiae  documenta  —  errores  varii  —  haeresis  Pelagianae  historica  sy¬ 
nopsis —  damnatio  —  quatuor  veluti  stadia  —  piimo  omnem  gratiam 
Pelagiani  rejecerunt  —  deinde  liberum  arbitrium  gratiam  appellare 
coeperunt  —  agnoverunt  postea  gratiam  externam  :  ut  est  lex  Christia¬ 
na,  exempla  Christi,  etc.  —  quam  tamen  necessariam  esse  negarunt  — 
ultimo  admiserunt  gratiam  aliquam  internam  —  sed  illustrationis 
tantum  —  ideo  datam  ut  per  eam  homo  facilius  impleret  quod  per  li¬ 
berum  arbitrium  facere  jubetur  —  eamdem  dicebant  obtineri  per  na- 
turse  merita  —  gratiam  quae  vires  tribueret  voluntati  nunquam  agno¬ 
verunt  —  undenam  haeresis  origo  —  elevationem  hominis  ad  statum 
supernaturalem  negavit  Pelagius  —  hinc  negavit  etiam  peccatum  ori¬ 
ginale —  hinc  nulla  gratiae  necessitas — quid  hic  probandum.  165-174 

§.  II.  Solvitur  Proposita  Quaestio. 

PROP.  VII.  —  Ad  omnes  et  singulos  actus  salutares  necessaria  est 
absoluta  necessitate  interior  Spiritus  Sancti  gratia  illustrationis 
et  inspirationis  ;  qua  homo,  physice  et  absolute  per  se  impotens  , 
simpliciter  potens  fit  ad  actus  efficiendos,  qui  intrinsecam  pro¬ 
portionem  habeant  cum  vita  aeterna .  175-182 

Art.  Secundus  —  UtTim  etiam  in  homine  justo  necessa¬ 
ria  sit  G  atii  Actualis  ad  Salubr.ter  agendum. 

§.  I.  Exponitur  Status  Qusstionis. 

Gratia  actualis,  fatentibus  omnibus,  in  justis  certo  requiritur  —  a)  si  spe¬ 
ctatur  complexus  actuum  qui  requiruntur  ut  justus  possit  perseverare  — 
6)  quando  specialis  adest  difficultas  superanda  —  c)  quando  poni  debet 
actus  habitibus  intensior  —  at  quaestio  praesens  versatur  circa  singu¬ 
los  actus  supernaturales  praecise  prout  sunt  sup  ematur  ales  —  ratio 
dubitandi  ex  praesentia  habituum  supernaturalium,  qui  non  modo  dant 
facilius  posse  sed  ipsum  posse  —  quaenam  ergo  necessitas  gratiae 

actualis?  —  quaestio  praesens  debet  solvi  ex  iis  quae  revelatio  nos  do¬ 
cet  —  etiamsi  omnimodam  gratiae  actualis  necessitatem  in  justis  ratio 
non  videret  —  suadetur  tamen  necessitas  ex  eo  quod  potentia  quaecum¬ 
que  licet  completa,  ut  agat,  debet  excitari  —  et  quidem  connaturali 
modo  —  haec  connaturalis  excitatio  habetur  per  auxilium  transiens  su- 
pernaturale  —  quod  est  gratia  actualis  —  requiritur  insuper  gratia  ad¬ 
juvans —  quae  certo  exercet  causalitatem  moralem  —  an  etiam  physi¬ 
cam  —  quid  senserit  Ripalda  —  modus  explicandi  rem .  183-187 

§.  II.  Solvitur  Proposita  Quaestio. 

PROP.  VIII.  —  Sententia  asserens  actualis  gratiae ,  etiam  in  homine 
sup  er  natur  alibus  halitibus  instructo ,  necessitatem  ad  omnes  et  sin¬ 
gulos  actus  salutares ,  utpote  Sacrae  Scripturae  auctoritati ,  con¬ 
stanti  Patrum  doctrinae ,  Rcclesiceque  decretis  magis  consenta¬ 
nea,  tenenda  omnino  videtur .  187-192 

Art.  Tex^tiuLS  —  Utrum  necessaria  sit  Gratia  ad  ipsum 

Initium  fidei  et  Salutis. 

§.  I.  Exponitur  Status  Quastionis. 

Ecclesiae  documenta — Semipelagianismi  ortus,  progressus,  interitus  — 
Semipelagiani  admittebant  gratiae  necessitatem  ad  fidem  et  opera  sa¬ 
lutaria  sed — a)  eam  negabant  pro  fidei  initio  —  quid  fidei  initium, 
quod  viribus  naturae  tribuebant  —  homo  sine  gratia  gratiam  quaerit 
et  obtinere  conatur  —  negabant  fidei  initium  esse  opus  salutare  —  b) 
dicebant  gratiam  fidei  ex  merito  dari  —  quamquam  hoc  meritum  im¬ 
perfectum  esse  ponerent  —  c)  negabant  gratuitatem  perseverantiae  et 


praedestinationis  —  d)  dicebant  praevisa  merita  vel  demerita  puerorum 
causam  esse  cur  ex  eis  alii  baptismo  donarentur,  alii  secus  —  Janse- 
nii  aberratio  et  quorumdam  theolog.  cathol .  192-201 


§.  II.  Solvitur  Proposita  Quaestio. 

PROP.  IX.  —  Ad  ipsum  fidei  initium ,  ac  cujuslibet  salutaris  ope¬ 
ris  desiderium,  secus  ac  Semipelagiani  docuere,  necessarium  est 
pr (Eveniens  ac  interius  adjutorium  Spiritus  Sancti  illuminantis, 
inspirantis  ac  roborantis ;  adeoque  verissime  docuit  S.  Augusti¬ 
nus  (de  Gratia  et  Lib.  Arbitr.):  «  Sine  illo  vel  operante  ut  velimus, 
vel  cooperante  cum  volumus,  ad  bona  pietatis  opera  nihil  pos¬ 
sumus  » .  202-207 

ScilOLlOX.  —  Ad  difficultates  ex  PP.  solvendas  quaedam  notantur  —  Pa¬ 
tres  securius  loquebantur  quum  nulla  esset  haeresis  —  loca  ambigua 
ex  claris  explicanda  —  PP.  saepe  confutabant  fatalistas,  hinc  liberi  ar¬ 
bitrii  vires  magis  declarabant  —  quo  pacto  intelligebant  Deum  in  con¬ 
ferenda  gratia  respicere  ad  dona  naturae  —  aut  hominem  se  disponere 
viribus  naturae  ad  gratiam  recipiendam .  207-211 

Art.  Q\iar*t\xs  —  Utmm  absque  speciali  Dei  Auxilio  pos3it 
Homo  in  accepta  Justitia  perseverare. 

§.  I.  Exponitur  Status  Quaestionis. 

Ecclesiae  documenta  —  P  er  sev  er  antice,  triplex  acceptio  —  hic  sumitur  pro 
continuatione  in  accepta  justitia  —  haec  alia  imperfecta,  si  ad  mor¬ 
tem  usque^  non  duret  —  perfecta  alia,  si  duret  —  haec  dicitur  perseve¬ 
rantia  finalis  —  quae  duplici  constat  elemento  —  mortis  opportunitate; 
dicitur  persev.  passiva — perenni  usque  ad  mortem  virtutum  exerci¬ 
tio:  persev.  activa  — potestas  ah  actu  perseverandi  distingui  debet  — 
His  positis  —  1°  ad  potestatem  perseverandi  requiritur  speciale  auxi¬ 
lium  —  est  autem  speciale  —  a)  quatenus  indebitum  —  definitum  con¬ 
tra  Pelag.  et  Semipelagianos  —  b )  quatenus  distinctum  a  gratia  habi¬ 
tuali  —  c)  an  etiam  speciale  quatenus  distinguitur  ab  omnibus  gra¬ 
tiis  actualibus?  —  affirmat  Suarez;  negant  alii  communiter  —  his  sub¬ 
scribimus  —  2°  de  actu  perseverandi  —  actualis  perseverantia  finalis 
magnum  donum  —  qua  ratione? —  finalis  persev.  comprehendit  -  a)  in¬ 
trinseca  gratiae  auxilia  eaque  efficacia  —  b)  extrinseca  auxilia  ut  ca¬ 
veatur  peccatum  mortale  per  omissionem  actus  mali  —  c )  coniunctio- 
nem  mortis  cum  statu  gratiae  —  corollaria  duo  —  est  ergo  magnum 
donum  quia  gratuitum  —  quia  conjunctum  cum  vita  aeterna  —  quia 
de  condigno  mereri  nequit .  211-219 

§.  II.  Solvitur  Proposita  Quaestio. 

P BOP.  X .  —  1.  TJt  justus  possit  in  accepta  justitia  diu  perseverare , 
indiget  speciali  ac  supernaturali  Dei  auxilio ,  ab  habituali  gratia 
quidem  distincto  —  2.  sed  non  a  summa  auxiliorum  actualium , 
sive  internorum,  sive  externorum,  quibus  ad  salutaria  opera  pe¬ 
ragenda  et  vitanda  peccata.,  pro  loco  et  tempore,  instruitur .  — 
3.  Actualis  vero  usque  in  finem  perseverantia  ita  divinae  miseri¬ 
cordiae  adscribi  debet,  ut  merito  dicatur  MAGNUM  DONUM. 

la  Pars  :  p.  220-222  —  2a  Pars  :  p.  222-224  —  3a  Pars  :  p.  224-227. 

SCHOLION.  —  An  finalis  perseverantia  possit  mereri  de  congruo  — 
in  ea  tria  distinguenda:  inchoatio,  progressus,  consummatio  —  a.)  ne¬ 
quit  justus  de  congruo  mereri  inchoationem  perseverantiae  —  nullum 
meritum  de  congruo  sine  gratia  —  b)  potest  justus  progressum  et  con¬ 
summationem  perseverantiae  impetrare  —  S.  Augustinus  —  imo  etiam 
mereri  de  congruo  —  c)  et  quidem  infallibiliter  si  debitae  ponantur 
conditiones  —  quaenam  illae  sint  —  corollaria  duo .  227-231 

Ai?t.  Qviintuis  —  Utrum  possit  justus  Peccata  omnia  Ve¬ 
nialia,  in  tota  vita,  absque  speciali  Privilegio,  vitare. 

§.  I.  Exponitur  Status  Quaestionis. 

Ecclesiae  documenta  —  omnia  peccata  vitari  posse  viribus  naturae  docue¬ 
runt  Pelagiani  —  secus  docet  Ecclesia  —  Cone.  Trid.  verba  expendun- 
duntur  —  in  iis  docemur  justum  vitare  non  posse  omnia  peccata  — 
venialia ,  non  est  quaestio  de  mortalibus  —  saltem  venialia  semideli- 
berata  —  agitur  de  omnibus  venialibus  non  dislributive  sed  colle¬ 
ctive  sumptis  —  impotentia  ista  de  se  non  afficit  aliquem  determina¬ 
tum  actum  —  agitur  insuper  de  vitandis  omnibus  venialibus  in  tota 
vita  —  vel  pro  temporis  spatio  satis  diuturno ,  ut  communiter  theo¬ 
logi  explicant  —  non  est  quaestio  de  brevi  aliquo  tempore  —  quodnam 
tempus  habendum  sit  breve  vel  longum  certo  definiri  nequit  —  illa 
impotentia  tolli  nequit  nisi  per  speciale  auxilium  —  quod  consistit 
in  aliquo  dono  gratiae  —  distincto  a  gratia  habituali  —  distincto  etiam 
a  communibus  gratiae  actualis  auxiliis  —  declaratio  —  privilegium  hoc 
concessum  B.  V.  Mariae  —  quid  de  quibusdam  sanctis  (vide  notam 
p.  232).  —  impotentia  est  moralis  non  physica  —  declaratio...  231-240 

§.  II.  Solvitur  Proposita  Quastio. 

PBOP.  XI.  — 1.  Justi  omnes,  licet  eximium  perfectionis  gradum  at¬ 
tigerint,  laborant  morali  impotentia  peccata  omnia  venialia  diu 
vitandi,  absque  speciali  gratiae  privilegio  :  —  2.  illud  autem  Bea¬ 
tissimae  Virgini  Marice,  prout  Dei  Matrem  decebat,  concessum 
fuisse,  ex  fontibus  revelationis  apertissime  constat. 

I3  Pars:  p.  240-244  —  2a  Pars:  p.  244-248. 

Difficultatibus  satisfit  in  decursu  et  in  fine  thesis. 

Art.  Sextus  —  Utrum  ad  observandam  legem  naturalem, 
ac  tentationes  vincendas  necessaria  sit  Gratia  Christi. 

§.  I.  Exponitur  Status  Quaestionis. 

Ecclesiae  documenta  quoad  utramque  quaestionem  —  1°  utriusque  sensus 
determinatur  —  quaerituiyutrum  gratia  necessaria  sit  —  a)  ad  servandam 
totam  legem  naturalem  —  in  quantum  obligat  ad  actus  naturales 
tantum — quoad  ipsam  substantiam  operis  —  ita  ut  vitentur  graves 
transgressiones  contra  illam  —  et  quidem  diu  vitentur — b)  et  ad  vin¬ 
cendam  vel  unamr 'gravem  tentationem  —  quae  non  impedit  usum  liber¬ 
tatis  —  sive  ex  carne,  sive  ex  mundo,  sive  ex  diabolo  oriatur  —  eamque 
vincendam  victoria  non  salutari  —  sufficienti  tamen  ad  peccatum  vi¬ 
tandum  —  2°  negavit  Pelagius —  docuit  absolutam  impeccantiam  esse 
in  potestate  solius  liberi  arbitrii  —  opinio  quorumdam  catholicorum  — 
vera  sententia  necessitatem  gratiae  pro  utraque  re  sensu  explicato  af- 

firmat  —  doctringe  qualificatio  —  38  Illa  impotentia  quse  asseritur  non 
est  physica  —  haec  consistit  in  entitativa  improportione  ad  aliquem 
actum  —  sed  moralis ,  quae  provenit  ex  summa  difficultate  ponendi 
actum  —  ita  ut  actus  de  facto  nunquam  ponatur,  etsi  physice  poni 
posset  —  haec  impotentia  de  se  non  afficit  aliquod  determinatum  prae¬ 
ceptum,  sed  totam  praeceptorum  seriem  —  declaratio  —  quomodo  id  ex¬ 
plicandum  quando  vel  una  gravis  tentatio  vincenda  est  —  4°  Ad  hanc 
impotentiam  tollendam  quaenam  gratia  necessaria  —  ex  natura  rei  non 
requiritur  gratia  entitative  supernaturalis  —  an  haec  requiratur  ex  po¬ 
sitiva  lege  Dei  et  quidem  in  omnibus  —  affirmant  Ripalda,  Wirceburg. 
—  negant  Suarez,  Bellarm.,  aliique  —  his  adhaeremus .  248-259 

§.  II.  Solvitur  Proposita  Quaestio. 

PPOP.  XII.  —  1.  Nequit  homo  in  praesenti  statu ,  absque  divinae  gra- 
tice  auxilio ,  naturalem  legem  universam ,  diuturno  aliquo  tempore , 
nec,  ut  aiunt,  quoad  substantiam  servare  —  2.  neque  gravem  ullam 
tentationem  vincere,  etsi  victoria  non  salutari,  sed  solum  suffi¬ 
cienti  ad  peccatum  vitandum.  —  3.  Nihil  vero  prohibet,  quominus 
gratia  ad  haec  necessaria  dicatur  sanans  et  roborans,  non  elevans 
naturam  ;  ac  proinde  sit  supernaturalis  quoad  modum,  non  quoad 
substantiam. 

la  Pars:  p.  259-265  —  2a  Pars:  p.  255-268  3a  Pars:  p.  268-272. 

Objectionibus  satisfactum  est  in  ipsa  probatione  thesis. 

Scholion.  Gravis  quaedam  difficultas  proponitur,  evolvitur  et  solvitur 
—  Homo  in  statu  naturae  lapsae  nullo  pacto  debilior  ac  fuisset  in  statu 
naturae  purae  —  si  nunc  nequit,  nec  tunc  posset  servare  legem  natu¬ 


ralem  —  ergo  natura  humana  fuisset  in  statu  damnationis  —  respon¬ 
detur . 272-276 


Art.  Septimus  —  Utrum  absque  Gratiae  Auxilio  possit 
Homo  diligere  Deum  amore  naturali. 

§.  I.  Exponitur  Status  Quaestionis. 

Distinctio  amoris  Dei  in  naturalem  et  supernaturalem — eius  fundamentum 
— amor  etiam  naturalis  esse  potest  benevolenticc  et  concupiscentiae — 
prout  Deus  diligitur  quia  in  se  bonus,  vel  quia  bonus  est  nobis  — uter¬ 
que  amor  vel  affectivus  tantum,  vel  affectivus  simul  et  effectivus — hic 
de  amore  affectivo  tantum  —  hic  dividitur  in  perfectum  et  imperfe¬ 
ctum —  amore  perfecto  tum  Deus  amatur  quum  —  a)  diligitur  super 
omnia  —  excessu  non  intensivo  sed  appretiativo  —  super  omnia  illa 
quae  continentur  in  ordine  naturali  —  b)  iste  amor  comprehendit  pro¬ 
positum  absolutum  ex  parte  proponentis  vitandi  omnia,  quse  a  Deo  se¬ 
parare  possent — non  excluditur  conditio  ex  parte  auxilii  et  Dei  — 
amorem  Dei  naturalem  perfectum  physice  possibilem  sine  gratia  Do- 

ctores  Catholici  communiter  docent  —  quaestio  ergo  est  an  hic  amor  sit 
etiam  mor aliter  homini  possibilis  —  negant  Bellarminus,  Suarez,  aliique 
—  affirmat  Molina  cum  compluribus  aliis  —  his  subscribimus...  276-281 

§.  II.  Solvitur  Proposita  Quastio. 

P  B  0  P.  XIII.  —  Potest  h  omo,  in  prcesenti  statu ,  potentia  etiam  mo¬ 
rali ,  Deum  diligere  amore  naturali ,  non  quidem  effectivo ,  ut 
aiunt ,  sed  affectivo;  perfecto  tamen ,  setc  super  omnia,  et  omnem, 
ex  parte  actus  et  subjecti,  conditionem  excludente .  281-285 

Art.  Octaviis  —  An  Absque  Gratia  sanctificant^,  et  absque 
Fide,  possit  Homo  aliquod  bonum  opus  efficere. 

§.  I.  Exponitur  Status  Quastionis. 

Duplex  qusestio  —  citantur  documenta  Ecclesiae,  quae  generatim  gratiae  ne¬ 
cessitati  limites  praefiniunt — exponitur  Novatorum  systema  —  falsum 
eius  principium:  dona  justitiae  originalis  homini  debita  —  his  amissis, 
ipsa  animae  essentia  vitiata  fuit  —  homo  amisit  facultatem  bonum  per¬ 
agendi  —  contraxit  quandam  necessitatem  operandi  malum  —  principia 
Jansenistarum  parum  ab  his  differunt  — eodem  vergunt  —  utrique  docent 
absque  gratiae  auxilio  nullum  opus  vel  naturale  moraliter  bonum — ante 
justificationem  nullum  bonum  opus  effici  posse  —  nec  ante  fidem  for¬ 
malem  —  ante  fidem  nullam  dari  gratiam  —  doctrina  catholica  constat 
ex  citatis  decretis  —  hanc  exprimit  sequens  prop.  —  tria  notantur  an¬ 
tequam  thesis  probetur .  286-293 

§.  II.  Solvitur  Proposita  Quaestio. 

PBOP.  XIY.  —  1.  Potest  homo,  abque  gratia  sanctificante  (peccator) 
bona  aliqua  opera,  sive  naturalia,  sive  ex  speciali  auxilio  super- 
naturalia,  efficere;  ac  proinde  non  omnia  peccatorum  opera  sunt 
peccata.  —  2.  Potest  item,  absque  gratia  fidei  (infidelis)  moraliter 
quandoque  agere  ex  motivo  naturalis  honestatis:  ac  propter  ea 
non  omnia  infidelium  opera  sunt  peccata. 

la  Pars:  p.  293-206  —  2a  Pars:  p.  296-301. 

§.  III.  Praecipuis  Difficultatibus  Satisfit. 

Quo  sensu  explicandum  illud  Matth.  (vn.18.)  «non  potest  arbor  mala  bonos 
fructus  facere»  —  triplex  solutio  —  Bellarminus  —  cur  victimae  impiorum 
exsecrabiles  Deo  dicantur  —  utrum  Deus  audiat  peccatorum  preces  — 
quid  de  illo  Pauli  ad  Titum  (i.  15.)  «  infidelibus  nihil  est  mundum»  — 
an  fides  unica  sit  directrix  rectae  intentionis  — -  quo  pacto  id  «quod  non 
est  ex  fide,  peccatum  est»  (Rom.  xiv.  23.) — quaedam  notantur  ad  sol¬ 
vendas  objectiones  ex  S.  Augustino .  301-311 

Ar*t.  INoiyuls  —  Utrum  absque  ulla  Gratia,  seu  solis  naturae 
Viribus,  possit^quandoque  Homo  bene  moraliter  agere. 

§.  I.  Exponuntur  Variae  Opiniones. 

Non  opus  est  hic  agere  contra  haereticos  —  res  agitur  cum  catholicis  — 
1°  Augustinenses  tenent  hominem  in  praesenti  statu  nihil  boni  ex  fine 
ultimo  suis  viribus  efficere  posse — negant  id  damnatum  fuisse  in  Baio  et 
Quesnello — quia  eorum  propp.  quaedam  damnatae  propter  acrem  censu¬ 
ram — quia  illi  ipsos  actus  indeliberatos  peccata  esse  dicebant  —  quia 
asserebant  nec  gratia  adjutum  posse  peccatorem  et  infidelem  ponere  actum 
bonum  —  quia  negabant  ullum  esse  medium  inter  caritatem  habitualem 
et  cupiditatem  habitualem  —  ostenditur  haec  effugia  vana  esse — 2° 
Opinio  Vasquesii  eodem  redit  —  licet  aliter  ipse  rem  explicet  —  po¬ 
stulat  auxilium  aliquod  non  ex  parte  voluntatis,  sed  ex  parte  intel¬ 
lectus  tantum  —  hoc  reponit  in  congrua  cogitatione  boni  honesti  — 
quae  licet  excitetur  ex  causis  secundis,  hae  speciali  modo  a  divina  pro¬ 
videntia  disponuntur  —  haec  providentia  specialis  est  indebita  —  hinc 
cogitatio  illa  habet  rationem  gratiae  —  qua  in  sententia  salvam  ma¬ 
nere  putat  damnationem  latam  a  SS.  PP. — siquidem  liberum  arbitrium 
ex  se  ad  aliquid  aliud  valet  quam  ad  peccandum  —  ad  actus  sc.  indif¬ 
ferentes  —  sententiae  judicium  —  3°  Singularis  opinio  Ripaldae  —  hic 
distinguit  inter  puram  potentiam  agendi  bonum,  et  factum  —  potentia 
admittenda  —  et  sic  stat  damnatio  in  Baium  et  Quesnellum  lata  —  fa¬ 
ctum  negandum — quia  Deus  lege  positiva  sancivit  praevenire  omnes 
conatus  voluntatis  in  bonum  gratia  supernaturali  —  unde  vel  isti  actus 
sunt  consequenter  ad  legem  impossibiles  —  vel  eos  semper  comitantur 
actus  supernaturales  —  sententiae  judicium  —  4°  quid  teneat  longe  com¬ 
munior  theologorum  sententia .  311-321 

§.  II.  Solvitur  Proposita  Quaestio. 

PBOP.  XV. —  1.  Potest  homo ,  in  praesenti  statu ,  absque  ullo  gratiae 
auxilio  seu  suis  viribus ,  aliqua  naturalis  ordinis  opera  edere , 
quae  moraliter  sint  undequaque  bona: — 2.  imo,  ad  factum  quod  at¬ 
tinet,  dantur  quaedam  ejusmodi  opera.  Quod  verum  putamus  non 
modo  inspectis  viribus,  post  peccatum  naturae  relictis,  sed  attento 
etiam  praesentis  providentiae  ordine  :  ea  enim,  quam  nonnulli  ad- 
struunt,  positiva  Dei  lex  conferendi  sup ematur al em  gratiam  ad 
quemvis  actum  bonum ,  ita  ut  vel  omnis  actus  bonus  sit  supcr- 
naturalis ,  vel  cum  actu  bono  naturali  semper  et  inseparabiliter 
conjungatur  actus  sup  er  natur  alis,  cum  graves  contra  se  habet  au¬ 
ctoritates  rationesque,  tum  nulla  videtur  sufficienti  auctoritate 
aut  ratione  fulciri. 


1”  Pars:  p.  322-326  — 2a  Pars:  p.  326-334. 

Art.  Decimus-Utrum  Homini  in  St"»tu  Innocentiae  ne¬ 
cessaria  fuerit  Gratia  actualis. 

Error  Lutheri  atque  Calvini  a  Jansenio  renovatus  —  vera  doctrina  —  in 
statu  innocentiae  gratia  actualis  —  a)  non  erat  necessaria  ad  peccata 
venialia  vitanda  —  b)  nec  ad  diu  servandam  totam  legem  naturalem 
quoad  substantiam  —  aut  vincendas  graves  tentationes  victoria  non  sa¬ 
lutari  —  c)  an  necessaria  ad  supernaturales  actus  efficiendos  —  Theo¬ 
logorum  opiniones  —  ad  omnes  et  singulos  actus  salutares  gratia 
actualis  necessaria  erat  —  d)  item  necessaria  ad  potestatem  perseve¬ 
randi  —  e)  requirebatur  etiam  speciale  auxilium  ut  homo  actu  perse¬ 
veraret  —  quae  omnia  declarantur  et  probantur .  334-340 


DISPUTATIO  III. 

DE  GRATIA  SUFFICIENTE  ET  EFFICACI. 

Cur  unica  disputatione  comprehendamus  quae  pertinent  ad  naturam  gratiae 
sufficientes  et  efficacis  —  dicendorum  ordo .  341 

Art.  Primus  —  An  detur,  in  praesenti  St  itu,  Gratia  vere 

et  pure  Sufficiens. 

§.  I.  Exponitur  Status  Quaestionis. 

Ecclesiae  documenta  —  tria  declaranda  —  1*  quid  gratia  sufficiens  —  haec 
considerari  potest — a)  preeeisive  —  tunc  dicit  potentiam  ponendi  actum, 
quin  attendatur  utrum  actus  ponatur  nec  ne  —  opponitur  insufficienti 

—  b)  positive,  prout  confert  potentiam  et  exerit  actum  —  est  tunc  ipsa 
gratia  efficax  —  c)  negative,  prout  confert  potentiam  sed  actu  caret 

—  hoc  sensu  opponitur  efficaci  —  gratia  sufficiens  duo  dicit — positivum 
quid:  veram  agendi  potentiam — et  quid  negativum;  actus  salutaris 
deliberati  carentiam  —  esse  potest  proxime  vel  tantum  remote  suffi¬ 
ciens  —  2°  Novatores  negarunt  gratiam  pure  sufficientem  —  iis  nulla 
gratia  nisi  efficax  —  quem  errorem  Jansenius  et  eius  asseclae  reno¬ 
varunt —  licet  deinceps  admiserint  gratiam  quamdam  parvam  — quae 
absolutam  non  autem  relativam  ad  circumstantias  potestatem  conferret 

—  quomodo  S.  Aug.  auctoritate  abutebantur  —  3°  Ecclesia  docet  e 

contra  dari  gratiam  pure  et  vere  sufficientem  —  quae  confert  potestatem 
expeditam  ad  agendum  relative  etiam  ad  praesentes  subjecti  circum¬ 
stantias  —  ita  ut  effectu  careat  vitio  humanae  voluntatis  —  et  hanc 
gratiam  esse  vere  Dei  beneiicium . 342  348 

§.  II.  Solvitur  Proposita  Qusstio. 

PHOP.  XVI.  —  Datur ,  in  praesenti  statu  naturae,  lapscz  et  reparatos 
per  Christum ,  gratia  vere  et  pure  sufficiens  ;  quce  completam  et 
expeditam ,  etiam  relative  ad  praesentes  subjecti  circumstantias, 
ad  actus  bonos  efficiendos  facultatem  tribuit ;  effectu  tamen  caret, 
unice  ex  humanae  voluntatis  resistentia .  348-355 

§.  III.  Praecipuae  Difficultates  Enodantur. 

Posita  gratia  sufficiente  humo  non  potest  agere  potentia  consequente, 
non  antecedente  resistentiam  voluntatis  —  Dei  voluntas  absoluta 
semper  impletur  —  conditionatce  potest  resisti  —  licet  et  haec  conse¬ 
quenter  semper  impleatur  —  explicatur  auxilium  quo  et  sine  quo  — 
quando  S.  Aug.  docet  gratiam  non  carere  effectu  vel  agit  de  gratia 
efficaci  —  vel  non  est  quaestio  de  illo  effectu  qui  est  actus  deliberatus 
—  ex  huius  carentia  colligit  quidem  absentiam  gratiae  —  non  tamen 
omnis  gratiae,  sed  efficacis  —  gratia  efficax  tantum  dicitur  a  S.  Aug. 
dare  potentiam,  sed  loquitur  de  potentia  consequente  —  quo  sensu 
rejiciat  gratiam  possibilitatis,  gratiam  commxtnem  et  admittat  gratiam 
parvam .  355—364 

§.  IV.  Vindicatur  Gratiae  Sufficienti  vera  Ratio  Beneficii. 

PDOP.  XVII. —  Gratia  sufficiens  veram  habet  rationem  beneficii,  tum 
1.  materialiter ,  quatenus  de  se  est  accipienti  utilis  —  tum  2.  for- 
maliter ,  quatenus  ex  divina  benevolentia  procedit,  qua  utilis. 
Ilinc  merito  Alexander  V~III.  damnavit  (an.  1690.)  hanc  proposi¬ 
tionem  ordine  sextam:  u  Gratia  sufficiens  statui  nostro  non  tam 
utilis,  quam  perniciosa  est,  sic  ut  possimus  petere:  a  gratia  suf¬ 
ficiente  libera  nos  Domine. 

la  Pars  :  p.  364-367  2a  Pars :  p.  367-370. 

Difficultates  disjectse  post  probationem  thesis. 

Art.  Secundus  —  Utrum  data  Gratia  Sufficiente,  nova  re¬ 
quiratur  Gratia,  ut  Actus  Salutaris  sequatur. 

§.  I.  Exponitur  Status  Quaestionis. 

Requiri  docent  Tliomistse — juxta  ipsos  gratia  sufficiens  dat  tantum  posse 
agere  —  efficax  est  quse  potentiam  determinat  et  confert  actionem  — 
illa  est  sufficiens  in  suo  genere  et  ordine,  non  in  omni  genere  et  or¬ 
dine  —  id  non  impedit  quominus  carentia  actus  salutaris  proveniat  ex 
culpa  hominis  —  ut  gratiae  sufficienti  homo  resistat  et  peccet  sufficit 
voluntas  —  licet  ut  illi  consentiat  requiratur  nova  gratia  —  Longe 
aliter  Doctores  nostri  —  novam  gratiam  nullatenus  requirunt  —  gratia 
sufficiens  confert  eamdem  potentiam  agendi  ac  efficax  —  ibta  potentia 
quia  exerit  actum,  dicitur  gratia  efficax —  sin  minus  sufficiens — dis¬ 
crimina  quae  ipsam  gratiie  entitatem  non  afficiunt ,  deinceps  expen- 

dentur  —  quo  sensu  gratia  sufficiens  potest  dici  dare  posse;  efficax, 
velle  —  an  plus  requiratur  ad  actu  agere  quam  ad  posse  agere..  370-374 

§.  II.  Solvitur  Proposita  Quaestio. 

PJIOP.  XVIII.—  Grat  ia  vere  et  pare  safficiens  ita  completam  et  ex¬ 
peditam  facultatem  confert ,  ut  homini ,  ea  aucto,  sufficiat  non 
modo  ut  possit  ponere,  sed  ut  ponat  actum  salutarem :  imo  si 
praeter  eam,  novum  ad  agendum  requireretur  auxilium  praesertim 
praedeierminans,  carentia  effectus  non  posset  unice  homini  impu¬ 
tari  ;  adeoque  gratia,  quae  dicitur  sufficiens,  non  videretur  esse 
vere  talis .  375-381 

Art.  Tertius  —  Utrum  cum  Gratia  Efficaci  Humana 

Voluntas  Libere  agat. 

§.  I.  Exponitur  Status  Quaestionis. 

Tres  quaestiones  distinguendae :  quo  ordine  pertractandae  —  Ecclesiae  do¬ 
cumenta — Cone.  Tridentinum  tribuit  humanae  voluntati  veram  activi¬ 
tatem  —  non  solum  vitalem  aut  spontaneam,  sed  veram  libertatem  — 
et  quidem  sub  influxu  gratiae  efficacis  —  uberius  declaratur  verus 
sensus  Trid.  —  Error  Novatorum  a  Jansenio  renovatus ,  etsi  paulo 
aliter  rem  explicaverit  —  quaenam  principia  systematis  Janseniani  — 
systematis  fundamentum  delectatio  superior  seu  relative  victrix  — 
ut  superior  delectatio  coelestis  ad  bonum  necessitat,  sic  terrena  ad 
malum  —  hinc  aliqua  Dei  praecepta  vel  justis  volentibus  ea  observare 
sunt  impossibilia  —  interior  gratia  necessario  habet  effectum  vel  ne¬ 
cessario  eo  caret  —  ad  meritum  vel  demeritum  non  requiritur  libertas 


a  necessitate  —  Christus  pro  omnibus  mortuus  non  est  —  quid  hic  pro¬ 
bandum . • . .  381-389 


§.  II.  Solvitur  Proposita  Quaest  o. 

P POP.  XIX.  — In  praesenti  statu  naturae  lapsae  et  reparatae  per  Chri¬ 
stum,  gratia  efficax  nullam  infert  homini  necessitatem ;  adeoque 
voluntas,  ab  ea  mota  et  excitata,  vera  libertate,  seu  potestate  ele¬ 
ctionis  gaudens,  ita  ei  cooperatur  et  assentit,  ut  possit  illam 


abjicere,  eidemque  resistere  ac  dissentire ,  si  velit .  389-392 

Scholion.  Plures  difficultates  enodantur .  392-396 


Art.  <^u.ar*tixs  —  In  quo  a  sufficiente  Differat  Gratia 

Efficax. 

§.  I.  Exponitur  Status  Quaestionis. 

Quaestionis  difficultas  —  cardo  controversiae  :  «  Quid  addit  auxilium  ef¬ 
ficax  supra  auxilium  sufficiens »  —  gratiae  efficacia  triplex  —  efficacia 
virtutis :  facultas  agendi ;  haec  communis  utrique  gratiae  —  efficacia 
actualis:  virtus  actu  efficiens  —  hoc  effectu  caret  gratia  sufficiens  — 
efficacia  connexionis:  connexio  gratiae  cum  consensu — hanc  infalli- 

bilem  connexionem  gratia  efficax  prae  sufficienti  dicit  —  de  hac  pro¬ 
cedit  quaestio —  infallibilitas  ista  triplex —  effectiva;  voluntas  abso¬ 
luta  Dei  decernentis  da.e  illam  praecise  gratiam  quae  et  quia  praevi¬ 
detur  conjungi  cum  effectu  —  co gnoscitiva :  cognitio  quam  Deus  habet 
istius  gratiae  —  obj ectiva :  necessaria  connexio  gratiae  cum  consensu  — 
triplicem  hanc  infallibilitatem  omnes  agnoscunt  —  (falso  asseritur  Mo¬ 
linam  negare  affectivam )  —  at  undenam  sit  repetenda  —  magis  deter¬ 
minatur  quaestio — Theologorum  opiniunes  ad  duas  classes  revocantur — 
eam  alii  repetunt  ab  intrinseca  natura  gra.tice;  alii  potius  ab  cx- 
trinseco  —  hinc  hi  docent  gratiam  efficacem  a  sufficiente  non  distingui 
nisi  ratione  majoris  beneficii — illi  admittunt  discrimen  etiam  ra¬ 
tione  entitatis .., .  396-404 

§.  II.  Solvitur  Proposita  Quaestio. 

JPJiOP.  XX. —  1.  Distinctione  facta  inter  efficaciam  virtutis,  quam 
vocant,  et  connexionis,  illam  communem  gratiae  tum  sufficienti 
tum  efficaci,  hanc  propriam  gratiae  efficacis  asserimus .  —  2.  Gratia 
ergo  efficax,  vel  in  actu  primo  considerata,  in  eo  differt  a  gratia 
sufficiente,  quod  prae  illa  infallibilem  habet  connexionem  cum 
consensu: — 3.  a, deoque  etsi  entitative  eadem  cum  illa  esse  possit; 
in  ratione  tamen  beneficii  eidem  semper  praestat. 

la  Pars:  p.  405-403 — 2U  Pars:  p.  408  408— 3a  Pars:  p.  408-411. 

Art.  Efficacia  Gratiae  constituenda  sit 

in  Physica  Pra^determinatione. 

§.  I.  Exponitur  Systema  Thomisticum. 

Tota  rerum  futuritio  pendet  a  Dei  decretis  —  ergo  antecedenter  ad  illa 
et  independenter  ab  illis  Deus  nequit  actus  liberos  cognoscere  —  hos 
ergo,  si  absoluti  sint,  Deus  cognoscit  in  suis  decretis  subjective  et 
objective  absolutis — si  conditionati,  in  decretis  subjective  absolutis, 
objective  conditionatis  —  quid  haec  sint — horum  cognitionem  alii  ad 
aliam  scientiam  referunt — habet  Deus  medium  quo  antecedenter  ad  li¬ 
berum  voluntatis  consensum,  eum  certo  et  infallibiliter  obtineat — hoc 
est  physica,  prcedeterminatio — hujus  necessitas  repetenda  ex  ratione 
primae  causae  in  Deo,  et  ex  indifferentia  voluntatis — ergo  juxta  Tho- 
mistas  infallibilis  connexio  —  a}  affectiva  est  ex  decreto  quo  Deus  ab¬ 
solute  constituit  dare  physicam  praemotionem — b)  cognoscitiva  ex 
hujus  comprehensione — c)  obj  ectiva  ex  ipsa  physica  proemotione,  quae 
consensum  infert  —Ad  salvandam  libertatem  recurrunt  ad  Dei  omnipo¬ 
tentiam —  et  praesertim  ad  distinctionem  sensus  compositi  et  divisi — 
quid  quidam  Thomistae  senserint  de  hac  distinctione — quid  probandum. 

412-419 

§.  II.  Solvitur  Proposita  Quaestio. 

TBOP.  XXI. —  Cum  voluntas  viribus  suis  nihil  addat  gratiae  sed  po¬ 
tius  gratia  det  vires  efficacissimas  voluntati ,  efficacia  virtutis  in - 


INDEX  ANALYTICUS 


879 


trinscea  gratia  dicenda  est.  At  vero  infallibilis  efficacia  conne¬ 
xionis  ejusdem  gratia  cum  voluntatis  consensu  non  videtur ,  ut 
Thomistis  'placet ,  in  physica  pradeterminatioue  constituenda. 

419-424 

§.  III.  Refelluntur  Thomistarum  Responsa. 

Qnod  Deus  ita  voluntatem  movere  possit,  ut  eam  liberam  relinquat, 
nemo  negat — sed  qusestio  est  utrum  libertas  remaneat  posita  physica 
prgemotione  — incohierenter  ad  ipsorum  systema  quidam  dicunt  pnemo- 
tionem  se  tenere  ex  parte  actus  secundi — sed  etiam  tunc  non  salvare¬ 
tur  libertas — Distinctio  sensus  compositi  et  divisi  quo  sensu  admitti 
debeat,  quo  sensu  rejici  — eam  S.  Thomas  nullibi  docuit  in  sensu  Tho¬ 
mistarum — certitudo  divinae  praedestinationis  unde  repetenda.  424-432 

Art.  Sextus — Ut  ’um  Efficacia  Gratiae  constituenda  sit  in 

Delectatione  Victrici. 

§.  I.  Exponitur  Systema  Augustinensium. 

Actualis  gratiae  essentiam  in  delectatione  constituunt  Augustinenses — 
voluntas  semper  delectatione  movetur — delectatio  proprie  et  late  di¬ 
cta —  radicalis  et  formalis — proxima  et  remota — concedunt  omnes 
voluntatem  moveri  delectatione  improprie  dicta:  amore  qualicumque 
boni—  sed  Augustinenses  docent  voluntatem  semper  moveri  delectatio¬ 
ne  proprie  dicta:  amore  prosequente  rationem  jucundi  — ita  ut  hoc  sit 
formaliter  et  proxime  principium  actus  salutaris — ergo  gratia  effi¬ 
cax  constituenda  in  delectatione  quse  vincit  contrariam  cupiditatem: 
in  delectatione  victrici — est  victrix  quia  major — majorem  autem 
semper  sequimur— major  illa  quse  plures  habet  gradus — si  plures  gra¬ 
dus  habet  delectatio  coelestis,  erit  actus  salutaris — gratia  efficax  —  si 
plures  gradus  habet  terrena — non  erit  actus  salutaris — gratia  erit  tan¬ 
tum  sufficiens — ergo  infallibilis  connexio — a)  cognoscitiva  est  a  com¬ 
prehensione  delectationis  sanctse  ut  victricis  — b)  affectiva,  ex  decreto 
Dei  illam  absolute  dare  decernentis — c )  objectiva  ex  nexu  moraliter 
necessario  inter  delectationem  sanctam  et  consensum — hunc  nexum 
moraliter  necessarium  sufficere  putant  ad  tuendam  tum  infallibilitatem 
elfectus  -  tum  humanam  libertatem .  432-440 

§.  II.  Solvitur  Proposita  Quaestio. 

PJIOP.  XXn. — Efficacia  gratia  non  videtur  repetenda,  uti  Augusti¬ 
nenses  docent,  ex  delectatione  indeliberata  victrici;  neque  enim — 
1.  gratia  semper  movet  ad  salutariter  agendum,  formaliter  et  pro¬ 
xime  per  delectationem  proprie  dictam:  neque — 2.  nos  semper  ma¬ 
jorem  indeliberatam  delectationem  sequimur;  nec — 3.  denique 
delectatio  illa,  victrix  infallibilitatem  effectus  in  gratia  efficaci, 
simulque  libertatem  in  humana  voluntate  sufficienter  tuetur. 

1*  Pars:  p.  440-443— 2*  Pars:  p.  443-44G— 3a  Pars:  440-450. 

Art.  Septimus — In  quo  Reponenda  sit  Efficacia  Gratiae. 

§.  I.  Fundamenta  Systematis  Molinae. 

Scientia  Dei  realiter  una:  multiplex  ex  objectis — haec  quatenus  possi¬ 
bilia  constituunt  scientiam  simplicis  intelli gentice  -  quatenus  exi- 
stentia  sub  quacumque  temporis  differentia,  scientiam  visionis — scien¬ 
tia  necessaria  et  libera — quatenus  futuribilia,  scientiam  mediam. — 
futuribile  dicit  aliquid  sub  conditione  futurum — requiritur  nexus  inter 
conditionem  et  conditionatum — non  tamen  nexus  necessarius  si  agi¬ 
tur  de  futuribilibus  liberis,  quae  proprie  sunt  objectum  scientiae  me¬ 
diae — tria  expendenda — 1°  Cognitio  futuribilium  liberorum  in  Deo  ad¬ 
mittenda — eam — a )  affirmant  Scripturae — poenitentia  Tiriorum  et  Si¬ 
don. — b)  docent  Patres,  praesertim  S.  Aug. — c)  demonstrat  ratio — 
scientia  infinita  Dei  attingere  debet  quidquid  est  cognoscibile;  quid¬ 
quid  liabet  veritatem  — 2°  quomodo  Deus  illa  cognoscit — a)  non  in 
causis  proximis — quia  nec  voluntas,  nec  gratia  necessariam  cum  actu 
habet  connexionem — 5)  non  in  divinis  decretis— quia  haec  cum  liber¬ 
tate  voluntatis  non  videntur  posse  componi  —  c)  sed  in  seipsis  ;  in 
veritate  quam  habent — antecedenter  ad  omne  decretum  actu  existens 
in  Deo — scientia  non  facit  sed  supponit  objectum — rei  veritas  non 
determinat  sed  terminat  cognitionem  divinam — non  est  causa  sed 
conditio  licet  necessaria — objectiva  veritas  futuribilium  declaratur — 
3°  scientia  haec  recte  vocatur  media — a)  quia  objectum  habet  nec 
omnino  idem  ac  aliae  duae  scientiae,  nec  omnino  diversum — utriusque 
est  particeps — b)  quia  supponit  scientiam  simpl.  intelli g. ;  supponitur 
a  scientia  visionis — c )  quia  medium  tenet  locum  inter  scientiam  ne¬ 
cessariam  et  liberam . . . . .  450-461 

§.  II.  Exponitur  Systema  Molinae. 

1°  Infallibilitas  cognoscitiva  repetenda  a  scientia  media — actus  praevisus 
sub  conditione  futurus,  nequit  sub  eadem  non  esse  futurus — 2°  at  unde 
infallibilitas  objectiva  ? — gratia  conjungitur  cum  consensu  quia  con¬ 
grua — congruitas  autem  ista  non  est  remonenda — 'r)  in  multitudine 
auxiliorum ,  quorum  singula  effectu  carere  possunt;  complexus ,  num- 
quarn — Thomassinus — quia  tunc  Deus  non  posset  unica  gratia  consen¬ 
sum  obtinere — quia  effectus  uni  gratiae  ti ibuendus  ultimo  esset  —  quia 
haec  declaratio  non  solvit,  sed  eludit  difficultatem  —  b)  nec  in  quadam 
contemperatione  gratiae  cum  hominis  ingenio,  natura  etc. — quia  ea 
nec  necessaria  est,  nec  sufficiens  ad  explicandam  infallibilem  gratiae 
connexionem  cum  consensu — c)  sed  in  habitudine  ad  eventum—  vo¬ 
luntas  de  facto  gratiae  consentit,  licet  potuerit  dissentire— id  docuit 
Molina — ab  eo  Suarez  non  dissentit  —  ergo  in  isto  systemate  infallib. 
objectiva  repetenda  ex  libera  determinatione  voluntatis — non  nude 
sumptae,  sed  preparatae,  roboratae,  elevatae  per  gratiam — gratia  et  vo¬ 
luntas  constituunt  unum  completum  principium — 3°  Infallibilitas  af- 

fectiva  ex  absoluta  et  benevola  Dei  voluntate  gratiam  illam  dantis, 
cui  voluntas  praevidetur  consensura — decretum  hoc  dici  solet  prcedefi - 
nitio — haec  duplex  esse  potest — nobis  sufficiens  videtur  praedef.  vir- 
tualis — et  quidem  subjective  et  objective  dependens  a  scientia  media — 
an  etiam  praedef.  formalis  possit  admitti,  alibi  disputatur  — ordo  si¬ 
gnorum  in  systemate  Molinae .  461-470 

/ 

§.  HI.  Demonstratur  Systema  Molinae. 

PROP.  XXIII. — Efficacia  gratiae  collocanda  videtur  in  libera  vo¬ 
luntatis  determinatione  ad,  consensum,  per  scientiam  mediam  in- 
fallibiliter  praevisa,  ,  atque  gratuito  ac  benevolo  decreto,  forma- 
liter  aut  virtualiter ,  a  Deo  prcedefinita.  Quaerenti  ergo:  cur  si 
talis  gratia  conferatur,  ex.  gr.,  Petro,  obtentura  est  conversionem, 
seu  futura  est  efficax  efficacia  connexionis  ?  Respondetur,  quia  Pe¬ 
trus,  illa  gratia  accepta,  licet  possit  dissentire ,  de  facto  tamen 
libere  ei  consentiet .  Cur  infallibile  est  Petrum  illi  gratiae  con¬ 
sensurum  esse,  si  ei  conferatur  ?  Respondetur ,  quia  Deus  per 
scientiam  mediam  id  infallibiliter  praevidit .  Cur  Deus  confert 
Petro  eam  praecise  gratiam,  cui  praevidet  eum .  consensurum  ?  Re¬ 
spondetur,  id  ad,  occultum,  ac  misericors  Dei  judicium,  pertinere. 

470-479 

§.  IV.  Removentur  Praejudicia  quaedam  contra  Systema  Molinae. 

Molinae  systema  1“  non  renovat  errorem  Semipelag.  —  isti  —  a)  tribuebant 
initium  fidei  viribus  naturae — b)  dicebant  praevisum  consensum  esse 
causam  largitionis  gratiae — c)  repetebant  electionem  vel  reprobatio¬ 
nem  absolutam  a  meritis  vel  demeritis  futuribilibus — quae  tria  num- 
quam  docuit  Molina — nec  ea  tradidit  quae  ad  hos  errores  viam  sterne¬ 
rent — 2°  Non  est  novum,  neque  ut  novum  tradidit  id  Molina — non 
nova  sed  nove  docuit  —  doctrinam  a  PP.  accepit — eorum  testimonia 
ipse  Molina  collegit — quinam  Patres  tradunt  decreta  illa  subjective 
absoluta  et  objective  conditionata  ?  — 3°  Numquam  proscriptum  in  So¬ 
cietate — exhibetur  decretum  P.  Claudii  Aquaviva,  quod  Billuart  non 
integrum  refert — in  eo  sequi  praecipimur  opinionem  illam  quae  coram 
SS.  PP.  explicata  et  defensa  fuit  — haec  fuit  opinio  Molinae — Bellarmi- 
uus  sententiam  Molinae  non  reprobat — in  ipso  loco,  quem  Billuart  ci¬ 
tat,  reprobat  Thomistarum  systema .  479-488 

Art.  Octavus- Diluuntur  Objectiones  contra 

Systema  Molinae. 

§.  I.  Difficultates  ex  Auctoritate. 

Deus  dat  ipsum  velle— quatenus  dat  illam  praecise  gratiam  cui  praevidet 
voluntatem  esse  consensuram— exinde  patet  facere  Deum  posse  quid¬ 
quid  vult  quin  recurramus  ad  physicam  praemotionem — testimonia  de 
luto  et  figulo  non  sunt  materialiter  accipienda — sed  ita  ut  libertas 
Mazzblla.  De  Gratia  Christi.  56 

nullam  patiatur  jacturam — expenditur  textus  Pauli  «  Quis  te  discer¬ 
nit  »  (I.  Cor.  1Y.  7.) — admisso  systemate  Molinae  multiplici  sensu  ve¬ 
rum  remanet  in  negotio  salutis  totum  esse  Deo  tribuendum — quo  sensu 
dicatur  Deus  expectare  voluntatem  nostram — mens  Tridentini  in  da¬ 
mnatione  Lutheri  asserentis  gratiam  necessitare  voluntatem — quomodo 
solvenda  loca  objecta  ex  S.  Augustino . .  488-498 

§.  II.  Difficultates  ex  Ratione. 

An  facultas  indifferens  debeat  ab  alio  determinari — duplex  indifferentia, 
passiva  et  activa — potentia  active  indifferens  potest  seipsam  determi¬ 
nare — quomodo  explicandum  axioma  illud  u  nihil  exit  de  potentia  in 
actum,  nisi  per  ens  actu  » — potentia  se  determinando  non  dat  sibi 
quod  nullo  pacto  habet — an  tunc  dici  possit  prima  causa  suce  volitio- 
nis — libertas  divina  nullo  modo  dependens  a  voluntate  creata,  si  haec 
agat  non  praedeterminata  a  Deo — quomodo  causa  secunda  applicatur  a 
prima  ad  agendum — quomodo  sit  instrumentum  Dei — quomodo  agit  in 
virtute  Dei . .  498-508 

Art.  Nonus — Quaenam  sit  Mens  D.  Thomae  quoad 
Naturam  Gratiae  et  Humanae  Libertatis. 

§.  I.  Loca  D.  Thomae  pro  Nostra  Sententia. 

/ 

Juxta  D.  Thomam — a)  futura  libera  cognosci  non  possunt  in  causis  nisi 
conjecturaliter:  et  ideo  Deus  ea  cognoscit  u  etiam  prout  unumquodque 
eorum  est  actu  in  scipso  »  (1.  p.  q.  14.  a.  13.)— eadem  est  ratio  de 
futuribilibus — b)  forma  intrinseca,  subjecto  inhaerens,  tollit  libertatem 
actus — ibid. — id  eveniret  in  physica  prsemotione — c)  motio  ad  unum 
non  est  necessaria  ad  omnem  actum  voluntatis  (1.  2.  q.  9.  a.  6.  ad  3.) 
—  d)  Deus  non  movet  voluntatem  eam  determinando,  sed  voluntas  de¬ 
terminat  seipsam — (de  Pot.  q.  3.  a.  7.  ad  13.)  —  disjicitur  objectio 
ex  Billuart . .  508-514 

§.  II.  Loca  D.  Thomae  quae  a  Thomistis  pro  sua  Sententia  afferuntur. 

Quum  S.  Thomas  dicit  Deum  movere ,  applicare  causas  secundas  ad 
agendum,  aut  eas  agere  in  virtute  causae  primae  etc.  nullo  modo  do¬ 
cet  praemotionem  physicam — ex  dictis  patet — ea  tamen  sunt  praecipua 
loca  quae  Thomistae  afferunt  pro  sua  sententia — an  Molina  et  Suarez 
agnoverint,  juxta  D.  Thomam,  praemotionem  physicam  esse  admit¬ 
tendam? —  S.  Thomas  distinguit  quidem  gratiam  quae  dat  posse ,  ab 
illa  quae  dat  agere ,  sed  nullibi  asserit  eas  entitative  distingui— quo¬ 


modo  juxta  D.  Thomam  usus  gratiae  sit  a  gratia .  515-519 

Appendix.  Synopsis  historiae  controversiarum  de  Auxiliis .  521-526 

DISPUTATIO  IV. 

DE  DIVINA  GRATIAE  [ECONOMIA. 

Dicendorum  ordo . . .  527 

Art.  Ferimus — Ulrum  Prima  Gratia  sit  Omnino  Gratuita. 

§.  1.  Exponitur  Status  Quaestionis. 

Homo  divina  gratia  praeventus  et  adjutus  potest  supernaturale  aliquod 
donum  mereri— Cone.  Trid. — haec  autem  ipsa  merita,  gratia  sunt,  siqui¬ 
dem  gratiam  supponunt — quaestio  est  de  prima  gratia  —  quatuor  distin¬ 
guenda:  meritum  condignum;  meritum  congruum;  positiva  dispositio; 
impetratio — error  Pelag.  et  Semipel. — utrique  dicebant  gratiam  me¬ 
reri — illi  de  condigno ,  lii  de  congruo — an  et  in  quo  differant  me¬ 
ritum  congruum  et  positiva  dispositio — si  differre  dicantur ,  ut  Ri- 
palda  probat ,  quaeritur  utrum  homo  per  actus  naturales  se  possit 
disponere  ad  primam  gratiam — expenditur  demum  utrum  prima  gratia 
possit  impetrari  viribus  naturae — impetratio  tripliciter  considerari 
potest — hic  agitur  de  impetratione  solius  orationis  propria — oratio 
dupliciter  movere  potest  Deum  ad  gratiam  elargiendam — prout  specte¬ 
tur  ut  obsequium  Dei,  vel  ut  est  propriae  miseriae  professio  et  divinae 
potestatis  depraedicatio — magis  determinatur  quaestionis  sensus — vete¬ 
rum  quorumdam  de  hac  interpetratione  sententia .  528-533 

§.  II.  Solvitur  Proposita  Quaestio. 

PJIOP.  XXIV.  —  Gratia  est  Dei  donum  omnino  gratuitum  :  adeo- 
que — 1.  nulla  naturalis  ordinis  opera  possunt  illam  mereri ,  sive 
de  condigno  sive  de  congruo — 2.  neque  ad  illam  positive  dispo¬ 
nere — 3.  imo,  in  praesenti  saltem  providentia,  naturales  preces 
nullo  modo  eam  impetrare  valent. 

r*  Pars:  p.  533-538— 2a  Pars:  p.  538-539— 3a  Pars:  p.  539-541 

Sciiolion.  Quaedam  difficultates  solvuntur— an  Deus  esset  acceptor  per¬ 
sonarum  si  nullum  esset  meritum  ex  parte  naturae— quomodo  in  cujus- 
que  potestate  sit  adipisci  salutem — D.  Thomas  nullam  admisit  gratiae 
impetrationem  ex  viribus  naturae  —  quid  de  talentorum  collatione  «  uni¬ 
cuique  secundum  propriam  virtutem  » . .  541-543 

Art.  Secundus — Praoambula  ad  Quaestiones  de 

Dispensatione  Gratiae. 

Nulla  esset  in  Deo  injustitia,  si  omnem  gratiam  negaret — ambitus  di¬ 
stributionis  gratiae  ex  revelatione  repetendus — duae  praesertim  verita¬ 
tes  prae  oculis  habendae:  Deum  velle  omnium  salutem,  supposito  etiam 

originali  peccato;  Christum  pro  omnibus  mortuum  esse— quid  hac  in 
re  sit  de  fide,  quid  Theologis  relinquatur — his  positis ,  de  fide  est 
dari  gratiam  ad  observantiam  praeceptorum  justis  omnibus — quid  pauci 
theologi  catholici,  praeter  Jansenianos  ,  senserint  de  peccatoribus  prae¬ 
sertim  obstinatis  et  infidelibus  —  quamplurimi  theologi  catholici  do¬ 
cent  omnibus  hominibus  pro  loco  et  tempore  sufficiens  auxilium  non 
deesse — illis  confertur  gratia  saltem  r emote  sufficiens — haec  illis  non 
tantum  offertur  sed  confertur — pro  servandis  praeceptis  tunc  gratia 
datur  quum  urget  obligatio — pro  justificatione  obtinenda  gratia  datur 
tempore  opportuno- tempus  opportunum  aliud  ordinarium  et  commu¬ 
ne — aliud  minus  ordinarium — quid  de  modo  et  mensura  qua  gratia 
confertur . .  543-552 

Art.  Tectius— Utrum  omnibus  et  Singulis  Justis  detur 

Gratia  Necessaria  ad  Salutem. 

§.  I.  Exponitur  Status  Quaestionis. 

Ecclesiae  documenta—  Lutherus  et  Calvinus  asseruerunt  praecepta  Dei  ho¬ 
minibus,  etiam  justis  ,  esse  impossibilia  —  hunc'  errorem  renovavit 
Jansenius — confutatur  effugium  quo  evadere  conabatur  condemnationem 
Tridentini  contra  Novatores — doctrina  catholica  est  gratiam  dari — 

a)  omnibus  et  singulis  justis,  etiam  iis  qui  tentationi  succumbunt — 

b)  dari  gratiam  saltem  remote  sufficientem — e)  dari  hanc  gratiam 

quando,  si  praeceptum  non  servarent,  exciderent  e  statu  justitiae — sc. 
quando  urget  praeceptum  obligans  sub  gravi  et  homo  ad  id  attendit — 
quo  titulo  conferantur  justis  auxilia  necessaria .  552-556 

§.  II.  Solvitur  Proposita  Quaestio. 

i 

PBOP.  XXV. — Justis  omnibus,  praesertim  vero  volentibus  et  conanti- 
bus,  urgente  praecepto ,  confertur  gratia,  saltem  remote  sufficiens 
qua  divina  mandata,  sub  gravi  obligantia,  implere  valeant;  adeo- 
que  in  accepta  justitia  potentia  non  modo  physica,  sed  etiam  mo¬ 
rali,  possint  perseverare . .  556-562 

Difficultatibus  satisfit  in  fine  theseos. 

Art.  Quartus  —  Utrum  Peccatoribus  Omnibus  detur 
Gratia  saltem  remote  Sufficiens. 

§.  1.  Exponitur  Status  Quaestionis. 

Ecclesiae  documenta — non  agimus  hic  de  peccatoribus  qui  numqnam  ad 
veram  fidem  pervenerunt — peccatores  alii  communes,  alii  obstinati  et 
olccecati — obduratio  duplex — alia  perfecta,  quae  est  damnatorum — 
de  hac  nulla  hic  quaestio — alia  imperfecta ,  in  quam  incidunt  aliqui 
adhuc  in  via — obdurationis  descriptio  ex  Lessio  — peccatoribus  obdura¬ 
tis  multa  subtrahuntur,  de  lege  ordinaria,  auxilia — et  quidem  non  so¬ 
lum  efficacia — sed  etiam  sufficientia — non  omnia  tamen — omnibus 

peccatoribus  conceditur  gratia  ,  qua  converti  possint — qualificatio  do- 
etrinae — et  qua  possint  nova  peccata  praecavere — duo  distinguenda  pro¬ 
ut  agitur  vel  de  singulis  peccatis  vitandis  in  particulari — vel  de 
perseverantia  per  diuturnum  tempus  in  observatione  praeceptorum — 
quid  de  utroque .  562-569 

§.  II.  Solvitur  Proposita  Quaestio. 

PJIOF.  XXVI. — Deus,  pro  bonitate  sua  infinita ,  et  propter  merita 
Christi,  peccatoribus  omnibus,  etiam  obccecatis  ct  obduratis,  gra¬ 
tias  confert  saltem  remote  sufficientes,  quibus  possint  tum — 1.  poe¬ 
nitentiam  agere  atque  ad  justitiam  reverti:  tum  etiam — 2.  nova 
peccata  proecavere. 

I3  Pars:  p.  569  -573 —  2“  Pars  :  p.  573-576 

Objectiones .  576-579 

Art.  Quintus — Utrum  Infidelibus  omnibus  dentur  Medi^ 

Sufficientia  ad  Salutem. 

§.  I.  Exponitur  Status  Quaestionis  et  Variae  Sententiae  referuntur. 

Propp.  damnatae —  infideles  triplicis  ordinis — quaestio  solum  de  negati¬ 
vis — ratio  dubitandi  ex  eo  quod  isti  numquam  recepisse  videntur  auxi¬ 
lium  sufficiens  ad  credendum — quaerendum  igitur  quomodo  Deus  iis 
provideat  de  mediis  necessariis  ad  salutem — plures  sententiae — la  tenet 
Deum  omnibus  praeparasse  media  necessaria  ad  salutem  in  causis 
universalibus  et  in  aliorum  hominum  ministerio — sed  non  omni¬ 
bus  et  singulis  ea  immediate  contulisse — haec  sententia  communiter 
rejicitur— -non  multum  consona  cum  voluntate  salvifica  Dei — 2a  docet 
nullum  esse  adultum  qui  non  aliquando  illuminetur  in  hac  vita — ita 
ut  vi  hujus  gratiae  possit  aliquid  immediate  credere  fide  divina — haec 
sententia  u  non  potest  fundari  satis  nec  facile  credi:  »  Suarez — 3*  ad¬ 
mittit  Deum  lege  positiva  statuisse  conferre  omnibus  gratias  entita- 
tive  sup  er  natur  ales ,  quibus  possent  tum  legem  naturalem  servare  , 
tum  credere  quae  de  Deo  naturaliter  cognosci  possunt — quae  fides  vel 
de  congruo  meretur  media  ad  fidem  obtinendam  ob  auctoritatem  Dei 
revelantis — vel  ut  alii  tenent  ipsa  sufficit  ut  dispositio  ad  justifica¬ 
tionem — 4a  est  eorum  qui  tenent  Deum  dare  gratiam  iis,  qui  obser¬ 
vando  legem  naturalem  tum  viribus  naturae  in  facilioribus,  tum  viri¬ 
bus  gratiae  medicinalis  in  difficilioribus  removent  obstaculum  ad  col¬ 
lationem  gratiae — haec  sententia,  quam  nostram  facimus,  explicatur  in 
seq.  § .  579-586 

§.  II.  Declaratur  Sensus  Vulgati  Axiomatis:  «Facienti  quod  in  se  est, 

Deus  non  denegat  Gratiam.  » 

Axiomatis  origo — multiplex  ejusdem  interpretatio — tres  priores,  si  recte 
intelligantur,  verae  sunt,  sed  nullo  modo  vel  parum  ad  rem  praesentem 

faciunt — quarta  intelligit  axioma  de  eo  qui  facit  quod  in  se  est  sive 
viribus  naturae,  sive  per  gratiam  medicinalem — huic  Deus  non  denegat 
gratiam  fidei — quae  tamen  non  confertur  propter  illa  opera,  sed  ex 
gratuito  Dei  beneplacito — homo  faciendo  quod  in  se  est,  removet  ob¬ 
staculum  ad  gratiam — hanc  Dens  infallibiliter  confert  ea  conditione 
posita — infallibilitas  ista  ex  Dei  promissione — certa  est  quippe  lex 
Dei  dandi  omnibus  media  ad  salutem — de  facto  tamen  omnibus  non 
dantur — ergo  haec  lex  non  est  absoluta  sed  conditionata — conditio  se 
habere  nequit  ex  parte  Dei — ergo  ex  parte  hominis — reponi  autem  ne¬ 
quit  in  merito  condigno  vel  congruo— nec  in  positiva  dispositione  aut  im¬ 
petratione — constat  ex  dictis — remanet  ergo  ut  sit  conditio  non  ponendi 
obicem — quid  de  modo  et  tempore  quo  Deus  gratiam  elargitur  illi  qui 
facit  quod  in  se  est .  586-591 

§.  III.  Solvitur  Proposita  Quaestio. 

PROP.  XXVII.  —  1.  Omnibus  et  singulis  infidelibus,  etiam  negativis, 
tribuit  Deus,  pro  loco  et  tempore,  media  necessaria  ad  salutem . 
Qui  vero  id  praestare  autumant  non  denegando  gratiam  iis  qui, 
sive  per  vires  naturae  sive  per  auxilia  medicinalia,  naturalem 
legem  observantes  ,  removent  obstaculum  ad  illam ;  sententiam 
docent,  quae — 2.  tum  tuta  est — 3.  tum,  plurium  iudicio,  ceteris 
praeferenda. 

la  Pars:  p.  592-596;  2a  PARS:  p.  596-601;  8a  Pars:  p.  601-608. 

Scholion.  Animadversiones  pro  solutione  difficultatum — Patres  re  si  non 
vocibus  tradiderunt  distinctionem  inter  gratiam  supernaturalem  quoad 
substantiam,  et  quoad  modum — quomodo  loquantur  de  fide  lata — 
fides  stricte  sumpta  quoad  habitum  et  quoad  actum — quoad  actum 
sumitur  inchoative  ,  formaliter  ,  complete — quomodo  intelligendum 
ante  fidem  dari  gratias . ...608-611 


DISPUTATIO  V. 

DE  GRATIA  HABITUALI  SEU  SANCTIFICANTE, 


Nexus  doctrinae — tradendorum  excellentia —  atque  ordo . 613 

Art.  JPriinYis  —  INotiones  quaedam  praeviae  traduntur. 

Gratiae  sanctificantis  definitio — diversi  eius  respectus — gratia  sancti¬ 
ficans  dicitur  gratia  iustificans — justificationis  conceptus  enucleatur — 

justificatio  sumitur  vel  pro  ipsa  lege ,  quae  justitiam  docet — vel  pro 
acquisitione  justitia; — vel  pro  incremento  justitiae — vel  pro  decla¬ 
ratione  justitiae — hanc  ultimam  acceptionem  propriam  esse  docent  No¬ 
vatores — justificare,  acceptione  catholica,  idem  sonat  ac  justum  facere 
seu  constituere — justitiae  autem  multiplex  acceptio — justitia  particu¬ 
laris  alia;  specialis  quaedam  virtus  ius  suum  unicuique  reddens— alia 
universalis — de  hac  agimus — complectitur  omnes  virtutes  quae  homi¬ 
nem  recte  ordinant — haec  alia  externa;  justitia  operum — alia  interna , 
per  quam  homines  simpliciter  justi  vocantur  —  quae,  si  adaequate  su¬ 
mitur,  complectitur  omnia  dona  supernaturalia — si  essentialiter,  con¬ 
sistit  in  gratia  sanctificante — ex  his  determinatur  justitia  de  qua 
agitur — et  hinc  justificatio — haec  active  spectata  est  actio  qua  Deus 
aliquem  justum  efficit — passive  est  ipsa  justitia  in  homine  producta — 
quae  dupliciter  contingit . . . 614-620 

Art.  Secundus  - Utrum  in  Justificatione  fiat  interior  ho¬ 
minis  Renovatio  per  Donum  intrinsece  inhaerens. 

I.  Exponitur  Status  Quaestionis. 

Ecclesise  documenta — vana  Novatorum  jactantia — quinque  praecipui  No¬ 
vatorum  errores  quoad  justificationem —cujus  causam  formalem  alii 
dicunt  esse  fidem — alii  justitiam  Christi  nobis  imputatam — alii  justi¬ 
tiam  Dei  essentialem  nos  inhabitantem — alii  solani  peccatorum  remis¬ 
sionem — alii  demum  justitiam  nostram  inhaerentem  et  Christi  justi¬ 
tiam  imputatam — hos  errores  damnavit  Tridentinum — Distinguunt  No¬ 
vatores  inter  justificationem  hominis,  ejusdemque  sanctificationem — 
errorum  origo  ex  falsis  principiis  de  justitia  originali  homini  debita, 
et  corruptione  essentiali  humanae  naturae — fundamentalis  Novatorum 
error  in  seq.  prop.  enunciatur  et  confutatur .  620-625 

§.  II.  Solvitur  Proposita  Quaestio. 

PROP.  XXVIII. — 1.  Impii  formaliter  justificantur  per  donum  ani¬ 
mae  infusum,  eique  intrinsecus  inhaerens,  quo  vere  justi  constitu¬ 
untur;  et  non — 2)  per  externam  imputationem  justitiae  Christi,  aut 
— 3)  per  solam  peccatorum  remissionem.  In  justificatione  igitur 
vera  habetur  interior  hominis  renovatio ,  seu  translatio  de  morte 
in  vitam. 

1*  Pars:  p.  625-633—2“  Pars;  p.  633  634— 3a  Pars:  p.  634  636. 

Art.  rroL*tixis — Utrutn  Gratia,  qua  Formaliter  Justi  consti¬ 
tuimur,  sit  Donum  quoddam  creatum. 

§.  I.  Exponitur  Status  Quaestionis. 

Quaestionis  duplex  sensus — quod  gratia  sanctificans  proprie  non  creetur 
seu  producatur  ex  nihilo  docet  D.  Thomas,  et  est,  juxta  Suarez,  sen- 

tentia  communis — est  quippe  a  subiecto  pendens  in  suo  esse ,  ergo  et 
in  fieri — de  hoc  non  agitur  in  thesi — sed  quaeritur  utrum  gratia  sit 
aliquid  quocumque  modo  productum,  an  sit  ipse  Spiritus  Sanctus — hoc 
ultimum  docuit  Petrus  Lombardus — hanc  sententiam  minime  instaura¬ 
vit  Petavius — dixit  e  contra  sententiam  magistri  fidei  decreto  notari 
— sententia  Petri  Lombardi  communi  consensu  a  catholicis  theologis 
rejicitur — duo  notentur— 1°  Spiritus  Sanctus  per  se  ac  per  communica¬ 
tionem  suae  substantiae  nos  sanctificat  efficienter  ac  terminative  non 
autem  formaliter — 2°  Unio  Sp.  Sancti  cum  anima  nostra  potest  dici 
sub  stanti  alis  ex  parte  terminorum  ,  non  autem  quatenus  Spiritus 
Sanctus  sit  forma  sanctificans  animam  justi .  636-640 

§.  II.  Solvitur  Proposita  Quaestio. 

PJtOP .  XXIX.  —  Gratia,  qua  in  justificatione  homo  formaliter  justus 
constituitur ,  non  est  Donum  Increatum,  seu  ipsa  Spiritus  Sancti 
Persona;  sed  donum  creatum,  qaod  Ipse  diffundit  in  cordibus  no¬ 


stris,  et  quo,  quasi  vinculo,  intime  Illi  conjungimur . 641-644 

Scholion.  Quibusdam  difficultatibus  satisfit .  644-648 


Art.  Quartus — Utrum  Gratia  Sanctificans  sit  Donum  Phy¬ 
sice  Permanens  et  quid  illud  sit. 

§.  I.  Exponitur  Status  Quaestionis. 

Ecclesiae  documenta  citantur  et  declarantur — tres  quaestiones  distinguen¬ 
da — la  an  gratia,  qua  justificamur  sit  donum  physice  permanens  et 
animae  inhaerens — affirmant  theologi  omnes — licet  aliqui  docuisse  refe¬ 
rantur  illud  donum  non  physice  sed  moraliter  permanere — gratiam 
sanctif.  esse  donum  physicum  et  physice  permanens  de  fide  censet  Sua- 
rez  aliique — alii  id  negant ,  quamquam  oppositam  doctrinam  censura 
dignam  existiment — 2a  quaestio  :  Donum  illud  estne  realiter  ab  anima 
ejusque  potentiis  distinctum? — negavit  Vincentius  id  esse  de  fide — pos¬ 
sibile  putavit  ab  anima  realiter  non  distingui  — certissimum  tamen  est 
dari  realem  distinctionem  :  Suarez — 3a  quaestio:  Quid  proprie  sit  donum 
illud — certe  non  est  substantia — ergo  est  accidens — et  quidem  spiri¬ 
tuale — est  habitus  quidam — non  operativus  sed  entitativus  648-654 

§.  II.  Solvitur  Proposita  Quaest  o. 

PJIOP.  XXX. —  Bene  consultis  revelationis  fontibus  ,  ac  praesertim 
rite  inspecto  Ecclesiae  sensu  ,  multis  modis  manifestato , — 1.  evi¬ 
denter  colligitur  doctrinam  ,  quae  asserit  gratiam  sanctificantem 
esse  donum  absque  operatione  physice  permanens,  certiorem  esse 
quam,  ut  possit  citra  errorem  aut  temeritatem  negari. — 2.  Imo  nec 
in  dubium  revocari  potest,  donum  illud  tum  ab  anima  ejusque 
potentiis  realiter  distingui — 3.  tum  proprie  esse  qualitatem  per 
modum  habitus  animae  inhaerentem. 

1“  Pars:  p.  654  -660—2“  Pars:  p.  660-661—3“  Pars:  661-663. 

Art.  Quintus  —  An  et  quomodo  Gratia  Sanctificans  ab 

Habitu  Caritatis  distinguatur. 

§.  I.  Exponitur  Status  Quaestionis. 

Quaenam  omittuntur — inter  gratiam  sanctificantem  et  liabitum  caritatis 
certo  datur  distinctio  rationis — an  etiam  realis  ? — Negant  Bellarminus 
aliique — affirmat  D.  Thomas  cum  aliis — hos  sequimur— expolitur  affir¬ 
mans  D.  Thomae  sententia— realis  distinctio  gratiam  inter  et  caritatem 
non  necessario  supponit  realem  distinctionem  inter  animam  eiusque 
potentias — ab  ea  tamen  robur  accipit — subjectum  gratiae  sanctificantis 
est  ipsa  anima :  S.  Tbomas — radicalis  ratio  distinctionis  gratiae  a 
caritate . 664-667 

§.  II.  Solvitur  Proposita  Quaestio. 

'Pii  OT .  XXXI. —  Gratia  sanctificans  non  virtualiter  tantum ,  sed  pro¬ 
babilius  realiter  ab  habitu  caritatis  distinguitur :  scilicet  velut 
primaria  forma  .  nobis  esse  supe rnatu rale  ac  divinum  communr- 
cans,  a  proprietate  seu  facultate  ad  actus  ejus  novi  esse  proprios 
ordinata ,  eidemque,  sicut  ceterae,  virtutes  infusce  .  connatur aliter 
debita .  667-671 

Scholion.  Generales  quadam  animadversiones  ad  difficultates  solvendas 
— quomodo  explicanda  testimonia  illa  Scripturae  et  Patrum,  in  quibus 
effectus  proprii  gratiae  sanctificantis  attribuuntur  caritati — cur  Tri- 
dentinum  enumerans  omnia  quae  nobis  justificatione  conferuntur,  quan¬ 
doque  gratiae  habitualis  mentionem  non  fecerit — an  gratia  sanctificans 
possit  de  potentia  absoluta  Dei  a  caritate  separari .  671-674 

Art.  Sextus  —  Utrum  in  Justificatione  Peccata  vere  re¬ 
mittantur  et  quomodo. 

§.  I.  Exponitur  Status  Quaestionis. 

Duplex  veluti  ordo  effectuum  gratiae  sanctificantis — alter  effectus  veluti 
negativus  consistit  in  expulsione  peccati — positivus  alter,  aliquid  per¬ 
fectionis  in  homine  ponens — hic  de  remotione  peccati — Ecclesiae  docu¬ 
menta — tres  quaestiones  distinguendae — la  utrum  in  justificatione  pec¬ 
cata  vere  remittantur — negavit  Calvinus  post  Lutherum — hos  Cone. 
Trid.  damnavit — asserens  peccata  vere  remitti — agitur  de  peccatis 
praeteritis — gravibus  —  etiam  de  peccato  originali — deque  remissione 
quoad  culpam — quid  de  poena. —  2a  quaestio:  utrum  gratia  habitualis  sit 
semper  et  sola  causa  formalis  remissionis  peccatorum — res  patet  quoad 
parvulos — patet  etiam  quoad  adultos  quando  sacramentum  suscipiunt 
cum  sola  attritione — quid  si  essent  contriti ?  scilicet  actus  contritio¬ 
nis  aut  caritatis  perfectae  potestne  haberi  uti  causa  formalis  sal¬ 
tem  partialis  remissionis  peccatorum? — affirmat  Vasquez— haec  opiuio 
communiter  rejicitur — temeraria  Suaresio  videtur — 3*  quaestio:  Utrum 

gratia  sanctificans  ex  intrinseca  sua  natura  et  quidem  essentialiter 
peccata  remittat? — utrumque  negare  videtur  Scotus — primum  certe  af¬ 
firmat  D.  Tliomas — at  repugnatne  essentialiter  ut  infundatur  gratia 
quin  auferatur  peccatum? — controvertitur — affirmare  videtur  D.  Tliomas 
— Vasquez,  cui  subscribimus,  id  fuse  defendit .  674-680 

§.  II.  Solvitur  Proposita  Quastio. 

PPOP.  XXXII.  1.  In  justificatione  impii  peccata  vere  remittuntur 
ac  formaliter  delentur ,  per  habitualem  gratiam  animae  infusam 
eique  inhcer entem — 2.  quin  contritio  perfecta,  in  praesenti  ordine 
providentiae,  haberi  umquam  possit  tamquam  forma,  vel  partialiter 
peccati  mortalis  abstersiva. — 3.  Tanta  autem  est  sanctificantis  gra¬ 
tiae  repugnantia  cum  peccato,  ut  non  modo  suapte  natura,  et  non 
ex  extrinseco  favore,  peccatum  expellat — 4.  verum  nec  possit,  vel 
de  absoluta  Dei  potentia,  ea  infundi  et  peccatum  non  remitti. 

la  Pars:  p.  680-686—2“  Pars:  p.  686-690—3“  Pars:  p.  690-692. 

4“  Pars:  p.  692-694. 

Art.  Septimus  —  An,  et  quomodo  per  Gratiam  in  Justi¬ 
ficatione  acceptam  fiant  Homines  Divinae  Consortes  Na¬ 
turae. 

§.  I.  Exponitur  Status  Questionis. 

Datur  in  ordine  supernaturali  aliqua  divinitatis  participatio — consortium 
cum  divinitate  tribuitur  multis  supernaturalibus  donis — non  omnibus 
tamen  eadem  ratione — participatio  per  gratiam  sanctificantem  alia 
terminativa — quse  est  specialis  conjunctio  et  relatio  ad  divinam  per¬ 
sonam  —  de  hac  inferius — alia  formalis  et  analoga — hanc  versamur 
— hsec  participatio  non  est  substantialis  sed  accidentalis — quid  ista 
sit — consideranda  dupliciter — a)  ex  parte  gratiae  ea  dicitur  participa¬ 
tio  divinae  naturae  quatenus  est  imago  expressa — formalis  etsi  ana¬ 
loga — non  modo  moralis  sed  etiam  physica — supernaturalis  ,  referens 
divinam  naturam — haec  omnia  declarantur — b)  ex  parte  Dei — quaenam 
est  illa  perfectio,  quam  gratia  formaliter  ac  physice  participat — qua¬ 
rum  perfectionum  divinarum  gratia  sanctificans  non  sit  participatio — 
est  participatio  gradus  essendi  intellectivi  proprii  Dei — quid  probandum. 

694-701 


§.  II.  Solvitur  Proposita  Quastio. 

PHOP.  XXXIII. — Per  gratiam,  quae  in  justificatione  infunditur ,  ve¬ 
re  efficimur  divinae  consortes  naturae ;  ipsa  enim  est  suprema  ac 
physica  similitudo  divinitatis,  qua  intellectualis  est,  et  cui  tam¬ 
quam  novae  naturae ,  debitae  sunt  divini  ordinis  virtutes  et  opera¬ 
tiones,  quae  immediate  attingunt  ipsum  Deum  ut  est  in  se.  702-710 
Scholion.  Per  gratiam  sanctificantem  homo  fit  etiam  gratus  Deo — per 
quod'*  .—x^ie  donum  creatura  placet  Deo — simpliciter  tamen  grata  in 

ordine  supernaturali  solum  per  gratiam  sanctif.-grata  perfecta  amici¬ 
tiae  gratitudine — hinc  infunditur  donum  quo  homo  fit  Deo  diligibilis 
ut  amicus — quod  ponit  aliquam  proportionem  cum  Deo — quod  infert  re- 


damationem . 702-709 

’  # 

Art.  Octavus  —  An,  et  quomodo  Gratia  Sanctificans  fa¬ 


ciat  hominem  Filium  Dei  adoptivum. 

§.  I.  Exponitur  Status  Quaestionis. 

Divinam  filiationem  tripliciter  possunt  creaturae  participare — hic  agitur 
de  filiatione  per  gratiam  et  caritatem — De  |liac  adoptione  quaestiones 
duae — la  Utrum  homo,  in  justificatione  ,  vere  constituatur  filius  Dei 
adoptivus — adoptio  definiri  solet:  «  Assumptio  gratuita  personae  extra¬ 
neae  in  filium  cum  jure  ad  haereditatem  » — ergo  persona  debet  esse  ex¬ 
tranea  et  assumptio  debet  esse  gratuita — adoptio  divina  sex  capiti¬ 
bus  differt  ab  humana,  cui  praestat — 2a  quaestio:  Utrum  adoptio  forma- 
liter  habeatur  per  gratiam  sanctificantem  vi  sua  intrinseca  et  conna* 
turali — nemo  dubitat  eam  aliquo  modo  fieri  per  gratiam  sanctificantem 
— at  fitne  ex  vi  intrinseca  gratiae,  an  id  provenit  ex  superaddito  Dei 
beneficio — ratio  dubitandi — ad  filiationem  Dei  adoptivam  tria  necessa¬ 
ria:  participatio  divinae  naturae;  remissio  peccati;  jus  ad  haereditatem 
— quinam  adoptionem  reponunt  in  dono  aliquo  extrinseco  gratiae — 
S.  Thomas  cum  innumeris  aliis  docet  eam  haberi  ex  vi  intrinseca  gra¬ 
tiae  sanctificantis . .  710-717 


§.  II.  Solvitur  Proposita  Quaestio. 

VROP.  XXXIV.  —  Cum  per  gratiam  justificantem  fiat  homo  particeps 
divince  naturae,  transfertur  etiam,  nova  quadam  ac  ineffabili  na¬ 
tivitate ,  in  statum  adoptionis  filiorum  Dei,  seu  filius  Dei  adoptivus 
constituitur :  quam  dignitatem  non  persona  Spiritus  Sancti,  sed 
ipsa  gratia  sanctificans  formaliter  confert;  et  quidem  ex  intrin¬ 
seca  sua  natura  et  exigentia  non  ex  extrinseco  Dei  favore. 

717-721 

Art.  Nonus-An,  et  quomodo,  vi  Gratiae  Sanctificantis  Ju¬ 
storum  Animae  uniatur  ipsa  persona  Spir.  Sancti. 

§.  I.  Exponitur  Status  Quaestionis. 

Quaestiones  tres  huc  referuntur — la  Utrum  in  justificatione  ipsa  persona  Sp. 
Sancti,  praeter  ejus  dona,  justis  communicetur — haec  quaestio  differt  ab  ea 
utrum  Sp.  Sane,  sit  forma  sanctificans — doctrina  Catholica  est  Sp.  San¬ 
ctum  justis  uniri — haec  unio  dici  solet  inhabitatio — aut  missio  invisi¬ 
bilis  Sp.  Sancti  —  missio  ad  animam  fieri  nequit  sine  reali  eiusdem  mu¬ 
tatione — missio  non  fit  per  dona  naturalia  —  perfecta  non  habetur  nisi 
per  gratiam  sanctif. — Spir.  Sane,  datur  justis  non  modo  in  prima  justi¬ 
ficatione,  sed  etiam  in  augmento  intensivo  gratiae  sanctif. — an  etiam 

in  extensivo 1 — 2a  Utrum  haec  inhabitatio  proprie  an  per  appropria¬ 
tionem  attribuatur  Sp.  Sancto  —  Inhabitatio  per  gratiam  sanctifican¬ 
tem  efficienter  sumpta  communis  toti  Trinitati — Pater  et  Filius  in¬ 
habitant  animam  justi  per  circuminsessionem  —  quaestio  ergo  est 
utrum  inhabitatio  illa  terminative  spectata  sit  propria  Spir.  Sancti 
affirmat  Petavius — negant  communiter  theologi — communem  illam  di¬ 
cunt  toti  Trinitati — licet  per  appropriationem  Sp.  Sancto  tribuatur — 
appropriatio  fundatur  in  majori  analogia  etfectus  cum  charactere  per¬ 
sonali  uniuscujusque  personae — Sp.  Sanctus  est  Caritas,  Donum ,  San¬ 
ctitas — hinc  ratio  cur  sanctificatio  Illi  tribuatur — 3a  Utrum  haec  unio 
cum  Sp.  Sancto  habebatur  etiam  in  Veteri  Lege — Negant  Petavius  et 
Lessius — negant  pariter  justos  V.  T.  fuisse  filios  Dei  adoptivos — si¬ 
quidem  volunt  propriam  formalem  rationem  filiationis  adoptivse  non  esse 
gratiam  sanctificantem,  sed  ipsam  substantiam  Sp.  Sancti  nobis  appli¬ 
catam — hsec  opinio  communiter  rejicitur . 722-729 

§.  II.  Exponitur  modus  quo  Deus  Animam  Justi  inhabitat  per  Gratiam. 

Deus  unus  et  Trinus,  ratione  suae  Immensitatis,  omnibus  creaturis  in- 
existit  secundum  essentiam,  potentiam  et  praesentiam  —  at  speciali 
modo  est  in  anima  iusti — quomodo  ? — quatenus  supernaturales  effectus 
ibi  operatur,  aliqui  reponunt — ratio  haec  insufficiens  est — quatenus  Deus 
est  in  anima  ut  objectum  ab  ea  cognitum  et  amatum,  addit  S.  Thomas 
— vera  responsio,  sed  ulterius  explicanda — Deus  est  in  anima  per  mo¬ 
dum  amici  intime  dilecti — rei  declaratio — vita  supernaturalis  vice  con¬ 
fertur  cum  vita  supernatnrali  termini — ex  doctrina  tradita  patet  cur 
Spir.  Sanctus  dicatur  nobis  dari — nos  eum  habere,  possidere  ad  fruen- 
dum,  etc. — S.  Thomas . . ..729-736 

§  III.  Statuitur  Coniunctio  cum  ipsa  Persona  Sp.  Sancti  per  Gratiam, 

PROP.  XXXY. —  Gratia  sanctificans ,  perfectissimam  amicitiam  con¬ 
stituens  inter  Deum  et  hominem,  vi  sua  postulat  intimam  et  per¬ 
sonalem  praesentiam  Dei  in  anima  sanctificato .  Iluic  ergo,  praeter 
dona  creata,  communicatur  Donum  Increatum,  ipse  Spiritus  San¬ 
ctus,  qui  non  modo  per  conformitatem  affectuum ,  sed  etiam  per 
inseparabilem  praesentiam,  tamquam  amicus  ei  conj  ungi  tu  r  .736-740 

§  IV.  Asseritur  specialis  unio  cum  Justis  non  propria  Spiritus  Sancti 

sed  Ei  appropriata. 

PROP.  XXXVI. — 1.  Inhabitatio  Dei  in  anima  sanctificato  per  gra¬ 
tiam,  sive  efficienter  sive  terminative  spectetur  non  est  propria 
unius  divinas  personae,  sed  communis  tribus.  —  2.  Ilabita  tamen 
ratione  personalis  characteris  Spiritus  Sancti,  qui  est  Amor  sub¬ 
sistens,  Donum  et  Sanctitas  ,  lege  appropriationis  merito  ei  tri¬ 
buitur. 


1*  Pars:  p.  740-743  —  2a  Pars:  p.  743-745. 

§  V.  Adstruitur  Divina  Inhabitatio  et  Adoptio  Communis  luatis  Mov® 

et  Veteris  Legis, 

PBOP.  XXXV II. —  Ex  dictis  et  ex  diserta  Patrum  doctrina  colligitur 
divinam  inhabitationem  et  adoptionem. ,  quae  in  justificatione  per¬ 
ficitur,  utpote  proprium  sanctificantis  gratiae  effectum  ,  commu¬ 
nem  esse  Sanctis  tum  Novae  tum  Veteris  Legis  ;  etsi  in  Lege 
gratiae,  pro  mensura  praesertim  donorum  ,  praeclarior  dicendo ■ 
sit . . 746-749 

Art.  Decimus — An,  et  quae  Fides  ad  Justificationem 
Requiratur,  et  num  sola  Sufficiat. 

§.  I.  Indicantur  vari®  Justificationis  Caus®,  et  Exponitur  Controversia 

de  Fide  Justificante. 

1“  Juxta  Tridentinuin,  justificationis — a)  causa  finalis  est  gloria  Dei 
et  Christi,  et  vita  aeterna — probatur — b)  causa  efficiens  principalis 
est  solus  Deus — nec  potest  esse,  nisi  Deus  :  ratio — c)  causa  meritoria 
Christus  Jesus,  qui  sanguine  suo  nos  redemit — ex  rigore  justitiae  pro 
nostris  sceleribus  satisfecit — d)  causa  formalis  ex  dictis  constat  esse 
gratiam  sanctificantem — e)  causa  materialis  in  qua  est  anima — cum 
qua  nulla — ex  qua,  vel  nulla,  vel  anima  secundum  potentiam  obedien- 
tialem. — At  quaestio  est  de  causa  dispositiva  justificationis — de  hac 
2°  exponitur  doctrina  Catholica — juxta  Tridentinum — u.)  requiruntur 
aliquae  dispositiones  ad  justificationem  adultorum — b)  ordinariae  dispo¬ 
sitiones  sunt  fides,  timor,  spes,  caritas,  poenitentia  ,  propositum — 
quin  omnes  semper  necessariae  dicantur — c)  hae  dispositiones  non  im¬ 
pediunt  quominus  justificatio  dicatur  et  sit  gratuita —  d)  fides  illa 
quae  requiritur  est  ea  qua  credimus  vera  esse  quae  revelata  et  promissa 
sunt — haec  fides  requiritur  sed  sola  non  sufficit  —  quanquam  ipsa  sit 
humanae  salutis  initium,  fundamentum  et  radix  justificationis — haec 
damnant  errores  Protestantium.-fi®  Horum  doctrina  exponitur — a)  docent 
nullum  opus  nostrum  disponere  posse  ad  justificationem — omne  opus 
est  peccatum — b)  fidem  solam  ad  id  sufficere — c)  quae  consistit  in  firma 
fiducia,  qua  quis  sibi  persuadet  peccata  esse  sibi  dimissa  propter  Chri¬ 
sti  merita — d)  huic  fidei  seu  fiduciae  plenam  securitatem  adscribunt 
— e)  docent  demum  hanc  fidem  in  justificationem  influere  veluti  instru¬ 
mentum,  quo  Christi  justitia  apprehenditur . 749-761 

$  II.  Dirimitur  Controversia  de  Fide  Justificante. 

PBOP.  XXXVIII. — 1.  In  adultis  aliae,  praeter  fidem,  dispositiones 
requiruntur  ad  justificationem  consequendam  :  adeoque,  con  tra 
id  quod  Novatores  sentiunt,  sola  fides  non  sufficit. — 2.  Fides  au¬ 
tem  ad  justificationem  necessaria  non  est  fiducia  ,  qua  peccator 
firmiter  credit  peccata  sibi  esse  dimissa  ;  sed  firmus  assensus  , 
quo  divinitus  revelata  vera  esse  creduntur . 

1*  Pars  :  762-770 — 2a  Pars  :  p.  771-775. 

Art.  Undeoimus-Quaenam  sint  Proprietates  Justifica¬ 
tionis. 

§.  I.  Exponitur  Status  Quaestionis. 

Justificationis  proprietates  hic  expendendae  sunt  tres — la  ejus  incerti- 
tudo — hanc  negant  Novatores — quos  damnat  Tridentinum  (sess.G  c.  9. 
can.  13.  et  14.) — agitur  de  certitudine  fidei — seclusa  speciali  Dei  re¬ 
velatione — an  justificatio  certo  cognosci  possit  illatione  ,  cuius  una 
praemissa  de  fide  est,  alia  naturali  lumine  certa — affirmat  Catharinus — 
haec  sententia  erronea  judicatur — an  in  cognitione  justificationis  ex¬ 
cludi  possit  omnis  formido — affirmant  aliqui — sententia  communiter 
rejecta — sententia  communis  tenet  conjecturalem  cognitionem  haberi 
posse — quae  tollit  omnem  anxietatem  et  haesitationem  —  2a  ejus  inae¬ 
qualitas — justitiam  in  omnibus  aequalem  affirmant  Novatores — justifi¬ 
cationis  inaequalitatem  definit  Tridentinum  —  diversitatis  causa  acci¬ 
pienda  est  tum  ex  parte  Dei,  qui  diversimode  sua  dona  dispensat — tum 
ex  propria  cujusque  dispositione  et  cooperatione — 3a  ejus  amissibilitas. 
— Hanc  negavit  Jovinianus  —  post  eum  Calvinus  et  Lutherus.  — Ille 
docet  justitiam  semel  acceptam  nulla  ratione  amitti  posse  —  hic 
amitti  posse  tantum  per  peccatum  infidelitatis — duplicem  hunc  errorem 
damnavit  Trident . . 775-781 


§.  II.  Solvitur  Proposita  Quaestio. 

PliOP.  XXXIX. — 1.  Nemo,  absque  speciali  revelatione  ,  certus  esse 
'potest,  certitudine  fidei,  se  esse  justificatum  ;  nec  proinde  tenetur 
id  fide  divina  credere. — 2.  Accepta  vero  justitia  non  est  in  omni¬ 
bus  aequalis ;  sed  sive  in  diversis  hominibus,  sive  in  uno  eodem- 
que  homine,  pro  diversis  temporibus ,  inaequalis  dicenda  esi. 

3.  Semel  denique  justificatus ,  non  modo  per  infidelitatem,  sed 
per  quodlibet  peccatum  lethale,  e  statu  justitiae  excidere  potest, 
adeptamque  justitiam  amittere . 

la  Pars:  p.  781-784— 2a  Pars  :  p.  784-786— Sa  Pars :  p.  786-790. 


DISPUTATIO  VI. 

DE  MERITO  BONORUM  OPERUM. 


Doctrinae  nexus — ratio  eam  pertractandi 

Art.  Primus  —  Utrum  justi,  per  Bona  Opera  ex  Gratia 
facta,  vere  mereantur  apud  Deum. 


§.  I.  Notiones  Praeviae  Traduntur,  ac  Exponitur  Status  Quaestionis. 


Ratio  meriti  reponitur  in  proprietate  quadam  afficiente  humanos  actus;: 
vi  cuius  sunt  aliqua  retributione  digni  —  per  se  praescindit  ah  opere 
moraliter  bono,  vel  malo — non  debet  tamen  confundi  cum  ipsa  operis 
morali  bonitate  vel  malitia — hic  de  merito  bono  agitur — quod  definitur 
in  concreto ,  et  in  abstracto  —  generalis  haec  ratio  communis  est  me¬ 
rito  apud  homines  et  apud  Deum — hoc  ulterius  distinguitur  in  na¬ 
turale  et  gratuitum,  quod  dici  etiam  solet  divinum  et  supernaturale 
— hoc  subdistinguitur  in  meritum  excellentiae,  et  meritum  commune . 
quod  vel  est  de  condigno ,  vel  de  congruo — haec  meriti  distinctio  in 
Patrum  doctrina  fundata  ex  S.  Thoma  declaratur  —  meritum  de  con¬ 
gruo  vel  infallibile  si  adiunctam  habet  promissionem  divinam — vel 
fallibile  si  secus — Catholicam  doctrinam  hac  de  re  declaravit  Cone. 
Trid. — ibique  contra  Novatores,  quorum  errores  breviter  exponuntur. 

792-799 


§.  II.  Solvitur  Proposita  Quaestio. 


PBOP.  XL.  —  Hominis  justificati  bona  opera  ita  sunt  Dei  dona,  ut 
sint  etiam  bona  ipsius  justificati  merita  ;  adeoque  ipse  justifica¬ 
tus ,  bonis  operibus,  quae  ab  eo  per  Dei  gratiam  et  J.  C.  meritum 
cuius  vivum  membrum  est,  fiunt,  vere  meretur  augmentum  gratiae , 
vitam  aeternam,  et  ipsius  vitee  aeternae,  si  tamen  in  gratia  deces¬ 


serit,  consecutionem,  atque  etiam  gloriae  augmentum . 800-804 

Quibusdam  dfficultatibus  satisfit . 804-808 


Art.  Seoimdus  —  Quaenam  conditiones  ad  Supernaturale 

meritum  requiratur. 

§.  I.  Faciliores  Meriti  Conditiones  Breviter  Exponuntur. 

Conditiones  alite  propriae  meriti  de  condigno  —  aliae  communes  etiam  me¬ 
rito  de  congruo  —  ex  haereticis  alii  peccant  per  defectum:  ita  Pelag.r 
Semipelag.  et  Jansen.  alii  per  excessum:  ita  Novat.  —  hic  abstinemus 
a  quaestionibus,  quae  inter  Catholicos  agitatae  alibi  pertractantur  —  con¬ 
ditiones  ad  meritum  requisitae  triplici  ex  parte  se  liabent  —  a)  ex 
parte  operis:  requiritur  ut  sit  actus  moraliter  bonus  —  quaestioni 
utrum  ad  meritum  requiratur  tam  pura  bonitas  moralis,  ut  nulla  sit 
malitia,  duplex  responsio  —  affirmativa  si  mala  circumstantia  afficiat 
ipsum  actum  —  negativa  si  illum  simpliciter  comitetur  —  ad  meritum 
non  requiri  ut  opus  non  sit  praeceptum  communiter  tenent  theologi  — 
b)  exparte  operantis:  prima  conditio  status  viae — haec  necessaria 
ad  quodeumque  meritum  —  constat  tum  ex  Script.  tum  ex  PP.  —  na¬ 
tura  ac  fundamentum  hujus  conditionis  accuratius  investigatur —  beatos 

et  animas  purgatorii  posse  quidquam  vel  sibi,  vel  aliis  mereri  sen¬ 
tentia  communis  negat  —  haec  conditio  non  ex  intrinseca  rei  natura 
sed  ex  positiva  Dei  lege  ad  meritum  requiritur —  altera  conditio  status 
gratias  —  hsec  pertinet  ad  solum  meritum  de  condigno — id  negavit 
Baius  —  contra  quem  Catholica  doctrina  facile  ostenditur  —  gratia  san¬ 
ctificans  non  solum  negative ,  sed  etiam  positive  ad  meritum  con¬ 
currit  —  qui  non  potest  mereri  de  condigno  vitam  sternam,  nihil  aliud 
de  condigno  mereri  potest .  808-820 

§.  II.  An  Divina  Promissio  Mercedis  Necessaria  sit  ad  Meritum 

de  Condigno. 

Theologi  generatim  vix  aut  nullo  modo  distinguunt  Dei  ordinationem 
ah  eius  promissione  —  videntur  tamen  aliquibus  ea  inter  se  differre  — 
hi  duo  distinguunt  in  opere  meritorio:  proportionem  aliquam  cum  praemio, 
et  ordinem  ad  illud  —  hic  de  sola  divina  promissione  agitur  —  hujus 
ratio  assignatur  —  hac  de  re  datur  sententia — prima  condignitatem 
meriti  desumit  tantum  ex  dignitate  operis  —  altera  tantum  ex  pro¬ 
missione  Dei  —  tertia  partim  ab  una,  partim  ab  alia  —  hsec  conformis 
Cone.  Trid.  et  principibus  theologorum  —  in  ea  Dei  promissio  requi¬ 
ritur  ut  opus  sit  meritorium  de  condigno  in  actu  secundo  — meritum 
de  congruo  infallibile  a  merito  de  condigno  differre  ex  dictis  osten¬ 
ditur .  820-824 


§.  III.  Solvitur  Proposita  Quaestio. 

PjROP.  XLI. — Meritum,  quod  bonis  justificati  hominis  operibus  com¬ 
petit,  jure  dicitur  de  condigno .  1.  Etsi  vero  hanc  condignitatem 
ex  seipsis  habeant  in  actu  primo,  quatenus  de  se  aequalitatem  pro¬ 
portionis  ac  virtutis  cum  mercedc  dicunt', — 2.  in  actu  secundo  ta¬ 
men  eam  derivant  a  promissione  divina,  qua  jit  ut  actualiter  exi¬ 
gant  praemium  vitee  aeternae,  idemque  ipsis  sit  absolute  debitum. 
la  Pars:  p.  825-828  — 2a  Pars:  p.  828-831. 

Art.  Tertius  —  An  vita  Aeterna  debita  sit  ex  Justitia  bo¬ 
nis  Justorum  Operibus. 

§.  I.  Exponitur  Status  Quaestionis. 

Duplex  quaestio  agitatur — a)  utrum  merito  de  condigno  debita  sit  merces 
ex  justitia — b)  ex  quanam  justitia  ipsi  debeatur — nullum  ex  justitia 
remunerari,  sed  tantum  ex  gratitudine  aut  fidelitate  tenuerunt  non¬ 
nulli — communis  vero  sententia  contrarium  docet — non  constituitur 
tamen  aequalitas  absoluta  rei  ad  rem — neque  excluduntur  multa  quae 
gratuita  sunt — verus  quaestionis  sensus — Deum  supposita  sua  liberali 
promissione  debere  etiam  nobis  vitam  aeternam,  ut  magis  conforme 
Revelationi,  tuemur — justitiae  nominis  multiplex  acceptio — hic  sumitur 
pro  virtute  morali,  qua  redditur  alteri  jus  suum — ita  accepta  distin¬ 
guitur  in  legalem ,  distrihutivam,  et  commutativam — si  titulus  quo 


INDEX  ANALYTICUS 


897 


vita  aeterna  redditur  est  aliqua  vera  justitia,  quaeritur:  utrum  sit  di* 
stributiva,  commutativa,  an  utraque .  831-836 

§.  II.  Solvitur  Proposita  Quaestio. 

PllOP.  XLII.  —  i.  Sublatis  imperfectionibus  propris  justitiae  inter 
homines ,  ac  supposita  divina  promissione  mercedis  vitae  aeternae , 
recte  dicitur  Deus  eam  justis,  ob  merita  de  condigno ,  debere  ex 
justitia.  —  2.  Haec  vero,  spectata  ejus  ratione  et  forma,  tum  de 
commutativa,  tum  de  distributiva  participat . 

1’  Pars  :  p.  836  -842  —  2a  Pars  :  p.  842-847. 

Difficultatibus  satisfit  in  fine  tliesis. 

Ar t.  Q iis  —  Quodnam  sit  Supematuralis  Meriti  obiec- 

tum. 

i 

I.  Faciliora  Quaedam  Breviter  Exponuntur. 

Justos  mereri  posse  augmentum  gratiae  et  gloriae  definivit  Concil.  Tri- 
dent.  —  utrum  mereri  possint  ipsam  primam  gloriam,  non  aeque  certum 
est  —  S.  Th.  cuius  sententiam  amplectimur,  affirmat  —  de  lioc  in  thesi 

—  quibusdam  sepositis  quaestionibus,  quatuor  hic  quaeruntur  —  a)  utrum 
homo  mereri  possit  alia  auxilia  gratiae  actualis,  praeter  primum  —  de 
congruo  hoc  posse  certum  est  — ■  item  de  condigno  prout  sunt  suffi¬ 
cientia,  non  vero  ut  efficacia —  b)  utrum  homo  possit  mereri  primam 
gratiam  justificantem  —  negatur  si  sermo  sit  de  merito  de  condigno 

—  affirmatur  si  de  congruo  —  hoc  breviter  probatur  —  Cone.  Trid.  huic 

conclusioni  non  obstare  ex  Suaresio  ostenditur — c)  utrum  justus  (ut 
justus)  possit  sibi  mereri  reparationem  post  lapsum — de  condigno 
non  potest  —  mereri  tamen  hoc  potest  de  congruo  —  probatur  —  d) 
utrum  homo  possit  alteri  gratiam  mereri  —  de  condigno  solus  Chri¬ 
stus  hoc  potest  —  possumus  tamen  de  congruo  —  hoc  meritum  non  esse 
pro  aliis  infallibile  ostendit  S.  Thomas .  847-854 

§.  II.  Statuitur  Obiectum  Meriti  Condigni. 

PJIOP.  XLIII. —  1.  Ad  condigni  meriti  obiectum,  respondens  bonis 
justorum  operibus  per  Dei  gratiam  et  Christi  meritum  factis,  non 
modo  pertinet  sanctificantis  gratiae,  et  gloriae  augmentum,  uti  clare 
definivit  Cone.  Trid.:  —  2.  sed  etiam,  ut  videtur  eiusdem  Concilii 
verbis  et  menti  omnino  consonum,  revocatu  ipsa  prima  gloria, 
ad  quam  nempe  acceptatur  homo  vi  gratiae  sanctificantis  primo 
infusce. 

I8  Pars  :  p.  854-856  —  2a  Pars  :  p.  856-860. 

